
Matius 


1 1 Yesus Kristus bera onjuj jeska efen meimowa 
raja Daud jera meimowa Abraham tein. Noba Ofa 
efen meimowa enjgineg ongga rua ribiedi bera erek 
kef oida, 

? Abraham bera Ishak efen meka, Ishak efen efesa 
Yakub, Yakub efen efesa Yehuda jera efen mokoser 
enjgineg tein, 

3 Yehuda efen efesa Peres jera Zerah (Goga gegan 
gosu ofoka Tamar). Peres efen efesa Hezron, Hezron 
efen efesa Ram, 

^Ram efen efesa Aminadab, Aminadab efen efesa 
Nahason, 

? Nahason efen efesa Salmon, Salmon efen efesa 
Boas. (Boas mosu efen ofoka Rahab). Boas efen 
efesa Obed. (Obed mosu efen ofoka Rut). Obed efen 
efesa Isai, 

6 Isai efen efesa raja Daud. Oisouska raja Daud 
onjoros mona ongga rusnok ragei rusnok Israel 
noba rurka rua jah monuh Babel bera Yesus efen 
meimower erek kef oida, Raja Daud efen efesa 
Salomo (Salomo mosu bera Uria efen mohona 
sismeni. Beda Uria efen mohona eja erek Daud efen 
mohona.) 

7 Salomo efen efesa Rehabeam, Rehabeam efen 
efesa Abia, Abia efen efesa Asa, 

8 Asa efen efesa Yosafat, Yosafat efen efesa Yoram, 
Yoram efen efesa Uzia, 

?Uzia efen efesa Yotam Yotam efen efesa Ahas, 
Ahas efen efesa Hizkia, 

10 Hizkia efen efesa Manasye, Manasye efen efesa 
Amon, Amon efen efesa Yosia 

11 Yosia efen efesa Yekhonya jera efen mokoser 
tein. (Koma gij mona ongga rusnok enjgineg ragei 
rua ongga Israel jah monuh Babel). 

12 Gij mona ongga rusnok Israel ruksons jeska 
Babel jah rerin monuh onjoros mona ongga Yesus 
onjuj jeska efen mosu bera Ofa efen meimowa erek 
kef oida, Yekhonya efen efesa Sealtiel, Sealtiel efen 
efesa Zerubabel, 

13 Zerubabel efen efesa Abihud, Abihud efen efesa 
Elyakim, Elyakim efen efesa Azur, 

1^ Azur efen efesa Zadok, Zadok efen efesa Akhim, 
Akhim efen efesa Eliud, 

15 Eliud efen efesa Eleazar, Eleazar efen efesa 
Matan, Matan efen efesa Yakub, 

16 Yakub efen efesa Yusuf, noba Maria erek Yusuf 
efen mohona. Noba Maria bera ongga engker rot 
efen efesa Yesus. Yesus bera ongga rusnok rijeka 
erek Kristus ongga emen jeskaseda oskotu efen 
rusnok Israel jeska rerin mar ongga okum. 

17 Jefeda rusnok ebic setka kungkob tohkuru bera 
ongga runjuj jeska Abraham onjoros Daud. Noba 
rusnok ebic setka kungkob tohkuru bera ongga runjuj 
jeska raja Daud onjoros mona ongga rusnok ragei 
rua ongga Israel jah monuh Babel. Noba rusnok ebic 
setka kungkob tohkuru bera ongga runjuj jeska rua 
ongga Israel gij mona ongga rua ruksons jah rerin 
monuh onjoros mona ongga Yesus onjuj jeska efen 
mosu. 

18 Kef bera osok gij rot teinefa Yesus eja erek Maria 
efen efesa. Gij mona ongga Yesus onojuj jeska efen 
mosu enesi, beda efen mosu ongga ofoka Maria bera 

erek Yusuf efen osroj ongga gomoskotuma gij mona 
kahma. Tina gij mona ongga goga gonomoskotuma 

enesi, beda Allah ocunc gu Maria rot oida, oisouska 

owesa efek jeska Efena Ebsi, bera ofa emesma odou 
okum rot efen efesa. 

1? Erek koma beda nou ongga Yusuf eg rot 
oida Maria efaga okum rot efesa fob, jefeda ofa 
osujohu rot oida goga gemekebema ojgomu fogora 
gonomoskotuma guru. Tina Yusuf bera erek osnok 
egens ongga oufamofa, jefeda ofa osujohu rot oida 
gemekebema erek wuswus ojgomu jeskaseda rusnok 
rufoukou rineg rot guru. Beda rusnok rinefesij Maria 
ofonoknoka rot guru. 

20 Tina gij motu egens, askesi Yusuf ahca ros, beda 
ofa esih mar. Noba mar ongga ofa esih rot bera erek 
kef: Ofa ek malaikat egens ongga en jeska Allah. 
Noba malaikat egens koma agot gu ofa oida, "Yusuf, 
ongga onjuj jeska raja Daud, bua buskotu bebin 
busroj Maria ojgomu. Binemeesa rot guru. Jeska 
Efena Ebsi Allah bera ojuj gij Maria odou efesi fogora 
efaga okum rot efen efesa kef. 

21 Ofa emeker rot efen efesa orna. Noba bua bijeka 
Ofa efen ofoka Yesus, jeska ofoka insa koma efen 
ofou oida, 'Ofa omoskotu efen rusnok jeska rerin mar 
ongga oska.' " 

22 Mar insa koma nomnaga orogna jeni erek 
koma jeskaseda mar ongga Tuhan anggot gu efen 
nabi-nabi sis eteb fob bera emah gij efera fob. Mar 
ongga Allah anggot rot insa koma bera erek kef oida, 

23 "Ojowu egens ongga efaga eneja erek egens jera 
orna egema tein enesi, ofa efen efaga bera omokum 
rot efen efesa. Beda ofa emeker rot efen efesa orna 
egens si. Noba rusnok rimejeka efen efesa ofoka 

Imanuel. Ofoka egens koma efen ofou oida, 'Allah 
eneker jera mimif.' " 

24 Erek koma jefeda Yusuf oskotu Maria erek efen 
mohona jeni erek malaikat egens anggot rot gu ofa 
neeka fob. Beda Maria eja eker jera Yusuf gij efen 
mod. 

25 Tina gegan gefaga eneja erek egens enesi 
ojgomuja onjoros Maria eker rot efen efesa orna 
egens koma fog. Beda Yusuf ejeka ofa efen ofoka 
Yesus. 

2 1 Yesus onjuj jeska efen mosu Maria gij kota 

ofokai egens ongga ofoka Betlehem. Betlehem 
angh gij rusnok Yahudi rerin monuh Yudea. Noba 
gij mona insa koma, raja egens ongga efen ofoka 
Herodes bera ofoka ereij keingg rusnok Yahudi. Noba 
gij mona insa koma tein bera rua ongga Majus rija 
jah kota Yerusalem. Rua bera erek rusnok ongga 
rufokor eteb fogora rudou ebriyi gij mar ongga angh 
gu mebaga erek motur jera mesta. Rua rin yes jeska 
monuh ongga mowa orogna jeska. 

? Nou ongga rua rinsaga gu kota Yerusalem beda 
rua ragot gu rusnok jah suma oida, "Memef mohca 
Yahudi efen raja efeinah egens ongga onjuj jeska 
efen mosu gij monuhif. Jeska memef mek Ofa efen 
motur egens gij monuh ongga mowa orogna jeska 
fob. Jefeda memef men jeskaseda mougif gu Ofa." 

? Nou ongga raja Herodes eg rot oida rua ruhca 
raja Yahudi efeinah, beda Ofa jera rusnok enjgineg 
rufoukou gij kota Yerusalem rita rudou ejisei noba 
okum rot ojgomu. 

^ Jefeda raja Herodes ohoturu rusnok Yahudi rerin 
ebirfager imam-imam jera Guru-Guru agama tein. 

Beda ofa ejeka gu rua oida, "Kristus ongga emen 
bera onjuj jeska mosu gij monuh sinefo?" 

? Beda rua ruroun oida, "Ofa ojuj jeska efen mosu 
gij kota Betlehem ongga angh gij monuh Yudea. 
Jeska nabi egens onggu gij Mar Efeyi Ebsi sis fob 
oida, 

6'Kota Betlehem ongga angh gij monuh Yudea, bua 
bera kota egens ongga ofokai ojgomu, tina bebin 
bufoka bera aksa eteb morototuma jera kota eteb 
enjgineg gij monuh Yudea. Jeska osnok egens ongga 
ofoka aksa omorogna jeska bua. Noba Ofa emeja 
okag rot Allah efen rusnok Israel erek gembala egens 
eja okag rot efen domba-domba.' " 

7 Erek koma jefeda raja Herodes ohoturu rua ongga 
Majus insa koma erek wuswus. Beda ofa ejeka gu rua 
rot mona kenefo jera aras egaho ongga rua rik motur 
egens insa koma gij monuh ongga mowa orogna 
jeska. 

8 Nou ongga koma oisa fob beda ofa obk rua jah 
kota Betlehem. Tina ofa agot gu rua sismeni fog oida, 
"Iwa ija noba yuhca oforokai egens koma. Noba gij 
mona ongga iwa ik Ofa fob, beda yuksons jah sif 
noba yagot gu didif rot jeskaseda didif tein dija jah 
suma noba dugif gu Ofa." 

? Erek koma jefeda rua rija jeska Yerusalem. Noba 
askesi rua ricira gu moroju ros beda rua rik motur 
egens insa koma jeska monuh ongga mowa orogna 
jeska deika. Beda rua rudou efaga ouka eteb rot. 
Erek koma beda motur egens koma eja okag rot rua. 
Jefeda rua ruroru motur koma onjoros motur koma 
ah skida monuh oforokai ongga Yesus engker gij. 

10 (2:9) 

11 Beda rua ruira gij mod egens noba rik oforokai 
orna egens insa koma jera efen mosu Maria. Beda rua 
ris rukeibi gu mebi noba rugif gu oforokai orna egens 
insa koma. Beda rua rurka rerin mareibra ongga efen 
efera osok eteb doska fogora rita mar insa koma gu 
oforokai egens koma erek mar ongga rurougif gu Ofa 
rot. Mar insa koma bera erek emas jera miniyi jeska 
mega kemenyan jera marfok efeyi ongga ofoka mur. 
Efeyi koma efen ensesa ongga eyejkita eteb. 

12 Nou ongga mar koma oisa fob beda rua risejah 
nou rija jeska. Tina gij mar ongga rua risih bera Allah 
ocunc gu rua oida runoksons skoita raja Herodes 
deika guru. Jefeda rua rija teisis jah risinsa rerin 
monuh ojgomu. 

13 Nou ongga Majus insa koma rinja fob, beda gij 
mar ongga Yusuf esih deika bera malaikat egens 
jeska Allah agot gu ofa oida, "Bua bita oforokai Yesus 
koma jera efen mosu noba iwa yuku jah monuh 
Mesir. Noba iwa iker jah suma ojgomuja onjoros 
didif dagot mar gu bua deika. Jeska ai juens bera 
raja Herodes omohca oforokai egens koma jah sif 
jeskaseda agob Ofa." 

1^ Jefeda Yusuf osowu gij motu insa koma, beda 
ofa jera efen oforokai egens koma jera oforokai efen 
mosu rija jah monuh Mesir. 

15 Beda rua riker gij monuh insa koma onjoros raja 
Herodes agos fob. Jefeda mar insa koma bera angh 
gij efera jeni erek Tuhan anggot rot oisouska nabi 
egens sis eteb fob. Jeska Ofa agot oida, "Didif duis 
gu dedin edesa jeskaseda ofa orogna jeska monuh 
Mesir." 

16 Frek koma tina gij mona ongga Yusuf eja jah 
monuh Mesir erek efeinah ros, beda raja Herodes 

ejginaga rot oida rua ongga Majus insa koma 
rurokrusa ofa fogora rua runoksons skoita ofa guru. 
Beda ofa otkonu eteb doska rot. Jefeda ofa obk 
efen rusnok jah kota Betlehem jera monuh ongga 
angh rejrej Betlehem jeskaseda ragob eferatefa jera 
ruforoker rurna nomnaga ongga enekirsa rerin ari 
mega ofoj egeka enesi. Rerin ari mega ofoj koma jeni 
erek ofa eg jeska rua ongga Majus ongga rin skoita 
ofa sis fob. 

17 Jefeda mar ongga nabi Yeremia anggot rot sis 
fob bera angh gij efera fob. Ofa agot oida, 

18"Gij kota Rama ongga angh doida Yerusalem, 
bera rusnok rig osnok egens ongga ebisa. Rua rig 
osnok egens ebisa rot odou ongga oubsaha eteb, 
noba ofa agerir mar ojgomuja tein. Ofa bera osnok 
Israel egens ongga ofoka Rahel ongga ebisa rot efen 
efeser. Rusnok rineya riker fogora rireibeyi rot ofa, 
tina guru. Ofa ebisa ojgomuja jeska efen efeser 
nomnaga ragos fob." 

1? Erek koma noba gij mona ongga raja Herodes 
anggos fob beda Yusuf esih rot mar deika. 

20 Noba gij mar koma bera malaikat egens jeska 
Tuhan agot gu ofa oida, "Bua bidebecki noba buroun 
oforokai egens koma jera efen mosu noba bija jeska 
monuh Mesir. Bua bija sons gu monuh Israel. Jeska 
rua ongga rudou os ragob oforokai egens koma sis 
fob bera nomnaga ranggos fob." 

21 Jefeda ofa edebecki noba oroun efen oforokai 
egens koma jera oforokai efen mosu, beda rua rija 
sons jah monuh Israel. 

22 Tina Yusuf eg rot oida Arkelaus eferwei efen 
meka raja Herodes sons, noba ebeibeyaif ofa ofoka 
ereij keingg rusnok gij monuh Yudea. Beda ofa 

emeesa eteb rot, jefeda ofa onodou os eja jah monuh 
koma guru. Tina gij mar ongga ofa esih deika beda 
malaikat agens jeska Tuhan eisisi joug ofa rot mar 
koma tein. Malaikat koma ocunc gu ofa jeskaseda eja 
gu monuh Galilea ojgomu. 

?3 Beda ofa eja eker gij kota egens jah suma ongga 
ofoka Nazaret. Jefeda mar insa koma angh gij efera 
jeni erek nabi egens anggot rot sis fob. Nabi koma 
agot oida, "Rusnok rimejeka Ofa erek osnok egens 
ongga 0jga jeska kota Nazaret." 

1 Gij mona insa koma bera Yohanes ongga eita 
baptis gu rusnok en fogora oftuftu mar gu rusnok 
gij monuh ongga mebi oska. 

? Ofa oftuftu mar erek kef oida, "Iwa imeesa joug 
rot yeyin mar ongga oska, jeska mona ongga Allah 
omofoka ereij keingg rusnok erek raja bera ensaga 
doida fob." 

3 Yohanes bera osnok egens ongga nabi Yesaya 
anggot mar rot sis fob. Nabi egens koma anggot 
oida, "Osnok egens agerir mar gij monuh ongga mebi 
oska. Ofa agerir oida, 'Iwa isejah moroju egens nou 
Tuhan! Iwa itunggom moroju ongga edeider nou 
Ofa!' " 

^Yohanes efen meisoufa ongga ofa ontunggom 
jeska unta ofos ojgomu. Noba ofa era sapi ofos 
orotunggom erek marfeb nou erakid okum ofoj. Noba 
ofa et maat erek mof jera ej mosusu efei tein. 

? Rusnok rufoukou jeska kota Yerusalem ni, rejrej 
monuh Yudea ni, rejrej mei Yordan ni, bera rija skoita 
ofa jah suma. 

6 Rua rimeesa joug rot rerin mar ongga oska, beda 
Yohanes eita baptis gu rua gij mei Yordan. 

7 Tina gij mona ongga ofa ek rusnok Yahudi jeska 
ebic Farisi jera ebic Saduki rin skoita ofa jah suma, 
beda ofa agot gu rua oida, "Iwa bera ifogog eteb 
erek womfieda ofoukou ojgomu. Idu bera ongga 
eisisi keingg iwa jeskaseda isuwa isinsa jeska mar 
okum ongga ai juens emen jeska Allah erek komo! 

8 Iwa itunggom mar ongga oufamofa ojgomu, beda 
koma omorocunc rot oida iwa imeesa joug rot yeyin 
mar ongga oska erek tenten fob ojgomu. 

? Iwa yanggot oida iwa injuj jeska yeyin imowa 
Abraham, jefeda Allah onofra mar okum keingg iwa 
guru. Tina erek Allah odou os rot beda adaij nou Ofa 
era mamu kef tein fogora orotunggom rusnok ongga 
runjuj jeska Abraham. Jefeda mar koma ongga iwa 
isujohu rot oida omosuwa iwa jeska mar okum ongga 
emen jeska Allah bera onofij iwa jinaga guru. 

10 Erek osnok egens ongga ensejah nou of mega 
ongga efen efek jinaga guru, beda erek koma tein ai 
juens Allah omofra mar okum eteb keingg rusnok 
nomnaga ongga rineita mar ongga oufamofa gij rerin 
riteij ah kef guru. Beda erek osnok egens eij mega 
insa koma gij mah ongga et fogora eribseb, beda 
erek koma tein Allah emeij rusnok insa koma gij 
mahmei meren fogora riseiseifa ojgomuja. 

11 Didif dira mei direita baptis gu rusnok erek 
orocunc rot oida rua rimeesa joug rot rerin mar ongga 
oska fob. Tina Ofa ongga emen bera emeita baptis 
gu iwa oisouska Efena Ebsi Allah noba oisouska 
mah ongga otunggom mar erek eirirbi eteb. Ofa 
efen ofoka ongga aksa eteb ekirsa jeska didif. Noba 
disinsa dufoka aksa enadaij nou dugif gu mebi fogora 
dusuwa Ofa efen marfeb tumu sandal jeska okoda 
tein jinaga guru. 

12 Noba erek osnok egens agei menska jeskaseda 
eij gandum jeska mesera, beda erek koma tein 
Allah ensejah nou oga ojga rot rusnok rerin rita mar 
nomnaga fob. Noba erek osnok egens insa koma 
esah efen gandum ongga oufamofa gij efen mod 
efesi, beda erek koma tein Allah ensejah nou oroun 
efen rusnok ongga runtunggom mar ongga oufamofa 
jah mebaga. Noba erek osnok egens insa koma eij 
gandum efen oforu ejeres gij mah, beda erek koma 
tein Allah emeij rusnok ongga runtunggom mar 
ongga oska gij mahmei meren ongga et rua rot mona 
ongga ah aibin ojgomuja." 

15 Gij mona insa koma bera Yesus en jeska monuh 
Galilea beda ensaga gu mei Yordan efembra. Beda 
Ofa eja skoita Yohanes jeskaseda Yohanes eita baptis 
gu Ofa tein. 

14 Tina Yohanes odou os erek koma guru, jefeda 
ofa agot gu Yesus oida, "Akeina, enadaij nou didif 
dita baptis gu Bua guru. Jeska bebin bufoka ekirsa 
jeska didif. Jefeda Bua bera ongga bita baptis gu didif 
ojgomu." 

15 Beda Yesus oroun gu ofa oida, "Maraim, bua 
bita baptis gu Didif ojgomu jeskaseda nagef naita 
mar nomnaga jeni erek Allah odou os rot." Jefeda 
Yohanes oitij rot. 

16 Nou ongga Yohanes eita baptis gu Yesus fob, 
beda Yesus orogna jeska mei. Ainsa koma tein Yesus 
ek mebaga ohoda. Beda Ofa ek Efena Ebsi Allah 
onjuj en jeska mebaga noba ah esij Ofa erek mem 
monggeta mos ongga onjuj noba eker esij Ofa. 

17 Beda Ofa eg oga egens jeska mebaga ongga agot 
oida, "Ofa kef bera dedin edesa ongga dudou okora 
eteb rot. Noba Didif dudou eskeira eteb rot Ofa tein." 

4 1 Nou ongga koma oisa fob, beda Efena Ebsi 
oroun Yesus jah monuh ongga mebi oska fogora 
Bilis ereni Yesus odou jah suma. 

? Yesus enet maat gij mona rara setka tohkuru 
jinaga guru, jefeda mosona ongk Ofa eteb. 

3 Beda Bilis en skoita Ofa noba ereneni Ofa erek 
kef oida, "Erek Bua bera Allah efen efesa rot tenten, 
beda butunggom mamu kef jeskaseda eja erek roti 
ojgomu." 

^ Beda Yesus agot oida, "Runggu gij Mar Efeyi Ebsi 
oida, 'Maat ojgomu bera eneita eiteij ah gu rusnok 
guru. Tina Allah efen oga nomnaga bera ongga eita 
eiteij ah gu rusnok.' " 

? Beda Bilis oroun Yesus jah kota Yerusalem, noba 
Ofa ot esij Allah efen mod ongga aksa eteb jah suma. 

? Beda Bilis agot oida, "Erek Bua bera Allah efen 
efesa rot tenten, beda busoka jeska mod aksa kef 
ojgomu, jeska runggu gij Mar Efeyi Ebsi tein rot oida, 
'Allah ombk efen malaikat-malaikat jeskaseda ot joug 
Bua. Noba rua rimagei Bua jefeda bebin baki tein 
enecirej mamu jinaga guru." 

7 Beda Yesus oroun oida, "Tina runggu gij Mar Efeyi 
Ebsi tein oida, 'Bua binereni bebin Tuhan Allah jinaga 
guru." " 

8 Beda Bilis oroun Yesus jah memaga ofos ongga 
aksa eteb noba ocunc rusnok rufoukou gij monuh 
nomnaga jera rerin ebirfager ongga ofoka aksa eteb 
tein gu Ofa. 

? Beda ofa agot gu Yesus oida, "Erek Bua bugif gu 
didif beda didif dimeita monuh insa kef nomnaga gu 
Bua si." 

10 Beda Yesus agot oida, "Bilis, bua bija jeska Didif 
ojgomu! Jeska runggu gij Mar Efeyi Ebsi rot oida, 

'Rusnok rugif gu Allah ojgomu, noba rua tein rufij Ofa 
ojgomu.' " 

11 Erek koma beda Bilis eja jeska Yesus, noba Allah 
efen malaikat-malaikat en noba ofij Yesus. 

12 Nou ongga Yesus engg rot oida rusnok rikris 
Yohanes jah mod oskusk fob, beda Ofa eja jah 
monuh Galilea. 

13 Ofa eneker gij kota Nazaret guru, tina Ofa ojogog 
rusnok gij kota Kapernaum ongga angh doida meren 
Galilea. Kota koma angh doida monuh Zebulon jera 
Naftali. 

14 Ofa eja jah monuh insa koma, jefeda mar ongga 
nabi Yesaya onggu rot sis fob bera ah gij efera fob. 
Ofa onggu oida, 

15"Monuh Zebulon jera monuh Naftali ongga angh 
doida meren, noba ongga angh gu mei Yordan 
enama tein, monuh Galilea insa kef tein bera mebi 
ongga rusnok ongga Yahudi guru ringker gij. 

16 Rua insa koma ongga ringker gij motkobah ros, 
rua bera rik eisa eteb fob. Rua ringker gij monuh 
motkobah erek monuh mar agos efen. Tina eisa eteb 
ejinten rua fob." 

17 Osokeij mona insa koma bera Yesus oftuftu gu 
rusnok rot oida, "Iwa imeesa joug rot yeyin mar 
ongga oska jeska mona ongga Allah omofoka ereij 
keingg rusnok bera ensaga doida fob." 

18 Askesi Yesus encira gu meren Galilea efembra, 
beda Ofa ek gosnok egeka ongga gohca mos. Goga 
insa koma bera Simon (ongga ofoka Petrus tein) jera 
efen mokosa Andreas. Goga gera jala gorohca mos 
gij meren. 

1? Beda Yesus agot gu goga oida, "Goga gororu Didif 
ojgomu, beda Didif dumoftuftu gu goga jeskaseda 
goga gohoturu rusnok si." 

20 Ainsa koma tein goga gaha gegan jala jah noba 
gororu Yesus. 

21 Yesus ecira deika beda ofa ek gosnok egeka 
deika. Goga bera Zebedeus efen efeserga ongga 
gofoka Yakobus jera Yohanes. Goga gengker gij meg 
jera gegan geka Zebedeus. Rua rinsejah rerin jala 
jeskaseda ruhca mos. Beda Yesus ois mar gu goga 
jeskaseda gororu Ofa tein. 

22 Jefeda ainsa koma tein goga gaha gegan jala jah 
noba goga geja jeska gegan geka beda gororu Yesus. 
?3 Yesus ecira rejrej monuh Galilea. Beda jah suma 

bera Ofa oftuftu mar gu rusnok gij mod ongga 

rua rum riteij gu Allah gij. Ofa efesij rot Allah efen 
oga ongga oufamofa osok gij rot teinefa Ofa ofoka 
ereij keingg rusnok tein. Noba Ofa eita eskeira gu 
rusnok rot mar nomnaga ongga orotunggom rua erek 
marenir tein. 

24 Rusnok rifesij mar moguma osok gij Yesus rejrej 
monuh eteb ongga ofoka Siria ojgomuja. Jefeda 
rusnok rurka rusnok enjgineg ongga marenir skoita 
Yesus. Rusnok ongga marenir insa koma bera erek 
rua ongga maira et rufos ni, rifaga okora ni, raki 
oskukwok ni, raki emageima jera rusnok ongga efena 
ofogog oira gij rudou efesi fob tein. Beda Yesus eita 
eskeira gu rua nomnaga. 

25 Rusnok riskemba doska ruroru Ofa gij mona insa 
koma. Rua bera erek rusnok jeska monuh Galilea ni, 
jeska kota Setka ni, jeska kota Yerusalem ni, jeska 
monuh Yudea ni, jeska monuh ongga angh gu mei 
Yordan enama tein ni nomnaga. 

5 1 Erek koma beda nou ongga Yesus ek rusnok 
riskemba insa koma fob, beda Ofa osok memaga 
ofog oduma beda eker jera rua jah suma. Ofa efen 
ruforoker rumohoturuma jera Ofa jah suma. 

? Beda Ofa oftuftu mar gu rua. 

3 Yesus agot gu efen ruforoker oida, "Dufamofa 
eteb nou rusnok ongga ruin keingg rudou efesi noba 
ruisum gij Allah ojgomu, jeska rua rumoira jera 
rusnok ongga Allah ofoka ereij keingg si. 

^ Oufamofa eteb nou rusnok ongga ribisa rot mar, 
jeska Allah omofij rua rot mar koma si. 

? Oufamofa eteb nou rusnok ongga runofra risinsa 
rufoka erek aksa guru. Jeska Allah onofra mar okum 
keingg rua guru. 

6 Oufamofa eteb nou rusnok ongga rug rudou nou 
jeskaseda rita mar ongga ongkoskamoka ahah Allah 
eiteij ojgomu, jeska Ofa emeita mar ongga oufamofa 
gu rua Si. 

7 Oufamofa eteb nou rusnok ongga rucunc rudou 
ongga eskeira eteb skoita rusnok enjgineg, jeska 
Allah omocunc odou ongga eskeira eteb skoita rua 
tein si. 

8 Oufamofa eteb nou rusnok ongga rita mar rot 
rudou ongga ebsi komowa. Jeska rua rimeita rudou 
erek egens jera Allah si. 

? Oufamofa eteb nou rusnok ongga rita mar ongga 
orotunggom rusnok enjgineg erek eskeira moguma. 
Jeska Allah emejeka rua erek efen efeser si. 

10 Oufamofa eteb nou rusnok ongga risma rifera 
okora jeska rusnok enjgineg. Jeska erek rua ruroru 
jeni Allah oga ojgomuja, beda rua rumoira jera 
rusnok ongga Allah ofoka ereij keingg si. 

11 Gufamofa eteb nou iwa gij mona ongga rusnok 
enjgineg ruhurmei mar skoita iwa ni, rita mar okum 
skoita iwa ni, rucuwei mar rot iwa ni, jeska iwa iroru 
Didif fob. 

12 Iwa ita idou ongga eskeira noba ongga erirei 
eteb rot ojgomu, jeska Allah ensejah nou eita yeyin 
ifons ongga ongkoska eteb gu iwa gu mebaga si. Iwa 
imek mar ongga oska insa koma, jeska sis fob rusnok 
runtunggom mar ongga oska erek insa koma skoita 
Allah efen nabi-nabi tein." 

13 Erek koma beda Yesus agot oida, "Iwa bera erek 
maroforu mos. Maroforu mos bera oufa nou mar 
ofoukou ongga mimif mireska. Tina erek maroforu 
mos insa koma onotka deika guru, beda mimif maha 
mar koma jah ojgomu, noba minereska mar deika 
guru fob. Beda erek koma tein rot yeyin ita mar 
ongga oufa era mar ongga oska. 

14Twa bera erek lampu ongga eisa nou rusnok 
mebif. Noba enadaij nou rusnok ridemdemi lampu 
ofoukou jeska kota egens ongga angh gij memaga 
ofog oduma ongga eisa eteb jinaga guru. 

15 Noba rusnok rines mah gij lampu fogora ridemi 
lampu eisa insa koma gu debeji meiskoh guru. Tina 
rua raha lampu eisa insa koma jah skida ojgomu 
jeskaseda ejinten rusnok nomnaga gij mod efesi. 

16 Jefeda erek koma tein, iwa ita mar ongga 
oufamofa ongga erek eisa nou rusnok enjgineg. Beda 
rua rimek yeyin ita mar ongga oufamofa insa koma 
fogora ruis oufamofa eteb gu Allah ongga angh gu 
mebaga rot si." 

17 Beda Yesus agot deika oida, "Enadaij nou iwa 
isujohu rot oida Didif din jeskaseda dusuna rot 
hukum Musa jera mar ongga nabi-nabi ranggot rot 

sis fob guru. Jeska Didif dinen jeskaseda dusuna rot 
mar insa koma guru. Tina Didif din jeskaseda mar 
ongga rua rimfesij rot bera ah gij efera fob gu mona 
insa kef tein ojgomu. 

18 Ongga tenten bera mar erek ai ofokai tein jeska 
hukum Musa eneseiseifa jinaga guru. Tina hukum 
insa koma nomnaga emah ojgomuja onjoros hukum 
koma angh gij efera rot ongkas fob. Hukum insa 
koma bera enah ojgomuja onjoros mebif jera mebaga 
tein enjeseiseifa fob. 

1? Jefeda, osnok egens ongga ekirsa rot hukum 
Musa efen mar ai ofokai tein, noba ofa oftuftu gu 
rusnok enjgineg jeskaseda ruroru rerin mar ongga 
oska insa koma tein, beda Allah omoin keingg 
efen ofoka si. Jefeda gu mebaga bera efen ofoka 
onofoufem jinaga guru. Tina osnok egens ongga 
ororu hukum insa koma rot tenten, noba ofa oftuftu 
rot hukum insa koma gu rusnok enjgineg tein, beda 
ofa emesma ofoka ongga aksa eteb gu mebaga si. 
Allah omotunggom mar koma gu rua gij mona ongga 
Ofa ofoka ereij keingg rusnok si. 

20 Iwa idou ah keingg rot kef oida, iwa itunggom 
mar ongga Allah ondou os rot oisouska idou ongga 
ororu Ofa rot tenten fob ojgomu. Jeska erek iwa ita 
mar morototuma erek Guru-Guru agama jera rua 
ongga ebic Farisi rita mar ongga erek oska, beda iwa 
inoira jera rusnok ongga Allah ofoka ereij keingg tein 
guru." 

21 Beda Yesus agot deika oida, "Sis fob yeyin 
imower ruftuftu oida, 'Twa inagob rusnok enjgineg 
guru. Erek osnok egens agob rusnok enjgineg, beda 
ofa emesma mar okum rot mar insa koma si.' 

22 Erek koma tina ebeibeyaif Didif dagot oida, 
rusnok ongga rutkonu oska rot rerin ruhujir, rua bera 
rimesma okum rot koma tein si. Noba erek rusnok 
rijeka rerin ruhujir erek mar ongga oska efekeifa 
ojgomu, beda Allah emeij rua gij mahmei meren rot 
ojgomu. 

23 Jefeda gij mona ongga iwa ita mar ongga irougif 
gu Allah rot, tina iwa idou ah keingg rot oida yeyin 
ihuj egens ongga odou okum rot mar ongga iwa 
intunggom sis fob ros, 

24 beda yaha mar insa koma ongga irougif gu Allah 
rot ai juens fog ojgomu. Beda iwa ifesij mar jera 
yeyin ihuj egens insa koma jeskaseda ofa eita odou 
ongga eskeira sons rot iwa fob. Nou ongga koma 
oisa fob, beda yuksons noba ita mar ongga irougif gu 
Allah insa koma deika ojgomu. 

25 Noba erek osnok egens agot rot oida ofa emekris 
iwa skoita hakim, beda iwa ifesij mar jera ofa 
jeskaseda efen mar okowu insa koma oisa fob. Tina 
guru, beda ofa emekris iwa skoita Hakim. Beda 
Hakim koma omocunc iwa erek oska rot fogora 
tentarer rimaha iwa gij mod oskusk si. 

26 Beda ongga tenten bera iwa imah gij mod oskusk 
ojgomuja onjoros mar okowu insa koma nomnaga 
ongga angh gu iwa omoisa fob." 

?/ Beda Yesus agot oida, "Sis fob iwa ig rusnok 
ruftuftu rot mar erek kef oida, 'Iwa inesiri jera egema 
efen mohona guru. 

?8 Erek koma tina ebeibeyaif Didif dagot gu iwa 
oida, erek osnok egens ek egema efen mohona, noba 
ofa osujohu gij efen odou efesi oida ofa odou os 
esiri morototuma jera ojaga insa koma, beda koma 
tein bera oska. Jeska ahah Allah eiteij bera koma 

morototuma erek ofa ensiri jera ojaga egens insa 
koma fob. 

29 Jefeda erek iwa ik mar gu iteij ongga oroku 
idou efesi jeska ita mar ongga oska, beda isuna rot 
mar insa koma jeska idou efesi ojgomu jeskaseda 
inotunggom mar ongga oska koma guru. Koma erek 
osnok egens ongga oku efen eiteij jeska jeskaseda 
enek mar insa koma guru. Beda Allah eneij ofa gij 
mahmei meren guru. 

30 Erek koma tein, erek mar oroku odou efesi 
jeskaseda ira yeyin itma irotunggom mar ongga 
oska, beda isuna rot mar insa koma jeska idou efesi 
ojgomu. Koma erek osnok egens ongga eris efen 
etma jeskaseda ofa ineita mar ongga oska insa koma 
guru. Beda Allah eneij iwa gij mahmei meren guru." 

31 Beda Yesus agot deika oida, "Sis fob rusnok 
ruftuftu rot oida erek orna egens odou os ebes efen 
mohona, beda orna egens koma ogu gij surat egens 
oida ofa ebes efen mohona fob. Beda ofa eita surat 
koma gu efen mohona insa koma, beda gemekebema 
ojgomuja. 

32 Erek koma tina ebeibeyaif Didif dagot gu iwa oida, 
erek orna egens efen mohona ongga esiri jera orna 
egens enjgineg fob, beda adaij nou ofa ebes efen 
mohona insa koma ojgomu. Tina erek efen mohona 
enesiri jera orna enjgineg guru, beda enadaij nou ofa 
ebes efen mohona jinaga guru. Jeska erek ofa ebes 
efen mohona erek rourou ojgomu, noba mohona 
ah igers enjgineg deika, beda efen mohona efaga 
emeja erek egens jera efen mahina ongga efeinah. 
Tina ahah Allah eiteij bera koma erek goga gesiri 
morototuma ojgomu. Noba Allah omocunc ojaga insa 
koma efen mahina ongga sismeni erek oska ekirsa 

rot tein. Jeska ofa bera ongga ebes efen mohona 
insa koma erek rourou ojgomu." 

33 Beda Yesus agot oida, "Sis fob iwa ig rusnok 
ruftuftu rot oida rusnok rita mar ongga rua ranggen 
rot jah Tuhan odou ojgomu, noba rineferwei rot mar 
insa koma guru. 

34 Erek koma tina ebeibeyaif Didif dagot gu iwa 
oida, gij mona ongga iwa yagen rot mar, beda inagot 
rot mar koma oisouska Allah ofoka era oisouska mar 
enjgineg tein efen ofoka jinaga guru. Iwa inagen rot 
mar oisouska mebaga guru, jeska Allah bera engker 
gij efen kursi jah suma fogora ofoka ereij keingg 
rusnok. 

35 Noba inagen rot mar oisouska mebif ofoka tein 
guru, jeska Allah aha aki esij mebif. Noba inagen rot 
mar oisouska Yerusalem ofoka tein guru, jeska Allah 
bera ongga ofoka ereij keingg kota koma ongga efen 
ofoka aksa tein ojgomu. 

36 Noba inagen rot mar oisouska isinsa yeyin ibirfaga 
tein guru. Jeska Allah esinsiyai bera efen owesa efek 
rot yeyin ibirfaga jera ifaga nomnaga tein. Yeyin 
owesa efek jeskaseda iferwei ibirfeji tein jeskaseda 
efen efeb titnetna eja erek toga bera enah jinaga 
guru. 

37 Gij mona ongga iwa yagen rot mar, beda iwa 
yagot oida, 'Tenten, dimeita si', era yagot oida, 
'Guru, dineita guru,' erek koma ojgomu. Jeska erek 
iwa yagen rot mar oisouska mar enjgineg efen owesa 
efek beda koma bera ongga Bilis odou os rot ojgomu. 
Ofa bera ongga ofogog eteb." 

38 Erek koma beda Yesus agot oida, "Sis fob rusnok 
ruftuftu oida erek iwa itunggom mar skoita osnok 
egens fogora efen eiteij egens eseiseifa, beda adaij 

nou ofa esesa mar sons skoita iwa jeskaseda yeyin 
iteij egens eseiseifa tein. Noba erek iwa itunggom 
mar skoita osnok egens ongga orotunggom ofa 
fogora efen ofon egens ongga eseiseifa, beda adaij 
nou ofa esesa mar sons skoita iwa fogora iwa tein 
yeyin ifon egens eseiseifa ojgomu. 

39 Erek koma, tina ebeibeyaif Didif dagot gu iwa 
oida, enadaij nou iwa isesa mar sons skoita rusnok 
ongga rutunggom mar ongga oska skoita iwa jinaga 
guru. Erek osnok egens eseda yumnu, beda inocunc 
idou ongga ofogog sons skoita rua rot tein guru. 

40 Noba erek rusnok rikris iwa jah hakim jeskaseda 
rua rita yeyin meisoufa jeska iwa, beda inocunc idou 
ongga ofogog sons skoita rua guru. Tina icunc idou 
ongga oufamofa fogora ita yeyin meisoufa egema 
tein ongga efen efera osok ekirsa gu rua ojgomu. 

^1 Noba erek osnok ebirfaga egens eradgodu iwa 
jeskaseda yurka efen mareibra erek kilometer egens, 
beda iwa icunc idou ongga oufamofa rot fogora 
yurka efen mareibra insa koma erek kilometer egeka 
ojgomu. 

?? Gij mona ongga rusnok rirejgei gu iwa rot mar, 
beda iwa ita mar insa koma gu rua ojgomu. Noba 
gij mona ongga rusnok rudou os rira yeyin mar 
nou mona juens, noba edaga sons, beda yuitij rot 
ojgomu." 

43 Erek koma beda Yesus agot deika oida, "Sis fob 
rusnok ruftuftu rot oida iwa ita idou ongga okora rot 
yeyin ihujir noba ita idou ongga oska skoita rusnok 
ongga rudou oska rot iwa. 

44 Tina ebeibeyaif Didif dagot gu iwa rot oida, iwa 
ita idou ongga okora rot rusnok ongga rudou oska 
rot iwa ojgomu. Noba yum iteij gu Allah nou rusnok 

ongga rita mar ongga oska skoita iwa tein ojgomu. 
Jeska Allah ofij rusnok ongga rufogog jera rusnok 
ongga oufamofa tein rot mowa ongga ejinten rua, 
jera mos ongga es nou rua tein ojgomuja. 

45 Jeska erek iwa yum iteij nou rua, beda koma bera 
ongga orocunc rot oida iwa ita mar erek yeyin Ika 
ongga eker gu mebaga. 

46 Noba erek iwa ita idou ongga okora rot rusnok 
ongga rudou okora rot iwa tein, beda koma erek mar 
ongga giskini ojgomu. Rusnok ongga ruhoturu pajak 
jeska iwa nou raja Kaisar bera rita mar erek koma 
tein ojgomu. Jefeda Allah eneita ifons ongga erek 
ekirsa rot mar insa koma ojgomu guru. 

?/ Noba erek iwa icunc idou ongga oufamofa skoita 
yeyin ihujir ojgomu, beda koma tein bera erek mar 
ongga giskini ojgomu. Rusnok ongga rinejginaga rot 
Allah guru bera rita mar erek koma tein ojgomu. 

48 Iwa ita mar ongga oufamofa skoita rusnok 
nomnaga rot idou ongkas morototuma erek yeyin Ika 
ongga eker gu mebaga otunggom tein ojgomu." 

1 Erek koma beda Beda Yesus deika oida, "Gij 

mona ongga iwa itunggom mar ongga oufamofa 
nou rusnok enjgineg ororu Allah efen oga, beda 
enadaij nou iwa itunggom mar insa koma rot 
tomnomna jeskaseda rusnok rufoukou rik iwa rot 
guru. Jeska erek iwa itunggom mar insa koma rot 
tomnomna fogora rusnok risitit gu iwa rot, beda mar 
ongga rua risitit gu iwa bera erek yeyin ifons rot. 
Jeska Allah eneita ifons rot mar insa koma guru. 

2 Jefeda gij mona ongga iwa ikeba yeyin mareibra 
egema gu rusnok ongga rufojingki, beda ineita mar 
insa koma jeskaseda rusnok rufoukou rik iwa rot 
guru. Rusnok enjgineg rutunggom mar erek koma 


Matius 6 22 


jah rusnok rudou gij mod ongga rua rugif gu Allah gij. 
Noba rua rutunggom mar erek koma rot tomnomna 
gu moroju tein jeskaseda rusnok rufoukou rimek rua 
rot. Tina rua rudou os jeskaseda rusnok rucunc rua 
erek rusnok ongga rudou ebsi komowa ojgomu. Erek 
koma tina gij rudou efesi bera rua ruhca rufoka aksa 
ojgomu. Jefeda gij mona ongga rusnok rufra rerin 
rufoka erek aksa rot, beda koma bera erek rerin 
rufons. Jeska Allah eneita rufons skoita rua rot jinaga 
guru. 

3 Erek koma tina, gij mona ongga iwa ikeba yeyin 
mareibra egema nou rusnok ongga rufojingki, beda 
ineita mar koma rot tomnomna jah rusnok enjgineg 
rudou guru. 

^Tina ita mar insa koma erek wuswus jeskaseda 
yeyin ihujir tein rinejginaga rot guru. Beda yeyin 
Ika ongga eker gu mebaga ojgomu bera emek iwa 
yufij rusnok ongga rufojingki insa koma si. Beda Ofa 
emeita yeyin ifons ongga ongkoska eteb gu iwa rot 
si." 

? Erek koma beda Yesus agot agot, "Gij mona ongga 
iwa yum iteij gu Allah, beda ineita mar koma erek 
rusnok enjgineg rita guru. Jeska rua rudou os rut gu 
rusnok rifekesa gij mod Allah efesi jeskaseda rusnok 
rufoukou rimek rua rum riteij gu Allah ojgomu. Noba 
rua rum riteij jah rusnok rufoukou rudou gu moroju 
jeskaseda rusnok rimek rua tein. Rua rita mar erek 
koma jeska, gij rudou efesi bera rua rusujohu rot oida 
rusnok enjgineg rimesitit rerin rufoka rot ojgomu. 
Tina rua rudou os rita rufoka ongga aksa ojgomu. 
Jefeda mar ongga rusnok risitit gu rua rot bera erek 
rerin rufons ojgomu. Jeska Allah eneita rufons gu rua 
rot jinaga guru. 

6 Tina gij mona ongga iwa yum iteij gu Allah, beda 
ijeker gu isinsa gij mer efesi noba yum iteij gu Allah 
jah suma ojgomu. Jeska mimif minek Allah gu miteij 
guru. Tina Ofa emek mar ongga iwa intunggom gu 
isinsa erek insa koma fob. Jefeda Ofa emeita yeyin 
ifons ongga ongkoska rot si. 

7 Noba gij mona ongga iwa yum iteij gu Allah, beda 
inagot mar rot dektek noba ongga erek efen ofou 
rourou ojgomuja tein guru. Jeska rusnok ongga 
rinejginaga rot Allah guru bera rutunggom mar erek 
koma gij mona ongga rua rugif gu rerin mar ongga 
oska ojgomu. Rua rusujohu rot oida mar insa koma 
ongga rua rugif gu bera emeg ruga, jeska rua rum 
riteij erek dektek ojgomuja, tina guru. 

8 Jefeda iwa inom iteij erek rua insa koma guru. 
Jeska gij mona ongga iwa om iteij gu Allah enesi, 
beda Ofa ejginaga rot mar ongga iwa icosu rot fob. 

? Jefeda iwa yum iteij gu Allah erek kef oida, 
'Mefmen meka ongga eker gu mebaga, Memef 
modou os jeskaseda rusnok nomnaga rufra bebin 
bufoka ongga ebsi komowa erek aksa. 

10 Memef mois gu Bua jeskaseda bufoka ereij keingg 
bebin rusnok gu mebif. Noba rusnok rugif gu bebin 
bufoka gu mebif morototuma erek rua rugif gu bebin 
bufoka gu mebaga tein. 

11 Memef mois gu Bua jeskaseda Bua bita mar 
ongga memef mocosu rot erek orofosut mona tein. 

1? Busuna mefmen mar ongga oska jeska modou 
efesi morototuma erek memef mosuna rot mar ongga 
oska ongga rusnok enjgineg runtunggom skoita 
memef fob. 

13 But joug memef jeska mar okum ongga ereneni 
memef. Noba buskotu memef jeska Bilis ongga 
ofogog doska tein.' 

1^ Erek iwa isuna rot mar ongga oska ongga rusnok 
enjgineg runtunggom gu iwa fob, beda yeyin Ika 
ongga eker gu mebaga bera omosuna rot iwa yeyin 
mar ongga oska tein si. 

15 Tina erek iwa inosuna rot mar ongga oska ongga 
rusnok enjgineg runtunggom skoita iwa guru, beda 
Allah onosuna rot iwa yeyin mar ongga oska tein 
guru." 

16 Beda Yesus agot deika oida, "Gij mona juens 
ongga iwa inet maat guru jeskaseda yum iteij gu 
Allah ojgomu, beda iwa ineita mar insa koma erek 
rusnok enjgineg ongga rita mar koma guru. Jeska 
gij mona juens ongga rua rinet maat guru, beda 
rusum erek oskusk ni, rua runot rusum ni, noba rua 
rutunggom mar enjgineg tein ongga orocunc gu 
rusnok rot oida rua rifera okora rot ojgomu. Jeska 
gij rudou efesi bera rua rusujohu rot oida rusnok 
enjgineg rimesitit rerin rufoka rot ojgomu. Tina 
ongga tenten bera mar ongga rusnok risitit gu rua 
insa koma bera erek rerin rufons rot ojgomu. Jeska 
Allah eneita rufons skoita rua rot jinaga guru. 

17 Jefeda gij mona ongga iwa inet maat guru 
jeskaseda yum iteij gu Allah, beda yut isum noba yah 
ibirfaga efeji tein erek giskini ojgomu. 

18 Ita mar erek koma jeskaseda rusnok enjgineg 
rinejginaga rot oida iwa inet maat gij mona insa koma 
guru. Beda yeyin Ika ojgomu bera ejginaga rot oida 
iwa inet maat gij mona insa koma guru. Ofa emek rot 
mar ongga iwa intunggom gu isinsa ojgomu, fogora 
Ofa emeita yeyin ifons ongga ongkoska eteb si." 

1? Erek koma beda Yesus agot deika oida, "Iwa 
inereni rot ahais ojgomuja jeskaseda ihoturu 
mareibra ofoukou gu mebif guru. Jeska gu mebif 
bera magjir et mareibra insa koma noba motetesi et 
mareibra koma fogora oska ojgomu. Noba rusnok 
ongga rukoreka mar bera ruira gij yeyin mod noba 
rurka mareibra insa koma jeska tein. 

20 Ongga oufamofa bera iwa ihoturu yeyin mareibra 
ofoukou gu mebaga ojgomu. Jeska jah suma bera 
magjir enet guru, noba motetesi enet guru jefeda 
onoska guru, noba rusnok runoukoreka mar jah suma 
guru. 

21 Jeska rusnok ongga ruhoturu mareibra ofoukou 
gu mebif bera rusujohu rot mar ongga mebif efen 
ojgomuja. Tina rusnok ongga ruhoturu mareibra gu 
mebaga bera rusujohu rot mar ongga mebaga efen 
ojgomuja." 

22 Beda Yesus agot deika oida, "Rusnok riteij bera 
erek lampu ongga eisa nou rerin rudou efesi. Erek 
yeyin iteij ik mar rot koisoisa beda idou ebriyi gij mar 
rot koisoisa tein. 

23 Tina erek yeyin iteij inek mar rot koisoisa guru, 
beda idou enebriyi gij mar tein guru. Beda iwa iker gij 
motkobah ros. Jefeda rusnok ongga rudou enebriyi 
gij mar rot koisoisa guru, noba ringker gij motkobah 
ros, rua bera rimesma mar okum eteb si." 

24 Erek koma beda Yesus agot deika oida, "Enadaij 
nou rusnok rugif gu ebirfaga egeka guru. Jeska 
giskini rua rudou okora rot rerin ebirfaga ongga 
egens, tina rudou oska rot ebirfaga ongga egeka insa 
koma ojgomu. Noba rua rumofij rerin ebirfaga ongga 
egens rot iskusk, tina rua rudou eskes rot ebirfaga 
ongga egeka koma ojgomu. Erek koma tein, enadaij 

nou rusnok rireni rot ahais jeskaseda rufij Allah noba 
rireni rot ahais jeskaseda ruhoturu fifi era mareibra 
ofoukou tein jinaga guru. 

25 Erek koma jefeda, Didif dudou os dagot gu iwa 
rot oida enadaij nou iwa ijekjeka idou efesi rot maat 
ongga imet era mei ongga imej jeskaseda ifena ebah 
ojgomuja guru. Noba iwa inejekjeka idou efesi rot 
meisoufa ongga imergi tein guru. Jeska mar enjgineg 
gij yeyin iteij ah kef bera ofoufem ekirsa jeska maat 
ongga imet. Noba mar enjgineg nou yeyin ifaga bera 
ofoufem ekirsa jeska meisoufa ongga imergi tein. 

26 Iwa isujohu rot mem ongga ofu gu mebaga. Mem 
koma rinerefa maat gij mekeni guru. Noba mem 
koma runohoturu maat gij rerin mod tein guru. Tina 
yeyin Ika ongga eker gu mebaga bera ot joug rua 
ojgomuja. Jefeda mem koma rit maat orofosut mona. 
Noba ahah Allah eiteij bera iwa yufoufem ekirsa jeska 
mem insa koma ojgomu. 

?/ Noba erek iwa ijekjeka idou efesi rot mar insa 
koma ojgomuja, beda koma onofij iwa jeskaseda 
ifena ebah rot mona ongga ekirsa deika jinaga guru. 

28 Jefeda teinefa fogora iwa ijekjeka idou efesi rot 
meisoufa ongga imergi. Iwa isujohu rot marfok ongga 
ah gu mekta ojgomu. Marfok insa koma enefarur gij 
mar guru. Noba marfok koma eneb meisoufa nou 
esinsa guru. 

29 Sis fob, raja Salomo bera efen mareibra ofoukou 
doska. Noba ofa efen meisoufa ongga erek ongkoska 
eteb tein. Tina marfok insa koma bera ongkoska eteb 
ekirsa jeska raja Salomo efen meisoufa insa koma 
ojgomu. 

30 Allah bera ongga ot joug mosodum ongga ah gu 
mekta tein. Noba mosodum insa koma bera ah gij 

mona ongga estir ojgomu. Beda rusnok ris mah gij 
mosodum koma fogora eseiseifa. Jefeda Ofa omot 
joug iwa erek ahais ekirsa ojgomu. Tina iwa idou 
onororu mar insa koma rot tenten enesi. 

31 Erek koma jefeda iwa inejekjeka idou efesi rot 
maat ongga imet era mei ongga imej era meisoufa 
ongga imergi guru. 

32 Rusnok ongga rinejginaga rot Allah guru bera 
rijekjeka rudou efesi rot mar insa koma ojgomuja. 
Noba yeyin Ika gu mebaga bera ejginaga rot mar 
ongga iwa icosu rot fob. 

33 Tina ongga ofoufem ekirsa nou iwa bera, iwa 
yuh idou efesi skoita Allah ongga ofoka ereij keingg 
rusnok. Noba ireni rot ahais jeskaseda iwa ita mar 
jeni erek Allah odou os rot ojgomu. Beda Ofa omofij 
iwa rot maat jera mei jera meisoufa insa koma 
nomnaga ongga iwa icosu rot si. 

34 Jefeda iwa inejekjeka idou efesi rot mar ongga 
iwa imocosu rot gij mona kahma tein guru. Jeska mar 
enjgineg ongga ah gij mona kahma bera emereni iwa 
rot gij mona insa koma tein si. Adaij nou iwa isujohu 
rot mar ongga mona efeinah orka fob ojgomu." 

7 1 Beda Yesus agot deika oida, "Iwa inocunc 
rusnok enjgineg erek oska guru, jeska Allah 
omocunc iwa tein erek oska rot. 

2 Allah omocunc iwa erek oska jeni erek iwa icunc 
rusnok enjgineg erek oska tein si. Noba Ofa omofra 
mar okum keingg iwa morototuma erek iwa yufra 
mar okum keingg rusnok enjgineg si. 

3 Iwa ineita mar erek rusnok ongga rucunc rot 
ruhujir rerin mar ongga oska ojgomuja guru. Jeska 
koma erek osnok egens ongga ocunc mar ofosis 
ongga ah gij efen mohujir riteij, tina ofa esinsa 

enejginaga rot oida mega eteb bera ah joug gij 
esinsa eiteij erek koma guri. 

^ Enadaij nou ofa agot gu efen mohujir oida, 'Didif 
dita mar ofosis jeska biteij,' erek koma guru. Jeska 
ofa esinsa efen mega eteb ongga ocohun efen eiteij 
ros. 

> Osnok egens ongga ocunc rot mohujir rerin mar 
ongga oska erek insa koma bera odou osumsumu 
ojgomu! Ongga tenten bera, ofa eita mega eteb 
jeska esinsa eiteij sismeni fog. Beda ofa emek rot 
koisoisa fogora emejginaga rot teinefa ofa emeita 
mar ofosis jeska efen mohujir riteij tein si. Jefeda iwa 
ineita mar erek osnok egens koma ongga ocunc rot 
efen mohujir rerin mar ongga oska ojgomuja guru. 

6 Noba iwa inefesij rot mar ongga ebsi komowa eteb 
jeska Allah skoita rusnok ongga ruga oruh rot mar 
insa koma guru. Jeska koma erek osnok egens ongga 
eij efen mar ongga eirirbi noba ongkoska eteb skoita 
mes era skoita mek ojgomu. Beda mes insa koma 
ekikif noba eska ofa ojgomu. Noba mek insa koma 
bera omot keingg efen mar ongga eirirbi insa koma 
gij mohtefa ojgomu." 

7 Erek koma beda Yesus agot deika oida, "Erek iwa 
irejgei gu Allah rot mar, beda iwa imesma mar insa 
koma si. Noba erek iwa yuhca mar, beda iwa imek 
mar insa koma si. Noba erek iwa ingkingk montoj, 
beda Allah omohoda montoj koma jeska iwa si. 

8 Jeska rusnok nomnaga ongga rirejgei gu Ofa rot 
mar bera rimesma mar insa koma si. Noba rusnok 
nomnaga ongga ruhca mar, beda rua rimek mar insa 
koma si. Noba rusnok nomnaga ongga ringkingk 
montoj, beda Allah omohoda montoj insa koma jeska 
rua si. 

? Iwa ongga yeyin iser bera ongga idou okora rot 
rua erek tenten fob. Jeska gij mona ongga rua 
rirejgei iwa nou maat jeskaseda rit, beda erek giskini 
bera iwa ita maat gu rua ojgomu fob. Iwa ineita mar 
ongga oska gu rua erek mamu era magosu gij mona 
insa koma guru, jeska idou okora rot rua. 

10 (7:9) 

11 Erek koma jefeda erek rika ongga mebif efen rita 
mar ongga oufamofa gu rerin riser fob, beda teinefa 
ekirsa rot yeyin Ika ongga eker gu mebaga. Jeska 
Ofa emeita mar ongga ongkoska eteb ekirsa jeska 
mar ongga iwa irejgei gu Ofa rot fob si. 

12 Noba erek iwa idou os jeskaseda rusnok enjgineg 
rita mar ongga oufamofa skoita iwa, beda iwa tein 
ita mar ongga oufamofa skoita rua rot sismeni fog 
ojgomu. Jeska koma bera jeni erek hukum Musa jera 
mar ongga nabi-nabi rumftuftu rot sis fob." 

13 Beda Yesus agot deika oida, "Erek iwa idou os 
isma eiteij ah ongga efeinah beda yuira montoj ongga 
erek emeima ojgomu. Jeska montoj ongga erek efefi 
bera nou rusnok ongga rimeja gij mahmei meren 
ojgomu. Noba moroju ongga rua rimecira gij jah 
montoj insa koma bera erek efefi tein. Jefeda rusnok 
rufoukou rimecira gij moroju insa koma fogora rimeja 
jah mahmei meren si. 

1^ Tina montoj ongga rusnok rumoira gij jeskaseda 
risma eiteij ah ongga efeinah bera erek emeima 
ojgomu. Noba moroju ongga rimecira gij jah montoj 
insa koma bera erek emeima tein. Noba rusnok erek 
oskiyai ojgomu bera ricira gij moroju insa koma 
fogora risma eiteij ah ongga efeinah." 

1? Beda Yesus agot deika oida, "Iwa tein yut joug 
idou efesi rot Guru agama ongga ebireira. Jeska rua 

rin skoita rusnok rot rudou ongga eriaga erek domba 
egens ongga eriaga. Tina gij rudou efesi bera rua 
rusujohu rot mar ongga erek ofogog eteb ojgomu 
erek serigala ongga ofogog tein. 

16 Mar ongga oska ongga rua rutunggom bera 
omorocunc gu iwa rot rerin rudou ongga ofogog insa 
koma si. Koma erek moworug tein. Jeska rusnok 
rinek moworug ongga efen efek ongga oufamofa 
erek anggur tein guru. 

17 Mega ongga oufa bera efen efek ongga oufa, 
noba mega ongga oska bera efen efek ongga oska 
tein. 

18 Frek koma tein, mega egens ongga ongkoska 
bera efen efek ongga oska guru. Noba mega egens 
ongga ener rot ongkoska guru bera efen efek ongga 
erek oufamofa jinaga guru. 

1? Noba erek mega egens ongga enefek jinaga guru 
bera rusnok ruf mega insa koma beda rij gij mah 
ojgomu. 

20 Jefeda erek koma tein, iwa imejginaga rot 
Guru-Guru ongga ebireira oisouska rerin rita mar 
ongga oska ojgomu." 

21 Beda Yesus agot deika oida, "Erek rusnok rijeka 
Didif erek rerin Tuhan, tina rua rineita mar ongga 
dedin Akeina ongga eker gu mebaga odou os rot 
guru, beda rua runoira jera rusnok ongga Allah ofoka 
ereij keingg jinaga guru. Tina rusnok ongga rita mar 
ongga Akeina odou os rot bera rumoira jera rusnok 
ongga Allah ofoka ereij keingg si. 

22 Noba gij mona ongga Allah omoga ojga rot rusnok 
rerin rita mar, beda rusnok rufoukou rumois gu Didif. 
Rua rumois rot oida, "Tuhan, sis fob oisouska bebin 
bufoka bera memef moftuftu rot Allah oga ni, memef 

mekemeji efena ofogog jeska rusnok rudou efesi ni, 
memef meita eskeira gu rusnok ongga marenir ni 
fob!' 

23 Tina Didif dimagot gu rua oida, 'Iwa bera erek 
rusnok ongga runororu Didif rot tenten guru. Iwa 
bera erek rusnok ongga rudou ofogog ojgomu, jefeda 
iwa ija jeska Didif ojgomu!' " 

24 Beda Yesus agot deika oida, "Erek koma jefeda, 
osnok egens ongga eg mar ongga Didif difesij rot, 
noba ofa eita mar koma erek jeni tein, beda ofa bera 
erek osnok egens ongga odou ebriyi eteb gij mar. 
Ofa bera erek osnok egens ongga ei efen mod esij 
mamu ongga ahais. 

25 Gij mona ongga mos es eteb, noba mei ofod erek 
eteb, beda mof edi efen mod rot ahais. Beda efen 
mod insa koma onohoda jinaga guru. Mod koma ot 
rot ahais ojgomuja jeska ofa ei efen mod insa koma 
esij mamu ongga ahais ojgomu. 

26 Erek koma tina osnok egens ongga eg mar ongga 
Didif dimfesij rot, tina ofa eneita jeni mar insa koma 
guru, beda ofa bera erek osnok egens ongga odou 
osumsumu eteb ojgomu. Ofa erek osnok egens 
ongga ei efen mod esij mebsta. 

?/ Gij mona ongga mos es eteb, noba mei ofot eteb, 
noba mof eteb edi efen mod, beda mod insa koma 
onghoda rot nomnaga ojgomu." 

28 Nou ongga Yesus omftuftu rot mar insa koma 
nomnaga oisa fob, beda rusnok ongga ringg mar insa 
koma bera rudou oubsaha eteb rot. 

29 Jeska Ofa onoftuftu mar rot giskini erek 
Guru-Guru agama ruftuftu mar guru. Tina Ofa oftuftu 
mar gu rua rot efen owesa efek eteb ojgomu. 

1 Erek koma beda, nou ongga Yesus onjuj jeska 
memaga ofog oduma insa koma, beda rusnok 
rufoukou ruroru Ofa tein. 

? Beda orna egens ongga maira et ofos erek eteb 
fob en skoita Yesus. Beda ofa es okeibi gu mebif 
noba agot gu Yesus oida, "Tuhan, didif dijginaga rot 
tenten oida erek Bua buitij rot, beda bebin owesa 
efek adaij nou bita eskeira gu didif." 

3 Erek koma beda Yesus osk etma beda ahtec ofa. 
Noba Ofa agot oida, "Didif duitij rot, jefeda bita 
eskeira ojgomu." Ainsa koma tein orna egens koma 
efen ofos eskeira nomnaga fob. 

^ Beda Yesus agot gu ofa oida, "Bua big duga fog. 
Bua binagot rot mar kef skoita rusnok enjgineg 
jinaga guru. Tina bua bija teisis skoita imam egens 
ojgomu. Beda buis gu ofa jeskaseda ofa eyajga joug 
bebin bufos fog. Beda bua tein bita mar ongga erek 
burougif gu Allah rot jeni erek Musa oftuftu gu rusnok 
sis fob. Bita mar insa koma nomnaga jeskaseda 
burocunc gu rusnok oida bebin bufos eskeira rot 
tenten fob." 

? Nou ongga Yesus oira gij kota Kapernaum, beda 
tentarer jah suma rerin ebirfaga egens ongga en 
skoita Yesus. 

? Beda ofa erejgejgei gu Yesus oida, "Tuan, didif 
dedin oforoka egens ongga emfarur nou didif. Tina 
ofa ahca gij mod efesi ojgomuja jeska ofa maren 
eteb. Noba ofa ofogu okora eteb rot tein." 

7 Beda Yesus agot oida, "Didif dimeja jah suma 
beda dita eskeira gu ofa." 

8 Tina ebirfaga egens koma agot oida, "Tuan, 
enadaij nou Bua bin jah dedin mod guru. Jeska Bua 
bebin bufoka ongga erek aksa eteb ekirsa jeska 

didif. Tina erek Bua bagot jah sif oida ofa emeita 
eskeira ojgomu, beda didif dudou ororu rot oida ofa 
emeskeira si. 

? Jeska didif bera erek osnok egens ongga ougif gu 
dedin ebirfaga oga. Noba didif dufoka ereij keingg 
tentarer enjgineg tein. Erek didif dagot gu tentara 
egens oida, 'Bua bija' beda ofa eja ojgomu. Noba 
erek didif dagot gu egema oida, 'Bua bin,' beda ofa 
en ojgomu. Noba erek didif dagot gu dedin oforoka 
egens ongga emfarur nou didif oida, 'Bua butunggom 
mar kef,' beda ofa otunggom mar koma ojgomu. 
Jefeda erek koma tein, didif dudou ororu mar ongga 
Bua bagot rot ojgomu, fogora ofa emeita eskeira si." 

10 Nou ongga Yesus eg rot mar ongga ebirfaga 
tentarer egens insa koma anggot fob, beda Ofa odou 
oubsaha eteb rot. Beda Ofa agot gu rusnok ongga 
ruroru Ofa jah suma oida, "Kef erek tenten oida, gij 
monuh Israel kef nomnaga bera Didif dinek rusnok 
egema tein ongga rudou ororu Didif rot tenten 
morototuma erek osnok egens kef odou ororu Didif 
rot tentenmen enesi. 

11 Gij mona ongga Allah ofoka ereij keingg efen 
rusnok, beda rusnok rufoukou ongga ruroru Didif rot 
tenten erek osnok egens kef bera emen jeska monuh 
ofoukou tein. Beda rua nomnaga rumohoturuma jera 
mifmin mimowa Abraham, Ishak, Yakub gu mebaga. 
Beda rua nomnaga rumoina maat keingg rot rudou 
efaga ouka eteb morototuma. 

12 Tina rusnok rineya ongga sis fob rusujohu rot 
oida rumoira gu mebaga si, bera Allah omokoja rua 
jeska mebaga ojgomu. Allah emeij rua gij monuh 
ongga motkobah eteb. Beda rua rimeita rifera okora 
eteb jah suma si." 

13 Erek koma beda Yesus agot gu tentarer rerin 
ebirfaga egens insa koma oida, "Bua buksons jah 
bebin mod. Jeska bebin oforoka egens koma emeita 
eskeira jeni erek budou ororu rot erek insa koma si." 
Nou ongga Yesus anggot mar koma fob, beda ainsa 
koma tein oforoka egens koma eita eskeira fob. 

1^ Erek koma beda, nou ongga Yesus en jah Petrus 
efen mod, beda Ofa ek Petrus efen mefina ongga 
ahca ojgomuja jeska ofos ofoufem eteb. 

15 Beda Yesus ahtec ofa fogora eita eskeira gu ofa. 
Beda ofa edebecki noba oina maat nou Yesus. 

16 Nou ongga motu fob, beda rusnok ruroun rerin 
rusnok enjgineg rufoukou ongga efena ofogog oira 
gij rudou efesi skoita Yesus. Beda Ofa ekemeji efena 
ofogog insa koma nomnaga oisouska efen oga fogora 
eita eskeira gu rua insa koma ongga marenir. 

17 Noba mar ongga Ofa ontunggom insa koma bera 
angh gij efera jeni erek mar ongga nabi Yesaya 
anggot rot sis fob. Ofa agot oida, "Ofa onsuwa mimif 
jeska mar ongga orotunggom mimif erek marenmi 
jera mar ongga ereita mifera okora rot tein fob." 

18 Nou ongga Yesus ek rot oida rusnok rufoukou rin 
noba riker rejrej Ofa, beda Ofa obk efen ruforoker 
jeskaseda rija jah meren enama. 

1? Beda Guru agama egens en skoita Yesus noba 
agot gu Ofa oida, "Akeina Guru, Didif dumororu Bua 
gij monuh nomnaga ongga Bua bimeja gij si." 

20 Beda Yesus oroun gu ofa oida, "Mes merenrah 
rerin mansu ongga ringker gij. Noba mem rerin efefa 
ongga ringker gij. Tina Didif, ongga Rusnok Efesa, 
bera dedin monuh egema tein nou diker keingg 
dufons gij guru." 

21 Beda orna egens ongga ororu Yesus fob agot gu 
Ofa oida, "Tuhan, didif dudou os duksons jah dedin 
monuh beda disah dedin Akeina gij moksu fog. Beda 
didif dumororu Bua si." 

22 Tina Yesus oroun gu ofa oida, "Rusnok 
ongga rukoja mar ongga Didif dumftuftu rot bera 
rimeseiseifa si. Jefeda adaij nou rua risah mar agos 
gij moksu ojgomu. Tina bua buroru Didif ojgomu." 

23 Erek koma beda Yesus oira gij meg egens 
morototuma jera efen ruforoker. 

?4 Askesi rua rincira gu meren deismos ros, beda 
mof edebecki noba okuj rot owesa efek eteb. Rerin 
meg doida onjuj gu mei. Tina ainsa koma tein Yesus 
ah ahaingkongka gij meg efesi. 

25 Beda Yesus efen ruforoker rin skoita Ofa noba 
ribs Ofa jeskaseda edebecki. Beda rua ruis gu Ofa rot 
rudou ongga emeesa eteb oida, "Tuhan, bufij memef 
jeska ai juens bera mimif magebin gij mei kefi!" 

26 Beda Yesus agot gu rua oida, "Teinefa fogora 
iwa imeesa eteb erek komo. Erek idou onororu Didif 
rot tenten enesei." Beda Yesus edebecki noba ois 
mar fogora mof esiri noba meren erek edeider sons 
ojgomu fob. 

?/ Beda ruforoker koma nomnaga rudou oubsaha 
eteb rot. Rua ragot moguma oida, "Ofa kef bera erek 
idu! Jeska mof jera mei ofog tein ororu jeni efen 
oga!" 

28 Gij mona ongga Yesus ensaga gu monuh Gadara, 
beda Ofa orodosu gosnok gegeka ongga gengker 
gij monuh ongga mansu ofoukou. Rusnok risah mar 
agos gij monuh insa koma. Efena ofogog ongga erek 
rufoukou bera ruira gij goga godou efesi fob fogora 
rutunggom goga erek ofogog doska tein. Rusnok 

enjgineg rimeesa eteb rot goga, jefeda rua rinecira 
gu moroju gij monuh insa koma guru. 

29 Nou ongga goga gek Yesus, beda goga gagot gu 
Ofa oida, "Bua ongga Allah efen efesa, enadaij nou 
Bua bin jah sif guru. Jeska mona ongga Bua bumofra 
mar okum eteb keingg magef bera enesaga enesi. 
Bua bija jeska magef!" 

30 Doida monuh koma bera mek ofoukou enet mebi 
jah suma. 

31 Jefeda efena ofogog insa koma ruis gu Yesus 
oida, "Erek Bua bikemeji memef jeska gosnok gegeka 
kef, beda bubk memef jeskaseda moira gij mek 
ofoukou jah suma ojgomu." 

32 Beda Yesus agot oida, "Iwa ija." Jefeda efena 
ofogog insa koma nomnaga rurogna jeska gosnok 
gegeka insa koma godou efesi noba rujoira gij 
mek ofoukou jah suma. Beda ainsa koma tein mek 
ofoukou koma ruku jah momfaga ongga aksa beda 
risiri gij mei fogora mek nomnaga ragos fob. 

33 Rusnok ongga rut joug mek ofoukou koma rik 
mar insa koma nomnaga, jefeda rua ruku jah kota. 
Beda rua rifesij gu rusnok jah suma osok gij gosnok 
gegeka insa koma jera osok gij mek ofoukou ongga 
ranggos fob. 

34 Jefeda rusnok rufoukou rurogna jeska kota koma 
beda rija skoita Yesus. Nou ongga rua rik Ofa, beda 
rua rirejgejgei gu Ofa jeskaseda Ofa eja jeska rerin 
monuh ojgomu. 

1 Erek koma beda Yesus eifef meg egens noba 
oksons jah meren enama. Beda Ofa ecira jah Ofa 
efen kota. 

? Jah suma bera rusnok rurka osnok egens 
esij mofka skoita Yesus. Osnok egens koma aki 

emageima. Nou ongga Yesus ek rot oida rudou 
ororu Ofa rot tenten fob, beda Ofa agot gu osnok 
egens koma ongga aki emageima oida, "Edesa, bua 
binemeesa guru. Jeska Didif dusuna rot bebin mar 
ongga oska jeska budou efesi." 

3 Beda rusnok rineya ongga rirek Guru agama 
jah suma ragot moguma oida, "Mar ongga Ofa kef 
anggot fob bera erek Ofa ohurmei mar skoita Allah!" 

^ Yesus ejginaga rot mar ongga rua ragot moguma, 
jefeda Ofa agot gu rua oida, "Teinefa fogora iwa 
insujohu rot mar ongga ofogog erek komo. 

? Erek Didif dagot gu ofa oida, 'Bebin mar ongga 
oska bera dunsuna rot,' beda koma onorocunc rot 
mar egema tein guru. Tina erek Didif dagot gu ofa 
oida, 'Bua bidebecki noba bija jah bebin mod,' beda 
koma orocunc rot dedin owesa efek eteb. Jefeda 
Didif dumocunc gu iwa rot oida, Didif ongga Rusnok 
Efesa, bera dedin owesa efek gu mebif jeskaseda 
dusuna rot rusnok rerin mar ongga oska." Erek koma 
beda Yesus agot gu osnok egens koma ongga aki 
emageima oida, "Bua bidebecki, bita bebin meidibi 
beda bicira baki jah bebin mod." 

6 (9:5) 

7 Ainsa koma tein, osnok egens koma edebecki beda 
ecira aki jah efen mod rot eskeira. 

8 Nou ongga rusnok jah suma rik mar insa koma, 
beda rudou emeesa rot Yesus efen owesa efek eteb. 
Beda rua risitit Allah ofoka jeska Ofa eita owesa efek 
insa koma gu Yesus. 

? Erek koma beda Yesus eja jeska monuh insa 
koma. Noba askesi Ofa ecira ros, beda Ofa ek didif, 
dusnok Yahudi egens ongga dufoka Matius. Didif 
bera erek osnok egens ongga ohoturu pajak jeska 

rusnok Yahudi enjgineg nou raja Kaisar ongga ofoka 
ereij keingg monuh Israel. Gij mona insa koma didif 
dingker gij dedin kantor. Beda Yesus agot gu didif 
oida, "Bua buroru Didif." Beda didif durogna jeska 
kantor koma noba duroru Ofa ojgomuja. 

10 Yesus eja jah dedin mod jeskaseda et maat 
morototuma jera didif. Noba rusnok ongga ruhoturu 
pajak jera rusnok enjgineg ongga rusnok Yahudi 
rusujohu bera erek oska tein rin noba rit maat 
morototuma jera Yesus gij dedin mod. 

11 Beda rusnok Yahudi ongga ebic Farisi rineya rik 
rot mar insa koma. Jefeda rua ragot gu Yesus efen 
ruforoker oida, "Teinefa fogora yeyin Guru et maat 
morototuma jera rusnok ongga oska erek komo!" 

1? Yesus eg rua ragot mar insa koma, jefeda Ofa 
agot gu rua oida, "Rusnok ongga rifaga eskeira bera 
runohca dokter guru. Tina rusnok ongga marenir 
bera ruhca dokter ojgomu. 

13 Iwa isujohu osok gij mar kef ongga runggu gij 
Mar Efeyi Ebsi rot efen ofou ojgomu. Runggu rot 
oida, 'Didif dunodou os rot marska ongga iwa irougif 
gu Didif rot guru. Tina Didif dudou os jeskaseda 
rusnok rucunc rudou ongga oufamofa moguma 
ojgomu.' Didif dinen jeskaseda ducunc rusnok ongga 
rufra risinsa rufoka aksa erek dedin ruforoker guru. 
Tina Didif din jeskaseda ducunc rusnok ongga iwa 
incunc erek oska erek dedin ruforoker ojgomu." 

1^ Erek koma beda Yohanes ongga eita baptis gu 
rusnok, efen ruforoker ongga rin skoita Yesus. Beda 
rua ragot gu Ofa oida, "Akeina, memef ongga mororu 
Yohanes jera rua ongga ebic Farisi tein bera menet 
maat gij mona juens guru jeskaseda mom meiteij gu 

Allah ojgomu. Tina Bua bebin ruforoker rineita mar 
erek koma guru. Koma rot meidu?" 

15 Beda Yesus era mar ongga orocunc jeskaseda 
oroun gu rua rot mar insa koma. Ofa agot oida, "Gij 
mona ongga rusnok ruina maat keingg rot igers 
egens ongga oskotu arja fob, beda rua rudou onokum 
rot guru, noba rua rinebisa rot gij mona insa koma 
tein guru. Tina gij mona egens ongga emen, beda 
orna egens ongga oskotu arja insa koma emeja jeska 
rua si. Beda gij mona insa koma bera rua rimeita 
rudou ongga okum fogora rinet maat gij mona juens 
guru tein. 

16 Erek rusnok rib meifeti ongga efeinah jera meifeti 
ongga efeyei beda koma enadaij guru. Jeska meifeti 
ongga efeinah koma emegrina meisoufa ongga efeyei 
insa koma fogora emebga eteb deika. 

17 Erek koma tein, anggur efei ongga efeinah bera 
runotkinaja gij mesina kambing ofos ongga efeyei 
guru. Jeska anggur efei ongga efeinah koma bera 
emefifij gij mesina kambing ofos ongga efeyei insa 
koma. Beda mesina koma emecka rot, noba anggur 
efei insa koma omotkinaja jeska. Noba mesina ongga 
efeyei insa koma bera eja erek oska ojgomu. Tina 
anggur efei ongga efeinah bera rutkinaja gij mesina 
kambing ofos tein ongga efeinah ojgomu jeskaseda 
egeka tein ah rot ahais ojgomu." 

18 Askesi Yesus efesij rot mar insa koma gu rua 
ongga ebic Farisi ros, beda ebirfaga Yahudi egens en 
skoita Yesus. Beda ofa es okeibi gu mebi noba ebisa 
rot gu Ofa oida, "Dedin edesa ojaga agos fob. Tina 
erek Bua bin noba baha bitma esij ofa, beda dudou 
ororu rot tenten oida ofa efena ebah sons deika si." 

1? Jefeda Yesus eja jera ofa jah efen mod. Noba Ofa 
efen ruforoker ruroru Ofa jah suma tein. 

20 Askesi Yesus encira gu moroju ros, beda ojaga 
egens tein bera ecira otoij Ofa. Ofa erek maren tein, 
jeska efen mesta eba ojgomuja gij tahun rara setka 
kungkob erfeka fob. Ofa osujohu gij odou efesi oida, 
erek ofa ahtec Yesus efen meisoufa, beda efen efaga 
emeita eskeira rot si. Jefeda ofa en doida Yesus 
ejmeg beda ahtec Ofa efen meisoufa. 

21 (9:20) 

22 Beda Yesus ekikif noba eyajga ofa. Beda Ofa 
agot oida, "Edesa, bua binemeesa deika guru. Budou 
ororu Didif rot tenten fob, jefeda bua bita eskeira 
fob." Beda ainsa koma tein ojaga egens koma efen 
efaga eita eskeira fob. 

23 Nou ongga Yesus ensaga gu ebirfaga Yahudi insa 
koma efen mod, beda Ofa ek rusnok ongga en suling 
ofou nou rusnok gij mona ongga rerin osnok egens 
anggos fob. Noba Ofa ek rot oida rusnok jah suma 
rudou oubsaha eteb noba ebisa rot ofa ongga anggos 
fob. 

24 Beda Ofa agot gu rusnok jah suma nomnaga 
oida, "Iwa nomnaga irogna jeska mer efesi kef 
ojgomu. Oforokai ojaga kef bera enagos guru. Ofa 
ahca ojgomu." Nou ongga rusnok jah suma rig Yesus 
agot mar insa koma beda rua rutut rot Ofa, jeska rua 
rijginaga rot oida oforoka egens koma bera anggos 
rot tenten fob. 

25 Tina nou ongga rua insa koma rurogna jeska mer 
efesi fob, beda Yesus oira gij mer efesi koma. Beda 
Ofa agei oforoka egens koma efen etma. Beda ainsa 
koma tein oforoka egens koma efena ebah sons. 

26 Jefeda rusnok rufoukou rifesij rot mar onswos 
koma gij kota-kota ongga angh rejrej monuh insa 
koma. 

27 Nou ongga koma oisa fob beda Yesus eja jeska 
monuh insa koma. Noba askesi Ofa ecira gu moroju 
ros, beda gosnok gegeka ongga geiteij ofou gororu 
gotoij Ofa. Beda goga gagerir gu Ofa oida, "Bua 
ongga bunjuj jeska raja Daud, bucunc budou ongga 
oufamofa skoita magefo!" 

?8 Nou ongga Yesus oira gij mod efesi, beda gosnok 
gegeka insa koma gen skoita Ofa. Beda Ofa ejeka gu 
goga oida, "Goga godou ororu rot tenten oida Didif 
dedin owesa efek ongga adaij jeskaseda dita eskeira 
gu goga ei?" Beda goga gagot oida, "Tuan, madou 
ororu mar koma rot tenten!" 

29 Beda Yesus ahtec goga geiteij noba agot oida, 
"Iwa isma eskeira jeni erek idou ongga ororu Didif rot 
ojgomu." 

30 Beda ainsa koma tein goga geiteij eskeira noba 
goga gek mar fob. Beda Yesus eyahehir joug rua rot 
ahais oida, "Goga genagot rot mar insa koma gu 
rusnok egema tein jinaga guru." 

3lTina gij mona egema deika, beda goga geja rejrej 
monuh insa koma noba gefesij gu rusnok rufoukou 
osok gij mar ongga Yesus ontunggom insa koma nou 
goga fob. 

32 Nou ongga goga insa koma geja jeska Yesus fob, 
beda rusnok ruroun orna egens ongga erek osumu 
skoita Yesus, jeska efena ofogog oira gij efen odou 
efesi fob. 

33 Nou ongga Yesus ekemeji efena ofogog insa 
koma jeska ofa, beda osnok egens koma eita eskeira 
fogora agot mar deika sons. Beda rusnok rufoukou 

rudou oubsaha eteb rot. Rua ragot oida, "Wah! Mimif 
minek mar onswos egema tein ongga erek koma gij 
monuh Israel jinaga enesi!" 

34Tina rusnok Yahudi ongga ebic Farisi ragot oida, 
"Ebirfaga efena ofogog bera ongga eita owesa efek 
gu Yesus fogora Ofa ekemeji efena ofogog jeska 
rusnok ojgomu." 

35 Yesus ojogog rusnok ongga ringker gij kota-kota 
ongga angh gij monuh Galilea. Ofa oftuftu mar gij 
rerin mod ongga rua rum riteij gu Allah gij ni. Ofa 
efesij mar gu rusnok osok gij Allah efen oga ongga 
oufamofa jera osok gij mona ongga Allah omofoka 
ereij keingg rusnok tein ni. Ofa eita eskeira gu 
rusnok rot mar nomnaga ongga orotunggom rua erek 
marenir tein. 

36 Ofa eyajga rusnok rufoukou insa koma, noba 
Ofa odou okora eteb rot rua. Jeska rua bera erek 
rimeesa noba rerin owesa efek jeskaseda rufij risinsa 
rot jinaga guru. Rua bera erek domba-domba ongga 
rusnok egema tein runot joug guru. 

37 Ofa ek rusnok erek insa koma jefeda Ofa agot 
mar ongga erek orocunc gu efen ruforoker erek kef 
oida, "Maat efek ongga angh gu mekeni bera erek 
ofoukou doska. Tina rusnok ongga rumohoturu maat 
efek insa koma bera erek oskiyai ojgomu. 

38 Jefeda iwa yum iteij gu Ofa ongga efen mekeni 
insa koma jeskaseda Ofa omobk rusnok dokun deika 
fogora rua tein rumohoturu efen efek si." 

1 0 1 Yesus ohoturu efen ruforoker rufok setka 
kungkob erfeka. Beda Ofa eita owesa efek gu 
rua jeskaseda rikemeji efena ofogog jeska rusnok 
rudou efesi, jera rita eskeira gu rusnok rot mar 
nomnaga ongga orotunggom rua erek marenir tein. 

? Ruforoker rufok setka kungkob erfeka insa koma 
bera: Simon (ongga rijeka erek Petrus tein) ni, efen 
mokosa Andreas ni, Yakobus jera efen mokosa 
Yohanes ni, (Goga bera Zebedeus efen efeserga) 

3 Filipus ni, Bartolomeus ni, Tomas ni, Matius ni 
(Koma didif ongga duhoturu pajak jeska rusnok sis 
fob), Yakobus ongga Alfeus efen efesa ni, Tadeus ni, 

^ Simon ni (ongga rusnok rijeka Patriot tein), jera 
Yudas Iskariot, ongga gij mona kahma emekikif jeska 
Yesus. 

? Nou ongga Yesus omobk efen ruforoker rufok 
setka kungkob erfeka ongga Ofa oncunc fob, beda 
Ofa agot gu rua oida, "Iwa ineja jah monuh ongga 
rusnok ongga Yahudi guru ringker gij guru. Noba iwa 
inoira gij kota-kota ongga angh gij monuh Samaria 
tein guru. 

6 Tina iwa ija skoita rusnok Israel ojgomu. Jeska rua 
bera erek domba-domba ongga riseiseifa. 

”Iwa ija skoita rua noba ifesij gu rua oida, mona 
ongga Allah omofoka ereij keingg rusnok bera 
enesaga doida fob. 

8 Iwa ita eskeira gu rusnok ongga marenir ni, ita 
efena ebah sons gu rusnok ongga ranggos fob ni, ita 
eskeira gu rusnok ongga maira et rufos ni, ikemeji 
efena ofogog jeska rusnok rudou efesi ni. Didif dita 
owesa efek insa koma rot oubji gu iwa ojgomu. 
Jefeda iwa tein itunggom mar insa koma nou rusnok 
rot oubji tein ojgomu. 

? Iwa inorka fifi era mar egema tein guru. 

10 Inorka yeyin mesina tein guru. Noba iwa icira 
rot meisoufa ongga irgi fob ojgomu. Inorka yeyin 
meisoufa era sandal era moskur ongga egema dokun 
deika guru. Iwa imofij rusnok jah suma, jefeda adaij 

nou rua rufij iwa rot maat jera meisoufa ongga iwa 
icosu rot ojgomu. 

11 Gij mona ongga iwa yuira gij kota egens, beda 
iwa yuhca osnok egens ongga omoroun iwa gij efen 
mod. Beda iwa iker jah suma onjoros imorogna jeska 
kota insa koma. 

12 Nou ongga iwa imoira gij mod egens, beda bagot 
gu rusnok gij mod insa koma oida, 'Memef mois gu 
Allah jeskaseda Ofa eita eskeira eteb gu iwa.' 

13 Noba erek rua ruroun iwa rot rudou ongga 
oufamofa, beda buis gu Allah rot mar insa koma 
ojgomu. Tina erek rusnok runororu iwa rot rudou 
ongga oufamofa skoita iwa guru, beda inois gu Allah 
jeskaseda Ofa eita eskeira erek insa koma gu rua 
guru. 

1^ Noba erek rusnok gij mod egens era gij kota 
egens runoroun iwa guru, beda iwa ija jeska ojgomu. 
Noba yubsa ikoda rot mebi ofou ongga kota koma 
efen sismeni fog. 

15 Rusnok ongga ringker gij kota insa koma bera 
rimesma mar okum eteb jeska Allah ongga erek 
ekirsa jeska mar okum ongga Ofa omofra keingg 
rusnok jeska kota Sodom jera Gomora sis fob. 
Rusnok kota Sodom jera Gomora runtunggom mar 
ongga oska efekeifa sis eteb fob." 

16 Erek koma beda Yesus oftuftu mar deika gu efen 
ruforoker. Ofa agot oida, "Didif dumobk iwa ongga 
idou eriagamaga jah gu rusnok rifekesa ongga rudou 
ofogog. Koma erek domba-domba ongga rijeker gu 
serigala ofoukou rifekesa. Jefeda ibes ifaga jeska 
mar ongga ofogog erek magosu ongga ebes efaga 
jeska mar ongga ofogog. Noba ita mar skoita rusnok 

enjgineg rot idou ongga eriagamaga ojgomu erek 
mem monggeta mos ongga eriagamaga. 

17 Yut joug idou efesi rot iskusk ojgomu. Jeska 
rusnok rineya rimekris iwa jah rusnok Yahudi rerin 
ebirfager. Beda ebirfager insa koma rumoga ojga rot 
oida rangha iwa gij mod ongga rua rum riteij gu Allah 
gij. 

18 Iwa iroru Didif fob, jefeda rusnok rimekris iwa 
skoita ebirfager rineya jera raja-raja tein. Beda gij 
mona insa koma bera iwa ifesij osok gij Allah oga 
ongga oufamofa skoita rua jera rusnok ongga erek 
Yahudi guru tein ojgomu. 

1? Tina gij mona insa koma iwa inejekjeka idou 
efesi rot mar ongga imefesij gu rua guru. Jeska iwa 
imejginaga rot mar koma si. 

20 Erek koma jeska yeyin Ika Allah bera omorocunc 
rot mar ongga imagot insa koma oisouska Efena Ebsi 
gij idou efesi si. Beda iwa imefesij rot mar ongga en 
jeska Allah ojgomu. 

21 Gij mona insa koma rusnok rimekikif jeska risinsa 
rerin mokoser, jeska mokoser koma ruroru Didif fob. 
Beda rua rimekris rerin mokoser insa koma skoita 
ebirfager Yahudi. Beda rua rumoga ojga rot oida 
rerin mokoser ragos ojgomu. Erek koma noba riker 
rimekikif jeska rerin riser erek insa koma tein fogora 
riser ragos. Noba riser rimekikif jeska rerin riker jera 
rusir erek insa koma tein fogora rigeka tein rimagos. 

22 Rusnok rufoukou rimeita rudou ongga ofogog 
skoita iwa jeska iwa iroru Didif fob. Tina erek dedin 
rusnok rita rudou ahais gij mona ongga mar okum 
insa koma rireneni rua, beda rua rineseiseifa guru. 
Allah omoskotu rua si. 

23 Gij mona ongga rusnok rutunggom mar ongga 
oska skoita iwa, beda iwa ija jeska kota koma noba 
ija jah kota enjgineg ojgomu. Noba ongga tenten 
bera askesi iwa ita mar insa koma rejrej kota-kota 
ongga rusnok rerin Israel ros, beda Didif dumoksons 
gij mona insa koma si. 

24 Guru egens efen ofoka ongga aksa ekirsa jeska 
efen ruforoker. Noba osnok egens ongga efen rusnok 
ongga rumfij ofa bera efen ofoka ongga ekirsa jeska 
rua tein. 

25 Jefeda adaij nou ruforoker rita mar morototuma 
erek rerin Guru eita mar tein ojgomu. Noba adaij nou 
rua ongga rumfij rerin ebirfaga rita mar morototuma 
erek rerin ebirfaga egens eita mar ojgomu. Erek 
koma tina, erek rusnok rerin ebirfaga egens ongga 
ofoka Setan, beda rusnok enjgineg rumoga oska 
ekirsa skoita rua ongga ruroru ofa tein si." 

26 Beda Yesus agot gu efen ruforoker deika oida, 
"Erek koma jefeda iwa inemeesa rot rusnok enjgineg 
guru. Jeska mar ongga ah endemdemi jeska rua 
ebeibeyaif bera emah rot tomnomna si. Noba mar 
ongga angh jejema jeska rua bera rimejginaga rot si. 

?/ Mar ongga Didif dimfesij gu iwa ojgomu bera 
ah jejema jeska rua ros. Tina ebeibeyaif iwa ifesij 
osok gij mar insa koma rot tomnomna ojgomu. Mar 
ongga iwa ig jeska Didif fob bera ifesij rot koisoisa gu 
rusnok nomnaga ojgomu. 

28 Noba iwa inemeesa rot rusnok ongga ragob iwa 
ojgomu guru. Jeska rerin owesa efek jeskaseda rij 
iwa gij mahmei meren enah jinaga guru. Tina iwa 
yugif gu Allah rot idou ongga imeesa rot Ofa ojgomu. 
Jeska Ofa efen owesa efek jeskaseda otunggom 

rusnok fogora ragos beda rij rua gij mahmei meren 
tein. 

29 Iwa isujohu rot mem cucurwahi. Mem insa koma 
efena efera ojuj ojgomu. Rusnok ringk mem koma 
rot fifi erek ai oskiyai ojgomu. Tina Allah odou okora 
rot mem koma tein. Noba erek Ofa onoitij rot guru, 
beda mem erek egens tein enagos guru. 

30 Tina Allah odou okora rot iwa erek eteb ekirsa 
tein. Ofa ejginaga osok gij mar ongga ai ofokai rot 
iwa tein. Ofa ejginaga rot yeyin ibirfaga efeji egens 
egens tein. 

31 Jefeda iwa inemeesa rot rusnok enjgineg guru, 
jeska ahah Allah eiteij bera iwa erek ofoufem ekirsa 
jeska mem cucurwahi insa koma. Ofa omot joug iwa 
rot ahais si. 

32 Noba osnok egens ongga agot jah rusnok rudou 
rot oida ofa bera ororu Didif rot tenten fob, beda 
Didif dumocunc ofa erek dedin oforoka egens jah 
Akeina odou gu mebaga tein. 

33 Tina osnok egens ongga okoja Didif jah rusnok 
rudou, beda Didif tein dumokoja ofa jah Akeina odou 
gu mebaga si." 

34 Erek koma beda Yesus agot deika oida, "Enadaij 
nou iwa isujohu rot oida Didif din jah mebif jeskaseda 
rusnok nomnaga riker rot rudou ongga eskeiramera 
moguma ojgomu guru. Didif dinen jeskaseda dita mar 
erek koma nou rusnok guru. Tina Didif din jeskaseda 
rusnok rimekebema ojgomu. 

35 Jeska mar ongga Didif duftuftu rot bera 
omorotunggom meka fogora ekeba jeska efen efesa 
orna ni, efesa ojaga emekeba jeska ofa efen mosu 
ni, mogona emekeba jeska efen mefina ni. 

36 Yeyin ibskir rimeja erek mesa ongga rufogog 
skoita iwa. 

37 Noba erek rusnok rudou okora rot rerin rika jera 
rusu ekirsa jeska rudou ongga okora rot Didif, beda 
enadaij nou rua ruroru Didif erek dedin ruforoker 
guru. Noba rua ongga rudou okora rot rerin riser 
ekirsa jeska rudou ongga okora rot Didif, beda 
enadaij nou rua ruroru Didif erek dedin ruforoker 
guru. 

38 Rua ongga runoitij rot rita efera okora eteb erek 
Didif dimeita difera okora eteb guru, beda enadaij 
nou rua ruroru Didif erek dedin ruforoker guru. 

3? Noba rusnok ongga rusujohu ekirsa rot mar 
ongga riteij ah kef efen, beda rua rineita eiteij ah 
ongga efeinah guru. Noba erek rusnok runororu mar 
ongga risinsa rudou os gij riteij ah kef guru, tina rua 
ruroru mar ongga Allah odou os rot ojgomu, beda 
rua rimeita eiteij ah ongga efeinah si." 

^0 Beda Yesus agot deika oida, "Erek osnok egens 
oroun iwa rot odou ongga oufamofa, beda koma erek 
ofa oroun Didif rot odou ongga oufamofa tein. Noba 
ofa ongga oroun Didif rot odou ongga oufamofa, 
beda koma erek ofa oroun dedin Akeina rot odou 
ongga oufamofa tein. Akeina bera ongga obk Didif 
jah mebif fob. 

^1 Noba osnok egens ongga oroun rua ongga Allah 
ombk fob, jeska ofa ejginaga rot oida rua insa koma 
bera rifesij mar osok gij Allah oga, ofa tein emesma 
ofons ongga ongkoska eteb jeska Allah morototuma 
jera rusnok insa koma ongga Allah ombk fob si. 
Noba osnok egens ongga oroun rusnok ongga rudou 
oufamofa, ofa tein emesma ofons ongga ongkoska 

eteb jeska Allah morototuma jera rusnok insa koma 
ongga rudou oufamofa si. 

42 Noba osnok egens ongga ofij dedin ruforoker rot 
mar ongga oskiyai tein erek eita mei ongga emej era 
eita maat ongga emet, beda ofa tein emesma ofons 
ongga ongkoska eteb jeska Allah si." 

1 1 1 Nou ongga Yesus emfesij rot mar insa koma 

nomnaga gu efen ruforoker fob, beda Ofa 
eja jah kota-kota ongga angh gij monuh insa koma 
jeskaseda oftuftu mar gu rusnok noba efesij mar 
osok gij Allah oga. 

? Gij mona insa koma bera rusnok raha Yohanes 
Pembaptis gij mod oskusk fob. Nou ongga ofa eg rot 
mar ongga Yesus ontunggom fob, beda ofa obk efen 
ruforoker rineya skoita Yesus. 

3 Rua rijeka rua Yesus oida, "Akeina, Bua bera 
osnok egens koma ongga Yohanes agot oida Allah 
omobk skoita memef ongga Yahudi ei? Era memef 
mogog moroju rot osnok egens ongga enjgineg ei?" 

^ Beda Yesus oroun gu rua oida, "Iwa yuksons 
skoita Yohanes noba ifesij gu ofa rot mar ongga iwa 
ik noba ig jah sif. 

? Jeska rusnok ongga riteij ofou sis fob bera rik mar 
koisoisa fob. Rusnok ongga raki emageima sis fob 
bera ricira erek giskini fob. Rusnok ongga maira et 
rufos erek eteb sis fob bera rufos eskeira nomnaga 
fob. Rusnok ongga osu otuw sis fob bera rig mar fob. 
Rusnok ongga ranggos sis fob bera rifena ebah deika 
sons fob. Noba rusnok ongga rufojingki bera rig rot 
Allah oga ongga oufamofa fob. 

6 Rusnok ongga rinejekjeka rudou efesi rot Didif 
guru, tina rua ruroru Didif rot tenten ojgomu bera 
rudou efaga ouka eteb rot si." 

7 Nou ongga Yohanes efen ruforoker insa koma rinja 
fob, beda Yesus efesij mar osok gij Yohanes jera 
efen ruforoker gu rusnok rufoukou jah suma. Ofa 
agot gu rua oida, "Sis fob, gij mona ongga Yohanes 
engker gij monuh ongga mebi oska ros, beda iwa 
ineja jah suma jeskaseda ik osnok egens ongga erek 
mosodum ongga mof okuj ojgomu guru. 

8 Noba iwa inek osnok egens ongga ergi meisoufa 
ongga ongkoska eteb jah suma tein guru. Rusnok 
ongga rirgi meisoufa erek koma bera riker gij raja 
efen mod ojgomu. 

? Tina iwa ik osok egens erek meidu jah suma? Iwa 
ik osnok egens ongga erek nabi ojgomu. Erek koma 
tina ofa efen ofoka bera ekirsa jeska nabi enjgineg. 

10 Jeska sis eteb fob bera runggu gij Mar Efeyi 
osok gij mar ongga Allah anggot gu Kristus osok gij 
Yohanes. Ofa agot oida, 'Didif dumobk dedin osnok 
egens eja okag Bua jeskaseda esejah rusnok rudou 
efesi nou mona ongga Bua bimen.' 

11 Ongga tenten bera Yohanes efen ofoka ongga 
aksa ekirsa jeska rusnok nomnaga ongga ringker gu 
mebif fob. Erek koma tina rusnok ongga riker gu 
mebaga ongga runok ofoka gij jinaga guru, rua bera 
rerin rufoka ongga aksa ekirsa jeska Yohanes efen. 

12 Noba gij mona ongga Yohanes oftuftu mar gu 
rusnok onjoros deisef tein bera rusnok ongga rufogog 
rudou os riradgodu nou mona ongga Allah omofoka 
ereij keingg rusnok jeskaseda en ebeirens. Jeska rua 
rudou os rita owesa efek gij mona insa koma ojgomu. 

13 Noba gij mona ongga sismeni onjoros mona 
ongga Yohanes en fob, bera nabi-nabi rimfesij mar 
osok gij mona ongga Allah omofoka ereij keingg 

rusnok. Noba Musa anggot gij efen hukum-hukum 
osok gij mona insa koma tein. 

14 Didif dagot gu iwa rot oida Yohanes bera ofa 
koma ongga nabi-nabi ranggot rot oida emen rot 
owesa efek morototuma erek nabi Elia efen sis fob. 
Jefeda idou ororu mar koma ojgomu. 

15 Iwa ig mar ongga orocunc kef rot iskusk 
jeskaseda idou emebriyi gij ojgomu. Rusnok ongga 
riker gij mona ebeibeyaif bera erek kef: Rua bera 
erek ruforoker ongga rahaisomu gu moroju. Rineya 
ruis gu rerin ruhujir oida, 

16 (11:15) 

17 'Memef mof medemer nou iwa jeskaseda iwa 
yuka, tina iwa idou efaga onouka rot guri. Beda 
memef mof medemer jeskaseda idou oubsaha noba 
ebisa rot, tina iwa inebisa rot guri!' Mar egema tein 
ongga rua rutunggom bera ereita ruforoker koma 
rudou eskeira rot guru. 

18 Koma erek rusnok ongga riker gij mona ebeibeyaif 
tein. Jeska gij mona ongga Yohanes en, beda ofa 
enej anggur efei guru, noba ofa enet maat gij mona 
juens tein guru. Tina rusnok rudou eneskeira rot ofa 
guru. Rua ragot oida efena ofogog egens bera oira 
gij ofa odou efesi fob ojgomu. 

1? Beda ebeibeyaif Didif, Rusnok Efesa, din fob. 
Noba Didif dij anggur efei noba dita maat gij orofosut 
mona tein, tina rusnok rudou eneskeira rot Didif tein 
guri. Rua ragot oida Didif dit maat ofoukou noba 
dibirfaga erebibei rot anggur efei ojgomu. Noba rua 
ragot oida Didif dita mar ongga oska jeska dedin 
edohujir bera erek rusnok ongga ruhoturu pajak jera 
rusnok enjgineg tein ongga rua rusujohu bera erek 
oska. Tina gij mona ongga rusnok rik rusnok rineya 

rerin rita mar ongga oufamofa ojgomu, beda koma 
omorocunc rot tenten oida Allah efen odou ongga 
ebriyi gij mar erek eteb ekirsa fob." 

20 Yesus oftuftu mar noba otunggom mar ongga 
onswos eteb nou rusnok gij kota-kota insa koma fob. 
Tina rua rinemeesa rot rerin mar ongga oska guri. 
Jefeda Ofa agot rot mar okum ongga emen skoita 
rua gij kota-kota insa koma si. 

?1 Ofa agot gu rua oida, "Mar okum eteb emah 
keingg iwa iwa ongga ingker gij kota Korazim jera 
kota Betsaida si. Iwa idou ah keingg rot rusnok 
ongga ringker gij kota Tirus jera Sidon sis eteb fob. 
Rua bera erek rusnok ongga rufogog doska. Tina 
erek rusnok gij kota egeka koma rik mar onswos sis 
fob erek iwa ik Didif duntunggom gij mona ebeibeyaif 
tein, beda rua rimeesa joug rot rerin mar ongga oska 
si. Noba rua rimergi meisoufa ongga oska noba raha 
mongkoru esij ribirfaga efeji jeskaseda rurocunc rot 
rudou ongga okumkum rot rerin mar ongga oska si. 

22 Tina iwa ongga kota Korazim jera Betsaida bera 
ineita mar erek koma jinaga guri. Jefeda gij mona 
ongga Allah ofra mar okum eteb keingg rusnok ongga 
rita mar ongga oska fob, beda Ofa omofra mar ongga 
okum eteb keingg iwa erek ekirsa jeska mar okum 
ongga emah keingg rua ongga kota Tirus jera Sidon 
Si. 

23 Noba iwa ongga kota Kapernaum, iwa yufra 
isinsa ifoka erek akseij gu mebaga. Tina Allah omoin 
keingg iwa degini jah mahmei meren ojgomu. Idou 
ah keingg rot kota Sodom ongga onghoda fob. Kota 
koma enah deika guru. Tina erek rusnok gij kota 
Sodom koma ringk rot mar onswos sis fob ongga 
erek iwa ik Didif duntunggom gij mona ebeibeyaif 

fob, beda rua rimeesa joug rot rerin mar ongga oska 
si. Noba rerin kota onohoda tein guru. 

24 Kef bera ongga tenten oida, gij mona ongga Allah 
ofra mar okum eteb keingg rusnok ongga rita mar 
ongga oska fob, beda Ofa omofra mar ongga okum 
eteb keingg iwa erek ekirsa jeska mar okum ongga 
emah keingg rua ongga kota Sidon insa koma si." 

25 Nou ongga Yesus anggot mar insa koma fob, 
beda Ofa agot oida, "Akeina ongga ofoka ereij keingg 
mebaga jera mebif tein, Didif disitit bebin bufoka 
ongga aksa, jeska Bua buncunc mar ongga oufamofa 
eteb skoita rusnok ongga runofokor aksa guru fob. 
Noba Bua bindemdemi mar ongga oufamofa insa 
koma jeska rusnok ongga rufokor aksa noba ongga 
rudou ebriyi eteb gij mar ofoukou tein fob. 

26 Noba koma bera ororu jeni budou ejginaga rot 
ojgomu. Jefeda ebeibeyaif bera budou eskeira rot 
tein fob." 

?/ Beda Yesus agot gu rusnok rufoukou insa koma 
deika oida, "Dedin Akeina eita owesa efek nomnaga 
gu Didif fob. Noba Akeina Allah ojgomu bera ongga 
ejginaga erek jeni rot Didif ongga efen efesa. Noba 
Didif jera rusnok ongga Didif duroun skoita Allah bera 
rijginaga erek jeni rot Ofa tein. 

28 Iwa nomnaga ongga ifonskos rot mar okum 
ongga ah gu iwa, iwa in skoita Didif ojgomu. Beda 
Didif dimeita owesa efek gu iwa fogora iwa imeker 
keingg ifonskos rot si. 

29 Iwa yuh idou rot ongkas gu Didif ojgomu, beda 
Didif dumoftuftu mar gu iwa si. Jeska Didif dudou 
erek eriaga noba eskeira rot iwa. Beda iwa imeker 
keingg ifonskos rot yeyin mar okum ojgomuja. 

30 Jeska mar ongga Didif duftuftu gu iwa bera 
ongkoska ojgomu. Beda iwa imeita owesa efek 
fogora inofonskos rot mar ongga okum deika guru." 
1 2 1 Gij mona ongga Sabat egens bera Yesus 

ecira aki morototuma jera efen ruforoker 
gij mekta egens ongga gandum ener gij. Ofa efen 
ruforoker mosona ongkir jefeda rua rigib gandum 
efej fogora rimet. 

? Nou ongga rusnok Yahudi ongga ebic Farisi rineya 
rik mar insa koma fob, beda rua ragot gu Yesus rot 
rusum oskusk oida, "Teinefa fogora bebin ruforoker 
rigib maat erek komo. Jeska mifmin erebent agama 
eyahehir joug rot koma gij mona ongga Sabat 
ojgomu!" 

3 Beda Yesus oroun gu rua oida, "Erek iwa inek gij 
Mar Efeyi Ebsi osok gij mar ongga Daud otunggom 
sis fob gij mona ongga ofa efen ruforoker mosona 
ongk rua tein gurei? 

^ Jeska ofa oira gij Mod Allah efesi. Beda ofa jera 
efen ruforoker rit roti ongga imam-imam sismeni 
rira nou rurougif gu Allah fob. Tina mifmin erebent 
agama agot oida imam-imam risinsiyai bera rit roti 
insa koma ojgomu. 

? Era, erek iwa inek mar egens gij buku hukum Musa 
osok gij imam-imam rot mona ongga Sabat gurei. 
Jeska mar koma agot oida, erek imam-imam ongga 
rita mar nou Allah gij efen mod efesi bera runororu 
jeni mar ongga hukum erebent agot rot mona ongga 
Sabat guru, beda mar koma bera enerek oska guru. 

6 Tina ongga tenten bera, mar egens ongga erek 
ekirsa jeska Mod Allah bera en fob. 

7 Noba runggu gij Mar Efeyi Ebsi rot mar ongga 
Allah anggot oida, 'Didif dudou eneskeira eteb rot 

rusnok ongga rita marksa erek mar ongga rurougif 
gu Didif rot guru. Tina Didif dudou eskeira rot rusnok 
ongga rucunc rudou ongga oufamofa moguma 
ojgomu.' Erek koma noba erek iwa idou ebriyi gij mar 
insa koma efen ofou fob, beda iwa inocunc rusnok 
ongga rita mar ongga oufamofa erek oska guru. 

8 Erek koma jeska Didif, Rusnok Efesa, bera ongga 
dagot rot mar meidu ongga rusnok rutunggom gij 
mona ongga Sabat ojgomu." 

? Beda Yesus eja jeska mekta insa koma noba eja 
jah mod ongga rusnok Yahudi rum riteij gu Allah gij. 

10 Osnok egens ongga etma enama ofumbohah 
enofogu gij mod insa koma. Rusnok rineya jeska 
ebic Farisi jah suma ruhca moroju jeskaseda rucunc 
Yesus erek osnok egens ongga eita mar ongga oska. 
Jefeda rua rijeka gu Ofa oida, "Erek osnok egens eita 
eskeira gu rusnok enjgineg gij mona ongga Sabat, 
beda ororu mifmin erebent agama koma bera erek 
oska ei era gurei?" 

11 Beda Yesus agot gu rua oida, "Erek osnok egens 
jeska iwa efen domba egens ongga esiri gij mebi 
efesi gu mona ongga Sabat, beda ofa omofra efen 
domba insa koma jeska mebi efesi koma si. 

12 Tina rusnok bera erek rufoufem ekirsa jeska 
domba-domba ojgomu. Jefeda erek mimif mufij 
rusnok enjgineg gij mona ongga Sabat beda ororu 
mifmin erebent agama koma onoska guru." 

13 Erek koma beda Yesus agot gu osnok egens 
koma ongga etma enama ofumbohah oida, "Bua 
busk bitma ongga ofumbohah." Beda osnok egens 
koma osk efen etma ongga ofumbohah, noba ainsa 
koma tein efen etma erek eskeira fob. 

14 Beda rua ongga ebic Farisi jah suma rurogna 
rot rudou ongga oska. Jefeda rua rudou oromom 
jeskaseda ragob Yesus. 

15 Nou ongga Yesus ejginaga rot oida rusnok ebic 
Farisi rudou oromom jeskaseda ragob Ofa, beda Ofa 
eja jeska monuh insa koma. Rusnok rufoukou doska 
ruroru Ofa tein, noba Ofa eita eskeira gu rua ongga 
marenir. 

16 Tina Ofa eyahehir joug rua jeskaseda rinefesij rot 
mar ongga Ofa ontunggom nou rua skoita rusnok 
enjgineg guru. 

17 Ofa eita mar erek insa koma jeskaseda mar ongga 
Allah anggot oisouska nabi Yesaya osok gij Yesus sis 
fob bera emah gij efera fob. Ofa anggot oida, 

18"Ofa kef bera osnok egens ongga Didif duncunc 
fob. Didif dudou okora rot Ofa, noba dudou eskeira 
rot mar ongga Ofa otunggom tein. Didif dumobk 
dedin Efena Ebsi skoita Ofa, beda Ofa emagot gu 
rusnok ebic nomnaga rot oida mona ongga Didif 
dumofra mar okum keingg rusnok rot rerin mar 
ongga oska bera en fob. 

1? Noba Ofa enagerir rot mar insa koma guru. Noba 
efen oga onomosokuma rot jera rusnok enjgineg tein 
guru. Ofa enefesij osok gij mar koma rot oga eteb 
skoita rusnok gu moroju tein guru. 

20 Ofa omocunc odou ongga eriaga skoita rusnok 
ongga runowesa efek guru. Beda Ofa omofij rua 
ongga rufojingki tein si. Ofa omog ejmeg rot efen 
mar ongga Ofa oftuftu osok gij dedin duga ojgomuja 
onjoros rusnok rijginaga rot oida Didif bera ongga 
duskotu rusnok jeska rerin mar ongga oska. 

21 Noba rusnok ebic nomnaga rumoisum gij Ofa si." 

22 Nou ongga koma oisa fob, beda rusnok ruroun 
osnok egens ongga efena ofogog oira gij odou efesi 
fob fogora ofa enagot mar deika guru, noba eiteij 
ofou tein. Jefeda Yesus eita eskeira gu osnok egens 
koma, beda ofa agot mar deika sons noba ek mar 
deika sons tein. 

23 Rusnok rufoukou ongga rik mar insa koma bera 
rudou oubsaha eteb rot. Jefeda rua ragot moguma 
oida, "Ofa bera osnok egens koma ongga onjuj jeska 
raja Daud ongga emen ei?" 

24 Nou ongga rusnok ebic Farisi rig rot mar insa 
koma beda rua ragot oida, "Erek koma guru! Ofa 
ekemeji efena ofogog jeska rusnok rudou efesi 
oisouska owesa efek ongga Ofa esma jeska Beelzebul 
ojgomu." 

25 Yesus ejginaga rot mar ongga rua ragot moguma 
fob, jefeda Ofa agot gu rua oida, "Erek rusnok ebic 
egens ongga ringker gij monuh egens rimagobuma, 
beda gij mona kahma bera ebic egens insa koma 
omorowora rot rua tein. Erek koma tein, erek rusnok 
ongga ringker gij kota egens era gij mod etma egens 
rimagobuma, beda kota koma era mod etma egens 
koma emesiri ojgomu fogora rusnok insa koma 
rimekebema ojgomu. 

26 Beda erek koma tein rot efena ofogog. Erek 
efena ofogog nomnaga ongga ruroru Bilis risinsa 
rimagobuma, beda koma erek rua rimekebema tein. 
Jefeda runofora efek deika guru. 

27 Iwa yagot oida Didif dikemeji efena ofogog jeska 
rusnok rudou efesi oisouska owesa efek ongga Didif 
disma jeska Beelzebul. Tina gij mona ongga iwa 
yeyin ruforoker rikemeji efena ofogog jeska rusnok 
rudou efesi, beda iwa yagot oida rua rinesma owesa 

efek jeska Beelzebul rot guru. Jefeda koma orocunc 
rot oida mar ongga iwa yanggot rot Didif bera enerek 
tenten guru. 

?8 Beelzebul eneita owesa efek gu Didif jinaga guru. 
Tina Efena Ebsi Allah bera ongga eita owesa efek gu 
Didif jeskaseda dikemeji efena ofogog jeska rusnok 
rudou efesi. Jefeda koma bera orocunc rot tenten 
gu iwa oida mona ongga Allah omofoka ereij keingg 
efen rusnok bera ensaga fog. 

29 Erek koma tein, erek osnok egens odou os eita 
mareibra jeska mod ongga osnok egens enjgineg 
ongga ofora efek efen, beda sismeni fog bera ofa 
agei osnok egens ongga ofora efek insa koma, noba 
erakid efen etma tein ojgomu. Beda ofa emeita efen 
mareibra nomnaga jeska efen mod insa koma. 

30 Osnok egens ongga onot jera Didif guru, ofa bera 
ongga eretei rot Didif ojgomu. Noba osnok egens 
ongga onofij Didif jeskaseda duroun rusnok skoita 
Allah guru, beda ofa bera erek osnok egens ongga 
ekemeji rusnok jeska Allah ojgomu. 

31 Didif dagot mar erek insa koma jeska Allah 
omosuna rot rusnok rerin mar ongga oska nomnaga 
tein si. Tina erek rusnok ragot mar ongga ofogog 
osok gij Efena Ebsi, beda Allah onosuna rot rerin mar 
ongga oska egens koma jinaga guru. 

3? Noba erek rusnok ragot mar ongga oska rot Didif, 
Rusnok Efesa, beda Allah omosuna rot mar insa 
koma. Tina erek rusnok ragot mar ongga oska rot 
Efena Ebsi, beda Allah onosuna rot rerin mar ongga 
oska egens koma jinaga guru." 

33 Beda Yesus agot deika oida, "Mega egens ongga 
ot gij mebi ongga ofogu rara bera efen efek ongga 
ongkoska. Noba mega ongga ot gij mebi oska bera 

efen efek ongga erek oska tein. Noba erek iwa ik 
mega efen efek, beda iwa ijginaga rot mega koma 
efen ofoka erek teinefa. 

34 Iwa yeyin idou ongga efesis noba ofogog erek 
magosu ojgomu. Jeska giskini rusnok ragot rot mar 
ongga angh gij rudou efesi. Iwa yagot mar ongga 
erek eriagamaga, tina iwa indemdemi yeyin mar 
ongga ofogog gij idou efesi ojgomu fob. 

35 Osnok egens ongga eita mar ongga oufamofa 
bera agot rot mar ongga oufamofa eteb ongga angh 
gij efen odou efesi. Tina osnok egens ongga eita mar 
ongga ofogog bera agot rot mar ongga ofogog eteb 
ongga ah gij efen odou efesi tein. 

36 Kef bera tenten oida, gij mona ongga Allah ofra 
mar okum keingg rusnok rot rerin mar ongga oska, 
beda Ofa omocunc iwa erek oska rot mar nomnaga 
ongga iwa yanggot fob ongga erek oska tein si. 

37 Jeska Allah omocunc rusnok nomnaga erek oska 
era erek oufamofa si. Noba Ofa omotunggom mar 
koma oisouska mar ongga rua risinsa ranggot ongga 
erek oska era ongga erek oufamofa si." 

38 Erek koma beda gij mona insa koma bera rua 
ongga Guru-Guru agama jera rua ongga ebic Farisi 
rineya ragot gu Yesus oida, "Bua butunggom mar 
ongga onswos egens nou memefo!" 

39 Beda Yesus agot oida, "Iwa ongga ifena ebah 
gij mona ebeibeyaif bera erek rusnok ongga ofogog 
eteb. Iwa yuis gu Didif jeskaseda dutunggom mar 
onswos ongga orocunc rot oida dedin owesa efek 
ongga en jeska Allah. Tina Didif dineita mar koma 
nou iwa guru. Allah bera omocunc mar onswos egens 
gu iwa ongga morototuma erek mar onswos ongga 
nabi Yunus ek rot sis eteb fob. 

^0 Sis fob bera Yunus eker gij mos eteb efen otkonu 
efesi gij mona orgomu jera motu orgomu. Beda erek 
koma tein Didif, Rusnok Efesa, bera dimeker gij mebif 
efesi nou mona orgomu jera motu orgomu tein. 

^1 Gij mona ongga Yunus oftuftu gu rusnok Niniwe 
rot Allah oga, beda rua rimeesa joug rot rerin mar 
ongga oska. Jefeda gij mona ongga Allah ofra mar 
okum eteb keingg rusnok rot rerin mar ongga oska, 
beda rusnok Niniwe insa koma rumocunc iwa irek 
oska. Noba ongga tenten bera ebeibeyaif iwa ig rot 
Allah oga jeska osnok egens ongga ofoka ekirsa jeska 
Yunus fob. 

42 Noba sis eteb fob bera ojaga egens ongga ofoka 
ereij keingg monuh eteb bera eja skoita raja Salomo 
jeskaseda eg rot mar ongga ofa oftuftu rot odou 
ongga ebriyi eteb gij mar. Jefeda gij mona ongga 
Allah omofra mar okum eteb keingg rusnok rot rerin 
mar ongga oska, beda ojaga egens insa koma bera 
omorocunc rot iwa erek oska si. Ongga tenten bera 
ebeibeyaif iwa ig mar jeska Didif ongga dedin dufoka 
ongga ekirsa jeska raja Salomo fob." 

43 Beda Yesus oftuftu mar deika oida, "Gij mona 
ongga efena ofogog orogna jeska osnok egens odou 
efesi fob, beda efena ofogog koma ecira gu monuh 
ongga owowa noba ohca osnok egens jeskaseda 
eker keingg ofonskos gij efen odou efesi. Tina efena 
ofogog koma enek osnok egens egema tein ongga 
adaij guru. 

^1 Beda efena ofogog koma osujohu rot oida 
omoksons skoita osnok egens ongga ofa engker gij 
sis fob deika. Beda efena ofogog koma ek rot oida 
osnok koma efen odou efesi bera erek eskeira eteb 
deika fob. 

45 Jefeda efena ofogog koma eja noba oroun efena 
ofogog cinja erfeka deika ongga erek ofogog ekirsa 
jeska esinsa. Beda efena ofogog koma nomnaga 
rijeker morototuma gij osnok egens insa koma odou 
efesi. Jefeda ebeibeyaif osnok egens insa koma 
emefera okora eteb ekirsa jeska mona ongga efena 
ofogog egens engker gij odou efesi. Mar erek koma 
bera emecirej rusnok ongga riker gij mona ebeibeyaif 
tein si." 

^6 Askesi Yesus efesij mar gu rusnok rufoukou insa 
koma ros, beda Ofa efen mosu jera mokoser rinsaga 
jah suma. Rua rut jah mebah noba rua rudou os 
rifesij mar jera Yesus. 

47 Jefeda osnok egens ongga eker gij mod efesi agot 
gu Yesus oida, "Akeina, bebin mosib jera obkoser rut 
jah mebah, noba rua rudou os ragot mar jera Bua." 

48 Beda Yesus oroun oida, "Rusnok ongga erek 
dedin ameina, era erek dedin edkoser bera erek idu." 

49 Beda Ofa ek gu efen ruforoker jah suma noba 
agot oida, "Rusnok kef bera erek dedin ameina jera 
edkoser. 

30 Jeska rusnok ongga rita mar ongga Akeina ongga 
eker gu mebaga odou os rot ojgomu, rua bera erek 
dedin ameiner jera edkoser jera edieser tein." 

1 3 1 Erek koma beda Yesus orogna jeska mod 

egens insa koma noba Ofa eja eker gu meren 
efembra. Ofa eker jah suma noba oftuftu mar gu 
rusnok. 

? Rusnok jah suma erek riskemba doska jefeda Ofa 
oira gij meg egens noba oftuftu gu rua jeska meg 
insa koma. Noba rusnok rut gu meren efembra beda 
rig mar ongga Yesus oftuftu. 

3 Ofa era mar ongga orocunc erek ofoukou 
jeskaseda oftuftu mar gu rua. Ofa agot oida, "Osnok 
egens eja jeskaseda era maat efej erebirma gij efen 
mekeni. 

^ Askesi ofa era maat efej insa koma enerebirma 
ros, beda eneya ongga ensiri gu moroju. Beda mem 
rin noba rit maat efej insa koma. 

? Beda eneya ongga ensiri gu mebi ongga mamu 
tuturu. Beda maat efej insa koma er ebeirens jeska 
mebi erek oskiyai orohoh mamu. 

6 Tina mowa orogna beda edi maat efej insa koma 
jefeda efej nomnaga, jeska maat efej insa koma ener 
gij mebi ongga erek eteb guru. 

7 Beda maat efej eneya tein ongga ensiri gij 
moworug ofogog. Noba moworug ofogog koma er 
morototuma jera maat efej insa koma, tina eij keingg 
maat efej jefeda enefek guru. 

8 Beda maat efej eneya tein ongga ensiri gu mebi 
ongga ofogu rara. Beda maat efej insa koma er erek 
ongkoska ojgomu noba enjefek erek ofoukou doska. 
Noba maat efej eneya ongga ensiri gu mebi ofogu 
rara bera efen erek ofoukou tein." 

? Nou ongga Yesus emfesij rot mar ongga orocunc 
insa koma gu rua oisa fob, beda Ofa agot gu rua 
oida, "Osnok egens ongga engg mar ongga Didif 
danggot insa kef, ofa osujohu rot mar insa koma efen 
ofou rot iskusk ojgomuja." 

10 Beda Yesus efen ruforoker rin skoita Ofa noba 
rua rijeka gu Ofa oida, "Akeina, Bua bira mar ongga 
orocunc jeskaseda buftuftu mar gu rusnok erek insa 
koma rot meidu?" 

11 Beda Yesus oroun oida, "Didif difesij gu iwa rot 
teinefa Allah ofoka ereij keingg efen rusnok jeskaseda 

idou ebriyi gij. Tina mar insa koma efen ofou bera ah 
jejema jeska rusnok enjgineg ojgomu. 

12 Jeska erek rusnok ongga rudou ebriyi gij mar 
insa koma fob, bera Allah omofij rua jeskaseda rudou 
ebriyi gij mar erek eteb ekirsa. Tina erek rusnok 
rudou enebriyi gij mar koma rot koisoisa enesi, beda 
mar oskiyai ongga rudou ebriyi gij bera eseiseifa 
jeska rua tein si. 

13 Gij mona ongga Didif duftuftu mar gu rusnok, 
beda Didif dira mar ongga orocunc rot ojgomu. Jeska 
erek rua rik mar ongga Didif dutunggom fob, tina 
rudou enejginaga rot efen ofou guru. Noba rua rig 
rot mar ongga Didif duftuftu fob, tina rudou enebriyi 
gij rot efen ofou tein guru. 

14 Jefeda mar ongga nabi Yesaya anggot sis eteb 
fob rot rua bera erek tenten ojgomu. Ofa agot oida, 
'Rusnok rimeg mar, tina rudou enejginaga rot mar 
koma efen ofou jinaga guru. Rua rimek mar, tina 
rudou enebriyi gij mar koma efen ofou guru. 

15 Rerin rudou ongga osumsumu ojgomu, jefeda 
rua rudou ofoj joug rot mar ongga rimeg jera rimek 
ojgomu. Erek rineita mar erek koma guru, beda rua 
rimeg noba rimek mar rot koisoisa si. Beda rudou 
emebriyi gij mar ongga rua rik jera rig tein. Beda rua 
rimen skoita Didif Allah, beda Didif dimeita eskeira 
eteb gu rua si. Tina rua rudobu joug mar koma 
ojgomu.' 

16 Erek koma tina oufamofa eteb nou iwa ongga 
irek dedin ruforoker. Jeska iwa idou ejginaga rot mar 
ongga iwa ik fob. Noba iwa idou ebriyi gij mar ongga 
iwa ig rot tein fob. 

17 Sis fob, Allah efen nabi-nabi jera efen rusnok 
enjgineg tein rudou os eteb jeskaseda rik mar ongga 

iwa ik gij mona ebeibeyaif fob. Noba rua rudou 

os eteb jeskaseda rig mar ongga iwa ig gij mona 
ebeibeyaif fob. Tina rua rinek noba rineg rot mar insa 
koma guru." 

18 Beda Yesus agot gu efen ruforoker deika oida, 
"Iwa ig Didif fog, beda dimefesij gu iwa rot mar 
ongga orocunc insa koma efen ofou. 

1? Maat efej ongga esiri gu moroju bera erek rusnok 
ongga rig rot teinefa Allah ofoka ereij keingg rusnok. 
Tina rudou enebriyi gij mar insa koma efen ofou 
guru. Jefeda Bilis en noba ereni rua fogora runororu 
mar insa koma deika guru. 

20 Maat efej ongga esiri gu mebi ongga mamu 
tuturu bera erek rusnok ongga rita rudou ongga 
eskeira gij mona ongga rua rig rot Allah oga ongga 
oufamofa. 

21 Tina oga ongga oufamofa insa koma bera enah 
gij rudou efesi erek ahais guru, noba rua runororu 
oga insa koma rot ahais tein guru. Jefeda gij mona 
ongga rusnok enjgineg rita mar ongga oska skoita 
rua, jeska rua ruroru oga insa koma, beda rua risiri 
ebeirens rot ojgomu noba runororu oga insa koma 
deika guru. 

22 Maat efej ongga esiri gij moworug ofogog bera 
erek rusnok ongga rig rot oga ongga oufamofa 
insa koma. Tina rua rusujohu ekirsa rot mar ongga 
riteij ah kef efen, noba rudou os ruhoturu mareibra 
ofoukou ojgomu. Jefeda rua rudou ofoj joug rot oga 
ongga oufamofa insa koma ojgomu, noba rua rineita 
mar ongga oufamofa gij riteij ah kef deika guru. 

?3 Maat efej ongga esiri gu mebi ofogu rara bera 
erek rusnok ongga rig rot oga ongga oufamofa insa 
koma, noba rudou ebriyi gij efen ofou tein. Beda rua 

rita mar ongga oufamofa gij rerin riteij ah kef erek 
mega ongga efen efek ofoukou doska." 

24 Erek koma beda Yesus era mar orocunc egens 
deika jeskaseda oftuftu gu rusnok. Ofa agot oida, "Gij 
mona ongga Allah omofoka ereij keingg efen rusnok 
bera rimek mar erek kef: Gij mona juens osnok egens 
erefa gandum efej gij efen mekeni. 

25 Nou motu deis egens beda osnok egens ongga 
odou ofogog rot ofa en noba erefa mofombra efej 
fogora oromohoh jera gandum efej tein gij efen 
mekeni insa koma, beda ofa eja. 

26 Beda gij mona ongga gandum efej insa koma er 
fob, noba efen efek fob, beda mofombra efej insa 
koma er fogora oromohohuma jera gandum efej insa 
koma tein. 

?/ Erek koma beda rusnok ongga rufij ofa ongga 
efen mekeni rin skoita ofa beda ragot oida, 'Tuan, sis 
fob bua birefa gandum efej ongga erek oufamofa 
ojgomu, jefeda mofombra insa koma en jeska 
guaidu?' 

?8 Beda ofa agot oida, 'Osnok egens ongga odou 
ofogog rot didif bera enrefa marsi mofombra insa 
koma fob.' Beda rua rijeka gu ofa oida, 'Budou os 
oida memef meja jah mekeni noba moku mofombra 
koma sismeni fog ei.' 

29 Tina ofa agot gu rua oida, 'Iwa ineita mar erek 
koma guru. Jeska erek iwa yuku mofombra jeska 
mebi, beda imoku gandum efej morototuma jera 
mofombra insa koma ojgomu. 

30 Ongga oufa bera gandum efej jera mofombra er 
morototuma ojgomu. Noba gij mona ongga gandum 
efen efek fob, beda iwa yuku mofombra nomnaga 
beda ij mofombra koma gij mah. Beda iwa imohoturu 

gandum efek nomnaga noba isah efen efek koma gij 
dedin gudang ojgomu.' " 

31 Beda Yesus agot mar ongga orocunc gu rua deika 
oida, "Mona ongga Allah ofoka ereij keingg rusnok 
bera erek kef: Osnok egens erefa mega mos efej 
egens gij efen mekeni. 

32 Sismeni bera mega mos insa koma erek efej ai 
ojgomai. Tina mega mos efej insa koma er erek 
mega ongga akseij eteb fob. Beda mem ofoukou 
ojoka efefa gij mega esta insa koma." 

33 Beda Yesus agot mar orocunc juens deika gu rua. 
Ofa agot oida, "Mona ongga Allah ofoka ereij keingg 
rusnok bera erek kef: Ojaga egens eita roti efed 
ongga erek ai oskiyai. Beda ofa orohoh roti efed insa 
koma jera tepung terigu fogora tepung terigu insa 
koma efifij erek eteb doska deika fob." 

34 Yesus era mar orocunc jeskaseda oftuftu mar gu 
rusnok rufoukou ojgomu. Ofa onoftuftu mar gu rua 
rot oga ongga erek giskini jinaga guru. 

35 Ofa eita mar erek koma jeskaseda mar ongga 
nabi egens anggot rot sis fob bera emah gij efera fob. 
Nabi koma agot rot Kristus ongga emen oida, "Didif 
dimefesij mar ongga erek orocunc gu rusnok ojgomu. 
Noba oisouska mar orocunc koma bera dimefesij rot 
mar ongga ah jejema jeska rua sis mona ongga Allah 
ontunggom mebif fob si." 

36 Nou ongga Yesus eja jeska rusnok rufoukou insa 
koma noba oira gij mod efesi fob, beda Ofa efen 
ruforoker rin skoita Ofa. Beda rua ragot gu Ofa oida, 
"Akeina, bagot gu memef rot mar ongga orocunc 
osok gij gandum efej jera mofombra insa koma efen 
ofou jeni fog." 


Matius 13 67 


37 Beda Yesus agot oida, "Ofa ongga erefa gandum 
efej insa koma bera Didif, ongga Rusnok Ffesa. 

38 Noba efen mekeni insa koma bera erek mebif. 
Noba gandum efej insa koma bera erek Allah efen 
rusnok. Mofombra efej insa koma bera erek Bilis efen 
rusnok. 

39 Noba ofa ongga erefa mofombra efej bera Bilis. 
Noba mona ongga rusnok ruhoturu gandum efek insa 
koma bera erek mona ongga enja ejgwaga. Noba rua 
ongga ruhoturu gandum efek jera mofombra insa 
koma bera Allah efen malaikat. 

40 Erek rusnok insa koma ruku mofombra noba rij 
gij mah, beda rusnok rimek mar erek koma tein gij 
mona ongga enja ejgwaga. 

^1 Didif, ongga Rusnok Efesa, bera dumobk 
dedin malaikat-malaikat jeskaseda ruhoturu rusnok 
nomnaga ongga ruftuftu mar ongga oska gu rusnok 
enjgineg, jera rusnok nomnaga ongga rutunggom 
mar ongga ofogog tein gu mebif. 

42 Beda rua rimeij rusnok insa koma nomnaga gij 
mahmei meren. Beda rua rimeita rifera okora eteb 
jah suma si. 

43 Beda Allah efen rusnok nomnaga ongga 
runtunggom mar ongga Ofa odou os rot fob bera 
rimeker morototuma jera Ofa erek rerin rika Allah si. 
Noba eisa eteb emejinten rejrej rua tein. Iwa idou ah 
keingg rot mar insa koma jeskaseda idou ebriyi gij 
ojgomu." 

^4 Yesus agot mar ongga orocunc deika oida, "Mona 
ongga Allah ofoka ereij keingg rusnok bera erek kef: 
Gij mona juens osnok egens ek mar ongga efen efera 
osok eteb gij mekta egens. Mar koma ah jejema 
jeska rusnok enjgineg. Jefeda ofa era mebi orocohun 

mar koma jeskaseda edemdemi fog. Ofa odou efaga 
ouka eteb rot, jefeda ofa eja noba ohu efen mareibra 
rot fifi. Beda ofa era fifi insa koma fogora erengk 
mekta egens koma fob. Jefeda ebeibeyaif mar ongga 
ofa endemdemi insa koma bera erek ofa efen fob." 

45 Beda Yesus agot deika oida, "Mona ongga Allah 
ofoka ereij keingg rusnok bera erek kef: Osnok egens 
odou os mutiara ongga efen efera osok eteb. 

^6 Noba gij mona ongga ofa ek mutiara egens ongga 
efen efera osok eteb, beda ofa ohu efen mareibra 
nomnaga rot fifi sismeni fog. Beda ofa era efen fifi 
insa koma fogora erengk mutiara egens koma fob." 

?/ Beda Yesus agot deika oida, "Mona ongga Allah 
ofoka ereij keingg rusnok bera erek kef: Rusnok 
rineya rij rerin jala gij mei beda rua ruhoturu mos 
ofoukou. 

48 Nou ongga runghoturu mos ofoukou fob, beda 
rua ruksons jah meren efembra jeskaseda rikeba 
rerin mos insa koma. Mos ongga erek oufamofa bera 
rua risah gij ember egens. Tina mos ongga erek oska 
bera rua rij jeska ojgomu. 

49 Erek koma tein rot mona ongga enja ejgwaga. 
Allah efen malaikat emekeba rusnok nomnaga ongga 
rudou ofogog jeska rusnok ongga rudou eriagamaga 
tein. 

?0 Beda rua rimeij rusnok ongga rudou ofogog insa 
koma gij mahmei meren. Beda rua rimeita rifera 
okora eteb jah suma ojgomuja." 

51 Erek koma beda Yesus ejeka gu efen ruforoker 
oida, "Iwa idou ebriyi gij mar orocunc insa koma efen 
ofou ei?" Beda rua ragot oida, "Modou ebriyi gij rot 
fob." 

?? Beda Ofa agot oida, "Erek koma jefeda orofosut 
Yahudi efen Guru agama ongga ororu Allah oga 
fogora rija erek Allah efen ruforoker bera rita mar 
erek kef: Rua rurka mar ongga ensis jera mar eirirbi 
ongga efeinah orogna jeska rerin mod efesi ojgomu." 

?3 Nou ongga Yesus emfesij rot mar orocunc insa 
koma nomnaga fob, beda Ofa eja jeska monuh insa 
koma, noba oksons jah efen kota Nazaret. 

?^ Ofa oftuftu mar rot Allah oga gij mod ongga 
rusnok rum riteij gu Allah gij. Noba rusnok ongga 
ringg mar insa koma bera rudou oubsaha eteb rot. 
Beda rua ragot moguma oida, "Teinefa fogora Ofa 
odou ebriyi eteb gij Allah oga erek komo. Noba 
teinefa fogora Ofa otunggom mar onswos ofoukou 
fob erek komo. 

55 Jeska Ofa bera Yusuf efen efesa ojgomu. Noba 
Yusuf bera erek osnok egens ongga otunggom mar 
jera mega ojgomu. Mimif mijginaga rot efen mosu 
Maria jera efen mokoser Yakobus, Yusuf, Simon, 
Yudas tein. 

56 Noba Ofa efen meyeser ongga ringker gij kota 
kef tein. Jefeda Ofa eita mar insa koma nomnaga 
oisouska mar erek meidu." 

57 Rua rudou eja oska rot Ofa erek koma, jefeda 
rudou okoja Ofa ojgomu, noba runororu Ofa guru. 
Beda Yesus agot gu rua oida, "Giskini bera gij mona 
ongga Allah efen nabi egens ongga eja jah monuh 
enjgineg, beda rusnok jah suma ruroun ofa ojgomu. 
Tina gij mona ongga ofa eja jah esinsa efen monuh, 
beda efen rusnok jera efen ebskir tein rukoja ofa 
ojgomu." 

58 Rusnok gij kota Nazaret insa koma runororu Ofa 
guru, jefeda Ofa onotunggom mar onswos erek 
ofoukou jah suma guru. 

1 4 1 Gij mona insa koma bera raja Herodes ongga 
ofoka ereij keingg rusnok Yahudi gij monuh 
Galilea eg mar osok gij Yesus fob. 

? Ofa agot gu rusnok ebirfager ongga rufij ofa 
oida, "Yohanes Pembaptis anggos fob, tina Yesus 
koma bera erek Yohanes ongga efena ebah sons 
fob ojgomu. Jeska Ofa efen owesa efek eteb fogora 
ontunggom mar ongga onswos ofoukou fob." 

3 Raja Herodes agot mar erek koma jeska gij mona 
ongga sis fob bera ofa ofra mokosa Filipus efen 
mohona ongga ofoka Herodias. Jefeda Yohanes 
oftuftu rot ahais skoita raja Herodes rot oida, "Bua 
bufra obkosa efen mohona jeska fob, tina mifmin 
agama erebent agot rot oida koma bera oska eteb!" 

4 (14:3) 

? Jefeda raja Herodes odou os agob Yohanes rot 
ojgomu, tina ofa emeesa rot jeska rusnok Yahudi 
rufoukou rusujohu oida Yohanes bera erek Allah efen 
nabi egens. Jefeda tentarer raha Yohanes gij mod 
oskusk ojgomu. 

6 Beda gij mona ongga rusnok ruina maat keingg 
Herodes nou efen mona ongga mosu engker rot ofa, 
beda ofa efen mohona Herodias efen efesa ojaga 
ouka jah raja Herodes jera ebirfager nomnaga rudou. 
Ofa ouka erek ongkoska yahi jefeda raja Herodes 
odou eskeira eteb rot ofa. 

7 Jefeda ofa agen gu ojaga egens insa koma oida, 
"Budou os meidu tein, beda bagot gu didif ojgomu 
fogora dimeita gu bua si." 

8 Erek koma beda ojaga egens insa koma ejeka gu 
efen mosu Herodias rot mar meidu ongga ofa erejgei 
jeska raja Herodes. Beda Herodias oroun gu ofa oida, 
"Buis gu ofa oida, 'Biris Yohanes ebirfaga jeska noba 
bita gu didif gij mona deisef.' " 

? Nou ongga raja Herodes eg rot mar insa koma 
ongga ojaga egens koma erejgei rot fob, beda ofa 
odou okum eteb rot. Tina ofa onokoja rot mar ongga 
ojaga insa koma ois rot guru, jeska ofa anggen rot 
jah rusnok rufoukou rudou fob. 

10Jefeda raja Herodes obk efen tentara egens 
jeskaseda eja noba eris Yohanes ebirfaga jeska, noba 
orka skoita ojaga egens koma. 

11 Beda tentara egens koma oksons noba eita 
Yohanes ebirfaga ongga ah esij bokor gu ojaga egens 
insa koma. Beda ojaga egens insa koma orka bokor 
rot Yohanes ebirfaga gu efen mosu Herodias. 

12 Nou ongga Yohanes efen ruforoker ringg rot oida 
rusnok riris ofa ogoj fob, beda rua rinjeita Yohanes 
efaga noba rijesah gij moksu. Beda rua rija noba 
ragot gu Yesus rot oida rusnok ragob Yohanes fob. 

13 Nou ongga Yesus engg rot oida rusnok ranggob 
Yohanes fob, beda Ofa eifef meg egens noba ejeker 
gu monuh ongga owowa. Rusnok rig rot oida Yesus 
eja fob jefeda rua rurogna jeska rerin kota noba 
rija rutoij Ofa. Tina rua ricira gu moroju jah monuh 
owowa insa koma. 

14 Nou ongga Yesus ojuj jeska meg koma, beda Ofa 
ek rusnok rufoukou insa koma ongga ruroru Ofa jah 
suma. Jefeda Ofa odou okora rot rua fogora Ofa eita 
eskeira gu rua ongga marenir. 

15 Gij motu insa koma bera Yesus efen ruforoker rin 
skoita Ofa noba ragot oida, "Erek moworu fob, noba 

mimif miker gij monuh owowa. Jefeda bubk rusnok 
jah kota-kota jeskaseda rimengk maat nou rimet." 

16 Beda Yesus agot oida, "Enadaij nou rua rija 
jeskaseda ringk maat guru. Iwa ita maat gu rua 
jeskaseda rit ojgomu." 

17 Tina rua ragot oida, "Akeina, mefmen roti ofog 
cinja jera mos orijka ojgomu." 

18 Beda Yesus agot oida, "Beda bita maat koma gu 
Didif." 

1? Beda Ofa obk rusnok jeskaseda riker gu 
meskeingg efen. Beda Ofa eita roti ofog cinja jera 
mos orijka, noba Ofa eyajga gu mebaga. Beda Ofa 
ois oufamofa gu Allah rot maat insa koma. Beda Ofa 
ekeba maat insa koma dogdog gu efen ruforoker. 
Beda ruforoker rikeba maat insa koma gu rusnok 
rufoukou jah suma. 

20 Rusnok koma rint maat onjoros ereya rua fob. 
Beda Yesus efen ruforoker ruhoturu maat ofod 
sons deika ongga ok morungga eteb setka kungkob 
erfeka. 

21 Noba runer ongga rint maat gij mona insa koma 
bera erek rufok ribu cinja. Koma erek runofosut 
rujaga jera riser ongga rit mar gij mona insa koma 
tein guru. 

22 Nou ongga koma oisa fob beda Yesus obk efen 
ruforoker jeskaseda rifef meg beda rukag rot Ofa jah 
meren enama. Beda Ofa obk rusnok rufoukou insa 
koma jah rerin monuh. 

23 Nou ongga Ofa obk rusnok insa koma fob, beda 
Ofa eja jah memaga ofog oduma jeskaseda om eiteij 
gu Allah jah suma. Nou motu fob beda Yesus eker gu 
esinsa jah suma. 

24 Beda gij aras insa koma bera Yesus efen ruforoker 
ricira yes gij meg fob. Mof eteb edi rua doska, noba 
meren ofog omotoijma erek aksa tein. 

25 Erek mona efen en beda Yesus ecira aki esij mei 
odog skoita efen ruforoker. 

26 Nou ongga rua rik Ofa ecira esij mei odog erek 
koma beda rua ragerir mar rot rudou ongga rimeesa 
eteb, jeska rua rusujohu rot oida Yesus bera efena 
ofogog ongga enen skoita rua. 

?/ Beda Yesus ois gu rua oida, "Iwa inemeesa guru, 
jeska Didif Yesus bera kef." 

28 Beda Petrus agot oida, "Tuhan, erek Bua bera 
Yesus rot tenten, beda buis gu didif jeskaseda din 
skoita Bua esij mei odog kef tein." 

29 Beda Yesus ois gu ofa oida, "Bua bin." Jefeda 
Petrus ojuj jeska meg noba ecira esij mei odog skoita 
Yesus. 

30 Tina nou ongga ofa ek rot oida mof eteb ros, 
beda ofa odou emeesa deika fogora ojuj gij mei. 
Beda ofa agerir skoita Yesus, "Tuhan, buskotu didif 
jeska mei ebeirens!" 

31 Bega ainsa koma tein, Yesus agei Petrus 
jeskaseda ofa onojuj gij mei guru. Beda Ofa agot, 
"Teinefa fogora bua bimeesa erek komo. Erek budou 
onororu Didif rot ahais enesei." 

32 Beda goga goira gij meg insa koma, noba ainsa 
koma tein mof aha toumou. 

33 Beda Yesus efen ruforoker rugif gu Ofa gij meg 
koma. Rua ragot oida, "Bua bera Allah efen efesa rot 
tenten." 

34 Erek koma beda Yesus jera efen ruforoker rifef 
meg egens insa koma onjoros rinsaga gu monuh 
Genesaret. 

35 Rusnok jah suma rijginaga rot oida Ofa bera 
Yesus ongga en fob. Jefeda rua ruis gu rusnok rejrej 
monuh insa koma jeskaseda rumorka rerin rusnok 
ongga marenir skoita Yesus. 

36 Noba rua ongga marenir rineya ruis gu Yesus 
jeskaseda rua rahtec Ofa efen meisoufa ojgomu. 
Beda rua ongga rita mar erek koma bera risma 
eskeira tein fob. 

1 5 1 Nou ongga koma oisa fob beda rusnok 
Yahudi ongga ebic Farisi jera rineya ongga 
erek Guru-Guru agama rin jeska kota Yerusalem. 

2 Beda rua rijeka gu Yesus oida, "Teinefo fogora Bua 
bebin ruforoker runororu mar ongga mifmin mimower 
erebent rot sis fob guri. Jeska bebin ruforoker runot 
rerin ritma jeni mifmin mimower ranggot rot fogora 
rit maat guru!" 

3 Beda Yesus agot gu rua oida, "Tina iwa tein bera 
ineita mar jeni ongga Allah anggot rot guru jeskaseda 
iwa iroru mar ongga iwa isinsa yuftuftu rot ojgomu. 

^ Jeska Allah agot rot oida, 'Yugif gu yeyin ika jera 
isu ojgomu.' Noba Ofa agot tein oida, 'Rusnok ongga 
ragot mar ofogog skoita rerin rika jera rusu bera 
rimagos rot ojgomu.' 

? Erek koma noba Allah agot oida, erek rusnok rerin 
mar ongga adaij nou beda rua rufij rerin riker jera 
rusir rot ojgomu. Tina rusnok rineita mar koma jeni 
guru. Jeska iwa yuftuftu rot oida, erek rua rita rerin 
mar gu Allah ojgomu, 

6 beda rua runofij rerin riker jera rusir tein deika 
guru. Jefeda koma erek rua ringkirsa rot mar ongga 
Allah anggot insa koma rot rerin riker jera rusir 
jeskaseda ruroru mar ongga iwa yuftuftu rot ojgomu. 

7 Mar ongga iwa yuftuftu rot bera erek oska eteb 
ojgomu. Jeska koma onororu jeni Allah oga jinaga 
guru. Mar ongga nabi Yesaya anggot jeska Allah osok 
gij iwa sis fob bera erek tenten ojgomu. Jeska ofa 
agot rot oida, 

8'Allah agot oida, "Rusnok Israel kef rugif gu Didif 
rot ruga ongga eyejkita, tina rudou efesi onororu 
Didif rot tenten guru. 

? Jefeda enadaij nou rua rugif gu Didif guru. Jeska 
rua ruftuftu mar ongga en jeska risinsa rudou efesi 
ojgomu. Noba mar insa koma onofij rua jinaga guru." 

10 Erek koma beda Yesus ohoturu rusnok rufoukou 
jah suma, beda Ofa agot gu rua oida, "Iwa ig duga 
rot iskusk jeskaseda idou ebriyi gij efen ofou ojgomu. 

11 Mar ongga oira gij rusnok rawesi bera 
onotunggom rua erek oska jeni erek mifmin agama 
erebent agot rot guru. Tina mar ongga orogna jeska 
rusnok rawesi bera ongga orotunggom rua erek oska 
jeni mifmin agama erebent ojgomu." 

1? Erek koma beda Yesus efen ruforoker rin skoita 
Ofa noba ragot gu Ofa oida, "Mar ongga Bua banggot 
insa koma otunggom rua ongga ebic Farisi rudou 
okum rot." 

13 Beda Yesus agot oida, "Rua ongga Farisi insa 
koma bera erek marfok ongga Akeina ongga engker 
gu mebaga enerefa guru. Jefeda Ofa omoku marfok 
insa koma jeska mebi beda eij jeska si. 

14 Iwa inosujohu rot rua deika guru. Jeska rua bera 
erek rusnok ongga riteij ofou ongga rinja okag rot 
rusnok enjgineg ongga riteij ofou tein ojgomu. Jefeda 
rua nomnaga rimesiri gij mebi efesi si." 


Matius 15 76 


15 Beda Petrus agot oida, "Akeina, mar ongga Bua 
binefesij insa koma bera efen ofou erek meidu?" 

16 Beda Yesus agot oida, "Iwa idou osumsumu ros 
ei. 

17 Teinefa fogora idou enebriyi gij mar insa koma 
efen ofou enesi. Mar koma efen ofou bera erek kef: 
Mar ongga oira gij rusnok rawesi bera eja jah rerin 
rutkonu ojgomu. Beda mar koma orogna jeska rua 
gij mona ongga rua ribeyi rot ojgomu. 

18 Tina mar ongga orogna jeska rusnok rawesi 
bera en jeska rudou efesi ojgomu. Noba koma bera 
orotunggom rua erek oska jeni agama erebent agot 
rot tein. 

1? Jeska mar ongga rusnok rutunggom ongga erek 
ofogog bera en jeska rudou efesi ojgomu. Mar koma 
bera erek rusnok ongga ragob rusnok enjgineg ni, 
risiri jera egema efen mohona ni, risiri morototuma 
ni, rukoreka mar jeska rusnok enjgineg ni, rucuwei 
mar gu rusnok enjgineg ni, ruhurmei mar rot rusnok 
enjgineg ni. 

20 Mar insa koma bera ongga otunggom rusnok 
erek oska ojgomu. Tina erek rusnok rit maat rot rerin 
ritma ongga runot enesi, beda koma onotunggom 
rusnok erek oska jinaga guru." 

21 Nou ongga Yesus emfesij rot mar insa koma oisa 
fob, beda Ofa eja jah monuh egens ongga angh 
doida kota Tirus jera kota Sidon. 

22 Ojaga egens ongga erek Yahudi guru noba ongga 
ojga jeska monuh Kana bera eker jah suma. Ofa en 
skoita Yesus noba ebisa gu Ofa oida, "Bua ongga 
bera erek raja Daud efen efesa, bucunc budou ongga 
okora rot didif. Jeska efena ofogog oira gij edesa 
ojaga egens efen odou efesi fob. Noba efena ofogog 

insa koma otunggom ofa fogora eita efera okora eteb 
rot." 

23 Tina Yesus enagot mar egema tein sons skoita 
ofa guru. Beda Yesus efen ruforoker rin skoita Yesus 
noba agot gu Ofa oida, "Bua bubk ojaga egens 
jeskaseda eja jeska mimifo. Jeska ofa ororu mimif 
noba agerir mar insa koma ojgomuja fogora modou 
eskes rot fob." 

24 Beda Yesus agot oida, "Allah obk Didif 
jeskaseda dufij Ofa efen rusnok Yahudi ongga rirek 
domba-domba ongga riseiseifa ojgomu." 

25 Beda ojaga egens koma es okeibi gu mebi jah 
Yesus odou noba agot oida, "Tuan, bufij didif rot 
dedin edesa ojaga egens koma ojgomu." 

26 Beda Yesus agot oida, "Ruforokai rint maat 
sismeni onjoros maat insa koma ereya rua fog. 
Jeska enadaij nou rusnok rita maat insa koma jeska 
ruforokai fogora rij gu mes guru." 

?/ Beda ojaga egens koma agot oida, "Tuan, koma 
bera tenten ojgomu. Tina mes tein ongga engker gu 
meja owohoh ongga efen ebirfaga ent maat esij bera 
et maat oskiyai ongga ensiri jeska meja insa koma 
tein." 

28 Beda Yesus agot gu ofa oida, "Ojaga, budou 
ororu Didif rot tenten fob. Jefeda mar ongga bua buis 
rot gu Didif bera bimesma si." Beda ainsa koma tein 
ojaga egens koma efen efesa bera eita eskeira fob. 

29 Erek koma beda Yesus eja jeska monuh insa 
koma, beda Ofa ecira gu meren Galilea efembra. 
Beda Ofa osok gij memaga ofog oduma noba eker 
jah suma. 

30 Bega rusnok rufoukou rin skoita Ofa jah suma. 
Rua ruroun rerin rusnok ongga marenir erek riteij 


Matius 15 78 


ofou ni, raki emageima ni, rusnok ongga rinagot mar 
guru ni, jera rusnok ongga marenir rot mar enjgineg 
tein ni skoita Yesus. Beda Ofa eita eskeira gu rua 
nomnaga. 

31 Rusnok jah suma rudou oubsaha eteb jeska rua 
rik oida rusnok ongga osumu sis fob bera ragot mar 
ni, rua ongga rifaga oskukwok bera rita eskeira fob 
ni, rua ongga raki emageima bera ricira raki ni, rua 
ongga riteij ofou bera rik mar koisoisa ni. Jefeda 
rua nomnaga risitit mar gu Allah ongga efen rusnok 
Israel. 

3? Erek koma beda Yesus ohoturu efen ruforoker 
beda agot gu rua oida, "Didif dudou okora rot rusnok 
jah sif, jeska rua ringker jera Didif jah sif gij mona 
orgomu fob, tina rinet maat egema tein enesi. Didif 
dunodou os dubk rua sons jah rerin monuh enesi, 
jeska rifaga erek eriaga fob, jefeda erek rumosra gu 
moroju." 

33 Beda Ofa efen ruforoker ragot oida, "Mifmin maat 
gij monuh ongga owowa kef jeskaseda mita gu rua 
nomnaga bera enadaij jinaga guru." 

34 Beda Yesus ejeka gu rua oida, "Yeyin roti ofog 
egaho?" Beda rua ragot oida, "Mefmen roti ofog cinja 
erfeka jera mos erek oskiyai ojgomu." 

35 Jefeda Yesus obk rusnok rufoukou jah suma 
jeskaseda riker gij meskeingg efen. 

36 Beda Ofa eita roti ofog cinja erfeka jera mos insa 
koma noba ois oufamofa eteb skoita Allah rot maat 
insa koma. Beda Ofa ekeba maat insa koma dogdog 
skoita efen ruforoker. Beda efen ruforoker rikeba 
maat insa koma skoita rusnok rufoukou jah suma. 

37 Beda rusnok koma nomnaga rit maat onjoros 
maat ereya rua fob. Beda Yesus efen ruforoker 

ruhoturu maat ofod ongga ok morungga eteb erek 
cinja erfeka. 

38 Noba runer ongga rint maat gij mona insa koma 
bera erek ribu tohkuru. Noba rugun rujager jera riser 
ongga rint maat insa koma bera erek ekirsa deika. 

39 Beda Yesus obk rusnok insa koma sons jah rerin 
monuh noba Ofa eifef meg egens beda eja jah 
monuh egens ongga ofoka Magadan. 

1 6 1 Rusnok jeska ebic Farisi jera rineya ongga 

Guru-Guru agama rin skoita Yesus jeskaseda 
rijeka gu Ofa rot mar. Tina rua rudou os rucunc Ofa 
erek oska rot mar ongga Ofa otunggom ojgomu. 
Jefeda rua ruis gu Ofa jeskaseda Ofa otunggom mar 
onswos egens ongga orocunc rot oida Ofa bera en 
jeska Allah rot tenten. 

? Beda Yesus oroun gu rua oida, "Giskini, nou mona 
ongga mowa ensiri gij, beda iwa ijginaga rot oida 
monog bera mos enes guru, jeska mocgoj ofog eja 
fob. 

3 Noba gij rahah beda iwa ijginaga rot oida ai juens 
mos emes jeska mocgoj ofoukou fob. Iwa ik mebaga 
beda iwa ijginaga rot oida mos emes era enes guru. 
Tina teinefa fogora idou enebriyi gij mar ongga Didif 
dutunggom guri. Jeska mar koma bera orocunc rot 
oida mona ongga Allah ofoka ereij keingg efen rusnok 
ensaga doida fob. 

^ Rusnok ongga riker gij mona ebeibeyaif bera 
rerin rudou ongga ofogog, noba rua runororu Allah 
rot tenten jinaga guru. Iwa yuis gu Didif jeskaseda 
ducunc mar onswos egens nou iwa. Didif dunocunc 
mar onswos egema tein nou iwa guru. Tina mar 
onswos egens ongga iwa imek rot bera morototuma 
erek mar onswos ongga Allah oncunc rot Yunus gij 

mona ongga ofa engker gij mos eteb efesi nou mona 
orgomu sis fob ojgomu." Beda Yesus eja jeska rua. 

? Gij mona ongga Yesus jera efen ruforoker rija jah 
meren enama, beda rua runorka roti ofog egema 
deika guru jeska rudou ofoj joug rot. 

6 Beda gij mona insa koma Yesus agot gu rua oida, 
"Iwa yut joug idou efesi ahais jeska rua ongga ebic 
Farisi jera ebic Saduki rot rerin roti efed ongga orok 
mokcin roti ofog nomnaga." 

7 Beda rua ragot moguma oida, "Ofa agot mar erek 
insa koma jeska memef monorka roti ofog egema 
guru ei." 

8 Yesus ejginaga rot mar ongga rua ranggot 
moguma insa koma fob, jefeda Ofa agot gu rua oida, 
"Teinefa fogora iwa inagot mar moguma osok gij roti 
erek komo. Erek idou onororu Didif rot tenten enesei. 

Iwa idou enebriyi gij rot dedin owesa efek enesei. 
Gij mona ongga Didif dikeba roti ofog cinja nou 
rusnok runer rufok ribu cinja sis fob, beda iwa ihoturu 
maat insa koma efen ofod erek ofoukou doska. 

10 Noba gij mona ongga Didif dikeba roti ofog cinja 
erfeka nou rusnok runer rufok ribu tohkuru fob, beda 
gij mona insa koma iwa ihoturu maat koma efen ofod 
ofoukou doska tein. 

11 Iwa ik mar onswos ofoukou ongga Didif 
duntunggom fob. Jefeda teinefa fogora iwa idou 
enebriyi gij rot oida mar ongga Didif danggot insa 
koma rot bera osok gij rusnok ongga ebic Farisi 
jera Saduki tein guri. Mar koma bera onosok gij roti 
guru. Jeska Didif danggot rot oida, iwa yut joug 
idou efesi ahais rot rua ongga ebic Farisi jera ebic 
Saduki rot rerin roti efed ongga orok mokcin roti ofog 
nomnaga." 

12 Frek koma beda Ofa efen ruforoker rijginaga 
rot oida Ofa eneisisi joug rua rot rusnok ebic Farisi 
jera ebic Saduki rerin roti efed guru. Tina koma erek 
orocunc rot oida Ofa eisisi joug rua rot mar ongga 
ofogog ongga rusnok ebic Farisi jera ebic Saduki 
ruftuftu rot ongga orok mokcin rusnok rufoukou. 

13 Yesus eja jah monuh egens ongga angh doida 
kota Kaisarea Filipi. Beda Ofa ejeka gu efen ruforoker 
oida, "Rusnok ragot oida Didif, ongga Rusnok Ffesa, 
bera idu?" 

1^ Bega rua ruroun oida, "Rineya ragot oida Bua 
bera Yohanes Pembaptis. Noba rineya ragot oida Bua 
bera erek nabi Elia ongga efena ebah sons deika fob. 
Noba rineya ragot oida Bua bera erek nabi Yeremia 
jeska mona ongga sis eteb fob." 

15 Beda Ofa ejeka gu rua oida, "Iwa isujohu rot oida 
Didif bera erek idu?" 

16 Beda Simon Petrus oroun oida, "Bua bera Kristus 
egens koma ongga emen. Jeska Bua bera Allah efen 
ebesa. Noba Ofa bera ongga efena ebah rot ah 
aibin." 

17 Beda Yesus agot oida, "Simon, oufamofa eteb rot 
bua ongga Yona efen efesa! Jeska mar ongga bua 
banggot insa koma rot tenten bera rusnok enjgineg 
runoftuftu rot gu bua guru. Tina Akeina Allah ongga 
engker gu mebaga bera oncunc rot mar insa koma 
gu bua fob ojgomu. 

18 Jefeda Didif dagot gu bua Petrus rot oida bua 
bimerek mamu egens ongga ahais. Noba Didif dimei 
dedin Mod Ari egens esij mamu ongga ahais koma 
si. Noba erek dedin rusnok rineya rimagos tina 
dedin rusnok Mod Ari rineya ongga rimeker rot ahais 
ojgomuja. 


Matius 16 82 


1? Didif dimeita owesa efek eteb gu bua erek osnok 
egens ongga agei gusin nou montoj ongga ohoda 
jeska mebaga. Noba mar ongga bua biyahehir joug 
gu mebif bera emah erek koma gu mebaga tein. 
Noba mar ongga bua buitij rot gu mebif bera emah 
erek koma gu mebaga tein." 

20 Frek koma beda Yesus eyahehir joug efen 
ruforoker jeskaseda rinagot gu rusnok enjgineg rot 
oida Ofa bera Kristus egens koma ongga emen guru. 

21 Osokeij mona insa koma bera Yesus agot rot 
tomnomna gu efen ruforoker oida, "Didif dimeja jah 
kota Yerusalem. Beda ebirfager Yahudi jera ebirfager 
imam-imam jera Guru-Guru agama rimeita mar okum 
gu Didif fogora difera okora eteb rot. Beda rusnok 
rimagob Didif, tina gij mona orgomu deika, beda Didif 
dimedebecki sons jeska dagos si." 

22 Erek koma beda Petrus agot gu Yesus oida, 
"Tuhan, didif duis gu Allah jeskaseda rua rineita mar 
ongga oska insa koma gu Bua jinaga guru!" 

23 Beda Yesus agot teisis gu Petrus oida, "Setan, 
bua bija jeska Didif ojgomu! Bua budou os biragou 
joug moroju ongga Didif dimecira gij ojgomu. Mar 
ongga bua busujohu bera enen jeska Allah guru. Mar 
koma bera en jeska rusnok rudou efesi ojgomu." 

24 Beda Yesus agot gu efen ruforoker oida, "Osnok 
egens ongga odou os ororu Didif erek dedin oforoka 
egens, beda ofa onosujohu rot mar ongga ofa esinsa 
ondou os rot ojgomu guru. Tina ofa esejah odou efesi 
rot mar ongga eita efera okora gu ofa erek osnok 
egens ongga ok mega salib fogora eita efera okora 
noba anggos tumu tein. Ofa eita mar erek koma beda 
ororu Didif ojgomu. 

25 Jeska osnok egens ongga osujohu rot esinsa efen 
eiteij ah ojgomu noba onororu Didif guru, beda efen 
eiteij ah koma emeseiseifa si. Tina erek osnok egens 
efen eiteij ah eseiseifa, jeska ofa ororu Didif, beda 
ofa koma emesma eiteij ah ongga ah aibin si. 

26 Noba erek osnok egens ohoturu mar ofoukou nou 
efen eiteij ah kef, tina ofa enesma eiteij ah ongga 
efeinah guru, jeska ofa onororu Didif guru, beda mar 
ongga ofa onghoturu insa koma onofij ofa tein jinaga 
guru. Ofa eneita mar egema tein jeskaseda eita eiteij 
ah ongga efeinah insa koma guru. 

27 Jeska Didif, Rusnok Efesa, bera emen rot owesa 
efek jera Akeina efen malaikat-malaikat tein. Beda 
Didif dimeita ofons gu rusnok ororu jeni rerin rita mar 
fob. 

28 Ongga tenten bera, rusnok rineya rufoukou jah 
sif rinagos guru onjoros rua rik Didif, Rusnok Efesa, 
din rot owesa efek erek raja egens." 

17 1 Gij mona ongga cinja erfens deika beda 

Yesus oroun Petrus jera Yakobus jera efen 
mokosa Yohanes jah memaga ofos. Beda rua riker gu 
risinsa jah suma. 

? Yesus efen ruforoker insa koma rik Ofa tina efen 
efaga eja erek toga. Ofa efen osum eisa eteb erek 
mowa. Noba efen meisoufa eja erek ebsi komowa 
ongga eisa eteb tein. 

? Beda rua rik nabi Musa jera nabi Elia jeska mona 
ongga ensis gefesij mar jera Yesus. 

^ Jefeda Petrus agot gu Yesus oida, "Tuhan, 
ongkoska eteb nou mimif miker jah sif. Erek Bua 
budou os rot beda didif dumotunggom modwok 
orgomu. Egens nou Bua, egens nou Musa, noba 
egens nou Elia tein." 

? Askesi Petrus agot mar insa koma ros, beda 
mocgoj ofog egens ongga eisa eteb en noba ocohun 
rua. Beda rua rig oga egens jeska mocgoj koma 
ongga agot oida, "Ofa kef bera dedin edesa ongga 
dudou okora eteb rot. Noba Didif dudou eskeira eteb 
rot Ofa tein. Iwa ig mar ongga Ofa agot rot ojgomu." 

6 Nou ongga Yesus efen ruforoker rig oga egens 
insa koma, beda rua rimeesa eteb rot. Jefeda rua 
rugif fogora rudou rurohu mebi morototuma ojgomu. 

7 Beda Yesus en skoita rua noba ahtec rua. Beda 
Ofa agot oida, "Iwa idebecki ojgomu. Iwa inemeesa 
rot guru." 

8 Jefeda rua rik, tina Yesus esinsiyai bera ot jah 
suma. Rua rinek rusnok egema jah suma deika guru. 
? Nou ongga rua runjuj jeska memaga fob, beda 

Yesus eyahehir joug rua oida, "Iwa inagot rot mar 
ongga iwa ingk insa koma gu rusnok enjgineg enesi. 
Tina gij mona ongga iwa ik Didif, Rusnok Ffesa, 
dindebecki jeska dagos fob, beda iwa ifesij rot mar 
insa koma gu rusnok ojgomu." 

10 Erek koma beda Yesus efen ruforoker rijeka gu 
Ofa oida, "Akeina, rua ongga Guru-Guru agama 
ruftuftu rot oida nabi Elia jeska mona ongga ensis 
bera emen sismeni, beda Kristus egens koma ongga 
Allah omobk bera emen tein. Rua ruftuftu mar insa 
koma rot meidu?" 

11 Beda Yesus oroun oida, "Ofa ongga erek nabi Elia 
bera enen rot sismeni ojgomu. Beda ofa omoftuftu 
rusnok jeskaseda ruroun Kristus egens koma. 

12 Tina ongga tenten bera, osnok egens koma 
ongga erek Elia bera en fob, noba rusnok runororu 
ofa guru. Rua rita mar ongga oska skoita ofa ojgomu. 

Jefeda erek koma tein, rua rimeita mar ongga oska 
skoita Didif ongga Rusnok Efesa tein si." 

13 Erek koma beda Yesus efen ruforoker rudou 
ebriyi gij rot oida mar ongga Ofa emfesij insa koma 
bera osok gij Yohanes Pembaptis ongga en rot owesa 
efek erek nabi Elia efen sis fob. 

14 Nou ongga Yesus jera efen ruforoker insa koma 
ruksons skoita rusnok gij monuh insa koma, beda 
osnok orna egens en skoita Yesus noba es okeibi gu 
mebi. 

15 Beda ofa agot gu Yesus oida, "Tuan, bucunc 
budou ongga okora rot dedin edesa. Jeska ofa efen 
efaga oskukwok, beda ofa esiri gij mah era gij mei 
tein ojgomuja. 

16 Didif duroun ofa skoita bebin ruforoker jeskaseda 
rua rita eskeira gu ofa. Noba rua rireni, tina guru. Ofa 
erek oskukwok ojgomu ros." 

17 Beda Yesus agot oida, "Didif dingker jera iwa erek 
dektek fob, tina iwa idou onororu Didif rot tenten 
enesei. Iwa ineita mar rot tenten enesei. Iwa iroun 
oforoka orna egens koma skoita Didif ojgomu." 

18 Beda Yesus agot joug efena ofogog ongga engker 
gij oforokai egens koma odou efesi, beda ainsa koma 
tein efen ofogog orogna jeska ofa beda ofa, beda 
oforoka egens koma eita eskeira fob. 

1? Nou ongga rusnok enjgineg rinja fob, beda Yesus 
efen ruforoker rin skoita Ofa. Beda rua rijeka gu Ofa 
oida, "Akeina, memef magot joug efena ofogog insa 
koma tein fob, tina ofa onougif gu mefmen moga 
guru. Koma rot meidu?" 

20 Beda Yesus agot oida, "Efena ofogog insa koma 
onougif gu yeyin yuga guru jeska idou onororu mar 
ongga Didif dumftuftu gu iwa rot tenten enesi. Jeska 

erek osnok egens ororu mar insa koma rot tenten 
erek ai ojgomai tein, beda koma omofij ofa fogora 
adaij nou ofa otunggom mar meidu ongga ofa odou 
os rot owesa efek eteb doska si." 

21 (17:20) 

22 Gij mona ongga Yesus jera efen ruforoker 
rumohoturuma gu monuh Galilea fob, beda Yesus 
agot gu rua oida, "Gij mona ongga ai juens emen 
beda rusnok rimaha Didif, Rusnok Efesa skoita rusnok 
enjgineg. 

?3 Beda rua rimagob Didif. Tina gij mona orgomu 
deika, beda Didif dimedebecki fogora difena ebah 
sons si." Nou ongga Yesus efen ruforoker ringg mar 
insa koma beda rudou okum noba okora rot ojgomu. 

24 Gij mona ongga Yesus jera efen ruforoker rinsaga 
gu kota Kapernaum, beda rusnok ongga ruhoturu 
pajak jeska rusnok Yahudi nou nou Mod Allah bera 
rin skoita Petrus. Beda rua rijeka gu ofa oida, "Bebin 
Guru Yesus koma bera oh pajak nou Mod Allah tein 
ei era gurei?" 

25 Beda Petrus oroun gu rua oida, "Yo, Ofa tein oh 
pajak ojgomu." Nou ongga Petrus oira gij mod efesi 
jah suma, beda Yesus ejeka gu ofa oida, "Simon 
Petrus, idu bera ongga oh pajak skoita raja-raja 
ongga mebif efen? Rua ongga ringker gij raja efen 
monuh bera ruh pajak gu rua ei, era rusnok rusodosa 
ongga ringker gij raja-raja rineya rerin monuh bera 
ruh pajak gu raja-raja ojgomu ei?" 

26 Beda Petrus oroun oida, "Rua ongga rusodosa 
bera ruh pajak ojgomu." Beda Yesus agot oida, "Erek 
koma jefeda rusnok ongga ringker gij monuh insa 
koma bera runoh pajak guru. 

27 Tina erek mimif munoh pajak skoita rusnok insa 
koma guru, beda rudou okum skoita mimif ojgomu. 
Jefeda bua bija jah meren noba buhca mos jah suma. 
Beda mos ongga bua bagei rot sismeni bera buhoda 
efen awesi. Beda bua bimek fifi gij mos koma awesi 
si. Beda bua burka fifi koma gu Mod Allah, beda buh 
pajak skoita rua ojgomu." 

1 8 1 Gij mona insa koma bera Yesus efen 
ruforoker rijeka gu Ofa oida, "Idu jeska 
memef bera ongga emesma ofoka ongga aksa ekirsa 
jeska rineya gij mona ongga Allah ofoka ereij keingg 

rusnok fob?" 

2 Nou ongga Yesus eg mar insa koma beda Ofa 
oroun oforokai egens jeskaseda ot desi Ofa jah rua 
rudou. 

3 Beda Ofa agot gu rua oida, "Ongga tenten 
bera erek iwa ineita mar rot idou efesi ongga erek 
ruforokai rerin rudou efesi guru, beda iwa inoira jera 
rusnok ongga Allah ofoka ereij keingg jinaga guru. 

^ Jeska rusnok ongga ruin keingg rudou efesi erek 
eriaga morototuma erek ruforokai rerin rudou ongga 
eriagamaga, rua bera ongga rimesma rufoka ongga 
aksa eteb gu mebaga. 

? Noba osnok egens ongga oroun rusnok ongga 
rita mar rot rudou ongga eriaga erek ruforokai rerin 
rudou ongga eriaga, beda koma erek rua ruroun Didif 
tein." 

6 Beda Yesus agot deika oida, "Erek koma tein, erek 
osnok egens otunggom mar skoita rusnok ongga 
ruroru Didif erek oforokai egens kef, fogora rua 
runororu Didif deika guru, beda Allah omofra okum 
mar eteb doska keingg osnok egens koma rot si. Mar 

egema tein ongga rusnok rita gu ofa rot bera enerek 
mar okum ongga Allah emeita gu ofa rot guru. 

7 Okum rot rusnok mebif, jeska mar ongga oroku 
rusnok rudou efesi fogora runororu Allah oga deika 
guru bera enahuma ojgomuja. Tina osnok egens 
ongga otunggom mar insa koma fogora rusnok 
enjgineg runororu Allah efen oga deika guru, beda 
Allah omofra okum mar eteb doska keingg ofa insa 
koma si. 

8 Noba erek mar ongga angh gij idou efesi oroku 
iwa jeskaseda ira yeyin itma irotunggom mar ongga 
oska, beda isuna rot mar insa koma jeska idou efesi 
sismeni fog ojgomu. Koma erek osnok egens ongga 
eris efen etma jeskaseda eneita mar ongga oska insa 
koma guru. Erek koma tein, erek mar ongga angh gij 
idou efesi oroku iwa jeskaseda icira yaki jah monuh 
enjgineg fogora itunggom mar ongga oska, beda iwa 
isuna rot mar insa koma jeska idou efesi sismeni fog 
ojgomu. Koma erek osnok egens ongga eris efen aki 
jeskaseda onotunggom mar ongga oska insa koma 
guru. Oufamofa ekirsa rot rua insa koma ongga riris 
ritma era raki egens jeskaseda rineita mar ongga 
oska guru. Jeska rua bera ongga rimesma eiteij ah 
ongga efeinah ojgomu. Jeska rusnok ongga runosuna 
rot mar ongga oska insa koma jeska rudou efesi rot 
sismeni fog guru, tina rua ruroru mar koma ojgomu, 
beda Allah emeij rua gij mahmei meren rot si. 

? Noba erek mar ongga angh gij idou efesi oroku 
iwa jeskaseda ita mar ongga oska ongga iwa ik gu 
iteij, beda iwa isuna rot mar insa koma jeska idou 
efesi sismeni fog ojgomu. Koma erek osnok egens 
ongga oku efen eiteij egens jeskaseda eneita mar 
ongga oska ongga ofa ek guru. Iwa itunggom mar 

erek koma tein jeskaseda imesma eiteij ah efeinah 
ojgomu. Beda Allah eneij iwa gij jah mahmei meren 
guru." 

10 Beda Yesus agot deika oida, "Jefeda iwa inocunc 
idou ongga oska skoita rusnok ongga rita mar rot 
rudou ongga eriagamaga erek oforokai egens kef 
guru. Jeska malaikat-malaikat ongga runt joug 
rusnok insa koma bera rerin owesa efek jeskaseda 
rifesij rot mar teisis skoita Allah gu mebaga osok gij 
mar insa koma." 

11(18:10) 

1? Beda Yesus agot rot mar orocunc erek kef oida, 
"Osnok egens ont joug efen domba-domba ongga 
erek wuntin egens. Tina ofa efen domba egens 
ongga eja eseiseifa jeska ofa. Beda ofa odou okora 
eteb rot domba egens koma jefeda ofa eja jeska 
domba-domba setka cinja tohkuru noba cinja tohkuru 
insa koma, beda ofa ohca domba egens ongga 
eseiseifa. 

13 Gij mona ongga ofa ek efen domba egens koma, 
beda ofa odou efaga ouka eteb rot domba egens 
ongga ofa ensma sons fob. 

14 Erek koma tein, dedin Akeina ongga eker gu 
mebaga bera odou os rot oida efen rusnok erek ai 
egens tein, ongga rudou eriaga erek ruforokai rerin, 
jeskaseda rineja eseiseifa guru." 

15 Beda Yesus agot deika oida, "Erek yeyin ihuj 
egens ongga eita mar ongga oska skoita iwa, beda 
iwa ija skoita ofa noba yagot gu ofa rot mar insa 
koma ojgomu. Noba erek ofa oitij rot mar ongga iwa 
yanggot rot, beda koma erek imohujma sons deika 
fob. 

16 Tina erek ofa okoja rot mar ongga iwa yanggot 
gu ofa rot ojgomu, beda iwa ija sons skoita ofa 
morototuma jera osnok egens era egeka deika 
jeskaseda ifesij mar jera ofa rot ojgomu. Ita mar erek 
koma jeskaseda goga ongga insa koma tein goftuftu 
gu osnok egens koma rot efen mar ongga oska tein. 
Jeska koma ororu jeni erek runggu gij Mar Efeyi Ebsi 
rot fob. 

17 Noba erek ofa onoitij rot mar ongga goga goftuftu 
rot gu ofa guru, beda iwa ifesij rot ofa efen mar 
ongga oska insa koma skoita rusnok nomnaga gij 
Mod Ari. Noba erek ofa onoitij rot mar ongga rusnok 
Mod Ari ruftuftu gu ofa rot efen mar ongga oska 
guru, beda iwa ibes ifaga jeska ofa morototuma 
erek iwa ibes ifaga jeska rusnok ongga rinejginaga 
rot Allah guru, era erek iwa ebes ifaga jeska rusnok 
ongga ruhoturu pajak nou raja Kaisar tein ojgomu." 

18 Beda Yesus agot gu efen ruforoka deika oida, 
"Didif dita owesa efek gu iwa jeskaseda mar ongga 
iwa iyahehir joug rot gu mebif bera angh erek koma 
gu mebaga tein. Noba mar ongga iwa yuitij rot gu 
mebif bera angh erek koma gu mebaga tein. 

1? Noba ongga tenten bera, gij mona ongga gosnok 
gegeka jeska iwa gom geiteij morototuma rot mar 
egens gu Allah, beda dedin Akeina ongga engker gu 
mebaga bera emeita mar insa koma nou goga si. 

20 Jeska gij mona ongga gosnok gegeka era rusnok 
rugomu rum riteij morototuma rot mar egens gu 
Allah, beda Didif diker gu rua rifekesa gij mona insa 
koma tein." 

21 Nou ongga koma oisa fob beda Petrus en skoita 
Yesus noba ejeka gu Ofa oida, "Tuhan, erek dedin 
edohuj egens ongga otunggom mar ongga oska 

skoita didif fob, noba ofa eita mar koma ofosma 
ofoukou deika, beda didif dusuna rot ofa efen mar 
ongga oska insa koma erek ofosma egaho fogora 
dunosuna rot deika guru. Didif dusuna rot mar insa 
koma erek ofosma cinja erfeka ei?" 

22 Beda Yesus oroun gu ofa oida, "Erek bua busuna 
rot ofa efen mar ongga oska erek ofosma cinja 
erfeka ojgomu, beda koma tein enadaij enesi. Bua 
bunofosut rot ofosma egaho erek koma guru. Tina 
busuna rot efen mar ongga oska koma ojgomuja 
ojgomu. 

23 Jeska Allah ofoka ereij keingg rusnok erek kef: 
Gij mona juens bera raja egens ejeka joug efen 
ruforoker ongga rira ofa efen fifi sis fob jeskaseda 
rita sons gu ofa. 

24 Rusnok ruroun oforoka egens jeska rua insa 
koma skoita raja egens koma. Oforoka egens koma 
era raja efen fifi erek juta ofoukou. 

25 Tina oforoka egens koma efen fifi enadaij nou oh 
sons skoita raja egens koma jinaga guru. Jefeda raja 
egens koma oga 0jga rot oida omohu ofa jera efen 
mohona jera efeser jera efen mareibra nomnaga tein 
skoita rusnok enjgineg jeskaseda esma efen fifi insa 
koma sons. 

26 Erek koma beda oforoka egens koma es okeibi gu 
mebi beda erejgei gu raja egens koma oida, 'Tuan, 
bucunc budou efesi ongga okora rot didif fogora biker 
joug gu mona egema deika, beda didif dimedaga 
bebin fifi nomnaga sons gu bua si.' 

?/ Beda raja egens koma odou okora rot ofa jefeda 
ofa osuna rot mar okowu insa koma ongga ah gu 
oforoka egens koma. Jefeda ofa enedaga fifi insa 

koma sons deika guru. Beda ofa obk oforoka egens 
koma sons jah efen mod ojgomu. 

28 Erek koma beda oforoka egens koma eja noba 
orodosu efen mohuj egens ongga era ofa efen fifi 
erek oskiyai sis fob. Beda ofa agei efen mohuj egens 
insa koma rot ahais beda ois gu ofa oida, 'Bua bidaga 
dedin fifi sons ebeibeyaif ojgomu!' 

29 Beda mohuj egens koma esiri gu mebi beda 
erejgei gu oforoka egens koma oida, 'Edohuj, bucunc 
budou ongga okora rot didif ai juens deika, beda didif 
dimedaga bebin fifi sons gu bua si.' 

30 Beda oforoka egens koma okoja rot mar ongga 
efen mohuj erejgei insa koma ojgomu. Tina ofa ois 
gu tentara egens jeskaseda ekris efen mohuj egens 
koma jah mod oskusk ojgomu. Beda ofa ah gij mod 
oskusk onjoros ofa oh oforoka egens efen fifi sons 
fob. 

31 Nou ongga ruforoker enjgineg rig rot mar ongga 
ofa otunggom skoita efen mohuj egens insa koma 
fob, beda rua rudou okum eteb rot ofa. Jefeda rua 
rija skoita raja egens insa koma noba rifesij rot mar 
ongga oforoka egens koma ontunggom fob. 

32 Jefeda raja egens koma ois gu oforoka egens 
koma jeskaseda oksons skoita ofa. Beda raja koma 
etaha joug ofa oida,' Bua bera erek dedin oforoka 
egens ongga oska ojgomu! Neeka bera didif dusuna 
rot mar okowu ongga angh gu bua, jeska bua birejgei 
gu didif rot ojgomu. 

33 Didif duncunc dudou ongga okora rot bua fob, 
tina bua bunocunc budou ongga okora rot bebin 
obohuj egens koma guri!" 

34 Raja egens koma otkonu oska eteb skoita efen 
oforoka egens insa koma. Jefeda ofa obk ofa jah mod 

oskusk jeskaseda ofa eker jah suma onjoros ofa oh 
raja efen fifi insa koma nomnaga sons fob ojgomu." 

35 Beda Yesus agot deika oida, "Erek koma jefeda, 
erek iwa inosuna rot mar ongga oska ongga yeyin 
ihujir runtunggom skoita iwa fob guru, beda dedin 
Akeina ongga engker gu mebaga bera onosuna rot 
iwa yeyin mar ongga oska jinaga tein guru." 

19 1 Nou ongga Yesus oftuftu rot mar insa koma 

oisa fob, beda Ofa eja jeska monuh Galilea 
beda ecira jah monuh Yudea ongga ah gu mei Yordan 
enama. 

? Rusnok rufoukou ruroru Ofa gij mona insa koma, 
jefeda Ofa eita eskeira gu rua ongga marenir jah 
suma. 

3 Rusnok Yahudi rineya ongga ebic Farisi rudou os 
rijeka joug Yesus jeskaseda rucunc Ofa erek oska 
rot mar ongga Ofa oroun gu rua ojgomu. Jefeda rua 
rijeka gu Ofa oida, "Akeina, oisouska mifmin agama 
erebent bera runer ribes rerin ruhoner jeni risinsa 
rudou os rot ei era gurei?" 

^ Beda Yesus oroun gu rua oida, "Iwa ik mar egens 
ongga runggu gij Mar Efeyi Ebsi sis fob juens deika 
ojgomu. Jeska mar egens koma agot rot oida gij 
mona ongga sismeni fob bera Allah otunggom runer 
jera rujager. 

? Beda Allah agot oida, 'Erek koma jefeda orna 
egens emeja jeska efen meka jera mosu noba Ofa 
eja erek egens jera efen mohona.' 

6 Jefeda goga geneker rot godou ongga egeka deika 
guru. Tina godou efesi eja erek egens fob. Noba 
Allah bera ongga ebiedi goga godou erek egens fob. 
Jefeda enadaij nou rusnok enjgineg rita mar ongga 

orotunggom goga fogora gemekebema deika jinaga 
guru." 

7 Beda rua ongga ebic Farisi insa koma rijeka gu 
Yesus deika oida, "Tina sis fob bera Musa agot gu 
mifmin mimower rot oida runer rugu gij surat egens 
ongga oncunc rot oida ofa ebes efen mohona, beda 
gemekebema ojgomu. Musa anggot mar insa koma 
rot meidu?" 

8 Beda Yesus oroun oida, "Musa oitij rot oida 
yeyin imower ribes rerin ruhoner jeska rua ribirfaga 
ombrera ojgomu. Tina Allah onodou os mar erek 
koma gij mona ongga Ofa otunggom rusnok guru. 

? Jefeda erek orna egens efen mohona ongga 
ensiri jera orna egens enjgineg, noba ofa ebes efen 
mohona insa koma rot, beda koma onoska guru. 
Erek koma tina erek orna egens ebes efen mohona 
erek rourou ojgomu, noba ofa oskotu mohona ongga 
efeinah deika, beda ahah Allah eiteij koma bera 
erek ofa jera efen mohona ongga efeinah gesiri 
morototuma ojgomu fob." 

10 Beda Yesus efen ruforoker ragot oida, "Erek 
koma jefeda ongga oufa ekirsa bera runer runoskotu 
rujager guru." 

11 Beda Yesus oroun oida, "Enadaij nou runer 
nomnaga riker fogora runoskotu mohona guru. Tina 
rua ongga risma owesa efek jeska Allah bera rerin 
owesa efek rot fogora runoskotu rujager guru. 

1? Jeska runer rineya bera runoskotu arja oisouska 
mar ongga erek toga toga. Runer rineya bera rifaga 
rineja erek egens jera ojaga egens guru, jeska rerin 
rifaga ongga enadaij nou guru. Noba rineya bera riris 
rerin rici ofongga jeska fob ojgomu, jefeda runoskotu 
arja guru. Noba runer rineya runoskotu arja guru 

jeskaseda rua rufij Allah ojgomu. Jefeda erek runer 
rerin owesa efek jeskaseda ruroru mar erek insa 
koma, beda rua rita mar erek koma fogora runoskotu 
rujager guru." 

13 Rusnok rineya rurka rerin ruforoka rifes gu Yesus 
jeskaseda Ofa aha efen etma esij rua fogora ois gu 
Allah jeskaseda Ofa eita oufamofa gu ruforoka rifes 
insa koma. Tina Yesus efen ruforoker ritaha joug 
rusnok insa koma jeskaseda ruroun ruforoker koma 
jeska Ofa ojgomu. 

1^ Beda Yesus agot oida, "Iwa ineragou joug 
ruforoka rifes koma guru, tina yuitij rot rua rin skoita 
Didif ojgomu. Jeska rusnok ongga rita rudou efesi 
erek ruforoka rifes insa kef rerin rudou efesi bera 
rumoira jera rusnok ongga Allah ofoka ereij keingg." 

15 Beda Ofa aha efen etma esij ruforoka rifes insa 
koma jeskaseda Allah eita oufamofa gu rua. Beda 
Ofa obk rua sons jah rerin mod. 

16 Gij mona egema deika bera oforoka orna egens 
en skoita Yesus. Beda ofa agot oida, "Akeina Guru, 
didif dita mar ongga oufamofa erek meidu jeskaseda 
disma eiteij ah ongga efeinah?" 

17 Beda Yesus oroun oida, "Bua bijeka gu Didif 
osok gij mar ongga erek oufamofa rot meidu? Allah 
ojgomu bera ongga oufamofa. Bua buroru mar 
nomnaga ongga Ofa anggot rot, beda bua bimesma 
eiteij ah ongga efeinah si." 

18 Beda ofa ejeka gu Yesus oida, "Mar ongga Allah 
anggot rot bera erek meidu?" Beda Yesus oroun 
oida, "Allah agot oida inagob rusnok enjgineg guru 
ni, inesiri morototuma guru ni, inoukoreka mar guru 
ni, inohurmei mar rot rusnok enjgineg guru ni, 

1? yugif gu yeyin iker jera isir ni, ita idou ongga 
okora rot yeyin ihujir morototuma erek idou okora rot 
isinsa ni." 

20 Beda orna egens koma agot oida, "Didif duroru 
mar insa koma nomnaga erek jeni fob. Jefeda didif 
dita mar egema tein erek meidu?" 

21 Beda Yesus agot gu ofa oida, "Erek bua budou 
os bita mar ongga oufamofa rot tenten, beda buhu 
bebin mareibra nomnaga ojgomu. Beda bikeba bebin 
fifi insa koma gu rusnok ongga rufojingki ojgomu. 
Bita mar erek koma beda bua bimesma bufons ongga 
ongkoska eteb gu mebaga si. Beda buroru Didif 
ojgomu." 

22 Nou ongga orna egens engg rot mar insa koma 
ongga Yesus anggot gu ofa fob, beda ofa oksons jah 
efen mod rot osum oskusk ojgomu. Jeska ofa bera 
erek orna mei ahta eteb. 

?3 Beda Yesus agot gu efen ruforoker oida, "Ongga 
tenten bera okum eteb nou rusnok ongga ruisum gij 
rerin mareibra ofoukou jeskaseda ruira jera rusnok 
ongga Allah ofoka ereij keingg. 

24 Didif dagot juens deika oida, okum eteb nou unta 
efaga egens oira mohunu mos esta. Tina okum ekirsa 
nou rusnok ongga ruisum gij rerin mareibra ofoukou 
jeskaseda ruira jera rusnok ongga Allah ofoka ereij 
keingg ojgomu." 

25 Nou ongga Yesus efen ruforoker rig rot mar insa 
koma, beda rua rudou oubsaha eteb. Jefeda rua 
ragot oida, "Jefeda Tuhan, idu bera omoira jera 
rusnok ongga Allah ofoka ereij keingg erek komo?" 

26 Beda Yesus orumba gij rua beda agot oida, 
"Tenten, oisouska rusnok risinsa rerin owesa efek 

bera enadaij guru. Tina oisouska Allah efen owesa 
efek bera rusnok rimeita eiteij ah ongga efeinah si." 

?/ Beda Petrus agot oida, "Tuhan, memef maha 
mefmen mar nomnaga jah fob jeskaseda mororu Bua 
ojgomu. Jefeda memef memesma mar erek meidu?" 

28 Beda Yesus agot gu rua oida, "Kef bera tenten 
oida, gij mona ongga Didif, Rusnok Efesa, dingker 
gu mebaga jeskaseda dufoka ereij keingg rusnok rot 
dufoka ongga aksa eteb, beda iwa ongga irek dedin 
ruforoker rufok setka kungkob erfeka bera imeker 
jera Didif jah suma tein. Beda iwa imofoka ereij 
keingg rusnok jeska Yahudi efen ebic setka kungkob 
erfeka si. 

29 Rusnok nomnaga ongga raha rerin mod ni, 
mokoser jera meyeser ni, meka jera mosu ni, riser ni, 
rerin mekeni ni, jeskaseda ruroru Didif ojgomu, beda 
rua rimesma mar insa koma nomnaga rot ofosma 
wuntin egens ekirsa deika gij rerin riteij ah ainsa kef. 
Noba rua rimesma eiteij ah ongga ah aibin ojgomuja 
tein. 

30 Tina rusnok ongga ruhca rufoka ongga aksa 
gij mona ebeibeyaif bera runofoka aksa gij mona 
ongga emen deika guru. Noba rusnok ongga runohca 
rufoka ongga aksa gij mona ebeibeyaif guru, rua bera 
rimesma rufoka ongga aksa gij mona ongga emen gij 
mona kahma si." 

20 1 Yesus efesij rot mar ongga orocunc egens 

oida, "Mona ongga Allah ofoka ereij keingg 
rusnok bera erek kef: Gij mona juens erek rahah 
tentena osnok egens bera eja jeskaseda ruhca rusnok 
nou rufij ofa gij efen mekeni. 

? Ofa oitij nou oh rusnok koma rerin rufons erek fifi 
perak egens gij mona egens erek giskini. Beda ofa 
obk rua jeskaseda rifarur gij efen mekeni anggur. 

3 Erek aras orgomu deika beda ofa eja jah pasar. 
Beda ofa ek rusnok egema deika jah suma ongga 
rerin rifarur enah guru. 

^ Jefeda ofa agot gu rua oida, "Iwa tein ija noba 
ifarur gij dedin mekeni, beda didif dumoh yeyin ifons 
ongga erek adaij nou si.' 

? Beda rua tein rija noba rifarur gij osnok egens 
koma efen mekeni. Erek mowa ot deis, beda ofa 
obk rusnok egema deika jeskaseda rifarur gij efen 
mekeni. Noba erek moworu fob, beda ofa obk rusnok 
egema deika jeskaseda rifarur gij efen mekeni. 

6 Beda gij moworu insa koma erek aras cinja fob 
beda ofa ek rusnok egema deika gu pasar ongga 
rerin rifarur enah guru. Beda ofa agot gu rua oida, 
'Twa iker jah sif erek dektek fob rot meidu?' 

7 Beda rua ragot gu ofa oida, 'Rusnok runofra 
memef jeskaseda mefarur nou rua enesi.' Beda ofa 
agot oida, 'Jefeda iwa ija gu dedin mekeni beda ifarur 
jah suma nou didif ojgomu.' 

8 Aj juens deika beda erek motu fob. Jefeda osnok 
egens koma ois gu efen oforoka egens ongga ot joug 
rusnok ongga rifarur gij efen mekeni. Ofa agot gu 
efen oforoka egens koma oida, 'Buhoturu rusnok 
ongga rimfarur gij dedin mekeni fob, beda buh rerin 
rufons gu rua. Buh rufons skoita rua ongga rusokeij 
rifarur deisef erek moworu rot sismeni fog. Beda buh 
rufons skoita rua ongga rusokeij rifarur deisef erek 
mowa ot deis fob. Nou ongga koma oisa fob, beda 
buh rufons skoita rua ongga rusokeij rifarur deisef 
erek rahah tentena fob.' 

? Beda rusnok ongga rusokeij rifarur erek aras cinja 
gij moworu fob bera risma fifi perak egens erek rerin 
rufons. 

10 Jefeda rua ongga rusokeij rifarur gij rahah 
tentena bera rusujohu rot oida rua rimesma fifi ekirsa 
jeska rua insa koma ongga rifarur erek mona estir si. 
Tina oforoka egens koma oh rua rerin rufons erek fifi 
perak egens tein ojgomu. 

11 Rua rita rerin rufons insa koma rot rusum oskusk. 
Beda ruga erahah moguma rot jera osnok egens 
koma ongga efen mekeni. 

12 Rua ragot oida, 'Rusnok koma bera rifarur gij 
bebin mekeni deisef erek aras egens ojgomu. Tina 
memef mefarur rot ahais gij bebin mekeni erek mona 
aksa eteb deisef fobo. Teinefa fogora rua risma 
rufons ongga erek edamokuma jera mefmen mofons 
tein erek komo!' 

13 Beda osnok egens koma oroun gu rua oida, 
'Edohuji, didif dunorokrusa iwa rot yeyin ifons insa 
koma jinaga guru. Jeska rahah insa koma bera didif 
dagot gu iwa rot oida dumoh yeyin ifons erek fifi 
perak egens nou mona egens, noba iwa yuitij rot 
ojgomu fob. 

14 Jefeda iwa ita yeyin ifons insa koma noba ija jah 
yeyin mod rot idou ongga eskeira ojgomu. Erek didif 
dudou os dita rusnok ongga rifarur gij mona estir 
fifi perak egens tein, beda enadaij nou iwa ita idou 
ongga oska skoita didif rot guru. Jeska didif duga eris 
rot mar insa koma ojgomu. Jefeda iwa ineita idou 
ongga ejisei rot rua jeska didif ducunc dudou ongga 
oufamofa skoita rua erek koma guru." " 

15 (20:14) 

16 Beda Yesus agot rot omoisa oida, "Jefeda rusnok 
ongga ruhca rufoka ongga aksa gij mona ebeibeyaif 
bera gij mona ongga emen runofoka aksa deika guru. 
Noba rusnok ongga runohca rufoka ongga aksa gij 
mona ebeibeyaif guru bera rimesma rufoka ongga 
aksa gij mona kahma ongga emen si." 

17 Askesi Yesus ecira jah kota Yerusalem, beda Ofa 
ohoturu efen ruforoker rufok setka kungkob erfeka 
ojgomu jeskaseda efesij mar gu rua. 

18 Ofa agot oida, "Iwa ig Didif duga rot iskusk 
fog. Ebeibeyaif mimif minja jah kota Yerusalem. 
Beda rusnok jah suma rimaha Didif, Rusnok Efesa, 
gu ebirfager imam-imam jera ebirfager Guru-Guru 
agama si. Beda rua rumoga ojga rot oida Didif dagos 
ojgomu. 

1? Bega rua rimaha Didif skoita rusnok ongga Yahudi 
guru. Rua koma bera rifena omoskoreta rot Didif ni, 
rimera marfeb rimangha Didif ni, beda rua rumotob 
Didif tumu mega salib ni, beda dimagos si. Tina gij 
mona orgomu deika fob, beda Didif dimedebecki sons 
jeska dagos si." 

20 Zebedeus efen mohona en skoita Yesus 
morototuma jera ofa efen efeserga Yakobus jera 
Yohanes. Beda ofa ougif gu Yesus noba agot oida ofa 
odou os erejgei Yesus rot mar egens. 

21 Beda Yesus agot gu ofa oida, "Bua budou os 
meidu?" Beda ofa agot oida, "Akeina, bagen gu 
didif rot oida dedin edeserga egens bera geker gu 
bugnosk noba gegema geker gu bigris gij mona 
ongga Bua bufoka ereij keingg rusnok erek raja fob." 

22 Beda Yesus agot gu goga oida, "Goga godou 
enebriyi gij mar insa koma ongga gegan gosu erejgei 
gu Didif rot enesi. Goga goitij rot geita gefera okora 

eteb erek Didif dimeita difera okora eteb tein ei?" 
Beda goga gagot oida, "Magef maitij rot maita mar 
erek koma tein." 

?3 Beda Yesus agot gu goga oida, "Tenten, gij mona 
kahma beda goga gemeita gefera okora erek Didif si. 
Tina Didif dinagot rot idu ongga engker gu dugnosk 
jera digris guru. Jeska Allah esinsiyai bera ongga 
omocunc rot idu ongga emeker gu dugnosk jera 
ongga emeker gu digris." 

24 Nou ongga Yesus efen ruforoker rufok setka 
ongga enjgineg rig rot mar insa koma fob, beda rua 
rudou okum skoita goga koma. 

25 Jefeda Yesus ohoturu efen ruforoker nomnaga 
beda agot gu rua oida, "Iwa ijginaga rot oida rusnok 
ongga Yahudi guru rerin ebirfager ongga rut keingg 
rusnok koma rot rerin owesa efek eteb. Noba rua 
rufoka ereij keingg rusnok koma rot rufoka ongga 
aksa eteb tein. 

26 Tina iwa ineita mar jah gu ifekesa erek ribirfager 
insa koma rita mar guru. Ongga tenten bera, osnok 
egens jeska iwa ifekesa ongga odou os esma ofoka 
ongga aksa jeska Allah, beda ofa oin keingg odou 
efesi sismeni fog, fogora ofij rusnok enjgineg tein. 

27 Noba osnok egens ongga odou os jeskaseda Allah 
ofra efen ofoka erek aksa ekirsa jeska rineya, beda 
ofa ofij rusnok nomnaga ojgomu. 

28 Jeska Didif, Rusnok Efesa, dinen jeskaseda 
rusnok enjgineg rufij Didif ojgomu guru. Tina Didif 
din jeskaseda dufij rusnok enjgineg. Noba Didif tein 
din jeskaseda daha disinsa gu rusnok ongga rufogog 
fogora rimagob Didif. Beda oisouska mar koma bera 
rusnok rufoukou rimesma eiteij ah ongga ah aibin." 

29 Nou ongga Yesus jera efen ruforoker rinja jeska 
kota Yerikho, beda rusnok rufoukou ruroru Ofa tein. 

30 Gij mona insa koma bera gosnok gegeka ongga 
geiteij ofou gengker gu moroju efembra. Rua rig 
jeska rusnok enjgineg oida ai juens beda Yesus 
emerabj goga. Jefeda goga gois rot goga eteb oida, 
"Tuano! Bua ongga bunjuj jeska raja Daud, bucunc 
budou ongga okora rot magefo!" 

31 Rusnok enjgineg jah suma ritaha joug goga 
jeskaseda goga geker toumou ojgomu. Tina goga 
gois rot goga ongga eteb ekirsa deika oida, "Bua 
ongga bunjuj jeska raja Daud, bucunc budou ongga 
okora rot magefo!" 

32 Beda Yesus ot jah suma noba ois gu goga 
jeskaseda gen skoita Ofa. Beda Ofa agot gu goga 
oida, "Goga godou os jeskaseda Didif dita mar meidu 
nou goga?" 

33 Beda goga goroun oida, "Tuan, magef madou 
os jeskaseda Bua bita eskeira gu maiteij fogora mak 
mar ojgomu." 

34 Yesus odou okora rot rua, jefeda Ofa ahtec goga 
geiteij. Beda ainsa koma tein goga geiteij erek eskeira 
noba gek mar fob. Beda goga tein gororu Ofa. 
21 1 Yesus jera efen ruforoker rinsaga gu kota 

Betfage jera kota Betania ongga angh gu 
memaga ofos Zaitun. Kota egeka koma ah doida kota 
Yerusalem. Beda Yesus obk efen goforoka gegeka 
jeskaseda geja gokag rua. 

? Ofa agot gu goga oida, "Goga geja gokag memef 
modou jah kota Betfage ongga angh jah kendeja. 
Nou ongga goira gij kota koma, beda goga gemek 
keledai egens ongga rusnok runcoka morototuma 

jera efen efer egens tein. Beda gosuwa keledai egeka 
koma, noba goroun skoita Didif. 

3 Noba erek rusnok rijeka gu goga rot mar ongga 
gotunggom koma, beda gagot gu rua oida, 'Akeina 
ocosu rot ojgomu.' Beda rua rumoitij rot si." 

^ Mar insa koma ecira jeni erek koma jeskaseda mar 
ongga nabi egens anggot gij Mar Efeyi Ebsi sis fob 
bera emah gij efera fob. Ofa agot rot oida, 

5 "Bagot gu rua ongga kota Sion oida, "Iwa ik, jeska 
yeyin raja egens emen! Ofa oin keingg efen ofoka 
noba ecira esij keledai egens jera keledai efen efer 
egens tein.' " 

6 Jefeda Yesus efen goforoka gegeka insa koma 
geja noba gotunggom mar koma jeni erek Yesus 
anggot rot fob. 

7 Beda goga goroun keledai egens koma jera efen 
efer egens tein skoita Yesus. Noba rua raha meifeti 
esij keledai egens koma ejmeg, beda Yesus eifef esij 
keledai egens koma. Beda Yesus eifef keledai efer 
egens insa koma. 

8 Askesi keledai koma enecira rot Yesus ros, beda 
rusnok rufoukou ruhoda rerin mei efeti noba rurosu 
moroju ongga Yesus encira gij. Noba rua tein 
riris ayug efeyi eteb jeskaseda rurosu moroju nou 
keledai encira rot Yesus gij. Rua rita mar erek koma 
jeskaseda rurocunc rot oida rurougif gu Yesus erek 
raja egens. 

? Noba rusnok rufoukou ongga rincira rukag rot 
Yesus jera rusnok rufoukou ongga rutoij Yesus tein 
ruis rot ruga eteb oida, "Misitit Ofa ongga onjuj jeska 
raja Daud! Muis gu Allah jeskaseda Ofa eita oufamofa 
eteb skoita Ofa ongga en oisouska Tuhan efen ofoka. 

Muis oufamofa eteb skoita Allah ongga efen ofoka 
aksa eteb!" 

10 Nou ongga Yesus oira gij kota Yerusalem beda 
rusnok rufoukou gij kota insa koma rifesij mar 
ofoukou moguma osok gij Ofa. Rua rijeka moguma 
oida, "Ofa kef ongga enen bera idu?" 

11 Beda rineya ruroun oida, "Ofa bera nabi egens 
koma jeska kota Nazaret ongga angh gij monuh 
Galilea!" 

12 Yesus oira gij momas ongga angh rejrej Mod 
Allah beda Ofa ekemeji rusnok ongga ruhu mareibra 
jera ringk mareibra jeska momas insa koma. Beda 
Ofa otkinaja meja-meja ongga rusnok ringker gu 
jeskaseda riferwei fifi nou rusnok enjgineg. Beda 
Ofa otkinaja kursi-kursi ongga rusnok ringker esij 
jeskaseda ruhu mem monggeta mos skoita rusnok 
enjgineg tein. 

13 Ofa agot gu rusnok insa koma oida, "Runggu gij 
Mar Efeyi Ebsi sis fob rot mar ongga Allah anggot erek 
kef oida, 'Dedin Mod egens bera nou rusnok ongga 
rum riteij gu Didif gij ojgomu. Tina iwa intunggom 
dedin Mod kef erek mod egens nou rusnok ongga 
rungkoreka mar jeskaseda ridemdemi gij!' " 

1^ Erek koma beda rusnok ongga riteij ofou jera rua 
ongga raki emageima bera rin skoita Ofa gij momas 
insa koma, beda Ofa eita eskeira gu rua. 

15 Ebirfager Yahudi jera Guru-Guru agama rik mar 
ongga Yesus ontunggom ongga erek ongkoska eteb 
fob. Noba rua tein rik ruforoka rifes risitit gu Yesus 
oida, "Mois oufamofa eteb gu Bua ongga bunjuj jeska 
raja Daud!" Jefeda ebirfager insa koma rudou otkonu 
oska skoita Yesus ojgomu. 

16 Rua ragot gu Ofa oida, "Bua big rot mar ongga 
ruforoka rifes koma ruis gu Bua. Enadaij nou rua 
risitit Bua erek koma guru!" Beda Yesus agot gu 
ebirfager Yahudi koma oida, "Didif dig mar insa koma 
fob. Noba koma jeni erek runggu gij Mar Efeyi Ebsi 
sis fob. Rua runggu oida, 'Bua buftuftu gu ruforoka 
rifes jeskaseda risitit mar rot tenten fob.' " 

17 Yesus eja jeska rusnok insa koma, beda Ofa 
oksons jah kota Betania noba eker jah suma gij motu. 

18 Askesi Yesus ecira sons gu kota Yerusalem deika 
beda mosona ongk Ofa. 

1? Beda Ofa ek mega ara egens ongga ot jah moroju 
efembra. Jefeda Ofa eja skoita mega egens koma 
jeskaseda ohca efen efek, tina guru. Ofa ek mega 
efeyi ojgomu. Erek koma jefeda Ofa agot rot mega 
egens koma oida, "Mega kef enefek deika jinaga 
guru." Beda ainsa koma tein mega koma efen efeyi 
osrosra fob. 

20 Yesus efen ruforoker rik mar insa koma, jefeda 
rudou oubsaha eteb rot. Rua ragot oida, "Wah, ainsa 
koma mega kef erek ebah, tina ebeibeyaif osrosra rot 
ebeirens fob!" 

21 Beda Yesus agot gu rua oida, "Ongga tenten 
bera iwa inejekjeka idou rot mar erek koma guru, 
tina idou ororu Didif rot tenten ojgomu. Beda iwa 
tein imotunggom mar erek Didif duntunggom gu 
mega ara egens kef fob si. Noba iwa imotunggom 
mar ongga orotunggom rusnok rudou oubsaha eteb 
ekirsa jeska mar insa koma tein si. Koma erek osnok 
egens ongga agot gu memaga ofog oduma oida, 
'Bij bisinsa gij mei mojumu efei ojgomu.' Beda erek 
koma tein mar ongga iwa imagot rot bera emecira 
jeni yuga insa koma si. 

22 Erek iwa idou ororu Didif rot tenten ojgomu, beda 
iwa imesma mar meidu ongga iwa yum iteij gu Allah 
rot si." 

23 Yesus oksons gu momas ongga angh rejrej Mod 
Allah gij kota Yerusalem. Beda Ofa oftuftu mar 
gu rusnok jah suma. Erek koma beda ebirfager 
imam-imam jera ebirfager Yahudi rineya rin skoita 
Ofa jah suma. Beda rua rijeka gu Ofa oida, "Bebin 
owesa efek erek meidu fogora bunotunggom mar 
erek komo. Noba idu bera ongga eita owesa efek 
koma gu Bua fobo?" 

24 Beda Yesus agot gu rua oida, "Didif tein dudou 
os dijeka gu iwa osok gij mar egens ojgomu. Noba 
erek iwa iroun gu Didif rot mar insa koma, beda Didif 
dumoroun gu iwa rot dedin owesa efek insa kef si." 

25 Beda Yesus ejeka gu rua oida, "Idu bera ongga 
eita owesa efek gu Yohanes jeskaseda ofa eita 
baptis gu rusnok, Allah bera eita ei, era rusnok ei?" 
Erek koma beda ebirfager Yahudi insa koma rifesij 
moguma osok gij mar ongga Yesus ejeka gu rua rot. 
Rua ragot moguma oida, "Erek mimif magot gu Yesus 
oida Yohanes esma owesa jeska Allah, beda Ofa 
emejeka gu mimif rot oida teinefa fogora munororu 
Yohanes oga guru. 

26 Tina erek mimif magot oida Yohanes esma owesa 
efek jeska rusnok ojgomu noba Allah guru, beda 
rusnok enjgineg rumotkonu oska skoita mimif. Jeska 
rua rusujohu rot oida Yohanes bera erek nabi egens 
ongga Allah ombk." 

27 Jefeda rua ragot gu Yesus oida, "Memef 
menejginaga rot idu ongga eita owesa efek gu 
Yohanes guru." Beda Yesus agot gu rua oida, "Erek 

koma jefeda, Didif tein dinagot gu iwa rot idu bera 
ongga eita owesa efek gu Didif guru." 

28 Beda Yesus agot gu ebirfager Yahudi insa koma 
deika oida, "Iwa isujohu rot mar orocunc egens kef 
fog: Orna egens efen efesa egeka. Ofa eja skoita 
efen efesa ongga osumbohka beda agot oida, 'Edesa, 
bua bija noba bifarur gij dedin mekeni anggur deisef.' 

29 Beda efesa egens koma oroun gu efen meka oida, 
'Didif dudobu rot.' Tina dektek deika guru, beda ofa 
emeesa joug rot mar ongga ofa anggot insa koma 
fogora ofa eja noba efarur gij mekeni koma ojgomu. 

30 Beda meka egens koma eja skoita efen efesa 
ongga egeka noba agot gu ofa tein jeskaseda ofa 
eja noba efarur gij efen mekeni. Beda efen efesa 
ongga egeka koma agot gu efen meka oida, 'Akeina, 
didif dimeja si.' Tina ofa onororu meka efen oga insa 
koma jinaga guru. Ofa eker ojgomu." 

31 Beda Yesus ejeka gu ebirfager Yahudi insa 
koma oida, "Kenefo jeska goga insa koma bera 
otunggom mar jeni erek efen meka odou os rot?" 
Beda rua ruroun oida, "Efesa ongga osumbohka 
koma ojgomu." Beda Yesus agot gu rua oida, "Iwa 
bera irek efesa ongga egeka insa koma ojgomu. 
Jefeda ongga tenten bera, rusnok ongga ruhoturu 
pajak nou raja Kaisar jera rujona ongga rija motu 
tein bera rumoira jera rusnok ongga Allah ofoka ereij 
keingg si. Tina iwa bera guru! 

32 Sis fob Yohanes en jeskaseda ocunc rot moroju 
egens ongga tenten nou iwa, tina iwa inororu ofa 
efen oga jinaga guri. Tina rua ongga ruhoturu pajak 
jera rujona rija motu insa koma bera ruroru ofa efen 
oga fob. Noba gij mona ongga iwa ik rua insa koma 
ruroru Yohanes, beda iwa inemeesa joug rot yeyin 

mar ongga osok ongga iwa insujohu rot osok gij 
Yohanes tein guru." 

33 Beda Yesus agot gu rusnok insa koma deika oida, 
"Iwa ig rot mar ongga orocunc erek kef fog: Osnok 
egens erefa anggur efej gij efen mekeni egens. Beda 
ofa otunggom mejga mamu rejrej efen mekeni koma. 
Noba ofa eji mebi efesi jeskaseda esin keingg anggur 
efek insa koma gij mebi efesi fogora eita efei jeska. 
Beda ofa tein ei mod egens ongga aksa jeskaseda 
eyajga joug efen mekeni insa koma. Koma oisa fob, 
beda ofa aha mekeni koma gu rusnok enjgineg 
jeskaseda riker joug ofa efen mekeni. Beda ofa ecira 
gu monuh ongga angh yes jeska. 

34 Gij mona ongga anggur efek ofom fob, beda 
ofa obk efen rusnok ongga rumfij ofa skoita rusnok 
ongga riker joug mekeni insa koma jeskaseda rita 
efen anggur efek eneya gu Ofa. 

35 Tina rua ongga runt joug efen mekeni ragei rua 
insa koma ongga rin jeskaseda rita efen efek nou 
osnok egens koma. Beda rua rubu eneya, noba rua 
ragob eneya, noba rua rira mamu riredi eneya. 

36 Beda osnok egens koma obk efen rusnok ongga 
rumfij ofa erek ofoukou deika skoita rusnok koma 
ongga runt joug efen mekeni. Tina rua ongga runt 
joug mekeni rita mar ongga ofogog skoita rua tein 
ojgomu. 

37 Beda osnok egens koma obk esinsa efen efesa 
skoita rua ongga runt joug mekeni. Jeska ofa osujohu 
rot oida rusnok insa koma rumougif gu efen efesa si. 

38 Tina nou ongga rusnok insa koma rik ofa efen 
efesa emen skoita rua, beda rua ragot moguma 
oida, 'Ofa kef ongga emen bera ebirfaga mekeni 

efen efesa. Mimif magob ofa ojgomu fogora mumok 
mekeni kef erek nou misinsa ojgomu.' 

3? Jefeda rua ruskotu ofa, ragob ofa beda rij ofa 
jeska mekeni koma." 

^0 Beda Yesus agot deika oida, "Jefeda Didif dimagot 
gu iwa rot mar ongga osnok egens ongga efen 
mekeni koma emeita gu rua insa koma. 

^1 Ofa emeja jah mekeni koma, beda ofa emagob 
rusnok insa koma nomnaga ongga ringker joug 
efen mekeni. Beda ofa emaha mekeni insa koma gu 
rusnok enjgineg deika ongga emekeba rot mekeni 
koma efen efek gu ofa si." 

?? Beda Yesus agot gu ebirfager Yahudi insa koma 
oida, "Iwa ik rot mar egens ongga runggu gij Mar 
Efeyi Ebsi juens deika ojgomu. Jeska mar egens 
koma agot oida, 'Rusnok ongga rii mod bera rukoja 
Mamu ahais egens koma fogora rij jeska fob. Tina 
Mamu koma ejerek Mamu ongga ofoufem ekirsa nou 
mod koma nomnaga. Tuhan bera ongga otunggom 
mar insa koma, noba koma bera ongkoska ahah 
miteij tein.' 

43 Erek koma jefeda iwa ongga ebirfager Yahudi 
bera inoira jera rusnok ongga Allah ofoka ereij keingg 
jinaga guru. Tina rusnok enjgineg ongga ruroru 
jeni Allah oga rot tenten bera rumoira jera rusnok 
ongga Ofa ofoka ereij keingg si. [Noba rusnok ongga 
rukockoreta rot mamu egens insa koma bera rimesiri 
fogora riseiseifa. Tina mamu egens koma ongga 
encirej rua bera rumohoda rot rua si.]" 

44 (21:43) 

45 Rua ongga ebirfager imam-imam jera rua ongga 
ebic Farisi rijginaga rot oida mar ongga Yesus emfesij 


Matius 21—22 110 


osok gij rusnok ongga runt joug mekeni insa koma 
fob bera erek orocunc rot rua risinsa ojgomu. 

46 Jefeda rua rudou os ragei Ofa ojgomu. Tina rua 
rimeesa rot rusnok rufoukou jah suma. Jeska rusnok 
insa koma rusujohu rot oida Yesus bera erek nabi 
egens ongga Allah ombk. 

2 2 1 Yesus era mar ongga orocunc jeskaseda 
oroftuftu gu rusnok deika. 

? Ofa agot oida, "Mona ongga Allah ofoka ereij 
keingg rusnok bera erek kef: Raja egens ensejah 
nou oina maat keingg efen efesa orna egens ongga 
omoskotu arja. 

3 Jefeda ofa obk rusnok ongga rumfij ofa jeskaseda 
rujoroun ofa efen mohujir jah efen mod fogora rit 
maat morototuma. Tina efen mohujir koma rinen 
guru. 

^ Jefeda ofa obk efen rusnok rineya ongga rumfij 
ofa skoita efen mohujir insa koma jeskaseda ragot 
gu rua oida, 'Raja ensejah efen maat nomnaga fob. 
Ofa eris sapi jera sapi efer ofoukou fob. Noba ofa 
oina maat erek ofoukou fob. Jefeda iwa in jeskaseda 
it maat jera idou ongga efaga ouka morototuma jera 
ofa rot efen efesa ongga oskotu arja fob ojgomu.' 

? Tina raja efen mohujir insa koma rudou eskes rot 
mar ongga rusnok insa koma rimfesij gu rua fob 
ojgomu. Rineya rijef mekeni, noba rineya rija fogora 
ruhu mar gij rerin moutoko. 

6 Beda rineya ragei raja efen rusnok ongga rumfij 
ofa insa koma beda rubu rusnok koma fogora ragos 
ojgomu. 

7 Nou ongga raja egens koma rig rot mar insa koma 
fob, beda ofa otkonu oska eteb rot efen mohujir insa 
koma. Jefeda ofa obk efen tentarer rufoukou skoita 

mohujir insa koma. Beda tentarer koma ragob rua 
nomnaga beda ris mah gij rerin kota fogora mah et 
rerin mod nomnaga. 

8 Beda raja koma ohoturu efen rusnok ongga rumfij 
ofa noba ofa agot gu rua oida, 'Didif duina maat 
ofoukou fob, noba rusnok ongga didif duis gu rot 
sismeni jeskaseda rin noba rit maat bera dukoja rua 
ojgomu fob. 

? Jefeda ebeibeyaif iwa ija jah semfag noba ihoturu 
rusnok rufoukou jah suma. Beda iroun rua jah dedin 
mod jeskaseda met maat morototuma.' 

10 Jefeda rua ongga rumfij raja insa koma rija jah 
semfag noba ruhoturu rusnok ongga rerin rudou 
oufamofa jera rusnok ongga rerin rudou oska tein 
morototuma. Beda rua nomnaga rija jah raja efen 
mod noba ruina maat keingg morototuma jera ofa 
ojgomu. Jefeda raja efen mod erek ebera rot rusnok 
insa koma fob. 

11 Beda raja egens koma eyajga rusnok insa koma 
ongga rin skoita efen mod. Tina ofa ek osnok egens 
jah suma ongga energi meisoufa ongga ongkoska 
jeni erek rusnok rirgi gij mona ongga rua ruina maat 
keingg guru. 

1? Jefeda raja koma agot gu ofa oida, 'Enadaij nou 
bua buira jera memef jah sif tein guru. Jeska bua 
binergi meisoufa jeni erek rusnok rirgi gij mona 
ongga ruina maat keingg guru.' Tina osnok egens 
koma enagot mar sons gu raja koma jinaga guru. 

13 Beda raja koma agot gu efen rusnok ongga rumfij 
ofa oida, 'Iwa yagei ofa beda irakid efen etma jera 
aki tein. Beda ij ofa jah mebah ojgomu. Ofa eker jah 
suma gij motkobah ojgomu. Beda ofa emeita efera 
okora eteb jah suma ojgomuja.' " 

1^ Beda Yesus agot oida, "Allah ejeka rusnok 
rufoukou jeskaseda rija erek efen rusnok ongga Ofa 
ofoka ereij keingg. Tina rusnok erek oskiyai bera ruira 
jera Ofa efen rusnok insa koma ongga Ofa ofoka ereij 
keingg ojgomu." 

15 Erek koma jefeda rua ongga Ebic Farisi rija noba 
rudou oromom rot teinefa rua rimejeka mar reirei 
joug Yesus jeskaseda rucunc Ofa erek oska rot. 

16 Jefeda rua rubk rerin ruforoker rineya jera rusnok 
rineya ongga erek raja Herodes efen ruforoker 
jeskaseda rijeka gu Ofa erek reirei. Rua ragot oida, 
"Akeina Guru, memef mejginaga rot oida Bua bifesij 
rot mar ongga tenten ojgomu. Noba Bua buftuftu 
gu rusnok osok gij mar ongga Allah odou ejginaga 
rot tein. Bua budou enemeesa rot mar ongga rusnok 
enjgineg rusujohu osok gij Bua jinaga guru. Jeska 
Bua bunougif gu rusnok ororu rerin rufoka ongga 
aksa era ongga erek enaksa tein guru. 

17 Jefeda bagot rot koisoisa gu memef osok gij mar 
egens kef fog: Erek mimif ongga Yahudi muh pajak 
skoita raja Kaisar gij kota Roma, beda koma bera 
ekirsa rot mifmin agama erebent ei, era gurei?" 

18 Tina Yesus ejginaga rot oida rua rijeka gu Ofa rot 
mar insa koma jeskaseda rucunc Ofa erek oska rot 
ojgomu. Jefeda Ofa agot gu rua oida, "Iwa yeyin idou 
ongga ofogog ojgomu. Teinefa fogora iwa idou os 
icunc Didif erek oska rot mar ongga Didif dagot erek 
komo! 

1? Iwa icunc fifi egens gu Didif ongga rusnok ruh gu 
raja Kaisar erek pajak fog." Beda rua rita fifi erek insa 
koma egens gu Ofa. 

20 Beda Ofa ejeka gu rua oida, "Idu bera efen efena 
jera ofoka enah tumu fifi kefo?" 

?1 Beda rua ruroun oida, "Koma bera Kaisar efen 
efena jera ofoka." Jefeda Yesus agot gu rua oida, 
"Erek koma beda, iwa ita mar ongga raja Kaisar efen 
gu ofa ojgomu, noba ita mar ongga Allah efen gu Ofa 
ojgomu." 

22 Erek koma beda rua rudou oubsaha eteb rot mar 
ongga Yesus oroun gu rua rot odou ongga efesis 
eteb. Jefeda rua rija jeska Ofa. 

23 Gij mona insa koma bera Yahudi rineya jeska 
ebic Saduki rin skoita Yesus. Rua ongga ebic Saduki 
insa koma rusujohu rot oida rusnok rinedebecki jeska 
ranggos guru. Jefeda rua rijeka gu Yesus rot mar 
insa koma erek reirei ojgomu. 

24 Rua ragot oida, "Akeina Guru, sis fob Musa agot 
rot oida erek orna egens agos tina onok efesa guru, 
beda efen mokosa era mokora egema ois moisa 
koma jeskaseda goga gok egesa egema nou orna 
ongga anggos fog. 

25 Sis fob runer rufok cinja erfeka ongga 
rumokosema bera riker jah sif. Orna egens ongga 
osumbohka oskotu arja. Tina gij mona ongga ofa 
anggos bera ofa onok efesa guru. Beda mokosa 
ongga egeka ois moisa koma deika. 

26 Tina ofa tein agos noba onok efesa guru. Erek 
koma tein rot mokosa ongga orgomu. Mokosa 
nomnaga ois moisa insa koma deika, tina rua 
nomnaga ragos jeska, noba runok efesa egema tein 
guru. 

?/ Beda moisa egens koma tein agos otoij rua. 

28 Jefeda erek rusnok ridebecki jeska ranggos rot 
tenten ei, beda gij mona insa koma kenefo jeska 
mokoser insa koma bera ois ojaga koma erek mohona 
rot tenten? Jeska rua nomnaga ruskotu ofa sis fob." 

29 Beda Yesus oroun gu rua oida, "Mar ongga 
iwa insujohu rot bera erek tenten guru. Jeska idou 
enebriyi gij mar meidu ongga Mar Ffeyi Ebsi anggot 
rot mar koma enesi. Noba idou tein enebriyi gij rot 
Allah efen owesa efek jeskaseda ofra rusnok jeska 
ranggos tein guru. 

30Jeska gij mona ongga rusnok ridebecki jeska 
ranggos, beda rua runoskotu arja era rinahi igers 
deika guru. Rua rita mar erek malaikat-malaikat 
ongga runoskotu arja era rinahi igers guru. 

31 Noba erek iwa inek rot mar ongga Allah anggot 
gij Mar Efeyi Ebsi osok gij rusnok ongga ridebecki 
jeska ranggos tein gurei? 

32 Jeska Ofa agot oida, 'Didif bera Allah ongga 
Abraham efen, Ishak efen, jera Yakub efen.' Jefeda 
Ofa bera enerek Allah nou rusnok ongga ranggos 
fob ojgomuja guru. Tina Ofa erek Allah nou rusnok 
ongga rifena ebah sons fob erek Abraham, Ishak jera 
Yakub ongga ranggos rot rifaga sis fob tein." 

33 Rusnok rufoukou ongga ringg mar ongga Yesus 
omftuftu rot gu rua ongga ebic Saduki fob bera rudou 
oubsaha eteb rot. 

34 Rua ongga ebic Farisi rig rot oida mar ongga 
Yesus emfesij gu rua ongga ebic Saduki bera 
orotunggom rudou oubsaha fogora rineseda mar 
sons rot efen oga guru. 

35 Jefeda osnok egens jeska rua tein ongga odou 
ebriyi eteb gij rot hukum Musa eja skoita Yesus 
jeskaseda ejeka gu Ofa erek reirei fogora ocunc Ofa 
erek oska rot ojgomu. 

36 Ofa agot oida, "Akeina Guru, rot mifmin hukum 
Yahudi nomnaga, hukum kenefo bera erek ofoufem 
ekirsa jeska nomnaga?" 

37 Beda Yesus agot oida, "Hukum egens ongga 
ofoufem ekirsa jeska nomnaga bera erek kef oida, 
'Iwa idou okora rot yeyin Tuhan Allah rot idou efesi 
ongkasmos ni, gij mar nomnaga ongga isujohu rot ni, 
noba gij mar nomnaga ongga itunggom ni.' 

38 (22:37) 

39 Noba hukum egeka ongga ofoufem ekirsa jeska 
nomnaga bera erek kef oida, Tdou okora rot rusnok 
enjgineg erek idou okora rot isinsa.' 

^0 Noba hukum-hukum enjgineg ongga Musa 
omftuftu rot jera mar nomnaga ongga nabi-nabi 
rumftuftu rot sis fob bera ah oisouska hukum egeka 
insa koma." 

^1 Nou ongga rusnok rineya jeska ebic Farisi 
rumohoturuma fob, beda Yesus ejeka gu rua oida, 

42 "Kristus egens koma ongga emen erek raja 
jeskaseda omofoka ereij rusnok Israel bera onjuj 
jeska ofou ebiedi idu?" Beda rua ruroun oida, "Ofa 
omojuj jeska efen ofou ebiedi raja Daud." 

43 Beda Yesus agot gu rua oida, "Tina gij Mar Efeyi 
Ebsi bera Daud agot oisouska Efena Ebsi rot oida Ofa 
ongga emen erek Kristus egens bera erek Daud efen 
Tuhan. Daud ejeka Ofa erek efen Tuhan rot meidu? 
Jeska mar egens koma gij Mar Efeyi Ebsi agot oida, 

^^'Tuhan Allah agot gu dedin Tuhan oida, "Biker gu 
dugnosk rot bufoka aksa noba Didif dumoin keingg 
mesa nomnaga fogora rumougif gu Bua." ' 

45 Jefeda erek raja Daud esinsa ejeka Kristus koma 
ongga emen erek efen Tuhan, beda koma orocunc 
rot oida Kristus koma ongga ojuj jeska ofou ebiedi 
raja Daud bera en jeska Tuhan Allah tein." 

46 Erek koma beda enadaij nou rusnok insa koma 
ruga eseda rot mar ongga Yesus emfesij gu rua fob 

guru. Jefeda oisouska mona insa koma bera rusnok 

rimeesa rot rijeka gu Ofa erek reirei deika guru. 

23 1 Erek koma beda Yesus oftuftu mar gu rusnok 
ongga rufoukou jera efen ruforoker. 

? Ofa agot oida, "Rua ongga Guru-Guru agama jera 
rua ongga ebic Farisi bera rerin owesa efek jeskaseda 
ruftuftu gu iwa osok gij hukum Musa efen ofou. 

3 Jefeda iwa yugif gu rua rot mar ongga rua ruftuftu 
rot noba iwa iroru mar insa koma rot iskusk tein 
ojgomu. Erek koma tina iwa ineita mar morototuma 
erek rua risinsa rita mar guru. Jeska rua risinsa rineita 
mar jeni erek rua ruftuftu rot gu rusnok enjgineg 
jinaga guru. 

^Rua ruftuftu mar ongga erek okum gu rusnok 
tina rua runofij rusnok koma jeskaseda rincira rot 
mar insa koma jinaga guru. Koma erek osnok egens 
ongga aha mar okum eteb esij rusnok rijmeg, tina 
rua runofij rusnok koma jeskaseda rurka mar okum 
insa koma jinaga guru. 

? Rua bera erek rusnok ongga rufij Allah. Tina rua 
rita mar koma nomnaga rot tomnomna jeskaseda 
rusnok enjgineg rimek rua fogora rimesitit rerin 
rufoka rot ojgomu. Rerin meifeti ongga runggu Mar 
Efeyi Ebsi tumu bera erek eteb ekirsa jeska rusnok 
enjgineg rerin. Beda rua rirgi meifeti koma tumu 
ritofu jera ritma tein jeskaseda rusnok enjgineg rik 
rua fogora rugif gu rerin rufoka ojgomu. Beda rua 
rira mar ruroma rerin meisoufa ongga aksa erek 
ongkoska eteb jeskaseda rusnok rumofra rufoka erek 
aksa ojgomu. 

6 Noba gij mona ongga rusnok ruina maat keingg 
eteb, beda rua insa koma rudou os riker jah rusnok 
nomnaga rudou jeskaseda rusnok rimek rua fogora 

rugif gu rua ojgomu. Noba rerin kursi gij mod ongga 
rusnok rum riteij gu Allah gij bera ongga angh jah 
rusnok nomnaga rudou. Noba rua risinsiyai bera 
ringker gij kursi koma ojgomu. Noba rusnok ebireira 
bera guru. 

7 Noba gij mona ongga rua rija jah pasar, beda 
rudou os eteb jeskaseda rusnok rugif gu rua jah 
suma. Noba rua risitit risinsa rifaga jeska rusnok 
rijeka rua erek Guru-Guru ongga rufoka aksa. 

8 Tina enadaij nou rusnok rijeka rineya jeska iwa 
erek, 'Guru-Guru' guru. Jeska iwa nomnaga yeyin 
ifoka ongga erek edamokuma ojgomu tein. Iwa yeyin 
Guru ongga erek egens ojgomu. 

? Noba enadaij nou iwa ijeka rusnok mebif egema 
tein erek 'Akeina' guru. Jeska iwa yeyin Ika ongga 
erek egens ojgomu. Noba Ofa eker gu mebaga. 

10 Noba enadaij nou rusnok rijeka rineya jeska iwa 
erek 'Ebirfaga' guru. Jeska yeyin ebirfaga ongga 
egens ojgomu. Ofa koma bera yeyin Kristus ongga 
ofoka ereij keingg iwa erek raja egens. 

11 Ongga oufamofa ekirsa bera, rusnok ongga 
rufoka aksa eteb gu ifekesa bera rufij iwa erek osnok 
egens ongga ofij efen ebirfaga ojgomuja. 

12 Noba erek rusnok rufra risinsa rufoka erek aksa 
eteb, beda Allah omoin keingg rerin rufoka degini. 
Noba erek rusnok ruin keingg risinsa rufoka ojgomu, 
beda Allah omofra rerin rufoka erek aksa eteb si." 

13 Erek koma beda Yesus agot gu rua ongga 
Guru-Guru agama jera rua ongga ebic Farisi oida, 
"Mar okum eteb emah keingg iwa si! Jeska iwa ineita 
mar jeni erek iwa yuftuftu rot gu rusnok enjgineg 
rot jinaga guri. Iwa idou ebriyi gij Allah efen oga, 
tina iwa inoftuftu mar insa koma rot koisoisa gu 

rusnok enjgineg jeskaseda rua tein rumoira jera 
rusnok ongga Allah ofoka ereij keingg tein guri. Noba 
iwa isinsa inoira jera rusnok ongga Allah ofoka ereij 
keingg guri. Tina iwa tein iragou joug moroju rot 
rua ongga rudou os rumoira jera Allah efen rusnok 
ojgomu. 

1^ [Mar okum eteb emah keingg iwa ongga 
Guru-Guru agama jera iwa ongga ebic Farisi. Jeska 
iwa ineita mar jeni erek iwa yuftuftu rusnok enjgineg 
rot jinaga guri. Noba iwa irokrusa rujona rija mesina 
fogora ita rerin mareibra nomnaga ojgomu. Noba 
iwa yum iteij mar gu Allah erek aksa eteb jeskaseda 
rusnok rimesitit iwa rot ojgomu. Jefeda gij mona 
kahma bera iwa imesma mar okum ongga eteb ekirsa 
jeska Allah rot si.] 

15 Mar okum eteb emah keingg iwa ongga 
Guru-Guru agama jera iwa ongga ebic Farisi. Jeska 
iwa ineita mar jeni erek iwa yuftuftu rot gu rusnok 
enjgineg jinaga guri. Iwa icira gu monuh ofoukou 
jeskaseda yuftuftu rusnok fogora rua ruroru yeyin 
agama Yahudi tein. Erek koma tina rua tein ruroru 
yeyin ita mar ongga oska erek ekirsa jeska iwa 
ojgomu. Jefeda rua rimeja jah mahmei meren rot 
ebeirens ekirsa jeska iwa. 

16 Mar okum eteb emah keingg iwa si. Jeska iwa 
icira rot rusnok ongga erek riteij ofou. Tina iwa irek 
iteij ofou tein morototuma ojgomu. Iwa yagot oida 
erek osnok egens agen rot mar oisouska Allah efen 
Mod, tina ofa eneita mar ongga ofa anggen rot insa 
koma guru, beda Allah odou onokum rot guru. Tina 
erek ofa agen rot mar gu Allah oisouska emas ongga 
angh gij Mod Allah efesi, noba ofa eneita mar ongga 

ofa anggen rot insa koma guru, beda Allah odou erek 
okum eteb rot ofa ojgomu. 

17 Mar ongga iwa yuftuftu rot erek insa koma bera 
orocunc rot oida iwa irek rusnok ongga riteij ofou 
noba ongga rudou osumsumu eteb. Jeska erek osnok 
egens agen rot mar egens oisouska mar egeka insa 
koma tein, beda ofa eita mar ongga anggen rot 
ojgomu. Gegeka tein bera erek edamokuma ojgomu. 

18 Erek koma tein, iwa yuftuftu rot oida erek osnok 
egens agen rot mar oisouska meja ongga angh 
gij Mod Allah efesi, tina ofa eneita mar ongga ofa 
anggen rot gu Allah guru, beda Allah odou onokum 
rot ofa guru. Tina erek ofa agen rot mar oisouska 
mar ongga ofa aha esij meja koma nou Allah, noba 
ofa eneita mar ongga ofa anggen rot insa koma guru, 
beda Allah odou omokum rot ofa si. 

19 Iwa idou osumsumu erek rusnok ongga riteij ofou 
ojgomu. Jeska erek ofa eneita mar ongga ofa anggen 
rot oisouska mar ongga egeka insa koma tein guru, 
beda Allah odou omokum rot ofa ojgomu. Jeska 
egeka tein bera erek ofoufem ahah Allah eiteij tein. 

20 Jefeda gij mona ongga rusnok ragen rot mar 
oisouska meja egens koma ongga angh gij Mod Allah 
efesi, beda koma erek rua ragen rot mar oisouska 
mar ongga rua raha esij meja insa koma tein ojgomu. 

21 Noba gij mona ongga rusnok ragen rot mar 
oisouska Allah efen Mod, beda koma erek rua ragen 
rot mar oisouska Allah efen ofoka tein ojgomu. Jeska 
Allah bera ongga engker gij efen Mod insa koma. 

22 Noba gij mona ongga rusnok ragen rot mar 
oisouska mebaga, beda koma erek rua ragen rot mar 
oisouska Allah efen kursi eteb ongga ah gu mebaga 
tein. Beda koma tein erek rua ragen rot mar oisouska 

Allah ofoka tein. Jeska Ofa bera ongga engker gij 
efen kursi eteb insa koma gu mebaga ojgomu. 

23 Mar okum eteb emah keingg iwa ongga 
Guru-Guru agama jera iwa ongga ebic Farisi. Jeska 
iwa ineita mar jeni erek iwa yuftuftu rot gu rusnok 
enjgineg jinaga guri. Iwa iroru jeni mar ongga agama 
erebent anggot rot fogora iwa ikeba yeyin maat efed 
oknama gu Allah fob ojgomu. Erek koma tina iwa 
inoga ojga rot mar erek tenten nou rusnok enjgineg 
rerin mar oga guru. Noba iwa inocunc idou ongga 
okora rot mar okum ongga ah gu rusnok enjgineg 
tein guru. Iwa ineita mar rot idou ongga icosu efei 
ahta skoita rusnok enjgineg guri. Tina yeyin agama 
erebent bera anggot rot mar insa koma tein ojgomu. 
Ongga tenten bera iwa ita mar insa koma nomnaga 
ongga agama erebent anggot rot ojgomu, tina guri. 

24 Iwa bera irek rusnok ongga riteij ofou ongga 
rincira rot rusnok enjgineg ongga riteij ofou tein 
ojgomu. Iwa ireni rot ahais jeskaseda iroru jeni mar 
ofokai egens egens ongga agama erebent agot rot. 
Tina iwa ineita mar ongga agama erebent anggot rot 
ongga erek ofoufem eteb guri. Noba idou osumsumu 
rot mar ongga iwa intunggom insa koma ojgomuja. 

25 Mar okum eteb emah keingg iwa ongga 
Guru-Guru agama jera iwa ongga ebic Farisi. Jeska 
iwa ineita mar jeni erek iwa yuftuftu rot gu rusnok 
enjgineg jinaga guri. Iwa yut yeyin ifaga noba irgi 
meisoufa ongga ebsi komowa. Tina yeyin idou efesi 
bera erek oska ros, jeska iwa idou efeneinei rot iwa 
isinsiyai ojgomu. Jefeda iwa itunggom mar ofogog 
skoita rusnok enjgineg jeskaseda ita mar ongga iwa 
idou os rot ojgomu. 

26 Iwa ongga ebic Farisi bera irek rusnok ongga 
riteij ofou. Iwa ita idou efesi ongga erek ebsi komowa 
fog ojgomu, beda yeyin ifaga nomnaga emerek ebsi 
komowa tein si. 

27 Mar okum eteb emah keingg iwa ongga 
Guru-Guru agama jera iwa ongga ebic Farisi. Jeska 
iwa ineita mar jeni erek iwa yuftuftu rot gu rusnok 
enjgineg jinaga guri. Iwa bera irek rusnok ongga 
ranggos fob rerin rudog. Rusnok enjgineg rutunggom 
rudog insa koma erek ongkoska eteb. Tina mar 
ongga angh gij odog efesi koma bera erek rusnok 
rufora ongga etefa ojgomu. 

28 Erek koma tein, rusnok rik iwa beda rua rusujohu 
rot oida iwa bera irek rusnok ongga oufamofa 
ojgomu. Tina yeyin idou efesi bera ebera rot mar 
ongga oska eteb ojgomu. Jeska iwa ineita mar jeni 
erek iwa yuftuftu rot gu rusnok enjgineg jinaga guru." 

29 Beda Yesus agot deika oida, "Mar okum eteb 
emah keingg iwa ongga Guru-Guru agama jera iwa 
ongga ebic Farisi. Jeska iwa ineita mar jeni erek 
iwa yuftuftu rot gu rusnok enjgineg jinaga guri. 

Iwa itunggom Allah efen nabi-nabi ongga anggos 
rerin rudog erek ongkoska eteb nou rua. Noba iwa 
itunggom mar erek koma rot rusnok enjgineg tein 
ongga rita mar ongga oufamofa gij mona ongga sis 
fob tein. 

30 Noba iwa yagot rot oida, 'Erek memef mengker 
gij mona ongga mefmen meimower ringker gij sis 
fob, beda memef menagob Allah efen nabi-nabi erek 
rua runtunggom gij mona insa koma guru.' 

3lTina mar ongga iwa yanggot insa koma bera 
orocunc rot oida iwa injuj in jeska rusnok insa koma 
ongga ranggob Allah efen nabi-nabi sis fob. 

32 Jefeda iwa imotoiru gij mar ongga oska insa koma 
ongga yeyin imower runtunggom sis fob onjoros 
omoisa rot nomnaga si. 

33 Iwa bera ifogog eteb erek womfieda jera 
womfieda efen efer tein. Iwa inosuwa jeska mar 
okum eteb ongga emah keingg iwa gij mona ongga 
Allah eij iwa gij mahmei meren jinaga guru. 

34 Jefeda Didif dumobk rusnok ongga ragot rot mar 
ongga Allah ocunc gu rua gij rudou efesi ni, jera 
rusnok ongga rudou ebriyi eteb gij Allah oga ni, jera 
rusnok ongga ruftuftu rot Allah oga ni. Beda iwa 
imagob rineya jeska rua si. Noba iwa imotob rineya 
tumu mega salib tein. Noba iwa bera imangha rineya 
gij mod ongga rusnok rum riteij gu Allah gij. Beda 
iwa imokuk rineya gij monuh sinefa ongga ruku gij. 

35 Sis fob Habel eita mar ongga erek oufamofa 
ojgomu. Tina efen mokora agob ofa ojgomu. Noba 
Zakharia ongga Berekia efen efesa bera rusnok 
ranggob ofa tein gij mona ongga ofa ot gu meja 
ongga ah gij Mod Allah efesi. Sis fob rusnok bera 
ranggob rusnok enjgineg rufoukou ongga rineita mar 
ongga oska jinaga guru. Jefeda mar okum ongga 
Allah emah keingg rua ongga ranggob rusnok insa 
koma sis fob bera emah keingg iwa nomnaga ongga 
ingker gij mona ebeibeyaif tein si." 

36 (23:35) 

37 Beda Yesus agot oida, "Didif dudou okora rot 
iwa ongga kota Yerusalemo! Iwa bera ongga yagob 
nabi-nabi sis fob. Iwa bera ongga ira mamu iredi rua 
ongga Allah ombk skoita iwa jeskaseda ruftuftu gu 
iwa rot efen oga fogora ranggos fob. Sis fob Didif 
dudou os ducohun iwa nomnaga erek mongkukar 

mosu ongga ocohun efer gij efembra efesi. Tina iwa 
ikoja rot koma ojgomu. 

38 Jefeda Allah eneker gij yeyin Mod egens jah gu 
ifekesa deika guru. Mod koma emah erek rourou 
ojgomu. 

39 Noba iwa inek Didif deika guru onjoros mona 
ongga iwa yuis rot oida, 'Oufamofa eteb gu Bua 
ongga bin oisouska Tuhan Ofoka!' " 

2 4 1 Askesi Yesus eja jeska Mod Allah beda Ofa 
efen ruforoker ragot gu Ofa rot teinefa Mod 
Allah koma bera erek ongkoska eteb. 

? Beda Yesus oroun oida, "Tenten, mamu eteb 
koma ongga rusnok rira jeskaseda rii Mod aksa kef 
bera erek ongkoska. Tina ongga tenten bera, gij 
mona kahma beda rusnok rumohoda Mod eteb kef 
nomnaga si. Beda mamu egens tein enah esij mamu 
egema deika jinaga guru." 

3 Erek koma beda Yesus ejeker gu memaga ofos 
Zaitun. Beda Ofa efen ruforoker rin skoita Ofa noba 
rua rijeka gu Ofa oida, "Tuhan, gij mona juaho fogora 
mar ongga Bua banggot rot Mod Allah insa koma 
emesaga? Noba mar erek meidu bera omorocunc rot 
mona ongga Bua bumoksons jera mona ongga enja 
ejgwaga ensaga tein fob." 

^ Beda Yesus agot oida, "Iwa yut joug idou efesi rot 
ahais ojgomu jeskaseda rusnok runorokrusa iwa osok 
gij mar insa koma guru. 

? Jeska rusnok rufoukou rumorogna noba rurokrusa 
rusnok enjgineg. Rua rimagot oida, 'Didif bera Kristus 
egens koma ongga Allah omobk jeskaseda osuwa 
rusnok jeska rerin mar ongga okum.' Rua rimagot 
mar erek koma fogora rumorokrusa rusnok rufoukou. 

6 Noba iwa imeg mar osok gij rusnok gij monuh 
egens ongga angh doida bera rimagobuma, era 
rusnok rimefesij oida rusnok gij monuh enjgineg 
tein bera rimagobuma. Tina idou inemeesa rot mar 
koma guru. Mar insa koma emen ojgomu, tina koma 
onorocunc rot oida mona ongga enja ejgwaga bera 
ensaga fob guru. 

7 Rusnok monuh egens rimagobuma jera rusnok 
monuh ongga enjgineg. Noba ebirfager monuh egens 
rimagobuma jera ebirfager monuh enjgineg. Icusur 
agoska mebi doska gij monuh suma suma. Noba 
gij mona egema beda mosona eteb omok rusnok 
rufoukou doska. 

8Tina mar insa koma bera erek orocunc rot mar 
sismeni ongga emen gij mona kahma ojgomu. Koma 
bera erek ojaga egens ongga otkonu okora fob. Erek 
dektek guru beda ofa emeker rot efen efesa si. 

? Beda rusnok rimagei iwa noba rikris iwa skoita 
rerin ebirfager. Beda ebirfager koma rumoga ojga rot 
oida iwa isma mar okum noba yagos ojgomu. Rusnok 
rufoukou rudou omofogog rot iwa, jeska iwa iroru 
Didif. 

10Beda gij mona insa koma rusnok rufoukou 
rimekikif fogora runororu Didif deika guru. Rua tein 
rimekikif jeska rerin ruhujir ongga ruroru Didif. Noba 
rudou omofogog morototuma tein. 

11 Beda nabi-nabi ongga ebireira rimen noba 
rumorokrusa rusnok rufoukou. 

1? Rusnok rufoukou rimeita mar ongga ofogog 
ojgomuja fogora rusnok rudou onomokorema deika 
guru. 

13 Tina erek rusnok rut joug rudou efesi rot ahais 
joug mar ongga oska insa koma onjoros mona insa 
koma omoisa fob, beda Allah omoskotu rua si. 

1^ Rusnok rimefesij rot Allah oga ongga oufamofa 
gu rusnok rejrej mebif nomnaga sismeni fog. Rua 
rimefesij rot oida mona ongga Allah omofoka ereij 
keingg efen rusnok bera enesaga doida fob. Nou 
ongga mar insa koma oisa fob, beda mona ongga 
enja ejgwaga omorogna keingg rusnok si." 

15 Beda Yesus agot deika oida, "Gij mona kahma 
beda iwa imek osnok egens ongga ofogog doska 
otunggom mar ongga oska eteb gij Mod Allah efesi. 
Nabi Daniel bera onggu mar osok gij mar insa koma 
sis fob. (Iwa isujohu osok gij mar insa koma rot 
iskusk jeskaseda idou ebriyi gij efen ofou). 

16 Erek koma beda gij mona insa koma rusnok 
ongga ringker gu monuh Yudea rumoku jah memaga 
ofos. 

17 Noba rusnok ongga riker skida rerin mod ongga 
erek edeider bera runojuj sons jeskaseda rita mar 
jeska mod efesi insa koma sismeni fog deika jinaga 
guru. Tina rua ruku ebeirens ojgomu. 

18 Noba rusnok ongga rif mar gu mekeni bera 
runoksons jah rerin mod jeskaseda rita meisoufa 
egema sismeni fog deika jinaga guru. Tina ruku 
ebeirens ojgomu. 

1? Okum eteb rot rujager ongga rifaga okum rot 
riser era rot rujager ongga rungh mengk gu rerin 
riser gij mona insa koma. Jeska rua runoku ebeirens 
jinaga guru. 

20 Noba iwa yum iteij gu Allah jeskaseda mar okum 
insa kef enesaga gij mona ongga meifina eteb era gij 

mona ongga Sabat tein guru. Jeska okum nou rusnok 
ongga ruku gij mona insa koma. 

21 Erek koma jeska gij mona insa koma ongga emen 
bera rusnok rimeita rifera okora eteb. Rua rimeita 
rifera okora ekirsa jeska rusnok nomnaga ongga 
rita rifera okora sis mona ongga Allah ontunggom 
mebif nomnaga onjoros deisef tein. Noba inek rusnok 
ongga rita rifera okora ekirsa jeska rua ongga rimeita 
rifera okora gij mona insa koma deika guru tein. 

22 Tina Allah anggen rot oida mona koma ongga 
emen bera Ofa omotunggom erek mona ongga estir 
ojgomu. Jeska erek Ofa onotunggom erek koma 
guru, beda rusnok nomnaga rimagos rot ojgomu. 
Tina Ofa omotunggom mona insa koma erek estir 
jeskaseda rusnok nomnaga rinagos rot mar okum 
ongga emah keingg rua guru. Ofa omotunggom mar 
erek koma jeska Ofa odou efeneinei rot rua ongga 
Ofa oncunc erek efen rusnok fob ojgomu. 

23 Noba erek rusnok ragot gij mona insa koma oida, 
'Iwa ik osnok egens kef fog, jeska ofa bera Kristus 
ongga Allah omobk!' Era rusnok ragot oida, 'Kristus 
ongga Allah omobk bera en jah suma! Beda idou 
onororu mar ongga rua ranggot insa koma guru. 

24 Jeska rusnok rufoukou ongga ruh risinsa rourou 
erek Kristus ongga Allah omobk, era ongga rijeka 
risinsa rourou erek nabi-nabi ongga Allah omobk bera 
rimen si. Beda rua rumotunggom mar onswos eteb 
jeskaseda rurokrusa rusnok ongga Allah oncunc fob. 
Rua rimereni rot mar erek koma jeskaseda orokrusa 
rusnok ongga Allah oncunc fob, tina rineita guru. 

25 Jefeda iwa yut joug idou efesi rot ahais ojgomu. 
Jeska mar ongga Didif dimfesij gu iwa ebeibeyaif 
bera ah gu mona kahma ros. 

26 Noba erek rusnok ragot oida rua rik Didif gij 
monuh ongga owowa fob, era rua ragot oida Didif 
didemi gij monuh enjgineg tein, beda iwa ineja jah 
monuh insa koma guru. Jeska rua rucuwei mar rot 
ojgomu. 

?/ Erek koma jeska Didif, Rusnok Efesa, bera dimen 
rot ebeirens erek moc efesa ongga efnefna ebeirens 
gij mebaga nomnaga. 

?8 Giskini erek rusnok rik mem ofoukou rit marska 
gu mebi, beda rua rijginaga rot oida mar agos 
enahuma. Erek koma tein, rusnok rimek mar ongga 
orocunc rot mona ongga Didif dimen si." 

29 Beda Yesus agot deika oida, "Gij mona ongga 
rusnok rik mar okum ofoukou insa koma oisa fob, 
beda mowa emeja erek motkobah, noba mesta tein 
eneisa deika guru. Motur tein emesiri jeska mebaga, 
beda Allah emekemeji mar ongga efen owesa efek 
eteb jeska mebaga. 

30 Beda rusnok rimek mar ongga orocunc rot Didif, 
Rusnok Efesa, gij mebaga. Gij mona insa koma 
rusnok mebif nomnaga bera rimagerir rot ruga ongga 
emeesa eteb. Jeska rua rimek Didif, Rusnok Efesa, 
din gij mocgoj ofog jeska mebaga rot dufoka ongga 
aksa eteb jera owesa efek ongga erek eteb tein. 

31 Gij mona insa koma rusnok rimeg manghi mei 
oga eteb, beda Allah omobk efen malaikat-malaikat 
rejrej mebif nomnaga. Rua rumohoturu Allah efen 
rusnok nomnaga ongga Ofa oncunc sis fob." 

32 Beda Yesus agot deika oida, "Iwa isujohu rot 
mega ara egens. Gij mona ongga mega koma efen 
efeyi ofokoku ros beda koma erek orocunc rot oida 
eimofoj adaij nou efen efek ensaga doida fob. 


Matius 24 128 


33 Erek koma tein, gij mona ongga iwa ik mar insa 
koma ongga Didif dimfesij rot gu iwa fob, beda iwa 
imejginaga rot oida mona ongga enja ejgwaga bera 
enesaga doida fob. 

34 Ongga tenten bera, mar insa koma nomnaga 
omorogna askesi rusnok ongga ebeibeyaif rifena 
ebah ros. 

35 Noba mebaga jera mebi kef ongga iwa isujohu 
bera emah gij mona ongga ah aibin, mar koma bera 
emeja eseiseifa si. Tina dedin duga bera emah gij 
mona ongga ah aibin ojgomuja." 

36 Beda Yesus agot deika oida, "Erek koma jefeda 
rusnok egema tein rinejginaga rot mona juaho 
era aras egaho fogora mar insa koma nomnaga 
omorogna guru. Noba Malaikat-malaikat gu mebaga 
era Didif tein, ongga Allah efen efesa, bera 
menejginaga rot mona juaho fogora mar insa koma 
omorogna en guru. Tina dedin Akeina Allah ojgomu 
bera ejginaga rot mona insa koma nomnaga fob. 

37 Didif, Rusnok Efesa, omorogna keingg rusnok rot 
ebeirens morototuma erek mar ongga orogna keingg 
rusnok rot ebeirens gij mona ongga Nuh eneker ros. 

38 Gij mona ongga mei ofot enedi mebif nomnaga 
enesi, rusnok rita mar erek giskini ojgomu. Rua rit 
maat jera rij anggur efei noba rusnok rumoskotuma 
erek giskini. Rua rita mar erek koma erek giskini 
ojgomuja onjoros mona ongga Nuh oira gij meg eteb 
egens ongga ofa ontunggom fob. 

39 Tina gij mona ainsa koma tein bera rusnok rudou 
enebriyi gij oida ai juens mar okum emen skoita 
rua guru. Iwa imek mar erek koma tein gij mona 
ongga Didif, Rusnok Efesa, duksons din gu mebif rot 
ebeirens. 

^0 Gij mona insa koma gosnok gekeka gemef mar gu 
mekeni. Beda Didif dumofra gegema, noba gegema 
bera eker ojgomu. 

^1 Gojaga gegeka gomos metrem ofou gij mokaga. 
Beda Didif dumofra gegema, noba gegema bera eker 
ojgomu. 

42 Jefeda iwa yut joug idou efesi rot ahais ojgomu. 
Jeska iwa inejginaga rot mona ongga Didif, ongga 
direk yeyin Tuhan, bera duksons en guru. 

43 Koma erek osnok egens ongga ejginaga rot aras 
egaho fogora osnok egens ongga oukoreka mar 
emen jah efen mod. Osnok egens koma omot joug 
rot ahais, beda ofa ensejah nou ekemeji osnok egens 
koma ongga oukoreka mar jeska efen mod ojgomu. 

^4 Erek koma jefeda, iwa yut joug idou efesi rot 
ahais ojgomuja. Jeska Didif, Rusnok Efesa, bera 
dimen gij mona egens jera aras egens ongga iwa 
inejginaga rot jinaga guru." 

45 Beda Yesus agot deika oida, "Erek osnok egens 
omfij efen ebirfaga rot iskusk, beda efen ebirfaga 
koma emeita owesa efek gu ofa jeskaseda ekeba 
maat gu ruforoker enjgineg ongga rimfarur nou 
ebirfaga egens koma. 

^6 Noba erek osnok egens koma eita mar insa koma 
rot iskusk gij mona ongga ebirfaga egens koma 
ongksons en fob, beda ofa odou efaga ouka eteb 
rot si. Jeska efen ebirfaga koma emeita owesa efek 
ekirsa gu ofa rot fogora ofa emagei ebirfaga egens 
koma efen mareibra nomnaga nou ofa. 

47 (24:46) 

48 Tina erek osnok egens eneya omfij efen ebirfaga 
rot odou ongga oska rot ojgomu, beda ofa osujohu 

rot oida mona ongga efen ebirfaga omoksons en 
bera erek dektek ros ojgomu. 

^? Beda ofa emeita mar ongga oska skoita ebirfaga 
efen ruforoker ojgomu. Noba ofa emej mofut efei 
morototuma jera efen mohuj ongga rij mofut efei 
ojgomuja. 

30 Noba gij mona juens beda osnok egens koma 
efen ebirfaga bera omorogna keingg ofa si. Jeska ofa 
enejginaga rot mona kenefo fogora efen ebirfager 
omoksons en guru. 

51 Beda efen ebirfaga egens koma omofra mar 
okum eteb keingg osnok egens koma ongga omfij 
si. Ofa emesma mar okum morototuma erek rusnok 
ongga rita mar ongga oska erek ofa insa koma si. 
Beda ofa emeita efera okora eteb rot tein si." 

25 1 Yesus agot oida, "Mona ongga Allah ofoka 

ereij keingg rusnok bera erek kef: Gij mona 
juens beda rujowu rufok setka rurka rerin lampu eisa 
fogora rija jeskaseda rurodosu igers egens ongga 
emen. 

? Rujowu rufok cinja jeska rua insa koma bera rudou 
efesis, noba rufok cinja ongga rineya bera rudou 
osumsumu ojgomu. 

3 Rua ongga rudou osumsumu bera rurka rerin 
lampu eisa tein, tina rua runorka mini mah egema 
dokun nou rerin lampu insa koma guru. 

^Erek koma tina rua ongga rudou efesis bera rurka 
mini mah egema dokun erek ofoukou nou rerin 
lampu. 

? Rua nomnaga bera riker nou igers egens insa 
koma erek dektek, tina ofa enen enesi. Jefeda rua 
ruhnohnoha fogora rah ahaingkongka jeska fob. 

6 Erek koma beda erek motu deis ros, beda rua rig 
osnok egens agot rot oga eteb oida, 'Igers ai juens 
beda emesaga jah sif! Iwa in noba irodosu ofa!' 

7 Beda rujowu rufok setka insa koma rusoyu fogora 
rita rerin lampu eisa jeskaseda rija skoita igers egens 
insa koma. 

8 Beda rujowu ongga rudou osumsumu ragot gu rua 
ongga rudou efesis oida, 'Ihujir, iwa ita yeyin mini 
mah egema gu memefi, jeskaseda mefmen mini mah 
oisa noba lampu eneisa deika guri.' 

? Tina rua ongga rudou efesis bera ragot oida, 
'Memef meneita mefmen mini mah egema gu iwa 
guru. Jeska mefmen mini mah nou mimif nomnaga 
bera enadaij guru. Iwa ija jah moutoko beda ingk 
mini mah egema deika ojgomu.' 

10 Jefeda rua ongga rudou osumsumu insa koma 
rija jah moutoko jeskaseda ringk mini mah nou rerin 
lampu deika. Tina askesi rua rincira jah moutoko ros, 
beda igers egens koma ensaga fob. Beda rujowu 
ongga rinsejah nou ofa jah suma jera rerin lampu 
ongga eisa ros bera ruroru ofa jah efen mod. Beda 
rusnok ruf montoj joug rot ahais, noba rua nomnaga 
ruina maat keingg eteb jah suma. 

11 Gij mona juens deika, beda rujowu ongga rijengk 
mini mah deika bera rinsaga gu igers efen mod tein. 
Rua rut gu montoj mod egens koma beda ruis oida, 
"Tuano, memef tein modou os moira gij bebin modo!' 

12 Tina igers egens koma agot gu rua oida, 'Iwa 
inoira jinaga guru, jeska didif dinejginaga rot iwa 
guru." " 

13 Beda Yesus agot deika oida, "Iwa yut joug rot 
idou ongga efesis tein, jeska iwa inejginaga rot mona 

kenefo era aras egaho fogora Didif dumoksons en gu 
mebif guru." 

1^ Yesus agot oida, "Mona ongga Allah ofoka ereij 
keingg rusnok bera erek kef: Sis fob osnok orna 
egens ensejah mar jeskaseda ecira jah monuh 
enjgineg. Jefeda ofa omohoturuma jera efen rusnok 
ongga rumfij ofa jeskaseda rucunc rot idu ongga 
rimagei efen fifi gij mona ongga ofa eja fob. 

15 Ofa eita efen fifi koma gu rua ororu jeni osnok 
egens egens efen owesa efek. Ofa ekeba efen fifi 
emas erek ribu cinja skoita osnok egens. Beda ofa 
ekeba efen fifi emas erek ribu egeka skoita egema. 
Beda ofa ekeba efen fifi emas erek ribu egens gu 
egema. Beda ofa eja jah monuh enjgineg. 

16 Erek koma beda osnok egens ongga esma fifi 
emas erek ribu cinja era fifi insa koma orohca efen 
ofou dokun deika. Jefeda ofa esma fifi koma efen 
ofou ogun dokun erek ribu cinja deika. 

17 Erek koma tein, osnok ongga egeka otunggom 
mar erek koma rot efen fifi emas ribu egeka tein. 
Jefeda ofa esma fifi koma efen ofou ogun dokun erek 
ribu egeka deika. 

18 Tina osnok egens ongga esma fifi emas ribu 
egens bera eji mebi beda edemi fifi insa koma gij 
mebi efesi ojgomu. 

1? Erek mona egema deika fob, beda rusnok insa 
koma rerin ebirfaga egens oksons jah efen monuh 
insa koma. Beda ofa ejeka joug efen rusnok insa 
koma ongga rumfij ofa rot efen fifi. 

20 Osnok egens ongga esma fifi emas ribu cinja sis 
fob en skoita ebirfaga egens koma noba eita ebirfaga 
efen fifi insa koma sons gu ofa. Beda agot oida, 
"Tuan, sis fob bua bita fifi emas ribu cinja gu didif. 

Beda didif dira fifi koma durohca fogora disma efen 
ofou erek ribu cinja dugun dokun deika.' Beda ofa 
eita fifi ongga ogun dokun deika insa koma gu efen 
ebirfaga tein. 

21 Beda ebirfaga egens koma agot gu ofa oida, 
'Bua bunroru dedin duga rot tentenmen fob. Bua 
buntunggom mar ongga oufamofa eteb nou didif 
fob. Bua buroru dedin duga gij mar insa koma ongga 
erek oskiyai rot tenten fob, jefeda didif dumocunc 
bua jeskaseda bagei dedin mar ongga erek ofoukou 
ekirsa deika. Bua buira jera didif noba budou efaga 
ouka eteb morototuma jera didif rot ojgomu.' 

22 Erek koma beda osnok egens ongga esma fifi 
emas ribu egeka en noba eita fifi ribu egeka insa 
koma sons gu efen ebirfaga egens koma. Beda ofa 
agot gu efen ebirfaga egens koma oida, 'Tuan, sis fob 
bua bita fifi emas ribu egeka gu didif. Beda didif dira 
fifi koma durohca fogora disma efen ofou erek ribu 
egeka dugun dokun deika.' Beda ofa eita fifi ongga 
ogun dokun deika insa koma gu efen ebirfaga tein. 

?3 Beda ebirfaga egens koma agot gu ofa oida, 
'Bua bunroru dedin duga rot tentenmen fob. Bua 
buntunggom mar ongga oufamofa eteb nou didif 
fob. Noba jeska bua buroru dedin duga gij mar insa 
koma ongga erek oskiyai rot tenten fob, jefeda didif 
dumocunc bua jeskaseda bagei dedin mar ongga 
erek ofoukou ekirsa deika. Bua buira jera didif noba 
budou efaga ouka eteb morototuma jera didif rot 
ojgomu.' 

24 Erek koma beda osnok egema ongga esma fifi 
emas ribu egens en skoita efen ebirfaga egens koma 
noba agot oida, 'Tuan, didif dijginaga rot oida bua 
bera bita mar rot budou ongga efesis eteb. Jeska 

bua bera erek osnok egens ongga enerefa maat efej 
guru, tina bua bisma efen efek rot ojgomu ros. Noba 
bua bera erek osnok egens ongga enerebirma maat 
efej guru, tina bua bisma efen efek rot ojgomu ros. 
Noba bua bera erek osnok egens ongga enera maat 
efej enerebirma guru, tina bua bisma efen efek rot 
ojgomu ros. 

25 Didif dimeesa rot bua ojgomu, jefeda didif dij 
mebi noba didemi bebin fifi koma gij mebi efesi 
jeskaseda eneseiseifa guru. Noba ebeibeyaif didif dita 
bebin fifi insa koma sons gu bua. 

26 Beda ebirfaga egens koma agot gu ofa oida, 
'Bua bunororu dedin duga rot tenten guru. Bua bera 
erek osnok egens ongga oska noba odou eskes tein 
ojgomu. Bua bijginaga rot oida didif bera erek osnok 
egens ongga enerefa maat efej guru, tina didif disma 
efen efek rot ojgomu ros, era erek osnok egens 
ongga enera maat efej enerebirma guru, tina didif 
disma efen efek rot ojgomu ros. 

27 Jefeda teinefa fogora bua binesah dedin fifi insa 
koma gij mod ebsi jeskaseda disma fifi koma efen 
ofou ogun dokun deika guri! 

28 Jefeda didif dita fifi ribu egens koma jeska bua, 
noba dimeita gu ofa insa koma ongga efen fifi ribu 
setka fob ojgomu. 

29 Erek koma jeska rusnok ongga rerin mar egema 
fob, bera rimesma mar erek ekirsa deika si. Rua 
rerin mar ongga adaij nou. Tina rusnok ongga rerin 
mar erek ai oskiyai ojgomu, beda rerin mar ongga ai 
oskiyai koma tein bera eseiseifa jeska rua si.' 

30 Beda ebirfaga egens koma agot deika oida, 'Iwa 
yagei osnok egens kef ongga onororu dedin duga 
rot tenten guru. Beda ij ofa gij monuh motkobah 

ojgomu. Beda ofa emeita efera okora eteb jah suma 
ojgomuja.' " 

31 Beda Yesus agot deika oida, "Gij mona ongga 
Didif, Rusnok Efesa, duksons jah mebif jera Allah 
efen malaikat-malaikat ofoukou, beda Didif dimeker 
gu rusnok rifekesa erek raja egens noba dumoga 
ojga rot rusnok nomnaga rerin rita mar. 

32 Rusnok jeska monuh nomnaga bera 
rumohoturuma jah suma. Beda Didif dimekeba 
rusnok insa koma gij ebic egeka erek osnok egens 
ongga ekeba efen domba-domba gij ebic egens noba 
efen kambing-kambing gij ebic egema. 

33 Beda Didif dumocunc rusnok ongga rerin rita mar 
ongga oufamofa jeskaseda riker gu dugnosk. Noba 
Didif dumocunc rusnok ongga rerin rita mar ongga 
oska jeskaseda riker gu digris. 

34 Beda Didif, ongga erek Raja egens, bera dimagot 
gu rusnok ongga riker gu dugnosk oida, 'Iwa bera 
isma oufamofa eteb jeska dedin Akeina Allah. Jefeda 
iwa in noba iker gij Akeina efen monuh mebaga 
ojgomu. Ofa ensejah monuh insa koma nou iwa gij 
mona ongga Ofa otunggom mebif nomnaga fob. 

35 Jeska gij mona ongga mosona ongk Didif sis 
fob, beda iwa ita maat gu Didif fob. Noba gij mona 
ongga magon en Didif sis fob, beda iwa ita mei gu 
Didif jeskaseda dij fob. Noba gij mona ongga Didif 
din skoita iwa erek dusodosa gij yeyin monuh sis fob, 
beda iwa iroun Didif rot idou ongga eskeira fob. 

36 Noba gij mona ongga dedin meisoufa ongga 
enadaij sis fob guru, beda iwa ita meisoufa egema gu 
Didif fob. Noba gij mona ongga marenid sis fob, beda 
iwa yufij Didif jeskaseda diskeira fob. Noba gij mona 

ongga rusnok rikris Didif jah mod oskusk, beda iwa 
injogog Didif jah suma jeskaseda yufij Didif rot.' 

37 Beda rusnok ongga oufamofa insa koma rimagot 
gu Didif oida, "Tuhan, sis fob memef menek mosona 
ongk Bua guru, noba meneita maat gu Bua guru. 
Memef menek magon en Bua guru, noba meneita 
mei gu Bua guru. 

38 Memef menek Bua erek busodosa gij memef 
mefmen monuh guru, noba monoroun Bua erek 
koma guru. Memef menek Bua bicira rot meisoufa 
ongga enadaij guru, noba meneita meisoufa egema 
gu Bua guru. 

39 Memef menek Bua erek marenib guru, noba 
menek Bua gij mod oskusk guru. Noba memef 
monojogog Bua jah suma tein guru.' 

^0 Beda Didif dumoroun gu iwa oida, 'Ongga tenten 
bera, gij mona ongga iwa itunggom mar insa koma 
skoita rusnok ongga erek onok ofoka tein gij guru 
ongga ororu Didif fob, beda koma morototuma erek 
iwa intunggom mar insa koma nou Didif tein ojgomu.' 

^1 Beda Didif dimagot gu rusnok ongga oska ongga 
riker jah digris oida, 'Iwa ija jeska Didif ojgomu! 
Iwa bera imesma mar okum eteb jeska Allah si! Iwa 
ija jah mahmei meren efen eisa egigir rot ah aibin 
ojgomuja. Sis fob Allah ensejah mahmei meren koma 
nou Bilis jera efen malaikat-malaikat ongga oska tein. 

42 Jeska gij mona ongga mosona ongk Didif fob, 
beda iwa ineita maat egema tein gu Didif guri. Noba 
gij mona ongga magon en Didif fob, beda iwa ineita 
mei egema tein gu Didif guri. 

43 Jeska gij mona ongga Didif din skoita iwa erek 
dusodosa gij yeyin monuh sis fob, beda iwa inoroun 
Didif rot idou ongga oufamofa jinaga guri. Noba gij 

mona ongga dedin meisoufa ongga erek enadaij sis 
fob guru, beda iwa inofij Didif rot meisoufa egema 
tein guri. Noba gij mona ongga marenid noba rusnok 
rikris Didif jah mod oskusk fob, beda iwa inojogog 
Didif era inofij Didif jinaga guri.' 

^4 Erek koma beda rua rimagot gu Didif oida, 
"Tuhan, memef menek mosona ongk Bua sis fob 
guru. Noba memef menek magon en Bua sis fob 
guru. Memef menek Bua erek busodosa gij mefmen 
monuh sis fob guru. Noba memef menek Bua rot 
bebin meisoufa ongga enadaij guru. Memef menek 
Bua gij mod oskusk sis fog guru fogora monofij Bua 
rot mar insa koma nomnaga guru." 

45 Beda Didif dimagot oida, 'Ongga tenten bera gij 
mona ongga iwa inofij rusnok enjgineg ongga runok 
rufoka tein gij guru rot mar insa koma nomnaga sis 
fob guru, beda koma morototuma erek iwa inofij 
Didif rot mar insa koma tein guru.' 

^6 Beda Didif dumobk rua insa koma jah mahmei 
meren fogora rimesma mar okum eteb jah suma 
rot mona ongga ah aibin ojgomu. Tina rua ongga 
runtunggom mar ongga oufamofa sis fob bera 
rimesma eiteij ah ongga ah aibin ojgomuja." 

2 6 1 Nou ongga Yesus oftuftu rot mar insa koma 
nomnaga oisa fob, beda Ofa agot gu efen 
ruforoker oida, 

?"Gij mona egeka deika, beda mona eteb ongga 
ofoka Paskah jera mona ongga rusnok rit roti ongga 
enefifij guru bera emesaga. Noba gij mona insa koma 
rusnok rimagei Didif, Rusnok Efesa, beda raha Didif 
gu rusnok enjgineg. Beda rua rumotob Didif tumu 
mega salib." 

3 Erek koma beda ebirfager imam-imam jera rusnok 
Yahudi rerin ebirfager enjgineg tein rumorodosuma 
gij mod eteb ongga Kayafas efen. Ofa bera erek 
imam ongga ofoka aksa gij mona insa koma. 

^ Beda rua ruhca moroju jeskaseda ragei Yesus erek 
wuswus beda ragob Ofa. 

? Rua ragot moguma oida, "Mimif mineita mar insa 
koma gij mona ongga Paskah guru, jeska rusnok 
rufoukou rumotkonu oska eteb rot mimif fogora 
rimagot mar ofoukou rot." 

6 Erek koma beda, askesi Yesus engker gu kota 
Betania ros, beda Ofa eja jah mod egens ongga 
osnok egens ongga ofoka Simon efen. Sis fob Simon 
maira et ofos. 

7 Askesi Yesus et maat gij mod insa koma ros, beda 
ojaga egens en skoita Ofa. Ofa orka fanin egens 
ongga ebera rot miniyi ongga efen ensesa. Miniyi 
koma bera efen efera osok eteb. Ofa ohoda fanin 
insa koma beda otkinaja miniyi koma nomnaga tumu 
Yesus ebirfaga. 

8 Tina Yesus efen ruforoker rik mar koma ongga 
ofa ontunggom, jefeda rua ragot rot rusum oskusk 
moguma oida, "Teinefa fogora ofa otkinaja miniyi 
rourou erek komo. 

? Jeska miniyi insa Koma bera efen efera osok 
eteb. Ongga oufa bera ofa ohu miniyi insa koma 
beda ekeba fifi ongga esma rot skoita rusnok ongga 
rufojingki ojgomu!" 

10 Yesus ejginaga rot mar ongga rua ranggot 
moguma insa koma fob. Jefeda Ofa agot gu rua oida, 
"Teinefa fogora iwa inagot mar gu ofa erek komo. 
Mar ongga ofa ontunggom insa koma gu Didif bera 
erek ongkoska eteb. 

11 Rusnok ongga rufojingki bera riker ojgomuja. 
Tina Didif dineker morototuma jera iwa ojgomuja 
guru. 

12 Mar ongga ofa ontunggom insa koma bera 
jeskaseda esejah difaga nou mona ongga danggos 
fogora rusnok rimesah difaga gij moksu. 

13 Ongga tenten bera, gij mona ongga rusnok rifesij 
osok gij Allah oga ongga oufamofa rejrej mebif, 
beda rua rimefesij rot mar ongga ojaga egens kef 
ontunggom nou Didif tein. Jefeda rusnok rufoukou 
rimejginaga rot ofa tein si." 

1^ Erek koma beda Yesus efen oforoka egens ongga 
ofoka Yudas Iskariot eja skoita ebirfager imam-imam. 

15 Beda ofa agot gu rua oida, "Iwa ita fifi gu didif, 
beda didif dimekikif jeska Yesus noba dumofij iwa 
yagei Ofa si." Jefeda rua rita fifi perak setka orgomu 
gu ofa rot. 

16 Beda oisouska mona insa koma bera Yudas ohca 
moroju egens jeskaseda aha Yesus gu rua. 

17 Mona eteb ongga rusnok Yahudi rit roti ongga 
enefifij guru bera ensaga fob. Jefeda Yesus efen 
ruforoker ragot gu Ofa oida, "Memef meja sinefa 
jeskaseda mesejah maat koma ongga mimif mint 
morototuma nou mona ongga Paskah?" 

18 Beda Yesus agot gu rua oida, "Iwa ija skoita 
osnok egens gij kota, beda yagot gu ofa oida, 
'Mefmen Guru agot oida, dedin mona ongga eimofoj 
bera ensaga fob, jefeda Didif jera dedin ruforoker 
bera met maat nou mona ongga Paskah gij bua bebin 
mod efesi.' " 

1? Jefeda Yesus efen ruforoker runtunggom mar 
jeni erek Ofa anggot rot fob, beda mar insa koma 
nomnaga ensejah nou rua fob. 

20 Erek motu fob, beda Yesus eker jera efen 
ruforoker rufok setka kungkob erfeka jeskaseda rit 
maat morototuma. 

?1 Askesi rua rint maat ros, beda Yesus agot gu rua 
oida, "Ongga tenten bera, osnok egens jeska iwa 
emekikif jeska Didif si." 

22 Mar ongga Yesus anggot insa koma ereita efen 
ruforoker rudou efesi okumkum rot. Jefeda rua egens 
egens ragot oida, "Tuhan, didif dineita mar erek 
koma jinaga guru." 

?3 Beda Yesus oroun oida, "Osnok egens ongga ec 
roti gij mokosku kef jera Didif bera ongga emekikif 
jeska Didif si. 

24 Didif, Rusnok Efesa, bera dimagos jeni erek 
runggu rot gij Mar Efeyi Ebsi sis fob. Tina okum 
eteb rot osnok egens koma ongga ekikif jeska Didif, 
Rusnok Efesa. Ongga tenten bera, oufa ekirsa erek 
ofa efen mosu onojuj rot ofa sis fob guru. Jeska 
ebeibeyaif ofa emesma mar okum eteb rot mar 
ongga ofa ontunggom koma si." 

25 Beda Yudas, ongga ai juens emekikif jeska Yesus, 
agot oida, "Guru, Bua busujohu rot oida didif bera 
ongga emekikif jeska Bua ei?" Beda Yesus oroun 
oida, "Mar ongga bua banggot rot bera erek tenten 
ojgomu." 

26 Askesi rua rint maat ros, beda Yesus eita roti 
ofog egens noba oisa oufamofa eteb gu Allah rot. 
Beda Ofa etka roti insa koma noba ekeba dogdog gu 
efen ruforoker. Beda Ofa agot gu rua oida, "Iwa ita 
roti kef beda it. Jeska roti kef bera erek dedin difaga 
ongga dimaha gu rusnok ongga rufogog jeskaseda 
iwa imesma eiteij ah ongga efeinah." 

?/ Beda Ofa eita mokosku rot anggur efei noba ois 
oufamofa eteb gu Allah rot. Beda Ofa eita mokosku 
egens koma gu rua jeskaseda orofosutut rusnok 
egens egens rij anggur efei morototuma jera Ofa. 
Beda Ofa agot oida, "Iwa nomnaga ij anggur efei kef 
ojgomu. 

28 Jeska anggur efei kef bera erek dedin dugufu 
ongga emeya nou rusnok rufoukou. Noba koma 
orocunc rot mona efeinah ongga Allah anggen 
eimofoj rot sis fob jeskaseda Ofa omosuna rot rusnok 
rufoukou rerin mar ongga oska. 

29 Ongga tenten bera, Didif dinej anggur efei 
morototuma jera iwa deika guru onjoros mona ongga 
Allah ofoka ereij keingg rusnok ensaga fob. Beda gij 
mona insa koma bera dimej anggur efei ongga erek 
efeinah morototuma jera iwa deika si." 

30 Nou ongga rua ruf medemer morototuma oisa 
fob, beda rua rija jah memaga ofos Zaitun. 

31 Erek koma beda Yesus agot gu efen ruforoker 
oida, "Gij motu kef bera iwa nomnaga imoku jeska 
Didif si. Noba koma ororu jeni erek runggu gij Mar 
Efeyi Ebsi sis fob. Mar egens koma agot oida, 'Allah 
emagob Ofa ongga ont joug domba-domba, beda 
domba-domba riberbera suma suma." 

32 Tina gij mona ongga Didif dindebecki jeska 
danggos fob, beda Didif dimeja okag iwa jah monuh 
Galilea." 

33 Beda Petrus agot gu Yesus oida, "Erek rua insa 
kef nomnaga ruku jeska Bua, tina didif dineita mar 
erek koma jinaga guru." 

34 Beda Yesus agot gu Petrus oida, "Ongga tenten 
bera, nou ongga mongkukar orna onoga nou motu 
insa kef rot ofosma egeka enesi, beda bua bisinsa 

bumorot keingging gu rusnok rot ofosma orgomu rot 
oida bua binejginaga rot Didif guru." 

35 Beda Petrus agot oida, "Erek rusnok ragob didif 
morototuma jera Bua, beda didif dunorot keingging 
oida dinejginaga rot Bua erek koma guru." Noba 
ruforoker ongga enjgineg nomnaga ragot mar erek 
koma tein. 

36 Erek koma beda, Yesus jera efen ruforoker rija 
jah mekeni egens ongga ofoka Getsemani. Beda Ofa 
agot gu rua oida, "Askesi Didif dum diteij gu Allah ros 
beda iwa iker jah sif." 

37 Beda Ofa oroun Petrus, Yakobus jera Yohanes 
ongga Zebedeus efen efeserga morototuma jera Ofa. 
Gij mona insa koma bera Ofa odou efeneinei noba 
odou okum eteb tein rot mar ongga emeita efera 
okora eteb gu Ofa. 

38 Beda Ofa agot gu ruforoka rugomu insa koma 
oida, "Dudou okum eteb doska onjoros erek dimagos 
rot ojgomu. Jefeda iwa iker jera Didif jah sif noba 
inohohnoha jeska Didif guru." 

39 Ofa ecira oskiyai deika beda odou orohu mebi. 
Beda Ofa om eiteij gu Allah oida, "Akeina, bita mar 
okum ongga dimeita difera okora rot jeska Didif 
ojgomu. Tina bunotunggom mar ongga Didif disinsa 
dudou os rot guru. Butunggom mar jeni erek budou 
ejginaga rot ojgomu." 

40 Beda Yesus oksons skoita efen ruforoker rugomu 
insa koma, tina rua rahca ahaingkongka fob. Beda 
Ofa agot gu Petrus oida, "Simon, bua binahca erek 
koma guru. Erek bineker jera Didif rot ai juens 
ojgomu tein gurei. 

^1 Bua binahca guru, tina bum biteij gu Allah 
ojgomu jeskaseda bua binesiri gu mar ongga ereneni 

bua guru. Erek bua budou os bita mar ongga Didif 
danggot ainsa kef, tina bebin owesa efek bera 
enadaij rot guru." 

42 Beda Yesus ejeker gu esinsa noba om eiteij gu 
Allah juens deika oida, "Akeina, erek enadaij nou Bua 
bita mar ongga dimeita difera okora eteb jeska Didif 
guru, beda Didif dimeita mar koma jeni erek budou 
ejginaga rot si." 

43 Nou ongga Ofa ongksons deika skoita efen 
ruforoker insa koma, beda Ofa ek, tina rua rahca 
ahaingkongka deika jeska rufonskos eteb. 

^4 Beda Yesus eja noba om eiteij gu Allah rot mar 
insa koma juens deika. 

4? Tina nou ongga Ofa ongksons skoita rua deika, 
beda Ofa ek, tina rua rahca ahaingkongka deika. 
Beda Ofa agot gu rua oida, "Teinefa fogora iwa 
inahca erek koma ros. Iwa idebecki ojgomu. Iwa 
ik, jeska ai juens beda osnok egens ongga odou 
ekikif jeska Didif bera emaha Didif gu rusnok ongga 
rufogog. 

46 Jefeda iwa idebecki ebeirens! Jeska osnok egens 
insa koma enesaga fob." 

47 Askesi Yesus enagot mar insa koma skoita efen 
ruforoker ros, beda Yudas ensaga jah suma. Rusnok 
rufoukou ongga rurka meiteb kalawan jera moskur 
tein ruroru Yudas jah suma. Ebirfager imam-imam 
jera Yahudi rerin ebirfager rineya bera rubk rua jah 
suma. 

48 Gij mona ongga Yudas engkikif jeska Yesus sis 
fob beda ofa agot gu rusnok insa koma oida, "Osnok 
egens ongga didif dunsa omnu bera ongga iwa yuhca 
rot insa koma. Jefeda iwa yagei Ofa ojgomu." 

^? Erek koma beda gij motu insa koma Yudas eja 
teisis skoita Yesus beda agot gu Ofa oida, "Akeina 
Guru, didif duis oufamofa eteb gu Bua." Beda ofa 
onsa Yesus omnu. 

?0 Beda Yesus agot oida, "Edohuj, bita mar ongga 
budou os rot ebeirens ojgomu." Beda rusnok insa 
koma ragei Yesus rot ahais. 

51 Beda Yesus efen oforoka egens jah suma agei 
efen meiteb kalawan noba agob osnok egens ongga 
ofij ebirfaga imam fogora eris efen osu enama jeska. 

52 Beda Yesus agot gu ofa oida, "Bisah bebin meiteb 
kalawan gij efei ojgomu. Rusnok ongga rira meiteb 
riragob rusnok enjgineg bera rimagos rot meiteb 
ongga rusnok ragob rua rot tein si. 

53 Erek Didif dudou os rot beda dumois gu dedin 
Akeina, beda Ofa omobk efen malaikat ebic setka 
kungkob erfeka jeskaseda ragob rusnok kef. 

?^ Tina Didif dineita mar erek koma guru jeskaseda 
mar ongga rua rumotunggom gu Didif bera ah gij 
efera jeni erek runggu gij Mar Efeyi Ebsi sis fob 
ojgomu." 

55 Beda Yesus agot gu rusnok insa koma oida, 
"Teinefa fogora iwa yurka yeyin meiteb jera moskur 
jeskaseda iragei Didif erek komo! Jeska Didif bera 
dinerek osnok egens ongga ofogog guri. Gij mona 
ofoukou bera Didif duftuftu mar gu rusnok gij momas 
ongga angh rejrej Mod Allah, tina iwa inagei Didif jah 
suma guri. 

»6Tina mar ongga iwa intunggom kef bera 
jeskaseda mar ongga nabi-nabi runggu gij Mar 
Efeyi Ebsi osok gij Didif sis fob bera emah gij efera 
ojgomu." Beda Yesus efen ruforoker nomnaga rimaha 
Ofa jah fogora ruku jeska. 

57 Erek koma beda rusnok insa koma ruroun Yesus 
gu mod ongga Kayafas efen. Ofa bera ebirfaga 
imam-imam Yahudi egens ongga ofoka aksa. Noba 
ebirfager imam-imam Yahudi rineya jera ebirfager 
rusnok Yahudi jera Guru-Guru agama rumohoturuma 
gij mod egens insa koma. 

58 Petrus okahma otoij Yesus ai yes. Beda ofa oira 
gij momas ongga angh rejrej mod insa koma fob. 
Beda ofa eker doida tentarer ongga runt joug mod 
insa koma jeskaseda eg rot mar ongga ebirfager 
Yahudi rumotunggom skoita Yesus. 

?? Ebirfager imam-imam Yahudi jera ebirfager 
Yahudi rineya tein ruhca rusnok ongga rimagot rot 
oida rua rik Yesus otunggom mar ongga oska sis fob 
fogora ebirfager koma rimagob Yesus rot. 

60 Tina rua rinek osnok egens tein ongga anggot 
mar insa koma rot koisoisa jinaga guru. 

61 Beda gosnok gegeka gagot oida, "Sis fob magef 
mag Yesus koma agot oida 'Didif dumohoda Mod 
Allah kef. Noba gij mona orgomu deika, beda Didif 
dimei Mod Allah egens kef deika sons si.' " 

9? Beda ebirfaga imam-imam egens insa koma ot 
noba agot gu Yesus oida, "Bagot rot koisoisa gu 
memef osok gij mar ongga goga ganggot insa koma 
fob ojgomu." 

63 Tina Yesus enagot mar sons gu ofa rot guru. Beda 
ebirfaga imam-imam egens koma agot deika oida, 
"Didif duis gu Bua oisouska Allah, ongga efena ebah, 
efen ofoka jeskaseda buroun mar ongga mejeka gu 
Bua rot tenten ojgomu! Bua bera Kristus ongga Allah 
omobk erek raja egens ei?" 

64 Beda Yesus oroun gu ofa oida, "Mar ongga bua 
banggot insa koma bera tenten ojgomu. Tina Didif 

dagot gu bua rot tenten tein oida gij mona kahma 
bera bua bera bimek Didif, Rusnok Efesa, riker gu 
Allah ognosk rot owesa efek eteb. Noba bua bimek 
Didif dumoksons jeska mebaga gij mocgoj ofog si." 

65 Nou ongga ebirfaga imam-imam egens koma eg 
mar insa koma ongga Yesus anggot rot fob, beda ofa 
ekris efen meisoufa fogora ebga erek orocunc rot 
oida ofos graga eteb rot. Beda ofa ois gu rusnok jah 
suma oida, "Ofa ohurmei mar skoita Allah! Jefeda 
enadaij nou memef mejeka gu rusnok osok gij Ofa 
deika guru. Jeska iwa tein ig Ofa ohurmei mar skoita 
Allah fob. 

66 Iwa isujohu rot oida memef meita mar okum 
gu Ofa erek meidu?" Beda rua ragot oida, "Ofa 
ontunggom mar ongga oska eteb fob, jefeda Ofa 
agos rot ojgomu." 

67 Beda rua ruskurfi gij Yesus osum noba rubu Ofa 
jera riseda Ofa osum tein. 

68 Beda rua rirahaisomu rot Ofa fogora ragot oida, 
"Bua bera Kristus, jefeda bagot gu memef oida idu 
bera ongga obu Bua ainsa koma." 

69 Erek koma beda askesi Petrus engker gu momas 
ongga angh rejrej mod egens insa koma ros, beda 
ojaga egens ongga omfij ebirfaga imam-imam Yahudi 
ojot doida Petrus. Beda ofa agot oida, "Bua tein bera 
osnok egens ongga ororu Yesus insa koma ongga 
ojga jeska monuh Galilea!" 

70 Beda Petrus oroun gu ofa jah rusnok nomnaga 
rudou oida, "Didif dinejginaga rot mar ongga bua 
banggot rot insa kef guru." 

71 Beda ofa ojot doida montoj momas insa koma. 
Beda ojaga egens egema deika ek ofa jah suma. 
Beda ofa agot gu rusnok jah suma oida, "Ofa kef bera 

ororu Yesus koma ongga 0jga jeska kota Nazaret 
tein." 

72 Beda Petrus agot rot oga ahais gu ofa tein oida, 
"Didif dinejginaga rot osnok egens koma guru!" 

73 Erek ai juens deika beda rusnok ongga rut jah 
suma rik Petrus, beda rua rin skoita ofa. Beda rua 
ragot gu ofa oida, "Tenten, bua tein bera Yesus 
efen ruforoka egens ojgomu. Jeska bua bagot mar 
morototuma erek rua ongga rujga monuh Galilea 
tein." 

7^ Beda Petrus agot rot ahais gu rua oida, "Didif 
dinejginaga rot osnok egens koma jinaga guru! Noba 
erek didif ducuwei mar gu iwa rot, beda didif duis 
gu Allah jeskaseda ofra mar okum keingg didif rot 
ojgomu!" Beda ainsa koma tein mongkukar orna oga. 

75 Petrus odou ah keingg rot mona ongga Yesus 
agot gu ofa rot oida, "Erek mongkukar orna onoga 
enesi, beda bua bumorot keingging rot ofosma 
orgomu oida bua binejginaga rot Didif guru." Beda 
Petrus eja orogna jeska momas insa koma noba ebisa 
eteb rot mar ongga ofa ontunggom insa koma. 
27 1 Gij raha tentena beda ebirfager imam-imam 

jera ebirfager Yahudi ongga rineya bera rifesij 
mar osok gij rot teinefa rua rimagob Yesus. 

? Rua rira rantai rirakid Yesus etma, beda ruroun 
Ofa skoita Pilatus. Ofa bera erek raja Kaisar efen 
Gubernur gij monuh insa koma. 

3 Nou ongga Yudas, ongga engkikif jeska Yesus fob, 
eg rot oida ebirfager imam-imam ruga ojga rot oida 
Yesus agos ojgomu, beda ofa odou okum eteb rot 
mar ongga ofa ontunggom skoita Yesus fob. Jefeda 
ofa orka fifi perak setka orgomu ongga ofa esma 
jeska ebirfager imam-imam sis fob. 

^ Beda ofa agot gu rua oida, "Didif dingkikif jeska 
Yesus noba dumfij iwa fob. Jefeda mar ongga didif 
duntunggom koma bera erek oska eteb. Jeska Ofa 
eneita mar egema tein ongga erek oska fogora yagob 
Ofa rot guru." Beda rua ragot gu ofa oida, "Skoidu, 
koma onofoufem skoita memef guru. Bua bera ongga 
buntunggom mar insa koma ojgomu." 

? Jefeda Yudas eij fifi insa koma gu Mod Allah efesi, 
beda ofa eja noba era marfeb erakid ogoj beda ef 
esinsa tumu mega efetma fogora agos. 

6 Beda ebirfager imam-imam ruhoturu fifi ongga 
Yudas eij jeska insa koma. Noba rua ragot oida, "Fifi 
kef bera memef moh fogora osnok egens agos rot. 
Noba mimif agama erebent agot oida fifi ongga erek 
koma bera minesah gij Mod Allah guru." 

7 Jefeda rua ruitij rot oida rimera fifi insa koma 
rimerengk mebi jeska osnok egens ongga otunggom 
debeji. Beda rua rucunc mebi koma erek rusnok 
ongga rusodosa rerin rudog ojgomu. 

8 Erek koma jefeda onjoros deisef tein bera rusnok 
rijeka mebi koma oida, Mebi ogufu. 

? Erek koma beda mar ongga nabi Yeremia anggot 
sis eteb fob rot mar insa koma bera ah gij efera fob. 
Ofa agot oida, "Rua ongga Israel ruitij rot ruh fifi 
perak setka orgomu jeskaseda ragob Ofa. 

10 Bega rua rira fifi insa Koma rirengk mebi jeska 
osnok egens ongga otunggom debeji. Koma bera 
ongga Tuhan danggot rot gu Didif fob." 

11 Beda rua ruroun Yesus skoita Gubernur Pilatus, 
noba Ofa ot jah Pilatus odou. Beda Pilatus ejeka gu 
Ofa oida, "Bua bera rusnok Yahudi rerin raja ei?" 
Beda Yesus oroun oida, "Mar ongga bua banggot 
bera tenten." 

12 Tina Yesus onoroun mar osok gij mar ongga 
ebirfager imam-imam jera ebirfager Yahudi rineya 
ranggot rot osok gij Ofa guru. 

13 Jefeda Pilatus agot gu Ofa oida, "Iwa ingg rot 
mar ongga oska ongga rusnok insa koma ranggot 
osok gij Bua fob. Teinefa fogora Bua bunoroun mar 
sons rot guri." 

1^ Tina Yesus onoroun mar sons rot mar ongga rua 
ranggot insa koma jinaga guru. Jefeda Gubernur insa 
koma odou oubsaha eteb rot. 

15 Gij orofosut mona ongga rusnok Yahudi ruina 
maat nou mona eteb ongga ofoka Paskah bera 
Gubernur osuwa osnok egens ongga rusnok Yahudi 
rirejgei gu ofa rot jeska mod oskusk. 

16 Gij mona insa koma bera tentarer rangha osnok 
egens ongga ofoka Barsabas gij mod oskusk fob. 

17 Jefeda nou ongga rusnok Yahudi rufoukou 
rumohoturuma gu Pilatus efen mod, beda ofa ejeka 
gu rua oida, "Iwa idou os jeskaseda didif dusuwa idu 
nou iwa? Didif dusuwa Barsabas ei, era didif dusuwa 
Yesus ongga rinjeka Kristus ei?" 

18 Ofa agot mar erek insa koma jeska ofa ejginaga 
rot oida ebirfager Yahudi raha Yesus gu ofa jeska 
rudou ejisei rot Yesus ojgomu. 

1? Askesi Pilatus engker gij efen kursi gij mona insa 
koma jeskaseda oga ojga rot mar ongga rusnok 
runcunc rot Yesus ros, beda osnok egens orka surat 
egens jeska efen mohona. Mohona koma onggu gij 
efen surat gu Pilatus oida, "Bua bineita mar ongga 
oska egema tein skoita osnok egens koma guru. 
Jeska Ofa eneita mar ongga oska egema tein guru. 
Gij motu neeka fob bera didif disih mar okum ofoukou 
osok gij Ofa ojgomu." 

20 Beda ebirfager imam-imam jera ebirfager Yahudi 
rineya rusos rusnok rufoukou jah suma jeskaseda 
ruis gu Pilatus oida rudou os Barsabas ojgomu, noba 
ragob Yesus ojgomu. 

21 Tina Pilatus agot gu rusnok rufoukou jah suma 
oida, "Iwa idou os jeskaseda didif dusuwa kenefo 
jeska goga kefo?" Rua ruroun oida, "Busuwa 
Barsabas ojgomu!" 

22 Beda Pilatus agot oida, "Tina didif dita mar meidu 
rot Yesus kef ongga iwa ijeka erek Kristus?" Beda rua 
ruroun oida, "Butob Ofa tumu mega salib ojgomu!" 

23 Tina Pilatus ejeka gu rua oida, "Tina Ofa 
otunggom mar ongga oska erek meidu?" Beda rusnok 
jah suma ruis rot ruga eteb doska oida, "Butob Ofa 
tumu mega salib ojgomu!" 

24 Pilatus ek rot oida rusnok insa koma rukoja Yesus 
ojgomu, noba erek ai juens beda rusnok rumotkonu 
oska eteb skoita ofa rot. Jefeda ofa eita mei beda 
ot efen etma gij mei koma jah rusnok koma rudou 
jeskaseda rik. Beda ofa agot gu rusnok insa koma 
oida, "Erek osnok egens kef agos ojgomu, beda koma 
enah gu didif guru. Mar koma bera ongga iwa idou 
os rot ojgomu." 

25 Beda rusnok rufoukou jah suma ruis rot ruga eteb 
oida, "Maraim, erek Ofa agos ojgomu, beda koma ah 
gu memef ojgomu, noba koma ah gu memef meser 
tein ojgomu!" 

26 Erek koma beda Pilatus osuwa Barsabas nou 
rua. Noba ofa obk efen tentarer jeskaseda rangha 
Yesus. Beda ofa aha Yesus skoita tentarer enjgineg 
jeskaseda rutob Ofa tumu mega salib. 

?/ Erek koma beda Pilatus efen tentarer ruroun 
Yesus gij Gubernur efen mod efesi. Beda tentarer 
rufoukou jah suma rut rejrej Ofa. 

28 Rua rusuwa Ofa efen meisoufa giskini, beda rua 
raha meifeti ongga erek raja ergi tumu Ofa. 

29 Noba rua rira marfeb egens ongga efen ofogog 
doska fogora rirajgej ebirfaga erek rirahaisomu rot 
Ofa. Beda rua rita moskur egens gu Ofa jeskaseda 
agei erek raja agei moskur egens. Beda rua ris rukeibi 
gu mebif beda ougif gu Ofa erek rusnok rugif gu raja 
egens fogora rirahaisomu rot Ofa erek koma. Rua 
ragot mar erek kef oida, "Bua ongga Yahudi rerin 
raja, memef modou os jeskaseda Bua bifena ebah 
nou mona ongga dektek ojgomu!" 

30 Beda rua ruj oskurfi gij Ofa noba ragei moskur 
sons jeska Ofa beda rubu Ofa ebirfaga tein. 

31 Nou ongga rua rirahaisomu rot Ofa erek insa 
koma oisa fob, beda rua rita raja efen meisoufa insa 
koma jeska Ofa noba rita Ofa efen meisoufa sons gu 
Ofa. Beda rua ruroun Ofa jah mebah jeskaseda rutob 
Ofa tumu mega salib. 

32 Askesi rua ruroun Yesus jeskaseda rutob Ofa 
tumu mega salib, beda rua rurodosu osnok egens 
ongga ofoka Simon gu moroju osobu deismos. Ofa 
bera ojga jeska kota Kirene. Tentarer insa koma 
riradgodu ofa jeskaseda orka mega salib ongga ai 
juens runtob Yesus tumu. 

33 Tentarer insa koma ruroun Yesus jah monuh 
egens ongga ofoka Golgota. Koma efen ofou oida, 
Monuh Ebirfaga Oboha. 

34 Beda rua rurka anggur efei ongga rugun ariawun 
ongga ofoka mur gij fogora rita gu Ofa, tina nou 

ongga Yesus ereni oskiyai beda Ofa okoja anggur 
koma ojgomu. 

35 Beda rua rutob Ofa tumu mega salib. Nou ongga 
koma oisa fob beda rua ruku mofka jeskaseda 
orocunc rot idu jeska rua bera emesma Yesus efen 
meisoufa. 

36 Bega rua riker jah suma noba riajga Ofa. 

37 Rua runggu mar tumu papan egens ongga agot 
rot efen mar ongga oska. Rua runggu rot oida, "OFA 
KEF BERA RUSNOK ONGGA YAHUDI RERIN RAJA." 

38 Beda rua rutob gosnok gegeka deika ongga 
goukoreka mar sis fob desi Ofa. Rua runtob egens gu 
Yesus ognosk, noba gegema gu Yesus egris. 

39 Rusnok ongga rirabj monuh insa koma rik Yesus 
noba ruga oruh Ofa ojgomu. 

40 Rua ragot oida, "Hah! Bua bagot oida bumohoda 
Mod Allah nomnaga beda bimei Mod koma sons gij 
mona orgomu ojgomu. Erek Bua bera Allah efen 
efesa rot tenten beda busuwa bisinsa jeska mega 
salib koma ojgomu! Bujuj jeska mega koma ojgomu!" 

^1 Beda ebirfager imam-imam jera Guru-Guru 
agama jera ebirfager Yahudi rineya nomnaga ruga 
oruh Yesus erek koma tein. 

?? Rua ragot oida, "Ofa ofij rusnok enjgineg 
jeskaseda rerin mar okum enah gu rua deika guru, 
tina enadaij nou Ofa onsuwa esinsa jeska mar kef 
guri! Ofa bera ongga rusnok Israel rerin raja ei. Erek 
Ofa ojuj jeska mega salib kef beda memef modou 
omororu Ofa si! 

43 Ofa oisum gij Allah, noba Ofa agot oida Ofa bera 
Allah efen efesa tein. Jefeda teinefa fogora Allah 
onoskotu Ofa jeska mar okum kefi guri." 

44 Noba gosnok gegeka insa koma ongga runtob 
tumu mega salib desi Yesus bera goga oruh Ofa tein. 

45 Erek mowa ot deis beda monuh insa koma 
nomnaga eja erek motkobah. Noba ah erek koma 
onjoros aras orgomu fob. 

^6 Beda gij aras insa koma Yesus ois rot oga eteb 
oida, "Eloi, Eloi, lama sabakhtani." Koma efen ofou 
oida, "Akeina Allah, teinefo fogora Bua baha Didif 
igef jah erek kefo?" 

?/ Erek koma beda rusnok ongga runt doida Yesus 
rig Ofa agot mar erek insa koma. Jefeda rua ragot 
oida, "Ofa ois mar gu nabi Elia!" 

48 Beda orna egens eja ebeirens jeskaseda ejeita 
anggur efei ongga ekemba. Ofa ec moskur gij anggur 
efei insa koma noba osk moskur insa koma rot gu 
Yesus awesi jeskaseda Ofa omna oskiyai. 

49 Beda osnok egens ongga enjgineg agot oida, 
"Mimif miker ai juens jeskaseda mik oida nabi Elia 
emen noba omosuwa Ofa jeska mega salib ei era 
gurei." 

50 Frek koma beda Yesus ois mar rot oga eteb fob, 
beda agos. 

51 Ainsa koma tein meifeti aksa ongga rusnok 
rimf joug montoj rot rusnok jeskaseda runoira gij 
Mod Allah efesi guru bera ebga jeska skida onjoros 
degini fob. Beda mebi icusur doska noba mamu eteb 
ofoukou ebriyi. 

52 Beda rusnok rudog ohoda noba Allah efen rusnok 
rineya rufoukou ongga ranggos sis fob bera rifena 
ebah sons. 

?3 Beda gij mona ongga Yesus endebecki jeska agos 
fob, rusnok ongga rifena ebah sons insa koma tein 

ricira gij kota Yerusalem. Noba rusnok rufoukou ringk 
rua jah suma tein. 

?^ Ebirfaga tentarer egens jera efen ruforoker ongga 
runt joug Yesus tumu mega salib jera ofa bera rik 
mebi icusur jera mar enjgineg tein ongga omorogna 
keingg rusnok gij mona insa koma. Jefeda rua 
rimeesa eteb rot beda ragot oida, "Tenten Ofa bera 
Allah efen efesa ojgomu!" 

55 Noba rujager rufoukou rut ai yes noba riajga mar 
insa koma tein. Rua bera ongga ruroru Yesus jeska 
monuh Galilea. Noba rua rumfij Yesus gij mona insa 
koma tein. 

56 Rineya jeska rua bera erek Maria jeska Magdalena 
ni, Maria ongga Yakobus jera Yusuf gegan mosu ni, 
jera Zebedeus efen mohona ni. 

?/ Nou ongga motu fob, beda orna mei ahta egens 
jeska kota Arimatea ensaga jah suma. Ofa ofoka 
Yusuf, noba ofa tein ororu Yesus sis fob. 

58 Ofa eja skoita Pilatus jeskaseda erejgei ofa 
rot Yesus efaga. Beda Pilatus obk efen tentarer 
jeskaseda rita efen efaga koma gu Yusuf. 

59 Jefeda Yusuf orka efaga koma jeska fob. Beda 
ofa era meifeti ongga efeinah orond Yesus efaga insa 
koma. 

90 Beda ofa esah Yesus efaga koma gij moksu egens 
ongga ofa otunggom gij mamu efesi fob. Beda ofa 
eskiski mamu eteb joug mamu efesi insa koma rot 
ahais. Beda ofa eja jeska. 

61 Noba Maria jeska Magdalena jera Maria ongga 
enjgineg insa koma tein geyajga mar insa koma. 

62 Gij mona juens deika, ongga erek mona ongga 
Sabat, beda ebirfager imam-imam jera rusnok ebic 
Farisi rija skoita Pilatus. 

63 Beda rua ragot gu ofa oida, "Tuan, bua budou ah 
keingg rot mar ongga Ofa ongga ocuwei mar anggot 
sis fob, gij mona ongga Ofa enagos enesei? Jeska 
Ofa anggot oida, 'Gij mona orgomu deika beda Didif 
dimedebecki jeska danggos si.' 

6^ Jefeda bua bubk bebin tentarer jeskaseda ot 
joug Ofa efen moksu gij mona orgomu ojgomu. 
Bita mar erek koma jeskaseda Ofa efen ruforoker 
rinen noba runorka efen efaga jeska guru. Erek bua 
bunotunggom mar koma guru, beda rua rimagot gu 
rusnok rufoukou oida Ofa endebecki jeska agos fob. 
Beda rucuwei mar koma bera erek oska ekirsa jeska 
mar ongga Ofa ocuwei mar rot sis fob ojgomu." 

65 Jefeda Pilatus agot gu rua oida, "Iwa ita mar 
koma ojgomu. Jefeda iwa iroun dedin tentarer jah 
suma beda yuf joug moksu koma rot ahais ojgomu." 

96 Jefeda rua rija jah mansu mamu ongga Yesus 
efaga angh gij. Beda rua raha mar tumu mamu eteb 
ongga of joug moksu awesi insa koma. Beda mar 
koma orocunc oida rusnok enjgineg riskiski mamu 
insa koma jeska fob era gurei. Beda tentarer rut joug 
mansu insa koma rot ahais ojgomuja tein. 

28 1 Nou mona ongga Sabat oisa fob, beda 

Maria jeska kota Magdalena jera Maria ongga 
enjgineg geja jah mansu mamu ongga Yesus efaga 
angh gij. 

? Ainsa koma tein mebi icusur doska, beda malaikat 
egens ojuj jeska mebaga. Beda Ofa eskiski mamu 
eteb jeska moksu efesi. Beda ofa eker esij mamu 
egens insa koma. 

3 Ofa efen efaga efesa eteb erek mocgoj efesa, 
noba efen meisoufa erek ebsi komowa eteb doska. 

^Tentarer ongga runt joug moksu insa koma 
rimeesa eteb jefeda rua risiri gu mebif erek rusnok 
ongga ranggos risiri gu mebif. 

? Beda malaikat egens koma agot gu gojaga jah 
suma oida, "Goga genemeesa guru. Didif dijginaga 
rot oida iwa yuhca Yesus, ongga rusnok runtob tumu 
mega salib fob. 

6 Tina Ofa eneker jah sif deika guru. Ofa endebecki 
jeska anggos fob jeni erek Ofa anggot rot sis fob. 
Goga gek mebera ongga risah efen efaga esij sis fob. 

7 Jefeda goga geja ebeirens beda bagot rot mar 
insa kef skoita Ofa efen ruforoker. Goga gagot gu rua 
oida Yesus endebecki jeska anggos fob. Noba Ofa 
eja okag rua jah monuh Galilea fob. Rua rimek Ofa 
jah suma si. Rudou ah keingg rot mar ongga Yesus 
anggot gu rua rot sis fob ojgomu." 

8 Jefeda goga geja ebeirens jeska moksu insa koma. 
Goga godou efesi erek emeesa noba erirei eteb tein. 
Beda goga gofof skoita Yesus efen ruforoker. 

? Ainsa koma tein Yesus orogna keingg goga. Beda 
Ofa agot gu goga oida, "Eskeiramera eteb rot goga." 
Beda goga gen skoita Ofa, noba gougif gu Ofa aki. 
Beda goga gesitit gu Ofa tein. 

10 Beda Yesus agot gu goga oida, "Goga genemeesa 
guru. Goga geja noba gagot gu dedin edohujir 
jeskaseda rua rija jah monuh Galilea ojgomu. Beda 
rua rimek Didif jah suma si." 

11 Askesi gojaga insa koma gecira skoita Yesus 
efen ruforoker ros, beda tentarer insa koma ongga 
runt joug moksu rot Yesus efaga eja skoita ebirfager 
imam-imam gij kota Yerusalem. Beda rua rifesij rot 
mar insa koma ongga rua rik gu Yesus odog fob. 

1? Beda ebirfager imam-imam koma rumorodosuma 
jera ebirfager Yahudi rineya jeskaseda rifesij rot mar 
ongga rua rumotunggom rot ojgomu. Jefeda rua rita 
fifi ofoukou doska gu tentarer insa koma. 

13 Beda rua ragot gu tentarer insa koma oida, "Iwa 
yagot oida Yesus efen ruforoker rin gij motu deis 
beda rurka efen efaga askesi iwa yahca jeska ros 
ojgomu fob. 

1^ Noba erek Gubernur eg rot oida efen efaga enah 
gij moksu insa koma deika guru, beda memef momot 
deismos rot iwa gu Gubernur. Beda memef memagot 
oida iwa ineita mar ongga oska guru. Jefeda iwa 
inemeesa rot guru." 

15 Jefeda tentarer insa koma rita fifi koma, beda rua 
ruroru jeni mar ongga ebirfager imam-imam ranggot 
rot ojgomu. Jefeda mar ongga ebirfager imam-imam 
insa koma rucuwei mar rot bera eberbera rejrej 
monuh Yahudi ojgomu. Noba onjoros mona deisef 
tein rusnok ruroru mar insa koma ojgomuja ros. 

16 Yesus efen ruforoker rufok setka kungkob erfens 
rija jah memaga ofog oduma gij monuh Galilea ongga 
Yesus anggot rot gu rua sis fob. 

17 Nou ongga rua rik Ofa jah suma beda rua rugif 
gu Ofa. Tina erek rineya jeska rua rijekjeka rudou rot 
oida koma bera Yesus rot tenten ei era gurei? 

18 Beda Yesus en doida rua beda agot gu rua oida, 
"Allah eita owesa efek eteb gu Didif jeskaseda dufoka 
ereij keingg mar nomnaga gu mebif jera mebaga tein 
fob. 

19 Jefeda iwa ija skoita rusnok gu monuh nomnaga. 
Beda iwa yuftuftu rua rot dedin duga jeskaseda rua 
tein rumororu Didif dedin duga. Beda iwa ita baptis 

gu rua oisouska Akeina ofoka ni, Allah efen efesa 
ofoka ni, jera Efena Ebsi ofoka ni. 

20 Beda yuftuftu gu rua jeskaseda rua ruroru jeni 
mar nomnaga ongga Didif danggot rot gu iwa fob. 
Beda Didif dimeker jera iwa ojgomuja onjoros mona 
ongga enja ejgwaga ensaga tein si." Ainsoma. 


Markus 


1 1 Oga ongga oufamofa osok gij Yesus Kristus 
ongga Allah efen efesa bera onsokeij rot sismeni 
erek kef: 

? Gij mona ongga sis eteb fob bera nabi egens 
ongga ofoka Yesaya anggot mar ongga Allah anggot 
rot gu efen efesa oida, "Didif dumobk osnok egens 
ongga emeja okag rot Bua. Ofa omoftuftu mar gu 
rusnok jeskaseda rua risejah nou rumoroun Bua. 

3 Osnok egens koma emeker gij monuh ongga 
owowa ojgomu. Noba ofa emagot gu rusnok oida, 'Ai 
juens bera Tuhan enesaga. Jefeda iwa isejah idou 
efesi jeskaseda iroun Ofa fogora imororu Ofa tein.' " 

^ Mar insa kef ongga nabi Yesaya anggot rot sis 
fob bera ah gij efera fob. Jeska osnok egens ongga 
ofoka Yohanes bera enjeker gij monuh egens ongga 
owowa fob. Noba ofa oftuftu rusnok rot oida, "Iwa 
imeesa joug rot yeyin mar ongga oska ojgomu fogora 
ita baptis tein ongga orocunc rot oida iwa imeesa 
joug yeyin mar ongga oska rot tenten fob. Iwa ita 
mar erek koma ojgomu beda Allah omosuna rot yeyin 
mar ongga oska jeska idou efesi si." 

? Rusnok rufoukou doska jeska kota Yerusalem jera 
monuh Yudea rijeg rot mar ongga Yohanes oftuftu 
rot jah suma. Noba rua ongga ringg rot mar insa 
koma bera ragot moguma oida, "Tenten, mimif mita 
mar ongga oska fob." Erek koma beda Yohanes eita 
baptis gu rua. 

6 Yohanes ergi meisoufa ongga erek nabi Yesaya 
ergi sis fob. Koma bera, ofa ergi unta ofos erek efen 

meisoufa. Noba ofa era sapi ofos erakid okom ofoj. 
Noba efen maat bera erek mof jera mosusu efei. 

7 Ofa oftuftu mar erek kef oida, "Gij mona kahma 
beda osnok egens ongga omotoij didif bera efen 
ofoka ongga aksa ekirsa jeska didif. Noba didif 
disinsa dufoka aksa enadaij nou dugif gu mebi fogora 
dusuwa Ofa efen marfeb tumu sandal jeska okoda 
tein jinaga guru. Jeska Ofa bera efen ofoka ongga 
aksa ekirsa jeska Didif. 

8 Ebeibeyaif didif dita baptis gu iwa gij mei ojgomu. 
Tina Ofa emeita Efena Ebsi gu iwa si." 

? Gij mona ongga Yohanes eita baptis gu rusnok 
ros, beda Yesus en jeska kota Nazaret ongga angh 
gij monuh Galilea. Beda Yohanes eita baptis gu Ofa 
tein gij mei Yordan. 

10 Nou ongga Yesus orogna jeska mei insa koma, 
beda ainsa koma tein Ofa ek mebaga ohoda, noba 
Efena Ebsi Allah ojuj en erek mem monggeta mos, 
beda eker esij Ofa. 

11 Beda Allah agot gu Ofa jeska mebaga oida, "Bua 
bera dedin edesa ongga dudou okora rot, noba 
ongga dudou eskeiramera eteb rot tein." 

1? Beda ainsa koma tein Efena Ebsi Allah obk Yesus 
jah monuh egens ongga owowa. 

13 Askesi Yesus engker jah suma ros, beda Bilis 
ereneni Ofa gij mona rara setka tohkuru. Noba mar 
ongga osuwotu ofoukou tein ringker gij monuh insa 
koma. Noba malaikat-malaikat jeska Allah ofij Ofa jah 
suma tein. 

1^ Gij mona ongga raja Herodes angha Yohanes gij 
mod oskusk fob, beda Yesus eja jah monuh Galilea 
noba efesij mar rot Allah oga ongga oufamofa jah 
suma. 

15 Ofa agot oida, "Mona ongga Allah omofoka ereij 
keingg rusnok bera ensaga doida fob. Jefeda iwa 
imeesa joug rot yeyin mar ongga oska ojgomu, beda 
iroru Allah oga ongga oufamofa kef." 

16 Erek koma beda, askesi Yesus ecira gu meren 
Galilea efembra ros, beda Ofa ek gosnok gegeka jah 
suma. Goga koma bera Simon jera efen mokosa 
Andreas. Ainsa koma tein goga gera jala gorohca 
mos fogora gohoturu mos insa koma, jeska gegan 
gefarur bera mar erek koma ojgomu. 

17 Nou ongga Yesus ek goga geita mar erek koma 
ros, beda Ofa agot gu goga oida, "Oisouska mona 
deisef bera goga gororu Didif ojgomuja. Noba Didif 
dumoftuftu goga rot teinefa goga gohoturu rusnok 
jeskaseda rumororu Didif." 

18 Beda ainsa koma tein goga gaha gegan jala jah 
fogora gororu Yesus ojgomuja. 

1? Beda Yesus ecira gu meren efembra koma deika 
onjoros Ofa ek gosnok gegeka deika. Goga koma 
bera Yakobus jera efen mokosa Yohanes ongga 
Zebedeus efen efeserga. Goga insa koma gengker gij 
meg efesi noba geb jala ongga ebgebga. 

20 Ainsa koma tein Yesus ejeka gu goga tein 
jeskaseda gororu Ofa. Erek koma jefeda goga geja 
jeska gegan meka Zebedeus jera rusnok enjgineg 
tein ongga rumfij ofa gij meg jah suma, noba goga 
gororu Yesus ojgomu. 

21 Gij mona egema deika beda Yesus jera efen 
ruforoker rijesaga jah gu kota Kapernaum. Noba gij 
mona ongga Sabat beda rua ongga rusnok Yahudi 
rugif gu Allah. Erek koma beda Yesus oira gij mod 
egens ongga rua rum riteij gij tein. Beda Ofa oftuftu 
rusnok jah suma. 

22 Rusnok nomnaga jah suma rudou oubsaha eteb 
rot mar ongga Yesus omftuftu insa koma, jeska 
Ofa onoftuftu mar erek Guru-Guru agama enjgineg 
rumftuftu gu rusnok guru, tina Ofa oftuftu mar rot 
owesa efek eteb ojgomu. 

23 Gij mona insa koma tein, osnok egens ongga 
efena ofogog engker gij efen odou efesi bera eker gij 
mod egens koma tein. Beda ofa agerir rot oida, 

24 "Ej, Yesus ongga ojga jeska kota Nazaret! Bineita 
mar okum skoita memef ongga erek rifena ofogog 
guru. Bua bin jeskaseda bagob memef ei? Didif 
dijginaga rot Bua fob. Bua bera osnok egens koma 
ongga ebsi komowa ongga Allah omobk!" 

25 Beda Yesus etaha joug efena ofogog insa koma 
oida, "Ei, biker toumou ojgomu! Bua burogna jeska 
osnok egens kef ojgomu!" 

26 Beda efena ofogog insa koma era osnok egens 
koma ededima doska, noba orogna rot oga ongga 
agerir mar jeska osnok egens insa koma. 

27 Rusnok jah suma nomnaga rik noba rudou 
oubsaha eteb rot, jefeda rua ragot moguma oida, 
"Wah, meidu bera kefo! Kef erek mar onswos eteb! 
Yesus koma bera oftuftu mar ongga efeinah rot 
owesa efek eteb. Noba Ofa tein ekemeji efena ofogog 
jeska osnok egens kef, beda efena ofogog insa koma 
ororu efen oga ojgomu tein!" 

28 Erek koma jefeda rusnok jah suma rifesij rot mar 
insa koma rejrej monuh Galilea nomnaga. 

29 Nou ongga Yesus eita mar insa koma oisa fob, 
beda Ofa jera Simon ni, Andreas ni, Yakobus ni, 
Yohanes ni, rua nomnaga rurogna jeska mod egens 
insa koma noba rija jah mod egens ongga Simon jera 
Andreas gegan. 

30 Gij mona insa koma bera Simon efen morois ah 
gij mer efesi ojgomuja jeska ofa maren erek ofos 
ofoufem eteb. Nou ongga rusnok rik Yesus en jah 
suma, beda rua rifesij gu Ofa rot Simon efen mefina 
insa koma. 

31 Erek koma jefeda Ofa eja skoita Simon efen 
mefina noba agei efen etma, beda ofij ofa jeskaseda 
ot. Ainsa koma tein efen ofos ongga ofoufem esiri 
noba ofa eita eskeira fob. Jefeda ofa oina maat nou 
Yesus jera efen ruforoker ojgomu. 

32 Nou ongga moworu fob beda rusnok rurka rua 
ongga marenir rufoukou jera rua ongga efena ofogog 
engker gij rudou efesi tein skoita Yesus. 

33 Jefeda rusnok rufoukou jeska kota insa koma 
ruisa keingg mod ongga Yesus engker gij noba 
rimeradgoduma gu montoj. 

34 Beda Yesus eita eskeira gu rusnok rufoukou 
ongga marenir, noba Ofa tein ekemeji efena ofogog 
ofoukou ongga ringker gij rusnok rudou efesi tein. 
Ofa eyahehir joug rifena ofogog insa koma jeskaseda 
rinagot mar guru, jeska rua rijginaga rot oida Ofa 
bera Kristus ongga Allah omobk. 

35 Gij monog erek rahah tentena, beda Yesus osoyu 
noba eja jeska kota insa koma jah monuh egens 
ongga owowa jeskaseda om eiteij gu Allah jah suma. 

36 Nou ongga Simon jera efen mohujir runsowu fob 
beda rua rik, tina Yesus eneker guru, jefeda rua 
rujohca Ofa. 

37 Nou ongga rua ringk Yesus fob, beda rua ragot 
gu Ofa oida, "Akeina, rusnok rufoukou bera ruhca 
Bua!" 

38 Tina Ofa agot gu rua oida, "Mimif mija jah 
kota-kota enjgineg tein jeskaseda duftuftu mar 

rot Allah oga jah suma. Jeska Didif din gu mebif 
jeskaseda duftuftu mar rot Allah oga gu rusnok 
rufoukou." 

3? Jefeda Ofa eja rejrej monuh Galilea insa koma 
noba oftuftu mar rot Allah oga gij mod ongga rusnok 
Yahudi rum riteij gij. Noba Ofa tein ekemeji efena 
ofogog jeska rusnok rudou efesi. 

^0 Gij mona egens bera osnok egens ongga maira 
et ofos en skoita Yesus. Ofa ougif gu Yesus noba 
erejgei gu Ofa oida, "Akeina, erek Bua bundou os 
rot, beda bita eskeira gu didif. Jeska bebin owesa 
efek bera adaij nou jeskaseda bufij didif. Beda rusnok 
enjgineg rumocunc rudou ongga oufamofa rot didif 
deika ojgomu." 

41 Yesus odou okora rot osnok egens insa koma, 
jefeda Ofa aha efen etma esij ofa noba agot oida, 
"Didif dudou os dita eskeira gu bua." 

?? Beda ainsa koma tein ofa efen ofos nomnaga 
eskeira ojgomu fob. 

43 Nou ongga Yesus omobk ofa sons, beda Ofa 
eyahehir joug ofa rot oida, "Bua binefesij rot mar insa 
kef gu rusnok enjgineg guru. Tina bua bija skoita 
imam egens noba bucunc bisinsa gu ofa jeskaseda 
ofa ek bufos beda agot rot oida bua bera biskeira rot 
tenten fob. Noba bua tein burka mar ongga Musa 
anggot rot sis fob skoita imam insa koma. Beda ofa 
emes mah gij mar insa koma gu Allah erek bebin mar 
ongga burougif gu Allah. Bua eita mar erek koma 
jeskaseda imam egens koma ejginaga rot oida bua 
bera bita eskeira rot tenten fob." 

44 (1:43) 

45 Tina osnok egens insa koma ejefesij gu rusnok 
rufoukou rot teinefa Yesus eita eskeira gu ofa 

ojgomu. Erek koma jefeda Yesus onoira gij kota-kota 
koma rot tomnomna deika guru, jeska rusnok 
rufoukou runoisa keingg Ofa ojgomuja. Ofa ejeker jah 
monuh ongga owowa ojgomu. Erek koma tina rusnok 
rufoukou rin skoita Ofa jah suma tein ojgomuja. 

2 1 Gij mona egema deika beda Yesus jera efen 
ruforoker ruksons jah kota Kapernaum. Nou 
ongga rusnok gij kota insa koma ringg oida Yesus en 

fob, beda rusnok rufoukou rin skoita Yesus gu mod 
ongga Ofa engker gij. 

? Rua rin odudu deika jah suma onjoros mod egens 
koma ebera rot rua fob. Rusnok ragatit joug montoj 
awesi tein. Beda Yesus oftuftu rot Allah oga gu rua. 

3 Askesi Ofa oftuftu mar ros, beda runa rufok 
tohkuru rurka osnok egens ongga ofumbohah skoita 
Ofa. 

^Tina rusnok rufoukou joug, jefeda enadaij nou rua 
ruira gij mod egens insa koma jinaga guru. Jefeda 
rua rusok mod insa koma ongga ejmeg erek edeider. 
Beda rua ruhoda meja efeyi ongga runroka mod insa 
koma jah skida ahah Yesus ebirfaga. Beda rua ritki 
mofka rot osnok egens ongga ofumbohah insa koma 
gu Yesus. 

? Nou ongga Yesus ek oida osnok egens insa koma 
odou ororu Ofa rot tenten fob, beda Ofa agot oida, 
"Edohuj, bebin mar ongga oska bera dusuna jeska 
budou efesi fob." 

6 Guru-Guru agama ongga ringker gij mod insa 
koma ringg mar ongga Yesus anggot fob. Jefeda rua 
ragot moguma oida, 

7 "Osnok egens kef bera idu fogora enagot mar 
erek kefo! Ofa oga oruh Allah! Jeska Allah esinsiyai 

ojgomu bera osuna rot mar ongga oska jeska rusnok 
rudou efesi ojgomu. Rusnok ebireira bera guru!" 

8 Tina Yesus ejginaga gij odou efesi rot mar ongga 
rua runsujohu rot gij rudou efesi insa koma fob. 
Jefeda Ofa agot gu rua oida, "Mar ongga iwa insujohu 
rot koma bera erek tenten guru. 

? Erek Didif danggot gu osnok egens ongga 
ofumbohah koma oida, 'Didif dusuna bebin mar 
ongga oska,' beda koma erek mar ongga osufou 
ojgomu. Jeska iwa inejginaga rot guru oida ofa efen 
mar ongga oska bera onsuna rot tenten fob era 
gurei. Tina erek Didif dagot oida, 'Bua bidebecki, 
noba bufra bebin mofka fogora bija sons jah bebin 
mod,' beda iwa imejginaga rot tenten oida Didif dedin 
owesa efek nou dita eskeira gu rusnok tein. 

10 Tina ebeibeyaif Didif dumocunc gu iwa rot oida 
Allah bera eita owesa efek gu Didif, Rusnok Efesa, 
jeskaseda dusuna rot mar ongga oska jeska rusnok 
rudou efesi gu mebif jera dita eskeira gu rusnok 
ongga marenir tein." 

11 Beda Yesus agot gu osnok egens ongga 
ofumbohah insa koma oida, "Bua bidebecki, noba 
bufra bebin mofka fogora bija jah bebin mod." 

1? Beda ainsa koma tein, osnok egens koma 
edebecki ebeirens, beda ofra efen mofka noba 
orogna jeska mod egens koma. Rusnok nomnaga 
ongga ringk mar ongga onswos insa koma bera 
rudou oubsaha eteb rot. Jefeda rua risitit gu Allah 
noba ragot oida, "Mimif minek mar onswos egema 
erek kef sis fob guru!" 

13 Gij mona egema deika beda Yesus oksons jah 
meren Galilea efembra. Gij mona insa koma tein 

rusnok rufoukou ongga rin skoita Ofa jah suma. Noba 
Ofa oftuftu rua tein osok gij Allah oga. 

14 Nou ongga koma oisa fob, beda Yesus ecira jah 
meren Galilea efembra deika. Beda Ofa orodosu jera 
osnok egens ongga engker gij kantor pajak ongga 
ofoka Lewi. Ofa koma bera Alfeus efen efesa. Ofa 
erek ebirfaga rot rusnok ongga runghoturu pajak 
nou raja Kaisar. Nou ongga Yesus engk Lewi beda 
Ofa agot gu ofa oida, "Bua bin noba buroru Didif 
ojgomu." Beda ainsa koma tein ofa orogna jeska 
kantor koma noba ororu Yesus ojgomuja. 

15 Gij mona ongga Yesus jera efen ruforoker rint 
maat morototuma jera Lewi gij mod ongga ofa 
efen, beda ainsa koma tein rusnok rufoukou ongga 
runghoturu pajak jera rusnok enjgineg tein ongga 
Yahudi runsujohu rot oida rirek oska bera rit maat 
morototuma jera Yesus gonu Lewi jah suma. Jeska 
rusnok rufoukou insa koma ongga ruroru Yesus rejrej 
monuh egens koma. 

16 Nou ongga Guru-Guru agama rineya jeska ebic 
Yahudi ongga ofoka Farisi ringk Yesus ent maat 
morototuma jera rusnok insa koma, beda rua rijeka 
gu Yesus efen ruforoker oida, "Teinefa fogora yeyin 
Guru koma enet maat morototuma jera rua ongga 
runghoturu pajak jera rua enjgineg tein ongga erek 
oska erek komo?" 

17 Yesus eg, tina rua rinjeka erek koma, jefeda Ofa 
agot gu Guru-Guru agama insa koma oida, "Rusnok 
ongga riskeiramera bera runois gu dokter guru. 
Tina rusnok ongga marenir ojgomu bera rumois gu 
Dokter. Erek koma tein Didif dinen skoita rusnok 
ongga rusujohu rot oida risinsa rudou bera erek ebsi 
komowa fob guru. Tina Didif din jeskaseda dita eiteij 


Markus 2 168 


ah ongga efeinah gu rusnok ongga rusujohu rot oida 
rerin mar ongga oska enah gij rudou efesi ojgomu." 

18 Gij mona insa koma bera rua ongga ruroru 
Yohanes Pembaptis jera rua ongga ruroru ebic Farisi 
tein rinet maat nou mona juens guru, tina gij mona 
insa koma rua rum riteij gu Allah ojgomu. Jefeda 
rusnok rineya rin skoita Yesus noba rijeka gu Ofa 
oida, "Rusnok ongga ruroru Yohanes Pembaptis jera 
rua ongga ebic Farisi gij mona juens bera rinet maat 
guru, tina rua rum riteij gu Allah ojgomu. Teinefa 
fogora ruforoker ongga ruroru Akeina bera rineita 
mar erek koma tein guri?" 

1? Beda Yesus agot mar ongga orocunc gu rua 
oida, "Gij mona ongga rusnok rumohoturuma rot 
osnok egens ongga oskotu arja, beda rua rit maat 
morototuma noba rifaga ouka rot ojgomu. 

20 Tina gij mona ongga rusnok enjgineg ragei igers 
insa koma jeska rua fob, beda rusnok koma rudou 
okum noba rinet maat jera rinej mei erek insa koma 
deika guru, jeska rudou okumkum rot ojgomu. Erek 
koma tein, gij mona ebeibeyaif bera Didif dingker 
jera dedin ruforoker ros, jefeda rua rit maat jera rij 
mei tein jeska rudou efaga ouka ros." 

21 Beda Yesus agot mar egens deika ongga erek 
orocunc gu rua oida, "Rusnok rineb meifeti ongga 
efeinah jera meifeti ongga efeyei guru. Jeska meifeti 
ongga efeinah koma emegrina meisoufa ongga efeyei 
insa koma fogora emebga eteb deika. 

22 Erek koma tein anggur efei ongga efeinah bera 
runotkinaja gij mesina kambing ofos ongga efeyei 
guru. Jeska anggur efei ongga efeinah koma emefifij 
gij mesina kambing ofos ongga ekirsa insa koma. 
Beda mesina koma emecka rot, noba anggur insa 

koma omotkinaja jeska. Noba mesina ongga efeyei 
koma emeja erek oska efekeifa rot tein ojgomu. 
Jefeda anggur efei ongga efeinah bera rutkinaja gij 
mesina kambing ofos tein ongga efeinah ojgomu. 
Erek koma tein rot mar ongga efeinah ongga Didif 
duftuftu rot." 

23 Gij mona ongga Sabat egens bera Yesus jera 
efen ruforoker rirabj mekeni gandum egens. Askesi 
rua rirabj mekeni egens insa koma beda Ofa efen 
ruforoker rigib gandum efej noba rit oskiyai. 

24 Jefeda rusnok ongga ebic Farisi rineya ragot gu 
Yesus oida, "Teinefa fogora bebin ruforoker koma 
rikirsa rot mar ongga mifmin agama erebent eyahehir 
joug erek komo? Jeska erebent koma agot oida gij 
mona ongga Sabat bera minefarur gij mar egema 
tein guru. Noba mar ongga rua runtunggom koma 
bera erek rifarur ojgomu." 

25 Beda Yesus agot gu rua oida, "Mar ongga iwa 
isujohu rot bera erek tenten guru. Iwa ik rot mar 
egens gij Mar Efeyi Ebsi ongga emfesij rot osok gij 
meidu ongga Daud ontunggom gij mona ongga ofa 
jera efen ruforoker mosona ongkir. Jeska gij mona 
ongga Abyatar erek imam ongga ofoka aksa, beda 
Daud oira gij mod ongga imam-imam rum riteij gu 
Allah gij. Beda ofa et roti ongga imam-imam sismeni 
rira nou rurougif gu Allah fob. Beda ofa eita roti insa 
koma gu efen ruforoker tein. Tina mifmin agama 
erebent agot oida imam-imam risinsiyai bera rit roti 
insa koma ojgomu. 

26 (2:25) 

?/ Erek koma tina Daud jera efen ruforoker bera 
rineita mar ongga oska guru. Jeska Allah ontunggom 
mona ongga Sabat jeskaseda ofij rusnok rot ojgomu. 

Mona ongga Sabat koma bera onofoufem ekirsa 
jeska rusnok guru. 

?8 Jefeda Didif, Rusnok Efesa, disinsiyai dedin owesa 
efek jeskaseda dagot rot mar meidu ongga dedin 
rusnok runtunggom gij mona ongga Sabat ojgomu." 

1 Gij mona ongga Sabat egema deika beda Yesus 

oira sons gij mod ongga rusnok Yahudi rum riteij 
gu Allah gij. Osnok egens efen etma jah enama 
ongga ofumbohah bera eker jah suma. 

? Noba rineya jeska ebic Farisi ongga ringker jah 
suma ruhobut joug Yesus jeskaseda rik oida Ofa eita 
eskeira gu osnok egens insa koma ei era gurei. Jeska 
koma bera erek Ofa ekirsa rot rerin agama erebent. 
Beda rua rumocunc Ofa erek oska rot tein. 

3 Erek koma, beda Yesus agot gu osnok egens 
ongga efen etma jah enama ofumbohah insa koma 
oida, "Bua bin noba but jah sif, jah rusnok nomnaga 
rudou." 

^ Beda Yesus ejeka gu rusnok ongga ringker jah 
suma oida, "Ororu mifmin hukum agama bera 
mimif mutunggom mar erek meidu gij mona ongga 
Sabat insa kefo? Mimif mita mar ongga oska ei, era 
mutunggom mar ongga oufa ei? Koma bera, mimif 
muskotu rusnok jeska rerin mar ongga okum erek 
insa koma ei, era mimif murouns rua riker gij rerin 
mar ongga okum ojgomuja onjoros ragos rot ei?" 
Tina rua ongga Farisi insa koma nomnaga riker 
toumou ojgomu. 

? Beda Yesus odou okum eteb rot rua jeska ribirfaga 
ombrera noba rudou onokora rot osnok egens koma 
ongga efen etma jah enama ofumbohah guru. Jefeda 
Ofa agot gu osnok egens koma oida, "Bua busk bebin 

bitma koma." Osnok egens insa koma osk efen etma 
noba ainsa koma tein efen etma eskeira fob. 

6 Nou ongga rusnok ebic Farisi rurogna jeska mod 
insa koma fob, beda rua rumohoturuma rot ebeirens 
jera rusnok rineya ongga erek raja Herodes efen 
ruforoker jeskaseda rifesij moguma rot teinefa rua 
rimagob Yesus. 

7 Yesus jera efen ruforoker rija jeska monuh insa 
koma, beda rua rija jah meren Galilea efembra. Noba 
gij mona insa koma bera rusnok rufoukou doska 
jeska monuh Galilea ruroru Yesus jah suma tein. 

8 Rusnok rufoukou jeska kota Yerusalem jera 
kota-kota enjgineg jeska monuh Yudea ni, monuh 
Idumea ni, jera rineya ongga jeska monuh ongga 
angh jah mei Yordan enama ni, rineya ongga jeska 
kota Tirus jera kota Sidon ni bera rin skoita Yesus 
jeskaseda rik rot mar onswos ongga Ofa ontunggom 
fob. 

? Beda Yesus obk efen ruforoker jeskaseda risejah 
meg egens nou Ofa, jeska rusnok riskembemba rin 
odudu deika skoita Ofa noba riker rejrej Ofa. Jefeda 
Ofa odou os eker gij meg efesi gu esinsa noba oftuftu 
rua jeska meg insa koma ojgomu. 

10 Erek koma, jeska Ofa eita eskeira gu rusnok 
rufoukou fob, jefeda rusnok enjgineg ongga marenir 
rin noba rut rejrej Ofa tein. Noba erek rua rahtec Ofa 
efen meisoufa tumu efen efaga, beda rua tein rita 
eskeira fob. 

11 Noba nou ongga rusnok enjgineg ongga efena 
ofogog engker gij rudou efesi ringk Yesus, beda 
efena ofogog insa koma okoja rua jeskaseda risiri jah 
Yesus odou noba ragerir oida, "Bua bera Allah efen 
efesa!" 

12 Tina Yesus agot joug efena ofogog insa koma rot 
ahais jeskaseda rinagot mar guru. 

13 Yesus eja jah memaga ofos. Beda Ofa ois gu 
runer rineya ongga Ofa odou os rijerek efen ruforoker 
ongga rumofij Ofa. 

1^ Nou ongga rua rin skoita Ofa fob, beda Ofa ocunc 
runer rufok setka kungkob erfeka jeskaseda rijerek 
efen rasul-rasul. Ofa ocunc rua insa koma jeskaseda 
ruroru Ofa fogora rua tein rujoftuftu rusnok noba 
rikemeji efena ofogog ongga engker gij rusnok rudou 
efesi rot owesa efek jeska Allah tein. 

15 (3:14) 

16 Runer setka kungkob erfeka insa koma ongga 
Yesus oncunc erek efen rasul-rasul fob bera rufoka 
erek kef: Simon (ongga Ofa ejeka ofoka Petrus tein) 
ni, 

17 Yakobus jera efen mokosa Yohanes, ongga 
Zebedeus efen efeserga ni, (Ofa ejeka goga koma 
erek Boanerges, ongga efen ofou oida, "Moc ogugur 
efen oforoka"), 

18 Andreas ni, Filipus ni, Bartolomeus ni, Matius 
ni, Tomas ni, Yakobus ongga Alfeus efen efesa ni, 
Tadeus ni, Simon ongga jeska Yahudi ebic egens 
ongga ofoka Zelot ni, 

19 jera Yudas ongga ojga jeska kota Iskariot ni. Gij 
mona kahma ofa bera ongga odou emekikif jeska 
Yesus tein. 

20 Yesus oksons jah mod egens ongga Ofa engker 
gij. Beda rusnok rufoukou rin skoita Ofa jah suma 
tein, jefeda Ofa jera efen ruforoker rineker keingg 
rufons era rinet maat oskiyai tein jinaga guru. 

21 Erek koma jefeda, rusnok enjgineg ongga riker 
jah suma bera ragot osok gij Yesus oida, "Merei ok 

osnok egens kef ojgomu!" Nou ongga Yesus efen 
ebskir ringg rot mar insa koma, beda rua rin skoita 
Yesus jeskaseda ruroun Ofa sons jah efen kota 
Nazaret. 

22 Erek koma beda Guru-Guru agama ongga rin 
jeska Yerusalem ragot oida, "Beelzebul, ongga erek 
ebirfaga nou efena ofogog nomnaga bera oira gij Ofa 
odou efesi fob. Jefeda Ofa esma owesa efek jeska 
Beelzebul fogora ekemeji efena ofogog jeska rusnok 
rudou efesi ojgomu." 

23 Jefeda Yesus ohoturu Guru-Guru agama insa 
koma nomnaga. Beda Ofa efesij mar ongga orocunc 
gu rua erek kef oida, "Teinefa fogora iwa inagot mar 
erek komo? Bilis (ongga ofoka Beelzebul tein) bera 
enekemeji efena ofogog enjgineg jeska rusnok rudou 
efesi jinaga guru, jeska Bilis jera efena ofogog insa 
koma bera erek egens ojgomu. 

24 Erek rusnok ongga ringker gij monuh egens 
risinsa rimagobuma, beda gij mona kahma rusnok 
insa koma rimekebema rot si. 

25 Erek koma tein, erek rusnok ongga ringker gij 
mod etma egens rimagobuma, beda mod etma egens 
insa koma emesiri ojgomu noba rusnok insa koma 
rineker erek egens deika guru. 

26 Beda erek koma tein rot efena ofogog. Erek 
efena ofogog nomnaga ongga ruroru Bilis koma 
rimagobuma, beda rua rineker erek egens deika 
guru, noba runofora efek tein deika guru. 

?/ Erek koma tein, erek osnok egens odou os eita 
mareibra jeska mod ongga osnok egens ongga ofora 
efek efen, beda sismeni bera ofa emagei osnok egens 
ongga ofora efek insa koma, noba erakid efen etma 

tein rot ahais fog, fogora ofa emeita efen mareibra 
nomnaga jeska efen mod insa koma." 

?8 Beda Yesus agot gu Guru-Guru agama insa koma 
deika oida, "Erek rusnok rita mar ongga oska noba 
ruga oruh Allah tein, beda Allah omosuna rot mar 
ongga oska insa koma jeska rudou efesi tein. 

29 Tina erek rusnok ruga oruh Efena Ebsi Allah, 
beda Allah onosuna rot mar ongga oska koma jeska 
rudou efesi jinaga guru." 

30 (Yesus agot mar erek insa koma, jeska Guru-Guru 
agama koma ragot oida Ofa esma owesa efek jeska 
Bilis ojgomu, noba enesma owesa efek jeska Efena 
Ebsi Allah guru.) 

31 Erek koma beda Yesus efen mosu jera mokoser 
rin skoita Ofa. Nou ongga rua rinsaga fob, beda 
rua riker jah mebah. Beda rua rubk osnok egens 
jeskaseda agot gu Yesus oida rua rinsaga jah suma 
fob. 

32 Gij mona insa koma bera rusnok rufoukou ringker 
rejrej Yesus jeskaseda rig rot mar ongga Ofa oftuftu. 
Erek koma beda rineya ragot gu Ofa oida, "Akeina, 
mosib jera obkoser rineker jah mebah kef. Rua ruhca 
Bua." 

33 Beda Yesus agot oida, "Didif dimagot gu iwa 
rot rusnok idu bera ongga erek dedin ameiner jera 
edkoser." 

34 Beda Ofa eyajga joug efen ruforoker ongga 
ringker rejrej Ofa noba agot oida, "Rusnok kef ongga 
ringker rejrej Didif bera erek dedin ameiner jera 
dedin edkoser. 

35 Jeska rusnok ongga rutunggom mar ongga Allah 
ondou os rot bera erek dedin edkoser jera dedin 
edieser jera dedin ameiner tein." 

1 Yesus ot doida meren Galilea efembra jeskaseda 
4 oftuftu mar gu rusnok deika. Rusnok rufoukou 
ongga rin odudu deika skoita Ofa jah suma. Rua 
nomnaga bera erek rufoukou doska, jefeda Ofa 
eifef meg egens jeskaseda oftuftu rusnok insa koma 
ongga rut jah meren efembra. 

? Beda Ofa efesij mar ofoukou ongga erek orocunc 
rot gu rua. 

3 Ofa agot oida, "Iwa ig mar ongga Didif dimefesij 
kef rot iskusk noba isujohu rot mar insa koma efen 
ofou ojgomu. Osnok egens ongga ef efen mekeni eja 
noba era maat efej erebirma. 

^ Askesi ofa era maat efej insa koma enerebirma 
ros, beda eneya ongga ensiri gu moroju. Beda mem 
rin noba rit maat efej insa koma. 

? Beda eneya ongga ensiri gu mebi ongga mamu 
tuturu. Beda maat efej insa koma er ebeirens jeska 
mebi erek oskiyai noba orohu mamu tein. Tina nou 
ongga mowa orogna noba edi maat efej insa koma, 
beda maat koma efej nomnaga ojgomu, jeska maat 
efej insa koma ener gij mebi ongga erek eteb guru. 

(4:5) 

7 Beda maat efej eneya tein ongga ensiri gij 
moworug ofogog. Noba moworug ofogog insa koma 
er morototuma jera maat efej koma. Tina moworug 
koma eij keingg maat efej jefeda enefek guru. 

8 Beda maat efej eneya tein ongga ensiri gij mebi 
ongga ofogu rara. Beda maat efej insa koma er erek 
ongkoska ojgomu noba enjefek erek ofoukou doska. 
Noba egema ongga enjefek erek ofoukou tein. Noba 
egema ongga enjefek erek adaij nou tein." 

? Nou ongga Yesus emfesij mar ongga orocunc insa 
koma gu rua fob, beda Ofa agot deika gu rua oida, 

"Iwa ongga ingg mar ongga Didif danggot insa kef 
rot iskusk fob, beda isujohu rot mar insa koma efen 
ofou ojgomu." 

10 Nou ongga Yesus ejeker gu esinsa, beda efen 
ruforoker rufok setka kungkob erfeka jera rusnok 
enjgineg tein ongga ringg mar ongga Ofa oftuftu insa 
koma bera rija skoita Ofa. Beda rua rijeka gu Ofa rot 
mar ongga orocunc insa koma efen ofou. 

11 Beda Ofa agot gu rua oida, "Didif dimfesij gu iwa 
rot teinefa Allah ofoka ereij keingg efen rusnok fob. 
Tina rusnok enjgineg ongga runoira gij rusnok ongga 
Allah ofoka ereij keingg enesi bera rudou enebriyi gij 
mar insa koma efen ofou rot tenten enesi, jeska mar 
koma bera ah jejema jeska rua ros. 

1? Erek koma jeska sis fob nabi egens anggot mar 
osok gij rua oida, 'Rua riteij ah keingg mar ongga 
didif dutunggom, tina rudou enebriyi gij efen ofou 
guru. Noba rua rig mar ongga didif danggot, tina 
rudou enejginaga rot mar koma efen ofou tein guru. 
Jefeda rua rinemeesa joug rot rerin mar ongga oska 
guru. Erek koma jefeda Allah onosuna rot rerin mar 
ongga oska koma jeska rudou efesi guru." " 

13 Erek koma beda Yesus agot gu rua deika oida, 
"Didif dudou okum rot iwa jeska idou enebriyi gij 
mar ongga durocunc rot insa koma efen ofou enesi. 
Jefeda idou enebriyi gij mar ongga orocunc enjgineg 
ongga dimefesij gu iwa tein guri. 

1^ Jefeda Didif dimagot gu iwa rot orocunc insa 
koma osok gij maat efej efen ofou. Osnok egens 
ongga era maat efej erebirma insa koma bera 
erek osnok egens ongga efesij rot Allah oga ongga 
oufamofa. 

15 Maat efej ongga ensiri gu moroju insa koma 
bera erek rusnok ongga rig rot Allah oga insa koma. 
Nou ongga rua ringg rot oga insa koma fob, beda 
ainsa koma tein Bilis en noba ereni rudou rot ahais 
jeskaseda rudou ofoj joug rot Allah efen oga insa 
koma nomnaga ojgomu. 

16 Noba maat efej ongga ensiri gij mebi ongga 
mamu tuturu insa koma bera erek rusnok ongga rig 
rot Allah oga noba ruroun efen oga insa koma rot 
rudou ongga efaga ouka eteb. 

17 Tina rua rinesah Allah efen oga insa koma gij 
rudou efesi rot ahais guru. Jefeda gij mona ongga 
mar okum ereneni rua, era rusnok rita mar ongga 
oska skoita rua, beda rua raha Allah oga insa koma 
jah noba runororu deika guru. 

18 Maat efej ongga ensiri gij moworug ofogog insa 
koma bera erek rusnok ongga ringg rot Allah oga 
fob. Tina rua rusujohu ekirsa rot maat ongga rimet, 
jera meisoufa ongga rimergi ojgomuja. Noba rua 
tein rudou erebibei rot mareibra ofoukou ojgomuja 
jera rot rerin riteij ah insa kef tein ojgomu. Jefeda 
mar insa koma nomnaga of joug rudou efesi ojgomu 
fogora rua runosujohu rot Allah oga insa koma deika 
guru. 

1? (4:18) 

20 Noba maat efej ongga ensiri gu mebi ongga 
ofogu rara insa koma bera erek rua ongga ringg Allah 
oga noba rinsah efen oga insa koma rot koisoisa 
gij rudou efesi. Jefeda rua rutunggom mar ofoukou 
ongga oufamofa eteb erek maat efej insa koma 
ongga efen efek ofoukou ongga oufamofa." 

21 Beda Yesus agot rot mar ongga orocunc gu 
rua deika oida, "Rusnok ongga ris mah gij lampu 

bera runocohun lampu ongga eisa insa koma guru. 
Noba rua tein rinaha lampu ongga eisa insa koma 
jah mebera obohoh guru. Ongga tenten bera rua 
raha lampu insa koma rot tomnomna jah skidameda 
ojgomu. 

22 Erek koma tein, mar nomnaga osok gij Allah 
oga ongga angh jejema jeska rusnok gij mona 
ebeibeyaif bera rua rimejginaga rot gij mona kahma 
si. Mar koma osok gij Allah oga ongga iwa ijginaga 
rot fob bera gij mona kahma rusnok enjgineg tein 
rimejginaga rot si. 

23 Jefeda iwa isujohu rot iskusk osok gij mar ongga 
Didif dimfesij rot gu iwa fob ojgomu. 

24 Erek koma jefeda iwa ig noba isujohu rot iskusk 
osok gij mar kef ongga Didif dimfesij rot gu iwa. 
Jeska erek iwa isujohu rot iskusk, beda Allah omofij 
iwa jeskaseda idou ebriyi gij mar insa koma efen 
ofou. Noba Ofa tein emeita idou ongga ebriyi gij 
ekirsa gij mar insa koma si. 

25 Jeska erek iwa isujohu rot iskusk osok gij mar 
insa koma efen ofou fogora idou ebriyi gij, beda 
Allah omofij iwa jeskaseda idou ebriyi gij rot ekirsa 
deika. Tina erek iwa inosujohu rot iskusk osok gij 
mar insa koma efen ofou guru, beda mar ongga 
oskiyai insa koma tein ongga idou embriyi gij fob 
bera emeseiseifa jeska iwa si." 

26 Beda Yesus agot gu rua deika oida, "Didif 
dimefesij mar ongga orocunc gu iwa rot teinefa 
rusnok ongga Allah omofoka ereij keingg bera 
rumogun odudu dokun deika. Koma bera erek osnok 
egens insa koma ongga era maat efej erebirma gij 
efen mekeni. 

27 Nou ongga ofa otunggom mar insa koma oisa 
fob, beda ofa onosujohu deika rot oida maat efej insa 
koma emer erek teinefa guru. Tina gij orofosut mona 
bera ofa ahca noba edebecki erek giskini ojgomu, 
noba maat efej insa koma er ojgomuja. 

28 Mebi ofogu koma bera otunggom maat efej insa 
koma fogora ener rot oufamofa. Beda maat efej insa 
koma ener ojgomuja onjoros efen efeyi ofokoku 
orogna fogora emfebi. 

29 Nou ongga maat efej insa koma emfek fob, beda 
ofa obk rusnok jeskaseda ruhoturu maat efek insa 
koma jeska mekeni. Erek koma tein, rusnok ongga 
Allah omofoka ereij keingg bera rumogun odudu 
dokun deika si." 

30 Yesus agot rot mar ongga orocunc gu rua juens 
deika oida, "Didif dimefesij mar osok gij mega moj 
efej egens jeskaseda durocunc gu iwa rot teinefa 
rusnok ongga Allah omofoka ereij keingg bera 
rumogun odudu dokun deika. 

31 Osnok egens erefa mega mos efej egens gij efen 
mekeni. Sismeni bera mega mos insa koma erek efej 
ai ojgomai. 

32 Tina mega mos efej insa koma er erek mega 
ongga akseij eteb fob. Beda mem ofoukou ojoka 
efem gij mega esta insa koma." 

33 Yesus efesij mar ofoukou ongga erek orocunc 
nou rusnok jeni erek rudou ebriyi gij rot mar koma 
ojgomu. 

34 Mar nomnaga ongga Ofa emfesij gu rua bera 
erek mar ongga orocunc rot ojgomu. Tina gij mona 
ongga Ofa eker jera efen ruforoker ojgomu, beda 
Ofa oftuftu gu rua rot koisoisa osok gij mar ongga 
orocunc insa koma nomnaga efen ofou. 

35 Gij mona insa koma tein erek moworu fob, beda 
Yesus agot gu efen ruforoker oida, "Mimif mija jah 
meren enama konj." 

36 Jefeda Ofa efen ruforoker rifef meg egens insa 
koma ongga Yesus engker gij jeska rusnok rufoukou 
ongga runt gu meren efembra. Beda rusnok enjgineg 
tein rifef meg egema noba ruroru Yesus jah meren 
enama insa koma. 

37 Nou ongga rua rinsaga gu mei ogbug, beda mof 
edebecki rot okuj ongga owesa eteb. Noba ainsa 
koma tein mei mojumu ofog ongga eteb endebecki 
noba edi meg rot rua onjoros mei mojumu efei 
embera gij meg rot rua fob. 

38 Askesi mof endi rua erek koma ros, beda 
Yesus ebirfaga erebgi moroirebi noba Ofa ahca 
ahaingkongka ojgomu gij meg osku. Tina Ofa efen 
ruforoker rimeesa eteb, jefeda rua rijebs Ofa. Beda 
rua ragot oida, "Akeina, ai juens beda meg omojuj 
rot mimif gu mei kefi! Bua binemeesa rot gurei!" 

3? Jefeda Yesus edebecki noba Ofa etaha joug mof 
ongga eteb insa koma, beda Ofa agot joug meren 
ofog eteb ongga endebecki insa koma tein. Beda 
ainsa koma tein mof esiri toumou noba meren ofog 
insa koma tein edeider sons. 

^0 Beda Yesus agot gu rua oida, "Teinefa fogora iwa 
imeesa rot erek komo? Erek iwa idou inororu Didif rot 
tenten enesei!" 

41 Erek koma jefeda rua rudou oubsaha eteb rot Ofa 
fogora rua ragot moguma oida, "Ofa kef bera efen 
owesa efek eteb, jeska mof jera mei mojumu ofog 
tein ororu efen oga!" 

! Yesus jera efen ruforoker rifef meg egens insa 
koma onjoros runjowa gu monuh ongga rusnok 

Gerasa ringker gij. Monuh insa koma bera angh gu 
meren Galilea enama. 

? Nou ongga Yesus onjuj jeska meg insa koma fob, 
beda osnok orna egens orogna jeska mamu efesi 
ongga erek mar agos odog. 

3 Koma bera, efena ofogog engker gij efen odou 
efesi tein, jefeda ofa eker gu mamu efesi insa koma 
ojgomuja. Sis fob rusnok rira rantai rirakid efen etma 
jera aki jeska ofa ofogog doska, tina guru. Ofa ekris 
rantai insa koma fogora ebga jeska noba ofa eyah 
kermom ongga rangha gu aki tein fogora ebs. Ofa 
erek ofora efek eteb doska jefeda enadaij nou rusnok 
ranggei ofa jinaga guru. 

4(5:3) 

? Gij orofosut mona jera motu bera ofa ecira gij 
monuh ongga mar agos odog insa koma noba ofa 
tein eja jah memaga ofos. Beda ofa agerir mar 
ojgomuja noba era mamu efeya ereris esinsa efaga 
tein. 

6 Nou ongga ofa engk Yesus enesaga yes ros, beda 
ofa ofof skoita Yesus noba ougif jah Yesus odou. 

7 Beda Yesus agot gu efena ofogog insa koma ongga 
engker gij ofa odou efesi oida, "Bua burogna jeska 
osnok egens kef ojgomu!" Beda osnok egens insa 
koma ois rot oga eteb oida, "Yesus, Bua bera Allah, 
ongga ofoka aksa, efen efesa! Bua bunotunggom 
mar ongga okum skoita didif guru! Didif duis gu Bua 
jeskaseda bagen gu Allah esinsa rot oida binaha mar 
okum keingg memef guru!" 

8 (5:7) 

? Beda Yesus ejeka ofa oida, "Bua bufoka idu." 
Beda ofa oroun oida, "Didif dufoka Mesa, jeska efena 

ofogog eskemba doska bera ringker gij osnok egens 
kef odou efesi." 

10 Ffena ofogog insa koma emeesa eteb rot oida 
Yesus emekemeji rua nomnaga jeska monuh insa 
koma. Jefeda efena ofogog insa koma ois gu Yesus 
jeskaseda Ofa eneita mar erek koma gu rua guru. 

11 Ainsa koma tein mek ofoukou et mebi jah 
memaga ofog oduma ongga angh doida jah suma. 

12 Jefeda efena ofogog insa koma ois gu Yesus 
jeskaseda erek Ofa oitij rot beda rifena ofogog insa 
koma nomnaga rujoira gij mek ofoukou insa koma 
ojgomu. 

13 Beda Yesus oitij rot, jefeda rifena ofogog insa 
nomnaga rurogna jeska osnok egens insa koma 
noba rujoira gij mekir ofoukou koma rudou efesi. 
Jefeda mekir koma ruku noba rusoka jeska momfaga 
ongga erek mobcka aksa jah meren efembra fogora 
ragos ojgomu. Mek insa koma ongga runsoka jeska 
momfaga bera erek ribu egeka. 

1^ Nou ongga rusnok ongga ringker joug mek 
ofoukou koma rik mar rot insa koma nomnaga fob, 
beda rua rufof jah kota noba rejrej monuh insa koma 
jeskaseda rifesij rot mar ongga rua ringk fob. Erek 
koma jefeda rusnok rufoukou rurogna jeska kota 
koma jeskaseda rik rot mar ongga rusnok insa koma 
ringk fob. 

15 Nou ongga rua runjowa keingg Yesus fob, beda 
rua rik, tina osnok egens ongga merei ongk insa 
koma engker doida Yesus aki. Ofa ergi meisoufa 
noba efen odou efesi eskeira fob. Rua ringk erek 
koma, jefeda rua nomnaga rimeesa rot Yesus jeska 
rua rik oida Ofa efen owesa efek eteb. 

16 Beda rua ongga ringk mar ongga Yesus 
ontunggom insa koma rifesij gu rusnok rineya koma 
rot teinefa Ofa ekemeji efena ofogog jeska osnok 
egens insa koma odou efesi noba rot mar ongga 
encirej mek ofoukou insa koma fob. 

17 Jefeda rusnok Gerasa koma rirejgei gu Yesus 
jeskaseda Ofa eja jeska rerin monuh ojgomu. 

18 Nou ongga Yesus eifef meg, beda osnok egens 
insa koma ongga eita eskeira fob bera ois gu Yesus 
jeskaseda ororu Ofa tein. 

1? Tina Yesus onoitij rot guru. Ofa agot gu osnok 
egens insa koma oida, "Bua bija noba bifesij gu bebin 
rusnok nomnaga rot mar ongga oufamofa ongga 
Allah ontunggom nou bua fob, noba rot teinefa Allah 
ocunc rot efen odou ongga oufamofa skoita bua fob." 

20 Erek koma jefeda ofa ejefesij gu rusnok gij kota 
setka ongga angh gij monuh egens insa koma osok 
gij mar ongga Yesus ontunggom nou ofa fob. Noba 
rusnok nomnaga ongga ringg rot mar insa koma bera 
rudou oubsaha eteb rot tein. 

21 Yesus eja jeska rusnok Gerasa insa koma, beda 
Ofa oksons jah meren Galilea enama. Noba nou 
ongga Ofa enjesaga jah meren efembra, beda rusnok 
rufoukou doska rumohoturuma rejrej Ofa. 

22 Gij mona insa koma bera osnok egens ongga 
ofoka Yairus en skoita Yesus. Ofa erek ebirfaga nou 
mod egens ongga rusnok Yahudi rum riteij gu Allah 
gij. Nou ongga ofa ek Yesus, beda ofa es okeibi gu 
mebi jah Yesus odou noba ois rot odou ongga okora 
eteb gu Ofa oida, 

23 "Akeina, dedin edesa ojaga egens bera maren 
eteb doska noba ofa doida nou anggos. Jefeda Bua 
bin jah dedin mod noba baha bitma esij ofa jeskaseda 

bita eskeira gu ofa. Erek Bua bita mar erek koma 
beda ofa enagos guru." 

24 Jefeda Yesus jera efen ruforoker rija morototuma 
jera Yairus jah efen mod. Noba rusnok rufoukou insa 
koma tein ongga ruroru Yesus bera rimeradgoduma 
rejrej Ofa. 

25 Noba ojaga egens ongga mesta ebah ojgomuja 
gij tahun rara setka kungkob erfeka fob ecira otoij 
rusnok rufoukou insa koma rifekesa. 

26 Mar insa koma bera eita efera okora eteb gu ofa 
ojgomuja. Jefeda ofa ohu efen mareibra nomnaga 
jeskaseda orka esinsa skoita dokter ojgomuja. Ofa 
eita mar erek koma onjoros efen mareibra nomnaga 
oisa fob. Tina ofa eneita eskeira guru. Ofa efen 
ogufu ongga mesta ebah insa koma eya erek ekirsa 
ojgomuja. 

27 Ojaga egens koma engg rot mar onswos ofoukou 
ongga Yesus ontunggom fob. Jefeda ofa tein eretka 
gij rusnok rufoukou insa koma rifekesa onjoros onjot 
doida jah Yesus ejmeg fob. 

28 Ofa eita mar erek koma jeska ofa osujohu rot 
oida erek ofa otub ofou onduis meifeti tumu Yesus 
efaga, beda ofa emeita eskeira si. 

29 Nou ongga ofa otub ofou oduis meifeti tumu 
Yesus fob, beda ainsa koma tein efen ogufu aha 
toumou jah. Beda ainsa koma tein ofa ejginaga rot 
oida ofa eita eskeira rot tenten fob. 

30 Beda ainsa koma tein Yesus ejginaga gij odou 
efesi rot oida efen owesa efek orogna jeska Ofa fob. 
Jefeda Ofa eyajga jah ejmeg skoita rusnok rufoukou 
insa koma noba ejeka oida, "Idu bera otub ofou 
onduis meifeti tumu dijmeg kef?" 

31 Beda efen ruforoker ragot gu Ofa oida, "Akeina, 
rusnok riskemba ongga runt rejrej Bua noba 
rimeradgoduma skoita Bua jah sif. Jefeda erek rusnok 
rufoukou otub ofou oduis Bua." 

32 Tina Yesus eiteij orohcohca ojgomuja rot osnok 
egens insa koma ongga otub ofou oduis meifeti tumu 
efen efaga. 

33 Ojaga egens insa koma odou ejginaga rot oida 
ofa eita eskeira fob. Jefeda ofa en skoita Yesus rot 
odou ongga osousoyu noba emeesa eteb beda ofa 
ougif gu Ofa. Beda ofa efesij rot mar insa koma 
nomnaga gu Ofa. 

34 Erek koma beda Yesus agot gu ojaga egens 
insa koma oida, "Edesa, jeska budou ororu Didif rot 
tenten fob, jefeda bua binsma eskeira fob. Noba bija 
rot budou ongga efaga ouka rot ojgomu, jeska mar 
egens koma ongga eita efera okora gu bua sis fob 
bera onoksons skoita bua deika guru." 

35 Askesi Yesus anggot mar ros, beda rusnok rineya 
rin jeska Yairus efen mod noba ragot gu Ofa oida, 
"Tuan, bebin ebesa ojaga insa koma agos fob. Jefeda 
bua bunorohrus Yesus en deika guru." 

36 Yesus eg rot mar ongga rua ranggot insa koma, 
tina Ofa agot gu Yairus oida, "Bua binemeesa rot 
guru. Budou ororu oida dedin owesa efek ongga adaij 
nou dufij bua ojgomu." 

37 Rusnok enjgineg rudou os ruroru Yesus jah Yairus 
efen mod tein, tina Ofa oroun Petrus, Yakobus jera 
Yakobus efen mokosa Yohanes ojgomu. 

38 Nou ongga rua rinsaga gu mod ongga Yairus efen 
fob beda Yesus ek, tina rusnok rufoukou jah suma 
erek ribisa ohohora gij eteb doska, noba rudou tein 
oubsaha rot ojgomuja. 

39 Erek koma beda Yesus oira gij mod egens insa 
koma noba agot gu rusnok oida, "Iwa ibisa fogora 
yuga onohohora gij erek koma rot meidu? Jeska 
oforoka egens koma enagos guru. Ofa ahca koma." 

^0 Nou ongga rua ringg Yesus anggot mar erek 
koma beda rua nomnaga rutut rot Ofa jeska rua 
rijginaga rot oida oforoka egens insa koma bera agos 
rot tenten fob. Tina Ofa obk rua nomnaga rurogna 
jeska mod insa koma. Beda Ofa oroun oforoka egens 
insa koma efen meka gonu mosu jera Ofa efen 
ruforoker rugomu insa koma morototuma jera Ofa gij 
morongsu ongga mar agos angh gij. 

^1 Beda Yesus agei oforoka egens insa koma etma 
beda agot oida, "Talita kum!" Koma efen ofou oida, 
"Buforoka, bidebecki." 

?? Beda oforoka ojaga egens insa koma edebecki 
ebeirens, noba ecira jah. (Ofa efen tahun erek setka 
kungkob erfeka fob.) Rua ongga ringk mar insa koma 
rufos graga eteb rot. 

43 Tina Yesus eyahehir joug rua nomnaga jeskaseda 
rinagot rot mar insa koma gu rusnok enjgineg guru. 
Beda Ofa obk rua jeskaseda rita maat gu oforoka 
ojaga egens insa koma ojgomu. 

1 Nou ongga Yesus otunggom mar insa koma 

oisa fob, beda Ofa jera efen ruforoker rija jeska 
monuh insa koma beda ricira jah kota Nazaret ongga 
Yesus efen ojga. 

? Gij mona ongga Sabat beda Yesus oira gij mod 
ongga rusnok rum riteij gu Allah gij noba oftuftu 
rusnok jah suma. Beda rusnok rufoukou rudou 
oubsaha rot mar ongga Ofa omftuftu gu rua. Jefeda 
rua ragot moguma oida, "Teinefa fogora Ofa odou 

efesis rot mar erek komo? Idu bera oftuftu Ofa fogora 
otunggom mar ongga onswos teino? 

3 Jeska Ofa kef bera osnok egens giskini erek mimif 
ojgomu. Ofa efen efarur erek rua ongga rutunggom 
kursi jera meja, erek koma ojgomu. Ofa bera Maria 
efen efesa. Noba Ofa tein, Yakobus ni, Yoses ni, 
Yudas jera Simon ni rerin rukora. Ofa efen meyeser 
tein riker morototuma jera mimif jah sif!" Erek koma 
jefeda rua rudou oska rot Ofa. 

^ Beda Yesus agot gu rua oida, "Rusnok gij kota-kota 
ofoukou bera rugif gu nabi-nabi ongga runjogog 
rua. Tina gij kota ongga nabi-nabi risinsa rerin bera 
rusnok runougif gu rua guri. Erek koma rot Didif tein. 
Jeska Didif, ongga erek nabi egens tein, bera din jah 
dedin kota kef, tina iwa inougif gu Didif guri." 

? Ofa aha etma esij rusnok rigekeka ojgomu 
ongga marenir fogora eita eskeira gu rua. Tina Ofa 
onotunggom mar onswos ofoukou gij kota insa koma 
guru, jeska rusnok rudou onororu Ofa guru. 

6 Noba Ofa odou oubsaha rot rusnok ongga ringker 
gij kota egens insa koma, jeska rudou onororu Ofa 
jinaga guru. Yesus eja jah kota-kota ongga angh gij 
monuh insa koma noba oftuftu mar gu rusnok. 

7 Beda Ofa ois gu efen ruforoker rufok setka 
kungkob erfeka jeskaseda rumohoturuma jera Ofa. 
Beda Ofa eita owesa efek gu rua nomnaga jeskaseda 
rikemeji efena ofogog jeska rusnok rudou efesi. 
Beda Ofa obk rua erek gosnok gegeka gegeka jah 
kota-kota ongga angh gij monuh insa koma. 

8 Nou ongga rua rinja beda Ofa agot gu rua tein 
oida, "Iwa inesah mar egema tein guru. Iwa yurka 
moskur joug itma ojgomu. Tina inorka mar erek maat 

ni, era mesina nou isah mar gij ni, era fifi egema tein 
guru. 

?Iwa irgi sandal joug yukoda jera meisoufa 
egensmes tumu ifaga ojgomu, tina inorka meisoufa 
egema tein guru. 

10 Beda gij mona ongga iwa yuira gij kota egens 
fob, noba rusnok ruroun iwa gij rerin mod, beda iwa 
yahca gij mod egens insa koma ojgomu onjoros iwa 
inja jeska kota insa koma jeskaseda rudou onoska rot 
iwa guru. 

11 Tina erek iwa insaga gu kota egens, noba rusnok 
ongga ringker jah suma runoroun iwa guru, noba 
rua tein rineg rot mar ongga iwa yuftuftu rot gu rua 
guru, beda ija jeska kota insa koma ojgomu. Noba 
nou ongga iwa inja jeska kota insa koma, beda yubsa 
ikoda rot mebi ofou sismeni fog. Iwa itunggom mar 
koma jeskaseda irocunc rot oida mebi ofou ongga 
angh gu rua bera erek rerin mar ongga oska ongga 
angh gu rua ojgomuja." 

1? Jefeda Yesus efen ruforoker rufok setka kungkob 
erfeka rija jah kota-kota fob. Rua ruftuftu gu rusnok 
jeskaseda rimeesa joug rot rerin mar ongga oska. 

13 Noba rua tein rikemeji efena ofogog ofoukou 
jeska rusnok rudou efesi. Noba rua rira miniyi rurohur 
gij rusnok ongga marenir ritofu fogora rita eskeira gu 
rua. 

14 Rusnok rufoukou rifesij moguma rot mar 
nomnaga ongga Yesus ontunggom fob onjoros raja 
Herodes tein engg rot fob. Rusnok rineya ragot oida, 
"Yesus koma bera Yohanes Pembaptis ongga efena 
ebah sons. Jeska Ofa efen owesa efek eteb fogora 
ontunggom mar onswos ofoukou fob." 

15 Tina rusnok enjgineg ragot osok gij Yesus oida, 
"Ofa koma bera nabi Elia ongga emfena ebah sons 
fob." Noba rusnok egema tein ragot oida, "Ofa bera 
nabi enjgineg jeska nabi-nabi ongga ringker sis eteb 
fob ongga rifena ebah sons jeska ranggos fob." 

16 Tina nou ongga raja Herodes engg rot mar 
onswos ongga Yesus otunggom fob, beda ofa agot 
oida, "Yesus koma bera Yohanes Pembaptis ongga 
didif dumbk rusnok sis fob jeskaseda riris efen 
ebirfaga. Noba ebeibeyaif bera ofa emfena ebah sons 
fob." 

17 Raja Herodes agot mar erek koma jeska sis fob, 
gij mona ongga ofa eneg rot Yesus enesi, beda 
ofa ofra mokosa Filipus efen mohona ongga ofoka 
Herodias. Jefeda Yohanes Pembaptis oftuftu rot ahais 
skoita raja Herodes oida, "Bua bumfra obkosa efen 
mohona jeska fob, tina ororu mifmin agama erebent 
bera koma erek mar ongga oska eteb!" Jefeda raja 
Herodes obk efen tentarer jeskaseda rikris Yohanes 
jah mod oskusk rot. 

18 (6:17) 

1? Yohanes anggot mar insa koma jefeda Herodias 
endemdemi odou ongga ofogog rot ofa noba ofa 
odou os agob Yohanes rot ojgomu. Tina gij mona 
insa koma bera ofa enagob Yohanes enesi, jeska 
ofa efen mahina raja Herodes onoitij rot erek koma 
enesi. 

20 Jefeda raja Herodes obk efen rusnok jeskaseda 
riker joug Yohanes rot iskusk askesi ofa angh gij 
mod oskusk efesi ros. Ofa otunggom mar erek koma 
jeska ofa emeesa rot Yohanes. Ofa osujohu rot 
oida Yohanes bera erek osnok egens ongga eneita 
mar ongga oska guru, noba efen odou ongga ebsi 

komowa ojgomu. Noba gij mona ongga Yohanes 
emfesij rot Allah oga gu ofa, beda ofa efen odou 
eineina gij rot, tina ofa odou os eg rot mar insa koma 
ojgomuja. 

21 Tina gij mona ongga rusnok ruina maat keingg 
Herodes rot efen mona ongga mosu onjuj rot ofa, 
beda efen mohona Herodias osujohu gij odou efesi 
rot oida gij mona insa koma bera ofa ereni jeskaseda 
agob Yohanes ojgomu. Gij mona insa koma tein raja 
Herodes oroun ebirfager monuh Galilea jera efen 
ebirfager tentara jera rua ongga rufoka aksa eteb gij 
monuh insa koma jeskaseda rit maat morototuma 
jera ofa. 

22 Askesi rua nomnaga rint maat morototuma 
ros, beda Herodias efen efesa ojaga ouka jah raja 
Herodes jera ebirfager insa koma nomnaga rudou. 
Ofa ouka erek ongkoska yahi jefeda raja Herodes jera 
ebirfager insa koma rudou eskeira eteb rot ofa. Beda 
raja Herodes agot gu ojaga egens insa koma oida, 
"Budou os meidu tein, beda bagot gu didif ojgomu 
fogora didif dimeita mar koma gu bua si." 

23 Beda raja Herodes agen rot gu ojaga egens insa 
koma oida, "Meidu ongga budou os nomnaga tein 
bera dimeita gu bua si. Erek dedin mareibra nomnaga 
jera mar nomnaga ongga dufoka ereij keingg bera 
dimeita oknama gu bua tein si!" 

24 Erek koma beda ojaga egens insa koma eja skoita 
efen mosu Herodias noba ejeka gu ofa oida, "Ameina, 
didif dijeka gu raja Herodes nou meidu ongga erek 
oufa etebo?" Beda Herodias oroun gu ofa oida, "Buis 
gu raja Herodes oida, 'Biris Yohanes ebirfaga jeska 
noba bita gu didif.' " 

25 Beda ofa oksons ebeirens skoita raja Herodes 
noba agot gu ofa oida, "Raja Herodes, bua biris 
Yohanes Pembaptis ebirfaga jeska noba baha esij 
bokor beda bita gu didif." 

26 Nou ongga raja Herodes engg mar erek koma 
fob, beda ofa odou okum eteb rot. Tina ofa onokoja 
rot mar ongga ojaga egens insa koma ois rot guru, 
jeska ofa anggen rot gu ofa fob. Noba ebirfager insa 
koma nomnaga rijginaga rot mar koma fob. 

?/ Erek koma jefeda raja Herodes obk efen tentara 
egens ebeirens jah mod oskusk jeskaseda eris 
Yohanes ebirfaga noba orka ebirfaga koma skoita 
ofa. Jefeda tentara egens insa koma eja jah mod 
oskusk noba eris Yohanes ebirfaga. 

28 Beda ofa oksons noba eita Yohanes ebirfaga 
ongga ah esij bokor gu ojaga egens insa koma. 
Beda ojaga egens insa koma orka bokor rot Yohanes 
ebirfaga gu efen mosu Herodias. 

29 Nou ongga Yohanes efen ruforoker ringg oida 
rusnok ranggob ofa fob, beda rua rinjeita Yohanes 
efaga noba risah gij moksu. 

30 Yesus efen ruforoker rufok setka kungkob erfeka 
ongga Ofa ombk gij mona ongga sis fob bera ruksons 
noba rumohoturuma jera Ofa. Beda rua rifesij gu 
Ofa rot mar nomnaga ongga rua runtunggom noba 
rumftuftu gu rusnok fob. 

31 Beda Yesus agot gu rua oida, "Mimif mija jah 
monuh egens ongga owowa jeskaseda miker keingg 
mufons ai juens fog." Yesus agot mar erek koma 
jeska gij mona insa koma bera rusnok rufoukou rin 
odudu deika skoita Ofa jera efen ruforoker ojgomuja 
onjoros erek rinet maat oskiyai tein jinaga guru. 


Markus 6 192 


32 Jefeda rua rifef meg egens noba rija jah monuh 
egens ongga owowa. 

33 Tina rusnok rufoukou bera rik rua rinja jeska 
monuh insa koma. Noba rusnok rijginaga rot oida 
Ofa bera Yesus jera efen ruforoker. Jefeda rusnok 
rufoukou rurogna jeska kota-kota ongga angh gij 
monuh koma noba rua rija rukag rot Yesus jera efen 
ruforoker jah monuh ongga Ofa enja gij. 

34 Nou ongga Yesus jera efen ruforoker runsoka 
jeska meg jah mog, beda Ofa ek, tina rusnok 
rufoukou doska runowa jah suma fob. Beda Yesus ek 
erek koma, jefeda Ofa odou okora eteb rot rua, jeska 
rua erek domba-domba ongga efen gembala egema 
onot joug rua guru. Jefeda Ofa oftuftu mar ofoukou 
gu rua tein. 

35 Nou ongga mowa enjesiri gij, beda Yesus efen 
ruforoker ragot gu Ofa oida, "Akeina, monjomjom 
fob, noba monuh kef ah yesmes jeska kota, 

36 jefeda ongga oufa bera Akeina bubk rusnok kef 
jeskaseda rijengk maat nou risinsa gij kota-kota 
ofokai ongga angh rejrej monuhif foga." 

37 Tina Yesus oroun gu rua oida, "Iwa ita maat 
egema gu rua ojgomu." Beda rua ragot gu Ofa 
oida, "Akeina, memef mejengk maat nou rusnok 
riskembemba doska kef erek teinefa! Jeska erek 
osnok egens efarur rot mesta cinja orfomu, tina efen 
ofons insa koma tein bera enadaij nou emengk maat 
nou rusnok rufoukou insa kef jinaga guru!" 

38 Jefeda Yesus ejeka gu rua oida, "Iwa isah maat 
erek egaho bera enah gij yeyin mesina? Iwa ijek 
yeyin mesina sismeni foga." Nou ongga rua rik fob, 
beda rua ruksons noba ragot gu Ofa oida, "Roti ofog 
cinja jera mos orijka ojgomu bera enahif." 

39 Erek koma beda Yesus obk efen ruforoker 
jeskaseda ragot gu rusnok insa koma nomnaga oida 
riker erek ebic egens egens gu meskeingg efen jah 
suma. 

^0 Jefeda rusnok insa koma riker gij ebic egens 
egens erek rufok wuntin egens, noba ebic egema 
erek rufok setka cinja. 

^1 Beda Yesus eita roti ofog cinja jera mos orijka 
insa koma noba Ofa eyajga jah mebaga. Beda Ofa 
ois oufamofa gu Allah rot fog. Beda Ofa etka roti insa 
koma dogdog, noba eita gu efen ruforoker jeskaseda 
rikeba gu rusnok rufoukou insa koma nomnaga. Noba 
Yesus eyah mos orijka insa koma tein dogdog gu 
ruforoker jeskaseda rikeba rot rusnok insa koma tein. 

?? Rusnok nomnaga rint maat insa koma onjoros 
maat ereya rua nomnaga fob. 

43 Beda Yesus efen ruforoker ruhoturu maat ofod 
sons deika ongga ok morungga eteb setka kungkob 
erfeka. 

^5 Runa ongga rint maat gij mona insa koma bera 
erek rufok ribu cinja. 

45 Nou ongga mar insa koma oisa fob, beda ainsa 
koma tein Yesus obk efen ruforoker jeskaseda 
rifef meg noba rija rukag rot Ofa jah kota Betania 
ongga angh jah meren enama. Beda Ofa obk rusnok 
rufoukou insa koma jeskaseda ruksons jah rerin 
monuh tein. 

46 Nou ongga Ofa ombk rusnok rufoukou insa koma 
jeska fob, beda Ofa eja jah memaga ofos egens 
jeskaseda om eiteij gu Allah jah suma. 

47 Nou ongga motu fob, beda Yesus efen ruforoker 
runjowa gu meren deismos fob. Tina Yesus eker gu 
mog ros. 

48 Beda Yesus ek, tina efen ruforoker ruku meg 
doska jeska mof en jeska meg osum noba ereteitei 
rot rua. Noba erek aras orgomu motu deis ros, beda 
Ofa oira esij mei odog beda ecira aki skoita rua. Nou 
ongga Ofa ensaga doida meg egens insa koma, beda 
Ofa erek erabj meg rot rua. 

49 Nou ongga ruforoker insa koma rik Ofa ecira aki 
esij mei odog erek koma, beda rua rusujohu rot oida 
koma bera meranghi mei. 

50 Jefeda rua nomnaga ragerir jeska erek rimeesa 
eteb. Tina Yesus ois gu rua oida, "Ei, iwa inemeesa 
noba inejekjeka idou efesi rot guru, jeska Didif bera 
Yesus!" 

51 Beda Ofa eifef meg jera rua, noba ainsa koma 
tein mof ongga eteb insa koma aha toumou. Erek 
koma jefeda rudou oubsaha eteb rot mar ongga rua 
rik insa koma fob. 

52 Rua ringk mar onswos ongga Yesus ontunggom 
rot roti jera mos gij mona insa koma tein fob. Tina 
rudou enebriyi gij rot mar insa koma guru, jeska 
rudou osumsumu rot teinefa Yesus efen owesa efek. 

53 Yesus jera efen ruforoker rinsaga jah meren 
enama, beda meg eibibi rot rua jah kota Genesaret. 

?^ Nou ongga rua runjuj jeska meg fob, beda rusnok 
jah suma rik rua noba rijginaga rot oida Ofa bera 
Yesus jera efen ruforoker. 

55 Jefeda rua rufof rejrej monuh insa koma 
jeskaseda rijagot gu rusnok enjgineg tein oida Yesus 
esinsa bera ensaga jah suma fob. Jefeda rusnok 
rufoukou rumorka rua ongga marenir esij mofka jah 
gu monuh ongga Yesus engker gij jeskaseda Ofa eita 
eskeira gu rua. 

56 Gij monuh era gij kota ongga Yesus omoira, beda 
rusnok rurka rua ongga marenir jeskaseda raha rua 
gu moroju esta ongga rusnok rumorodosuma gij. 
Beda rua ongga marenir ruis gu Yesus jeskaseda erek 
Ofa oitij rot, beda rua rahtec efen meisoufa tumu Ofa 
efaga ojgomu. Noba rua ongga rahtec efen meisoufa 
insa koma fob bera rita eskeira tein. 

7 1 Gij mona egema deika beda ebirfager Yahudi 
ongga ebic Farisi jera Guru-Guru agama ongga 
rin jah kota Yerusalem rumohoturuma rejrej Yesus. 

? Beda rua rik, tina Yesus efen ruforoker rutunggom 
mar rot ritma ongga rua insa koma rusujohu oida 
erek oska eteb. Koma bera, rua rik ruforoker rit 
maat, tina runot rerin ritma sismeni fog guru. Noba 
ororu agama Yahudi erebent bera rusnok rut ritma 
jeni erebent insa koma anggot rot sismeni fog fogora 
rimet maat ojgomu. 

3 Jeska rua ongga Farisi jera rineya tein ongga 
ruroru agama Yahudi erebent rot ahais bera rut ritma 
jeni erebent egens insa koma ongga onjuj en jeska 
rerin rimowa, fogora rimet maat ojgomu. 

^ Erek koma tein, gij mona ongga rua rijengk maat 
gu pasar noba ruksons jah rerin mod, beda rua rut 
maat insa koma jeni agama erebent anggot rot, 
fogora rit. Rua rerin agama erebent egema tein 
ongga rua rireni rot ahais jeskaseda ruroru jeni 
ojgomu. Koma erek, rua rut rerin mok osku ni, bokor 
efeyi ni, jera rerin meidibi ni tein jeni rerin agama 
erebent anggot rot jeskaseda mar koma onotunggom 
rua erek oska ahah Allah eiteij guru. 

? Jefeda rua ongga ebic Farisi jera Guru-Guru agama 
insa koma ragot gu Yesus oida, "Bebin ruforoker 
koma rikirsa rot erebent ongga onjuj en jeska mifmin 

mimowa, jeska rua rit maat tina runot ritma jeni 
mifmin agama erebent anggot rot sismeni fog guri. 
Teinefa fogora Bua burons rua mar erek komo!" 

6 Beda Yesus agot gu rua oida, "Mar ongga nabi 
Yesaya anggot rot sis fob osok gij iwa bera erek 
tenten. Jeska iwa bera ongga ineita mar ongga 
oufamofa jeni erek yanggot rot gu rusnok ejginaga 
guru. Yesaya onggu mar ongga Allah anggot rot erek 
kef oida, 'Rusnok kef rusujohu rot oida rua rufra 
dufoka erek aksa oisouska mar ongga rua ranggot 
ojgomu. Tina gij rudou efesi bera runofra dufoka 
aksa erek oskiyai tein jinaga guru. 

7 Rua rugif gu Didif erek rourou ojgomu. Jeska mar 
ongga en jeska risinsa rudou efesi bera rua ruftuftu 
gu rusnok rot oida mar koma bera en jeska Didif 
ojgomu, tina guru." 

8 Beda Yesus agot deika oida, "Koma erek tenten, 
jeska iwa yukoja mar ongga Allah anggot rot noba 
iwa iroru erebent ongga rusnok ruftuftu rot ojgomu. 

?Iwa idou efesis rot jeskaseda inororu mar ongga 
Allah anggot rot guru. Tina iwa iroru mar ongga 
isinsa yeyin erebent rot ojgomu. 

10 Mifmin mimowa Musa anggot rot oida, 'Yugif gu 
yeyin ika gonu yusu.' Ofa tein agot rot oida, 'Idu 
ongga agot mar ofogog skoita efen meka era mosu 
beda ofa emagos rot ojgomu.' 

11 Erek koma tina erek osnok egens agot gu efen 
meka jera mosu oida, 'Didif dunofij goga rot dedin 
mar egema tein guru, jeska didif danggen rot oida 
dimeita mar insa koma gu Allah erek mar ongga 
durougif gu Ofa rot ojgomu.' Beda iwa yuftuftu gu 
rusnok oida mar insa koma bera erek oufa ojgomu. 
Jefeda koma bera erek iwa yuitij rot jeskaseda rusnok 

runofij rerin riker jera rusir jinaga guru. Koma bera 
erek oska, jeska koma orocunc rot oida iwa inororu 
hukum Musa insa koma rot tenten deika guru. 

12 (7:11) 

13 Jefeda oisouska yeyin erebent ongga onjuj jeska 
yeyin imowa insa koma bera iwa inororu mar ongga 
Allah anggot rot osok gij yeyin ika jera yusu guru. 
Noba iwa ita mar erek koma rot mar egema tein 
ongga ofoukou ojgomuja." 

1^ Erek koma beda Yesus ois gu rusnok rufoukou 
jah suma jeskaseda rumohoturuma jera Ofa deika. 
Beda Ofa efesij rot mar insa koma gu rua deika sons 
oida, "Iwa nomnaga ig duga rot iskusk fog jeskaseda 
idou ebriyi gij rot tenten ojgomu. 

15 Mar meidu meidu ongga oira gij rusnok rutkonu 
bera onotunggom rerin rudou erek oska ahah Allah 
eiteij guru. Tina mar ongga orogna jeska rusnok 
rudou efesi ojgomu bera ongga orotunggom rudou 
erek oska ahah Allah eiteij fob. 

16 Ainsa kef bera yuj yusu nou mar ongga Didif 
danggot gu iwa rot iskusk ojgomu fog." 

17 Nou ongga Yesus eja jeska rusnok insa koma 
nomnaga noba ojoira gij mod egens fob, beda efen 
ruforoker rijeka gu Ofa osok gij mar ongga Ofa 
emfesij insa koma rot efen ofou. 

18 Beda Ofa oroun gu rua oida, "Dudou ai erek okum 
rot iwa jeska idou enebriyi gij rot mar ongga Didif 
dimfesij insa koma efen ofou enesi. Mar meidu meidu 
ongga rusnok rint bera oira gij rutkonu ojgomu. Noba 
mar insa koma bera onotunggom rerin rudou efesi 
erek oska ahah Allah eiteij jinaga guru. 

1? Jeska mar insa koma onoira gij rudou efesi guru, 
tina mar koma bera oira gij rutkonu ojgomu. Noba gij 

mona ongga rua rij ebeyi rot, beda mar insa koma 
tein orogna ojgomu." (Mar ongga Yesus anggot insa 
koma bera orocunc rot oida maat nomnaga bera erek 
oufamofa nou rusnok ojgomu noba onotunggom 
rusnok rudou efesi erek oska tein guru). 

20 Beda Yesus agot gu rua deika oida, "Mar ongga 
oska ongga orogna jeska rusnok rudou efesi bera 
ongga orotunggom rudou efesi erek oska ahah Allah 
eiteij. 

21 Jeska mar ongga angh gij rusnok rudou efesi 
bera ongga oroku rudou efesi jeskaseda rusujohu rot 
mar ongga ofogog ni, risiri morototuma ni, rukoreka 
mar ni, ragob rusnok enjgineg ni, risiri jera egema 
efen mohona ni, 

22 rudou ot rot mareibra ofoukou ojgomu ni, rita 
mar ofogog ojgomuja ni, rurokrusa rusnok enjgineg 
ni, rusoka ebeirens gij mar meidu meidu ongga oska 
ni, rudou ejisei rot rusnok enjgineg ni, ruga oruh 
rusnok enjgineg ni, rufra risinsa rufoka erek eteb ni, 
ruhurmei mar rot meidu meidu ojgomuja ni. 

23 Mar insa koma nomnaga ongga en jeska rusnok 
rudou efesi bera ongga orotunggom rudou efesi erek 
oska ahah Allah eiteij ojgomu." 

24 Nou ongga Yesus enja jeska monuh Galilea beda 
Ofa eja jah monuh egens ongga angh rejrej kota 
Tirus. Ofa oira gij mod egens jah suma jeskaseda 
eker gu esinsa. Jefeda Ofa enagot gu rusnok enjgineg 
rot guru. Tina dektek guru, beda rusnok jah suma 
rijginaga rot oida Ofa en fob noba engker gij mod 
egens insa koma. 

25 Beda ojaga egens ongga eker jah suma efen 
oforokai ojaga egens ongga efena ofogog engker 
gij odou efesi. Ojaga egens insa koma bera jeska 

rua ongga Yahudi guru. Ofa bera rua ongga Yunani 
ongga ojga jeska kota Fenisia gij monuh Siria. Nou 
ongga ojaga egens insa koma engg rot oida Yesus 
bera en fob, beda ofa eja ebeirens skoita Ofa. Beda 
ofa es okeibi gu mebi noba ougif gu Ofa. Ofa erejgei 
Yesus jeskaseda Ofa ekemeji efena ofogog jeska 
efen efesa egens insa koma odou efesi ojgomu. 

26 (7:25) 

27 Tina Yesus agot rot mar ongga orocunc egens 
gu ofa oida, "Ruforoker rint maat onjoros maat insa 
koma ereya rua sismeni fog. Jeska enadaij nou 
rusnok rita maat insa koma jeska rua fogora rij gu 
mes guru." 

28 Tina ojaga egens koma odou ebriyi gij mar ongga 
orocunc insa koma, jefeda ofa agot sons gu Yesus 
oida, "Mes ongga engker jah meja owohoh ongga 
ruforoker rint maat esij bera et maat oskiyai tein 
ongga ensiri jeska meja insa koma." 

29 Beda Yesus agot gu ofa oida, "Mar ongga bua 
banggot insa koma bera orocunc rot oida budou 
ororu Didif rot tenten fob. Jefeda binerejgei Didif 
deika guru, tina buksons jah bebin mod ojgomu. 
Jeska mar ongga bua budou os rot bera ah gij efera 
fob. Koma bera, efena ofogog ongga engker gij bebin 
ebesa odou efesi insa koma bera orogna jeska fob." 

30 Jefeda ojaga egens insa koma oksons jah efen 
mod. Nou ongga ofa ensaga jah suma fob beda ofa 
ek, tina efen efesa ojaga egens insa koma ongga ah 
gu meidibi bera eskeira sons fob. Jeska efena ofogog 
insa koma orogna jeska odou efesi fob. 

31 Gij mona egema deika beda Yesus eja jeska 
monuh insa koma ongga angh rejrej kota Tirus. Beda 

Ofa eris kota Sidon deis jera monuh ongga ofoka 
kota Setka onjoros Ofa ensaga gu meren Galilea. 

32 Jah suma bera rusnok ruroun osnok egens ongga 
osu otuw noba enagot mar tein guru skoita Ofa. Beda 
rua rirejgejgei Yesus jeskaseda Ofa aha etma esij 
osnok egens koma fogora eita eskeira gu ofa. 

33 Nou ongga Yesus oroun osnok egens koma ai yes 
jeska rusnok rufoukou insa koma, beda Ofa ahtec 
osnok egens insa koma efen osu. Beda Ofa oskurfi 
gij etma fogora oroduis osnok egens insa koma arni 
ofou tein. 

34 Beda Ofa eyajga jah mebaga noba agot rot odou 
ongga okora oida, "Efata!" Koma efen ofou oida, "Big 
mar!" 

35 Beda ainsa koma tein osnok egens insa koma eg 
mar koisoisa, noba mar ongga otunggom ofa fogora 
enagot mar guru bera eseiseifa jeska ofa ojgomu. 
Jefeda ofa agot mar erek giskini ojgomu. 

36 Beda Yesus eyahehir joug rusnok nomnaga 
jah suma jeskaseda rinagot rot mar ongga Ofa 
ontunggom nou osnok egens insa koma guru. Ofa 
eyahehir joug rua erek koma ojgomu, tina rua rijefesij 
rot mar insa koma gu rusnok enjgineg ojgomuja. 

37 Rusnok ongga ringg rot mar insa koma rudou 
oubsaha eteb rot. Noba rua ragot rot rudou ongga 
efaga ouka eteb oida, "Mar nomnaga ongga Ofa 
ontunggom bera erek oufamofa eteb! Ofa tein eita 
eskeira gu rusnok ongga rusuw otu fogora rua rig 
mar. Noba Ofa eita eskeira gu rusnok ongga rinagot 
mar jinaga guru fogora rua ragot mar tein!" 

8 1 Gij mona insa koma bera rusnok riskemba 
rumohoturuma rejrej Yesus deika. Beda rusnok 

koma rerin maat nomnaga oisa jeska rua fob. Jefeda 
Ofa ois gu efen ruforoker noba agot gu rua oida, 

?"Dudou okora rot rusnok kef, jeska rua ringker 
jera Didif jah sif gij mona orgomu fob, noba rerin 
maat tein nomnaga oisa jeska rua fob. 

? Noba erek Didif dubk rua sons gu rerin monuh, 
beda rineya rujosra rot mosona gu moroju osubu 
deis, jeska rerin maat egema nou rua guru. Noba rua 
rin jeska rerin monuh ongga ah yes." 

^ Beda Yesus efen oforoka egens agot oida, "Monuh 
ongga mineker gij kef bera owowa. Erek mimif 
muhca nou maat beda enadaij nou rusnok riskemba 
kef tein jinaga guru." 

? Beda Yesus ejeka gu efen ruforoker oida, "Yeyin 
roti ofog egaho?" Beda rua ragot oida, "Mefmen roti 
ofog cinja erfeka." 

6 Beda Yesus ois gu rusnok riskemba insa koma 
oida, "Iwa nomnaga iker jah." Nou ongga rua ringker 
gu mebi fob, beda Ofa eita roti ofog cinja erfeka insa 
koma noba ois oufamofa gu Allah rot roti koma. Beda 
Ofa ekeba roti koma noba eita gu efen ruforoker 
jeskaseda rikeba dogdog gu rusnok jah suma. Beda 
efen ruforoker rikeba roti koma nomnaga gu rusnok 
riskemba insa koma. 

7 Yesus efen ruforoker rerin mos oskiyai tein. Jefeda 
nou ongga Yesus ois oufamofa gu Allah rot mos 
koma fob, beda Ofa agot gu efen ruforoker jeskaseda 
rikeba mos oskiyai insa koma tein gu rusnok jah 
suma. Jefeda rua rikeba mos oskiyai koma gu rusnok 
insa koma. 

8 Beda rusnok riskemba koma rint maat insa koma 
onjoros ereya rua fob. Beda Yesus efen ruforoker 
ruhoturu maat ofod ongga ok morungga eteb erek 

cinja erfeka. Gij mona insa koma bera rusnok rufok 
ribu tohkuru rint maat jah suma. 

? Nou ongga koma oisa fob, beda Yesus obk rusnok 
riskemba insa koma jeskaseda ruksons jah rerin 
monuh. 

10 Ainsa koma tein, Yesus jera efen ruforoker rifef 
meg beda rija jah monuh Dalmanuta ongga angh gu 
meren Galilea enama. 

11Jah suma bera rusnok Yahudi ongga ebic Farisi 
rineya rin skoita Yesus beda ruga omosokuma jera 
Ofa. Rua riradgodu Ofa jeskaseda Ofa otunggom mar 
onswos egens deika ongga orocunc rot oida Ofa efen 
owesa efek ongga en jeska Allah. Tina gij rudou efesi 
bera rua rusujohu rot oida erek Ofa otunggom mar 
ongga ekirsa rot Hukum Musa, beda rua rumocunc 
Ofa erek oska rot. 

12 Tina Yesus odou okum rot mar ongga rua rinjeka 
gu Ofa rot, jefeda Ofa agot oida, "Iwa ongga ebic 
Farisi bera ingk mar ofoukou ongga Didif duntunggom 
nou rusnok fob. Jefeda teinefa fogora iwa ineradgodu 
Didif jeskaseda dutunggom mar onswos deika erek 
komo. Ongga tenten bera, Didif dunotunggom mar 
ongga onswos egema tein nou iwa deika guru." 

13 Beda Yesus eja jeska Farisi insa koma, noba Ofa 
jera efen ruforoker rifef meg. Beda rua ruksons jah 
meren Galilea enama deika. 

14 Yesus jera efen ruforoker rifef meg insa koma 
tina ruforoker rudou ofoj joug nou rumorka maat 
egema deika. Rerin roti ofog egens ojgomu ah gij 
meg efesi insa koma. 

15 Jefeda Yesus agot rot mar ongga orocunc gu 
efen ruforoker erek kef oida, "Iwa yut joug idou rot 
efesi ahais ojgomu jeska rua ongga Farisi jera raja 

Herodes rerin roti efed ongga orok mokcin roti ofog 
nomnaga." 

16 Tina rudou eineina gij rot mar ongga Ofa anggot 
insa koma ros, jefeda rua ragot moguma oida, "Ofa 
agot erek koma jeska mifmin roti enadaij guru ei?" 

17 Yesus ejginaga rot mar ongga rua rimfesij 
moguma rot, jefeda Ofa agot gu rua oida, "Dudou 
okum rot iwa jeska iwa isujohu rot oida mar ongga 
Didif danggot insa koma bera osok gij roti ojgomu. 
Iwa ingk mar onswos ongga Didif duntunggom sis 
fob, noba erek iwa inosujohu rot osok gij mar koma 
deika gurei. Jeska iwa inosujohu rot oida dedin owesa 
efek ongga adaij jeskaseda dita maat egema gu iwa 
tein gurei. 

18 Didif dudou okum rot iwa jeska iwa ik mar ongga 
Didif duntunggom sis fob, tina idou enebriyi gij mar 
insa koma rot koisoisa enesei. Noba iwa ingg mar 
ongga Didif dumftuftu fob tina idou enebriyi gij mar 
ongga Didif danggot rot koisoisa tein enesei. 

1? Noba idou ofoj joug rot roti ofog cinja ongga 
dikeba gu rusnok rufok ribu cinja sis fob tein ei? Nou 
ongga rusnok insa koma rint maat ereyer fob, beda 
iwa ihoturu maat ofod egaho?" Beda rua ragot oida, 
"Maat ofod insa koma ongga Memef mohoturu bera 
ok morungga eteb setka kungkob erfeka." 

20 Beda Yesus agot oida, "Noba teinefa rot roti ofog 
cinja erfeka ongga iwa ikeba gu rusnok rufok ribu 
tohkuru neeka. Nou ongga rusnok insa koma rint 
maat ereyer fob, beda iwa ihoturu roti ofod egaho?" 
Beda rua ragot oida, "Maat ofod insa koma ongga 
memef mohoturu bera ok morungga eteb cinja 
erfeka." 

21 Beda Yesus agot oida, "Dudou okum rot iwa jeska 
idou enebriyi gij rot mar ongga Didif duntunggom 
insa koma rot koisoisa enesi." 

22 Yesus jera efen ruforoker rifef meg egens insa 
koma onjoros rinsaga gu kota Betsaida. Jah suma 
bera rusnok ruroun osnok egens ongga efen eiteij 
ofou skoita Yesus. Beda rua ruis gu Yesus jeskaseda 
Ofa aha etma esij osnok egens insa koma fogora eita 
eskeira gu ofa. 

23 Jefeda Yesus agei osnok egens insa koma etma 
beda oroun ofa jeska kota koma. Beda Ofa oskurfi gij 
etma noba aha mar koma gij osnok egens insa koma 
efen eiteij. Beda Ofa aha efen etma esij osnok egens 
koma. Beda Yesus ejeka gu ofa oida, "Bua bik mar 
fob ei". 

24 Beda osnok egens insa koma oroun oida, "Didif 
dik rusnok ricira, tina rot koisoisa enesi. Rerin rifaga 
erek mega ofoj ojgomu ros." 

25 Beda Yesus ahtec osnok egens insa koma efen 
eiteij juens deika. Beda osnok egens insa koma ek 
juens deika, tina efen eiteij bera eskeira ojgomu fob. 
Noba ebeibeyaif ofa ek mar deika rot koisoisa fob. 

26 Nou ongga Yesus obk osnok egens insa koma 
gu efen mod beda Ofa agot oida, "Bua binagot gu 
rusnok gij kota rot mar ongga Didif duntunggom nou 
bua fob kef guru." 

27 Erek koma beda Yesus jera efen ruforoker rija 
jeska kota Betsaida. Beda rua rija monuh egens 
ongga angh doida kota Kaisarea Filipi. Askesi rua 
ricira raki jaa monuh egens koma ros, beda Yesus 
ejeka gu efen ruforoker oida, "Rusnok rimfesij 
moguma rot oida Didif bera idu?" 

28 Rua ruroun oida, "Rineya ragot oida Bua bera 
Yohanes Pembaptis ongga emfena ebah sons. Noba 
rineya ragot oida Bua bera nabi Elia jeska sis eteb fob 
ongga Allah anggen oida omobk sons skoita rusnok." 

29 Beda Ofa ejeka gu rua oida, "Tina iwa isujohu rot 
oida Didif bera idu?" Beda Petrus oroun oida, "Bua 
bera Kristus ongga Allah omobk jeskaseda osuwa 
rusnok jeska rerin mar okum." 

30 Beda Yesus eyahehir joug efen ruforoker insa 
koma jeskaseda rinefesij rot mar ongga Petrus 
anggot insa koma gu rusnok enjgineg guru. 

31 Beda Yesus oftuftu mar gu efen ruforoker 
deika. Ofa agot oida, "Didif, Rusnok Efesa, bera 
dimeita difera okora eteb. Beda ebirfager Yahudi, 
jera ebirfager imam-imam jera ebirfager Guru-Guru 
agama rumokoja Didif tein. Beda rusnok rimagob 
Didif. Noba gij mona orgomu deika, beda Didif 
dimedebecki jeska danggos sons." 

32 Yesus anggot mar insa koma gu rua, beda Petrus 
oroun Yesus gu gesinsa noba ofa etaha joug Yesus 
rot mar ongga Ofa anggot insa koma. 

33 Tina Yesus ekikif noba eyajga efen ruforoker, 
beda Ofa agot rot ahais gu Petrus oida, "Petrus, 
bua bija jeska Didif ojgomu! Jeska mar ongga bua 
busujohu rot insa koma bera erek Bilis ondou os rot 
tein. Mar ongga bua busujohu rot koma bera ongga 
rusnok rudou os rot tein, tina koma bera enerek mar 
ongga Allah odou os rot guru." 

34 Beda Yesus ohoturu rusnok rufoukou jera efen 
ruforoker noba agot gu rua oida, "Erek osnok egens 
odou os ororu Didif erek dedin oforoka egens, beda 
ofa onosujohu rot mar ongga ofa esinsa ondou os 
rot ojgomu guru. Tina ofa esejah odou efesi rot mar 

ongga emeita efera okora gu ofa erek osnok egens 
ongga ok mega salib fogora eita efera okora noba 
anggos tumu tein. Ofa eita mar erek koma beda 
ororu Didif. 

35 Jeska osnok egens ongga osujohu rot ofa esinsa 
efen eiteij ah ojgomu noba onororu Didif rot tenten 
guru, beda ofa efen eiteij ah koma emeseiseifa si. 
Tina erek osnok egens efen eiteij ah bera eseiseifa 
jeska ofa ororu Didif noba ejagot rot Allah oga ongga 
oufamofa tein, beda ofa koma emesma eiteij ah 
ongga ah aibin si. 

36 Noba erek osnok egens ohoturu mar ofoukou 
nou esinsa efen eiteij ah kef, tina eiteij ah kef bera 
eseiseifa ojgomu jeska ofa onororu Didif guru, beda 
mar ongga ofa onghoturu insa koma onofij ofa tein 
jinaga guru. 

37 Jeska erek efen eiteij ah insa koma eseiseifa fob, 
beda enadaij nou ofa otunggom mar egema tein 
jeskaseda eita eiteij ah insa koma sons deika jinaga 
guru. 

38 Gij mona insa kef bera rusnok rufoukou rineita 
mar ongga oska noba runororu Didif guru. Jefeda 
erek mojen rua rot Didif jera mar ongga Didif dimfesij 
tein, beda mojen Didif, Rusnok Efesi, tein rot rua 
fogora dumokoja rua jeska Didif ojgomuja. Didif 
dumotunggom mar erek koma gij mona ongga 
Didif dungksons rot dufoka ongga aksa eteb erek 
dedin Akeina efen ofoka ongga aksa eteb tein jera 
malaikat-malaikat ongga ebsi komowa tein." 

1 Beda Yesus agot gu rua oida, "Gij mona kahma, 

beda rineya jeska iwa ongga rinagos enesi bera 
rimek Allah ofoka ereij keingg efen rusnok rot owesa 
efek eteb si." 


Markus 9 207 


? Gij mona egema deika, beda Yesus oroun Petrus 
jera Yakobus jera Yohanes jah memaga ofos. Noba 
rua riker morototuma gu risinsa jah suma. Askesi 
Yesus eker jah suma, beda efen ruforoker rik, tina 
efen efaga eja erek toga. 

3 Ofa efen meisoufa eja erek efesa eisa eteb 
doska. Mar egema tein ongga angh gu mebif bera 
onotunggom rusnok rerin meisoufa efesa eisa eteb 
erek Yesus efen gij mona insa koma guru. 

^ Beda nabi Musa jera nabi Elia gorogna keingg rua 
jah suma. Beda goga gefesij mar jera Yesus. 

? Askesi rua rimfesij mar ros, beda Petrus ois gu 
Yesus oida, "Akeina Guru, ongkoska eteb nou mimif 
miker jah sif. Jefeda memef mei modwok orgomu jah 
sif tein. Egens nou Bua, egens nou Musa noba egens 
nou Elia." 

6 (Petrus enejginaga rot mar ongga ofa enagot 
gu rua insa koma guru, jeska ofa, Yakobus jera 
Yohanes rimeesa eteb. Jefeda ofa agot mar insa 
koma ojgomu.) 

7 Beda mocgoj ofog eteb orogna keingg rua jah 
suma noba ocohun rua. Beda Allah agot jeska mocgoj 
ofog insa koma oida, "Ofa kef bera dedin edesa 
ongga dudou okora rot. Jefeda iwa ig mar nomnaga 
ongga Ofa agot ojgomu." 

8 Beda ainsa koma tein Yesus efen ruforoker rik, tina 
Yesus esinsiyai bera onot jah suma jera rua ojgomu. 

? Nou ongga rua runjuj jeska memaga ofos insa 
koma, beda Yesus eyahehir joug rua jeskaseda 
rinefesij rot mar ongga rua rik insa koma gu rusnok 
enjgineg tein guru onjoros mona ongga Ofa, Rusnok 
Efesa, agos noba edebecki sons fob. 

10 Jefeda rua ruroru jeni mar ongga Yesus anggot 
insa koma ojgomu. Tina rua rimfesij moguma rot 
mar ongga Ofa anggot osok gij edebecki jeska agos, 
jeska rudou enebriyi gij rot mar koma enesi. 

11 Beda rua rijeka gu Ofa oida, "Akeina, Guru-Guru 
agama ragot oida nabi Elia jeska mona ongga ensis 
bera omoksons sismeni fog fogora Kristus ongga 
Allah omobk bera emen. Rua ruftuftu mar erek koma 
rot meidu?" 

1? Beda Yesus agot oida, "Koma tenten. Nabi Elia 
emen rot sismeni jeskaseda esejah rusnok rudou 
efesi nou mona ongga Kristus emen tein. Noba iwa 
isujohu rot mar ongga nabi-nabi runggu osok gij 
Kristus ongga emen. Jeska rua runggu rot oida, Ofa 
ongga Rusnok Efesa, bera emeita efera okora eteb, 
beda rusnok rumokoja Ofa tein. 

1? Tina Yohanes, ongga erek Elia bera en fob. Noba 
rusnok rita mar ongga oska skoita ofa jeni erek rudou 
os rot ojgomu. Noba koma tein ororu jeni mar ongga 
nabi-nabi runggu rot Yohanes sis eteb fob." 

1^ Nou ongga Yesus oksons jera efen ruforoker 
rugomu insa koma, beda rua rik rusnok rufoukou 
rut rejrej Yesus efen ruforoker enjgineg. Noba ainsa 
koma tein rineya ongga Guru-Guru agama ruga 
omosokuma jera ruforoker insa koma. 

15 Nou ongga rusnok rufoukou koma rik Yesus, beda 
rua rufof skoita Ofa rot rudou ongga eskeira eteb 
noba ruisu Ofa. 

16 Beda Yesus ejeka gu efen ruforoker jah suma 
oida, "Iwa jera Guru-Guru kef bera yuga omosokuma 
osok gij mar meidu?" 

17 Beda osnok egens ongga onot gu rusnok rufoukou 
insa koma rifekesa oroun oida, "Akeina Guru, didif 

duroun dedin edesa orna egens jeskaseda Bua bita 
eskeira gu ofa. Jeska efena ofogog engker gij odou 
efesi, jefeda dedin edesa enagot mar deika guru. 

18 Noba gij mona ongga efena ofogog insa koma 
agob ofa, beda ofa eij esinsa gu mebi, beda awesi 
efeireira, noba ofon emeskema ahais ojgomu, beda 
efen efaga oskukwok tein. Tina jeska Bua bineker 
jah sif enesi, jefeda didif direjgei bebin ruforoker 
jeskaseda rua rikemeji efena ofogog insa koma jeska 
edesa kef efen odou efesi. Beda rua rireni, tina 
guri. Efena ofogog koma eneker gij efen odou efesi 
ojgomu ros." 

1? Beda Yesus agot gu efen ruforoker rot odou 
okumkum oida, "Iwa ingk Didif duntunggom mar 
ofoukou nou rusnok fob, tina idou onororu Didif rot 
tenten enesei. Didif duin keingg dudou efesi rot iwa 
onjoros mona egaho fogora idou ebriyi gij mar ongga 
Didif dutunggom! Iwa iroun osnok egens koma efen 
efesa skoita Didif." 

20 Jefeda rua ruroun efesa orna egens insa koma 
skoita Yesus. Nou ongga efena ofogog insa koma ek 
Yesus, beda ofa obu oforoka efes egens koma. Beda 
oforoka efes koma esma noba eredma gu mebi. Beda 
ofa eskiskiski noba awesi efeireira. 

21 Erek koma beda Yesus ejeka gu efen meka oida, 
"Mar kef bera encirej ofa gij mona egaho fob?" Beda 
efen meka oroun gu Yesus oida, "Mar insa koma 
encirej Ofa sis mona ongga ofa erek oforokai onjoros 
mona deisef tein. 

22 Noba efena ofogog koma okoja ofa gij mah era 
mei tein jeskaseda ofa agos ojgomu. Tina erek Bua 
bebin owesa efek ongga adaij nou, beda bucunc 

budou ongga okora rot magef fogora bufij ofa 
ojgomu." 

?3 Beda Yesus agot oida, "Bua binagot oida, 'Erek 
Bua bebin owesa efek ongga adaij nou,' erek koma 
guru. Jeska rusnok ongga rudou ororu Allah rot 
tenten bera rimesma mar ongga rua rirejgei Ofa rot 
si." 

24 Beda meka egens koma ois gu Ofa oida, "Didif 
dudou ororu Allah rot tenten fob. Erek koma tina 
bufij didif jeskaseda dudou ororu Ofa rot ahais ekirsa 
ojgomu!" 

25 Beda Yesus ek oida rusnok rufoukou deika rufof 
skoita rua jah suma, jefeda Ofa etaha joug efena 
ofogog egens insa koma erek kef oida, "Bua ongga 
butunggom rusnok fogora rusu otuw jera rinagot mar 
tein guru, bua burogna jeska oforoka efes egens kef 
odou efesi ojgomu noba bunoira deika guru!" 

26 Ainsa koma tein efena ofogog koma ois mar rot 
oga eteb noba eredma, beda orogna jeska oforoka 
efes insa koma odou efesi. Beda oforoka efes egens 
koma ahca gu mebi erek anggos. Jefeda rusnok 
rineya rusujohu rot oida ofa agos fob. 

27 Tina Yesus agei efen etma noba ofra ofa 
jeskaseda ot. Jefeda ofa edebecki noba eskeira fob. 

?8 Erek koma beda nou ongga Yesus jera efen 
ruforoker ruira gij mod egens, beda rua rijeka gu Ofa 
oida, "Akeina, memef mereni tina menekemeji efena 
ofogog insa koma guru. Koma rot meidu?" 

29 Beda Yesus oroun gu rua oida, "Rot efena ofogog 
ongga erek egens insa koma bera iwa yum iteij 
sismeni fog, fogora ikemeji efena ofogog insa koma 
ojgomu. Jeska mar egema tein ongga iwa itunggom 
bera onofij iwa rot jinaga guru." 

30 Erek koma, beda Yesus jera efen ruforoker rija 
jeska monuh koma noba riris monuh Galilea deis. 
Beda Ofa enagot gu rusnok enjgineg oida rua rimeja 
jah suma guru. Jeska Ofa odou os eker gu esinsa 
jera efen ruforoker ojgomu jeskaseda oftuftu mar 
gu rua. Erek koma, beda Ofa agot gu rua oida, "Gij 
mona kahma, beda osnok egens bera emekikif jeska 
Didif, Rusnok Efesa, fogora emaha Didif gu rusnok 
enjgineg ongga rufogog. Beda rua rimagob Didif. 
Tina gij mona orgomu deika, beda Didif dimedebecki 
jeska danggos si." 

31 (9:30) 

32 Tina Yesus efen ruforoker rudou enebriyi gij mar 
ongga Ofa anggot insa koma efen ofou guru. Noba 
rua tein rimeesa rot jefeda rinejeka gu Ofa osok gij 
mar insa koma guru. 

33 Erek koma beda Yesus jera efen ruforoker 
ruksons jah kota Kapernaum. Nou ongga rua rumuira 
gij mod egens, beda Yesus ejeka gu rua rot mar 
ongga rua rimfesij moguma gu moroju deis insa 
koma. 

34 Tina rua runoroun mar gu Ofa guru, jeska rua 
ruga omosokuma rot oida idu jeska rua bera emesma 
ofoka ongga aksa ekirsa jeska rineya. Noba mojen 
rua rot mar insa koma. 

35 Jefeda Yesus eker jah suma beda ohoturu efen 
ruforoker setka kungkob erfeka insa koma noba agot 
gu rua oida, "Erek osnok egens odou os jeskaseda 
Allah ofra efen ofoka ongga erek aksa, beda ofa oin 
keingg esinsa ofoka erek osnok egens ongga onok 
ofoka guru, fogora ofij rusnok nomnaga ojgomu." 

36 Beda Yesus oroun oforokai egens skoita Ofa noba 
agei ofa jera odou. Beda Ofa agot gu efen ruforoker 

oida, "Erek osnok egens oroun oforokai erek kef 
oisouska Didif dufoka, beda koma erek ofa oroun 
Didif disinsa tein fob. Noba erek ofa oroun Didif 
disinsa fob, beda koma erek ofa oroun Allah esinsa 
ongga ombk Didif tein." 

37 (9:36) 

38 Yohanes agot gu Yesus oida, "Akeina Guru, 
memef mek osnok egens ekemeji efena ofogog jeska 
rusnok rudou efesi oisouska Bua bebin bufoka. Tina 
memef magot joug ofa jeska ofa bera onoira erek 
egens jera mimif enesi." 

39 Tina Yesus oroun oida, "Iwa inagot joug ofa erek 
koma guru. Jeska erek osnok egens ontunggom mar 
onswos oisouska dedin dufoka, beda koma erek ofa 
ororu Didif rot tenten fob. Noba ofa enekikif jeska 
Didif fogora oga oruh Didif tein jinaga guru. Jeska 
ofa era dedin owesa efek fogora orotunggom mar 
ongga onswos erek koma. 

^0 Jeska erek osnok egens onok eretei rot mimif 
guru, beda ofa erek egens jera mimif. 

^1 Noba ongga tenten bera, erek osnok egens ofij 
iwa erek eita mei jeskaseda iwa ij, jeska iwa iroru 
Didif ongga Kristus, beda Allah emeita ofons ongga 
ongkoska eteb gu ofa rot si." 

42 Erek koma beda Yesus agot deika oida, "Erek 
osnok egens ocunc mar ongga oska gu rusnok 
enjgineg ongga ruroru Didif rot rudou ongga erek 
oforokai insa koma efen odou, fogora rua risiri gij 
mar ongga oska tein, beda Allah omofra mar okum 
eteb doska keingg rusnok ongga runcunc mar ongga 
oska insa koma rot si. 

43 Erek osnok egens odou eftirir keingg mar ongga 
oska fogora ofa odou os era efen etma ereita mar 

ongga oska koma, beda ofa osuna rot mar insa koma 
jeska odou efesi sismeni fog. Koma bera erek osnok 
egens ongga eris etma insa koma jeska jeskaseda 
ofa enera efen etma koma rot mar ongga oska insa 
koma guru. Ofa osuna rot mar insa koma jeskaseda 
esma eiteij ah ongga ah aibin ojgomuja. Beda Allah 
tein eneij ofa gu mahmei meren guru. 

^4 ((Jeska mah koma bera et rusnok rot ah aibin 
ojgomuja.)) 

45 Noba, erek osnok egens odou eftirir keingg mar 
ongga oska fogora odou os ecira aki rot skoita mar 
insa koma, beda ofa osuna mar insa koma jeska 
odou efesi sismeni fog. Koma bera erek osnok egens 
ongga eris aki insa koma jeskaseda ofa enecira aki 
skoita mar ongga oska insa koma guru. Ofa osuna 
rot mar insa koma jeska jeskaseda esma eiteij ah 
ongga ah aibin. Beda Allah tein eneij ofa gij mahmei 
meren guru. 

46 ((Jeska mah koma bera et rusnok rot ah aibin 
ojgomuja.)) 

?/ Noba erek osnok egens odou eftirir keingg mar 
ongga oska ongga ofa ek gu eiteij, beda ofa osuna 
rot mar insa koma jeska odou efesi sismeni fog. Jeska 
koma bera erek osnok egens ongga oku efen eiteij 
jeska jeskaseda ereita mar koma ongga ofa ek gu 
eiteij guru. Ofa osuna rot mar ongga oska insa koma 
jeska odou efesi jeskaseda oira jera rusnok ongga 
Allah ofoka ereij keingg erek efen rusnok. Beda Allah 
eneij ofa gij mahmei meren guru. 

48 Jeska mah koma bera et rusnok rot ah aibin 
ojgomuja. 

49 Erek koma beda iwa isujohu rot maroforu mos. 
Jeska maroforu mos bera ofij maat jeskaseda ah 

dektek ojgomuja. Koma morototuma erek mahmei 
meren ongga Allah eij rusnok gij. Jeska mah koma 
emet rusnok jah suma rot mona ongga ah aibin 
ojgomuja. 

50 Maroforu mos bera oufamofa nou mar ofoukou 
ongga mimif mireska gij. Tina erek maroforu mos 
insa koma onotka deika guru, beda mimif maha 
mar koma jah ojgomu noba minereska mar deika 
guru. Iwa tein bera irek maroforu mos ongga otka 
ros fogora isejah idou efesi jeskaseda yufij Allah rot 
mar ofoukou ojgomuja. Noba iwa ita idou ongga 
eskeiramera moguma tein ojgomu." 

10 1 Erek koma beda Yesus jera efen ruforoker 
rija jeska kota Kapernaum noba ricira jah 
monuh Yudea. Beda rua ricira jah mei Yordan enama. 
Jah suma tein bera rusnok rufoukou rin skoita Ofa, 
jefeda Ofa oftuftu mar gu rua erek giskini ojgomu. 

? Askesi Yesus oftuftu mar ros, beda rusnok Yahudi 
rineya jeska ebic Farisi rin skoita Ofa. Beda rua rijeka 
gu Ofa oida, "Akeina, ororu mifmin hukum Yahudi 
bera runer rukoja rerin ruhoner erek risinsa rudou os 
ei era gurei?" Rua rijeka mar koma erek reirei ojgomu 
jeskaseda erek Yesus agot oida, "Iwa itunggom erek 
koma ojgomu," era Ofa agot oida, "Enadaij rot guru," 
beda rua rucunc Ofa erek oska rot ojgomu. 

3Tina Yesus ejeka gu rua oida, "Sis fob, Musa agot 
mar meidu gu yeyin imower osok gij mar insa koma?" 

^ Beda rua ragot oida, "Hukum Musa bera agot rot 
oida, 'Erek orna egens odou os okoja efen mohona, 
beda ofa ogu surat ongga agot rot mar erek koma 
fogora eita gu efen mohona, beda obk ofa jeska efen 
mod ojgomu.' " 

? Beda Yesus agot oida, "Ongga tenten bera, Musa 
oitij rot mar insa koma gij efen hukum jeska iwa 
idou ombrera ojgomu noba inororu mar ongga ofa 
anggot rot egema tein sis fob guru. Jeska mar ongga 
ofa onggu rot sismeni bera erek kef oida: 'Gij mona 
ongga Allah ontunggom rusnok, beda ofa ontunggom 
orna jera ojaga jeskaseda gegeka tein geja gerek 
egens.' 

6 (10:5) 

7 Erek koma jefeda gij mona ongga orna egens 
oskotu efen mohona fob, beda ofa eja jeska efen 
meka gonu mosu noba ejeker erek egens jera efen 
mohona. 

8 Noba sis fob bera gegan godou erek egeka, 
tina ebeibeyaif gegan godou bera enjerek egens 
ojgomuja. 

? Jefeda orna egens onokoja efen mohona insa 
koma guru, jeska Allah bera ongga oroun goga 
mejerema erek egens." 

10 Nou ongga Yesus jera efen ruforoker rungksons 
jah mod fob, beda rua rijeka gu Ofa rot mar ongga 
Ofa omftuftu gu rusnok ebic Farisi insa koma efen 
ofou. 

11 Beda Ofa agot gu rua oida, "Erek orna egens 
okoja efen mohona, noba ofa ojoskotu mohona 
ongga efeinah, beda koma erek ofa jera efen mohona 
ongga efeinah insa koma gesiri morototuma ojgomu 
fob. 

1? Erek koma tein, erek ojaga egens enja jeska efen 
mahina noba ahi igers mahina ongga efeinah deika, 
beda koma erek ofa jera efen mahina ongga efeinah 
insa koma tein gesiri morototuma ojgomu fob." 

13 Gij mona egema deika beda rusnok ruroun 
ruforokai skoita Yesus jeskaseda Ofa aha efen etma 
esij rua fogora eita oufamofa gu rua. Tina Yesus efen 
ruforoker ritaha joug rusnok insa koma rot. 

14 Nou ongga Yesus engk rua rita mar erek koma, 
beda Ofa odou okum rot efen ruforoker insa koma. 
Jefeda Ofa agot gu rua oida, "Iwa ineragou joug 
ruforokroka erek koma guru, tina yuitij rot oida rua 
rin skoita Didif ojgomu. Jeska rusnok ongga rita 
rudou efesi ongga erek ruforokroka kef rerin rudou 
efesi bera rumoira jera rusnok ongga Allah ofoka 
ereij keingg si. 

15 Noba, Didif dagot rot tenten oida, erek osnok 
egens onororu Allah, ongga ofoka ereij keingg 
rusnok, morototuma erek ruforokroka kef rumororu 
Ofa guru, beda rua runoira jera Ofa efen rusnok 
jinaga guru." 

16 Erek koma beda Ofa oroun ruforokroka insa koma 
desi Ofa. Beda Ofa aha efen etma esij rua fogora ois 
gu Allah jeskaseda eita oufamofa gu rua. 

17 Nou ongga Yesus jera efen ruforoker rinja jeska 
monuh insa koma, beda osnok egens ofof skoita 
Yesus noba es okeibi gu mebi jah Yesus odou. Beda 
ofa agot gu Yesus oida, "Guru ongga oufamofa, didif 
dutunggom mar erek meidu jeskaseda disma eiteij 
ah ongga ah aibino?" 

18 Beda Yesus oroun gu ofa oida, "Bua bijeka gu 
Didif erek oufamofa rot meidu? Jeska rusnok egema 
tein bera runoufa guru. Allah esinsiyai bera ongga 
oufamofa ojgomu. 

1? Bua bijginaga rot hukum Musa fob. Musa agot 
gij hukum koma oida, 'Binagob rusnok guru ni, 
genesiri morototuma guru ni, bunokoreka mar guru 

ni, bunocuwei mar gij rusnok enjgineg guru ni, 
bunorokrusa rusnok guru ni, bugif gu bebin mekeb 
jera mosib ojgomu ni.' " 

20 Beda osnok egens koma agot oida, "Guru, sis 
mona ongga didif dumforokai ros onojoros mona 
deisef tein bera didif duroru jeni mar koma nomnaga 
fob. Noba mar egema tein enahif ei?" 

21 Beda Yesus ohobut osnok egens insa koma noba 
odou okora rot ofa. Beda Ofa agot oida, "Mar egens 
deika bera enahif ros. Bua buhu bebin mareibra 
nomnaga fogora bikeba fifi ongga bua binsma jeska 
mar insa koma gu rusnok ongga rufojingki ojgomu. 
Beda bua bimesma mar ongga oufamofa eteb gu 
mebaga si. Beda bua buroru Didif." 

22 Nou ongga osnok egens insa koma engg mar 
ongga Yesus anggot fob, beda ofa osum oskusk rot. 
Jefeda ofa eja rot odou okum, jeska ofa erek orna 
mei ahta ongga efen mareibra ofoukou doska tein. 

?3 Beda Yesus eyajga rusnok jah suma, noba agot 
gu efen ruforoker oida, "Okum eteb rot rusnok ongga 
ruisum gij rerin mareibra ofoukou ojgomu jeskaseda 
rumoira jera rusnok ongga Allah ofoka ereij keingg 
jinaga guru." 

24 Yesus efen ruforoker rudou oubsaha eteb rot mar 
ongga Ofa anggot insa koma. Beda Yesus agot gu 
rua deika oida, "Iforoker ongga dudou okora rot, 
okum eteb nou unta efaga egens oira gij mohunu 
mos esta. Tina okum eteb ekirsa nou rusnok ongga 
ruisum gij rerin mareibra ofoukou jeskaseda ruira 
jera rusnok ongga Allah ofoka ereij keingg ojgomu." 

25 (10:24) 

26 Erek koma jefeda Yesus efen ruforoker rudou 
oubsaha eteb ekirsa deika noba ragot moguma oida, 

"Erek koma jefeda enadaij nou rusnok egema risma 
eiteij ah ongga efeinah jinaga guru." 

?/ Beda Yesus orumba gij rua noba agot oida, 
"Tenten, oisouska rusnok risinsa rerin owesa efek 
bera enadaij guru. Tina oisouska Allah efen owesa 
efek bera rua rimeita eiteij ah ongga efeinah si." 

28 Beda Petrus agot gu Yesus oida, "Tuhan, teinefa 
rot memefo? Memef maha mefmen mar nomnaga 
jah jeskaseda mororu Bua ojgomu fob?" 

29 Beda Yesus agot oida, "Ongga tenten bera, 
idu ongga aha efen mod ni, era aha efen mokora 
jera meyera ni, era efen meka gonu mosu ni, era 
efen efeser ni, era efen mebi ni jeskaseda ororu 
Didif, noba jeskaseda ejefesij rot Allah oga ongga 
oufamofa, 

30 beda ofa emesma mar insa koma nomnaga rot 
ofosma wuntin egens ekirsa deika gij efen eiteij ah 
ainsa kef tein. Noba erek rusnok rita efera okora gu 
ofa rot, beda gij mona ongga emen bera ofa emesma 
eiteij ah ongga efeinah noba ah aibin jera mar insa 
koma tein si. 

31 Tina rusnok ongga ruhca rufoka ongga aksa 
gij mona ebeibeyaif bera runofoka aksa gij mona 
ongga emen deika guru. Noba rusnok ongga runohca 
rufoka ongga aksa gij mona ebeibeyaif guru, rua bera 
rimesma rufoka ongga aksa eteb gij mona ongga 
emen si." 

32 Yesus jera efen ruforoker ricira jah kota 
Yerusalem. Noba Yesus eja okag rot rua jera rusnok 
enjgineg tein ongga ruroru Ofa. Jefeda rua rudou 
oubsaha eteb rot Ofa jeska Ofa enemeesa rot rusnok 
ongga rudou ofogog skoita Ofa jah suma guru. Noba 
rusnok enjgineg koma ongga ruroru Ofa tein bera 

rimeesa rot mar ofogog ongga emecirej Yesus jera 
rua nomnaga gij kota koma. Beda Yesus oroun efen 
ruforoker rufok setka kungkob erfeka gu risinsa noba 
agot gu rua juens deika rot mar ongga okum ongga 
emah keingg Ofa gij kota Yerusalem. 

33 Ofa agot oida, "Iwa ig duga kef rot iskusk 
fog, jeska mimif mimeja jah kota Yerusalem 
kendeja. Noba jah suma bera rusnok rimagei Didif, 
Rusnok Efesa, beda rumoroun Didif skoita ebirfager 
imam-imam Yahudi jera Guru-Guru agama. Beda 
ebirfager koma rumoga ojga rot oida Didif dijagos 
ojgomu. Beda rua rimaha Didif gu rusnok ongga 
Yahudi guru. 

34 Beda rusnok insa koma rumoga oruh Didif ni, 
rumoskurfi rot Didif ni, rangha Didif rot ahais ni, beda 
ragob Didif. Noba gij mona ongga orgomu deika, 
beda Didif dimedebecki sons jeska danggos." 

35 Yakobus jera Yohanes, ongga Zebedeus efen 
efeserga, gen skoita Yesus noba gagot gu Ofa oida, 
"Akeina Guru, magef madou os jeskaseda Bua 
butunggom mar ongga marejgei rot gu Bua." 

36 Beda Yesus ejeka gu goga oida, "Goga godou os 
dutunggom mar erek meidu?" 

37 Beda goga goroun oida, "Gij mona ongga bua 
bufoka ereij keingg rusnok rot bufoka ongga aksa 
eteb, beda bucunc magef jeskaseda magema maker 
jah bugnosk noba magema maker jah bigris, fogora 
magef mamesma mafoka ongga aksa tein." 

38 Beda Yesus agot gu goga oida, "Goga godou 
enebriyi gij rot mar insa koma ongga genjeka gu 
Didif rot enesi. Goga goitij rot geita gefera okora eteb 
noba gagos tein erek Didif dimeita difera okora eteb 
noba dimagos tein ei?" 

39 Beda goga gagot gu Yesus oida, "Magef maitij rot 
maita mar erek koma tein." Beda Yesus agot gu goga 
oida, "Tenten, gij mona kahma beda, goga gemeita 
gefera okora noba gemagos erek Didif si. 

^0 Tina Didif dinagot rot idu ongga engker gu 
dugnosk jera digris guru. Jeska Allah esinsiyai bera 
ongga omocunc rot idu ongga emeker jah dugnosk 
jera ongga emeker jah digris." 

^1 Nou ongga Yesus efen ruforoker rufok setka 
ongga enjgineg rig rot mar insa koma ongga Yakobus 
jera Yohanes genjeka gu Yesus rot, beda rudou 
okumkum rot goga. 

?? Beda Yesus ohoturu efen ruforoker rufok setka 
kungkob erfeka noba agot gu rua oida, "Iwa ijginaga 
rot fob oida rusnok ongga Yahudi guru bera rerin 
ebirfager ongga rut keingg rua ojgomuja. Noba 
rusnok insa koma rerin rusnok enjgineg ongga rufoka 
aksa tein ongga riyahehir joug rua rot mar ofoukou 
ojgomuja. 

^3 Tina iwa ineita mar erek ebirfager insa koma 
guru. Ongga tenten bera, erek osnok egens jeska 
iwa ifekesa ongga odou os esma ofoka ongga aksa 
jeska Allah, beda ofa oin keingg odou efesi sismeni 
fog, fogora ofij rusnok enjgineg tein. 

^4 Noba erek osnok egens odou os jeskaseda Allah 
ofra efen ofoka erek aksa ekirsa jeska rineya, beda 
ofa ofij rusnok nomnaga. 

45 Jeska Didif, Rusnok Efesa tein, bera dinen jeska 
mebaga jeskaseda rusnok enjgineg rufij Didif ojgomu 
guru. Tina Didif din jeskaseda dufij rusnok enjgineg. 
Noba Didif din jeskaseda daha disinsa gu rusnok 
ongga rufogog fogora rimagob Didif. Beda oisouska 

koma bera rusnok rufoukou rimesma eiteij ah ongga 
ah aibin." 

^6 Yesus jera efen ruforoker rinsaga gu kota Yerikho 
fob. Nou ongga rua rija jeska kota koma, beda 
rusnok rufoukou doska ruroru rua jeska kota koma. 
Erek koma noba osnok egens ongga ofoka Bartimeus 
ongga Timeus efen efesa bera eker gu moroju 
efembra. Ofa bera eiteij ofou noba erejgejgei rusnok 
rot fifi ojgomuja. 

47 Nou ongga Bartimeus engg jeska rusnok enjgineg 
oida Yesus, ongga ojga jeska kota Nazaret, bera ai 
juens emerabj ofa jah suma, beda ofa ois rot oga 
eteb oida, "Yesus, Bua bera Kristus ongga Allah 
anggen eimofoj rot oida omojuj jeska raja Daud. Bita 
oufamofa gu Didifo!" 

48 Beda rusnok rufoukou ritaha joug ofa jeskaseda 
ofa eker toumou ojgomu. Tina ofa ois rot oga eteb 
deika oida, "Yesus ongga onjuj jeska raja Daud, bita 
oufamofa gu didifo!" 

^? Beda Yesus ojot jah suma noba agot gu rusnok 
oida, "Yagot gu ofa jeskaseda en skoita Didif jah sif." 
Jefeda rua rijagot gu osnok egens insa koma oida, 
"Budou onokumkum guru. Bidebecki jeska Yesus 
enejeka gu bua fob." 

50 Jefeda ofa eij efen mahkowu jah, beda ot 
ebeirens noba eja skoita Yesus. 

51 Erek koma beda Yesus ejeka gu ofa oida, "Bua 
budou os Didif dutunggom mar erek meidu nou bua?" 
Beda ofa oroun gu Yesus oida, "Akeina, didif dudou 
os dik mar." 

52 Beda Yesus agot oida, "Bija ebeibeyaif. Allah eita 
eskeira gu biteij fob, jeska budou ororu Didif rot 
tenten." Ainsa koma tein efen eiteij eskeira noba ofa 

ek mar tein. Beda ofa ororu Yesus jah gu moroju 
osubu deis insa koma tein. 
1 1 1 Yesus jera efen ruforoker rinesaga jah kota 
Betfage jera kota Betania ongga angh gu 
memaga ofos ongga ofoka Saitun. Kota-kota koma 
ah doida kota Yerusalem. Nou ongga rua rinsaga gu 
kota Betfage, beda Yesus obk efen goforoka gegeka 
jeskaseda geja gokag rua. 

? Ofa agot gu goga oida, "Goga geja gokag memef 
jah kota Betfage ongga angh jah kendeja. Nou ongga 
goira gij kota koma, beda goga gemek keledai efer 
egens ongga rusnok runcoka. Keledai egens koma 
bera rusnok egema tein rineifef enesi. Beda gosuwa 
keledai koma, noba goroun skoita Didif. 

3 Noba erek rusnok rijeka gu goga rot oida, 'Goga 
gosuwa keledai koma rot meidu?' Beda goga goroun 
gu rua oida, 'Tuhan ocosu rot, noba dansusk rusnok 
rumoroun keledai koma sons skoita iwa si.' " 

^Erek koma beda nou ongga goga genjesaga gu 
kota insa koma, beda goga gek keledai efer egens 
ongga rusnok runcoka gu montoj mod egens ongga 
angh gu moroju efembra. 

? Noba askesi goga gosuwa keledai efer insa koma 
beda rusnok rijeka gu goga oida, "Goga gosuwa 
keledai efer koma rot meidu?" 

6 Beda goga gagot mar insa koma jeni ongga Yesus 
oftuftu gu goga, jefeda rusnok koma ruitij rot goga 
goroun keledai egens insa koma. 

7 Nou ongga goga goroun keledai efer egens insa 
koma gu Yesus, beda goga gaha meifeti esij keledai 
ejmeg. Beda Yesus eifef esij keledai egens insa koma. 

8 Noba askesi keledai efer koma enecira rot Yesus 
ros, beda rusnok rufoukou ruhoda rerin meifeti noba 

rurosu moroju ongga Yesus encira gij. Rua tein 

riris ayug efeyi eteb jeskaseda rurosu moroju nou 
keledai ongga encira rot Yesus. Rua rita mar erek 
koma jeskaseda rurocunc rot oida rurougif gu Ofa rot 
tenten fob. 

? Noba rusnok rufoukou ongga Yesus encira gu 
rifekesa insa koma bera risitit rot ruga eteb oida, 
"Oufamofa eteb jeska Bua bin fob! Allah eita 
oufamofa eteb gu Bua ongga en oisouska Ofa efen 
ofoka! Allah eita oufamofa eteb gu bua ongga bin 
jeskaseda bufoka ereij keingg memef erek mifmin 
mimowa raja Daud ongga ofoka ereij keingg mifmin 
mimowa. Memef mesitit Allah ongga engker gu 
mebaga!" 

10(11:9) 

11 Yesus oira gij kota Yerusalem beda Ofa eja gu 
momas ongga angh rejrej Mod Allah jah suma. Ofa 
eyajga joug mar nomnaga jah suma. Beda Ofa jera 
efen ruforoker rija jeska kota Yerusalem noba rua 
ruksons jah kota Betania jeska erek mowororu fob. 

12 Erek monog deika beda Yesus jera efen ruforoker 
rija jeska kota Betania. Ainsa koma tein mosona ok 
Yesus. 

13 Beda Ofa ek mega efek egens ongga efeyi 
ofoukouku ros. Jefeda Ofa eja skoita mega efek 
egens insa koma jeskaseda ohca rot efen efek. Beda 
Ofa ek, tina efen efeyi ereinahta ojgomu. Ofa enek 
efen efek egema tein guru, jeska mona ongga enefek 
enesi ros. 

1^ Jefeda Ofa agot skoita mega egens insa koma 
oida, "Didif duhca efek jeska bua, tina dinek egema 
tein guri. Jefeda rusnok eneya tein rinet efek jeska 
bua deika guru. Jeska gij mona kahma bera binefek 

deika jinaga guru." Noba efen ruforoker rig mar 
ongga Ofa anggot erek insa koma skoita mega egens 
koma ongga enefek guru. 

15 Yesus jera efen ruforoker ruksons jah Yerusalem. 
Beda Ofa oira gu momas ongga rusnok rum riteij 
gu Allah gij. Momas insa koma bera angh rejrej 
Mod Allah. Jah suma bera Ofa ek rusnok rufoukou 
ongga rudou erebibei rot rerin mar ongga ruhu rot 
erek efera osok eteb noba rimengk tein. Erek koma 
jefeda Yesus ekemeji rusnok insa koma jeska momas 
koma. Beda Ofa otkinaja meja ongga rusnok riferwei 
fifi nou rusnok enjgineg tein. Noba Ofa otkinaja 
kursi-kursi ongga rusnok ringker gij jeskaseda ruhu 
mem monggeta mos gij tein. 

16 Noba Ofa eyahehir joug rusnok nomnaga ongga 
rurka rerin mareibra jeskaseda runorka mar koma gij 
momas insa koma deika guru. 

17 Beda Ofa oftuftu mar gu rusnok jah suma. 

Ofa agot oida, "Runggu gij Mar Efeyi ebsi rot mar 
ongga Allah anggot erek kef oida, 'Dedin mod 

bera rusnok rinjeka erek mod egens nou rusnok 
nomnaga jeskaseda rum riteij gij ojgomu.' Tina iwa 
intunggom mod kef erek mod egens nou rusnok 
ongga rungkoreka mar jeskaseda ridemdemi gij erek 
komo." 

18 Nou ongga rua ongga ebic Farisi jera Guru-Guru 
agama rik mar ongga Yesus ontunggom insa koma 
fob, beda rudou ejisei rot Ofa, jeska rusnok rufoukou 
rudou oubsaha rot Yesus jera mar ongga Ofa 
omftuftu rot owesa efek. Jefeda rua insa koma ruhca 
moroju jeskaseda ragob Ofa. 

1? Nou ongga mowororu fob, beda Yesus jera efen 
ruforoker rija jeska kota Yerusalem erek giskini. 

20 Erek rahah tentena, beda Yesus jera efen 
ruforoker rija jah kota Yerusalem deika. Rua rik mega 
egens ongga Yesus anggot joug mar skoita neeka 
fob. Tina mega efeyi insa koma nomnaga osrosra 
fob. 

21 Petrus odou ah keingg rot mar ongga Yesus 
anggot gu mega insa koma, jefeda ofa agot gu Yesus 
rot odou oubsaha oida, "Akeina Guru, Bua bik fog, 
jeska mega kef ongga Bua biyahehir joug neeka bera 
efeyi nomnaga osrosra fob!" 

22 Frek koma beda Yesus oroun oida, "Iwa idou 
ororu rot tenten ojgomu oida Allah omotunggom mar 
nomnaga ongga iwa irejgei Ofa rot si. 

23 Ongga tenten bera, erek osnok egens ereni 
jeskaseda otunggom mar ongga onswos eteb erek 
ofa obk memaga ofos egens jeskaseda memaga 
koma eij esinsa gij mei mojumu efei, noba efen odou 
onosousoyu rot guru, beda Allah emeita koma nou 
ofa si. 

24 Erek koma jefeda, gij mona ongga iwa yum iteij 
gu Allah rot mar, beda idou ororu rot tenten oida iwa 
imesma mar koma ongga iwa yum iteij gu Ofa rot si. 
Iwa idou ororu erek koma ojgomu beda Allah emeita 
mar koma gu iwa si. 

25 Erek koma tein, gij mona ongga iwa yum iteij gu 
Allah rot mar, tina idou oska rot rusnok enjgineg ros, 
beda iwa isuna rot mar koma jeska idou efesi sismeni 
fog fogora yum iteij gu Allah rot mar. Ita erek koma 
jeskaseda yeyin ika Allah ongga engker gu mebaga 
omosuna rot yeyin mar ongga oska jeska idou efesi 
tein." 

26 ((Noba erek iwa inosuna rot rusnok enjgineg rerin 
mar ongga oska guru, beda yeyin Ika ongga eker gu 

mebaga bera onosuna rot iwa tein yeyin mar ongga 
oska guru.)) 

?/ Erek koma beda Yesus jera efen ruforoker ruira 
gij kota Yerusalem deika. Noba askesi Yesus enecira 
gij momas ongga angh rejrej Mod Allah, beda rusnok 
rineya ongga ebirfager imam-imam Yahudi jera 
Guru-Guru agama jera ebirfager agama Yahudi rin 
skoita Ofa. 

?8 Beda rua ragot gu Ofa oida, "Mar ofoukou kef 
ongga Bua buntunggom bera oisouska ofoka idu? 
Noba idu bera ongga eneita owesa efek gu Bua 
jeskaseda butunggom mar erek insa komo?" 

29 Beda Yesus agot gu rua oida, "Didif dudou os 
dijeka mar egens gu iwa sismeni fog. Noba erek iwa 
iroun gu Didif rot, beda Didif tein dimagot gu iwa rot 
idu ongga eita owesa efek gu Didif." 

30 Bega Yesus ejeka gu rua oida, "Idu ongga eita 
owesa efek gu Yohanes jeskaseda ofa eita baptis gu 
rusnok? Allah bera ongga eita ei era rusnok enjgineg 
bera ongga eneita? Iwa iroun rot mar koma gu Didif 
fog." 

31 Erek koma beda rua rifesij moguma osok gij mar 
insa koma ongga Yesus ejeka gu rua rot. Rua ragot 
moguma oida, "Erek mimif magot gu Yesus oida 
Yohanes esma owesa efek jeska Allah, beda Ofa 
emagot gu mimif oida, 'Teinefa fogora iwa inororu 
Yohanes oga guri.' 

32 Tina erek mimif magot oida Yohanes esma owesa 
efek jeska rusnok ojgomu noba jeska Allah guru, 
beda rusnok enjgineg rumotkonu oska eteb rot 
mimif. Jeska rua rusujohu rot oida Yohanes bera erek 
nabi egens ongga Allah ombk." 

33 Jefeda rua ragot gu Yesus oida, "Memef 
menejginaga rot oida idu ongga eita owesa efek gu 
Yohanes guru." Beda Yesus agot gu rua oida, "Erek 
koma jefeda, Didif tein dinagot gu iwa rot idu ongga 
eita owesa efek gu Didif guru." 

1 2 lErek koma beda Yesus efesij mar gu 

ebirfager insa koma nomnaga ongga erek 
orocunc rot teinefa rusnok Yahudi rita mar ongga 
oska skoita nabi-nabi ongga ensis. Ofa agot oida, 
"Osnok egens erefa anggur efej gij efen mekeni 
egens. Beda ofa otunggom mejga mamu rejrej efen 
mekeni koma. Beda ofa eji mebi efesi jeskaseda esin 
keingg anggur efek insa koma gij mebi efesi fogora 
eita efei jeska. Beda ofa tein ei mod egens ongga 
aksa jeskaseda ot joug efen mekeni insa koma. Nou 
ongga mar koma oisa fob, beda ofa aha mekeni 
koma gu rusnok enjgineg jeskaseda riker joug ofa 
efen mekeni koma. Beda ofa ecira jah monuh egens 
ongga angh yes jeska. 

? Gij mona ongga anggur efek insa koma ofom fob, 
beda ofa obk efen osnok egens ongga omfij ofa 
skoita rusnok ongga ringker joug mekeni insa koma 
jeskaseda eita anggur efek eneya jeska rua. 

3Tina rua ongga ringker joug mekeni koma bera 
ragei ofa ojgomu. Beda rua rubu ofa noba obk ofa 
sons rot etma efesijg skoita ebirfaga egens insa 
koma. 

^Erek koma noba gij mona ongga egema deika 
beda osnok egens ongga efen mekeni koma obk 
osnok egens egema deika skoita rua. Tina rua rubu 
ofa tein noba ruga oruh ofa. 

? Erek koma beda ebirfaga egens insa koma obk 
osnok egens egema deika, tina rua ragob ofa ojgomu. 

Beda ebirfaga egens koma obk rusnok ongga rumfij 
ofa erek rufoukou deika, tina rusnok insa koma 
ranggob rineya noba rua rubu rineya. 

? Beda ebirfaga egens insa koma efen efesa orna 
egens ongga ofa odou okora rot eteb. Ofa osujohu 
rot oida, 'Rusnok ongga ringker joug dedin mekeni 
bera rumougif gu dedin edesa orna egens kef si.' 
Jefeda ofa obk efen efesa egens koma tein skoita 
rua. 

7 Tina gij mona ongga efesa orna egens insa koma 
enjesaga gu mekeni koma, beda rusnok jah suma 
ragot moguma oida, 'Ofa bera ongga emesma 
mekeni kef gij mona ongga efen meka anggos jeska 
Si. Jefeda mimif magob ofa jeskaseda mumok mekeni 
kef gu misinsa ojgomu.' 

8 Erek koma jefeda rua ragei ofa beda ragob ofa 
fogora rij efen efaga jeska mekeni anggur. 

? Jefeda Didif dimagot gu iwa rot mar ongga osnok 
egens ongga efen mekeni koma emeita gu rua insa 
koma. Ofa omoksons jah efen mekeni koma, beda 
ofa emagob rusnok insa koma nomnaga ongga 
ringker joug efen mekeni. Beda ofa emaha mekeni 
insa koma gu rusnok enjgineg deika." 

10 Beda Yesus agot deika gu ebirfager Yahudi insa 
koma oida, "Iwa idou ah keingg rot mar ongga 
runggu gij Mar Efeyi Ebsi rot Didif sis fob. Mar koma 
agot oida, 'Rusnok ongga rii mod bera rukoja Mamu 
ahais egens koma fogora rij jeska fob. Tina mamu 
koma bera enjerek mamu ongga ofoufem ekirsa nou 
mod koma nomnaga. 

11 Tuhan bera ontunggom mar insa koma, noba 
koma bera ongkoska ahah miteij tein.' " 

1? Erek koma beda ebirfager Yahudi ongga ringg 
mar insa koma ongga Yesus emfesij gu rua fob 
bera ruhca moroju jeskaseda ragei Ofa. Jeska rua 
rijginaga rot oida mar ongga Yesus emfesij osok 
gij rusnok insa koma ongga riker joug mekeni bera 
erek orocunc rot mar ongga rua risinsa rerin rita mar 
ongga oska. Tina rua rinagei Ofa enesi jeska rua 
rimeesa rot meidu ongga rusnok rufoukou jah suma 
rumotunggom skoita rua rot. Jefeda rua rija jeska 
Ofa ojgomu. 

13 Gij mona egema deika beda ebirfager Yahudi 
rubk rineya ongga Yahudi ebic egens ongga ofoka 
Farisi jera rineya ongga ruroru raja Herodes skoita 
Yesus. Rua rudou os rijeka joug Ofa reirei jeskaseda 
erek Ofa agot mar ongga rua rusujohu rot bera erek 
oska, beda rua rimagei Ofa rot. 

1^ Rua rin skoita Ofa noba ragot oida, "Akeina Guru, 
memef mejginaga rot oida Bua bera bagot rot mar 
ongga tenten ojgomu, noba bua bunororu rusnok 
ongga rufoka aksa ongga rusos budou efesi rot mar 
egema tein guru. Tina Bua buftuftu mar ongga Allah 
ondou os rot tenten ojgomuja. Jefeda Akeina bagot 
gu memef oida, erek memef moh pajak gu raja 
Kaisar, beda koma bera erek tenten ei? Memef moh 
pajak insa koma gu Ofa ei era gurei?" Tina Yesus 
ejginaga rot oida mar ongga rua rinjeka gu Ofa rot 
insa koma bera onororu meidu ongga rindemdemi gij 
rudou efesi fob guru. Jefeda Ofa agot gu rua oida, 
"Teinefa fogora iwa ireneni Didif jeskaseda dagot mar 
ongga oska fogora yagei Didif rot erek komo." Beda 
Ofa agot deika oida, "Iwa ita fifi gu Didif jeskaseda 
dik ai juens fog." 

15 (12:14) 

16 Jefeda rua rita fifi gu Ofa. Beda Ofa ejeka gu rua 
oida, "Idu efena jera ofoka bera enah gij fifi kef?" 
Beda rua ruroun oida, "Koma bera raja Kaisar efen 
efena jera ofoka." 

17 Beda Yesus agot gu rua oida, "Jefeda iwa ita mar 
ongga raja Kaisar efen gu ofa ojgomu, noba ita mar 
ongga Allah efen gu Ofa tein ojgomu." Erek koma 
beda rua rudou oubsaha eteb rot mar ongga Yesus 
oroun gu rua, jeska enadaij nou rua ragei Ofa rot 
mar ongga Ofa anggot insa koma jinaga guru. 

18 Rusnok Yahudi jeska ebic egens ongga ofoka 
Saduki rin skoita Yesus. Rua ongga ebic Saduki koma 
bera rusujohu rot oida rusnok rinedebecki jeska 
ranggos guru. 

19 Rua rireni Yesus fogora rijeka gu Ofa reirei oida, 
"Akeina Guru, sis fob Musa onggu mar egens ongga 
agot rot oida erek orna egens agos tina onok efesa 
guru, beda efen mokosa era mokora egema ois moisa 
koma jeskaseda goga gok egesa egema nou orna 
ongga anggos fob." 

20 Beda rua rifesij deika oida, "Sis fob runer rufok 
cinja erfeka ongga rumokosama bera runofoguma. 

21 Orna egens ongga osumbohka oskotu arja. Tina 
gij mona ongga ofa anggos fob bera ofa onok efesa 
guru. Beda mokosa ongga egeka ois moisa koma, 
tina ofa tein agos noba onok efesa guru. Erek koma 
tein rot mokosa ongga orgomu. 

22 Mokosa nomnaga ois moisa insa koma, tina rua 
nomnaga ragos jeska, noba runok riser tein guru. 
Beda moisa egens insa koma tein agos otoij rua. 

23 Jefeda erek rusnok ridebecki jeska ranggos 
rot tenten, beda gij mona insa koma bera kenefo 
jeska mokoser insa koma bera omois ojaga koma 

erek mohona rot tenten? Jeska gij mona ongga rua 
nomnaga rifena ebah ros bera rua nomnaga ruis 
ojaga egens koma erek rerin ruhona fob." 

?4 Beda Yesus oroun gu rua oida, "Mar insa koma 
ongga iwa insujohu rot bera erek tenten guru. Jeska 
iwa idou enebriyi gij rot meidu ongga Mar Efeyi Ebsi 
anggot rot osok gij mar insa koma enesi. Noba iwa 
idou enebriyi gij rot Allah efen owesa efek jeskaseda 
ofra rusnok jeska ranggos tein guru. 

25 Jeska gij mona ongga rusnok ridebecki jeska 
ranggos, beda rua runoskotu arja era rinahi igers 
deika guru. Rua rita mar erek malaikat-malaikat 
ongga runoskotuma guru. 

26 Erek koma tein, iwa idou ah keingg rot buku 
hukum ongga Musa onggu jeni erek mar ongga Allah 
oncunc gu ofa sis fob ojgomu. Gij buku insa koma 
bera ofa onggu mar osok gij mona ongga ofa engk 
tumu maksaksa ongga mah ent. Gij mona insa koma 
bera ofa eg Allah oga ongga agot oida, 'Didif bera 
Abraham, Isak, jera Yakob efen Allah." 

27 Jefeda Allah bera enerek Allah nou rusnok ongga 
ranggos fob ojgomu guru. Tina Ofa bera erek Allah 
nou rusnok ongga rifena ebah sons erek Abraham, 
Isak jera Yakob ongga rifaga ranggos sis fob. Jefeda 
mar ongga iwa ongga ebic Saduki rusujohu rot bera 
erek tenten guru." 

28 Guru agama egens ongga en jah suma bera engg 
rot mar ongga Saduki insa koma ruga emesedema rot 
jera Yesus. Noba ofa engg rot oida mar ongga Yesus 
oroun gu Saduki insa koma bera erek oufamofa eteb. 
Jefeda ofa ejeka gu Yesus oida, "Akeina, rot mifmin 
hukum Yahudi nomnaga, hukum kenefo bera erek 
ofoufem ekirsa jeska nomnaga?" 

29 Beda Yesus oroun gu ofa oida, "Hukum egens 
ongga ofoufem ekirsa jeska hukum nomnaga bera 
erek kef: 'Iwa ongga Israel ig rot iskusk fog. Mifmin 
Tuhan ongga minjeka erek Allah, Ofa esinsiyai bera 
erek Tuhan. Tuhan egema bera enofogu guru. 

30 Iwa idou okora rot yeyin Tuhan jera idou efesi 
ongkasmos ni, gij mar nomnaga ongga isujohu rot ni, 
noba gij mar nomnaga ongga itunggom tein." 

31 Noba hukum ongga egeka ongga erek ofoufem 
ekirsa jeska hukum nomnaga bera erek kef: 'Iwa 
idou okora rot rusnok enjgineg erek idou okora rot 
isinsa tein.' Hukum eneya bera onofoufem ekirsa 
jeska hukum egeka insa kef guru." 

32 Beda Guru agama egens insa koma agot gu Yesus 
oida, "Akeina Guru, mar ongga Bua banggot rot insa 
koma bera erek ongkoska eteb. Jeska Bua banggot 
rot tenten oida Allah bera ongga erek Tuhan ojgomu, 
noba Tuhan egema tein enofogu guru. 

33 Noba Bua tein banggot rot tenten oida mimif 
mudou okora rot Ofa jera mudou ongkasmos ni, 
gij mar nomnaga ongga musujohu rot ni, gij mar 
nomnaga ongga mutunggom ni, noba mudou okora 
rot rusnok enjgineg erek mudou okora rot misinsa 
tein ojgomu. Mar koma nomnaga bera ofoufem ekirsa 
jeska mar nomnaga ongga mimeita nou murougif gu 
Allah." 

34 Nou ongga Yesus engg mar koma, beda Ofa agot 
gu Guru agama egens koma oida, "Mar ongga bua 
buroun rot insa koma bera orocunc rot oida bua tein 
bumoira jera rusnok ongga Allah ofoka ereij keingg." 
Beda gij mona insa koma ebirfager Yahudi rinejeka 
gu Yesus reirei rot mar egema deika guru, jeska Ofa 
oroun mar gu rua rot odou ongga ebriyi gij eteb. 

35 Nou ongga Yesus emfesij mar jera Guru-Guru 
insa koma oisa fob, beda Ofa agot gu rusnok jah 
suma oida, "Guru-Guru agama ruftuftu oida Kristus 
koma ongga Allah omobk bera ojuj jeska ebic raja 
Daud ojgomu noba enen jeska Allah guru. Tina koma 
tenten guru 

36Jeska raja Daud esinsa agot oisouska Efena 
Ebsi Allah oida, "Tuhan Allah agot gu dedin Tuhan 
oida: "Biker jah dugnosk rot bufoka aksa, noba Didif 
dumoin keingg bebin mesa nomnaga fogora rumougif 
gu Bua." ' 

37 Jefeda erek raja Daud esinsa ejeka Kristus ongga 
emen erek ofa efen Tuhan, beda koma orocunc rot 
oida Kristus ongga ojuj jeska raja Daud bera en jeska 
Tuhan Allah tein. Jeska Daud tein ougif gu Ofa." Erek 
koma beda, rusnok rufoukou jah suma ongga rig mar 
ongga Yesus omftuftu rot bera rudou erirei eteb rot. 

38 Askesi Yesus oftuftu mar gu rusnok insa koma 
ros, beda Ofa agot oida, "Iwa isisi joug isinsa idou 
efesi rot ahais osok gij rua ongga Guru-Guru agama. 
Jeska rua rudou os rincira rot meisoufa ongga 
ongkoskamoka jeskaseda rurocunc rot rerin rufoka 
ongga aksa eteb. Noba rua rudou os rusnok riskemba 
rugif gu rua gu pasar tein ojgomu. 

3? Noba, nou ongga rua ruira gij mod ongga rusnok 
Yahudi rum riteij gij, era rua ruira gij mod ongga 
rusnok ruina maat keingg rusnok gij, beda rua rudou 
os riker esij kursi eteb jah rusnok nomnaga rudou 
ojgomu. 

^0 Noba rua rucuwei mar gu rujona rija mesina 
fogora rita rerin mareibra nomnaga jeska rua 
koma ojgomuja. Noba rua rum riteij erek aksa eteb 
jeskaseda rusnok enjgineg rusujohu rot oida rua bera 

erek rusnok ongga rineita mar ongga oska guru. 
Jefeda gij mona kahma bera Allah omofra mar okum 
eteb keingg rua rot si!" 

^1 Gij mona juens bera Yesus eker gu momas ongga 
angh rejrej Mod Allah. Noba askesi Ofa eker doida 
meifeti ongga rusnok rikeba rerin fifi gij erek rurougif 
gu Allah jah suma, beda Ofa eyajga rot teinefa 
rusnok rufoukou rikeba rerin fifi gij meifeti koma. Ofa 
ek runa mei ahta ofoukou rij fifi eteb gij meifeti insa 
koma. 

42 Tina Ofa tein ek ojaga eja mesina egens ongga 
ofojingki eij fifi egeka ongga erek ai oskiyai gij meifeti 
insa koma. 

43 Beda Ofa ois gu efen ruforoker noba agot gu rua 
oida, "Ahah Allah eiteij bera eja mesina egens koma 
ongga ofojingki eij fifi eteb ekirsa jeska runa mei ahta 
insa koma nomnaga ojgomu. 

^4 Jeska rua rij fifi jeska rerin mareibra ongga ofod 
eskemba. Tina ojaga eja mesina egens insa koma 
ongga ofojingki bera eita fifi nomnaga ongga ofa 
efen tein. Egema enah deika guru." 

1 3 1 Nou ongga Yesus eja jeska momas ongga 
angh rejrej Mod Allah insa koma, beda efen 
oforoka egens agot gu Ofa oida, "Akeina Guru, bua 
bik mamu eteb kef ongga rusnok rira jeskaseda rii 
mod Allah ongga aksa kef. Jeska mamu kef jera mod 
ongga aksa kef tein bera erek ongkoska eteb." 

? Beda Yesus agot gu ofa oida, "Gij mona kahma 
beda mamu eteb kef jera mod eteb kef tein bera 
rumohoda nomnaga fogora mamu egens enah esij 
egema tein deika jinaga guru." 

3 Erek koma beda Yesus ejeker gu memaga ofos 
Zaitun Efeda ongga angh gu meindoks enama jeska 

Mod Allah. Jah suma bera Petrus ni, Yakobus ni, 
Yohanes ni jera Andreas tein rin skoita Yesus noba 
riker morototuma jera Ofa jah suma. 

^ Beda rua rijeka gu Ofa oida, "Tuhan, gij mona 
juaho fogora mar ongga Bua banggot rot osok gij 
mamu eteb insa koma bera emesaga fob? Noba 
mar meidu omorocunc rot oida mona ongga Allah 
omotunggom mar koma bera en doida fob?" 

? Beda Yesus agot gu rua oida, "Iwa yut joug idou 
efesi rot ahais ojgomu jeskaseda rusnok runocuwei 
mar gu iwa osok gij mar insa koma guru. 

6 Jeska rusnok rufoukou rumorogna noba rurokrusa 
rusnok enjgineg. Rua rimagot oida, 'Didif bera Kristus 
egens koma ongga Allah omobk jeskaseda osuwa 
rusnok jeska rerin mar ongga okum.' Rua rimagot 
erek koma fogora rumorokrusa rusnok rufoukou. 

7 Noba gij mona ongga iwa ig rot oida rusnok gij 
monuh egens ongga angh doida bera rimagobuma, 
era rusnok rimfesij oida rusnok gij monuh enjgineg 
tein bera rimagobuma, beda idou enefeneinei rot 
koma guru. Mar insa koma bera emen ojgomyu, tina 
koma onorocunc rot oida mar ongga Allah ensejah 
nou otunggom bera ah gij efera fob guru. 

8 Rusnok monuh egens rimagobuma jera rusnok 
monuh ongga enjgineg. Noba ebirfager monuh egens 
rimagobuma jera ebirfager monuh enjgineg. Icusur 
agoska mebi doska gij monuh suma suma. Noba gij 
mona egema deika beda mosona eteb omok rusnok 
rufoukou doska. Tina mar insa koma bera erek 
orocunc rot mar ongga sismeni ongga emen kahma 
ojgomu. Mar koma bera erek ojaga egens ongga 
otkonu okora rot efen efesa fob. Koma erek orocunc 
rot oida dektek guru, beda ofa emeker rot efen efesa. 

? Erek koma tein, iwa yut joug idou efesi rot mar 
ongga rusnok rumotunggom skoita iwa gij mona 
insa koma. Jeska rua rimekris iwa skoita ebirfager 
agama jeskaseda ruga 0jga rot iwa. Noba rusnok 
egema rumobu iwa gu mod ongga iwa imohoturuma 
gij jeskaseda yum iteij gu Allah tein. Noba rusnok 
rimekris iwa skoita ebirfager monuh noba skoita 
raja eneya tein jeskaseda ruga ojga rot iwa, jeska 
iwa iroru Didif fob. Tina Allah omoitij rot mar koma 
jeskaseda iwa ifesij rot Ofa efen oga ongga oufamofa 
gu rua. 

10 Noba rusnok rimefesij rot Allah oga ongga 
oufamofa gu rusnok mebif nomnaga fog, fogora 
mar okum insa koma ongga Allah ensejah rot bera 
emesaga si. 

11 Noba rua rimagei iwa fogora ruga ojga rot iwa 
jeska iwa iroru Didif fob. Jefeda gij mona insa koma 
bera iwa inejekjeka idou efesi rot mar ongga iwa 
imagot gu rua guru. Tina iwa yagot rot mar ongga 
angh gij idou efesi ojgomu. Jeska mar ongga iwa 
inagot insa koma bera erek mar ongga Efena Ebsi 
Allah oncunc gij idou efesi rot sismeni fob. 

12 Noba gij mona insa koma tein bera runa rimekikif 
jeska rerin rukoser era rukorer noba rimaha rua 
gu rerin mesa fogora rukoser insa koma rimagos 
ojgomu. Beda riker tein rimekikif jeska rerin riser 
fogora rimaha rua gu rerin mesa. Noba riser tein 
rudou emekirsa rot rerin riker. Jefeda rusnok rimagob 
rerin riker insa koma ojgomu. 

13 Rusnok rufoukou doska bera rimeita rudou ongga 
ofogog rot iwa jeska iwa iroru Didif fob. Jefeda iwa 
ita idou ahais onjoros mona ongga Allah ontunggom 
mar insa koma ongga Ofa ensejah rot fob. Ita idou 

ahais erek koma ojgomuja jeskaseda iwa isma eiteij 
ah ongga efeinah noba ongga ah aibin." 

1^ Frek koma beda Yesus agot deika oida, "Gij mona 
kahma beda iwa imek osnok egens ongga ofogog 
doska otunggom mar ongga oska eteb gij Mod Allah 
efesi. Fogora Mod efesi insa koma bera emeja erek 
oska efekeifa eteb ojgomu. Jefeda idu ongga ek gij 
Mar Efeyi Ebsi, beda ofa eisisi keingg odou efesi osok 
gij mar ongga Didif dimfesij rot insa koma ojgomu. 
Jeska gij mona insa koma bera rusnok ongga ringker 
gij monuh Yudea rumoku gu memaga ofos. 

15 Noba rusnok ongga riker skida rerin mod ongga 
erek edeider bera runojuj sons jeskaseda rita mar 
jeska mod efesi insa koma sismeni fog guru. Tina rua 
rumoku ebeirens ojgomu. 

16 Noba rusnok ongga rif mar gu mekeni bera 
runoksons gu rerin mod jeskaseda rita meisoufa 
egema sismeni fog guru. Tina rumoku ebeirens 
ojgomu. 

17 Okum eteb rot rujager ongga rifaga okum rot 
riser era rot rujager ongga rungh mengk gu rerin 
riser gij mona insa koma tein. Jeska rua runoku 
ebeirens jinaga guru. 

18 Noba iwa yum iteij gu Allah jeskaseda mar okum 
insa kef enesaga gij mona ongga meifina eteb guru. 
Jeska gij mona ongga meifina eteb ensaga bera 
okumkum eteb nou rusnok ongga rungku jeska mar 
okum insa koma. 

1? Erek koma jeska gij mona insa koma ongga emen 
bera rusnok rimeita rifera okora eteb. Rua rimeita 
rifera okora ekirsa jeska rusnok nomnaga ongga rita 
rifera okora sis mona ongga Allah ontunggom mebif 
nomnaga onjoros deisef tein. Noba mimif minek 

rusnok ongga rita rifera okora ekirsa jeska rua ongga 
rimeita rifera okora gij mona insa koma deika guru. 

20 Noba Allah anggen rot oida Ofa omotunggom 
mona insa koma erek estir ojgomu. Jeska erek 
Ofa onotunggom mona insa koma erek estir guru, 
beda rusnok nomnaga rimagos rot ojgomu. Ofa 
omotunggom mar erek koma jeskaseda rusnok 
nomnaga rinagos rot mar okum ongga emah keingg 
rua gij mona insa koma guru. Tina Ofa omotunggom 
mar erek koma jeska Ofa odou efeneinei rot efen 
rusnok ongga Ofa oncunc fob. 

21 Erek rusnok ragot gij mona insa koma oida, 'Iwa 
ik osnok egens kef fog, jeska ofa bera Kristus egens 
koma ongga Allah omobk.' Era rusnok rimagot oida, 
'Kristus egens koma ongga Allah omobk bera en jah 
suma fob.' Beda idou onororu mar ongga rua ranggot 
insa koma jinaga guru. 

22 Jeska rusnok rufoukou ongga ruh risinsa rourou 
erek Mesias ongga Allah omobk, era ongga rijeka 
risinsa rourou erek nabi-nabi ongga Allah omobk bera 
rimen si. Beda rua rumotunggom mar onswos eteb 
jeskaseda rurokrusa rusnok ongga Allah oncunc fob. 
Rua rimereneni rot mar erek koma, tina rineita guru. 

23 Jefeda iwa yut joug isinsa idou efesi rot ahais 
ojgomu. Jeska mar ongga Didif dimfesij gu iwa 
ebeibeyaif bera ah gu mona kahma ros." 

24 Beda Yesus agot deika oida, "Gij mona insa koma 
ongga rusnok rita rifera okora eteb oisa fob, beda 
mowa emeja erek motkobah, noba mesta tein eneisa 
deika guru. Motur tein emesiri jeska mebaga, beda 
mebaga emeja erek toga. 

25 (13:24) 

26 Beda gij mona insa koma bera rusnok rimek Didif, 
Rusnok Efesa, din gij mocgoj ofog rot owesa efek 
eteb jera eisa ongga efesa eteb tein. 

?/ Beda Didif dumobk malaikat-malaikat rejrej mebif 
nomnaga jeskaseda ruhoturu rusnok nomnaga ongga 
Allah oncunc fob jeska monuh ongga angh doida jera 
monuh ongga angh yes tein. 

28 Iwa isujohu rot mega ara egens. Gij mona ongga 
mega koma efen efeyi ofoukouku ros beda koma erek 
orocunc rot oida mona dektek guru, beda emefek si. 

29 Erek koma tein, gij mona ongga iwa ik mar insa 
koma ongga Didif dimfesij rot gu iwa fob, beda iwa 
imejginaga rot oida mona ongga enja ejgwaga bera 
enesaga doida fob. 

30 Ongga tenten bera, mar insa koma nomnaga 
omorogna gij mona ongga rusnok rifena ebah ros 
erek ebeibeyaif tein. 

31 Noba mebaga jera mebi kef ongga iwa isujohu 
emah rot mona ongga ah aibin bera emejeseiseifa si. 
Tina dedin duga bera eneseiseifa guru. Dedin duga 
bera emah gij mona ongga ah aibin ojgomuja." 

32 Beda Yesus agot deika oida, "Erek koma jefeda 
rusnok egema tein rinejginaga rot mona juaho fogora 
mar insa koma nomnaga omorogna guru. Noba 
malaikat-malaikat gu mebaga era Didif tein, ongga 
Allah efen efesa, memef tein bera menejginaga rot 
mona juaho fogora mar insa koma omorogna guru. 
Dedin Akeina Allah esinsiyai bera ejginaga rot mona 
insa koma ojgomu fob. 

33 Jefeda iwa yut joug idou efesi rot iskusk, jeska 
iwa inejginaga rot mona juaho fogora mona insa 
koma omorogna guru." 

34 Beda Yesus agot mar ongga orocunc rot mona 
insa koma oida, "Koma erek ebirfaga egens ongga 
emecira jah monuh enjgineg. Sismeni bera ofa aha 
efen mod gu rusnok ongga rumfij ofa. Beda ofa agot 
rot mar ongga orofosutut osnok egens egens ongga 
rumfij bera rumotunggom nou ofa ojgomu. Noba 
ofa agot gu osnok egens ongga ont joug montoj 
mod koma oida ofa ot joug rot iskusk ojgomu. Beda 
ebirfaga egens insa koma eja jeska fob. 

35 Erek koma jefeda, iwa tein yut joug idou efesi rot 
iskusk. Jeska Didif, ongga erek ebirfaga mod egens 
insa koma, bera dumoksons gij mona ongga rusnok 
rinejginaga rot guru. Erek Didif dimen gij moworu, 
era motu deis, era gij mona efenen, era gij rahah 
tentena tein, iwa inejginaga rot guru. 

36 Noba gij mona ongga Didif durogna keingg iwa, 
tina gij mona insa koma bera inot joug idou efesi rot 
ahais ros guru, beda mona insa koma bera onoufa 
nou iwa guru. 

37 Mar ongga Didif danggot gu iwa bera nou rusnok 
nomnaga tein ongga ruroru Didif. Koma bera: Yut 
joug idou efesi rot iskusk ojgomu." 

14 1Gij mona egeka deika beda mona ongga 

Paskah jera mona ongga rusnok rit roti ongga 
enefifij guru bera emesaga. Gij mona insa koma bera 
ebirfager imam-imam Yahudi jera Guru-Guru agama 
ruhca moroju erek wuswus jeskaseda ragei Yesus 
fogora ragob Ofa. 

2 Tina rua ragot moguma oida, "Minagei Ofa askesi 
mona ongga Paskah enesi. Jeska erek magei Ofa gij 
mona insa koma, beda rusnok rumotkonu oska eteb 
skoita mimif rot." 

3 Erek koma beda, askesi Yesus engker gu kota 
Betania ros, beda Ofa eja gu mod egens ongga osnok 
egens ongga ofoka Simon efen. Simon koma bera 
ongga maira et ofos sis fob. Askesi Yesus et maat 
gij mod insa koma ros, beda ojaga egens en skoita 
Ofa. Ofa orka fanin egens ongga ebera rot miniyi 
ongga efen ensesa. Miniyi koma bera efen efera osok 
eteb. Ofa ohoda fanin insa koma beda otkinaja miniyi 
koma nomnaga esij Yesus ebirfaga. 

4Rusnok egema ongga ringker jah suma rik mar 
koma ongga ofa ontunggom, jefeda rua ragot rot 
rusum oskusk oida, "Teinefa fogora ofa otkinaja 
miniyi ongga efen efera osok eteb rourou erek komo. 

5 Jeska miniyi insa koma bera efen efera osok 
ojgomu morototuma erek osnok egens efen ofons 
nou tahun egens. Ongga oufamofa bera ofa ohu 
miniyi koma noba fifi ongga ofa emesma rot bera 
ekeba gu rusnok ongga rufojingki ojgomu. Tina ofa 
eneita erek koma guri." Jefeda rua ritaha joug ofa rot 
mar ongga ofa ontunggom insa koma. 

6 Beda Yesus agot gu rua oida, "Teinefa fogora iwa 
inagot mar gu ofa erek komo. Iwa ineita erek koma 
guru. Mar ongga ofa ontunggom insa koma gu Didif 
bera erek ongkoska eteb. 

7 Rusnok ongga rufojingki bera riker jera iwa 
ojgomuja. Noba erek idou os, beda yufij rua rot mar 
ongga rua rucosu rot ojgomu. Tina Didif dineker 
morototuma jera iwa ojgomuja guru. 

8 Jefeda ofa otunggom mar ongga ofa efen owesa 
efek adaij rot ojgomu. Noba mar koma bera erek 
oufamofa tein ojgomu. Jeska ororu mifmin erebent 
bera ofa otkinaja miniyi insa koma jeskaseda esejah 

difaga nou mona ongga danggos fogora rusnok 
rimesah difaga gij moksu. 

? Ongga tenten bera, gij mona ongga rusnok rifesij 
osok gij Allah oga ongga oufamofa rejrej mebif, 
beda rua rimefesij rot mar ongga ojaga egens kef 
ontunggom gu Didif tein. Jefeda rusnok rufoukou 
rimejginaga rot ofa tein." 

10 Koma oisa fob beda osnok egens jeska Yesus 
efen ruforoker rufok setka kungkob erfeka ongga 
ofoka Yudas Iskariot orogna wuswus noba eja skoita 
ebirfager imam-imam Yahudi. Ofa eja skoita rua 
jeskaseda efesij gu rua rot teinefa ofa emekikif jeska 
Yesus fogora emaha Ofa gu rua. 

11 Nou ongga rua ringg mar insa koma fob beda 
rudou eskeiramera eteb rot. Jefeda rua ragen gu 
Yudas oida erek ofa eita mar insa koma, beda rua 
rumoh fifi eteb gu ofa rot si. Jefeda Yudas osujohu gij 
odou efesi rot teinefa ofa emaha Yesus gu ebirfager 
insa koma. 

1? Mona eteb ongga rusnok Yahudi rit roti ongga 
enefifij guru jera riris domba efer egens jeskaseda 
eisisi keingg risinsa rot mona ongga Allah oskotu 
rerin rimower jeska mar ongga ofogog bera ensaga 
fob. Jefeda Yesus efen ruforoker ragot gu Ofa oida, 
"Memef meja jah guaidu jeskaseda mesejah maat 
koma ongga mimif mint morototuma gij mona ongga 
Paskah?" 

13 Jefeda nou ongga Yesus omobk efen goforoka 
gegeka beda Ofa agot gu goga oida, "Goga goira gij 
kota Yerusalem. Jah suma bera goga gomorodosu 
osnok egens ongga orka meic rot mei. Beda goga 
gororu Ofa ojgomu. 

1^ Nou ongga ofa oira gij mod egens beda gagot gu 
osnok egens ongga efen mod insa koma oida, 'Guru 
ejeka oida morongsu ongga Ofa jera efen ruforoker 
rimet maat gij nou mona ongga Paskah bera sinefo.' 

15 Beda osnok egens insa koma omocunc morongsu 
eteb egens ongga angh skida gu goga. Morongsu 
insa koma bera ofa ensejah nou mingker gij. Jefeda 
goga goina maat jah suma jeskaseda mimif mint 
ojgomu." 

16 Erek koma jefeda goforoka gegeka insa koma 
geja jah kota Yerusalem. Nou ongga goga gensaga 
jah suma fob, beda goga gek mar nomnaga jeni erek 
Yesus anggot gu goga. Beda goga gesejah maat rot 
mona ongga Paskah jah suma. 

17 Gij motu insa koma beda Yesus jera efen 
ruforoker rufok setka kungkob erfeka rinsaga gu mod 
egens insa koma fob. Beda rua rusok gu morongsu 
ongga angh skida. 

18 Askesi rua rint maat jah suma ros, beda Yesus 
agot oida, "Didif dagot rot tenten gu iwa oida osnok 
egens jeska iwa bera odou emekikif jeska Didif. 

Ofa bera osnok egens jeska iwa ongga et maat 
morototuma jera Didif jah sif." 

1? Rua rudou okora rot mar ongga Yesus anggot 
insa koma, noba rua orofosutut egens egens ragot 
gu Ofa oida, "Akeina, didif dineita mar erek koma rot 
Bua guru!" 

20 Beda Yesus agot oida, "Osnok egens koma ongga 
emekikif jeska Didif bera osnok egens jeska iwa ifok 
setka kungkob erfeka ifekesa ongga ec roti gij mok 
osku kef jera Didif. 

21 Ongga tenten bera Didif, Rusnok Efesa, dimagos 
jeni erek mar ongga nabi-nabi runggu rot gij Mar 

Efeyi Ebsi sis fob. Tina mar okum eteb emah keingg 
osnok egens koma ongga odou ekikif jeska Didif 
ongga Rusnok Efesa. Ongga tenten bera, oufamofa 
ekirsa erek ofa efen mosu onojuj rot ofa sis fob guru. 
Jeska ebeibeyaif ofa emesma mar okum eteb rot mar 
ongga ofa omotunggom si." 

22 Askesi rua rint maat ros, beda Yesus eita roti 
ofog egens noba oisa oufamofa gu Allah rot. Beda 
Ofa etka roti insa koma noba ekeba dogdog gu efen 
ruforoker. Beda Ofa agot gu rua oida, "Iwa ita roti 
kef. Jeska roti kef bera erek dedin difaga ongga 
dimaha gu rusnok ongga rufogog nou iwa." 

?3 Beda Ofa eita mok osku rot anggur efei noba ois 
oufamofa gu Allah rot. Beda Ofa eita mok osku egens 
koma gu rua jeskaseda orofosutut osnok egens 
egens ej anggur efei morototuma jera Ofa. 

24 Beda Ofa agot gu rua oida, "Anggur efei ongga 
angh gij mok osku kef bera erek dedin dugufu ongga 
emeya nou rusnok rufoukou. Noba koma orocunc rot 
mona efeinah ongga Allah anggen eimofoj rot sis fob 
jeskaseda omoskotu rusnok jeska rerin mar ongga 
oska. 

25 Ongga tenten bera, Didif dinej anggur efei deika 
guru onjoros mona ongga efeinah insa koma. Gij 
mona insa koma bera Allah omofoka ereij keingg 
rusnok rot owesa efek. Noba gij mona insa koma 
bera dimej anggur efei ongga erek efeinah deika." 

26 Nou ongga rua ruf medemer morototuma oisa 
fob, beda rua rija jah memaga ofos egens ongga 
ofoka Zaitun Efeda. 

?/ Beda Yesus agot gu efen ruforoker oida, "Didif 
dijginaga rot oida gij mona ongga rusnok ongga 
rufogog rutunggom mar ongga oska skoita Didif, 

beda iwa nomnaga imaha Didif jah fogora imoku 
jeska. Jeska nabi-nabi runggu gij Mar Efeyi Ebsi rot 
mar ongga Allah anggot rot sis fob osok gij mona 
insa koma. Rua runggu oida, 'Didif duitij rot oida 
rusnok ragob gembala egens ongga ont joug efen 
domba-domba. Beda efen domba-domba insa koma 
riberbera suma suma.' 

28 Tina gij mona ongga Didif didebecki jeska 
danggos fob, beda Didif dumokag rot iwa noba 
dumorodosu iwa gij monuh Galilea." 

29 Beda Petrus agot gu Yesus oida, "Erek bebin 
ruforoker kef nomnaga ruku, tina didif bera dunoku 
jeska Bua erek koma jinaga guru." 

30 Beda Yesus agot gu ofa oida, "Petrus, gij motu 
insa kef bera nou ongga mongkukar orna onoga 
rot ofosma jueka enesi, beda bua bisinsa bumorot 
keingging gu rusnok rot ofosma juomu oida bua 
binejginaga rot Didif guru." 

31 Tina Petrus oroun gu Yesus rot ahais oida, 
"Akeina, erek rusnok ragob didif morototuma jera 
Bua, beda didif dunorot keingging oida dinejginaga 
rot Bua erek koma jinaga guru." Noba ruforoker 
ongga enjgineg nomnaga bera ragot mar erek koma 
tein. 

32 Erek koma beda, Yesus jera efen ruforoker rija 
jah mekeni egens ongga ofoka Getsemani. Mekeni 
insa koma bera angh degini memaga Ofos Zaitun 
Efeda. Beda Ofa agot gu efen ruforoker oida, "Askesi 
Didif dum diteij gu Allah ros beda iwa iker jah sif." 

33 Beda Ofa oroun Petrus ni, Yakobus ni, jera 
Yohanes morototuma jera Ofa. Gij mona insa koma 
bera Ofa odou efeneinei noba odou okum eteb tein 
rot mar ongga emeita efera okora eteb gu Ofa. 

34 Beda Ofa agot gu ruforoka rugomu insa koma 
oida, "Dudou okum eteb doska onjoros erek dimagos 
rot ojgomu. Jefeda iwa iker jera Didif jah sif noba 
inohnoha jeska Didif guru." 

35 Ofa ecira oskiyai deika beda odou orohu mebi. 
Beda Ofa om eiteij gu Allah jeskaseda erek Allah oitij 
rot beda mar okum koma bera enah keingg Ofa guru. 

36 Ofa om eiteij oida, "Akeina, Bua bebin owesa efek 
jeskaseda butunggom mar meidu ongga Bua budou 
os rot ojgomu. Jefeda bita mar okum kef ongga 
dimeita difera okora rot jeska Didif ojgomu. Noba 
Bua bunotunggom mar ongga Didif disinsa dudou 
os rot guru. Tina Bua butunggom mar jeni Akeina 
bisinsa budou ejginaga rot ojgomu." 

37 Beda Yesus oksons skoita efen ruforoker rugomu 
insa koma, tina rua rah ahaingkongka ojgomu fob. 
Beda Ofa agot gu Petrus ongga ofoka Simon tein 
oida, "Simon, bua binahca erek koma guru. Erek 
bineker jera Didif rot ai juens ojgomu tein gurei." 

38 Beda Ofa agot gu ruforoker rugomu insa koma 
oida, "Iwa inahca guru, tina yum iteij gu Allah ojgomu 
jeskaseda inesiri gu mar ongga ereneni iwa guru. 
Erek iwa idou os ita mar ongga Didif danggot ainsa 
kef, tina yeyin owesa efek bera enadaij rot guru." 

39 Beda Yesus ejeker gu esinsa noba om eiteij gu 
Allah juens deika osok gij mar ongga Ofa om eiteij 
rot insa koma. 

^0 Nou ongga Ofa ongksons skoita efen ruforoker 
insa koma deika beda Ofa ek, tina rua rahca 
ahaingkongka deika jeska rufonskos eteb. Rua 
rusowu deika tina rua riker toumou ojgomu jeska 
mojen rua rot. 

^1 Beda Yesus eja noba om eiteij gu Allah juens 
deika. Tina nou ongga Ofa ongksons skoita rua deika, 
beda Ofa ek, tina rua rahca ahaingkongka deika. 
Beda Ofa agot gu rua oida, "Teinefa fogora iwa 
inahca erek koma ros. Iwa idebecki ojgomu. Jeska 
mona ongga Allah oncunc nou Didif bera enesaga 
fob jeskaseda Didif dita difera okora. Iwa ik, jeska 
ai juens beda osnok egens ongga odou ekikif jeska 
Didif, Rusnok Efesa, bera emaha Didif gu rusnok 
ongga rufogog. 

42 Jefeda iwa idebecki ebeirens! Jeska osnok egens 
insa koma bera enesaga fob." 

43 Sis fob Yudas Iskariot bera erek oforoka egens 
jeska Yesus efen ruforoker rufok setka kungkob 
erfeka insa koma. Ofa agot gu rusnok ongga rimagei 
Yesus rot oida, "Osnok egens ongga didif dunsa, ofa 
bera ongga iwa yagei. Noba iwa yurka yeyin meiteb 
tein fogora irohrus Ofa skoita ebirfager imam-imam." 
Jefeda askesi Yesus agot mar insa koma gu efen 
ruforoker ros, beda Yudas enesaga jah suma fob. 
Noba rusnok rufoukou ongga rurka rerin meiteb jera 
moskur bera rin jah suma morototuma jera ofa. 
Ebirfager imam-imam Yahudi jera Guru-Guru agama 
jera ebirfager rusnok Yahudi bera ongga rubk rusnok 
insa koma morototuma jera Yudas. 

44 (14:43) 

45 Nou ongga Yudas ensaga jah suma fob, beda ofa 
ecira aharuka skoita Yesus noba agot gu Ofa oida, 
"Akeina Guru." Beda ofa onsa Yesus omnu. 

46 Jefeda rusnok rufoukou insa koma ragei Yesus 
rot ahais ojgomu. 

?/ Beda Yesus efen oforoka egens ongga ont desi 
Ofa bera eita efen meiteb noba agob osnok egens 

ongga omfij ebirfager imam-imam Yahudi fogora eris 
efen osu enama jeska. 

48 Beda Yesus agot gu rusnok insa koma oida, 
"Teinefa fogora iwa yurka yeyin meiteb jera moskur 
jeskaseda iragei Didif erek komo! Jeska Didif bera 
dinerek osnok egens ongga ofogog guru. 

49 Gij mona ofoukou bera Didif duftuftu mar gu 
rusnok gij momas ongga angh rejrej Mod Allah, tina 
iwa inagei Didif jah suma guri. Tina mar ongga iwa 
intunggom ainsa kef bera jeskaseda mar ongga 
nabi-nabi runggu gij Mar Efeyi Ebsi osok gij Didif sis 
fob bera emah gij efera ojgomu." 

50 Beda Yesus efen ruforoker nomnaga rimaha Ofa 
jah fogora ruku jeska. 

51 Gij mona insa koma tein bera oforoka efes egens 
ororu Yesus gu ejmeg. Ofa ergi meifeti ongga erek 
efen meisoufa ojgomu. Beda rusnok insa koma ragei 
ofa rot meifeti tein, tina meifeti insa koma esiri jah 
fogora ofa esa etma rotir noba oku jeska rua rot 
ojgubaga ojgomu. 

52 (14:51) 

33 Erek koma beda rusnok insa koma ruroun Yesus 
gu mod ongga ebirfaga imam-imam Yahudi egens 
ongga ofoka aksa eteb engker gij. Noba ebirfager 
imam-imam Yahudi ni, ebirfager rusnok Yahudi ni, 
jera Guru-Guru agama ni, rumohoturuma gij mod 
egens insa koma. 

?^ Petrus tein otoij Yesus erek ai yes. Beda ofa oira 
gij momas ongga angh rejrej mod insa koma. Beda 
ofa ot doida mah morototuma jera tentarer ongga 
runt joug mod insa koma jeskaseda efa etma nou 
mah. 

55 Ebirfager imam-imam Yahudi jera ebirfager 
Yahudi rineya tein ruhca rusnok ongga rimagot rot 
oida rua rik Yesus otunggom mar ongga oska sis fob 
fogora ebirfager koma rimagob Yesus rot. Tina rua 
rinek osnok egens egema tein ongga agot mar insa 
koma rot koisoisa jinaga guru. 

56 Jeska rusnok rufoukou ragot rourou oida rua rik 
Yesus otunggom mar ongga oska sis fob. Tina mar 
ongga rua ranggot rot insa koma bera erek toga 
jeska mar ongga rusnok enjgineg ranggot rot Yesus. 
Jefeda koma bera orocunc rot oida rua nomnaga 
rucuwei mar ojgomu. 

57 Rusnok rineya ongga rucuwei mar ragot oida, 
"Sis fob memef meg Yesus agot oida, 'Gij mona 
orgomu beda Didif dumohoda Mod Allah kef ongga 
rusnok ri fob. Beda gij mona orgomu deika bera Didif 
dimei Mod Allah egens koma deika ongga rusnok 
rinei jinaga guru.' " 

58 (14:57) 

59 Tina mar ongga rusnok insa koma ranggot bera 
erek toga jeska mar ongga rusnok enjgineg ranggot 
rot osok gij mar insa koma. 

60 Beda ebirfaga imam-imam Yahudi egens ongga 
ofoka aksa eteb ojot jah rusnok rudou noba agot gu 
Yesus rot odou oubsaha oida, "Teinefa fogora Bua 
bunoroun mar rot bisinsa gurei? Jeska rusnok insa 
kef bera ranggot rot mar ongga okum osok gij Bua 
ojgomuja." 

61 Yesus onotunggom mar ongga oska egema tein 
guru, tina Ofa onoroun mar sons gu rua insa koma 
guru. Ofa eker toumou ojgomu. Beda ebirfaga egens 
koma ejeka gu Yesus juens deika oida, "Bua bera 

Kristus ongga Allah, ongga ofoka aksa eteb, ejeka 
erek efen efesa ei era gurei?" 

€? Beda Yesus agot gu Ofa oida, "Didif bera Kristus. 
Noba bua bimek Didif, Rusnok Efesa, diker rot owesa 
efek desi Allah ongga efen owesa efek nomnaga. 
Noba bua bimek Didif dumojuj en jeska mebaga gij 
mocgoj ofog tein si." 

63 Nou ongga ebirfaga egens koma eg Yesus agot 
mar erek koma fob, beda ofa ekris efen meifeti ongga 
ergi jeni rerin erebent agama Yahudi. Beda ebirfaga 
imam imam egens insa koma agot gu ebirfager rineya 
jah suma oida, "Minejeka gu rusnok enjgineg rot Ofa 
deika guru, jeska iwa ig Ofa agot oida Ofa bera erek 
egens jera Allah. Noba ororu mifmin hukum agama 
koma bera oska eteb! Jefeda iwa isujohu erek teinefa 
rot mar insa koma?" Jefeda ebirfager koma ruga ojga 
rot oida Ofa agos rot mar ongga Ofa anggot insa 
koma ojgomu. 

64 (14:63) 

65 Beda rineya jah suma ruskurfi keingg Yesus. Noba 
rua rira meifeti rirajgej joug Yesus eiteij jeskaseda 
Ofa enek mar guru. Beda rua rubu Ofa fogora 
rirahaisomu rot Ofa oida, "Bua bera erek nabi egens 
ei, jefeda bagot gu memef rot oida idu bera ongga 
onobu Bua ainsa kef!" Beda rua ongga runt joug Mod 
Allah rikris Ofa jeska noba rubu Ofa rot ahais. 

66 Erek koma beda askesi Petrus engker gu momas 
ongga angh rejrej mod egens insa koma, beda ojaga 
egens ongga omfij ebirfaga imam-imam Yahudi ojot 
doida Petrus. 

67 Nou ongga ofa ek Petrus ot doida mah beda 
ofa orumba gij ofa osum noba agot oida, "Bua tein 


Markus 14-15 251 


bera erek osnok egens ongga ororu Yesus insa koma 
ongga 0jga jeska kota Nazaret!" 

68 Beda Petrus oroun oida, "Didif dinejginaga rot 
Ofa guru, noba dudou enebriyi gij rot mar ongga bua 
banggot insa kef tein guru." Beda ofa eja gu montoj 
momas koma. (Ainsa koma tein mongkukar orna 
egens oga fob.) 

69 Nou ongga ojaga egens insa koma ek Petrus ot 
doida montoj momas, beda ofa agot gu rusnok jah 
suma oida, "Isok egens kef bera erek osnok egens 
jeska rua ongga ruroru Yesus ongga ojga jeska kota 
Nazaret!" 

70 Beda Petrus agot juens deika oida, "Koma bera 
tenten guru!" Dektek deika guru, beda rusnok ongga 
rut doida Petrus jah suma ragot gu ofa oida, "Tenten, 
bua bera erek osnok egens ongga ororu Yesus insa 
koma, jeska bebin buga bera erek rusnok ongga 
ringker gij Yesus efen monuh Galilea." 

71 Beda Petrus agot rot ahais gu rua oida, "Didif 
dinejginaga rot Yesus koma guru! Noba erek didif 
ducuwei mar gu iwa rot mar insa koma, beda didif 
duis gu Allah jeskaseda Ofa ofra mar okum eteb 
keingg didif rot ojgomu!" 

72 Ainsa koma tein mongkukar orna oga ofosma 
juens deika. Beda Petrus odou ah keingg rot mar 
ongga Yesus anggot gu ofa rot sis fob oida, "Erek 
mongkukar onoga rot ofosma egeka enesi, beda 
bua bumorot keingging rot ofosma orgomu oida bua 
binejginaga rot Didif guru." Nou ongga Petrus ofos 
eciyi oida ofa eita mar koma jeni erek Yesus anggot 
rot sis fob, beda ofa ebisa eteb rot ojgomu. 

1 5 1 Gij rahah tentena beda ebirfager imam-imam 
Yahudi ni, ebirfager rusnok Yahudi ni, 

Guru-Guru agama ni, jera imam-imam enjgineg tein 
ongga rufoka aksa ni rumohoturuma jeskaseda ruga 
ojga rot mar meidu ongga rua rumotunggom skoita 
Yesus. Jefeda rua rirakid Yesus etma, beda ruroun 
Ofa skoita Pilatus ongga erek Gubernur nou monuh 
Yudea koma. 

? Beda Pilatus ejeka gu Yesus oida, "Bua bera erek 
raja ongga ofoka ereij keingg rusnok Yahudi ei era 
gurei?" Beda Yesus agot gu ofa oida, "Didif bera raja 
erek bua banggot rot." 

3 Beda ebirfager imam-imam Yahudi ragot oida 
Yesus bera otunggom mar ongga oska ofoukou. 

^ Jefeda Pilatus ejeka gu Ofa deika oida, "Bua 
binagot mar rot bisinsa gurei? Bua big rot mar ongga 
oska ofoukou ongga imam-imam kef ranggot osok gij 
bua fob." 

5 Tina Yesus onoroun mar sons rot guru. Jefeda 
Gubernur Pilatus odou oubsaha rot koma ojgomu. 

6 Gij orofosut mona ongga rusnok Yahudi ruina 
maat nou mona ongga Paskah bera Pilatus osuwa 
osnok egens ongga rusnok Yahudi rirejgei ofa rot 
jeska mod oskusk. 

7 Sis fob tentarer raha osnok egens ongga ofoka 
Barsabas jera rusnok enjgineg gij mod oskusk. Rua 
rutunggom mar erek koma jeska Barsabas jera efen 
rusnok ruis mosuruk ofoka skoita raja Kaisar ongga 
rufoka ereij keingg monuh Yudea. Noba rua tein 
ragob rusnok enjgineg. 

8 Erek koma jefeda rusnok Yahudi rufoukou rin 
skoita Pilatus noba rirejgei ofa jeskaseda ofa osuwa 
osnok egens jeska mod oskusk erek giskini. 

? Jefeda Pilatus agot gu rua oida, "Didif dumosuwa 
osnok egens insa koma ongga agot oida Ofa bera 
raja Yahudi skoita iwa." 

10 Pilatus agot erek koma jeska ofa ejginaga rot 
oida ebirfager imam-imam Yahudi ongga ranggei 
Yesus bera rudou ejisei rot Ofa. 

11 Tina ebirfager imam-imam insa koma rusos 
rusnok rufoukou jah suma jeskaseda rua ruis gu 
Pilatus rot oida ofa osuwa Barsabas ojgomu. 

1? Beda Pilatus agot oida, "Erek didif dusuwa 
Barsabas beda didif dutunggom mar meidu rot osnok 
egens kef ongga iwa injeka erek raja ongga ofoka 
ereij keingg rusnok Yahudi?" 

13 Tina rua ruis gu ofa oida, "Butob Ofa tumu mega 
salib ojgomu!" 

14 Beda Pilatus agot gu rua oida, "Memef motob Ofa 
tumu mega salib rot meidu? Ofa eita mar ongga oska 
erek meidu?" Tina rua ruis rot ruga eteb ekirsa oida, 
"Butob Ofa tumu mega salib ojgomu!" 

15 Pilatus odou os otunggom mar ongga eita rusnok 
rufoukou insa koma rudou eskeira rot, jefeda ofa 
osuwa Barsabas jeska mod oskusk gu rua. Beda ofa 
aha Yesus gu efen tentarer jeskaseda rangha Ofa 
fogora rutob Ofa tumu mega salib. 

16 Frek koma beda tentarer insa koma ruroun Yesus 
gu momas ongga angh gu mod ongga Gubernur 
Pilatus engker gij. Beda rua ruhoturu tentarer rineya 
jah suma tein. 

17 Beda rua raha meifeti ongga erek raja efen 
tumu Yesus. Beda rua rira marfeb egens ongga efen 
ofogog doska fogora rirajgej Yesus ebirfaga erek 
rirahaisomu rot Ofa. 

18 Rua rirahaisomu rot Ofa erek koma fogora ruis 
oida, "Oufamofa eteb gu Bua ongga bufoka ereij 
keingg rusnok Yahudi erek raja." 

1? Noba rua rira moskur rurobu Ofa gu ebirfaga 
noba ruskurfi keingg Ofa tein. Beda rua ris rukeibi gu 
mebi noba rugif gu Ofa erek rirahaisomu rot oida Ofa 
erek raja. 

20 Nou ongga rua rutunggom mar erek insa koma 
oisa fob, beda rua rikris meifeti ongga ongkoska insa 
koma jeska Ofa. Beda rua rita Ofa efen meifeti sons 
noba rurohrus Ofa jeska kota koma jeskaseda rutob 
Ofa tumu mega salib. 

?1 Askesi rua ruroun Yesus jeskaseda rutob Ofa 
tumu mega salib, beda rua rurodosu osnok egens 
ongga ofoka Simon gu moroju. Ofa bera Alexandar 
jera Rufus gegan meka ongga 0jga jeska kota 
Kirene. Gij mona insa koma bera ofa oksons en jah 
kota Yerusalem jeska monuh enjgineg. Nou ongga 
tentarer rik ofa beda rua riradgodu ofa jeskaseda ofa 
orka mega salib ongga ai juens runtob Yesus tumu. 

22 Tentarer insa koma ruroun Yesus gu monuh 
egens ongga ofoka, "Golgota." 

?3 Beda rua rita anggur efei ongga rugun ariawun 
ongga ofoka mur gij gu Ofa, tina Ofa enej guru. 

24 Beda rua rutob Ofa tumu mega salib. Nou ongga 
koma oisa fob beda rua ruku mofka jeskaseda 
orocunc rot idu ongga emesma Yesus efen meisoufa. 
Beda rua rikeba Yesus efen meisoufa erek insa koma 
dogdog moguma. 

25 Rua runtob Ofa tumu mega salib gij rahah erek 
aras cinja tohkuru. 

26 Beda rua rugu mar tumu mega salib insa koma 
jah skida Yesus ebirfaga. Mar ongga rua runggu bera 
osok gij mar ongga runtob Ofa rot erek kef: "" 

?/ Noba rua tein runtob gosnok gegeka ongga 
goukoreka mar morototuma jera Yesus jah suma. 
Rua runtob gegema jah Ofa ognosk noba gegema 
jah Ofa egris. 

28 ((Jefeda oisouska mar koma bera mar ongga 
runggu gij Mar Efeyi Ebsi sis fob angh gij efera fob. 
Jeska sis eteb fob nabi-nabi runggu mar rot Yesus 
oida rusnok rusujohu rot oida Ofa tein bera erek rua 
ongga rufogog.)) 

29 Rusnok ongga rirabj jah suma rik Yesus noba 
ruga oruh Ofa oida, "Sis fob bera Bua bagot rot oida 
Bua bumohoda Mod Allah ongga eteb doska, noba gij 
mona orgomu deika beda bimei mod insa koma deika 
sons si! 

30 Erek Bua busujohu rot oida bebin owesa efek 
eteb erek koma, jefeda bucunc rot erek koma ojgomu 
fogora busuwa bisinsa jeska mega salib kef ojgomu!" 

31 Erek koma tein ebirfager imam-imam Yahudi 
ragot mar ongga oska rot Ofa moguma oida, "Sis fob 
bera rusnok ragot oida Ofa onskotu rusnok rufoukou 
jeska rerin mar okum, tina Ofa onoskotu esinsa jeska 
efen mar okum kef guri." 

32 Beda rua ragot gu Ofa oida, "Bua bagot oida bua 
bera Kristus ongga Allah omobk erek raja jeskaseda 
ofoka ereij keingg mimif ongga Yahudi. Jefeda 
busuwa bisinsa jeska mega salib kef jeskaseda 
orocunc rot mar insa koma ojgomu. Beda memef 
modou omororu Bua si." Noba gosnok gegeka insa 
koma ongga runtob tumu mega salib desi Ofa tein 
goga oruh Ofa. 

33 Gij mona insa koma erek mowa ot deis onjoros 
moworu beda mebaga eja erek motkobah. 

34 Beda gij aras insa koma tein Yesus ois rot oga 
eteb oida, "Eloi, Eloi, lama sabakhtani?" Koma efen 
ofou oida, "Akeina Allah, teinefo fogora Bua baha 
Didif igef jah erek kefo?" 

35 Erek koma beda rusnok ongga runt doida Yesus 
rig Ofa agot mar erek insa koma. Jefeda rua ragot 
oida, "Ofa ois mar gu nabi Elia!" 

36 Beda orna egens eja ebeirens jeskaseda ejeita 
anggur efei ongga ekemba. Ofa ec moskur gij anggur 
efei insa koma noba osk moskur koma rot gu Yesus 
awesi jeskaseda Ofa omna oskiyai. Beda osnok egens 
enjgineg deika agot oida, "Mimif miker ai juens 
jeskaseda mik oida nabi Elia emen fogora omosuwa 
Ofa jeska mega salib ei era gurei." 

37 Erek koma beda Yesus ois mar rot oga eteb beda 
agos. 

38 Ainsa koma tein meifeti aksa ongga rusnok rimf 
joug montoj gij Mod Allah efesi bera ebga jeska skida 
onjoros degini fob. 

39 Tentarer efen ebirfaga egens onot jah Yesus 
odou. Nou ongga ofa eg Yesus ois mar rot oga eteb 
erek insa koma noba agos beda ofa agot oida, "Osnok 
egens kef bera Allah efen efesa rot tenten ojgomu." 

40 Rujager rut ai yes jah suma noba rik mar insa 
koma. Rineya jeska rua bera Maria jeska kota 
Magdalena ni, Maria enjgineg ongga Yakobus jera 
Yoses gegan mosu ni, jera Salome ni. 

41 Sis fob rujager rugomu insa koma ruroru Yesus 
rejrej monuh Galilea jeskaseda rufij Ofa rot mar. 
Noba rujager rufoukou enjgineg tein ongga ruroru 

Yesus jah kota Yerusalem rut ai yes jah suma noba 
rik mar insa koma tein. 

42 Rusnok runtob Yesus tumu mega salib gij mona 
ongga cinja insa koma. Noba gij mona insa koma 
tein rusnok Yahudi risejah mar ororu rerin agama 
erebent jeskaseda rugif gu Allah nou mona ongga 
cinja erfens. 

43 Jefeda nou moworu beda osnok egens ongga 
ofoka Yusuf ongga ojga jeska kota Aramatea en jah 
suma. Ofa jeska ebic rusnok Yahudi egens ongga 
rerin rufoka aksa, noba rusnok rufoukou rugif gu 
ofa tein. Ofa tein omom odou efesi rot mona ongga 
Allah omobk raja egens koma ongga omofoka ereij 
keingg rusnok Yahudi. Ofa oku ofos fogora eja skoita 
Gubernur Pilatus. Beda ofa erejgei Pilatus jeskaseda 
erek ofa oitij rot beda Yusuf edaga Yesus efaga jeska 
mega salib fogora esah gij moksu. 

44 Erek koma beda Pilatus odou oubsaha rot oida 
Yesus agos fob. Jefeda ofa ois gu efen ebirfaga 
tentarer ongga runtob Yesus tumu mega salib 
jeskaseda en skoita ofa. Beda Pilatus ejeka gu ofa 
oida, "Yesus agos tenten fob ei era enesei." 

45 Nou ongga ebirfaga tentarer egens insa koma 
agot gu Pilatus oida Yesus bera agos rot tenten fob, 
beda Pilatus oitij rot mar ongga Yusuf erejgei ofa rot. 

46 Erek koma jefeda Yusuf orka meifeti jah monuh 
ongga rusnok runtob Yesus tumu mega salib gij. 
Beda ofa edaga Yesus efaga jeska mega salib noba 
era meifeti insa koma orond efen efaga. Beda ofa 
esah Yesus efaga gij moksu ongga erek mamu efesi 
ongga rusnok runtunggom sis fob. Beda ofa okoja 
mamu ongga eteb doska keingg jeskaseda orof joug 
mamu efesi insa koma. 

?/ Maria ongga 0jga jeska kota Magdalena jera 
Maria ongga Yoses efen mosu gek Yusuf esah Yesus 
efaga gij mamu efesi insa koma tein. 

1 6 1 Gij mona cinja erfens erek moworu beda 

mona ongga Yahudi rugif gu Allah oisa fob. 
Jefeda Maria jeska kota Magdalena ni, Maria ongga 
Yakobus efen mosu ni, jera Salome rijengk ariawun 
ongga efen ensesa jeskaseda ruros Yesus efaga jeni 
Yahudi erebent. 

? Noba gij mona rahah tentena deika, beda rujager 
insa koma rurka ariawun ongga efen ensesa insa 
koma jah mamu efesi ongga Yusuf ensah Yesus 
efaga gij. 

3 Askesi rua rincira jah suma, beda rua rifesij 
moguma oida, "Idu bera omofij mimif jeskaseda 
mukora mamu ongga eteb koma ongga orof joug 
moksu rot Yesus?" 

^ Nou ongga rua rinjesaga jah suma fob, beda rua 
rik, tina mamu eteb koma bera onof joug mamu efesi 
deika guru fob. Noba rua rudou oubsaha rot jeska 
mamu koma bera okum eteb doska. 

? Beda rua ruira gij moksu insa koma noba rua rik 
orna egens ongga eker jah ognosk. Ofa ergi meisoufa 
ongga ebsi komowa. Jefeda rua rudou oubsaha rot 
ofa. 

6 Beda orna egens insa koma agot gu rua oida, "Iwa 
idou onoubsaha rot guru. Iwa yuhca Yesus ongga 
ojga jeska kota Nazaret, tina Ofa onofogu jah sif 
deika guru. Jeska rusnok runtob Ofa tumu mega salib 
fogora agos fob, tina ebeibeyaif bera Ofa efena ebah 
sons deika fob. Iwa ik, jeska neeka rua raha efen 
efaga jah sif. 

7 Tina iwa ija skoita Petrus jera Yesus efen ruforoker 
enjgineg tein, noba yagot gu rua oida Yesus eja okag 
rot rua gu monuh Galilea fob. Beda rua rimek Ofa jah 
suma jeni erek Ofa anggot gu rua sis fob tein. 

8 Jefeda rujager insa koma rufof jeska Yesus odog 
rot rudou ongga eineina gij noba rimeesa eteb rot 
tein. Askesi rua rufof jeska, beda rua rinagot mar 
gu rusnok enjgineg enesi, jeska rua rimeesa rot mar 
ongga rua ringk insa koma." 

? Nou mona ongga Sabat oisa fob, beda Yesus efena 
ebah sons jeska agos. Beda gij mona insa koma 
Ofa ojocunc esinsa gu Maria ongga ojga jeska kota 
Magdalena. Sis fob Yesus ekemeji efena ofogog erek 
rufok cinja erfeka jeska ofa odou efesi. 

10 Nou ongga Maria engk Yesus, beda ofa eja skoita 
Yesus efen mohujir ongga rudou oubsaha noba ribisa 
ros. Noba ofa efesij gu rua rot teinefa ofa engk Yesus 
gij mona insa koma. 

11 Tina rua rudou onororu rot oida Yesus bera efena 
ebah sons deika guru. Noba rua ragot sons gu Maria 
oida, "Ah! Bua binek Ofa rot tenten guru." 

1? Beda Yesus, ongga ebeibeyaif osum eja erek toga 
fob, bera orogna keingg efen mohuj gegeka askesi 
goga gecira jah monuh enjgineg ros. Beda Ofa ecira 
morototuma jera goga. 

13 Noba gij mona ongga goga goksons jah kota 
Yerusalem, beda goga gefesij gu Yesus efen mohujir 
rot oida goga gek Ofa jah gu semfag fob. Tina rudou 
onororu mar ongga goga ganggot rot insa koma tein 
guru. 

1^ Dektek deika guru, beda Yesus orogna keingg 
efen ruforoker rufok setka kungkob erfens askesi rua 
rit maat morototuma ros. Beda Ofa etaha joug rua 

jeska rudou ombrera ojgomu noba runororu oida Ofa 
efena ebah sons guru. Yesus etaha joug rua erek 
koma jeska rua runororu mar ongga rusnok insa 
koma ongga rik Ofa ranggot rot gu rua guru. 

15 Beda Ofa agot gu rua oida, "Iwa ija gu monuh 
nomnaga, noba ifesij rot Allah oga ongga oufamofa 
gu rusnok ebic nomnaga. 

16 Noba erek rusnok ruroru oga ongga oufamofa 
insa koma noba rita baptis tein, beda Allah omoskotu 
rua jeska rerin mar ongga oska. Tina erek rusnok 
runororu oga ongga oufamofa insa koma guru, beda 
Allah omofra mar okum eteb keingg rua ojgomu. 

17 Beda rusnok ongga rudou ororu oga ongga 
oufamofa insa koma bera rumotunggom mar ongga 
onswos eteb. Koma erek, oisouska dufoka bera rua 
rimekemeji efena ofogog jeska rusnok rudou efesi ni, 
rua rimefesij mar gij oga ongga risinsa rinejginaga 
rot efen ofou tein guru ni, 

18 erek magosu womfieda eska rua, era erek rua rij 
memnei efei, beda maren rua guru noba rua rinagos 
rot jinaga guru ni, rua rimaha rerin ritma esij rusnok 
ongga marenir jeskaseda Allah eita eskeira gu rua, 
beda rusnok insa koma rimeskeira ni." 

1? Nou ongga Yesus anggot mar insa koma gu efen 
ruforoker oisa fob, beda Allah ofra Ofa jah mebaga. 
Beda Ofa eker desi Allah fogora esma ofoka ongga 
aksa eteb tein. 

20 Beda Yesus efen ruforoker rija jeska Yerusalem 
noba rifesij rot oga ongga oufamofa insa koma gu 
monuh suma suma. Noba askesi rua rifesij rot oga 
ongga oufamofa insa koma, beda Tuhan ofij rua 
fogora rua rutunggom mar ongga onswos jah gu 
rusnok rifekesa jeskaseda orocunc rot gu rusnok 

insa koma oida mar ongga rua rimfesij rot bera erek 
tenten ojgomu. Ainsoma. 


Lukas 


1 1 Teofilus ongga budou oufamofa, rusnok 
rufoukou bera rireni ojgomu jeskaseda rugu 
keingg osok gij mar nomnaga ongga encira gu 
mifekesa fob. 

? Rua rugu keingg mar kef jeni erek mar ongga 
rusnok enjgineg ringk gu risinsa riteij noba ruftuftu 
gu rusnok enjgineg tein fob. Noba rua ranggot rot 
mar insa koma gu memef, noba gu rusnok gij monuh 
ofoukou tein fob. 

3 Erek koma noba didif disinsa tein duhca otoij 
mar insa koma nomnaga erek jeni fob. Jefeda 
didif dusujohu rot oida ongga oufamofa bera didif 
dugu keingg koisoisa rot mar insa koma nomnaga 
JE kaseda bua tein bik fogora budou ebriyi gij tein si. 

(1:3) 

? Gij mona ongga Herodes erek raja eteb gij monuh 
Yudea, beda osnok egens ongga erek imam egens 
ongga ofoka Zakharia bera enofoguma. Ofa efen ofou 
ebiedi ebic imam-imam Abia. Ofa efen mohona ofoka 
Elisabet tein ongga efen ofou ebiedi imam-imam. 

6 Goga gegan geiteij ah ongga oufamofa jeni Allah 
odou ejginaga rot. Goga gororu mar ongga Tuhan 
obk jera mar ongga Ofa anggot joug tein rot godou 
ongkasmos. 

7 Goga gonok gesa guru, jeska Elisabet ebsei noba 
ofa ojonokona, noba mahina tein onokona fob. 

8 Gij mona juens beda ebic imam Abia bera ongga 
rita mar erek imam egens jah Allah odou gij efen 
mod nou rusnok Yahudi nomnaga. Beda erek giskini, 

rua rucunc imam egens jeska rifekesa jeskaseda oira 
gij Allah efen mod fogora es mah gij mar ongga efen 
ensesa skoita Allah. Noba gij mona insa koma rua 
rucunc oida Zakharia bera ongga omoira gij Allah 
efen mod efesi ojgomu. 

? (1:8) 

10 Noba askesi ofa es mah gij mar efen ensesa gij 
mod Allah efesi, beda rusnok Yahudi riker jah mebah 
noba rum riteij gu Allah. 

11 Askesi Zakharia onotunggom mar insa koma ros, 
beda malaikat egens jeska Allah orogna gu ofa noba 
ot desi mebera jah ognosk. 

12 Nou ongga ofa ek malaikat egens koma beda ofa 
ofos graga noba emeesa rot. 

13 Tina malaikat egens koma agot gu ofa oida, 
"Zakharia, bua binemeesa guru! Jeska Allah engg 
rot mar ongga bua bum biteij rot gu Ofa fob. Jefeda 
bebin obhona Elisabet omok ebesa orna egens si. 
Noba gij mona ongga ofa onjuj rot ebesa egens 
koma, beda bua bijeka efen ofoka Yohanes ojgomu. 

14 Mar ongga Yohanes omotunggom bera emereita 
budou efaga ouka eteb rot si. Noba rusnok enjgineg 
rufoukou tein rudou emefaga ouka eteb rot ofa si. 

15 Ofa omotunggom mar rot ofoka ongga aksa eteb 
ahah Allah eiteij. Noba ofa enej mofut efei era mar 
enjgineg tein ongga orotunggom rusnok ribirfaga 
erebibei rot guru. Noba gij mona ongga ofa onjuj 
jeska efen mosu onjoros omorna eteb fob bera Efena 
Ebsi emah gu ofa rot owesa efek eteb ojgomuja. 

16 Ofa omoftuftu rusnok ongga Israel, fogora rusnok 
rufoukou rimekikif jeskaseda rerin mar ongga oska 
noba ruksons skoita Allah ongga erek rerin Tuhan si. 

17 Ofa emesma owesa efek jeska Allah fogora 
omoftuftu mar rot ahais erek nabi Elia oftuftu mar 
sis fob. Ofa omokag rot Tuhan noba Ofa emesejah 
rusnok ebic egens jeskaseda ruroun Ofa. Jeska 
oisouska mar ongga Ofa omoftuftu rot bera runa 
jera rerin risir rudou emeskeira mejerema sons. 
Noba rusnok ongga rungkoja Allah oga sis fob bera 
rumororu mar ongga rusnok ruftuftu rot Allah oga 
ongga erek tenten ojgomu." 

18 Beda Zakharia agot gu malaikat egens koma oida, 
"Didif dunokona fob, noba edohona tein ojonokona 
ojgomu fob, jefeda mar meidu bera omorocunc gu 
didif rot oida mar nomnaga ongga bua bimfesij rot 
koma bera emecira rot si ei." 

1? Beda malaikat egens koma oroun gu ofa oida, 
"Didif dufoka Gabriel. Didif bera ongga dut desi Allah 
noba dufij Ofa. Allah bera ongga ombk didif skoita 
bua jeskaseda dagot rot efen oga ongga oufamofa 
insa kef gu bua. 

20 Tina jeska bua bunororu duga rot tenten guru, 
jefeda enadaij nou bua bifesij mar deika jinaga guru. 
Bua bah erek koma ojgomuja onjoros mona ongga 
mar insa koma nomnaga encira rot jeni fob. Jeska 
mar insa koma nomnaga bera emecira rot jeni Allah 
anggot rot fob si." 

21 Askesi malaikat egens insa koma enefesij mar gu 
Zakharia ros, beda rusnok ongga rut joug jah mebah 
bera rijeka moguma rot Zakharia jeska ofa eker gij 
Mod Allah efesi erek dektek fob ojgomu. 

22 Nou ongga ofa orogna jeska Mod Allah fob, beda 
ofa odou os agot mar gu rua, tina guri. Enadaij nou 
ofa agot mar jinaga guru. Beda rua rijginaga rot oida 
ofa ek mar ongga onswos eteb gij mod Allah efesi 

fob. Jeska ofa era etma ereni mar jeskaseda efesij 
mar gu rua tina guru. 

23 Gij mona ongga Zakharia ontunggom mar gij Mod 
Allah erek oisa fob, beda ofa oksons jah efen mod 
ojgomu. 

24 Noba gij mona egema deika beda efen mohona 
Elisabet efaga okum rot efen efesa. Beda Elisabet 
eker gij efen mod efesi nou mesta cinja ojgomuja. 

25 Beda ofa agot oida, "Sis fob dunok edesa egens 
tein guru, jefeda mojenen didif rot ojgomu. Tina 
ebeibeyaif Allah bera omfij didif fob, jefeda difaga 
okum rot edesa fob, noba mojenen didif deika guru." 

26 Gij mona ongga Elisabet efaga okum rot efesa 
erek mesta cinja erfens fob, beda Allah obk malaikat 
Gabriel insa koma deika jah kota Nazaret ongga angh 
gij monuh Galilea. 

27 Ofa obk Gabriel skoita ojowu egens ongga ofoka 
Maria. Ojowu egens koma oitij rot ah igers jera orna 
egens ongga ofoka Yusuf fob. Tina Yusuf onoroun 
ofa enesi. Yusuf koma bera onjuj jeska efen ofou 
ebiedi raja Daud. 

28 Malaikat egens insa koma en skoita Maria noba 
agot oida, "Maria biteijo! Ongkoska eteb nou bua, 
jeska Allah onsujohu rot oida Ofa emeita oufamofa 
eteb gu bua si!" 

29 Nou ongga Maria engg rot mar insa koma, beda 
ofa odou oubsaha rot, noba ejeka odou rot mar 
ongga malaikat egens koma anggot gu ofa fob. 

30 Tina malaikat egens koma agot gu ofa oida, 
"Maria, bua binemeesa guru. Jeska Allah odou 
eskeira rot bua ojgomu. 

31 Bua bifaga omokum rot ebesa orna egens noba 
bimeker rot Ofa si. Noba bua bijeka efen ofoka Yesus 
ojgomu. 

32 Ofa emesma owesa efek eteb, noba rusnok 
rimejeka Ofa erek Allah efen efesa ongga ofoka aksa 
eteb si. Tuhan Allah omofra Ofa erek raja ongga 
ofoka eteb morototuma erek efen meimowa raja 
Daud sis fob. 

33 Ofa omofoka ereij keingg rusnok ongga rufou 
ebiedi jeska ebic Yakub rot mona ongga ah aibin 
ojgomuja." 

34 Tina Maria agot gu malaikat egens koma oida, 
"Dedin osroj onoroun didif enesi. Jefeda mar insa 
koma bera emecira erek teinefa, jeska dinahi igers 
enesi?" 

35 Beda malaikat egens koma agot gu ofa oida, 
"Efena Ebsi emen skoita bua noba emah jera bua 
fogora Allah efen owesa efek omocohun bua rot si. 
Jefeda rusnok rimejeka bebin ebesa egens koma 
oida, 'Allah efen efesa ongga ebsi komowa.' 

36 Noba bebin obkora Elisabet ongga ojonokona fob, 
noba rusnok rijeka ofa ebsei ros. Tina ebeibeyaif ofa 
efaga okum rot efesa egens gij mesta cinja erfens 
fob fob. 

37 Jeska adaij nou Allah otunggom mar meidu ongga 
Ofa odou os rot ojgomu." 

38 Beda Maria oroun oida, "Didif bera dusnok egens 
ongga dufij Allah ojgomuja, jefeda didif duitij rot 
mar nomnaga ongga bua bimfesij rot ojgomu." Beda 
malaikat egens koma eja jeska ofa. 

39 Erek koma beda Maria eja ebeirens jah kota 
egens gij monuh Yudea ongga ah gu memaga. 

40 Beda ofa eja jah Zakharia efen mod. Nou ongga 
Ofa omoira gij mod beda Ofa orodosu Elisabet. 

^1 Nou ongga Elisabet eg Maria oga, beda efen 
efesa ongga ah gij otkonu koma oka rot odou ongga 
eskseira. Beda ainsa koma tein Elisabet esma owesa 
efek jeska Efena Ebsi Allah. 

42 Jefeda ofa ois gu Maria oida, "Bua binsma 
oufamofa eteb jeska Allah fob! Noba bebin ebesa 
ongga enah gij butkonu koma bera emesma 
oufamofa eteb tein si! 

43 Tina didif disma oufamofa eteb tein, jeska bua 
ongga erek dedin Tuhan efen mosu bera en skoita 
didif fob! 

^4 Nou ongga didif dig buga, beda dedin edesa 
ongga angh gij dutkonu efesi kef bera oukouka rot 
odou ongga erirei eteb tein. 

45 Oufamofa eteb nou bua jeska budou ororu rot 
tenten oida mar ongga Allah anggot gu bua fob bera 
emecira gij si!" 

46 Beda Maria agot oida, "Didif dufra Allah ofoka 
erek aksa eteb ojgomuja! 

47 Didif dudou efaga ouka eteb rot Allah ongga 
omoskotu didif. 

48 Jeska Ofa odou ah keingg rot didif ongga erek 
osnok egens ongga ofij Ofa ojgomuja. Ebeibeyaif 
rusnok nomnaga rimejeka didif erek osnok egens 
ongga ensma oufamofa eteb jeska Allah fob. 

49 Jeska Allah, ongga ofoka aksa, bera oncunc efen 
owesa efek eteb gu didif fob. Ofa efen ofoka ongga 
ebsi komowa. 

50 Ofa ocunc odou ongga eriagamaga skoita rusnok 
nomnaga ongga rimeesa rot Ofa ojgomuja. Koma 

rot rusnok nomnaga gij mona deisef jera gij mona 
kahma tein. 

51 Noba oisouska efen owesa efek bera Ofa 
ontunggom mar ongga onswos eteb fob. Jeska Ofa 
ekemeji rusnok nomnaga ongga rufra risinsa rufoka 
erek aksa noba ridemdemi mar ongga oska erek 
koma gij rudou efesi. 

52 Ofa edaga owesa efek jeska rusnok ongga rufoka 
aksa, noba Ofa ofra rusnok ongga runofoka guru 
fogora rua risma rufoka ongga aksa tein. 

53 Ofa obk rusnok ongga rerin mareibra ofoukou 
jeska fob, noba eneita mar egema tein gu rua guru. 
Tina Ofa eita mar ongga ongkoska eteb gu rusnok 
ongga mosonenir ojgomu. 

?^ Ofa omfij mimif, ongga mirek efen rusnok Israel 
ongga mufij Ofa ojgomuja. Ofa oncunc efen odou 
ongga eriagamaga skoita 

55 Abraham jera rusnok nomnaga ongga runjuj 
jeska ofa fob. Ofa anggen rot mar insa koma gu 
mifmin mimower sis eteb fob." 

56 Maria eker jera Elisabet gij efen mod erek mesta 
orgomu fob, beda ofa oksons jah efen mod. 

57 Gij mona ongga adaij fob beda Elisabet ojuj rot 
efesa orna egens. 

58 Ofa efen mohujir jera efen ebskir rig rot oida 
Tuhan eita oufamofa eteb gu Elisabet fogora ofa ok 
efen efesa egens fob. Jefeda rua nomnaga rudou 
efaga ouka rot ofa. 

59 Gij mona ongga eferatefa egens koma efen mona 
cinja orfomu fob, beda rusnok rin jeskaseda riris efen 
ofom mareij ofos jeska jeni rerin agama erebent. Rua 
rudou os rijeka ofa efen ofoka Zakharia morototuma 
erek meka efen ofoka. 

60 Tina Elisabet agot oida, "Erek koma Guru. Memef 
mejeka efen ofoka Yohanes ojgomu." 

61 Tina, rua ragot oida, "Bebin ebskir egema tein 
rerin rufoka erek koma guru." 

62 Beda rua rira ritma rireni gu Zakharia oida, "Bua 
budou os bijeka ebesa kef efen ofoka erek teinefa?" 

63 Beda Zakharia ocunc gu rua jeskaseda rita mar 
nou omogu keingg rot efen ofoka. Beda ofa ogu 
keingg rot efesa efen ofoka gu rua. Tina rua nomnaga 
rudou oubsaha rot jeska ofa ogu keingg oida, "Ofa 
efen ofoka Yohanes." 

64 Beda ainsa koma tein Zakharia agot mar deika 
sons. Jefeda ofa ois oufamofa eteb gu Allah. 

65 Efen mohujir nomnaga rudou oubsaha eteb rot 
mar insa koma, noba rusnok rufoukou rifesij rot mar 
insa koma rejrej monuh Yudea. 

66 Rusnok nomnaga ongga ringg rot mar insa 
koma rijeka moguma oida, "Gij mona kahma, beda 
Zakharia efesa koma emeja erek osnok egens idu? 
Jeska Allah oncunc oufamofa eteb gu ofa fob." 

67 Beda Yohanes efen meka Zakharia esma owesa 
efek jeska Efena Ebsi fogora agot mar jeska Allah. 
Ofa agot oida, 

68 "Oufamofa eteb gu Ofa ongga erek rusnok Israel 
rerin Allah, jeska Ofa en jeskaseda oskotu efen 
rusnok. 

69 Ofa omobk osnok egens ongga omoskotu mimif 
jeska mifmin mar ongga okum. Ofa koma ongga ojuj 
jeska raja Daud. 

70 Jeska sis eteb fob Ofa agot oisouska efen 
nabi-nabi oida, 

71 Ofa omoskotu mimif jeska rusnok ongga rufogog 
rot mimif jera rusnok nomnaga ongga rudou oska rot 
mimif. 

72 Ofa omotunggom mar erek koma jeskaseda 
ocunc efen odou ongga eriagamaga rot mifmin 
mimower, noba jeskaseda orocunc rot oida Ofa odou 
ah keingg rot mar ongga Ofa anggen rot sis ob. 

73 Jeska sis fob Ofa anggen rot mar gu mifmin 
mimowa Abraham. 

74 Ofa anggen rot oida Ofa omosuwa mimif jeska 
mifmin mesa ongga ofogog rot mimif fogora mumofij 
Ofa oisouska mudou ongga enemeesa rot rusnok 
enjgineg jinaga guru. 

75 Jefeda mimif mufij Ofa oisouska mudou ongga 
ebsi komowa noba ongga efen mar ongga oska 
oskiyai tein guru." 

76 Bega Zakharia agot rot efen efesa Yohanes oida, 
"Rusnok rimejeka bua erek Allah efen nabi egens 
ongga efen owesa efek eteb. Jeska bua bumokag rot 
Tuhan fogora bisejah moroju egens nou Ofa si. 

77 Beda bua bimefesij mar gu rusnok oida Tuhan 
omosuna rot rerin mar ongga oska fogora rimesma 
eiteij ah ongga efeinah si. 

78 Erek mowa orogna fogora eij aki gu mebif, beda 
erek koma Ofa ongga en jeska mebaga bera omocunc 
rot Allah efen odou ongga eriagamaga skoita rusnok 
nomnaga. 

7? Beda Ofa efen eisa emesenin noba ejinten rusnok 
nomnaga ongga ringker gij motkobah. Beda Ofa 
omocunc moroju egens gu mimif fogora oroun mimif 
skoita eiteij ah ongga eskeiramera." 

80 Beda Zakharia efen efesa omorna eteb fob, noba 
ofa esma owesa efek jeska Efena Ebsi ojgomuja. Ofa 

ejeker gu monuh ongga owowa ojgomuja onjoros 
ofa onsokeij efen efarur jah gu rusnok Israel rifekesa 
tein. 
2 1 Gij mona ongga Elisabet onjuj rot efen efesa 
fob, beda raja Kaisar Agustus oga ojga rot oida 
rusnok nomnaga ruksons jah rerin rujga jeskaseda 
rugu keingg rufoka erek rufosuit rot rusnok egaho 
ongga ringker gij monuh insa koma nomnaga. 

? (Rua rafosuit rusnok nomnaga rot sismeni gij 
mona ongga Kirenius erek Gubernur nou monuh 
Siria.) 

3 Jefeda rusnok nomnaga ruksons jah rujga ongga 
rerin rufou ebiedi jeskaseda rugu keingg rufoka jah 
suma. 

^ Jefeda Yusuf tein eja jeska kota Nazaret ongga 
angh gij monuh Galilea. Beda ofa eja jah kota 
Betlehem ongga angh gij monuh Yudea. Ofa eja jah 
kota Betlehem jeska efen meimowa raja Daud ongga 
mosu onjuj rot ofa jah suma sis eteb fob. 

? Yusuf eja jah suma noba ogu keingg efen 
ofoka morototuma jera efen osroj Maria ongga 
gomoskotuma gij mona kahma. Tina Maria efaga 
okum rot efesa fob. 

6 Gij mona ongga goga genjesaga jah monuh 
Betlehem fob, beda Maria otkonu okora rot efesa. 

7 Beda ofa ojuj rot efen efesa osumbohka egens 
ongga orna. Beda goga gera mahkowu gorond 
eferatefa egens koma, noba aha ofa gij burwa egens 
ongga sapi rint mofombra jeska gij. Rua riker jah 
suma jeska mod enjgineg nomnaga bera ebera joug 
fob. 

8 Gij motu insa koma bera gembala-gembala rut 
joug rerin domba-domba gu mektah egens ongga 
angh rejrej kota Betlehem insa koma. 

? Beda ainsa koma tein malaikat egens jeska Tuhan 
Allah orogna keingg rua jah suma. Noba Tuhan efen 
efesa eisa eteb gij riteij, jefeda rua rimeesa eteb rot. 

10 Tina malaikat egens koma agot gu rua oida, 
"Iwa inemeesa guru. Didif din jeskaseda dagot rot 
oga ongga oufamofa nou iwa. Beda iwa jera rusnok 
enjgineg rufoukou tein idou emefaga ouka eteb rot 
Si. 

11 Gij mona deisef gu monuh ongga imowa raja 
Daud efen sis fob bera, ojaga egens onjuj rot efesa 
orna egens. Ofa bera omoskotu iwa jeska yeyin mar 
ongga okum si. Ofa bera yeyin Tuhan Kristus ongga 
en skoita iwa fob. 

12 Mar egens ongga imorocunc rot Ofa gu iwa bera 
erek kef: Iwa ija noba imek eferatefa egens ongga 
rusnok rira mahkowu rurond ofa. Noba ofa ahca gij 
burwa egens ongga sapi rint mofombra jeska gij." 

13 Beda ainsa koma tein malaikat-malaikat 
riskembemba rurogna jah suma tein. Beda rua 
nomnaga risitit gu Allah oida, 

14"Mimif nomnaga muis oufamofa eteb gu Allah 
ongga engker gu mebaga rot efen ofoka ongga aksa 
eteb! Noba mimif muis eskeiramera eteb nou rusnok 
nomnaga ongga ringker gu mebif, jeska Ofa oncunc 
efen odou ongga oufamofa rot rua fob!" 

15 Nou ongga malaikat-malaikat insa koma ruksons 
jah mebaga fob, beda gembala-gembala insa koma 
ragot moguma oida, "Mimif mija jah kota Betlehem 
jeskaseda miajga mar ongga encira jah suma erek 
malaikat egens koma anggot gu mimif fob ojgomu." 

16 Jefeda rua rija ebeirens jah suma noba rijesaga 
keingg Maria gonu Yusuf jera gegan eferatefa egens 
koma ongga ahca gij burwa efesi egens. 

17 Nou ongga rua ringk eferatefa egens koma fob, 
beda rua rifesij gu rusnok enjgineg rot mar insa 
koma ongga malaikat egens anggot gu rua osok gij 
eferatefa egens koma fob. 

18 Rusnok ongga rig rot mar insa koma bera rudou 
oubsaha eteb rot. 

1? Tina nou ongga Maria engg rot mar insa koma 
fob, beda ofa edemi mar koma gij efen odou efesi 
fogora osujohu rot ojgomu. 

20 Beda gembala-gembala insa koma ruksons noba 
rifesij rot oida Allah ontunggom mar ongga oufamofa 
eteb fob. Rua rifesij rot mar ongga rua ringg gu rusu 
jera mar ongga rua ringk gu riteij tein. Mar ongga rua 
rimfesij insa koma bera ah jeni erek malaikat egens 
anggot gu rua rot sismeni fob. 

21 Gij mona ongga Maria efesa efen mona cinja 
orfomu fob, beda osnok egens eris eferatefa egens 
koma efen ofom mareij ofos jeska jeni rerin agama 
erebent anggot rot. Beda rua rijeka Ofa efen ofoka 
Yesus jeni erek malaikat anggot rot gu Maria sis 
mona ongga Ofa efaga onokum rot efesa koma enesi. 

22 Gij mona ongga Maria efesa efen mona setka 
tohkuru fob, beda goga gontunggom mar nomnaga 
ongga hukum Musa anggot rot nou gegan egesa 
egens koma. Jefeda goga gorka Ofa jah kota 
Yerusalem jeskaseda gocunc Ofa gu Allah jeni agama 
erebent anggot rot tein. 

23 (Jeska runggu koisoisa gij Hukum Allah rot oida, 
"Orofosut eferatefa orna ongga osumbohka bera 

icunc ofa nou Allah erek osnok egens ongga omofij 
Allah si.") 

24 Beda rua ringk mem monggeta mos efaga eriska 
jeskaseda rita mar insa koma erek mar ongga 
rurougif gu Allah tein. Mar insa koma nomnaga jeni 
hukum Allah anggot rot sis fob. 

25 Gij mona insa koma bera osnok egens ongga 
ofoka Simeon eker gij kota Yerusalem. Ofa bera 
osnok egens ongga ororu Allah oga rot tenten 
ojgomuja. Noba ofa onotunggom mar ongga oska 
egema tein guru. Ofa tein omom odou nou mona 
ongga Kristus emen jeskaseda ofij efen rusnok Israel. 
Noba Efena Ebsi Allah bera eker desi ofa. 

26 Sis fob Efena Ebsi oncunc gu Ofa gij odou efesi 
fob oida ofa emek Kristus egens koma ongga Tuhan 
Allah omobk si, fogora ofa emagos ojgomu. 

27 Erek koma beda Efena Ebsi ocunc gu ofa gij odou 
efesi jeskaseda ofa oira gij momas ongga angh rejrej 
Mod Allah. Beda ainsa koma tein Yusuf jera Maria 
gorka gegan gesa egens koma skoita ofa jeskaseda 
ofa otunggom mar jeni agama erebent anggot rot. 

28 Beda Simeon ofra oforoka egens koma noba agei 
jera odou. Beda ofa esitit gu Tuhan Allah oida, 

29 "Tuhan ongga butunggom mar jeni budou 
ejginaga rot. Ebeibeyaif didif dik Ofa ongga Bua 
banggen rot oida didif dimek si fob. Jefeda didif 
dimagos jera dudou ongga eskeiramera eteb si tein. 

30 Jeska Didif dik Ofa koma ongga omosuwa mimif 
jeska mifmin mar okum gu disinsa diteij fob. 

31 Ofa bera ongga Bua binsejah jeskaseda osuwa 
rusnok nomnaga jeska rerin mar okum si. 

32 Ofa bera erek eisa ongga orocunc moroju ongga 
tenten nou rusnok ongga Yahudi guru. Noba bebin 

rusnok Israel nomnaga rumofra efen ofoka erek aksa 
eteb tein." 

33 Yesus meka jera mosu godou oubsaha eteb rot 
mar ongga Simeon anggot insa koma rot gegan gesa. 

34 Beda Simeon ois gu Allah jeskaseda Ofa eita 
oufamofa eteb gu goga tein. Beda ofa agot gu 
Maria oida, "Oisouska mar ongga oforoka egens kef 
omotunggom gij mona kahma bera rusnok rineya 
rimesiri rot rerin mar ongga oska, noba rineya bera 
rimesma oufamofa eteb jeska Allah tein si. Ofa 
omocunc rot mar ongga oufamofa eteb, tina rusnok 
rineya tein rimeretei rot Ofa si. 

35 Jefeda mar ongga rusnok nomnaga ridemdemi 
gij rudou efesi bera emah rot tomnomna si. Noba 
oisouska mar insa koma tein bera budou omokora 
eteb fogora bua bimebisa eteb rot si." 

36 Gij mona insa koma tein bera nabi ojaga egens 
ongga ojonokona fob enofoguma. Ofa efen ofoka 
Hana ongga Fanuel efen efesa. Ofa onjuj jeska efen 
ofou ebiedi ebic Ayser. Sis fob ofa ah igers gij ari 
mega ofoj cinja erfeka fob, 

37 beda ofa erek ojona eja mesina gij ari mega ofoj 
setka cinja orfomu noba tohkuru. Ofa eker gu momas 
ongga angh rejrej Mod Allah ojgomuja. Erek rahah 
onjoros motu fob bera ofa om eiteij gu Allah jah 
suma ojgomuja. 

38 Gij mona insa koma tein ofa en skoita Yusuf jera 
Maria jeskaseda ek gegan gesa egens koma. Beda 
ofa ois oufamofa eteb gu Allah rot oforoka egens 
koma noba efesij gu rusnok jah suma osok gij rot 
teinefa Ofa omoskotu rusnok Yahudi ongga ringker 
gij kota Yerusalem insa koma jeska rerin mar okum. 

39 Gij mona ongga Yusuf jera Maria gontunggom 
mar nomnaga jeni Hukum Tuhan Allah anggot rot 
fob, beda goga goksons jah gegan kota Nazaret 
ongga angh gij monuh Galilea. 

^0 Beda gegan oforoka egens koma ojorna eteb fob. 
Ofa efen owesa efek noba efen odou ongga ebriyi 
eteb gij mar tein. Noba Allah efen oufamofa eteb ah 
gu Ofa ojgomuja. 

^1 Gij orofosut tahun egens bera Yesus efen meka 
jera mosu gecira jah kota Yerusalem nou mona eteb 
egens ongga ofoka Paskah. 

Gij mona ongga Yesus efen ari mega ofoj setka 
kungkob erfeka fob, beda rua nomnaga ricira jah 
kota Yerusalem nou mona eteb egens insa koma erek 
giskini. 

43 Nou ongga mona eteb egens insa koma oisa fob, 
beda rua nomnaga ruksons jah rerin monuh, tina 
Yesus eker gij kota Yerusalem ros. Ofa efen meka 
jera mosu genejginaga rot koma guru. 

^4 Goga gosujohu rot oida Ofa ororu rerin rusnok 
rufoukou ongga rincira fob, jefeda goga gecira nou 
mona juens gu gesinsa ojgomu. Gij mona ongga 
efeinah deika beda goga gohca Ofa gij gohujir 
rifekesa, 

^? Tina genek Ofa guru. Jefeda goga goksons jah 
Yerusalem jeskaseda gohca Ofa jah suma. 

46 Goga gohca Ofa gij mona orgomu ojgomuja, 
beda goga gek Ofa gij mod ongga rusnok rum riteij 
gu Allah gij. Ofa eker gu Guru-Guru agama rifekesa. 
Ofa agosuit mar jeska rua noba ejeka joug gu rua rot 
mar ofoukou tein. 

47 Rua nomnaga ongga ragosuit mar ongga Yesus 
emfesij fob bera rudou oubsaha eteb rot, jeska Ofa 
oroun mar gu rua rot odou ongga efesis eteb. 

48 Gij mona ongga Ofa efen meka jera mosu gek 
Ofa beda godou oubsaha rot eteb tein. Ofa efen 
mosu agot gu Ofa oida, "Didif jera mekeb madou 
efeneinei eteb rot bua ojgomu. Magef mahca bua rot 
mona juomu fobo! Teinefo fogora bua buntunggom 
mar erek koma gu magefo?" 

^? Beda Yesus oroun gu goga oida, "Goga gohca 
Didif rot meidu? Erek goga genejginaga rot oida Didif 
ducosu rot diker gij Akeina efen mod efesi gurei?" 

50 Tina goga godou enebriyi gij mar ongga Yesus 
oroun gu goga insa koma guru. 

51 Beda Ofa eja morototuma jera goga sons jah 
kota Nazaret, noba Ofa ougif gu goga gegan goga 
ojgomuja. Tina Ofa efen mosu edemi mar insa koma 
gij odou efesi jeskaseda osujohu rot deika. 

?? Beda Yesus ojorna eteb deika fob noba ogun 
odou ongga efesis ekirsa deika. Noba Tuhan Allah 
odou eskeira eteb rot Ofa, beda rusnok tein rudou 
oufamofa rot Ofa. 

1 Gij mona ongga raja Kaisar Tiberius ofoka ereij 

keingg rusnok monuh ofoukou erek tahun setka 
noba cinja fob, beda Pontius Pilatus ejerek gubernur 
gij monuh Yudea, noba Herodes ejerek raja egens gij 
monuh Galilea. Ofa efen mokosa Filipus ongga erek 
raja egens gij monuh Iturea jera monuh Trakhonitis. 
Noba gij mona insa koma tein, Lisanias erek raja 
gij monuh Abilene, noba Hanas jera Kayafas gerek 
gebirfaga imam-imam Yahudi ongga gofoka aksa 
eteb. 

? Gij tahun insa koma tein bera Allah obk Yohanes, 
ongga Zakharia efen efesa, gij mona ongga ofa eker 
gu monuh ongga owowa. 

3 Jefeda ofa ecira rejrej monuh ongga angh gu mei 
Yordan efembra. Ofa oftuftu rusnok oida rua rita 
baptis jeskaseda rurocunc oida rimeesa joug rerin 
mar ongga oska fob, beda Allah osuna rot rerin mar 
ongga oska jeska rudou efesi. 

^Koma jeni erek nabi Yesaya onggu rot sis eteb 
fob oida, "Osnok egens ongga eker gu mebi monuh 
ongga owowa bera ois gu rusnok oida, 'Ai juens beda 
Tuhan emesaga, jefeda iwa itunggom moroju egens 
ongga edeider nou Ofa. 

5 Iwa iji mebi gij meindoks nomnaga jeskaseda 
edeider. Iji memaga ofos jera memaga ofog oduma 
tein jeskaseda enaksa deika guru. Itunggom moroju 
ongga okeibibi jeskaseda aharuka. Itunggom moroju 
ongga esiri noba eifef jeskaseda edeider tein. 

6 Rusnok nomnaga rimek Ofa ongga Allah omobk 
jeskaseda eita eiteij ah ongga efeinah gu rusnok.' " 

7 Rusnok rufoukou doska rin skoita Yohanes 
jeskaseda ofa eita baptis gu rua. Yohanes agot gu 
rua oida, "Iwa bera irek rusnok ongga rufogog. Iwa 
isujohu rot oida iwa imosuwa jeska mar okum ongga 
emen jeska Allah ei? 

8 Ita mar ongga oufamofa jeskaseda irocunc oida 
iwa imeesa joug yeyin mar ongga oska fog. Iwa 
inagot oida, 'Mefmen meimowa Abraham, jefeda 
Allah eneita okum gu memef guru.' Erek koma 
guru, jeska adaij nou Allah otunggom Abraham efen 
meidebeser jeska mamu kef tein. 

? Erek osnok egens ensejah nou of mega ongga 
efen efek guru, beda erek koma tein Allah ensejah 

nou ofra mar okum keingg rusnok ongga riteij ah 
oska. Beda Allah emeij rua gij mahmei meren." 

10 Beda rusnok insa koma rijeka gu Yohanes oida, 
"Erek koma jefeda memef motunggom mar erek 
meidu?" 

11 Beda Yohanes agot gu rua oida, "Idu ongga efen 
meisoufa erek ofoukou, beda ofa ekeba oknama 
skoita rua ongga rerin meisoufa guru. Noba idu 
ongga efen maat ofoukou, beda ekeba maat oknama 
gu rusnok ongga rerin maat egema guru." 

1? Beda rusnok ongga ruhoturu pajak nou raja 
Kaisar rin skoita Yohanes jeskaseda ofa eita baptis gu 
rua tein. Rua rijeka gu ofa oida, "Akeina, teinefa rot 
memefo? Memef motunggom mar erek meidu?" 

13 Beda Yohanes agot gu rua oida, "Iwa inohoturu 
pajak ongga ekirsa jeska meidu ongga raja ois gu iwa 
rot guru." 

1^ Bega tentarer rineya rijeka gu Yohanes oida, 
"Akeina, teinefa rot memefo. Memef mutunggom 
mar erek meidu?" Beda Yohanes agot oida, "Iwa 
ineradgodu rusnok jeskaseda rimeita fifi gu iwa rot 
mar guru. Noba iwa inocunc rusnok enjgineg rourou 
erek oska guru. Idou eskeira rot yeyin ifons ojgomu.' 

15 Gij mona insa koma rusnok rumom rudou efesi 
nou mona ongga Kristus emen tein. Noba rua 
rejekjeka rudou efesi rot oida Yohanes bera Kristus 
egens koma ongga emen ei era gurei? 

16 Erek koma beda Yohanes agot gu rua nomnaga 
oida, "Didif dira mei jeskaseda dita baptis gu iwa, 
tina gij mona ongga kahma bera osnok egens ongga 
ofoka aksa ekirsa jeska didif emen si. Noba disinsa 
dufoka aksa enadaij nou dugif gu mebi fogora 
dusuwa Ofa efen marfeb tumu sepatu jeska okoda 

tein jinaga guru. Jeska Ofa bera efen ofoka aksa 
ekirsa jeska Didif. Ofa bera emeita baptis gu iwa 
oisouska Efena Ebsi jera mah tein. 

17 Noba erek osnok egens agei menska jeskaseda 
eij gandum jeska mersa, beda erek koma tein Allah 
ensejah nou oga ojga rot rusnok rerin rita mar 
nomnaga fob. Noba erek osnok egens insa koma 
esah efen gandum ongga oufamofa gij mod, beda 
erek koma tein Allah ensejah nou oroun efen rusnok 
ongga runtunggom mar ongga oufamofa jah mebaga. 
Noba erek osnok egens insa koma eij gandum efen 
oforu ejeres gij mah, beda erek koma tein Allah 
emeij rusnok ongga runtunggom mar ongga oska 
ojgomu gij mah mei meren ongga et rua rot ah aibin 
ojgomuja." 

18 Erek koma beda Yohanes era mar orocunc 
enjgineg tein jeskaseda eisisi joug rusnok noba 
jeskaseda oftuftu rua rot Allah oga ongga oufamofa. 

1? Tina raja Herodes ofra mokosa efen mohona 
noba otunggom mar enjgineg tein ongga ofogog 
doska. Jefeda Yohanes etaha joug raja Herodes rot 
efen mar ongga oska insa koma ojgomu. 

20 Beda Herodes otunggom mar ongga ofogog 
ekirsa deika fogora ofa aha Yohanes gij mod oskusk. 

21 Tina gij mona ongga Yohanes eita baptis gu 
rusnok ros, beda ofa eita baptis gu Yesus. Noba 
askesi Yesus om eiteij gu Allah, beda mebaga ohoda 

22 noba Efena Ebsi Allah ojuj erek mem monggeta 
mos beda ah esij Yesus efembra. Beda Allah agot oga 
jeska mebaga oida, "Bua bera dedin edesa ongga 
dudou okora eteb rot, noba dudou eskeira eteb rot 
Bua tein." 

23 Gij mona ongga Yesus efen ari mega ofoj erek 
tahun setka orgomu fob, beda Ofa osokeij efen 
efarur. Noba gij mona insa koma rusnok rusujohu 
oida Yusuf bera Yesus efen efesa. Noba Yusuf efen 
meka Eli. 

24 Eli efen meka Matat, Matat efen meka Lewi, Lewi 
efen meka Malkhi, Malkhi efen meka Yanai, Yanai 
efen meka Yusuf. 

25 Yusuf efen meka Matica, Matica efen meka Amos, 
Amos efen meka Nahum, Nahum efen meka Hesli, 
Hesli efen meka Nagei. 

26 Nagei efen meka Maat, Maat efen meka Matica, 
Matica efen meka Simei, Simei efen meka Yosekh, 
Yosekh efen meka Yoda. 

27 Yoda efen meka Yohanan, Yohanan efen meka 
Resa, Resa efen meka Zerubabel, Zerubabel efen 
meka Sealtiel, Sealtiel efen meka Neri. 

28 Neri efen meka Malkhi, Malkhi efen meka Adi, 
Adi efen meka Kosam, Kosam efen meka Elmadam, 
Elmadam efen meka Er. 

29 Er efen meka Yesua, Yesua efen meka Eliezer, 
Eliezer efen meka Yorim, Yorim efen meka Matat, 
Matat efen meka Lewi. 

30 Lewi efen meka Simeon, Simeon efen meka 
Yehuda, Yehuda efen meka Yusuf, Yusuf efen meka 
Yonam, Yonam efen meka Elyakim. 

31 Elyakim efen meka Melea, Melea efen meka Mina, 
Mina efen meka Matata, Matata efen meka Natan, 
Natan efen meka Daud. 

32 Daud efen meka Isai, Isai efen meka Obed, Obed 
efen meka Boas, Boas efen meka Salmon, Salmon 
efen meka Nahason. 

33 Nahason efen meka Aminadab, Aminadab efen 
meka Amin, Amin efen meka Arni, Arni efen meka 
Hezron, Hezron efen meka Peres. 

34 Peres efen meka Yehuda, Yehuda efen meka 
Yakub, Yakub efen meka Ishak, Ishak efen meka 
Abraham, Abraham efen meka Terah, Terah efen 
meka Nahor. 

35 Nahor efen meka Serug, Serug efen meka Rehu, 
Rehu efen meka Peleg. 

36 Peleg efen meka Eber, Eber efen meka Salmon, 
Salmon efen meka Kenan, Kenan efen meka 
Arpakhsad, Arpakhsad efen meka Sem, Sem efen 
meka Nuh, Nuh efen meka Lamekh. 

37 Lamekh efen meka Metusalah, Metusalah efen 
meka Henokh, Henokh efen meka Yared, Yared 
efen meka Mahaleleel, Mahaleleel efen meka Kenan, 
Kenan efen meka Enos. 

38 Enos efen meka Set, Set efen meka Adam Adam 
efen meka Allah. 

1 Gij mona ongga Yesus eja jeska mei Yordan, 

beda Efena Ebsi eker desi Ofa rot owesa efek 
eteb. Beda Efena Ebsi Allah oroun Ofa jah monuh 
ongga owowa ongga rusnok rineker gij guru. 

? Nou ongga Yesus ensaga jah suma, beda Bilis 
ereni Ofa gij mona setka tohkuru ojgomuja. Gij mona 
insa koma bera Yesus enet maat egema tein guru. 
Jefeda mosona ongk Ofa erek eteb ojgomu fob. 

3 Beda Bilis agot gu Ofa oida, "Bua bera Allah efen 
efesa, jefeda butunggom mamu egens kef erek maat 
nou bua." 

^ Beda Yesus agot gu ofa oida, "Runggu gij Mar 
Efeyi Ebsi rot oida, 'Rusnok rineita riteij ah oisouska 
maat ojgomu guru.' " 

? Beda Bilis oroun Yesus jah monuh egens ongga 
aksa eteb. Beda ofa ocunc rusnok gij monuh ofoukou 
jera rerin ebirfager nomnaga gu Yesus. 

6 Beda ofa agot oida, "Rusnok gij monuh nomnaga 
jera rerin ebirfager kef nomnaga bera ongga didif 
dedin. Noba didif dedin owesa efek jeskaseda daha 
mar insa koma nomnaga skoita osnok egens ongga 
didif ducunc rot ojgomu. 

7 Jefeda erek Bua bugif gu didif ojgomu, beda 
dimeita mar insa kef nomnaga gu Bua si." 

8 Beda Yesus agot deika oida, "Runggu gij Mar Efeyi 
Ebsi oida, 'Bugif gu Allah noba bufij Ofa ojgomu.' " 

? Beda Bilis oroun Yesus jah kota Yerusalem noba 
aha Ofa skida mod ongga rusnok rum riteij gu Allah 
gij ofos ongga aksa eteb. Beda ofa agot gu Yesus 
oida, "Bua bera Allah efen efesa, jefeda Bua bij 
bisinsa jeska mod aksa kef ojgomu. 

10 Jeska runggu gij Mar Efeyi Ebsi oida, 'Allah omobk 
efen malaikat-malaikat jeskaseda rut joug Bua rot 
iskusk si. 

11 Erek koma beda malaikat-malaikat koma 
rumoskotu Bua fogora baki onojot gij mamu egens 
tein guru." " 

1? Beda Yesus agot gu Bilis oida, "Runggu gij Mar 
Efeyi Ebsi oida, 'Binereni bebin Allah jinaga guru." " 

13 Nou ongga Bilis ereni Yesus jera mar egema tein 
oisa fob, beda ofa eja jeska Yesus noba eker nou 
mona ongga ongkoska deika jeskaseda ereneni Ofa 
deika ojgomu. 

1^ Erek koma beda Yesus oksons jah monuh Galilea. 
Noba owesa efek eteb jeska Efena Ebsi Allah ah gu 
Ofa ojgomuja. Erek koma beda rusnok rufoukou 

rifesij mar moguma rot Ofa rejrej monuh Galilea insa 
koma. 

15 Ofa oftuftu rusnok gij mod ongga rua rum riteij 
gu Allah gij, noba rusnok nomnaga koma risitit Ofa. 

16 Erek koma beda Yesus eja jah kota Nazaret tein. 
Ofa omorna eteb gij kota egens koma. Noba gij mona 
ongga Sabat beda Ofa eja gu mod ongga rusnok rum 
riteij gu Allah gij erek giskini. Beda Ofa ot jeskaseda 
efesij mar jeska Mar Efeyi Ebsi. 

17 Beda rua rita buku nabi Yesaya gu Ofa. Ofa 
ohoda buku egens koma beda ohca rot mar egens 
ongga nabi Yesaya onggu rot sis fob erek kef oida, 

18" 'Efena Ebsi Allah eker desi Didif jeskaseda 
dagot rot efen oga ongga oufamofa gu rusnok ongga 
rufojingki. Ofa obk Didif jeskaseda difesij mar gu 
rusnok ongga ringker gij mod oskusk oida ebeibeyaif 
rua runsuwa fob. Noba rua ongga riteij ofou bera rik 
mar fob. Noba rusnok ongga mar okum ah keingg 
rua bera runsuwa jeska mar insa koma fob. 

1? Noba Ofa obk Didif jeskaseda dagot gu rua oida 
mona ongga Allah emeita eiteij ah ongga efeinah gu 
rusnok bera ensaga fob.' " 

20 Beda Yesus of joug buku egens insa koma, noba 
eita buku koma gu osnok egens jah suma. Beda Ofa 
eker sons gij efen kursi. Rusnok nomnaga gij mod 
insa koma bera ruhobut Ofa. 

?! Beda Ofa agot gu rua oida, "Mar insa kef ongga 
iwa ingg Didif dimfesij gu iwa fob, deisef bera mar 
koma ah gij efen efera fob." 

22 Rua nomnaga rudou oufamofa rot Ofa noba rua 
rudou oubsaha eteb rot teinefa Ofa efesij mar ongga 
erek ongkoskamoka tein. Beda rua ragot moguma 
oida, "Tina Ofa kef bera Yusuf efen efesa ojgomu." 

?3 Beda Yesus agot gu rua oida, "Didif dijginaga rot 
fob oida iwa idou os yagot rot mar orocunc egens gu 
Didif erek kef oida, 'Bua bera erek Dokter, jefeda bita 
eskeira gu bisinsa ojgomu.' Jeska iwa idou os rot oida 
Didif ducunc mar onswos jah sif tein morototuma 
erek mar onswos ongga Didif duncunc rot gij kota 
Kapernaum fob ojgomu. Jeska iwa idou onororu Didif 
rot tenten enesi. 

?^Tina Didif dimagot rot mar insa kef ojgomu oida, 
'Giskini gij mona ongga nabi egens oksons jah efen 
monuh beda rusnok runoroun ofa deika guru.' 

25 Tina, iwa ig rot kef fog, jeska gij mona ongga 
nabi Elia engker gij Israel ros, beda mos enes gij 
tahun rara orgomu, noba mosona eteb ongk rusnok. 
Gij mona insa koma tein rujaga ongga rija mesina 
rufoukou bera ringker gij monuh Israel tein. 

26 Tina Allah onobk nabi Elia skoita rua jeskaseda 
ofij rua guru. Ofa obk Elia skoita ojaga eja mesina 
egens ongga eker gij kota Sarfat ongga angh doida 
Sidon jeskaseda ofij ofa ojgomu. 

?/ Noba gij mona ongga nabi Elia engker gij Israel 
bera rusnok rufoukou ongga rufos efera okora eteb 
runofoguma tein. Tina rua nomnaga rineita eskeira 
guru. Osnok egens ojgomu ongga ofoka Naaman 
bera eita eskeira. Noba ofa bera osnok egens jeska 
rua ongga Siria." 

28 Erek koma jefeda rusnok nomnaga ongga ringker 
gu mod ongga rusnok rum riteij gij insa koma rutkonu 
oska eteb rot mar ongga Yesus anggot gu rua. 

29 Beda rua ridebecki noba rukoja Ofa jah mebah 
onjoros rinsaga jah gu memaga efebari. Rua rudou 
os rij Ofa jeska mamu efaga koma. 

30 Tina Yesus eretka rusnok riskemba insa koma 
beda eja jeska fob. 

31 Erek koma beda Yesus eja jah kota Kapernaum 
ongga angh gij monuh Galilea. Beda Ofa oftuftu 
rusnok jah suma gij mona ongga Sabat. 

32 Rua nomnaga rudou oubsaha rot Ofa, jeska Ofa 
oftuftu rua rot owesa efek eteb. 

33 Osnok egens ongga efena ofogog engker gij odou 
efesi bera eker gij mod egens insa koma. Ofa ois rot 
oga eteb oida, 

34^"Ei, Yesus ongga jeska kota Nazaret! Bua budou 
os meidu rot memef? Bua bin jeskaseda bufra mar 
okum keingg memef ei? Didif dijginaga rot Bua fob. 
Bua bera Ofa ongga ebsi komowa noba ongga Allah 
ombk jeskaseda agot rot efen oga gu rusnok!" 

35 Beda Yesus etaha joug efena ofogog egens koma 
oida, "Biker toumou ojgomu! Bua burogna jeska 
osnok egens kef ojgomu!" Beda efena ofogog koma 
edi osnok egens koma fogora esiri beda orogna jeska 
osnok egens koma jah rusnok nomnaga rudou. Tina 
osnok egens koma eneita efera okora guru. 

36 Beda rusnok ongga ringg rot mar insa koma 
rudou oubsaha eteb rot. Jefeda rua ragot moguma 
oida, "Ofa era oga ongga owesa efek fogora eretaha 
joug efena ofogog insa koma, noba efena ofogog 
koma ororu efen oga ojgomu!" 

37 Erek koma jefeda rusnok rifesij mar moguma 
osok gij Yesus rejrej monuh insa koma. 

38 Erek koma beda Yesus eja jeska mod egens insa 
koma noba eja jah Simon efen mod. Beda rusnok 
ragot gu Yesus oida Simon efen meifina ojaga bera 
maren ofoufem eteb. 

3? Jefeda Yesus ejek Simon meifina ojaga ongga 
maren insa koma. Beda oisouska efen oga bera 
maren ofoufem insa koma eja jeska ojgomu, beda 
ainsa koma tein ojaga egens koma eskeira fob. Beda 
ofa edebecki noba ofij Yesus jera rusnok enjgineg jah 
suma tein. 

40 Nou ongga mowa ensiri gij fob, beda rusnok 
ongga rerin rua ongga marenir rufoukou bera ruroun 
rua skoita Yesus. Beda Yesus aha efen etma esij rua 
fogora eita eskeira gu rua nomnaga. 

41 Rifena ofogog tein rurogna jeska rusnok rufoukou 
rudou efesi noba ruis oida, "Bua bera Allah efen 
efesa!" Tina Yesus etaha joug rua noba obk rua 
jeskaseda riker toumou ojgomu. Jeska rifena ofogog 
insa koma rijginaga oida Yesus bera Kristus egens 
koma ongga emen jeskaseda eita eiteij ah ongga 
efeinah gu rusnok. 

42 Nou rahah tentena beda Yesus eja jeska kota 
koma noba ejeker gij monuh egens ongga owowa gu 
esinsa. Rusnok rufoukou ruhca Yesus ojgomuja. Nou 
ongga rua ringk Ofa, beda rua rirejgei Ofa jeskaseda 
Ofa eneja jeska rua guru. 

43 Tina Ofa agot gu rua oida, "Didif ducosu rot 
dijefesij rot Allah oga ongga oufamofa noba osok gij 
rot teinefa Ofa ofoka ereij keingg rusnok gij monuh 
enjgineg tein. Jeska Allah bera ombk Didif jah mebi 
jeskaseda difesij rot mar insa koma ojgomu." 

^4 Erek koma jefeda Yesus ejefesij rot Allah oga gij 
mod rejrej monuh Yudea ojgomu. 

1 Gij mona juens bera Yesus onot doida meren 
5 Genesaret. Rusnok riskemba rimeradgoduma 
jeskaseda rut doida Ofa fogora rig rot Allah oga. 

? Yesus ek meg egeka ot gu meren efembra. Rusnok 
ongga ruhca mos runsoka jeska meg insa koma fob 
noba runot rerin jala gu mei. 

3 Jefeda Yesus eifef meg egens ongga Simon efen 
jeskaseda oftuftu rusnok riskemba jeska meg egens 
koma. Beda Ofa obk Simon jeskaseda edei meg koma 
ai yes jeska meren efembra. 

^ Nou ongga Yesus oftuftu rusnok insa koma oisa 
fob, beda Ofa agot gu Simon oida, "Buku meg jah mei 
efen ojgomu, noba iwa isuwa yeyin jala jeskaseda 
iragei mos." 

? Beda Simon oroun oida, "Akeina, gij motu aksa 
insa koma bera memef mereni rot ahais noba 
menagei mos egema tein guru. Tina jeska Bua bubk 
didif erek koma jefeda didif direni juens deika." 

6 Nou ongga rua rusuwa rerin jala deika fob beda 
rua ragei mos ofoukou doska, noba rerin jala doida 
nou ebga rot ojgomu. 

7 Jefeda rua ruis gu rerin mohujir ongga ringker gij 
meg egema jeskaseda rin noba rufij rua ruku jala rot 
mos ofoukou insa koma gij meg efesi. Jefeda meg 
koma doida nou ojuj gij mei rot. 

8 Nou ongga Simon ek mar insa koma, beda ofa 
ougif gu Yesus jah odou noba agot oida, "Tuhan, 
oufa nou bua bija jeska didif ojgomu, jeska didif 
bera direk osnok egens ongga efen mar ongga oska 
ofoukou fob." 

? Simon jera efen mohujir insa koma rudou oubsaha 
eteb rot mos ofoukou ongga ranggei fob. 

10 Gij mona insa koma tein Yakobus jera Yohanes 
ongga Sebedeus efen efeserga ongga gefarur jera 
Simon tein godou oubsaha eteb rot. Beda Yesus agot 
gu Simon oida, "Binemeesa rot guru, jeska oisouska 

mona deisef bera bua bumohoturu rusnok nou Didif 
ojgomu." 

11 Beda Simon jera efen mohujir ruku meg jah 
meren efembra, beda rua raha mar insa koma 
nomnaga jah fogora ruroru Yesus. 

12 Gij mona juens bera Yesus encira jah kota egens. 
Orna egens ongga ofos efera okora eteb bera eker 
jah suma. Nou ongga ofa ek Yesus beda ofa esiri gu 
mebi jah Yesus odou noba erejgei Ofa oida, "Tuan, 
erek Bua budou os rot beda bita eskeira gu didif 
ojgomu." 

13 Erek koma beda Yesus osk efen etma beda ahtec 
ofa, noba agot oida, "Didif dudou os dita eskeira gu 
bua. Jefeda bita eskeira ojgomu!" Ainsa koma tein 
osnok egens koma eita eskeira fob. 

1^ Bega Yesus agot gu ofa oida, "Bua binagot rot 
mar insa koma gu rusnok ebireira guru. Tina bua bija 
teisis skoita imam egens jeskaseda ofa eyajga joug 
bua fogora agot rot oida bua bita eskeira rot tenten 
fob. Beda bijeita mar ongga burougif gu Allah jeni 
Musa anggot rot sis fob jeskaseda rusnok enjgineg 
rimek fogora rimejginaga rot oida bua bita eskeira rot 
tenten fob." 

15 Tina rusnok rufoukou rifesij mar moguma rejrej 
monuh ofoukou rot mar ongga Yesus ontunggom fob. 
Jefeda rusnok riskemba rin skoita Yesus jeskaseda 
Ofa eita eskeira gu rua tein. 

16 Nou ongga mar insa koma oisa fob, beda Yesus 
ejeker gij monuh egens ongga owowa jeskaseda om 
eiteij gu Allah jah suma. 

17 Gij mona juens bera Yesus oftuftu mar gu rusnok. 
Beda rusnok Yahudi rineya ongga ebic Farisi jera 
rineya ongga Guru-Guru agama rineker jah suma. 

Rua rin jeska kota Yerusalem jera kota-kota ongga 
angh gij monuh Galilea jera monuh Yudea. Gij mona 
insa koma bera owesa efek jeska Tuhan ah gu Yesus, 
jefeda Ofa eita eskeira gu rusnok ongga marenir. 

18 Beda rusnok rineya rin skoita Yesus. Rua rurka 
osnok egens ongga ofumbohah esij mofka. Rua 
rudou os raha osnok egens koma jah Yesus odou. 

1? Tina rusnok riskemba ringker rejrej Yesus, noba 
enadaij nou rua ruira gij mod efesi jinaga guru. 
Jefeda rua rusok jah mod osum, noba ritki osnok 
egens koma jah skida mod mongosum. Beda rua 
ruhoda mebi efebr ongga runroka mod fogora ritki 
osnok egens koma degini gij mer efesi jah Yesus 
odou. 

20 Nou ongga Yesus ek oida rusnok insa koma rudou 
ororu Ofa rot tenten fob, beda Ofa agot gu osnok 
egens koma ongga ofumbohah oida, "Edohuj, Didif 
dusuna rot bebin mar ongga oska nomnaga jeska 
budou efesi fob." 

21 Beda rua ongga ebic Farisi jera Guru-Guru agama 
rutkonu oska rot mar ongga Yesus anggot. Jefeda 
rua ragot moguma oida, "Osnok egens kef bera erek 
idu fogora ohurmei mar skoita Allah erek komo? 
Jeska Allah esinsiyai bera ongga osuna rot rusnok 
rerin mar ongga oska ojgomu. Noba rusnok ebireira 
bera guru!" 

22 Tina Yesus ejginaga rot mar ongga rua runsujohu 
rot gij rudou efesi fob. Beda Ofa agot oida, "Iwa 
ijekjeka idou efesi osok gij mar insa koma rot meidu? 

23 Erek Didif dagot gu osnok egens koma oida, 
'Dusuna rot bebin mar ongga oska fob.' Beda 
koma onocunc rot mar egema tein guru. Tina erek 
Didif dagot gu ofa oida, 'Bua bidebecki noba bicira 

ojgomu,' beda koma omorocunc rot dedin owesa 
efek si. 

24Tina Didif dumocunc gu iwa rot oida Didif, ongga 
Rusnok Efesa, bera en gu mebif jeskaseda dusuna 
rot rusnok rerin mar ongga oska." Beda Yesus agot 
gu osnok egens koma ongga ofumbohah oida, "Bua 
bidebecki, bufra bebin mofka beda bija jah bebin 
mod." 

25 Beda ainsa koma tein, osnok egens koma 
edebecki ebeirens jah rusnok jah suma rudou, beda 
eita efen mofka noba eja gu efen mod rot odou 
ongga esitit gu Allah ojgomuja. 

26 Rusnok ongga ringk mar insa koma rudou 
oubsaha eteb rot. Beda rua tein risitit gu Allah rot 
mar insa koma. Rua ragot oida, "Deisef bera mimif 
mik mar onswos eteb doska!" 

?/ Nou ongga koma oisa fob, beda Yesus orogna 
jeska mod insa koma beda Ofa ek osnok egens ongga 
ohoturu pajak eneker gij efen kantor efesi. Osnok 
egens koma bera efen ofoka Lewi. Beda Yesus agot 
gu ofa oida, "Bua buroru Didif ojgomu." 

28 Beda Lewi edebecki noba eja jeska mar insa 
koma nomnaga noba ororu Yesus. 

29 Erek koma beda Lewi ohoturu efen mohujir 
rufoukou gij efen mod jeskaseda rit maat morototuma 
jera Yesus. Rusnok rufoukou ongga ruhoturu pajak 
jera rusnok enjgineg tein rit maat morototuma jera 
goga jah suma. 

30 Tina rusnok rineya ongga ebic Farisi jera rineya 
ongga Guru-Guru agama rudou otkonu oska rot. 
Jefeda rua ruga erahah gu Yesus efen ruforoker 
oida, "Teinefa fogora Yesus jera iwa ongga Ofa efen 
ruforoker it maat morototuma jera rusnok ongga 

ruhoturu pajak jera rusnok enjgineg tein ongga erek 
oska erek komo!" 

31 Beda Yesus oroun gu rua oida, "Rusnok ongga 
rifaga eskeira bera runois rot dokter guru. Tina 
dokter en jeskaseda ofij rua ongga marenir ojgomu. 

32 Erek koma tein, Didif dinen skoita rusnok ongga 
rusujohu rot oida rerin rudou ongga ebsi komowa fob 
guru. Tina Didif din skoita rusnok ongga rijginaga rot 
oida rerin mar ongga oska fob jeskaseda rua rimeesa 
joug rerin mar ongga oska insa koma ojgomu." 

33 Beda rusnok ragot gu Yesus oida, "Yohanes efen 
ruforoker rinet maat gij mona juens guru tina rum 
riteij gu Allah ojgomu. Noba rua ongga Farisi rerin 
ruforoker rita mar erek koma tein. Tina gij orofosut 
mona bera bebin ruforoker rit maat jera rij mei tein 
ojgomuja. Erek koma rot meidu?" 

34 Beda Yesus oroun oida, "Gij mona ongga rusnok 
rumohoturuma jera osnok orna egens ongga onskotu 
arja fob, beda rua rit maat morototuma noba rifaga 
ouka rot tein. Tina gij mona ongga orna egens koma 
eja jeska rua fob, beda rua rinet maat gij mona juens 
guru, tina rum riteij ojgomu." 

35 (5:34) 

36 Beda Yesus agot rot mar orocunc egeka erek kef 
oida, "Erek rusnok rineb meifeti ongga efeinah jera 
meifeti ongga efeyei beda koma enadaij guru. Jeska 
meifeti ongga efeyei koma emegrina meisoufa ongga 
efeinah insa koma fogora emebga eteb deika. Noba 
meifeti ongga efeinah koma bera erek toga jeska 
meifeti ongga ensis tein. 

37 Erek koma tein anggur efei ongga efeinah bera 
runotkinaja gij mesina kambing ofos ongga efeyei 
guru. Jeska anggur efei ongga efeinah koma emefifij 

gij mesina kambing ofos ongga efeyei insa koma. 
Beda mesina koma emecka rot, noba anggur efei insa 
koma omotkinaja jeska. Noba mesina ongga efeyei 
insa koma eja erek oska efekeifa ojgomu. 

38 Jefeda anggur efei ongga efeinah bera rutkinaja 
gij mesina kambing ofos tein ongga efeinah ojgomu. 

39 Erek Koma tein, rusnok ongga rij anggur efei 
ongga ensis fob bera rusujohu rot oida koma erek 
otka. Jefeda rua rukoja rot anggur efei ongga efeinah 
ojgomu. Rua ragot oida, 'Anggur efei ongga ensis 
bera oufa ekirsa.' " 

1 Gij mona ongga Sabat egens bera Yesus jera 

efen ruforoker ruira gij mekeni gandum egens. 
Yesus efen ruforoker rigib gandum efej noba rahsus 
gu ritma beda rit. 

? Erek koma beda rineya ongga ebic Farisi ragot 
oida, "Teinefa fogora iwa ikirsa rot mifmin hukum 
agama fogora iwa itunggom mar ongga hukum koma 
eyahehir joug gij mona ongga Sabat erek komo?" 

3 Beda Yesus oroun oida, "Erek iwa inek gij Mar 
Efeyi Ebsi rot mar ongga Daud ontunggom gij mona 
ongga mosona ongk ofa jera efen mohujir enesei? 

^ Jeska gij mona insa koma ofa oira gij Mod Allah 
efesi fogora eita roti ongga rusnok rinta erek mar 
ongga rurougif gu Allah rot. Beda ofa jera efen 
mohujir rint roti insa koma ojgomu. Tina ororu jeni 
mifmin agama erebent bera imam-imam rimet roti 
koma ojgomu." 

? Beda Yesus agot deika oida, "Didif, Rusnok Efesa, 
bera dedin owesa efek jeskaseda dagot rot mar 
ongga rusnok rutunggom gij mona ongga Sabat." 

6 Gij mona ongga Sabat egema deika, beda Yesus 
oira gij mod egens ongga rusnok rum riteij gu Allah 

gij jeskaseda oftuftu rusnok jah suma. Osnok egens 
ongga etma jah enama ongga ofumbohah bera 
onofoguma. 

7 Rineya ongga ebic Farisi jera Guru-Guru agama 
rineya ruhobut Yesus jeskaseda rik oida Ofa emeita 
eskeira gu osnok egens koma gij mona ongga Sabat, 
era gurei. 

8 Tina Yesus ejginaga rot mar ongga rua runsujohu 
gij rudou efesi fob. Jefeda Ofa agot gu osnok egens 
ongga etma jah enama ofumbohah insa koma oida, 
"Bua bin noba but jah sif." Beda osnok egens koma 
edebecki noba ojot desi Yesus. 

? Beda Yesus ejeka gu rusnok ongga ringker jah 
suma oida, "Ororu mifmin hukum agama bera adaij 
nou mimif mutunggom mar erek meidu gij mona 
ongga Sabat? Mimif mutunggom mar ongga oska ei, 
era mimif mutunggom mar ongga oufamofa ei? Adaij 
nou mimif mita eskeira gu rusnok ei, era mimif mita 
mar ongga oska gu rusnok ei?" 

10 Beda Yesus eyajga rusnok insa koma nomnaga, 
noba Ofa agot gu osnok egens insa koma oida, "Bua 
busk bitma koma." Beda osnok egens koma osk efen 
etma, noba ainsa koma tein efen etma eskeira fob. 

11 Tina rua ongga ebic Farisi jera Guru-Guru agama 
insa koma rutkonu oska eteb rot Yesus. Jefeda rua 
rumohoturuma jeskaseda rifesij rot mar okum ongga 
rimeita gu Ofa ojgomu. 

12 Gij mona juens, beda Yesus osok jah memaga 
ofos jeskaseda om eiteij gu Allah jah suma. Ofa om 
eiteij gu Allah rara gij motu insa koma. 

13 Nou ongga mona ebriyi fob, beda Yesus ohoturu 
efen rusnok ongga ruroru Ofa fob. Beda Ofa 
ocunc rusnok rufok setka kungkob erfeka jeska rua 

jeskaseda rufij Ofa jeni erek efen ruforoker setka 
kungkob erfeka. Rua insa koma bera erek 

1^ Simon (ongga Yesus ejeka Petrus tein) ni, 
Andreas ongga Simon mokosa ni, Yakobus ni, 
Yohanes ni, Filipus ni, Bartolomeus ni, 

15 Matius ni, Tomas ni, Yakobus ongga Alfeus efesa 
ni, Simon (ongga ruis Patriot) ni, 

16 Yudas ongga Yakobus efesa ni, Yudas Iskariot 
ongga odou emekikif jeska Yesus gij mona kahma ni, 
rua insa koma nomnaga. 

17 Erek koma beda Yesus ojuj jeska memaga ofos 
insa koma morototuma jera efen ruforoker. Beda 
Ofa ojot gu mebi ongga edeider. Rusnok rufoukou 
ongga ruroru Yesus fob bera runofoguma jah 
suma morototuma jera rusnok enjgineg tein jeska 
kota-kota ongga angh rejrej monuh Yudea ni, jeska 
kota Yerusalem ni, jeska kota Tirus jera kota Sidon 
ongga angh gu mei mojumu efei efembra ni. 

18 Rua nomnaga rin jeskaseda rig mar ongga 
Yesus oftuftu noba jeskaseda risma eskeira rot rerin 
marenir. Noba rusnok ongga efena ofogog oira gij 
rudou efesi tein rin skoita Yesus jeskaseda Ofa eita 
eskeira gu rua tein. 

1? Rusnok riskemba rimeradgoduma jeskaseda 
rahtec Yesus fogora rita eskeira. Jeska gij mona insa 
koma bera owesa efek eteb ah gu Yesus, jefeda Ofa 
eita eskeira gu rusnok insa koma nomnaga. 

20 Yesus eyajga rusnok insa koma ongga ruroru Ofa 
fob, beda Ofa agot oida, "Oufamofa eteb nou iwa 
ongga ifojingki, jeska iwa imoira jera rusnok ongga 
Allah ofoka ereij keingg si. 

21 Gufamofa eteb nou iwa ongga mosona ongk iwa 
ebeibeyaif, jeska gij mona kahma beda mosona onok 

iwa deika jinaga guru. Oufamofa eteb nou iwa ongga 
idou okum noba ibisa gij mona ebeibeyaif, jeska gij 
mona kahma beda idou emefaga ouka si. 

22 Oufamofa eteb nou iwa ongga iroru Didif, Rusnok 
Efesa. Jeska gij mona ongga rusnok enjgineg rucunc 
rudou ongga oska rot iwa ni, rimekeba jeska iwa ni, 
ruga oruh iwa ni, rucunc ifoka erek ofogog ni. 

23 Tina idou onoubsaha rot koma guru. Jeska rusnok 
insa koma rerin rimower ongga rita mar erek koma 
skoita Allah efen nabi-nabi sis fob tein. Tina iwa 
ita idou ongga erirei eteb rot mar okum insa koma 
ongga ah keingg iwa ojgomu. Jeska Allah ensejah 
yeyin ifons ongga ongkoska eteb gu mebaga fob. 

24Tina mar okum eteb emah keingg iwa ongga 
yurna mei ahtah, jeska idou agei yeyin mareibra 
ofoukou eteb eteb fob, jefeda inesma ifons gu 
mebaga deika guru. 

25 Mar okum eteb emah keingg iwa ongga int maat 
ofoukou ojgomuja fob, jeska mosona omongk iwa si. 
Mar okum eteb emah keingg iwa ongga idou efaga 
ouka rot isinsa ojgomu, jeska gij mona kahma bera 
imebisa noba idou okum rot isinsa si. 

26 Mar okum emah keingg iwa jeska iwa idou os 
jeskaseda rusnok nomnaga risitit iwa ojgomu. Jeska 
iwa yeyin imower rinsitit nabi-nabi ongga ebireira 
erek koma sis fob tein." 

?/ Erek koma tina Didif dagot gu iwa ongga yuj yusu 
rot mar ongga dimfesij insa kef oida icunc idou ongga 
okora rot rusnok ongga rudou oska rot iwa ojgomu. 
Noba itunggom mar ongga ongkoska skoita rusnok 
ongga rita mar ongga oska skoita iwa ojgomu. 

28 Yum iteij gu Allah rot rusnok ongga ruga oruh iwa 
noba ongga rufra mar okum keingg iwa tein. 

29 Erek osnok egens eseda yumnu jah enama, beda 
iwa inotkonu oska rot ofa guru. Noba erek osnok 
egens agei yeyin meisoufa jeska iwa, beda iwa 
inotkonu oska rot ofa guru. 

30 Erek osnok egens erejgei mar jeska iwa, beda 
iwa ita mar koma gu ofa ojgomu. Noba erek osnok 
egens agei yeyin mareibra jeska iwa, beda inois rot 
mar insa koma sons guru. 

31 Iwa itunggom mar ongga oufamofa skoita rusnok 
morototuma erek iwa idou os rua rutunggom mar 
ongga oufamofa skoita iwa tein ojgomu. 

32 Erek iwa idou okora rot rusnok ongga rudou okora 
rot iwa tein, beda koma onocunc rot oida iwa ita 
mar ongga oufamofa rot tenten enesi. Jeska rusnok 
ongga rita mar ongga oska bera rudou omokorema 
tein ojgomu. 

33 Noba erek iwa itunggom mar ongga ongkoska 
skoita rusnok ongga rutunggom mar ongga ongkoska 
skoita iwa tein, beda koma onorocunc rot oida iwa ita 
mar ongga oufamofa rot tenten enesi. Jeska rusnok 
ongga rita mar ongga oska bera rumofijma tein. 

34 Noba erek iwa ikeba yeyin mareibra gu rusnok 
enjgineg, tina iwa idou os isma mar jeska rua sons 
gij mona kahma deika ojgomu, beda koma onocunc 
rot oida iwa ita mar ongga oufamofa rot tenten guru. 
Jeska rusnok ongga rita mar ongga oska bera rita 
mar erek insa koma rot rerin ruhujir tein ojgomu. 

35 Tina ongga tenten bera icunc idou ongga okora 
rot yeyin mesa ongga ofogog rot iwa ojgomu. Ita mar 
ongga oufamofa skoita rua insa koma ojgomu. Ikeba 
yeyin mareibra gu rua, noba inohca mona efekesa 
jeskaseda isma mareibra sons jeska rua deika guru. 
Erek koma beda iwa isma eskeira noba iwa imeita 

idou erek Allah efen odou. Erek iwa ita mar insa koma 
nomnaga rot tenten, beda iwa imesma ifons ongga 
oufamofa eteb jeska Allah si. Beda iwa imejerek 
Allah, ongga ofoka aksa eteb, efen efeser. Jeska Ofa 
tein bera oncunc odou ongga oufamofa skoita rusnok 
ongga rudou ofogog noba Ofa ofij rusnok ongga 
runofij rusnok enjgineg guru. 

36 Iwa icunc idou ongga eriagamaga skoita rusnok 
enjgineg morototuma erek yeyin ika Allah oncunc 
odou ongga eriagamaga skoita iwa fob." 

37 Beda Yesus agot deika oida, "Erek iwa inocunc 
rusnok enjgineg erek oska guru, beda Allah onocunc 
iwa erek oska tein guru. Erek iwa inofra mar okum 
keingg rusnok enjgineg guru, beda Allah onofra mar 
okum keingg iwa tein guru. Erek iwa isuna rot rusnok 
enjgineg rerin mar ongga oska, beda Allah omosuna 
rot iwa yeyin mar ongga oska tein si. 

38 Iwa ita mar ongga oufamofa gu rusnok rot 
idou ongga eskeira, beda Allah emeita mar ongga 
oufamofa gu iwa tein si. Ofa emeita oufamofa eteb 
ekirsa gu iwa fogora mar ongga iwa icosu rot bera 
emah gu iwa rot eteb tein si. Jeska Allah emeita 
mar gu iwa morototuma erek iwa ita mar gu rusnok 
enjgineg tein." 

39 Beda Yesus efesij rot mar ongga orocunc rot erek 
kef tein oida, "Enadaij nou osnok egens ongga eiteij 
ofou okag rot osnok egens egema ongga eiteij ofou 
tein guru. Jeska gegeka tein gemesiri gij momfaga si. 

^0 Oforoka egens ofoka enaksa ekirsa jeska Guru 
efen ofoka guru. Tina oforoka egens ongga omfokor 
rot tenten fob bera emejerek efen Guru si. 

^1 Enadaij nou iwa icunc rot mar ofosis ongga ah gij 
ihujir riteij, tina inek mega osu eteb ongga angh gij 
isinsa iteij guru. 

42 Jefeda iwa inagot gu yeyin ihujir oida, 'Bua bin 
jah sif noba didif dimeita mar ofosis jeska biteij si,' 
erek koma guru. Jeska iwa isinsa inek rot mega osu 
ongga angh gij iteij ros enesi. Ongga tenten bera, 
iwa ita mega osu jeska isinsa iteij sismeni fog fogora 
iwa imek rot iskusk. Beda iwa ita mar ofosis jeska 
ihujir riteij tein ojgomu." 

43 Beda Yesus agot rot mar orocunc erek kef oida, 
"Mega egens ongga ot gij mebi ofogu rara bera efen 
efek erek ongkoska. Noba mega egens ongga ot gij 
mebi oska bera efen efek ongga oska ojgomu. 

44 Rusnok rijginaga rot mega egens oisouska mega 
egens koma efen efek. Moworug enefek ara guru. 
Noba mega ongga er ebireira enefek anggur guru. 

45 Erek koma tein, rusnok ongga rita mar ongga 
oufamofa bera rita mar insa koma oisouska rudou 
efesi ongga oufamofa. Noba rusnok ongga rita mar 
ongga ofogog bera rita mar insa koma oisouska 
rudou efesi ongga ofogog. Jeska mar ongga rusnok 
ragot rot bera en jeska meidu ongga angh gij rudou 
efesi ojgomu." 

46 Beda Yesus agot deika oida, "Iwa ijeka Didif erek 
yeyin ika, tina teinefa fogora iwa ineita mar ongga 
Didif danggot rot gu iwa guri? 

47 Didif dimefesij rot mar orocunc egens osok gij 
rusnok ongga rin skoita Didif noba rig duga fogora 
rincira rot mar ongga danggot insa koma. 

48 Rua insa koma bera rirek osnok egens ongga 
emei mod. Sismeni ofa eji mebi onjoros orodosu 
mamu. Beda ofa ei efen mod egens esij mamu ongga 

ahais insa koma. Noba gij mona ongga mei ofot 
noba edi efen mod, beda efen mod koma eneineina 
jinaga guru. Tina mod koma ot rot ahais ojgomuja. 
Jeska mod egens koma onot esij mamu ongga ahais 
ojgomu fob. 

49 Tina rusnok ongga ringg duga fob, tina rineita 
jeni duga insa koma guru, beda rua rirek osnok 
egens ongga emei mod tein. Tina ofa enei efen mod 
esij mamu guru. Noba gij mona ongga mei ofot noba 
edi efen mod koma, beda efen mod insa koma esiri 
ebeirens noba eseiseifa ojgomu." 

! Nou ongga Yesus efesij mar insa koma nomnaga 
gu rusnok fob, beda Ofa eja jah kota Kapernaum. 

? Ebirfaga tentara egens gij kota koma efen oforoka 
egens ongga omfij ongga maren eteb. Ofa odou 
okora eteb rot efen oforoka egens koma, tina ofa 
maren eteb noba doida nou anggos tein. 

3 Gij mona ongga ebirfaga egens koma eg rot 
oida Yesus en jah kota koma fob, beda ofa obk 
efen mohujir ongga ebirfager Yahudi rineya skoita 
Ofa. Rua rimerejgei Ofa jeskaseda Ofa en noba eita 
eskeira gu oforoka egens insa koma ongga maren 
eteb. 

^Nou ongga rua rin skoita Yesus fob, beda rua 
rirejgei Ofa rot rudou ongkas oida, "Akeina, memef 
mois gu Bua jeskaseda Bua bin noba bufij osnok 
egens ongga obk memef skoita Bua ojgomu. 

? Ofa jeska rua ongga kota Roma, tina ofa odou 
okora eteb rot mimif ongga Yahudi, noba ofa ofij 
memef jeskaseda mei Mod egens nou mom meiteij 
gij tein fob." 

6 Jefeda Yesus eja morototuma jera rua. Askesi 
Yesus esaga doida ebirfaga egens insa koma efen 

mod, beda ebirfaga egens koma obk efen mohujir 
rineya skoita Yesus jeskaseda ragot gu Ofa oida, 
"Akeina, enadaij nou Bua bin skoita dedin mod fogora 
bufonskos rot guru. Jeska bebin bufoka erek aksa 
ekirsa jeska didif ojgomu. 

7 Noba erek koma tein, mojenid rot ongga din skoita 
Bua, jeska bufoka aksa ekirsa jeska didif. Tina erek 
Bua bagot rot ojgomu, beda didif dudou ororu rot 
tenten oida dedin oforoka egens koma emeita eskeira 
Si. 

8 Jeska didif tein dugif gu dedin ebirfaga oga. Noba 
dedin tentarer rugif gu dedin duga tein. Jeska erek 
didif dubk tentara egens oida, 'Bua bija,' beda ofa 
eja ojgomu. Noba erek didif dubk egema oida, 'Bua 
bin jah sif," beda ofa en ojgomu. Noba erek didif 
dubk osnok egens ongga ofij didif rot oida, 'Bua 
butunggom mar kef,' beda ofa otunggom mar koma 
ojgomu." 

? Nou ongga Yesus engg rot mar ongga ebirfaga 
egens koma anggot fob, beda Ofa odou oubsaha eteb 
rot ofa. Beda Ofa ekikif noba agot gu rusnok ofoukou 
ongga ruroru Ofa oida, "Ebirfaga tentara egens koma 
efen odou ongga ororu Didif rot tentenmen ojgomu. 
Jefeda Didif dinek rusnok egema tein gij monuh 
Israel nomnaga ongga ruroru Didif morototuma erek 
ofa koma enesi." 

10 Beda rusnok insa koma ongga rinja skoita Yesus 
bera ruksons jah ebirfaga egens koma efen mod. 
Nou ongga rua rinsaga jah suma beda rua rik, tina 
oforoka egens insa koma eskeira fob. 

11 Erek dektek deika guru, beda Yesus eja jah kota 
Nain. Noba Ofa efen ruforoker jera rusnok riskemba 
tein ruroru Ofa jah suma. 

12 Nou ongga Ofa ensaga doida montoj ongga 
omf joug kota egens koma, beda rusnok rurka 
osnok egens efaga jeska kota koma. Mar agos koma 
bera eja mesina efen efesa orna aki egens. Rusnok 
rufoukou jeska kota koma rurohrus ofa jah moksu. 

13 Nou ongga Yesus ek eja mesina egens koma 
beda Ofa odou okora eteb rot ofa, fogora Ofa agot 
gu ofa, "Ojaga, binebisa guru." 

1^ Beda Ofa ojot desi mar agos koma noba agei 
mebera ongga mar agos enah esij. Beda rua ongga 
rurka mebera rot mar agos insa koma riker toumou. 
Beda Yesus agot oida, "Buforoka, bidebecki ojgomu!" 

15 Beda oforoka egens koma efena ebah sons fogora 
ofa edebecki noba agot mar. Beda Yesus oroun ofa 
skoita efen mosu. 

16 Rusnok ongga ringk mar insa koma rudou 
oubsaha eteb noba rua risitit mar gu Allah. Rua ragot 
oida, "Nabi ongga ofoka aksa eteb egens bera en 
skoita memef fob! Allah bera ombk Ofa jeskaseda ofij 
efen rusnok!" 

17 Beda rusnok rifesij moguma rot mar ongga Yesus 
ontunggom rejrej monuh Yudea jera monuh enjgineg 
tein. 

18 Frek koma beda Yohanes efen ruforoker rijagot 
gu ofa rot mar ongga Yesus ontunggom fob. Jefeda 
Yohanes ois gu efen goforoka gegeka. 

1? Beda ofa obk goga skoita Tuhan Yesus jeskaseda 
gejeka gu Ofa erek kef oida, "Akeina, Bua bera 
Kristus koma ongga Allah omobk skoita efen rusnok 
Israel ei, era memef mogog moroju rot osnok egens 
enjgineg ei?" 

20Jefeda goforoka gegeka insa koma geja skoita 
Yesus noba gejeka gu Ofa oida, "Akeina, Yohanes 

ongga eita baptis gu rusnok, bera obk magef skoita 
Akeina jeskaseda majeka oida Bua bera Kristus 

ongga Allah omobk skoita efen rusnok Israel ei, era 
memef mogog moroju rot osnok egens enjgineg ei?" 

21 Gij mona insa koma bera Yesus eita eskeira gu 
rusnok ofoukou fob ni, Ofa ekemeji efena ofogog 
jeska rusnok rudou efesi ni, Ofa eita eskeira gu 
rusnok riskemba ongga riteij ofou ni. 

22 Jefeda Ofa oroun gu goga oida, "Goga goksons 
skoita Yohanes noba gagot gu ofa rot mar ongga 
goga gengg noba gengk fob. Jeska rusnok ongga 
riteij ofou bera rik mar fob ni, rusnok ongga 
rufumbohah bera rincira deika ni, rusnok ongga rufos 
efera okora eteb bera rita eskeira fob ni, rusnok 
ongga rusuw otuw bera rig mar fob ni, rusnok ongga 
ranggos bera rifena ebah sons ni, rusnok ongga 
rufojingki bera ringg rot Allah oga ongga oufamofa 
fob ni. 

23 Allah emeita oufamofa eteb gu rusnok ongga 
rudou onokoja Didif rot mar ongga Didif duntunggom 
fob guru." 

24 Nou ongga Yohanes efen goforoka insa koma 
geja fob, beda Yesus agot gu rusnok rufoukou jah 
suma osok gij Yohanes oida, "Sis fob, gij mona ongga 
Yohanes engker gij monuh ongga owowa ros, beda 
iwa ineja jah suma jeskaseda ik osnok egens ongga 
erek mosodum ofok ongga mof okirc ojgomu guru. 

25 Noba iwa inek osnok egens ongga ergi meisoufa 
ongga ongkoska eteb jah suma guru. Rusnok ongga 
rirgi meisoufa erek koma bera riker gij raja efen mod 
ojgomu. 

26 Tina iwa ik osnok egens erek meidu jah suma? 
Iwa ik osnok egens ongga erek nabi ojgomu. Erek 

koma tina ofa efen ofoka ongga ekirsa jeska nabi 
enjgineg. 

?/ Jeska sis eteb fob runggu gij Mar Efeyi Ebsi 
osok gij mar ongga Allah anggot gu Kristus osok gij 
Yohanes. Ofa agot oida, 'Didif dumobk dedin osnok 
egens eja okag rot Bua jeskaseda esejah rusnok 
rudou efesi nou mona ongga Bua bimen.' 

28 Noba ongga tenten bera Yohanes efen ofoka 
ongga aksa ekirsa jeska rusnok nomnaga ongga 
ringker gu mebif fob. Erek koma tina rusnok ongga 
riker gu mebaga ongga runok ofoka gij jinaga 
guru, rua bera rerin rufoka ongga aksa ekirsa jeska 
Yohanes." 

29 (Rusnok nomnaga jera rua ongga ruhoturu pajak 
tein ringg rot mar ongga Yesus anggot insa koma. 
Beda rua ragot moguma oida, "Mar ongga Ofa 
omftuftu rot Allah oga bera erek tenten ojgomu." Rua 
ranggot mar erek koma jeska sis fob Yohanes eita 
baptis gu rua tein. 

30 Tina rua ongga ebic Farisi jera rua ongga 
Guru-Guru agama rukoja mar ongga Allah oga eris 
rot nou rua ojgomu. Rua rita rudou erek koma jeska 
rua rudubu joug rita baptis jeska Yohanes ojgomu. 

31 Beda Yesus efesij mar deika oida, "Rusnok ongga 
ringker gij mona deisef bera erek ruforoker ongga 
rahaisomu gu moroju. 

32 Rineya ruis gu rerin ruhujir oida, 'Memef mof 
medemer nou iwa jeskaseda iwa yuka, tina iwa 
inouka rot guri. Beda memef mof medemer jeskaseda 
idou oubsaha noba ebisa rot, tina iwa inebisa rot 
guri" Mar egema tein ongga rua rutunggom bera 
eneita ruforoker koma rudou eskeira rot guru. 

33 Koma erek rusnok ongga riker gij mona ebeibeyaif 
tein. Jeska gij mona ongga Yohanes en, beda ofa 
enej anggur efei guru, noba ofa enet maat gij mona 
juens tein guru. Tina rusnok rudou eneskeira rot ofa 
guru. Rua ragot oida efena ofogog egens oira gij 
odou efesi fob ojgomu. 

34 Beda ebeibeyaif Didif, Rusnok Efesa, din fob. 
Noba Didif dij anggur efei noba dit maat orofosut 
mona tein, tina rusnok rudou eneskeira rot Didif guri. 
Rua ragot oida didif dit maat ofoukou noba dibirfaga 
erebibei rot anggur efei ojgomu. Noba rua ragot oida 
Didif dita mar ongga oska, jeska dedin edohujir rirek 
rusnok ongga ruhoturu pajak jera rusnok enjgineg 
tein ongga rua rusujohu rot bera erek oska. 

35 Tina gij mona ongga rusnok rik rusnok rineya 
rerin rita mar ongga oufamofa ojgomu, beda koma 
omorocunc rot tenten oida Allah efen odou ongga 
ebriyi gij mar erek eteb ekirsa fob." 

36 Osnok egens jeska ebic Farisi ongga ofoka Simon 
bera erejgei Yesus jeskaseda en noba get maat 
morototuma jera ofa. 

37 Ojaga egens ongga efen mar ongga oska ofoukou 
eker gij kota koma. Nou ongga ofa engg rot oida 
Yesus en fob noba Ofa et maat gij mod ongga Simon 
efen, beda ofa eja jah suma. Noba ofa orka fanin 
egens ongga ebera rot miniyi ongga efen ensesa jah 
suma tein. 

38 Beda ofa es okeibi gu mebi gu Yesus ejmeg noba 
ebisa. Beda ofa ot Yesus aki rot efen eitoh ongga 
embisa. Noba ofa era efen ebirfaga efeji ongga akseij 
fogora orosuna Yesus aki. Beda ofa onsa Yesus aki 
noba otkinaja efen miniyi insa koma esij Yesus aki. 

39 Nou ongga Simon engk rot mar insa koma beda 
ofa osujohu gij odou efesi oida, "Yesus kef bera erek 
nabi guri, jeska Ofa enejginaga rot oida ojaga egens 
kef ongga ahtec efen aki bera erek rua ongga oska 
eteb ojgomu guru! Ojaga egens kef bera efen mar 
ongga oska ofoukou roso!" 

40 Erek koma beda Yesus agot gu Simon oida, 
"Simon, Didif dudou os dagot rot mar egens gu bua.' 
Beda Simon agot oida, "Akeina, meidu bera koma?" 

^1 Beda Yesus agot gu oida, "Osnok egens eita fifi 
gu gosnok gegeka. Noba gij mona kahma deika beda 
goga gomoh fifi koma sons gu ofa ojgomu. Osnok 
egens esma fifi ribu wuntin cinja, noba osnok egema 
eita fifi ribu setka cinja. 

?? Gij mona egema deika beda goga gonoh fifi insa 
koma gu ofa sons guru, jeska gegan fifi eneya deika 
guru. Jefeda osnok egens ongga efen mar okowu 
insa koma osuna rot mar okowu koma jeska goga 
ojgomu. Jefeda idu jeska goga insa koma bera ongga 
emeita odou ongga eskeira eteb ekirsa noba ongga 
odou okora rot ofa erek ekirsa?" 

43 Beda Simon oroun oida, "Didif dusujohu rot oida 
osnok egens ongga esma fifi ribu wuntin cinja bera 
odou eskeira noba odou okora rot ofa erek ekirsa." 
Beda Yesus agot oida, "Bua banggot rot tenten fob." 

44 Beda Yesus eyajga ojaga egens koma noba agot 
gu Simon oida, "Bua bik ojaga egens kef. Didif din 
jah bebin mod, tina bua bineita mei eneya jeskaseda 
dut dedin daki guri. Tina ojaga egens kef bera era 
efen eitoh orot daki fob. Noba ofa era efen ebirfaga 
efeji ongga akseij fogora orot dedin daki tein. 

45 Tina gij mona ongga Didif duira gij bebin mod, 
beda bua bunonsa dumnu erek buisu Didif tein 

guri. Tina nou ongga duira gij bebin mod onjoros 
ebeibeyaif tein bera ojaga egens kef onsa daki 
ojgomuja. 

^6 Bua bunotkinaja miniyi ongga efen ensesa eneya 
esij dibirfaga guri. Tina ojaga egens kef bera otkinaja 
miniyi ongga efen ensesa esij daki fob. 

47 Jefeda ongga tenten bera, Didif dunsuna rot ofa 
efen mar ongga oska ofoukou jeska odou efesi fob. 
Jeska ofa oncunc rot oida ofa odou okora eteb rot 
Didif ojgomu. Tina rusnok ongga rusujohu oida rerin 
mar ongga oska erek ai oskiyai ojgomu, beda rerin 
rudou ongga okora rot Didif erek ai oskiyai ojgomu." 

48 Beda Yesus agot gu ojaga egens koma oida, 
"Asoka, bebin mar ongga oska bera Didif dunsuna 
jeska budou efesi fob." 

^? Beda rusnok enjgineg ongga rint maat 
morototuma jera Yesus rimejekema oida, "Ofa kef 
bera idu fogora Ofa osuna rot rusnok rerin mar ongga 
oska erek komo?" 

50Tina Yesus agot gu ojaga egens koma oida, 
"Jeska budou ororu Didif rot tenten fob, jefeda koma 
bera ongga oskotu bua jeska bebin mar ongga 
oska fob. Bua bija rot budou ongga eskeiramera 
ojgomuja." 

1 Erek koma beda Yesus eja jah kota-kota ongga 

angh gij monuh insa koma jeskaseda efesij oga 
ongga oufamofa osok gij rot teinefa Allah ofoka ereij 
keingg rusnok. Noba Ofa efen ruforoker rufok setka 
kungkob erfeka 

2 jera rujager rineya ongga Yesus ekemeji efena 
oska jeska, noba rineya ongga Ofa eita eskeira gu sis 
fob bera ricira morototuma jera Ofa. Ojaga egens 
bera Maria ongga rijeka Magdalena tein. Sis fob 

Yesus ekemeji efena ofogog cinja erfeka jeska efen 
odou efesi fob, 

3jera Yohana ongga Khuza efen mohona (Khuza 
bera osnok egens ongga ofij raja Herodes), jera 
Susana jera rujager enjgineg tein. Rujager insa koma 
rira rerin mareibra rurofij Yesus jera efen ruforoker. 

^Erek koma beda rusnok rufoukou rin skoita Yesus 
jeska monuh ofoukou. Gij mona ongga rusnok 
rufoukou insa koma rumohoturuma rejrej Yesus fob, 
beda Ofa efesij mar gu rua rot orocunc egens erek 
kef oida, 

?"Osnok egens eja jeskaseda era maat efej 
erebirma gij efen mekeni. Askesi ofa era maat efej 
insa koma enerebirma ros, beda eneya ongga ensiri 
gu moroju. Beda mem rin noba rit maat efej insa 
koma. 

? Beda eneya ongga ensiri jah mebi ongga mamu 
tuturu. Beda maat efej insa koma er ebeirens jeska 
mebi erek oskiyai orohoh mamu. Tina nou ongga 
mowa orogna beda edi maat efej insa koma jefeda 
efej nomnaga, jeska maat efej insa koma ener gij 
mebi ongga erek eteb guru. 

7 Beda maat efej eneya tein ongga ensiri gij 
moworug ofogog. Noba moworug ofogog insa koma 
er morototuma jera maat efej insa koma, tina 
moworug eij keingg maat efej koma jefeda enefek 
guru. 

8 Beda maat efej eneya tein ongga ensiri gij mebi 
ongga ofogu rara. Beda maat efej insa koma er erek 
ongkoska ojgomu noba enjefek erek ofoukou doska 
tein." Nou ongga Yesus emfesij mar ongga orocunc 
insa koma gu rua oisa fob, beda Ofa agot oida, 
"Idu ongga odou ongga ebriyi gij mar kef efen ofou 

rot iskusk, beda ofa oj osu nou noba eg rot iskusk 
ojgomu tein." 

? Erek koma beda Yesus efen ruforoker rijeka gu 
Ofa rot mar ongga orocunc insa koma efen ofou. 

10 Beda Ofa agot gu rua oida, "Didif dimfesij gu iwa 
rot teinefa Allah ofoka ereij keingg rusnok. Ebeibeyaif 
iwa ijginaga rot mar insa koma fob. Tina Didif dira 
mar ongga orocunc fogora direfesij rot mar insa 
koma gu rusnok enjgineg ojgomu. Didif dutunggom 
erek koma jeska runggu gij Mar Efeyi Ebsi sis fob 
oida, 'Rusnok rimek mar, tina rudou enejginaga rot 
mar koma efen ofou jinaga guru. Rua rimeg mar, tina 
rudou enebriyi gij mar koma erek teinefa guru." " 

11 Beda Yesus efesij mar orocunc osok gij maat efej 
ongga osnok egens erebirma efen ofou. 

1? Ofa agot oida, "Maat efej esiri bera erek Allah 
efen oga. Noba maat efej ongga ensiri gu moroju 
bera erek rusnok ongga ringg rot Allah oga. Tina Bilis 
en noba esma oga ongga oufamofa insa koma jeska 
rudou efesi jeskaseda rudou onororu Allah oga insa 
koma deika guru. Jefeda rua rinesma riteij ah ongga 
efeinah guru. 

13 Maat efej ongga ensiri gij mebi ongga mamu 
tuturu bera erek rusnok ongga ringg rot Allah oga, 
noba rudou efaga ouka rot. Tina rua runororu oga 
insa koma rot ahais guru. Jefeda gij mona ongga mar 
okum ereneni rua, beda rudou esiri fogora runororu 
Allah oga deika guru. 

1^ Maat efej ongga ensiri gij moworug ofogog bera 
erek rusnok ongga ringg rot Allah oga fob. Tina rua 
rudou efeneinei rot mar ongga ongkoskamoka ongga 
rimeita gij rerin riteij ah insa kef ojgomuja, noba rua 
runororu Allah oga rot ahais guru. 

15 Noba maat efej ongga ensiri gij mebi ongga ofogu 
rara bera erek rusnok ongga ringg rot Allah oga fob. 
Noba rua risah efen oga insa koma gij rudou efesi rot 
ahais ojgomuja. Rua bera erek rusnok ongga rita mar 
ongga oufamofa oisouska rudou ongga aharukamoka 
ojgomu. Noba jeska rua rug rijmeg gij Allah oga 
ojgomu, jefeda rua rerin efek ongga erek ofoukou 
doska tein." 

16 Beda Yesus agot rot mar orocunc erek kef oida, 
"Giskini rusnok ongga ris mah gij lampu nou rerin 
mod efesi bera runocohun lampu ongga eisa insa 
koma guru. Noba rua tein rinaha lampu ongga eisa 
insa koma jah mebera obohoh tein guru. Ongga 
tenten bera rua raha lampu insa koma tomnomna 
jah skidameda gij mod efesi insa koma jeskaseda 
rusnok nomnaga ongga ruira gij mod egens koma 
bera rimek eisa insa koma. 

17 Erek koma tein, mar nomnaga ongga angh 
jejema jeska rusnok ebeibeyaif bera rua rimejginaga 
rot gij mona kahma si. 

18 Jefeda iwa isujohu rot koisoisa osok gij mar 
ongga iwa ingg insa kef ojgomu. Jeska rua ongga 
rudou ebriyi gij mar insa kef bera rimesma mar ongga 
erek ekirsa deika si. Noba rua ongga rudou enebriyi 
gij mar kef guru, beda mar oskiyai ongga rua rita fob 
bera emeseiseifa jeska rua tein si." 

1? Yesus efen mosu jera mokoser rin skoita Ofa. 
Tina nou ongga rua rinsaga jah suma fob beda 
enadaij nou rua rik Ofa guru, jeska rusnok rufoukou 
riker rejrej Ofa. 

20 Beda osnok egens agot gu Yesus oida, "Akeina, 
mosib jera obkoser runot jah mebah. Noba rua rudou 
os rik Bua." 

21 Beda Yesus agot gu rusnok jah suma oida, 
"Rusnok ongga ringg rot Allah oga noba rincira rot 
efen oga insa koma, rua rirek dedin ameina jera 
edkoser bera insa koma." 

22 Gij mona egens beda Yesus agot gu efen 
ruforoker oida, "Mimif mija jah meren enama." Jefeda 
rua rifef meg meifeni egens beda rija. 

?3 Nou ongga rua runjowa jah gu meren deis ros, 
beda Yesus ahca. Erek dektek deika guru, beda mof 
eteb edi meren rot rua. Mei oira gij rerin meg efesi 
noba rua rimeesa eteb oida meg omojuj gu mei rotir. 

24 Beda Yesus efen ruforoker rijebs Ofa noba ragot 
oida, "Akeina, jeska meg omojuj gu mei rotimi!" Erek 
koma jefeda Yesus osowu noba agot joug mof jera 
mei mojumu ofog insa koma, beda mof eteb jera mei 
mojumu ofog koma aha toumou noba meren edeider 
sons. 

25 Beda Yesus agot gu efen ruforoker oida, "Teinefa 
fogora iwa idou onororu Didif rot tenten guri?" Beda 
rua rudou oubsaha noba rimeesa, beda rua rijeka 
moguma oida, "Ofa kef bera erek idu? Jeska Ofa 
agot joug mof jera mei mojumu ofog noba mar koma 
ororu efen oga ojgomu!" 

26 Yesus jera efen ruforoker rifef meg meifeni egens 
insa koma onjoros rinsaga gu monuh Gerasa ongga 
angh gu meren Galilea enama. 

?/ Nou ongga Yesus onsoka jah mog fob, beda 
osnok egens ongga efena ofogog oira gij odou efesi 
ek Yesus. Osnok egens koma en jeska kota jah suma. 
Ofa energi meisoufa guru, noba ofa eneker gij mod 
egema tein guru. Ofa eker gu mamu mansu efekesa 
ongga erek rusnok rerin moksu ojgomu. 

28 Nou ongga ofa ek Yesus, beda ofa agerir mar 
noba eij esinsa gu mebi jah Yesus odou. Beda ofa 
ois rot oga eteb doska oida, "Yesus, bua bera Allah 
efesa ongga ofoka aksa eteb! Bua bineita mar ongga 
okum gu didif guru!" Beda Yesus obk efena ofogog 
jeskaseda eja jeska osnok egens koma. 

29 Beda ofa ois gu Yesus rot odou ongga emeesa 
eteb oida, "Bua bineita efera okora gu didif guru!" 
Sis fob efena ofogog insa koma osokeij osnok egens 
koma fogora merei ok ofa. Jefeda rusnok rira rantai 
rirakid efen etma jera aki noba rut joug ofa rot ahais 
tein. Tina ofa oku rantai beda ebga ojgomu. Noba 
efena ofogog koma oroun ofa jah monuh ongga 
owowa ojgomu. 

30 Beda Yesus ejeka ofa oida, "Bufoka idu?" Beda 
ofa oroun sons oida, "Didif dufoka Legiun." Ofa agot 
mar erek koma jeska efena ofogog riskemba bera 
oira gij osnok egens koma odou efesi fob. 

31 Beda efena ofogog insa koma ois gu Yesus 
jeskaseda Ofa onobk ofa jah monuh ongga emeita 
ofogu okora eteb gij guru. 

32 Gij mona insa koma tein mek ofoukou bera rit 
mebi gu memaga ofog oduma jah suma. Beda efena 
ofogog insa koma ois gu Yesus jeskaseda Yesus oitij 
rot oida efena ofogog insa koma nomnaga rujoira gij 
mek ofoukou insa koma rudou efesi. Beda Yesus oitij 
rot. 

33 Jefeda efena ofogog insa koma nomnaga rurogna 
jeska osnok egens koma noba rujoira gij mek ofoukou 
rudou efesi. Jefeda mek ofoukou insa koma ruku 
noba rujosoka gij momfaga jah meren efei fogora 
nomnaga ragos. 

34 Nou ongga rusnok ongga rut joug mek insa koma 
rik mar koma nomnaga fob, beda rua rufof jah kota 
jera rejrej monuh insa koma tein jeskaseda rifesij rot 
mar ongga rua ringk insa koma. 

35 Beda rusnok rufoukou rija jah suma jeskaseda 
riajga rot mar ongga rusnok insa koma rimfesij rot. 
Rua rija skoita Yesus, beda rua rik osnok egens 
ongga Yesus ekemeji efena ofogog jeska odou efesi 
fob. Ofa eker desi Yesus aki. Ofa ergi meisoufa noba 
odou efesi eskeira fob. Jefeda rusnok insa koma 
rimeesa rot mar onswos koma. 

36 Noba rua ongga ringk mar insa koma nomnaga 
rifesij deika rot teinefa Yesus ekemeji efena ofogog 
fogora osnok egens koma eskeira fob. 

37 Jefeda rusnok ongga ringker gij monuh Gerasa 
insa koma ruis gu Yesus jeskaseda Ofa eja jeska rerin 
monuh, jeska rua rimeesa eteb rot Ofa. Jefeda Yesus 
eifef meg egens noba oksons jah meren enama. 

38 Osnok egens insa koma ongga Yesus eita eskeira 
gu, ois gu Yesus jeskaseda ororu Ofa. Tina Yesus obk 
ofa jeskaseda eja ojgomu. Beda Yesus agot gu ofa 
oida, 

39"Bua buksons noba bifesij gu rusnok rot teinefa 
Allah omfij bua fob." Jefeda osnok egens koma eja 
rejrej kota nomnaga ongga angh gij monuh insa 
koma noba efesij gu rusnok rufoukou rot teinefa 
Yesus ofij ofa fob. 

^0 Gij mona ongga Yesus oksons jah meren enama 
fob, beda rusnok rufoukou ruroun Ofa rot rudou 
ongga erirei eteb, jeska rua rumom rudou nou mona 
ongga Ofa omoksons en jah suma. 

^1 Gij mona insa koma tein, osnok egens ongga 
ebirfaga mod ongga rusnok rum riteij gu Allah gij 

ongga ofoka Yairus bera enofoguma. Ofa ojougif gu 
Yesus noba erejgejgei gu Yesus jeskaseda Yesus eja 
jah ofa efen mod. 

42 Jeska ofa efen efesa ojowu egens ojgomu ongga 
efen tahun setka kungkob erfeka ongga maren eteb 
noba konosa anggos. Askesi Yesus ecira jah Yairus 
efen mod beda rusnok riskemba rimeradgoduma 
rejrej Yesus. 

43 Erek koma beda ojaga egens ongga mesta ebah 
ojgomuja gij tahun ofoukou fob tein bera ont gu 
rusnok riskemba rifekesa. Ofa ejek dokter rufoukou 
tina ofa eneita eskeira rot mar insa koma jinaga guru. 

^4 Ofa ojot doida Yesus ejmeg noba ahtec Yesus 
efen meisoufa tumu Yesus. Beda ainsa koma tein ofa 
esma eskeira fogora efen ogufu eneya deika guru. 

45 Erek koma beda Yesus agot oida, "Idu bera ahtec 
Didif ainsa koma?" Beda rusnok rufoukou ragot oida, 
"Akeina, memef bera guru." Beda Petrus agot gu 
Yesus oida, "Akeina, jeska rusnok riskemba rut rejrej 
Bua noba rimeradgoduma skoita Bua ojgomu." 

46 Tina Yesus agot oida, "Osnok egens bera ahtec 
Didif fob. Didif dijginaga rot koma jeska ainsa koma 
tein owesa efek bera orogna jeska Didif fob." 

47 Ojaga egens koma ofos eciyi rot oida Yesus 
ejginaga rot ofa fob. Jefeda ofa en skoita Yesus 
noba es okeibi gu mebi jah Ofa odou rot odou ongga 
emeesa. Beda ofa efesij gu rusnok jah suma rot 
teinefa ofa ahtec Yesus tumu efen meisoufa fogora 
eita eskeira rot mar insa koma. 

48 Beda Yesus agot gu ofa oida, "Edesa, jeska budou 
ororu Didif rot tenten fob, jefeda bua bita eskeira 
fob. Bua bija rot budou ongga eskeiramera ojgomu." 


Lukas 8 315 


49 Askesi Yesus efesij mar insa koma ros, beda 
osnok egens en jeska Yairus efen mod noba agot 
gu Yairus oida, "Tuan, bebin ebesa ojaga agos fob, 
jefeda bua binerejgei mar gu Akeina Guru deika 
guru." 

30 Nou ongga Yesus engg rot mar koma, beda Ofa 
agot gu Yairus oida, "Bua binemeesa guru. Bua 
budou ororu Didif rot tenten ojgomu beda bebin 
ebesa emeita eskeira si." 

51 Nou ongga Yesus ensaga gu Yairus efen mod, 
beda Ofa eyahehir joug rusnok jah suma oida runoira 
gij mod efesi jera Ofa guru. Tina Ofa oroun Petrus, 
Yohanes, Yakobus, Yairus jera Yairus efen mohona 
ojgomu. 

52 Rusnok nomnaga jah suma ribisa noba rudou 
oubsaha eteb rot ojowu egens koma ongga anggos 
fob. Tina Yesus agot oida, "Iwa inebisa guru. Jeska 
ojowu egens koma bera enagos guru. Ofa ahca 
ojgomu." 

53 Nou ongga rusnok insa koma rig Yesus agot 
mar erek koma beda rua rutut rot ojgomu, jeska 
rua rijginaga rot oida ojowu egens koma anggos rot 
tenten fob. 

?^ Beda Yesus agei ojowu egens koma etma noba 
agot gu ofa oida, "Edesa, bua busowu ojgomu!" 

55 Beda ainsa koma tein ojowu egens koma efena 
ebah sons. Beda ofa osowu noba edebecki. Beda 
Yesus obk rusnok jeskaseda rita maat gu ofa. 

56 Noba Ofa efen meka jera mosu gofos graga eteb 
rot! Tina Yesus agot joug goga oida genefesij rot mar 
ongga goga gek insa koma gu rusnok enjgineg jinaga 
guru. 

1 Yesus ohoturu efen rasul setka kungkob erfeka. 
Beda Ofa eita owesa efek gu rua jeskaseda 
rikemeji efena ofogog jeska rusnok rudou efesi jera 

rita eskeira gu rusnok ongga marenir tein. 

? Beda Ofa obk rua jeskaseda rijefesij rot teinefa 
Allah ofoka ereij keingg rusnok, noba jeskaseda rua 
rita eskeira gu rua ongga marenir tein. 

3 Ofa agot gu rua deika oida, "Gij mona ongga iwa 
inja fob, beda inorka mar egema tein guru. Inorka 
mar erek moskur ni, mesina ni, maat ni, fifi ni, era 
meisoufa egema dokun tein guru. 

^ Gij mona ongga iwa injesaga gu monuh egens, 
beda iwa iker gij mod egens ongga rusnok ruroun 
iwa gij rot sismeni ojgomu. Noba gij mona ongga iwa 
imfarur mar nou Allah gij monuh egens, beda iwa 
iker jah suma ojgomuja onjoros ifarur mar insa koma 
oisa fob fogora imeja. 

? Tina erek rusnok gij monuh egens runoroun iwa 
rot rudou ongga eskeira guru, beda nou ongga imeja 
jeska monuh koma, iwa yubsa ikoda rot mebi ofou 
ongga kota koma efen jeskaseda irocunc rot oida 
mar ongga okum emen skoita rua si." 

6 Beda Yesus efen ruforoker rija jah kota-kota ongga 
angh gij monuh insa koma. Rua rifesij rot Allah oga 
ongga oufamofa, noba rua rita eskeira gu rusnok 
rufoukou ongga marenir tein. 

7 Gij mona insa koma bera raja Herodes eg mar 
ofoukou jeska rusnok osok gij mar onswos ongga 
Yesus ontunggom fob. Jefeda ofa odou eineina gij, 
jeska rineya ranggot oida Yohanes Pembaptis bera 
endebecki jeska anggos fob. 

? Noba rineya ranggot oida nabi Elia jeska mona 
ongga ensis fob bera orogna keingg rusnok. Noba 


Lukas 9 317 


rineya ranggot oida nabi egens jeska mona ongga sis 
eteb fob bera efena ebah sons deika fob. 

? Tina raja Herodes agot oida, "Didif dubk rusnok 
jeskaseda ragob Yohanes, jefeda ofa agos fob. 

Tina osnok egens kef ongga rusnok ranggot oida 
ontunggom mar onswos ofoukou deika bera idu?" 
Beda ofa ereni jeskaseda ek Yesus. 

10 Nou ongga Yesus efen ruforoker rufok setka 
kungkob erfeka ruksons fob, beda rua rifesij gu Yesus 
rot mar nomnaga ongga rua runtunggom fob. Beda 
Yesus oroun rua jah kota Betsaida. 

11 Tina gij mona ongga rusnok ofoukou rig oida 
Yesus encira fob, beda rua tein ruroru ofa jah suma. 
Jefeda Ofa oroun rua tein rot odou ongga oufamofa. 
Beda Ofa efesij mar gu rua osok gij rot teinefa Allah 
ofoka ereij keingg rusnok. Noba Ofa eita eskeira gu 
rua ongga marenir tein. 

12 Nou ongga mowa enjesiri gij, beda Yesus efen 
ruforoker rin skoita ofa. Beda rua ragot gu Ofa oida, 
"Akeina, monuh kef bera ah yes mes. Ongga oufa 
bera Akeina bubk rusnok kef jeskaseda ruhca maat 
noba rahca gij kota-kota ongga angh rejrej monuh 
insa kef ojgomu." 

13 Tina Yesus oroun gu rua oida, "Iwa ita maat gu 
rua ojgomu." Beda rua ragot gu Ofa oida, "Memef 
mefmen roti ofog cinja orijka ojgomu. Jefeda memef 
mejengk maat eteb nou rusnok rufoukou kef erek 
teinefa?" 

1^ (Runa erek rufok ribu cinja runofogu jah suma.) 
Beda Yesus agot gu rua oida, "Yubk rusnok rufoukou 
insa koma jeskaseda riker gij ebic egens egens erek 
rufok setka cinja." 

15 Beda ruforoker koma rita jeni erek Yesus anggot 
rot. 

16 Erek koma beda Yesus eita roti ofog cinja jera 
mos orijka insa koma, beda Ofa eyajga gu mebaga, 
noba ois oufamofa gu Allah rot. Beda Ofa ekeba roti 
jera mos insa koma dougdoug, noba eita gu Ofa efen 
ruforoker jeskaseda rikeba maat insa koma gu rusnok 
ribu cinja koma. 

17 Beda rusnok rufoukou insa koma rit maat onjoros 
ereya rua nomnaga fob. Beda Yesus efen ruforoker 
ruhoturu maat ofod koma ongga ok morungga eteb 
erek setka kungkob erfeka. 

18 Gij mona juens bera Yesus jera efen ruforoker 
rijeker gu risinsa, noba Yesus om eiteij gu Allah 
gij odou efesi. Beda Ofa ejeka efen ruforoker oida, 
"Rusnok enjgineg ragot oida Didif bera erek idu?" 

1? Beda efen ruforoker ruroun sons oida, "Rineya 
ragot oida Bua bera Yohanes ongga eita baptis gu 
rusnok. Noba rineya ragot oida Bua bera nabi Elia. 
Noba rineya ragot oida Bua bera nabi egens jeska 
mona ongga sis eteb fob ongga efena ebah sons." 

20 Beda Yesus ejeka rua oida, "Tina iwa isinsa 
isujohu rot oida Didif bera erek idu?" Beda Petrus 
oroun oida, "Akeina, Bua bera Kristus egens koma 
ongga Allah omobk skoita efen rusnok Israel!" 

21 Frek koma beda Yesus agot gu efen ruforoker 
oida, "Iwa inagot gu rusnok enjgineg egema tein rot 
oida Didif bera Kristus egens koma ongga emen erek 
koma jinaga guru." 

22 Beda Yesus agot deika oida, "Didif, Rusnok Efesa, 
dimeita difera okora eteb beda ebirfager Yahudi jera 
imam-imam ebirfaga jera Guru-Guru agama tein bera 
rumokoja Didif. Beda rusnok rimagob Didif. Noba gij 

mona juomu deika beda Didif dimedebecki sons jeska 
dagos si." 

?3 Beda Yesus agot gu efen ruforoker oida, "Erek 
osnok egens odou os ororu Didif erek dedin oforoka 
egens, beda ofa onosujohu rot mar ongga ofa esinsa 
odou os rot ojgomu guru. Tina ofa esejah odou efesi 
rot mar ongga eita efera okora gu ofa erek osnok 
egens ongga ok mega salib fogora eita efera okora 
noba anggos tumu tein. Ofa eita mar erek koma beda 
omororu Didif. 

24 Jeska idu ongga osujohu rot esinsa efen eiteij 
ah ojgomu noba onororu Didif guru, beda efen eiteij 
ah koma emeseiseifa si. Tina erek osnok egens efen 
eiteij ah bera eseiseifa jeska ofa ororu Didif, beda ofa 
koma emesma eiteij ah ongga ah aibin si. 

25 Noba erek osnok egens ohoturu mar ofoukou 
nou efen eiteij ah kef, tina ofa enesma eiteij ah 
ongga efeinah guru, jeska ofa onororu Didif guru, 
beda mar ongga ofa onghoturu insa koma fob bera 
onofij ofa tein jinaga guru. Ofa eneita mar egema 
tein jeskaseda eita eiteij ah ongga efeinah insa koma 
guru. 

26 Noba idu ongga mojen ofa rot mar ongga Didif, 
Rusnok Efesa duftuftu fob, beda Didif tein mojenid 
rot ofa tein gij mona ongga Didif duksons rot 
owesa efek jeska dedin Akeina morototuma jera 
malaikat-malaikat ongga ebsi komowa tein si. 

?/ Ongga tenten bera, rusnok rineya ongga riker 
jah sif rinagos guru onjoros rua rik Allah ofoka ereij 
keingg efen rusnok si." 

?8 Erek mona cinja orfomu deika beda Yesus oroun 
Petrus jera Yohanes jera Yakobus beda rija jah 
memaga ofos jeskaseda rum riteij jah suma. 

29 Askesi Yesus om eiteij jah suma, beda Ofa efen 
osum eisa eteb erek mowa. Noba efen meisoufa eja 
erek ebsi komowa ongga eisa eteb tein. 

30 Beda Musa jera Elia ongga ganggos sis fob, 

31 gorogna rot gefesa eteb tein. Beda goga gefesij 
mar morototuma jera Yesus osok gij mona ongga 
Yesus emagos gij Yerusalem fogora emeja jah 
mebaga. 

32 Ainsa koma tein Petrus jera efen mohujirga rah 
ahaingkongka fob. Nou ongga rua rusowu beda rua 
rik Yesus erek efesa eteb. Noba rua rik Musa jera Elia 
gonot jera Ofa tein. 

33 Nou ongga goga genja jeska Yesus, beda Petrus 
agot gu Yesus oida, "Akeina, ongkoska eteb nou 
memef meker jah sif! Jefeda memef mei modwok 
orgomu. Egens nou Bua, egens nou Musa noba 
egens deika nou Elia." (Petrus agot mar erek koma 
jeska ofa odou enebriyi gij mar ongga ofa engk insa 
koma fob guru.) 

34 Askesi Petrus anggot mar insa koma ros, beda 
mocgoj ofog eteb en noba ocohun rua, jefeda Petrus 
jera mohujirga rimeesa eteb rot. 

35 Beda rua rig oga egens jeska mocgoj insa koma 
agot oida, "Kef bera dedin edesa ongga duncunc fob. 
Iwa ig rot mar ongga Ofa anggot ojgomu!" 

36 Nou ongga koma oisa fob, beda rua rik Yesus 
esinsiyai onot jah suma. Beda rua riker toumou rot 
mar insa koma, noba rinefesij rot mar koma gu 
rusnok enjgineg tein guru. 

37 Gij mona juens deika beda Yesus jera efen 
ruforoka rugomu rujuj jeska memaga ofos insa koma, 
beda rusnok rufoukou rin skoita. 

38 Osnok egens ongga onot gu rusnok rufoukou insa 
koma rifekesa ois rot oga eteb oida, "Akeina Guru, 
Bucunc budou ongga okora rot didif fogora bijek 
dedin edesa egens, jeska ofa erek dedin edesa ongga 
egensmes ojgomu. 

39 Noba gij mona ongga efena ofogog oira gij efen 
odou efesi, beda ofa agerir mar noba efaga oskukwok 
onjoros awesi efeireira. Efena ofogog koma oskotu 
ofa noba onorogna jeska ofa jinaga guru. 

^0 Didif duis gu bebin ruforoker jeskaseda rikemeji 
efena ofogog egens koma jeska ofa, beda rua rireni 
rot, tina efena ofogog koma onorogna jeska ofa odou 
efesi guri!" 

^1 Erek koma beda Yesus agot oida, "Iwa idou 
onororu Didif rot tenten enesei! Iwa idou erek oska 
ros ojgomu ei! Didif diker jera iwa noba duh dudou 
gu iwa nou mona egaho fogora imororu Didifi? 
Buroun oforokai egens koma gu Didif ojgomu." 

42 Nou ongga rua ruroun oforokai egens koma 
skoita Yesus fob, beda efena ofogog edi ofa fogora 
ofora oskukwok. Tina Yesus ekemeji efena ofogog 
koma jeskaseda orogna jeska ofa, jefeda oforokai 
egens koma eskeira fob. Beda Yesus oroun ofa sons 
gu efen meka. 

43 Rusnok ongga ringk rot mar insa koma nomnaga 
rudou oubsaha rot Allah efen owesa efek eteb. 
Askesi rusnok ongga ringg mar insa koma riker rot 
rudou ongga oubsaha ros, beda Yesus agot gu efen 
ruforoker oida, 

^^"Iwa yuj yusu noba ig kef rot iskusk ojgomu 
fog: Rusnok rimaha Didif, Rusnok Efesa, gu rusnok 
enjgineg." 

^? Tina rua rudou enebriyi gij rot mar ongga Yesus 
enagot insa koma efen ofou guru. Jeska mar koma 
efen ofou bera ah jejema jeska rua ros. Jefeda rudou 
enebriyi gij guru, noba rua rimeesa jefeda rinejeka 
gu Yesus rot mar insa koma efen ofou tein guru. 

46 Yesus efen ruforoker ruga emekirsema osok gij 
idu jeska rua bera emesma ofoka ongga aksa ekirsa 
jeska rineya. 

?/ Yesus ejginaga rot mar ongga ruga emekirsema 
rot insa koma fob. Jefeda Ofa oroun oforokai egens 
jeskaseda ot desi Ofa. 

48 Beda Ofa agot gu efen ruforoker oida, "Idu ongga 
oroun oforokai egens erek kef oisouska dedin dufoka, 
beda koma erek ofa oroun Didif tein fob. Noba idu 
ongga oroun Didif, beda koma erek ofa oroun Allah 
ongga ombk Didif tein fob. Jeska osnok egens gu iwa 
ifekesa ongga onohca efen ofoka aksa guru, ofa bera 
ongga emesma ofoka ongga aksa eteb ekirsa jeska 
rineya." 

49 Erek koma beda Yohanes agot gu Yesus oida, 
"Akeina, memef mek osnok egens ekemeji efena 
ofogog jeska rusnok oisouska bebin bufoka, tina 
memef meyahehir joug ofa rot, jeska ofa onoira jera 
mimif guru." 

50 Beda Yesus agot gu Yohanes oida, "Iwa 
ineyahehir joug ofa erek koma guru. Jeska idu ongga 
onok eretei rot iwa guru, beda ofa tein erek egens 
jera iwa ojgomu." 

51 Doida mona ongga Yesus omosok jah mebaga, 
beda Ofa oga ojga rot oida Ofa emeja jah kota 
Yerusalem si. 

52 Beda Ofa obk efen ruforoker rineya rukag Ofa 
odou. Rua rija jah kota egens gij monuh Samaria 
jeskaseda risejah mar nou Yesus jah suma. 

53 Tina rusnok gij monuh insa koma rijginaga rot 
oida Yesus eris rerin monuh askesi Ofa ecira jah kota 
Yerusalem, jefeda runoroun Ofa guru. 

?^ Nou ongga Yesus efen goforoka Yakobus jera 
Yohanes geg rot mar insa koma fob, beda goga gagot 
gu Yesus oida, "Tuhan, bua budou os jeskaseda 
magef mois gu Allah fogora mah eisa ojuj jeska 
mebaga fogora et rua insa koma nomnaga ei?" 

55 Tina Yesus ekikif skoita goga noba etaha joug 
goga rot mar ongga ganggot insa koma ojgomu. 

56 Nou ongga koma oisa fob, beda rua ricira jah 
kota enjgineg deika. 

?/ Nou ongga Yesus jera efen ruforoker rincira 
deika, beda osnok egens agot gu Yesus oida, "Akeina, 
didif dumororu Bua gij monuh nomnaga ongga Bua 
bimeja gij ojgomuja." 

58 Beda Yesus oroun gu ofa oida, "Mes merenrah 
rerin mansu ongga ringker gij enahuma. Noba mem 
rerin efefa ongga ringker gij enahuma. Tina Didif, 
ongga Rusnok Efesa, bera dedin monuh egema tein 
enah nou diker keingg dufons gij guru." 

59 Beda Yesus agot gu osnok egens egema deika 
oida, "Bua buroru Didif ojgomu." Tina osnok egens 
koma agot oida, "Tuan, didif dudou os duksons jah 
dedin monuh beda disah dedin akeina gij moksu fog. 
Beda didif dumororu Bua si." 

60 Beda Yesus agot gu ofa oida, "Rusnok ongga 
rukoja mar ongga Didif dumftuftu rot bera 
rimeseiseifa si. Jefeda adaij nou rua risah mar 

agos gij moksu ojgomu. Tina bua bera buroru Didif 
ojgomu." 

61 Beda Osnok egens egema deika agot gu Yesus 
oida, "Tuhan, didif dudou os duroru Bua. Tina didif 
duksons jeskaseda duisu dedin rusnok sismeni fog." 

€? Beda Yesus agot gu osnok egens koma oida, "Idu 
ongga odou os ororu Didif, tina ofa odou os oksons 
skoita mar ongga ofa ontunggom sis fob tein, beda 
enadaij nou ofa oira jera rusnok ongga Allah ofoka 
ereij keingg guru." 

1 0 1 Gij mona egema deika beda Yesus ohoturu 

efen ruforoker rufok setka cinja erfeka deika. 
Beda Ofa obk rua rija gegeka gegeka rukag Ofa jah 
monuh ongga Ofa emeja gij. 

? Ofa agot gu rua oida, "Rusnok ongga rudou os rig 
rot Allah oga bera erek rufoukou, tina rusnok ongga 
ruftuftu rusnok enjgineg osok gij Allah efen oga insa 
koma bera erek ruskiyai. Jefeda iwa yum iteij gu 
Tuhan Allah jeskaseda Ofa esa rusnok eneya deika 
jeskaseda rifesij rot efen oga. 

3 Iwa ija ojgomu. Erek domba-domba ongga eja 
skoita serigala, beda erek koma tein Didif dumobk 
iwa ongga idou eriaga skoita rusnok ongga rudou 
ofogog rifekesa. 

^Iwa inorka fifi ni, mesina ni, sepatu ni, egema tein 
guru. Iwa inot gu moroju fogora ifesij mar ebireira 
jera rusnok jah suma guru. 

? Gij mona ongga iwa yuira gij mod egens, beda iwa 
yuis gu rusnok ongga riker jah suma oida, 'Oufamofa 
ah gu iwa ojgomu.' 

6 Noba erek rua ruroun iwa rot rudou ongga 
oufamofa, beda Allah omocunc rot efen oufamofa gu 

rua si. Tina erek rusnok rudou oska rot iwa ojgomu, 
beda Allah onocunc rot efen oufamofa gu rua guru. 

7 Iwa ineja jeska mod egema jah mod egema tein 
guru, tina yah gu mod egens ojgomu. Noba maat 
ongga rua ricka, beda it ojgomu. Mojenen iwa rot 
mar koma guru, jeska adaij nou rusnok ongga rifarur 
nou Tuhan Allah oga jeskaseda risma maat insa 
koma erek rerin rufons ojgomu. 

8 Gij mona ongga iwa ijesaga gu monuh egens, 
noba rusnok jah suma ruroun iwa rot rudou ongga 
oufamofa, beda iwa it maat ongga rincka gu iwa 
ojgomu. 

? Beda iwa ita eskeira gu rusnok ongga marenir 
tein. Noba yagot gu rua rot oida, 'Mona ongga Allah 
omofoka ereij keingg rusnok bera ensaga doida fob." 

10 Tina gij mona ongga iwa injesaga monuh egens, 
noba rusnok runoroun iwa guru, beda iwa ija jah 
moroju noba yagot oida, 

11'Memef moubsa mebi ofou jeska mokoda erek 
orocunc rot oida Allah omofra mar okum keingg iwa 
si. Jeska mona ongga Allah omofoka ereij keingg 
rusnok bera emen, tina iwa inoira jera Ofa efen 
rusnok insa koma jinaga guru." " 

1? Beda Yesus agot oida, "Gij mona ongga enja 
ejgwaga, beda Allah omofra mar okum keingg rusnok 
gij kota Sodom. Tina rusnok ongga rukoja mar ongga 
iwa yuftuftu rot Allah oga bera rimesma mar okum 
eteb ekirsa jeska Allah si." 

13 Beda Yesus agot deika oida, "Mar okum eteb 
emah keingg iwa ongga ingker gij kota Korazim jera 
kota Betsaida si. Iwa idou ah keingg rot rusnok ongga 
ringker gij kota Tirus jera Sidon sis eteb fob. Rua bera 
erek rusnok ongga rufogog doska. Tina rusnok gij 

kota egeka koma rik mar onswos sis fob morototuma 
erek iwa ik Didif duntunggom gij mona ebeibeyaif 
tein, beda rua rimeesa joug rerin mar ongga oska si. 
Noba rua rimergi meisoufa ongga oska noba raha 
mongkoru esij ribirfaga efeji jeskaseda rurocunc rot 
rudou ongga okumkum rot rerin mar ongga oska si. 

14 Tina iwa ongga kota Korazim jera Betsaida bera 
ineita mar erek koma jinaga guri. Jefeda gij mona 
ongga Allah ofra mar okum eteb keingg rusnok ongga 
rita mar ongga oska fob, beda Ofa omofra mar ongga 
okum eteb keingg iwa erek ekirsa jeska mar okum 
ongga emah keingg rua ongga kota Tirus jera Sidon 
Si. 

15 Noba iwa ongga kota Kapernaum, iwa yufra isinsa 
ifoka erek akseij gu mebaga. Tina Allah omoin keingg 
iwa degini jaa mahmei meren ojgomu si." 

16 Gij mona ongga rusnok rig mar jeska iwa, beda 
koma erek rua rig mar jeska Didif. Noba erek rusnok 
rukoja iwa, beda koma erek rua rukoja Didif tein. 
Noba erek rusnok rukoja Didif, beda koma erek rua 
rukoja Tuhan Allah ongga ombk Didif tein fob. 

17 Yesus efen ruforoker rufok setka cinja erfeka 
ruksons rot rudou efaga ouka eteb. Beda rua ragot 
gu Yesus oida, "Tuhan, gij mona ongga memef 
mekemeji efena ofogog ongga oira gij rusnok rudou 
efesi fob, beda efena ofogog koma ougif gu mefmen 
moga ojgomu." 

18 Beda Yesus oroun oida, "Didif dik Bilis esiri jeska 
mebaga erek moc efna. 

1? Ongga tenten bera Didif dita owesa efek gu iwa 
jeskaseda irot keingg magosu jera mouma, noba 
jeskaseda yut rot ahais gij mona ongga Bilis ereneni 

iwa fogora ofa emesiri gu iwa ojgomu. Jefeda enadaij 
nou mar egema tein ecirej iwa jinaga guru. 

20 Tina enadaij nou iwa idou efaga ouka jeska efena 
ofogog ougif gu iwa guru. Ongga tenten bera, ita 
idou ongga efaga ouka rot Tuhan Allah ojgomu, jeska 
Ofa eita eiteij ah ongga ah aibin gu iwa gu monuh 
mebaga." 

21 Frek koma beda Yesus odou efaga ouka oisouska 
Efena Ebsi noba Ofa agot oida, "Akeina, Bua bera 
Tuhan ongga ofoka ereij keingg mebaga jera mebif. 
Didif duis oufamofa eteb gu Bua jeska Bua bindemi 
mar insa koma jeska rusnok ongga risitit risinsa 
rufoka oida rudou efesis eteb gij mar nomnaga. Noba 
Bua buncunc rot mar insa koma gu rusnok ongga 
rerin rudou efesi ongga erek ruforokai rerin rudou 
efesi ojgomu. Bua buntunggom erek koma ororu jeni 
Bua bisinsa budou os rot ojgomu. 

22 Bua bita mar nomnaga gu Didif fob. Rusnok 
rineya rinejginaga rot Didif guru, tina Akeina bera 
ejginaga Didif rot tenten ojgomu fob. Erek koma tein 
rusnok rineya rinejginaga rot Bua guru. Tina Didif 
dijginaga Bua rot tenten fob. Noba rusnok ongga 
Didif duncunc fob bera rijginaga rot Bua tein fob." 

?3 Beda Yesus oksef noba agot gu efen ruforoker 
oida, "Oufamofa eteb nou iwa jera rusnok enjgineg 
tein ongga ingk mar insa kef fob. 

24 Jeska sis eteb fob bera nabi-nabi jera raja-raja 
rudou os rik mar ongga iwa ingk gij mona ebeibeyaif 
fob, tina rinek guru. Noba rua rudou os rig mar ongga 
iwa ig gij mona ebeibeyaif tein, tina rua rineg guru." 

25 Erek koma beda osnok egens ongga erek Guru 
agama en jeskaseda ereni Yesus rourou. Ofa agot 
oida, "Akeina Guru, didif dutunggom mar meidu 

jeskaseda dita eiteij ah ongga efeinah noba ongga ah 
aibino?" 

26 Beda Yesus oroun gu ofa oida, "Runggu gij Mar 
Efeyi Ebsi rot mar insa koma erek meidu?" 

27 Beda Guru egens koma oroun gu Yesus oida, 
"Rua runggu rot oida, 'Iwa idou okora rot yeyin Tuhan 
Allah rot idou efesi ongkasmos ni, gij mar nomnaga 
ongga isujohu rot ni, noba gij mar nomnaga ongga 
itunggom ni. Noba idou okora rot rusnok enjgineg 
erek idou okora rot isinsa tein." " 

?8 Beda Yesus agot gu ofa oida, "Bua buroun mar 
rot tenten fob. Jefeda bua bita mar erek koma, beda 
bua bimeita eiteij ah ongga efeinah si." 

29 Tina Guru agama egens koma odou os ofra 
esinsa ofoka erek Guru ongga odou ebriyi eteb gij 
mar ojgomu, jefeda ofa ejeka gu Yesus deika oida, 
"Rusnok enjgineg ongga didif dudou okora rot bera 
erek idu?" 

30 Beda Yesus agot mar orocunc egens erek kef 
oida, "Osnok egens ongga Yahudi ecira jeska kota 
Yerusalem jah kota Yerikho. Beda ofa orodosu rusnok 
ongga rufogog gu moroju. Rua ruskotu ofa beda 
ragei efen mareibra jeska ofa, beda rubu ofa doska 
fogora rija jeska ofa. Osnok egens koma ahca rot 
ofogu okora eteb. 

31 Erek koma beda imam Yahudi egens ongga ecira 
gu moroju insa koma ensaga jah suma noba ek osnok 
egens koma. Beda ofa oira jah moroju efembra jeska 
osnok egens koma beda eja ojgomu. 

32 Erek koma tein osnok Yahudi egens ongga ebic 
Lewi oira jah suma noba ek osnok egens koma. Beda 
ofa tein erabj osnok egens koma noba eja ojgomu. 

33 Tina osnok egens jeska monuh Samaria, erek 
ongga erek Yahudi guru, ensaga jah suma. Nou 
ongga ofa engk osnok egens insa koma, beda ofa 
odou okora eteb rot ofa. 

34 Jefeda ofa ojot doida osnok egens koma beda ofa 
eita anggur efei oskiyai noba era miniyi oros efen 
ofogu okora. Beda ofa era meifeti orond osnok egens 
koma efen efera okora. Nou ongga koma oisa fob, 
beda ofa aha osnok egens koma esij efen keledai, 
noba orka ofa jah mod ebsi. Beda ofa ofij osnok 
egens koma jeskaseda eker keingg ofonskos fog gij 
mod insa koma. 

35 Erek koma beda ofa oh fifi gu osnok egens ongga 
efen mod ebsi koma. Beda ofa agot oida, 'Bita mar 
gu ofa jeskaseda efen efera okora emeskeira. Noba 
gij mona ongga Didif duksons beda dumoh bua deika 
rot si.' " 

36 Beda Yesus ejeka gu Guru egens insa koma oida, 
"Idu jeska rusnok rugomu insa koma ongga rik osnok 
egens koma ongga efen efera okora bera ocunc odou 
ongga okora rot ofa koma?" 

37 Beda Guru agama koma oroun oida, "Osnok 
egens koma ongga ofij ofa bera ongga ocunc odou 
ongga okora rot ofa." Beda Yesus agot oida, "Tenten! 
Jefeda bua butunggom mar erek koma rot rusnok 
enjgineg tein ojgomu." 

38 Yesus jera efen ruforoker ricira deika noba 
rijesaga gu monuh egens. Ojaga egens ongga eker 
jah suma ongga ofoka Marta bera oroun Yesus gij 
efen mod. 

39 Marta efen mokora egens ongga ofoka Maria. 
Ofa eker desi Yesus jeskaseda eg mar ongga Yesus 
oftuftu rot. 

^0 Tina Marta oina mar ojgomuja. Beda ofa eja 
skoita Yesus noba agot gu Ofa oida, "Tuhan, dedin 
edkosa Maria onofij didif erek oskiyai tein guri. Jefeda 
Bua bubk ofa jeskaseda en noba ofij didif ojgomu." 

41 Tina Yesus agot gu ofa oida, "Marta, bua budou 
okumkum rot mar ofoukou ojgomuja. 

42 Tina mar egens bera ongga ofoufem ojgomu, 
noba Maria odou os rot mar insa koma. Jefeda rusnok 
egema tein rimeita mar egens koma jeska ofa jinaga 
guru." 

1 1 1Gij mona juens bera Yesus om eiteij gu 

Allah. Nou ongga Ofa om eiteij oisa fob, beda 
efen oforoka egens agot gu Ofa oida, "Tuhan, sis fob 
Yohanes omftuftu efen ruforoker rot teinefa rua rum 
riteij gu Allah. Jefeda Bua tein buftuftu memef rot 
mar insa koma." 

? Jefeda Yesus agot gu rua oida, "Gij mona ongga 
iwa yum iteij gu Allah, beda yagot mar erek kef 
oida, 'Mefmen meka ongga eker gu mebaga, memef 
modou os jeskaseda rusnok nomnaga rufra bebin 
bufoka ongga ebsi komowa erek aksa. Noba memef 
mois gu Bua jeskaseda bufoka ereij keingg bebin 
rusnok gu mebif. 

3 Memef mois gu Bua jeskaseda Bua bita mar ongga 
memef mocosu rot gij orofosut mona tein. 

4 Busuna rot mefmen mar ongga oska jeska modou 
efesi morototuma erek memef tein mosuna rot mar 
ongga oska ongga rusnok enjgineg runtunggom 
skoita memef fob. But joug memef jeska mar okum 
ongga ereneni memef.' " 

? Beda Yesus agot gu rua deika oida, "Erek osnok 
egens jeska iwa eja skoita efen mohuj egens gu 

motu deis. Beda Ofa agot gu efen mohuj koma oida, 
'Edohuji, bita roti ofog orgomu gu didif ojgomu. 

6 Jeska ainsa kef bera dedin edohuj egens ongga 
encira jeska monuh ongga ah yes, noba ofa eker 
jera didif. Tina dedin maat egema tein enah nou ofa 
guru." 

7 Beda mohuj ongga eker gij mod egens koma agot 
oida, 'Bua binejeka gu didif rot maat ebeibeyaif guru! 
Jeska duf joug montoj fob, noba didif jera dedin 
edeser mahca fob. Jefeda didif dunofij bua ainsa kef 
enesi.' " 

8 Beda Yesus agot deika oida, "Osnok egens 
ongga ahca koma onokoja efen mohuj egens koma 
ojgomuja guru. Jeska osnok egens ongga ohca roti 
insa koma mojenen ofa guru. Tina ofa omois gu efen 
mohuj egens insa koma nou roti ojgomuja onjoros 
ofa edebecki fogora eita roti gu ofa ojgomu. 

? Jefeda erek iwa irejgei mar jeska Allah, beda ofa 
emeita mar insa koma gu iwa si. Noba erek iwa yuhca 
rot mar, beda iwa imek mar insa koma si. Noba erek 
iwa ingkik montoj, beda montoj omohoda jeska iwa 
Si. 

10 Jeska osnok egens ongga erejgei nou mar bera 
emesma mar koma si. Noba osnok egens ongga ohca 
nou mar, beda ofa emek mar koma si. Noba osnok 
egens ongga engkik montoj, beda montoj omohoda 
jeska ofa si." 

11 Beda Yesus agot deika oida, "Erek osnok egens 
erejgei efen meka nou mos, beda meka koma eneita 
magosu gu ofa ojgomu guru. 

12 Noba erek ofa erejgei meka rot mem ofou, beda 
meka eneita majangkada gu ofa ojgomu guru. 

13 Jefeda erek iwa ongga irek rusnok mebif ojgomu 
ita mar ongga ongkoska gu yeyin iser, beda Allah 
emeita mar ongga oufamofa rot ekirsa si! Jeska Ofa 
emeita Efena Ebsi gu rusnok nomnaga ongga rirejgei 
gu Ofa rot si." 

1^ Gij mona juens Yesus ekemeji efena ofogog jeska 
osnok egens ongga enagot mar guru. Nou ongga 
efena ofogog koma orogna jeska osnok egens koma 
odou efesi, beda osnok egens koma agot mar deika 
sons. Rusnok rufoukou ongga ringk mar insa koma 
rudou oubsaha eteb rot. 

15 Tina rusnok rineya ragot oida, "Ofa eita owesa 
efek jeska Beelzebul, ongga efena ofogog nomnaga 
rerin ebirfaga, fogora ekemeji efena ofogog jeska 
rusnok rudou efesi ojgomu." 

16 Rusnok rineya rudou os rireni Yesus rourou tein, 
jefeda rua ruis gu Ofa jeskaseda Ofa otunggom mar 
onswos egema deika ongga orocunc rot oida Ofa en 
jeska Allah rot tenten ojgomu. 

17 Tina Yesus ejginaga rot mar ongga rua rusujohu 
rot gij rudou efesi ojgomu. Jefeda Ofa agot gu rua 
oida, "Erek rusnok ongga ringker gij monuh egens 
risinsa rimagobuma, beda gij mona kahma ebic egens 
insa koma rimekebema fogora orowora rot rua tein. 

18 Erek koma tein rot rua ongga Bilis ofoka ereij 
keingg fob. Erek rua rimagobuma, beda rua tein 
rimekebema fogora runot rot ahais deika guru. 

19 Iwa yagot oida Didif dikemeji efena ofogog jeska 
rusnok rudou efesi oisouska owesa efek ongga Didif 
disma jeska Beelzebul. Tina gij mona ongga iwa yeyin 
ruforoker rikemeji efena ofogog jeska rusnok rudou 
efesi, beda rua rinesma owesa efek jeska Beelzebul 

rot guru. Jefeda koma orocunc rot oida mar ongga 
iwa yanggot rot Didif bera enerek tenten guru. 

20 Tina Didif dikemeji efena ofogog jeska rusnok 
rudou efesi oisouska owesa efek jeska Allah ojgomu. 
Noba koma erek orocunc gu iwa oida ebeibeyaif bera 
Allah ofoka ereij keingg efen rusnok. 

21 Gij mona ongga osnok egens ongga ofora efek 
era efen mocongg orot joug gij ofa efen mod, beda 
efen mareibra eneseiseifa guru. 

22 Tina gij mona ongga osnok egens ongga ofora 
efek ekirsa enjagob osnok egens koma, beda ofa eita 
osnok koma efen mocongg beda orka efen mareibra 
nomnaga jeska ofa. Beda ofa ekeba mareibra insa 
koma gu rusnok rineya. 

23 Osnok egens ongga onot jera Didif guru, beda 
ofa bera ongga eretei rot Didif ojgomu. Noba 
osnok egens ongga onofij Didif jeskaseda ohoturu 
rusnok guru, beda ofa bera otunggom rusnok fogora 
rimekebema rot ojgomu." 

24 Gij mona ongga efena ofogog orogna jeska osnok 
egens odou efesi fob, beda efena ofogog koma ecira 
gij monuh ongga owowa jeskaseda ohca osnok egens 
fogora eker keingg ofonskos gij efen odou efesi. Tina 
erek efena ofogog enek osnok egens egema tein 
ongga adaij guru, beda efena ofogog koma osujohu 
rot oida omoksons skoita osnok egens ongga engker 
gij sis fob deika. 

25 Beda efena ofogog koma ek rot oida osnok egens 
koma efen odou efesi bera erek eskeira eteb deika 
fob. 

26 Jefeda efena ofogog koma eja noba oroun 
efena ofogog cinja erfeka deika ongga erek ofogog 
ekirsa jeska ofa esinsa. Beda efena ofogog koma 

nomnaga rijeker morototuma gij osnok egens insa 
koma odou efesi. Jefeda ebeibeyaif osnok egens insa 
koma emefera okora ekirsa jeska mona ongga efena 
ofogog egens eker gij odou efesi sis fob." 

?/ Askesi Yesus enagot mar insa koma ros, beda 
ojaga egens ongga ont gu rusnok ofoukou rifekesa 
ois gu Yesus oida, "Oufamofa eteb rot bebin mosib 
ongga engker rot bua noba ongga ongh mengk gu 
Bua!" 

28 Beda Yesus oroun gu ofa oida, "Oufamofa eteb 
rot rusnok ongga ringg Allah oga noba ricira rot mar 
koma tein!" 

29 Askesi rusnok rufoukou rinen skoita Yesus deika, 
beda Ofa agot oida, "Rusnok ongga rifena ebah gij 
mona ebeibeyaif bera rufogog ekirsa doska. Rua ruis 
gu Didif jeskaseda dutunggom mar onswos egema 
deika ongga orocunc rot oida Didif disma owesa 
efek jeska Allah fob. Tina rua rimek mar onswos 
egens deika ojgomu. Mar onswos egens koma bera 
morototuma erek mar onswos ongga rusnok ringk 
jeska nabi Yunus sis fob. 

30 Mar onswos jeska Yunus koma bera erek orocunc 
nou rusnok gij kota Niniwe sis fob. Beda erek koma 
tein rusnok rimek mar onswos egens jeska Didif, 
Rusnok Efesa, ongga emerek mar ongga orocunc 
rot rusnok ongga rifena ebah gij mona ebeibeyaif 
ojgomu. 

31 Sis eteb fob ojaga egens ongga ofoka ereij keingg 
monuh eteb eja skoita Salomo jeskaseda eg mar 
ongga ofa oftuftu rot odou ongga efesis eteb. Tina 
ebeibeyaif osnok egens ongga ofoka eteb ekirsa jeska 
Salomo bera enofoguma. Tina rusnok ongga rifena 
ebah ebeibeyaif bera runororu efen oga guri. Jefeda 

gij mona ongga enja ejgwaga, beda ojaga egens 
koma emedebecki jera rusnok ongga rifena ebah gij 
mona ebeibeyaif. Beda ofa omocunc rua erek oska. 

32 Noba gij mona ongga enja ejgwaga fob, 
beda rusnok Niniwe ongga ranggos sis fob bera 
rimedebecki jera rusnok ongga rifena ebah gij mona 
ebeibeyaif tein. Beda rua rumocunc rusnok ongga 
rifena ebah ebeibeyaif erek oska. Jeska sis fob Yunus 
ejefesij mar jeska Allah gu rusnok gij kota Niniwe, 
beda rua rimeesa joug rerin mar ongga oska. Tina 
ebeibeyaif osnok egens ongga ofoka aksa ekirsa 
jeska Yunus bera enofoguma, tina rusnok ongga 
rifena ebah ebeibeyaif bera runororu efen oga guri." 

33 Beda Yesus agot deika oida, "Giskini bera rusnok 
rines mah gij lampu egens fogora ridemi lampu 
ongga eisa koma guru. Noba rua runocohun lampu 
ongga eisa koma tein guru. Tina rua rimaha lampu 
egens koma jah mebera jeskaseda rusnok ongga 
rumoira gij mod insa koma rimek eisa koma. 

34 Rusnok riteij bera erek lampu ongga eisa nou 
rerin rudou efesi. Erek yeyin iteij ik mar rot koisoisa 
beda idou ebriyi gij mar rot koisoisa tein. Tina erek 
yeyin iteij inek mar rot koisoisa guru, beda idou 
enebriyi gij mar tein guru. Beda iwa iker gij motkobah 
ros. 

35 Iwa isujohu rot koisoisa oida mar ongga enah 
gu idou efesi bera erek eisa ojgomu, noba enerek 
motkobah guru. 

36 Jefeda erek yeyin idou efesi ongga efen eisa 
ojgomu, noba motkobah eneya enah gij guru, beda 
yeyin iteij ah bera erek eisa nou rusnok nomnaga 
morototuma erek lampu egens ongga eisa nou 
rusnok nomnaga si." 

37 Nou ongga Yesus emfesij rot mar insa koma 
oisa fob, beda osnok egens jeska ebic Farisi erejgei 
Ofa jeskaseda en noba get maat morototuma. 
Jefeda Yesus eja gu efen mod fogora eker gu meja 
jeskaseda get mar morototuma. 

38 Tina Farisi egens koma odou ofos graga rot Yesus 
jeska ofa et maat, tina Ofa onot efen etma jeni rerin 
agama erebent rot sismeni fog guri. 

39 Erek koma beda Yesus agot gu ofa oida, "Iwa 
ongga ebic Farisi bera yut mok osku jera bokor efei 
jah ejmeg ojgomu, tina inosujohu rot mar ongga 
angh gij mok osku efesi guri! Koma erek iwa isinsa 
ongga idou efesi ebera rot mar ongga oska ofoukou, 
noba idou esma keingg mareibra ofoukou, noba 
isujohu rot mar ongga ofogog ojgomuja. 

40 Iwa idou bera osumsumu eteb! Erek iwa 
inejginaga rot oida Allah bera ongga ontunggom mar 
koma efen ejmeg jera mar koma efen efesi tein guri? 

41 Tina erek iwa ikeba mar ongga angh esij bokor 
efesi gu rusnok ongga rufojingki, beda koma 
omorocunc rot oida yeyin idou efesi bera erek eskeira 
tein si. 

42 Mar okum eteb emah keingg iwa ongga ebic 
Farisi! Iwa iroru jeni mar ongga agama erebent 
anggot rot fogora iwa ikeba yeyin maat efed oknama 
gu Allah fob ojgomu. Erek koma tina iwa inoga ojga 
rot mar erek tenten nou rusnok enjgineg rerin mar 
oga guru. Ongga oufamofa bera, iwa yuftuftu rusnok 
rot teinefa Allah odou okora rot rua, noba inesitit 
isinsa ifoka rot maat efed insa koma ongga iwa ikeba 
gu Allah guru. 

43 Mar okum eteb emah keingg iwa ongga Farisi! 
Jeska iwa idou os iker gij kursi eteb ongga angh jah 

rusnok nomnaga rudou gij mod ongga rusnok rum 
riteij gu Allah gij. Noba iwa idou os jeskaseda rusnok 
rugif gu iwa gij mona ongga rua rik iwa gu pasar 
ojgomu. 

44 Mar okum eteb emah keingg iwa ongga Farisi! 
Jeska erek rusnok rudog ongga rufoka enah tumu 
guru, jefeda rusnok rinejginaga rot oida moksu egens 
enah jah suma guru. Erek koma tein rot iwa, jeska 
rusnok rinek rot yeyin mar ongga oska guru, jefeda 
rua rusujohu rot oida yeyin mar ongga oska enah gu 
iwa guru." 

45 Beda osnok egens ongga odou ebriyi eteb gij 
hukum Musa agot gu Yesus oida, "Akeina Guru, mar 
ongga Bua banggot insa koma bera erek buga oruh 
rot memefo!" 

46 Beda Yesus oroun oida, "Mar okum eteb emah 
keingg iwa ongga Guru-Guru agama tein si! Jeska 
iwa yuftuftu rusnok rot mar okum ofoukou jeskaseda 
rua rincira gij ojgomu. Tina iwa inofij rua jeskaseda 
rincira rot mar okum insa koma erek oskiyai tein 
jinaga guri! 

47 Okum eteb emah keingg iwa si! Iwa itunggom 
Allah efen nabi-nabi rudog erek ongkoskamoka 
ojgomu. Tina yeyin iker bera ongga ranggob 
nabi-nabi insa koma sis fobo! 

^8 Jefeda koma erek iwa yuitij rot mar ongga oska 
ongga yeyin iker runtunggom skoita nabi-nabi insa 
koma sis fob ojgomu. Jeska rua bera ragob nabi-nabi 
koma, noba iwa bera ongga itunggom nabi-nabi 
rudog nou rua ojgomu. 

49 Sis eteb fob Allah agot oida, 'Didif dumobk 
dedin nabi-nabi jera rasul-rasul skoita rua. Beda rua 

rimagob rineya noba rimeita mar okum gu rineya 
tein. ' 

50 Jefeda rusnok ongga rifena ebah gij mona 
ebeibeyaif bera rimesma mar okum eteb jeska 
Allah rot nabi-nabi nomnaga ongga rusnok ranggob 
onjoros deisef tein si. 

51 Gij mona ongga dojunmeni bera rusnok ranggob 
Habel. Noba gij mona kahma deika beda rua ranggob 
Zakharia tein gij mona ongga ofa ot deismos gu 
mebera jera Mod Allah tein. Jefeda iwa ijginaga rot 
tenten ojgomu rot oida, rusnok ongga rifena ebah gij 
mona ebeibeyaif bera rimesma mar okum eteb jeska 
Allah rot nabi-nabi insa koma nomnaga ongga rusnok 
ranggob fob si! 

52 Mar okum eteb emah keingg iwa ongga 
Guru-Guru agama! Jeska iwa ijginaga rot Allah oga 
efen ofou fob. Tina iwa isinsa inororu efen oga insa 
koma rot tenten guri! Noba iwa iragou joug moroju 
jeskaseda rusnok enjgineg rudou enebriyi gij efen 
oga tein guru." 

53 Nou ongga Yesus enja jeska rua ongga Farisi jera 
Guru-Guru agama insa koma, beda rua rutkonu oska 
eteb rot Ofa. Jefeda rua ruga erahah rot mar ofoukou 
skoita Ofa noba rijeka joug Ofa rot mar ofoukou 
deika ojgomu. 

54 Jeska erek Ofa agot mar ongga ekirsa rot rerin 
hukum agama beda rimagei Ofa rot ojgomu. 

1 2 1 Rusnok rufoukou doska rimeradgoduma 
jeskaseda riajga Yesus. Beda Yesus agot gu 
efen ruforoker oida, "Iwa yut joug idou rot rua ongga 
Farisi, jeska rua rineita mar jeni ongga rua risinsa 
ruftuftu rot gu rua enjgineg tein jinaga guru. Koma 
bera erek roti efed ongga orok mokcin roti nomnaga. 

? Jeska mar ongga oska ongga rusnok ridemdemi 
ebeibeyaif bera emah rot tomnomna gu rusnok 
nomnaga gij mona kahma si. 

3 Noba mar ongga iwa yanggot erek wuswus nou 
motu bera rusnok nomnaga rimeg rot gij mona 
ongga efeinah deika si. Noba mar ongga iwa yanggot 
ohuhunu gu rusnok gij rusu efesi bera rimagot rot 
tomnomna gu rusnok nomnaga gij mona kahma si." 

^ Beda Yesus agot deika oida, "Iwa inemeesa rot 
rusnok ongga rerin owesa efek jeskaseda ragob iwa 
guru. Jeska enadaij nou rua rutunggom mar ongga 
ekirsa jeska koma gu iwa deika guru. 

5 Tina ongga tenten bera, iwa imeesa rot Allah 
ojgomu. Jeska gij mona ongga rusnok ranggos 
fob, beda Ofa efen owesa efek adaij jeskaseda eij 
rerin rifena gij mahmei meren ojgomuja. Jefeda iwa 
imeesa rot Allah ojgomu. 

6 Rusnok ruhu mem cucurwahi efaga cinja fogora 
rirengk rot fifi ongga oskiyai. Erek koma, tina Allah 
ejginaga rot mem ofokai insa koma nomnaga erek 
jeni fob. 

7 Noba Ofa tein ejginaga rot yeyin ibir efeji nomnaga 
ongga angh tumu iwa. Jefeda iwa inemeesa guru, 
jeska ahah Allah eiteij bera iwa erek ofoufem ekirsa 
jeska mem cucurwahi insa koma ojgomu!" 

8 Beda Yesus agot deika oida, "Erek osnok egens 
agot jah rusnok rudou oida ofa bera erek dedin osnok 
egens, beda Didif, Rusnok Efesa tein, dimagot jah 
Allah efen malaikat-malaikat rufoukou rudou rot oida 
ofa bera erek dedin osnok egens si. 

? Tina, erek osnok egens orot keingging gu rusnok 
rudou rot oida ofa enerek dedin osnok egens guru, 
beda Didif tein dumorot keingging gu Allah efen 

malaikat-malaikat rudou rot oida ofa enerek dedin 
osnok egens jinaga guru. 

10 Noba erek rusnok ragot mar ongga oska rot Didif, 
Rusnok Efesa, beda adaij nou Allah osuna rot rerin 
mar ongga oska koma jeska rudou efesi ojgomu. 
Tina erek rusnok ragot mar ongga oska rot Efena 
Ebsi Allah, beda Allah onosuna rot rerin mar ongga 
egens insa koma jeska rudou efesi jinaga guru. 

11 Noba gij mona ongga rusnok rikris iwa skoita 
ebirfaga monuh, era skoita ebirfaga mod ongga 
rusnok rum riteij gu Allah gij, era skoita ebirfager 
enjgineg tein jeska iwa iroru Didif fob, beda iwa 
inejeka idou efesi rot mar ongga iwa imagot rot isinsa 
gu rua guru. 

12 Jeska gij mona insa koma bera Efena Ebsi 
omoftuftu iwa gij idou efesi rot mar ongga imagot gu 
rua si." 

13 Osnok egens ongga ot gu rusnok insa koma 
rifekesa ois gu Yesus oida, "Akeina Guru, bubk dedin 
edkora jeskaseda ofa ekeba mareibra ongga maka 
anggos jeska egema gu didif ojgomu foga." 

1^ Beda Yesus oroun gu ofa oida, "Edohuj, rusnok 
egema tein bera runocunc Didif jeskaseda dut 
deismos gu gefekesa rot gegan mareibra koma guru." 

15 Beda Yesus agot gu rusnok rufoukou jah suma 
oida, "Iwa yut joug idou efesi jeskaseda idou enesma 
keingg mareibra ofoukou guru. Jeska osnok egens 
enesma eiteij ah ongga oufamofa oisouska efen 
mareibra ofoukou ongga ofa ohoturu fob guru." 

16 Beda Yesus efesij rot mar ongga orocunc erek 
kef oida, "Orna mei ahtah egens efen mekeni egens 
ongga eteb doska noba ofa esma maat efek ofoukou 
jeska mekeni egens koma. 

17 Beda ofa osujohu gij odou efesi rot oida, 'Maat 
ofoukou dedin kef bera dimesah sinefo?' 

18 Ofa osujohu rot mar insa koma fogora oga eris 
rot mar erek kef oida, 'Didif dumohoda dedin mod 
egens ongga dinsah dedin maat gij fob ojgomu. Beda 
didif dimei mod egens ongga eteb ekirsa fogora disah 
dedin maat jera mareibra ofoukou gij ojgomu.' 

1? Beda ofa osujohu gij efen odou efesi deika oida, 
'Ebeibeyaif dedin maat jera mareibra ongga erek 
adaij nou fogora diker rot ongkoskamoka gij tahun 
ofoukou deika si.' 

20 Tina Allah agot gu ofa oida, 'Bua budou 
osumsumu eteb rot ros! Jeska gij motu insa kef bera 
bua bimagos ojgomu. Jefeda mar ofoukou ongga 
bua buhoturu nou bisinsa fob bera emah gu rusnok 
enjgineg ojgomu.' 

21 Jefeda rusnok nomnaga ongga ruhoturu mar 
ofoukou nou risinsiyai ojgomu bera rimek mar erek 
osnok egens koma ojgomu si. Jeska ahah Allah eiteij 
bera rerin mar ofoukou insa koma onofij rua jinaga 
guru." 

22 Beda Yesus agot deika oida, "Erek koma jefeda, 
Didif dudou os dagot gu iwa oida enadaij nou iwa 
ijekjeka idou efesi rot maat ongga imet era mei 
ongga imej jeskaseda ifena ebah ojgomuja guru. 
Noba iwa inejekjeka idou efesi rot meisoufa ongga 
imergi tein guru. 

23 Jeska mar enjgineg gij yeyin iteij ah kef bera 
ofoufem ekirsa jeska maat ongga imet. Noba mar 
enjgineg nou yeyin ifaga bera ofoufem ekirsa jeska 
meisoufa ongga imergi tein. 

24 Iwa isujohu rot mem ongga ofu gu mebaga esda. 
Mem insa koma rinerefa maat gij mekeni guru. Noba 

mem runohoturu maat gij rerin mod tein guru. Tina 
yeyin Ika ongga eker gu mebaga bera ot joug rua 
ojgomuja. Jefeda mem koma rit maat orofosut mona. 
Noba ahah Allah eiteij bera iwa erek ofoufem ekirsa 
jeska mem insa koma ojgomu. 

25 Noba erek iwa ijekjeka idou efesi rot mar insa 
koma ojgomuja, beda koma onofij iwa jeskaseda 
ifena ebah rot mona ongga ekirsa jinaga guru. 

26 Enadaij nou iwa itunggom mar erek insa koma 
jinaga guru. Jefeda iwa inejekjeka idou efesi rot mar 
egema tein guru. 

27 Iwa isujohu rot marfok ongga ah gu mektah. 
Marfok insa koma enefarur gij mar guru. Noba 
marfok koma eneb meisoufa nou esinsa guru. Raja 
Salomo bera efen mareibra ofoukou doska. Noba ofa 
efen meisoufa ongga erek ongkoska eteb tein. Tina 
marfok insa koma bera erek ongkoska eteb ekirsa 
jeska raja Salomo efen meisoufa insa koma ojgomu. 

?8 Allah bera ongga ot joug mosodum ongga ah gu 
mektah tein. Noba mosodum insa koma bera ah gij 
mona ongga estir ojgomu. Beda ris mah gij mosodum 
koma fogora eribseb noba eseiseifa ojgomu. Jefeda 
Ofa omot joug iwa erek ahais ekirsa ojgomu. Tina 
iwa idou onororu mar insa koma rot tenten enesi. 

29 Jefeda iwa inejekjeka idou efesi rot mar ongga 
imet era mar ongga iwa imej guru. Iwa idou 
enefeneinei rot mar egema tein guru. 

30 Jeska rusnok ongga runororu Allah guru bera 
ruhca mar erek koma ojgomuja. Tina yeyin ika Allah 
bera ejginaga rot oida iwa icosu rot mar insa koma 
fob ojgomu. 

31 Jefeda ongga oufamofa eteb bera, iwa iroru mar 
ongga Allah odou os rot ojgomu, beda Ofa emeita 
mar insa koma nomnaga gu iwa si." 

32 Erek koma beda Yesus agot deika oida, "Iwa bera 
irek domba-domba ongga Allah ot joug. Jefeda iwa 
inemeesa rot mar egema tein guru. Jeska oisouska 
efen odou ongga eskeiramera rot iwa bera Ofa odou 
OS eita eiteij ah ongga efeinah gu iwa gu mebaga. 

33 Jefeda iwa yuhu yeyin mareibra ojgomu. Noba 
fifi ongga imesma jeska mar insa koma bera ikeba 
gu rusnok ongga rufojingki tein. Beda iwa imesah 
mareibra ofoukou gu mebaga. Jah suma bera 
mareibra ah aibin rot ojgomuja. Jeska mareibra 
ongga angh gu mebif bera rusnok rukoreka ojgomu 
noba magjir tein et fogora eseiseifa. 

34 Jeska rusnok ongga ruhoturu mareibra ofoukou 
gu mebif bera rusujohu rot mar ongga mebif efen 
ojgomuja. Tina rusnok ongga ruhoturu mareibra gu 
mebaga, beda rua rusujohu rot mar ongga mebaga 
efen ojgomuja." 

35 Beda Yesus agot deika oida, "Iwa yut joug rot 
iskusk jeskaseda iwa insejah nou yufij yeyin ebirfaga 
gij mona ongga ofa ensaga keingg iwa fob. Iwa 
isejah yeyin meisoufa ongga imergi, noba ris mah gij 
yeyin lampu jeskaseda eisa ojgomuja. 

36 Koma erek rusnok ongga rufij rerin ebirfaga 
egens. Rua rut joug rot mona ongga ofa oksons en 
jeska monuh egema ongga rusnok ruina maat keingg 
gosnok ongga gomoskotuma. Nou ongga ofa ensaga 
gu efen mod noba engkik montoj, beda rua ongga 
rufij ebirfaga egens koma ruhoda montoj jeska ofa 
rot ebeirens. 

37 Erek ofa ek, tina rua rut joug noba rinsejah nou 
rufij ofa ojgomu. Jefeda ongga tenten bera, ebirfaga 
egens koma emergi meisoufa erek rua ongga rufij 
fogora omobk efen ruforoker insa koma jeskaseda 
riker gu meja. Beda ofa emecka maat gu rua tein si. 

38 Jefeda oufamofa eteb rot rusnok ongga rumfij 
rerin ebirfaga egens insa koma. Jeska erek ofa en gu 
motu fob, era gu motu deis fob, tina rua riker joug 
rot ofa ros, beda rua rimesma oufamofa eteb jeska 
ofa si. 

39 Tina ongga tenten bera, erek osnok egens 
ejginaga rot mona ongga rusnok ongga rukoreka mar 
rimen skoita efen mod, beda ofa omot joug rot iskusk 
jeskaseda rua runoira gij efen mod guru. 

^0 Frek koma jefeda iwa tein yut joug idou efesi rot 
iskusk, jeska iwa inejginaga rot mona ongga Didif, 
Rusnok Efesa, bera dumoksons en guru." 

^1 Beda Petrus ejeka gu Yesus oida, "Tuhan, bebin 
buga koma bera buncunc rot memef ongga bebin 
ruforoker ei, era gu rusnok nomnaga ei?" 

?? Beda Yesus oroun oida, "Erek osnok egens omfij 
efen ebirfaga rot iskusk, beda efen ebirfaga koma 
emeita owesa efek gu ofa jeskaseda ekeba maat 
gu ruforoker enjgineg ongga rimfarur nou ebirfaga 
egens koma. 

43 Noba erek osnok egens koma eita mar insa koma 
rot iskusk gij mona ongga ebirfaga egens koma 
ongksons en fob, beda ofa odou efaga ouka eteb rot 
Si. 
^4 Jeska efen ebirfaga koma emeita owesa efek 
ekirsa gu ofa rot fogora ofa emagei ebirfaga egens 
koma efen mareibra nomnaga nou ofa. 

^? Tina erek ofa agot oida, 'Dedin ebirfaga bera 
enen ebeirens guru. Ofa eker dektek ros ojgomu.' 
Jefeda ofa obu ebirfaga egens koma efen rusnok 
enjgineg ongga rufij ofa, noba osnok egens koma et 
maat ofoukou noba ej mofut efeyi fogora ebirfaga 
erebibei rot mofut efeyi ojgomuja. 

^6 Beda ebirfaga egens insa koma emen gij mona 
egens ongga ofa enejginaga rot guru. Beda ebirfaga 
egens koma emaha mar okum eteb keingg ofa noba 
obk ofa jeskaseda riker jera rusnok enjgineg ongga 
runororu Allah oga guru. 

?/ Noba erek osnok egens ongga ejginaga rot efen 
ebirfaga odou os rot fob, tina ofa enesejah nou ofij 
efen ebirfaga guru, era ofa onotunggom mar ongga 
ebirfaga egens koma odou os rot guru, beda ofa 
emesma okum eteb jeska efen ebirfaga egens tein si. 

48 Tina erek osnok egens enejginaga rot mar ongga 
efen ebirfaga odou os rot enesi, beda mar okum 
ongga ofa esma jeska efen ebirfaga koma bera erek 
oskiyai ojgomu. Jeska erek rusnok risma mar ofoukou 
fob, beda rerin ebirfaga omois gu rua jeskaseda rufij 
erek ofoukou ojgomu. Noba erek rusok ongga risma 
owesa efek eteb jeska rerin ebirfaga, beda ebirfaga 
koma omobk rua jeskaseda rutunggom mar ongga 
erek ofoufem ekirsa nou ofa ojgomu." 

49 Beda Yesus agot deika oida, "Didif din jeskaseda 
dis mah eisa egigir eteb gu mebif. Noba Didif dudou 
os oida mah eisa egigir eteb insa koma et mebif 
nomnaga fob! 

50 Tina Didif dijginaga rot oida mar okum eteb 
emeita efera okora eteb gu Didif si. Noba dudou 
okum eteb rot mar koma ojgomuja onjoros mona 
ongga Didif dincira gij mar koma fob ojgomu. 

51 Enadaij nou iwa isujohu rot oida Didif din gu 
mebif jeskaseda dufij rusnok fogora riker rot rudou 
ongga eskeiramera moguma guru. Jeska Didif din 
jeskaseda oisouska mar ongga Didif duftuftu bera 
rusnok rudou emekebema rot ojgomu. 

52 Ebeibeyaif rusnok rufok cinja riker erek egens. 
Tina gij mona kahma beda rudou emekebema rot 
dedin duga. Noba rusnok rugomu rumok eretei skoita 
gosnok gegeka, era gosnok gegeka gomok eretei 
skoita rusnok rugomu. 

53 Meka emekeba jeska efen efesa orna ni, efesa 
orna emekeba jeska efen meka ni, mosu emekeba 
jeska efen efesa ojaga ni, efesa ojaga emekeba jeska 
efen mosu ni, mogona emekeba jeska efen mogona 
ni, mefina emekeba jeska efen mefina ni." 

?^ Beda Yesus agot gu rusnok rufoukou insa koma 
deika oida, "Gij mona ongga iwa ik mocgoj ofog 
ongga ontumbah orogna, beda iwa yagot oida ai 
juens mos es. Beda tenten, mos ens ojgomu. 

?? Beda gij mona ongga mof enen jeska monuh yes, 
beda iwa yagot oida mosua omowa. Beda tenten, 
mosua fob. 

56 Tina iwa irek rusnok ongga ruhurmei mar ojgomu. 
Jeska iwa ik mar insa koma beda idou ejginaga rot 
mona ongga nou mos ens jera mona ongga mosua. 
Erek koma tina, teinefa fogora iwa idou inebriyi gij 
mar ongga orocunc jeni rot mar ongga emecira gij 
mona deisef guri?" 

57 Beda Yesus agot deika oida, "Teinefa fogora iwa 
isinsa inoga ojga rot mar moguma rot tenten gurei? 

58 Erek osnok egens odou os ekris iwa skoita hakim 
egens jeskaseda ofa oga ojga rot efen mar oga, beda 
iwa ireni rot ahais jeskaseda idou emeskeira moguma 

sons ojgomu. Erek iwa ineita mar insa koma guru, 
beda ofa omoroun iwa skoita hakim. Beda hakim 
omobk iwa skoita polisi. Beda polisi rimaha iwa gij 
mod oskusk. 

?? Beda iwa imah gij mod oskusk ojgomuja onjoros 
imoh osnok egens insa koma efen mar okowu 
nomnaga sons fog." 

1 3 1 Gij mona insa koma bera rusnok rineya rifesij 

gu Yesus osok gij rot teinefa Gubernur Pilatus 
anggob rusnok jeska monuh Galilea askesi rua rugif 
gu Allah sis fob. 

? Beda Yesus agot gu rua oida, "Jefeda iwa isujohu 
rot oida rusnok insa koma bera rerin mar ongga oska 
ekirsa jeska rusnok Galilea rineya jeska rua ranggos 
erek koma fob ei? 

3 Erek koma guru. Tina erek iwa tein inemeesa joug 
yeyin mar ongga oska guru, beda mar okum emedi 
iwa tein fogora iwa tein imagos si. 

^Teinefa rot rusnok rufok setka noba cinja orfomu 
ongga ranggos gij kota Yerusalem gij mona ongga 
mod aksa eteb esiri keingg rua. Iwa isujohu koma 
bera orocunc rot oida rua rerin mar ongga oska 
ekirsa jeska rusnok rineya ongga ringker gij kota 
Yerusalem ei? 

? Erek koma guru. Tina erek iwa tein inemeesa joug 
yeyin mar ongga oska guru, beda mar okum emedi 
iwa fogora iwa imagos tein si." 

6 Beda Yesus agot deika oida, "Osnok egens efen 
mega ara egens ongga ot gu efen mekeni anggur. Gij 
mona juens beda ofa ejek mega egens koma rot efen 
efek, tina enek efek egema tein guri. 

7 Jefeda ofa agot gu osnok egens ongga omfij gij 
efen mekeni oida, 'Didif dijek dedin mega egens kef 

rot efen efek gij tahun rara orgomu fob, tina dinek 
mega koma efen efek jinaga guru. Jefeda buf mega 
egens ojgomu, jeska mega koma ot rourou gij dedin 
mekeni ojgomu.' 

8 Tina osnok egens ongga omfij koma agot oida, 
"Tuan, erek buitij rot beda mega koma ot gij tahun 
egens deika fog ojgomu. Beda didif dimeji mebi rejrej 
mega efaga egens koma noba dumogun maat gij 
mebi jeskaseda ofogu rara. 

? Beda naker gij tahun egens deika ojgomu. Noba 
erek efen efek beda oufamofa eteb nou bua. Tina 
erek efen efek guru, beda dumof mega egens koma 
Si." " 

10 Gij mona ongga Sabat egens beda Yesus oftuftu 
rusnok gij mod egens ongga rua rum riteij gu Allah 
gij. 

11 Ojaga egens ongga efena ofogog engker gij odou 
efesi enofogu jah suma. Efena ofogog insa koma edi 
ofa fogora ofa maren gij tahun rara setka noba cinja 
orfomu fob. Ofa ejmeg ofora agab jefeda ofa onot rot 
iskusk guru. 

12 Nou ongga Yesus ek ojaga egens koma, beda Ofa 
ois gu ojaga egens koma oida, "Asoka, Didif dusuwa 
bua jeska mar ongga otunggom bua erek marenib 
fob!" 

13 Beda ofa aha efen etma esij ofa. Beda ainsa 
koma ojaga egens koma ot aharuka noba ofa esitit 
gu Allah. 

14 Jefeda ebirfaga mod ongga rusnok rum riteij 
gu Allah gij bera otkonu oska rot Yesus jeska Ofa 
eita eskeira gu osnok egens gij mona ongga Sabat. 
Jefeda ofa agot gu rusnok jah suma oida, "Gij mona 
cinja erfens bera rusnok rifarur gij mar. Jefeda erek 

iwa idou os isma eskeira beda iwa in gij mona ongga 
rimfarur insa koma ojgomu, tina inen rot mar insa 
koma gij mona ongga mimif mum miteij gu Allah 
guru!" 

15 Beda Yesus agot gu ofa oida, "Bua buhurmei mar 
ojgomu! Gij mona ongga Sabat beda iwa nomnaga 
isuwa yeyin lembu era keledai jeska yeyin mod fogora 
iroun mar koma jah mebah jeskaseda ita mei gu. 

16 Tina teinefa rot ojaga egens kefo! Ofa tein bera 
ongga onjuj jeska efen meimowa Abraham. Noba 
Bilis ontunggom ofa gij tahun rara setka noba cinja 
orfomu fob fogora ofa maren ojgomuja! Tina iwa 
isujohu rot oida enadaij nou ofa osuwa jeska mar 
okum insa kef gij mona ongga Sabat gurei!" 

17 Nou ongga Yesus anggot mar insa koma fob, 
beda ebirfaga mod insa koma mojen ofa eteb rot. 
Tina rusnok jah suma rudou efaga ouka eteb rot mar 
onswos ongga Yesus ontunggom jah gu rifekesa fob. 

18 Yesus agot gu rua oida, "Mona ongga Allah ofoka 
ereij keingg rusnok bera erek kef: 

1? Osnok egens erefa mega mos efej egens gij efen 
mekeni. Sismeni mega mos efej insa koma bera erek 
efej ai ojgomai. Tina mega mos efej insa koma er 
erek mega ongga akseij eteb fob. Beda mem ofoukou 
ojoka efefa gij mega esta insa koma." 

20 Beda Yesus agot mar orocunc juens deika gu rua. 
Ofa agot oida, "Mona ongga Allah ofoka ereij keingg 
rusnok bera erek kef: 

21 Ojaga egens eita roti efed ongga erek ai oskiyai. 
Beda ofa orohoh roti efed insa koma jera gandum 
fogora gandum koma ejefifij erek eteb doska deika 
fob." 

22 Erek koma noba askesi Yesus otoiru jah kota 
Yerusalem beda Ofa oira gij kota-kota ongga angh 
gij monuh insa koma tein. Beda Ofa oftuftu mar gu 
rusnok gij kota-kota insa koma. 

23 Beda osnok egens ejeka gu Yesus oida, "Tuhan, 
erek rusnok oskiyai bera rimesma eiteij ah ongga 
efeinah ei?" 

24 Beda Yesus oroun oida, "Iwa ireni rot iskusk 
jeskaseda imoira gij montoj ongga emeinma ojgomu. 
Jeska rusnok rufoukou bera rimereni rot tina rua 
nomnaga runoira gij montoj ongga emeinma insa 
koma guru. 

25 Gij mona ongga ebirfaga mod of joug montoj 
jeska iwa fob, beda iwa imot jah mebah noba ingkik 
montoj koma ojgomuja. Noba iwa imois gu ebirfaga 
mod egens koma oida, "Tuan, buhoda montoj jeska 
memefo.' Tina tuan insa koma omoroun gu iwa oida, 
'Didif dinejginaga rot iwa guru! Iwa in jeska guaidu?' 

26 Beda iwa imoroun gu ofa oida, 'Tuan, mimif mint 
maat morototuma jera bua sis fob! Noba bua buftuftu 
memef gij mefmen monuh sis fob.' 

27 Tina ofa omoroun gu iwa oida, 'Didif dinejginaga 
rot iwa guru. Noba didif dinejginaga rot monuh ongga 
iwa in jeska tein guru. Iwa ija jeska didif ojgomu. Iwa 
bera erek rusnok ongga rufogog ojgomu!' " 

?8 Beda Yesus agot gu rusnok insa koma deika oida, 
"Gij mona ongga Allah ofoka ereij keingg rusnok, 
beda iwa imek yeyin imower Abraham ni, Ishak ni, 
Yakub ni, jera nabi-nabi nomnaga risitit Allah. Tina 
iwa imebisa noba imeita ifera okora eteb gij mona 
insa koma si. Jeska Allah omokoja iwa jeska ojgomu. 

29 Rusnok rimen jeska monuh ongga mowa orogna 
ni, monuh ongga mowa esiri gij ni, monuh ongga 

agosu ni, monuh ongga emaga ni. Beda rua nomnaga 
rimet maat morototuma noba rimefaga ouka eteb 
morototuma jera Allah si. 

30 Tina rusnok ongga ruhca rufoka ongga aksa gij 
mona ongga ebeibeyaif bera runofoka aksa gij mona 
ongga emen deika guru. Noba rusnok ongga runohca 
rufoka ongga aksa gij mona ebeibeyaif guru bera 
rimesma rufoka ongga aksa gij mona ongga emen 
si." 

31 Gij mona insa koma beda rusnok rineya ongga 
ebic Farisi rin skoita Yesus noba ragot gu Ofa oida, 
"Akeina, Bua bineker jah sif guru. Bua bija jah monuh 
enjgineg ojgomu, jeska raja Herodes odou os agob 
Bua." 

32 Beda Yesus oroun gu rua oida, "Raja Herodes 
bera odou efesis noba ofogog tein. Jefeda bua bagot 
gu ofa oida, 'Gij mona deisef jera monog tein bera 
dikemeji efena ofogog jeska rusnok rudou efesi noba 
dita eskeira gu rineya ongga marenir tein. Beda gij 
mona juomu bera dimeita mar nomnaga oisa fob.' 

33 Erek koma, tina deisef, monog, ckog tein bera 
Didif dumotoiru ojgomuja onjoros dinsaga gu kota 
Yerusalem fob. Jeska Didif ducosu rot danggos gij 
kota Yerusalem morototuma erek nabi-nabi ongga 
ranggos jah suma sis fob tein ojgomu! 

34 Didif dudou okora eteb rot iwa ongga kota 
Yerusalemo! Yeyin imower bera ongga ranggob 
rusnok ongga Allah ombk skoita iwa sis fobo. Noba 
rua bera ongga rira mamu riredi rusnok rineya 
ongga Allah ombk skoita rua fogora ranggos tein. 
Sis fob Didif dudou os ducohun iwa nomnaga erek 
mongkukar mosu ongga ocohun efer gij efembra 
efesi. Tina iwa idowu joug rot ojgomu. 

35 Jefeda Allah eneker gij yeyin Mod egens jah 
ifekesa deika guru. Mod koma emah erek rourou 
ojgomu. Noba iwa inek Didif deika guru onjoros 
mona ongga iwa yuis rot oida, 'Oufamofa eteb gu 
Bua ongga bin oisouska Tuhan ofoka!' " 

1 4 1 Gij mona ongga Sabat egens, beda Yesus eja 

jah Farisi egens ongga ofoka aksa efen mod 
jeskaseda get maat morototuma. Rusnok nomnaga 
jah suma ruhobut Ofa ojgomuja. 

? Osnok egens ongga efen aki jera etma efifij noba 
emageima bera eker doida Yesus. 

3 Beda Yesus ejeka gu rua ongga ebic Farisi insa 
koma jera Guru-Guru agama rineya jah suma oida, 
"Ororu mifmin agama erebent bera mimif mita 
eskeira gu rusnok gij mona ongga Sabat ei era 
gurei?" 

^Tina rusnok insa koma riker moubsaha ojgomu. 
Jefeda Yesus aha efen etma esij osnok egens koma 
beda eita eskeira gu ofa. Beda Ofa obk osnok egens 
koma jah efen mod. 

? Erek koma beda Ofa agot gu rua deika oida, "Erek 
iwa yeyin iser era yeyin sapi egens ongga ensiri gij 
mebi efesi gu mona ongga Sabat, beda iwa imofij rua 
fogora yuku rua jeska mebi efesi insa koma ei era 
gurei?" 

6 Tina rusnok insa koma runoroun mar gu Yesus 
guru. Rua rudou oubsaha jefeda riker toumou 
ojgomu. 

7 Yesus eyajga rusnok rineya ongga ruira gij mod 
ongga ebirfaga Farisi egens insa koma efen. Rineya 
jeska rua rijeker esij kursi eteb jah rusnok nomnaga 
rudou jeskaseda rusnok rugif gu rua ojgomu. Nou 

ongga Yesus ek mar insa koma beda Ofa efesij rot 
mar orocunc egens erek kef oida, 

8"Gij mona ongga rusnok ruis gu iwa jeskaseda 
in noba it maat morototuma jera gosnok ongga 
gomoskotuma, beda iwa inejeker esij kursi eteb 
egens jah rusnok nomnaga rudou guru. 

? Jeska erek rua ruis gu osnok egens ongga ofoka 
aksa ekirsa jeskaseda engker gij kursi eteb egens, 
beda rua rimekemeji iwa jeska kursi koma fogora 
mojen iwa eteb rot. 

10 Ongga oufamofa bera, gij mona ongga rusnok 
ruis gu iwa jeskaseda in, beda iwa ijeker jah gu 
rusnok rijmeg ojgomu. Beda rua rimen skoita iwa 
noba ragot gu iwa oida, 'Edohuji, iwa in noba iker gij 
kursi eteb egens kef jah rusnok rudou ojgomu.' Erek 
koma beda rusnok insa koma rumougif gu iwa. 

11 Jeska Allah omoin keingg rusnok nomnaga ongga 
rufra risinsa rufoka erek Aksa si. Noba erek rusnok 
ruin keingg risinsa rufoka erek enaksa guru, Beda 
Allah omofra rerin rufoka erek aksa si." 

1? Erek koma beda Yesus agot gu ebirfaga Farisi 
egens koma oida, "Gij mona ongga bua buina maat 
nou mona era motu, beda bunois gu bebin obhujir ni, 
obkoser ni, bebin ebskir rineya ni, era runa mei ahtah 
ni jeskaseda rin noba rit maat morototuma jera bua 
guru. Jeska gij mona kahma beda rua rumois gu bua 
tein jeskaseda bin noba bit maat morototuma jera 
rua. Beda koma erek rua risesa maat insa koma sons 
gu bua rot ojgomu. 

13 Tina ongga oufamofa bera, gij mona ongga bua 
buina maat eteb, beda bua buis gu rusnok ongga 
rufojingki ni, rusnok ongga raki emageima ni, rusnok 
ongga rufumbohah ni, rusok ongga riteij ofou ni. 

1^ Bua bufij rusnok erek koma beda Allah emeita 
oufamofa eteb gu bua rot si. Jeska enadaij nou 
rusnok insa koma risesa maat ofoukou sons gu bua 
guru. Tina gij mona ongga rusnok ongga rudou ebsi 
komowa rindebecki jeska ranggos fob, beda bua 
bimesma bebin bufons rot ongga erek ongkoska 
ekirsa si." 

15 Nou ongga osnok egens koma engg rot mar insa 
koma ongga Yesus anggot fob beda ofa agot oida, 
"Oufamofa eteb rot rusnok ongga ruina maat eteb 
morototuma jera Allah gu mebaga!" 

16 Beda Yesus efesij mar orocunc egens erek kef 
oida, "Gij mona juens beda osnok egens ongga 
oina maat eteb bera ois gu efen mohujir rufoukou 
jeskaseda rin noba rit maat morototuma jera ofa. 

17 Nou ongga mar nomnaga ensejah fob, beda ofa 
obk osnok egens skoita rua jeskaseda agot gu rua 
oida, 'Iwa in jeska maat nomnaga ensejah fob.' 

18 Tina rusnok insa koma nomnaga rinen guri. 
Osnok egens jeska rua ragot oida, 'Didif dineja enesi, 
jeska didif dingk mekeni egens fob, noba didif dudou 
os dijek dedin mekeni koma fog.' 

1? Beda osnok egens eneya deika agot oida, 'Didif 
dineja deisef guru, jeska didif dingk sapi efaga setka 
fob, noba didif dudou os durohrus dedin sapi-sapi 
koma jah mektah sismeni fog.' 

20 Beda osnok egens eneya deika agot oida, 'Didif 
ainsa kef bera duskotu arja deisef fob, jefeda didif 
dineja jah suma enesi.' 

21 Erek koma jefeda osnok egens insa koma oksons 
noba agot rot mar insa koma nomnaga gu efen 
ebirfaga. Beda ebirfaga egens koma otkonu oska 
eteb rot. Jefeda ofa agot gu osnok oforoka egens 

insa koma ongga ofij ofa oida, 'Bua bija ebeirens 
jah moroju osubu deis, beda buroun rusnok ongga 
rufojingki ni, rusnok ongga raki emageima ni, rusnok 
ongga riteij ofou ni, rusnok ongga rufumbohah ni, 
rua koma rin jah sif ojgomu.' 

22 Nou ongga osnok egens koma oroun rusnok 
insa koma fob, beda ofa agot gu efen ebirfaga oida, 
"Tuan, didif duntunggom mar ongga bua bumbk didif 
rot fob, tina bebin mod efesi enebera rot rusnok 
enesi.' 

?3 Beda ebirfaga egens koma agot gu ofa oida, 
'Jefeda bua bija jah moroju ongga angh rejrej monuh 
insa kef noba biradgodu rusnok jah suma jeskaseda 
rua tein rin noba rit maat fogora dedin mod emebera 
rot rusnok si. 

24Tina rusnok insa koma ongga didif duis gu rot 
sismeni bera rinen guri! Jefeda gij mona kahma bera 
rua rinet maat morototuma jera didif deika jinaga 
guru!" " 

25 Gij mona insa koma bera rusnok rufoukou rincira 
morototuma jera Yesus. Beda Yesus ekikif noba agot 
gu rua oida, 

26 "Erek osnok egens odou os ororu Didif, tina ofa 
odou okora rot efen rusnok erek mosu ni, meka ni, 
mohona ni, efesa ni, mokosa ni, meyera ni, era ofa 
esinsa tein erek ekirsa jeska Didif, beda enadaij nou 
ofa ororu Didif jinaga guru. 

27 Noba erek osnok egens onoitij rot eita efera 
okora morototuma erek Didif dimeita difera okora 
guru, beda enadaij nou ofa ororu Didif guru. 

?8 Gij mona ongga osnok egens odou os ei mod 
ongga aksa, beda ofa ofosuit efen fifi egaho 

jeskaseda ek rot oida efen fifi ongga adaij nou ei mod 
egens rot oisa ebeirens fob ei, era gurei. 

29 Jeska erek ofa aha mod egens koma efen efeb 
ojgomu ros, tina efen fifi oisa jeska, beda mod egens 
koma onoisa guru. Erek koma beda rusnok ongga rik 
mod egens koma bera rumotut rot ofa si. 

30 Rua rimagot oida 'Wah! Osnok egens kefi ei mod 
eteb, tina onoisa ebeirens guri.' 

3lEra raja egens emagobuma jera raja enjgineg. 
Tina sismeni bera ofa omosujohu rot oida efen 
tentarer rufok ribu setka bera adaij nou rimagobuma 
jera raja enjgineg koma efen tentarer rufok ribu 
setka egeka ei era gurei? 

32 Ofa osujohu rot, tina efen tentarer enadaij guru. 
Jefeda gij mona ongga raja enjgineg koma efen 
tentarer ongga askesi gu moroju ros, beda ofa omobk 
efen ruforoker skoita raja enjgineg koma jeskaseda 
ragot gu ofa oida ofa onodou os rimagobuma jera 
ofa guru!" 

33 Beda Yesus agot deika oida, "Erek koma rot iwa 
tein. Erek iwa inaha mar nomnaga jah jeskaseda 
iroru Didif guru, beda enadaij nou iwa iroru Didif 
jinaga guru." 

34 Beda Yesus agot deika oida, "Maroforu mos bera 
oufa nou mar ofoukou ongga mimif mireska. Tina 
erek maroforu mos insa koma onotka deika guru, 
beda mimif maha maroforu mos koma jah ojgomuja 
noba minereska mar deika guru. Jefeda erek iwa 
isujohu rot mar insa koma ongga iwa ig rot iskusk 
ojgomu beda idou emebriyi gij efen ofou si." 

35 (14:34) 

1 5 1 Gij mona juens rusnok ongga ruhoturu 
pajak jera rusnok rineya ongga rusnok Yahudi 


Lukas 15 357 


rusujohu bera ongga rirek oska tein rumohoturuma 
jera Yesus jeskaseda rig rot efen oga. 

2 Tina rusnok ongga ebic Farisi jera rineya ongga 
Guru-Guru agama ruga erahah rot rusnok insa koma. 
Jefeda rua ragot rot Yesus oida, "Wah! Ofa kef 
oroun rusnok insa koma ongga rerin mar ongga oska 
ofoukou fogora et maat morototuma jera rua tein 
ojgomu!" 

3 Erek koma beda Yesus efesij mar orocunc egens 
gu rua erek kef oida, 

^"Osnok egens jeska iwa efen domba efaga wuntin 
egens, tina domba orins ejeseiseifa ojgomu. Beda 
osnok egens koma emeja jeska efen domba-domba 
efaga setka cinja tohkuru noba cinja tohkuru, noba 
ofa ojohca domba orins koma ongga enseiseifa. Ofa 
omohca domba orins koma ojgomuja onjoros ofa ek 
domba egens koma sons. 

? Noba gij mona ongga ofa enja ek efen domba 
orins koma sons fob, beda ofa emaha domba koma 
esij efembra, 

6 noba orka sons rot odou efaga ouka eteb. Beda 
ofa omohoturu efen mohujir jera rusnok enjgineg 
tein, noba agot gu rua oida, 'Mimif nomnaga mifaga 
ouka eteb morototuma ojgomu, jeska dedin domba 
orins ongga enseiseifa sis fob bera dita sons fob.' 

7 Erek koma tein, rua ongga ringker gu mebaga 
bera rudou efaga ouka ekirsa rot osnok egens 
ongga emeesa joug efen mar ongga oska fob jeska 
rusnok setka cinja tohkuru noba cinja tohkuru ongga 
rusujohu oida rinemeesa joug rerin mar ongga oska 
guru." 

8 Beda Yesus agot deika oida, "Didif difesij rot mar 
orocunc erek kef tein oida, ojaga egens efen fifi perak 

setka, beda egens eseiseifa. Jefeda ofa es mah gij 
efen lampu fogora ohca fifi insa koma. Beda ofa tein 
omog mar ofora ejeres jeska mersa tein jeskaseda 
ohca fifi insa koma. 

? Nou ongga ofa ek fifi insa koma sons fob, beda ofa 
omois gu efen mohujir nomnaga fogora agot gu rua 
oida, Iwa idou efaga ouka morototuma jera didif, 
jeska dik dedin fifi ongga enseiseifa insa koma fob!' 

10 Erek koma tein, Allah efen malaikat-malaikat 
rudou efaga ouka eteb rot osnok egens ongga 
emeesa joug efen mar ongga oska fob." 

11 Beda Yesus agot orocunc egens erek kef oida, 
"Osnok egens efen efeserga gorna gegeka. 

12 Efesa ongga osuira agot gu efen meka oida, 
'Akeina, bua bikeba bebin mareibra oknama gu didif 
gij mona ebeibeyaif ojgomu.' Jefeda meka koma 
ekeba efen mareibra oknama gu efen efeserga 
gegeka tein. 

13 Gij mona egema deika, beda efesa ongga osuira 
insa koma ohu efen mareibra insa koma nomnaga 
jeska fob. Beda ofa ecira jah monuh ongga angh 
Yes. Beda ofa era efen fifi erengk mar ongga oska 
ofoukou ojgomu. 

1^ Gij mona ongga ofa efen fifi nomnaga oisa fob, 
beda mosona eteb ongk rusnok rufoukou ongga 
ringker gij monuh insa koma. Beda mosona ongk ofa 
tein. 

15 Jefeda ofa eja noba efarur nou osnok egens 
ongga engker gij monuh insa koma. Osnok egens 
koma obk ofa jeskaseda ot joug efen mek gu mektah 
ojgomu. 

16 Frek koma beda ofa ocosu rot et maat ofora 
ejeres ongga mek et, jeska rusnok rineya rineita 
maat egema gu ofa guru. 

17 Erek koma beda ofa osujohu gij odou efesi oida, 
'Rusnok ongga rumfij akeina bera rita maat ofoukou, 
noba mosona ongk didif jah sif ojgomuja. 

18 Jefeda didif dumoksons skoita akeina noba dagot 
gu ofa oida didif bera duntunggom mar ongga oska 
gu Allah jera ofa tein. 

1? Jefeda enadaij nou ofa ejeka didif erek efen efesa 
deika guru, tina ofa ejeka didif erek efen osnok egens 
ongga ofij ojgomu.' 

20 Ofa osujohu rot mar insa koma, beda ofa ecira 
sons skoita efen meka. Nou ongga ofa enesaga doida 
meka efen mod ai erek yes ros, beda efen meka 
koma ek ofa enen. Jefeda ofa ofof skoita efen efesa 
egens insa koma rot odou ongga erirei eteb. Beda 
ofa oijugeij efen efesa noba onsa ofa efen omnu tein. 

21 Beda efesa egens koma agot gu efen meka oida, 
'Akeina, didif bera dita mar ongga oska gu Allah jera 
bua tein. Jefeda enadaij nou bua bijeka didif erek 
bebin ebesa deika guru. Tina bua bijeka didif erek 
bebin osnok egens ongga ofij bua ojgomu.' 

22 Tina meka koma ois gu efen rusnok ongga rumfij 
ofa noba agot gu rua oida, 'Iwa ifof ebeirens noba 
ijeita meisoufa ongga ongkoskamoka eteb nou dedin 
edesa egens kef. Beda bita mas nou ofa rot efen 
etma otufou jera sepatu nou efen aki tein. 

?3 Beda iris sapi efer egens ongga efes ebriyi fogora 
yuina maat. Jeska didif dudou efaga ouka rot dedin 
edesa kef ongga duroun fob! 

24 Jeska sis fob bera dedin edesa egens kef erek 
anggos fob, tina ebeibeyaif erek ofa efena ebah sons. 

Sis fob ofa ejeseiseifa, tina ebeibeyaif dik ofa sons 
fob.' Jefeda rua insa koma nomnaga rit maat noba 
rudou efaga ouka rot. 

25 Ainsa koma tein bera efesa ongga osumbohka 
emfarur gu mektah ros. Nou ongga ofa oksons noba 
esaga doida mod, beda ofa eg rusnok ridi moubseja 
noba ruka tein. 

26 Beda ofa ejeka gu osnok egens ongga ofij efen 
meka oida, 'Ruga ofoukou jah akeina efen mod bera 
rot meidu?' 

?/ Beda osnok egens koma oroun oida, 'Tuan, bebin 
obkosa ongksons en fob! Noba mekeb obk rusnok 
jeskaseda riris sapi efer ongga efes ebriyi, jeska ofa 
oroun efen efesa sons rot odou ongga eskeiramera 
eteb fob!' 

?8 Erek koma beda efesa ongga osumbohka insa 
koma otkonu oska eteb rot. Jefeda ofa odobu joug 
omoira gij mod efesi koma. Beda meka orogna jeska 
mod koma noba agot gu ofa oida, 'Edesa, bua buira 
gu mod ojgomu.' 

29 Tina efesa koma oroun gu efen meka oida, 
'Akeina, gij tahun ofoukou fob bera didif dif mar rot 
ahais nou bua fob! Noba didif dunokoja mar egema 
tein ongga bua banggot rot gu didif jinaga guru. Tina 
bua bineita mar ongga efera ojuj erek kambing efaga 
egens tein gu didif jeskaseda duina maat keingg 
dedin edohujir guri. 

30 Tina bebin ebesa egens kef era bebin mareibra 
erahaisomu tumu rujager ongga ebireira ojgomu. 
Erek koma tina ofa ongksons, beda bua biris sapi efer 
ongga efes ebriyi eteb nou ofa ojgomo!' 

31 Beda meka koma oroun gu ofa oida, 'Edesa. Bua 
bingker desi didif ojgomuja. Noba dedin mareibra 
nomnaga bera ah gu bua tein ojgomu. 

32 Tina mimif muina maat noba mifaga oka rot 
ojgomu. Jeska obkosa koma erek anggos fob, tina 
ebeibeyaif efena ebah sons. Ofa erek enseiseifa, tina 
ebeibeyaif bera dik ofa sons fob." " 

1 6 lErek koma beda Yesus agot gu efen 

ruforoker oida, "Osnok orna mei ahtah egens 
efen osnok egens ongga omfij fogora agei efen fifi. 
Beda gij mona egema deika ofa eg jeska rusnok 
enjgineg rot oida osnok egens koma ongga agei efen 
fifi bera era fifi koma erahaisomu gij mar rourou 
ojgomu. 

? Jefeda ofa ois gu osnok egens koma jeskaseda en, 
beda ejeka gu ofa oida, 'Bagot gu didif rot mar ongga 
oska ongga didif dingg rot bua fobo? Jeska bua bira 
dedin fifi rourou erek koma jefeda ebeibeyaif enadaij 
nou bua bagei dedin fifi deika guru!' 

3 Beda osnok egens koma osujohu oida, 'Jeska tuan 
onsuna rot dedin dufoka fob, jefeda didif dutunggom 
meidu? Didif dunofora efek guru, jefeda dinef mar 
gij mekeni tein guru. Noba erek direjgei mar jeska 
rusnok enjgineg beda mojen didif eteb rot. 

^ Didif dutunggom mar meidu jeskaseda rusnok 
rumoroun didif sons erek rerin mohuj egens gij rerin 
mod?' Jefeda osnok egens koma otunggom mar erek 
kef: 

? Ofa ois gu rusnok ongga orna mei ahtah efen mar 
okowu ongga angh gu rua. Beda ofa ejeka gu osnok 
egens jeska rua oida, 'Mar okowu ongga angh gu bua 
bera meidu?' 

6 Beda osnok egens koma agot oida, 'Mar okowu 
ongga angh gu didif bera erek miniyi zaitun debeji 
wuntin egens.' Beda osnok ongga ofij orna mei ahtah 
koma agot gu ofa oida, 'Erek koma beda bua buh 
miniyi zaitun debeji setka cinja gu didif ojgomu.' 

7 Beda ofa ejeka gu osnok egens egema deika oida, 
'Mar okowu ongga angh gu bua bera erek meidu?' 
Beda osnok egens koma oroun oida, 'Mar okowu 
ongga angh gu didif bera erek gandum karon ribu 
egens.' Beda osnok egens ongga ofij orna mei ahtah 
koma agot oida, 'Erek koma beda bua buh gandum 
karon wuntin cinja orfomu gu didif ojgomu!' 

8 Erek koma jefeda nou ongga orna mei ahtah 
insa koma engg rot mar ongga osnok egens koma 
ontunggom nou ofa fob, beda ofa esitit efen osnok 
egens koma, jeska ofa eita mar rot odou ongga efesis 
eteb. Ongga tenten bera, rusnok mebif rerin rudou 
efesis ekirsa gij rerin rita mar moguma erek ekirsa 
jeska rusnok ongga riker gij Allah efen eisa ojgomu. 

? Jefeda erek rusnok ongga rira mareibra ongga 
mebif efen jeskaseda rimeita rusnok rudou eskeira 
rot iwa ojgomu, beda Allah omoroun rusnok ongga 
rita mar erek koma nou Ofa tein. Fogora rua rimeker 
gu mebaga nou mona ongga ah aibin ojgomuja. 

10 Erek koma jeska osnok egens ongga odou ocosu 
efei ahtah gij mar ongga oskiyai bera odou ocosu 
efei ahtah gij mar ongga eteb tein. Tina osnok egens 
ongga odou onocosu efei ahtah gij mar ongga oskiyai 
guru, beda ofa odou onocosu efei ahtah gij mar 
ongga eteb tein guru. 

11 Jefeda erek iwa idou onocosu efei ahtah rot mar 
ongga mebif efen guru, beda teinefa rot mar ongga 

tenten ongga Allah efen. Jeska ofa onocunc iwa 
jeskaseda ragei mar insa koma jinaga guru. 

12 Noba erek iwa idou onocosu efei ahtah rot 
mareibra ongga rusnok rineya rerin guru, beda iwa 
inesma mareibra nou isinsa tein jinaga guru." 

13 Beda Yesus agot deika oida, "Enadaij nou osnok 
egens ofij efen ebirfaga gegeka tein guru. Jeska ofa 
odou okora eteb ekirsa rot efen ebirfaga egens, noba 
odou oska rot ebirfaga ongga egema ojgomu. Noba 
ofa esejah odou efesi jeskaseda ofij efen ebirfaga 
egens rot iskusk, tina ofa odou eskes rot egema. Erek 
koma tein, enadaij nou iwa yufij Allah noba yuhca 
mareibra ofoukou ongga mebif efen erek egeka tein 
morototuma jinaga guru." 

14 Nou ongga rusnok rineya jeska ebic Farisi ringg 
rot mar ongga Yesus anggot insa koma fob, beda 
rua rutkonu oska eteb rot Ofa. Jeska rua bera rirek 
rusnok ongga ruhca mareibra ofoukou nou risinsa 
ojgomuja. Jefeda rua rufc rusum gij mar ongga Ofa 
anggot insa koma ojgomu. 

15 Beda Yesus agot gu rua oida, "Iwa ita mar jah 
rusnok rudou jeskaseda rua rusujohu rot oida iwa 
bera rirek rusnok ongga rudou ebsi komowa ojgomu. 
Tina Allah ejginaga rot mar ongga oska ongga angh 
gij idou efesi fob. Jeska mar ongga rusnok mebif rufra 
erek ofoufem bera erek mar ongga oska efekeifa 
ahah Allah eiteij ojgomu. 

16 Sis fob nabi-nabi ruftuftu rot hukum Musa 
ojgomuja onjoros mona ongga Yohanes en noba eita 
baptis gu rusnok. Noba ebeibeyaif rusnok rig rot Allah 
oga ongga oufamofa osok gij rot teinefa Ofa ofoka 
ereij keingg rusnok. Jefeda rusnok rufoukou rireni rot 

ahais jeskaseda ruira jera rusnok ongga Allah ofoka 
ereij keingg insa koma. 

17 Noba mebi jera mebaga emejeseiseifa si, tina 
mar ofoka egens tein eneseiseifa jeska Allah efen 
hukum jinaga guru. 

18 Erek koma noba idou ah keingg rot kef oida, idu 
ongga ens efen mohona noba onjoskotu mohona 
ongga efeinah deika, beda ahah Allah eiteij bera goga 
gesiri morototuma ojgomu fob. Noba erek osnok 
egens oskotu ojaga egens ongga eja jeska efen 
mahina tein, beda koma erek goga gesiri morototuma 
ojgomu tein." 

1? Beda Yesus efesij rot mar orocunc erek kef 
oida, "Osnok egens ongga orna mei ahtah eteb 
enofoguma. Ofa ergi meisoufa ongga ongkoskamoka, 
noba orofosut mona bera ofa ek efen eiteij ah ongga 
ebera rot mareibra ofoukou ojgomuja. 

20 Erek koma noba orofosut mona bera osnok egens 
ongga ofojingki ongga ofoka Lazarus eker gu montoj 
ongga orna mei ahtah insa koma efen jeskaseda 
erejgei mar jeska ofa. Lazarus maren ofos jefeda ofa 
efera okora eteb ojgomuja. 

21 Noba mosona ongk ofa eteb tein jefeda ofa odou 
os et maat ofora ejeres ongga esiri jeska meja ongga 
orna mei ahtah egens koma et maat esij. Erek koma 
beda mes en noba omna efen efera okora insa koma 
tein. 

22 Beda Lazarus koma agos noba malaikat-malaikat 
ofra ofa jah mebaga fogora eker desi Abraham. Beda 
orna mei ahtah koma tein agos noba rusnok rijesah 
ofa efen efaga gij moksu. 

23 Beda orna mei ahtah koma eita efera okora eteb 
gij mahmei meren ojgomuja. Nou ongga ofa eyajga 

jah skida, beda ofa ek Abraham eker gij monuh 
ongga ah yes, noba ofa ek Lazarus tein eker desi ofa. 

?4 Beda ofa ois gu Abraham oida, 'Akeina Abrahamo, 
bucunc budou ongga okora rot didif fogora bubk 
Lazarus jeskaseda ofa ec etma otufou gij mei, beda 
en noba ered darni ofou. Jeska didif dut gij mah 
ongga eisa egigir eteb noba difera okora eteb!' 

25 Tina Abraham agot gu ofa oida, 'Edesa, bua 
budou ah keingg rot gij mona ongga goga gefena 
ebah gu mebi imbeja ros. Jeska gij mona insa koma 
bua bera bebin biteij ah ongga ongkoska noba ebera 
rot mareibra ofoukou ojgomuja. Tina Lazarus bera 
enek mar erek koma guru. Ofa maren jefeda efera 
okora ojgomu. Tina ebeibeyaif bera ofa eker gu 
mebaga rot ongkoska fob. Noba bua bah jah suma 
fogora bifera okora ojgomuja. 

26 Erek koma noba mogenamena ah joug mimif. 
Jefeda enadaij nou rusnok jeska memef men jah 
suma guru, noba enadaij nou rusnok jah suma tein 
rin jah sif tein jinaga guru.' 

?/ Beda orna mei ahtah egens koma agot oida, 
'Erek koma beda, Akeina Abraham, bua bubk Lazarus 
skoita dedin akeina efen mod ojgomu. 

28 Jeska dedin edkoser rufok cinja ongga riker gu 
jah suma ros. Bubk ofa oftuftu rua jeskaseda rua tein 
rinen jah mahmei meren fogora rita rifera okora eteb 
erek didif guru.' 

29 Beda Abraham oroun oida, 'Mar Efeyi Ebsi ongga 
Musa jera nabi-nabi runggu rot bera enah jah suma 
fob. Adaij nou rua rik mar koma gu risinsa noba 
ruroru jeni rot ojgomu.' 

30 Tina orna mei ahtah egens koma oroun oida, 
'Akeina Abraham, koma bera enadaij rot enesi. Tina 

erek osnok egens ongga anggos fob eja skoita rua, 
beda rua rimeesa joug rerin mar ongga oska si!' 

31 Beda Abraham agot gu ofa sons oida, 'Sis fob rua 
runororu mar ongga Musa jera nabi-nabi ranggot 
rot guru, jefeda rua runororu osnok egens ongga 
edebecki jeska anggos efen oga tein guru.' " 

1 7 1 Yesus agot gu efen ruforoker oida, "Mar 

ongga ereita rusnok rudou efesi fogora risiri 
gij mar ongga oska bera enahuma ojgomuja. Tina 
okum eteb emah keingg rusnok ongga rucunc mar 
koma gu rusnok enjgineg fogora rua tein rita mar 
ongga oska koma insa koma. 

? Jeska erek osnok egens otunggom mar skoita 
rusnok ongga ruroru Didif erek ruforokai ruroru Didif, 
fogora rua runororu Didif deika guru, beda Allah 
omofra okum eteb doska keingg osnok egens koma 
rot si. Mar egema tein ongga rusnok rita gu ofa rot 
bera enerek mar okum ongga Allah emeita gu ofa rot 
guru. 

3 Jefeda iwa yut joug isinsa idou efesi rot mar 
insa koma ojgomu. Erek yeyin yuhuj egens ongga 
otunggom mar ongga oska fob, beda iwa yuftuftu 
ofa rot ahais ojgomu. Noba erek ofa emeesa joug 
efen mar ongga oska insa koma, beda ita idou ongga 
eskeira rot ofa deika. 

^Erek ofa otunggom mar ongga oska eneya rot 
ofosma cinja erfeka gij mona juens skoita iwa, 
beda ofa oksons skoita iwa rot ofosma cinja erfeka 
jeskaseda ois gu iwa oida, 'Didif dimeesa joug dedin 
mar ongga oska insa koma fob,' beda iwa ita idou 
ongga eskeira rot ofa deika ojgomu." 

? Erek koma beda Yesus efen ruforoker ragot gu 
Ofa oida, "Tuhan, bufij memef jeskaseda modou 

ororu Bua rot ahais ojgomu." Beda Yesus oroun gu 
rua oida, 

6 "Erek iwa idou ororu Didif erek ai oskiyai ojgomu, 
beda koma adaij jeskaseda itunggom mar okum erek 
yagot gu mega egens kef oida, 'Bukub bisinsa jeska 
mebi kef noba bujot gij mei mojuma efei!' Beda mega 
egens koma omororu jeni yuga ojgomu." 

7 Beda Yesus agot gu efen ruforoker oida, "Erek 
osnok egens ofij iwa gij yeyin mekeni era ot joug 
yeyin domba-domba, beda giskini iwa inagot gu ofa 
oida, 'Bua bin noba bit maat sismeni fog,' guru. 

8 Tina giskini iwa imagot gu ofa oida, 'Bua buina 
maat nou didif fog. Beda birgi meisoufa ongga ebsi 
noba burka maat efej koma gu didif ojgomu. Noba 
bua biker joug didif askesi dit maat oisa fog, beda 
bua bit maat tein.' 

? Giskini bera iwa inesitit osnok egens koma ongga 
ofij iwa guru, jeska ofa otunggom mar ongga iwa 
yubk ofa rot ojgomu. 

10 Erek koma tein, gij mona ongga iwa itunggom 
mar ongga rusnok enjgineg rubk iwa rot, beda iwa 
yuin keingg isinsa ifoka fogora yagot gu rua oida, 
'Memef bera merek rusnok ongga mofij ojgomu. 
Jefeda memef mororu mar ongga rusnok ranggot rot 
gu memef ojgomu.' " 

11 Askesi Yesus ecira jah kota Yerusalem, beda Ofa 
oira anjob monuh Samaria jera Galilea. 

12 Nou ongga Ofa omoira gij kota egens beda 
rusnok rufok setka ongga rufos maren jefeda rifera 
okora eteb rot rin skoita Ofa. Rua rut ai yes jeska 
Ofa, 

13 beda ruis gu Ofa oida, "Tuhan Yesus, bucunc 
budou ongga okora rot memefo!" 

1^ Nou ongga Yesus engk rua, beda Ofa agot oida, 
"Iwa ija noba icunc isinsa ifaga skoita imam-imam." 
Nou ongga rusnok insa koma rincira gu moroju ros, 
beda rufos ejerek eskeira fob. 

15 Nou ongga osnok egens jeska rua ek rot oida 
efen ofos nomnaga eskeira fob, beda ofa oksons rot 
odou ongga efaga ouka noba esitit Allah. 

16 Beda ofa es okeibi gu mebi jah Yesus odou noba 
ois oufamofa eteb gu Yesus rot. Osnok egens koma 
bera ojga jeska monuh Samaria. 

17 Beda Yesus agot oida, "Didif dik oida rusnok rufok 
setka bera rita eskeira fob. Jefeda rufok cinja tohkuru 
riker sinefo? 

18 Teinefo fogora rineya ongga Yahudi koma 
runoksons jeskaseda ruis oufamofa eteb gu Allah 
guro. Erek osnok egens kef jeska monuh Samaria 
bera oksons rot ojgomo." 

1? Beda Yesus agot gu ofa oida, "Bua bidebecki 
noba bija ojgomu. Bua budou ororu Didif rot tenten 
fob, jefeda bua bisma eskeira fob." 

20 Gij mona juens rusnok rineya ongga jeska ebic 
Farisi rijeka gu Yesus oida, "Gij mona juaho fogora 
Allah emen noba ofoka ereij keingg rusnok?" Beda 
Yesus oroun oida, "Enadaij nou iwa ifokor gij mar 
ongga orocunc rot fogora idou ejginaga rot mona 
ongga Ofa emen jinaga guru. 

21 Noba iwa ineg rusnok ragot oida, 'Allah ofoka 
ereij keingg rusnok gij monuh egens jah suma,' guru! 
Jeska ebeibeyaif Allah ofoka ereij keingg rusnok jah 
gu ifekesa fob." 

22 Erek koma beda Yesus agot gu efen ruforoker 
oida, "Gij mona ongga emen beda iwa idou omosos 


Lukas 17 369 


rot jeskaseda ik Didif, Rusnok Efesa, deika. Tina iwa 
inek Didif deika guru. 

?3 Beda rusnok enjgineg rimagot oida. 'Ofa eker jah 
suma!' Era rua rimagot oida, 'Ofa eker jah sif!" Tina 
iwa inororu rerin ruga koma jinaga guru. 

24 Jeska gij mona ongga Didif, Rusnok Efesa, 
duksons en fob, beda rusnok gij monuh nomnaga 
rimek mar erek moc efna eteb gu mebaga. 

25 Tina rot sismeni bera Didif dimeita difera okora 
eteb fogora rusnok ongga riker gij mona ebeibeyaif 
rumokoja Didif fog, beda dumoksons en si. 

26 Gij mona ongga Didif, Rusnok Efesa, duksons en 
fob, beda rusnok rimek mar morototuma erek rua rik 
gij mona ongga Nuh eker gu mebif sis eteb fob. 

27 Gij mona insa koma bera rusnok rita mar 
erek giskini ojgomu. Rua ruina maat ni, rij mei ni, 
rumoskotuma ni, ojgomuja onjoros mona ongga Nuh 
oira gij kabar mei ongga ofa ontunggom fob. Beda 
ainsa koma tein mos es ojgomuja onjoros mei ofot 
noba endi rusnok nomnaga fogora ragos gij mei insa 
koma. 

28 Rusnok ringk rot mar erek insa koma tein gij 
mona Lot eker gu mebif sis eteb fob. Gij mona insa 
koma bera rusnok rit maat ni, rij mei ni, ruhu mar ni, 
rirefa marsi gij mekeni ni, rii mod ni ojgomuja. 

29 Tina gij mona ongga Lot orogna jeska kota 
Sodom, beda mah efesi kreni ongga eisa eteb ojuj 
jeska mebaga noba et rusnok insa koma nomnaga 
fogora ragos ojgomu. 

3? Rusnok rimek mar erek insa koma tein gij mona 
ongga Didif duksons en jeska mebaga bera erek 
koma tein. 

31 Jefeda gij mona insa koma bera rusnok ongga 
ringker jah mod majmeg bera runoira gij mer efesi 
jeskaseda rita mareibra fog guru. Tina rua rufof 
ebeirens ojgomu. Noba erek koma tein rot rusnok 
ongga rif mar gij rerin mekeni. Rua runoksons 
jah rerin mod sismeni fog guru. Tina rua rufof rot 
ebeirens ojgomu. 

32 Iwa idou ah keingg rot mar ongga encirej Lot 
efen mohona sis fob. 

33 Noba erek rusnok rusujohu ekirsa rot mar ongga 
riteij ah kef efen, beda rua rineita eiteij ah ongga 
efeinah guru. Noba erek rusnok runororu mar ongga 
risinsa rudou os gij riteij ah kef guru, tina rua ruroru 
mar ongga Allah odou os rot ojgomu, beda rua 
rimeita eiteij ah ongga efeinah tein si. 

34 Gij mona insa koma bera gosnok gegeka gahca 
nou motu. Beda gegema gomosok jah mebaga noba 
gegema geker ojgomu ros. 

35 Gij mona insa koma bera gojaga gegeka gos 
gandum efej gij mokaga. Beda gegema omosok jah 
mebaga noba gegema geker. 

36 ((Beda gosnok gorna gegeka gefarur gu mektah. 
Noba gegema gomosok jah mebaga, noba gegema 
geker ojgomu.))" 

37 Erek koma beda Yesus efen ruforoka rijeka gu 
Ofa oida, "Tuhan, memef memek mar koma gij 
monuh sinefo?" Beda Yesus oroun oida, "Gij mona 
ongga iwa iajga mem meg ofu jah skida, beda iwa 
ijginaga rot oida mar ongga anggos enahuma. Beda 
iwa erek koma tein, iwa imek mar ongga orocunc rot 
mona ongga Didif duksons en tein si." 

18 ! Erek koma beda Yesus agot mar orocunc 
egens gu efen ruforoka jeskaseda rua rum 

riteij rot ahais noba rineita rudou ongga eskes rot 
guru. 

? Ofa agot oida, "Osnok hakim egens eker gij kota 
egens. Ofa enemeesa rot Allah era rusnok egema 
tein guru. 

3 Gij mona insa koma bera ojaga ongga eja mesina 
eker gij kota koma tein. Gij orofosut mona bera ofa 
eja skoita hakim egens koma noba agot gu ofa oida, 
'Rusnok ongga rufogog rot didif runtunggom mar 
ongga oska gu didif fob. Jefeda bua buga ojga rot 
dedin mar okowu insa koma ojgomu.' 

^Tina gij mona ofoukou fob bera hakim egens 
koma onoga ojga rot ofa enesi. Beda hakim egens 
koma osujohu gij odou efesi oida, 'Didif dinemeesa 
rot Allah era rusnok egema tein guru. 

? Tina ojaga eja mesina egens koma en skoita didif 
gij orofosutut mona jeskaseda ois gu didif rot efen 
mar okowu fogora dufonskos rot ofa! Jefeda didif 
dumoga 0jga rot ofa efen mar okowu insa koma 
jeskaseda ofa onoksons skoita didif deika guru!' " 

6 Beda Yesus agot oida, "Iwa isujohu rot mar ongga 
hakim egens koma oga eris rot ojgomu! 

7 Jeska hakim koma bera efen odou ongga oska, 
tina ofa ofij ojaga egens koma ojgomu. Jefeda Allah, 
ongga odou oufamofa eteb, bera omofij rusnok 
ongga ofa oncunc fob si. Jeska rua tein rum riteij gu 
Ofa gij orofosut mona jera motu rot rerin mar okum. 
Noba Allah eneker dektek rot mar ongga rum riteij gu 
Ofa rot guru. 

8 Gij mona ongga estir bera Ofa omofij rua rot 
tenten si. Tina gij mona ongga Didif, Rusnok Efesa, 
duksons en jah mebif, beda dimek rusnok rineya 
ongga rudou ororu Didif rot tenten fob ei, era gurei?" 

? Beda Yesus agot mar orocunc gu rusnok ongga 
rusujohu rot oida risinsa rudou erek ebsi komowa 
tina rusnok rineya bera rudou oska ojgomu. 

10 Ofa agot oida, "Gosnok gegeka geja jah mod 
ongga rusnok rum riteij gu Allah gij jeskaseda gom 
geiteij gu Allah. Gegema jeska goga bera jeska ebic 
Farisi noba gegema bera erek rua ongga ruhoturu 
pajak nou raja Kaisar. 

11 Beda osnok egens ongga ebic Farisi insa koma 
ot noba esitit esinsa ofoka gu Allah. Ofa om eiteij 
oida, 'Allah, didif duis oufamofa gu Bua jeska didif 
bera dinerek rusnok rineya ongga rukoreka mar 
guru, era erek rusnok ongga rufogog guru, era erek 
rusnok ongga risiri morototuma guru. Noba didif duis 
oufamofa gu Bua jeska didif dinerek osnok egens kef 
ongga ohoturu pajak nou raja Kaisar tein guru. 

12 Tina gij orofosutut ari egens bera didif dinet 
maat gij mona jueka guru. Noba didif dikeba dedin 
mareibra oknama skoita rusnok enjgineg ojgomu.' 

13 Erek koma beda osnok egens koma ongga 
ohoturu pajak ot ai yes jeska. Beda ofa ougif ebirfaga 
rot odou ongga okora, noba mojen ofa tein rot efen 
eita mar. Beda ofa om eiteij oida, 'Allah, bucunc 
budou ongga okora rot didif ojgomu, jeska didif dita 
mar ongga oska fob.' " 

1^ Beda Yesus agot deika oida, "Ongga tenten bera, 
osnok egens koma ongga ohoturu pajak oksons rot 
efen odou ongga ebsi komowa ahah Allah eiteij fob. 
Tina osnok egens koma ongga ebic Farisi bera guru. 
Erek koma jeska Allah omoin keingg rusnok nomnaga 
ongga risitit risinsa rufoka si. Noba Ofa omofra 
rusnok rufoka ongga ruin keingg risinsa rufoka si." 

15 Rusnok rufoukou rurka rerin ruforoka rifes skoita 
Yesus jeskaseda Ofa aha efen etma esij rua fogora 
rita oufamofa gu rua. Nou ongga Yesus efen ruforoka 
rifes ringk mar insa koma, beda rua ritaha joug 
rusnok insa koma. 

16 Tina Ofa agot gu efen ruforoker oida, "Iwa 
ineragou joug ruforoka rifes koma guru, tina yuitij 
rot oida rua rin skoita Didif ojgomu. Jeska rusnok 
ongga rita rudou efesi erek ruforoka rifes insa kef 
rerin rudou efesi bera rumoira jera rusnok ongga 
Allah ofoka ereij keingg si. 

17 Tina erek rusnok rineita rudou efesi erek ruforoka 
rifes kef rerin rudou efesi jeskaseda ruira jera Allah 
efen rusnok guru, beda enadaij nou rua rijerek Allah 
efen rusnok jinaga guru." 

18 Osnok egens ongga efen mareibra ofoukou en 
skoita Yesus noba ejeka gu Ofa oida, "Guru ongga 
oufamofa, didif dutunggom mar meidu jeskaseda 
disma eiteij ah ongga efeinah noba ah aibin?" 

1? Beda Yesus oroun gu ofa oida, "Bua bijeka Didif 
erek ongga oufamofa rot meidu? Jeska rusnok egema 
tein bera runoufa guru. Allah esinsiyai bera ongga 
oufamofa ojgomu! 

20 Bua bijginaga osok gij mar ongga hukum Musa 
anggot rot erek kef oida, 'Iwa inesiri morototuma 
guru ni, inagob rusnok guru ni, inokoreka mar guru 
ni, inocuwei mar gij rusnok enjgineg guru ni, yugif gu 
yeyin ika jera isu ojgomu ni.' " 

21 Beda osnok egens koma agot gu Yesus oida, 
"Didif duroru mar insa koma nomnaga sis mona 
ongga duforokai onjoros mona deisef fob." 

22 Nou ongga Yesus eg rot mar insa koma beda Ofa 
agot oida, "Tina mar ofoka egens bera enahuma ros. 

Bua buhu bebin mareibra nomnaga fogora bikeba fifi 
ongga bua binsma jeska mar insa koma gu rusnok 
ongga rufojingki ojgomu. Beda bua bimesma mar 
ongga oufamofa eteb gu mebaga si. Beda bua buroru 
Didif." 

23 Nou ongga osnok egens koma engg rot mar 
ongga Yesus anggot fob, beda efen odou okumkum 
rot ojgomu, jeska ofa efen mareibra ofoukou. 

24 Yesus ek ofa, beda agot oida, "Ongga tenten 
bera okum eteb nou rusnok ongga ruisum gij rerin 
mareibra ofoukou jeskaseda ruira jera rusnok ongga 
Allah ofoka ereij keingg. 

25 Okum eteb nou unta efaga egens oira gij mohunu 
mos esta. Tina okum eteb ekirsa nou rusnok ongga 
ruisum gij rerin mareibra ofoukou jeskaseda ruira 
jera rusnok ongga Allah ofoka ereij keingg ojgomu." 

26 Rusnok ongga rig mar insa koma ragot oida, 
"Wah! Erek koma jefeda enadaij nou rusnok egema 
tein risma eiteij ah ongga efeinah jeska Allah guru!" 

27 Beda Yesus oroun oida, "Tenten, oisouska rusnok 
risinsa rerin owesa efek bera enadaij guru. Tina 
oisouska Allah efen owesa efek bera rua rimeita eiteij 
ah ongga efeinah si." 

?8 Beda Petrus agot gu Yesus oida, "Tuhan, teinefa 
rot memefo? Memef maha mefmen mar nomnaga 
jah jeskaseda mororu Bua fob!" 

29 Beda Yesus agot oida, "Ongga tenten bera, idu 
ongga eja jeska efen mod ni, mohona ni, meiba ni, 
mosu ni, meka ni, era efeser ni jeskaseda oira jera 
rusnok ongga Allah ofoka ereij keingg fob, 

30 beda ofa emesma mar insa koma erek ofoukou 
deika gij eiteij ah kef. Noba gij mona ongga emen 
bera ofa emesma eiteij ah ongga ah aibin si." 

31 Yesus oroun efen ruforoker rufok setka kungkob 
erfeka jeskaseda riker gu risinsa. Beda Ofa agot gu 
rua oida, "Mimif minja jah kota Yerusalem. Noba mar 
nomnaga ongga nabi-nabi runggu gij Mar Efeyi Ebsi 
osok gij Didif, Rusnok Efesa, bera emah gij efera si. 

32 Rua rimaha Didif gu rusnok ongga Yahudi guru. 
Beda rua rimagot mar ongga oska rot Didif ni, ruga 
omoruh Didif ni, rumoskurfi rot Didif ni, rimangha 
Didif ni, beda ragob Didif. 

33 Noba gij mona juomu, beda Didif dimedebecki 
jeska danggos si." 

34 Tina Yesus efen ruforoker rudou enebriyi gij mar 
insa koma jinaga guru. Mar koma ah jejema jeska 
rua ojgomuja. 

35 Gij mona ongga Yesus enesaga doida kota 
Yerikho, beda osnok egens ongga eiteij ofou eker 
gu moroju efembra noba erejgei mar jeska rusnok 
ongga rirabj ofa. 

36 Nou ongga ofa engg rusnok ruga ofoukou ongga 
rincira gu moroju koma, beda ofa ejeka oida, "Meidu 
bera komo?" 

37 Beda rua ragot gu ofa oida, "Ai juens beda Yesus, 
ongga jeska kota Nazaret, bera emerabj jah sif!" 

38 Erek koma jefeda osnok egens koma ois rot 
oga eteb oida, "Yesus, ongga raja Daud efen efesa, 
bucunc budou ongga okora rot didifo!" 

39 Tina rusnok ongga ricira rukag Yesus odou ritaha 
joug ofa oida, "Ei, biker toumou ojgomu!" Tina ofa ois 
deika oida, "Yesus ongga Daud efen efesa, bucunc 
budou ongga okora rot didifo!" 

^0 Beda Yesus ot jah suma noba obk rusnok 
jeskaseda rujorohrus osnok egens koma ongga eiteij 

ofou skoita Ofa. Nou ongga ofa en skoita Yesus fob, 
beda Yesus ejeka gu ofa oida, 

^1"Bua budou os jeskaseda Didif dutunggom mar 
meidu nou bua?" Beda ofa oroun gu Yesus oida, 
"Tuhan, didif dudou os dik mar!" 

?? Beda Yesus agot gu ofa oida, "Bik mar ojgomu! 
Jeska bua budou ororu Didif rot tenten fob, jefeda 
bua bisma eskeira fob." 

3 Beda ainsa koma tein ofa ek mar. Jefeda ofa 
ororu Yesus noba esitit Allah rot odou ongga erirei 
eteb. Nou ongga rusnok rufoukou insa koma rik mar 
koma beda rua tein rifaga ouka eteb rot fogora risitit 
Allah. 

19 1Gij mona ongga Yesus enjesaga gu kota 
Yerikho, 

? beda osnok egens ongga ofoka Zakheus eker gij 
kota koma. Ofa erek rusnok ongga ruhoturu pajak 
rerin ebirfaga, noba ofa efen mareibra ofoukou tein. 

3 Ofa odou os ek Yesus askesi Yesus erabj jah suma, 
tina ofa okumfoj erek estir ojgomu, noba rusnok 
rufoukou rut jah ofa odou joug tein. 

^ Jefeda ofa eja okag rusnok insa koma beda osok 
mega efaga egens jeskaseda ek Yesus rot koisoisa. 

? Nou ongga Yesus ensaga gu mega okowu insa 
koma, beda Ofa eyajga jah skida noba agot oida, 
"Zakheus, bua bujuj en ojgomu, jeska deisef bera 
Didif dimeja jah bebin mod." 

6 Erek koma beda Zakheus ojuj ebeirens noba oroun 
Yesus rot odou ongga erirei eteb. 

7 Nou ongga rusnok ongga rik mar insa koma beda 
rua ragot moguma rot rusum oskusk oida, "Wah! Ofa 
koma ejeker jera osnok egens koma ongga efen mar 
oska ofoukou!" 

8 Erek koma tina nou ongga goga gensaga jah efen 
mod, beda Zakheus ot noba agot oida, "Tuhan, 
ebeibeyaif didif dikeba dedin mareibra enama tein 
gu rusnok ongga rufojingki. Noba didif dumoh dedin 
fifi erek ofosma tohkuru sons gu rusnok ongga didif 
durokrusa sis fob tein." 

? Erek koma beda Yesus agot gu ofa oida, "Gij 
mona deisef bera Allah oskotu bua jera bebin rusnok 
ongga ringker jera bua jeska yeyin mar ongga oska 
fob. Jeska bua tein bera bunjuj jeska bebin ebimowa 
Abraham. 

10 Erek koma jeska, Didif, Rusnok Efesa, bera din 
jeskaseda duhca rusnok ongga riseiseifa fogora 
duskotu rua jeska rerin mar ongga oska." 

11 Askesi rusnok insa koma rig mar ongga Yesus 
enefesij gu rua, beda Ofa efesij rot mar orocunc 
egens gu rua. Ofa efesij mar orocunc egens koma gu 
rua jeska Ofa enjesaga doida kota Yerusalem fob. 
Noba gij mona insa koma bera rusnok rusujohu rot 
oida mona ongga Allah omofoka ereij keingg rusnok 
erek raja gu mebif bera ensaga doida fob. 

1? Yesus agot gu rua oida, "Osnok egens ongga 
ofoka aksa eja jah monuh yes jeskaseda rusnok rufra 
efen ofoka erek raja egens fogora ofa omoksons jah 
efen monuh. 

13 Nou ongga ofa esejah nou eja jeska, beda ofa 
ohoturu efen rusnok rufok setka ongga rumfij ofa. 
Beda ofa eita fifi emas egens rua orofosut egens 
egens. Beda Ofa agot gu rua oida, 'Nou ongga didif 
dinja fob beda iwa ira fifi emas kef fogora irohca efen 
ofou eja erek ekirsa deika.' 

14 Tina rusnok ongga riker gij efen monuh insa 
koma rudou oska rot ofa. Jefeda nou ongga ofa enja 

fob, beda rua rubk rusnok rineya jah monuh ongga 
yes insa koma tein jeskaseda ragot oida, 'Memef 
mudobu joug osnok egens koma erek mefmen raja 
ojgomo!' 

15 Tina rusnok ongga ringker gij monuh egens koma 
rufra osnok egens koma ofoka erek raja ojgomu. 
Beda ofa oksons jah efen monuh. Nou ongga ofa 
ensaga gu efen monuh fob, beda ofa ohoturu efen 
rusnok ongga rumfij ofa jeskaseda ejeka gu rua rot 
efen fifi emas insa koma ongga ofa ekeba gu rua sis 
fob. 

16 Beda osnok egens ongga osumbohka en skoita 
ofa noba agot oida, 'Tuan, fifi emas egens ongga bita 
gu didif sis fob bera disma efen ofou dokun deika 
erek setka fob." 

17 Beda raja egens koma oroun oida, 'Bua 
buntunggom mar ongga oufamofa fob. Noba jeska 
budou ocosu efei ahtah gij mar ojgomai insa kef fob, 
jefeda dufra bufoka erek aksa fogora bufoka ereij 
keingg rusnok gij kota rara setka.' 

18 Beda osnok ongga egeka en skoita ofa noba agot 
oida, Tuan, fifi emas egens ongga bita gu didif sis 
fob bera disma efen ofou erek cinja dokun deika fob.' 

1? Beda raja koma agot oida, 'Didif dufra bebin 
bufoka aksa, jefeda bua bufoka ereij keingg rusnok 
gij kota rara cinja.' 

20 Beda osnok ongga ofij egens deika en skoita 
ofa noba agot oida, "Tuan, kef bera bebin fifi emas 
ongga bua bita gu didif sis fob. Didif disah fifi Koma 
gij meifeti efesi, jeska didif dimeesa rot bua. 

21 Jeska didif dijginaga rot oida bua bagot mar 
rot owesa efek eteb. Bua buhoturu mar ongga 
rusnok enjgineg rerin ojgomu. Noba bua bita maat 

jeska mekeni ongga rusnok enjgineg rirefa maat gij 
ojgomu.' 

22 Beda osnok ongga erek raja egens koma agot gu 
ofa oida, 'Bua bera osnok egens ongga oska eteb! 
Bua bijginaga fob oida didif bera dagot mar rot owesa 
efek eteb! Noba bijginaga rot oida didif duhoturu 
mar ongga rusnok enjgineg rerin ojgomu. Noba didif 
dita maat jeska mekeni ongga rusnok enjgineg rirefa 
maat gij ojgomu. 

23 Jefeda teinefa fogora bua binesah fifi emas insa 
koma gij fifi ebic jeskaseda didif dimesma fifi koma 
efen ofou dokun deika gurei!' 

24 Erek koma beda raja egens koma agot gu rua 
ongga runt jah suma oida, 'Iwa ita fifi emas egens 
koma jeska ofa noba ita fifi koma gu osnok egens 
koma ongga esma fifi setka sis fob" 

25 Tina rua ragot oida, "Tuan, osnok egens koma 
efen fifi setka fob!' 

26 Beda raja koma agot oida, 'Ongga tenten bera, 
idu ongga efen mar ofoukou fob, beda ofa emeita 
mar egema dokun deika si. Tina idu ongga efen mar 
oskiyai, beda efen mar oskiyai koma tein emeseiseifa 
jeska ofa si.' 

?/ Beda ofa agot deika oida, 'Ebeibeyaif iwa 
ijorohrus rua ongga rundobu joug didif erek rerin 
raja, beda yagob rua jah sif ojgomu.' " 

28 Nou ongga Yesus emfesij rot mar insa koma fob, 
beda Ofa otoiru jah kota Yerusalem. 

29 Gij mona ongga rua rinjesaga doida kota Betfage 
jera kota Betania ongga angh gu memaga ofos 
Saitun fob, beda Ofa obk gosnok gegeka jeskaseda 
geja gokag Ofa. 

30 Ofa agot gu goga oida, "Goga geja gokag jah 
kota ongga enah jah mudou koma. Nou ongga goga 
gonjoira kota jah suma, beda goga gemek keledai 
efer egens ongga runcoka fob. Rusnok rineya bera 
rineifef esij keledai egens koma enesi. Goga gosuwa 
keledai egens koma noba gorka gu Didif. 

31 Gij mona ongga rusnok rijeka joug goga rot oida, 
'Goga gosuwa keledai koma rot meidu', beda goga 
goroun oida, "Tuhan ocosu rot.' " 

32 Beda goforoka gegeka insa koma geja fob noba 
gek mar jeni erek Yesus anggot gu goga fob. 

33 Askesi gosuwa keledai egens koma ros, beda 
rusnok ongga rerin keledai koma rijeka gu goga 
joug oida, "Goga gosuwa mefmen keledai koma rot 
meidu?" 

34 Beda goga goroun gu rua oida, "Tuhan ocosu 
rot." 

35 Beda goga goroun keledai efer egens koma gu 
Yesus. Noba rua raha meifeti esij keledai egens 
koma, beda Yesus eifef esij keledai koma ejmeg. 

36 Askesi Yesus encira esij keledai egens koma, 
beda rusnok rufoukou ruhoda rerin meisoufa eneya 
noba rurosu moroju nou Yesus. Rua rutunggom mar 
insa koma erek rurougif gu Yesus. 

37 Yesus oira moroju ongga onjuj jeska memaga 
ofos Zaitun, noba esaga doida kota Yerusalem. Beda 
rusnok rufoukou ongga ricira morototuma jera Ofa 
rudou efaga ouka eteb noba risitit Allah. Rua ragot 
ruis mar ongga oufamofa eteb gu Yesus jeska rua 
ringk mar onswos ofoukou ongga Ofa ocunc rot sis 
fob. 

38 Rua ruis oida, "Oufamofa eteb rot raja egens kef 
ongga en oisouska Tuhan Allah. Eskeiramera eteb 

ah gu mebif noba rusnok nomnaga rufra Allah ofoka 
erek aksa eteb gu mebaga!" 

39 Erek koma beda, rusnok rineya ongga runt gu 
rusnok insa koma rifekesa ongga ebic Farisi ragot 
gu Yesus oida, "Akeina Guru, Bua bitaha joug bebin 
rusnok kef jeskaseda runois rot mar insa koma deika 
guru!" 

^0 Beda Yesus oroun oida, "Ongga tenten bera, erek 
Didif dagot gu rua oida, 'Iker toumou,' beda mamu 
ongga ah jah sif tein rimesitit mar erek rua rinsitit 
insa koma ojgomu si." 

^1 Nou ongga Yesus enesaga doida Yerusalem, beda 
Ofa eyajga kota koma jah kembin. Noba Ofa ebisa 
rot rusnok ongga ringker gij kota koma. 

?? Ofa agot oida, "Erek iwa ongga kota Yerusalem 
ijginaga rot mar ongga oufamofa ongga omorka 
eskeiramera eteb gu iwa deisef, beda idou omoroun 
Didif, tina guru. Jeska ebeibeyaif mar ongga 
oufamofa insa kef bera ah jejema jeska iwa ojgomu. 

43 Jefeda gij mona kahma beda mesa eteb ongga 
ofogog rot iwa bera rimen noba riker rejrej yeyin kota 
kef si. Jefeda enadaij nou iwa yuku jeska jinaga guru. 

^4 Noba jeska iwa idou enebriyi gij rot oida Allah 
bera en skoita iwa fob guru, jefeda rua ongga 
rufogog insa koma bera rimedi iwa rot ahais doska 
noba rut keingg iwa jera yeyin iser gij kota efesi kef. 
Beda rua rumohoda yeyin kota kef onjoros mamu 
egens tein enah mesijma deika guru." 

45 Nou ongga Yesus oira gij momas ongga angh 
rejrej Mod Allah, beda Ofa ekemeji rusnok ongga 
ruhu mar jah suma. 

46 Ofa agot rot oga eteb oida, "Runggu gij Mar Efeyi 
Ebsi rot mar ongga Allah anggot erek kef oida, 'Dedin 

Mod egens bera nou rusnok ongga rum riteij gu Didif 
gij ojgomu. Tina iwa intunggom dedin Mod erek mod 
egens nou rusnok ongga rungkoreka mar jeskaseda 
ridemdemi gij!” " 

47 Gij orofosut mona bera Yesus oftuftu rusnok gij 
momas ongga angh rejrej Mod Allah. Tina ebirfaga 
imam-imam jera Guru-Guru agama jera ebirfaga 
Yahudi rineya ruhca moroju jeskaseda ragob Ofa. 

48 Tina rua rinek mona egens ongga adaij nou guru, 
jeska rusnok rufoukou riker rejrej Ofa jeskaseda rig 
mar ongga Ofa oftuftu gu rua ojgomuja. 

20 1 Gij mona juens bera Yesus oftuftu mar jera 
efesij mar rot Allah oga ongga oufamofa gu 
rusnok rufoukou gij momas ongga angh rejrej Mod 
Allah. Beda ebirfager imam-imam jera Guru-Guru 
agama jera ebirfager Yahudi rineya rin skoita Ofa. 

? Beda rua ragot gu Ofa oida, "Bebin owesa efek 
erek meidu fogora bunotunggom mar erek komo. 
Noba idu bera ongga eita owesa efek koma gu Bua 
fobo?" 

3 Beda Yesus agot oida, "Didif dudou os dijeka gu 
iwa rot mar sismeni fog. Iwa yagot gu Didif rot mar 
kef oida, 

^idu ongga eita owesa efek gu Yohanes jeskaseda 
ofa eita baptis gu rusnok, Allah bera eita ei, era 
rusnok ei?" 

? Beda rusnok insa koma ragot moguma oida, "Erek 
mimif magot oida Yohanes eita owesa efek jeska 
Allah, beda Ofa emagot oida, 'Erek koma jefeda 
teinefo fogora iwa inororu ofa efen oga guri?' 

6 Tina erek mimif magot oida ofa eita owesa efek 
jeska rusnok ojgomu, beda rusnok rufoukou koma 
rimera mamu rimeredi mimif rot, jeska rua rudou 

rusujohu rot oida Yohanes bera erek nabi egens 
ongga Allah ombk fob." 

7 Jefeda rua ruroun gu Yesus oida, "Memef 
menejginaga rot idu ongga eita owesa efek gu 
Yohanes guru." 

8 Beda Yesus agot gu rua oida, "Erek koma jefeda, 
Didif tein dinagot gu iwa rot idu bera eita owesa efek 
gu Didif erek koma guru." 

? Erek koma beda Yesus efesij gu rusnok rot mar 
orocunc egens kef oida, "Osnok egens erefa anggur 
gij efen mekeni. Nou ongga ofa eja jah monuh yes, 
beda ofa aha mekeni anggur koma gu rusnok rineya 
jeskaseda riker joug mekeni anggur koma. 

10 Gij mona kahma deika beda anggur efek insa 
koma ofom fob. Jefeda osnok egens ongga efen 
mekeni koma obk osnok egens ongga omfij ofa 
skoita rusnok ongga ringker joug mekeni insa koma 
jeskaseda rua rita anggur efek egema nou ofa. Tina 
rusnok ongga ringker joug mekeni koma rubu osnok 
egens ongga ofij ebirfaga koma. Beda rua rubk ofa 
oksons skoita osnok egens ongga efen mekeni koma 
rot etma efesijg. 

11 Beda ofa ongga efen mekeni koma obk osnok 
egens ongga omfij eneya deika, tina rusnok insa 
koma rubu ofa tein, noba ruga oruh ofa, beda rua 
rubk ofa tein oksons rot etma efesijg. 

1? Beda ofa ongga efen mekeni koma obk efen 
osnok egens ongga omfij egema dokun deika. Tina 
rusnok koma rubu ofa rot ahais tein noba rij ofa jeska 
mekeni koma. 

13 Erek koma jefeda osnok egens ongga efen 
mekeni koma agot oida, 'Didif dutunggom mar egema 
deika erek meidu? Didif dumobk dedin edesa egens 

ongga dudou okora eteb rot, fogora rua rumougif gu 
ofa si.' 

1^ Tina gij mona ongga rusnok ongga ringker joug 
mekeni koma rik ofa efen efesa, beda rua ragot 
moguma oida, 'Ofa kef bera emesma mekeni kef 
gij mona ongga meka anggos jeska, jefeda mimif 
magob ofa jeskaseda mumok mekeni kef gu misinsa 
ojgomu.' 

15 Jefeda rua rikris ofa jeska mekeni fogora 
ragob ofa beda agos." Beda Yesus ejeka gu rua 
oida, "Osnok egens ongga efen mekeni insa koma 
omotunggom mar meidu skoita rua ongga ringker 
joug mekeni? 

16 Ongga tenten bera ofa ekemeji rua jeska mekeni 
koma fogora emagobir beda rua nomnaga ranggos! 
Beda ofa emaha mekeni koma gu rusnok rineya 
deika." Tina nou ongga ebirfager rusnok Yahudi insa 
koma ringg Yesus efesij mar erek koma, beda rua rua 
ragot oida, "Erek koma guru!" 

17 Jefeda Yesus ohobut rua noba agot oida, "Jefeda 
mar kef efen ofou erek teinefa: 'Rusnok ongga rii 
mod bera rukoja Mamu ahais egens koma fogora 
rij jeska fob. Tina mamu egens koma ejerek mamu 
ongga ofoufem ekirsa nou mod koma nomnaga.' 

18 Noba rusnok ongga rukockoreta rot mamu egens 
insa koma bera rimesiri fogora riseiseifa. Tina rusnok 
ongga mamu egens insa koma encirej rua, beda rua 
rumohoda nomnaga si." 

1? Guru-Guru agama jera ebirfager imam-imam 
rutkonu oska rot Ofa jeska rua rijginaga rot oida 
mar ongga Ofa omftuftu rot insa koma bera osok gij 
rua. Jefeda rua rudou os ragei Ofa ainsa koma tein 

ojgomu. Tina rua rimeesa rot rusnok rufoukou ongga 
riker rejrej Ofa. 

20 Ebirfager imam-imam jera Guru-Guru agama insa 
koma ruhca mona egens jeskaseda ragob Yesus. 
Jefeda rua rubk rerin rusnok rineya skoita Yesus 
jeskaseda rejeka gu Ofa erek reirei ojgomu. Noba 
erek Ofa oroun mar gu rua ongga ekirsa rot rerin 
agama erebent, beda rua rimagei Ofa fogora raha 
Ofa gu Gubernur ongga ofoka ereij keingg rusnok 
nomnaga. 

21 Jefeda rusnok insa koma rijeka gu Yesus reirei 
oida, "Akeina Guru, memef mejginaga rot oida mar 
nomnaga ongga Bua banggot noba buftuftu rot bera 
erek tenten ojgomu. Noba Akeina bunofra osnok 
egens erek ekirsa jeska egema tein guru, tina Bua 
buftuftu rot Allah oga ongga tenten ojgomu. 

22 Jefeda Akeina, bagot gu memef oida mimif ongga 
Yahudi bera muh pajak skoita raja Kaisar tein ei, era 
gurei?" 

23 Tina Yesus ejginaga rot oida rua rijeka gu Ofa 
erek reirei ojgomu. Jefeda Ofa agot oida, 

24 "Bucunc fifi perak egens gu Didif." Beda Ofa agot 
oida, "Efena jera ofoka idu bera enah tumu fifi kef?" 
Beda rua ruroun gu Yesus oida, "Koma raja Kaisar 
efena jera ofoka." 

25 Beda Yesus agot gu rua oida, "Jefeda iwa ita 
mar ongga Kaisar efen gu ofa ojgomu, noba ita mar 
ongga Allah efen gu Ofa ojgomu." 

26 Jefeda enadaij nou rua rig Ofa agot mar ongga 
ekirsa rot rerin agama erebent jah rusnok rufoukou 
rudou jinaga guru. Rua rudou oubsaha eteb rot mar 
ongga Ofa oroun rot insa koma, jefeda rua riker 
toumou noba rinejeka gu Ofa rot mar deika guru. 

27 Rusnok Yahudi rineya jeska ebic Saduki rin skoita 
Yesus. Rusnok ongga ebic Saduki rusujohu rot oida 
rusnok ongga ranggos bera rinedebecki sons guru. 
Rua rijeka gu Yesus oida, 

28"Akeina Guru, sis fob Musa onggu keingg rot 
hukum egens ongga agot oida erek orna egens 
anggos fob noba ofa onok efesa guru, beda ofa 
efen mokosa era mokora egema omois moisa koma 
jeskaseda goga gok egesa egema nou orna egens 
ongga anggos fog. 

29 Sis fob runer rufok cinja erfeka ongga 
rumokosema bera riker jah sif. Orna egens ongga 
osumbohka oskotu arja. Tina gij mona ongga ofa 
anggos bera ofa onok efesa guru. 

30 Beda mokosa ongga egeka ois moisa koma deika 
tina ofa tein agos noba gonok efesa guru. 

31 Beda mokosa ongga orgomu ois moisa koma tina 
ofa tein agos. Beda mokoser nomnaga ongga runtoij 
bera ruis moisa insa koma, tina rua nomnaga tein 
ragos jeska noba ojaga egens koma onok efesa guru. 

32 Beda ojaga egens insa koma tein agos jeska noba 
onok efesa guru. 

33 Jefeda gij mona ongga rusnok ridebecki jeska 
ranggos, beda idu bera eita ojaga egens koma erek 
mohona gu mebaga? Jeska rua insa koma nomnaga 
ruis ojaga insa koma erek ruhona fob." 

34 Beda Yesus oroun gu rua oida, "Rusnok ongga 
rifena ebah gij mona ebeibeyaif bera rumoskotuma. 

35 Tina gij mona ongga rusnok, ongga Allah odou 
eskeira rot, ridebecki jeska ranggos fob beda 
runomoskotuma deika guru. 

36 Rusnok insa koma rija erek malaikat-malaikat 
ojgomu. Jefeda rua rinagos tein guru. Noba rua 

rijerek Allah efen efeser jeska rua rindebecki jeska 
ranggos fob. 

37 Tina rot mar ongga Musa onggu keingg sis fob 
bera, ofa esinsa agot rot tenten oida rusnok ongga 
ranggos rimedebecki sons si. Jeska sis fob, gij mona 
ongga ofa ek mah ongga ent, beda ofa agot oida 
Tuhan Allah bera erek Abraham, Isak jera Yakub 
ongga ranggos sis fob rerin Allah ojgomu. 

38 Jefeda Tuhan Allah enerek Allah ongga rusnok 
ongga ranggos rerin guru. Tina Ofa bera erek Allah 
nou rusnok ongga rifena ebah ojgomu. Jeska Allah 
eita eiteij ah ongga efeinah gu efen rusnok gu 
mebaga." 

39 Beda Guru-Guru agama rineya ragot oida, "Akeina 
Guru, Bua buroun mar rot koisoisa fob!" 

^0 Frek koma beda rusnok insa koma runofos efek 
deika guru. Jefeda rua rinejeka gu Yesus rot mar 
deika guru. 

^1 Beda Yesus ejeka gu ebirfager Yahudi agama 
insa koma oida, "Rusnok Yahudi ruftuftu oida Kristus 
egens koma ongga emen bera omojuj jeska ofou 
ebiedi raja Daud. 

42 Tina Daud esinsa onggu keingg gij Mar Efeyi Ebsi 
sis fob oida, "Tuhan Allah agot gu dedin Tuhan oida, 
"Biker jah dugnosk rot bufoka aksa 

43 noba Didif dumoin keingg mesa nomnaga fogora 
rumougif gu Bua si." ' 

^4 Jefeda erek Daud ois Kristus koma ongga emen 
erek 'Tuhan,' beda teinefa fogora iwa isujohu oida 
Ofa omojuj en jeska ebic raja Daud ojgomu, noba 
jeska Allah guri." 

45 Askesi rusnok rig mar ongga Yesus enefesij ros, 
beda Ofa agot gu efen ruforoker oida, 

46 "Yut joug idou efesi rot rua ongga Guru-Guru 
agama. Rua rudou os rincira rot meisoufa ongkoska 
ongga orocunc rot rerin rufoka aksa. Noba rua rudou 
os jeskaseda rusnok rugif gu rua gij mona ongga 
rincira gij pasar. Noba gij mona ongga rua ruira gij 
mod ongga rusnok rum riteij gu Allah gij, era gij 
mod ongga rusnok ruina maat keingg eteb, beda rua 
rudou os riker gij kursi eteb jah rusnok nomnaga 
rudou ojgomu. 

47 Tina rua rurokrusa rujona rija mesina jeskaseda 
rita rerin mareibra jeska rua. Noba rua rum riteij erek 
dektek jeskaseda rusnok rusujohu oida rerin rudou 
ongga ebsi komowa eteb ojgomu. Tina gij mona 
kahma bera Allah omofra mar okum eteb keingg rua 
rot si." 

2 1 1 Gij mona juens Yesus ek rusnok ongga runa 
mei ahtah rikeba rerin fifi gij meifeti erek mar 
ongga rurougif gu Allah rot. 

? Beda Ofa ek ojaga eja mesina egens ongga 
ofojingki eij fifi egeka ongga erek ai oskiyai ojgomu 
gij meifeti koma. 

3 Beda Yesus agot oida, "Ongga tenten bera, ojaga 
eja mesina egens koma ekeba fifi ongga ekirsa jeska 
rua ongga runa mei ahtah ojgomu. 

^ Jeska rua insa koma rikeba fifi jeska rerin mareibra 
ongga ofod ojgomu. Tina ojaga eja mesina egens 
kef ongga ofojingki bera eita fifi nomnaga ongga ofa 
efen ojgomu." 

? Rusnok rineya ongga ruroru Yesus rinagot rot 
teinefa Mod Allah efen mamu ongga ongkoskamoka 
noba efen mar ongga rusnok rita gu Allah erek 
rurougif gu Ofa ongga ongkoska eteb tein. 

6 Beda Yesus agot gu rua oida, "Gij mona egens 
ongga emen bera rusnok rumohoda Mod egens kef 
nomnaga fogora mamu egens tein enah mesijma 
deika guru." 

7 Beda rua rijeka gu Yesus oida, "Akeina Guru, gij 
mona juaho fogora mar insa koma emecira? Noba 
mar meidu bera ongga omorocunc rot mona egens 
koma ongga emen?" 

8 Beda Yesus agot oida, "Iwa yut joug idou efesi rot 
ahais jeskaseda rusnok enjgineg runorokrusa iwa rot 
guru. Jeska rusnok rufoukou rimagot oida Didif bera 
ongga dubk rua fob. Noba rua rimagot rourou oida, 
'Didif bera Ofa ongga emen!' Noba rua rimagot tein 
oida, 'Mona ongga Allah anggot eimofoj rot bera en 
fob!' Tina iwa inororu rerin ruga koma jinaga guru. 

? Gij mona ongga iwa ingg rot oida rusnok 
rimagobuma, era rusnok ruh mosoruk ofoka beda iwa 
inemeesa rot guru. Jeska mar insa koma nomnaga 
emen rot sismeni fob. Tina mar koma onorocunc rot 
oida mona ongga monuhif emeseiseifa bera en doida 
guru." 

10 Beda Yesus agot deika oida, "Rusnok gij monuh 
egens rimagobuma jera rusnok gij monuh egema. 

11 Beda mebif icusur erek doska gij monuh ofoukou 
tein. Noba mosona eteb omok rusnok rufoukou. 
Noba mar ongga eita rusnok rifera okora ofoukou 
bera emen tein. Noba rusnok rimek mar ongga okum 
ofoukou jera mar onswos gu mebaga fogora rimeesa 
eteb rot. 

12 Tina gij mona ongga mar insa koma enesaga 
enesi, beda rusnok rimagei iwa fogora rufra mar 
okum keingg iwa. Rua rumorka iwa skoita ebirfager 
mod ongga rusnok rum riteij gu Allah gij fogora 


Lukas 21 390 


rimaha iwa gij mod oskusk. Noba rua rimekris iwa 
skoita raja-raja jera Gubernur tein jeska iwa iroru 
Didif. 

13 Jefeda gij mona insa koma bera iwa imagot rot 
Allah oga gu rusnok insa koma. 

1^ Tina iwa isisi joug isinsa idou efesi jeskaseda iwa 
inejekjeka idou rot mar ongga iwa imagot rot gu rua 
guru. 

15 Jeska Didif dumocunc gu iwa rot mar ongga iwa 
imagot rot si. Jefeda enadaij nou rusnok insa koma 
ruga eseda rot yeyin yuga guru fogora rua rimesiri gu 
iwa ojgomu. 

16 Noba yeyin ika jera isu ni, ikoser gonu ikorer ni, 
ibskir ni, ihujir ni, rua rudou emekikif jeska iwa noba 
rumocunc iwa gu yeyin mesa ongga rudou oska rot 
iwa. Beda rua rimagob rineya jeska iwa. 

17 Rusnok rufoukou rimeita rudou ongga ofogog rot 
iwa jeska iwa iroru Didif fob. 

18 Tina Didif dumot joug iwa jefeda mar egema tein 
eneita iwa fogora yagos jinaga guru. 

1? Noba erek iwa yut rot ahais gij mar insa koma 
nomnaga, beda iwa imesma eiteij ah ongga efeinah 
si." 

20 Beda Yesus agot deika oida, "Gij mona ongga 
tentarer rufoukou runt joug rejrej kota Yerusalem, 
beda iwa imejginaga rot oida dektek deika guru, 
beda kota koma emesiri fogora omohoda nomnaga. 

21 Beda gij mona insa koma bera rusnok ongga 
ringker gij monuh Yudea ruku jah memaga ojgomu. 
Noba rusnok ongga ringker gij kota koma ruku jeska 
ojgomu. Noba rusnok ongga ringker jah mebah kota 
koma bera runoira jinaga guru! 

22 Jeska gij mona insa koma bera mar nomnaga 
ongga nabi-nabi runggu rot osok gij kota Yerusalem 
sis fob bera emah gij efera fob, beda rusnok gij kota 
koma rimesma okum eteb si. 

23 Okum eteb rot rujager ongga rifaga okum rot 
efesa jera rujager ongga rungh mengk gu riser tein. 
Jeska enadaij nou rua ruku ebeirens jeska kota koma 
jinaga guru. Gij mona insa koma bera rusnok gij 
monuh ofoukou rimeita rifera okora eteb. 

24 Rusnok rimera meiteb aksa fogora ragob rineya. 
Noba rua rumorka rineya jeska kota koma jah risinsa 
rerin monuh ojgomu. Beda rusnok ongga Yahudi guru 
rumot keingg kota Yerusalem rot ahais ojgomuja 
onjoros mona ongga Allah anggot oida adaij fob." 

25 Beda Yesus agot deika oida, "Rusnok rimeyajga 
mar onswos rot mowa ni, mesta ni, motur ni, mei 
mojumu efei ahrahra rot ofog eteb ni, jefeda rusnok 
rimeesa eteb rot mar insa koma tein. 

26 Mebaga nomnaga omosousouyu rot ahais, jefeda 
rusnok rufoukou rimeesa eteb rot mar okum ongga 
emen skoita rusnok mebif. 

?/ Beda gij mona insa koma rusnok rimek Didif, 
Rusnok Efesa, dimen gij mocgoj ofog rot dufoka 
ongga aksa noba rot dedin owesa efek eteb. 

28 Gij mona ongga iwa ig mar insa koma, beda iwa 
yut noba iajga jah mebaga, jeska ai juens beda iwa 
imesma eiteij ah ongga efeinah si." 

29 Beda Yesus efesij mar orocunc gu rua erek kef 
oida, "Iwa isujohu rot mega ara jera mega enjgineg 
tein. 

30 Gij mona ongga iwa ik mega ofojuwu askesi 
omorogna, beda iwa ijginaga rot oida mona ongga 
mega enefek bera enesaga doida fob. 

31 Beda erek koma tein, gij mona ongga iwa ingk 
mar okum insa koma nomnaga orogna fob, Beda iwa 
imejginaga rot oida mona ongga Allah omofoka ereij 
keingg rusnok bera ensaga doida fob. 

32 Ongga tenten bera, erek rusnok ongga rifena 
ebah gij mona ebeibeyaif rinagos enesi, beda mar 
insa koma nomnaga emecira gij si. 

33 Mebaga jera mebi emeseiseifa si, tina dedin duga 
bera eneseiseifa jinaga guru." 

34 Beda Yesus agot deika oida, "Iwa yut joug 
idou efesi rot ahais jeskaseda iwa inesiri gij mar 
ongga oska erek ibirfaga erebibei rot mofut efei 
ni, irahaisomu gij mar ofoukou ongga erek oska 
ni, ijekjeka idou efesi rot yeyin iteij ah insa kef ni 
guru. Jeska erek iwa iroru mar ongga oska insa 
koma ojgomu, beda mona ongga enja ejgwaga bera 
omorogna keingg iwa ebeirens erek moubohu ongga 
oskotu mekhuis rot ebeirens tein. 

35 Jeska mar koma nomnaga emen skoita rusnok 
nomnaga ongga ringker gu mebif. 

36 Jefeda iwa yut joug idou efesi rot ahais noba yum 
iteij rot ahais tein jeskaseda iwa imosuwa jeska mar 
okum insa koma ongga emen, noba jeskaseda iwa 
imot jah Didif, Rusnok Efesa, dudou rot idou ongga 
mojen iwa rot guru." 

37 Gij orofosut mona bera Yesus oftuftu mar gu 
rusnok gij momas ongga angh rejrej Mod Allah. Nou 
motu insa koma beda Ofa eja jah memaga ofos 
Zaitun noba ahca jah suma. 

38 Beda gij raha tentena rusnok rufoukou rin jah 
momas ongga angh rejrej Allah jeskaseda rig mar 
ongga Yesus oftuftu rot. 

22 1 Mona eteb egens ongga Yahudi rit roti 
ongga enefifij guru ongga ofoka Paskah bera 
enesaga doida fob. 

? Beda gij mona insa koma tein ebirfager 
imam-imam jera Guru-Guru agama ruhca moroju 
egens jeskaseda ragob Yesus, jeska rua rimeesa rot 
oida rusnok riskemba rumororu Ofa ojgomu. 

3 Erek koma beda gij mona insa koma Bilis oira gij 
Yudas, ongga rijeka Iskariot tein, odou efesi. Ofa 
bera osnok egens jeska rusnok rufok setka kungkob 
erfeka ongga ruroru Yesus erek efen ruforoker. 

^ Beda ofa eja skoita ebirfager imam-imam jera 
ebirfager rusnok ongga runt joug Mod Allah jeskaseda 
rifesij moguma jera rua rot teinefa ofa emaha Yesus 
gu rua. 

? Beda rua rudou eskeira eteb rot, noba rua ruitij rot 
oida rumoh fifi gu ofa rot si. 

6 Beda ofa oitij rot, noba ohca mona ongga rusnok 
rufoukou rineker rejrej Yesus guru fogora ofa emaha 
Yesus gu rua. 

7 Mona ongga rusnok rit roti ongga enefifij guru jera 
riris domba efer egens erek mar ongga rurougif gu 
Allah rot bera ensaga fob. 

8 Beda Yesus obk Petrus gonu Yohanes oida, "Goga 
geja noba gesejah maat nou mona ongga Paskah 
jeskaseda mit maat morototuma." 

? Beda goga gejeka gu Yesus oida, "Akeina, budou 
os magef masejah maat koma sinefo?" 

10 Yesus oroun oida, "Nou ongga goga gomoira 
gij kota koma, beda goga gomorodosu orna egens 
ongga omorka debeji rot mei. Beda goga gororu ofa 
jah mod ongga ofa eja gij. 

11 Beda goga gagot gu osnok egens ongga efen 
mod koma oida, 'Guru agot oida Morongsu kenefa 
bera Didif dimet maat ongga Paskah morototuma 
jera dedin ruforoker?' 

1? Beda ofa omoroun goga jah morongsu eteb egens 
ongga angh skida mod koma. Beda goga gesejah 
maat ongga Paskah efen jah suma." 

13 Jefeda Petrus jera Yohanes geja noba gek mar 
insa koma nomnaga jeni erek Yesus anggot gu goga 
fob. Beda goga gesejah maat ongga Paskah efen jah 
suma. 

14 Nou mona ongga rusnok rit maat ongga Paskah 
efen ensaga fob, beda Yesus eker morototuma jera 
efen ruforoker gu meja egens. 

15 Beda Ofa agot gu rua oida, "Didif dudou os dit 
maat Paskah kef jera iwa fog, beda dimeita difera 
okora. 

16 Jeska ongga tenten bera, Didif dinet maat jera 
iwa deika guru onjoros mona ongga Allah ofoka ereij 
keingg rusnok fog." 

17 Erek koma beda Yesus eita mok osku, noba ois 
oufamofa gu Allah rot beda agot oida, "Iwa nomnaga 
ij jeska mok osku kef ojgomu. 

18 Jeska Didif dinej anggur efei morototuma jera 
iwa deika guru onjoros mona ongga Allah ofoka ereij 
keingg rusnok fog." 

1? Beda Yesus eita roti, noba ois oufamofa gu Allah 
rot, beda Ofa ekeba roti koma dougdoug gu efen 
ruforoker. Beda Ofa agot oida, "Roti kef erek difaga 
ongga dimaha gu rusnok ongga rufogog jeskaseda 
iwa imeita eiteij ah ongga efeinah. Gij mona kahma 
deika beda iwa itunggom mar erek kef jeskaseda 
ireisisi joug isinsa osok gij Didif." 

20 Nou ongga rua rint maat oisa fob, beda Ofa eita 
mok osku rot anggur koma noba agot gu rua oida, 
"Anggur ongga angh gij mok osku kef bera erek 
eimofoj efeinah ongga Allah anggot rot oida Ofa 
emeita gu rusnok. 

21 Tina osnok egens koma ongga odou emekikif 
jeska didif bera eker morototuma jera mimif gu meja 
kef. 

22 Didif, Rusnok Efesa, bera dimagos jeni Allah odou 
ejginaga rot si. Tina mar okum eteb emah keingg 
osnok egens koma ongga odou engkikif jeska Didif." 

23 Jefeda ruforoker insa koma rimejekema oida, 
"Idu jeska mimif bera omotunggom mar erek komo?" 

24 Yesus efen ruforoker ruga omosokema rot oida 
idu jeska rua bera efen ofoka aksa ekirsa jeska 
rineya. 

25 Beda Yesus agot gu rua oida, "Rusnok ongga 
Yahudi guru rerin raja-raja ongga rut keingg rua 
ojgomuja. Noba raja-raja koma rijeka risinsa erek 
raja ongga rut joug rerin rusnok rot rudou ongga 
eskeiramera ojgomu. 

26 Tina iwa ineita mar erek koma guru! Ongga 
tenten bera, ofa ongga odou os esma ofoka ongga 
aksa, beda ofa eita mar rot odou ongga eriagamaga 
erek ruforoka rifes rerin rudou ongga eriagamaga. 
Noba ofa ongga odou os ofoka ereij keingg rusnok 
enjgineg, beda ofa ofij rusnok enjgineg ojgomuja. 

?/ Jeska idu bera ongga efen ofoka ongga aksa 
ekirsa: Osnok egens ongga engker gu meja jeskaseda 
et maat ei, era osnok egens ongga ecka maat gu ofa 
ongga engker gu meja? Ongga tenten bera osnok 
egens ongga engker gu meja koma bera efen ofoka 
ongga aksa ekirsa. Tina Didif, ongga direk yeyin 

ebirfaga, bera diker gu iwa ifekesa erek osnok egens 
ongga omfij iwa. 

28 Onjoros mona deisef tein bera iwa iroru Didif gij 
mar okum nomnaga ongga angh keingg Didif fob. 

29 Noba Allah eita owesa efek gu Didif jeskaseda 
dufoka ereij keingg rusnok. Beda erek koma tein Didif 
dita owesa efek gu iwa rot. 

30 Didif duntunggom mar koma jeskaseda iwa 
imeker gu dedin meja egens gu mebaga. Beda iwa 
imet maat noba imej mar erek rusnok ongga rufoka 
aksa tein. Beda iwa imeker gij kursi eteb jeskaseda 
yuga ojga rot rusnok Israel ebic setka kungkob erfeka 
rerin rita mar tein." 

31 Beda Yesus agot deika oida, "Simon Petrus, bua 
big fog, jeska Bilis efen owesa efek jeskaseda ereni 
bua rot ahais. 

32 Tina Didif dum diteij nou bua fob jeskaseda 
budou ororu Didif rot ahais ojgomuja. Noba gij mona 
ongga bua bimeesa joug rot mar ongga bua bita fob, 
beda bua bufij dedin ruforoker rineya koma jeskaseda 
rua tein ruroru Didif rot rudou ahais ojgomuja." 

33 Bega Petrus oroun gu Yesus oida, "Tuhan, Didif 
dinsejah dudou efesi jeskaseda duira gij mod oskusk 
noba danggos morototuma jera Bua ojgomu!" 

34 Beda Yesus agot gu ofa oida, "Petrus, bua bisinsa 
bumorot keingging gu rusnok rot ofosma juomu oida 
bua binejginaga rot Didif guru." 

35 Erek koma beda Yesus agot gu efen ruforoker 
oida, "Sis fob Didif dumbk iwa jah monuh yes. Noba 
gij mona insa koma bera Didif danggot gu iwa oida 
inorka fifi ni, mesina ni, sepatu eneya tein guru. 
Noba gij mona ongga iwa inja fob bera iwa ita mar 
nomnaga ongga iwa incosu rot gij mona insa koma 

tein fob ei?" Beda rua ruroun oida, "Tuhan, memef 
meita mar ongga adaij fob." 

36 Beda Yesus agot gu rua oida, "Erek koma, tina 
ebeibeyaif bera iwa yurka yeyin fifi jera mesina 
ojgomu. Noba erek iwa yeyin meiteb aksa egema 
guru, beda yuhu yeyin meisoufa eneya fogora irengk 
meiteb aksa tein. 

37 Jeska runggu gij Mar Efeyi Ebsi sis fob oida, 
'Rusnok rucunc Ofa erek osnok egens ongga ofogog 
tein.' Mar insa koma bera osok gij Didif. Noba mar 
koma bera emah gij efera tein fob si." 

38 Beda Yesus efen ruforoker ragot oida, "Tuhan, 
meiteb aksa egeka bera enahif fob!" Beda Yesus agot 
oida, "Koma adaij nou." 

39 Erek koma beda Yesus eja jeska kota koma noba 
eja jah memaga ofos Zaitun erek giskini. Noba Ofa 
efen ruforoker tein rija morototuma jera Ofa. 

^0 Nou ongga rua rinsaga jah suma fob, beda Yesus 
agot gu rua oida, "Iwa yum iteij jeskaseda iwa inesiri 
gij mar ongga oska ongga emereni iwa guru." 

41 Erek koma beda Ofa eja ai yes jeska rua. 

?? Beda Ofa es okeibi gu mebi noba om eiteij oida, 
"Akeina, erek Bua budou os rot beda bita mar ongga 
emeita efera okora gu Didif jeska fog. Tina Bua 
bineita mar ongga Didif dudou os rot ojgomu guru. 
Tina Bua bita mar ongga Akeina budou ejginaga rot 
ojgomu." 

43 Beda malaikat egens jeska mebaga orogna skoita 
Yesus noba eita owesa efek gu Ofa. 

^4 Yesus odou efesi okumkum eteb rot mar okum 
ongga emah keingg Ofa, jefeda Ofa om eiteij rot 
tentenmen ojgomuja. Beda ebirfeka erek ogufu 
ongga eya jah mebi. 

45 Nou ongga Yesus om eiteij oisa fob, beda Ofa 
oksons skoita efen ruforoker. Tina rua nomnaga rah 
ahaingkongka ros, jeska rudou okum noba rufonskos 
tein. 

^6 Beda Ofa agot gu rua oida, "Teinefo fogora 
iwa inahca erek komo? Iwa isowu noba yum iteij 
jeskaseda mar egema enereni iwa tein guru!" 

47 Askesi Yesus enagot mar gu efen ruforoker ros, 
beda rusnok ebic egens rin skoita Ofa. Yudas, osnok 
egens jeska Yesus efen ruforoker, ofa bera oroun rua 
skoita Yesus. Beda Yudas eja skoita Yesus noba onsa 
Ofa omnu erek oisu Ofa. 

48 Tina Yesus agot oida, "Yudas, bua bunsa Didif 
fogora bikikif jeska Didif, Rusnok Efesei?" 

^? Nou ongga Yesus efen ruforoker rik oida ai juens 
beda rusnok insa koma rimagei Yesus, beda rua ragot 
oida, "Tuhan, memef mera meiteb aksa meragob rua 
ei!" 

50 Beda Yesus efen oforoka egens agei efen meiteb 
aksa eragob osnok egens jeska rusnok ebic insa 
koma beda eris efen osuw jah ognosk fogora esiri gu 
mebi. Osnok egens koma bera ongga omfij ebirfaga 
imam ongga ofoka aksa. 

51 Tina Yesus ois oida, "Iwa ineita erek koma guru!" 
Beda Ofa ahtec osnok egens koma efen osuw fogora 
osuw koma eskeira sons. 

52 Beda Yesus agot gu ebirfager imam-imam jera 
ebirfager tentarer ongga rut joug Mod Allah jera 
ebirfager Yahudi rineya oida, "Didif dunoh mosoruk 
ofoka erek rusnok ongga rufogog guri, jefeda teinefa 
fogora iwa yurka meiteb aksa jera moskur jeskaseda 
yagei Didif erek komo? 

53 Gij orofosut mona bera Didif diker jera iwa gij 
momas ongga angh rejrej Mod Allah, tina iwa inagei 
Didif jah suma guri! Tina mona eimofoj ongga Allah 
anggot rot sis fob bera ensaga fob. Ebeibeyaif iwa ita 
mar ongga ofogog gij motkobah kef ojgomuja." 

?^ Erek koma beda rusnok insa koma ragei Yesus 
noba ruroun Ofa skoita mod ongga ebirfaga imam 
ongga ofoka aksa eteb efen. Noba Petrus otoij rua 
erek ai yes. 

55 Rusnok rukub mah gij momas ongga angh rejrej 
mod egens koma. Noba Petrus ejeker morototuma 
jera rusnok ongga riker rejrej mah insa koma. 

56 Beda ojaga egens ongga omfij imam-imam jah 
suma ek Petrus eneker gu mah efembra. Ofa ohobut 
Petrus beda agot oida, "Osnok egens kef tein ongga 
ororu Yesus koma." 

57 Tina Petrus orot keingging rot mar insa koma 
ojgomu. Ofa agot gu 0jaga egens koma oida, "Asoka, 
didif dinejginaga rot Ofa koma guru!" 

58 Ai juens deika beda osnok egens egema ek Petrus 
noba agot oida, "Bua tein jeska rua ongga ruroru 
Yesus koma!" Tina Petrus oroun gu ofa oida, "Didif 
jeska rua insa koma guru!" 

59 Erek aras egens deika beda osnok egens ois oida, 
"Tenten, osnok egens kef tein bera erek Yesus efen 
oforoka ojgomu, jeska ofa tein efen oga jeska rua 
ongga monuh Galilea!" 

90 Beda Petrus oroun oida, "Didif dinejginaga rot 
mar ongga bua banggot koma guru!" Askesi Petrus 
enagot mar insa koma ros, beda mongkukar orna 
oga fob. 

61 Erek koma beda Tuhan Yesus ekikif noba ohobut 
Petrus. Beda Petrus odou ah keingg rot mar ongga 

Yesus anggot gu ofa sis fob oida, "Deisef erek 
mongkukar orna onoga enesi, beda bua bumorot 
keingging rot ofosma orgomu gu rusnok oida bua 
bera binejginaga rot Didif guru." 

62 Beda Petrus eja orogna jeska momas egens koma 
noba ebisa eteb rot mar insa koma. 

63 Rusnok ongga rut joug Yesus rahaisomu rot Ofa 
noba rubu Ofa tein. 

9^ Rua rira meifeti rurond efen eiteij beda rijeka gu 
Ofa oida, "Bua birek nabi egens ei, jefeda bagot gu 
memef rot idu bera ongga obu Bua koma ojgomu!" 

65 Beda rua ruga oruh Ofa rot mar ofoukou tein. 

66 Gij rahah tentena beda ebirfager Yahudi jera 
ebirfager imam-imam jera Guru-Guru agama 
rumohoturuma. Beda rusnok ruroun Yesus skoita rua. 

67 Beda rua ragot gu Ofa oida, "Bua bera Kristus 
egens koma ongga emen ei era gurei. Bagot rot 
koisoisa ojgomu?" Beda Yesus oroun gu rua oida, 
"Erek Didif dagot gu iwa oida Didif bera Kristus koma 
ongga emen, beda iwa idou inororu Didif rot guru. 

68 Noba erek dijeka gu iwa rot mar insa koma tein, 
beda iwa inoroun gu Didif rot guru. 

69 Tina ebeibeyaif Didif, ongga Rusnok Efesa, bera 
dimeker jah Allah ognosk. Ofa bera efen ofoka ongga 
aksa eteb." 

70 Beda rua rijeka gu Ofa oida, "Bua bera Allah 
efesa ei?" Beda Yesus oroun oida, "Mar ongga iwa 
yagot koma bera tenten ojgomu." 

71 Beda rua ragot moguma oida, "Erek koma jefeda 
munohca rot efen mar ongga oska deika guru, jeska 
mar ongga Ofa anggot koma bera erek oska!" 


Lukas 23 401 


2 3 1 Erek koma beda ebirfager agama insa koma 
nomnaga ridebecki noba ruroun Yesus skoita 
Gubernur Pilatus. 

2 Nou ongga rua rinsaga jah Pilatus efen mod beda 
rua rucuwei mar gij Yesus oida, "Osnok egens kef 
agot mar ongga ekirsa rot mefmen hukum agama! 
Noba Ofa oftuftu rusnok oida rua runoh pajak skoita 
raja Kaisar tein guru. Noba Ofa ofra esinsa ofoka erek 
raja egens ongga ofoka Kristus ongga emen tein!" 

3 Jefeda Pilatus ejeka gu Yesus oida, "Tenten ei? 
Bua bera raja jeska rusnok ongga Yahudi ei?" Beda 
Yesus oroun oida, "Mar ongga bua banggot koma 
bera tenten ojgomu." 

^ Beda Pilatus agot gu ebirfager imam-imam 
insa koma jera rusnok rufoukou jah suma koma 
oida, "Didif dinek rot mar ongga oska ongga Ofa 
ontunggom fob egema tein guru. Jefeda enadaij nou 
didif duga ojga rot Ofa guru." 

? Tina rua ruis rot ruga eteb ekirsa oida, "Ofa oftuftu 
mar gu rusnok fogora rudou oska rot memefo. Ofa 
oftuftu rot mar erek koma rejrej monuh Yudea 
nomnaga. Sismeni Ofa oftuftu mar erek koma gij 
monuh Galilea ojgomuja onjoros jah kota Yerusalem 
kef tein." 

6 Nou ongga Pilatus engg mar ongga ebirfager 
Yahudi ranggot insa koma rot Yesus, beda ofa ejeka 
gu rua oida, "Yesus bera ojga monuh Galilea ei?" 

7 Nou ongga rua ruroun gu Pilatus oida Yesus efen 
ojga monuh Galilea, beda Pilatus ejginaga rot oida 
Herodes bera raja ongga ofoka ereij keingg rusnok 
Yahudi gij monuh insa koma. Jefeda ofa obk Yesus 
skoita raja Herodes ongga engker gij kota Yerusalem 
gij mona insa koma tein. 

8 Gij mona ongga Herodes ek Yesus, beda ofa odou 
eskeira eteb rot, jeska sis fob bera ofa odou os 
orodosu Yesus tein. Jeska ofa engg mar ofoukou osok 
gij Yesus fob, noba ofa odou os ek Yesus otunggom 
mar ongga onswos tein. 

? Erek koma jefeda Herodes ejeka mar ofoukou gu 
Ofa. Tina Yesus onoroun mar sons gu ofa jinaga 
guru. 

10 Ebirfager imam-imam jera Guru-Guru agama rut 
jah suma tein, noba rucuwei mar ofoukou gij Ofa jah 
Herodes odou. 

11 Beda Herodes jera efen tentarer rita meifeti 
ongga erek raja efen noba raha koma tumu Ofa. 
Beda rua rahaisomu rot Ofa noba ruga oruh Ofa tein. 
Noba rua rubk Ofa sons skoita Pilatus. 

1? Sis fob bera Herodes jera Pilatus gomotkonu oska 
moguma, tina gij mona insa koma beda goga godou 
eskeira moguma sons. 

13 Pilatus jera ebirfager imam-imam jera ebirfager 
Yahudi rineya tein rumohoturuma. 

1^ Beda ofa agot gu rua oida, "Iwa iroun osnok 
egens kef skoita didif, noba iwa yagot oida mar 
ongga Ofa oftuftu bera orotunggom rusnok rudou 
oska rot iwa. Didif dijeka joug Ofa jah idou fob, tina 
didif dik rot oida Ofa onotunggom mar ongga oska 
egema tein guru. 

15 Noba raja Herodes tein enek rot efen mar ongga 
oska egema tein guru. Jefeda ofa obk Ofa sons skoita 
mimif. Ofa koma bera onotunggom mar oska egema 
tein guru, jefeda enadaij nou didif duga ojga rot oida 
Ofa agos guru. 

16 Frek koma jefeda didif dumobk tentarer jeskaseda 
rangha Ofa doska, beda didif dumosuwa Ofa jeska 
ojgomu." 

17 ((Gij orofosut mona ongga Paskah bera Pilatus 
osuwa osnok Yahudi egens jeska mod oskusk 
jeskaseda rusnok Yahudi rudou oufa rot ofa)). 

18 Rusnok nomnaga ongga runt jah suma ruis rot 
ruga eteb gu Pilatus oida, "Burka Ofa jeska ojgomu, 
noba busuwa Barabas jeska mod oskusk ojgomu." 

1? (Tentarer raha Barabas gij mod oskusk jeska sis 
fob ofa oh mosoruk gij kota Yerusalem, noba ofa 
agob rusnok tein.) 

20 Tina Pilatus odou os osuwa Yesus ojgomu, jefeda 
ofa agot rot mar insa koma juens deika. 

21 Tina rua ruis rot ruga eteb deika oida, "Butob Ofa 
tumu mega salib ojgomu! Butob Ofa tumu mega salib 
ojgomu!" 

22 Beda Pilatus ois rot mar insa koma erek ofosma 
juomu deika oida, "Iwa idou os jeskaseda didif dutob 
Ofa tumu mega salib rot meidu? Ofa ontunggom mar 
ongga oska erek meidu? Jeska didif dinek efen mar 
ongga oska ongga Ofa ontunggom fogora ejagos rot 
jinaga guru. Jefeda didif dumobk tentarer jeskaseda 
rangha Ofa, beda didif dumosuwa Ofa ojgomu." 

23 Tina rusnok riskemba insa koma ruis rot ruga eteb 
ojgomuja oida rutob Ofa tumu mega salib ojgomu. 
Jefeda Pilatus esiri gu rua fogora oitij rot ojgomu. 

24 Beda ofa oga ojga rot oida Yesus ejagos jeni 
rusnok insa koma rudou os rot. 

25 Noba ofa osuwa Barabas insa koma ongga ois 
mosuruk ofoka noba anggob rusnok sis fob gu rua. 
Beda ofa aha Yesus gu rua jeskaseda rua rutunggom 
mar ongga rudou os rot ojgomu. 

26 Nou ongga rua ruroun Yesus jeskaseda rutob Ofa 
tumu mega salib, beda rua rurodosu osnok egens 
ongga ofoka Simon. Ofa ojga Kirene. Gij mona insa 
koma ofa oksons jeska monuh enjgineg noba ofa 
omoira gij kota koma. Beda rua ruskotu ofa noba 
riradgodu ofa jeskaseda orka mega salib ongga 
rumotub Yesus tumu. 

27 Rusnok rufoukou rutoij Yesus. Rineya jeska rua 
bera rujager ongga ribisa noba rudou oubsaha rot 
Ofa. 

28 Beda Yesus ekikif noba agot gu rujager koma, 
"Yujager ongga kota Yerusalem, iwa inebisa rot Didif 
guru. Tina iwa ibisa rot isinsa jera yeyin iser tein. 

29 Jeska gij mona ongga okum ongga emen beda 
iwa imagot oida, 'Oufa ekirsa rot rujager ongga rifaga 
onokum rot riser guru, jera rujager ongga runok riser 
guru, jera rujager ongga erek runoh mengk gu riser 
tein guru.' 

30 Jeska gij mona insa koma ongga emen beda 
rusnok rumois gu memaga oida, Tjba keingg memef 
ojgomo!' Noba rua rumois gu memaga ofog oduma 
oida, 'Icohun memef ojgomo!' 

31 Jeska erek rusnok rita mar ongga oska erek kef 
gu Didif, ongga erek mega efeyi ongga ebah ros, 
beda rua rimeita mar ongga okum ekirsa gu iwa si." 

32 Gij mona insa koma rua ruroun gosnok gegeka 
ongga gofogog jeskaseda rutob goga tein tumu mega 
salib morototuma jera Yesus. 

33 Nou ongga rusnok insa koma ruroun Yesus jah 
monuh ongga ofoka 'Ebirfaga Oboha,' beda rua 
runtob Ofa jera gosnok gegeka ongga gofogog insa 
koma tumu mega salib. Rua runtob gegema tumu 

mega salib jah Yesus ognosk noba gegema tumu 
mega salib jah Yesus egris. 

34 Beda Yesus agot oida, "Akeina, busuna mar 
ongga oska insa kef jeska rusnok koma rudou efesi. 
Jeska rua rudou enebriyi gij mar kef ongga rua 
runtunggom gu Didif enesi." 

35 Rusnok rut jah suma noba ruhobut rot Yesus 
ojgomuja. Noba ebirfager Yahudi ruga oruh rot Ofa 
tein. Rua ragot oida, "Ofa osuwa rusnok enjgineg 
jeska rerin mar okum fob. Jefeda erek Ofa bera 
Kristus koma ongga Allah ocunc jeskaseda emen 
skoita mimif ongga Yahudi rot tenten ei, beda adaij 
nou Ofa osuwa esinsa jeska mar okum insa kef 
ojgomu!" 

36 Beda tentarer tein rin noba ruga oruh Ofa. Rua 
rita anggur efei ongga ekemba gu Ofa jeskaseda ej. 
37 Beda rua ragot oida, "Erek Bua bera raja ongga 
rusnok Yahudi rerin, beda busuwa bisinsa jeska mega 

salib kef ojgomu!" 

38 Beda runggu tumu mega salib jah skida Yesus 
ebirfaga rot mar erek kef: "." 

39 Gegema jeska goga ongga gofogog ongga runtob 
tumu mega salib jah suma oga oruh Yesus tein. Ofa 
agot oida, "Erek Bua bera Kristus egens koma ongga 
emen, beda busuwa bisinsa jera magef tein ojgomu!" 

^0 Tina gegema jeska goga etaha joug ofa oida, 
"Erek bua binemeesa rot Allah tein gurei? Rusnok 
insa koma ruga ojga rot oida bua bagos morototuma 
erek ruga ojga rot Ofa tein. 

^1 Nagef natunggom mar ongga oska fob, jefeda 
nagef nasma mar okum kef rot ojgomu. Tina Yesus 
kef bera eneita mar ongga oska egema tein guru." 


Lukas 23 406 


42 Beda osnok egens koma agot gu Yesus oida, 
"Yesus, gij mona ongga Bua bufoka ereij keingg 
rusnok fob, beda bucunc budou ongga eriagamaga 
rot didif ojgomu." 

3 Beda Yesus agot gu ofa oida, "Ongga tenten 
bera, gij mona deisef tein bua bumoira gu mebaga 
morototuma jera Didif si." 

^4 Erek mowa ot deis fob, beda mebaga gij monuh 
insa koma eja erek motkobah noba ah erek koma gij 
aras orgomu deika. 

^? Beda meifeti aksa ongga rusnok rif joug montoj 
gij Mod Allah ebga erek egeka. 

^6 Beda Yesus ois rot oga eteb oida, "Akeina, Didif 
daha difeni gij bebin bitma!" Nou ongga Ofa anggot 
mar koma, beda Ofa agos fob. 

47 Nou ongga ebirfaga tentarer egens engk rot mar 
insa koma, beda ofa esitit Allah noba agot rot Yesus 
oida, "Osnok egens kef bera efen odou ongga ebsi 
komowa rot tenten ojgomu!" 

48 Nou ongga rusnok rufoukou ongga rut jah suma 
ringk rot mar insa koma tein, beda rua ruksons jah 
rerin mod rot rudou ongga okum eteb. 

49 Tina rusnok egema tein ongga erek Yesus efen 
mohujir rut ai yes noba riajga rot mar insa koma 
nomnaga. Rineya jeska rua bera rujager ongga 
runroru Yesus jeska monuh Galilea. 

30 Osnok egens ongga ofoka Yusuf ongga ojga jeska 
kota Arimatea gij monuh Yudea enofogu jah suma. 
Ofa osnok egens ongga odou oufamofa, noba ofa 
ororu Allah oga rot Tenten. Ofa tein odou ot nou 
mona ongga Allah omofoka ereij keingg rusnok. Ofa 
tein bera erek rusnok Yahudi rerin ebirfaga egens. 

Tina ofa onoitij rot mar ongga ebirfager agama insa 
koma ruga ojga rot osok gij Yesus guru. 

51 (23:50) 

52 Ofa eja skoita Pilatus noba erejgei ofa jeskaseda 
erek Pilatus oitij rot, beda ofa emedaga Yesus efaga 
jeska mega salib. 

33 Pilatus oitij rot, jefeda ofa ejedaga Yesus efaga 
jeska mega salib, noba ofa era meifeti orond efen 
efaga. Beda ofa aha Yesus efaga gij mamu efesi 
ongga rusnok rutunggom fob. Rusnok rinaha mar 
agos egema tein gij mamu efesi insa koma enesi. 

?^ Gij mona insa koma rusnok Yahudi risejah mar 
nou mona ongga Sabat, jeska ai juens beda mona 
ongga Sabat emesaga. 

55 Rujager insa koma ongga ruroru Yesus jeska 
monuh Galilea bera ruroru Yusuf jah mamu efesi 
jeskaseda rik ofa esah Yesus efaga gij mamu efesi 
insa koma. 

56 Beda rua ruksons noba risejah mar ongga efen 
ensesa jera miniyi ongga efen ensesa jeskaseda oroh 
Yesus efaga. Tina jeska mona ongga Sabat ensaga 
fob, jefeda rua riker mona juens jeni rerin agama 
erebent anggot rot. 

2 4 1Gij mona juens erek rahah tentena, beda 
rujager insa koma rurka miniyi ongga efen 
ensesa jah Yesus moksu jeskaseda ruros efen efaga. 

? Nou ongga rua rinsaga gu Yesus odog, beda rua 
rik, tina mamu eteb ongga rurof joug mamu efesi 
neeka bera eskiski jeska fob. 

? Beda rua ruira gij mamu efesi, tina rua rinek Yesus 
efaga jah suma guru. 

^ Rua runot jah suma noba rusujohu osok gij mar 
insa koma, tina rudou eineina gij ojgomu. Beda ainsa 

koma tein, gosnok gegeka ongga gergi meisoufa 
ongga efesa eisa eteb got desi rua. 

? Rujager insa koma rimeesa eteb noba ruug 
ribirfaga jeska. Beda gosnok gegeka insa koma gagot 
gu rua oida, "Iwa yuhca osnok egens ongga efena 
ebah gu rusnok ongga ranggos rifekesa rot meidu? 

6 Jeska Ofa enah jah sif guru. Ofa endebecki jeska 
agos fob! Iwa idou ah keingg rot mar ongga Ofa 
anggot gu iwa gij monuh Galilea sis fob ei? 

7 Gij mona insa koma Ofa agot oida, 'Rusnok 
rufogog rimagei Didif, Rusnok efesa, fogora runtob 
Didif tumu mega salib. Beda gij mona ongga juomu 
deika bera dimedebecki jeska dagos si.' " 

8 Beda rujager insa koma rudou ah keingg rot mar 
ongga Yesus anggot erek insa koma gu rua sis fob. 

? Nou ongga rua ruksons jeska Yesus odog fob, 
beda rua rifesij rot mar insa koma nomnaga gu 
Yesus efen ruforoker rufok setka kungkob erfens jera 
rusnok enjgineg tein. 

10 Rujager ongga rimfesij rot mar insa koma 
nomnaga bera erek Maria ongga rijeka Magdalena ni, 
Yohana ni, Maria ongga Yakobus efen mosu ni, jera 
rujager enjgineg tein. 

11 Tina Yesus efen ruforoker ragot oida, "Iwa 
yucuwei mar rot ojgomu!" Noba rua rudou onororu 
rujager insa koma ruga guru. 

1? Tina Petrus edebecki noba ofof jah Yesus odog. 
Nou ongga ofa ensaga jah suma, beda ofa ougif noba 
ogog gij mamu efesi, tina ofa ek meifeti ojgomu. 
Beda ofa odou oubsaha rot, noba ofa oksons rot 
odou ongga eineina gij tein. 

13 Gij mona insa koma tein bera Yesus efen goforoka 
gegeka ongga gecira jah kota egens ongga ofoka 

Emaus. Kota egens koma ah kilometer setka kungkob 
erfeka yes jeska kota Yerusalem. 

1^ Goga gecira noba gefesij mar moguma osok gij 
mar ongga encirej Yesus fob. 

15 Askesi Goga genefesij mar ros, beda ainsa 
koma tein Yesus orogna keingg goga noba ecira 
morototuma jera goga. 

16 Goga gek Ofa, tina godou enebriyi gij oida Ofa 
koma bera Yesus enesi. Mar egens ocohun keingg 
rudou efesi rot. 

17 Beda Ofa ejeka gu goga oida, "Goga gefesij 
rot mar meidu gu moroju kef?" Beda goga got rot 
gebirfaga ongga esiri jeska godou okum rot. 

18 Beda gegema jeska goga ongga ofoka Kleopas 
ejeka gu Yesus oida, "Bua bisinsiyai ongga binja 
jah kota Yerusalem bera binejginaga rot mar okum 
ongga encirej osnok egens jah suma fob gurei?" 

1? Beda Yesus ejeka goga oida, "Mar meidu bera 
koma?" Beda goga goroun oida, "Mar ongga encirej 
Yesus, ongga 0jga jeska kota Nazaret. Ofa erek nabi 
egens ongga Allah ombk fob. Noba Ofa agot mar rot 
owesa efek noba otunggom mar rot owesa efek ahah 
Allah eiteij jera rusnok riteij tein. 

20 Mefmen Guru-Guru agama jera ebirfager tein 
raha Ofa gu rusnok ongga rufogog tein. Noba rua 
runtob Ofa tumu mega salib fogora Ofa agos fob. 

21 Tina sis fob memef modou oisum gij Ofa rot oida 
Ofa bera Kristus egens koma ongga emen jeskaseda 
osuwa mimif ongga Israel jeska mifmin mar okum. 
Rua ranggob Ofa erek mona orgomu fob. 

22 Erek koma noba rujager rineya jeska memef bera 
ranggot rot mar ongga orotunggom modou oubsaha 

eteb rot. Gij raha tentena, beda rua rija jah Yesus 
odog. 

23 Tina rua rinek efen efaga jah suma guru. Beda 
rua ruksons noba ragot oida rua ringk malaikat 
gegeka fob. Noba malaikat gegeka koma ganggot 
oida Yesus efena ebah sons fob. 

24 Beda rineya jeska memef rija jah Yesus odog. 
Noba rua rik oida mar ongga rujager ranggot insa 
koma bera tenten ojgomu. Tina rua rinek Yesus 
guru." 

25 Beda Yesus agot gu goga oida, "Goga godou 
osumu ojgomu. Goga godou onororu mar nomnaga 
ongga nabi-nabi ranggot rot mar insa koma sis fob 
enesi. 

26 Jeska nabi-nabi koma ranggot oida, 'Kristus koma 
ongga emen jeska Allah bera emeita efera okora rot 
sismeni fog fogora Ofa emesma ofoka ongga aksa 
eteb.' " 

?/ Beda Yesus efesij gu goga rot mar nomnaga 
ongga Musa jera nabi-nabi nomnaga runggu gij Mar 
Efeyi Ebsi sis fob osok gij Ofa esinsa. 

28 Erek koma noba nou ongga rua rinsaga doida 
kota Emaus fob, beda Yesus ocunc gu goga rot oida 
Ofa emeja jah monuh enjgineg. 

29 Tina goga gois gu Ofa oida, "Bua bin noba biker 
jera magef ojgomu, jeska ai juens beda motu fob." 
Jefeda Ofa ororu goga jah gegan mod. 

30 Nou ongga Ofa eker gu meja morototuma jera 
goga, beda Ofa agei roti ofog egens. Beda ofa ois 
oufamofa gu Allah rot, beda Ofa etka roti dougdoug 
fogora eita gu goga. 

31 Bega ainsa koma tein goga gejginaga rot oida Ofa 
bera Yesus. Beda Yesus eseiseifa jeska geiteij fob. 

32 Erek koma beda goga gagot moguma oida, 
"Tenten, askesi nagef nacira morototuma gu moroju 
jera Ofa ros, noba Ofa efesij mar insa koma jah Mar 
Efeyi Ebsi gu nagef, beda Ofa oga agob nadou efesi 
rot tenten." 

33 Jefeda goga gedebecki noba goksons rot ebeirens 
jah kota Yerusalem. Nou ongga goga gensaga jah 
suma fob, beda goga gejek Yesus efen ruforoker 
rufok setka kungkob erfens jera rua enjgineg ongga 
rumohoturuma jera rua fogora gagot oida goga gek 
Yesus fob. 

34 Beda rua insa koma ragot gu goga oida, "Tenten, 
Yesus endebecki sons jeska agos fob! Noba Ofa 
oncunc esinsa gu Simon fob!" 

35 Beda goga gefesij rot teinefa Yesus ecira jera 
goga noba gefesij mar jera goga gu moroju. Noba 
goga gagot rot teinefa goga gejginaga rot oida Ofa 
koma bera Yesus gij mona ongga Ofa etka roti nou 
goga fob. 

36 Askesi rua rimfesij rot mar insa koma ros, beda 
Yesus orogna gu rua rifekesa noba agot gu rua oida, 
"Iwa isma eskeiramera eteb fob!" 

37 Rua nomnaga rufos graga rot noba rimeesa eteb, 
jeska rua rusujohu rot oida rifena bera koma. 

38 Beda Yesus agot gu rua oida, "Iwa ijekjeka mar 
gij idou efesi erek koma rot meidu? 

39 Iwa ik ofamosma ongga angh tumu dedin ditma 
jera daki. Didif bera Yesus ojgomu! Iwa yahtec Didif 
dufos ojgomu beda imek oida dedin dufos jera dufora 
tein. Efena bera efen mar erek koma guru." 

^0 Nou ongga Ofa anggot mar insa koma gu rua fob, 
beda Ofa ocunc efen etma jera aki gu rua. 

41 Rua rijekjeka rudou efesi rot jeska rudou efaga 
ouka, tina rua rudou oubsaha eteb rot tein. Beda 
Yesus ejeka gu rua oida, "Maat egema enahuma ei?" 

?? Beda rua rita mos ofogu ongga efej fob gu Ofa. 

43 Beda Ofa eita mos koma noba et. 

^4 Erek koma beda Ofa agot gu rua oida, "Sis fob 
Didif dimfesij rot mar insa kef nomnaga gu iwa fob. 
Didif danggot rot oida mar nomnaga ongga Musa 
onggu gij Mar Efeyi Ebsi ni, mar nomnaga ongga 
nabi-nabi runggu rot ni, mar nomnaga ongga runggu 
gij Mazmur ni, osok gij Didif bera emah gij efera 
sismeni fog." 

45 Beda Ofa oftuftu rua rot koisoisa deika jeskaseda 
rudou ebriyi gij mar ongga runggu gij Mar Efeyi Ebsi 
rot Ofa efen ofou. 

46 Ofa agot gu rua oida, "Sis fob runggu gij Mar 
Efeyi Ebsi rot oida, 'Kristus egens koma ongga emen 
bera emeita efera okora rot sismeni fogora gij mona 
juomu deika beda Ofa emedebecki sons jeska agos 
Si. 

47 Beda rusnok rumoftuftu oisouska efen ofoka rot 
oida, erek rusnok rimeesa joug rerin mar ongga oska, 
beda Allah omosuna rot rerin mar ongga oska koma 
jeska rudou efesi. Rua rumoftuftu rot oga ongga 
oufamofa insa koma sismeni gij kota Yerusalem, 
beda oga insa koma emeja jah monuh nomnaga tein. 
Beda Allah onotkonu oska rot rua deika guru." 

48 Beda Yesus agot deika oida, "Iwa isinsa bera ingk 
rot mar insa koma nomnaga gu iteij fob. 

49 Didif dimesa mar ongga Akeina Allah anggen rot 
sis fob gu iwa si. Erek koma tina iwa iker gij kota 
Yerusalem onjoros iwa isma owesa efek eteb jeska 
mebaga." 

50 Erek koma beda Yesus oroun rua jeska kota 
Yerusalem noba okag rot rua jah kota Betania. Beda 
Ofa ofra etma noba eita oufamofa gu rua. 

51 Askesi Ofa eneita oufamofa gu rua ros, beda Ofa 
eja jeska rua noba osok jah mebaga. 

52 Beda rua risitit mar gu Ofa noba ruksons jah kota 
Yerusalem rot rudou ongga efaga ouka eteb. 

53 Beda rua rumohoturuma gij momas ongga ah 
rejrej Mod Allah noba risitit Allah ojgomuja. Ainsoma. 


Yohanes 


1 1 Gij mona ongga Allah onotunggom mebif enesi, 
bera Ofa ongga efen ofoka Oga enofoguma sis 
fob. Oga insa koma enofoguma morototuma jera 
Allah fob. Noba Oga insa koma bera morototuma 
erek Allah. 

? Noba gij mona ongga sis dojunmeni bera Oga insa 
koma eneker jera Allah fob. 

3 Ofa bera ongga ontunggom mar nomnaga. Noba 
mar nomnaga ongga enahuma bera en jeska Ofa 
ojgomu. 

^ Ofa bera ongga eita eiteij ah ongga efeinah gu 
rusnok. Noba eiteij ah ongga efeinah insa koma bera 
erek eisa ongga orocunc rot mar ongga tenten gu 
rusnok nomnaga. 

? Noba mebi insa kef bera erek motkobah rot efen 
mar ongga oska ofoukou ojgomu. Noba Oga insa 
koma efen eisa ongga ejinten gij motkobah nomnaga 
fob, tina motkobah onocohun keingg eisa koma 
jinaga guru. 

6 Allah obk osnok egens ongga efen ofoka Yohanes. 

7 Ofa en jeskaseda efesij mar ongga tenten osok 
gij eisa insa koma. Ofa efesij rot mar insa koma 
jeskaseda rusnok rufoukou rimeg rot fogora rua tein 
rumororu. 

8 Yohanes bera enerek eisa insa koma guru, tina ofa 
en jeskaseda efesij mar ongga tenten osok gij eisa 
insa koma gu rusnok ojgomu. 

? Jeska Ofa ongga erek eisa ongga tenten nou 
rusnok nomnaga bera emen gu mebif. 

10 Ofa ongga efen ofoka Oga bera ongga ontunggom 
mebif nomnaga, noba ebeibeyaif Ofa en gu mebif 
fob. Tina rusnok rinejginaga rot Ofa enesi. 

11 Ofa en skoita efen rusnok Yahudi, tina efen 
rusnok insa koma rungkoja Ofa ojgomu. 

1? Tina rusnok enjgineg rufoukou ruroun Ofa noba 
rudou ororu Ofa rot tenten. Jefeda Ofa eita owesa 
efek gu rua jeskaseda rija erek Allah efen efeser. 

13 Rua rineja erek Allah efen efeser oisouska risinsa 
rudou os rot guru. Noba rusnok enjgineg runocunc 
rua erek koma guru. Tina Allah esinsa bera ongga 
ocunc rua erek efen efeser ojgomu. 

1^ Ofa ongga efen ofoka Oga insa koma en gu mebif 
erek osnok egens noba eker morototuma jera rusnok. 
Ofa bera erek Allah efen efesa ongga egensmes. 
Noba memef mek Ofa efen owesa efek. Owesa efek 
koma bera Ofa esinsa esma jeska efen meka Allah. 
Noba Ofa otunggom mar nomnaga oisouska efen 
odou ongga oufamofa noba ongga ororu mar ongga 
tenten ojgomu. 

15 Yohanes insa koma ongga Allah ombk sis fob bera 
anggot mar ongga tenten osok gij Ofa. Jeska ofa ois 
gu rusnok oida, "Ofa kef bera ongga didif dimfesij 
gu iwa rot sis fob. Ofa bera ongga didif danggot rot 
oida, Ofa ongga ongkahma otoij didif bera efen ofoka 
ongga ekirsa jeska didif. Jeska gij mona ongga didif 
dunjuj jeska ameina, beda Ofa enofoguma sis fob." 

16 Noba oisouska odou ongga eskeiramera eteb rot 
mimif bera Ofa eita oufamofa eteb gu mimif odudu 
dokun deika ojgomuja. 

17 Jeska Allah eita efen hukum gu rusnok oisouska 
Musa. Tina oisouska Yesus Kristus bera mimif misma 

efen oga ongga tenten jera oufamofa eteb erek insa 
koma ojgomu. 

18 Rusnok egema tein rinek Allah enesi. Tina efen 
efesa egensmes ongga erek Allah, Ofa bera engker 
desi Allah. Noba oisouska efen oga bera Ofa oncunc 
gu mimif rot Allah erek jeni. 

1? Sis fob ebirfager Yahudi gij kota Yerusalem rubk 
rerin imam-imam jera rineya jeska rusnok ebic Lewi 
skoita Yohanes jeskaseda rijeka gu ofa oida, "Bua 
bera idu?" Kef bera osok gij mar ongga ofa oroun gu 
rua insa koma. 

20 Ofa enedemdemi mar gij odou efesi jeska rua 
guru, tina ofa agot mar rot tomnomna gu rua 
ojgomu. Ofa agot gu rua oida, "Didif bera Kristus 
egens koma ongga emen guru." 

?1 Jefeda rua rijeka gu ofa deika oida, "Jefeda bua 
bera idu? Bua bera nabi Elia ongga ongksons en fob 
ei?" Tina ofa oroun gu rua oida, "Didif bera nabi Elia 
tein guru." 

22 Beda rua rijeka gu ofa deika oida, "Jefeda bua 
bera idu? Bagot gu memef rot tenten jeskaseda 
memef moksons noba magot rot gu rua ongga rumbk 
memef skoita bua tein. Bagot gu memef osok gij mar 
ongga bua butunggom jah sif." 

?3 Beda Yohanes era mar ongga nabi Yesaya anggot 
gij Mar Efeyi Ebsi osok gij ofa sis fob fogora ofa oroun 
gu rua oida, "Didif bera osnok egens koma ongga 
agerir mar gij monuh ongga mebi oska rot oida iwa 
itunggom moroju ongga edeider nou Tuhan ongga 
emen!" 

24 Erek koma beda ebirfager Yahudi rubk rineya 
jeska ebic Farisi skoita Yohanes. 

25 Rua rijeka gu ofa oida, "Bua banggot rot oida bua 
bera Kristus ongga emen guru, era nabi Elia guru, 
era nabi enjgineg tein guru. Jefeda bua bita baptis 
gu rusnok rot meidu?" 

26 Beda Yohanes oroun gu rua oida, "Didif dira mei 
direita baptis gu rusnok. Tina osnok egens ongga iwa 
inejginaga rot enesi bera eneker gu ifekesa fob. 

?/ Ofa bera omokahma otoij didif. Tina didif dedin 
dufoka ongga enadaij nou dugif gu mebi noba 
dusuwa Ofa efen marfeb tumu sandal jeska okoda 
tein jinaga guru." 

28 Rusnok insa koma rinjeka joug Yohanes gij 
monuh Betania ongga angh jah mei Yordan enama. 
Ofa eita baptis gu rusnok jah suma. 

29 Gij mona egema deika, beda Yohanes ek Yesus 
enen skoita Ofa. Beda Yohanes agot gu rusnok jah 
suma oida, "Iwa ik, jeska osnok egens kef bera erek 
Allah efen domba efer. Ofa en jeskaseda osuwa 
rusnok jeska rerin mar ongga oska! 

30 Ofa bera ongga didif dimfesij mar rot sis fob. 
Gij mona insa koma bera didif danggot rot oida, 
osnok egens emen okahma otoij didif. Tina Ofa bera 
efen ofoka ongga aksa ekirsa jeska didif. Jeska gij 
mona ongga ameina eneker rot didif enesi, beda Ofa 
enofoguma fob. 

31 Frek didif dita baptis gu rusnok Yahudi jeskaseda 
rua rinsejah nou mona ongga Kristus emen fogora 
osuwa rusnok jeska rerin mar ongga oska. Tina gij 
mona insa koma bera didif disinsa dinejginaga rot 
oida Ofa koma bera Kristus egens ongga emen guru." 

32 Erek koma beda Yohanes agot oida, "Didif dik 
Efena Ebsi ojuj jeska mebaga noba ah esij Ofa erek 
mem monggeta mos ongga ojuj jeska mebaga. 

33 Onjoros mona insa koma bera didif dinejginaga 
rot idu ongga emen erek Kristus egens ongga 
omoskotu mimif enesi. Tina Allah, ongga obk didif 
jeskaseda dira mei direita baptis gu rusnok, bera agot 
gu didif oida, 'Gij mona ongga bua bik Efena Ebsi 
onjuj jeska mebaga noba eker esij osnok egens, beda 
bua bimejginaga rot oida osnok egens koma bera 
ongga emeita baptis gu rusnok oisouska Efena Ebsi.' 

3^ Didif dingk rot mar insa koma fob. Noba didif 
dagot gu iwa rot tenten oida, osnok egens insa koma 
bera Allah efen efesa." 

35 Gij mona egema deika beda Yohanes eja jah mei 
Yordan morototuma jera efen goforoka ongga gororu 
ofa. 

36 Nou ongga ofa ek Yesus ecira jah suma beda ofa 
agot oida, "Goga gek, jeska Ofa koma bera erek Allah 
efen Domba Efer!" 

37 Yohanes efen goforoka koma geg mar ongga ofa 
anggot insa koma, jefeda goga gororu Yesus ojgomu. 
38 Nou ongga Yesus ekikif noba ek goga, beda Ofa 
agot gu goga oida, "Goga godou os meidu?" Beda 
goga goroun oida, "Akeina Guru, Bua biker sinefo?" 

39 Beda Ofa oroun gu goga oida, "Goga gororu Didif 
fogora gemek rot ojgomu si." Jefeda goga insa koma 
gororu Yesus noba goga gek monuh ongga Ofa eker 
gij. Noba goga geker jera Ofa gij monuh insa koma 
jeska nou monjomjom fob. 

^0 Gegema jeska goga insa koma ongga eg rot mar 
ongga Yohanes agot osok gij Ofa fogora ororu Ofa 
bera Andreas, ongga Simon Petrus efen mokora. 

^1 Beda Andreas eja rot ebeirens skoita efen mokosa 
Simon Petrus jeskaseda agot gu ofa oida, "Simon, 

memef mek Kristus ongga omosuwa rusnok jeska 
rerin mar ongga oska fob!" 

?? Beda Andreas oroun Simon skoita Yesus. Beda 
Yesus agot gu ofa oida, "Bua bera Simon ongga 
Yohanes efen efesa. Tina Didif dimejeka bua bufoka 
Kefas." (Ofoka Kefas morototuma erek Petrus). 

43 Gij mona egema deika beda Yesus ecira jah 
monuh Galilea. Ofa ek Filipus jah suma, beda Ofa 
agot gu ofa oida, "Bua buroru Didif ojgomu." 

44 Filipus ojga jeska kota Betsaida. Noba Andreas 
jera Petrus geker jah suma tein. 

45 Filipus ejek Natanael jah suma, beda agot gu ofa 
oida, "Memef mek osnok egens koma ongga Musa 
onggu mar rot gij buku hukum sis eteb fob. Ofa bera 
ongga nabi-nabi runggu mar rot sis fob tein. Ofa efen 
ofoka Yesus ongga Yusuf efen efesa. Noba Ofa ojga 
jeska kota Nazaret." 

46 Tina Natanael agot gu Filipus oida, "Didif dinek 
mar egema tein orogna jeska kota Nazaret ongga 
erek oufa enesi!" Erek koma tina Filipus agot oida, 
"Bua bija noba bik Ofa ojgomu." 

47 Nou ongga Yesus ek Natanael encira skoita Ofa, 
beda Ofa agot rot Natanael oida, "Osnok egens kef 
bera erek rusnok ongga Israel rot tenten. Ofa odou 
ororu mar ongga tenten ojgomu." 

48 Beda Natanael ejeka gu Ofa oida, "Bua bijginaga 
rot didif jeska guaidu?" Beda Yesus oroun oida, "Erek 
Filipus enagot mar gu Didif rot bua enesi, tina Didif 
dik bua bingker gu mega ara efeyi owohoh." 

^? Beda Natanael agot gu Yesus oida, "Akeina Guru, 
Bua bera Allah efen efesa rot tenten! Bua bera Raja 
egens koma ongga emen jeskaseda ofoka ereij 
keingg rusnok Israel." 

50 Beda Yesus agot gu ofa oida, "Bua budou ororu 
didif ebeibeyaif jeska bua big Didif dagot oida Didif 
dingk bua biker gu mega ara efeyi owohoh. Tina gij 
mona kahma bera bua bimek mar ongga onswos 
eteb ekirsa jeska mar insa koma si." 

51 Beda Yesus agot gu rua nomnaga oida," Didif 
dagot rot tenten oida iwa nomnaga imek mebaga 
ohoda jera Allah efen malaikat-malaikat ongga rusok 
noba rujuj jeska mebaga skoita Didif, Rusnok Efesa 


si." 

2 1 Erek koma beda gij mona jueka deika rusnok 
gij kota Kana ongga angh gij monuh Galilea ruina 

maat ofoukou keingg rua ongga rumoskotuma. Noba 

Yesus efen mosu eneker jah rifekesa tein. 

? Noba rua ruis gu Yesus jeskaseda Ofa jera 
efen ruforoker tein rin noba rit maat insa koma 
morototuma. 

3 Askesi rusnok rufoukou jah suma rit maat ros, 
beda rerin anggur efei oisa fob. Jefeda Yesus efen 
mosu agot gu Ofa oida, "Rerin anggur efei ongga 
rimej nomnaga oisa fob." 

^Tina Yesus oroun oida, "Ameina, enadaij nou Didif 
dita mar ebeibeyaif guru. Jeska mona ongga Didif 
dumocunc rot dedin owesa efek bera enen enesi." 

? Beda Yesus efen mosu agot gu rusnok ongga 
rumfij oida, "Iwa itunggom mar nomnaga ongga Ofa 
anggot rot gu iwa ojgomu." 

? Yesus ek debeji cinja erfens jah suma. Rusnok 
Yahudi rira mei jeska debeji insa koma jeskaseda 
rurot risinsa jeni erebent agama agot rot. Noba debeji 
egens egens insa koma ok mei liter erek wuntin 
egens. 

7 Beda Yesus agot gu rua ongga rumfij oida, "Iwa 
yageya mei gij debeji koma nomnaga." Jefeda rua 
rageya mei gij debeji insa koma nomnaga onjoros 
ebera rot fob. 

8 Beda Ofa agot gu rua oida, "Iwa yutkinaja mei 
insa koma oskiyai gij mok osku beda ita gu rua ongga 
rumfij rerin ebirfaga jah sif." Jefeda rua rurka mei 
insa koma skoita ebirfaga mod koma. 

? Nou ongga ofa ej mei insa koma beda mei koma 
eja erek anggur efei fob. Ofa enejginaga rot anggur 
efei insa koma bera en jeska sinefa guru. Tina rusnok 
ongga rumfij insa koma bera rijginaga rot fob. Beda 
ebirfaga egens insa koma ois gu orna egens ongga 
oskotu arja jah suma. 

10 Beda ofa agot gu orna egens koma oida, "Erek 
giskini bera rusnok rita anggur efei ongga ongkoska 
gu rerin ruhujir rot sismeni fog. Nou ongga rua rinj 
anggur efei ongga oufamofa ofoukou fob, beda rua 
rita anggur efei ongga onotka eteb guru gu rua 
ojgomu. Tina anggur efei ongga dij ainsa kef bera 
ongga erek ongkoska eteb ekirsa jeska anggur efei 
ongga mimif minj gij rahah insa koma tein." 

11 Jefeda mar ongga Yesus ontunggom insa koma 
bera erek mar onswos ongga Ofa orocunc rot sismeni 
gij kota Kana ongga angh gij monuh Galilea. Ofa 
ocunc rot efen ofoka ongga aksa eteb, noba efen 
ruforoker rudou ororu rot tenten oida Ofa bera Allah 
efen efesa. 

12 Nou ongga koma oisa fob, beda Yesus eja jah 
kota Kapernaum morototuma jera efen mosu ni, efen 
mokoser ni, jera rusnok enjgineg tein ongga rudou 
os ruroru Ofa tein. Rua ringker gij kota insa koma 
nou mona ongga estir ojgomu. 

13 Gij mona eteb egens ongga ofoka Paskah en 
doida fob, beda Yesus eja jah kota Yerusalem. 

1^ Ofa oira gij momas ongga angh rejrej Mod Allah 
jah suma. Tina Ofa ek rusnok ebireira ongga ruhu 
mar erek sapi ni, domba ni, jera mem monggeta tein 
jah suma. Noba Ofa ek rusnok eneya ongga riferwei 
rusnok rerin fifi ongga erek toga toga tein. 

15 Jefeda Ofa era marfeb erek mar ongga erangha 
rua rot fogora Ofa ekemeji rusnok insa koma jeska 
momas koma fob. Noba Ofa tein ekemeji rerin 
sapi-sapi jera domba-domba tein jeska momas koma 
ongga angh rejrej Mod Allah. Beda Ofa otkinaja meja 
ongga rusnok insa koma ringker gij jeskaseda riferwei 
rusnok rerin fifi fogora rerin fifi esiri suma suma. 

16 Beda Ofa agot gu rua ongga ruhu mem monggeta 
oida, "Iwa yurka yeyin mem kef jeska ojgomu! 
Enadaij nou iwa ira Mod ongga Akeina efen kef erek 
mod ongga rusnok ruhu mareibra noba ringk mar gij 
erek koma guru!" 

17 Nou ongga Yesus efen ruforoker ringk mar insa 
koma nomnaga, beda rudou ah keingg sons rot mar 
ongga nabi runggu gij Mar Efeyi Ebsi sis fob. Rua 
runggu rot oida, "Didif Dudou okora eteb rot bebin 
mod. Koma bera omotunggom didif fogora dagos rot 
si." 

18 Frek koma beda rusnok Yahudi jah suma ragot 
gu Yesus oida, "Idu ongga eita owesa efek gu Bua 
fogora bunotunggom mar insa koma gij momas kefi! 
Jefeda Bua butunggom mar onswos nou mimif tein 
jeskaseda bucunc rot bebin owesa efek erek koma 
ojgomu." 

1? Beda Yesus agot gu rua oida, "Iwa yuhoda Mod 
Allah ongga aksa eteb kef, beda Didif dimei mod kef 
sons gij mona rara orgomu si." 

20 Tina rua ongga Yahudi ragot oida, "Wah! Rusnok 
rimfarur gij ari mega ofoj setka tohkuru noba cinja 
erfens jeskaseda rii Mod aksa kefi. Teinefa fogora 
Bua bimei Mod kef sons gij mona orgomu erek komo. 
Koma enadaij jinaga guru!" 

21 (Tina ainsa koma tein Yesus efesij rot esinsa efen 
efaga ongga Ofa enjeka erek mod koma. 

22 Noba gij mona ongga Yesus endebecki jeska agos 
fob, beda efen ruforoker rudou ah keingg rot mar 
insa koma ongga Ofa anggot gu rusnok Yahudi sis 
fob. Beda rudou ororu ojgomu rot mar ongga rusnok 
runggu gij Mar Efeyi Ebsi osok gij mar insa koma tein. 
Noba rua rijginaga rot oida mar ongga Yesus anggot 
gij mona insa koma osok gij esinsa efen efaga ongga 
erek Mod Allah bera erek tenten fob.) 

?3 Yesus oira gij kota Yerusalem jeskaseda ruina 
maat keingg morototuma jera rusnok Yahudi enjgineg 
rot rerin mona eteb egens ongga ofoka Paskah. Noba 
gij mona insa koma bera rusnok rufoukou rudou 
eredi rot Ofa, jeska rua ringk mar onswos ofoukou 
ongga Ofa orocunc rot fob. 

?4^ Tina Yesus odou eneredi rot rua guru, jeska Ofa 
ejginaga rot mar ongga angh gij rusnok rudou efesi 
fob. 

25 Enadaij nou rusnok egema tein ruftuftu Ofa rot 
rusnok rerin rita mar guru, jeska Ofa ejginaga rot 
mar meidu ongga angh gij rusnok rudou efesi fob. 

1 Osnok egens ongga ofoka Nikodemus eneker 
jah suma. Ofa bera jeska ebic Yahudi ongga 
ofoka Farisi. Ofa efen ofoka ongga aksa eteb tein. 

? Gij motu egens beda ofa en skoita Yesus noba 
agot gu Ofa oida, "Akeina Guru, memef mejginaga 
rot oida Bua bera erek Guru egens ongga Allah ombk 
fob. Jeska rusnok egema tein runocunc rot mar 
ongga onswos erek Bua buncunc rot fob guru. Jefeda 
koma orocunc rot oida Allah bera ongga onofij Bua." 

3 Beda Yesus agot gu ofa oida, "Kef bera ongga 
tenten oida, erek rusnok rinesma riteij ah juens deika 
guru, beda enadaij nou rua ruira jera rusnok ongga 
Allah ofoka ereij keingg jinaga guru." 

^Beda Nikodemus agot oida, "Tina erek osnok 
egens onokona fob, teinefa fogora ofa esma eiteij ah 
juens deika erek koma? Jeska enadaij nou ofa oira 
sons gij mosu efen otkonu guru. Jefeda ofa esma 
eiteij ah juens deika erek teinefa?" 

? Beda Yesus oroun gu ofa oida, "Ongga tenten 
bera, erek osnok egens enesma eiteij ah oisouska 
mei jera oisouska Efena Ebsi guru, beda enadaij nou 
ofa oira jera rusnok ongga Allah ofoka ereij keingg 
jinaga guru. 

6 Erek giskini bera rusnok risma riteij ah gij mona 
ongga rua runjuj jeska rerin rusu fob. Tina rusnok 
bera risma eiteij ah ongga efeinah oisouska Efena 
Ebsi ojgomu. 

7 Erek Didif dagot gu bua oida bua bucosu rot bisma 
biteij ah juens deika, beda bineita budou ongga 
oubsaha rot koma guru. 

8 Rusnok rufos eciyi rot mof ongga okurc rua, noba 
rua rig mof insa koma tein. Tina rua rinejginaga 
rot mof koma okurc jeska sinefa guru. Noba rua 
rinejginaga rot mof koma okurc jah gaidu guru, 
jeska rinek mof koma gu riteij tein guru. Erek koma 
tein rot rusnok ongga risma eiteij ah ongga efeinah 

deika jeska Efena Ebsi. Rua rinek mar koma gu riteij 
guru. Tina rua rijginaga rot oida rerin eiteij ah ongga 
efeinah fob." 

? Beda Nikodemus ejeka gu Yesus oida, "Koma bera 
erek teinefa?" 

10 Yesus oroun gu ofa oida, "Bua bera erek rusnok 
Yahudi efen Guru egens ongga ofoka aksa. Teinefa 
fogora bua budou enebriyi gij mar insa koma guri. 

11 Memef magot rot tenten osok gij mar ongga 
memef mejginaga rot fob. Noba memef mefesij rot 
mar ongga memef mek fob, tina iwa yukoja rot mar 
insa koma ojgomu. 

1? Noba Didif dimfesij gu bua osok gij mar ongga 
angh gu mebif fob, tina budou onororu mar insa 
koma guru. Jefeda erek Didif difesij gu bua osok gij 
mar ongga angh gu mebaga, beda budou onororu 
mar koma tein jinaga guru. 

13 Jeska Didif, Rusnok Efesa, bera ongga onjuj 
jeska mebaga ojgomu. Noba didif bera dumosok jah 
mebaga sons tein si. 

1^Sis fob nabi Musa agei mar egens ongga ofa 
ontunggom jeska tembaga erek magosu esij moskur. 
Beda ofa aha mar koma erek aksa skoita rusnok 
ongga Israel. Erek koma tein, rusnok rumofra Rusnok 
Efesa erek aksa tein. 

15 Rua rimeita mar erek koma jeskaseda rusnok 
nomnaga ongga ruroru Ofa rot tenten bera rimesma 
eiteij ah ongga ah aibin ojgomuja. 

16 Allah odou okora rot rusnok mebif erek eteb 
doska. Jefeda Ofa obk efen efesa orna ongga 
egensmes jeskaseda rusnok ongga ruroru Ofa rot 
tenten bera rineseiseifa guru, tina rua rimesma eiteij 
ah ongga ah aibin si. 

17 Allah onobk efen efesa insa koma jeskaseda oga 
ojga rot oida rusnok nomnaga rerin mar ongga oska 
guru. Tina Allah obk efen efesa jeskaseda oskotu 
rusnok oisouska Ofa esinsa ojgomu. 

18 Allah onocunc rusnok ongga ruroru efen efesa 
fob erek oska guru. Tina Ofa oncunc rusnok ongga 
runororu efen efesa insa koma guru erek oska sis 
fob. Jeska rudou okoja rot Allah efen efesa ongga 
egensmes insa koma fob. 

1? Allah bera oga ojga rot rusnok rerin rita mar erek 
kef oida, Ofa efen eisa bera oira gu mebif fob. Tina 
rusnok insa koma rukoja rot efen eisa. Rua rudou 
os riker gij motkobah ojgomu, jeska mar ongga rua 
rutunggom ojgomuja bera erek ofogog. 

20 Rusnok ongga rutunggom mar ongga ofogog 
bera rudou okoja rot eisa koma. Rua runoira gij 
eisa guru, jeska eisa koma bera ongga orocunc rot 
tomnomna oida rerin rita mar erek ofogog ojgomu. 

21 Tina rusnok ongga rudou os ruroru mar ongga 
oufa bera ruira gij eisa insa koma fob. Noba eisa 
insa koma orocunc rot tomnomna oida rerin rita 
mar ongga oufa bera runtunggom oisouska Allah 
ojgomu." 

22 Nou ongga koma oisa fob, beda Yesus jera efen 
ruforoker ricira jah monuh Yudea. Beda Ofa eker 
jah suma jera rusnok ongga ruroru Ofa, fogora eita 
baptis gu rusnok jah suma. 

23 Gij mona ongga rusnok rinaha Yohanes gij mod 
oskusk enesi, beda ofa eita baptis gu rusnok gij 
monuh Ainon ongga angh doida Salim. Jeska mei 
ofoukou enah jah suma, noba rusnok rufoukou rinja 
skoita ofa jeskaseda ofa eita baptis gu rua. 

24 (3:23) 

25 Yohanes efen ruforoker rineya ongga ruga 
omosokuma jera rusnok Yahudi enjgineg osok gij 
rerin erebent agama egens. Erebent egens insa koma 
agot rot teinefa rusnok Yahudi rira mei rurot risinsa 
rifaga jeni hukum agama ojgomu. 

26 Jefeda rua rija skoita Yohanes noba ragot gu ofa 
oida, "Akeina Guru, budou ah keingg rot osnok egens 
koma ongga bua bifesij mar rot gu memef gij mona 
ongga mimif mingker gu mei Yordan enama sis fob 
ei? Ebeibeyaif Ofa bera eita baptis gu rusnok tein. 
Noba rusnok rufoukou rija skoita Ofa ojgomu." 

27 Beda Yohanes oroun gu rua oida, "Allah ojgomu 
bera ongga ocunc gu rusnok rot mar ongga rua 
rutunggom nou Ofa. 

28 Iwa isinsa yagot rot tenten oida iwa ingg didif 
dagot sis fob oida, didif bera dinerek Kristus ongga 
emen guru. Tina Allah ombk didif jeskaseda disejah 
rusnok rudou efesi jeskaseda ruroun Ofa. 

29 Iwa isujohu rot mar erek kef oida, gij mona ongga 
rusnok ruina maat keingg rua ongga rumoskotuma, 
beda igers bera ongga en jeskaseda oskotu efen arja 
ojgomu. Tina ofa efen mohuj insa koma bera ongga 
ont desi ofa ojgomu. Noba mohujir insa koma rig mar 
ongga igers enagot gu rua fogora rudou efaga ouka 
rot ojgomu. Erek koma tein, didif dudou efaga ouka 
rot mar ongga didif dingg osok gij Yesus koma ongga 
eita baptis gu rusnok fob. 

30 Ebeibeyaif Ofa bera efen ofoka ongga eja erek 
aksa eteb. Noba didif dedin dufoka bera oin degini 
jeska Ofa ojgomu." 

31 Beda Yohanes agot deika oida, "Ofa ongga en 
jeska mebaga fob bera efen ofoka ongga aksa ekirsa 
jeska rusnok nomnaga. Rusnok bera ringker gu 

mebif, noba rua ragot mar osok gij meidu ongga 
mebif efen ojgomu. Tina Ofa ongga en jeska mebaga 
bera efen ofoka ongga aksa ekirsa. 

32 Jeska Ofa efesij osok gij mar ongga Ofa esinsa 
engg noba engk fob. Tina rusnok rukoja rot mar insa 
koma ongga Ofa emfesij rot ojgomu. 

33 Noba rusnok ongga ruroun mar ongga Ofa 
emfesij rot rurocunc rot oida Allah oga bera erek 
tenten ojgomu. 

34 Ofa ongga Allah ombk fob bera efesij mar rot 
Allah oga ojgomu. Jeska Allah eita Efena Ebsi gu Ofa 
rot ongkas fob. 

35 Mifmin Mika Allah odou okora eteb rot Ofa ongga 
erek efen efesa insa koma. Noba Allah eita efen 
owesa efek eteb gu Ofa ongga erek efen efesa 
jeskaseda Ofa ofoka ereij keingg mar nomnaga tein. 

36 Noba rusnok ongga ruroru Ofa efen oga rot 
tenten ojgomu bera rimesma eiteij ah ongga ah aibin 
ojgomuja. Tina rusnok ongga rukoja Ofa efen oga 
bera rinesma eiteij ah ongga efeinah jinaga guru. 
Noba Allah omofra mar okum keingg gu rua rot si." 
4 ! Rusnok ongga ebic Farisi ringg rot oida rusnok 

rufoukou bera rin skoita Yesus fogora Ofa eita 
baptis gu rua. Jefeda rusnok ongga ruroru Yesus rija 
erek ekirsa jeska rua ongga ruroru Yohanes. 

?Tina Yesus esinsa eneita baptis gu rusnok insa 
koma guru. Ofa obk efen ruforoker jeskaseda rita 
baptis insa koma gu rua. 

3 Nou ongga Tuhan Yesus ejginaga rot oida rua 
ongga Farisi ringg mar insa koma osok gij Ofa fob, 
beda Ofa eja jeska monuh Yudea noba oksons jah 
monuh Galilea. 

^Tina moroju ongga Ofa encira gij jah monuh 
Galilea bera eris monuh Samaria deis tein. 

? Askesi Ofa encira gij monuh Samaria ros beda Ofa 
ensaga gu kota egens ongga ofoka Sikhar. Sikhar 
koma angh doida mekta egens ongga Yakub ongh gu 
efen efesa Yusuf sis eteb fob. 

6 Noba mei ofok ongga Yakub eji mebi nou sis eteb 
fob bera enah jah suma tein. Yesus ofonskos jeska 
Ofa encira yes fob, noba mowa ot deis tein. Jefeda 
Ofa eker keingg ofons doida mei ofok insa koma. 

7 Nou ongga ojaga egens ongga efen ojga jeska 
monuh Samaria insa koma en jah mei ofok jeskaseda 
ageya mei, beda Yesus agot gu ofa oida, "Bita mei 
egema gu Didif jeskaseda dij." 

8 (Ainsa koma tein Yesus efen ruforoker nomnaga 
rija jah kota jeskaseda ringk maat jah suma.) 

? Beda ojaga egens koma agot gu Yesus oida, "Didif 
dudou oubsaha jeska Bua bijeka didif rot mei erek 
koma. Jeska Bua bera erek rua ongga Yahudi. Noba 
didif bera jeska rusnok ongga Samaria." (Ofa agot 
erek koma jeska erek giskini bera rusnok Yahudi 
rudou oska skoita rusnok Samaria.) 

10 Beda Yesus agot gu ofa oida, "Bua binejginaga 
rot teinefa Allah eita mar ongga oufamofa eteb gu 
rusnok rot oubji fob enesi. Noba bua binejginaga rot 
Didif, ongga dinjeka bua rot mei tein enesi. Jeska 
erek bua bijginaga rot Didif fob, beda bua bera ongga 
bimerejgei Didif nou mei ojgomu. Beda Didif dimeita 
mei ongga eita eiteij ah ongga efeinah gu bua si." 

11 Tina ojaga egens koma agot oida, "Tuan, erek 
koma beda Bua bageya mei ongga eiteij ah koma 
jeska sinefa? Jeska Bua bebin marfeb jera ember 

egema guru. Noba mei ofok kef erek eja degini 
doska. 

1? Erek koma tein, memef mesma mei ofok insa kef 
jeska mefmen meimowa Yakub. Noba ofa jera efen 
efeser jera efen sapi ofoukou bera rinj mei jeska mei 
ofok kef ojgomu. Bua busujohu rot oida bebin bufoka 
bera erek aksa ekirsa jeska Yakub ei. Mei kef bera 
eskeira eteb!" 

13 Beda Yesus oroun gu ofa oida, "Erek rusnok rij 
mei jeska mei ofok insa kef, beda magon en rua nou 
mona ongga estir deika ojgomu. 

14 Tina mei ongga Didif dita gu rusnok bera angh gij 
rua erek mei eiteij ongga eya ojgomuja. Magon enen 
rua rot mei deika jinaga guru. Jeska mei insa koma 
bera ereita eiteij ah ongga efeinah ongga ah aibin 
ojgomuja." 

15 Beda ojaga egens insa koma agot gu Yesus 
oida, "Tuan, bita mei insa koma egema gu didif tein 
jeskaseda magon enen didif deika guru. Beda didif 
dunoksons jah mei ofok insa kef jeskaseda dageya 
mei deika guru." 

16 Beda Yesus agot gu ofa oida, "Bua bija burohrus 
bebin obhina jah sif fog." 

17 Tina ojaga egens koma agot oida, "Didif dedin 
edahina egema guru." Beda Yesus agot gu ofa oida, 
"Koma erek tenten ojgomu. 

18 Jeska onjoros deisef bera bua bahi igers erek 
ofosma cinja fob. Noba orna egens ongga bua 
bingker jera ebeibeyaif bera enerek bebin obhina 
guru." 

1? Beda ojaga egens koma agot oida, "Tuan, 
ebeibeyaif didif dijginaga rot oida Bua bera erek nabi 
egens rot tenten ojgomu. 

20 Memef jera mefmen meimower bera rugif gu 
Allah gu memaga ongga angh jah sif. Tina iwa ongga 
Yahudi ragot oida rusnok rugif gu Allah gij kota 
Yerusalem ojgomu, noba gij monuh enjgineg bera 
guru. Bua busujohu rot mar insa koma erek meidu?" 

21 Beda Yesus oroun gu ofa oida, "Kef bera tenten 
oida, gij mona egens ongga emen beda enadaij nou 
rusnok ruga omosokuma rot monuh kenefo ongga 
tenten nou rua jeskaseda rugif gu meka Allah gij 
deika guru. 

22 Iwa ongga rusnok Samaria jah sif bera idou 
enebriyi gij rot teinefa fogora iwa yugif gu Allah 
guru. Tina memef ongga Yahudi modou ebriyi gij 
rot teinefa fogora memef mougif gu Ofa. Jeska Ofa 
ongga omoskotu rusnok nomnaga jeska rerin mar 
ongga oska bera omorogna jeska rusnok ongga 
Yahudi. 

23 Gij mona ongga emen, beda rusnok ongga rugif 
gu Allah rot tenten bera rumougif gu Ofa oisouska 
Efena Ebsi jera efen oga ongga tenten ojgomu. Noba 
ongga tenten bera, mona insa koma ensaga fob. 
Jeska Allah esinsa tein bera ohca rusnok ongga rudou 
os rugif gu Ofa erek insa koma ojgomu. 

24 Allah bera erek Efena ojgomu, noba erek rusnok 
rudou os rugif gu Ofa, beda rua rugif gu Ofa oisouska 
Efena Ebsi noba oisouska efen oga ongga tenten tein 
ojgomu." 

25 Beda ojaga egens insa koma agot oida, "Didif 
dijginaga rot oida Kristus, ongga omosuwa rusnok 
jeska rerin mar ongga oska, bera emen si. Jefeda 
gij mona ongga Kristus insa koma en fob, beda Ofa 
omoftuftu mimif osok gij mar insa koma nomnaga." 

26 Beda Yesus agot gu ofa oida, "Didif, ongga 
dinefesij mar jera bua ebeibeyaif, bera Kristus insa 
koma." 

27 Ainsa koma tein Yesus efen ruforoker ruksons 
en jeska kota fob. Rua rudou oubsaha jeska rua rik 
Ofa efesij mar jera ojaga egens insa koma. Tina 
rua rinejeka gu Ofa osok gij mar meidu ongga Ofa 
enefesij rot jera ojaga egens koma guru. Noba rua 
tein rinejeka gu Ofa rot mar meidu ongga ojaga 
egens koma odou os rot tein guru. 

?8 Jefeda ojaga egens insa koma eja jeska efen 
debeji nou mei ongga ofa orka jah suma, beda ofa 
oksons gu efen rusnok gij kota jah suma. 

29 Beda ofa agot gu rua oida, "Iwa in ebeirens fog 
jeskaseda ik osnok osodosa egens ongga anggot mar 
gu didif rot mar ongga disinsa dutunggom sis fob. 
Ofa ejginaga rot mar insa koma fob erek teinefa? Ofa 
bera Kristus egens koma ongga emen ei era gurei?" 

30 Jefeda rusnok rufoukou rin skoita Yesus. 

31 Askesi rusnok insa koma rineja skoita Yesus, 
beda Ofa efen ruforoker rirejgei Ofa jeskaseda Ofa et 
maat egema fob. 

32 Tina Yesus agot gu rua oida, "Didif dit dedin maat 
eneya ongga iwa inejginaga rot guru." 

33 Jefeda efen ruforoker rijeka joug moguma oida, 
"Idu bera ongga eita maat gu Ofa fob?" 

34 Beda Yesus agot oida, "Allah ombk Didif 
jeskaseda dutunggom mar ongga Ofa odou ejginaga 
rot ojgomu. Koma bera ongga ereita owesa efek gu 
Didif erek maat ongga eita owesa efek gu mifaga. 
Noba Didif duh dudou efesi rot ongkas gij mar koma 
jeskaseda dutunggom mar insa koma onjoros omoisa 
fog. 

35 Gij mesta insa kef erek giskini bera iwa yagot 
oida, 'Mesta tohkuru deika beda maat ongga angh gij 
mekeni efen efek fogora mohoturu fog.' Tina iwa ik 
rot koisoisa ojgomu fog, jeska rusnok rufoukou bera 
rinsejah jeskaseda ruroru Allah oga. Rua bera erek 
maat ofoukou ongga angh gij mekeni rot efen efek 
fogora ihoturu fog. 

36 Noba erek rusnok ongga ruhoturu maat efej 
risma rufons rot, beda erek koma tein rusnok ongga 
ruroun rusnok enjgineg skoita Allah jeskaseda risma 
eiteij ah ongga ah aibin bera rimesma rufons ongga 
ongkoska eteb rot si. Jefeda rua ongga rirefa marsi 
jera rua ongga ruhoturu maat efej bera rita rudou 
ongga efaga ouka morototuma rot. Beda erek koma 
tein, rusnok nomnaga ongga ruroun rusnok enjgineg 
skoita Allah bera rudou emefaga ouka morototuma 
rot si. 

37 Giskini rusnok ragot oida, 'Rineya rirefa marsi 
beda rineya tein ruhoturu efen maat efej tein.' Noba 
mar ongga rua ragot insa koma bera tenten ojgomu. 

38 Noba erek rusnok ruhoturu maat ongga rua 
risinsa rinerefa marsi nou guru, beda erek koma tein 
Didif dubk iwa jeskaseda iroun rusnok skoita Allah. 
Rusnok enjgineg rinsejah rua jeskaseda risma Allah 
oga sis fob. Tina iwa bera ongga imoroun rua skoita 
Allah si." 

39 Nou ongga ojaga egens insa koma emfesij gu 
efen rusnok Samaria oida Yesus efesij gu ofa rot mar 
ongga ofa esinsa ontunggom sis fob, beda rusnok 
rufoukou rudou ororu rot oida Yesus bera Kristus 
koma ongga emen. 

40 Jefeda nou ongga rusnok Samaria rin skoita Ofa, 
beda rua ruis gu Ofa jeskaseda Ofa eker morototuma 

jera rua ojgomu. Beda Ofa eker jera rua nou mona 
egeka deika. 

^1 Nou ongga rua ringg mar ongga Ofa omftuftu rot, 
beda rineya rufoukou tein ongga ruroru Ofa gij mona 
insa koma. 

?? Rua insa koma ragot gu ojaga egens koma oida, 
"Sismeni bera bua bimfesij gu memef rot mar ongga 
Yesus anggot gu bua, jefeda memef tein mororu 
Ofa gij mona insa koma. Tina ebeibeyaif memef tein 
mengg rot mar ongga Ofa emfesij fob. Jefeda memef 
mejginaga rot tenten fob oida Ofa bera raja egens 
koma ongga omoskotu rusnok jeska rerin mar okum." 

43 Nou ongga mona egeka insa koma oisa fob, beda 
Yesus otoiru jah monuh Galilea. 

44 Sis fob Yesus agot oida, "Rusnok runoroun 
nabi-nabi ongga rugja jeska risinsa rerin monuh 
guru." 

45 Erek koma tina gij mona ongga Ofa ensaga gij 
monuh Galilea fob, beda rusnok jah suma ruroun Ofa 
rot rudou ongga eskeiramera. Sis fob rineya jeska 
monuh insa koma ringk mar ongga Ofa otunggom gij 
kota Yerusalem nou mona ongga Paskah, jeska rua 
tein rinja jah Yerusalem nou mona eteb insa koma 
tein. 

46 Beda Yesus eja jah kota Kana ongga angh gij 
monuh Galilea insa koma juens deika. Sis fob Ofa 
otunggom mei jeskaseda eja erek anggur efei jah 
suma. Ebirfaga egens ongga ofoka aksa eker gij kota 
Kapernaum. Noba ebirfaga egens insa koma efen 
efesa ongga maren eteb. 

47 Ofa engg rot oida Yesus bera en jeska monuh 
Yudea, noba Ofa engker gij monuh Galilea insa koma. 
Jefeda ofa eja ebeirens skoita Yesus noba erejgejgei 

Ofa jeskaseda en gu kota Kapernaum beda eita 
eskeira gu efen efesa insa koma. Jeska efen efesa 
insa koma bera doida nou ongga anggos fob. 

48 Beda Yesus agot gu ofa jera rusnok enjgineg 
jah suma oida, "Teinefa fogora iwa idou os ik Didif 
ducunc mar onswos ongga orotunggom rusnok rudou 
oubsaha rot sismeni fog fogora iwa imororu Didif 
erek komo." 

49 Tina ebirfaga egens insa koma agot gu Yesus 
oida, "Tuan, bin ebeirens jeska dedin edesa doida 
nou ongga anggos." 

50 Beda Yesus agot gu ofa oida, "Bua bija, jeska 
bebin ebesa emeita eskeira si. Ofa enagos guru." 
Ebirfaga egens koma odou ororu mar ongga Yesus 
anggot insa koma rot tenten fob. Jefeda ofa oksons 
gu efen mod. 

51 Askesi ofa encira gu moroju ros, beda efen osnok 
egens ongga omfij ofa en skoita ebirfaga egens 
koma. Beda ofa agot gu ebirfaga egens koma oida, 
"Bebin ebesa eskeira sons fob." 

?? Beda ebirfaga egens koma ejeka gu ofa oida, 
"Dedin edesa eita eskeira erek aras egaho fob?" Beda 
osnok egens ongga omfij koma agot gu ofa oida, 
"Neeka erek aras egens, beda efen ofos ofoufem ojuj 
fob." 

53 Meka egens insa koma ejginaga oida neeka, erek 
aras egens, bera Yesus agot gu ofa rot oida, "Bebin 
ebesa emeita eskeira si. Ofa enagos guru." Jefeda 
ofa jera rusnok nomnaga ongga ringker gij efen mod 
tein ruroru Yesus gij mona insa koma. 

?^ Mar onswos ongga Yesus oncunc rot insa koma 
bera erek ofosma jueka ongga Ofa ontunggom gij 
mona ongga Ofa en jeska Yudea jah Galilea deika. 

1 Gij mona egema deika beda Yesus eja jah kota 
5 Yerusalem jeskaseda ororu Yahudi efen mona 
eteb egens ongga ruina maat eteb keingg gij. 

? Mei ofokai egens, ongga rijeka oida Mei Betesda 
gij Yahudi rerin ruga, bera angh jah suma. Noba 
modwok cinja angh rejrej mei insa koma tein. Noba 
mei insa koma angh doida kota koma efen montoj 
egens ongga rusnok rijeka ofoka oida, Montoj 
Domba-domba. 

3 Rusnok ongga marenir erek riteij ofou jera rua 
ongga raki emageima bera ringker gij modwok insa 
koma doida mei. 

^ Jeska erek malaikat egens jeska Tuhan en noba 
ahaisomu gij mei insa koma fogora ecira, beda osnok 
egens ongga oira gij mei insa koma rot sismeni bera 
eita eskeira.) 

? Erek koma, noba orna egens ongga efen aki 
emageima gij ari mega ofoj setka orgomu noba cinja 
orfomu enahca doida mei insa koma fob. 

6 Nou ongga Yesus ek gu ofa, beda Yesus ejginaga 
gij odou efesi oida orna egens insa koma bera efen 
aki emageima gij ari mega ofoj ofoukou fob. Beda 
Yesus agot gu ofa oida, "Bua budou os bita eskeira 
tein ei." 

7 Beda ofa oroun gu Yesus oida, "Tuan, gij mona 
ongga Malaikat ahaisomu gij mei fogora mei ecira, 
beda rusnok egema tein runoufij didif jeskaseda 
duira gij mei insa koma guru. Noba askesi didif dija 
deci deci skoita mei insa koma, beda rusnok enjgineg 
riker gij mei rot sismeni fog. Jefeda dineita eskeira 
jeska mei insa koma guri." 

8 Beda Yesus agot gu ofa oida, "Bua but ojgomu. 
Noba bita bebin meidibi beda bija." 

? Ainsa koma tein osnok egens insa koma eita 
eskeira fob. Jefeda ofa eita efen meidibi beda ecira 
erek giskini. Mona ongga Yesus eita eskeira gu osnok 
egens insa koma bera gij mona ongga Sabat. 

10 Nou ongga rusnok Yahudi rik osnok egens insa 
koma ongga eita eskeira fob noba orka efen meidibi, 
beda rua ruga etaha joug ofa oida, "Deisef bera 
mona ongga Sabat. Noba mifmin agama erebent 
agot oida rusnok runorka mar gij mona ongga Sabat 
insa kef guru!" 

11 Tina ofa agot gu rua oida, "Osnok egens ongga 
eita eskeira gu didif bera anggot gu didif oida, 'Bua 
bita meidibi beda bija.' " 

1? Bega rua rijeka gu ofa oida, "Idu bera anggot gu 
bua oida bita bebin meidibi beda bija erek koma?" 

13 Tina osnok egens koma enejginaga rot oida idu 
ongga anggot mar erek insa koma gu ofa guru. Jeska 
rusnok rufoukou jah suma noba Yesus enja jeska fob. 

1^ Erek dansusk beda Yesus ek osnok egens insa 
koma gij Mod Allah ejmeg. Beda Ofa agot gu osnok 
egens insa koma oida, "Bua bita eskeira fob. Jefeda 
bunororu mar ongga oska deika guru jeskaseda mar 
ongga okum ekirsa enesiri keingg bua rot deika 
guru." 

15 Erek koma beda osnok egens koma eja skoita 
ebirfager Yahudi insa koma noba agot gu rua oida, 
"Yesus bera ongga eita eskeira gu didif." 

16 Beda rusnok ongga Yahudi insa koma rudou 
ofogog skoita Yesus, jeska Ofa eita eskeira gu osnok 
egens insa koma gu mona ongga Sabat. 

17 Tina Yesus agot gu rua oida, "Dedin Akeina bera 
ofij rusnok ojgomuja. Jefeda Didif tein dumofij rusnok 
ojgomuja tein." 

18 Mar ongga Yesus anggot insa koma bera 
orotunggom rudou efesi erek ofogog ekirsa deika 
skoita Ofa, noba rudou os ragob Ofa ojgomu. Jefeda 
rua ragot oida, "Sismeni bera Yesus otunggom mar 
insa koma ongga mifmin agama erebent agot oida 
mineita gij mona ongga Sabat jinaga guru. Noba 
ebeibeyaif Ofa agot oida Allah bera erek efen meka! 
Jefeda Ofa osujohu rot oida Ofa bera morototuma 
erek Allah teino!" 

1? Rua insa koma rudou ofogog skoita Yesus, tina 
Ofa agot gu rua oida, "Enadaij nou Didif, Rusnok 
efesa, dita mar rot disinsa ojgomu guru. Jeska Didif, 
ongga Ofa efen efesa, dudou os dita mar ongga Didif 
dik Akeina ontunggom fob ojgomu. 

20 Akeina odou okora rot Didif ongga efen efesa. 
Noba Ofa oncunc gu Didif rot mar nomnaga ongga 
Ofa esinsa odou os fob. Tina Akeina omocunc mar 
oisouska Didif ongga erek ekirsa jeska mar ongga 
dutunggom insa koma fogora idou omoubsaha eteb 
ekirsa rot si. 

21 Akeina bera efen owesa efek jeskaseda ofra 
rusnok jeska ranggos fogora eita eiteij ah ongga 
efeinah gu rua. Erek koma tein Didif, ongga Allah 
efen efesa, bera efen owesa efek jeskaseda eita eiteij 
ah ongga efeinah gu rusnok ongga dudou os rot 
ojgomu. 

22 Ongga tenten bera, Akeina enagot rot rusnok 
rerin rita mar ongga erek oufa era erek oska guru. 
Tina Ofa eita owesa efek gu Didif, ongga Ofa efen 
efesa, jeskaseda duga ojga rot mar insa koma 
ojgomu. 

23 Ofa eita mar insa koma gu Didif jeskaseda rusnok 
nomnaga rumofra dedin dufoka erek aksa eteb 

morototuma erek rua rufra Allah efen ofoka erek 
aksa eteb tein. Noba osnok egens ongga onofra 
dedin dufoka erek aksa eteb guru, beda koma erek 
ofa onofra Allah efen ofoka erek aksa eteb tein guru. 
Jeska Allah bera ongga ombk Didif skoita rusnok fob. 

24 Kef bera ongga tenten oida, osnok egens ongga 
eg mar ongga Didif duftuftu rot, noba ofa ororu Allah 
ongga ombk Didif fob, beda ofa emesma eiteij ah 
ongga ah aibin si. Didif dunocunc ofa erek oska guru. 
Noba ofa eneja eseiseifa rot efen mar ongga oska 
guru, tina ofa emesma eiteij ah ongga efeinah si. 

25 Kef bera erek tenten oida, Mona eimofoj egens 
ongga emen bera ensaga fob. Noba gij mona insa 
kef rusnok ongga rinseiseifa bera rimeg Didif, ongga 
Allah efen efesa, dedin duga. Noba rua ongga ringg 
rot duga insa koma bera rineseiseifa deika guru, tina 
rua rimesma eiteij ah ongga ah aibin si. 

26 Allah bera efen owesa efek jeskaseda eita eiteij 
ah ongga efeinah gu rusnok. Noba erek koma tein 
Ofa eita owesa efek gu Didif, ongga efen efesa, 
jeskaseda dita eiteij ah ongga efeinah gu rusnok. 

?/ Noba Ofa tein bera eita owesa efek gu Didif, 
ongga efen efesa, jeskaseda duga ojga rot rusnok 
nomnaga rerin rita mar. Jeska Didif bera erek Rusnok 
Efesa tein. 

28 Iwa idou onoubsaha rot mar ongga ai juens 
dimagot erek kef guru oida, gij mona egens ongga 
emen beda rusnok ongga ranggos fob bera rimeg rot 
dedin duga si. 

29 Beda rua nomnaga rimedebecki jeska ranggos si. 
Noba rua ongga rita mar ongga oufamofa sis fob bera 
rimesma eiteij ah ongga ah aibin. Noba rua ongga 

rita mar ongga oska sis fob bera rimesma okum eteb 
jeska Allah ojgomu." 

30 Beda Yesus agot deika oida, "Didif dineita mar 
oisouska disinsa dudou ejginaga rot guru. Tina 
Didif duga ojga rot rusnok rerin rita mar oisouska 
meidu ongga Allah oncunc gu Didif fob. Jefeda mar 
ongga Didif danggot rot insa koma bera erek tenten 
ojgomu. Jeska Didif dineita mar jeskaseda disinsa 
dudou eskeira rot guru. Tina Didif dita mar jeskaseda 
direita Allah odou eskeira rot. Jeska Ofa bera ongga 
ombk Didif. 

31 Erek Didif dagot mar rot disinsa, beda iwa 
inejginaga rot oida mar ongga danggot bera erek 
tenten ei era gurei. 

32 Tina osnok egens ongga enjgineg bera emfesij 
mar rot Didif fob. Noba Didif dijginaga rot oida mar 
ongga ofa emfesij osok gij Didif bera erek tenten 
ojgomu. 

33 Iwa bera yumbk yeyin rusnok skoita Yohanes 
ongga eita baptis gu rusnok jeskaseda ijeka ofa rot 
mar ongga ofa onotunggom. Noba ofa oroun mar 
ongga tenten gu iwa fob. 

34 Ongga tenten bera Didif dunocosu rot rusnok 
enjgineg ragot mar osok gij Didif guru. Tina Didif 
dagot mar erek insa koma jeskaseda iwa imesma 
eiteij ah ongga efeinah ojgomu. 

35 Yohanes oga insa koma bera erek lampu ongga 
eisa rot eteb nou rusnok. Noba gij mona ongga estir 
bera iwa idou eskeira rot mar ongga ofa omftuftu rot 
gu iwa. 

36 Tina mar enjgineg ongga agot mar osok gij Didif 
bera enahuma ros. Noba mar koma bera agot mar 
osok gij Didif erek ekirsa jeska mar ongga Yohanes 

anggot osok gij Didif fob. Didif dutunggom mar 
ongga Akeina obk Didif rot ojgomuja onjoros omoisa 
fob. Noba mar insa koma bera ongga orocunc rot 
tenten oida Akeina bera ombk Didif skoita rusnok 
fob. Mar insa koma bera erek mar ongga anggot rot 
Didif jah rusnok rudou ojgomu. 

37 Noba Akeina ongga ombk Didif, Ofa tein bera 
agot rot mar ongga Didif dutunggom. Iwa ineg Ofa 
efen oga noba inek Ofa tein guru. 

38 Noba iwa inesah efen oga gij idou efesi tein guru. 
Jeska iwa idou onororu Didif ongga Ofa ombk skoita 
iwa fob guru. 

39 Iwa ifokor rot iskusk gij Mar Efeyi Ebsi jeska iwa 
isujohu rot oida oga insa koma bera emereita eiteij 
ah ongga ah aibin gu iwa. Noba Mar Ffeyi Ebsi insa 
koma bera ongga agot mar ongga tenten osok gij 
Didif. 

^0 Tina iwa idoubu joug in skoita Didif jeskaseda 
isma eiteij ah insa komo. 

^1 Didif dunohca rusnok jeskaseda rua risitit mar rot 
Didif guru. 

42 Tina Didif dijginaga rot mar ongga angh gij idou 
efesi fob. Noba Didif dijginaga rot oida idou onokora 
rot Allah erek tenten guru. 

43 Didif din jeska dedin Akeina, noba Didif difesij 
mar oisouska Ofa efen ofoka ojgomu. Erek koma tina 
iwa idou os yukoja Didif. Tina gij mona ongga osnok 
egens enjgineg en skoita iwa, noba ofa efesij mar rot 
esinsa ojgomu, beda iwa iroun ofa rot idou ongga 
eskeira ojgomu. 

44 Iwa idou os isitit isinsa ifoka moguma, tina 
iwa inereni jeskaseda ita mar ongga Allah emesitit 
yeyin ifoka rot guri. Ofa bera Allah ongga egensmes 

ojgomu. Noba mar insa koma bera eragou joug iwa 
rot fogora idou onororu Didif guru. 

45 Tina enadaij nou iwa isujohu rot oida Didif dumot 
jah Allah odou noba ducunc iwa erek oska guru. 
Jeska nabi Musa esinsa bera omocunc iwa erek oska 
jah Allah odou si. Noba ofa bera ongga iwa yuisum 
gij rot oida omoskotu iwa jeska yeyin mar ongga 
oska si, tina guri. 

46 Erek iwa iroru mar ongga Musa omftuftu rot sis 
fob, beda iwa imororu Didif tein. Jeska sis eteb fob 
bera Musa onggu mar osok gij Didif. 

47 Tina erek iwa inororu mar ongga Musa onggu rot 
sis fob guri, beda erek koma tein iwa inororu mar 
ongga Didif duftuftu rot gij mona deisef tein guru." 

1 Nou ongga mar insa koma oisa fob, beda Yesus 
eja jah meren Galilea enama. (Meren koma efen 
ofoka Tiberias tein.) 

? Noba rusnok rufoukou ruroru Ofa jah suma, jeska 
rua ringk rot mar onswos ofoukou ongga Ofa orocunc 
rot gij mona ongga Ofa eita eskeira gu rerin rusnok 
ongga marenir fob. 

3 Nou ongga Ofa ensaga jah gu meren insa koma 
fob, beda Ofa osok memaga ofog oduma noba eker 
jah suma jera efen ruforoker. 

^Mona insa koma bera erek doida mona eteb egens 
ongga Yahudi ruina maat keingg jeni rerin erebent 
agama. 

? Nou ongga Yesus ek rusnok rufoukou rinen skoita 
Ofa, beda Ofa agot gu Filipus oida, "Mimif mingk roti 
nou rusnok kef nomnaga erek sinefo?" 

6 (Yesus ejginaga rot mar ongga ai juens Ofa 
omotunggom, tina Ofa ereni Filipus erek koma 

jeskaseda ek rot oida Filipus odou ororu Ofa rot 
tenten fob ei era gurei.) 

7 Beda Filipus oroun gu Yesus oida, "Akeina, koma 
erek roti ofoukou doska. Erek mimif mifarur gij mesta 
cinja orfomu nou fifi, beda koma adaij nou mingk roti 
oskiyai tein nou rua orofosut egens egens insa kef 
ojgomu, tina guru." 

8 Beda Yesus efen oforoka eneya ongga ofoka 
Andreas, ongga Petrus efen mokora, agot oida, 

?"Akeina, oforoka orna egens enofogif. Noba ofa 
efen roti ofog cinja jera mos ofokai orijka. Tina koma 
enadaij nou rusnok rufoukou doska jah sif." 

10 Beda Yesus agot oida, "Iwa yubk rusnok 
nomnaga jeskaseda riker fog." Monuh insa koma 
bera meskeingg efen ofoukou. Noba runer ongga 
ringker jah suma erek rufok ribu cinja. 

11 Beda Yesus eita roti ofog cinja insa koma. Beda 
Ofa ois oufamofa eteb skoita Allah rot roti insa koma. 
Beda Ofa ekeba roti insa koma gu rusnok rufoukou 
ongga ringker gu meskeingg efen jah suma. Ofa 
otunggom mar erek koma tein rot mos orijka insa 
koma. Ofa ekeba maat insa koma gu rua nomnaga 
onjoros ereya rua nomnaga fob. 

12 Nou ongga rusnok insa koma rit maat oisa 
fob, beda Yesus agot gu efen ruforoker oida, "Iwa 
ihoturu roti jera mos ofod jeskaseda maat insa koma 
enseiseifa guru. 

13 Jefeda rua ruhoturu maat ofod jah suma. Noba 
oisouska roti ofog cinja ongga Yesus ekeba rot 
sismeni bera rua ruhoturu maat ofod ongga ok 
morungga eteb setka kungkob erfeka." 

14 Nou ongga rusnok jah suma rik mar onswos 
insa koma ongga Yesus oncunc fob, beda rua ragot 

moguma oida, "Ofa bera nabi egens ongga ranggot 
gij Mar Efeyi Ebsi oida emen gij mona kahma si." 

1? Yesus ejginaga gij odou efesi fob oida rua rudou 
os rucunc Ofa erek rerin raja egens. Jefeda Ofa eja 
jeska monuh insa koma noba eja jah memaga ofog 
oduma jeskaseda eker gu esinsa. 

16 Nou motu insa koma beda memef ongga Yesus 
efen ruforoker mecira jah meren Galilea efembra. 

17 Erek motu fob noba Yesus onoksons skoita 
memef enesi. Jefeda memef meifef meg egens noba 
meja jah kota Kapernaum ongga angh gu meren 
enama. 

18 Tina ebeibeyaif mof eteb edi memef doska, noba 
meren ofog omotoijma erek aksa tein. 

1? Nou ongga memef mongku meg insa koma erek 
kilometer cinja erfens jeska meren efembra fob beda 
memef mek Yesus ecira esij mei odog skoita memef, 
jefeda memef memeesa eteb rot. 

20 Tina Yesus agot gu memef oida, "Iwa inemeesa 
guru, jeska Didif bera Yesus." 

21 Beda modou eskeira sons noba memef moroun 
Ofa gij meg. Noba ainsa koma tein meg ongga 
memef mengker gij ensaga gu kota Kapernaum fob. 

22 Gij mona egema deika beda rusnok ongga ringker 
gij monuh ongga angh gu meren enama ruhca Yesus. 
Rua rijginaga rot oida memef ongga efen ruforoker 
bera menja fob, noba Ofa onororu memef guru. Noba 
rua tein rijginaga rot oida neeka fob bera meg egens 
ongga eja jeska rerin monuh insa koma ojgomu. Tina 
rua rinek Yesus guru. 

23 Beda meg egema ongga en jeska kota Tiberias 
ensaga gu monuh insa koma ongga rusnok rit roti 
ongga Yesus ois oufamofa gu Allah rot neeka fob. 

24 Nou ongga rua rig rot oida Yesus jera efen 
ruforoker rineker jah suma deika guru, beda rua rifef 
meg jeskaseda rija jah kota Kapernaum noba ruhca 
Yesus jah suma ojgomu. 

25 Nou ongga rusnok insa koma rik Yesus gij kota 
Kapernaum ongga angh jah meren enama, beda rua 
ragot gu Ofa oida, "Akeina Guru, Bua bin jah sif gij 
mona juaho?" 

26 Beda Yesus agot gu rua oida, "Kef bera tenten 
oida, iwa inohca Didif jeska iwa ik Didif duncunc mar 
ongga onswos fob guru. Iwa yuhca Didif jeska iwa int 
maat noba ereya iwa fob. 

27 Iwa inereni jeskaseda ita maat ongga dansusk 
eja erek esemba ojgomu guru. Tina ireni rot ahais 
jeskaseda iroru dedin duga ojgomu. Jeska koma bera 
erek maat ongga angh rot ongkoska ojgomuja, noba 
ongga eita eiteij ah rot ah aibin ojgomu tein. Didif, 
Rusnok Efesa, bera dimeita maat erek insa koma 
gu iwa, jeska Akeina Allah bera oncunc rot oida Ofa 
odou eskeiramera eteb rot Didif fob." 

28 Beda rusnok insa koma rijeka gu Yesus oida, 
"Memef meita mar erek meidu jeskaseda Allah odou 
eskeira rot memef tein?" 

29 Beda Yesus oroun oida, "Allah odou os rot oida 
iwa ita mar erek kef: Iwa idou ororu efen efesa 
ongga Ofa ombk skoita iwa fob rot tenten ojgomu." 

30Jefeda rua ragot oida, "Bua butunggom mar 
onswos egema ongga orocunc nou memef fog, beda 
memef mudou omororu Bua si. Jefeda Bua bumocunc 
mar onswos erek meidu? 

31 Musa tein orocunc rot mar onswos gij mona 
ongga ofa eita maat ongga ojuj jeska mebaga gu 
mefmen meimowa gij mona ongga rua rincira gu 

monuh ongga mebsta tuturu. Jeska runggu gij 
Mar Efeyi Ebsi oida, 'Musa eita maat gu rua jeska 
mebaga.' Jefeda Bua tein bucunc rot mar onswos 
erek meidu skoita memefo." 

32 Beda Yesus agot gu rua oida, "Ongga tenten 
bera, Musa eneita maat jeska mebaga ongga erek 
tenten guru. Tina ebeibeyaif dedin Akeina bera ongga 
eita maat ongga tenten gu iwa jeska mebaga. 

33 Jeska Allah efen maat insa koma bera erek Ofa 
ongga onjuj jeska mebaga noba ongga eita eiteij ah 
ongga efeinah gu rusnok." 

34 Bega rusnok insa koma ragot oida, "Tuan, bita 
maat insa koma egema gu memef tein ojgomuja." 

35 Beda Yesus agot oida, "Didif bera erek maat 
ongga eita eiteij ah ongga efeinah gu rusnok. Noba 
osnok egens ongga en skoita Didif bera mosona enen 
ofa deika guru. Noba osnok egens ongga odou ororu 
Didif rot tenten bera magon enen ofa tein deika guru. 

36 Koma erek mar ongga Didif danggot gu iwa fob. 
Iwa ik Didif fob, tina idou onororu Didif rot tenten 
enesi. Koma erek Didif danggot ainsa koma gu iwa 
sis fob. 

37 Rusnok nomnaga ongga Allah eita gu Didif fob 
bera rimen skoita Didif si. Didif dumoroun rua erek 
dedin rusnok si. Noba Didif dunokoja rua jinaga guru. 

38 Didif dunojuj jeska mebaga jeskaseda dutunggom 
mar ongga disinsa dudou os rot guru. Tina Didif 
dunjuj jeska mebaga jeskaseda dutunggom mar 
ongga Allah odou os rot ojgomu. 

39 Noba mar ongga Ofa odou os rot bera erek 
kef oida, osnok egens tein jeska rusnok nomnaga 
ongga Allah eita gu Didif bera eneseiseifa guru. Didif 

dumofra rua nomnaga jeska ranggos gij mona ongga 
enja ejgwaga ensaga fob si. 

^0 Noba kef tein bera ongga Akeina Allah odou os 
rot. Ofa odou os rot oida rusnok rudou ebriyi gij rot 
oida Didif bera erek Ofa efen efesa, noba ruroru Didif 
rot tenten ojgomu. Beda rua rimesma eiteij ah ongga 
ah aibin si. Noba gij mona ongga enja ejgwaga esaga 
fob, beda Didif dumofra rua jeska ranggos si." 

^1 Erek koma beda rusnok Yahudi ruga erahah osok 
gij Yesus, jeska Ofa agot oida, "Didif bera erek maat 
ongga onjuj jeska mebaga." 

Rineya ragot oida, "Yesus kef bera Yusuf efen 
efesa. Memef mejginaga rot Ofa efen meka insa 
koma jera mosu tein. Teinefa fogora Ofa agot oida 
Ofa onjuj jeska mebaga fob erek komo!" 

43 Tina Yesus agot gu rua oida, "Yuga enerahah rot 
mar erek koma guru. 

44 Akeina bera ongga obk Didif fob. Noba Akeina 
bera ongga oroun rusnok skoita Didif ojgomu. Erek 
Allah onoroun rua guru, beda enadaij nou rua rin 
skoita Didif guru. Beda Didif dumofra rusnok ongga 
Allah oroun skoita Didif jeska ranggos gij mona 
ongga enja ejgwaga fob. 

45 Sis fob rua ongga nabi-nabi runggu gij Mar Efeyi 
Ebsi oida, 'Allah omoftuftu efen rusnok.' Noba rusnok 
nomnaga ongga ringg rot mar ongga Akeina omftuftu 
gu rua fob, fogora ruroru mar insa koma tein, rua 
bera ongga rimen skoita Didif. 

46 Rusnok egema tein rinek Allah guru. Tina Didif, 
ongga din jeska Allah, bera dik Ofa fob. 

?/ Kef bera erek tenten oida, osnok egens ongga 
ororu dedin duga bera emeita eiteij ah ongga ah 
aibin si. 


Yohanes 6 448 


^8 Didif bera erek maat ongga eita eiteij ah ongga 
efeinah gu rusnok. 

49 Sis fob, gij mona ongga yeyin imower rincira 
gij monuh ongga mebsta tuturu, beda rua rit maat 
ongga onjuj jeska mebaga ongga rijeka ofoka Manna. 
Erek koma tina gij mona kahma deika beda rua tein 
ranggos erek giskini ojgomu. 

50 Tina maat ongga en jeska mebaga ebeibeyaif 
bera enahuma. Noba osnok egens ongga et maat 
insa koma bera enagos jinaga guru. 

51 Didif bera erek maat ongga onjuj jeska mebaga. 
Noba maat insa koma bera efena ebah. Osnok egens 
ongga et maat insa koma bera emeita eiteij ah ongga 
ah aibin ojgomuja. Noba maat insa koma bera erek 
difaga ongga dimaha jah jeskaseda rusnok rimesma 
eiteij ah ongga efeinah." 

52 Erek koma beda rusnok Yahudi insa koma ruga 
omosokuma rot oida, "Teinefa fogora osnok egens 
kef eita esinsa efen efaga jeskaseda memef met erek 
maat erek komo!" 

53 Beda Yesus agot oida, "Kef bera ongga tenten 
oida, erek iwa inet Didif, Rusnok Efesa, dedin difaga 
guru, noba iwa inej dedin dugufu tein guru, beda 
enadaij nou iwa isma eiteij ah ongga efeinah tein 
jinaga guru. 

54 Jeska rua ongga rit dedin difaga noba rij dedin 
dugufu bera rimeita eiteij ah ongga ah aibin si. Noba 
Didif dumofra rua jeska ranggos gij mona ongga enja 
ejgwaga fob. 

55 Jeska dedin difaga bera erek maat ongga tenten. 
Noba dedin dugufu bera erek mar ongga tenten nou 
rusnok jeskaseda rij ojgomu. 

56 Rua ongga rit dedin difaga noba rij dedin dugufu 
bera rimeita rudou ongga egens jera Didif fob. Noba 
Didif dudou erek egens jera rua tein. 

?/ Allah, ongga eita eiteij ah ongga efeinah gu 
rusnok, bera ongga ombk Didif fob. Noba Didif bera 
dinsma diteij ah jeska Ofa tein. Jefeda osnok egens 
ongga et dedin difaga bera emesma eiteij ah ongga 
efeinah jeska Didif tein si. 

58 Didif dinerek maat insa koma ongga yeyin imower 
rint sis fob guru. Rua rit maat insa koma, tina gij 
mona kahma deika beda rua ranggos erek giskini 
ojgomu. Didif bera erek maat ongga onjuj jeska 
mebaga gij mona ebeibeyaif. Noba osnok egens 
ongga ent maat insa kef bera emesma eiteij ah 
ongga ah aibin ojgomuja si." 

59 Yesus agot mar insa koma nomnaga gij mona 
ongga Ofa oftuftu rusnok Yahudi gij rerin mod ongga 
rua rum riteij gu Allah gij. Mod koma angh gij kota 
Kapernaum. 

60 Nou ongga Yesus efen ruforoker rig rot mar 
insa koma nomnaga ongga Ofa omftuftu gu rusnok 
Yahudi fob, beda rua ragot moguma oida, "Mar 
ongga Ofa oftuftu insa koma bera okum eteb. Enadaij 
nou rusnok rudou ebriyi gij rot koisoisa jinaga guru!" 

61 Yesus ejginaga gij odou efesi rot mar ongga ruga 
erahah rot erek insa koma, jefeda Ofa agot gu rua 
oida, "Erek mar ongga Didif dumftuftu insa koma 
orotunggom idou efesi erek oska rot, beda idou 
omokum gij mona ongga iwa ik Didif, Rusnok Efesa, 
duksons jah monuh mebaga tein. 

62 (6:61) 

63 Rusnok rerin owesa efek jeskaseda rita eiteij ah 
ongga efeinah gu rusnok enjgineg jinaga guru. Efena 

Ebsi Allah bera ongga eita eiteij ah ongga efeinah 
gu rusnok ojgomu. Mar ongga Didif dimfesij rot insa 
koma bera en oisouska Efena Ebsi Allah. Noba koma 
bera ongga eita eiteij ah ongga efeinah gu rusnok. 

64 Tina rineya jeska iwa inororu dedin duga rot 
tenten enesi." (Gij mona ongga sismeni bera Yesus 
ejginaga gij odou efesi rot rusnok idu ongga runororu 
Ofa rot tenten guru, jera idu ongga emeja jeska Ofa 
tein.) 

65 Ofa agot oida, "Didif dagot mar erek insa kef, 
jeska sis fob Didif danggot gu iwa rot oida, erek Allah 
onoroun rusnok skoita Didif guru, beda enadaij nou 
rua risinsa rin skoita Didif tein guru." 

66 Nou ongga Yesus anggot mar insa koma oisa fob, 
beda Ofa efen ruforoker rineya ongga rufoukou rija 
jeska Ofa noba runororu Ofa deika guru. 

67 Beda Yesus ejeka gu efen ruforoker rufok setka 
kungkob erfeka oida, "Iwa idou os ija jeska Didif tein 
ei?" 

68 Beda Simon Petrus oroun gu Ofa oida, "Tuhan, 
erek memef meja jeska Bua, beda memef meja 
skoita idu deiko. Jeska mar ongga Bua buftuftu rot 
bera ongga ereita eiteij ongga ah aibin gu rusnok. 

69 Noba ebeibeyaif memef mudou ejginaga rot oida 
Bua bera osnok egens ongga ebsi komowa ongga 
Allah omobk. Noba memef mudou ororu Bua fob." 

70 Beda Yesus agot oida, "Tenten, Didif duncunc 
iwa ongga ifok setka kungkob erfeka jeskaseda iroru 
Didif. Tina Didif dijginaga rot fob oida osnok egens 
jeska iwa bera erek Bilis." 

71 Yesus emfesij mar insa koma osok gij Yudas, 
ongga Simon Iskariot efen efesa. Yudas bera egens 
jeska Yesus efen ruforoker rufok setka kungkob 

erfeka, tina gij mona kahma deika bera ofa emekikif 

jeska Yesus. 

7 1 Nou ongga mar insa koma oisa fob, beda Yesus 
ecira rejrej monuh Galilea. Ofa odobu joug ecira 

gu monuh Yudea, jeska rusnok Yahudi rerin ebirfager 

rineya jah suma ongga rudou os ragob Ofa. 

? Gij mona insa koma bera rusnok Yahudi rerin 
mona eteb egens ongga rijeka ofoka oida, "Mona 
ongga rusnok rii modwok fogora ruina maat keingg," 
bera ensaga fob. 

3 Jefeda Yesus efen mokosa agot gu Ofa oida, 
"Ongga oufa bera Bua bija jeska monuhif noba bija 
jah kota Yerusalem nou mona eteb jeskaseda rusnok 
ongga ruroru Bua bimek Bua butunggom mar onswos 
deika. 

^ Jeska osnok egens ongga odou os oida efen ofoka 
eiskiskma bera enedemdemi mar onswos ongga ofa 
ontunggom guru. Erek Bua buntunggom mar onswos 
rot tenten fob, beda bucunc bisinsa rot bebin owesa 
efek skoita rusnok rufoukou deika ojgomu." 

? (Yesus efen mokoser insa koma oh mojen gu Ofa 
erek koma jeska rua rudou onororu rot oida Ofa bera 
Kristus ongga emen enesi.) 

6 Tina Yesus agot gu efen mokoser insa koma oida, 
"Mona eimofoj ongga adaij nou Didif jeskaseda dija 
jah Yerusalem bera enesaga enesi. Tina iwa ija jah 
suma gij mona ongga idou os rot ojgomu. 

7 Rusnok mebif rudou onofogog rot iwa guru. Tina 
rusnok mebif rudou ofogog rot Didif, jeska Didif 
dagot mar rot tenten osok gij rerin mar ongga oska. 

8 Jefeda iwa ija jah suma nou mona eteb insa koma. 
Didif dineja jah suma enesi. Jeska mona eimofoj 

ongga adaij nou Didif jeskaseda dija jah suma bera 
enesaga enesi." 

? Yesus agot mar insa koma gu efen mokoser, beda 
Ofa eker gij monuh Galilea ojgomu. 

10 Nou ongga Yesus efen mokoser rija jah Yerusalem 
nou mona eteb egens insa koma fob, beda Yesus tein 
eja jah suma. Tina Ofa onocunc rot esinsa gu rusnok 
rufoukou jah suma guru. 

11 Noba gij mona ongga ruina maat keingg insa 
koma, beda ebirfager Yahudi rineya jah suma ruhca 
Yesus. Rua rijeka joug rusnok oida, "Iwa bera ik 
Yesus fob ei?" 

12 Rusnok rufoukou ongga rin nou mona eteb insa 
koma bera rifesij mar moguma osok gij Yesus. 
Rineya ragot oida, "Ofa bera erek osnok egens ongga 
oufamofa eteb ojgomu." Noba rineya ragot oida, 
"Guru, Ofa orokrusa rusnok ojgomu." 

13 Tina rua rinefesij mar insa koma rot tomnomna 
guru, jeska rua rimeesa rot oida ebirfager Yahudi 
rumotkonu oska skoita rua rot. 

14 Askesi mona ongga eteb insa koma enecira ros, 
beda Yesus oira gij momas ongga angh rejrej Mod 
Allah, noba Ofa oftuftu mar gu rusnok jah suma. 

15 Nou ongga rusnok insa koma ringg mar ongga 
Ofa oftuftu rot beda rua rudou oubsaha eteb. Rua 
ragot moguma oida, "Ofa onofokor aksa guru, jefeda 
teinefa fogora Ofa odou ebriyi eteb gij Mar Efeyi Ebsi 
erek komo." 

16 Beda Yesus agot gu rua oida, "Mar ongga Didif 
duftuftu gu rusnok bera enen jeska Didif guru. Tina 
mar insa koma bera en jeska Ofa ongga ombk Didif 
ojgomu fob. 

17 Noba rusnok ongga rudou os rot mar ongga Allah 
odou ejginaga rot bera rijginaga oida mar ongga 
Didif duftuftu bera en jeska Allah ojgomu, noba enen 
jeska Didif guru. 

18 Jeska rusnok ongga ruftuftu rot mar ongga en 
jeska risinsa rudou efesi bera ruhca rufoka ongga 
eiskiskma ojgomu. Tina rusnok ongga rudou os 
rufra rerin ebirfaga ongga obk rua efen ofoka erek 
aksa, rua koma bera ongga ruftuftu mar ongga 
tenten ojgomu. Rua rerin rudou efesi ongga erek 
aharukamoka ojgomu. 

1? Musa eita Tuhan efen hukum gu iwa sis fob. Tina 
iwa inororu hukum insa koma rot tenten guru. Jefeda 
iwa idou os yagob Didif rot meidu?" 

20 Tina rusnok jah suma ragot gu Ofa oida, "Ah, 
merei ok Bua fob. Idu bera odou os agob Bua?" 

21 Beda Yesus agot gu rua oida, "Didif dita eskeira 
gu osnok egens fob noba iwa idou oubsaha eteb 
jeska Didif duntunggom mar koma gij mona ongga 
Sabat. 

22 Tina iwa tein itunggom mar gij mona ongga Sabat 
ojgomu. Jeska Musa obk rusnok Yahudi jeskaseda 
riris rufom mareij ofos jeska rerin riser orna. (Tina 
Yahudi rerin rimower ongga rutunggom mar koma gij 
mona ongga Musa enagot rot enesi.) Noba iwa bera 
iris fom mareij ofos jeska yeyin iser insa koma gij 
mona ongga Sabat tein. 

23 Hukum egens jeska Musa agot rot oida rusnok 
rineita mar gij mona ongga Sabat guru. Tina iwa iris 
ruforoker rufom mareij ofos jeska gij mona ongga 
Sabat tein, jeska iwa isujohu rot oida mar ongga iwa 
intunggom insa koma bera erek ofoufem tein. Jefeda 
teinefa fogora iwa yutkonu oska jeska Didif dita 

eskeira gu osnok egens rot ongkas gij mona ongga 
Sabat tein erek komo. 

24 Iwa inoga ojga rot rusnok oisouska mar ongga 
iwa isujohu rot rua guru. Tina yuga ojga rot rua 
oisouska mar ongga erek tenten rot rua ojgomu." 

25 Nou ongga rusnok enjgineg ringg rot mar insa 
koma nomnaga, beda rudou eineina gij rot. Ruaragot 
oida, "Ofa koma bera ongga mifmin ebirfager rineya 
rudou os ragob ojgomu. 

26 Tina Ofa oftuftu mar gu rusnok rot tomnomna 
ojgomu, noba rusnok enjgineg rineyahehir joug Ofa 
rot guru. Erek ebeibeyaif mifmin ebirfager rusujohu 
rot oida Ofa bera Kristus egens koma ongga emen ei? 

27 Tina mimif mijginaga rot oida Ofa koma bera ojga 
jeska Nazaret. Noba Kristus egens ongga emen bera 
minejginaga rot efen ojga guru." 

28 Ainsa koma tein Yesus oftuftu mar gij momas 
ongga angh rejrej Mod Allah ros. Ofa ois gu rusnok 
ongga ranggot mar insa koma oida, "Iwa isujohu 
rot oida iwa ijginaga rot Didif fob. Noba iwa isujohu 
rot oida iwa ijginaga rot dedin monuh ongga dujga 
jeska tein fob. Tina Didif dinen oisouska disinsa dedin 
owesa efek guru. Noba Ofa ongga ombk Didif fob 
bera eita mar ongga erek tenten ojgomu. Noba iwa 
inejginaga Ofa rot tenten guru. 

29 Tina Didif dijginaga Ofa rot tenten fob. Jeska 
Didif din jeska Ofa. Noba Ofa bera ongga ombk Didif 
jah sif fob." 

30 Nou ongga Yesus anggot mar insa koma oisa fob, 
beda rusnok jah suma rudou os ragei Ofa jeskaseda 
ragob Ofa. Tina rusnok egema tein rinagei Ofa guru, 
jeska efen mona ongga eimofoj bera enesaga enesi. 

31 Tina rusnok rufoukou jah suma rudou ororu Ofa 
ojgomu. Rua ragot oida, "Ofa bera Kristus egens 
koma ongga emen. Jeska Ofa ontunggom mar 
onswos ofoukou fob." 

32 Ebirfager Yahudi jeska ebic Farisi rig rot mar 
ongga rusnok insa koma rimfesij rot osok gij 
Yesus fob. Jefeda rua jera rineya ongga ebirfager 
imam-imam rubk rerin tentarer jeskaseda ragei 
Yesus. 

33 Ainsa koma tein Yesus enefesij mar gu rusnok 
ros. Ofa agot oida, "Didif dineker jera iwa erek mona 
estir deika ojgomu, beda Didif dumoksons skoita Ofa 
ongga ombk Didif jah sif. 

34 Gij mona insa koma bera iwa imohca Didif, tina 
inek Didif guru. Noba iwa ineja jah monuh ongga 
Didif dingker gij tein guru." 

35 Beda rusnok Yahudi jah suma ragot moguma 
oida, "Ofa eja jah monuh sinefo fogora munohca Ofa 
erek koma guru? Erek Ofa emeja eker jera mifmin 
rusnok Yahudi ongga ringker gij kota kota rusnok 
Yunani rerin fogora oftuftu rua jah suma ei? 

36 Ofa agot gu mimif oida, 'Iwa imohca Didif, tina 
inek Didif guru.' Noba Ofa agot tein oida, 'Twa ineja 
jah monuh ongga Didif dingker gij guru.' Koma efen 
ofou bera erek meidu. Mimif minejginaga rot guru." 

37 Gij mona ongga Yahudi rerin mona eteb egens 
insa koma doida omoisa fob, beda Yesus ot gij 
momas ongga angh rejrej Mod Allah noba agot gu 
rusnok rufoukou jah suma oida, "Osnok egens ongga 
magon enen ofa, beda ofa en skoita Didif noba ej 
mei ojgomu. 

38 Noba gij Mar Efeyi Ebsi bera runggu oida, 'Osnok 
egens ongga odou ororu Didif fob, beda mei ongga 

erek eiteij ah bera emeya jeska efen odou efesi 
ojgomuja.' " 

39 Mar orocunc insa koma ongga Yesus emfesij rot 
bera osok gij Efena Ebsi Allah. Gij mona insa koma 
Allah onobk Efena Ebsi skoita rusnok enesi, jeska 
Yesus enedebecki jeska anggos rot efen ofoka ongga 
aksa eteb enesi. Tina gij mona kahma deika beda rua 
ongga ruroru Yesus fob bera rinsma Efena Ebsi Allah 
fob. 

40 Nou ongga rusnok jah suma ringg mar ongga 
Yesus emfesij insa koma fob, beda rua ruga 
emesedema rot. Rineya ragot oida, "Tenten, Ofa 
bera nabi egens koma ongga runggu gij Mar Efeyi 
Ebsi oida emen si." 

^1 Beda rineya ragot oida, "Ofa bera Kristus egens 
koma ongga emen." Tina rineya ragot oida, "Erek 
koma guru. Kristus ongga emen insa koma bera 
onojga jeska monuh Galilea guru. 

42 Jeska Mar Efeyi Ebsi agot oida Kristus ongga 
emen bera omojuj jeska raja Daud efen rusnok 
ongga rujga jeska Betlehem ongga erek raja Daud 
efen kota tein ojgomu." 

43 Jefeda rusnok insa koma rudou onoitij rot oida 
Yesus bera erek idu guru. 

^4 Rineya rudou os ragei Ofa, tina rusnok egema 
tein rinagei Ofa guru. 

45 Nou ongga mar koma oisa fob, beda tentarer 
insa koma ongga ebirfager Yahudi rumbk jeskaseda 
ragei Yesus bera ruksons skoita rua. Beda ebirfager 
insa koma rijeka tentarer koma oida, "Teinefa fogora 
iwa inagei Yesus noba iroun Ofa skoita memef jah sif 
guro." 


Yohanes 7-8 457 


^6 Beda tentarer insa koma ruroun oida, "Ofa oftuftu 
mar erek ofoufem ekirsa jeska rusnok enjgineg 
rumftuftu mar gu mimif sis fob." 

?/ Beda rua ongga ebic Farisi insa koma ragot oida, 
"Ah! Yesus orokrusa iwa tein ojgomu! 

48 Jeska mifmin ebirfager Yahudi jera rua ongga 
ebic Farisi egema tein runororu Ofa guru. 

49 Tina rusnok ongga runok rufoka gij guru erek iwa 
tein bera rudou osumsumu rot hukum Musa ojgomu. 
Allah omofra okum keingg iwa nomnaga si!" 

50 Tina osnok egens eneya jeska ebic Farisi insa 
koma ongga ofoka Nikodemus. Gij mona insa koma 
ofa enefesij mar jera Yesus enesi. Ofa agot oida, 

51 "Mifmin hukum erebent agot oida munofra mar 
okum keingg rusnok ebeirens guru. Tina mimif mig 
mar ongga rua rimfesij nou risinsa sismeni fog." 

52 Tina rua ruroun gu ofa oida, "Erek bua bujga 
jeska monuh Galilea tein jefeda budou egens jera 
Ofa ei? Bua bik Mar Efeyi Ebsi ojgomu, jeska mar 
koma bera enagot mar egema tein rot nabi egens 
ongga 0jga jeska monuh Galilea jinaga guru!" 

53 (Beda rua nomnaga rimekebema fogora rija jah 
rerin mod.) 

1 Nou ongga koma oisa fob, beda Yesus eja jah 
memaga ofos ongga ofoka Zaitun. 

?Tina gij rahah beda Ofa oksons jah Mod Allah gij 
kota Yerusalem. Noba rusnok rufoukou rin skoita 
Ofa, beda Ofa oftuftu mar deika gu rua. 

3 Beda rusnok Yahudi rerin Guru-Guru hukum 
agama jera rineya ongga ebic Farisi rurohrus ojaga 
egens ongga ensiri jera ojaga egema efen mahina. 
Beda rua riradgodu ojaga egens insa koma jeskaseda 
ot jah rusnok insa koma rudou. 

^ Beda rua ragot gu Yesus oida, "Akeina Guru, 
memef magei ojaga egens kef askesi ofa esiri jera 
ojaga egema efen mahina. 

? Noba hukum Musa agot rot oida mimif mira mamu 
miredi ofa onjoros anggos rot efen mar ongga oska 
insa koma ojgomu. Bua busujohu rot mar insa kef 
erek teinefa?" 

6 Rua rijeka gu Yesus osok gij mar insa koma jeska 
rua runsujohu gij rudou efesi fob oida, erek Ofa 
onoitij rot mar insa koma guru, beda rua rumocunc 
Ofa erek oska. Jeska koma tein bera ekirsa rot hukum 
Musa. Beda rua rumocunc Ofa tein erek oska rot. 
Beda Yesus enagot mar rot ebeirens guru. Tina Ofa 
eker jah suma noba era etma otufou orogu mar gij 
mebi ojgomu. 

7 Beda rua rijeka gu Yesus rot mar insa koma juens 
deika. Jefeda Yesus ek rua noba agot oida, "Rua 
jeska ifekesa ongga runotunggom mar ongga oska 
egema tein enesi bera rij mamu sismeni fogora riredi 
ofa ojgomu." 

8 Beda Yesus era etma otufou orogu mar deika gij 
mebi. 

? Rua nomnaga rijginaga rot oida mar ongga oska 
enah gij rudou efesi tein. Jefeda nou ongga rusnok 
insa koma rig mar ongga Yesus anggot gu rua fob, 
beda rua koma egens egens rija jeska Yesus noba 
ruksons jah rerin mod. Sismeni runa ofos rija jeska, 
beda rua ongga erek ruforoker rija tein onjoros ojaga 
egens insa koma ot gu esinsa jah suma ojgomu. 

10 Beda Yesus ek gu ofa noba agot oida, "Asoka, 
rusnok ongga ragei bua bera rija guaidu? Idu bera 
ongga ocunc bua erek oska ebeibeyaifo?" 

11 Beda ofa oroun gu Yesus oida, "Tuan, rua insa 
koma nomnaga rinja fob, jefeda rua runocunc didif 
erek oska deika gurei." Beda Yesus agot oida, "Koma 
tenten, noba Didif tein dunocunc bua erek oska guru. 
Bua bija ojgomu, tina bineita mar ongga oska egema 
deika guru." 

12 Gij mona egema deika beda Yesus efesij mar 
gu rusnok. Ofa agot oida, "Didif bera erek eisa nou 
rusnok. Noba osnok egens ongga ororu Didif, beda 
ofa eneker gij motkobah deika guru. Tina ofa emeker 
gij eisa ongga eita eiteij ah ongga efeinah si." 

Beda rineya jeska ebic Farisi ruga erahah rot 
oida, "Mar ongga Bua bimfesij bera osok gij Bua 
bisinsa ojgomu. Koma onocunc oida mar insa koma 
bera erek tenten guru. Jefeda memef mokoja rot mar 
ongga Bua bimfesij rot ojgomu." 

1^ Beda Yesus oroun oida, "Tenten, mar insa koma 
ongga Didif dimfesij rot bera osok gij Didif disinsa 
ojgomu. Tina mar insa koma bera erek tenten 
ojgomu. Didif dijginaga rot monuh ongga Didif din 
jeska. Noba Didif dijginaga rot monuh ongga Didif 
dimeja gij tein. Tina iwa bera inejginaga rot monuh 
ongga Didif din jeska guru. Noba iwa inejginaga rot 
monuh ongga Didif dimeja gij tein guru. 

15Jwa yuga ojga rot rusnok oisouska mar ongga 
rusnok mebif rusujohu rot ojgomu. Didif dunoga ojga 
rot rusnok guru. 

16 Tina erek Didif duga ojga rot mar gu rusnok, beda 
Didif duga ojga rot mar erek tenten ojgomu. Jeska 
Didif dineita mar insa koma rot disinsa ojgomu guru. 
Dedin Akeina ongga obk Didif jah sif bera eneker jera 
Didif. 

17 Noba yeyin hukum agot rot oida, 'Erek rusnok 
egeka gagot rot mar ongga oska ongga osnok 
egens egema ontunggom fob, beda mar ongga goga 
ganggot insa koma bera erek adaij nou ojgomu.' 

18 Didif dagot mar ongga tenten osok gij mar ongga 
disinsa dutunggom. Noba Akeina ongga ombk Didif 
bera agot rot oida mar ongga Didif dutunggom bera 
erek tenten tein." 

1? Beda rua rijeka gu Yesus oida, "Bebin mekeb eker 
sinefa?" Beda Yesus oroun oida, "Iwa inejginaga rot 
Didif guru. Noba iwa inejginaga rot dedin Akeina tein 
guru. Jeska erek iwa ijginaga rot Didif fob, beda iwa 
ijginaga rot dedin Akeina tein ojgomu." 

20 Yesus anggot mar insa koma nomnaga gij mona 
ongga Ofa oftuftu mar gu rusnok gij momas ongga 
angh rejrej Mod Allah. Jah suma bera rusnok raha 
burwa egens gij. Noba rusnok rikeba rerin fifi eneya 
gij burwa insa koma. Tina rusnok egema tein rinagei 
Ofa gij mona insa koma guru, jeska efen mona ongga 
eimofoj rot bera enesaga enesi. 

21 Erek Koma beda Yesus agot gu rusnok insa 
koma deika oida, "Didif dimeja jeska iwa si. Beda 
iwa imohca Didif, tina iwa imeja eseiseifa jeska iwa 
iroru mar ongga oska ojgomuja ros. Jefeda enadaij 
nou iwa ija jah monuh ongga Didif dimeja gij jinaga 
guru." 

22 Jefeda rua ragot moguma oida, "Ofa agot oida, 
mimif mineja jah monuh ongga Ofa emeja gij guru. 
Koma efen ofou oida Ofa emagob esinsa ojgomu ei?" 

23 Beda Yesus agot oida, "Monuh mebif kef bera 
ongga iwa yeyin, tina Didif din jeska mebaga ojgomu. 

24 Didif danggot rot oida iwa imeja eseiseifa jeska 
iwa iroru mar ongga oska ojgomuja. Noba erek iwa 

inororu Didif oisouska mar ongga Didif duncunc rot 
disinsa guru, beda iwa imeja eseiseifa si." 

25 Beda rua ragot oida, "Erek koma jefeda Bua bera 
idu?" Beda Yesus agot oida, "Gij mona ongga sismeni 
onjoros mona deisef tein bera Didif dimfesij gu iwa 
osok gij Didif fob. 

26 Noba yeyin mar ofoukou enjgineg tein ongga 
Didif dumocunc ongga erek oska. Tina Didif difesij 
mar gu rusnok osok gij mar ongga Didif dig jeska Ofa 
ongga ombk Didif fob ojgomu. Noba Ofa bera agot 
mar ongga tenten ojgomu." 

27 Rusnok insa koma rudou enebriyi gij oida Ofa 
emfesij mar osok gij efen meka Allah guru. 

?8 Jefeda Yesus agot gu rua oida, "Gij mona ongga 
iwa yufra Didif, Rusnok Efesa, beda idou emebriyi 
gij rot oida Didif bera Ofa ongga emen. Noba iwa 
imejginaga rot oida mar ongga Didif dimfesij rot bera 
onoisouska mar ongga disinsa dudou os rot guru. 
Tina Didif duftuftu mar ongga Akeina omftuftu gu 
Didif sismeni fob ojgomu. 

29 Ofa ongga ombk Didif bera eker jera Didif 
ojgomuja. Jeska mar nomnaga ongga Didif 
duntunggom bera jeskaseda direita Ofa efen odou 
ongga eskeiramera rot ojgomu. Jefeda Ofa eneja 
jeska Didif jinaga guru." 

30 Rusnok rufoukou ongga ringg mar insa koma 
ongga Yesus omftuftu rot bera ruroru Ofa. 

31 Erek koma jefeda Yesus agot gu rusnok Yahudi 
insa koma ongga ruroru Ofa oida, "Erek iwa ita mar 
ongga Didif duftuftu ojgomuja, beda iwa imerek 
rusnok ongga ruroru Didif rot tenten fob. 

32 Beda idou emebriyi gij mar ongga tenten ojgomu 
tein. Noba mar ongga tenten insa koma bera 

omosuwa iwa jeska yeyin mar okum ongga angh 
keingg iwa si." 

33 Beda rua ragot gu Yesus oida, "Memef bera 
monjuj jeska Abraham. Memef monofij rusnok 
enjgineg erek rerin rusnok ongga rumfij rua jinaga 
guru. Jefeda Bua bagot rot oida memef momosuwa 
jeska mar meidu?" 

34 Beda Yesus agot oida, "Rusnok ongga rutunggom 
mar ongga oska bera rugif gu rerin mar ongga oska 
insa koma ojgomuja. Enadaij nou rua rusuwa risinsa 
jeska mar insa koma jinaga guru. 

35 Rua ongga rufij rusnok enjgineg bera runoira jera 
rusnok insa koma rerin ribskir ojgomuja guru. Tina 
orna egens ongga oira jera efen ebskir bera emeker 
erek koma ojgomuja. 

36 Jefeda erek Allah efen efesa osuwa iwa, beda iwa 
isuwa rot tenten fob si. 

37 Didif dijginaga rot oida iwa nomnaga bera yunjuj 
jeska Abraham. Tina rineya jeska iwa rudou os ragob 
Didif ojgomu, jeska iwa yukoja mar ongga Didif 
duftuftu rot. 

38 Didif dimfesij rot mar ongga Akeina oncunc gu 
Didif fob. Tina iwa ita mar ongga yeyin imower 
runcunc gu iwa ojgomu fob." 

3? Beda rua ragot oida, "Abraham bera erek mefmen 
meimowa." Beda Yesus agot oida, "Erek iwa bera 
Abraham efen rusnok ongga runjuj jeska ofa rot 
tenten, beda iwa imeita mar ongga oufamofa erek 
Abraham eita sis fob. 

^0 Didif bera osnok egens ongga difesij rot mar 
ongga tenten. Noba mar insa koma bera Didif dingg 
jeska Allah fob. Tina rineya jeska iwa rudou os ragob 

Didif rot ojgomu. Abraham eneita mar ongga oska 
erek koma sis fob guru. 

^1 Jefeda iwa bera iroru mar ongga oska erek 
yeyin iker runtunggom sis fob ojgomu tein." Tina 
rua ragot gu Ofa oida, "Memef minerek rusnok 
ongga rinejginaga rot rerin rika guru! Allah bera erek 
mefmen meka. Mefmen meka egema bera enofogu 
guru." 

42 Beda Yesus agot gu rua deika oida, "Erek Allah 
bera yeyin Ika rot tenten fob ei, beda iwa idou okora 
rot Didif tein ojgomu. Jeska Didif din jeska Allah, 
noba dingker jera iwa fob. Didif dinen oisouska 
disinsa dedin owesa efek guru, tina Allah bera ongga 
ombk Didif fob. 

43 Iwa idou enebriyi gij mar ongga Didif dimfesij rot 
guru, jeska iwa yukoja mar ongga Didif duftuftu rot 
ojgomu. 

44 Ongga tenten bera iwa irek Bilis efen efeser 
noba ofa erek yeyin ika ojgomu. Jeska iwa idou os 
itunggom mar ongga Bilis odou os rot ojgomu. Sis 
mona ongga dojunmeni onjoros mona deisef tein, 
Bilis bera erek rusnok ongga ragob rusnok enjgineg. 
Ofa okoja mar ongga tenten ojgomuja. Jeska mar 
ongga tenten enah gij ofa odou efesi jinaga guru. 
Gij mona ongga Bilis ocuwei mar gu rusnok, beda 
koma orocunc rot efen eita mar ojgomu. Ofa bera 
erek rusnok ongga rucuwei mar ojgomuja. Noba ofa 
tein oftuftu rusnok enjgineg jeskaseda rucuwei mar 
morototuma erek ofa ojgomu tein. 

^ Didif difesij rot mar ongga tenten ojgomu, tina 
iwa inororu dedin duga guri. 

46 Iwa inek Didif dutunggom mar ongga oska egema 
tein guru. Jefeda erek Didif difesij rot mar ongga 

tenten ojgomu, beda teinefa fogora iwa inororu dedin 
duga insa koma guri. 

47 Rusnok ongga erek Allah efeser bera ruroun mar 
ongga Allah anggot rot gu rua ojgomu. Tina iwa 
inoroun mar ongga Ofa anggot rot gu iwa guru, jeska 
iwa inerek Ofa efen rusnok guru." 

48 Erek koma beda rusnok Yahudi insa koma ragot 
gu Yesus oida, "Memef mosujohu rot oida Bua bera 
oska erek rua ongga Samaria, noba efena ofogog 
bera oira gij budou efesi fob. Koma erek tenten ei?" 

49 Beda Yesus oroun gu rua oida, "Efena ofogog 
onok Didif guru. Didif dugif gu dedin Akeina. Tina iwa 
inougif gu Didif guru. 

?0 Didif dunohca dufoka ongga aksa guru. Tina 
Akeina odou os rot oida Didif disma dufoka ongga 
aksa. Noba Ofa bera ongga oga 0jga rot rusnok 
nomnaga rerin rita mar. 

51 Kef erek tenten oida, osnok egens ongga ororu 
mar ongga Didif duftuftu rot bera enagos guru." 

?? Beda rusnok Yahudi insa koma ragot gu Yesus 
oida, "Ebeibeyaif memef mejginaga rot tenten oida 
efena ofogog ok Bua fob! Jeska rusnok ongga rufoka 
aksa erek Abraham jera nabi-nabi ongga ensis tein 
ranggos fob. Tina Bua bagot oida rusnok ongga 
ruroru mar ongga Bua buftuftu rot bera rinagos guru. 

53 Erek Bua busujohu rot oida bufoka aksa ekirsa 
jeska mefmen meimowa Abraham efen ofoka ei. Ofa 
tein anggos fob. Noba nabi-nabi ongga ensis ranggos 
fob tein. Jefeda Bua busujohu rot oida Bua birek 
idu?" 

?^ Beda Yesus oroun oida, "Erek Didif dufra disinsa 
dufoka erek aksa, beda koma onorocunc rot oida 
dufoka erek aksa rot tenten guru. Dedin Akeina bera 

ongga ofra dufoka erek aksa. Noba iwa yagot oida 
Ofa bera erek yeyin Allah. 

55 Iwa inejginaga Ofa rot tenten guru. Tina Didif 
dijginaga Ofa rot tenten fob. Erek Didif dagot oida 
dinejginaga Ofa rot tenten guru, beda koma erek 
Didif ducuwei mar morototuma erek iwa. Tina Didif 
dijginaga Ofa rot tenten fob, noba Didif duroru mar 
ongga Ofa anggot rot tenten tein fob. 

56 Sis eteb fob yeyin imowa Abraham odou erirei 
eteb jeska ofa ejginaga rot oida Didif dimen si. Ofa 
ejginaga rot mar insa koma fob, noba ofa odou 
eskeira eteb rot tein." 

57 Beda rusnok Yahudi insa koma ragot gu Yesus 
oida, "Bua bera erek buforoka ros, tina Bua bagot 
oida Bua bik Abraham ongga anggos sis eteb fob ei?" 

58 Beda Yesus agot gu rua oida, "Kef erek tenten 
oida, gij mona ongga Abraham onojuj jeska efen 
mosu enesi bera Didif dunofoguma." 

59 Beda rusnok insa koma ragei mamu jeskaseda 
riredi Ofa, tina Ofa edemi esinsa jeska rua, beda Ofa 
eja jeska Mod Allah. 

1 Gij mona egema deika, askesi Yesus enecira gu 

moroju, beda Ofa ek osnok orna egens ongga 
eiteij ofou. Sis fob osnok egens koma onjuj jeska 
efen mosu rot eiteij ofou erek koma. 

? Beda Yesus efen ruforoker rijeka gu Ofa oida, 
"Akeina Guru, osnok egens kef onjuj jeska efen mosu 
rot eiteij ofou jeska ofa efen mar ongga oska ei, era 
efen meka jera mosu bera ongga gegan mar ongga 
oska ei?" 

3 Beda Yesus oroun gu rua oida, "Ofa efen mar 
ongga oska era meka jera mosu gegan mar ongga 
oska bera onotunggom ofa fogora onjuj rot eiteij ofou 

guru. Osnok egens kef onjuj jeska mosu rot eiteij 
ofou jeskaseda oisouska ofa bera Allah omocunc rot 
efen owesa efek ongga eteb gu rusnok. 

^ Askesi mona ongga eimofoj enahuma ros, beda 
mimif mita mar ongga Allah ombk Didif rot ojgomu. 
Noba askesi Didif dingker gu mebif ros, beda Didif 
direk eisa nou mebif. Tina motkobah emen si. Noba 
askesi motkobah insa koma enah, beda rusnok rineita 
mar gij deika guru." 

> (9:4) 

6 Nou ongga Yesus anggot mar insa koma fob, Ofa 
oj oskurfi gij mebi. Beda Ofa orohoh oskurfi insa 
koma jera mebi oskiyai fogora orotunggom mohtefa 
rot. Beda Ofa aha mohtefa insa koma gij osnok egens 
insa koma eiteij. 

7 Beda Ofa agot gu osnok egens insa koma oida, 
"Bua bija beda but busum gij mei ongga ofoka 
Siloam." (Siloam efen ofou, Ombk). Jefeda osnok 
egens koma eja noba ot efen osum gij mei insa 
koma. Beda ofa eja gu efen mod rot eiteij ongga 
eskeira fob. 

8 Rusnok ongga ringker doida ofa efen mod noba 
rua ongga rik ofa erejgei rusnok nou fifi bera ragot 
rot rudou ongga oubsaha oida, "Wah! Osnok egens 
kef bera ongga eker doida moroju noba erejgei 
rusnok nou fifi ojgomuja!" 

? Rineya ragot oida, "Tenten koma bera ofa!" Tina 
rusnok rineya ragot oida, "Guru, ofa efen osum erek 
morototuma jera ofa ongga erejgei nou fifi ojgomu." 
Beda ofa ongga eita eiteij eskeira fob koma agot 
oida, "Tenten, didif bera ofa koma!" 

10 Beda rua rijeka gu ofa oida, "Biteij eskeira fogora 
bik mar erek teinefa?" 

11 Beda ofa oroun oida, "Osnok egens ongga ofoka 
Yesus otunggom mohtefa beda Ofa aha mohtefa 
koma gij diteij. Beda Ofa obk didif gu mei Siloam 
jeskaseda dut dusum jah suma. Jefeda didif dija jah 
suma noba dut dusum. Beda ainsa koma tein diteij 
eskeira fogora dik mar koisoisa tein." 

1? Beda rua rijeka gu ofa oida, "Osnok egens koma 
eker guaidu?" Beda ofa agot oida, "Didif dinejginaga 
rot guru." 

13 Yesus eita eskeira gu osnok egens insa koma 
efen eiteij gij mona ongga Sabat. Beda rusnok insa 
koma ruroun osnok egens koma ongga eita eiteij 
eskeira skoita ebirfager ongga ebic Farisi. 

14 (9:13) 

15 Beda rua ongga ebic Farisi insa koma rijeka joug 
ofa oida, "Bebin biteij eskeira erek teinefa?" Beda ofa 
oroun gu rua oida, "Tuan, Ofa aha mohtefa gij diteij, 
beda didif dut dusum, noba ebeibeyaif diteij eskeira 
fogora dik mar fob." 

16 Beda rineya jeska ebic Farisi insa koma ragot 
oida, "Yesus koma bera enen jeska Allah guru. 
Jeska Ofa otunggom mar insa koma gij mona ongga 
Sabat, noba koma bera erek mar ongga oska!" Tina 
rineya ragot oida, "Guru, Ofa jeska Allah ojgomu. 
Jeska osnok egens ongga otunggom mar ongga oska 
bera eneita owesa efek jeskaseda orocunc rot mar 
onswos erek insa koma jinaga guru." Jefeda rua ruga 
omosokuma erek koma osok gij Yesus. 

17 Beda rua rijeka gu osnok egens insa koma ongga 
eiteij eskeira deika oida, "Bua bera ongga bita biteij 
ongga eskeira jeska Ofa, jefeda bua busujohu rot 
oida Ofa bera erek idu?" Beda osnok egens koma 
oroun oida, "Ofa bera erek nabi egens." 

18 Rua ongga ebic Farisi insa koma rudou onororu 
oida osnok egens koma efen eiteij ongga ofou sis 
fob guru. Jefeda rua rubk rusnok enjgineg jeskaseda 
rujoroun ofa efen meka jera mosu skoita rua. 

1? Bega rua rijeka gu ofa efen meka jera mosu insa 
koma oida, "Goga gagot oida gegan gesa orna egens 
ongga eiteij ofou. Noba goga gagot oida osnok egens 
kef bera ofa. Tina ofa koma bera efen eiteij ongga ek 
mar erek giskini. Jefeda teinefa fogora ofa ek mar 
erek koma fobo?" 

20 Beda osnok egens koma efen meka jera mosu 
gagot oida, "Tuan tenten, ofa koma bera erek magef 
mafman masa. Noba ofa onjuj jeska efen mosu rot 
eiteij ofou. 

21 Tina magef manajginaga rot teinefa ofa ek mar 
ebeibeyaif erek koma guru. Noba magef manajginaga 
rot idu ongga eita eskeira gu ofa guru. Iwa ijeka ofa 
ojgomu. Jeska ofa orna fob, jefeda adaij nou ofa agot 
mar rot esinsa ojgomu." 

22 Goga gagot mar erek insa koma jeska goga 
gemeesa rot ebirfager Yahudi. Jeska ebirfager Yahudi 
ruga eris rot oida rusnok ongga ragot oida Yesus 
bera Kristus egens ongga emen, beda enadaij nou 
rua ruira gij Mod ongga Yahudi rum riteij gu Allah gij 
deika guru. 

?3 Rua ruga eris rot mar insa koma, jefeda goga 
gagot gu rua oida ofa orna fob, jefeda rijeka gu ofa 
rot ojgomu. 

24 Jefeda rua rubk rusnok jeskaseda ruroun osnok 
egens insa koma ongga eita eiteij eskeira gij mer 
efesi jeskaseda rijeka joug ofa juens deika. Beda 
rua ragot gu ofa oida, "Bagot mar rot tenten jah 
Allah odou rot osnok egens insa koma. Jeska memef 

mejginaga rot oida Ofa ongga eita eskeira gu bua 
bera erek rua ongga rita mar ongga oska ojgomu!" 

25 Beda ofa oroun gu rua oida, "Didif dinejginaga rot 
oida Ofa bera erek rua ongga rita mar ongga oska 
era ongga oufa tein guru. Tina mar egens ongga 
didif dijginaga fob bera oida sis fob diteij ofou, tina 
ebeibeyaif diteij eskeira fogora dik mar fob." 

26 Beda rua rijeka gu ofa deika oida, "Ofa otunggom 
mar meidu gu bua? Teinefa fogora Ofa otunggom 
biteij eskeira erek komo?" 

?/ Beda ofa oroun oida, "Didif dimfesij rot mar insa 
koma gu iwa fob. Tina iwa idou okoja rot ojgomu. 
Iwa idou os ig osok gij mar insa koma deika rot 
meidu? Iwa idou os iroru Ofa erek efen ruforoker tein 
ei?" 

?8 Beda rua rifena oskereta ofa beda ragot oida, 
"Bua bera erek Ofa efen oforoka egens! Tina memef 
bera erek Musa efen ruforoker. 

29 Memef mejginaga rot oida Allah emfesij mar gu 
Musa sis fob. Tina Ofa insa koma bera erek idu? 
Memef menejginaga rot efen ojga tein guru." 

30 Beda osnok egens insa koma oroun gu rua 
oida, "Wah, didif dudou oubsaha rot iwa. Jeska 
Ofa otunggom mar ongga ongkoska eteb erek 
eita eskeira gu diteij, tina iwa ongga irek mefmen 
ebirfager inejginaga rot Ofa efen monuh tein guri. 

31 Memef mejginaga rot oida Allah eneg rot mar 
ongga rusnok ongga rita mar ongga oska rum riteij 
gu Ofa rot guru. Tina Ofa eg mar jeska rusnok ongga 
rugif gu Ofa rot tenten noba ongga rutunggom mar 
ongga Ofa odou os rot ojgomu. 

32 Sis mona ongga Allah ontunggom mebif onjoros 
deisef tein, bera memef meneg mar rot osnok egens 

egema tein ongga otunggom rusnok ongga runjuj 
jeska mosu rot riteij ofou erek riteij eskeira jinaga 
guru. Tina Ofa ontunggom mar insa koma fob. 

33 Erek Ofa enen jeska Allah guru, beda enadaij nou 
Ofa otunggom mar onswos erek koma jinaga guru." 

34 Beda rua ruroun gu ofa oida, "Bua bunjuj jeska 
bebin mosib rot budou ongga efen mar ongga oska. 
Jefeda bua bera erek idu fogora buftuftu mar gu 
memef erek komo!" Rua ragot mar insa koma beda 
rukoja ofa jeska Mod ongga Yahudi rum riteij gij. 

35 Nou ongga Yesus engg rot oida ebirfager Farisi 
okoja osnok egens insa koma jeska Mod ongga 
rusnok rum riteij gij, beda Ofa ohca osnok egens 
koma. Beda Yesus agot gu ofa oida, "Bua budou 
ororu Rusnok Efesa rot tenten ei?" 

36 Beda ofa ejeka gu Yesus oida, "Tuan, idu bera 
Rusnok Efesa? Bagot gu didif rot jeskaseda didif 
duroru Ofa ojgomu." 

37 Beda Yesus agot gu ofa oida, "Bua bingk Ofa fob. 
Jeska Didif, ongga difesij mar gu bua ebeibeyaif, bera 
Rusnok Ffesa." 

38 Beda ofa agot oida, "Tuhan, dudou ororu Bua 
ojgomu!" Beda osnok egens insa koma es okeibi gu 
mebi noba ougif gu Yesus. 

39 Beda Yesus agot gu ofa oida, "Didif din gu mebif 
jeskaseda duga 0jga rot rusnok rerin rita mar. Noba 
Didif din jeskaseda rua ongga riteij ofou rik mar, 
noba rusnok ongga rik mar rija erek riteij ofou." 

40 Rineya jeska ebic Farisi rig mar ongga Yesus 
anggot insa koma gu osnok egens koma. Jefeda rua 
ragot gu Yesus oida, "Bua bagot oida memef meiteij 
erek ofou tein ei!" 

^1 Beda Yesus agot oida, "Iwa ita mar erek rusnok 
ongga riteij ofou, beda idou enebriyi gij mar ongga 
iwa intunggom guru. Jefeda mar ongga oska enah gu 
iwa guru. Tina jeska iwa yagot oida iwa ita mar rot 
koisoisa erek rusnok ongga rik mar rot koisoisa fob, 
beda idou ebriyi gij mar ongga iwa itunggom. Jefeda 
mar ongga oska ah gu iwa ros." 

1 0 1 Yesus agot oida, "Kef bera erek tenten oida, 

osnok egens ongga onoira gij momas egens 
ongga rungk mera joug domba-domba oisouska 
montoj guru, tina ofa osoka tera mera insa koma 
ojgomu, beda ofa bera erek rusnok ongga rukoreka 
mar ojgomu. 

? Noba osnok egens ongga oira momas insa koma 
oisouska montoj ojgomu, ofa bera ongga ont joug 
domba-domba insa koma. 

3 Noba osnok egens ongga ot gu montoj bera ohoda 
montoj koma nou ofa ongga ont joug domba-domba 
insa koma. Noba domba-domba insa koma ruroru ofa 
efen oga. Ofa era rufoka ois gu rua, beda ofa eja 
okag rot rua. 

^ Ofa oroun efen domba-domba nomnaga insa 
koma orogna jeska momas. Beda ofa eja okag rot 
rua, noba rua rutoij ofa jeska rua rijginaga rot ofa 
efen oga. 

? Tina domba-domba insa koma runororu rusnok 
ongga rua rinejginaga rot enesi jinaga guru. Rua 
rumoku jeska rua, jeska rinejginaga rot rerin ruga 
guru." 

6 Yesus efesij mar ongga orocunc insa koma gu 
rusnok Yahudi, tina rudou enebriyi gij mar insa koma 
efen ofou guru. 

7 Rusnok insa koma rudou enebriyi gij mar orocunc 
insa koma efen ofou guru. Jefeda Yesus agot gu rua 
rot efen ofou oida, "Kef erek tenten oida, Didif bera 
erek montoj nou domba-domba insa koma jeskaseda 
ruira gij montoj. 

8 Noba rusnok ongga rungkag rot Didif erek 
nabi-nabi ongga ebireira jera Guru-Guru ongga oska 
bera rirek rusnok ongga rusok tera mera jeskaseda 
ruira momas insa koma fogora rukoreka mar ojgomu. 
Tina domba-domba rineg rua insa koma ruga jinaga 
guru. 

? Didif bera erek montoj insa koma. Noba rusnok 
ongga ruira oisouska Didif bera dumoskotu rua jeska 
rerin mar ongga oska. Rua bera erek domba-domba 
insa koma ongga rumoira gij momas efesi noba 
ongga rurogna tein jeskaseda rit meskeingg ofok 
ongga ereinahtah ojgomuja. 

10 Rua ongga rukoreka mar bera rin jeskaseda 
ragei mar ongga rusnok egema rerin. Noba rua rin 
jeskaseda ragob rusnok noba ruhoda rot rerin mar 
fogora orowora. Tina Didif din jeskaseda dita eiteij ah 
ongga efeinah gu rusnok. Noba eiteij ah insa koma 
bera erek ongkoska eteb. 

11 Didif bera erek gembala egens ongga ont joug 
efen domba-domba rot odou ongga oufamofa eteb. 
Noba Didif duitij rot oida dimagos jeskaseda dedin 
domba-domba risma eiteij ah ongga efeinah. 

12 Rusnok enjgineg rut joug gembala efen 
domba-domba jeskaseda risma rufons rot. Tina 
rua runot joug domba-domba insa koma rot 
iskusk morototuma erek gembala esinsa ot joug 
domba-domba koma rot iskusk guru. Jeska gij mona 
ongga rua rik serigala egens ongga enen, beda rua 

rimeesa fogora rua raha domba-domba jah noba 
ruku jeska. Beda serigala insa koma osoka keingg 
domba-domba. Beda domba-domba insa koma 
nomnaga rimekebema dogdog. 

13 Rusnok insa koma ongga runt joug domba-domba 
ruku ojgomu, jeska rua rudou onokora rot 
domba-domba insa koma erek tenten guru. Rua runt 
joug domba-domba insa koma jeskaseda risma fifi 
rot ojgomu. 

1^ Didif bera erek gembala egens ongga ont joug 
efen domba-domba rot odou ongga oufamofa. 

Didif dijginaga rot dedin domba-domba insa koma 
morototuma erek dedin Akeina ejginaga rot Didif tein. 
Noba dedin domba-domba insa koma rijginaga rot 
Didif erek Didif dijginaga rot dedin Akeina. Noba Didif 
duitij rot oida dagos jeskaseda dedin domba-domba 
risma eiteij ah ongga efeinah. 

15 (10:14) 

16 Didif dedin domba-domba enjgineg tein ongga 
runoira jera dedin domba-domba insa kef enesi. 
Jefeda Didif ducosu rot duhoturu rua jeskaseda rua 
riker morototuma jera dedin domba-domba insa kef 
tein. Rua tein rimeg rot dedin duga si. Beda gij mona 
insa koma bera Didif dedin domba-domba ebic egens 
ojgomuja. Noba rua rerin Didif erek osnok egens 
ongga dunt joug rua ojgomuja. 

17 Dedin Akeina odou okora rot Didif, jeska Didif 
duitij rot oida dagos jeskaseda disma diteij ah deika 
sons ojgomu. 

18 Erek Didif dunoitij rot guru, beda enadaij nou 
rusnok ragob Didif guru. Tina Didif duitij rot oida 
dagos ojgomu. Jeska Didif disinsa bera ongga dagot 
rot oida Didif dimagos ojgomu. Noba Didif disinsa 

bera ongga dagot rot oida Didif dimesma diteij ah 
sons deika ojgomu. Jeska dedin Akeina ombk Didif 
jeskaseda dita mar insa koma ojgomu si." 

1? Nou ongga rusnok Yahudi rig mar insa koma beda 
rua ruga omosokuma rot mar ongga Yesus emfesij 
gu rua insa koma fob. 

20 Rineya ongga erek rufoukou ragot oida, "Efena 
ofogog egens bera oira gij efen odou efesi fob, jefeda 
Ofa erek merei fob! Memef meneg rot mar ongga Ofa 
agot deika guru!" 

21 Tina rineya ragot oida, "Osnok egens ongga 
merei ok Ofa bera enagot mar ongga onswos erek 
Ofa anggot insa koma fob guru. Noba enadaij nou 
osnok egens ongga merei ok eita eskeira gu rusnok 
ongga riteij ofou erek Ofa ontunggom insa koma 
guru." 

22 Mona eteb egens ongga Yahudi ruina maat erek 
rireisisi keingg risinsa rot mona ongga rimower rii 
Mod Allah gij Yerusalem bera ensaga fob. Noba 
mesta ongga ongk meifirna ensaga gij mona insa 
koma tein. 

23 Ainsa koma tein Yesus ecira gu Mod Allah insa 
koma efen majmeg ongga rusnok Yahudi rijeka oida, 
Majmeg Salomo. 

24 Beda ebirfager rusnok Yahudi rumohoturuma 
rejrej Ofa. Beda rua ragot gu Ofa oida, "Teinefa 
fogora Bua bifesij mar ongga orotunggom modou 
erek eineina gij rot Bua ojgomuja. Erek Bua bera 
Kristus egens koma ongga emen, beda bagot erek 
koma rot koisoisa gu memef ojgomu foga." 

25 Beda Yesus oroun gu rua oida, "Didif danggot 
erek koma gu iwa fob, tina idou onororu Didif rot 
guru. Noba mar ongga Didif dutunggom oisouska 

Akeina efen owesa efek bera orocunc erek koisoisa 
rot Didif fob. 

26 Tina iwa inororu duga guru, jeska iwa inerek 
dedin domba-domba guru. 

27 Rusnok ongga rirek dedin domba-domba bera 
ruroru dedin duga. Didif dijginaga rot rua, noba rua 
ruroru Didif. 

?8 Beda Didif dita eiteij ah ongga ah aibin gu rua, 
jefeda rua rinagos jinaga guru. Noba rusnok enjgineg 
rinagei rua jeska Didif jinaga guru. 

29 Dedin Akeina bera ongga eita rusnok ongga rirek 
domba-domba insa koma gu Didif. Ofa bera efen 
ofoka ongga aksa ekirsa jeska mar nomnaga. Noba 
enadaij nou rusnok ragei domba-domba insa koma 
jeska Didif jinaga guru. 

30 Jeska Didif jera dedin Akeina bera erek egens 
morototuma." 

31 Bega ebirfager Yahudi insa koma ragei mamu 
jeskaseda riredi Yesus rot deika. 

32 Tina Yesus agot gu rua oida, "Didif duntunggom 
mar ofoukou ongga erek oufamofa eteb nou dedin 
Akeina fob. Jefeda iwa itkonu oska eteb skoita Didif 
rot kenefo fogora idou os yagob Didif rot erek komo?" 

33 Beda rua ruroun oida, "Mar oufamofa eteb ongga 
Bua buntunggom enereita modou otkonu oska rot 
Bua guru. Tina memef modou os magob Bua jeska 
Bua bagot oida Bua bera morototuma erek Allah. 
Jefeda koma erek Bua buga oruh rot Allah, jeska Bua 
bera erek rusnok giskini ojgomu!" 

34 Beda Yesus agot gu rua oida, "Runggu gij yeyin 
Buku hukum Musa sis fob rot mar ongga Allah anggot 
erek kef oida, 'Didif dagot oida iwa bera erek Allah." 

35 Runggu gij Mar Efeyi Ebsi insa koma nou rusnok 
oida rua ongga ruroru Allah oga bera erek Allah tein. 
Noba mar insa koma ongga angh gij Mar Efeyi Ebsi 
bera erek tenten ojgomu. 

36 Jefeda erek Didif dagot oida Didif bera erek Allah 
efen efesa tein, beda teinefa fogora iwa yagot oida 
koma erek duga oruh Allah rot erek komo. Jeska Didif 
bera ongga Allah oncunc noba Ofa ombk Didif skoita 
rusnok mebif fob. 

37 Erek Didif dineita mar ongga Akeina onobk Didif 
rot guru, beda iwa inororu Didif guru. 

38 Iwa idou os yukoja Didif. Beda ita mar erek koma 
ojgomu. Tina iroru mar ongga Didif duntunggom 
ongga Akeina ombk Didif rot. Beda iwa imejginaga 
rot koisoisa oida Didif bera erek egens morototuma 
jera dedin Akeina." 

39 Nou ongga ebirfager Yahudi ringg mar insa koma 
beda rua rudou os ragei Yesus rot mar ongga Ofa 
anggot insa koma, tina Ofa edemi jeska rua. 

^0 Frek koma beda Yesus oksons jah mei Yordan 
enama gu monuh ongga Yohanes eita baptis gu 
rusnok gij sis fob. Beda Ofa eker jah suma. 

^1 Beda rusnok rufoukou rija skoita Yesus jah suma. 
Rua ragot oida, "Sis fob Yohanes onocunc rot mar 
onswos guru. Tina mar nomnaga ongga Yohanes 
emfesij rot Yesus insa kef bera erek tenten ojgomu." 

42 Noba rusnok rufoukou gij monuh insa koma 
ruroru Yesus tein. 

1 1 1 Osnok egens ongga ofoka Lazarus maren 

eteb fob. Ofa eker gij kota Betania. Noba efen 
meyeserga Maria jera Marta bera geker gij kota insa 
koma tein. 

? Maria insa koma bera ongga otkinaja mar ongga 
efen ensesa esij Tuhan Yesus ebirfaga. Noba ofa era 
efen ebirfaga efeji akseij orot Yesus efen aki sis fob. 
Ofa efen meyera Lazarus insa koma ongga maren 
eteb. 

3 Jefeda Maria jera Marta gobk osnok egens 
jeskaseda eja agot gu Yesus oida, "Tuhan, bebin 
obhuj ongga bua budou okora rot bera maren eteb." 

^ Nou ongga Yesus engg rot mar insa koma fob, 
beda Ofa agot oida, "Erek ofa maren, tina ofa enagos 
rot guru. Mar insa koma edi ofa jeskaseda rusnok 
rumofra Allah ofoka erek aksa eteb. Noba oisouska 
mar insa koma bera Allah efen efesa emesma ofoka 
ongga aksa eteb tein si." 

? Yesus odou okora rot Marta jera Maria jera Lazarus 
tein. 

6 Erek koma tina gij mona ongga Ofa engg rot oida 
Lazarus maren eteb, tina Ofa eneja skoita ofa rot 
ebeirens guru. Ofa eker gij efen monuh insa koma 
erek mona egeka deika. 

7 Nou ongga mona egeka insa koma oisa fob, beda 
Ofa agot gu efen ruforoker oida, "Mimif mija sons jah 
monuh Yudea." 

8 Tina efen ruforoker ragot gu Ofa oida, "Akeina 
Guru, sis fob bera rusnok jah suma rudou os ragob 
Bua. Teinefa fogora Bua budou os buksons jah suma 
erek koma?" 

? Beda Yesus agot oida, "Mowa eisa ojgomuja erek 
aras setka kungkob erfeka. Jefeda rusnok ongga 
ricira askesi mowa eisa ros bera runokockereta 
mamu guru. Jeska rua rik mowa efen eisa gij mebi 
kef ojgomu. 

10 Tina erek rua ricira askesi motkobah ros, beda 
rua rukockereta mamu ojgomu. Jeska rua rinek eisa 
guru." 

11 Erek koma beda Yesus agot oida, "Mifmin muhuj 
Lazarus ahca fob. Tina Didif dimeja jah suma noba 
dibs ofa fogora edebecki ojgomu." 

1? Beda Yesus efen ruforoker ragot oida, "Tuhan, 
erek ofa ahca, beda ofa efaga emeita eskeira si." 

13 Yesus agot oida Lazarus ahca, tina koma erek 
orocunc rot oida Lazarus bera anggos fob. Tina Yesus 
efen ruforoker rusujohu rot oida Lazarus ahca erek 
giskini ojgomu. 

1^ Jefeda Yesus agot gu rua rot koisoisa oida, 
"Lazarus bera anggos fob. 

15 Ecka bera Didif dineja ebeirens skoita ofa guru. 
Noba koma bera omofij iwa rot jeskaseda iwa idou 
omororu Didif ojgomu. Mimif minja skoita ofa." 

16 Beda Tomas (ongga rinjeka ofoka Kembar tein) 
agot oida, "Mimif muroru Yesus jeskaseda magos 
morototuma jera Ofa ojgomu." 

17 Nou ongga Yesus ensaga gu kota Betania, beda 
Ofa eg rot oida Lazarus anggos fob, noba rusnok 
rinsah efen efaga gij mansu mamu ongga erek efen 
moksu nou mona tohkuru fob. 

18 Kota Betania bera erek kilometer orgomu jeska 
kota Yerusalem. 

1? Noba rusnok Yahudi rufoukou bera rinja jah kota 
Betania jeskaseda ribisa morototuma jera Marta jera 
Maria rot Lazarus. 

20 Nou ongga Marta eg rot oida Yesus enen, beda 
ofa eja jeskaseda orodosu Ofa gu moroju. Tina Maria 
eker gij efen mod efesi. 

21 Beda Marta agot gu Yesus oida, "Tuhan, erek Bua 
bin jah sif sis fob, beda dedin ediyera enagos guru. 

22 Tina didif dudou ororu rot tenten oida ainsa kef 
tein bera Allah emeita mar ongga Bua birejgei Ofa rot 
si." 

23 Beda Yesus agot oida, "Bebin ebiyera emedebecki 
noba efena ebah deika si." 

24 Beda Marta oroun oida, "Didif dijginaga rot 
oida gij mona ongga enja ejgwaga fob, beda ofa 
emedebecki noba efena ebah deika si." 

25 Beda Yesus agot oida, "Didif bera ongga dufra 
rusnok jeska ranggos, noba ongga dita rifena ebah 
sons gu rua tein. Rua ongga ruroru Didif bera 
rimesma eiteij ah si. Koma nou rusnok ongga ranggos 
fob tein. 

26 Noba rusnok nomnaga ongga rifena ebah ros 
noba ruroru Didif, beda rua rinagos deika guru." 
Beda Yesus agot gu Marta oida, "Bua budou ororu 
mar ongga Didif danggot ainsa kef fob ei?" 

27 Beda Marta oroun oida, "Tuhan, tenten. Didif 
dudou ororu oida Bua bera Kristus ongga Allah efen 
efesa ongga emen gu mebif rot tenten ojgomu." 

28 Nou ongga Marta anggot mar insa koma gu Yesus 
fob, beda ofa oksons skoita efen mokosa Maria. Beda 
ofa agot gu Maria esinsiyai ojgomu, "Guru en fob, 
noba Ofa odou os efesij mar jera bua." 

29 Nou ongga Maria eg mar insa koma, beda ofa ot 
noba eja ebeirens skoita Yesus. 

30 Yesus onoira gij kota Betania enesi, tina Ofa eker 
jah mebah gu monuh ongga Marta orodosu Ofa gij. 

31 Maria efen mohujir Yahudi ongga ribisa 
morototuma jera ofa rik ofa orogna rot ebeirens jeska 
mod. Jefeda rua ruroru ofa jeska rua rusujohu rot 

oida ofa eja jah mansu mamu ongga Lazarus odog 
jeskaseda ribisa rot ofa jah suma. 

32 Tina Maria eja teisis jah monuh ongga Yesus 
engker gij. Nou ongga ofa ek Yesus jah suma, beda 
ofa es okeibi gu mebif beda agot oida, "Tuhan, erek 
Bua bin jah sif sis fob, beda dedin ediyera enagos 
guru." 

33 Nou ongga Yesus ek Maria ebisa noba efen 
mohujir tein ongga ribisa, beda Ofa odou okum noba 
odou okora tein. 

34 Beda Ofa ejeka gu Maria oida, "Iwa insah efen 
efaga guaidu?" Beda rua ragot oida, "Tuhan, buroru 
memef jah suma." 

35 Beda Yesus ebisa. Jefeda rua ongga Yahudi jah 
suma ragot oida, "Tenten, Ofa tein odou okora eteb 
rot Lazarus." 

36 (11:35) 

37 Tina rineya jah suma ragot oida, "Erek Yesus eita 
eskeira gu osnok egens ongga eiteij ofou, teinefa 
fogora Ofa eneita eskeira gu Lazarus jeskaseda ofa 
tein enagos guri." 

38 Yesus odou okora noba oubsaha eteb rot Lazarus. 
Beda Ofa eja jah Lazarus efen moksu. Moksu insa 
koma bera erek mansu gij mamu eteb. Noba rusnok 
rira mamu eteb rurof joug mansu insa koma awesi. 

39 Yesus agot gu rusnok jah suma oida, "Iwa 
yuhoda mamu efeyi jeska mansu kef." Beda Marta, 
ongga Lazarus efen meyesa, agot oida, "Tuhan, ofa 
anggos gij mona tohkuru fob. Ofa efaga efen embah 
tein fob." 

^0 Beda Yesus agot gu ofa oida, "Budou ofoj joug rot 
mar ongga Didif danggot gu bua fob ei. Jeska Didif 

danggot rot oida erek bua buroru Didif rot tenten, 
beda bua bimek Allah efen owesa efek eteb si." 

^1 Jefeda rusnok ruhoda mamu eteb insa koma 
jeska mansu efesi fob. Beda Yesus eyajga gu mebaga 
noba agot oida, "Akeina, Didif duis oufamofa gu Bua, 
jeska Bua bingg rot mar ongga Didif direjgei Bua rot 
fob. 

?? Didif dijginaga rot oida Bua big mar nomnaga 
ongga Didif difesij gu Bua. Tina Didif dagot mar erek 
kef jeskaseda rusnok ongga rut jah sif rimeg rot tein. 
Didif dudou os jeskaseda rua rudou ororu rot tenten 
oida Bua bera ongga bumbk Didif fob." 

43 Nou ongga Yesus anggot mar insa koma fob, 
beda Ofa agerir rot oga eteb oida, "Lazarus, bua 
burogna jeska mansu koma!" 

^4 Ainsa koma tein Lazarus, ongga anggos sis fob, 
bera eja orogna jeska mansu insa koma. Meifeti 
ongga rusnok rirajgej efen etma, jera aki jera osum 
tein bera enah tumu ofa ros. Beda Yesus agot gu rua 
oida, "Iwa yuhoda meifeti jeska ofa jeskaseda ofa 
ecira ojgomu." 

45 Rusnok Yahudi rufoukou ongga runjogog Maria gij 
mona insa koma rik rot mar ongga Yesus ontunggom 
fob. Beda rufoukou jeska rua insa koma ongga rudou 
ororu Yesus tein. 

^6 Tina rineya rija teisis skoita ebirfager ebic Farisi 
noba rifesij gu rua rot mar nomnaga ongga Yesus 
ontunggom insa koma fob. 

?/ Beda ebirfager imam-imam jera rua ongga ebic 
Farisi ruhoturu morototuma jera ebirfager Yahudi 
rineya jeskaseda rifesij mar moguma osok gij Yesus. 
Rua ragot moguma oida, "Ofa orocunc mar onswos 
ofoukou fob. Jefeda mimif mita mar erek meidu rot? 

48 Erek mimif mudou orons rot ojgomu, beda rusnok 
rufoukou rumororu Ofa si. Beda raja Kaisar efen 
tentarer rimen fogora rumohoda mifmin Mod Allah 
noba rut keingg mimif nomnaga." 

49 Osnok egens jeska rua insa koma ongga ofoka 
Kayafas. Rua runcunc ofa erek ebirfaga imam egens 
ongga ofoka aksa nou tahun insa koma fob. Ofa agot 
oida, "Iwa idou osumsumu ojgomu. 

50 Ongga oufa ekirsa nou mimif bera Ofa agos nou 
mifmin rusnok Israel nomnaga ojgomu. Beda mifmin 
monuh insa kef eneseiseifa jeska mimif guru." 

51 Kayafas esinsa onosujohu rot mar insa koma 
guru. Tina jeska ofa erek ebirfaga imam ongga ofoka 
aksa, jefeda ofa agot rot mar ongga Allah oncunc 
gu ofa gij odou efesi oida Yesus emagos nou rusnok 
Yahudi nomnaga. 

?? Noba Ofa emagos tein nou Allah efen efeser 
ongga eberbera fogora ohoturu rua nomnaga erek 
Allah efen efeser ongga ebic egens. 

53 Jefeda gij mona insa koma rua ongga ebirfager 
Yahudi ruga eris rot oida rumohca moroju jeskaseda 
ragob Yesus. 

54 Erek koma jefeda Yesus enecira rot tomnomna 
gu rusnok Yahudi rifekesa deika guru. Ofa eja jeska 
monuh insa koma, beda eja jah kota Efraim ongga 
angh doida monuh egens ongga owowa. Noba Ofa 
eker jah suma morototuma jera efen ruforoker. 

55 Mona eteb egens nou rusnok Yahudi ongga ofoka 
Paskah bera ensaga doida fob. Noba rusnok Yahudi 
rufoukou rinja jah kota Yerusalem jeskaseda rita mar 
jeni erek rerin erebent anggot rot, fogora risejah nou 
mona ongga Paskah. 

56 Rusnok jah suma ruhca Yesus. Rua rut jah Mod 
Allah ejmeg noba rijeka joug moguma oida, "Ofa en 
jah sif nou mona ongga Paskah ei era gurei?" 

57 Tina ebirfager imam-imam jera rua ongga ebic 
Farisi ranggot gu rusnok fob oida, "Erek iwa ik Yesus 
jah sif, beda yagot gu memef rot ebeirens ojgomu." 
Rua ragot mar erek koma, jeska rua rudou os ragei 
Yesus gij mona insa koma. 

1 2 1 Nou mona eteb ongga ofoka Paskah ensaga 

doida fob, erek mona cinja erfens deika, beda 
Yesus onjogog efen mohujir gij kota Betania. Lazarus 
engker gu Kota Betania gij mona mona ongga ofa 
anggos fob. (Lazarus bera ongga Yesus omfra jeska 
anggos sis fob.) 

? Yesus efen mohujir risejah maat jeskaseda rit 
morototuma jera Ofa. Marta bera ongga ecka maat 
gu rua insa koma. Noba Lazarus tein bera et maat 
morototuma jera rua. 

3 Beda Maria orka fanin eteb egens ongga ebera 
rot miniyi ongga efen ensesa. Miniyi insa koma efen 
efera osok eteb doska. Beda ofa otkinaja miniyi insa 
koma esij Yesus aki jeskaseda orocunc rot efen odou 
ongga okora eteb rot Ofa. Beda ofa era efen ebirfaga 
efeji akseij orot Yesus aki. Beda mar efen ensesa insa 
koma efen eyejkita eberbera gij mer efesi insa koma. 

^Erek koma noba Yesus efen oforoka egens ongga 
ofoka Yudas Iskariot, ongga emekikif jeska Yesus gij 
mona kahma, ofa bera eneker jah suma tein. 

? Ofa agot oida, "Miniyi ongga efen ensesa insa 
koma bera efen efera osok eteb doska. Koma efen 
efera osok morototuma erek osnok egens esma 
ofons gij tahun egens ongga emfarur rot fob. Teinefa 

fogora ofa onohu mar insa koma beda ekeba efen fifi 
eteb gu rusnok ongga rufojingki ojgomu guri." 

6 Tina Yudas odou onokora rot rusnok ongga 
rufojingki erek tenten guru. Ofa agot mar erek koma 
jeska ofa bera ongga ont joug Yesus jera efen 
ruforoker rerin fifi. Noba giskini ofa era fifi eneya insa 
koma nou esinsiyai ojgomu. 

7 Beda Yesus oroun gu Yudas oida, "Binagot mar 
erek koma rot Maria guru. Mar ongga ofa otunggom 
jera mar efen ensesa insa koma bera erek tenten 
ojgomu. Jeska ofa ensejah dedin difaga rot fogora 
rusnok rimesah difaga gij moksu efesi. 

8 Rusnok ongga rufojingki bera riker gij ifekesa 
ojgomuja fogora yufij rua ojgomuja. Tina Didif 
dineker gu ifekesa ojgomuja deika guru." 

? Gij mona insa koma tein rusnok Yahudi rufoukou 
rig rot oida Yesus bera eker gij Maria efen mod. 
Jefeda rua rija jah suma jeskaseda rik Yesus. Noba 
rua tein rudou os rik Lazarus tein ongga Yesus omfra 
jeska anggos sis fob. 

10 Rusnok ringk mar onswos ongga Yesus otunggom 
rot Lazarus, jefeda rusnok rufoukou ringkikif jeska 
rerin ribirfager Yahudi noba rua ruroru Yesus ojgomu. 
Jefeda ebirfager Yahudi ruga eris rot oida rimagob 
Lazarus tein. 

11 (12:10) 

12 Gij mona egema deika beda rusnok Yahudi 
rufoukou ongga rinja jah Yerusalem nou mona ongga 
Paskah bera rig rot oida Yesus emen jah suma. 

13 Jefeda rua riris ayug ofoka rot efeyi fogora rurosu 
moroju nou Yesus jeskaseda rugif gu Ofa. Beda rua 
ruis rot ruga eteb oida, "Oufamofa eteb gu Allah. 
Oufamofa eteb gu Ofa ongga en oisouska Allah 

ofoka. Oufamofa eteb gu Ofa ongga erek Israel efen 
raja!" 

1^ Beda Yesus eita keledai efer egens noba eker esij 
keledai insa koma. Koma morototuma erek runggu 
gij Mar Efeyi Ebsi sis fob oida, 

15 "Iwa ongga ingker gij kota Zion inemeesa guru. 
Jeska yeyin raja egens emen skoita iwa eifef keledai 
efer egens." 

16 Gij mona insa koma Yesus efen ruforoker rudou 
enejginaga rot oida nabi runggu mar insa koma 
osok gij Yesus sis eteb fob enesi. Tina gij mona 
ongga Yesus omfra jah mebaga fob, beda rua rudou 
ah keingg rot oida mar ofoukou ongga rusnok 
runtunggom skoita Yesus bera ah jeni erek nabi-nabi 
runggu rot gij Mar Efeyi Ebsi sis eteb fob. 

17 Rusnok riskemba ongga ringk Yesus ois mar gu 
Lazarus gij mamu efesi fogora Lazarus efena ebah 
sons sis fob bera rifesij rot mar insa koma gu rusnok 
enjgineg ojgomuja. 

18 Jefeda rusnok rufoukou ongga rig rot mar onswos 
insa koma rija jeskaseda rurodosu Yesus tein. 

1? Nou ongga rusnok ebic Farisi rik mar insa koma, 
beda rusum oskusk rot. Jefeda rua ragot moguma 
oida, "Mifmin owesa efek ensiri fob, jeska ebeibeyaif 
rusnok riskemba doska rudou os ruroru Ofa ojgomu!" 

20 Rusnok rineya ongga enerek Yahudi guru bera rin 
jah kota Yerusalem jeskaseda rugif gu Allah gij mona 
ongga Paskah insa koma tein. 

21 Rua rija skoita Yesus efen oforoka egens ongga 
ofoka Filipus jeskaseda rijeka joug ofa rot Yesus. 
(Filipus bera ongga ojga jeska kota Betsaida ongga 
angh gij monuh Galilea.) Rua ragot oida, "Tuan, 
memef modou os mefesij mar jera Yesus." 

22 Beda Filipus agot rot mar insa koma gu Andreas. 
Noba Andreas jera Filipus gagot rot gu Yesus. 

23 Yesus agot gu rusnok koma oida, "Mona ongga 
Didif, Rusnok Efesa, disma dedin dufoka ongga aksa 
eteb bera ensaga fob. 

24 Kef erek tenten oida, Didif bera erek marsi 
gandum efej egens. Erek rusnok rinesah marsi 
gandum efej koma gij mebi guru, beda marsi angh 
erek egens ojgomuja. Tina erek risah marsi koma gij 
mebi, beda marsi koma eja erek ofoukou doska. 

25 Jeska osnok egens ongga eita mar ongga ofa 
esinsa odou os rot gij efen eiteij ah insa kef, beda 
efen eiteij ah koma emeseiseifa si. Tina osnok egens 
ongga aha mar rot efen eiteij ah nomnaga jeskaseda 
ororu Didif, beda ofa emeita eiteij ah ongga efeinah 
noba ongga ah aibin si. 

26 Noba osnok egens ongga odou os ofij Didif, beda 
ofa ororu Didif ojgomu. Jefeda ofa tein emeker gij 
monuh nomnaga ongga Didif dimeja gij si. Noba 
orofosut osnok egens egens ongga ofij Didif, bera 
Akeina omofra rua rerin rufoka erek aksa tein si. 

?/ Ebeibeyaif Didif dudou okum eteb. Tina Didif 
dinagot oida, Akeina buskotu Didif jeska mar okum 
insa kef guru. Jeska Didif din jeskaseda dita difera 
okora gij mona insa kef. 

28 Noba Didif duis oida, Akeina bita mar ongga 
omorofra bufoka erek aksa eteb ojgomu." Nou ongga 
Yesus anggot mar insa koma fob beda oga egens 
jeska mebaga agot oida, "Didif dinta mar ongga 
orofra dufoka erek eteb fob. Noba Didif dimeita mar 
erek insa juens deika si." 

29 Rusnok ongga runt jah suma rig oga egens insa 
koma. Beda rua ragot oida mar insa koma bera erek 

moc ogugur. Tina rineya ragot oida mar insa koma 
bera erek malaikat ongga agot mar skoita Yesus. 

30 Beda Yesus agot oida, "Oga insa koma ongga 
iwa ingg fob bera en jeskaseda ofij iwa fogora 
imororu mar ongga danggot rot ojgomu. Koma enen 
jeskaseda ofij Didif guru. 

31 Mona ongga Allah omofra mar okum eteb 
keingg rusnok mebif ongga ofogog bera ensaga fob. 
Ebeibeyaif ofa ongga erek ebirfaga efena ofogog gu 
mebif bera emesiri gu Allah si. 

32 Noba erek rusnok rufra Didif jah skida, beda Didif 
dumoroun rusnok rufoukou skoita Didif." 

33 Yesus agot mar insa koma jeskaseda orocunc rot 
oida ai juens beda Ofa emagos tumu mega salib. 

34 Beda rusnok rufoukou jah suma ragot oida, 

"Gij Musa efen buku hukum, Tuhan agot oida Ofa 
ongga enen erek Kristus bera efena ebah rot ah aibin 
ojgomuja. Tina Bua banggot oida rusnok rumofra 
Ofa, Rusnok Efesa, jah skida. Ofa ongga Bua bijeka 
oida Rusnok Efesa bera erek idu?" 

35 Beda Yesus agot gu rua oida, "Didif ongga erek 
eisa bera dineker jera iwa dektek deika guru. Jefeda 
iwa icira gij eisa insa koma ojgomuja, beda motkobah 
onocohun keingg iwa deika guru. Erek iwa icira gij 
motkobah, beda iwa inejginaga rot monuh ongga iwa 
inja gij guru. 

36 Iwa iroru Didif ongga erek eisa askesi Didif diker 
gu ifekesa ros jeskaseda iwa ija erek rusnok ongga 
ringker gij eisa." Nou ongga Yesus emfesij rot mar 
insa koma fob, beda Ofa eja jeska rusnok koma noba 
Ofa edemdemi esinsa jeska rua. 

37 Yesus oncunc rot mar onswos ofoukou jah gu 
rusnok Yahudi rifekesa, tina rua runororu Ofa guru. 


Yohanes 12 488 


38 Tina mar insa koma ah jeni erek nabi Yesaya 
onggu rot gij Mar Efeyi Ebsi sis eteb fob. Ofa onggu 
rot oida, "Tuhan, memef memfesij rot Bua gu rusnok 
fob. Noba rua rik rot bebin owesa efek eteb fob, tina 
runororu moga rot guri." 

3? Noba mar ongga Yesaya runggu tein sis fob bera 
orocunc rot meidu rusnok runororu guru. Ofa onggu 
rot mar erek kef oida, 

40 "Allah ontunggom riteij erek ofou jeskaseda 
rinejginaga rot mar ongga rua rik guru. Noba Ofa of 
joug rudou efesi jeskaseda rudou enebriyi gij mar 
guru. Jefeda rua rinen skoita Ofa jeskaseda risma 
eiteij ah ongga efeinah guru. Noba Ofa onosuna rot 
rerin mar ongga oska jeska rudou efesi tein guru." 

41 Yesaya onggu rot mar insa koma osok gij Yesus 
ongga emen gij mona kahma, jeska Allah oncunc rot 
Yesus efen owesa efek eteb gu Yesaya gij odou efesi 
sis fob. 

42 Ebirfager Yahudi rineya rufoukou rudou ororu 
Yesus tein. Tina rua rimeesa rot rusnok Yahudi ongga 
ebic Farisi, jefeda rua rinagot rot tomnomna oida 
rudou ororu Yesus fob guru. Rua rimeesa oida rua 
ongga ebic Farisi riyahehir joug rua fogora runoira gij 
Mod Allah deika guru. 

43 Rua rudou os oida rerin ruhujir risitit rufoka 
ojgomu. Noba rua runosujohu rot teinefa Allah esitit 
rusnok ongga ruroru Ofa rot tenten guru. 

44 Beda Yesus agot oida, "Osnok egens ongga odou 
ororu Didif bera ororu Allah ongga ombk Didif tein. 

45 Noba osnok egens ongga ek Didif bera ek Ofa 
ongga ombk Didif fob. 

46 Didif din gu mebif erek eisa jeskaseda rusnok 
ongga ruroru Didif bera rineker gij motkobah deika 
guru. 

47 Osnok egens ongga eg rot dedin duga, tina ofa 
onororu duga insa koma guru, beda Didif dunocunc 
ofa erek oska enesi. Jeska Didif dinen gu mebif 
jeskaseda duga 0jga rot idu ongga erek oska guru. 
Tina Didif din gu mebif jeskaseda duskotu rusnok 
jeska rerin mar ongga oska. 

48 Mar egens ongga enjgineg omocunc rot oida 
rusnok ongga rukoja dedin duga noba runororu Didif 
guru bera erek oska. Mar egens insa koma bera mar 
ongga Didif difesij rot gu rusnok. Noba mar ongga 
Didif difesij rot insa koma bera omorocunc rot rusnok 
nomnaga rerin rita mar gij mona ongga enja ejgwaga 
Si. 

49 Mar ongga Didif dumftuftu fob bera enen jeska 
Didif guru. Jeska dedin Akeina Allah ongga ombk 
Didif bera ducunc gu Didif rot mar ongga dimefesij 
jera mar ongga dumoftuftu gu rusnok. 

50 Noba Didif dijginaga rot oida rusnok risma eiteij 
ah ongga ah aibin oisouska rudou ongga ororu Allah 
oga rot tenten ojgomu. Jefeda Didif difesij rot mar 
ongga Allah oncunc gu Didif fob ojgomu." 

1 3 1 Mona eteb egens ongga ofoka Paskah 

ensaga doida fob. Yesus ejginaga rot oida 
mona ongga Ofa eja jeska mebif noba oksons skoita 
efen Meka gu mebaga bera ensaga fob. Ofa odou 
okora rot efen rusnok ongga runroru Ofa fob. Noba 
Ofa odou okora rot rua ojgomuja onjoros Ofa anggos 
tein. 

? Yesus jera efen ruforoker riker morototuma 
jeskaseda rit maat nou motu. Gij mona insa koma 

bera Bilis oncunc gu Yudas Iskariot gij odou efesi 
jeskaseda ekikif jeska Yesus. 

3 Yesus ejginaga rot oida Allah eita owesa efek gu 
Ofa jeskaseda otunggom mar ongga Ofa esinsa odou 
os rot ojgomu. Noba Ofa ejginaga rot oida Ofa en 
jeska Allah gij mona ongga sismeni, noba ai juens 
beda Ofa omoksons skoita Allah deika si. 

^ Jefeda askesi rua rint maat morototuma, beda 
Yesus ot noba osuwa meifeti ongga Ofa ergi esij efen 
meisoufa. Beda Ofa eita handuk noba erajgej joug 
okum ofoj. 

? Beda Ofa otkinaja mei gij mongkei mos egens. 
Beda Ofa era mei insa koma orot efen ruforoker raki. 
Beda Ofa era handuk insa koma orosuna mei jeska 
raki. 

6 Nou ongga Ofa omot Petrus aki tein, beda Petrus 
agot oida, "Tuhan, enadaij nou Bua but dedin daki 
erek koma guru." 

7 Beda Yesus oroun gu ofa oida, "Ebeibeyaif budou 
enebriyi gij rot mar meidu fogora Didif dut bebin baki 
erek kef enesi. Tina gij mona kahma beda budou 
emebriyi gij si." 

8 Beda Petrus agot oida, "Tuhan guru. Bua bunot 
dedin daki jinaga guru." Beda Yesus oroun oida, 
"Erek Didif dunot bebin baki guru, beda bua binerek 
dedin oforoka egens guru." 

? Beda Petrus agot oida, "Tuhan, erek koma jefeda 
bunot bebin baki ojgomu guru. Tina Bua but dedin 
ditma jera dibirfaga nomnaga tein." 

10 Beda Yesus agot oida, "Nou ongga osnok egens 
osiomu gij mei fob, beda efen efaga bera erek eskeira 
fob. Dansusk beda ofa ocosu rot ot efen aki ojgomu. 

Iwa bera erek eskeira fob, tina osnok egens eneya 
jeska iwa bera eneskeira guru." 

11 Yesus ejginaga rot idu ongga engker gu rifekesa 
ongga emekikif jeska Ofa. Jefeda Ofa agot erek 
insa koma oida osnok egens eneya jeska rua bera 
eneskeira guru. 

1? Nou ongga Ofa ot rua insa koma rerin raki 
oisa fob, beda Ofa ergi efen meifeti esij meisoufa 
deika. Beda Ofa eker sons gu meja. Beda Ofa ejeka 
gu rua oida, "Iwa idou ebriyi gij mar ongga Didif 
duntunggom insa koma nou iwa fob ei? 

13 Iwa ijeka Didif erek Akeina noba erek Guru noba 
erek Tuhan tein. Noba mar koma ongga iwa ijeka 
Didif bera erek tenten ojgomu. Didif bera erek Guru 
jera Tuhan. 

1^ Jefeda erek Didif, ongga yeyin Guru jera Tuhan, 
duin keingg dudou efesi fogora dufij iwa erek insa 
koma, beda iwa tein yuin keingg idou efesi fogora 
imofijma tein ojgomu. 

15 Didif duntunggom mar insa koma erek orocunc 
nou iwa jeskaseda iwa tein ita mar erek insa koma 
moguma. 

16 Kef erek tenten oida osnok egens ongga ofij efen 
ebirfaga bera efen ofoka enaksa ekirsa jeska ebirfaga 
efen ofoka guru. Noba osnok egens ongga efesij mar 
nou efen ebirfaga bera efen ofoka enaksa ekirsa 
jeska ebirfaga ongga obk ofa efen ofoka guru. 

17 Erek iwa idou ebriyi gij mar insa koma efen 
ofou beda iwa itunggom mar morototuma erek Didif 
duntunggom fob ojgomu. Beda iwa imesma oufamofa 
eteb rot si. 

18 Mar ongga Didif dimfesij insa kef bera nou iwa 
nomnaga guru. Didif dijginaga rot idu ongga Didif 

duncunc fob. Tina mar ongga runggu gij Mar Efeyi 
Ebsi sis fob bera ai juens emah gij efera fob si. 
Mar koma agot oida, 'Osnok egens ongga et maat 
morototuma jera Didif bera odou engkikif jeska Didif 
fob.' 

1? Mar insa koma enah gij efera enesi. Tina Didif 
difesij rot mar insa koma gu iwa ebeibeyaif jeskaseda 
gij mona ongga iwa ingk rot mar insa koma fob, beda 
iwa idou omororu rot tenten oida Didif bera Kristus 
ongga emen si. 

20 Kef erek tenten oida, rua ongga ruroun osnok 
egens ongga Didif dumbk fob, beda koma erek rua 
ruroun Didif tein. Noba rus ongga ruroun Didif, beda 
koma erek rua ruroun Allah ongga ombk Didif tein." 

21 Nou ongga Yesus anggot mar insa koma fob, 
beda Ofa odou okum eteb. Beda Ofa agot rot 
tomnomna gu efen ruforoker jah suma oida, "Didif 
dudou os dagot gu iwa rot oida osnok egens jeska 
iwa ifekesa bera emekikif jeska Didif." 

22 Beda Yesus efen ruforoker insa koma 
rimeyajgema rot rudou ongga eineina gij, jeska rua 
rinejginaga rot koisoisa osok gij idu ongga Yesus 
emfesij rot guru. 

23 Didif, ongga Yesus efen oforoka egens ongga Ofa 
odou okora rot bera dingker desi Ofa. 

24 Noba Simon Petrus agot mar ohunhunu gu didif 
jeskaseda didif dijeka Yesus rot idu insa koma ongga 
emekikif jeska Ofa. 

25 Jefeda didif dagot gu Yesus oida, "Tuhan, idu 
bera ongga emekikif jeska Bua?" 

26 Beda Yesus agot oida, "Didif dimec roti kef gij 
mok osku. Noba Didif dimeita roti kef gu ofa ongga 
odou emekikif jeska Didif." Beda Yesus eita roti noba 

ec roti insa koma gij mok osku. Beda Ofa eita roti 
koma gu Yudas Iskariot, ongga Simon efen efesa. 

27 Nou ongga Yudas eita roti insa koma jeska 
Yesus, beda ainsa koma tein Bilis oira gij efen odou 
efesi. Beda Yesus agot gu ofa oida, "Mar ongga ai 
juens bua bumotunggom bera butunggom koma rot 
ebeirens ojgomu." 

28 Memef nomnaga ongga mengker jah suma jera 
Yesus modou enebriyi gij mar ongga Ofa anggot insa 
koma gu Yudas enesi. 

29 Yudas bera ongga ont joug mefmen fifi. Jefeda 
rineya jeska memef rusujohu rot oida Yesus obk 
Yudas jeskaseda engk maat nou mona ongga Paskah, 
era obk ofa jeskaseda ekeba fifi gu rusnok ongga 
rufojingki. 

30 Yudas eita roti insa koma ongga Yesus ec gij mok 
osku noba eita gu ofa. Beda ofa eja ebeirens jeska 
rua. Noba erek motu fob. 

31 Nou ongga Yudas eja jeska rua fob, beda Yesus 
agot oida, "Ebeibeyaif rusnok rumofra Didif, Rusnok 
Efesa, dedin dufoka erek aksa eteb. Noba rusnok 
rumofra Allah efen ofoka erek aksa eteb oisouska 
mar ongga ai juens Didif dumotunggom. 

32 Noba erek rusnok rumofra Allah ofoka erek aksa 
eteb oisouska mar ongga Didif dumotunggom, beda 
erek koma tein Allah omofra Didif, efen efesa, dufoka 
erek aksa eteb oisouska esinsa efen owesa efek 
ojgomu. Noba gij mona ongga estir deika beda Ofa 
omotunggom mar insa koma tein si." 

33 Beda Yesus agot gu efen ruforoker oida, "Edeser, 
ai juens bera Didif dimeja jeska iwa. Iwa imohca 
Didif, tina iwa inek Didif guru. Didif dimfesij rot mar 

insa koma gu ebirfager Yahudi fob. Noba ebeibeyaif 
Didif difesij rot mar insa koma gu iwa tein. 

3^ Didif dagot rot mar ongga efeinah gu iwa erek 
kef oida, iwa idou omokorema moguma ojgomuja. 
Iwa idou omokorema morototuma erek Didif duncunc 
dudou ongga okora rot iwa tein fob. 

35 Jeska erek iwa ita idou ongga omokorema, beda 
rusnok enjgineg rimejginaga rot tenten oida iwa bera 
erek dedin ruforoker si." 

36 Erek koma beda Simon Petrus ejeka gu Yesus 
oida, "Tuhan, Bua bija jah guaidu?" Beda Yesus 
oroun oida, "Monuh ongga Didif dimeja gij ebeibeyaif 
bera bua bunororu Didif jah suma guru. Tina gij 
mona kahma beda bua bumororu Didif jah suma si." 

37 Beda Petrus ejeka gu Yesus oida, "Tuhan, teinefa 
fogora enadaij nou didif duroru Bua jah suma 
ebeibeyaif guru? Jeska didif dinsejah gij dudou efesi 
jeskaseda dagos morototuma jera Bua." 

38 Beda Yesus oroun gu ofa oida, "Bua bagot 
oida binsejah gij budou efesi jeskaseda bagos 
morototuma jera Didif fob. Tina ongga tenten bera, 
erek mongkukar orna onoga nou motu insa kef rot 
ofosma egeka enesi, beda bua bisinsa bumorot 
keingging rot ofosma egeka gu rusnok oida bua 
binejginaga rot Didif guru." 

1 4 lErek koma beda Yesus agot gu efen 
ruforoker oida, "Iwa idou onokumkum rot mar 

ongga Didif dimfesij insa koma gu iwa guru. Tina ita 

idou ongga ororu Allah jera Didif rot tenten ojgomu. 

? Akeina efen mod ongga eteb doska. Noba mod 
koma efen morongsu ofoukou doska tein. Noba Didif 
dimeja okag rot iwa jah suma jeskaseda disejah 
morongsu egens nou iwa. Nou ongga Didif dinsejah 

mar nomnaga nou iwa fob, beda Didif dumoksons 
skoita iwa. Beda Didif dumoroun iwa sons jah suma 
jeskaseda iwa tein ifaga ouka morototuma jera Didif. 
Didif difesij rot mar insa koma ebeibeyaif, jeska mar 
insa koma bera erek tenten ojgomu. 

3 (14:2) 

^ Noba iwa ijginaga rot moroju ongga eja suma 
fob." 

? Beda Tomas agot gu Yesus oida, "Tuhan, memef 
menejginaga rot monuh ongga Bua binja gij enesi. 
Jefeda memef mejginaga rot moroju ongga eja jah 
suma erek teinefa?" 

6 Beda Yesus oroun oida, "Didif bera ongga erek 
moroju. Didif bera ongga tenten. Noba Didif bera 
ongga dita eiteij ah ongga efeinah gu rusnok tein. 
Noba rusnok ruroru moroju egens koma skoita Allah 
oisouska Didif ojgomu. 

7 Iwa ijginaga rot Didif erek tenten fob. Jefeda iwa 
ijginaga rot dedin Akeina tein erek tenten fob. Koma 
tenten, jeska ebeibeyaif iwa ik Didif fob, jefeda koma 
erek iwa ijginaga rot Ofa tein fob." 

8 Beda Filipus agot gu Yesus oida, "Tuhan, bucunc 
Mekeb Allah gu memef, beda modou eskeira rot 
koma ojgomu." 

? Tina Yesus agot oida, "Filipus, Didif dingker jera 
iwa rot mona ongga dektek fob, tina bua binejginaga 
rot Didif enesei. Osnok egens ongga ek Didif fob bera 
ek Akeina Allah fob tein. Jefeda teinefa fogora bua 
bagot gu Didif oida, bucunc Akeina Allah gu iwa erek 
komo. 

10 Erek budou onororu rot oida Didif jera dedin 
Akeina bera erek egens gurei. Mar ongga Didif 
dimfesij gu iwa enen jeska Didif disinsa ojgomu guru. 

Tina mar insa koma bera en jeska Akeina ongga 
engker morototuma jera Didif, noba ongga agot mar 
oisouska Didif. 

11 Erek Didif dagot rot oida Didif jera dedin Akeina 
bera erek egens ojgomu, beda iwa ita idou ongga 
ororu mar insa koma rot tenten ojgomu. Era ita 
idou ongga ororu mar insa koma jeska iwa ingk mar 
onswos ofoukou ongga Didif duncunc rot gu rusnok 
fob. 

12 Kef erek tenten oida, osnok egens ongga 
ororu Didif rot tenten fob bera omotunggom 
mar morototuma erek Didif duntunggom fob si. 
Noba rua ongga rudou ororu mar insa koma bera 
rumotunggom mar ongga eteb ekirsa jeska mar 
ongga Didif duntunggom fob si. Jeska Didif dimeja 
skoita dedin Akeina. 

13 Noba erek iwa irejgei Didif rot mar oisouska dedin 
dufoka, beda Didif dimeita mar insa koma nou iwa 
si. Didif dimeita mar insa koma nou iwa jeskaseda 
rusnok rumofra Allah ofoka erek aksa eteb. 

14 Erek iwa irejgei Didif rot mar meidu ojgomu, beda 
Didif dimeita mar insa koma nou iwa si." 

15 Erek koma beda Yesus agot deika oida, "Erek 
iwa idou okora rot Didif erek tenten, beda iwa 
imotunggom mar ongga Didif danggot rot si. 

16 Didif dumois gu Allah beda Ofa omobk mar egens 
enjgineg jeskaseda ofij iwa. Mar insa koma bera 
Efena Ebsi Allah ongga omocunc rot mar ongga 
tenten gu iwa gij idou efesi. Ofa bera eker jera iwa 
rot mona ongga ah aibin ojgomuja. Rusnok mebif 
runororu Ofa guru, jeska rua rinek Ofa noba rua 
rinejginaga rot Ofa guru. Tina iwa ijginaga rot Ofa, 

jeska Ofa eker jera iwa ebeibeyaif. Noba Ofa emeker 
gij idou efesi tein ojgomuja. 

17 (14:16) 

18 Didif dinaha iwa jah guru erek ruforokai ongga 
rerin meka jera mosu guru. Tina Didif dumoksons 
skoita iwa si. 

1? Gij mona ongga dektek deika guru, beda rusnok 
mebif rinek Didif deika guru. Tina iwa imek Didif si. 
Jeska erek Didif disma eiteij ah ongga efeinah beda 
iwa imesma eiteij ah ongga efeinah tein Si. 

20 Gij mona insa koma iwa imejginaga rot tenten 
oida Didif jera Akeina bera erek egens, noba iwa jera 
Didif bera erek egens tein. 

21 Rusnok ongga rijginaga rot mar ongga Didif 
danggot rot, noba rua rugif gu mar insa koma tein, 
rua bera ongga rudou okora rot Didif erek tenten. 
Beda dedin Akeina odou omokora rot rua ongga 
rudou okora rot Didif. Didif dudou okora rot rua tein, 
beda Didif dumocunc disinsa gu rua si." 

22 Erek koma beda Yudas (Yudas ongga toga jeska 
Yudas Iskariot) agot oida, "Tuhan, Bua bumocunc 
bisinsa skoita memef, tina Bua bunocunc bisinsa 
skoita rusnok enjgineg guru. Koma rot meidu?" 

23 Beda Yesus oroun oida, "Erek rusnok rudou 
okora rot Didif, beda rua rumororu mar ongga Didif 
dumftuftu fob si. Beda dedin Akeina odou omokora 
rot rua. Beda Ofa jera Didif mamen skoita rua, noba 
maker jera rua. 

24 Rusnok ongga rudou onokora rot Didif guru, rua 
bera runororu mar ongga Didif dumftuftu rot guru. 
Noba mar insa koma ongga Didif dumftuftu rot bera 
enen jeska Didif guru, tina mar insa koma bera en 
jeska Akeina ongga ombk Didif fob. 

25 Didif difesij mar insa koma nomnaga askesi diker 
morototuma jera iwa ros. 

26 Tina gij mona kahma beda Ofa ongga emen 
jeskaseda ofij iwa bera omoftuftu rot mar nomnaga 
gu iwa. Noba Ofa omofij iwa jeskaseda idou ah 
keingg rot mar nomnaga ongga Didif dumftuftu rot 
gu iwa sis fob si. Ofa insa koma ongga omofij iwa 
bera Efena Ebsi ongga Akeina omobk oisouska dedin 
dufoka. 

27 Didif dimeita idou efesi erek eskeiramera eteb. 
Noba eskeiramera ongga angh gij dudou efesi bera 
emen jeska Didif tein si. Didif dineita idou ongga 
eskeiramera insa koma gu iwa morototuma erek 
rusnok mebif rita rudou ongga eskeiramera gu rusnok 
enjgineg guru. Jefeda iwa ineita idou efesi ongga 
okum era emeesa rot mar guru. 

28 Iwa ingg Didif dagot fob oida Didif dimeja jeska 
iwa, tina Didif dumoksons skoita iwa deika si. Erek 
iwa idou okora rot Didif erek tenten, beda idou 
eskeira rot oida Didif dumoksons skoita dedin Akeina 
ojgomu. Jeska Ofa bera efen ofoka ongga aksa ekirsa 
jeska Didif. 

29 Mar insa koma enen enesi, tina Didif dagot rot 
mar insa koma gu iwa ebeibeyaif jeskaseda gij mona 
ongga Didif dinja jeska iwa fob, beda idou emah 
keingg rot mar insa koma fogora imororu Didif rot 
tenten si. 

30 Didif dinefesij mar gu iwa rot dektek deika guru, 
jeska ofa ongga efen owesa efek erek ebirfaga efena 
ofogog gu mebif bera doida ensaga fob. Noba ofa 
efen owesa efek egema tein jeskaseda ofoka ereij 
keingg Didif jinaga guru. 

31 Tina ofa en jeskaseda rusnok mebif rijginaga rot 
fob oida Didif dudou okora rot dedin Akeina. Jefeda 
Didif dumotunggom mar jeni erek Akeina anggot gu 
Didif rot sis fob si. Mimif minja ebeibeyaif." 

1 5 1 Erek koma beda Yesus agot deika oida, "Didif 
bera erek mofun efaga mosu ongga tenten, 

noba Akeina Allah, ongga ot joug mofun insa koma, 

bera erek osnok egens ongga ef mar gij mekeni. 

2 Noba orofosutut mofun efen efetma ongga enefek 
jinaga guru bera Ofa eyah jeska beda eij jeska 
ojgomu. Noba orofosutut mofun efetma ongga efen 
efek fob bera Ofa eseda efetma koma deci deci 
jeskaseda mofun efetma insa koma eskeira nomnaga. 
Noba gij mona kahma beda mofun efen efetma insa 
koma efen efek erek ekirsa deika. 

3 Noba erek koma tein yeyin idou efesi erek eskeira 
fob tein. Noba koma bera en oisouska mar ongga 
Didif dumftuftu gu iwa fob. 

^Noba mofun efen efetma ongga angh gu esinsa 
bera efen efek jinaga guru. Tina erek mofun efen 
efetma ebiedi jera mofun ebic enjgineg ojgomu, beda 
efen efek ofoukou. Erek koma tein nou iwa. Erek 
idou eja erek egens jera Didif, beda Didif dimeja erek 
egens jera iwa. Beda iwa imek mar ongga oufamofa 
gij yeyin iteij ah. Tina guru, beda inek mar ongga 
oufamofa gij yeyin iteij ah guru. 

? Didif bera erek mofun efaga mosu, noba iwa bera 
erek mofun efen efetma tein. Noba erek rusnok rita 
rudou ongga egens jera Didif noba Didif dita dudou 
ongga erek egens jera rua, beda rua rimek oufamofa 
eteb gij rerin riteij ah si. Jeska erek rudou eneja 
egens jera Didif guru, beda enadaij nou rua rik mar 
ongga oufamofa gij rerin riteij ah guru. 

6 Noba rua ongga rudou eneja erek egens jera Didif 
guru, beda Allah emeij rua jeska erek rusnok rij 
mofun efen efetma ongga ebriyi fob jeska. Mofun 
efen efetma insa koma eja erek ofora, noba rusnok 
ruhoturu mofun efen efetma insa koma beda rij gij 
mah fogora et noba eribseb nomnaga ojgomu. 

7 Iwa ita idou ongga egens jera Didif ojgomuja, 
noba dedin duga bera angh gij idou efesi tein 
ojgomuja. Beda iwa irejgei Didif rot mar meidu ongga 
idou os rot ojgomu. Beda Didif dimeita mar insa 
koma gu iwa Si. 

8 Erek rusnok rik rot yeyin ita mar ongga oufamofa 
gij iteij ah kef, beda rua rumofra Allah ofoka erek 
aksa eteb rot. Noba koma bera ongga orocunc rot 
oida iwa iroru Didif rot tenten fob. 

? Didif dudou okora rot iwa morototuma erek Akeina 
odou okora rot Didif. Iwa iroru mar ongga Didif 
dumftuftu gu iwa fob jeskaseda Didif ducunc dudou 
ongga okora rot iwa ojgomuja. 

10 Didif duroru mar ongga Allah anggot rot gu 
Didif fob, noba Ofa ocunc odou ongga okora rot 
Didif ojgomuja. Erek koma tein, erek iwa iroru mar 
nomnaga ongga Didif danggot rot gu iwa fob, beda 
Didif dumocunc dudou ongga okora rot iwa ojgomuja. 

11 Didif dimfesij rot mar insa koma nomnaga gu 
iwa fob jeskaseda iwa ita idou ongga erirei eteb 
rot morototuma erek Didif dudou erirei eteb tein. 
Beda yeyin idou emefaga ouka erek eteb ekirsa rot 
ojgomuja. 

12 Mar egens ongga Didif dagot rot gu iwa bera erek 
kef oida, iwa ita idou ongga omokorema morototuma 
erek Didif dudou okora rot iwa. 

13 Erek osnok egens agos nou efen mohujir, beda 
mar egens koma bera orocunc erek ekirsa jeska 
mar nomnaga rot oida ofa odou okora eteb rot efen 
mohujir insa koma. 

1^ Noba erek iwa ita mar ongga Didif danggot rot 
gu iwa fob, beda koma omorocunc rot oida iwa bera 
erek dedin edohujir ongga tenten. 

15 Didif dinejeka iwa erek rusnok ongga rufij 
rerin ebirfaga deika guru. Jeska rusnok ongga rufij 
rerin ebirfaga bera rinejginaga rot mar ongga ofa 
otunggom guru. Tina Didif dijeka iwa erek dedin 
edohujir ojgomu. Jeska Didif dimfesij rot mar 
nomnaga ongga Didif dingg jeska Akeina gu iwa fob. 

16 Iwa inocunc Didif erek yeyin ihuj egens guru. 
Tina Didif bera ongga duncunc iwa erek dedin 
edohujir fob. Noba Didif dubk iwa jeskaseda ija noba 
itunggom mar ongga oufamofa gij yeyin iteij ah kef. 
Mar ongga oufamofa insa koma bera emah rot mona 
ongga ah aibin ojgomuja. Beda gij mona ongga iwa 
irejgei mar gu Allah oisouska dedin dufoka, beda Ofa 
emeita mar insa koma gu iwa si. 

17 Mar egens ongga Didif dagot rot gu iwa bera 
oida, iwa ita idou ongga omokorema ojgomuja." 

18 Frek koma beda Yesus efesij deika gu efen 
ruforoker oida, "Erek rusnok mebif rudou oska rot 
iwa, beda idou ah keingg rot oida sismeni bera rudou 
oska rot Didif fob. 

1? Erek iwa ita idou ongga egens jera rusnok mebif, 
beda rua rudou okora rot iwa tein morototuma erek 
rudou okora rot rusnok enjgineg ongga mebif efen. 
Didif duncunc iwa fob jeskaseda ineja erek egens jera 
rusnok mebif deika guru. Jefeda ebeibeyaif rusnok 
mebif rudou oska rot iwa tein. 


Yohanes 15 502 


20 Iwa idou ah keingg rot mar ongga Didif danggot 
sis fob oida, osnok egens ongga ofij efen ebirfaga 
bera onofoka aksa ekirsa jeska efen ebirfaga insa 
koma guru. Jefeda erek koma tein, erek rusnok 
rutunggom mar ongga oska gu Didif ongga direk 
yeyin ebirfaga, beda rua rumotunggom mar ongga 
oska skoita iwa tein si. Noba erek rusnok ruroru mar 
ongga Didif duftuftu fob, beda rua rumororu mar 
ongga iwa yuftuftu tein si. 

21 Rua rimeita mar insa koma nomnaga gu iwa jeska 
iwa bera erek dedin rusnok ongga ruroru Didif fob. 
Jeska rua rinejginaga rot Ofa ongga ombk Didif fob 
guru. 

22 Erek Didif dinen jeskaseda difesij mar gu rua 
guru, beda rerin mar ongga oska enah gu rua tein 
guru. Tina Didif dimfesij mar gu fob, noba rua rukoja 
rot mar insa koma ojgomu. Jefeda rerin mar ongga 
oska enah gu rua ojgomuja. 

?3 Noba osnok egens ongga odou oska rot Didif, 
beda ofa tein odou oska rot dedin Akeina. 

24 Didif duntunggom mar onswos ofoukou gu 
rifekesa fob. Rusnok enjgineg runotunggom mar erek 
insa koma jinaga guru. Noba erek Didif dunotunggom 
mar insa koma guru, beda rerin mar ongga oska enah 
gu rua ojgomuja guru. Tina rua ringk mar insa koma 
ongga Didif duntunggom fob. Erek koma tina rua 
rudou oska rot Didif jera dedin Akeina tein ojgomu. 

25 Erek Koma tina rua rita mar erek insa koma 
ojgomu jeskaseda mar ongga nabi runggu gij Mar 
Efeyi Ebsi sis eteb fob bera emah gij efera si. Mar 
ongga runggu rot bera oida, 'Didif dineita mar egema 
tein ongga oska fogora rudou oska rot Didif guru, 
tina rudou oska rot Didif ojgomu.' 

26 Didif dumobk Ofa ongga omofij iwa si. Ofa emen 
jeska dedin Akeina. Ofa bera Efena Ebsi ongga ocunc 
rot mar ongga tenten gij rusnok rudou efesi. Ofa 
bera Akeina Allah Efena Ebsi. Gij mona ongga Ofa 
ensaga fob, beda Ofa omocunc rot mar ongga tenten 
osok gij Didif. 

?/ Beda iwa ifesij mar ongga tenten osok gij Didif 
gu rusnok enjgineg tein. Jeska gij mona ongga Didif 
duncunc iwa erek dedin ruforoker onjoros deisef tein 

bera iwa iroru Didif ojgomuja fob. 

16 ! Didif dimfesij rot mar insa koma nomnaga 
gu iwa fob jeskaseda idou enesiri rot guru. 

? Jeska gij mona kahma bera rusnok rumokoja iwa 
fogora inoira gij mod ongga rusnok rum riteij gu 
Allah gij deika guru. Koma tenten, jeska gij mona 
kahma bera rusnok rimagob rineya jeska iwa. Noba 
rua rumosujohu rot oida mar insa koma erek rumofij 
Allah. 

3 Rua rimeita mar erek insa koma jeska rua 
rinejginaga Allah rot tenten guru. Noba rua 
rinejginaga Didif rot tenten tein guru. 

^ Didif difesij rot mar insa koma gu iwa ebeibeyaif 
jeskaseda gij mona ongga iwa ik mar insa koma, 
beda iwa idou emah keingg rot oida Didif dinsisi 
joug iwa rot mar insa koma." Beda Yesus agot gu 
efen ruforoker deika oida, "Gij mona ongga sismeni 
bera Didif dinefesij gu iwa osok gij mar okum ongga 
rusnok rimeita gu Didif enesi. Jeska gij mona insa 
koma onjoros mona deisef tein bera Didif diker jera 
iwa ojgomuja. 

5 Tina ebeibeyaif Didif duksons skoita Ofa ongga 
ombk Didif jah sif sis fob. Tina iwa inejeka gu Didif 
rot monuh ongga Didif dimeja gij guru. 

6 Noba ebeibeyaif idou okum noba okora tein jeska 
Didif dimfesij rot mar insa koma gu iwa fob. 

7 Tina erek Didif dija jeska iwa beda koma bera 
omofij iwa ojgomu. Jeska gij mona ongga Didif dinja 
fob, beda Didif dumobk Ofa ongga omofij iwa si. 
Noba erek Didif dineja jeska iwa guru, beda Ofa 
ongga omofij iwa bera enen guru. 

8 Noba gij mona ongga Ofa ongga omofij iwa 
ensaga fob, beda Ofa omocunc gu rusnok mebif rot 
tenten oida rerin mar ongga oska ros. Ofa omoftuftu 
rua rot oida rerin mar ongga oska ros, noba rot 
teinefa Allah omofra mar okum eteb keingg rusnok 
rot rerin mar ongga oska si. 

? Ofa omocunc gu rusnok mebif rot oida rerin mar 
ongga oska ros, jeska rua runororu Didif enesi. 

10 Ofa omocunc gu rua oida rusnok risma rudou 
ongga efen mar ongga oska oskiyai tein guru, jeska 
Didif dija skoita Allah. Beda rusnok rinek Didif deika 
guru. 

11 Noba Ofa omocunc gu rusnok oida Allah omofra 
okum keingg rusnok ongga rerin mar ongga oska ros 
si. Jeska Ofa omfra mar okum keingg Bilis, ongga 
ebirfaga efena ofogog ongga angh gu mebif fob. 

12 Didif dudou os dagot mar deika gu iwa, tina mar 
koma omorotunggom idou efesi erek okum ekirsa 
rot, jefeda dinagot rot mar insa koma enesi. 

13 Tina gij mona ongga Ofa ongga omofij iwa en 
fob, beda Ofa omocunc gu iwa rot mar ongga iwa 
imotunggom si. Jeska Ofa bera Efena Ebsi ongga 
orocunc rot mar ongga tenten. Ofa onocunc rot mar 
ongga en jeska Ofa esinsa guru. Tina Ofa emagot 
rot mar ongga Ofa engg jeska Didif fob. Beda Ofa 

omocunc gu iwa gij idou efesi rot mar ongga emen 
gij mona kahma si. 

1^ Ofa omorocunc rot dedin dufoka ongga aksa, 
jeska Ofa emeg rot mar ongga Didif danggot fob, 
beda Ofa omocunc rot mar insa koma gu iwa gij idou 
efesi tein si. 

15 Didif dagot rot mar insa koma ongga Efena Ebsi 
omocunc gu iwa jeska, mar nomnaga ongga Akeina 
efen bera Didif tein dedin." 

16 Erek koma beda Yesus agot oida, "Erek dektek 
guru, beda iwa inek Didif deika guru. Noba gij mona 
ongga estir, beda iwa imek Didif deika si." 

17 Beda rineya jeska Yesus efen ruforoker ragot 
moguma oida, "Mar ongga Ofa anggot insa koma 
bera efen ofou erek meidu? Mimif mudou enebriyi gij 
guru. Jeska Ofa agot oida, 'Erek dektek guru, beda 
iwa inek Didif deika guru. Noba gij mona ongga estir, 
beda iwa imek Didif deika si.' Noba Ofa tein agot 
oida, 'Erek koma jeska Didif dija skoita dedin Akeina.' 
Mar insa koma tein efen ofou erek meidu?" 

18 Noba rua rijeka moguma oida, "Ofa tein agot 
oida, 'Gij mona ongga estir ojgomu.' Mimif mudou 
enebriyi gij mar insa koma efen ofou tein guri." 

1? Yesus ek rot oida efen ruforoker rudou os rijeka 
joug Ofa rot mar insa koma efen ofou. Jefeda Ofa 
agot gu rua oida, "Iwa ijeka joug moguma rot mar 
ongga Didif danggot insa koma oida, gij mona ongga 
dektek guru, beda iwa inek Didif deika guru. Noba gij 
mona ongga estir beda iwa imek Didif deika si. 

20 Ongga tenten bera, gij mona insa koma beda iwa 
imebisa rot noba idou omokumkum eteb rot, tina 
rusnok mebif rudou emefaga ouka eteb rot tein. Iwa 

idou omokumkum rot, tina gij mona kahma deika 
beda idou emerirei eteb rot. 

?1 Nou ongga ojaga egens engker rot efen efesa, 
beda ofa otkonu okora eteb rot. Jeska mona ongga 
efen efesa omojuj jeska ofa bera ensaga fob. Tina gij 
mona ongga eferetefa insa koma onjuj jeska ofa fob, 
beda ofa onosujohu eteb rot otkonu ongga okora 
insa koma deika guru. Jeska ebeibeyaif ofa odou 
eskeira eteb rot efen eferetefa insa koma fob. 

22 Erek koma rot iwa tein. Ebeibeyaif idou okum rot 
jeska Didif dimeja jeska iwa. Tina Didif dimek iwa 
deika si. Beda gij mona insa koma idou emerirei eteb 
rot si. Noba enadaij nou rusnok enjgineg rutunggom 
mar skoita iwa fogora idou okum deika jinaga guru. 

23 Gij mona insa koma bera enadaij nou iwa irejgei 
Didif rot mar deika guru. Jeska ongga tenten bera 
iwa imerejgei rot mar teisis skoita Allah oisouska 
dedin dufoka ojgomu. Beda Ofa emeita mar meidu 
ongga iwa irejgei Ofa rot si. 

24 Onjoros mona deisef tein bera iwa inerejgei Allah 
rot mar oisouska dedin dufoka enesi. Tina ebeibeyaif 
iwa imerejgei rot mar ojgomu, beda Ofa emeita mar 
insa koma gu iwa jeskaseda idou emerirei erek eteb 
ekirsa rot ojgomuja." 

25 Beda Yesus agot deika gu efen ruforoker oida, 
"Didif dira mar orocunc jeskaseda difesij rot mar insa 
koma nomnaga gu iwa fob. Tina gij mona kahma 
beda Didif dinera mar orocunc jeskaseda difesij mar 
gu iwa deika guru. Didif dimera oga erek giskini 
jeskaseda difesij mar gu iwa osok gij Akeina. 

26 Gij mona insa koma beda iwa isinsa imerejgei 
Akeina rot mar ofoukou oisouska dedin dufoka. Didif 
disinsa dinerejgei mar gu Allah nou iwa deika guru. 

?/ Akeina Allah esinsa odou okora eteb rot iwa. Ofa 
odou okora eteb rot iwa jeska iwa idou okora rot 
Didif, noba iwa idou ororu rot oida Didif din jeska Ofa 
fob. 

?8 Didif din gu mebif jeska Akeina. Noba ebeibeyaif 
Didif dimeja jeska mebif noba duksons skoita Akeina." 

29 Beda Yesus efen ruforoker ragot oida, "Ebeibeyaif 
Bua bagot mar gu memef rot buga ongga giskini 
ojgomu. Jeska Bua binera mar ongga erek orocunc 
rot deika guru. 

30 Bua bijginaga rot mar ongga memef modou os 
mejeka rot gu Bua fob. Jefeda enadaij nou memef 
mejeka mar gu Bua deika guru. Jeska ebeibeyaif 
memef modou ejginaga rot koisoisa oida Bua budou 
ebriyi gij mar nomnaga fob. Koma bera orofij memef 
jeskaseda modou ororu rot tenten oida Bua bin jeska 
Allah fob." 

31 Beda Yesus oroun gu rua oida, "Jefeda ebeibeyaif 
iwa iroru Didif rot tenten fob ei? 

32 Iwa ig mar kef rot koisoisa fog oida, gij mona 
kahma beda iwa imemekebema. Iwa egens egens 
imoksons jah yeyin mod. Iwa imaha Didif jah ojgomu. 
Tina gij mona insa koma beda Didif dineker gu 
disinsiyai guru, jeska Allah bera eker morototuma 
jera Didif ojgomuja. 

33 Didif dimfesij mar insa koma gu iwa jeskaseda 
iwa ita eiteij ah ongga eskeiramera. Iwa imesma 
ifera okora jeska rusnok mebif si. Tina yuku ifos rot 
ojgomu, jeska rusnok mebif rerin owesa efek bera 
ensiri gu Didif fob." 

17 1 Nou ongga Yesus emfesij mar insa koma 
nomnaga gu efen ruforoker fob, beda Ofa 
eyajga gu mebaga noba om eiteij gu Allah. Ofa 

agot oida, "Akeina, dedin mona eimofoj adaij nou 
jeskaseda dagos bera ensaga fob. Bufra dedin dufoka 
erek aksa eteb jeskaseda dumofra bufoka erek aksa 
eteb tein. 

? Bua bita owesa efek ongga ekirsa jeska rusnok 
nomnaga rerin gu Didif fob. Bua bita dufoka erek 
insa koma fob jeskaseda Didif, ongga bebin ebesa, 
dimeita eiteij ah ongga ah aibin gu rusnok ongga Bua 
buroun skoita Didif erek dedin ruforoker fob. 

3 Noba erek rusnok rijginaga rot Bua ongga erek 
Allah egens ongga tenten fob, noba rua rijginaga rot 
Didif Yesus Kristus, ongga Bua bumbk sis fob tein. 
Koma bera ongga ereita eiteij ah ongga ah aibin gu 
rua. 

^ Didif dumfra bebin bufoka erek aksa oisouska mar 
nomnaga ongga Didif duntunggom gu mebif fob. 
Jeska Bua bera ongga bumbk Didif gu mebif sis fob. 

? Akeina, ebeibeyaif Didif dimen skoita Bua. Jefeda 
Didif duis gu Bua jeskaseda Bua bucunc rot dedin 
dufoka ongga aksa skoita rusnok mebif. Bufra dedin 
dufoka aksa morototuma erek nafnan nafoka ongga 
aksa gij mona ongga Bua bunotunggom mebif enesi. 

6 Didif dumftuftu mar osok gij Bua gu dedin 
ruforoker insa koma ongga Bua buncunc nou Didif sis 
fob. Noba Bua bita rua insa koma gu Didif fob. Rua 
bera rugif gu dedin duga fob. 

7 Noba ebeibeyaif rua rijginaga fob rot oida mar 
nomnaga ongga Bua bita gu Didif bera en jeska Bua. 

8 Didif dimfesij rot mar nomnaga ongga Bua 
buncunc gu Didif fob. Noba rua ruroru mar insa koma 
rot tenten fob. Rua rijginaga rot tenten oida Didif din 
jeska Bua. Noba rua rudou ororu rot tenten oida Bua 
bera ongga bumbk Didif skoita mebif fob. 

? Didif dudou os dum diteij gu Bua nou rua. Tina 
Didif dunom diteij nou rusnok mebif ongga enjgineg 
guru. Didif dum diteij gu Bua nou dedin ruforoker 
insa koma ongga Bua bita gu Didif sis fob ojgomu. 
Jeska rua bera ongga Bua buncunc erek bebin rusnok 
fob. 

10 Mar nomnaga ongga Didif dedin bera erek Bua 
tein bebin. Noba mar nomnaga ongga Bua bebin 
bera erek Didif tein dedin. Noba oisouska mar ongga 
rua rutunggom bera rusnok rimek rot dedin dufoka 
ongga aksa eteb. 

11 Didif dineker gu mebif erek dektek deika guru, 
tina Didif dimen skoita Bua. Tina dedin ruforoker 
insa koma rimeker gu mebif ojgomu. Akeina ongga 
erek ebsi komowa eteb, Bua but joug rua rot ahais 
oisouska bebin bufoka ongga efen owesa efek 
eteb. Bebin bufoka insa koma morototuma erek 
dedin dufoka ongga Bua bita gu Didif fob. But joug 
rua jeskaseda rua riker morototuma erek egens 
ojgomuja. Koma erek nagef nafnan nadou ongga 
erek egens tein. 

12 Gij mona ongga Didif dingker jera rua bera 
Didif dunt joug rua oisouska bebin bufoka ongga 
efen owesa efek eteb. Bebin bufoka insa koma bera 
morototuma erek dedin dufoka ongga Bua bita gu 
Didif sis fob. Didif dunt joug rua insa koma fob, noba 
osnok egens jeska rua bera eseiseifa. Ofa bera ongga 
emesma okum eteb ojgomu jeskaseda mar ongga 
runggu rot ofa gij Mar Efeyi Ebsi sis fob bera ah gij 
efera fob. 

13 Ai juens beda Didif dimen skoita Bua. Tina Didif 
dum diteij rot mar insa koma ebeibeyaif jeskaseda 

dedin ruforoker rimesma rudou ongga erirei eteb 
morototuma erek Didif dudou ongga erirei eteb tein. 
1^ Didif dumftuftu mar ongga Bua banggot rot gu 
rua fob. Noba ebeibeyaif rusnok mebif rudou oska rot 
rua tein. Koma jeska rudou enerek egens jera rusnok 
mebif deika guru. Koma morototuma erek Didif 
ongga dudou enerek egens jera rusnok mebif guru. 

15 Didif dunois gu Bua jeskaseda Bua bufra rua 
jeska mebif ebeibeyaif guru. Tina Didif duis gu Bua 
jeskaseda Bua but joug rua jeska Bilis ongga ofogog 
doska. 

16 Rua rudou enerek egens jera rusnok mebif guru 
morototuma erek Didif ongga dudou enerek egens 
jera rusnok mebif tein guru. 

17 Bua bisejah rua rudou efesi erek ebsi komowa 
oisouska bebin buga ongga tenten. Jeska mar ongga 
Bua buftuftu rot bera erek tenten ojgomu. 

18 Bua bumbk Didif skoita rusnok mebif sis fob. 
Noba erek koma tein, ebeibeyaif Didif dumobk rua 
skoita rusnok mebif. 

1? Didif disejah dudou efesi jeskaseda dufij Bua. 
Noba koma bera omofij rua tein jeskaseda rua risejah 
gij rudou efesi fogora rumofij Bua oisouska bebin 
buga ongga tenten. 

20 Didif dum diteij gu Bua nou dedin ruforoker insa 
koma. Tina Didif dum diteij tein nou rusnok nomnaga 
ongga rimeg rot mar ongga dedin ruforoker rumftuftu 
gu rua fogora ruroru Didif tein. 

?1 Akeina, Didif dum diteij gu Bua jeskaseda rua 
riker erek egens. Koma morototuma erek nagef 
ongga nadou egens. Noba Didif dum diteij jeskaseda 
rudou eja erek egens jera nagef tein. Beda rusnok 

mebif rudou omororu rot tenten oida Bua bera ongga 
bumbk Didif fob. 

22 Didif dita owesa efek gu rua morototuma erek 
owesa efek ongga Bua bita gu Didif fob jeskaseda 
rua riker erek egens ojgomuja. Koma morototuma 
erek nagef ongga naker erek egens ojgomuja. 

23 Didif dita dudou erek egens jera rua, noba Bua 
bita budou erek egens jera Didif jeskaseda rua 
rerin rudou eja erek egens morototuma ojgomuja. 
Beda rusnok mebif rimejginaga rot tenten oida Bua 
bera ongga bumbk Didif gu mebif fob. Noba rua 
rimejginaga rot oida Bua budou okora rot dedin 
ruforoker insa koma morototuma erek budou okora 
rot Didif tein. 

?4 Akeina, Didif dudou os rot oida dedin ruforoker 
ongga Bua bita gu Didif fob rimeker morototuma jera 
Didif gij monuh ongga Didif dingker gij. Didif dudou 
os rot oida rua rik dedin dufoka ongga aksa eteb jah 
suma. Bua bera ongga bita dufoka ongga aksa insa 
koma gij mona ongga Bua bunotunggom mebif enesi, 
jeska Bua budou okora rot Didif. 

25 Akeina, Bua bera ongga bita mar ongga 
oufamofa. Noba rusnok mebif rinejginaga rot Bua 
guru, tina Didif dijginaga rot Bua fob. Noba dedin 
ruforoker insa koma rijginaga rot oida Bua bera 
ongga bubk Didif gu mebif fob. 

26 Didif duncunc gu rua rot bebin bita mar fob. 
Noba Didif dumocunc rot mar insa koma gu rua 
deika jeskaseda rudou omokora rot rusnok enjgineg 
morototuma erek Bua budou okora rot Didif. Beda 
rudou emeja erek egens jera Didif." 

18 1 Erek koma beda nou ongga Yesus om eiteij 
gu Allah rot mar insa koma fob, beda Ofa 

eja morototuma jera efen ruforoker jah mei Kidron 
enama. Mekeni egens ongga mega zaitun efeda enah 
jah suma. Rua riker jah suma. 

? Yudas, ongga engkikif jeska Yesus fob, ejginaga 
rot mekeni egens insa koma tein, jeska Yesus enja 
jah suma morototuma jera efen ruforoker erek 
ofosma ofoukou sis fob. 

3 Jefeda Yudas oroun tentarer ebic egens jera 
rusnok enjgineg tein ongga ebirfager imam-imam 
noba ebirfager Farisi rubk jah suma. Rusnok insa 
koma rurka mah eisa, jera lampu, jera rerin meiteb 
aksa tein. 

^ Yesus ejginaga rot mar nomnaga ongga ai juens 
rumotunggom skoita Ofa. Jefeda Ofa ojorodosu rua 
noba agot gu rua oida, "Iwa bera yuhca idu?" 

? Beda rua ruroun gu Ofa oida, "Memef mohca 
Yesus ongga 0jga jeska kota Nazaret." Beda Yesus 
agot gu rua oida, "Didif bera Ofa." (Ainsa koma tein 
Yudas ot jah suma morototuma jera rusnok insa 
koma.) 

6 Nou ongga Yesus anggot oida, "Didif bera Ofa," 
skoita rua, beda rua risesif jah rijmeg noba risiri gu 
mebif. 

7 Beda Yesus ejeka gu rua deika oida, "Iwa bera 
yuhca idu?" Beda rua ragot oida, "Memef mohca 
Yesus ongga 0jga jeska kota Nazaret." 

8 Beda Yesus agot oida, "Didif danggot ainsa koma 
gu iwa fob oida Didif bera Ofa." Iwa yuhca Didif 
ojgomu, jefeda isuwa dedin ruforoker kef ojgomu. 

? Rua rusuwa Yesus efen ruforoker. Beda mar koma 
ah jeni erek mar ongga Yesus anggot rot sis fob 
oida, "Rua ongga Akeina Allah eita gu Didif bera 
eneseiseifa guru," koma bera angh gij efera fob. 

10 Erek koma beda gij mona insa koma Simon 
Petrus orka efen meiteb aksa tein. Jefeda ofa eita 
efen meiteb eragob osnok egens jeska rusnok ongga 
rin skoita Yesus insa koma fogora efen osu jah 
ognosk esiri jeska. Ofa bera osnok egens ongga omfij 
ebirfaga imam-imam ongga ofoka aksa. (Ofa efen 
ofoka Malkus). 

11 Bega Yesus agot gu Petrus oida, "Bua bisah bebin 
meiteb ojgomu. Didif dunoku jeska mona eimofoj 
insa kef ongga dimesma difera okora gij guru. Jeska 
mar insa kef bera ororu Akeina odou ejginaga rot 
fob." 

12 Erek koma beda tentarer insa koma jera rerin 
komandan jera rusnok Yahudi ongga runt joug Mod 
Allah ragei Yesus gij mekeni insa koma. 

13 Rua rirakid efen etma beda oroun Ofa skoita 
imam egens ongga ofoka Hanas. Hanas bera ongga 
imam egens enjgineg ongga ofoka Kayafas efen 
mefina. Kayafas bera erek ebirfaga imam ongga 
ofoka aksa gij tahun insa koma. 

14 Kayafas bera ongga anggot gu ebirfager Yahudi 
sis fob oida, ongga oufa ekirsa nou rua bera osnok 
egens agos nou rusnok Israel nomnaga ojgomu. 

15 Erek koma beda Simon Petrus jera didif gotoij 
Yesus jah ejmeg. Didif dijginaga ebirfaga imam-imam 
egens koma fob, jefeda didif dutoij Yesus gij momas 
ongga ah rejrej mod egens ongga imam insa koma 
engker gij. 

16 Tina Petrus eker jah mebah doida montoj. Beda 
didif durogna jeska momas insa koma, noba dagot 
mar gu ojaga egens ongga ot joug montoj insa koma. 
Beda didif duroun Petrus gij momas insa koma tein. 

17 Erek koma beda 0jaga egens insa koma agot gu 
Petrus oida, "Bua bera Yesus efen oforoka egens 
tein ei?" Beda Petrus oroun gu ofa oida, "Erek koma 
guru." 

18 Motu insa koma erek meifina, jefeda rusnok 
ongga rumfij imam-imam jera rusnok ongga rut joug 
imam-imam rukub mah. Noba rua rut rejrej mah 
efembra insa koma. Petrus ot gu mah efembra insa 
koma tein. 

1? Erek koma beda ebirfaga imam-imam ongga 
ofoka aksa ejeka joug Yesus osok gij efen ruforoker 
noba osok gij mar ongga Yesus oftuftu gu rusnok. 

20 Beda Yesus oroun gu ofa oida, "Didif dimfesij mar 
rot tomnomna gu rusnok fob. Didif duftuftu mar gij 
mod ongga rusnok rum riteij gu Allah gij fob, noba 
Didif dumftuftu mar gij Mod Allah tein fob. Rusnok 
Yahudi rufoukou ongga ruhoturu jah suma bera ringg 
mar jeska Didif fob. Didif dinefesij mar ongga didemi 
jeska rusnok enjgineg tein jinaga guru. 

21 Jefeda iwa ijeka joug Didif rot meidu? Iwa ijeka 
joug rusnok ongga ringg mar ongga Didif dumftuftu 
fob ojgomu. Rua bera ongga rijginaga rot mar ongga 
Didif dimfesij fob." 

22 Nou ongga Yesus anggot mar insa koma fob, 
beda osnok egens ongga ofij imam-imam obu Yesus 
gu osum. Beda ofa agot gu Yesus oida, "Enadaij 
nou Bua bagot mar rot buga erek koma gu ebirfaga 
imam-imam ongga ofoka aksa guru!" 

23 Beda Yesus agot gu ofa oida, "Erek Didif danggot 
mar ongga oska rot, beda bucunc rot ojgomu. Tina 
enadaij nou bua bubu osnok egens ongga efesij mar 
ongga tenten guru." 

24 Beda imam Hanas insa koma obk Yesus rot efen 
etma ongga rirakid fob skoita imam Kayafas ojgomu. 

25 Erek koma beda askesi Petrus ot gu mah efembra 
insa koma, beda rusnok jah suma ragot oida, "Bua 
bera osnok egens ongga ororu Yesus tein ei?" Tina 
Petrus oroun oida, "Erek koma guru." 

26 Osnok egens ongga omfij ebirfaga imam-imam 
ongga ofoka aksa ot jah suma tein. Ofa efen mokosa 
ongga Petrus era meiteb eris efen osu fob. Ofa agot 
gu Petrus oida, "Didif dik bua but morototuma jera 
Yesus gij mekeni fob." 

27 Tina Petrus orot keingging juens deika rot oida 
mar ongga osnok egens insa koma anggot fob bera 
erek tenten guru. Beda ainsa koma tein mongkukar 
orna egens oga fob. 

28 Gij rahah tentena beda rusnok insa koma ruroun 
Yesus jeska Kayafas efen mod skoita Gubernur gij 
monuh insa koma efen mod. Rua risinsa runoira gij 
Gubernur efen mod guru. Jeska Gubernur insa koma 
bera erek rusnok ongga Yahudi guru. Noba ororu 
rusnok Yahudi rerin agama erebent bera erek rua 
ruira gij rusnok ongga Yahudi guru rerin mod, beda 
koma orotunggom rua erek oska. Beda koma tein 
eragou joug rua fogora rinet maat jera rusnok Yahudi 
nou mona eteb ongga ofoka Paskah gij mona insa 
koma tein guru. 

29 Jefeda Gubernur Pilatus orogna jeska efen mod 
jeskaseda efesij mar jera rusnok insa koma. Beda ofa 
agot gu rua oida, "Iwa icunc Ofa rot efen mar ongga 
oska erek meidu?" 

30 Beda rua ruroun oida, "Erek Ofa eneita mar 
ongga oska guru, beda memef monoroun Ofa skoita 
bua guru." 

31 Beda Pilatus agot oida, "Iwa yagei Ofa ojgomu, 
noba icunc rot efen mar ongga oska ororu isinsa 
yeyin agama erebent ojgomu." Beda rua ragot oida, 
"Tina mefmen owesa efek jeskaseda moga ojga rot 
oida Ofa agos rot efen mar ongga oska bera enah 
guru." 

32 (Nou ongga rua ranggot mar insa koma, beda 
mar koma angh gij efera fob jeni erek Yesus anggot 
rot teinefa Ofa emagos sis fob). 

33 Erek koma beda Pilatus oira sons gij efen mod 
efesi noba ejeka joug Yesus oida, "Bua bera rusnok 
Yahudi rerin raja ei?" 

34 Beda Yesus ejeka gu ofa oida, "Bua bisinsa budou 
os bijeka Didif rot mar koma ei, era rusnok enjgineg 
ranggot rot mar insa koma gu bua fob ei?" 

35 Beda Pilatus oroun oida, "Didif dinerek rusnok 
ongga Yahudi guru. Bua bebin rusnok jera bebin 
ebirfager imam-imam ongga ruroun Bua skoita Didif 
ojgomu. Bua buntunggom mar ongga oska fob erek 
meidu?" 

36 Beda Yesus oroun oida, "Dedin owesa efek erek 
raja bera enen jeska mebif guru. Erek dedin owesa 
efek ongga en jeska mebif, beda dedin rusnok 
rimagobuma jera rua ongga Yahudi insa koma 
jeskaseda rinagei Didif guru. Tina guru, jeska dedin 
owesa efek erek raja bera en jeska monuh enjgineg 
ojgomu." 

37 Beda Pilatus agot gu Yesus oida, "Jefeda Bua bera 
erek raja egens ei?" Beda Yesus oroun oida, "Bua 
bera ongga bagot oida Didif direk raja egens. Didif 
dunjuj jeska dedin ameina erek osnok mebif egens 
jeskaseda difesij rot mar ongga tenten gu rusnok. 

Noba rusnok nomnaga ongga rudou os ruroru mar 
ongga tenten bera rig rot dedin duga." 

38 Erek koma beda Pilatus agot gu Yesus oida, 
"Meidu bera erek mar ongga tenten?" Nou ongga 
ofa anggot mar insa koma, beda ofa oksons skoita 
rusnok Yahudi. Beda ofa agot gu rua oida, "Didif 
dijeka joug osnok egens insa koma fob, tina didif 
dinek rot efen mar ongga oska egema tein guru. 

39 Tina ororu yeyin erebent egens gij mona ongga 
Paskah bera didif dumosuwa yeyin osnok egens jeska 
mod oskusk. Jefeda iwa idou os rot oida didif dusuwa 
Ofa ongga erek raja Yahudi ei?" 

^0 Beda rusnok insa koma ruis oida, "Bunosuwa Ofa 
guru. Bua busuwa Barabas ojgomu." (Barabas bera 
osnok egens ongga oh mosoruk ofoka skoita raja 
Kaisar sis fob.) 

19 ! Erek koma jefeda Pilatus obk efen tentarer 
jeskaseda ruroun Yesus orogna beda rangha 
Ofa. 

? Beda tentarer insa koma rahaisomu rot Yesus 
fogora rua rira mega mofun efetma ongga ofogog 
noba rirajgej Yesus ebirfaga. Beda rua rita meifeti 
ongga efeb titnetna ekeni ofom ahta erek raja ergi 
tumu Yesus. 

3 Beda rua ruis oida, "Memef mougif gu Bua ongga 
raja Yahudi." Rua rutunggom mar ongga oska erek 
insa koma ofosma ofoukou. Noba rua rubu Ofa osum 
tein. 

^Erek koma beda Pilatus eja skoita rusnok Yahudi 
juens deika beda agot gu rua oida, "Iwa ik, jeska 
didif dumoroun Yesus skoita iwa. Didif dudou os 
jeskaseda iwa ijginaga rot oida didif dinek rot efen 
mar ongga oska egema tein guru." 

? Jefeda tentarer insa koma oroun Yesus skoita 
Pilatus. Mofun efetma ongga ofogog bera ah esij 
Yesus ebirfaga ros, noba meifeti ongga erek raja rirgi 
bera angh tumu Ofa ros. Beda Pilatus agot oida, "Iwa 
ik Ofa kef." 

6 Nou ongga ebirfager imam-imam jera rua ongga 
runt joug Mod Allah rik Yesus, beda rua ruis oida, 
"Yutob Ofa tumu mega salib ojgomu!" Rua ruis mar 
insa koma ojgomuja. Tina Pilatus agot gu rua oida, 
"Iwa yutob Ofa tumu mega salib ojgomu, tina didif 
disinsa dinek rot Ofa efen mar ongga oska jinaga 
guru." 

7 Beda rua ongga Yahudi ruroun oida, "Ofa anggot 
rot oida Ofa bera Allah efen efesa. Noba ororu mifmin 
hukum agama bera Ofa agos rot mar insa koma 
ojgomu." 

8 Nou ongga Pilatus eg rot mar insa koma, beda ofa 
odou emeesa rot eteb ekirsa. 

? Ofa oira sons gij efen mod beda ejeka gu Yesus 
oida, "Bua bin jeska guaidu?" Tina Yesus onoroun 
mar sons gu ofa guru. 

10 Beda Pilatus agot oida, "Teinefa fogora Bua 
binagot mar gu didif guru. Jeska didif dedin owesa 
efek jeskaseda dusuwa Bua era bagot rot oida rutob 
Bua tumu mega salib." 

11 Beda Yesus agot oida, "Bebin owesa efek 
jeskaseda buga 0jga rot Didif bera en jeska Allah 
ojgomu. Noba rua ongga rurka Didif skoita bua bera 
rerin mar ongga oska erek ekirsa jeska bua bebin 
mar ongga oska." 

12 Nou ongga Yesus anggot mar insa koma fob, 
beda Pilatus odou os osuwa Ofa ojgomu. Tina rusnok 
Yahudi ruis oida, "Erek bua busuwa Ofa, beda koma 

orocunc rot oida budou onororu raja Kaisar oga 
rot tenten guru. Jeska raja Kaisar agot oida osnok 
egens ongga ofra esinsa ofoka erek raja egens bera 
engkirsa rot ofa efen hukum tein." 

13 Nou ongga Pilatus engg rot mar ongga rua 
ranggot insa koma fob, beda ofa oroun Yesus jah 
kursi egens ongga Gubernur engker esij gij mona 
ongga ofa oga ojga rot rusnok rerin mar ongga oska. 
Kursi insa koma angh gij monuh egens ongga ofoka 
Semfag Mamu. (Gij Yahudi oga monuh insa koma 
efen ofoka Gabata.) 

14 Mona insa koma bera mona ongga rusnok Yahudi 
risejah mar nou Paskah. Rua rinsaga gu kursi insa 
koma erek mowa ot deis fob. Beda Pilatus agot gu 
rusnok Yahudi oida, "Kef bera yeyin raja." 

15 Tina rua ruis oida, "Burka Ofa jeska ojgomu, 
noba intob Ofa tumu mega salib ojgomu!" Rua ruis 
mar insa koma ojgomuja. Beda Pilatus agot gu rua 
oida, "Teinefa fogora iwa idou os oida didif dutob 
yeyin raja kef tumu mega salib erek komo?" Beda rua 
ongga ebirfager imam-imam ragot oida, "Mefmen 
raja egens ojgomu, noba ofa bera ofoka Kaisar!" 

16 Erek koma jefeda Pilatus eita Yesus gu rua 
jeskaseda rutob Ofa tumu mega salib. Jefeda tentarer 
jah suma ruroun Yesus jeskaseda rutob Ofa tumu 
mega salib. 

17 Rua raha mega salib eteb esij Yesus ejmeg 
jeskaseda Ofa esinsa orka mega insa koma jah 
monuh egens ongga rijeka oida, Monuh Mosta 
Ebirfaga Oboha. (Gij Yahudi oga bera rijeka monuh 
insa koma oida Golgota.) 

18 Beda rua rutob Yesus tumu mega Salib jah suma. 
Noba rua rutob gosnok gegeka tumu mega salib jah 

suma morototuma jera Yesus tein. Rua rutob egens 
jeska goga jah Yesus ognosk, noba gegema jah 
Yesus egris. 

1? Noba Pilatus onggu mar gij papan beda rua raha 
papan insa koma tumu mega salib ongga runtob 
Yesus tumu. Mar ongga ofa onggu tumu papan koma 
agot oida, "" 

20 Noba rusnok Yahudi rufoukou rik mar ongga ofa 
onggu gij papan insa koma jeska ofa onggu mar insa 
koma gij Yahudi oga jera Latin oga jera Yunani oga. 
Noba monuh ongga rua runtob Yesus tumu salib gij 
bera ah doida kota Yerusalem. 

21 Beda ebirfager imam-imam Yahudi ragot gu 
Pilatus oida, "Bua bunogu gu papan rot oida Ofa bera 
raja Yahudi erek koma guru. Tina bugu rot oida Ofa 
ejeka esinsa erek Raja Yahudi ojgomu." 

22 Beda Pilatus oroun gu rua oida, "Mar ongga didif 
dunggu rot bera ah erek koma ojgomu." 

23 Nou ongga tentarer runtob Yesus tumu mega 
salib fob, beda rua rita Yesus efen meisoufa noba 
rikeba erek tohkuru jeskaseda rua egens egens rita 
egema tein morototuma. Noba rua tein rita efen 
meifeti egens ongga aksa. Meifeti insa koma bera 
ongga osnok egens eb meifeti, tina efen ofofu erek 
efetma enah gij guru. 

24 Jefeda tentarer insa koma ragot oida, "Enadaij 
nou mimif mikris meifeti insa kef ongga oufamofa 
guru. Jefeda mimif mita mar egens ongga omorocunc 
rot oida idu jeska mimif bera emesma meifeti kef." 
Mar ongga rua runtunggom insa koma bera angh gij 
efera jeni erek runggu gij Mar Efeyi Ebsi sis fob. Jeska 
runggu gij Mar Efeyi Ebsi sis eteb fob osok gij Yesus 
oida, "Rua rikeba dedin meisoufa orofosut egens 

egens. Noba rua rutunggom mar egens jeskaseda rik 
rot oida idu jeska rua bera rimesma dedin meisoufa." 
Jefeda mar ongga tentarer runtunggom insa koma 
fob bera ah jeni erek runggu gij Mar Efeyi Ebsi sis 
fob. 

25 Yesus efen mosu jera efen mokosa jera Maria 
ongga Klopas efen mohona jera Maria jeska 
Magdalena, rua nomnaga runt doida Yesus, ongga 
angh tumu mega Salib. 

26 Nou ongga Yesus ek efen mosu jera didif, ongga 
Ofa odou okora rot, beda Ofa agot gu magef oida, 
"Ameina, ofa kef bera erek bebin ebesa." 

?/ Beda Ofa agot gu didif oida, "Ofa kef bera erek 
bebin mosib." Jefeda gij mona insa koma didif duroun 
Yesus efen mosu jeskaseda ofa eker gij dedin mod. 

28 Erek koma beda Yesus ejginaga rot oida mar 
nomnaga bera oisa fob. Beda Ofa agot oida, "Magon 
en Didif." Ofa agot mar insa koma jeskaseda mar 
ongga runggu gij Mar Efeyi Ebsi rot mar insa koma 
bera emah gij efera jeni erek runggu sis fob. 

29 Jah suma bera osnok egens efen mok osku ongga 
rutkinaja anggur efei ongga ekemba gij. Jefeda 
tentara egens ec meifeti gij anggur efei insa koma. 
Beda ofa erajgej meifeti insa koma tumu mega hisop 
efetma egens. Beda ofa osk mega efetma rot meifeti 
insa koma gu Yesus awesi jeskaseda ej. 

30 Nou ongga Yesus omna anggur efei ongga 
ekemba insa koma oskiyai, beda Ofa agot oida, "Mar 
nomnaga oisa fob." Beda Ofa efen ebirfaga ojuj noba 
Ofa agos fogora aha efeni gij fob. 

31 Mona insa koma bera mona ongga rusnok Yahudi 
risejah mar nou mona ongga Sabat ongga doida 
enesaga fob. Tina mona ongga Sabat insa koma 

bera erek ofoufem ekirsa jeska giskini. Noba rusnok 
Yahudi runodou os oida rusnok rifaga enah tumu 
mega salib gij mona ongga Sabat guru. Jefeda rua 
rirejgei Pilatus jeskaseda ofa obk efen tentarer fogora 
riyah rusnok raki ongga angh tumu mega Salib ros. 
Beda rua rimagos ebeirens fogora tentarer ridaga 
rifaga jeska mega salib. 

32 Jefeda tentarer rin noba riyah osnok egens aki 
ongga angh tumu mega Salib jah suma. Beda rua 
riyah osnok ongga egeka aki tein ongga angh tumu 
mega salib doida Yesus. 

33 Tina nou ongga tentarer insa koma rin skoita 
Yesus, beda rua rik oida Ofa agos fob. Jefeda rua 
rineyah Yesus efen aki guru. 

34 Tina tentara egens jeska rua era efen meitefa 
oroduis Yesus gij efembra. Beda ainsa koma tein 
ogufu jera mei eya jeska Yesus efaga. 

35 (Osnok egens ongga engk rot mar insa koma fob 
bera ongga emfesij rot gu memef. Ofa bera erek 
osnok egens ongga efesij mar ongga tenten ojgomu. 
Noba ofa ejginaga rot oida mar ongga ofa emfesij 
rot insa koma bera erek tenten tein ojgomu. Noba 
ofa efesij rot mar insa koma jeskaseda iwa tein idou 
ororu rot.) 

36 Mar insa koma nomnaga encira fob jeskaseda 
mar ongga runggu gij Mar Efeyi Ebsi sis fob bera 
angh gij efera erek jeni fob. Jeska sis fob runggu rot 
oida, "Ofa efen ofora egema tein enebs guru." 

37 Noba mar enjgineg ongga runggu gij Mar Efeyi 
Ebsi sis fob bera erek kef oida, "Rua rurumba gij Ofa 
ongga rusnok ruduis fob." 

38 Osnok egens ongga ofoka Yusuf ongga ojga 
jeska kota Arimatea en skoita Pilatus noba erejgei 

ofa jeskaseda Pilatus eita Yesus efaga gu ofa. (Yusuf 
bera osnok Yahudi egens ongga ororu Yesus fob. 
Tina ofa edemi mar insa koma gij odou efesi jeska 
ofa emeesa rot ebirfager Yahudi.) Pilatus oitij rot, 
jefeda Yusuf eja noba orka Yesus efaga jeska. 

3? Noba Nikodemus, ongga orodosu Yesus gij motu 
egens sis fob, ofij Yusuf gij motu insa koma. Ofa orka 
miniyi ongga efen ensesa erek kilo setka orgomu jah 
suma. 

^0 Goga gedaga Yesus efaga beda gos miniyi insa 
koma esij Yesus efaga. Beda goga gera meifeti 
gorond Yesus efaga. (Rusnok Yahudi risejah rusnok 
ongga ranggos rifaga erek koma fogora risah gij 
moksu.) 

^1 Mekeni egens enah doida monuh ongga runtob 
Yesus tumu mega salib gij. Noba gij mekeni insa 
koma bera rusnok runtunggom moksu egens ongga 
erek mansu fob. Noba rua rinesah mar agos gij 
mansu efesi insa koma enesi. 

42 Goga gesah Yesus efaga gij mansu egens insa 
koma jeska mansu koma bera ah doida kota. Noba 
goga godou os gotunggom mar insa koma rot 
ebeirens jeska ai juens beda Yahudi efen mona 
ongga Sabat enesaga. Noba goga gocosu rot gesejah 
mar ororu rerin agama erebent nou mona ongga 
Sabat insa koma. 

20 1 Erek rahah tentena beda Maria ongga jeska 

Magdalena eja jah Yesus efen moksu. Noba 
erek motkobah ros. Nou ongga ofa ensaga jah suma 
beda ofa ek, tina mamu eteb egens onof joug Yesus 
gij moksu awesi deika guru. 

? Jefeda ofa ofof skoita Simon Petrus jera didif, 
ongga Yesus efen oforoka egens ongga Ofa odou 

okora rot, jeskaseda efesij rot mar insa koma gu 
magef. Ofa agot gu magef oida, "Rusnok rineya rurka 
Yesus efaga jeska efen moksu fob. Noba memef 
menejginaga rot monuh ongga rua raha efen efaga 
gij guru." 

3 Jefeda Petrus jera didif mafof skoita Yesus moksu. 

^Tina didif dufof ebeirens jefeda disaga rot sismeni 
gu Yesus moksu. 

? Beda didif dugif noba dugog joug gij mamu efesi. 
Didif dik meifeti jah suma, tina dunoira guru. 

6 Beda Simon Petrus ensaga jah suma. Ofa oira gij 
moksu beda ek meifeti jah suma tein. 

7 Noba ofa ek meifeti ongga rusnok rira nou rirajgej 
Yesus ebirfaga tein. Meifeti insa koma erek oug fob 
noba ah ai yes jeska meifeti ongga enjgineg insa 
koma. 

8 Beda didif tein duira gij moksu. Didif dik mar insa 
koma beda dudou ororu rot oida Yesus endebecki 
jeska anggos rot tenten fob. 

? (Memef modou enebriyi gij mar ongga nabi runggu 
gij Mar Efeyi Ebsi ongga agot oida Yesus emedebecki 
jeska anggos enesi.) 

10 Erek koma beda magef maksons jah mefmen 
mod. 

11 Tina Maria ot jah moksu insa koma gu mebah 
noba ebisa ojgomuja. Askesi ofa ebisa ros, beda ofa 
ougif noba ek gij mansu efesi. 

1? Beda ofa ek malaikat egeka ongga ergi meisoufa 
ongga erek ebsi komowa. Goga geker esij mofka 
ongga rangha Yesus efaga gu neeka fob. Egens eker 
jah mofka agosu, noba egens eker jah mofka emaga. 

13 Beda goga gejeka gu Maria oida, "Asoka, bua 
bibisa rot meidu?" Beda ofa agot gu goga oida, 

"Rusnok rineya rurka dedin Tuhan efaga jeska moksu 
fob, noba didif dinejginaga rot monuh ongga rua 
rangha efen efaga gij guru." 

14 Nou ongga Maria anggot mar insa koma, beda 
ofa ekikif noba ek Yesus onot jah suma. Tina ofa 
enejginaga rot oida Ofa bera Yesus enesi. 

15 Beda Yesus agot gu ofa oida, "Ojaga, bua bibisa 
rot meidu? Bua buhca idu?" Ofa osujohu rot oida 
Yesus bera osnok egens ongga ot joug mekeni jah 
suma, jefeda ofa agot oida, "Tuan, Bua bera ongga 
burka Yesus efaga jeska fob ei. Bua burka efen efaga 
jah sinefo? Bagot gu didif jeskaseda dijeita efen 
efaga ojgomu." 

16 Beda Yesus agot gu ofa oida, "Maria." Beda 
Maria eyajga Yesus noba agot gij Yahudi oga oida, 
"Rabuni!" (Koma efen ofou erek Guru.) 

17 Beda Yesus agot gu ofa oida, "Bua binagei Didif 
guru, jeska Didif dineja skoita dedin Akeina enesi. 
Tina bua bija noba bagot rot gu dedin edohujir. Bagot 
gu rua oida Didif dumoksons skoita dedin Akeina 
ongga erek iwa tein yeyin Ika, noba skoita dedin 
Allah ongga erek iwa tein yeyin Allah." 

18 Beda Maria eja agot gu Yesus efen ruforoker 
oida, "Didif dik Tuhan fob!" Noba ofa agot gu memef 
rot mar ongga Yesus anggot insa koma gu ofa fob. 

1? Nou ongga erek motkobah fob beda memef, 
ongga Yesus efen ruforoker, momohoturuma fob. 
Memef mof joug montoj mod rot ahais fob, jeska 
memef memeesa rot ebirfager Yahudi. Beda Yesus 
orogna keingg memef noba ot gu mefekesa. Beda 
Ofa agot gu memef oida, "Didif duis gu Allah 
jeskaseda Ofa eita idou ongga eskeira gu iwa." 

20 Beda Ofa ocunc efen etma jera efembra gu 
memef. Nou ongga memef mek Ofa, beda modou 
efaga ouka eteb rot. 

21 Beda Yesus agot gu memef juens deika oida, 
"Didif duis gu Allah jeskaseda Ofa eita idou ongga 
eskeira ojgomu. Sis fob Akeina obk Didif jah mebif. 
Noba erek koma tein Didif dubk iwa skoita rusnok 
enjgineg." 

22 Nou ongga Ofa anggot mar insa koma fob, beda 
Ofa ofc gu rua beda agot oida, "Iwa isma Efena Ebsi 
ojgomu. 

23 Erek iwa isuna rot rusnok enjgineg rerin mar 
ongga oska, beda ahah Allah eiteij bera rerin mar 
insa koma onsuna rot tenten fob. Noba erek iwa 
inosuna rot rusnok enjgineg rerin mar ongga oska 
guru, beda ahah Allah eiteij bera rerin mar ongga 
oska insa koma enah gu rua ros." 

24 Nou ongga Yesus ocunc esinsa gu memef ongga 
erek efen ruforoker fob, beda Tomas (ongga rijeka 
ofoka Kembar tein) bera enofogu jah suma guru. 

25 Dansusk beda memef mefesij gu Tomas rot oida 
memef mek Tuhan Yesus fob. Tina Tomas agot gu 
memef oida, "Didif dudou onororu mar ongga iwa 
inagot gu didif guru. Erek didif disinsa dik Yesus 
efen efen ofamosma tumu etma, noba dahtec efera 
ofamosma jeska paku, noba dahtec efera ofamosma 
jeska meitefa ongga ruroduis Ofa efembra, beda didif 
tein dumororu rot oida Ofa efena ebah sons si." 

26 Erek ari egens deika memef momohoturuma gij 
mod egens. Noba Tomas tein enofoguma jera memef 
gij mona insa koma. Memef mof joug montoj rot 
ahais fob. Tina Yesus orogna jah suma noba ot jah 
mefekesa deika. Beda Ofa agot gu memef oida, "Didif 

duis gu Allah jeskaseda Ofa eita idou ongga eskeira 
gu iwa ojgomu." 

?/ Beda Ofa agot gu Tomas oida, "Tomas, bua bik 
dedin ditma, noba bahtec dedin difera ofamosma. 
Noba bahtec dedin difera ofamosma gu difembra." 
Beda Ofa agot deika gu Tomas oida, "Tomas, bua 
bineita budou ongga egeka erek koma guru. Tina 
bua buroru rot tenten ojgomu." 

28 Beda Tomas agot gu Yesus oida, "Bua bera dedin 
Tuhan jera Allah." 

29 Beda Yesus agot gu ofa oida, "Bua budou ororu 
oida Didif difena ebah sons fob jeska bua bik Didif 
gu bisinsa biteij fob. Tina ongkoska eteb nou rusnok 
ongga rinek Didif guru, tina rudou ororu oida Didif 
difena ebah sons fob." 

30 Yesus orocunc mar onswos ofoukou deika ongga 
memef mek gu meiteij tein fob. Tina didif dinefesij rot 
mar insa koma nomnaga gij surat Injil Efeb kef guru. 

31 Tina mar nomnaga ongga didif dunggu rot gij 
surat kef bera jeskaseda iwa imororu rot tenten 
oida Yesus bera Kristus egens koma ongga en fob. 
Noba Ofa bera erek Allah efen efesa rot tenten tein. 
Noba erek iwa iroru mar insa koma nomnaga, beda 
iwa imesma eiteij ah ongga efeinah oisouska Yesus 
Kristus efen ofoka si. 

21 1 Gij mona ongga egema deika, beda Yesus 
ocunc esinsa gu memef ongga erek efen 

ruforoker deika. Ofa ocunc esinsa gu memef gu 

meren Galilea. Ofa ocunc esinsa erek kef oida, 

? rineya jeska memef meker morototuma jah meren 
Galilea efembra. Memef insa koma bera didif Yohanes 
ni, Simon Petrus ni, Tomas (ongga rijeka Kembar) ni, 
Natanael ongga 0jga jeska Kana gij monuh Galilea 

ni, Zebedus efen efesa ni, jera Yesus efen goforoker 
egeka enjgineg tein. 

3 Erek koma beda Simon Petrus agot oida, "Didif 
dimeja jah meren ogbug jeskaseda duhca mos." Beda 
memef ongga enjgineg jah suma magot oida, "Memef 
tein mororu bua." Jefeda memef nomnaga meifef 
meg beda meja jah meren ogug. Memef mohca mos 
nou motu insa koma, tina menagei egema tein guru. 

^Erek rahah tentena beda Yesus orogna jah suma 
noba ot gu meren efembra. Tina memef menejginaga 
rot oida Ofa koma bera Yesus enesi. 

? Beda Ofa ois gu memef oida, "Edohuji, iwa yagei 
mos fob ei?" Beda memef moroun oida, "Guru." 

6 Beda Ofa agot oida, "Iwa ij yeyin jala jah meg 
ognosk ojgomu, beda iwa imagei mos egema." 
Jefeda memef motunggom jeni erek koma, beda 
memef magei mos ofoukou doska. Erek enadaij nou 
memef mofra jala insa koma jeska mei gij meg efesi 
guru, jeska mos ofoukou insa koma bera erek okum 
eteb doska. 

7 Beda didif, ongga Yesus efen oforoka egens ongga 
Ofa odou okora rot, dagot gu Petrus oida, "Ofa koma 
bera Tuhan Yesus!" Nou ongga Petrus eg didif dagot 
mar insa koma, beda Ofa ergi efen meisoufa sons. 
(Ofa ergi meisoufa erek oskiyai gij meg ojgomu). 
Beda ofa osoka gij mei jeskaseda eja skoita Yesus. 

8 Beda memef ongga Yesus efen ruforoker rineya 
meifef meg sons gu meren efembra. Noba memef 
moku mefmen jala ongga ebera rot mos insa koma 
jah ejmeg. Gij mona insa koma memef meker erek 
meter wuntin egens jeska meren efembra. 

? Nou ongga memef nomnaga monjuj jeska meg gu 
mei efembra, beda memef mek mah efesi. Noba mos 


Yohanes 21 529 


enah gu mah efesi insa koma. Noba roti enah jah 
suma tein. 

10 Beda Yesus agot gu memef oida, "Iwa yurka mos 
egema ongga yanggei fob." 

11 Beda Simon Petrus oira gij meg insa koma noba 
oku jala ongga ebera rot mos eteb gu mebsta. Memef 
mofosuit mos gij jala insa koma. Noba mos ongga 
efaga eteb bera erek wuntin egens noba setka cinja 
noba orgomu. Noba mefmen modou oubsaha rot tein 
jeska erek mos eteb ofoukou doska, tina mefmen jala 
enebga jinaga guru. 

1? Beda Yesus agot gu memef oida, "Iwa it maat kef 
ojgomu." Beda memef nomnaga menejeka gu Yesus 
oida, "Bua bera idu," erek koma guru. Jeska memef 
nomnaga mejginaga fob oida Ofa bera Tuhan Yesus. 

13 Beda Yesus eita roti ofog egens jera mos noba 
eita maat insa koma gu memef fogora met. 

1^ Sis mona ongga Ofa endebecki jeska agos fob, 
beda mona insa koma bera erek ofosma orgomu 
ongga Ofa oncunc esinsa gu memef ongga efen 
ruforoker fob. 

15 Nou ongga memef met maat insa koma oisa fob, 
beda Yesus agot gu Petrus oida, "Simon ongga Yona 
efen efesa, bua budou okora rot Didif ekirsa jeska 
bebin obohujir insa kef rudou okora rot Didif ei?" 
Beda Petrus oroun oida, "Tuhan, Bua bijginaga fob 
rot oida didif dudou okora eteb rot Bua." Beda Yesus 
agot oida, "Erek koma beda bua but joug rusnok 
koma ongga erek dedin domba-domba nomnaga." 

16 Beda Yesus agot juens deika oida, "Simon ongga 
Yona efen efesa, bua budou okora rot Didif ei?" Beda 
ofa oroun oida, "Tuhan, Bua bijginaga fob rot oida 
didif dudou okora eteb rot Bua." Beda Yesus agot 

oida, "Erek koma beda bua but joug rusnok koma 
ongga erek dedin domba-domba nomnaga." 

17 Beda Yesus agot rot ofosma juomu deika oida, 
"Simon ongga Yona efen efesa, bua budou okora rot 
Didif ei?" Beda Petrus odou okumkum jeska Yesus 
ejeka gu ofa rot mar insa koma erek ofosma juomu 
fob. Beda ofa agot gu Yesus oida, "Tuhan, Bua 
bijginaga rot mar nomnaga fob. Jefeda Bua bijginaga 
fob rot oida didif dudou okora eteb rot Bua." Beda 
Yesus agot gu ofa oida, "But joug rusnok koma 
ongga erek dedin domba-domba nomnaga. 

18 Kef bera erek tenten oida, gij mona ongga bua 
bumforoka bifes ros, beda bua bijginaga rot birakid 
bebin mokobu rejrej bifembra noba bua bija gij 
monuh sinefo ongga bua bisinsa budou os rot fob. 
Tina gij mona ongga bua bunokona fob, beda bua 
bumoj bitma nou noba rusnok rimerakid bebin bitma 
insa koma noba ruroun bua gij monuh egens ongga 
bua bunodou os bija gij guru." 

1? (Yesus efesij rot mar insa koma jeskaseda 
orocunc rot oida gij mona kahma beda rusnok 
rimagob Petrus. Noba mar insa koma bera omofra 
Allah ofoka erek aksa tein si.) Erek koma beda 
Yesus agot gu Petrus oida, "Petrus, bua buroru Didif 
ojgomu." 

20 Beda Petrus ekikif noba ek didif, ongga Yesus 
odou okora rot, dutoij goga. (Didif bera ongga diker 
doida Yesus gij mona ongga memef nomnaga ment 
maat morototuma gu meja. Beda didif dijeka Ofa 
oida, "Tuhan, idu bera emekikif jeska Bua?") 

21 Nou ongga Petrus ek didif dutoij goga, beda ofa 
agot gu Yesus oida, "Tuhan, teinefa rot ofa koma 
ongga otoij nagef?" 

22 Beda Yesus agot gu Petrus oida, "Erek Didif 
dudou os oida ofa efena ebah ojgomuja onjoros Didif 
duksons, beda koma bera onofoufem nou bua guru. 
Tina bua buroru Didif ojgomu." 

23 Yesus anggot mar insa koma osok gij didif 
ojgomu. Jefeda ruforoker rineya koma ragot moguma 
rot oida, "Ofa egens koma bera enagos jinaga guru!" 
Tina Yesus enagot oida didif dinagos jinaga guru, 
erek koma guru. Ofa agot oida, "Erek didif dudou 
os jeskaseda ofa efena ebah ojgomuja onjoros Didif 
duksons, beda koma bera onofoufem nou bua guru." 

24 Didif Yohanes bera ongga dimfesij rot mar insa 
koma nomnaga, noba ongga dunggu rot mar insa 
koma nomnaga gij Surat Injil Efeb egens kef fob. 
Noba memef mejginaga rot oida mar nomnaga ongga 
didif dimfesij rot bera erek tenten ojgomu. 

25 Yesus ontunggom mar enjgineg tein ongga 
erek ofoukou doska fob. Noba erek rusnok runggu 
gij buku-buku rot mar insa koma nomnaga, beda 
didif dusujohu rot oida mebif bera eteb enadaij nou 
jeskaseda misah buku-buku insa kef rot nomnaga gij 
jinaga guru. Ainsoma. 

1 1 Teofilus ongga dudou okora rot, gij surat 
sismeni ongga didif disa skoita bua sis fob bera 
didif dimfesij mar gu bua osok gij Yesus Kristus. Didif 
dimfesij rot mar nomnaga ongga Ofa ontunggom 
jera mar nomnaga ongga Ofa omftuftu rot gij mona 
ongga Ofa osokeij efen efarur 

? ojgomuja onjoros mona ongga Ofa osok jah 
mebaga. Gij mona ongga Ofa endebecki jeska agos 
fob, tina eneja jah mebaga enesi, beda Ofa orogna 
keingg gu efen ruforoker rufok setka kungkob erfens 
rot ofosma ofoukou. Noba Ofa ocunc mar ofoukou 
gu rua jeskaseda rudou ejginaga rot tenten oida 
Ofa endebecki jeska agos noba efena ebah sons rot 
tenten fob. Ofa ocunc esinsa gu rua erek insa koma 
gij mona rara setka tohkuru, noba Ofa efesij mar 
gu rua osok gij rot teinefa Allah ofoka ereij keingg 
rusnok. 

3(1:2) 

^ Gij mona juens bera Ofa et maat morototuma jera 
rua. Beda Ofa eyahehir joug rua oida, "Iwa ineja 
jeska kota Yerusalem enesi, tina iwa iker gij kota 
koma onjoros mona ongga iwa insma Efena Ebsi 
ongga Akeina Allah anggen gu iwa rot sismeni fog. 
Noba Didif tein dimfesij mar rot Efena Ebsi Allah insa 
koma gu iwa sis fob. 

? Jeska sis fob bera Yohanes eita baptis gu rusnok 
erek giskini ojgomu. Tina gij mona ongga dektek 
deika guru, beda Efena Ebsi Allah emeita baptis 

oisouska efen owesa efek ongga Ofa emeita gu iwa 
si." 

6 Nou ongga Yesus efen ruforoker insa koma 
rumohoturuma jera Ofa fob, beda rua rijeka gu Ofa 
oida, "Tuhan, erek Bua bumosuwa mimif ongga 
Yahudi jeska rusnok ongga rufogog gij mona insa kef 
jeskaseda mimif misinsa mufoka ereij keingg mifmin 
rusnok Yahudi ei?" 

7 Beda Yesus oroun gu rua oida, "Akeina esinsiyai 
bera enagot rot mona insa koma efen eimofoj 
ojgomu. Mar koma bera enen jeska iwa guru." 

8 Tina gij mona ongga Efena Ebsi en skoita iwa fob, 
beda iwa imesma owesa efek si. Beda iwa imefesij 
mar osok gij mar ongga iwa ingk noba ingg jeska 
Didif gu rusnok gij kota Yerusalem ni, rejrej monuh 
Yudea jera Samaria ni, ojgomuja onjoros iwa imfesij 
mar gu rusnok rejrej monuh nomnaga ongga angh 
gu mebif si. 

? Nou ongga Yesus anggot mar insa koma fob, beda 
Ofa efen ruforoker rik Ofa osok jah mebaga, noba 
mocgoj ofog ocohun Ofa jeska rua. 

10 Noba askesi rua ruhobut jah mebaga ros, beda 
ainsa koma tein gosnok gegeka ongga gergi meisoufa 
ongga ebsi komowa gorogna beda got desi rua. 

11 Beda goga gagot gu rua oida, "Ei, iwa ongga 
monuh Galilea! Iwa yuhobut jah mebaga rot meidu? 
Jeska Yesus, ongga iwa ik onsok jah mebaga ainsa 
koma, Ofa bera omojuj jeska mebaga sons en erek 
iwa ik Ofa osok jah mebaga koma si." 

12 Erek koma beda Yesus efen ruforoker rija 
jeska memaga Zaiton ofos noba ruksons jah kota 
Yerusalem. Memaga ofos insa koma bera ah erek 
meter ribu egens jeska Yerusalem. 

13 Nou ongga rua rinsaga jah Yerusalem fob, beda 
rua rijeker gij morongsu egens jah suma. Morongsu 
egens koma ah skida mod ongga rusnok enjgineg 
rerin. Ruforoker ongga rumohoturuma jah suma bera 
Petrus ni, Yohanes ni, Yakobus ni, Andreas ni, Filipus 
ni, Tomas ni, Bartolomeus ni, Matius ni, Yakobus 
ongga Alfeus efesa ni, Simon (ongga rijeka Patriot) 
ni, jera Yudas ongga Yakobus efesa. 

1^ Rua nomnaga rumohoturuma rot rudou egens 
fogora rum riteij ojgomuja. Rineya jah suma ongga 
rum riteij gu Allah morototuma jera rua bera erek 
rujager ongga ruroru Yesus gij mona ongga sismeni 
fob, jera Maria ongga Yesus efen mosu, jera Yesus 
efen mokoser tein. 

15 Gij mona juens deika beda rua rumohoturuma 
sons. Rua ongga rumohoturuma gij mona insa koma 
bera erek rusnok rufok wuntin egens noba setka 
egeka. Beda Petrus ot noba agot oida, 

16 "Edohujir, mar ongga angh gij Mar Efeyi Ebsi 
ongga raja Daud onggu oisouska Ffena Ebsi sis fob 
bera ah gij efera fob. Jeska mar insa koma bera 
efesij mar osok gij Yudas ongga oroun rusnok ongga 
rufogog jeskaseda ranggei Yesus. 

17 Gij mona insa koma bera ofa erek osnok egens 
ongga Yesus ocunc erek efen oforoka egens jera 
mimif. Noba ofa tein ofij Yesus morototuma jera 
mimif tein. 

18 (Yudas esma fifi jeska rusnok ongga rufogog 
jeskaseda oncunc Yesus gu rua fogora rua ragei 
Yesus. Beda ofa era fifi insa koma erengk mebi. 
Tina ofa esma jah odou gij mebi fogora eredi mebi 
insa koma. Beda efen otkonu ebriyi noba orogna 
nomnaga fogora agos ojgomu fob. 

1? Rusnok nomnaga ongga ringker gij kota 
Yerusalem rijginaga rot mar insa koma nomnaga fob, 
jefeda rua rijeka mebi insa koma gij rerin ruga oida 
Akeldama. Koma efen ofou oida Mebi Ogufu.) 

20 Mar insa koma ongga edi Yudas bera encira jeni 
mar ongga runggu gij Mar Efeyi Ebsi rot ofa erek 
kef oida, 'Adaij nou ofa efen mebi ah erek owowa 
ojgomuja. Noba erek osnok egens ai eneker gij tein 
guru.' Noba mar enjgineg gij Mar Efeyi Ebsi agot 
erek kef oida, 'Adaij nou osnok egens ongga enjgineg 
eferwei ofa ojgomu.' " 

21 Erek koma beda Petrus agot deika oida, "Jefeda 
ongga oufa bera mimif mucunc osnok egens jeska 
mimif ongga ororu Yesus gij mona ongga Yohanes 
eita baptis gu Yesus onjoros mona ongga Ofa onsok 
jah mebaga fob. Osnok egens koma tein emefesij 
mar gu rusnok rot mar ongga mimif mingk jera mingg 
jeska Yesus fob. Ofa tein emagot gu rua oida Yesus 
edebecki jeska agos fob." 

22 (1:21) 

23 Jefeda rua rucunc gosnok gegeka jeska rifekesa. 
Geneya gofoka Yusuf ongga rinjeka erek Barsabas 
tein (ofa efen ofoka Yustus tein) jera Matias. 

24 Beda rua rum riteij gu Allah oida, "Tuhan, Bua 
bijginaga rot mar nomnaga ongga angh gij rusnok 
rudou efesi fob. Bua bijginaga oida Yudas esiri gij 
mar ongga oska fogora agos fob. Jefeda Bua bucunc 
gu memef rot oida idu jeska gosnok gegeka kef 
ongga Tuhan Bua budou os jeskaseda eferwei Yudas 
ongga eja jah monuh mar agos fob." 

25 (1:24) 

26 Erek koma beda Allah ocunc Matias jeskaseda eja 
erek oforoka egens ongga eferwei Yudas. Beda rua 

rufra ofa erek oforoka egens dokun jera rua ongga 

rufok setka kungkob erfens. 

2 1 Mona eteb egens ongga rusnok Yahudi rijeka 
ofoka Pentakosta ensaga doida fob. Beda rusnok 

ongga ruroru Yesus rumohoturuma gij mod egens. 

? Beda gij mona insa koma rua rig mar erek mof 
eteb okurc rot owesa doska gij mod ongga rua 
ringker gij. 

3 Beda rua rik mar erek mah eisa ofokai ongga oira 
gij mer efesi insa koma noba ah gu rusnok insa koma 
orofosut egens egens. 

^ Beda ainsa koma tein rua nomnaga risma owesa 
efek jeska Efena Ebsi Allah. Beda rua ragot mar gij 
oga ongga erek toga toga. Oga ongga toga insa koma 
bera rua risinsa rinejginaga rot sis fob tein guru. Rua 
ragot mar gij oga insa koma oisouska mar ongga 
Efena Ebsi ocunc gu rua gij rudou efesi ojgomu. 

? Gij mona insa koma bera rusnok Yahudi rufoukou 
ongga rin jeska monuh egema egema tein riker gij 
Yerusalem. Rua bera erek rusnok ongga rugif gu 
Allah rot tenten. 

6 Nou ongga rua insa koma ringg Yesus efen rusnok 
rifesij mar gij oga ongga toga toga insa koma, beda 
rua rudou oubsaha eteb rot. Jeska Yesus efen rusnok 
rifesij mar gij rua ongga enjgineg egens egens 
rerin ruga. Rua rudou oubsaha eteb rot, jefeda rua 
ruhoturu rejrej Yesus efen rusnok insa koma. 

7 Beda rua ragot moguma oida, "Wah! Rua rifesij 
mar gij mifmin muga egens egens, teinefa erek kefo? 
Jeska rua nomnaga bera rusnok ongga rujga monuh 
Galilea ojgomu! 

8 Mimif ongga jeska monuh toga toga bera mig rua 
rifesij mar gij mifmin muga egens egens. Rua rita 
koma erek teinefa! 

? Jeska mimif mirek rusnok ongga rujga monuh 
Partia ni, monuh Media ni, monuh Elam ni, monuh 
Mesopotamia ni, monuh Yudea ni, monuh Kapadokia 
ni, monuh Pontus ni, monuh Asia ni, 

10 monuh Frigia ni, monuh Pamfilia ni, monuh Mesir 
ni, jera monuh ongga angh rejrej Libia doida kota 
Kirene ni, jera mimif mineya tein ongga min jeska 
kota Roma gij monuh Italia ni. 

11 Mineya jeska monuh Kreta jera monuh Arab tein. 
Noba mineya erek rusnok Yahudi, noba mineya erek 
rusnok Yahudi guru, tina moira gij agama Yahudi fob. 
Noba mimif nomnaga mig rua rifesij mar gij mifmin 
muga egens egens osok gij mar onswos ongga Allah 
ontunggom fob." 

12 Rua rudou oubsaha noba eineina gij tein, jefeda 
rua rijeka moguma rot oida, "Wah! Mar kef efen ofou 
erek teinefa?" 

1? Tina rineya jeska rua ruhurmei mar rot Yesus 
efen rusnok oida, "Ah, rua koma bera ribirfaga 
erebibei rot mofut efei ojgomu!" 

14 Erek koma beda Petrus ot jera efen mohujir 
setka kungkob erfens. Beda ofa agot rot oga eteb gu 
rusnok rufoukou insa koma ongga rumohoturuma 
rejrej ofa oida, "Akeineri ongga Yahudi jera iwa 
enjgineg ongga iker gij kota Yerusalem. Iwa ig rot 
iskusk jeska didif dimefesij mar gu iwa osok gij mar 
onswos ongga iwa ingg insa kef fob. 

15 Erek iwa isujohu rot oida memef mebirfaga 
erebibei rot mofut efei, tina erek koma guru. Memef 

menej mofut efei guru, jeska kef erek aras cinja 
tohkuru gij rahah tenten ros. 

16 Mar onswos insa kef bera en jeska Efena Ebsi 
Allah. Efena Ebsi koma bera ongga Allah anggot 
eimofoj rot gij Mar Efeyi Ebsi sis fob. 

17 Nabi egens onggu rot mar ongga Allah anggot 
rot erek kef oida, 'Doida mona ongga enja ejgwaga, 
beda Didif dumobk Efena Ebsi gu rusnok nomnaga 
ongga ruroru Didif fob. Yeyin iser runer jera rujager 
rimefesij rot mar ongga Didif duncunc gu rua gij 
rudou efesi fob. Noba Didif dumocunc mar onswos 
gu yeyin iser gij rudou efesi. Noba yeyin runokoner 
tein rimesih mar ongga Didif ducunc gu rua gij rudou 
efesi. 

18 Didif dumobk Efena Ebsi gu runer jera rujager 
ongga rumfij Didif, beda rua rimefesij rot mar ongga 
Didif duncunc gu rua gij rudou efesi skoita gu rusnok 
enjgineg. 

1? Didif dumotunggom mar jah mebaga jera mebi 
tein ongga otunggom rusnok rudou oubsaha rot. Mar 
koma emerek ogufu jera mah jera mah efeb. 

20 Doida mona ongga Didif dufra okum keingg 
rusnok ongga rufogog, beda rusnok rimek mowa 
ongkahaha fogora ejerek motkobah noba mesta 
ejerek ekeni ogufu. 

21 Beda gij mona insa koma rusnok ongga rumois 
gu Tuhan bera rimeita eiteij ah ongga efeinah.' " 

22 Erek koma beda Petrus agot deika oida, "Akeineri 
ongga erek rusnok Israel. Iwa ig mar kef rot iskusk 
ojgomu. Yesus, ongga ojga jeska monuh Nazaret, 
bera ongga Allah oncunc gu iwa oisouska efen owesa 
efek fob. Noba oisouska Ofa bera Allah ontunggom 

mar onswos ofoukou gu iwa ifekesa fob. Iwa isinsa 
ijginaga rot mar insa koma nomnaga fob. 

?3 Yudas ofij iwa jeskaseda yagei Ofa. Noba koma 
ecira jeni Allah odou ejginaga rot fob. Noba iwa jera 
rusnok enjgineg ongga rufogog intob Ofa tumu mega 
salib. 

24 Tina Allah eita eiteij ah sons gu Ofa fogora osuwa 
Ofa jeska monuh mar agos. Jeska enadaij nou Yesus 
eker gij monuh mar agos ojgomuja guru. 

25 Jeska raja Daud runggu gij Mar Efeyi Ebsi 
rot Yesus sis fob oida, 'Bua Allah biker joug didif 
ojgomuja. Jefeda mar egema tein enereneni Didif 
guru. 

26 Jefeda dudou efaga ouka rot Bua noba Didif 
dimesitit mar gu Bua ojgomuja. Didif dumoisum gij 
Bua rot eiteij ah ongga efeinah ojgomuja. 

?/ Didif bera bebin ebesa ongga dudou ebsi 
komowa, jefeda Bua binaha difaga ah gij monuh mar 
agos ojgomuja guru. Dedin difaga enetefa ojgomuja 
guru. 

?8 Bua buncunc moroju ongga emeita eiteij ah 
ongga efeinah. Didif dudou efaga ouka eteb rot Bua 
askesi didif diker morototuma jera Bua.' " 

29 Beda Petrus agot oida, "Akeineri, mifmin mimowa 
raja Daud agos sis fob, noba rua risah efen efaga gij 
moksu fob. Noba efen efaga enah gij moksu koma 
ojgomuja onojoros mona deisef tein. 

30 Tina Daud bera erek nabi egens, noba ofa 
ejginaga rot mar ongga Allah anggen gu ofa fob. 
Allah anggen gu ofa oida Ofa omocunc osnok 
egens ongga onjuj jeska Ofa erek raja egens ongga 
omofoka ereij keingg efen rusnok Yahudi. 

31 Ofa tein ejginaga rot mar ongga Allah 
omotunggom gu mona kahma. Jefeda Ofa agot mar 
insa koma osok gij Yesus erek orocunc rot oida Yesus 
Kristus bera ongga erek raja egens ongga Allah 
omobk. Ofa agot oida raja egens koma emedebecki 
jeska agos. Noba Ofa efen efaga enah gij monuh 
mar agos ojgomu guru. Noba efen efaga enetefa 
ojgomuja jinaga tein guru. 

22 Yesus insa koma bera endebecki jeska agos rot 
owesa efek jeska Allah fob. Noba memef mek Ofa 
eker rot efena ebah deika gu mesinsa meiteij fob. 

33 Allah ofra Ofa jah mebaga noba Ofa eker desi 
Allah rot efen ofoka ongga aksa eteb fob. Noba Ofa 
tein bera esma Efena Ebsi ongga Allah agen eimofoj 
rot sis fob. Noba mar onswos ongga iwa ingg noba 
ingk insa koma bera en oisouska owesa efek jeska 
Efena Ebsi ongga Yesus ombk skoita memef. 

34 Raja Daud onosok jah mebaga guru, tina ofa tein 
agot rot Yesus Kristus oida, "Tuhan Allah agot gu 
dedin Tuhan oida, "Biker jah dugnosk 

35 rot bufoka ongga aksa, beda Didif dumoin keingg 
mesa nomnaga fogora rumougif gu Bua si." ' 

36 Jefeda memef modou os jeskaseda iwa ongga 
rusnok Israel nomnaga ijginaga rot tenten oida, 
Yesus ongga iwa intob tumu mega salib, Ofa koma 
bera ongga Allah ofra fob erek rusnok nomnaga rerin 
ebirfaga egens ongga erek Tuhan. Noba Ofa tein 
erek Kristus ongga eita eiteij ah ongga efeinah gu 
rusnok." 

37 Nou ongga rusnok insa koma nomnaga ringg 
mar ongga Petrus anggot fob, beda rudou emeesa 
eteb rot. Beda rua ragot gu Petrus jera efen mohujir 

enjgineg tein oida, "Jefeda memef motunggom mar 
erek meidu?" 

38 Beda Petrus oroun gu rua oida, "Iwa imeesa joug 
yeyin mar ongga oska ojgomuja. Beda iwa nomnaga 
ita baptis fogora iroru Yesus Kristus erek Ofa efen 
rusnok. Beda Allah omosuna rot yeyin mar ongga 
oska jeska idou efesi. Beda Ofa omobk Efena Ebsi gu 
iwa tein. 

39 Jeska Efena Ebsi ongga Allah anggen eimofoj 
rot sis fob bera nou mimif nomnaga, jera mifmin 
miser tein, jera rusnok ongga rangh yes jeska Allah 
tein. Efena Ebsi insa koma bera nou rusnok nomnaga 
ongga Allah ois gu jeskaseda ruroru Ofa." 

^0 Petrus agot mar ofoukou deika gu rua jeskaseda 
rua rikeba jeska rusnok ongga mebif efen ongga erek 
rufogog fogora Allah onofra mar okum gu rua guru. 

^1 Gij mona insa koma tein rusnok rufoukou ruroru 
mar ongga Petrus anggot insa koma, noba rua rita 
baptis. Rua rugun rusnok ongga ruroru Yesus erek 
ribu orgomu dokun deika. 

?? Beda rusnok efeinah koma rumohoturuma 
jeskaseda Yesus efen ruforoker ruftuftu rua 
ojgomuja. Noba rua ritka roti noba rit morototuma 
jera noba risisi keingg moguma rot tein noba rua rum 
riteij morototuma. 

43 Nou ongga rusnok riskemba rik Yesus efen 
ruforoker runtunggom mar onswos ofoukou, jefeda 
rudou oubsaha rot. 

^4 Rusnok insa koma ongga ruroru Yesus nomnaga 
rita mar morototuma jera rudou egens. Noba rua tein 
rikeba rerin mareibra morototuma. 

45 Beda rua ruhu rerin mareibra jeskaseda rimeita 
fifi, fogora rua rikeba fifi insa koma nou rerin ruhujir 
ongga rufojingki. 

46 Gij orofosut mona bera rua rumohoturuma 
gu Mod Allah. Beda rua ritka roti morototuma 
erek rireisisi joug risinsa rot Yesus. Noba rua tein 
rumohoturuma gij rerin mod egens egens jeskaseda 
rit maat morototuma rot rudou eriagamaga jera 
rudou ongga efaga ouka eteb. 

47 Rua risitit gu Allah ojgomuja, noba rusnok 
enjgineg nomnaga rudou os eteb jera rua. Noba 
Allah ogun rerin ruhujir rufoukou dokun deika ongga 
rimeesa joug rerin mar ongga oska fogora oskotu rua 
tein jeska rerin mar ongga oska fob. 

1 Gij mona juens erek moworu fob bera rusnok 
3 rum riteij gu Allah. Jefeda Petrus jera Yohanes 
geja jah Mod Allah jeskaseda gom geiteij tein. 

? Orofosut mona beda rusnok rineya raha osnok 
egens ongga aki oskukwok gu montoj ongga rusnok 
Yahudi rijeka ofoka Montoj Ongkoska. Sis mona 
ongga ofa onjuj jeska efen mosu onjoros ofa orna 
fob bera ofa aki ah erek koma ojgomu. Ofa ah gu 
montoj egens insa koma jeskaseda erejgei rusnok 
ongga rumoira jah suma nou fifi. 

3 Nou ongga ofa ek Petrus jera Yohanes gomoira, 
beda ofa erejgei goga nou fifi egema. 

^ Beda goga gohobut ofa, noba Petrus agot gu ofa 
oida, "Biajga magef ojgomu!" 

? Jefeda osnok egens ongga aki oskukwok insa 
koma ohobut goga rot odou eteb jeska ofa osujohu 
rot oida goga gemeita fifi egema gu ofa si. 

6 Tina Petrus agot gu ofa oida, "Didif dedin fifi 
egema guru, tina mar ongga magef mafman bera 

mameita gu bua si. Jefeda didif dagot oida, oisouska 
owesa efek jeska Yesus Kristus ongga jeska kota 
Nazaret bera bua bidebecki noba bicira!" 

7 Beda Petrus agei osnok egens insa koma etma 
ognosk fogora oroun ofa jeskaseda edebecki. Beda 
ainsa koma tein osnok egens koma esma aki ofora 
efek, 

8 beda ofa edebecki ebeirens noba ecira. Beda 
ofa oira gij Mod Allah morototuma jera Petrus jera 
Yohanes. Ofa ecira rot odou efaga oka eteb noba ofa 
esitit mar gu Allah ojgomuja. 

? Rusnok nomnaga jah suma rik ofa ecira erek koma 
jefeda rua tein risitit mar gu Allah. 

10 Rua rijginaga rot oida sis fob osnok egens koma 
bera aki oskukwok fob. Noba ofa bera ongga engker 
joug montoj ongga ofoka Montoj Ongkoska ojgomuja 
jeskaseda erejgei rusnok nou fifi. Rua rufos graga 
eteb noba rudou oubsaha rot mar ongga rua ringk 
tumu ofa insa koma fob. 

11 Osnok egens insa koma ongga esma eskeira 
fob bera ororu Petrus jera Yohanes ojgomuja. Nou 
ongga rua rinsaga gij momas ongga angh rejrej Mod 
Allah ongga rusnok Yahudi rijeka Momas Salomo, 
beda rusnok riskembemba rin skoita rua jeska rudou 
oubsaha eteb rot mar onswos ongga rinek insa koma. 

12 Nou ongga Petrus ek rusnok riskembemba insa 
koma, beda ofa agot gu rua oida, "Ei, iwa isnok 
ongga Israel! Teinefa fogora iwa idou oubsaha rot 
mar kefo? Iwa yuhobut memef rot meidu. Erek iwa 
isujohu rot oida osnok egens kef ecira jeska ofa esma 
owesa efek jeska magef ei? Era iwa isujohu rot oida 
mar insa koma en oisouska magef rot madou ongga 
ebsi komowa ei? Erek koma guru! 


Kisah Para Rasul 3 544 


13 Jeska Allah ongga Abraham ni, Ishak ni, jera 
Yakub ni rugif gu, Allah ongga mifmin mimowa rugif 
gu sis fob, Ofa bera ongga eita ofoka ongga aksa 
eteb gu Yesus fob. Tina Yesus insa koma bera ongga 
iwa yangha gu rusnok ongga rufogog jeskaseda 
ragob Ofa. Noba gij mona insa koma bera iwa tein 
yukoja rot Gubernur Pilatus oga gij mona ongga ofa 
odou os osuwa Yesus ojgomu. 

1^ Yesus bera ongga odou eriaga noba odou ebsi 
komowa, tina iwa yukoja Ofa ojgomu. Noba iwa yuis 
rot yuga eteb gu Pilatus jeskaseda ofa aha osnok 
egens ongga odou ofogog gu iwa ojgomu. 

15 Iwa yagob Ofa ongga eita eiteij ah ongga efeinah 
gu rusnok, tina Allah eita efena ebah sons gu Ofa. 
Memef mek mar insa koma nomnaga gu meiteij rot 
tenten fob. 

16 Noba osnok egens kef esma aki ongga eskeira 
oisouska odou ongga ororu Yesus Kristus fob. Jefeda 
mar insa kef ongga iwa ik gu isinsa iteij bera en 
oisouska modou ongga ororu Yesus rot tenten, 
fogora osnok egens koma eita eskeira fob. 

17 Iwa ongga rusnok Israel bera ongga yanggob 
Yesus sis fob. Tina ebeibeyaif didif dijginaga rot oida 
iwa jera yeyin ebirfager idou enebriyi gij mar ongga 
iwa intunggom gij mona insa koma guru. 

18 Tina mar insa koma nomnaga bera ah gij efera 
fob jeni mar ongga Allah anggot oisouska efen 
nabi-nabi sis fob. Jeska nabi-nabi koma ragot oida, 
'Kristus ongga Allah omobk erek raja egens jeskaseda 
eita eiteij ah ongga efeinah gu rusnok bera emeita 
efera okora sismeni fog.' 

1? Erek koma jefeda iwa imeesa joug yeyin mar 
ongga oska ojgomuja. Noba yuh idou efesi rot ongkas 

skoita Allah jeskaseda Ofa omosuna rot yeyin mar 
ongga oska jeska idou efesi. Beda Ofa emeita eskeira 
gu iwa si, noba Ofa omobk Yesus Kristus skoita iwa. 
Jeska Ofa bera ongga Allah oncunc sis fob jeskaseda 
eita eiteij ah ongga efeinah gu rusnok. 

20 (3:19) 

21 Yesus koma bera eker gu mebaga ojgomuja 
onjoros mona ongga Allah ensejah nou otunggom 
mar nomnaga erek efeinah deika fog. Koma ororu 
jeni mar ongga Allah anggot oisouska efen nabi-nabi 
sis fob. 

22 Musa bera erek nabi egens ongga efesij mar osok 
gij Yesus sis fob. Ofa agot oida, Twa ongga Israel 
yeyin Allah omocunc nabi egens jeska iwa ifekesa 
morototuma erek Ofa oncunc didif sis fob. Beda iwa 
ig mar nomnaga ongga nabi egens koma anggot gu 
iwa. 

23 Idu ongga onoroun mar ongga nabi egens insa 
koma anggot rot tenten guru, beda ofa omorogna 
jeska efen rusnok Yahudi. Noba ofa ejagos ojgomu.' 

24 Nabi-nabi ranggot mar insa koma jeska Allah gij 
mona ongga sis fob. Sismeni fob bera nabi Samuel 
agot rot mar insa koma, noba nabi-nabi enjgineg tein 
ongga runtoij ofa rimfesij rot mar insa koma osok 
gij Yesus Kristus fob. Rua nomnaga rimfesij rot mar 
ongga encira gij mona ebeibeyaif fob. 

25 Noba mar nomnaga ongga Allah anggen rot gu 
efen rusnok Israel oisouska efen nabi-nabi sis fob 
bera mimif ongga deisef rimesma si. Jeska Allah 
anggen gu mifmin mimowa Abraham sis fob oida, 
'Oisouska bebin efesa egens bera rusnok nomnaga 
rimesma oufamofa eteb.' 

26 Erek koma jefeda Allah onocunc Yesus noba 
obk Ofa skoita mimif rot sismeni jeskaseda Ofa eita 
oufamofa eteb gu mimif. Ofa oncunc efen oufamofa 
eteb gu mimif fogora mimif mimeesa joug mifmin 
mar ongga oska." 

4 1 Nou ongga Petrus jera Yohanes gefesij mar insa 

koma gu rusnok ros, beda ebirfager imam-imam 
jera ebirfager rusnok ongga runt joug Mod Allah jera 
rusnok Yahudi jeska ebic Saduki rin skoita Petrus jera 
Yohanes. 

? Rua rutkonu oska eteb skoita Petrus jera Yohanes 
jeska goga goftuftu gu rusnok oida Yesus anggos, 
tina Ofa edebecki sons jeska anggos fob. Noba koma 
tein erek orocunc oida rusnok ongga ragos bera 
rimedebecki sons si. 

3 Jefeda rua ragei goga noba raha goga gij mod 
oskusk. Jeska mowa nou ensiri gij fob, jefeda goga 
geker jah suma onjoros monog rahah tentena. 

^Tina gij mona insa koma rusnok riskemba bera 
ringg mar ongga Petrus jera Yohanes gemfesij gu 
rua osok gij Yesus Kristus fob. Beda rusnok rufoukou 
rimeesa joug rerin mar ongga oska. Jefeda rusnok 
ongga ruroru Yesus gij mona insa koma rija erek ribu 
cinja rugun dokun deika. 

? Gij mona egema deika beda ebirfager agama 
Yahudi jera ebirfager Yahudi enjgineg jera Guru-Guru 
agama rumohoturuma gij kota Yerusalem. 

6 Rua rujorodosu jera imam Hanas ongga ofoka 
aksa eteb jera imam enjgineg ongga ofoka Kayafas 
ni, Yohanes ni, Aleksander ni, jera rua nomnaga 
ongga ruira jera imam-imam ongga ofoka aksa insa 
koma. 

7 Beda rua rubk rusnok jeskaseda ruroun Petrus 
jera Yohanes skoita rua. Beda rua rijeka gu goga 
oida, "Goga geita owesa efek jeska idu fogora geita 
eskeira gu osnok egens insa komo." 

8 Beda Petrus agot mar oisouska owesa efek jeska 
Efena Ebsi gu rua. Ofa agot oida, "Iwa ongga erek 
mimif Yahudi mifmin ebirfaga jera iwa ongga erek 
ebirfaga mifmin agama. 

? Deisef bera iwa iroun magef jah sif jeskaseda ijeka 
gu magef rot mar ongga oufamofa ongga magef 
matunggom gu osnok egens ongga aki oskukwok. 
Noba iwa idou os ijginaga rot teinefa osnok egens 
koma eita eskeira fob. 

10Jefeda magef madou os jeskaseda iwa jera 
rusnok Israel nomnaga ijginaga rot tenten oida 
owesa efek jeska Yesus Kristus ongga ojga kota 
Nazaret bera ongga eita eskeira gu osnok egens 
koma. Yesus koma bera ongga iwa intob tumu mega 
salib fob, tina Allah eita efena ebah sons gu Ofa fob. 

11 Yesus insa koma bera ongga nabi-nabi runggu 
mar rot gij Mar Efeyi Ebsi sis fob erek kef oida, 
'Rusnok ongga rii mod bera rukoja Mamu ahais 
egens koma fogora rij jeska fob. Tina Mamu koma 
ejerek Mamu ongga ofoufem ekirsa nou mod koma 
nomnaga.' 

1? Yesus egensmes ojgomu bera ongga eita eiteij ah 
ongga efeinah gu rusnok. Mimif minesma eiteij ah 
ongga efeinah jeska rusnok rineya egema tein guru. 
Tina Yesus esinsiyai ojgomu bera ongga esma owesa 
efek jeska Allah fogora eita eiteij ah ongga efeinah 
gu mimif." 

13 Ebirfager insa koma nomnaga rudou oubsaha 
eteb rot Petrus jera Yohanes, jeska goga gefesij 

mar insa koma rot godou ongga enemeesa jinaga 
guru. Noba rua tein rijginaga rot oida goga bera erek 
rusnok giskini ongga gonofokor aksa tein guru. Beda 
rua rudou ah keingg rot oida sis fob goga insa kef 
bera gororu Yesus erek efen goforoker. 

1^ Jefeda rua rinagot mar deika gu goga guru, jeska 
rua risinsa rik osnok egens ongga eita eskeira insa 
koma ot jah suma morototuma jera goga. 

15 Beda rua rubk goga geja jeska. Beda ebirfager 
insa koma nomnaga rumohoturuma jeskaseda 
rimejekema oida rita mar okum erek meidu skoita 
goga. 

16 Rua ragot moguma oida, "Mimif mita mar okum 
erek meidu skoita goga kefo? Jeska rusnok ongga 
ringker gij kota Yerusalem kef nomnaga rijginaga rot 
mar onswos ongga goga gontunggom fob. Enadaij 
nou mimif midemdemi mar onswos insa koma jeska 
rusnok guru. 

17 Jefeda ongga oufa bera mimif miyahehir joug 
goga jeskaseda goga genefesij mar osok gij Yesus gu 
rusnok deika guru. Erek mineyahehir joug goga guru, 
beda rusnok nomnaga rimejginaga rot Yesus fogora 
rumororu Ofa tein." 

18 Jefeda rua ruga ebin goga goksons noba rua 
riyahehir joug goga oida gonoftuftu era genefesij mar 
osok gij Yesus Kristus gu rusnok enjgineg deika guru. 

1? Tina Petrus jera Yohanes goroun oida, "Iwa 
isujohu gu isinsa rot mar meidu ongga erek tenten 
ahah Allah eiteij. Erek magef maroru iwa yeyin yuga 
ei? Era magef maroru Allah efen Oga ojgomu? 

20 Jeska mar ongga magef mangk fob jera mar 
ongga magef mangg gu masinsa fob bera enadaij 
nou maha mar koma jah ojgomu guru." 

21 Jefeda ebirfager insa koma rutkonu oska eteb 
skoita goga fogora riyahehir joug goga deika. Tina 
rua rineita mar okum gu goga guru, jeska rusnok 
nomnaga risitit gu Allah rot mar onswos ongga rua 
ringk insa koma. 

22 Osnok egens ongga eita eskeira insa koma bera 
efen ari mega ofoj erek setka tohkuru noba ofod. 

23 Gij mona ongga ebirfager Yahudi insa koma rubk 
Petrus jera Yohanes jeska fob, beda goga goksons 
skoita gegan gohujir. Beda goga gefesij gu rua osok 
gij mar nomnaga ongga ebirfager imam-imam jera 
ebirfager Yahudi insa koma ranggot gu goga fob. 

24 Nou ongga ruhujir ringg mar insa koma fob, 
beda rua nomnaga rum riteij morototuma jera rudou 
egens gu Allah. Rua ragot oida, "Allah, Bua ongga 
bufoka aksa eteb! Noba Bua bera ongga buntunggom 
mebaga ni, mebi ni, mei mojumu efei ni jera mar 
nomnaga ongga angh gu mebif tein. 

25 Sis fob Bua bifesij mar osok gij Efena Ebsi gu 
mefmen meimowa raja Daud. Ofa bera ongga emfesij 
mar osok gij rusnok ongga rumokoja Yesus gij mona 
ongga emen. Ofa agot erek Kef oida, 'Rua ongga 
rusnok Yahudi guru bera rutkonu oska rot meidu. 
Rua rusujohu rot mar gij rudou efesi ongga eneita 
oufamofa gu rua guru. 

26 Raja-raja mebif nomnaga ruh mosuruk ofoka nou 
rimagobuma, noba ebirfager nomnaga rudou egens 
nou ranggot mar ongga ofogog skoita Allah jera Ofa 
ongga emen jeskaseda omofoka ereij keingg rusnok.' 


?/ Beda rua rum riteij gu Allah deika oida, "Ya 
Allah, mar insa koma tenten. Jeska raja Herodes jera 
gubernur Pilatus goga gohoturu jera rusnok ongga 


Kisah Para Rasul 4 550 


erek Yahudi guru, jera rua ongga Israel gij kota kef 
tein. Rua rumorodosuma rot rudou egens jeskaseda 
risejah rudou ongga ofogog skoita Yesus. Tina Yesus 
bera erek osnok egens ongga odou ebsi komowa 
noba ongga omfij memef sis fob. Ofa koma bera 
ongga Bua bumbk erek raja egens ongga omosuwa 
memef jeska rusnok ongga rufogog skoita memef. 

28 Rua ruitij moguma jeskaseda ragob Yesus. Noba 
mar insa koma bera erek Bua binsejah rot gij mona 
ongga sismeni fob. Jefeda mar koma nomnaga en 
oisouska bisinsa bebin owesa efek fob. 

29 Tuhan, Bua bik, jeska ebeibeyaif rusnok insa 
koma rireneni memef rot mar okum ojgomuja. Memef 
bera erek bebin rusnok ongga rumfij Bua. Jefeda 
Bua bita owesa efek gu memef jeskaseda memef 
menemeesa mefesij rot bebin buga guru. 

30 Tuhan, Bua bita owesa efek gu memef jeskaseda 
rua ongga marenir rita eskeira oisouska Yesus ofoka. 
Noba Bua bucunc mar onswos jera mar egema tein 
ongga ereita rusnok rudou oubsaha rot." 

31 Nou ongga rua rum riteij oisa fob, beda ainsa 
koma tein mod ongga rua ringker gij eineina doska. 
Beda rua nomnaga risma owesa efek jeska Efena 
Ebsi Allah. Beda rua rijefesij mar rot Allah oga gu 
rusnok jera rudou ongga rinemeesa guru. 

32 Rua ongga ruroru Yesus nomnaga rita mar 
morototuma jera rudou egens. Beda rua rikeba rerin 
mareibra morototuma. Osnok egens ai tein enagei 
efen mareibra nou esinsa ojgomu guru. 

33 Yesus efen ruforoker ragot rot owesa efek eteb 
oida Yesus efena ebah sons fob. Noba Allah eita 
oufamofa eteb gu rua nomnaga ongga ruroru Yesus 
ojgomuja. 

34 Noba rua nomnaga rita mareibra ongga adaij nou 
rifaga. Jeska rua ongga rerin mebi era mod bera ruhu 
mar koma nou fifi. Beda rua rurka fifi insa koma noba 
rita gu Yesus efen ruforoker. 

35 Beda rua nomnaga rikeba fifi insa koma moguma 
fogora rurofij rerin ruhujir ongga rufojingki. 

36 Erek koma tein, osnok egens ongga ofoka Yusuf 
bera ohu efen mebi nou fifi. Beda ofa orka efen fifi 
insa koma gu ruforoker beda rita fifi koma gu rua. 
Yusuf bera erek osnok egens ongga efen ofou ebiedi 
ebic Lewi jeska monuh Siprus. Ruforoker rijeka gu 
ofa efen ofoka erek Barnabas tein. (Rua rijeka ofa 
erek koma jeska ofa era mar ofou fogora ereisisi joug 
rusnok rudou efesi). 

37 (4:36) 

1 Orna egens ongga ofoka Ananias jera efen 
5 mohona Safira gohu gegan mebi. 

? Noba fifi ongga goga gesma jeska mebi insa 
koma bera goga gedemi oknama noba Ananias orka 
oknama skoita Yesus efen ruforoker noba eita gu 
rua. Beda ofa agot gu rua oida, "Kef bera fifi ongga 
mebi efen ofou nomnaga." 

3 Beda Petrus agot gu Ananias oida, "Teinefo fogora 
bua buh budou efesi gu Bilis fogora bucuwei mar gu 
Efena Ebsi Allah erek komo? Bua banggot oida bua 
bita mebi efen ofou nomnaga fob, tina ongga tenten 
bera bua bindemi fifi oknama nou bisinsa fob! 

^ Gij mona ongga bua bunohu bebin mebi enesi, 
bera mebi koma ah gu bua ros. Noba gij mona ongga 
bua buhu mebi insa koma fob, beda fifi ongga rirengk 
mebi koma tein bua bebin ros. Tina teinefo fogora 
bua busujohu gij budou efesi rot oida bumorokrusa 
memef erek komo? Bua busujohu oida bucuwei mar 

gu rusnok ojgomu! Tina ongga tenten bera bua 
bucuwei mar gu Allah fob!" 

? Nou ongga Ananias eg mar ongga Petrus enagot 
insa koma fob, beda ainsa koma tein ofa agos noba 
esma gu mebi. Beda ruforoka rifes rin noba rira 
meifeti ruround Ananias efaga noba rurka ofa jah 
moksu. Beda gij mona ongga rusnok enjgineg ringg 
osok gij mar insa koma fob beda rua rimeesa rot 
Allah efen owesa efek. 

6 (5:5) 

7 Erek aras orgomu deika, beda Ananias efen 
mohona oira jah suma tein. Ofa enejginaga rot oida 
efen mahina agos fob enesi. 

8 Beda Petrus ejeka gu ofa oida, "Fifi kef ongga bua 
jera bebin ahwina gesma jeska mebi ongga gonghu 
fob bera nomnaga insa kef ei?" Beda ofa oroun oida, 
"Tenten, fifi koma bera nomnaga insa koma." 

? Beda Petrus agot gu ofa oida, "Teinefo fogora bua 
jera ahwina godou egens nou gocuwei mar gu Efena 
Ebsi Tuhan erek komo. Koma erek goga gereneni 
Tuhan ojgomu. Bua big rusnok ruga koma ongga 
rimen ei? Koma bera ruforoka rifes ongga rurka bebin 
ahwina jah mebah noba risah ofa gij moksu fob. Rua 
ruksons noba ebeibeyaif rua rumorka bua tein jah 
moksu si!" 

10 Nou ongga Safira eg mar ongga Petrus enagot 
insa koma ros, beda ainsa koma tein ofa agos noba 
esma gu mebi jah Petrus odou. Nou ongga ruforoka 
rifes insa koma rinsaga fob beda rua rik, tina Ananias 
efen mohona Safira tein agos fob. Jefeda rua rurka 
ofa efen efaga jah odog noba risah ofa desi mahina 
efaga tein. 

11 Frek koma jefeda rusnok nomnaga ongga ruroru 
Yesus jera rusnok enjgineg tein ringg osok gij mar 
insa koma. Beda rua rudou oubsaha noba rimeesa 
eteb rot Allah efen owesa efek tein. 

1? Yesus efen ruforoker insa koma runtunggom 
mar onswos ofoukou jah gu rusnok rifekesa. Jefeda 
rusnok rudou oubsaha eteb rot. Noba rusnok 
nomnaga ongga ruroru Yesus fob rumohoturuma 
jera rudou egens gij momas ongga angh rejrej Mod 
Allah. Rusnok Yahudi rijeka momas koma efen ofoka 
Salomo. 

13 Noba rusnok enjgineg ongga runororu Yesus 
enesi bera rimeesa rumoira jera rua. Tina rusnok 
rudou oufamofa skoita rua insa koma ongga ruroru 
Yesus fob. 

1^ Noba orofosut mona bera rusnok rufoukou ruroru 
Yesus oga fogora ruira jera rusnok ongga Yesus efen 
erek rugun odudu dokun deika. 

15 Yesus efen ruforoker runtunggom mar onswos 
ofoukou fob, jefeda rusnok enjgineg rurka mofka 
rot rua ongga marenir jah moroju efembra. Rua 
rutunggom erek koma jeska rua rusujohu oida erek 
Petrus omoira jah suma, noba ofa efena orka rusnok 
ongga marenir insa koma, beda rua rimeita eskeira 
Si. 

16 Rusnok rin jeska monuh ofoukou ongga angh 
rejrej Yerusalem odudu dokun deika. Rua rurka 
rusnok ongga marenir jera rusnok ongga efena 
ofogog oira gij rudou efesi. Beda rua insa koma 
nomnaga rita eskeira fob. 

17 Ruforoker rita mar onswos erek insa koma 
ojgomuja onjoros ebirfaga imam-imam ongga ofoka 
aksa jera j jera efen rusnok jeska ebic Saduki rudou 

ejisei rot ruforoker koma fogora rudou ofogog skoita 
rua tein. 

18 Jefeda rua ragei ruforoker noba raha rua gij mod 
oskusk. 

1? Tina nou motu, beda malaikat egens jeska Allah 
ohoda montoj mod oskusk insa koma noba oroun 
Yesus efen ruforoker jah mebah. Beda malaikat 
egens koma agot gu rua oida, 

20 "Iwa ija jah momas ongga angh rejrej Mod Allah 
noba ifesij gu rusnok nomnaga osok gij Allah oga 
ongga eita eiteij ah ongga efeinah gu rusnok." 

21 Beda ruforoker koma ruroru erek malaikat egens 
koma agot gu rua. Nou rahah tenten beda rua ruira 
momas insa koma noba rua ruftuftu rusnok jah 
suma. Gij mona insa koma ebirfaga imam egens 
insa koma jera efen rusnok rinsaga jah suma, beda 
rumohoturuma jera ebirfager Yahudi nomnaga. Beda 
rua rubk rusnok jah mod oskusk jeskaseda ruroun 
ruforoker skoita rua. 

22 Jefeda rusnok koma rija jah mod oskusk. Nou 
ongga rua runjowa jah suma, beda rua rik, tina 
ruforoker rineker jah suma deika guri. Jefeda rua 
ruksons noba rifesij rot mar insa koma gu ebirfager 
insa koma nomnaga. 

?3 Rua ragot gu ebirfager koma oida, "Memef 
mensaga gu mod oskusk fob, noba memef mek oida 
montoj mod oskusk of joug ahais ros. Noba tentarer 
ongga runt joug mod oskusk bera runot joug montoj 
insa koma ros. Noba memef mohoda montoj koma, 
tina rusnok egens ai tein eneker gij mer efesi koma 
deika guru!" 

?4^ Nou ongga ebirfaga tentarer jera ebirfager 
imam-imam ringg mar insa koma fob, beda rua rudou 

eineina gij. Noba rua rijekjeka rudou rot mar okum 
ongga emen skoita rua rot. 

25 Ainsa koma beda orna egens esaga jah suma 
noba agot gu ebirfager koma nomnaga oida, 
"Akeineri, iwa ig, jeska rusnok ongga iwa yangha 
gij mod oskusk neeka fob bera ebeibeyaif riker gu 
momas ongga angh rejrej Mod Allah. Noba rua 
ruftuftu rusnok riskembemba gij suma tein!" 

26 Jefeda ebirfager tentarer eja jera efen rusnok jah 
suma noba ruroun Yesus efen ruforoker sons. Tina 
rua rinagot mar rot ruga ahais skoita ruforoker koma 
guru, jeska rua rimeesa rot oida rusnok riskemba jah 
suma rumotkonu oska fogora rimera mamu rimeredi 
rua. 

27 Rua rurka Yesus efen ruforoker skoita ebirfager 
insa koma. Beda ebirfaga imam-imam egens ongga 
ofoka aksa ejeka joug rua. 

28 Ofa agot gu rua oida, "Memef meyahehir joug 
iwa rot oida iwa inefesij mar osok gij osnok egens 
ongga ofoka Yesus deika guru. Tina ebeibeyaif iwa 
inororu mefmen moga guri! Noba iwa imfesij mar 
osok gij Yesus koma rejrej kota Yerusalem nomnaga 
fobo! Noba iwa tein yucuwei mar gij memef oida 
memef bera ongga manggob osnok egens koma 
ongga injeka ofoka Yesus fogora Ofa agos." 

29 Beda Petrus jera efen mohujir enjgineg tein ragot 
oida, "Memef mororu mar ongga Allah anggot rot 
gu memef fob ojgomu. Memef monororu mar ongga 
oska ongga iwa yanggot rot guru. 

30 Yesus, ongga iwa intob tumu mega salib erek 
osnok egens ongga ofogog, Ofa bera endebecki 
jeska agos fob. Noba mar ongga Ofa ontunggom 

koma oisouska owesa efek jeska Allah ongga mifmin 
mimower runggif gu sis fob. 

31 Beda Allah eita owesa efek eteb gu Ofa jera ofoka 
ongga aksa tein. Ofa esma mar insa koma jeskaseda 
ofoka ereij keingg rusnok noba eita eiteij ah ongga 
efeinah gu rusnok tein. Ofa ontunggom erek koma 
jeskaseda erek mimif ongga Israel mimeesa joug 
mifmin mar ongga oska, beda Ofa omosuna rot 
mifmin mar ongga oska insa koma jeska mudou efesi 
tein. 

32 Memef mefesij rot mar ongga memef mengk gu 
mesinsa meiteij fob. Noba Efena Ebsi Allah oncunc rot 
mar insa koma gij rusnok rudou efesi ongga ruroru 
Yesus efen oga fob. Noba Allah tein omobk Efena 
Ebsi gu rusnok ongga ruroru efen Oga rot tenten." 

33 Nou ongga ebirfager insa koma nomnaga ringg 
mar koma fob, beda rua rutkonu oska eteb skoita 
Yesus efen ruforoker. Jefeda rua rudou egens nou 
ranggob ruforoker koma ojgomu. 

34 Tina osnok egens ongga ofoka Gamaliel bera eker 
gu ebirfager koma rifekesa tein. Ofa bera erek Guru 
agama egens jeska ebic Farisi noba rusnok nomnaga 
rugif gu ofa erek eteb. Ofa ot noba obk rusnok 
jeskaseda ruroun ruforoker insa koma jah mebah. 

35 Beda ofa agot gu ebirfager insa koma nomnaga 
oida, "Akeineri ongga Israel! Iwa isujohu rot iskusk 
osok gij mar meidu ongga iwa idou os itunggom 
skoita ruforoker koma. 

36 Jeska sis fob osnok egens ongga ofoka Teudas 
ofra esinsa ofoka erek eteb. Noba rusnok rufok 
wuntin tohkuru ruroru ofa erek rerin ebirfaga. Noba 
ofa ois mosuruk skoita raja Kaisar, tina Kaisar 
efen tentarer ragob ofa ojgomu. Noba efen rusnok 

ruksons jah rerin monuh egens egens. Noba mar 
ongga rumois mosuruk rot insa koma bera ejeseiseifa 
ojgomu. 

37 Gij mona ongga Gubernur ofosuit rusnok rufoka 
nomnaga ongga ofa ofoka ereij keingg, beda osnok 
egens ongga ofoka Yudas jeska monuh Galilea 
ofra esinsa ofoka erek aksa. Noba ofa efen rusnok 
riskemba ongga ororu ofa gij mona insa koma. Ofa 
tein ois mosuruk skoita raja Kaisar, tina ofa tein agos 
noba efen rusnok ruksons gu rerin monuh egens 
egens. 

38 Jefeda didif disisi joug iwa jeskaseda iwa 
inotunggom mar egema tein skoita ruforoker insa 
koma guru. Iwa iajga joug rua ojgomu. Jeska erek 
mar kef ongga rua rutunggom noba ruftuftu rot bera 
en jeska rusnok ojgomu, beda mar koma emeja 
eseiseifa si. 

39 Tina erek mar ongga rua ruftuftu rot bera en 
jeska Allah, beda enadaij nou mimif mukoja mar 
ongga Allah ocosu rot guru. Jeska koma erek mimif 
miretei rot Allah!” 

40 Ebirfager enjgineg insa koma ruitij rot mar ongga 
Gamaliel anggot gu rua, jefeda rua ruitij oida rinagob 
Yesus efen ruforoker guru. Beda rua ruroun ruforoker 
insa koma sons, noba rangha rua rot ahais. Beda rua 
ragot joug oida, "Iwa inefesij mar osok gij Yesus 
ofoka deika guru!" Beda rua rubk ruforoker koma 
jeska. 

41 Yesus efen Ruforoker insa koma rija rot rudou 
ongga efaga ouka eteb, jeska Allah oncunc rua erek 
rusnok ongga rita efera okora morototuma erek 
Yesus eita efera okora sis fob. 

42 Noba gij orofosut mona bera rua rija jah momas 
ongga angh rejrej Mod Allah jera mod enjgineg 
ongga rusnok rerin jeskaseda ruftuftu noba rifesij 
mar osok gij Allah oga ongga oufamofa. Rua ragot 
oida, "Yesus bera Kristus egens koma ongga Allah 
anggot eimofoj rot emen nou eita eiteij ah ongga 
efeinah gu rusnok." 

1 Rusnok ongga ruroru Yesus rugun odudu dokun 

deika. Noba gij mona insa koma bera rusnok 
Yahudi ongga ruroru Yesus fob gij kota Yerusalem 
riker morototuma jera rusnok Yahudi ongga rujga 
jeska monuh Yunani. Rua insa koma jeska monuh 
Yunani ruroru Yesus fob tein. Beda rua ongga monuh 
Yunani rudou okum skoita Yahudi insa koma ongga 
kota Yerusalem efen. Jefeda rua ruga erahah gu 
Yesus efen ruforoker oida, "Yahudi ongga Yerusalem 
rinekeba maat rot iskusk gu memef ongga Yunani 
mefmen rija mesina guri!" 

? Erek koma jefeda ruforoker rufok setka kungkob 
erfeka ruhoturu rusnok nomnaga ongga ruroru Yesus 
fob noba ragot gu rua oida, "Erek memef mekeba 
maat gu rusnok ojgomuja, beda mefmen efekesa 
enah nou moftuftu Allah oga gu rusnok guru? 

3 Jefeda ongga oufa bera, iwa icunc yeyin ihujir 
jeska ifekesa erek rufok cinja erfeka ongga rudou 
efesis, noba ongga Efena Ebsi Allah engker gij rudou 
efesi fob. Beda memef mocunc rua erek rusnok 
ongga rumfij memef fogora rimekeba maat koma gu 
yeyin rija mesina tein. 

^Beda memef ongga rufok setka kungkob erfeka 
mom meiteij gu Allah noba moftuftu rot Allah oga gu 
rusnok ojgomu." 


Kisah Para Rasul 6 559 


? Rusnok insa koma nomnaga ruitij morototuma 
rot mar ongga ruforoker ranggot gu rua fob. Jefeda 
rua rucunc Stefanus erek osnok egens ongga omfij 
ruforoker. Ofa bera osnok egens ongga ororu Yesus 
rot tenten, noba Efena Ebsi Allah eita owesa efek gu 
ofa fob. Noba rua rucunc Filipus ni, Prokhorus ni, 
Nikanor ni, Timon ni, Parmenas ni, Nikolas ongga 
jeska Antiokhia ni. Nikolas koma erek rusnok Yahudi 
guru, tina ofa oira gij agama Yahudi fob. 

6 Beda rua ruroun rusnok rufok cinja erfeka insa 
koma skoita Yesus efen ruforoker, beda ruforoker 
koma raha ritma esij rua noba rum riteij gu Allah 
jeskaseda Ofa eita owesa efek gu rua. 

7 Erek koma jefeda rusnok rufoukou ringg rot Allah 
oga ongga oufamofa rejrej monuh insa koma. Noba 
rusnok rufoukou gij kota Yerusalem tein ruira odudu 
jera rua ongga ruroru Yesus fob. Noba rusnok Yahudi 
rerin imam-imam ofoukou tein ruroru Yesus gij mona 
insa koma. 

8 Stefanus bera erek osnok egens ongga eita mar 
ongga oufamofa oisouska owesa efek eteb jeska 
Allah. Jefeda ofa otunggom mar onswos ofoukou 
ongga ereita rusnok rudou oubsaha eteb rot. 

? Tina rusnok Yahudi rineya bera rita rudou oska 
rot ofa. Rusnok insa koma bera erek rua ongga rum 
riteij gu Allah gij mod ongga rumois ofoka Libertini. 
Rua bera erek rusnok Yahudi ongga ojga monuh 
Kirene jera Aleksandria. Rua jera rusnok Yahudi jeska 
monuh Kilikia jera monuh Asia ruga rimesedema jera 
Stefanus. 

10 Tina rua nomnaga risiri gu Stefanus ojgomu, 
jeska Efena Ebsi Allah ofij ofa fogora eita odou efesis 
rot mar ongga ofa agot gu rua. 

11Jefeda rua rusos rusnok rineya jeskaseda rua 
rucuwei mar rot Stefanus gu ebirfager oida, "Memef 
meg Stefanus oga oruh Musa jera Allah ofoka fobo!" 

1? Beda rua rifesij mar rourou erek insa koma gu 
rusnok enjgineg jera ebirfager Yahudi jera Guru-Guru 
agama tein. Jefeda rua nomnaga rutkonu oska eteb 
rot Stefanus noba rua rijagei ofa. Beda rua ruroun ofa 
skoita ebirfager imam-imam ongga rufoka aksa eteb. 

13 Noba rua tein ruhoturu rusnok enjgineg jeskaseda 
rucuwei mar ofoukou rot Stefanus gu ebirfager insa 
koma. Rua ragot oida, "Osnok egens kef oga oruh rot 
Mod Allah ongga ebsi komowa eteb, noba ofa oga 
oruh Allah oga ongga Ofa eita gu Musa rot mimif sis 
fob tein. 

14 Jeska memef meg ofa agot oida Yesus, ongga 
ojga kota Nazaret, bera omohoda Mod Allah kef 
nomnaga, noba omosuna mifmin agama erebent 
ongga mimif minsma jeska Musa!" 

15 Nou ongga ebirfager insa koma ringg rot mar insa 
koma nomnaga, beda rua ruhobut Stefanus rot rudou 
okumkum eteb. Tina rua rik oida Stefanus efen osum 
efesa egigir eteb erek malaikat efen osum ongga 
efesa egigir tein ojgomu. 

7 1 Beda ebirfaga imam-imam egens ongga ofoka 

aksa eteb ejeka gu Stefanus oida, "Mar ongga 
rusnok insa koma rimfesij rot bua bera tenten ei era 
gurei?" 

? Beda Stefanus oroun oida, "Akeineri, iwa ig duga 
fog. Gij mona ongga mifmin mimowa Abraham eneja 
jah monuh Haran enesi, beda ofa eker gij monuh 
Mesopotamia ros. Tina Allah, ongga mimif mugif gu, 
en skoita ofa 

3 noba agot gu ofa oida, 'Bua bija jeska bebin ebskir 
nomnaga jera monuhif noba bicira jah monuh egens 
ongga Didif dumocunc gu bua.' 

^Erek koma beda Abraham eja jeska efen monuh 
ongga ofoka Kasdim noba ofa ejeker gij monuh 
Haran. Noba gij mona ongga ofa efen meka anggos 
fob, beda Allah oroun ofa jah monuh Israel kef ongga 
akeineri jera didif mingker gij onojoros mona deisef. 

? Gij mona insa koma Allah eneita mebi egema tein 
gu Abraham enesi. Ofa enesma mebi ongga oskiyai 
tein nou emei mod gij tein guru. Tina Allah agen gu 
Abraham oida Ofa emeita mebi monuh insa koma 
nomnaga gu ofa erek efen mebi. Noba mebi insa 
koma nou efen rusnok nomnaga ongga runjuj jeska 
ofa tein. Tina gij mona insa koma bera Abraham onok 
efesa egema tein enesi. 

6 Erek koma tina Allah agot gu ofa oida, 'Bebin 
ebdebeser rimejeker erek rua ongga rusodosa gij 
monuh Mesir. Beda rusnok ongga rerin monuh insa 
koma rumot keingg rua noba rumotunggom mar 
ongga oska skoita rua ojgomuja onjoros tahun 
wuntin tohkuru omoisa fob. 

7 Tina Didif dumofra mar okum gu rusnok Mesir 
insa koma ongga runt keingg rua. Beda dedin rusnok 
rumorogna jeska monuh insa koma noba rimeja jah 
monuh insa kef ongga Didif dita gu bua. Beda rua 
rumougif gu Didif jah sif." 

8 Beda Allah agen rot mar insa koma gu Abraham 
oisouska mar egens ongga Ofa obk Abraham 
jeskaseda otunggom. Ofa obk Abraham jera efen 
efeser nomnaga jeskaseda riris rufom mareij ofos 
jeska. Noba gij mona ongga Abraham efen mohona 
onjuj rot efen efesa Ishak erek mona cinja orfomu 

fob, beda Abraham eris Ishak ofom mareij ofos jeska. 
Beda gij mona kahma deika, Ishak tein eris efen 
efesa Yakub ofom mareij ofos jeska. Beda gij mona 
kahma deika, Yakub eris efen efesa setka kungkob 
erfeka rerin rufom mareij ofos jeska tein. Beda Yakub 
efen efeser setka kungkob erfeka insa koma bera 
ongga rijerek mimif ongga Yahudi mifmin mimower 
ebic setka kungkob erfeka insa koma. 

? Tina gij mona insa koma bera Yakub efen efeser 
setka kungkob erfeka insa koma rudou ejisei rot rerin 
rukosa Yusuf. Jefeda rua ruhu ofa gu rusnok ongga 
rija jah monuh Mesir. Rua ringk ofa erek osnok egens 
ongga omfij rua ojgomuja. Tina Allah ofij ofa ojgomu, 

10 fogora osuwa ofa jeska mar ongga oska nomnaga 
ongga ereneni ofa. Gij mona ongga ofa eja skoita 
raja Mesir ongga ofoka Firaun, beda Allah eita 
odou ongga efesis eteb gu ofa. Jefeda Firaun odou 
oufamofa eteb skoita Yusuf. Beda ofa ofra Yusuf erek 
efen gubernur gij monuh Mesir insa koma. Noba ofa 
ofoka ereij keingg Firaun efen rusnok nomnaga. 

11 Gij mona kahma deika, beda mosona eteb ongk 
rusnok nomnaga gij monuh Mesir jera monuh Kanaan 
tein. Jefeda rusnok rifera okora eteb. Noba mosona 
ongk mifmin mimower ongga ringker gij monuh 
Kanaan tein. 

12 Jefeda gij mona ongga Yakub eg oida rusnok 
ruhu maat gij monuh Mesir, beda ofa obk efen efeser 
rineya insa koma jah monuh Mesir jeskaseda ringk 
maat. Koma erek mona ongga sismeni nou rua rimeja 
jah suma. 

13 Beda gij mona ongga rua ruksons jah monuh 
Mesir rot ofosma jueka deika jeskaseda ringk maat, 
beda Yusuf agot gu rua oida ofa bera Yusuf ongga 


Kisah Para Rasul 7 563 


rerin rukosa. Gij mona insa koma Firaun eg rot Yusuf 
efen meka jera mokorer. 

1^ Jefeda Yusuf esa oga skoita efen meka Yakub 
jeskaseda rua nomnaga rijeker gu monuh Mesir. Rua 
nomnaga erek rufok setka cinja erfeka noba cinja. 

15 Jefeda Yakub ejeker gij monuh Mesir onjoros 
ofa jera efen efeser ongga mifmin mimower koma 
nomnaga ragos fob. 

16 Beda rua rerin ridebeser rurka mimower insa 
koma rerin rufora nomnaga sons jah kota Sikhem. 
Beda rua risah rufora insa koma gij odog egens 
ongga Abraham engk jeska rusnok Hemor sis fob. 

17 Dektek deika guru beda mar ongga Allah anggen 
rot gu Abraham sis eteb fob bera ensaga doida fob. 
Gij mona insa koma bera mifmin mimower ruk riser 
rufoukou fogora mifmin rusnok rufoukou riker gij 
monuh Mesir. 

18 Rua rija erek rusnok rufoukou onjoros mona 
ongga raja Faraun ongga efeinah ofoka ereij keingg 
rusnok monuh Mesir. Ofa enejginaga rot Yusuf guru. 

1? Firaun koma ebidei mifmin mimower, noba ocunc 
odou ongga ofogog eteb skoita rua. Ofa ocunc mar 
ongga oska skoita rua fogora eradgodu rua jeskaseda 
rij rerin riser riferatefa nomnaga beda ragos ojgomu. 

20 Beda gij mona insa koma Musa efen mosu 
onjuj rot ofa. Ofa bera erek eferatefa egens ongga 
ongkoska eteb. Ofa efen mosu jera meka gok ofa 
gij mod gegan erek mesta ortomu fob. Tina goga 
gemeesa rot raja Firaun jefeda goga gaha ofa igef 
jah mebah. 

21 Tina raja Firaun efen efesa ojaga oroun ofa noba 
ok ofa erek esinsa efen efesa. 

22 Beda rua ongga Mesir ruftuftu Musa gij rerin mar 
nomnaga, jefeda ofa ejerek osnok egens ongga odou 
efesis eteb noba efen owesa efek eteb gij mar ongga 
ofa anggot jera mar ongga ofa ontunggom tein. 

23 Noba gij mona ongga Musa efen tahun setka 
tohkuru fob, beda ofa odou os ek rot efen rusnok 
Israel riker erek teinefa. 

24 Tina gij mona insa koma ofa ek osnok egens 
ongga Mesir obu efen osnok egens ongga Israel. 
Jefeda ofa ot jera osnok egens ongga Israel koma 
noba agob ofa ongga Mesir beda agos. 

25 Ofa osujohu rot oida ofa efen rusnok Israel 
rijginaga rot fob oida Allah omobk ofa jeskaseda 
osuwa rua ongga Israel jeska rusnok Mesir. Tina rua 
rinejginaga rot koma enesi. 

26 Noba erek monog beda ofa ek gosnok Israel 
gegeka ongga gemagobuma. Jefeda ofa ocosu rot 
agei getma mejerema. Ofa agot gu goga oida, 'Goga 
bera gomokorama! Teinefa fogora gemagobuma erek 
komo?' 

27 Tina osnok egens koma ongga agob efen mohuj 
insa koma okoja Musa. Ofa agot oida, 'Idu bera 
onofra bua fogora birek mefmen ebirfaga egens 
ongga anggot mar rot memef. 

28 Era bua bimagob didif ei, erek bua banggob 
osnok egens koma ongga Mesir efen neeka ei?' 

29 Nou ongga Musa eg mar insa koma beda ofa 
ejginaga oida rusnok nomnaga rijginaga rot osnok 
egens koma ongga ofa anggob neeka fob. Jefeda ofa 
emeesa fogora oku jah monuh owowa ongga ofoka 
Midian. Beda ofa oskotu arja egens jah suma noba 
ok efesa gegeka. 

30 Gij tahun setka tohkuru deika, beda malaikat 
egens orogna keingg Musa gij monuh owowa ongga 
angh doida memaga Sinai. Malaikat egens koma 
orogna erek mah eisa. 

31 Nou ongga Musa ek mah eisa insa koma, beda 
ofa odou oubsaha noba ejekjeka odou rot. Jefeda ofa 
ojot doida mah insa koma jeskaseda ek mar koma 
erek meidu. Nou ongga ofa ont doida mah insa koma 
fob, beda ofa eg Tuhan agot oida, 

32 'Didif bera Allah ongga bebin ebimower Abraham, 
Ishak jera Yakub runggif gu sis fob tein.' Beda Musa 
osousouyu eteb jeska emeesa, noba ofa edemi eiteij 
jeska mah insa koma ongga eisa eteb. 

33 Beda Tuhan agot gu ofa oida, 'Bua buhoda bebin 
sepatu jeska bukoda ojgomu, jeska mebi ongga 
bunot gij jah sif bera erek ebsi komowa. 

34 Didif dik fob, tina mar okum ofoukou bera ah 
keingg dedin rusnok Israel gij monuh Mesir fob. Didif 
dig rerin ruga ofoukou ongga rumois gu didif rot 
rudou ongga efera okora eteb ojgomuja. Jefeda Didif 
dunjuj jeska mebaga jeskaseda dusuwa rua jeska 
rerin mar okum insa koma. Ebeibeyaif Didif dumobk 
bua jah monuh Mesir jeskaseda bufij rua.' 

35 Sismeni bera Allah ombk Musa skoita rua ongga 
Israel jeskaseda rufij rua. Tina rua rukoja ofa ojgomu. 
Rua ragot gu ofa oida, 'Idu bera omfra bua fogora 
birek mefmen ebirfaga egens ongga anggot mar rot 
memefo.' Jefeda ofa oku jah monuh Midian. Tina 
Musa koma bera ongga Allah agot mar gu oisouska 
malaikat egens ongga erek mah eisa. Noba Ofa obk 
Musa jeskaseda oksons jah monuh Mesir erek rerin 
ebirfaga egens fogora osuwa rua ongga Israel jeska 
mar okum ongga ah keingg rua ojgomuja. 

36 Musa kef bera ongga ongkag rot rua ongga Israel 
jeska monuh Mesir. Noba gij tahun rara setka tohkuru 
bera ofa otunggom mar onswos ofoukou sismeni gij 
monuh Mesir, beda gu Mei Mojumu Ffei Ekeni tein, 
jera gij monuh ongga owowa tein. 

37 Noba Musa kef tein bera ongga anggot gu rua 
ongga Israel oida, 'Ebeibeyaif Allah oncunc didif direk 
efen nabi egens nou iwa. Tina gij mona kahma deika 
bera Allah omocunc nabi egens egema deika jeska 
ifekesa. Noba Ofa omokag rot iwa jeskaseda osuwa 
iwa jeska yeyin mar ongga okum.' 

38 Musa koma bera ongga ont rot mifmin mimower 
Israel gij mona ongga rua riker gij monuh ongga 
owowa ojgomuja. Ofa bera ongga Allah enagot mar 
gu oisouska Malaikat egens gu memaga Sinai fogora 
ofa oftuftu oga koma gu mifmin mimower. Allah oga 
insa koma bera ongga eita eiteij ah aibin gu rusnok. 
Noba oga Allah insa koma bera ojuj jeska mifmin 
mimower skoita mimif ongga deisef tein fob. 

39 Erek koma tina, mifmin mimower rinagei Musa 
efen oga guru. Rua rukoja ofa erek rerin ebirfaga 
egens. Noba rua rudou os ruksons jah monuh Mesir 
ojgomu. 

^0 Gij mona ongga Musa eker gu memaga Sinai ofos 
ros, beda rua ongga Israel ragot gu ofa efen mokosa 
Harun oida, 'Bua butunggom mar egens jeskaseda 
memef mougif gu mar koma ojgomu. Noba memef 
mororu mar koma erek mefmen ebirfaga egens 
fob. Jeska mefmen ebirfaga Musa oroun memef 
jah monuh owowa insa kefi. Tina ofa eja fob, noba 
menejginaga rot meidu ongga encirej ofa fob guru.' 

^1 Beda gij mona insa koma rua risinsa rutunggom 
mar egens ongga erek sapi efer. Beda rua nomnaga 

rurka rerin mareibra jeskaseda rumougif gu mar 
egens insa koma. Beda rua ruka noba rudou efaga 
ouka eteb rot mar insa koma ongga rua risinsa 
runtunggom. 

?? Jefeda Allah aha rua jah ojgomu, jeska rua 
rugif gu mar ongga angh gu mebaga erek mesta 
ni, motur ni, jera mowa ni. Tina runougif gu Allah 
deika guri. Tina mar insa koma bera ororu jeni mar 
ongga nabi-nabi runggu keingg gij Mar Efeyi Ebsi 
sis fob oida, 'Ei, iwa ongga Israel! Gij mona ongga 
iwa ingker gu monuh owowa erek tahun rara setka 
tohkuru bera iwa inera yeyin mareibra fogora irougif 
gu Didif guri. Tina iwa ira yeyin mareibra insa koma 
fogora irougif gu mar enjgineg ofoukou ojgomu. 

43 Mar enjgineg ofoukou insa koma bera erek 
modwok egens ongga iwa intunggom nou Molokhlah 
fogora yugif gu ofa. Noba iwa intunggom mega efebr 
erek motur ongga iwa yuis ofoka Refan. Beda iwa 
yurka mar insa koma jah monuh nomnaga ongga 
inja gij jeskaseda yugif gu mar koma. Iwa ita mar 
ongga oska ofoukou fob, jefeda Didif dimaha iwa jah 
ojgomu. Noba rusnok ongga rufogog skoita iwa bera 
rimen nou rimagei iwa. Beda rua rumorka iwa jah 
monuh yes ongga ofoka Babel.' " 

^4 Beda Stefanus agot deika oida, "Gij mona ongga 
sis fob bera mifmin mimower ringker jah monuh 
owowa ros. Beda Allah obk Musa jeskaseda ei mod 
egens ongga rua rumougif gu Allah gij. Noba gij mona 
ongga rua rinja jah monuh enjgineg, beda rua ruhoda 
mod egens insa koma beda rurka morototuma. Mod 
egens koma bera erek mar ongga orocunc rot oida 
Allah eneker jah gu rua rifekesa ojgomuja. Noba 

rua rii mod egens koma ororu jeni mar ongga Allah 
oncunc gu Musa rot sismeni fob. 

45 Beda gij mona ongga mifmin mimower insa koma 
nomnaga ranggos gij monuh ongga owowa fob, beda 
rerin riser rurka Mod Allah egens koma jah monuhif 
ongga ofoka Kanaan. Gij mona insa koma bera Allah 
ekemeji rusnok enjgineg ongga ringker gij monuh 
koma rot sismeni. Beda Yosua orka Mod Allah egens 
insa koma fogora ongkag rot rua ongga Israel askesi 
rua nomnaga ruira gij monuh Kanaan kef. Beda Mod 
Allah egens insa koma ah jah suma ojgomuja onjoros 
mifmin mimowa raja Daud ofoka ereij keingg rusnok. 

46 Ofa erek osnok egens ongga Allah odou eskeira 
eteb rot. Jefeda ofa erejgei gu Allah, ongga mimowa 
Yakub ougif gu tein, jeskaseda erek Allah oitij rot, 
beda Daud emei mod eteb egens nou Ofa. 

47 Tina ongga tenten bera Daud efen efesa Salomo 
ongga ei mod eteb egens nou Allah gij mona kahma 
deika fob. 

48 Tina Allah, ongga efen owesa efek ekirsa jeska 
mar nomnaga, bera eneker gij mod egens ongga 
rusnok rii fob ojgomu guru. Jeska Ofa efen nabi 
egens ongga runggu gij Mar Efeyi Ebsi rot mar ongga 
Ofa anggot erek kef oida, 

49'Iwa isujohu oida Didif diker erek sinefo? Erek 
iwa itunggom mod egens nou Didif beda iwa isujohu 
rot oida diker jah suma ojgomu ei. Erek koma guru, 
jeska mebaga nomnaga bera erek dedin mod, noba 
mebif bera nou dangha dukoda gij ojgomu. 

50 Didif dineker gij mod egens ojgomu guru, 
jeska didif disinsiyai bera ongga duntunggom mar 
nomnaga.' " 

51 Nou ongga Stefanus anggot mar insa koma oisa 
fob, beda ofa agot deika gu ebirfager imam-imam 
insa koma oida, "Iwa yanggot oida didif duga oruh 
Mod Allah ongga ebsi komowa fob ei. Tina ongga 
tenten bera iwa isinsa ongga idou ombrera ojgomu! 
Iwa bera ongga inororu Allah oga rot tenten jinaga 
guru! Iwa ita mar ongga oska morototuma erek 
yeyin imower rita sis fob ojgomu. Jeska iwa yukoja 
mar ongga Allah ontunggom oisouska Efena Ebsi 
ojgomuja! 

52 Yeyin imower rufra mar okum keingg Allah efen 
nabi-nabi ongga Ofa obk skoita rua fob. Rua tein 
ranggob nabi-nabi ongga Allah omobk jeskaseda 
ranggot gu rua oida, 'Allah omobk osnok egens 
ongga odou ebsi komowa jeskaseda en noba eita 
eiteij ah ongga efeinah gu rusnok si.' Noba Ofa koma 
ongga Allah ombk bera en fob, tina iwa ingkikif jeska 
Ofa fogora yanggob Ofa fob! 

3 Iwa bera ongga insma hukum Allah oisouska 
malaikat egens ongga anggot rot mar insa koma gu 
Musa sis fob. Tina iwa tein inororu hukum Allah insa 
koma rot tenten guri!" 

?^ Nou ongga ebirfager imam-imam Yahudi insa 
koma ringg mar nomnaga ongga Stefanus emfesij gu 
rua fob, beda rua rutkonu oska eteb rot ofa onjoros 
rugufu etiti rurkaga efesi skoita ofa. 

55 Tina Efena Ebsi Allah ongga engker gij Stefanus 
odou efesi bera eita owesa efek gu ofa. Jefeda ofa 
eyajga jah mebaga noba ofa ek Allah ongga efesa 
eisa eteb. Noba ofa ek Yesus onot desi Allah jah 
ognosk. 

56 Beda Stefanus agot gu rusnok insa koma oida, 
"Wah! Iwa ik! Jeska didif dik mebaga ohoda noba 
Yesus ot desi Allah jah ognosk fob!" 

?/ Nou ongga ebirfager insa koma nomnaga ringg 
mar ongga Stefanus anggot insa, jefeda rua nomnaga 
rujamu rusu noba ruis mar rot ruga eteb jeskaseda 
rineg mar ongga ofa enagot insa koma guru. Beda 
ainsa koma tein rua nomnaga ragei ofa, 

38 beda rikris ofa jeska kota Yerusalem fogora rira 
mamu ofoukou riredi ofa rot ahais. Beda rua ongga 
runcuwei mar gij ofa insa koma ruhoda meisoufa 
jeskaseda rua tein rira mamu riredi ofa. Rua raha 
rerin meisoufa koma gu oforoka efes egens ongga 
ofoka Saulus jeskaseda agei nou rua. 

?? Askesi rua nomnaga rira mamu riredi Stefanus 
ros, beda ofa ois rot oga eteb oida, "Tuhan Yesus, 
bita difeni jeska!" 

90 Beda ofa esiri gu mebi noba ois rot oga eteb oida, 
"Tuhan, Bua busuna mar ongga oska kef ongga rua 
runtunggom skoita didif jeska rua rudou efesi." Nou 
ongga ofa ois rot mar insa koma fob, beda ofa agos. 
8 ! Saulus tein onot jah suma noba ofa tein oitij 

rot mar ongga runtunggom insa koma skoita 
Stefanus jeskaseda agos ojgomu. Gij mona insa koma 
tein rusnok Yahudi ongga runororu Yesus Kristus 
guru ruhca rusnok Yahudi ongga ruroru Yesus Kristus 
fob ongga ringker gij kota Yerusalem jeskaseda 
rutunggom mar ongga ofogog skoita rua. Jefeda 
rusnok ongga ruroru Yesus fob bera ruku jeska kota 
Yerusalem, beda rua riberbera gij monuh Yudea jera 
monuh Samaria. Noba Yesus efen ruforoker risinsiyai 
ojgomu bera riker gij kota Yerusalem. 

? Gij mona insa koma tein, rusnok rineya ongga 
ruroru Allah oga rot tenten bera risah Stefanus efaga 
gij moksu efesi. Noba rua ribisa noba rudou okora 
eteb rot ofa. 

3 Tina Saulus, ofa ohca rusnok ongga ruroru Yesus 
ojgomuja. Beda ofa ekris runer jera rujager jeska 
mod egens egens noba orka rua jah mod oskusk. 

^Rusnok insa koma ongga rungku jeska kota 
Yerusalem rijefesij rot Allah oga ongga oufamofa 
rejrej monuh ongga rinjeker gij. 

? Erek koma tein, osnok egens ongga ororu Yesus 
ongga ofoka Filipus eja jah kota egens ongga angh 
gij monuh Samaria. Ofa efesij gu rusnok jah suma 
osok gij Yesus Kristus ongga Allah anggot eimofoj 
nou emen jeskaseda eita eiteij ah ongga efeinah gu 
rusnok. 

6 Nou ongga rusnok ringg rot mar insa koma noba 
ringk mar onswos ofoukou ongga ofa ontunggom 
fob, beda rua ruj rusu nou rot tenten. 

7 Filipus etaha joug efena ofogog ofoukou fogora 
rua rurogna jeska rusnok rudou efesi rot rimeesa 
eteb. Noba ofa tein eita eskeira gu rua ongga raki 
obohah tein. 

8 Jefeda rusnok ongga ringker gij kota insa koma 
rudou efaga ouka eteb rot mar insa koma nomnaga. 

? Gij mona insa koma tein osnok egens ongga ofoka 
Simon bera eker gij kota koma. Ofa erek osnok egens 
ongga otunggom mar mousu ofoukou ongga ereita 
rusnok rudou oubsaha rot. Ofa ofra esinsa ofoka erek 
mendersi ongga efen owesa efek eteb. 

10 Jefeda rusnok rufoukou gij kota koma erek rua 
ongga rufoka aksa jera rua ongga rufojingki tein rig 

efen oga noba ruroru ofa. Rua ragot oida, "Osnok 
egens kef efen owesa efek eteb jeska Allah!" 

11 Ofa otunggom onswos erek koma, jefeda rusnok 
rufoukou rig efen oga noba ruroru ofa. 

12 Tina Filipus efesij rot Allah oga ongga oufamofa. 
Noba ofa emfesij rot teinefa Allah ofoka ereij keingg 
rusnok. Noba ofa tein oftuftu rua rot oida Yesus 
koma bera Kristus egens ongga emen. Jefeda rusnok 
rufoukou ruroru mar ongga Filipus emfesij gu fogora 
runer jera rujager rita baptis. 

13 Simon esinsa tein ororu mar ongga Filipus 
emfesij insa koma noba ofa tein eita baptis. Ofa tein 
odou oubsaha eteb rot mar onswos ongga Filipus 
ontunggom gij kota koma, jefeda ofa ororu Filipus 
ojgomuja. 

1^ Gij mona ongga Yesus efen ruforoker gij kota 
Yerusalem ringg rot oida rusnok gij monuh Samaria 
ruroun Allah oga ongga oufamofa fob, beda rua rubk 
Petrus jera Yohanes jeskaseda geja jah suma. 

15 Gij mona ongga Petrus jera Yohanes genjesaga 
jah Samaria fob, beda goga gom geiteij nou rua 
ongga Samaria ongga ruroru Yesus fob jeskaseda rua 
tein risma Efena Ebsi jeska Allah. 

16 Goga gom geiteij nou rua jeska rua askesi rita 
baptis oisouska Yesus ofoka fob, tina rua rinesma 
Efena Ebsi jeska Allah enesi. 

17 Jefeda Petrus jera Yohanes gaha getma esij rua 
ribirfaga beda gom geiteij gu Allah. Beda ainsa koma 
tein rua risma Efena Ebsi Allah ojgomu. 

18 Simon ek joug oida Petrus jera Yohanes gaha 
getma esij rusnok beda rusnok koma risma Efena 
Ebsi Allah. Jefeda ofa orka fifi gu Petrus jera Yohanes 
noba agot gu goga oida, 

1?"Goga geita owesa efek insa koma tein gu didif 
jeskaseda gij mona ongga didif dangha ditma esij 
rusnok, beda rua tein rimesma Efena Ebsi Allah." 

20 Tina Petrus agot gu Simon oida, "Teinefa fogora 
bua bunosujohu rot oida adaij nou bua bira fifi 
birengk owesa efek jeskaseda bita Efena Ebsi gu 
rusnok erek komo? Bua bija jah mahmei meren 
ongga ent bua jera bebin fifi ojgomu! 

21 Jeska bua busujohu rot mar erek insa koma, 
jefeda enadaij nou bua buira jera memef rot mar 
ongga memfarur gij insa kef jinaga guru! Jeska 
memef mejginaga oida bebin budou efesi onororu 
Allah rot tenten enesi. 

22 Erek koma jefeda bua bija jeska mar ofogog 
ongga bunosujohu rot ojgomu. Noba bua bimeesa 
joug bebin mar ongga oska, beda bum biteij gu Allah 
jeskaseda Ofa osuna rot bebin mar ongga oska koma 
ojgomu. 

23 Jeska didif dijginaga rot oida bebin budou efesi 
bera ebera rot mar ongga binjisei rot ojgomu. Noba 
budou efesi ekebin mar ofogog insa koma ojgomuja 
fob." 

24 Erek koma jefeda Simon ois gu Petrus jera 
Yohanes oida, "Goga gocunc godou ongga okora rot 
didif ojgomu, noba gom geiteij nou didif gu Allah 
jeskaseda mar insa koma enecirej didif guru!" 

25 Nou ongga goga goftuftu noba gemfesij rot Allah 
oga gu rusnok oisa fob, beda goga goksons jah kota 
Yerusalem. Nou ongga goga gencira gu moroju ros, 
beda goga goftuftu rot Allah oga ongga oufamofa gu 
rusnok gij monuh ofoukou ongga angh gij Samaria. 

26 Malaikat egens jeska Allah agot gu Filipus oida, 
"Bua bija gu moroju ongga enjejah kota Yerusalem 

jera monuh Gaza. Moroju koma ah gij monuh ongga 
mebsta tuturu." 

27 Jefeda Filipus eja jah moroju ongga malaikat 
egens anggot rot gu ofa. Gij mona insa koma tein 
osnok egens ongga ofoka aksa bera encira gu moroju 
insa koma. Ofa ecira sons jah efen monuh ongga 
ofoka Etiopia. Ofa erek osnok egens ongga agei 
mareibra nomnaga nou raja 0jaga egens ongga ofoka 
Kandake gij efen monuh Etiopia insa koma. Osnok 
egens koma enja jah Yerusalem jeskaseda om eiteij 
gu Allah jah suma fob. Noba ebeibeyaif ofa eker esij 
korobaga egens ongga kuda encira rot. Ofa eker esij 
korobaga koma noba ek gij Mar Efeyi Ebsi rot mar 
ongga nabi Yesaya onggu keingg fob. 

28 (8:27) 

29 Erek koma beda Efena Ebsi Allah agot gu Filipus 
gij odou efesi oida, "Bua bija doida korobaga egens 
koma." 

30 Jefeda ofa ofof skoita korobaga egens koma, 
beda ofa eg osnok egens koma efesij gij surat nabi 
Yesaya. Jefeda Filipus ejeka gu ofa oida, "Tuan, bua 
budou ebriyi gij mar ongga bua bik koma fob ei?" 

31 Beda osnok egens koma oroun oida, "Dudou 
enebriyi gij guri. Jefeda idu bera omofij didifo 
jeskaseda dudou ebriyi gij mar ongga nabi Yesaya 
enagot rot kefo. Jeska didif dinek osnok egema tein 
ongga odou embriyi gij mar kef efen ofou jeni enesi.' 
Jefeda ofa oroun Filipus jeskaseda eifef esij efen 
korobaga, noba goga geker morototuma. 

32 Osnok egens koma efesij mar gij surat nabi 
Yesaya ongga agot mar erek kef oida, "Ofa erek 
domba efer egens ongga rusnok risejah nou ragob. 
Noba Ofa erek domba efer egens ongga rusnok 

rimeris efen efeji jeska, tina ofa eker toumou ojgomu. 
Ofa enoga erahah rot tein guru. 

33 Rua ruga oruh Ofa noba rita mar ongga oska 
skoita Ofa. Tina Ofa onotunggom mar ongga oska 
guru. Idu bera efesij mar nou Ofa, jeska rua ragob 
Ofa fob." 

34 Osnok egens jeska Etiopia koma ejeka gu Filipus 
oida, "Bua bagot gu didif rot mar insa kef efen ofou 
ojgomu fog. Mar insa koma ongga nabi Yesaya 
enagot rot bera osok gij ofa esinsa ei, era osok gij 
osnok enjgineg ei?" 

35 Erek koma jefeda Filipus efesij gu ofa rot mar 
insa koma efen ofou. Noba oisouska mar insa koma 
ofa tein emfesij rot Allah oga ongga oufamofa osok 
gij Yesus Kristus. 

36 Askesi goga gecira gu moroju ros, beda goga 
gensaga gu mei egens ongga ah jah suma. Beda 
osnok egens insa koma agot gu Filipus oida, "Bua Bik, 
jeska mei egens enahuma! Jefeda didif tein dudou os 
dita baptis jah sif ojgomu?" 

37 ((Beda Filipus agot gu ofa oida, "Erek bua budou 
ororu Yesus Kristus rot tenten fob, beda didif dimeita 
baptis gu bua." Beda osnok egens koma oroun sons 
oida, "Didif dudou ororu oida Yesus Kristus bera Allah 
efen efesa.")) 

38 Beda goga gojuj jeska korobaga insa koma noba 
gojot gu mei efesi. Beda Filipus eita baptis gu ofa. 

3? Nou ongga goga gomorogna jeska mei efesi fob, 
beda Efena Ebsi Allah orka Filipus jeska monuh insa 
koma. Noba osnok egens insa koma jeska Etiopia 
enek ofa deika guru. Tina ofa eja rot odou efaga 
ouka eteb jah efen monuh. 

^0 Beda Filipus orogna gij kota Asdod. Beda ofa eja 
jeska Asdod jah kota Kaisarea. Askesi ofa encira jah 
Kaisarea ros, beda ofa efesij rot oga ongga oufamofa 
osok gij Yesus Kristus gij kota-kota ongga angh 
gij monuh insa koma onjoros ofa ensaga gij kota 
Kaisarea. 

1 Gij mona insa koma bera Saulus odou os eita 

mar ofogog skoita rua ongga ruroru Yesus Kristus 
ojgomu. Jefeda ofa eja skoita ebirfaga imam-imam 
egens 

? jeskaseda erejgei ofa rot surat egens ongga eragot 
gu ebirfager imam-imam gij kota Damsyik oida 
Saulus esma owesa efek jeska imam egens koma 
fob. Noba ofa ek runer era rujager ongga ruroru 
Yesus oga gij kota Damsyik, beda ofa emagei rua 
noba omorka rua jah mod oskusk gij kota Yerusalem. 

3 Nou ongga ofa eita surat egens insa koma fob 
beda ofa eja jah kota Damsyik. Tina nou ongga ofa 
ensaga doida kota Damsyik fob, beda ainsa koma 
tein mar erek efesa ongga eisa eteb doska jeska 
mebaga esenin Saulus jah suma. 

^ Beda ofa esiri gu mebi, noba ofa eg oga egens 
ongga ois gu ofa oida, "Saulus! Teinefo fogora bua 
budou os bita difera okora erek komo." 

? Beda Saulus ejeka gu Ofa oida, "Tuan, Bua bera 
idu?" Beda oga egens koma oroun oida, "Didif bera 
Yesus ongga bua budou os bita difera okora gu 
ojgomu. 

6 Tina ebeibeyaif bidebecki noba buira gij kota 
Damsyik. Jah suma bera osnok egens emagot rot 
meidu ongga bua bumotunggom." 

7 Rusnok nomnaga ongga ruroru Saulus jeska 
Yerusalem rudou osousouyu morototuma noba riker 

toumou ojgomu. Jeska rua tein rig oga egens insa 
koma, tina rua rinek osnok egens ai tein guru. 

8 Beda Saulus edebecki noba ohoda eiteij, tina ofa 
enek mar deika guru fob. Jefeda rua ragei Saulus 
etma noba ruroun ofa jah kota Damsyik. 

? Gij mona rara orgomu bera ofa eker rot eiteij ofou 
ojgomu. Noba ofa enet maat era enej mei tein jinaga 
guru. 

10 Osnok egens ongga ororu Yesus ongga ofoka 
Ananias bera eker gij kota koma. Gij mona insa koma 
Efena Ebsi Allah ocunc mar gu Ananias gij odou 
efesi. Gij mar koma bera Tuhan Yesus ois gu ofa 
oida, "Ananias!" Beda Ananias oroun oida, "Tuhan, 
meidu?" 

11 Tuhan Yesus agot gu ofa oida, "Bua bija jah mod 
ongga Yudas efen ongga angh gij moroju ofoka 
Aharuka. Nou ongga bua binsaga jah suma fob, beda 
bijeka rot osnok egens ongga ofoka Saulus jeska kota 
Tarsus. Ofa om eiteij ros, 

12 noba Efena Ebsi oncunc gu ofa gij odou efesi oida 
ofa emek bua bimen skoita ofa. Bua bimeja skoita 
ofa beda baha bitma esij ofa efen eiteij beda eskeira 
fogora emek mar sons." 

13 Beda Ananias oroun oida, "Tuhan, Didif dig mar 
ofoukou jeska rusnok enjgineg osok gij Saulus koma 
fob. Ofa bera erek osnok egens ongga eita mar 
ofogog eteb skoita bebin rusnok gij kota Yerusalem. 

1^ Noba orka surat egens jeska ebirfaga imam-imam 
ongga eita owesa efek gu ofa jeskaseda agei rusnok 
nomnaga ongga ruroru Bua." 

15 Tina Tuhan Yesus agot gu Ananias oida, "Bua 
bija ojgomu. Jeska Didif duncunc ofa fob erek osnok 
egens ongga omofij Didif fogora ofa emagot mar 

osok gij Didif gu rusnok enjgineg ongga erek Yahudi 
guru jera rerin raja-raja tein jera rusnok ongga 
Yahudi tein si. 

16 Noba Didif disinsa dumocunc gu ofa rot mar 
okum ongga emeita efera okora gu ofa jeska ofa 
ororu Didif fob." 

17 Erek koma jefeda Ananias eja jah mod ongga 
Saulus engker gij, beda ofa aha etma esij ofa. Beda 
ofa agot oida, "Saulus ongga birek edohuj, Tuhan 
Yesus, ongga orogna keingg bua gu mona ongga 
ecka fob. Ofa bera obk didif skoita bua jeskaseda 
biteij ohoda noba bik mar sons fogora bisma owesa 
efek jeska Efena Ebsi Allah." 

18 Ainsa koma tein mar ongga erek mos obohobru 
esiri jeska Saulus eiteij noba ofa ek mar sons. Beda 
ofa edebecki noba Ananias eita baptis gu ofa. 

1? Nou ongga ofa ent maat fob, beda efen efaga 
esma ofora efek sons. Saulus eker gij mona ofoukou 
jera rusnok ongga ruroru Yesus gij kota Damsyik. 

20 Ofa eja jah mod ongga rusnok Yahudi rum riteij 
gu Allah gij, beda ofa efesij gu rusnok oida Yesus 
bera Allah efen efesa. 

21 Rusnok insa koma nomnaga rudou oubsaha eteb 
rot Saulus noba rua ragot moguma oida, "Ofa kef 
bera ongga ofra mar okum keingg rusnok ongga 
ruroru Yesus gij kota Yerusalem! Noba ofa en jah sif 
jeskaseda agei rusnok ongga ruroru Yesus fogora 
orka rua skoita ebirfaga imam-imam jah Yerusalem 
tein." 

22 Tina gij orofosut mona bera Saulus esma owesa 
efek ekirsa gij mar ongga ofa oftuftu fogora ofa 
ocunc rot tenten oida Yesus bera Kristus ongga en 
jeskaseda eita eiteij ah ongga efeinah gu rusnok. 

Jefeda enadaij nou rusnok Yahudi riseda rot mar 
ongga ofa oftuftu erek jinaga guru. 

?3 Gij mona ofoukou egema deika, beda rua ongga 
Yahudi rudou egens nou ragob Saulus. 

24 Tina Saulus eg rot mar insa koma fob. Gij orofosut 
mona jera motu tein bera rua rusku joug montoj kota 
koma jeskaseda ragob ofa. 

25Tina gij motu juens beda Saulus efen mohujir 
raha ofa gij morungga eteb gij morongsu. Morongsu 
egens koma ah skida tembok aksa ongga angh joug 
kota koma. Beda rua ritki ofa gij morungga jah 
mebah jeska kota koma fogora ofa oku jeska. 

26 Saulus oksons jah kota Yerusalem, noba ofa odou 
OS eker erek egens jera rusnok ongga ruroru Yesus 
jah suma tein. Tina rua rusujohu rot oida ofa onororu 
Yesus rot tenten enesi, jefeda rua rimeesa rot ofa. 

27 Tina osnok egens ongga ofoka Barnabas en 
skoita Saulus. Beda ofa oroun Paulus skoita Yesus 
efen ruforoker. Barnabas efesij gu rua rot teinefa 
Saulus ek Tuhan gu moroju gij mona ongga ofa enja 
jah Damsyik, noba rot teinefa Tuhan anggot mar 
gu ofa gij mona insa koma. Barnabas tein efesij gu 
ruforoker koma rot teinefa Saulus omftuftu rusnok 
rufoukou osok gij Yesus gij kota Damsyik rot odou 
ongga enemeesa oskiyai tein guru. 

?8 Ofa efesij mar rot Saulus gu ruforoker erek koma, 
jefeda rua ruroun Saulus erek egens jera rua. Noba 
gij mona insa koma tein ofa efesij mar osok gij Yesus 
jah gu Yerusalem rot enemeesa tein guru. 

?9 Ofa eseda Yahudi ruga rot mar nomnaga ongga 
rua ongga ruga omosokuma rot. Yahudi insa koma 
bera rujga jeska monuh Yunani. Rua rutkonu oska 
rot Saulus, jefeda rua rudou os ragob ofa ojgomu. 

30 Rusnok ongga ruroru Yesus ringg rot oida rusnok 
Yahudi insa koma rudou os ragob Saulus, jefeda 
rineya jeska rua ruroun Paulus jah kota Kaisarea 
fogora rua rubk ofa jah kota Tarsus. 

31 Erek koma jefeda rusnok ongga ruroru Yesus gij 
monuh Yudea ni, monuh Galilea ni, monuh Samaria 
ni, rua nomnaga riker rot ongkoska, jeska rusnok 
Yahudi ongga runororu Yesus guru bera rineita mar 
ongga oska skoita rua deika guru. Jefeda rusnok 
ongga rumororu Yesus rugun odudu dokun deika. 
Beda rua nomnaga risma owesa efek jeska Tuhan 
ojgomuja. Efena Ebsi ofij rua rot ahais fob, jefeda rua 
nomnaga ruroru Yesus rot tenten ojgomu. 

22 petrus ecira rejrej monuh ofoukou jeskaseda 
ogog rusnok ongga ruroru Yesus. Noba gij mona 
juens ofa ojogog rusnok ongga ruroru Yesus gij kota 
Lida. 

33 Ofa ek osnok orna egens ongga ofoka Eneas gij 
kota koma. Osnok egens koma aki ofumbohah fogora 
emageima, jefeda gij tahun cinja orfomu fob bera ofa 
enecira jinaga guru. 

34 Beda Petrus agot gu Eneas oida, "Eneas! 

Yesus ongga erek Kristus bera eita eskeira gu bua! 
Bidebecki noba bug bebin meidibi." Ainsa koma tein 
Eneas eckicki noba ot. 

35 Nou ongga rusnok gij kota Lida jera kota Saron 
ringg rot oida Eneas ecira fob, jefeda rusnok riskemba 
rudou ororu Yesus tein. 

36 Ojaga egens ongga ofoka Tabita bera eker gij 
kota Yope. Ofa erek osnok egens ongga ororu Yesus 
rot tenten fob. (Ofa efen ofoka Dorkas gij Yunani 
oga). Ofa erek osnok egens ongga eita mar ongga 

oufamofa gu rusnok nomnaga noba ofa ofij rusnok 
ongga rufojingki tein. 

37 Gij mona insa koma bera ofa maren eteb fogora 
agos fob. Beda rusnok rut efen efaga ororu agama 
erebent fogora risah ofa gij morongsu egens ongga 
angh skida. 

38 Kota Yope ah doida kota Lida. Beda gij mona insa 
koma rusnok ongga ruroru Yesus gij kota Yope koma 
ringg rot oida Petrus ensaga jah kota Lida fob noba 
eker jah suma. Jefeda rua rubk gosnok gegeka skoita 
Petrus. Nou ongga goga gensaga jah suma beda 
goga gerejgei Petrus jeskaseda ofa en ebeirens jah 
kota Yope. 

3? Jefeda Petrus oitij rot. Nou ongga ofa ensaga jah 
suma, beda rusnok ruroun ofa jah morongsu ongga 
mar agos enah gij. Noba rija mesina rufoukou jah 
suma rut rejrej Petrus noba ribisa rot Tabita. Rua 
rucunc meisoufa ongga Tabita eb nou rua sis fob gu 
ofa. 

^0 Beda Petrus obk rua nomnaga jeska morongsu 
egens koma. Beda ofa es okeibi gu mebi noba om 
eiteij gu Allah. Nou ongga ofa om eiteij oisa fob, 
beda ofa oh odou gu mar agos koma noba agot oida, 
"Tabita, bidebecki!" Beda Tabita ohoda eiteij noba ek 
Petrus, beda ofa edebecki. 

^1 Beda Petrus agei efen etma noba oroun ofa 
jeskaseda ot. Beda ofa ois gu rua ongga ruroru Yesus 
jah suma jera rija mesina insa koma tein, beda ofa 
aha Tabita ongga emfena ebah sons gu rua. 

42 Rusnok rifesij moguma rot mar insa koma rejrej 
monuh Yope, jefeda rusnok rufoukou ruroru Yesus 
gij monuh insa koma tein. 

43 Petrus eker jah suma erek mona ofoukou deika 
jera osnok egens ongga ofoka Simeon. Simeon koma 
erek osnok egens ongga ontunggom mar jeska sapi 
ofos. 

10 1 Osnok egens ongga ofoka Kornelius bera 
eker gij kota Kaisarea. Ofa erek Yahudi guru 
noba efen ofoka aksa erek kapten egens ongga ofoka 
ereij keingg tentarer rufok wuntin egens. Ofa jera 
efen tentarer insa koma rujga jeska monuh Italia. 

? Ofa jera rusnok nomnaga ongga ringker jera ofa 
rugif gu Allah tein. Noba ofa otunggom mar ongga 
ereita Allah odou eskeira rot. Koma bera, ofa ofij 
rusnok Yahudi ongga rufojingki. Noba orofosut mona 
bera ofa om eiteij gu Allah. 

3 Gij mona juens erek aras orgomu moworu, beda 
ofa ek mar ongga Efena Ebsi Allah oncunc gu ofa 
gij odou efesi. Ofa ek malaikat egens jeska Allah en 
noba ois gu ofa oida, "Kornelius!" 

^ Kornelius ohobut malaikat egens koma rot emeesa 
eteb, noba agot oida, "Akeina, meidu?" Beda malaikat 
koma agot gu ofa oida, "Allah eg buga rot mar ongga 
bua bum biteij rot gu Ofa fob. Noba Ofa ocunc odou 
ongga oufamofa skoita bua jeska bua bumfij rusnok 
ongga rufojingki tein. 

? Ebeibeyaif bubk rusnok egema jah kota Yope 
jeskaseda rujois gu osnok egens ongga ofoka Simon 
Petrus. 

6 Ofa eker jera osnok egens ongga ofoka Simon. 
Simon efen mod ongga ot jah mei mojomu efei 
efembra. Simon koma efen efarur erek otunggom 
mar jeska sapi ofos." 

7 Nou ongga malaikat egens koma agot mar oisa 
fob, beda Kornelius ois gu gosnok gegeka ongga 

gomfij ofa jera tentara egens ongga odou ocosu efei 
ahtah. 

8 Kornelius efesij gu rua rot mar nomnaga ongga 
ofa engk jeska malaikat egens insa koma. Beda ofa 
obk rua jah kota Yope jeskaseda ruhca Petrus. 

? Erek monog deika nou mowa ot deis ros, beda 
rua ongga Kornelius ombkir koma rujowa gu moroju 
OSUWU ros, noba ai juens beda rua rumoira gij kota 
Yope. Gij mona insa koma tein bera Petrus ejeker 
jah skida mod ongga ofa engker gij. Mod koma ofos 
erek edeider. Ofa eja jah skida jeskaseda om eiteij 
gu Allah jah suma. 

10 Askesi ofa eker jah suma ros, beda mosona ok 
ofa fob, jefeda ofa obk osnok egens jeskaseda esejah 
maat nou ofa. Nou ongga osnok egens koma ensejah 
maat ros, beda ainsa koma tein Tuhan ocunc mar gu 
Petrus gij odou efesi. 

11 Beda Petrus ek mar erek mebaga ohoda, noba 
ofa tein ek mar erek mohkowu eteb ongga rimein 
fogora onsorora jah mebi. 

12 Noba gij mohkowu egens koma bera ofa ek mar 
ofoukou erek mar ongga efen aki tohkuru, jera mar 
ongga era otkonu erecira erek magosu. Noba ofa ek 
mem ofoukou jera mar enjgineg tein. 

13 Beda ofa eg oga egens ongga agot oida, "Petrus, 
bidebecki noba buina marska kef beda bit ojgomu." 

1^ Beda Petrus oroun oida, "Tuhan guru, jeska mar 
koma erek maat ongga oska. Enadaij nou didif dit 
maat ongga ebireira erek koma guru! Jeska mefmen 
runa ensis riyahehir joug memef jeskaseda menet 
maat erek koma guru." 

15 Tina oga egens koma oroun gu ofa oida, "Enadaij 
nou bua bijeka marska insa koma erek oska guru, 

jeska Allah bera oncunc oida maat insa koma bera 
erek oufamofa ojgomu." 

16 Tuhan ocunc mar insa koma gu Petrus gij odou 
efesi erek ofosma juomu fob. Beda Petrus enek mar 
insa koma deika guru. 

17 Petrus odou eineina gij mar insa koma efen ofou. 
Noba askesi ofa osujohu noba ejekjeka odou rot mar 
insa koma ros, beda rusnok ongga Kornelius omobkir 
runjowa gu mod ongga Simon engker gij. 

18 Bega rua rijeka gu rusnok oida, "Osnok egens 
ongga ofoka Simon Petrus bera eker jera iwa jah sif 
ei?" 

1? Ainsa koma tein Petrus odou osujohu rot mar 
ongga engk insa koma efen ofou ros, beda Efena Ebsi 
Allah agot gu ofa oida, "Ei, Petrus! Rusnok rugomu 
ruhca bua. 

20 Bua bujuj ebeirens noba binemeesa rot rua guru. 
Bua buroru rua ojgomu, jeska Didif bera ongga 
dumbk rua koma skoita bua fob." 

21 Jefeda Petrus ojuj jah mebi noba agot gu rua 
oida, "Didif bera ongga iwa inohca. Iwa in rot meidu?" 

22 Rua ruroun oida, "Ebirfaga tentarer egens ongga 
ofoka Kornelius bera onobk memef skoita bua jah sif. 
Ofa erek osnok egens ongga odou osowejameja eteb, 
noba ofa ougif gu Allah tein. Noba rusnok Yahudi 
rufoukou tein rudou os ofa erek eteb. Malaikat egens 
jeska Allah agot gu ofa oida ofa erejgei bua jeskaseda 
bin jah efen mod, beda ofa emeg mar meidu ongga 
bua bimagot rot gu ofa si." 

23 Jefeda Petrus oroun rua noba rua rahca gij Simon 
efen mod nou motu insa koma. Erek monog rahah 
tentena, beda Petrus ororu rusnok insa koma jah 

kota Kaisarea. Rusnok rineya ongga ruroru Yesus gij 
kota Yope rija morototuma jera rua tein. 

24 Rua ricira erek motu egens beda risaga gu 
monuh Kaisarea. Beda Kornelius ohoturu efen rusnok 
nomnaga jera efen mohujir gij efen mod efesi, jeska 
ofa ororu eimofoj rot Petrus. 

25 Nou ongga Kornelius engk Petrus ensaga fob, 
beda Kornelius ojorodosu ofa jah moroju. Beda ofa 
es okeibi gu mebi noba ougif gu Petrus. Ofa osujohu 
oida Petrus erek osnok egens ongga ebsi komowa 
eteb. 

26 Tina Petrus oku etma noba agot gu ofa oida, 
"Bidebecki ojgomu, jeska didif tein dusnok giskini 
erek bua." 

?/ Askesi Petrus jera Kornelius gemfesij mar 
moguma ros, beda goga goira jah mod efesi. Beda 
Petrus ek, tina rusnok rufoukou rumohoturuma jah 
suma fob. 

28 Beda ofa agot gu rua oida, "Iwa tein ijginaga 
rot oida, ororu agama Yahudi erebent bera enadaij 
nou memef ongga Yahudi meker erek egens era 
mineremesema tein jera rusnok enjgineg guru. Jeska 
memef mosujohu rot oida rusnok ongga Yahudi guru 
bera rerin mar ongga oska ojgomu. Tina ebeibeyaif 
Allah oncunc gu didif gij dudou efesi fob oida enadaij 
nou didif dusujohu rot mar erek koma deika guru. 

29 Jeska gij mona ongga Tuan ois gu didif jeskaseda 
din jah sif, beda didif dudou onokum rot guru. Jefeda 
ebeibeyaif didif dudou os dijeka gu bua oida bua buis 
gu didif jeskaseda din rot meidu." 

30 Beda Kornelius agot gu Petrus oida, "Erek mona 
tohkuru fob, didif dum diteij gij dedin mod erek 
moworu fob. Beda ainsa koma tein didif dik mar erek 

osnok orna egens ot jah dudou. Ofa ergi meisoufa 
ongga erek efesa eteb. 

31 Beda osnok orna egens koma agot gu didif oida, 
'Kornelius, Allah eg buga rot mar ongga bum biteij 
rot gu Ofa fob. Noba Ofa odou eskeira rot bua jeska 
bua bumfij rusnok ongga rufojingki. 

32 Ebeibeyaif bubk rusnok rineya jah kota Yope 
jeskaseda rujois gu osnok egens ongga ofoka Simon 
Petrus. Ofa eker jera osnok egens ongga ofoka 
Simon. Simon efen mod ongga ot jah mei mojomu 
efei efembra. Osnok egens koma efen efarur erek 
otunggom mar jeska sapi ofos.' 

33 Jefeda didif dumbk rusnok ebeirens jeskaseda 
rujoroun bua jah sif. Noba bua budou eriaga 
eteb jeska bua bin skoita didif fob. Jefeda memef 
nomnaga memohoturuma erek egens nou Allah fob. 
Noba memef mesejah nou meg mar nomnaga ongga 
Tuhan Allah obk bua rot jeskaseda bagot gu memet." 

34 Beda Petrus agot oida, "Ebeibeyaif didif dudou 
ebriyi gij rot tenten oida Allah odou okora rot rusnok 
nomnaga, koma erek rusnok Yahudi jera rusnok 
ongga Yahudi guru tein. 

35 Ofa odou okora rot rusnok gij monuh nomnaga 
ongga rugif gu Ofa noba ongga rita mar ongga 
oufamofa ojgomuja. 

3eTwa ijginaga rot oida Allah bera eita efen oga 
ongga oufamofa gu rusnok Israel sis fob. Allah oga 
ongga oufamofa koma bera ongga ocunc gu rusnok 
nomnaga rot teinefa rua rimeita eiteij ah ongga 
efeinah jeska Yesus Kristus. Beda Allah omoroun rua 
erek efen rusnok. Yesus koma bera erek Tuhan nou 
rusnok nomnaga. 

37 Iwa tein ijginaga rot mar ongga Ofa ontunggom 
sismeni gij monuh Galilea, beda rejrej monuh Yudea 
tein. Mar insa koma ororu mona ongga Yohanes eita 
baptis gu rusnok. 

38 Iwa tein ijginaga oida Allah bera oncunc Yesus 
ongga ojga monuh Nazaret. Noba Ofa eita owesa 
efek eteb jera Efena Ebsi gu Yesus jeskaseda Ofa 
otunggom mar onswos ofoukou. Noba Ofa ecira 
rejrej monuh ofoukou beda Ofa otunggom mar ongga 
ongkoska eteb erek eita eskeira gu rusnok ongga 
Bilis ot keingg ojgomuja. Ofa otunggom mar erek 
koma jeska Allah bera eker desi Ofa. 

3? Didif jera dedin edohujir ongga setka kungkob 
erfens bera mek gu mesinsa meiteij rot mar nomnaga 
ongga Ofa ontunggom rejrej monuh Yahudi jera gij 
kota Yerusalem tein. Erek koma tina rusnok runtob 
Ofa tumu mega salib beda Ofa agos. 

^0 Tina gij mona juomu deika fob, beda Allah eita 
owesa efek gu Ofa jefeda Ofa edebecki jeska agos. 
Beda Allah ocunc Ofa gu rusnok rufoukou tein. 

^1 Allah onocunc Ofa gu rusnok Yahudi nomnaga 
guru, tina gu memef ongga Allah oncunc gij mona 
ongga sismeni jeskaseda memef mefesij gu rusnok 
enjgineg rot mar insa koma ongga memef mek gu 
mesinsa meiteij. Memef mej mei noba met maat 
morototuma jera Ofa gij mona ongga Ofa endebecki 
jeska agos fob tein. 

42 Noba Ofa obk memef jeskaseda mefesij rot Oga 
ongga oufamofa insa koma gu rusnok nomnaga. 
Noba memef mefesij gu rusnok oida Yesus koma 
esma ofoka ongga aksa eteb jeska Allah jeskaseda 
Ofa oga ojga rot rusnok nomnaga osok gij idu bera 
ongga emesma okum jeska Allah noba idu bera 

ongga emesma oufamofa jeska Allah tein. Koma rot 
rusnok nomnaga ongga rifena ebah ros jera rusnok 
nomnaga ongga ranggos fob tein. 

43 Sis fob bera nabi-nabi nomnaga rimfesij mar 
osok gij Yesus. Rua ragot oida erek rusnok rudou 
ororu Yesus Kristus rot tenten, beda Allah omosuna 
rot rerin mar ongga oska jeska rudou efesi oisouska 
Yesus esinsa efen owesa efek." 

^4 Askesi Petrus emfesij mar insa koma ros, beda 
ainsa koma tein Efena Ebsi Allah ojuj noba eker 
jera rua nomnaga ongga ragosuit mar ongga Petrus 
enagot koma. 

45 Rusnok Yahudi ongga ruroru Yesus fob noba 
ongga rincira morototuma jera Petrus jeska kota 
Yope rig rusnok insa koma nomnaga rifesij mar noba 
risitit gu Allah gij oga enjgineg ongga rusnok koma 
risinsa rinejginaga rot enesi. Mar onswos insa koma 
en jeska Efena Ebsi Allah. Jefeda rusnok Yahudi insa 
koma rudou oubsaha eteb jeska koma orocunc rot 
oida Allah eita Efena Ebsi gu rusnok enjgineg ongga 
erek Yahudi guru tein fob. 

46 (10:45) 

?/ Beda Petrus agot oida, "Iwa ik rusnok kef! Rua 
tein risma Efena Ebsi Allah erek memef tein! Jefeda 
adaij nou rua rita baptis noba ruroru Yesus ojgomu." 

48 Beda Petrus obk rua jeskaseda rita baptis gij 
Yesus Kristus ofoka. Nou ongga rua rita baptis fob, 
beda rua ruis gu Petrus jeskaseda ofa eker jera rua 
erek mona orgomu deika fog. 

1 1 1 Yesus efen ruforoker jera rusnok nomnaga 

ongga ruroru Yesus rejrej monuh Yudea rig 
oida rusnok ongga Yahudi guru bera ruroru Allah oga 
ongga oufamofa fob. 

? Gij mona ongga Petrus ongksons jah Yerusalem 
fob, beda rusnok Yahudi ongga ruroru Yesus fob, 
tina ongga ruroru Yahudi erebent rot ahais ros, bera 
rudou okum rot ofa. 

3 Rua ragot gu ofa oida, "Petrusa. Teinefa fogora 
bua binekirsa rot mifmin agama erebent fogora 
bingker morototuma jera rusnok ongga erek oska 
erek komo! Jeska rua enerek Yahudi guru. Noba 
ongga oska ekirsa bera bua bit maat morototuma 
jera rua tein!" 

^Erek koma jefeda Petrus efesij gu rua rot koisoisa 
osok gij mar nomnaga ongga rua rinjeka gu ofa rot. 

? Ofa agot mar erek kef: "Gij mona juens bera didif 
dingker gij kota Yope. Beda didif dujom diteij jah 
skida mod monggosum ofos ongga edeider. Beda 
ainsa koma tein Tuhan Allah ocunc mar gu didif gij 
dudou efesi. Didif dik mar erek mohkowu eteb ongga 
rimein fogora onsorora jah mebi. Mohkowu koma en 
noba ah doida didif. 

6 Nou ongga didif dik gij mohkowu efesi insa koma, 
beda didif dik marska ofoukou erek mar ongga efen 
aki tohkuru, jera mar ongga era otkonu erecira erek 
magosu, noba dik mem ofoukou jera mar enjgineg 
tein ongga angh gij mohkowu efesi insa koma. 

7 Beda didif dig oga egens ongga agot oida, 'Petrus, 
bidebecki noba buina marska koma beda bit ojgomu.' 
8 Tina didif duroun gu Ofa oida, 'Tuhan guru, jeska 
maat koma bera erek mar ongga oska. Jefeda didif 

dinet maat ongga ebireira erek koma guru! Jeska 
mefmen runa ensis riyahehir joug memef jeskaseda 
menet maat erek koma guru.' 

? Tina oga insa oroun gu didif oida, 'Enadaij nou bua 
bijeka maat insa koma erek oska guru. Jeska Allah 
bera oncunc oida maat koma bera oufamofa ojgomu.' 

10 Didif dik mar insa koma gij dudou efesi rot ofosma 
juomu, beda dinek mar insa koma deika guru. 

11 Gij mona insa koma tein rusnok rugomu ongga 
erek Yahudi guru rinjesaga keingg mod ongga 
dingker gij insa koma. Osnok egens jeska monuh 
Kaisarea bera onobk rua skoita didif. 

1? Beda Efena Ebsi Allah ocunc gu didif gij dudou 
efesi rot oida dudou enemeesa guru, noba duroru 
rua ojgomu. Noba dedin edohujir ongga cinja erfens 
tein ruroru didif jah kota Kaisarea. Noba memef 
nomnaga moira gij mod ongga osnok egens ongga 
ofoka Kornelius efen. 

13 Beda Kornelius koma efesij gu memef rot teinefa 
ofa ek mar gij odou efesi erek malaikat egens ongga 
ot jah ofa odou noba agot gu ofa oida, 'Bubk rusnok 
rineya jah kota Yope jeskaseda rujois osnok egens 
ongga ofoka Simon Petrus. 

1^ Ofa emefesij gu bua rot mar ongga emeita eiteij 
ah ongga efeinah gu bua jera bebin rusnok nomnaga 
ongga ringker jera bua.' " 

15 Beda Petrus agot deika oida, "Askesi didif dimfesij 
mar gu rua ros, beda ainsa koma tein Efena Ebsi Allah 
ojuj jeska mebaga noba eker desi rua, morototuma 
erek Efena Ebsi eker desi mimif gij mona ongga 
sismeni. 

16 Erek koma beda dudou ah keingg rot mar ongga 
Tuhan anggot gu memef sis fob oida, 'Yohanes eita 
baptis gu rusnok erek giskini ojgomu, tina iwa imeita 
baptis oisouska Efena Ebsi Allah." 


Kisah Para Rasul 11 591 


17 Jefeda koma orocunc rot koisoisa gu mimif oida, 
Allah eita Efena Ebsi gu rusnok ongga Yahudi guru 
morototuma erek Ofa eita gu mimif ongga Yahudi gij 
mona ongga mimif muroru Tuhan Yesus Kristus oga. 
Erek koma jefeda enadaij nou didif dagot joug mar 
ongga Allah ondou os rot nou rusnok enjgineg guru." 

18 Nou ongga rusnok Yahudi insa koma ringg mar 
ongga Petrus emfesij gu rua fob, beda rudou onokum 
rot ofa deika guru. Beda rua risitit gu Allah noba ragot 
oida, "Erek koma jefeda Allah tein eita efekesa gu 
rua ongga Yahudi guru, jeskaseda rua tein rimeesa 
joug rerin mar ongga oska noba risma eiteij ah ongga 
efeinah tein." 

1? Gij mona ongga rusnok ranggob Stefanus fob, 
beda rua tein rita mar okum gu rusnok enjgineg 
ongga ruroru Yesus fob. Jefeda rua insa koma ruku 
noba riberbera gij monuh enjgineg. Rineya ongga 
rungku jah monuh Fenisia ni, rineya ongga rungku 
jah motowohu Siprus ni, rineya tein ongga rungku 
jah kota Antiokhia ni. Rua nomnaga rifesij rot Allah 
oga ongga oufamofa gu rusnok ongga erek Yahudi 
guru gu monuh nomnaga ongga rungku gij. 

20 Tina rineya ongga ruroru Yesus fob jeska 
motowohu Siprus jera monuh Kirene rija jah kota 
Antiokhia noba rua rifesij rot Allah oga ongga 
oufamofa osok gij Yesus gu rusnok jah suma ongga 
erek Yahudi guru. 

?1 Noba owesa efek jeska Allah ah gu rua, jefeda 
rusnok riskemba ruroru Yesus noba ruh rudou efesi 
skoita Tuhan gij monuh insa koma. 

22 Rusnok rufoukou rifesij moguma rot mar ongga 
rua insa koma runtunggom ojgomuja onjoros rua 
ongga ruroru Yesus gij kota Yerusalem tein rig rot 

mar insa koma fob. Jefeda rua rubk rerin ruhuj egens 
ongga ofoka Barnabas skoita rusnok insa koma gij 
kota Antiokhia. 

?3 Gij mona ongga Barnabas ensaga jah suma fob, 
beda ofa odou efaga ouka eteb rot jeska ofa ek oida 
Allah eita oufamofa eteb gu rusnok ongga ruroru 
Yesus gij kota insa koma fob. Beda ofa oftuftu rua 
rot ahais jeskaseda rua ruroru Yesus rot tenten 
ojgomuja. 

24 Barnabas koma bera erek osnok egens ongga 
odou ocosu efei ahtah eteb. Noba owesa efek jeska 
Efena Ebsi Allah bera ah gu ofa. Noba ofa tein ororu 
Yesus rot tenten fob. Jefeda oisouska mar ongga ofa 
oftuftu noba ontunggom fob, bera rusnok rufoukou 
runroru Yesus ojgomuja. 

25 Beda Barnabas ojohca Saulus gij kota Tarsus. 

26 Gij mona ongga ofa orodosu Saulus fob, beda 
ofa oroun Saulus jah kota Antiokhia jeskaseda goga 
goftuftu rusnok rufoukou insa koma ongga ruroru 
Yesus fob. Goga geker morototuma jera rua gij kota 
Antiokhia gij tahun egens. Noba gij kota Antiokhia 
insa koma bera rusnok enjgineg rijeka rua ongga 
ruroru Yesus fob oida, Rua ongga Kristen. 

27 Gij mona insa koma bera nabi-nabi ongga Kristen 
rineya rin jeska kota Yerusalem jah kota Antiokhia. 

?8 Nabi egens jeska rua ongga ofoka Agabus. Ofa 
agot oisouska Efena Ebsi gu rua ongga Kristen oida 
gij mona kahma beda mosona eteb omok rusnok gij 
monuh ofoukou si. (Noba gij mona kahma, beda mar 
koma ecira jeni Agabus agot fob. Koma gij mona 
ongga Klaudius ejerek raja Kaisar ongga ofoka ereij 
keingg rusnok gij monuh Israel nomnaga). 

29 Jefeda rua nomnaga ongga ruroru Yesus gij kota 
Antiokhia rudou egens nou ruhoturu rerin fifi oknama 
fogora risa skoita rerin ruhujir ongga ruroru Yesus gij 
monuh Yudea jeskaseda ringk maat. Rua rikeba fifi 
koma ororu jeni osnok egens egens efen ofora efek. 

30 Nou ongga rua runghoturu fifi insa koma fob, 
beda rua rita fifi koma gu Barnabas jera Saulus 
jeskaseda goga gorka fifi insa koma gu ebirfager 
rusnok Mod Ari ongga ruroru Yesus gij monuh Yudea. 
1 2 1 Gij mona insa koma tein raja Herodes obk 

efen rusnok jeskaseda ragei rusnok ongga 
ruroru Yesus gij kota Yerusalem fogora omofra mar 
okum keingg rua. 

? Ofa tein obk efen tentarer jeskaseda rira meiteb 
riragob Yakobus ongga Yohanes efen mokora fogora 
agos. 

3 Herodes ek, tina rusnok Yahudi ongga runororu 
Yesus guru bera rudou eskeira eteb rot ofa jeska 
ofa otunggom mar ongga ofogog insa koma skoita 
Yakobus. Jefeda ofa obk efen tentarer deika 
jeskaseda ragei Petrus tein. Ofa otunggom mar insa 
koma gij mona eteb egens ongga ruis ofoka Paskah. 

^ Nou ongga rua ranggei Petrus fob, beda rua raha 
ofa gij mod oskusk fog. Beda Herodes obk efen 
tentarer ebic tohkuru jeskaseda rut joug Petrus rot 
ahais. Tentara Ebic egens erek tentara rufok tohkuru. 
Ofa osujohu rot oida Petrus ah gij mod oskusk jah 
suma onjoros mona ongga eteb insa koma omoisa 
fog. Beda ofa omoroun Petrus noba omoga ojga rot 
ofa erek teinefa jah rusnok Yahudi rudou nomnaga. 

? Jefeda rua raha Petrus gij mod oskusk ojgomu. 
Tina rua ongga ruroru Yesus gij Yerusalem rum riteij 
rot ahais gu Tuhan nou Petrus ojgomuja. 

6 Gij motu juens bera Petrus ahca gij mod oskusk 
rot efen etma ongga rirakid fob. Noba tentara gegeka 
gaha ofa gu gefekesa. Noba tentarer rineya ongga 
runt joug montoj mod oskusk koma. Noba gij monog 
rahah tentena, beda Herodes omoroun Petrus fogora 
omoga ojga rot Petrus erek teinefa jah rusnok rudou. 

7 Gij motu insa koma ros beda Petrus ah 
ahaingkongka fob. Beda malaikat egens jeska Allah 
orogna rot efesa erek eisa eteb noba ot desi Petrus. 
Beda ofa ebs Petrus noba agot oida, "Ei Petrus! 
Bidebecki ebeirens!" Ainsa koma tein rantai ongga 
angh tumu Petrus etma ohoda noba esiri jeska. 

8 Beda malaikat egens koma agot oida, "Birgi 
meisoufa bebin noba birakid mek meifos tein." Beda 
Petrus ororu malaikat egens koma oga ojgomu. Beda 
malaikat egens koma agot deika oida, "Buk mohkowu 
bebin noba buroru didif ojgomu." 

? Jefeda Petrus ororu malaikat egens koma jeska 
morongsu gij mod oskusk. Tina Petrus enejginaga rot 
oida malaikat ongga enagot mar gu ofa bera erek 
mar ongga tenten guru. Jeska ofa osujohu rot oida 
mar insa koma bera erek mar ongga Tuhan oncunc 
gu ofa gij odou efesi ojgomu. 

10 Erek koma beda goga gerabj tentarer ongga runt 
joug montoj ongga egens. Beda goga gerabj tentarer 
ongga runt joug montoj ongga egeka tein. Beda 
goga genjesaga gu montoj besi ongga omf joug mod 
oskusk nomnaga. Tina montoj koma ohoda jeska rua 
ojgomu, beda goga gorogna noba gecira morototuma 
erek ai yes fog. Beda malaikat egens koma eseiseifa 
jeska Petrus. 

11 Beda ainsa koma tein Petrus odou ebriyi gij mar 
insa koma nomnaga ongga ofa engk fob. Noba ofa 

agot gu esinsa oida, "Ebeibeyaif didif dijginaga rot 
tenten fob oida Tuhan bera onobk malaikat egens 
koma jeskaseda osuwa didif jeska Herodes efen 
owesa efek jera mar ofogog ongga rusnok Yahudi 
tein rudou os rot Herodes otunggom skoita didif!" 

12 Nou ongga Petrus odou ejginaga rot tenten 
oida Allah oroun ofa jeska mod oskusk fob, beda 
ofa eja jah mod ongga Maria efen. Maria koma 
bera erek Yohanes efen mosu. Noba Yohanes bera 
ongga rusnok rijeka ofoka Markus tein. Gij motu insa 
koma tein bera rusnok rufoukou ongga ruroru Yesus 
rumohoturuma gij mod egens jeskaseda rum riteij gu 
Allah rot Petrus. 

13 Noba askesi rua rum riteij ros, beda Petrus 
ensaga gu mod insa koma noba ofa engkingk montoj 
jah mebah. Beda ojaga egens ongga ofoka Rode 
ojohoda montoj. Ofa erek osnok egens ongga omfij 
gij mod egens koma. 

1^ Nou ongga ofa ojohoda montoj koma, beda ofa 
eg oga egens koma. Beda ofa osujohu oida koma 
bera erek Petrus oga. Jefeda ofa odou efaga ouka 
eteb, tina ofa onohoda montoj jeska Petrus enesi. 
Tina ofa oira ebeirens gij morongsu, beda agot gu 
rua oida, "Petrus bera onot jah mebah kef!" 

15 Tina rua ragot gu ofa oida, "Merei ok bua fob ei." 
Tina ofa agot deika oida, "Guru! Koma tenten! Petrus 
bera onot jah mebah!" Jefeda rua ragot gu ofa oida, 
"Koma bera malaikat egens ongga ot joug Petrus 
ojgomu!" 

16 Tina Petrus onot jah mebah noba engkingk 
montoj ojgomuja. Jefeda rua ruhoda montoj beda 
rik, tina tenten Petrus bera koma. Beda rua rudou 
oubsaha eteb rot! 

17 Erek koma beda Petrus era etma ereni gu rua 
oida, "Iwa iker toumou fog jeskaseda didif difesij rot 
teinefa Tuhan oroun didif jeska mod oskusk koma." 
Nou ongga ofa emfesij rot mar insa koma fob, beda 
ofa agot gu rua deika oida, "Iwa ijefesij rot mar kef 
gu Yakobus jera rusnok enjgineg ongga ruroru Yesus 
tein." Beda ofa orogna jeska mod egens insa koma 
noba eja jah monuh enjgineg. 

18 Frek koma beda gij rahah tentena tentarer ongga 
runt joug mod oskusk insa koma rik, tina Petrus 
eneker desi rua deika guru. Jefeda rudou eineina 
gij noba rimejekema rot ruga ofoukou, jeska rua 
rinejginaga rot meidu ongga ofra Petrus guru. 

1? Jefeda Herodes obk efen tentarer jeskaseda 
ruhca Petrus. Tina rua rinek ofa deika guru. Beda 
Herodes obk rusnok enjgineg jeskaseda rijeka joug 
tentarer insa koma ongga runt joug Petrus gij 
mod oskusk. Beda ofa obk rusnok jeskaseda ragob 
tentarer insa koma ojgomu. Nou ongga koma oisa 
fob, beda Herodes eja jeska monuh Yudea noba 
ejeker gij kota Kaisarea. 

20 Raja Herodes otkonu oska eteb skoita rua ongga 
kota Tirus jera kota Sidon. Jefeda rusnok rineya 
jeska kota egeka insa koma rija morototuma skoita 
Herodes. Tina gij mona ongga rua rinefesij mar jera 
Herodes enesi, beda rua rija skoita osnok egens 
ongga omfij Herodes rot iskusk ongga ofoka Blastus. 
Beda rua rirejgei ofa jeskaseda ofij rua rot mar 
ongga rimagot skoita Herodes. Beda rua nomnaga 
rija skoita Herodes noba ruis gu ofa jeskaseda ofa 
onotkonu oska rot rua deika guru. Rua rudou os erek 
koma jeska rusnok ongga ringker gij kota egeka insa 

koma bera risma maat nomnaga jeska Herodes efen 
monuh. 

21 Gij mona ongga raja Herodes emagot rot, beda 
ofa ergi meisoufa ongga ongkoska yahi noba ejeker 
gij efen kursi jeskaseda efesij mar gu rusnok. 

22 Nou ongga rusnok rufoukou jah suma ringg mar 
ongga Herodes anggot gu rua fob, beda rua ruis rot 
ruga eteb oida, "Oga enerek rusnok ruga ojgomu 
guru. Tina efen oga kef erek oga jeska Allah esinsa!" 

23 Gij mona insa koma tein, Allah obk malaikat 
egens jeskaseda en noba ofra mar okum keingg 
Herodes, jeska ofa ofra esinsa ofoka erek aksa eteb, 
tina ofa onougif gu Allah guru. Jefeda Herodes maren 
eteb, noba mofumfou et ofa fogora ofa agos. 

24 Gij mona insa koma bera rusnok rufoukou ringg 
rot Allah oga ongga oufamofa, jefeda rusnok ongga 
rumororu Yesus rija erek ekirsa odudu dokun deika. 

25 Gij mona ongga Barnabas jera Saulus 
gontunggom mar oisa fob gij kota Yerusalem, beda 
goga goksons jah kota Antiokhia. Goga goroun osnok 
egens ongga ofoka Yohanes Markus morototuma jera 
goga. 

13 1 Mod Ari ongga angh gij kota Antiokhia bera 

efen rusnok rufoukou ongga erek nabi-nabi 
jera Guru-Guru. Noba rineya ongga rirek Guru jah 
suma bera rufoka Barnabas ni, Simon ongga rijeka 
ofoka Isok Ahta tein ni, Lukius ongga jeska Kirene ni, 
Menahem ongga raja Herodes oroun erek efen efesa 
ni, jera Saulus ni. 

? Gij mona juens bera rua rinet maat guru jeskaseda 
rugif gu Allah noba rum riteij ojgomu. Beda gij mona 
insa koma Efena Ebsi Allah agot gu rua oida, "Iwa 
icunc Barnabas jera Saulus nou Didif jeskaseda goga 

geita mar jeni meidu ongga Didif dimagot rot gu 
goga ojgomu." 

3 Jefeda rua rinet maat guru, tina rum riteij gu 
Tuhan ojgomu. Beda rua raha ritma esij Barnabas 
jera Saulus beda rum riteij gu Allah deika jeskaseda 
Allah eita oufamofa gu goga. Beda rua rubk goga 
jeskaseda rija gu monuh enjgineg noba ruftuftu rot 
Allah oga gu rusnok jah suma. 

^Efena Ebsi Allah obk Barnabas jera Saulus 
jeskaseda goga geja jah kota Seleukia. Beda goga 
geifef meg meifeni jah motowohu Siprus. 

? Gij mona ongga goga gensaga jah gu kota Salamis 
ongga angh gu motowohu Siprus, beda goga gefesij 
rot Allah oga gu rusnok gij mod ongga rusnok Yahudi 
rum riteij gu Allah gij. Yohanes Markus tein ororu 
goga jeskaseda ofij goga. 

6 Rua ricira gij motowohu insa koma onjoros rua 
rinsaga gu kota Pafos. Jah suma bera rua rurodosu 
osnok Yahudi egens ongga ofoka Bar Yesus (Ofa 
efen ofoka gij Yunani oga erek Elimas). Ofa erek 
mendersi, noba ofa tein ofra esinsa erek nabi egens. 

7 Ofa erek Gubernur Sergius Paulus efen mohuj 
egens tein. Gubernur insa koma erek osnok egens 
ongga odou efesis tein. Jefeda ofa ois gu Barnabas 
jera Saulus jeskaseda goga gen noba gefesij rot Allah 
oga gu ofa tein. 

8 Tina Elimas odou os eretei rot mar ongga goga 
goftuftu, jefeda ofa ojosos Gubernur insa koma 
jeskaseda ofa onororu Yesus guru. 

? Erek koma tina Saulus, ongga rijeka ofoka Paulus 
tein, esma owesa efek jeska Efena Ebsi Allah. Beda 
ofa ohobut mendersi insa koma, beda agot oida, 

10"Bua birek Bilis ojgomu, jeska bua bucuwei mar 
gu rusnok ojgomuja. Bua budou bera ofogog skoita 
mar nomnaga ongga erek ongkoska! Noba bua 
bukoja rot mar ongga Allah ontunggom ongga erek 
tenten fogora ocuwei mar rot gu rusnok enjgineg 
ojgomuja. 

11 Erek koma tina ebeibeyaif bua bimek mar okum 
ongga Allah omofra keingg bua rot si. Jefeda gij 
mona ofoukou bera bua bebin biteij ofou ojgomuja!" 
Noba ainsa koma tein Elimas eiteij eja erek ofou fob, 
jefeda ofa enek mar rot koisoisa deika guru. Ofa 
ek motkobah ojgomu, jefeda ofa ohcohca rusnok 
jeskaseda ragei efen etma noba ruroun ofa. 

12 Nou ongga Gubernur ek rot mar insa koma, beda 
ofa tein ororu Yesus, jeska ofa odou oubsaha eteb 
rot mar ongga Paulus omftuftu gu ofa rot Allah oga. 

13 Paulus jera efen mohujir rifef meg meifeni egens 
beda rija jeska Pafos. Rua rifef meg meifeni insa 
koma jah kota Perga ongga angh gij monuh Pamfilia. 
Nou ongga rua rinsaga jah suma beda Yohanes 
Markus ekeba jeska rua beda oksons jah kota 
Yerusalem. 

1^ Beda goga geja jeska kota Perga noba gecira 
ojgomuja onjoros gensaga gij kota Antiokhia ongga 
angh jah monuh Pisidia. Gij mona ongga Sabat, beda 
goga goira gij mod ongga rusnok Yahudi rum riteij 
gu Allah gij. 

15 Nou ongga rusnok rifesij jeska surat Musa jera 
surat nabi-nabi oisa fob, beda ebirfager mod insa 
koma rubk rusnok jeskaseda rijeka gu Paulus jera 
Barnabas oida, "Edkorerga, erek goga godou os 
geisisi joug mar gu memef, beda goga gagot rot 
ojgomu." 

16 Jefeda Paulus edebecki beda ofa era etma ereni 
gu rua oida, "Edkorer jera edkoser ongga Israel, jera 
iwa enjgineg jah sif ongga yugif gu Allah tein. Iwa 
nomnaga ig mar ongga didif dimagot kef: 

17 Allah, ongga mimif Yahudi mugif gu, bera oncunc 
mifmin mimower sis fob noba Ofa ofij rua fogora 
rua rija erek rusnok ongga rufoukou doska gij mona 
ongga rua ringker monuh Mesir ros. Tina rua riker jah 
suma erek rua ongga rusodosa. Beda oisouska Allah 
efen owesa efek eteb bera Ofa oroun rusnok jeska 
monuh Mesir. 

18 Noba gij mona ongga rua ringker gij monuh 
ongga owowa gij tahun rara setka tohkuru, bera rua 
rutunggom mar ongga oska ojgomuja. Tina Allah oin 
keingg odou efesi rot rerin mar ongga oska insa koma 
noba ocunc odou ongga eriaga skoita rua ojgomu. 

1? Beda ofa ekemeji rusnok ebic cinja erfeka ongga 
enjgineg jeska monuh Kanaan. Beda Ofa ekeba 
monuh insa koma gu rusnok ongga Israel jeskaseda 
rua riker gij mebi insa koma erek rerin rujga. 

20 Sis mona ongga rua riker gij monuh Mesir erek 
rusodosa onjoros mona ongga rua rurogna jeska 
Mesir noba rijeker gu monuh Kanaan, mona insa 
koma nomnaga ecira erek tahun rara wuntin tohkuru 
noba setka cinja. Beda Allah ocunc ebirfager rufoukou 
nou rua. Rua rijeka ebirfager insa koma erek hakim. 
Hakim-hakim koma rufoka ereij keingg rusnok Israel 
ojgomuja onjoros Allah oncunc nabi Samuel, ongga 
erek hakim ongga osuira, nou rua. 

21 Beda rua ruis gu Allah jeskaseda Ofa ocunc raja 
egens nou rua. Jefeda Allah ocunc Saul ongga Kis 
efen efesa jeska ebic Benyamin jeskaseda ejerek raja 
egens nou rua gij tahun rara setka tohkuru. 

22 Tina nou ongga tahun setka tohkuru koma oisa 
fob, beda Allah aha ofa jeska erek raja. Beda Ofa 
ofra Daud erek raja deika nou rua. Noba Allah 
agot rot Daud erek kef oida, 'Didif dik oida Daud, 
ongga Isai efen efesa, bera erek osnok egens ongga 
dudou okora rot. Ofa emeita mar nomnaga jeni Didif 
danggot rot gu ofa si.' 

23 Allah anggen rot oida Ofa omocunc Daud efen 
medebeser egens jeskaseda en erek raja egens 
ongga emeita eiteij ah ongga efeinah gu rusnok 
Israel. Raja egens koma en fob. Noba Ofa koma bera 
ofoka Yesus. 

24 Gij mona ongga Yesus onosokeij efen efarur 
enesi, beda Yohanes agot gu rusnok ongga Israel rot 
sismeni oida, 'Iwa imeesa joug yeyin mar ongga oska 
fogora imeita baptis ojgomu.' 

25 Beda doida mona ongga Yohanes emfarur rot 
omoisa, beda ofa agot gu rusnok oida, 'Erek iwa 
isujohu rot oida didif bera Kristus egens koma ongga 
emen jeskaseda eita eiteij ah ongga efeinah, tina 
koma bera tenten guru. Jeska Ofa ongga emeita 
eiteij ah ongga efeinah gu rusnok bera omokahma 
toij didif. Noba enadaij nou didif dusuwa mek meifos 
tumu Ofa efen aki tein jinaga tein guru." " 

26 Beda Paulus agot gu rua deika oida, "Edkorer 
jera edkoser ongga runjuj jeska Abraham jera iwa 
enjgineg tein ongga yugif gu Allah. Oga ongga 
oufamofa insa kef ongga en skoita mimif fob bera 
anggot rot teinefa mimif misma eiteij ah ongga 
efeinah. 

27 Tina rusnok ongga ringker gij kota Yerusalem 
jera rerin ebirfager nomnaga rudou enebriyi gij guru 
rot oida Yesus koma bera erek raja egens ongga eita 

eiteij ah ongga efeinah gu rusnok. Noba rua tein 
rudou enebriyi gij surat jeska nabi-nabi ongga rua 
rimfesij orofosut mona ongga Sabat koma efen ofou 
erek meidu guru. Jefeda rua rita mar okum skoita 
Yesus ojgomuja. Rua rutunggom mar erek koma, 
tina rudou enebriyi gij guru rot oida mar ongga rua 
runtunggom skoita Yesus bera ororu jeni mar ongga 
nabi-nabi ranggot rot sis fob ojgomu. 

28 Rua rik, tina Yesus onotunggom mar ongga 
oska oskiyai tein guru. Tina rua ragot rot oida Ofa 
agos ojgomu. Beda rua ruis skoita Gubernur Pilatus 
jeskaseda rua ragob Yesus ojgomu. 

29 Noba gij mona ongga rua runtunggom mar insa 
koma nomnaga ongga nabi-nabi ranggot rot Ofa sis 
fob, beda rusnok enjgineg rusuwa Ofa jeska mega 
salib noba risah efen efaga gij mamu efesi. 

30 Tina Allah eita efena ebah sons gu Ofa jefeda Ofa 
edebecki jeska agos. 

31 Beda Ofa ocunc esinsa gij mona ofoukou gu efen 
rusnok ongga ruroru Ofa jeska monuh Galilea onjoros 
kota Yerusalem tein. Noba ebeibeyaif rua insa koma 
rinjefesij mar rot Ofa gu mimif ongga Israel fob. 

32 Jefeda ebeibeyaif memef magot rot oga ongga 
oufamofa insa koma gu iwa tein. Oga ongga 
oufamofa koma bera ongga Allah anggen rot gu 
mifmin mimower sis fob. Noba Ofa eita oga insa 
koma gu mimif ongga runjuj jeska mifmin mimower. 
Koma bera, Ofa eita efena ebah sons gu Yesus fob. 
Noba raja Daud onggu keingg gij surat Mazmur rot 
mar ongga Allah anggot gu efen efesa sis fob. Ofa 
agot oida, 'Bua bera dedin edesa. Noba gij mona 
deisef tein Didif ducunc gu rusnok oida Didif bera 
erek bebin mekeb.' 

33 (13:32) 

34 Allah eita efena ebah sons gu Ofa fob. Noba 
Ofa enagos deika guru. Noba mar ongga angh gij 
Mar Efeyi Ebsi bera ocunc rot mar insa koma ongga 
Allah anggot gu efen efesa erek kef oida, 'Mar ongga 
oufamofa noba ebsi komowa ongga Didif danggen 
rot gu Daud sis fob bera Didif dumotunggom nou Bua 
si." 

35 Noba raja Daud tein agot rot mar ongga Yesus 
anggot gu efen meka gij surat Mazmur erek kef oida, 
'Bua bumofij Didif, ongga direk bebin ebesa ongga 
ebsi komowa jeskaseda difaga enetefa gij monuh 
mar agos ojgomuja guru. 

36 Gij mona ongga Daud anggot mar insa koma, 
beda ofa enagot mar insa koma rot esinsa efen efaga 
guru. Jeska gij mona ongga Daud ontunggom mar 
nomnaga ongga Allah anggot rot gu ofa fob, beda 
ofa tein agos. Noba efen efaga etefa gij moksu efesi. 

37 Tina Yesus efen efaga enetefa guru, jeska Allah 
eita efena ebah sons gu fogora Ofa endebecki jeska 
anggos fob. 

38 Erek koma jefeda edkorer jera edkoser, didif 
dudou os jeskaseda iwa ijginaga rot tenten oida mar 
kef nomnaga ongga memef memfesij osok gij Yesus 
fob bera ongga orosuna mifmin mar ongga oska 
jeska mudou efesi. 

39 Enadaij nou iwa isma idou ongga efen mar ongga 
oska tein oisouska hukum Musa ongga iwa iroru jeni 
guru. Tina idu ongga ororu Yesus rot tenten fob, 
beda Allah omocunc ofa erek osnok egens ongga 
odou efen mar ongga oska oskiyai tein guru. 

^0 Iwa isujohu rot iskusk osok gij mar ongga 
nabi-nabi ranggot jeska Allah jeskaseda mar koma 
enecirej iwa guru. Nabi-nabi koma ranggot oida, 

^l'Iwa ongga yuga oruh mar ongga Didif danggot, 
iwa ik rot iskusk fog. Jeska iwa idou omoubsaha rot 
mar ongga dumotunggom, tina iwa inororu mar koma 
guri. Jefeda iwa imagos ojgomu. Jeska ebeibeyaif 
Didif duntunggom mar onswos, tina iwa isinsa inororu 
mar koma guri. Noba erek rusnok enjgineg rumftuftu 
rot gu iwa tein, tina erek iwa idou okoja rot ojgomu.' 


42 Nou ongga Paulus jera Barnabas genja jeska mod 
insa koma fob, beda rusnok rufoukou rirejgei goga 
jeskaseda goga goksons gij mona ongga Sabat deika 
fogora goftuftu mar koma deika gu rua sons. 

43 Nou ongga rusnok nomnaga rurogna jeska mod 
insa koma fob, beda rusnok rufoukou ongga Yahudi 
jera rusnok enjgineg tein ongga erek Yahudi guru 
ruroru goga. Beda goga geisisi joug rua jeskaseda 
rua ruroru Allah ongga eita oufamofa gu rusnok 
ojgomuja. 

44 Beda gij mona ongga Sabat deika rusnok 
riskembemba jeska kota insa koma rin jeskaseda rig 
mar osok gij Allah oga ongga Paulus jera Barnabas 
goftuftu gu rua deika. 

45 Nou ongga rusnok Yahudi ringk rusnok rufoukou 
ongga erek Yahudi guru rin jeskaseda rig rot Allah 
oga, beda rudou ejisei skoita Paulus jera Barnabas. 
Jefeda rua ruga oruh Paulus noba rua riseda Paulus 
oga rot mar ongga ofa oftuftu gu rusnok insa koma. 

46 Tina Paulus jera Barnabas genemeesa rot rerin 
ruga insa koma guru. Beda goga gagot gu rua oida, 
"Allah ombk magef jeskaseda marka efen oga ongga 

oufamofa skoita iwa ongga Yahudi sismeni fog. Tina 
jeska erek iwa isinsa yukoja rot oga insa koma, jefeda 
koma erek iwa inodou os isma iteij ah ongga ah 
aibin guru. Jefeda magef maja jeska iwa noba marka 
Allah oga insa kef skoita rusnok enjgineg ongga erek 
Yahudi guru. 

47 Jeska Allah bera onobk magef noba Ofa agot erek 
kef oida, 'Didif dubk bua jeskaseda bija erek eisa 
ongga ejin tein gij rusnok ongga Yahudi guru rudou 
efesi fogora rusnok gij monuh nomnaga tein rimesma 
eiteij ah ongga efeinah.' " 

48 Nou ongga rusnok ongga Yahudi guru ringg mar 
insa koma, beda rudou efaga ouka eteb noba rua 
risitit rot Allah oga ojgomu. Noba rua koma ongga 
Allah oncunc sis fob nou rimeita eiteij ah ongga 
efeinah runroru Yesus gij mona insa koma. 

49 Gij mona insa koma rusnok rufoukou rifesij rot 
Allah oga rejrej monuh insa koma nomnaga. 

»ÜTina rua ongga Yahudi rusos rusnok enjgineg 
ongga erek rufoka aksa jera rujaga tein ongga rufoka 
aksa gij kota koma jeskaseda rua tein rutkonu oska 
skoita Paulus jera Barnabas fogora rikemeji goga 
jeska monuh insa koma. 

51 Nou ongga Paulus jera Barnabas genja, beda 
goga gowusa mebi ofou jeska gokoda sismeni fog. 
Koma erek gorocunc gu rusnok insa koma oida goga 
gekik getma jeska mar okum ongga emen jeska Allah 
skoita rua. Beda goga gejejah monuh Ikonium. 

52 Rua ongga ruroru Yesus jah kota Antiokhia bera 
rudou erirei eteb noba Efena Ebsi Allah eita owesa 
efek gu rua ojgomuja. 

14 1 Gij mona ongga Paulus jera Barnabas 
genjeker gij kota Ikonium fob, beda goga tein 

goira gij mod egens ongga Yahudi rum riteij gij. Beda 
goga goftuftu rot iskusk jah suma. Jefeda rusnok 
Yahudi rufoukou jera rusnok ongga erek Yahudi guru 
tein ruroru Yesus gij mona insa koma. 

2 Tina rusnok Yahudi rineya ongga rudobu joug 
rua ongga ruroru Yesus bera rusos rusnok rufoukou 
ongga erek Yahudi guru jeskaseda rua tein rutkonu 
oska skoita rua ongga ruroru Yesus fob. 

3 Jefeda Paulus jera Barnabas geker dektek gij kota 
koma. Goga goftuftu mar osok gij Tuhan oga rot 
godou ongga enemeesa tein guru. Jefeda Tuhan 
ofij goga fogora eita owesa efek gu goga jeskaseda 
gotunggom mar onswos jera mar enjgineg tein ongga 
eita rusnok rudou oubsaha rot. Beda koma tein 
orocunc gu rusnok oida mar ongga goga gemfesij rot 
Allah oga koma bera erek tenten ojgomu. 

^Tina rusnok ongga ringker gij kota koma bera 
rimekebema rot mar ongga goga goftuftu gu rua fob. 
Rineya ruroru Yahudi rerin erebent ros, noba rineya 
ruroru mar ongga Paulus jera Barnabas goftuftu gu 
rua. 

? Jefeda rineya ongga rusnok Yahudi jera rerin 
ebirfager tein jera rineya ongga erek Yahudi guru 
tein rudou egens nou rufra mar okum keingg Paulus 
jera Barnabas. Jefeda rua rinsejah nou rira mamu 
rimeredi goga jeskaseda goga gagos ojgomu. 

6 Tina gij mona ongga Paulus jera Barnabas gengg 
rot mar insa koma, beda goga goku jah kota Listra 
jera kota Derbe ongga angh gij monuh Likaonia. 
Beda goga gecira rejrej monuh koma nomnaga tein. 

7 Noba goga gefesij rot Allah oga ongga oufamofa 
deika gij monuh insa koma. 

8 Osnok orna egens ongga aki ofumbohah sis mona 
ongga ofa onjuj jeska efen mosu bera eker gij kota 
Listra. Ofa enecira oskiyai tein jinaga guru jeska efen 
aki eriaga ojgomu. 

? Gij mona ongga Paulus emfesij rot Allah oga, beda 
osnok egens insa koma eker jah suma noba oj osu 
nou mar nomnaga ongga Paulus enagot. Beda Paulus 
ohobut ofa noba ofa ejginaga gij odou efesi oida 
osnok egens koma osujohu rot oida Allah efen owesa 
efek ongga adaij nou eita eskeira gu ofa. 

10 Jefeda Paulus ois gu ofa oida, "Bua but aharuka 
ojgomu!" Beda ainsa koma tein osnok egens koma 
ongga aki ofumbohah edebecki rot ebeirens noba 
ecira. 

11 Nou ongga rusnok rufoukou jah suma ringk 
mar insa koma beda rua ruis gij rerin ruga Likaonia 
oida, "Mar ongga mimif mugif gu, ongga ringker jah 
mebaga ejmeg, bera runjuj en jah mebif erek rusnok 
fob!" 

1? Jefeda rua rijeka Barnabas ofoka erek Zeus noba 
rua rijeka Paulus ofoka erek Hermes, jeska Paulus 
bera ongga efesij mar gu rusnok. 

13 Beda ebirfaga egens ongga erek imam rot mar 
egens koma ongga ofoka Zeus bera enofoguma. 
Rerin mod Zeus angh jah mebah jeska kota koma. 
Nou ongga ofa engg rot mar insa koma beda ofa 
orka sapi ongga rusnok rira marfok ruroumna fob gij 
kota koma. Beda ofa jera rusnok enjgineg tein rudou 
os riris sapi koma erek mar ongga rurougif gu Paulus 
jera Barnabas. 

1^ Nou ongga Barnabas jera Paulus gengk mar 
ongga rua rudou os runtunggom nou goga, beda 
goga gekris gegan meisoufa erek gorocunc gu rusnok 

insa koma oida mar ongga rua rudou os rutunggom 
bera onoufa guru. Beda goga gofof skoita rusnok 
insa koma rifekesa noba gois rot goga eteb oida, 

15 "Ej, iwa ineris sapi koma erek mar ongga irougif 
gu magef jinaga guru. Jeska magef tein masnok 
giskini erek iwa ojgomu. Magef manojuj jeska 
mebaga guru. Magef man jah sif jeskaseda manggot 
rot Allah oga ongga oufamofa gu iwa jeskaseda iwa 
ikikif jeska mar ongga iwa yugif gu gij mebaga insa 
koma ojgomu. Jeska mar koma ongga iwa yugif gu 
bera eneita oufamofa gu iwa jinaga guru. Tina ongga 
oufamofa ekirsa bera, iwa yugif gu Allah ongga 
tenten ojgomu. Jeska Ofa bera ongga otunggom 
mebaga ni, mebi ni, mei mojumu efei ni, jera mar 
enjgineg nomnaga tein. 

16 Gij mona ongga sismeni bera Allah oin keingg 
odou efesi fogora orons rot rusnok nomnaga ruroru 
mar meidu ongga risinsa rudou os ojgomu. 

17 Tina Allah otunggom mar ongga oufamofa gij 
rifekesa ongga orocunc rot Ofa ojgomuja. Mar insa 
koma erek, Ofa eita mos ongga ens jeska mebaga ni, 
Ofa eita maat efej ongga rirefa gu mekeni fogora er 
rot oufamofa ni, Ofa eita maat efema ofonon jeska 
mekeni koma gu rusnok ni, Ofa eita mar nomnaga gu 
rusnok ongga otunggom rudou erirei eteb rot ni." 

18 Barnabas jera Paulus gemfesij rot mar insa koma 
gu rua, tina rua rudou os riris sapi egens erek mar 
ongga rurougif gu Paulus jera Barnabas ojgomu. 

1? Beda rineya ongga erek rusnok Yahudi rin jeska 
kota Antiokhia jera kota Ikonium tein. Beda rua rusos 
rusnok riskemba insa koma jeskaseda rudou oska 
skoita Paulus jera Barnabas tein. Jefeda rusnok insa 
koma rira mamu riredi Paulus noba rikris ofa jah 

mebah jeska kota koma. Rua rusujohu rot oida ofa 
agos fob. 

20 Tina nou ongga rua ongga ruroru Yesus fob rut 
rejrej ofa, beda ofa edebecki noba oira gij kota insa 
koma sons. Erek monog beda ofa jera Barnabas geja 
jeska kota koma noba gecira jah kota Derbe. 

?! Paulus jera Barnabas gefesij rot Allah oga ongga 
oufamofa gij kota Derbe tein. Jefeda rusnok rufoukou 
ruroru Yesus gij kota koma tein. Beda goga goksons 
jah kota Listra. Nou ongga goga geja jeska kota 
Listra beda goga gecira jah kota Ikonium. Beda goga 
goksons jah kota Antiokhia. 

22 Gij mona ongga goga goira gij kota insa koma 
nomnaga fob, beda goga goftuftu rusnok ongga 
ruroru Yesus jah suma noba geisisi joug rua tein 
jeskaseda rua ruroru Yesus rot ahais ojgomu. Goga 
gagot gu rua oida, "Mimif ongga muroru Yesus bera 
mimeita mifera okora eteb si. Noba gij mona ongga 
Yesus ongksons, beda mimif mumoira jera rusnok 
ongga Allah ofoka ereij keingg si." 

?3 Noba Paulus jera Barnabas gocunc rusnok rineya 
erek ebirfager rot rusnok ongga ruroru Yesus gij kota 
insa koma nomnaga. Beda gij mona juens bera goga 
genet maat guru jeskaseda gom geiteij gu Allah rot 
ebirfager Kristen insa koma ongga goncunc fob. Beda 
goga gois gu Tuhan jeskaseda Ofa omot joug rua 
insa koma ongga rufij Ofa ojgomu. 

?4 Beda Paulus jera Barnabas geja jeska monuh 
Pisidia noba gecira jah monuh Pamfilia. 

25Jah suma bera goga goftuftu rot Allah oga gij 
kota Perga. Beda goga geja jeska kota Perga noba 
gecira jah kota Atalia. 

26 Nou ongga genja jeska Atalia, beda goga geifef 
meg meifeni egens sons jah kota Antiokhia. Sis fob 
rusnok gij kota Antiokhia insa koma rum riteij gu 
Allah jeskaseda Ofa omofij Paulus jera Barnabas gij 
mar ongga gomotunggom rejrej monuh ofoukou. 
Beda ebeibeyaif goga gemfarur gij monuh insa koma 
oisa fob noba goksons en jah kota Antiokhia. 

27 Nou ongga goga gensaga kota Antiokhia fob, 
beda goga gohoturu rusnok nomnaga ongga ruroru 
Yesus gij kota koma. Beda goga gefesij gu rua rot 
mar nomnaga ongga Allah ontunggom gij kota-kota 
ofoukou fob. Goga tein gefesij gu rua rot teinefa 
Allah onghoda moroju jeskaseda rusnok ongga erek 
Yahudi guru ruroru Yesus tein. 

28 Beda Paulus jera Barnabas geker morototuma 
jera rua ongga ruroru Yesus jah suma gij mona 
ofoukou. 

1 5 1 Rusnok Yahudi rineya ongga ruroru Yesus 

fob bera rin jeska monuh Yudea jah kota 
Antiokhia. Beda rua ruftuftu rusnok ongga ruroru 
Yesus gij kota Antiokhia oida rua tein rucosu rot riris 
rufom mareij ofos jeska jeni hukum Musa anggot rot 
ojgomu. Erek rua rineita mar erek koma guru, beda 
rua rinesma eiteij ah ongga efeinah guru. 

2 Tina Paulus jera Barnabas gonoitij rot mar ongga 
rua rumftuftu gu rusnok guru, jefeda rua ruga 
emesedema rot mar insa koma. Beda rua ongga 
ruroru Yesus gij kota Antiokhia rucunc Paulus jera 
Barnabas jera rusnok rineya tein jeskaseda rija 
morototuma jah kota Yerusalem beda rifesij rot mar 
insa koma gu Yesus efen ruforoker jera ebirfager 
Mod Ari enjgineg tein jah suma. 

3 Gij mona ongga rua rinja fob, beda rua ruira gij 
monuh Fenisia jera monuh Samaria. Beda rua rifesij 
gu Yahudi ongga Kristen jah suma rot teinefa rusnok 
ongga erek Yahudi guru tein ruroru Yesus fob. Nou 
ongga rua ringg rot mar insa koma, beda rua rudou 
efaga ouka eteb rot. 

^ Gij mona ongga Paulus jera efen mohujir rinsaga 
gu Yerusalem fob, beda rusnok ongga ruroru Yesus 
ni, Yesus efen ruforoker ni, jera ebirfager Mod Ari 
enjgineg tein nomnaga ruroun rua rot rudou ongga 
erirei eteb. Beda Paulus jera Barnabas gefesij gu 
rua osok gij mar nomnaga ongga Allah ontunggom 
gij mona ongga goga goftuftu rot efen oga jah gu 
monuh ofoukou fob. 

? Erek koma tina rineya ongga Yahudi jeska ebic 
Farisi ongga ruroru Yesus fob rut noba ragot oida, 
"Rua ongga erek Yahudi guru ongga ruroru Yesus 
fob bera rucosu rot riris rerin rufom mareij ofos jeska 
tein. Beda rua ruroru hukum Musa nomnaga tein 
ojgomu!" 

6 Beda ruforoker jera ebirfager Mod Ari insa koma 
rumohoturuma jeskaseda rifesij moguma rot mar 
insa koma ongga rusnok Yahudi ranggot rot. 

7 Nou ongga rua rimfesij mar moguma rot dektek 
fob, beda Petrus ot noba agot oida, "Edkorer jera 
edkoser, iwa nomnaga ijginaga rot teinefa Allah 
oncunc didif jeska ifekesa sis fob jeskaseda difesij rot 
Allah oga ongga oufamofa gu rua ongga erek Yahudi 
guru fogora rua tein rig beda ruroru Yesus. 

8 Noba Allah, ongga ejginaga rot mar ongga angh 
gij rusnok rudou efesi, bera orocunc gu mimif oida 
Ofa oroun rusnok ongga erek Yahudi guru tein fob. 

Jeska Ofa eita Efena Ebsi gu rua tein morototuma 
erek Ofa eita gu mimif gij mona ongga sismeni fob. 

? Jeska ahah Allah eiteij bera rusnok egens enekirsa 
jeska rusnok egema guru. Erek koma tein, Ofa 
onosujohu oida mimif ongga Yahudi bera erek 
ongkoska ekirsa jeska rusnok enjgineg guru. Jeska 
rua tein ruroru Yesus fob, jefeda Allah onsuna rot rua 
tein rerin mar ongga oska fob. 

10 Jefeda teinefa fogora iwa idou os itunggom mar 
ongga Allah onodou os rot guru fogora iradgodu 
rua ongga Yahudi guru jeskaseda ruroru Yahudi 
rerin erebent insa koma ongga okum nou rua. Jeska 
mifmin mimower tein runororu agama erebent insa 
koma rot tenten guri. Noba mar insa koma bera 
okum nou mimif ongga deisef tein ojgomu. 

11 Mimif ongga Yahudi minesma eiteij ah ongga 
efeinah oisouska mifmin agama erebent jinaga guru! 
Ongga tenten bera mimif misma eiteij ah ongga 
efeinah oisouska Tuhan Yesus ongga ocunc odou 
ongga okora rot mimif ojgomu. Noba rua ongga 
Yahudi guru risma eiteij ah ongga efeinah oisouska 
Yesus Kristus tein ojgomu." 

1? Beda rusnok nomnaga ongga rumohoturuma 
insa koma riker moubsaha ojgomu. Beda Barnabas 
jera Paulus gefesij gu rua tein osok gij mar onswos 
ofoukou ongga goga gontunggom oisouska owesa 
efek jeska Allah gij mona ongga goga gengker 
morototuma jera rusnok ongga Yahudi guru. 

13 Nou ongga goga gemfesij mar insa koma oisa 
fob, beda Yakobus agot oida, "Edkorer jera edkoser, 
iwa ig duga fog. 

14 Ainsa kef iwa ig Petrus agot rot teinefa Allah odou 
okora rot rusnok enjgineg tein ongga erek Yahudi 
guru fogora ocunc rua tein erek efen rusnok. 

15 Noba Koma ororu jeni mar ongga Allah anggot 
rot oisouska efen nabi-nabi sis fob. Ofa agot oida, 

16'Rua ongga Yahudi ongga Daud ofoka ereij keingg 
bera erek modwok egens ongga oska efekeifa fogora 
ensiri fob. Noba erek rusnok ruksons jeskaseda rii 
mod ongga efeinah deika, beda erek koma tein Didif 
dimeita oufamofa sons gu rua ongga runjuj jeska 
rusnok insa koma si. 

17 Didif dimeita mar insa koma jeskaseda rusnok 
ongga erek Yahudi guru tein rimen skoita Didif ongga 
rerin Tuhan fogora rija erek dedin rusnok. 

18 Tuhan Allah agot rot mar erek koma jeni Ofa 
anggen rot gij mona ongga sis eteb fob.' " 

1? Beda Yakobus agot deika oida, "Jefeda didif 
dusujohu rot oida, erek rusnok ongga Yahudi guru 
ruh rudou efesi gu Allah fob, beda enadaij nou mimif 
miradgodu rua jeskaseda ruroru mifmin agama 
erebent ongga erek okum nou rua guru. 

20 Tina ongga oufa bera, mimif misa surat gu rua 
jeskaseda misisi joug rua oida rinet marska ongga 
rusnok enjgineg rijiteyi gu mar ongga oska guru, 
noba rinet marska ongga ogufu enah gij ros guru, 
noba rinej ogufu jeska marska insa koma tein guru. 
Beda rua tein rut joug risinsa jeskaseda rinesiri 
morototuma guru. 

?1 Mimif magot rot mar insa kef ojgomu jeska koma 
morototuma erek mar ongga Musa anggot rot sis fob 
jeskaseda rusnok ongga Yahudi rudou onokum skoita 
rusnok ongga Yahudi guru. Jeska gij mona ongga sis 
fob onjoros mona deisef tein bera rusnok ruftuftu 

rot mar insa koma ongga Musa anggot rot gij mod 
ongga rua rum riteij gu Allah gij. Noba rua rik mar 
insa koma gij orofosut mona ongga Sabat tein." 

22 Jefeda Yesus efen ruforoker jera ebirfager Mod 
Ari jera rusnok nomnaga ongga ruroru Yesus gij 
kota Yerusalem rudou egens rot mar ongga Yakobus 
anggot gu rua fob. Beda rua rucunc rusnok rineya 
jeska rifekesa jeskaseda rija jah kota Antiokhia 
morototuma jera Paulus gonu Barnabas. Rua rucunc 
Silas jera Yudas ongga rijeka ofoka Barsabas tein. 
Goga gerek gebirfaga Mod Ari ongga geita mar ongga 
oufamofa ojgomu. 

?3 Beda rua rita surat egens gu goga jeskaseda 
gorka skoita rua ongga Kristen gij kota Antiokhia. 
Surat egens koma agot mar erek kef oida, "Surat kef 
jeska memef ongga erek Yesus efen ruforoker jera 
ebirfager Mod Ari tein. Memef ongga merek yeyin 
ihujir moisu iwa ongga Yahudi guru noba ongga 
iroru Yesus gij kota Antiokhia ni, monuh Siria ni, jera 
monuh Kilikia tein. 

24 Memef meg oida rineya jeska memef rinja 
jah suma noba ruftuftu iwa gij mar okum ongga 
orotunggom idou eineina gij fob. Memef monobk rua 
jeskaseda ruftuftu rot mar insa koma gu iwa guru. 
Tina koma en jeska rua risinsa ojgomu. 

25 Jefeda memef memfesij mar moguma noba 
modou egens nou mocunc gosnok gegeka jeska 
memef jeskaseda gegja skoita iwa jah suma. Goga 
geja morototuma jera Barnabas jera Paulus ongga 
memef modou okora eteb rot. 

26 Barnabas jera Paulus bera gerek gosnok gegeka 
ongga goufamofa, noba sis fob rusnok rita mar ongga 

oska ofoukou skoita goga, jeska goga gemfesij mar 
rot Tuhan Yesus Kristus gu rua. 

27 Jefeda memef mobk Yudas jera Silas skoita iwa 
jeskaseda goga tein gagot rot mar ongga memef 
manggot gij surat egens kef. 

28 Efena Ebsi Allah oncunc gu memef fob oida 
enadaij nou memef ongga Yahudi meradgodu iwa gij 
mefmen agama erebent ongga erek okum nou iwa 
guru. 

29 Erek koma tina memef modou os meisisi joug 
iwa gij mar egens oskiyai ojgomu. Koma bera, iwa 
inet marska ongga rusnok enjgineg rirejiteyi gu mar 
ongga oska guru. Noba inet marska enjgineg tein 
ongga efen ogufu enah gij ros guru. Noba inej ogufu 
jeska marska insa koma tein guru. Beda iwa tein yut 
joug isinsa jeskaseda inesiri morototuma guru. Erek 
iwa iroru mar insa kef ojgomu, beda koma omofij iwa 
rot si. Ainsoma." 

30 Gij mona ongga rua nomnaga rimeisisima fob, 
beda rua rubk Paulus, Barnabas, Silas jera Yudas jah 
kota Antiokhia. Nou ongga rua rinsaga gij kota koma 
fob, beda rua rumohoturuma jera rusnok nomnaga 
ongga ruroru Yesus gij kota koma. Beda rua rita surat 
insa koma gu rusnok jah suma. 

31 Nou ongga rua ongga ruroru Yesus jah suma 
ringk surat egens koma fob, beda rua rudou efaga 
ouka eteb jeska mar ongga runggu gij surat koma 
ofij rua ojgomu. 

32 Yudas jera Silas bera erek gosnok ongga gefesij 
mar jeska Allah. Beda goga goftuftu rua ongga ruroru 
Yesus gij kota Antiokhia gij mar ofoukou jeskaseda 
rua ruroru Yesus rot ahais ojgomuja. 

33 Nou ongga Yudas jera Silas gengker jah suma 
gij mona ofoukou fob, beda rua rufij goga fogora 
goksons jah kota Yerusalem. Rua ongga ruroru Yesus 
gij kota Antiokhia ragot gu goga oida, "Goga geja rot 
godou ongga eskeira eteb jah Yerusalem!" 

34 (CTina Silas odou os eker gij kota Antiokhia 
deika.)) 

35 Gij mona insa koma tein bera Paulus jera 
Barnabas geker gij kota Antiokhia. Beda goga jera 
rusnok enjgineg rufoukou tein ruftuftu noba rifesij 
mar osok gij Tuhan oga. 

36 Gij mona egema deika beda Paulus agot gu 
Barnabas oida, "Nagef naksons jah monuh nomnaga 
ongga nagef nafasij rot Tuhan oga gij sis fob 
jeskaseda nak rot oida rua riker erek teinefa." 

37 Barnabas odou os oroun Yohanes Markus 
morototuma jera goga. 

38 Tina Paulus odou os erek koma guru, jeska sis fob 
Markus ororu goga, tina gij mona ongga Paulus jera 
Barnabas gemfesij rot Tuhan oga gij monuh Pamfilia 
ros, beda Markus aha goga jah noba goksons jah 
Antiokhia. 

39 Beda Paulus jera Barnabas goga omosokuma 
eteb rot Markus, jefeda goga gemekebema ojgomu. 
Beda Barnabas oroun Markus noba goga geifef meg 
meifeni jah motowohu Siprus, tina Paulus oroun Silas. 

40 Nou ongga rua ongga ruroru Yesus gij kota 
Antiokhia rum riteij keingg goga jeskaseda Allah 
omofij Paulus jera Silas, beda goga geja 

41 rejrej monuh Siria jera monuh Kilikia. Beda goga 
geisisi joug rusnok ongga ruroru Yesus gij monuh 
insa koma jeskaseda rumororu Yesus rot ahais deika. 


Kisah Para Rasul 16 617 


1 6 1 Paulus ecira jah kota Derbe. Beda jeska 

Derbe bera ofa ecira onjoros ensaga gu kota 
Listra. Osnok egens ongga ororu Yesus ongga ofoka 
Timotius eker jah suma. Ofa efen mosu jeska rusnok 
ongga Yahudi noba ofa tein ororu Yesus rot tenten 
fob. Tina Timotius efen meka bera jeska rusnok 
ongga Yunani. 

? Rusnok nomnaga ongga ruroru Yesus gij kota 
Listra jera Ikonium rijginaga rot oida Timotius bera 
erek osnok egens ongga odou oufamofa eteb. 

3 Paulus odou os oida Timotius ororu ofa gij mar 
ongga emfarur ojgomu. Jefeda ofa eris Timotius 
efen ofom mareij ofos jeska jeskaseda rusnok ongga 
Yahudi ongga ringker gij monuh ongga gemfarur gij 
bera runotkonu oska skoita Timotius guru. Jeska rua 
nomnaga rijginaga rot fob oida Timotius efen meka 
bera jeska rusnok Yunani ongga runororu erebent 
Yahudi guru. 

^ Nou ongga goga gensaga gij kota-kota, beda goga 
gefesij gu rusnok ongga ruroru Yesus jah suma osok 
gij mar ongga Yesus efen ruforoker jera ebirfager 
Mod Ari ranggot rot gij kota Yerusalem fob. Beda 
Paulus eisisi joug rua jeskaseda ruroru mar insa koma 
ojgomu. 

? Erek koma jefeda rusnok ongga ruroru Yesus gij 
kota-kota insa koma ruroru Yesus oga rot ahais noba 
orofosut mona bera rusnok ongga rumororu Yesus 
rugun odudu dokun deika. 

6 Efena Ebsi Allah eyahehir joug Paulus jera Silas 
jera Timotius jeskaseda rinefesij rot Allah oga gij 
monuh Asia guru. Jefeda rua rija jah monuh Frigia 
jera monuh Galatia. 

7 Gij mona ongga rua rinsaga anjob monuh Misia 
fob, beda rua rudou os ruira gij monuh Bitinia, tina 
Efena Ebsi Allah ocunc gu rua oida runoira gij monuh 
egens koma guru. 

8 Jefeda rua rirabj monuh Misia noba rujuj jah kota 
Troas ojgomu. 

? Nou motu beda Efena Ebsi Allah ocunc mar gu 
Paulus gij odou efesi. Ofa ek mar erek orna egens 
jeska monuh Makedonia onot jah ofa odou noba 
erejgejgei gu ofa oida, "Pauluso! Bija jah monuh 
Makedonia jeskaseda bufij memefo!" 

10 Jefeda gij monog rahah tentena, beda didif Lukas 
ni, Paulus ni, Timotius ni, Silas ni, memef nomnaga 
meja jah monuh Makedonia. Jeska memef mejginaga 
rot tenten oida Allah bera onobk memef jeskaseda 
mejefesij rot Allah oga ongga oufamofa gu rusnok gij 
monuh Makedonia insa koma. 

11 Memef meja jeska kota Troas noba meifef meg 
meifeni fogora mecira jah motowohu Samotrake. 
Noba erek monog deika, beda memef meja jeska 
Samotrake noba mecira jah kota Neapolis. 

12 Nou ongga meja jeska kota koma, beda memef 
mecira jah kota Filipi. Kota Filipi koma erek kota 
mosu nou kota nomnaga ongga angh gij monuh 
Makedonia. Noba raja Kaisar efen rusnok ongga 
rufoka ereij keingg rusnok nomnaga gij kota koma. 
Memef meker jah suma erek mona orgomu ojgomu. 

13 Gij mona ongga Sabat, beda memef morogna 
jeska kota koma, noba meja jah mei efembra, 
jeska memef meg oida rusnok ongga Yahudi 
rumohoturuma jeskaseda rum riteij gu Allah jah 
suma. Memef meker morototuma jera rua noba 

mefesij mar jera rujager ongga rumohoturuma jah 
suma tein. 

1^ Ojaga egens jeska rua ongga ofoka Lidia. Ofa 
ojga jeska kota Tiatira. Ojaga egens koma bera erek 
osnok egens ongga ohu mei ongga efera osok eteb 
gu rusnok. Ofa erek Yahudi guru, tina ofa ougif gu 
Allah tein. Jefeda Tuhan ocunc gu ofa gij odou efesi 
jeskaseda ofa oj osu rot iskusk noba ororu mar ongga 
Paulus omftuftu gu rua. 

15 Jefeda Lidia jera efen rusnok nomnaga ongga 
ringker gu efen mod ruroru Yesus noba rita baptis 
tein. Beda Lidia erejgei memef jeskaseda meja jah 
efen mod. Ofa agot gu memef oida, "Erek iwa isujohu 
rot oida didif duroru Yesus rot tenten fob, beda iwa 
iker gij dedin mod ojgomu." Ofa erejgei memef rot 
mar insa koma ojgomuja. Jefeda memef mejeker gij 
efen mod. 

16 Gij mona juens bera memef mom meiteij gu 
Allah. Beda memef morodosu jera ojaga egens. Ofa 
erek ojaga egens ongga omfij rusnok. Noba efena 
ofogog bera engker gij efen odou efesi. Jefeda ofa 
esma owesa efek jeska efena ofogog insa koma 
jeskaseda efesij rot mar ongga emecira nou mona 
kahma si. Noba jeska ofa efesij rot mar ongga 
emecira gij kahma gu rusnok, jefeda ofa esma fifi 
ofoukou nou efen ebirfager. 

17 Ojaga egens koma ostoij Paulus jera memef noba 
ois gu rusnok rot tomnomna oida, "Ei iwa ig, jeska 
rua kef bera erek rusnok ongga rumfij Allah ongga 
Ofoka aksa. Rua rin jeskaseda ragot gu iwa rot 
teinefa iwa ita eiteij ah ongga efeinah!" 

18 Ofa agerir mar erek koma nou mona ofoukou fob 
jefeda Paulus otkonu oska rot ofa. Jefeda ofa ekikif 

skoita ojaga egens koma beda agot gu efena ofogog 
ongga enah gij odou efesi oida, "Oisouska Yesus 
Kristus ofoka, didif dagot rot gu bua oida burogna 
jeska ojaga egens kef ojgomu!" Beda ainsa koma 
tein efena ofogog koma orogna jeska ojaga egens 
koma odou efesi. Jefeda ojaga egens koma efen 
owesa efek jeska efena ofogog eseiseifa ojgomu. 
Noba enadaij nou ofa efesij rot mar ongga emecira 
nou mona kahma deika guru. 

1? Nou ongga ojaga egens koma efen ebirfager rig 
rot oida rua rinesma fifi ofoukou jeska ofa deika guru, 
beda rua rutkonu oska eteb rot Paulus. Jefeda rua 
ragei Paulus jera Silas noba rikris goga skoita hakim 
gij kota egens koma. 

20 Beda hakim koma obk Paulus jera Silas skoita raja 
Kaisar efen ebirfaga tentarer, beda rusnok ragot ofa 
oida, "Goga kef bera jeska rua ongga Yahudi. Noba 
goga gontunggom mar ongga oska eteb gij kota kef. 

?1 Goga goftuftu rusnok jeskaseda rua ruroru gegan 
gerebent ojgomu. Noba mar koma bera ekirsa rot 
mar ongga raja Kaisar anggot rot gu mimif fob." 

22 Rusnok enjgineg rufoukou tein ragot mar ongga 
oska rot Paulus jera Silas. Jefeda ebirfaga egens insa 
koma obk efen tentarer jeskaseda rikris meisoufa 
jeska goga gofos noba rangha goga rot ahais 
ojgomuja. 

?3 Nou ongga rua rangha goga fob, beda rua raha 
goga gij mod oskusk. Noba hakim insa koma obk 
ebirfaga mod oskusk jeskaseda ot joug goga rot 
ahais ojgomu. 

24 Jefeda ebirfaga mod oskusk koma aha goga gij 
morongsu egens ongga angh gij mer efesi deismos 

ojgomu, noba ofa era rantai erakid keingg goga gaki 
tumu mega ongga okum. 

25 Erek motu deis beda Paulus jera Silas gom geiteij 
noba gof medemer jera gesitit mar gu Allah. Rusnok 
enjgineg ongga rangh gij mod oskusk insa koma rig 
goga gomf medemer erek koma. 

26 Beda ainsa koma tein mebi icusur onjoros mod 
osum nomnaga eineina. Beda montoj nomnaga gij 
mod oskusk koma ohoda noba rantai ongga rinrakid 
tumu rusnok ritma jera raki nomnaga tein ebga. 

?/ Ebirfaga egens ongga ont joug mod oskusk insa 
koma ofos graga eteb rot noba ofa emeesa tein. Ofa 
ek, tina montoj mod oskusk koma nomnaga onghoda 
fob, jefeda ofa osujohu rot oida rusnok nomnaga 
ongga rangh gij mod oskusk koma ruku fob. Jefeda 
ofa ococ meiteb ofok jeskaseda oduis esinsa. 

28 Nou ongga Paulus ek rot mar koma, beda ofa ois 
rot oga eteb oida, "Bunoduis bisinsa guru! Memef 
nomnaga meker jah sif ros!" 

29 Jefeda ebirfaga mod oskusk insa koma orka mah 
eisa noba onggobur rot odou ongga emeesa eteb 
jah morongsu efesi ongga Paulus jera Silas gengker 
gij. Beda ofa es okeibi gu mebi jah Paulus jera Silas 
godou erek ougif gu goga. 

30 Beda ofa oroun goga jeska mod oskusk noba 
agot gu goga oida, "Akeinerga, didif dutunggom mar 
erek meidu jeskaseda Allah omoskotu didif tein?" 

31 Beda Paulus jera Silas goroun gu ofa oida, "Bua 
buroru Tuhan Yesus rot tenten ojgomu, beda bua 
bimesma eiteij ah ongga efeinah si. Noba bebin 
rusnok nomnaga ongga ringker jera bua gij bebin 
mod rimesma eiteij ah ongga efeinah tein." 

32 Beda Paulus jera Silas gefesij rot Allah oga ongga 
oufamofa osok gij Yesus gu ebirfaga mod oskusk 
egens koma jera efen rusnok nomnaga ongga ringker 
jera ofa. 

33 Gij motu deis insa koma bera ebirfaga mod 
oskusk oroun goga noba eita ariawun nou gefera 
okora koma. Beda ofa jera efen rusnok nomnaga rita 
baptis tein. 

34 Beda ofa oroun Paulus jera Silas jah efen mod 
noba eita maat gu goga. Ofa jera efen rusnok 
nomnaga rudou efaga ouka eteb, jeska gij mona insa 
koma bera rua ruroru Allah oga fob. 

35 Gij monog rahah beda ebirfager kota egens koma 
rubk tentarer jah mod oskusk jeskaseda ragot gu 
ebirfaga ongga ont joug mod oskusk oida, "Paulus 
jera Silas gorogna jeska mod oskusk ojgomu." 

36 Ebirfaga mod oskusk insa koma ragot gu Paulus 
oida, "Akeina, ebirfager koma ranggot oida goga 
gorogna jeska mod oskusk ojgomu. Jefeda ebeibeyaif 
goga geja rot godou ongga oufamofa." 

37 Tina Paulus agot gu ebirfager insa koma oida, 
"Rua rucunc magef erek gosnok ongga gontunggom 
mar ongga oska fob, tina magef manotunggom mar 
ongga oska egema tein guri. Beda rua rangha magef 
jah rusnok rufoukou rudou fogora mojen magef eteb 
rot. Noba rua raha magef gij mod oskusk tein. Tina 
magef tein maja erek madou egens jera rusnok 
ongga raja Kaisar efen fob. Noba enadaij nou rua 
rutunggom mar insa koma skoita rusnok ongga rudou 
egens jera raja Kaisar efen rusnok jinaga guru. Noba 
ebeibeyaif rua rudou os rubk magef jeskaseda maja 
rot wuswus ei? Magef madobu joug koma ojgomu! 
Jefeda iwa yagot gu ebirfager kota insa koma oida 

rua risinsa rin skoita magef jah sif jeskaseda ruroun 
magef jeska mod oskusk ojgomu." 

38 Jefeda ebirfager mod oskusk insa koma ruksons 
noba ragot gu ebirfager kota rot mar ongga Paulus 
anggot fob. Nou ongga ebirfager kota insa koma 
ringg oida Paulus jera Silas tein godou egens jera 
rusnok ongga raja Kaisar efen, beda rua rimeesa 
eteb. 

3? Jefeda rua rija skoita Paulus jera Silas beda 
ragot oida, "Memef montunggom mar ongga oska 
skoita goga fob, tina memef mois gu goga jeskaseda 
gonotkonu oska skoita memef guru." Beda rua ruroun 
goga jeska mod oskusk insa koma, noba rua rirejgei 
jera ruga ongga ongkoska gu goga jeskaseda goga 
geja jeska kota koma. 

^0 Beda Paulus jera Silas geja jeska mod oskusk 
insa koma noba geja jah mod ongga Lidia efen. Nou 
ongga goga gorodosu jera rua ongga ruroru Yesus 
jah suma, beda goga geisisi joug rua deika. Beda 
Paulus jera Silas geja jeska kota Filipi. 

1 7 ! Paulus jera Silas gecira jah monuh Amfipolis 

jera monuh Apolonia onjoros gensaga kota 
Tesalonika. Mod egens ongga Yahudi rum riteij gu 
Allah gij bera onot gij kota koma. 

? Jefeda erek giskini, Paulus eja jah mod insa koma 
jeskaseda rifesij mar jera rusnok jah suma osok gij 
Mar Efeyi Ebsi efen ofou. Rua rifesij moguma erek 
koma gij mona ongga Sabat ojgomu. 

3 Paulus oftuftu rua noba ocunc gu rua rot koisoisa 
gij Mar Efeyi Ebsi oida Kristus ongga Allah anggot 
eimofoj nou emen jeskaseda eita eiteij ah ongga 
efeinah gu rusnok bera eita efera okora sismeni fog, 
beda Ofa emedebecki jeska anggos tein. Paulus agot 

oida, "Yesus ongga didif dimfesij rot gu iwa fob, Ofa 
bera Kristus ongga Allah anggot eimofoj nou emen 
jeskaseda eita eiteij ah ongga efeinah gu rusnok." 

^ Jefeda Yahudi rineya ongga ringg rot mar insa 
koma ruroru oga ongga oufamofa insa koma. Noba 
rua rudou eja erek egens jera Paulus jera Silas. Erek 
koma tein, rusnok ongga Yunani rufoukou ongga 
rugif gu Allah jera rujaga rufoukou ongga rufoka aksa 
tein ruroru oga ongga oufamofa insa koma ongga 
Paulus emfesij gu rua fob. 

? Tina rusnok ongga Yahudi rineya rudou ejisei 
noba oska rot Paulus jera Silas. Jefeda rua ruhoturu 
rusnok ebireira ongga ringker rourou gij pasar. Beda 
rua rusos rusnok insa koma jeskaseda rutkonu oska 
eteb rot Paulus jera Silas. Beda rua nomnaga rija gu 
moroju gij kota koma noba ruga ofoukou rot mar 
ongga Paulus jera Silas gontunggom fob. Beda rua 
rujohca Paulus jera Silas ongga gengker jah mod 
ongga Yason efen jeskaseda rikris goga skoita rusnok 
riskemba koma. 

6 Nou ongga rua rinsaga gu Yason efen mod beda 
rua rik, tina Paulus jera Silas geneker jah suma 
deika guru. Jefeda rua rikris Yason jera efen rusnok 
enjgineg tein ongga ruroru Yesus skoita ebirfager 
ongga rufoka ereij keingg rusnok gij kota koma. Rua 
ruga erahah noba ruis oida, "Paulus jera Silas jera 
gegan gohujir insa kef, rua nomnaga runtunggom 
mar ongga oska gij monuh ofoukou fob, noba 
ebeibeyaif rua rutunggom mar ongga oska gij mifmin 
kota kef tein fobo! 

7 Noba Yason kef, ofa bera oroun Paulus jera Silas 
gij efen mod tein! Noba rua kef nomnaga ragot oida 
raja eteb egema ongga ofoka Yesus enofoguma. Tina 

mar ongga rua ranggot insa koma bera ekirsa rot 
mar ongga raja Kaisar anggot rot sis fobo. Jeska raja 
Kaisar esinsiyai bera erek raja eteb ojgomu." 

8 Rua ranggot mar erek koma, jefeda rusnok 
rufoukou jera ebirfager gij kota insa koma rutkonu 
oska eteb skoita Paulus jera Silas tein. 

? Jefeda ebirfager insa koma rubk Yason jera efen 
mohujir jeskaseda rita fifi gu ebirfager insa koma 
erek orocunc rot oida Yason omot joug Paulus jera 
Silas rot mar insa koma. Noba erek goga gemfesij 
mar deika, beda Yason jera efen mohujir rineita fifi 
insa koma sons guru. Beda ebirfager insa koma rubk 
rua jeska. 

10 Gij motu insa koma bera rua ongga ruroru Yesus 
gij Tesalonika rubk Paulus jera Silas jah kota Berea. 
Noba gij mona ongga goga gensaga jah kota Berea 
fob, beda goga geja jah mod ongga rusnok Yahudi 
rum riteij gu Allah gij. 

11 Rusnok ongga ringker gij kota Berea koma bera 
rudou eriaga ekirsa jeska rua ongga ringker jah kota 
Tesalonika. Rua rig rot mar ongga Paulus jera Silas 
gemfesij gu rua osok gij Yesus oga. Noba rua rudou 
efaga ouka eteb rot mar insa koma. Noba orofosut 
mona beda rua ruhca gij Mar Efeyi Ebsi jeskaseda rik 
gu risinsa rot oida mar ongga Paulus emfesij gu rua 
bera erek tenten ei era gurei. 

1? Rusnok ongga Yahudi rufoukou ruroru Yesus gij 
kota insa koma, noba runer jera rujager ongga erek 
Yunani tein noba ongga rufoka aksa ruroru Yesus gij 
mona insa koma. 

13 Nou ongga rusnok ongga Yahudi gij kota 
Tesalonika ringg rot oida Paulus oftuftu rot Allah oga 
gij kota Berea, beda rua rija jah kota koma jeskaseda 

rusos rusnok jah suma fogora rudou oska skoita 
Paulus jera Silas. 

1^ Erek koma jefeda rua ongga ruroru Yesus gij kota 
koma rubk Paulus ebeirens jah mei mojumu efembra. 
Tina Silas jera Timotius geker gu kota insa koma 
ojgomu. 

15 Gij mona ongga rua ruroun Paulus jah kota Atena 
fob, beda rua ruksons jah kota Berea. Beda rua ragot 
gu Silas jera Timotius oida Paulus odou os goga tein 
gostoij ofa ebeirens jah kota Atena. 

16 Askesi Paulus eker nou Silas jera Timotius gij 
kota Atena ros, beda ofa odou okum eteb jeska ofa 
ek mar ofoukou ongga angh gij kota koma ongga 
rusnok rugif gu. 

17 Jefeda gij mona ongga Sabat beda ofa eja jah 
mod ongga Yahudi rum riteij gij. Beda ofa efesij mar 
moguma rot Allah oga jera rusnok Yahudi noba jera 
rusnok enjgineg tein ongga rugif gu Allah jah suma. 
Noba orofosut mona bera ofa eja jah pasar jeskaseda 
efesij mar jera rusnok nomnaga ongga ringker jah 
suma. 

18 Rusnok ongga ruroru mar ongga Epikuros 
omftuftu rot sis fob jera rusnok ongga ruroru mar 
ongga Stoa omftuftu rot sis fob bera riker gij kota 
insa koma. Noba rua nomnaga ruga emesedema rot 
mar ongga Paulus omftuftu fob. Beda rineya jeska 
rua ragot osok gij Paulus oida, "Ah! Isok kef bera 
awesi efei ojgomu. Ofa odou osumsumu ojgomu?" 
Noba rineya jeska rua ragot oida, "Isok kef bera 
efesij rot mar ongga rusnok monuh enjgineg rugif 
gu ojgomu." Rua ragot mar erek koma jeska Paulus 
efesij rot oga ongga oufamofa osok gij Yesus. 

Noba ofa efesij rot teinefa rusnok ongga ranggos 
rimedebecki sons jeska ranggos tein. 

1? Jefeda rua ruroun Paulus jah memaga ofos ongga 
ofoka Areopagus jeskaseda rumohoturuma jah suma. 
Beda rua ragot gu ofa oida, "Memef modou os meg 
deika osok gij mar ongga efeinah insa koma ongga 
bua bimfesij rot fob. 

20 Jeska bua bimfesij rot mar onswos ongga memef 
meneg rot enesi." 

21 (Rua ragot mar insa koma jeska rua ongga kota 
Atena jera rusnok enjgineg tein ongga ringker jah 
suma rudou os eteb rimfesij moguma rot mar onswos 
ongga rua rig jeska rusnok efeinah ongga rin jah 
suma.) 

22 Erek koma beda Paulus ot nou efesij mar gu rua 
gu memaga ofos Areopagus insa koma. Ofa agot 
oida, "Iwa ongga Atena. Didif dik oida iwa idou os 
eteb yugif noba yum iteij gu mar ofoukou gij kota 
kef. 

23 Jeska gij mona ongga didif dicira noba diajga 
joug mar gij kota kef, beda dik mar ofoukou ongga 
iwa yugif gu. Noba didif dik mar egens ongga iwa 
yugif gu, tina runggu tumu mar egens koma oida, 'Gu 
mar egens ongga ah jah mebaga ongga menejginaga 
rot enesi.' Ebeibeyaif didif dimefesij gu iwa osok gij 
mar egens insa koma ongga iwa inejginaga rot enesi. 

24 Allah, ongga ontunggom mebif jera mar nomnaga 
ongga angh gu mebif, Ofa bera erek Tuhan ongga 
ofoka ereij keingg mebaga jera mebif nomnaga. Ofa 
eneker gij mod egens ongga rusnok rii fogora rugif 
gu guru. 

25 Allah koma bera ongga eita efena ebah jera awesi 
efeni jera mar nomnaga gu rusnok. Jefeda enadaij 
nou rusnok rufij Ofa jinaga guru. 

26 Noba oisouska osnok orna egens bera Ofa 
ontunggom rusnok mebif nomnaga fob. Beda Ofa 
obk rusnok insa koma rijeker rejrej mebif nomnaga. 
Ofa tein anggot rot mona kenefa jera monuh sinefa 
bera rua rijeker gij. 

?/ Ofa otunggom mar erek koma jeskaseda rusnok 
ruhca Ofa. Noba erek rua ruhca Ofa, beda rua rimek 
Ofa si. Tina ongga tenten bera, Allah eneker yes 
jeska mimif guru. 

28 Jeska sis fob osnok egens agot oida, 'Ofa bera 
ongga eita eiteij ah gu mimif. Noba oisouska Ofa bera 
mimif micira noba miker gu mebif nomnaga.' Erek 
koma tein, yeyin osnok egens ongga of medemer 
sis fob agot rot Ofa oida, 'Bua birek mimif nomnaga 
mifmin mika.' 

29 Mimif nomnaga bera ongga erek Allah efen 
efeser. Noba jeska mimif mirek Allah efen efeser, 
jefeda enadaij nou mimif musujohu rot oida Allah 
bera erek mar ongga rusnok runtunggom jeska emas 
ni, era perak ni, era mamu tein ni guru. 

30 Jeska sis fob mifmin mimower rudou osumsumu 
rot mar insa koma ojgomu. Tina Allah onofra okum 
keingg rua rot guru. Erek koma tina ebeibeyaif Ofa 
odou os jeskaseda rusnok nomnaga rimeesa joug 
rerin mar ongga oska. 

31 Jeska Ofa anggot rot oida gij mona juens ongga 
emen bera Ofa omoga ojga rot rusnok nomnaga 
rerin rita mar ongga oska jera mar ongga oufa tein. 
Ofa omotunggom mar insa koma rot tenten oisouska 
osnok egens ongga Ofa oncunc fob. Noba Ofa oncunc 

gu rusnok nomnaga rot oida mar insa koma bera 
erek tenten ojgomu. Jeska Ofa omfra osnok egens 
insa koma jeska anggos fob." 

32 Nou ongga rusnok insa koma rig Paulus agot oida 
rusnok rimedebecki jeska ranggos, beda rineya rutut 
rot ofa. Tina rineya ragot gu ofa oida, "Memef modou 
os meg rot mar insa koma deika ojgomu." 

33 Nou ongga rua nomnaga rimfesij mar moguma 
oisa fob, beda Paulus eja jeska rua. 

34 Tina rineya jeska rusnok insa koma ruroun mar 
ongga Paulus omftuftu fogora rua ruroru Yesus. 
Osnok egens jeska rua insa koma bera ofoka 
Dionisius. Ofa bera erek ebirfaga egens jeska rua 
ongga rumohoturuma gu memaga Areopagus ofos. 
Noba ojaga egens ongga ofoka Damaris jera rusnok 
enjgineg tein ruroru Yesus. 

18 ! Nou ongga mar insa koma oisa fob, beda 
Paulus eja jeska kota Atena noba ecira deika 
jah kota Korintus. 

? Gij Kota Korintus bera Paulus orodosu osnok 
Yahudi egens ongga ofoka Akwila. Ofa ojga jeska 
monuh Pontus. Ainsa koma tein Akwila en jeska 
monuh Italia morototuma jera efen mohona Priskila. 
Goga genejeker gij kota Korintus jeska raja Kaisar 
Kladius ekemeji rusnok ongga Yahudi nomnaga jeska 
kota Roma. Paulus ojogog goga. 

3 Beda ofa eker jera goga noba rua rifarur 
morototuma, jeska Paulus tein efen efarur erek 
otunggom modwok jeska sapi ofos. 

^Noba gij orofosut mona ongga Sabat beda Paulus 
eja jah mod ongga Yahudi rum riteij gij. Beda ofa 
efesij mar gu rua jeskaseda rua ongga Yahudi jera 

rua ongga Yahudi guru ringg rot Allah oga fogora 
ruroru Yesus tein. 

? Beda gij mona ongga Silas jera Timotius gensaga 
jeska monuh Makedonia fob, beda Paulus enei 
modwok deika guru. Tina orofosut mona bera ofa 
efesij rot Allah oga ongga oufamofa gu rusnok ongga 
Yahudi. Ofa agot oida Yesus bera raja egens ongga 
Allah anggot eimofoj rot emen nou eita eiteij ah 
ongga efeinah gu rusnok. 

6 Tina rineya ongga Yahudi riseda rot Paulus oga 
noba rua ragot mar ongga oska ofoukou skoita ofa 
onjoros odou eskes rot rua fob. Jefeda ofa agoska 
meisoufa ongga ergi rot mebi ofou jeskaseda ocunc 
gu rua oida ofa onoin keingg odou efesi rot rua deika 
guru. Beda ofa agot oida, "Gij mona ongga Allah eita 
okum skoita iwa ongga Yahudi, beda koma enah gu 
didif guru. Koma bera en oisouska mar ongga iwa 
isinsa intunggom fob ojgomu. Ebeibeyaif didif dikik 
jeska iwa ongga Yahudi noba didif dumorka Tuhan 
oga skoita rusnok ongga erek Yahudi guru!" 

7 Jefeda ofa eja jeska rua noba eja jah mod egens 
ongga Titius Yustus efen. Ofa osnok egens ongga 
Yahudi guru, tina ofa tein ougif gu Allah ojgomu. Ofa 
efen mod egens ongga ah doida mod ongga Yahudi 
rum riteij gij. 

8 Tina Krispus, ongga ebirfaga mod ongga Yahudi 
rum riteij gij insa koma, jera rusnok nomnaga ongga 
ringker jera ofa ruroru Yesus tein. Noba rusnok 
rufoukou gij kota insa koma ongga erek Yahudi guru 
rig mar ongga Paulus omftuftu fob, jefeda rua tein 
ruroru Yesus noba rita baptis. 

? Gij motu juens beda Allah ocunc mar gu Paulus gij 
odou efesi. Gij mar koma bera Tuhan Yesus agot gu 

ofa oida, "Paulus, bua binemeesa guru! Bua bifesij 
mar rot Didif ojgomuja. Bua bineker moubsaha rot 
guru! 

10 Jeska Didif dumofij Bua ojgomuja. Noba Didif 
dumot joug bua jeska rusnok rufogog ongga rudou 
os rita mar ongga oska skoita bua. Didif dumbk bua 
jah kota egens kef jeska dedin rusnok rufoukou 
ongga rumororu Didif si." 

11 Frek koma jefeda Paulus eker gij kota Korintus gij 
tahun egens noba ofod. Noba Ofa oftuftu rot Allah 
oga gu rusnok jah suma. 

12 Gij mona ongga raja Kaisar ofra Galio ofoka erek 
Gubernur gij monuh Akhaya, beda rusnok ongga 
Yahudi rudou egens nou ragei Paulus noba rurka ofa 
skoita Galio jeskaseda ofa oga ojga rot mar ongga 
Paulus ontunggom fob. 

13 Nou ongga rua ruroun Paulus skoita Galio fob, 
beda rua ragot gu ofa oida, "Osnok egens kef agot 
mar ofoukou gu rusnok riskemba jeskaseda rua rugif 
gu Allah, tina mar ongga ofa oftuftu bera ekirsa rot 
mar ongga Musa anggot rot ojgomu." 

14 Nou ongga Paulus ai juens emagot mar rot 
esinsa, beda Galio agot gu rua ongga Yahudi insa 
koma oida, "Iwa ongga Yahudi. Erek mar ongga iwa 
inagot kef bera osok gij hukum ongga monuh insa 
kef efen era osok gij mar ongga oska eteb, beda didif 
dimeg yuga rot si. 

15 Tina erek mar ongga iwa yuga omosokuma rot 
insa kef bera osok gij isinsa yeyin hukum agama 
ojgomu, beda iwa isinsa yuga ojga rot mar koma 
ojgomu. Didif dunoga ojga rot mar erek koma guru." 

16 Beda Galio ekemeji rua jeska efen mod. 

17 Jefeda rua ongga Yahudi insa koma ragei osnok 
egens ongga ofoka Sostenes. Ofa erek ebirfaga mod 
egens ongga rusnok rum riteij gij. Beda rua rubu ofa 
jah Galio odou. Tina Galio orons rot ojgomu. 

18 Paulus eker gij kota insa koma erek mona 
ofoukou deika. Beda ofa agot gu rusnok ongga 
ruroru Yesus gij kota koma oida, "Edohuji, iwa iteijo! 
Didif dija fog." Beda ofa eifef meg meifeni egens 
morototuma jera efen mohujirga Priskila jera Akwila. 
Rua ricira jah monuh Siria. Nou ongga rua ruira gij 
kota Kengkrea fob, beda Paulus eris efen ebirfaga 
efeji ongga erek akseij fob. Jeska sis fob ofa agen 
mar gu Tuhan ororu Yahudi erebent. Noba mar insa 
koma oisa fob. 

1? Beda gij mona ongga Paulus jera efen mohujirga 
rinsaga kota Efesus, beda Paulus eja jeska Priskila 
jera Akwila noba ofa eja jah mod egens ongga Yahudi 
rum riteij gij. Ofa efesij mar osok gij Mar Efeyi Ebsi 
efen ofou morototuma jera rusnok jah suma 

20 Rua rudou os oida Paulus eker dektek jera rua 
ojgomu. Tina Paulus onodou os rot erek koma guru. 

21 Erek koma tina nou ongga ofa enja jeska rua, 
beda ofa agot gu rua oida, "Erek Allah odou os rot, 
beda didif dumoksons skoita iwa si." Beda ofa eja 
jeska kota Efesus noba eifef meg meifeni egens jah 
monuh Siria. 

22 Gij mona ongga ofa onjuj jeska meg meifeni 
insa koma gij kota Kaisarea, beda ofa ecira aki jah 
kota Yerusalem jeskaseda ogog rusnok ongga ruroru 
Yesus jah suma. Nou ongga koma oisa fob, beda ofa 
otoiru jah kota Antiokhia. 

23 Nou ongga ofa eker jah suma dektek fob, beda 
ofa ecira deika jah kota ofoukou ongga angh gij 

monuh Galatia jera monuh Frigia. Ofa ojogog rua 
ongga ruroru Yesus gij monuh insa koma jeskaseda 
ofij rua fogora ruroru Yesus rot ahais deika. 

24 Gij mona insa koma tein osnok egens ongga 
ofoka Apolos en jah kota Efesus. Ofa bera osnok 
Yahudi egens ongga 0jga jeska kota Aleksandria. Ofa 
efesij mar rot odou ongga efesis eteb noba ofa tein 
ejginaga rot mar ofoukou ongga angh gij Mar Efeyi 
Ebsi. 

25 Sis fob rusnok rineya rumftuftu ofa tein osok gij 
Yesus oga. Jefeda gij mona ongga ofa ensaga gu 
kota Efesus fob, beda ofa oftuftu mar gu rusnok osok 
gij Yesus rot tenten tein. Tina ofa ejginaga rot teinefa 
Yohanes eita baptis gu rusnok sis fob ojgomu. 

26 Gij mona insa koma bera Apolos efesij mar gu 
rusnok ongga Yahudi gij rerin mod ongga rum riteij 
gij. Noba ofa enemeesa erek oskiyai tein guru. Gij 
mona insa koma tein Priskila jera Akwila geg mar 
ongga Apolos emfesij insa koma, jefeda goga goroun 
ofa jah mod egens ongga gengker gij. Beda goga 
goftuftu ofa eteb ekirsa deika rot Allah oga osok gij 
Yesus. 

27 Gij mona ongga Apolos odou os eja jah monuh 
Akhaya, beda ofa efen mohujir ongga ruroru Yesus 
gij kota koma oitij rot tein. Jefeda rua runggu surat 
egens skoita rerin ruhujir ongga ruroru Yesus gij 
monuh Akhaya jeskaseda gij mona ongga Apolos 
ensaga jah suma, beda rua rumoroun ofa rot rudou 
ongga ongkoskamoka. Jeska oisouska Allah ongga 
ocunc odou ongga oufamofa skoita rua bera rua 
tein ruroru Yesus fob. Beda gij mona ongga Apolos 
ensaga gu monuh Akhaya fob, beda ofa ofij rua eteb 
jeskaseda ruroru Yesus rot ahais deika. 

28 Ofa oga emesedema jera rusnok Yahudi ruga rot 
tomnomna jah rusnok rudou. Beda ofa tein ocunc gij 
Mar Efeyi Ebsi oida, tenten Yesus bera raja egens 
ongga emen jeskaseda eita eiteij ah ongga efeinah 
gu rusnok. 

1 9 1 Gij mona ongga Apolos eker gij kota Korintus 

ros, beda Paulus ecira rejrej monuh Galatia 
jera monuh Frigia. Beda ofa eja jah kota Efesus. Beda 
ofa orodosu jera rusnok rineya ongga ruroru Allah gij 
kota koma. 

2 Beda ofa ejeka gu rua oida, "Gij mona ongga iwa 
iroru Allah oga fob, beda iwa isma Efena Ebsi Allah 
fob ei?" Beda rua ruroun oida, "Guru. Noba memef 
menejginaga rot Efena Ebsi Allah koma enesi." 

3 Erek koma beda Paulus ejeka gu rua deika oida, 
"Jefeda gij mona ongga iwa ita baptis fob, beda iwa 
iroru mar jeska idu?" Beda rua ruroun oida, "Memef 
mororu mar ongga Yohanes Pembaptis omftuftu rot 
sis fob." 

^ Beda Paulus agot gu rua oida, "Yohanes eita 
baptis gu rusnok erek orocunc oida rua rimeesa joug 
rerin mar ongga oska fob. Tina gij mona insa koma 
bera Yohanes oftuftu rua jeskaseda rua ruroru osnok 
egens ongga omotoij ofa gij mona kahma. Osnok 
egens insa koma bera Yesus." 

? Nou ongga rua ringg mar insa koma fob, beda rua 
ruis gu Paulus jeskaseda ofa eita baptis gu rua erek 
rurocunc oida rua tein ruroru Tuhan Yesus. 

6 Beda Paulus aha etma esij rua, noba ainsa koma 
tein Efena Ebsi Allah enjeker gij rudou efesi noba 
eita owesa efek gu rua. Jefeda rua ragot mar gij oga 
enjgineg ongga rua risinsa rinejginaga rot enesi. 

Noba rua ragot mar ongga Allah ocunc gu rua gij 
rudou efesi tein. 

7 Rua insa koma nomnaga erek runer rufok setka 
kungkob erfeka. 

8 Gij mesta rara ortomu fob bera Paulus oftuftu 
mar rot odou ongga enemeesa oskiyai tein guru gu 
rusnok gij mod ongga rua rum riteij gij. Noba ofa tein 
eseda rusnok ongga Yahudi ruga ofoukou jera oftuftu 
gu rusnok rot teinefa Allah ofoka ereij keingg rusnok 
erek raja. 

?Tina rineya jeska rua ongga ribirfaga ombrera, 
jefeda rua runororu mar ongga Paulus omftuftu gu 
rua guru. Noba rua ruga oruh rot mar ongga Paulus 
omftuftu osok gij Yesus tein. Jefeda Paulus eja jeska 
rua, noba ofa oroun rusnok ongga ruroru Yesus fob 
jah Tiranus efen mod. Noba gij orofosut mona bera 
rua rifesij mar noba rijeka moguma osok gij Allah 
efen oga. 

10 Paulus otunggom mar erek koma gij tahun egeka 
onjoros rusnok ongga Yahudi jera rusnok ongga 
Yahudi guru ongga ringker gij monuh Asia insa koma 
nomnaga ringg rot Tuhan Allah oga fob. 

11 Allah eita owesa efek gu Paulus fogora ofa 
otunggom mar onswos ofoukou. 

1? Erek rusnok rurka meifeti ongga Paulus anggei 
era enrakid tumu okumfoj skoita rusnok ongga 
marenir, beda rua rita eskeira fob. Noba efena ofogog 
ongga engker gij rudou efesi tein orogna jeska rua. 

13 Rusnok Yahudi rineya ongga rirek mendersi rija 
rejrej monuh insa koma jeskaseda rikemeji efena 
ofogog jeska rusnok. Rineya jeska rua insa koma bera 
erek rumokosema rufok cinja erfeka ongga ebirfaga 
imam egens ongga ofoka Skewa efen efeser. Gij 

mona juens beda rua rira Tuhan Yesus ofoka rireneni 
jeskaseda rikemeji efena ofogog ongga engker gij 
rusnok rudou efesi. Rua ragot oida, "Oisouska Yesus 
ofoka ongga Paulus emfesij rot bera dikemeji bua 
jeska ojgomu!" 

14 (19:13) 

15 Tina efena ofogog insa koma agot gu rua oida, 
"Didif dijginaga rot Yesus fob, noba dijginaga rot 
Paulus tein fob, tina bua bera erek idu fogora 
bikemeji didifo?" 

16 Beda ainsa koma tein osnok egens ongga efena 
ofogog engker gij odou efesi osoka ebeirens noba 
oskotu rua. Beda ofa obu rua noba ekris rua rot ofora 
efek eteb onjoros rerin meisoufa nomnaga ebga fob. 
Jefeda rua ruku rot rifera okora eteb. 

17 Rusnok ongga Yahudi nomnaga jera rusnok 
enjgineg tein ongga ringker gij kota Efesus rig rot 
mar insa koma, jefeda rua rimeesa doska rot Yesus 
efen owesa efek. Jefeda rua nomnaga ragot mar 
ongga oufamofa rot Tuhan Yesus. 

18 Noba rusnok rufoukou ongga ruroru Yesus fob 
rifesij gu rusnok rot tomnomna osok gij mar ongga 
oska ongga rua runtunggom sis fob. 

1? Noba rua ongga mendersi rurka rerin buku-buku 
ongga orocunc rot teinefa rita mar skoita rusnok. 
Noba rua ris mah gij buku-buku insa koma nomnaga 
jah rusnok rufoukou rudou. Noba buku-buku insa 
koma nomnaga efen efera osok eteb erek fifi perak 
juta setka cinja. 

20 Beda rusnok ongga ringg rot Allah oga bera 
rugun odudu dokun deika. Noba rusnok rufoukou 
tein ongga ruroru Yesus fob bera risma owesa efek 
ojgomuja 


Kisah Para Rasul 19 637 


21 Gij mona ongga mar insa koma nomnaga oisa 
fob, beda Paulus odou os eja jah monuh Makedonia 
jera monuh Akhaya fogora ecira jah kota Yerusalem. 
Ofa agot oida, "Gij mona ongga didif dincira jah kota 
Yerusalem fob, beda didif dimeja jah kota Roma tein 
si." 

22 Beda ofa obk gosnok gegeka ongga gomfij ofa 
jeskaseda geja gokag ofa jah monuh Makedonia. 
Gosnok gegeka insa koma bera Timotius jera Erastus. 
Beda Paulus eker nou mona ofoukou deika gij monuh 
Asia. 

?3 Gij mona insa koma bera rusnok rufoukou gij kota 
Efesus rutkonu oska eteb noba ruga ofoukou rot mar 
ongga rusnok enjgineg rumftuftu osok gij Yesus fob. 

24 Osnok egens ongga ofoka Demetrius eker gij kota 
koma. Ofa odou efesis eteb rot otunggom mar jeska 
perak ongga erek mod ofokai nou mega efebr egens 
ongga rijeka Artemis. Noba rusnok rufoukou gij 
kota insa koma bera rugif gu Artemis koma. Jefeda 
Demetrius jera efen mohujir tein risma fifi ofoukou 
jeska mod ofokai insa koma ongga rua rutunggom 
fogora ruhu gu rusnok. 

25 Beda Demetrius ohoturu efen mohujir nomnaga 
ongga rerin rifarur gij mar insa koma tein, noba ofa 
agot gu rua oida, "Edohuji, iwa nomnaga ijginaga rot 
oida ebeibeyaif mimif misma fifi ofoukou jeska mod 
ofokai ongga mimif mutunggom kef fob. 

26 Tina iwa ingk noba ingg gu isinsa fob rot mar 
ongga Paulus koma oftuftu noba ontunggom fob. 
Ofa agot oida mar efena ongga rusnok runtunggom 
jeskaseda rugif gu bera erek mar ongga oska ojgomu. 
Jefeda rusnok rufoukou gij kota kef jera rejrej monuh 
Asia nomnaga tein bera ruroru efen oga fob. 

?/ Noba ongga erek oska ekirsa bera mifmin mod 
ofokai ongga mutunggom kef bera rusnok rinengk 
mar koma deika guru. Noba erek dektek deika guru, 
beda rusnok rimeita rudou ongga oska rot Artemis 
efen mod ongga eteb tein. Noba onjoros deisef tein 
bera rusnok rejrej monuhif bera rugif gu Artemis 
ojgomu. Tina gij mona kahma deika, beda rusnok 
runougif gu Artemis morototuma jera mimif deika 
guri. Noba koma erek rua rumoh mojen gu Artemis 
tein fob!" 

28 Nou ongga rusnok insa koma ringg rot mar ongga 
Demetrius anggot gu rua fob, beda rua rutkonu oska 
eteb, noba rua ruis rot ruga eteb oida, "Artemis! Bua 
bebin bufoka aksa ojgomu! Memef mougif gu bua 
ojgomu!" 

29 Rua ruis erek koma onjoros rusnok rufoukou gij 
kota insa koma rutkonu oska eteb tein noba ragot 
mar ofoukou. Beda rusnok rufoukou insa koma ragei 
Gayus jera Aristarkhus ongga gororu Paulus jeska 
monuh Makedonia. Beda rua rikris goga jah mod eteb 
ongga rusnok rumohoturuma gij fob. 

30 Paulus odou os oira gij mod eteb insa koma 
jeskaseda agot mar gu rusnok insa koma, tina rusnok 
ongga ruroru Yesus jah suma ragei ofa joug ojgomu. 

31 Noba ebirfager monuh Asia ongga ringker gij kota 
insa koma bera rirek Paulus efen mohujir. Rua rubk 
rusnok skoita Paulus jeskaseda ragot gu ofa oida, 
'Bunoira gij mod eteb koma guru.' 

32 Ainsa koma tein, rusnok nomnaga ongga 
rumohoturuma gij mod eteb insa koma bera rudou 
erebibei eteb. Rineya ruis mar egema toga jeska 
rineya. Rua ruis mar erek koma jeska rusnok rufoukou 

rinejginaga rot teinefa fogora rumohoturuma jah 
suma guru. 

33 Rusnok Yahudi rineya ongga riker jah suma rik, 
tina Aleksander ot gu rusnok riskembemba insa koma 
rifekesa. Jefeda rua rukoja ofa jeskaseda ot jah 
rusnok nomnaga rudou. Beda rusnok rineya ruftuftu 
ofa rot meidu ongga ofa agot gu rusnok rufoukou 
insa koma. Beda ofa etma ereni gu rua jeskaseda 
riker toumou fogora ofa emagot mar gu rua. 

34 Rua rik, tina Aleksander bera osnok egens ongga 
Yahudi, jefeda rua ruis morototuma rot ruga eteb 
oida, "Artemis! Bua bebin bufoka aksa! Memef ongga 
Efesus mougif gu bua ojgomu!" Rua ruis mar erek 
koma ojgomuja gij aras ongkas egeka. 

35 Beda ebirfaga egens gij kota koma ois gu rua rot 
oga eteb, jefeda rua nomnaga riker toumou. Beda 
ofa agot gu rua oida, "Orofosut rusnok nomnaga 
rijginaga rot oida mimif ongga mingker gij kota 
Efesus kef bera ongga mut joug mod ongga Artemis 
efen jera mamu ofog egens ongga ensiri jeska 
mebaga noba ongga efen owesa efek eteb. 

36 Rusnok egema tein runokoja mar insa koma guru. 
Erek koma jefeda iwa iker toumou, noba inotunggom 
mar ongga ofogog ebeirens guru. 

37 Gosnok gegeka ongga iwa ingkris jah sif bera 
gonoukoreka mar jeska mod ongga Artemis efen 
guru. Noba goga gonoga oruh Artemis tein guru. 

38 Noba mod pengadilan onotuma fob. Jefeda erek 
Demetrius jera efen mohujir rudou os rucunc osnok 
egens kef erek oska, beda rua rija skoita hakim rot 
mar insa koma ojgomu. 

39 Noba mar egema tein ongga iwa idou os yanggot 
rot, beda iwa yagot rot mar insa koma gu ebirfager 
rudou ojgomu. 

40 Mar ongga mimif muntunggom deisef bera 
omorka mar okum skoita mimif si. Jeska erek raja 
Kaisar efen rusnok ebirfager rimek mar okum ongga 
mimif muntunggom deisef beda rua rumofra okum 
keingg mimif rot si!" 

^1 Nou ongga ebirfaga egens koma anggot rot mar 
insa koma nomnaga fob, beda ofa obk rua nomnaga 
rija jah rerin mod ojgomu. 

20 1 Gij mona ongga rusnok rutkonu oska gij kota 

Efesus oisa fob, beda Paulus ohoturu efen 
mohujir nomnaga ongga ruroru Yesus gij kota koma 
jeskaseda eisisi joug rua rudou efesi. Nou ongga ofa 
eisisi joug rua oisa fob, beda ofa ois oufamofa gu rua 
noba ecira jah monuh Makedonia. 

? Ofa eja jah kota-kota ongga angh gij monuh 
Makedonia beda ofa eisisi joug rusnok rot mar 
ofoukou jah suma tein. Ofa otunggom mar erek 
koma jeskaseda rua ruroru Yesus rot ahais ojgomuja. 
Beda ofa eja jeska kota-kota insa koma noba ecira 
jah monuh Yunani. 

3 Ofa eker gij monuh insa koma erek mesta ortomu. 
Nou ongga ofa ensejah nou eifef meg meifeni egens 
jah monuh Siria, beda ofa eg rot oida rusnok ongga 
Yahudi rudou oromom nou ranggob ofa. Jefeda ofa 
osujohu oida, "Ongga oufa bera didif dicira daki 
sons jah monuh Makedonia fogora dimeja jah kota 
Yerusalem ojgomu." 

^ Nou ongga Paulus enja jah Makedonia fob, beda 
efen mohujir rudou os ruroru ofa tein. Rua insa koma 
bera erek Sopater ongga Pirus efen efesa jeska 

kota Berea ni, Aristarkus jera Sekundus jeska kota 
Tesalonika ni, Gayus jeska kota Derbe ni, Timotius ni, 
jera Tikhikus jera Trofimus jeska monuh Asia tein. 

? Rua rukag rot magef jah kota Troas, beda rua 
riker nou magef jah suma. 

6 Gij mona eteb ongga Yahudi rint roti ongga enefifij 
guru oisa fob, beda magef maifef meg meifeni egens 
jeska kota Filipi. Magef maifef meg meifeni insa koma 
erek mona cinja fob, beda majesaga kota Troas. Jah 
suma bera magef marodosu jera mafman mohujir 
ongga rungkag insa koma. Noba memef nomnaga 
meker gij ari egens jah suma. 

7 Gij mona cinja erfens beda memef ongga 
mororu Yesus momohoturuma jeskaseda met maat 
morototuma. Beda Paulus efesij mar gu rusnok insa 
koma ojgomuja onjoros motu deis fob, jeska monog 
rahah tentena beda ofa odou os eja deika. 

8 Memef meker gij morongsu ongga ah skida mod 
egens, noba mah ofoukou eisa gij morongsu insa 
koma tein. 

? Oforoka efes egens ongga ofoka Eutikhus ah jah 
jendela gij morongsu ongga ah skida insa koma. Tina 
Paulus efesij mar ofoukou ojgomuja onjoros oforoka 
efes egens koma ohnohnoha fogora ofa esiri jah 
mebi. Rua rufra ofa noba rik, tina ofa agos fob. 

10 Bega Paulus ojuj jah mebi noba ahca esij oforoka 
efes egens insa koma noba agei rout odou. Beda 
Paulus agot oida, "Iwa inemeesa guru. Ofa efena 
ebah ros!" 

11 Beda Paulus oksons jah morongsu ongga angh 
skida. Beda ofa ekeba roti jera rua, noba rua 
nomnaga rit maat morototuma. Beda Paulus efesij 

mar ofoukou gu rua deika gij motu insa koma onjoros 
monog rahah tentena, beda ofa eja. 

1? Rua ruroun oforoka efes egens ongga esiri insa 
koma jah efen mod. Noba rua rudou efaga ouka eteb 
rot ojgomu. 

13 Memef meifef meg meifeni fogora mokag Paulus 
jah kota Asos jeskaseda morodosu ofa jah suma. 
Paulus obk memef mokag ofa jeska ofa odou os ecira 
aki jah kota Asos sismeni fog. 

1^ Gij mona ongga memef morodosu Paulus fob, 
beda memef nomnaga meifef meg meifeni egens jah 
kota Metilene. 

15 Beda memef meja deika noba meifef meg meifeni 
egens jah motowohu Khios. Erek mona juens fob, 
beda memef mensaga gu motowohu Samos. Noba 
memef meja erek mona juens deika, beda mensaga 
gu kota Miletus. 

16 Paulus onodou os eker gij monuh Asia dektek 
guru, jefeda memef meneja jah kota Efesus guru. 
Paulus odou os eja ebeirens jah kota Yerusalem 
jeskaseda ensaga jah suma nou mona eteb egens 
ongga ofoka Pentakosta. 

17 Gij mona ongga Paulus engker gij kota Miletus 
ros, beda ofa esa surat egens gu ebirfager rusnok 
ongga ruroru Yesus gij kota Efesus jeskaseda rua rin 
skoita ofa jah kota Miletus. 

18 Nou ongga rua rinsaga jah suma fob, beda Paulus 
agot gu rua oida, "Edohuji, iwa ijginaga rot teinefa 
didif diker jera iwa gij mona ongga didif dinsaga 
monuh Asia jera kota Efesus fob. Didif diker jera iwa 
rot ongkoska ojgomu. 

1? Iwa tein ijginaga rot oida gij mona insa koma 
bera didif difarur nou Tuhan rot dudou ongga eriaga 

ojgomu. Noba didif dibisa rot iwa jeska dudou okora 
eteb rot iwa nomnaga. Tina rusnok ongga Yahudi rita 
efera okora gu didif, noba rua rudou os ranggob didif. 

20 Noba edohuji, iwa ijginaga rot oida didif 
dinedemdemi mar ongga oufamofa jeska iwa guru. 
Tina didif duftuftu iwa rot mar nomnaga gij mona 
ongga mimif mingker morototuma tein fob. Noba 
didif duftuftu iwa gij yeyin mod egens egens tein. 

?1 Gij orofosut mona bera didif disisi joug iwa ongga 
Yahudi jera iwa ongga Yahudi guru tein jeskaseda 
iwa ikikif jeska yeyin mar ongga oska, beda yuh idou 
efesi rot ongkas gu Allah ojgomu, noba iroru Yesus 
tein. 

22 Ebeibeyaif bera didif duntunggom mar nomnaga 
ongga Efena Ebsi Allah obk didif rot jah sif oisa fob, 
jefeda didif dimeja jah kota Yerusalem. Noba didif 
dinejginaga rot mar meidu ongga emecirej didif jah 
suma guru. 

23 Orofosut kota ongga didif duira gij, beda Efena 
Ebsi Allah agot gu didif oida rusnok rimekris didif jah 
mod oskusk, noba rimeita efera okora gu didif. 

24 Tina didif dudou onoubsaha rot dedin difaga kef 
guru. Jeska ongga oufa ekirsa bera didif dicira gij mar 
ongga Yesus anggot rot gu didif onjoros dimfarur rot 
oisa fob. Didif difesij rot teinefa Allah oncunc efen 
odou ongga oufamofa gu rusnok fob. 

25 Didif dingker jera iwa nomnaga fob, noba didif 
dimfesij gu iwa rot teinefa Allah ofoka ereij keingg 
rusnok erek raja ojgomuja. Tina ebeibeyaif didif 
dudou ejginaga oida erek dinek iwa deika guru. 

26 Jefeda didif dagot gu iwa rot koisoisa oida erek 
Allah ofra okum keingg ineya jeska iwa, beda koma 

jeni mar ongga oska ongga iwa intunggom ojgomu. 
Mar koma enah gu didif guru. 

?/ Didif dagot mar erek koma gu iwa jeska didif 
dimfesij gu iwa rot koisoisa osok gij mar nomnaga 
ongga Allah ondou os rot fob. 

28 Jefeda iwa yut joug isinsa idou efesi rot ahais 
ojgomu. Noba iwa tein yut joug rusnok enjgineg 
ongga ruroru Yesus fob, jeska Efena Ebsi Allah omfra 
iwa erek ebirfager nou rusnok insa koma. Iwa yut 
joug rua rot iskusk erek gembala egens ongga ot 
joug efen domba-domba. Jeska Yesus era efen ogufu 
fogora orosuna rot mar ongga oska jeska mimif, 
ongga erek efen domba-domba, mudou efesi fob. 
Jefeda Allah oroun mimif erek efen rusnok fob. 

29 Didif dagot mar erek koma jeska gij mona 
ongga didif dinja jeska iwa fob, beda rusnok ongga 
rufogog rot iwa bera rimeita mar ongga oska skoita 
iwa erek serigala egens ongga osoka noba eska 
domba-domba. 

30 Iwa tein yeyin ihujir rineya ongga rumoftuftu iwa 
gij mar ongga erek tenten guru jeskaseda iwa ikikif 
jeska Yesus noba iroru rua ojgomu. 

31 Jefeda iwa yut joug isinsa idou efesi rot ahais. 
Iwa ijginaga rot oida erek gij tahun orgomu fob bera 
didif duftuftu iwa orofosut mona jera motu rot dudou 
ongga okora eteb rot iwa. 

32 Ebeibeyaif didif daha iwa gu Allah jeskaseda Ofa 
eker joug iwa ojgomuja. Noba iwa yagei Ofa efen oga 
rot ahais ojgomuja. Jeska Allah oga insa koma bera 
efen owesa efek eteb ekirsa fogora emeita idou ahais 
noba emeita mar ongga oufamofa gu iwa. Sis fob Ofa 
ensejah mar insa koma nou efen rusnok nomnaga. 

33 Sis mona ongga dinjeker jera iwa onjoros mona 
deisef tein bera didif dinerejgei iwa rot fifi era 
meisoufa egema tein guru. 

34Twa ijginaga fob oida didif disinsa dimfarur fogora 
dingk mar nomnaga ongga didif jera edohujir runcosu 
rot fob. 

35 Didif ducunc gu iwa gij mar nomnaga oida mimif 
mifarur rot ahais erek insa koma jeskaseda mufij 
rusnok enjgineg ongga runofora efek guru. Iwa 
idou ah keingg rot mar ongga Yesus anggot rot sis 
fob oida, 'Mar ongga ongkoska eteb ekirsa bera 
mimif mineker jeskaseda rusnok enjgineg rufij mimif 
ojgomuja guru. Tina mimif tein mufij rusnok enjgineg 
ojgomu. Jeska koma bera ongga ereita oufamofa 
eteb gu mimif. ' " 

36 Paulus anggot mar insa koma oisa fob, beda ofa 
es okeibi gu mebi jera rua nomnaga fogora ofa om 
eiteij gu Allah. 

37 Gij mona ongga Paulus enja jeska rua, beda rua 
rudou oubsaha eteb, noba rua ragei ofa noba ribisa 
keingg ofa. Beda rua ragot oida, "Paulus biteijo, 
bahasmero!" 

38 Rua rudou oubsaha eteb jeska Paulus anggot gu 
rua oida rinek ofa deika guru. Beda rua ruroun ofa 
jah meg meifeni egens koma ojgomu. 

21 1 Nou ongga memef menja, beda memef 

mois mar gu ebirfager mod ari gij kota Efesus 
insa koma, beda memef meifef meg meifeni egens 
jah motowohu Kos. Erek monog deika beda memef 
monjowa gij motowohu Rodos. Beda memef meifef 
meg meifeni egens koma onjoros mensaga ofoksu 
Patara. 

? Gij kota Patara bera memef mek meg meifeni 
egens ongga ai juens emeja jah monuh Fenisia. 
Jefeda memef meifef meg meifeni egens koma noba 
mecira onjoros 

3 memef mek motowohu Siprus ah jah megris. Tina 
memef meker gij meg meifeni egens koma onjoros 
mensaga gu monuh Siria. Beda memef mosoka 
gij kota Tirus jeska rusnok ruhoda mar jeska meg 
meifeni egens koma jah suma. 

^Beda memef mejeresa rua ongga ruroru Yesus 
gij kota koma, noba memef meker jera rua erek ari 
egens. Rua ruis gu Paulus oisouska Efena Ebsi Allah 
jeskaseda ofa eneja jah kota Yerusalem guru. 

? Erek ari egens oisa fob, beda memef mesejah nou 
mecira jah kota Yerusalem. Nou ongga mencira beda 
rusnok insa koma jera rerin riser tein rija morototuma 
jera memef jah mei mojumu efei efembra. Beda 
memef mes mokeibi gu mebi noba mom meiteij 
morototuma. 

6 Nou ongga memef manggei metma fob beda 
memef meifef meg meifeni egens noba rua ruksons 
jah rerin mod. 

7 Memef meifef meg meifeni egens koma jeska kota 
Tirus ojgomuja onjoros mensaga gu kota Ptolemais. 
Beda memef mejeresa mefmen mohujir ongga ruroru 
Yesus gij kota koma tein. Noba memef meker jera 
rua erek mona ongkas egens. 

8 Erek monog beda memef meja deika onjoros 
mensaga gu kota Kaisarea. Jah suma beda memef 
mejeresa Filipus. Ofa tein orka Allah oga gu rusnok 
enjgineg. Noba memef meker jera ofa jah suma. Ofa 
erek osnok egens jeska rusnok rufok cinja erfeka 
ongga ruforoker runcunc gij Yerusalem sis fob. 

? Ofa efen efeser ruforoka rujowu rufok tohkuru tein 
ongga Allah eita owesa efek nou ragot rot Allah oga 
gu rusnok. 

10 Memef meker jera Filipus jah suma erek mona 
ofoukou fob, beda nabi egens ongga ofoka Agabus 
en jeska monuh Yudea. 

11 Ofa eita marfeb egens ongga Paulus enrakid 
tumu okumfoj beda erakid esinsa aki jera etma. Beda 
ofa agot oida, "Efena Ebsi Allah agot erek kef: 'Gij 
mona kahma beda rusnok ongga Yahudi rimerakid 
osnok egens ongga efen marfeb kef gij mona ongga 
ofa ejeker gij kota Yerusalem. Noba rua rimaha ofa 
gu rusnok ongga erek Yahudi guru.' " 

12 Nou ongga memef mengk rot mar insa koma, 
beda memef nomnaga modou oubsaha rot fogora 
mois gu Paulus jeskaseda ofa eneja jah kota 
Yerusalem guru. 

13 Tina ofa oroun gu memef oida, "Iwa inebisa rot 
didif erek koma guru. Jeska koma otunggom didif 
dudou erek okumkum rot tein ojgomu. Erek rusnok 
Yahudi ragei didif era ragob didif jeska didif duroru 
Yesus oga ojgomu, beda didif dunokoja rot guru." 

1^ Jeska Paulus onororu moga guru, jefeda memef 
menagot joug ofa deika guru. Noba memef magot gu 
ofa oida, "Memef mororu mar ongga Allah ondou os 
rot ojgomu." 

15 Memef meker jah suma gij mona ofoukou fob, 
beda memef mesejah nou meja jah kota Yerusalem. 
16 Mefmen mohujir rineya jeska kota Kaisarea rija 
morototuma jera memef. Noba rua ruroun memef 
jah mod ongga Manason efen jeskaseda meker jera 

ofa jah suma. (Manason erek osnok egens jeska 

motowohu Siprus ongga ororu Yesus gij mona ongga 
sismeni fob.) 

17 Gij mona ongga memef mensaga gu kota 
Yerusalem fob, beda mefmen mohujir ongga ruroru 
Yesus jah suma bera ruroun memef rot rudou efaga 
ouka eteb. 

18 Erek monog deika beda memef nomnaga meja 
morototuma jera Paulus skoita Yakobus ongga erek 
rusnok Kristen efen ebirfaga eteb gij kota Yerusalem. 
Noba memef momohoturuma jera ofa noba jera 
ebirfager Kristen rineya jah suma. 

1? Nou ongga memef manggei metma fob, beda 
Paulus efesij gu rua rot mar ongga Allah ontunggom 
efekesa rusnok ongga Yahudi guru gij mona ongga 
ofa orka Allah oga skoita rua. 

20 Nou ongga rua ringg mar ongga Paulus emfesij 
insa koma fob, beda rua nomnaga rudou efaga ouka 
eteb noba risitit Allah. Beda rua ragot gu Paulus oida, 
"Bua big fog, jeska rusnok ongga Yahudi rufoukou 
ongga ruroru Yesus fob. Tina rua nomnaga koma 
ruroru hukum Musa rot ahais ros. 

21 Noba rua ringg rot oida bua buftuftu gu rusnok 
Yahudi ongga ringker gij rusnok enjgineg rifekesa 
oida rua runororu hukum Musa deika guru, noba 
rineris rufum mareij ofos jeska rerin ruforoker tein 
guru, noba runororu Yahudi erebent tein guru. 

22 Noba gij mona ongga rusnok Yahudi gij kota kef 
rig oida bua bimen jah sif fob, beda rua rutkonu oska 
skoita bua rot mar insa koma ongga rua ringg rot 
fob. Jefeda ongga oufa bera bua buroru mar ongga 
memef manggot gu bua ojgomu. Runa rufok tohkuru 
ongga ranggen mar gu Tuhan rineker jah sif. 

23 (21:22) 

24 Jefeda bua buroru rua jah Mod Allah jeskaseda 
iwa isiomu gij mei jeni mifmin agama erebent. Beda 
bua bita bebin fifi erek mar ongga burougif gu 
Allah rot oisouska rua insa koma jeskaseda rua riris 
ribirfaga efeji jeni mar ongga rua ranggen gu Allah 
sis fob. Bua butunggom mar insa koma jeskaseda 
burocunc gu rusnok nomnaga oida bua buroru Yahudi 
rerin erebent ros. Beda rua rimejginaga rot oida mar 
ongga oska ongga rua ringg sis fob bera erek tenten 
guru. 

25 Beda memef mogu surat egens skoita rusnok 
Yahudi ongga ruroru Yesus fob. Noba gij surat egens 
koma bera memef manggot gu rua rot oida rinet 
marska ongga rusnok enjgineg rira nou rijiteyi gu 
mar ongga tenten guru, noba rinet marska enjgineg 
tein ongga ogufu enah gij ros guru, noba rinej ogufu 
jeska marska insa koma tein guru, noba rut joug 
risinsa rot ahais jeskaseda rinesiri morototuma tein 
guru." 

26 Paulus ororu mar insa koma ongga rua ranggot 
gu ofa fob. Jefeda erek monog deika beda ofa eja 
morototuma jera runa rufok tohkuru insa koma 
jeskaseda rusiomu gij mei ororu Yahudi agama 
erebent. Beda rua rija jah Mod Allah jeskaseda ragot 
gu imam jah suma rot mona kenefo fogora mar 
ongga rua ranggen rot gu Allah bera omoisa. Noba 
gij mona ongga omoisa fob, beda rua rumorka mar 
nou rurougif gu Allah tein. 

?/ Gij mona cinja erfeka insa koma ongga rua 
ranggen rot gu Allah oisa fob, beda rusnok ongga 
Yahudi rineya jeska monuh Asia rik Paulus gij momas 
ongga angh rejrej Mod Allah. Jefeda rua rutkonu oska 
noba rusos rusnok rufoukou. Beda rua ragei Paulus, 

?8 noba ruis rot ruga eteb oida, "Ei, iwa ongga Israel! 
Iwa yufij memef ojgomu! Jeska osnok egens kef bera 
ongga enja jah monuh ofoukou fogora omftuftu mar 
gu rusnok rufoukou jeskaseda rua rudou oska skoita 
mimif ongga Yahudi, noba jeskaseda rudou ekirsa 
rot mar ongga mifmin mimower Israel rirebent rot 
fob. Noba ofa oftuftu rusnok jeskaseda rua rikirsa rot 
hukum Musa noba ruga oruh rot Mod Allah tein. Noba 
ofa tein oroun rusnok ebireira ongga erek Yahudi 
guru gij momas ongga ah rerjrej Mod Allah insa kef 
tein! Noba koma erek ofa oh mar oska eteb skoita 
mod kef ongga ebsi komowa fob." 

29 (Rua ragot mar erek koma jeska sis fob rua rik 
osnok egens ongga ofoka Trofimus ecira morototuma 
jera Paulus gij kota Yerusalem. Noba rua rusujohu rot 
oida Paulus oroun ofa gij momas ongga angh rejrej 
Mod Allah ongga ebsi komowa fob. Trofimus koma 
bera ojga kota Efesus, noba ofa erek osnok egens 
ongga Yahudi guru). 

30 Rusnok rufoukou gij kota insa koma rutkonu oska 
eteb rot. Jefeda rua ragei Paulus beda rikris ofa jeska 
momas insa koma. Ainsa koma tein rusnok enjgineg 
ruf montoj joug momas insa koma. 

31 Askesi rusnok insa koma rubu Paulus beda osnok 
egens ofof ebeirens noba agot gu ebirfaga tentarer 
oida rusnok rufoukou rutkonu oska eteb. 

32 Jefeda ebirfaga egens koma jera ebirfager 
tentarer egema jera rerin tentarer rufoukou rija 
ebeirens jah mod ongga rusnok ruga ofoukou gij 
insa koma. Nou ongga rusnok insa koma rik ebirfaga 
tentarer en morototuma jera tentarer rufoukou beda 
rua runobu Paulus deika guru. 

33 Beda ebirfaga egens insa koma oskotu Paulus 
noba obk tentarer jeskaseda rakid efen etma. Beda 
ofa ejeka rusnok jah suma oida, Paulus koma bera 
erek idu, noba ofa otunggom mar ongga oska erek 
meidu. 

34 Beda rusnok rineya ruis mar rot, noba rineya 
ruis mar ongga erek toga deika onjoros ebirfaga 
egens insa koma odou eineina gij mar ongga rua ruis 
insa koma rot Paulus. Jefeda ofa obk efen tentarer 
jeskaseda rurka Paulus jah rerin mod fogora rijeka 
joug ofa jah suma. 

35 Nou ongga rua rinsaga gij mesiga ofon nou 
rumoira gij mod, beda rua rubk Paulus jah skida 
jeska rusnok riskemba ongga rudou os rubu ofa. 

36 Rusnok riskemba insa koma runtoij tentarer noba 
ruis rot ruga eteb oida, "Yagob ofa ojgomu!" 

37 Nou ongga rumoira gij mod efesi, beda Paulus 
agot gu ebirfaga tentarer egens insa koma oida, 
"Tuan, didif dudou os dagot mar ai juens gu bua 
fog." Beda ebirfaga egens koma agot gu Paulus oida, 
"Bua tein bijginaga rot Yunani oga fob ei. 

38 Jefeda bua bera jeska monuh Mesir ei era gurei? 
Jeska didif dusujohu rot oida bua bera osnok egens 
koma jeska monuh Mesir ongga ok mosuruk skoita 
raja Kaisar sis fob. Noba osnok egens koma oku 
rot rusnok rufok ribu tohkuru. Rua ruku rot rerin 
mocongg jah monuh ongga owowa." 

39 Beda Paulus oroun gu ofa oida, "Didif bera jeska 
rua ongga Yahudi. Noba didif dujga jeska kota Tarsus 
ongga erek ibu kota gij monuh Kilikia. Erek bua buitij 
rot beda didif dimagot mar gu rusnok riskemba insa 
koma." 

^0 Ebirfaga egens koma oitij rot, jefeda Paulus 
agot mar gu rusnok insa koma. Ofa ot gu mesiga 
ofon ongga skida noba ofa era etma ereni gu rua 
jeskaseda riker rot moubsaha. Beda ofa agot mar gu 
rua gij rerin oga Ibrani. 

22 1 Paulus agot gu rua oida, "Akeineri jera 

edohujir nomnaga. Didif dudou os dagot mar 
rot disinsa gu iwa osok gij mar ongga iwa insujohu 
rot didif fob. Jefeda iwa ig fog." 

? Nou ongga rua rig Paulus anggot mar gij rerin oga 
Ibrani, beda rua riker toumou ojgomu. Beda Paulus 
efesij mar gu rua. 

3 Paulus agot gu rua oida, "Didif tein bera osnok 
Yahudi egens morototuma erek iwa. Didif dujuj 
jeska dedin ameina gij kota Tarsus ongga angh gij 
monuh Kilikia. Tina sis mona ongga duforoka onjoros 
dumorna eteb bera didif diker gij kota Yerusalem 
kef. Noba didif dufokor aksa gij hukum Musa ongga 
mifmin mimower ruroru tein. Noba Guru eteb ongga 
ofoka Gamaliel bera ongga omftuftu didif gij mar insa 
koma nomnaga. Noba didif duroru Allah oga rot ahais 
morototuma erek iwa tein onojoros mona deisef. 

^Sis fob didif dita mar ongga efera oska eteb gu 
rusnok ongga ruroru Yesus oga fogora rineya ongga 
ranggos. Noba didif dagei runer jera rujager rufoukou 
jah mod oskusk. 

? Noba imam egens ongga ofoka aksa jera ebirfager 
Yahudi rineya rijginaga rot mar insa koma ongga didif 
duntunggom fob. Jeska rua bera ongga rita surat 
ongga eita owesa gu didif jeskaseda dutunggom 
mar insa koma. Noba didif durka surat egens koma 
gu skoita ebirfager Yahudi ongga ringker gij kota 
Damsyik jeskaseda dijagei rusnok ongga ruroru 

Yesus jah suma fogora dumorka rua jah Yerusalem 
noba dita mar okum gu rua ojgomu." 

6 Beda Paulus agot deika oida, "Gij mona ongga 
didif dija jah kota Damsyik noba dicira gu moroju 
erek mowa ot deis ros, beda ainsa koma tein efesa 
ongga eisa eteb jeska mebaga esenin didif jah suma. 

7 Beda didif disiri gu mebi noba didif dig oga egens 
ongga ois gu didif oida, 'Sauluso! Teinefa fogora bua 
budou os bita efera okora gu Didifo?' 

? Beda didif dijeka gu Ofa oida, 'Akeina, Bua bera 
idu?' Beda oga egens koma oroun oida, 'Didif bera 
Yesus jeska Nazaret ongga bua budou os bita efera 
okora gu ojgomu.' 

? Rusnok ongga ruroru didif jeska Yerusalem 
nomnaga rik efesa ongga eisa eteb insa koma, tina 
rua rineg oga egens koma ongga anggot mar gu didif 
guru. 

10 Bega didif dijeka gu oga egens koma oida, 
"Tuhan, didif dutunggom mar meidu?' Beda Tuhan 
oroun gu didif oida, 'Bidebecki noba buira gij kota 
Damsyik. Beda osnok egens emagot gu bua rot mar 
nomnaga ongga Allah ondou os bua butunggom.' 

11 Ainsa koma tein mar efesa insa koma eris diteij 
jefeda dinek mar deika guru. Jefeda dedin edohujir 
ragei ditma noba ruroun didif jah kota Damsyik. 

1? Osnok egens ongga ofoka Ananias eker jah suma. 
Ofa erek osnok egens ongga ororu hukum Musa rot 
tenten. Noba rua ongga Yahudi nomnaga ongga 
ringker gij kota Damsyik rudou os ofa eteb. 

13 Ofa en skoita didif, beda ofa ot desi didif noba 
agot oida, 'Edohuj Saulus, bua bik mar sons ojgomu! 
Beda ainsa koma tein didif dufra dibirfaga noba dik 
ofa. 

1^ Beda ofa agot gu didif oida, 'Allah, ongga mifmin 
mimower rugif gu, bera ocunc gu bua fob jeskaseda 
bua bijginaga rot mar ongga Ofa ondou os rot. Noba 
Ofa tein oncunc efen efesa Yesus gu bua, noba bua 
big efen oga tein fob. 

15 Bua bimerek osnok egens ongga emefesij rot 
mar ongga bua bingg noba bingk fob skoita rusnok 
enjgineg si. 

16 Jefeda bua binahca deika guru, tina bidebecki 
noba bita baptis ojgomu. Noba buis gu Yesus 
jeskaseda Ofa osuna bebin mar ongga oska jeska 
budou efesi.' 

17 Beda didif duksons jah kota Yerusalem. Gij mona 
ongga didif dum diteij gij Mod Allah, beda ainsa koma 
tein Efena Ebsi Allah ocunc mar gu didif gij dudou 
efesi. 

18 Gij mar koma bera didif dik Tuhan. Noba Ofa 
agot gu didif oida, 'Saulus, bua bija ebeirens jeska 
Yerusalem, jeska rusnok ongga ringker jah sif 
rumokoja mar ongga bua bifesij rot Didif.' 

1? Beda didif dagot gu Tuhan oida, 'Tuhan, rua 
rumoroun mar ongga didif dimefesij rot Bua si. Jeska 
rua rijginaga rot oida sis fob didif duira gij mod ongga 
rusnok rum riteij gij beda dagei rua ongga ruroru 
Yesus, noba rua rita rifera okora jeska didif. 

20 Frek koma tein gij mona ongga rusnok ongga 
Yahudi ranggob Stefanus, jeska ofa emfesij mar osok 
gij Yesus gu rua fob, bera didif tein diker jah suma. 
Noba didif duitij rot mar insa koma ojgomu. Noba 
didif bera dagei rerin meisoufa askesi rua rira mamu 
riredi ofa.' 

21 Tina Tuhan agot gu didif oida, 'Bua bija jeska 
kota Yerusalem ojgomu. Jeska Didif dumobk bua 

skoita rusnok ongga Yahudi guru ongga ringker gij 
monuh yes.' " 

22 Rusnok riskemba insa koma ragosuit rot mar 
ongga Paulus emfesij insa koma, tina nou ongga rua 
ringg ofa agot oida Allah obk ofa skoita rusnok ongga 
Yahudi guru, beda rua rutkonu oska eteb noba ruis 
rot ruga eteb oida, "Ragob osnok egens kef ojgomu! 
Ofa bera erek mar ongga oska ojgomu!" 

?3 Rua ruis rot ruga eteb noba rij risinsa rerin 
meisoufa jeska rifaga, noba rut keingg jera mebi tein 
jeska rua rutkonu oska eteb rot Paulus. 

24 Jefeda ebirfaga tentarer egens insa koma obk 
efen tentarer jeskaseda rurka Paulus gij rerin mod 
efesi. Beda ofa obk rua jeskaseda rangha ofa beda 
rijeka joug ofa rot ruga ahais jeskaseda ofa agot rot 
meidu fogora rua ongga Yahudi insa koma ruis mar 
erek insa koma skoita ofa. 

25 Tina nou ongga rua rirakid Paulus etma jeskaseda 
rangha ofa, beda ofa agot gu ebirfaga egens insa 
koma ongga ont desi ofa oida, "Didif tein dijerek 
egens jera raja Kaisar efen rusnok fob. Jefeda enadaij 
nou bua bangha didif guru. Jeska bua bunocunc didif 
rot mar ongga oska egema tein ongga duntunggom 
fob enesi!" 

26 Nou ongga ebirfaga egens insa koma eg rot mar 
ongga Paulus anggot fob, beda ofa eja skoita ofa 
efen ebirfaga egens noba agot oida, "Teinefa fogora 
bua bubk memef jeskaseda mangha Paulus erek 
komo. Jeska ofa tein bera ejerek egens jera raja 
Kaisar efen rusnok fob. Jefeda enadaij nou mimif 
mangha ofa jinaga guru." 

27 Jefeda ebirfaga tentarer insa koma eja skoita 
Paulus noba ejeka gu ofa oida, "Bua bera bijerek 

egens jera raja Kaisar efen rusnok fob ei." Beda 
Paulus oroun oida, "Tenten. Didif bera dija erek 
egens jera ofa fob." 

?8 Beda ebirfaga egens koma agot gu Paulus oida, 
"Didif duh fifi ofoukou gu raja Kaisar jeskaseda eja 
erek egens jera efen rusnok fob. Teinefa rot bua 
erek komo." Beda Paulus oroun oida, "Tina didif 
dijerek egens jera Kaisar efen rusnok gij mona ongga 
ameina engker rot didif." 

?9 Ainsa koma tein tentarer koma ongga rijeka joug 
Paulus rija jeska ofa. Noba ebirfaga egens insa koma 
tein emeesa, jeska ofa erakid Paulus etma, tina 
Paulus tein erek egens jera raja Kaisar efen rusnok. 
Noba hukum Kaisar eyahehir joug rot mar insa koma 
ongga runtunggom skoita Paulus fob. 

30 Ebirfaga tentarer insa koma odou os ejginaga 
rot teinefa fogora rua ongga Yahudi rudou oska rot 
Paulus. Jefeda erek monog beda ofa ois gu Yahudi 
ebirfager imam-imam jera ebirfager agama ongga 
rufoka aksa tein jeskaseda rumohoturuma. Beda ofa 
osuwa Paulus jeska mod insa koma noba oroun ofa 
skoita rua nomnaga. 

23 1 Beda Paulus ohobut ebirfager agama Yahudi 

koma nomnaga noba agot gu rua oida, 
"Akeineri, Didif duntunggom mar nomnaga ongga 
Allah ombk didif rot. Noba didif dijginaga gij dudou 
efesi rot oida didif duntunggom mar insa koma rot 
tenten fob ojgomu." 

? Nou ongga Paulus anggot mar insa koma, beda 
Ananias, ongga erek imam egens ongga ofoka 
aksa eteb, obk osnok egens ongga ont desi Paulus 
jeskaseda eseda Paulus osum. 

3 Nou ongga ofa eseda Paulus osum fob, beda 
Paulus ois gu imam egens insa koma oida, "Allah 
emeseda bua tein si! Bua bisitit bisinsa bifaga oida 
bua bera buroru hukum Musa rot tenten. Noba buga 
ojga rot didif oisouska hukum koma tein. Tina bua 
buhurmei mar ojgomu, jeska bua bubk osnok egens 
jeskaseda eseda dusum. Noba hukum Musa bera 
eyahehir joug rot mar koma ojgomu. Jefeda bua 
bingkirsa rot hukum insa koma!" 

^Rua ongga runt jah Paulus oknama ritaha ofa noba 
ragot oida, "Ei! Enadaij nou bua buga oska skoita 
ebirfaga imam Allah ongga ofoka aksa kef jinaga 
gura!" 

? Beda Paulus agot oida, "Edohujia, tenten ei? Jeska 
didif dinejginaga rot oida ofa bera imam ongga ofoka 
aksa guru! Jefeda koma tenten, jeska runggu gij Mar 
Efeyi Ebsi oida, 'Inagot mar ongga oska skoita yeyin 
ebirfager guru.' " 

6 Beda Paulus ek, tina ebirfager agama Yahudi insa 
koma rineya ongga jeska ebic Saduki noba rineya 
ongga jeska ebic Farisi. Jefeda ofa agot gu rua oida, 
"Didif bera jeska ebic Farisi. Noba didif tein dunjuj 
jeska rusnok ongga ebic Farisi. Iwa iroun didif jah sif 
jeskaseda yuga 0jga rot didif jeska didif dusujohu 
oida rusnok ongga ranggos bera rimedebecki jeska 
ranggos si." 

7 Nou ongga Paulus anggot mar insa koma, beda 
rua ongga ebic Farisi rimekeinggma noba rua ongga 
ebic Saduki rimekeinggma beda rua ruga omosokuma 
rot mar ongga Paulus anggot insa koma. 

8 (Jeska rua ongga Saduki rusujohu oida rusnok 
ongga ranggos fob bera rinedebecki sons guru. Noba 
rua tein rusujohu oida malaikat ni, rifena ni, eneker 

guru. Tina rua ongga ebic Farisi rusujohu oida rusnok 
ongga ranggos bera rimedebecki jeska ranggos si. 
Rua tein rusujohu oida malaikat jera rifena tein bera 
enekerma. 

? Jefeda rua nomnaga ruga omosokuma eteb rot 
mar insa koma. Beda rineya ongga erek Guru Agama 
jeska ebic Farisi rut noba riseda rua ongga Saduki 
ruga. Rua ragot oida, "Memef mosujohu rot koisoisa 
tina, osnok egens kef onotunggom mar oska egema 
tein guru! Jeska erek efeni ebsi egens era malaikat 
egens bera anggot mar gu ofa ei. Noba koma enerek 
oska guru!" 

10 Rua ruga omosokuma erek insa koma onjoros 
ruga ofoukou eteb fogora ebirfaga tentarer insa 
koma emeesa oida ai juens beda rimagob Paulus. 
Jefeda ofa obk efen tentarer jeskaseda ruroun Paulus 
jeska rua, noba rurka ofa jah tentarer rerin mod. 

11 Gij motu egema deika, beda Yesus ocunc mar gu 
Paulus gij odou efesi. Beda Ofa agot gu Paulus oida, 
"Bua binemeesa guru. Bua bimfesij mar rot dedin 
duga gij kota Yerusalem insa kef fob. Noba bua tein 
bimagot rot mar insa koma gij kota Roma tein si." 

12 Erek monog rahah tentena, beda rineya ongga 
Yahudi ris mar moguma rot oida rua rinet maat era 
rinej mei tein guru onjoros mona ongga rua ranggob 
Paulus fog. 

13 Rua ongga rins mar insa koma nomnaga bera 
erek rusnok rufok setka tohkuru noba ofod. 

14 Rua rija skoita ebirfager imam-imam Yahudi jera 
ebirfager Yahudi enjgineg tein jeskaseda ragot gu 
rua oida, "Memef nomnaga mes mar moguma oida 
memef menet maat era menej mei egema tein guru 
onjoros mona ongga memef manggob Paulus fog. 

15 Jefeda iwa yufij memef erek kef: Iwa jera ebic 
rusnok ongga rufoka aksa isa surat egens gu ebirfaga 
tentarer jeskaseda ofa omorka Paulus sons gu iwa. 
Yagot gu ofa oida iwa idou os ijeka joug Paulus deika. 
Beda memef mosk joug Paulus fogora memagob ofa 
ojgomu." 

16 Tina Paulus meyesa efen efesa eg mar insa erek 
koma fob. Jefeda ofa ofof jah mod ongga tentarer 
rerin noba agot rot mar insa koma gu Paulus. 

17 Beda Paulus ois gu tentara egens noba agot gu 
ofa oida, "Buroun oforoka efes egens kef skoita bebin 
ebirfaga, jeska ofa odou os agot rot mar egens gu 
bebin ebirfaga egens koma." 

18 Tentara egens koma oroun oforoka efes egens 
koma skoita efen ebirfaga beda agot gu ofa oida, 
"Paulus, ongga manggei fob, bera erejgei didif 
jeskaseda duroun oforoka egens kef skoita bua, jeska 
ofa odou os agot rot mar egens gu bua." 

1? Beda ebirfaga egens koma oroun oforoka efes 
insa koma, noba goga gejeker gu gesinsa. Beda ofa 
ejeka gu oforoka egens koma oida, "Budou os bagot 
rot mar meidu gu didifo." 

20 Beda oforoka efes insa koma oroun oida, "Rusnok 
ongga Yahudi rudou oromom nou rumois gu bua 
jeskaseda monog iwa yurka Paulus sons gu ebirfager 
agama fogora rua rijeka joug ofa deika. 

21 Tina bua bunororu mar ongga rumois insa koma 
gu rua guru. Jeska rusnok rufok setka tohkuru rusk 
joug nou ranggob ofa. Rua ris mar moguma rot oida 
rua rinet maat era rinej mei egema tein guru onjoros 
mona ongga rua ranggob Paulus fog. Rua riker nou 
mar ongga bua banggot rot fogora rua ruw joug 
moroju rot ojgomu." 

22 Beda ebirfaga egens koma eisisi joug oforoka 
efes insa koma oida, "Binagot rot mar insa koma gu 
rusnok egema tein guru. Bidemi mar koma gij budou 
efesi ojgomu." 

23 Nou ongga mar insa koma oisa fob, beda ebirfaga 
tentarer insa koma ois gu efen tentara gegeka beda 
agot gu goga oida, "Goga gohoturu tentarer ongga 
giskini rufok wuntin egeka jera tentarer ongga rifef 
kuda rufok setka cinja erfeka dokun tentarer ongga 
rurka meitefaga rufok wuntin egeka. Noba nou motu 
ainsa kef erek aras cinja tohkuru, beda iwa ija jah 
kota Kaisarea. 

?4^ Noba gesejah kuda egens nou Paulus, beda iwa 
nomnaga irohrus ofa rot iskusk skoita Gubernur 
Feliks gij kota egens koma." 

25 Beda ebirfaga koma ogu surat egens skoita 
Gubernur Feliks ongga agot erek kef oida, 

26"Gu Gubernur Feliks ongga efen ofoka aksa. Surat 
kef jeska didif, Klaudius Lisias! 

27 Rusnok ongga Yahudi bera ranggei osnok egens 
kef jeskaseda ragob ofa. Tina didif jera dedin tentarer 
bera monskotu ofa jeska rua. Memef monskotu ofa 
jeska didif dig oida ofa ongga Yahudi egens kef bera 
eja erek egens jera raja Kaisar efen rusnok fob. 

28 Didif dudou os dijeka joug rusnok Yahudi rot mar 
meidu fogora rua ranggei ofa erek koma. Jefeda didif 
dubk ofa skoita Yahudi rerin ebirfager agama ongga 
rufoka aksa jeskaseda rijeka joug ofa. 

29 Tina didif dinek mar ongga oska egema tein 
ongga ofa ontunggom jeskaseda rikris ofa jah mod 
oskusk era ragob ofa rot guru. Mar okum ongga rua 
rudou os rufra keingg ofa bera en jeska risinsa rerin 
hukum agama ojgomu. 

30 Tina didif dingg rot oida rua ongga Yahudi rineya 
rusk joug nou rimagob ofa ojgomu. Jefeda didif dubk 
ofa ebeirens skoita bua jah ojgomu. Noba didif tein 
dumobk rusnok Yahudi insa koma skoita bua tein, 
jeskaseda rua rimagot rot rerin mar oga insa koma 
skoita bua." 

31 Nou ongga ofa onggu surat egens insa koma fob, 
beda tentarer koma ruroru jeni ebirfaga oga fogora 
rua rurohrus Paulus gij motu insa koma tein. Beda 
rua rurohrus ofa onjoros kota Antipatris. 

32 Erek monog deika, beda tentarer insa koma rifef 
kuda beda rurohrus Paulus onjoros kota Kaisarea. 
Beda tentarer rineya bera ruksons jah rerin mod gij 
kota Yerusalem. 

33 Nou ongga tentarer insa koma ongga rifef kuda 
rinjesaga gu kota Kaisarea, beda rua rusk surat koma 
gu Gubernur, noba rua ruroun Paulus gu ofa tein. 

34 Nou ongga Gubernur engk surat egens insa koma 
fob, beda ofa ejeka gu Paulus oida, "Bua bujga jeska 
monuh gaidu?" Nou ongga ofa engg oida Paulus 
bujga jeska monuh Kilikia fob, beda ofa agot oida, 

35 "Erek koma jefeda didif dimejeka joug bua rot 
mar oga insa kef gij mona ongga rusnok Yahudi insa 
koma rinsaga jah sif fob." Beda ofa obk efen tentarer 
jeskaseda raha Paulus gij mod eteb ongga Herodes 
ei sis fob jeskaseda rut joug ofa jah suma. 

24 1 Erek mona cinja deika beda Ananias, ongga 

ebirfaga imam-imam Yahudi, jera ebirfager 
Yahudi rineya tein rija jah kota Kaisarea jera osnok 
egens ongga ofoka Tertulus. Ofa bera erek osnok 
egens ongga agot mar rot rua skoita Gubernur Feliks. 
Beda rua rija skoita Gubernur Feliks noba rifesij gu 
Ofa rot mar ongga Paulus ontunggom fob. 

? Nou ongga Feliks oroun Paulus gij mer efesi koma, 
beda Tertulus efesij rot mar ongga Paulus ontunggom 
erek kef oida, "Gubernur Feliks ongga oufamofa! Bua 
bera ongga bufoka ereij keingg mefmen monuh, 
jefeda memef meker rot eskeiramera nou mona 
ongga dektek fob. Noba oisouska mar ongga bua 
banggot rot budou ongga efesis eteb bera memef 
meita ongkoskamoka tein. 

3 Noba gij mar nomnaga ongga memef motunggom 
bera memef mois oufamofa eteb gu bua rot mar 
ongga oufamofa insa koma nomnaga. 

^ Noba didif direjgei gu bua jeskaseda buin keingg 
budou efesi rot memef fogora didif dimefesij rot mar 
insa kef ojgomu. 

? Memef mosujohu rot oida osnok egens kef erek 
ofogog eteb. Jeska gij ongga mona ofa ensaga gu 
monuh Yahudi nomnaga, beda ofa otunggom mar 
ongga ereita rusnok Yahudi rutkonu oska noba ragot 
mar oga ofoukou. Noba ofa tein erek ebirfaga egens 
nou rusnok ongga ruroru mar ongga Yesus, ongga 
ojga jeska Nazaret, omftuftu sis fob. 

6 Noba memef magei ofa gij mona ongga ofa 
ensejah nou otunggom mar ongga oska efekeifa gij 
Mod Allah. ((Memef mesinsa modou os moga ojga 
rot ofa ororu mefmen hukum agama. 

7 Tina ebirfaga tentarer ongga ofoka Lisias oskotu 
ofa jeska memef. 

8 Noba ofa bera onobk memef nomnaga jeskaseda 
magot rot mar insa koma gu bua ojgomu.)) Jefeda 
erek bua bisinsa bijeka joug ofa, beda bua tein bimek 
rot oida mar nomnaga ongga memef manggot rot 
ofa bera erek tenten ojgomu." 


Kisah Para Rasul 24 663 


? Rusnok Yahudi insa koma nomnaga ragot rot mar 
insa koma tein osok gij Paulus. 

10 Beda Gubernur Feliks era etma ereni gu Paulus 
oida ebeibeyaif ofa agot mar rot esinsa. Jefeda 
Paulus agot gu Feliks oida, "Gubernur Feliks, Didif 
dijginaga oida bua bufoka ereij keingg rusnok gij 
monuh kef erek dektek fob. Jefeda didif dudou efaga 
ouka eteb jeska bua bera ongga buga omojga rot 
mar ongga didif danggot ainsa kef tein. 

11 Erek mona setka kungkob erfeka fob beda didif 
dija jah Yerusalem jeskaseda dugif gu Allah jah 
suma. Erek bua bijeka bebin rusnok jah suma, beda 
rua rimagot oida koma bera tenten ojgomu. 

1? Noba rusnok ongga Yahudi insa kef bera rinek 
didif duga omosokuma jera osnok egema tein gij 
Mod Allah guri. Noba rua tein rinek didif dusos 
rusnok jeskaseda rudou otkonu oska eteb fogora 
ruga ofoukou gij mod ongga rusnok rum riteij gij 
tein guru. Noba didif dineita mar erek koma gij mod 
enjgineg tein guru. 

13 Noba enadaij nou rua rucunc gu bua oida mar 
ongga rua rimfesij insa koma osok gij didif bera erek 
tenten jinaga guru. 

14 Didif dagot gu bua rot tenten oida didif dugif gu 
Allah ongga mefmen meimowa rugif gu sis fob. Noba 
didif duroru mar ongga Yesus omftuftu rot sis fob 
tein. Noba didif duroru hukum Musa jera mar ongga 
nabi-nabi runggu rot sis fob tein ros. 

15 Didif tein dudou oisum gij Allah rot oida rusnok 
nomnaga ongga runtunggom mar ongga oska jera 
mar ongga oufamofa bera rimedebecki jeska ragos si. 


Kisah Para Rasul 24 664 


16 Jefeda didif dut joug dudou efesi rot ahais 
jeskaseda dudou efesi erek ebsi komowa ahah Allah 
eiteij jera rusnok riteij tein. 

17 Erek tahun ofoukou bera didif dineker gij kota 
Yerusalem guru. Jefeda didif duksons jah kota 
Yerusalem jeskaseda durka fifi gu dedin rusnok 
Yahudi ongga erek rufojingki, noba durka mar egema 
nou dumorougif gu Allah tein. 

18 Noba gij mona ongga rua rik didif gij Mod Allah 
bera didif dugif gu Allah jah suma ojgomu. Noba 
ainsa koma tein didif dusiomu gij mei ororu mefmen 
agama erebent tein. Tina rusnok rufoukou rineya tein 
rineker jera didif jah suma guru. Noba erek rusnok 
rinagot mar oga ofoukou jah suma tein guru. 

1? Tina rusnok Yahudi rineya ongga runt jah suma 
bera rin jeska monuh Asia ojgomu. Ongga oufa bera 
rua rin jah sif fogora rucunc didif erek oska ojgomu. 
Jeska rua bera ongga runtunggom mar oga ofoukou 
gij mona insa koma fob. 

20 Era rua ongga Yahudi insa kef ragot rot mar 
ongga oska ongga rua ringk didif duntunggom gij 
mona ongga rua rurka didif skoita ebirfager agama 
ongga rufoka aksa. 

21 Rua rutkonu oska rot mar oskiyai ongga didif 
danggot rot erek kef: 'Twa ongga Yahudi iroun 
didif jah sif jeskaseda yuga 0jga rot didif jeska 
didif dusujohu rot oida rusnok ongga ranggos bera 
rimedebecki si." " 

2? Feliks ejginaga osok gij rusnok ongga ruroru 
moroju ongga Yesus oncunc fob, jefeda ofa agot 
oida, "Gij mona ongga Lisias en fob, beda didif 
dumoga ojga rot yeyin mar oga insa kefi si." 

23 Beda ofa obk ebirfaga tentarer egens jeskaseda 
ot joug Paulus ojgomu, tina onot joug Paulus erek 
ahais guru. Adaij nou Paulus ecira gij efen mod efesi, 
noba ofa oitij rot oida Paulus efen mohujir rumorka 
mar ongga Paulus ocosu rot gu ofa ai tein ojgomu. 

24 Gij mona egema deika, beda Feliks oksons jera 
efen mohona Drusila. Drusila bera erek osnok Yahudi 
egens. Beda ofa obk tentarer jeskaseda rujoroun 
Paulus sons skoita ofa fogora ofa emeg Paulus 
emfesij rot teinefa rusnok ruroru Yesus Kristus. 

25 Jefeda Paulus efesij mar osok gij rot teinefa 
rusnok risma rudou ongga ebsi komowa ahah Allah 
eiteij, jera rot teinefa rua ongga Kristen rut joug 
rudou efesi jeska mar ongga oska, jera osok gij mona 
ongga Allah omoga ojga rot rusnok nomnaga rerin 
rita mar. Nou ongga Feliks engg rot mar insa koma 
nomnaga fob, beda ofa emeesa rot. Jefeda ofa agot 
gu Paulus oida, "Ebeibeyaif bua bija ojgomu. Erek 
dedin efekesa deika beda dumoroun bua sons deika 
si." 

26 Gij mona insa koma Feliks odou os oida Paulus 
eita fifi eteb gu ofa fogora ofa omosuwa Paulus. 
Jefeda ofa oroun Paulus skoita ofa erek ofosma 
ofoukou jeskaseda efesij mar jera ofa deika, tina 
guru. 

27 Gij tahun egeka deika fob beda Perkius Festus 
eferwei Feliks erek Gubernur nou monuh insa koma 
deika. Tina Feliks aha Paulus eker gij mod insa koma 
ojgomuja. Ofa otunggom mar insa koma jeskaseda 
rusnok ongga Yahudi rudou os rot ofa. 

25 1 Gubernur Festus oira gij monuh insa koma 
fob. Noba gij mona orgomu deika, beda ofa 
eja jah kota Yerusalem. 

? Gij mona ongga ofa ensaga gu kota Yerusalem 
fob, beda ebirfager imam-imam ongga Yahudi jera 
ebirfager Yahudi rineya rija skoita ofa noba rua 
rucunc Paulus erek oska. 

3 Beda rua rusos Festus jeskaseda ocunc odou 
ongga oufamofa skoita rua fogora obk Paulus sons 
jah kota Yerusalem. Rua rirejgei ofa erek koma jeska 
rua rudou oromom nou rusk joug gu moroju beda 
ragob ofa. 

^Tina Festus oroun oida, "Ebeibeyaif Paulus angh 
gij mod egens gu kota Kaisarea. Noba gij mona estir 
deika beda didif dumoksons jah suma. 

? Jefeda iwa yubk yeyin ebirfager jeskaseda rija 
morototuma jera didif jah kota Kaisarea. Noba erek 
Paulus ontunggom mar oska rot tenten fob, beda rua 
rucunc rot gij kota Kaisarea ojgomu." 

6 Festus eker gij kota Yerusalem erek ari egens 
jeska, beda ofa oksons jah kota Kaisarea. Erek 
monog rahah beda ofa ohoturu ebirfager Yahudi 
insa koma nomnaga, beda ofa obk rusnok jeskaseda 
rujoroun Paulus skoita rua. 

7 Nou ongga Paulus ensaga fob, beda rua ongga 
Yahudi jeska kota Yerusalem rut rejrej Paulus noba 
ragot mar ofoukou noba rucunc ofa erek oska rot 
ojgomuja. Tina mar ongga rua ranggot insa koma 
nomnaga bera enerek tenten guru. 

8 Beda Paulus agot gu Festus oida, "Didif dinekirsa 
rot hukum raja Kaisar egema tein guru. Noba didif 
dinekirsa rot hukum agama Yahudi egema tein guru, 
noba dunotunggom mar ongga oska gij Mod Allah 
tein guru. Noba dunoga oruh rot raja Kaisar tein 
jinaga guru." 

? Tina Festus odou os otunggom mar ongga ereita 
Yahudi rudou oufamofa rot ofa jefeda ofa ejeka 
gu Paulus oida, "Bua budou os bija jah Yerusalem 
jeskaseda didif duga ojga rot mar okum ongga rua 
runcunc skoita bua gij kota koma ei?" 

10 Beda Paulus oroun oida, "Gubernur Feliks, 
ebeibeyaif didif dut jah bua budou. Noba bua 
bera erek raja Kaisar efen ebirfaga egens gij 
monuhif. Jefeda adaij nou bua buga ojga rot didif 
jah sif ojgomu. Bua bisinsa tein bijginaga fob oida 
dunotunggom mar ongga oska egema tein skoita rua 
ongga Yahudi guru. 

11 Erek didif duntunggom mar ongga oska fogora 
danggos rot, beda didif duitij rot ojgomu. Tina mar 
ongga oska ongga rua runcunc osok gij rot didif bera 
enerek tenten jinaga guru. Jefeda enadaij nou osnok 
egens egema tein aha didif gij rua ritma jinaga guru! 
Didif duis gu bua jeskaseda raja Kaisar esinsa oga 
ojga rot didif ojgomu!" 

1? Jefeda Festus efesij mar jera efen rusnok ongga 
rumfij ofa rot mar ongga Paulus anggot insa koma 
fob. Beda ofa agot gu Paulus oida, "Bua bisinsa buis 
rot jeskaseda raja Kaisar bera omoga ojga rot bua, 
jefeda bua bimeja skoita Kaisar ongga engker gu 
kota Roma si!" 

13 Erek dektek deika guru, beda raja Agripa jera 
Bernike geja jah kota Kaisarea noba gorodosu Festus 
jah suma. 

1^ Askesi goga gengker jah suma ros, beda Festus 
efesij mar gu raja Agripa osok gij Paulus. Ofa agot 
oida, "Osnok egens ongga rangha gij mod oskusk sis 
mona ongga Feliks erek Gubernur jah sif bera eneker 
ros. 

15 Gij mona ongga didif dija jah kota Yerusalem, 
beda ebirfager imam-imam jera ebirfager Yahudi 
rineya rucunc ofa erek oska eteb. Noba rua ruis gu 
didif jeskaseda duga ojga rot ofa ojgomu. 

16 Tina didif dagot gu rua oida memef ongga 
mofij raja Kaisar bera menaha mar okum keingg 
rusnok ebeirens erek koma guru. Tina sismeni bera 
memef mohoturu rua ongga rucunc osnok egens 
erek oska. Beda memef mejeka osnok egens koma 
tein jeskaseda ofa esinsa oroun rot mar ongga rua 
runcunc rot fog ojgomu. 

17 Jefeda gij mona ongga ebirfager Yahudi insa 
koma rin jah sif fob, beda didif dineker erek dektek 
guru. Tina erek monog beda didif duhoturu rua 
nomnaga. Beda didif duroun Paulus insa koma skoita 
didif. 

18 Nou ongga rua rucunc ofa erek oska, beda didif 
dusujohu oida rua rimagot rot mar ongga okum eteb. 
Didif dig, tina ofa onotunggom mar oska eteb egema 
tein guru. 

1? Rua ruga emaksama rot rerin hukum agama 
ojgomu. Noba rua tein ruga ofoukou osok gij osnok 
egens ongga ofoka Yesus. Osnok egens koma bera 
anggos fob, tina Paulus agot oida Ofa efena ebah 
sons fob. 

20 Didif dudou erebibei rot mar insa koma. Jefeda 
didif dijeka gu Paulus oida erek ofa odou os rot beda 
ofa eja jah Yerusalem jeskaseda duga 0jga rot ofa 
jah suma. 

21 Tina Paulus esinsa ois gu didif oida ofa odou os 
raja Kaisar oga ojga rot ofa ojgomu. Jefeda didif 
dubk dedin tentara jeskaseda ot joug ofa gij mod 
egens onjoros didif dubk ofa skoita raja Kaisar." 

22 Beda raja Agripa agot gu Festus oida, "Didif 
disinsa tein dudou os dig mar jeska osnok egens 
koma." Beda Festus agot oida, "Monog bera bua 
bimeg mar jeska ofa si." 

?3 Erek monog beda Agripa jera Bernike gen 
jah suma noba gergi meisoufa ongga erek 
ongkoskamoka. Noba ebirfager tentarer ongga rufoka 
aksa jera rusnok enjgineg tein ongga erek rufoka 
aksa gij kota insa koma nomnaga ruroun goga jah 
suma. Rua nomnaga ruira gij mod eteb ongga rusnok 
ranggot mar gij. Beda Festus obk rusnok jeskaseda 
rujoroun Paulus skoita rua. 

24 Beda Festus agot oida, "Raja Agripa jera iwa 
nomnaga ongga ifoka aksa! Iwa ig fog, jeska rusnok 
ongga Yahudi ongga ringker jah kota Yerusalem jera 
rusnok Yahudi ongga ringker jah sif tein, rua runcunc 
osnok egens kef erek oska eteb fob. Noba rua ruis 
rot oida ofa agos ojgomu. 

25 Tina didif dinek mar egema tein ongga ofa 
ontunggom ongga erek oska fogora agos rot jinaga 
guri. Tina ofa esinsa oisa rot oida didif dubk ofa 
skoita raja Kaisar ojgomu. Jefeda didif disejah nou 
dumobk ofa jah suma. 

26 Tina didif dinejginaga rot mar meidu ongga 
dumogu gij surat egens osok gij ofa skoita raja 
Kaisar guru. Jefeda didif duroun ofa skoita bua raja 
Agripa ongga ofoka aksa jera iwa nomnaga. Didif 
dutunggom koma jeskaseda iwa ijeka gu ofa rot mar 
ongga Yahudi oncunc rot ofa deika. Beda erek didif 
dimeg rot mar ongga adaij nou dugu gij surat egens 
gu raja Kaisar. 

27 Jeska didif dusujohu oida enadaij nou didif dubk 
osnok egens gu raja Kaisar, tina erek dinagot rot 
efen mar oska ongga ontunggom enesi." 

26 1 Erek koma beda raja Agripa agot gu Paulus 

oida, "Bua bagot mar rot bisinsa ojgomu." 
Beda Paulus ofra etma erek orocunc oida ofa emagot 
mar. Beda ofa agot erek kef oida, 

?"Raja Agripa ongga ofoka eskeiramera eteb! Deisef 
bera erek mona ongga ongkoska eteb nou didif. 
Jeska deisef tein bera didif dagot rot disinsa osok gij 
mar ongga oska ongga rusnok Yahudi runcunc rot 
didif jah bua budou. 

3 Noba ongga erek oufa eteb ekirsa bera bua tein 
erek rusnok Yahudi, jefeda bua bijginaga rot mar 
ongga mifmin mimower rinrebent fob. Noba bua 
budou ebriyi gij mar ongga mimif muga omosokuma 
rot tein. Erek koma jefeda didif direjgei bua ongga 
bufoka aksa jeskaseda buin keingg budou efesi ai 
juens fog, noba bagosuit rot mar ongga dagot insa 
kef. 

^ Gij mona ongga didif duforoka ros noba dingker 
gij dedin monuh onojoros mona ebeibeyaif gij kota 
Yerusalem ros, bera rusnok ongga Yahudi rufoukou 
rijginaga rot didif fob. 

? Rua rijginaga rot didif erek tahun ofoukou fob. 
Noba adaij nou rua rifesij rot oida sis fob bera didif 
dita mar erek Yahudi ongga ebic Farisi. Rusnok 
Yahudi ongga ebic Farisi bera ruroru mar ongga 
mifmin agama anggot rot erek ahais. Noba didif tein 
duroru mar insa koma rot ahais ojgomuja sis fob. 

6 Noba ebeibeyaif didif dut jah sif fogora iwa ijeka 
joug didif jeska didif duroru mar ongga Allah anggen 
rot gu mifmin mimower sis eteb fob. Mar koma bera 

osok gij rusnok ongga ranggos tina rimedebecki jeska 
ragos si. 

7 Noba mifmin Yahudi ebic setka kungkob erfeka 
tein rug moroju nou mar koma ongga Allah anggen 
rot sis fob. Noba rua rum riteij gu Allah orofosut 
mona jera motu rot tein. Noba didif tein duroru mar 
insa koma, jefeda rua ongga Yahudi rudou os rufra 
mar okum keingg didif. 

8 Jefeda enadaij nou iwa ita idou ongga oubsaha 
jeska Allah efen owesa efek ongga adaij nou ofra 
rusnok jeska ranggos guru. 

? Sis fob bera didif tein dusujohu rot oida dutunggom 
mar oska ojgomu skoita rusnok ongga ruroru Yesus, 
ongga ojga jeska kota Nazaret. 

10 Noba ongga tenten bera didif dutunggom erek 
koma skoita rua gij kota Yerusalem fob. Didif disma 
surat egens jeska ebirfager imam-imam ongga eita 
owesa efek gu didif jeskaseda dijagei rua ongga 
ruroru Yesus jah mod oskusk. Noba didif tein duitij 
rot oida rua ragos ojgomu. 

11 Didif duhca rua gij mod ongga memef mom 
meiteij gij, noba didif diradgodu rua jeskaseda rua 
ruga oruh Yesus ojgomu. Noba jeska didif dudou os 
eteb jeskaseda dufra mar okum keingg rua, jefeda 
didif dijba rua jah monuh enjgineg tein." 

1? Beda Paulus agot deika oida, "Erek koma beda 
didif durka surat egens ongga eita owesa efek gu 
didif jeska ebirfager imam-imam gij kota Yerusalem 
jah kota Damsyik jeskaseda dijagei rua ongga ruroru 
Yesus jah suma tein. 

13 Gij mona ongga didif dinja jah kota Damsyik, 
noba dicira gu moroju osowu ros, noba erek mowa ot 
deis ros, beda didif dik efesa ongga eisa eteb jeska 

mebaga. Noba efesa koma esenin didif jera rusnok 
ongga ruroru didif rot ahais. 

1^ Beda ainsa koma tein memef nomnaga mesiri gu 
mebi. Beda didif dig oga egens ongga agot rot oida, 
'Sauluso! Teinefo fogora bua budou os bita efera 
okora gu Didifo?' 

15 Beda didif dagot oida, 'Akeina, bua bera idu?' 
Beda oga egens koma oroun oida, 'Didif bera Yesus 
ongga bua budou os bita efera okora gu ojgomu. 

16 Bua bidebecki ojgomu. Didif ducunc disinsa gu 
bua jeskaseda dufra bua erek dedin osnok egens 
ongga omofij didif. Noba bua bimejerek osnok egens 
ongga emefesij gu rusnok rot mar ongga bua bingk 
jeska Didif deisef si. Noba bua tein bimagot rot mar 
ongga Didif dumocunc gu bua gij mona kahma tein 
Si. 

17 Didif dumosuwa bua jeska rusnok ongga Yahudi 
jera rusnok ongga erek Yahudi guru rerin owesa 
efek. Noba didif dumobk bua 

18 skoita rusnok ongga erek Yahudi guru. Jeska 
rua bera erek rusnok ongga riker gij motkobah ros. 
Noba rua rirek rusnok ongga riteij ofou tein, jeska 
rua rinejginaga rot dedin duga jinaga enesi. Beda 
rua tein rumoira gij eisa fogora Bilis onot keingg rua 
deika guru. Beda rua tein rimen skoita Allah beda 
Ofa omosuna rot rerin mar ongga oska jeska rudou 
efesi. Beda rua tein rumoira jera Allah efen rusnok 
ongga rerin rudou ongga ebsi komowa oisouska 
rudou ongga ororu didif si.' " 

1? Beda Paulus agot deika oida, "Raja Agripa ongga 
ofoka aksa. Didif duroru mar insa koma nomnaga 
ongga Tuhan Yesus anggot gu didif rot tenten 
ojgomu. 

20 Jefeda didif dijefesij rot mar insa koma gu rusnok 
rufoukou jeskaseda rua tein rimeesa joug rerin mar 
ongga oska, noba ruh rudou efesi skoita Allah. Beda 
rua tein rimeita mar ongga oufamofa ongga erek 
orocunc oida rua rimeesa joug rerin mar ongga oska 
fob. Didif difesij mar erek koma sismeni gij kota 
Damsyik beda gij kota Yerusalem onjoros dimfesij rot 
mar insa koma rejrej monuh Yudea nomnaga tein 
fob. Noba didif difesij rot mar insa koma nomnaga 
tein gu rusnok ongga erek Yahudi guru tein. 

21 Jefeda rusnok ongga Yahudi ragei didif gij Mod 
Allah noba rua rudou os ragob didif. 

22 Tina Allah ont joug didif rot ahais jefeda didif dut 
jah sif noba difesij mar gu iwa ongga ifoka aksa jera 
iwa ongga inofoka aksa tein guru. Noba mar ongga 
didif dinefesij kef bera enerek toga jeska mar ongga 
nabi-nabi jera mar ongga Musa rimfesij rot sis fob 
guru. 

?3 Rua ragot mar osok gij Kristus egens koma ongga 
Allah anggot eimofoj rot nou emen jeskaseda eita 
eiteij ah ongga efeinah gu rusnok. Rua tein ragot rot 
teinefa Ofa emeita efera okora sismeni fog fogora 
Ofa erek osumbohka rot rusnok nomnaga ongga 
rimedebecki jeska ranggos. Noba Ofa omorka Allah 
oga ongga oufamofa ongga erek eisa skoita rusnok 
ongga Yahudi jera rusnok ongga erek Yahudi guru 
ongga riker gij motkobah ros." 

24 Askesi Paulus enagot rot mar insa koma ros, 
beda Festus ois rot oga eteb gu ofa oida, "Paulusa! 
Merei ok bua fob ei! Jeska bua bufokor aksa eteb 
fob, jefeda mar koma orotunggom budou erebibei rot 
ojgomu!" 

25 Beda Paulus oroun oida, "Gubernur Festus, merei 
onok didif guru. Mar ongga didif dinagot insa kef 
bera erek tentenmen ojgomu. Noba adaij nou rusnok 
ruroru mar insa koma ojgomu. 

26 Raja Agripa esinsa ejginaga rot mar insa koma 
nomnaga fob tein. Jeska mar insa koma ongga 
encirej Yesus bera rusnok nomnaga gij monuhif 
rijginaga rot fob. Jefeda didif dinemeesa nou difesij 
osok gij mar insa koma nomnaga gu ofa guru. 

?/ Raja Agripa ongga bufoka eteb! Erek bua tein 
budou ororu mar ongga nabi-nabi rimfesij insa koma 
fob ei? Didif dusujohu oida bua tein buroru mar insa 
koma fob." 

?8 Beda raja Agripa agot gu Paulus oida, "Paulusa! 
Enadaij nou bua busujohu rot oida gij mona ongga 
estir kef bera bua bumoftuftu didif fogora dimejerek 
rua ongga Kristen tein guru." 

29 Beda Paulus agot oida, "Didif dum diteij gu Allah 
jeskaseda gij mona estir era gij mona eteb beda bua 
jera iwa nomnaga tein ongga ingg mar jeska didif gij 
mona deisef bera imejerek Kristen morototuma erek 
didif ojgomu. Tina didif dunodou os rot oida rusnok 
rakid yeyin itma morototuma erek rakid didif ditma 
guru." 

30 Erek koma beda raja Agripa ot jeskaseda eja. 
Beda Gubernur Feliks ni, Bernike ni jera rusnok 
enjgineg jah suma tein rut morototuma jera raja 
jeskaseda rija. 

31 Nou ongga rua rinja jah mebah, beda rua ragot 
mar moguma oida, "Paulus kef bera onotunggom 
mar ongga oska egema tein guru. Enadaij nou rua 
ongga Yahudi ruga ojga rot oida ofa eker gij mod 
oskusk era agos rot ojgomu jinaga guru." 

32 Jefeda raja Agripa agot gu Gubernur Festus oida, 
"Erek ofa onois nou raja Kaisar guru, beda adaij nou 
bua busuwa ofa ojgomu." 

27 1 Gij mona ongga rua ranggot rot oida memef 

meifef meg meifeni egens jah monuh Italia, 
beda rua raha Paulus jera rusnok rineya ongga runt 
gij mod oskusk insa gu Yulius. Ofa erek ebirfaga 
tentarer egens ongga 0jga jeska Roma. Ofa tein oira 
gij ebic tentarer egens ongga rijeka rufoka oida, 
Resimen Kaisar. 

? Memef meifef meg meifeni egens ongga en jeska 
kota Adramitium. Meg meifeni egens insa koma 
nou ongga enja jah mei ofoksu egens ongga angh 
gij monuh Asia. Gij mona insa koma tein osnok 
egens ongga ofoka Aristarkus, ongga ojga jeska kota 
Tesalonika gij monuh Makedonia, eifef meg meifeni 
egens insa koma jera morototuma jera memef. 

3 Erek monog beda memef menjesaga gu kota 
Sidon. Beda Yulius ocunc odou ongga oufamofa 
skoita Paulus fogora ofa oitij oida Paulus ojogog efen 
mohujir ongga ringker gij kota insa koma jeskaseda 
rua rufij Paulus rot mar ongga ofa ocosu rot. 

^Nou ongga memef meja deika, beda memef 
meifef meg meifeni egens insa koma ojgomuja. Tina 
mof efeni erek oska noba ereteitei meg insa koma 
jah osum rot ahais. Jefeda memef maharira gu mei 
mojumu efei efembra doida motowohu Siprus, jeska 
mof eneretei tumu mefmen meg jah suma guru. 

? Beda memef meris mei mojumu efei jah mei 
ogwug. Beda memef mek mei mojumu efei efrembra 
gij monuh Kilikia jera Pamfilia. Memef motoiru erek 
koma ojgomuja onjoros mensaga gij kota Mira ongga 
angh gij monuh Likia. 

6 Beda ebirfaga tentarer egens ongga omorka 
memef gij meg meifeni insa koma ek meg meifeni 
egens ongga en jeska kota Aleksandria ongga angh 
gij monuh Italia. Jefeda ofa obk memef jeskaseda 
meifef meg meifeni egens koma. 

7 Beda memef mecira gij meg egens koma erek 
mona ofoukou fob, tina meg egens koma enecira 
rot iskusk guru. Memef meja decideci erek koma 
onjoros mifemebi estir ojgomu fob. Beda memef 
mensaga gij kota Knidus. Tina jeska mof ecira erek 
oska ojgomuja, noba memef menecira aharuka erek 
monsujohu rot sismeni guru. Jefeda memef meifef 
meg meifeni jah motowohu Kreta jah degini ojgomu. 
Beda memef maharira osumfon Salmone jeskaseda 
mof oska koma eneretei rot meg meifeni koma deika 
guru. 

? Memef mejaharira decideci jah mei mojumu efei 
efembra gu motowohu insa koma ojgomuja onjoros 
monjowa jah ofoksu egens ongga ofoka Ofoksu 
Ongkoska. Ofoksu egens koma ah doida kota Lasea. 

? Memef mecira decideci erek koma nou mona 
ofoukou fob. Jefeda memef mensaga gij monuh insa 
koma nou mona ongga mei mojumu ofog eteb eckicki 
fob. Erek koma jefeda Paulus eisisi gu rua ongga 
ranggei meg koma oida, 

10 "Edohujia! Didif dusujohu oida, erek mimif micira 
deika, bera mimif mimagos si. Jeska mona ongga 
mof eteb ensaga fob. Beda mof koma emedi mimif 
rot ahais ojgomuja. Beda meg ni, mar ongga murka 
gij meg meifeni kef ni emeseiseifa si. Noba mimif 
nomnaga tein mijeseiseifa." 

11 Tina ebirfaga tentarer egens koma ongga oroun 
memef jah kota Roma onororu mar ongga Paulus 

eisisi joug rua rot guru. Tina ofa ororu osnok egens 
ongga agei meg meifeni egens insa koma efen oga 
ojgomu. 

12 Gij mona ongga mei mojumu enckicki bera 
ofoksu ongga memef mengker gij insa koma ejerek 
oska eteb rot meg meifeni nomnaga. Jefeda rusnok 
rufoukou ongga rifef meg egens insa koma rudou 
os rija ebeirens jeska ofoksu insa koma noba rifef 
meg meifeni egens koma onjoros rinsaga gu kota 
Feniks. Beda memef meker jah suma onjoros mona 
ongga mei mojumu ofog endeider sons. Kota Feniks 
koma erek kota egens ongga oufamofa rot meg 
meifeni nomnaga ongga omoira gij mona ongga mei 
mojumu ofog eteb tein, jeska efen ofoksu ongga ah 
jah motowohu Kreta enama. Jah suma mei mojumu 
onofog eteb guru. 

13 Gij mona insa koma mof eriaga ongga en 
jeska agosu ojgomu. Jefeda rua ongga ranggei 
meg meifeni egens insa koma rusujohu oida mona 
ongkoska nou menja deika. Jefeda rua ruku kamantu 
noba memef mejaharira gu mei mojumu efei efembra 
doida motowohu Kreta. 

1^ Erek dektek guru, beda mof eteb ongga rumois 
ofoka Mof Mog en noba edi mefmen meg rot ahais. 

15 Mof jera mos eteb en jeska meg osum noba 
ereteitei tumu meifeni, jefeda enadaij nou memef 
motoiru gij guru. Jefeda memef moug meifina fogora 
mof orkorka meg meifeni insa koma rot memef 
ojgomu. 

16 Nou ongga memef mekirsa jeska motowohu 
ofokai egens ongga ofoka Kauda, beda mof esiri 
oskiyai fob. Jefeda rua ongga ranggei meg egens 
koma ruku meg ofokai egens ongga rinrakid gu meg 

eteb egens koma jeskaseda orka gij meg eteb efesi 
ojgomu. Beda rua rireni rot ahais, tina okum eteb 
nou rua. 

17 Beda nou ongga rua rumfra meg ofokai egens 
koma gij meg eteb efesi fob, beda rua rira marfeb 
rirakid meg eteb egens insa koma ofogu jeskaseda 
meg koma ecira rot ahais deika. Beda rua rimeesa rot 
oida mefmen meg egens koma omot gij mebsta rot 
rua fogora meg koma omohoda rot rua gu motowohu 
Sirtis. Jefeda rua rug meifeni noba rin kamantu 
fogora rusorora gij mei oskiyai fogora mof orkorka 
meg meifeni egens koma rot memef ojgomuja. 

18 Mof eteb jera mei mojumu ofog ongga eteb 
edi meg insa koma rot ahais ojgomuja. Jefeda gij 
mona ongga efeinah deika beda rua rij mareibra 
nomnaga ongga angh gij meg meifeni egens koma 
gij mei mojumu efei jeskaseda meg ecira erek osufou 
ojgomu. 

1? Mof edi meg egens koma doska ojgomuja nou 
mona juens deika. Jefeda rua rij mar ongga meg 
meifeni egens koma efen nomnaga gij mei mojumu 
efei tein. 

20 Mof jera mos eteb edi memef ojgomuja nou mona 
ofoukou deika, noba memef menek mowa eiteij jera 
motur tein jinaga guru. Beda memef mosujohu oida 
memef memagos rot si. 

21 Rusnok gij meg egens koma rinet maat gij mona 
ofoukou fob guru. Jefeda Paulus ot gu rifekesa noba 
agot gu rua oida, "Erek iwa iroru mar ongga disisi 
joug gu iwa gij mona ongga mimif mingker ofoksu 
Lasea ros, beda mimif minek mar okum eteb erek kef 
guru. 

22 Tina ebeibeyaif tein didif duis gu iwa jeskaseda 
iwa yutin idou ahais, jeska osnok egens ai tein 
jeska iwa enagos guru. Meg meifeni egens kef bera 
emeseiseifa ojgomu. 

23 Jeska gij motu insa malaikat egens jeska Allah, 
ongga didif dugif gu, bera en skoita didif. 

24 Noba malaikat egens koma agot gu didif oida, 
Paulus, bua binemeesa guru. Jeska bua bimeja 
skoita raja Kaisar jeskaseda ofa oga ojga rot bua 
si. Noba jeska Allah odou okora rot bua, jefeda rua 
ongga ringker gij meg meifeni efesi kef nomnaga tein 
rineseiseifa guru.' " 

25 Beda Paulus agot deika oida, "Erek koma jefeda 
iwa nomnaga yutin idou ahais, jeska didif dudou 
ororu Allah rot tenten oida mar nomnaga ongga 
malaikat egens koma anggot rot gu didif bera 
emecira rot jeni erek koma si. 

26 Tina meg meifeni kef omojot gij moruj gu 
motowohu egens ojgomu." 

27 Erek motu setka kungkob tohkuru fob, beda mof 
orkorka meg meifeni rot memef gij mei mojumu 
efei ogug ojgomuja. Beda gij motu deis rua ongga 
ranggei meg meifeni egens koma rufos ejginaga oida 
meg meifeni koma ensaga doida mog efembra fob. 

28 Jefeda rua rira marfeb rirakid mamu beda rin 
fogora rusorora jah mei osku jeskaseda rireni mei 
mojumu osku erek egaho. Beda rua rik, tina mei 
mojumu osku koma erek meter setka tohkuru. Erek 
dektek deika guru, beda rua rireni deika. Beda rua 
rik, tina mei mojumu osku koma erek meter setka 
orgomu. 

29 Jefeda rua rimeesa oida meg meifeni egens koma 
omot tumu moruj beda emebriyi. Jefeda rua rij 

kamantu tohkuru jah meg osku. Noba rua rudou osos 
rot oida mowa orogna ebeirens ojgomu. 

30 Tina rua ongga ranggei meg egens koma rimeesa 
noba rudou os ruku jeska ojgomu. Jefeda rua ragot 
oida rua rimeij kamantu egens koma, tina ongga 
tenten bera rua ritki meg ofoukai koma gij mei 
mojumu efei jeskaseda rua risinsa ruku gij meg 
ofokai egens koma ojgomu. 

31 Beda Paulus agot gu ebirfaga tentarer egens jera 
efen ruforoker oida, "Erek rua ongga ranggei meg 
meifeni kef rineker gij meg kef deika guru, bera iwa 
nomnaga imeseiseifa si." 

32 Jefeda tentarer insa koma riris marfeb jeska meg 
ofokai koma fogora esiri gij mei. 

33 Erek motkobah ros, beda Paulus eisisi joug rua 
jeskaseda rua nomnaga rit maat oskiyai. Ofa agot gu 
rua oida, "Erek mona setka kungkob tohkuru fob bera 
idou emeesa noba erek iwa tein inet maat oskiyai 
tein guru, jefeda ifora eriaga fob. 

3^ Ongga oufa bera iwa it maat ojgomai fog 
jeskaseda yuk ifora efek gij. Jeska iwa nomnaga 
ineseiseifa guru. Noba mar egema tein enecirej iwa 
tein guru." 

35 Paulus agot mar erek koma, beda ofa eita roti 
ofog egens noba ois oufamofa gu Tuhan rot gu 
rifekesa, beda ofa et. 

36 Nou ongga rua rik Paulus et maat erek koma, 
beda rua tein rudou eskeira gij fogora rua tein rit 
maat. 

37 Rusnok ongga ringker gij meg meifeni egens 
koma nomnaga erek rufok wuntin egeka noba setka 
cinja erfeka noba cinja erfens. 

38 Nou ongga rua rint maat erek adaij fob, beda rua 
rij gandum nomnaga jeska meg meifeni koma deika 
jeskaseda meg eja erek osufou. 

39 Erek mona fob, beda rua ongga ranggei meg 
meifeni egens koma rik mebsta gu ofoksu, tina rua 
rinejginaga oida motowohu kenefa bera koma guru. 
Beda rua rik ofoksu egens ongga angh jah suma. 
Jefeda rua rudou os rurka meg meifeni koma jah 
ofoksu insa koma. 

40 Beda rua riris marfeb jeska kamantu nomnaga 
jeskaseda ojuj gij mei. Beda rua tein riris marfeb 
ongga agei kemudi jeskaseda rurocunc meg egens 
koma jah ofoksu koma. Beda rua rif meifeti jeskaseda 
mof okruc meg meifeni egens koma jah mog. 

^lTina ainsa koma tein meg meifeni koma oira gij 
mei mojumu efei ongga omoira, jefeda meg meifeni 
koma ojot gij mebsta. Beda meg osum eretka mebsta 
koma noba erek eneineina tein guru. Noba mei 
mojumu ofog eteb obu meg osku rot ahais, jefeda 
ejebriyi nomnaga. 

42 Tentarer rudou os ragob rusnok ongga rua ruroun 
jeska mod oskusk gij meg egens koma, jeska rua 
rimeesa oida rusnok insa koma rumoku ojgomu. 

43 Tina rerin ebirfaga tentarer egens eyahehir joug 
rua rot ojgomu, jeska ofa odou os ot joug Paulus. 
Jefeda ofa obk rua ongga rijginaga rot rira mei 
jeskaseda rua rusoka gij mei noba rira mei jah mog. 

^4 Noba rua ongga rinejginaga rot rira mei guru 
bera rira meg efebr ongga embriyi noba rumorostoij 
rua jah mog. Memef motunggom erek koma jefeda 
memef nomnaga mesaga gu mog noba menagos 
guru. 

28 1 Nou ongga memef nomnaga mera mei jah 
mog fob, beda memef mek oida motowohu 
ongga monsoka gij insa koma bera ofoka Malta. 

? Rusnok ongga ringker gij motowohu koma ruroun 
memef rot rudou eriagamaga. Noba rua rukub mah 
nou memef jeska erek mos es fob noba meifirna tein 
edi mimif, jefeda meifirna eteb. 

3 Beda Paulus ohoturu mega efej noba okub mah 
eteb. Nou ongga ofa ontunggom mar koma, beda 
magosu womfieda egens orogna jeska mah koma 
beda eska Paulus noba erajgej tumu etma. 

^ Nou ongga rusnok ongga ringker gij motowohu 
koma ringk mar insa koma, beda rua ragot moguma 
oida, "Isok egens kef bera erek rua ongga rufogog 
ojgomu. Jeska erek ofa efena ebah jeska mei fob, 
tina mar ongga mimif mugif gu noba ongga ofoka 
ereij keingg mimif jah sif bera rudobu joug oida 
osnok egens kef efena enebah deika guru." 

? Beda Paulus agoska etma rot magosu koma, beda 
magosu koma esiri jeska etma gij mah. Tina Paulus 
efaga eskeira ojgomu. Magosu insa koma eneita 
efera okora gu ofa jinaga guru. 

6 Rusnok insa koma rusujohu oida ai juens beda 
Paulus etma ongga magosu enska insa koma ejefifij, 
era ai juens beda ofa agos ojgomu. Noba erek rua 
riker dektek joug, tina rinek mar erek runsujohu rot 
insa koma guri. Jefeda rua rusujohu deika, beda 
rua ragot oida Paulus erek mar egens ongga rua 
rumougif gu ongga en skoita rua ojgomu. 

7 Memef meker doida mekeni eteb egens ongga 
Publius efen. Ofa erek ebirfaga eteb gij motowohu 
insa koma. Ofa oroun memef rot odou ongga 

ongkoska eteb jah efen mod, noba memef meker 
jera ofa jah suma erek mona juomu. 

8 Gij mona insa koma tein Publius efen meka maren 
eteb erek ofos ofoufem doska noba ofa ot kongkonu 
tein. Jefeda Paulus ejek Publius efen meka insa 
koma. Beda Paulus aha efen etma esij ofa noba om 
eiteij nou ofa. Beda ainsa koma tein osnok egens 
koma eita eskeira fob. 

? Jefeda rusnok enjgineg tein ongga marenir gij 
motowohu insa koma nomnaga rin skoita Paulus, 
beda ofa eita eskeira gu rua nomnaga tein. 

10 Beda rua rurka mar eskembemba gu memef 
jeskaseda ruis oufamofa eteb gu memef. Noba gij 
mona ongga memef meifef meg meifeni egens nou 
menja deika, beda rua rurka mar ofoukou gu memef 
jah meg meifeni koma jeskaseda met gij meg. 

11 Memef meker gu Malta erek mesta ortomu fob, 
beda memef meifef meg meifeni egens deika. Meg 
meifeni koma ongga en jeska kota Aleksandria gij 
monuh Italia. Rusnok rijeka meg koma efen ofoka 
"Kastor jera Polaks." Ofoka koma bera morototuma 
erek mar ongga rua rugif gu efen ofoka tein. Meg 
egens koma ah gu Malta tein onjoros mona ongga 
mei mojumu ofog eteb oisa fob. 

1? Beda meg meifeni egens insa koma ecira rot 
memef onjoros mensaga gu kota Sirakusa. Beda 
memef meker jah suma erek mona orgomu. 

13 Beda memef meja jeska kota insa koma noba 
maharira mei mojumu efembra onjoros mensaga 
gu kota Rigium. Erek monog deika beda mof efeni 
ecira rot ongkoska jah agosu, jefeda gij mona jueka 
ojgomu beda memef mesaga gu kota Putioli. 

1^ Memef morodosu jera rusnok rineya ongga ruroru 
Yesus gij kota insa koma tein. Noba rua rirejgei 
memef jeskaseda meker jera rua erek ari egens fog. 
Beda memef mecira maki jah kota Roma. 

15 Mefmen mohujir ongga ruroru Yesus gij kota 
Roma rig oida ai juens beda memef mesaga jah 
suma. Jefeda rua rija onjoros pasar Apius jera 
modwok orgomu ongga ont jah suma jeskaseda 
rurodosu memef. Nou ongga Paulus orodosu rua jah 
suma, beda ofa ois oufamofa eteb gu Allah noba ofa 
eita odou ahais gij. 

16 Gij mona ongga memef mensaga gu kota Roma 
fob, beda tentarer rinaha Paulus gij mod oskusk deika 
guru, tina rua ruitij rot oida ofa eker gij mod giskini 
egens ojgomu. Noba tentarer rut joug ofa jah suma. 

17 Erek mona orgomu deika beda Paulus ois gu 
ebirfager Yahudi ongga ringker gij kota koma 
jeskaseda rua rin jah mod ongga tentarer runt joug 
ofa gij. Nou ongga rua rumohoturuma jah suma 
fob, beda ofa agot gu rua oida, "Edohujia, didif 
dunotunggom mar oska egema skoita mifmin rusnok 
Israel guri. Noba didif dinekirsa jeska mar ongga 
mifmin mimower rirebent rot tein guri. Erek koma 
tina rusnok Yahudi ragei didif gij kota Yerusalem 
noba raha didif gu raja Kaisar efen tentarer. 

18 Noba rua rijeka joug didif rot mar ongga Yahudi 
ragot osok gij didif, tina rua rinek mar oska egema 
tein ongga didif duntunggom jeskaseda ruga ojga 
rot oida didif dijagos ojgomu. Jefeda rua rudou os 
rusuwa didif. 

1? Tina rua ongga Yahudi rucunc didif erek osnok 
egens ongga oska ojgomuja, jefeda didif duis gu 
ebirfager tentarer oida didif dudou os jeskaseda 

raja Kaisar esinsa oga ojga rot didif ojgomu. Didif 
dagot mar insa koma, tina didif dunofra mar okum 
gu mifmin rusnok Israel sons jinaga guru. 

20 Erek koma jefeda didif dudou os durodosu jera 
iwa nomnaga jeskaseda difesij mar jera iwa. Didif 
duisum gij raja egens ongga eita eiteij ah ongga 
efeinah gu mimif ongga Israel, jefeda ebeibeyaif didif 
diker gij mod egens kef noba tentarer rira rantai 
rirakid didif ditma ojgomu." 

?1 Beda rusnok Yahudi insa koma ragot gu Paulus 
oida, "Memef menesma surat efeyi egens tein jeska 
monuh Yudea ongga agot mar osok gij bua enesi. 
Noba mefmen rusnok ongga ruksons jeska Yudea fob 
bera rinefesij rot mar ongga osok gij bua tein guru. 

22 Tina memef modou os meg mar jeska bua osok 
gij mar insa koma ongga bua buroru deika. Jeska 
memef nomnaga meg fob oida rusnok rejrej monuh 
ofoukou ruga oruh rot mar ongga bua buroru insa 
koma." 

23 Jefeda rua nomnaga ruitij nou rumohoturuma 
deika. Noba gij mona insa koma rusnok rufoukou rin 
skoita mod ongga Paulus engker gij. Beda gij rahah 
tentena onjoros moworu fob bera Paulus efesij gu 
rua rot teinefa Allah ofoka ereij keingg rusnok. Noba 
Paulus era mar jeska buku Musa jera buku nabi-nabi 
tein fogora orocunc gu rusnok rot tenten oida Yesus 
bera Kristus egens koma ongga emen. 

24 Rusnok rineya ruroru mar ongga Paulus emfesij 
gu rua insa koma, tina rineya runororu guru. 

25 Jefeda rua ruga emesedema rot mar insa koma. 
Beda nou ongga Paulus agot mar kef oida, "Tenten! 
Mar ongga nabi Yesaya anggot oisouska Efena Ebsi 
Allah gu mifmin mimower sis fob bera ebeibeyaif ah 

gij efera jeni fob. Jeska nabi Yesaya onggu gij Mar 
Efeyi Ebsi rot mar ongga Allah anggot gu ofa oida, 
'Bua bija skoita dedin rusnok Yahudi noba bagot gu 
rua erek kef oida, "Iwa ig mar ojgomuja, tina iwa 
idou enebriyi gij mar koma efen ofou jinaga guru. 
Iwa ik mar ojgomuja, tina idou enejginaga rot mar 
koma erek teinefa guru." 

26 (28:25) 

27 Jeska rerin rudou efesi erek ombrera fob, noba 
rua runoj rusu nou mar ongga rua ringg deika guru, 
noba mar ongga rua rik bera runohobut rot koisoisa 
deika guru. Tina erek rua ruj rusu nou mar ongga 
rua ringg, beda rudou emebriyi gij si. Noba erek rua 
ruhobut mar ongga rua rik rot koisoisa ojgomu, beda 
rua rimejginaga rot mar koma efen ofou si. Beda 
rudou omororu mar insa koma rot tenten si. Beda 
rua rimekikif jeska rerin mar ongga oska, noba Didif 
dusuna rot rerin mar ongga oska insa koma si. Tina 
rua rineita mar insa koma jeni guri.' " Nou ongga 
Paulus agot mar insa koma beda rua ongga Yahudi 
insa koma rija jeska efen mod. 

28 Beda Paulus agot gu rua oida, "Edohuji, jeska rua 
ongga Yahudi rungkoja rot Allah oga ongga eita eiteij 
ah ongga efeinah gu rusnok fob, jefeda ebeibeyaif 
Ofa obk rusnok jeskaseda rijefesij rot mar insa koma 
gu rusnok ongga erek Yahudi guru. Noba rua bera 
rimagosuit rot noba rumororu tein si!" 

29 ((Nou ongga Paulus anggot mar egens koma fob, 
beda rua ongga Yahudi rurogna jeska efen mod beda 
ruga omosokuma rot mar insa koma.)) 

30 Paulus eita fifi gu osnok egens ongga efen mod 
egens koma, beda ofa eker gij mod egens koma nou 

tahun egeka. Beda ofa oroun rusnok nomnaga ongga 
runjogog ofa rot odou oufamofa. 

31 Noba ofa efesij rot teinefa Allah ofoka ereij keingg 
rusnok, jera osok gij Tuhan Yesus Kristus gu rusnok 
insa koma. Ofa otunggom mar koma rot odou ongga 
enemeesa tein guru. Noba rusnok rineyahehir joug 
ofa rot jinaga guru. Ainsoma. 


Roma 


1 1 Didif Paulus, bera osnok egens ongga ofij 
Yesus Kristus. Ofa bera ongga enjeka didif erek 
rasul egens fob. Noba sis fob Ofa bera enjeka didif 
jeskaseda difesij rot Ofa efen oga ongga oufamofa 
skoita rusnok. Noba sis mona ongga Yesus enen gu 
mebif enesi, bera Allah anggen rot efen oga ongga 
oufamofa insa koma. 

? Ofa anggen rot efen oga insa koma oisouska mar 
ongga nabi-nabi runggu gij Mar Efeyi Ebsi sis fob. 

3 Noba oga ongga oufamofa insa koma ongga rua 
runggu rot bera osok gij Ofa efen efesa Yesus Kristus. 
Ofa en gu mebif erek osnok egens ongga onjuj jeska 
efen meimowa raja Daud. 

^ Noba Ofa en erek osnok egens ongga ebsi komowa 
morototuma erek Allah tein. Noba oisouska Allah efen 
owesa efek eteb bera Ofa ocunc Yesus erek efen 
efesa. Ofa ocunc rot mar insa koma gij mona ongga 
Ofa ofra Yesus Kristus jeska anggos. Noba Yesus 
Kristus insa koma bera erek mifmin Tuhan tein. 

? Erek koma noba, oisouska mar ongga Yesus 
ontunggom nou didif, bera Allah oncunc didif rot 
efen odou ongga oufamofa skoita didif, jeskaseda 
dufij Ofa erek efen rasul egens. Ofa otunggom mar 
insa koma jeskaseda didif difesij rot efen oga ongga 
oufamofa gu rusnok nomnaga ongga erek Yahudi 
guru. Beda rua tein rumofra Yesus efen ofoka erek 
aksa, noba rumougif gu Ofa oisouska rudou ongga 
ororu Ofa fob. 

6 Noba iwa bera erek rusnok rineya tein ongga Allah 
enjeka jeskaseda ija erek Yesus Kristus efen rusnok 
fob. 

7 Didif dugu surat insa kef skoita iwa ongga ingker 
gij kota Roma ongga iroru Yesus Kristus fob. Iwa 
bera ongga Allah odou okora eteb rot. Noba Ofa 
enjeka iwa jeskaseda ija erek efen rusnok fob. Didif 
dum diteij gu mifmin Mika Allah jera mifmin Tuhan 
Yesus Kristus jeskaseda Ofa ocunc efen odou ongga 
oufamofa skoita iwa ojgomuja, noba jeskaseda iwa 
isma iteij ah ongga eskeiramera tein ojgomuja. 

8 Sismeni, didif dudou os duis oufamofa eteb skoita 
dedin Allah rot mar ongga Ofa ontunggom nou iwa 
oisouska Yesus Kristus fob. Jeska rusnok ongga 
ringker rejrej monuh ofoukou bera rimfesij moguma 
rot teinefa iwa iroru Yesus Kristus erek tenten fob. 

? Allah bera ongga didif dufij rot dudou ongkasmos 
askesi dimfesij rot efen oga ongga oufamofa osok 
gij efen efesa Yesus Kristus. Noba Ofa ejginaga rot 
tenten oida didif dum diteij gu Ofa nou iwa erek insa 
koma ojgomuja. 

10 Erek koma noba didif dum diteij gu Ofa jeskaseda 
ebeibeyaif Ofa omohoda moroju egens nou didif 
fogora dumojogog iwa tein si. 

11Jeska didif dudou os dik iwa jeskaseda dufij iwa 
fogora iwa insma owesa efek jeska Efena Ebsi Allah. 
Noba didif dudou os dutunggom mar erek koma 
jeskaseda iwa imororu Yesus Kristus rot ahais ekirsa 
deika. 

12 Erek koma, jeska erek didif disisi joug iwa erek 
insa koma, beda iwa tein yeyin owesa efek adaij nou 
isisi joug didif tein. Koma erek mimif mimeisisima 

joug oisouska mudou ongga ororu Yesus Kristus rot 
tenten fob. 

13 Didif dudou os difesij gu iwa rot teinefa didif 
direni gij mona ofoukou jeskaseda dujogog iwa 
jah suma, tina mar ofoukou eragou joug didif rot 
ojgomuja. Didif dudou os dija skoita iwa jeskaseda 
dufij iwa fogora imot rot ahais ekirsa oisouska Yesus 
Kristus. Koma morototuma erek didif dufij rusnok 
ongga Yahudi guru gij monuh enjgineg tein jeskaseda 
rua rumororu Yesus Kristus rot ahais tein. 

14 Didif ducosu rot difesij rot Ofa efen oga skoita 
rusnok ongga Yahudi ni, rusnok ongga Yahudi guru 
ni, rusnok ongga rufokor aksa tein ni, jera rusnok 
ongga rudou osumu ni. 

15 Jefeda didif dug dudou nou jeskaseda difesij rot 
Allah efen oga ongga oufamofa skoita iwa ongga 
ingker gij kota Roma tein. 

16 Didif dudou os difesij rot Allah oga ongga 
oufamofa insa koma, noba mar koma bera mojenen 
didif rot oskiyai tein jinaga guru. Jeska Allah oga insa 
koma bera efesij rot teinefa Ofa efen owesa efek eteb 
ongga adaij nou oroskotu rusnok nomnaga ongga 
ruroru efen oga insa koma. Koma erek sismeni nou 
rusnok ongga Yahudi, beda nou rusnok ongga erek 
Yahudi guru tein. 

17 Jeska Allah oga ongga oufamofa insa koma bera 
efesij gu mimif rot teinefa Ofa ocunc mimif erek 
rusnok ongga rerin mar ongga oska oskiyai tein 
guru. Mimif mik mar erek insa koma gij mona ongga 
sismeni onjoros mona ongga omoisa rot tein. Koma 
morototuma erek mar ongga runggu gij Mar Efeyi 
Ebsi sis fob ongga agot rot oida, "Rusnok ongga Allah 
oncunc oida rerin rudou ongga ebsi komowa jeska 

rua ruroru efen oga fob, rua bera ongga rimesma 
eiteij ah ongga ah aibin." 

18 Allah oncunc gu rusnok nomnaga rot tomnomna 
oida Ofa efen mar okum eteb emen jeska Ofa gij 
mebaga skoita rusnok nomnaga ongga runororu Ofa 
efen oga guru. Mar okum koma emah keingg rusnok 
ongga rita mar ongga oska efekeifa skoita rusnok 
enjgineg fob tein. Noba oisouska rerin rita mar ongga 
ofogog insa koma bera rua riragou joug moroju 
fogora rusnok enjgineg runororu Allah oga rot tenten 
tein guru. 

1? Rusnok nomnaga rijginaga rot Allah fob. Erek 
koma jeska Ofa oncunc mar rot esinsa skoita rusnok 
nomnaga fob. 

20 Enadaij nou mimif mik Allah gu miteij guru. Tina 
sis mona ongga Ofa otunggom mebif nomnaga 
onjoros mona deisef tein bera rusnok nomnaga 
rijginaga rot oida Ofa enofoguma fob. Noba oisouska 
mar ongga Ofa ontunggom fob bera mimif mik rot 
koisoisa oida Ofa efen owesa efek eteb ongga ah 
aibin ojgomuja. Noba Ofa efen ofoka bera aksa 
ekirsa jeska mar nomnaga ongga angh gu mebif jera 
mebaga tein. Jefeda enadaij nou rusnok egema tein 
ragot oida rua rinejginaga rot Allah enesi jinaga guru. 

21 Rua rijginaga rot Allah fob, tina rua runougif gu 
Ofa rot efen ofoka ongga aksa guru. Noba rua runois 
oufamofa eteb gu Ofa tein guru. Tina rua ringkikif 
jeska Ofa, noba rua rusujohu mar rot Ofa ongga 
erek rourou ojgomu. Noba rua bera rirek rusnok 
ongga rudou osumsumu ojgomu ongga ringker gij 
motkobah ojgomuja. 


Roma 1 692 


22 Rua rufra risinsa rufoka erek rusnok ongga rudou 
ebriyi gij mar ofoukou. Tina ongga tenten bera rua 
rija erek rusnok ongga rudou osumsumu ojgomuja. 

23 Rua runougif gu Allah rot efen ofoka ongga aksa 
eteb noba ongga ah rot aibin jinaga guru. Tina rua 
rikikif jeska Ofa noba rugif gu mar ongga rua risinsa 
runtunggom tumu ritma ojgomu. Mar koma ongga 
rua rugif gu bera erek orocunc rot rusnok ni, mem ni, 
marska ni, jera mar erek magosu tein ni. 

24 Erek koma jefeda Allah orons rot rua jeskaseda 
ruroru rerin mar nomnaga ongga angh gij rudou 
efesi ongga erek oska ojgomuja fog onjoros rua 
runtunggom mar ongga erek oska efekeifa eteb rot 
rifaga moguma. 

25 Rua rukoja mar ongga tenten rot Allah, beda 
rugif gu mar ongga erek tenten guru. Rua runougif 
gu Allah ongga ontunggom mar nomnaga guru, tina 
rua rugif gu mar ongga Ofa ontunggom ojgomu. Tina 
oufa nou rusnok risitit mar gu Allah rot mona ah aibin 
ojgomuja, noba rinesitit rot mar enjgineg tein guru. 

26 Jefeda Allah orons rot rua insa koma jeskaseda 
riker gij rerin mar ongga oska ongga rudou eftirir 
keingg ojgomuja. Rujager ruroru rerin mar ongga 
oska insa koma onjoros rudou onosos rot runer deika 
guru, tina ruckahtah rot rujager enjgineg ojgomu. 

27 Noba erek koma tein, runer rudoubu joug 
risiri morototuma jera rujager deika guru, tina rua 
ruckahtah rot runer enjgineg fogora rutunggom mar 
ongga oska efekeifa moguma ojgomu. Jefeda rua 
rinsma mar okum eteb jeska Allah ororu jeni rerin 
mar ongga oska efekeifa insa koma fob. 

28 Erek koma tein, jeska rua rukoja Allah efen oga 
ongga tenten noba runosujohu rot Ofa deika guru, 

jefeda Allah orons rot rua riker gij rerin mar ongga 
oska efekeifa insa koma ojgomuja. Rua ruroru mar 
ongga oska ongga rudou eftirir keingg insa koma 
onjoros rutunggom mar ofoukou deika ongga erek 
oska eteb fob. 

?9 Koma bera erek, rudou ebera rot mar nomnaga 
ongga erek oska efekeifa ni. Rua rudou os rita mar 
ongga ofogog skoita rusnok enjgineg ni. Rua rudou 
os ruhoturu mareibra ofoukou nou risinsa ojgomu 
ni. Mar ongga angh gij rudou efesi bera erek oska 
ojgomu ni. Rudou eftirir keingg rot rusnok enjgineg 
rerin mar ni. Rua ragob rusnok enjgineg ni. Rua ruga 
omosokuma jera rusnok enjgineg ojgomuja ni. Rua 
rurokrusa rusnok enjgineg ojgomuja ni. Rua ruhurmei 
mar osok gij rusnok enjgineg ni. Rua ruh rusnok 
enjgineg rufonoknok ni. 

30 Rua ruga oruh rusnok enjgineg ni. Rua rufc rusum 
rot Allah ni. Rua runougif gu rusnok egema tein guru, 
noba rudou okoja rot mar ongga rusnok enjgineg 
rusujohu rot rua tein ni. Rua rufra risinsa rufoka 
erek aksa ojgomu ni. Rua rujohca moroju ofoukou 
jeskaseda rutunggom mar ongga ofogog deika ni. 

31 Rua rudou osumsumu eteb ni. Rua runororu Allah 
efen oga guru ni. Rua rukoja rot mar ongga rusnok 
enjgineg rusujohu rot ni. Rua rutunggom mar ongga 
oska skoita rusnok enjgineg tein ni. 

32 Noba rua rijginaga rot mar ongga Allah anggot 
osok gij mar insa koma fob tein. Jeska Ofa oga ojga 
rot oida, rusnok ongga rita mar ongga oska bera 
rimagos rot rerin mar ongga oska insa koma si. Erek 
koma tina rua ruroru rerin mar ongga oska insa koma 
ojgomuja. Noba ongga oska ekirsa bera, rua rudou 

eskeira rot rusnok enjgineg ongga rutunggom mar 
ongga oska erek insa koma tein. 
2 1 Erek koma jefeda, enadaij nou mimif magot 
oida minejginaga rot oida Allah omofra mar okum 
eteb keingg rusnok ongga rutunggom mar ongga 
oska erek insa koma jinaga guru. Noba erek rineya 
jeska iwa rucunc rusnok enjgineg erek oska rot 
mar insa koma ongga rua runtunggom fob, beda 
koma erek rua rucunc risinsa tein erek ruska. Jeska 
iwa nomnaga bera ita mar egema tein ongga oska 
morototuma erek rusnok insa koma fob. 

? Mimif mijginaga rot oida gij mona ongga Allah ofra 
mar okum keingg rusnok rot rerin mar ongga oska, 
beda mar ongga Allah ontunggom insa koma bera 
erek tenten ojgomu. 

3 Iwa bera erek rusnok giskini ongga rutunggom 
mar erek insa koma tein. Jefeda gij mona ongga iwa 
icunc rusnok enjgineg erek oska rot rerin rita mar 
ongga oska, beda enadaij nou iwa isujohu rot oida 
iwa imosuwa isinsa jeska Allah efen mar okum insa 
koma tein guru. 

^ Askesi iwa iroru mar ongga oska ros, beda Allah 
oin keingg odou efesi rot iwa noba Ofa ocunc odou 
ongga oufamofa skoita iwa ros. Tina enadaij nou 
iwa isujohu rot oida mar ongga Allah ontunggom 
insa koma bera onofoufem nou iwa guru, erek koma 
guru. Jeska Ofa ocunc odou ongga oufamofa erek 
insa koma jeskaseda iwa imeesa joug rot yeyin mar 
ongga oska. 

? Erek koma tina iwa ifos ombrera ojgomu jeska iwa 
inemeesa joug rot yeyin mar ongga oska guri. Jefeda 
koma erek iwa imesma mar okum eteb ekirsa gij 
mona ongga Allah ocunc odou ongga otkonu oska 

eteb skoita rusnok ongga ruroru mar ongga oska ros. 
Gij mona insa koma bera rusnok rimek Ofa ofra mar 
okum eteb keingg rusnok nomnaga ongga rita mar 
ongga oska erek insa koma si. Noba mar ongga Ofa 
omotunggom koma bera erek tenten ojgomu. 

6 Jeska Ofa emeita mar gu rusnok nomnaga jeni 
rerin rita mar. 

7 Erek rusnok ruh rudou efesi jeskaseda ruroru mar 
ongga oufamofa ojgomuja jeskaseda Allah omofra 
rerin rufoka aksa ni, noba ocunc rua erek rusnok 
ongga rudou oufamofa ni, erek rua rusujohu rot eiteij 
ah ongga ah aibin ni, beda Allah bera emeita eiteij ah 
ongga aibin ojgomuja gu rua si. 

8 Tina erek rusnok rudou efeneinei rot risinsa 
ojgomu noba runofij rusnok enjgineg guru ni, rua 
rukoja Allah oga ongga tenten ni, rudou os ruroru 
mar ofogog ni, beda Allah omocunc efen odou ongga 
otkonu oska eteb skoita rua fogora omofra mar okum 
keingg rua rot si. 

? Rusnok nomnaga ongga rita mar ongga ofogog 
bera rimesma okum eteb noba rumofogu okora eteb 
rot si. Koma tenten rot rusnok ongga Yahudi jera 
rusnok ongga Yahudi guru tein. 

10 Erek koma tina rusnok nomnaga ongga rita mar 
ongga oufamofa bera rimesma rufoka aksa jera 
riteij ah ongga eskeiramera jeska Allah. Noba Allah 
omocunc rua erek rusnok ongga oufamofa tein. 
Koma tenten rot rusnok ongga Yahudi jera rusnok 
ongga erek Yahudi guru tein. 

11 Mar insa koma nomnaga bera erek tenten 
ojgomu. Jeska Allah oga ojga rot rusnok ebic 
nomnaga erek edamokuma rot rerin rita mar fob. 

12 Oisouska hukum Musa bera erek rusnok 
rinejginaga rot hukum Musa enesi, tina rua ruroru 
mar ongga oska ojgomu, beda rua tein bera rimesma 
okum eteb jeska Allah rot si. Noba rusnok nomnaga 
ongga rijginaga rot hukum Musa fob, tina rua ruroru 
mar ongga oska ros, beda Allah omofra mar okum 
eteb keingg rua rot tein si. 

13 Erek rusnok rudou ebriyi gij hukum Musa fob, tina 
rua runororu jeni hukum insa koma nomnaga guru, 
beda Allah onocunc rua erek rusnok ongga rudou 
ebsi komowa guru. Tina rusnok ongga rudou ebriyi 
gij hukum Tuhan fob noba ruroru jeni hukum insa 
koma nomnaga, rua bera ongga Allah omocunc erek 
rusnok ongga rudou ebsi komowa. 

1^ Rusnok ongga Yahudi guru rinejginaga rot hukum 
Musa enesi. Tina gij mona ongga rua risinsa ruroru 
mar ongga oufamofa ongga morototuma erek hukum 
Musa anggot rot, beda koma orocunc rot oida hukum 
egens bera enah gij rudou efesi fob. 

15 Oisouska mar oufamofa ongga rua runtunggom 
insa koma bera rua rurocunc rot oida mar ongga 
morototuma erek hukum Musa bera enah gij rusnok 
nomnaga rudou efesi fob. Koma tenten ojgomu, 
jeska rusnok nomnaga rijginaga gij rudou efesi rot 
fob oida mar ongga rua rutunggom bera erek tenten 
era erek oska. 

16 Allah omofra mar okum eteb rot mar nomnaga 
ongga rusnok rindemdemi gij rudou efesi oisouska 
mar ongga Yesus Kristus anggot fob si. Mar insa 
koma nomnaga bera ongga didif dimfesij rot gu 
rusnok gij mona ongga didif duftuftu rot Allah oga 
ongga oufamofa. 

17 Erek koma noba, teinefa rot iwa ongga erek 
Yahudi. Iwa idou eredi rot oida Allah omoskotu iwa, 
jeska iwa iroru hukum Musa ni. Iwa isitit isinsa ifaga 
jeska iwa bera erek Allah efen rusnok ojgomu ni. 

18 Iwa isujohu rot oida idou ejginaga rot mar ongga 
Allah ondou os rot ni. Iwa yagot rot oida idou ebriyi 
osok gij mar meidu ongga erek oufamofa, jeska 
rusnok rumftuftu iwa gij hukum Musa sis fob ni. 

1? Iwa yagot rot oida iwa iroun rusnok ongga 
rinejginaga rot Allah enesi skoita Ofa erek osnok 
egens ongga oroun rua ongga riteij ofou skoita 
moroju ni. Iwa isujohu rot oida mar ongga iwa 
yuftuftu gu rua ongga Yahudi guru osok gij Allah 
oga bera orofij rua erek lampu eisa orofij rusnok gij 
motkobah ni. 

20 Iwa yagot oida iwa yuftuftu rusnok ongga rudou 
osumsumu rot hukum Musa jera rusnok ongga rudou 
ebriyi gij mar erek ruforoker rudou ebriyi gij mar 
ni. Erek koma jeska iwa isujohu rot oida, oisouska 
hukum Musa bera iwa idou ebriyi gij mar ongga erek 
tenten fob. 

21 Erek yeyin ita mar insa koma nomnaga ongga 
ongkoska, jeska iwa bera rusnok ongga Yahudi. 
Jefeda teinefa fogora iwa inoftuftu isinsa rot mar insa 
koma tein guri. Iwa yuftuftu gu rusnok enjgineg oida 
runokoreka mar guru, tina teinefa fogora iwa isinsa 
yukoreka mar erek komo. 

22 Noba erek iwa iyahehir joug rusnok jeskaseda 
rinesiri morototuma jera egema efen mohona guru, 
tina teinefa fogora iwa isinsa isiri morototuma jera 
egema efen mohona erek komo. Iwa yagot oida 
enadaij nou rusnok rugif gu mar ongga erek tenten 
guru. Tina teinefa fogora iwa yukoreka mar ongga 

tenten guru ongga rua rugif gu jeskaseda iwa yugif 
gu mar insa koma erek wuswus teino. 

23 Iwa idou os isitit isinsa ifaga rot oida iwa ijginaga 
rot hukum Allah fob. Tina teinefa fogora iwa inororu 
jeni hukum insa koma guri. Koma erek iwa ihurmei 
mar skoita Allah ojgomu. 

24 Jeska iwa ihurmei mar skoita Allah erek koma, 
jefeda mar ongga runggu gij Mar Efeyi Ebsi osok gij 
iwa sis fob bera erek tenten ojgomu. Mar koma agot 
rot oida, "Rusnok ongga Yahudi guru rukoja Allah 
oga jeska rua rik mar ongga Yahudi runtunggom insa 
koma ongga erek oska ojgomu." 

25 Iwa iris ifom mareij ofos jeska jeskaseda irocunc 
rot oida iwa bera erek Allah efen rusnok. Noba erek 
iwa iroru Ofa rot tenten fob, beda mar koma bera 
oufa. Tina iwa inororu hukum Musa rot tenten guri. 
Jefeda mar ongga iwa intunggom gu yeyin ifom 
mareij ofos insa koma bera onofij iwa oskiyai tein 
jinaga guru. 

26 Rua ongga Yahudi guru rineris rufom mareij ofos 
jeska guru. Tina erek rua ruroru hukum Allah rot 
tenten fob, beda Allah omoroun rua tein morototuma 
erek Ofa oroun rusnok Yahudi ongga riris rufom 
mareij ofos jeska fob. 

27 Iwa ongga Yahudi bera yeyin hukum Musa fob. 
Noba iwa bera ongga iris ifom mareij ofos jeska fob. 
Tina iwa inororu hukum insa koma rot tenten guru. 
Rua ongga Yahudi guru bera rineris rufom mareij 
ofos jeska guru. Tina rineya jeska rua bera ruroru 
mar ongga morototuma erek hukum Musa anggot rot 
fob. Jefeda mar ongga rua runtunggom insa koma 
orocunc rot oida iwa ongga Yahudi bera erek rusnok 
ongga oska ojgomu. 

?8 Erek rusnok ruroru jeni erebent hukum Musa, 
beda koma onorocunc rot tenten oida rua bera erek 
Allah efen rusnok guru. Noba erek rusnok riris rufom 
mareij ofos jeska, beda koma onorocunc rot tenten 
oida rua bera erek Allah efen rusnok tein guru. 

29 Tina mar ongga oufamofa ongga ah gij rusnok 
rudou efesi bera ongga orocunc rot oida rua rirek 
Allah efen rusnok ongga tentenmen ojgomu. Noba 
mar ongga oufamofa insa koma bera en oisouska 
Efena Ebsi Allah ojgomu. Mar koma enen jeska mar 
ongga runggu gij hukum Musa jinaga guru. Osnok 
egens ongga otunggom mar ongga oufa bera odou 
os jeskaseda Allah esitit mar rot ofa. Ofa onohca 
rusnok jeskaseda rua risitit mar rot ofa guru. 

1 Erek koma jefeda, erek rusnok riris rerin rufom 

mareij ofos jeska, beda koma onorocunc rot 
oida rua bera erek ongkoska ekirsa jeska rusnok 
enjgineg guru. Jefeda rineya rijeka oida, "Erek mimif 
miris mufom mareij ofos jeska, beda koma ofij mimif 
erek teinefa? Noba mar meidu ongga orocunc rot 
oida mimif ongga Yahudi bera mifmin mufoka ongga 
ekirsa jeska rusnok ongga Yahudi guru?" 

? Didif dumoroun gu rua insa koma oida, tenten 
mimif bera erek Yahudi. Noba koma bera ofij mimif 
ojgomu. Jeska gij mona ongga sismeni bera Allah eita 
efen oga ongga oufamofa skoita mifmin mimower 
ongga Yahudi ojgomu. 

3 Tina rineya jeska iwa rijeka oida, "Mifmin mimower 
rineya runororu Allah efen oga insa koma rot tenten 
guru. Jefeda Allah eneita mar gu mimif jeni erek Ofa 
anggen rot sis fob gurei?" 

^Erek koma guru, jeska rusnok nomnaga rucuwei 
mar moguma, tina mar nomnaga ongga Allah 

anggen rot bera erek tentenmen ojgomu. Koma erek 
mar ongga raja Daud onggu gij Mar Efeyi Ebsi sis 
eteb fob. Ofa onggu oida, "Erek rusnok ruhurmei 
mar rot bebin buga, tina buga nomnaga bera erek 
tentenmen. Noba rusnok nomnaga rudou emebriyi 
gij mar insa koma si." 

? Rusnok rineya ongga rudou osumsumu eteb rot 
bera ragot erek kef oida, "Skoidu, mimif mita mar 
ongga oska ojgomu. Jeska erek rusnok enjgineg rik 
mifmin mar ongga oska insa koma, beda koma bera 
orofij rua. Jeska oisouska mifmin mar ongga oska 
rua rimejginaga rot oida mar insa koma ongga Allah 
eyahehir joug bera erek tentenmen ojgomu. Noba 
koma erek mimif mufij Allah oisouska mifmin mita 
mar ongga oska insa koma. Jefeda enadaij nou Allah 
ofra mar okum keingg mimif rot guru." Yo, rusnok 
rineya ragot mar rourou erek koma fob. 

6 Tina mimif mijginaga rot oida mar ongga rua 
rusujohu rot insa koma bera enerek tenten guru. 
Jeska Allah oga ojga rot rusnok erek edamokuma 
ojgomu. Jefeda Ofa omoga ojga rot rusnok mebif 
nomnaga rot rerin rita mar erek edamokuma tein si. 

7 Noba rusnok ongga rudou osumsumu eteb ragot 
oida, "Erek rusnok riremenima jeni mimif ongga 
mucuwei mar jera Allah ongga onocuwei mar guru, 
beda rua rumofra Allah ofoka erek aksa eteb ojgomu. 
Noba koma erek mifmin mita mar ongga oska insa 
koma orofij Allah jeskaseda esma efen ofoka ongga 
aksa. Jefeda enadaij nou Allah ofra mar okum keingg 
mimif rot mifmin mar ongga oska insa koma guru." 

8 Erek mar ongga rua ragot rourou insa koma bera 
tenten ei, beda ongga oufa bera mimif nomnaga 
mita mar ongga oska ojgomuja jeskaseda Allah esma 

ofoka ongga aksa eteb deika ojgomu ei. Tina erek 
koma guru. Noba rusnok rineya ruhurmei mar rot 
didif tein. Jeska rua ragot oida didif bera duftuftu mar 
rourou erek insa koma gu rusnok enjgineg, tina guru. 
Allah omofra mar okum keingg rua rot si. Noba koma 
bera erek tenten ojgomu. 

? Jefeda mimif musujohu rot mar insa koma 
nomnaga erek teinefa? Enadaij nou mimif musujohu 
rot oida Allah omocunc odou ongga oufamofa skoita 
mimif ongga Yahudi, tina Ofa ocunc odou ongga 
oska rot rusnok ongga Yahudi guru, erek koma guru. 
Jeska didif dimfesij gu iwa fob rot oida Allah omofra 
mar okum eteb keingg rusnok nomnaga ongga rerin 
mar ongga oska si. Koma tenten rot rusnok ongga 
Yahudi morototuma jera rusnok ongga Yahudi guru. 

10 Erek koma jeska, sis fob runggu gij Mar Efeyi Ebsi 
erek kef oida, "Osnok egens tein ongga efen odou 
ongga ebsi komowa bera enofoguma jinaga guru ni. 

11 Osnok egens tein ongga odou ebriyi gij Allah oga 
bera enofoguma jinaga guru ni. Osnok egens tein 
ongga ereneni rot ahais jeskaseda eita odou egens 
jera Allah bera enofoguma jinaga guru ni. 

12 Rusnok nomnaga bera ringkikif jeska Allah noba 
rungkoja Ofa ojgomu ni. Rusnok nomnaga bera 
onofoufem skoita Allah guru ni. Osnok egens tein 
eneita mar rot odou ongga ebsi komowa jinaga guru 
ni. 

13 Mar ongga rusnok nomnaga ranggot rot bera 
oska eteb erek mar agos efen emba ongga oska 
eteb ni. Rua rurokrusa rusnok enjgineg oisouska mar 
ongga ranggot ni. Noba mar ongga rua ranggot bera 
orotunggom rusnok enjgineg fogora rifera okora rot, 

erek magosu ongga eska rusnok fogora rita efera 
okora gu rua ni. 

14 Rua ragot mar ofogog jera mar ongga oska eteb 
skoita rusnok enjgineg ni. 

15 Rusnok rudou ot ebeirens jeskaseda ragob rusnok 
enjgineg ni. 

16 Noba orofosut monuh ongga rua ruira gij bera 
eja erek oska. Beda rusnok jah suma tein rita efera 
okora jeska rua ni. 

17 Rusnok rinejginaga rot teinefa rua rufij rusnok 
jeskaseda riker morototuma erek eskeira moguma 
guru ni. 

18 Rua runougif gu Allah jinaga guru ni." 

1? Erek koma noba mimif mijginaga rot oida hukum 
nomnaga ongga Allah eita oisouska Musa bera nou 
rusnok Yahudi. Noba rua rumororu hukum insa koma 
nomnaga ojgomu. Jefeda enadaij nou rusnok egema 
tein ruga erahah rot mar skoita Allah osok gij mar 
okum ongga Ofa omfra keingg rua rot jinaga guru. 
Noba Allah oncunc rusnok nomnaga erek rerin rita 
mar ongga oska fob. 

20 Jefeda rusnok egema tein rinesma rudou ongga 
ebsi komowa ahah Allah eiteij oisouska hukum Musa 
ongga rua ruroru jeni jinaga guru. Ongga tenten bera 
hukum Allah insa koma orocunc gu mimif rot oida 
rusnok nomnaga rerin mar ongga oska fob. 

21 Erek koma tina, ebeibeyaif bera Allah oncunc gu 
mimif fob rot teinefa mimif misma mudou ongga ebsi 
komowa ahah Ofa eiteij. Koma enen jeska mudou 
ongga ororu jeni hukum Musa nomnaga guru. Noba 
mar insa koma bera runggu rot gij hukum Musa tein 
fob. Noba nabi-nabi jeska mona ongga ensis bera 

runggu gij Mar Efeyi Ebsi osok gij mar insa koma tein 
fob. 

22 Allah ocunc rot oida mimif bera erek rusnok 
ongga rerin mar ongga oska deika guru. Noba koma 
bera oisouska mudou ongga ororu Yesus Kristus 
rot tenten fob. Noba Allah eita mar erek koma nou 
rusnok Yahudi jera rusnok ongga Yahudi guru, 
nomnaga ongga ruroru Yesus Kristus fob. 

23 Jeska rusnok nomnaga runtunggom mar ongga 
oska fob. Noba rusnok nomnaga rineita mar ongga 
ongkoska jeni erek Allah odou os rot guru. 

24 Noba oisouska Allah odou ongga oufamofa eteb 
bera Ofa oga ojga rot oida Ofa omocunc rusnok 
rudou erek ebsi komowa. Ofa omotunggom mar 
koma jeskaseda osuna rot rusnok rerin mar ongga 
oska jeska rudou efesi. Noba mimif misma mar insa 
koma oisouska Yesus Kristus ogufu ongga eya nou 
mimif fob. 

25 Allah oncunc Ofa erek osnok egens ongga 
emagos nou rusnok nomnaga rerin mar ongga oska. 
Noba mimif misma mudou ongga ebsi komowa 
oisouska mudou ongga ororu rot tenten oida Yesus 
ogufu eya jeska efaga tumu mega salib nou mimif 
fob. Noba Allah ontunggom mar insa koma jeskaseda 
orocunc rot oida Ofa bera eita mar ongga tenten 
rot rusnok nomnaga. Jeska gij mona ongga dektek 
fob bera Ofa oin keingg odou efesi noba onofra mar 
okum keingg rusnok rot rerin mar ongga oska enesi. 

26 Ofa otunggom mar insa koma jeskaseda orocunc 
gu rusnok gij mona ebeibeyaif rot oida Ofa eita 
mar nomnaga rot tenten ojgomu. Noba Ofa oncunc 
oisouska odou ongga tenten oida rusnok nomnaga 

ongga ruroru Yesus fob bera erek rusnok ongga rerin 
rudou ebsi komowa rot tenten fob. 

?/ Erek koma jefeda enadaij nou mimif misitit 
misinsa mifaga rot oida mimif misma mudou ongga 
ebsi komowa oisouska hukum Musa ongga muroru 
jeni guru. Tina rusnok risma rudou ongga ebsi 
komowa ahah Allah eiteij oisouska rudou ongga ororu 
Yesus Kristus rot tenten ojgomu. 

28 Jeska mimif mijginaga rot oida Allah bera ongga 
ocunc rusnok rudou efesi erek ebsi komowa. Noba 
Ofa eita mar erek koma oisouska mudou ongga ororu 
Yesus Kristus ojgomu. Ofa eneita mar koma oisouska 
hukum Musa ongga mimif muroru jeni guru. 

29 Enadaij nou iwa ongga Yahudi isujohu rot oida 
Allah omoroun iwa erek efen rusnok ojgomu guru. 
Jeska Allah omoroun rusnok ongga Yahudi guru 
ongga ruroru Yesus fob erek efen rusnok tein. 

30 Ofa esinsiyai ojgomu bera ongga ocunc rusnok 
ongga Yahudi erek ebsi komowa oisouska rudou 
ongga ororu Ofa rot tenten. Noba Ofa bera ongga 
ocunc rusnok ongga Yahudi guru tein erek ebsi 
komowa oisouska rudou ongga ororu Ofa rot tenten. 

31 Jefeda erek rusnok rusujohu rot oida hukum Musa 
onofoufem deika guru, beda koma enerek tenten 
guru. Jeska oisouska mudou ongga ororu Allah rot 
tenten bera mimif mucunc rot oida hukum Musa bera 
erek tenten ojgomu. 

4 1 Ebeibeyaif mimif musujohu rot mifmin mimowa 
Abraham. Idou ah keingg rot mar ongga Allah 

ontunggom jeskaseda ocunc Abraham erek osnok 

egens ongga efen mar ongga oska oskiyai tein guru. 

2 Jeska erek mar ongga Abraham esinsiyai 
ontunggom bera ereita odou ongga efen mar ongga 

oska guru ahah Allah eiteij, beda adaij nou ofa esitit 
esinsa efaga rot ojgomu. Tina enadaij nou ofa esitit 
rot esinsa erek koma jah Allah odou guru. 

3 Jeska iwa idou ah keingg rot mar ongga runggu 
gij Mar Efeyi Ebsi osok gij Abraham sis fob. Mar 
egens insa koma agot oida, "Abraham ororu Allah rot 
tenten, jefeda Allah oncunc ofa erek osnok egens 
ongga efen mar ongga oska oskiyai tein guru." 

^Iwa tein isujohu rot mar ongga orocunc rot erek 
kef oida, erek osnok egens ongga emfarur, beda ofa 
emesma efen ofons rot. Noba efen ofons insa koma 
bera enerek oubji guru, tina ofa esma ofons insa 
koma jeska emfarur rot ojgomu fob. 

? Erek koma, tina erek osnok egens onotunggom 
mar jeskaseda esma odou ongga efen mar ongga 
oska guru, noba ofa ororu rot oida Allah osuna rot 
rusnok rerin mar ongga oska, beda Allah omocunc 
ofa erek osnok egens ongga efen mar ongga oska 
oskiyai tein guru. 

6 Erek koma tein, raja Daud onggu gij Mar Efeyi Ebsi 
sis fob rot oida rusnok rudou erirei eteb, jeska Allah 
ocunc rerin rudou erek ebsi komowa fob. Noba rua 
runotunggom mar ongga oufamofa jeskaseda risma 
rudou ebsi komowa erek insa koma guru. Tina Allah 
eita rudou ongga erek insa koma rot oubji ojgomu. 

7 Raja Daud agot oida, "Oufamofa eteb nou rusnok, 
jeska Allah onsuna rot rerin mar ongga oska fob. 
Noba Ofa onofra mar okum keingg rua rot deika 
guru. 

8 Rua rudou efaga ouka ojgomu, jeska Allah odou 
enah keingg rot rerin mar ongga oska insa koma 
deika guru." 

? Allah onocunc rusnok Yahudi risinsiyai erek rerin 
rudou ongga ebsi komowa ojgomu guru. Tina Ofa 
ocunc rusnok ongga Yahudi guru tein erek rusnok 
ongga rerin mar ongga oska oskiyai tein guru. Allah 
ocunc Abraham erek osnok egens ongga efen mar 
ongga oska oskiyai tein guru, jeska ofa ororu Allah 
oga rot tenten fob. 

10 Tina iwa isujohu rot koisoisa osok gij mona 
kenefo fogora Allah oncunc ofa erek osnok egens 
ongga efen odou ebsi komowa erek insa koma. Jeska 
Allah oncunc Abraham efen odou erek insa koma gij 
mona ongga ofa eneris efen ofom mareij ofos jeska 
enesi. 

11 Noba gij mona kahma deika, beda ofa ororu 
mar ongga Allah anggot rot fogora eris ofom mareij 
ofos jeska. Noba koma erek mar ongga orocunc rot 
oida, oisouska odou ongga ororu Allah rot tenten fob 
bera Allah oncunc Abraham erek osnok egens ongga 
odou ebsi komowa. Jefeda ofa erek osumbohka rot 
rusnok nomnaga ongga rineris rufom mareij ofos 
jeska enesi, tina ruroru Allah oga rot tenten ojgomuja 
jeskaseda risma rudou efesi ongga ebsi komowa. 

1? Abraham bera erek osumbohka tein rot rusnok 
Yahudi ongga riris rufom mareij ofos jeska erek ofa 
tein. Tina rua tein ruroru Allah oga ongga tenten 
morototuma erek ofa sis fob. Jeska Ofa ororu Allah 
oga rot tenten gij mona ongga ofa eneris efen ofom 
mareij ofos jeska enesi. 

13 Gij mona ongga sismeni fob bera Allah anggen gu 
Abraham rot oida ofa jera efen rusnok ongga runjuj 
jeska ofa bera rimesma oufamofa eteb jeska Ofa. 
Tina Abraham enesma oufamofa insa koma oisouska 
hukum Musa ongga ofa omororu guru. Ofa esma 

oufamofa insa koma jeska ofa ororu mar ongga Allah 
anggen insa koma rot tenten. Noba Allah oncunc ofa 
erek osnok egens ongga efen mar ongga oska oskiyai 
tein guru. 

1^ Tina erek rusnok risma rudou ongga ebsi komowa 
jeska rua ruroru jeni hukum Musa ojgomu, beda 
rudou ongga ororu Allah oga rot tenten bera onofij 
rua jinaga guru. Noba mar ongga Allah anggen rot 
gu Abraham bera onofij rua tein jinaga tein guru. 

15 Jeska hukum Musa agot oida rusnok rimesma 
okum eteb jeska Allah rot rerin mar ongga oska. 
Noba erek hukum egens enahuma guru, beda enadaij 
nou rusnok rikirsa rot hukum egens guru. 

16 Jefeda oisouska rusnok rudou ongga ororu Allah 
oga rot tenten fob bera rua risma rudou ongga 
ebsi komowa jeni erek Ofa anggen rot sismeni fob. 
Allah odou os erek koma jeskaseda rusnok risma 
rudou ongga ebsi komowa erek insa koma oisouska 
Ofa odou ongga oufamofa rot rua ojgomu. Jefeda 
rusnok nomnaga ongga ruroru Allah rot tenten erek 
Abraham ororu Ofa sis fob bera rimesma mar ongga 
Ofa anggen rot si. Koma nou rusnok Yahudi ongga 
ruroru hukum Musa ojgomu guru. Tina koma tein 
nou rusnok nomnaga ongga ruroru Allah oga rot 
tenten ojgomu erek Abraham. Ofa bera ongga ororu 
Allah oga rot tenten fogora esma odou ongga efen 
mar ongga oska guru rot sismeni. 

17 Mar insa kef bera erek tenten ojgomu. Jeska 
runggu gij Mar Efeyi Ebsi rot oida, "Didif duncunc 
bua Abraham jeskaseda bija erek dedin rusnok ebic 
ofoukou rerin rika." Erek koma noba ahah Allah 
eiteij bera Abraham erek mifmin mika jeska ofa bera 
ongga ororu Allah oga rot tenten sismeni fogora 

esma mar ongga Allah anggen rot fob. Jeska efen 
odou ororu rot tenten oida Allah efen owesa efek nou 
ofra rusnok jeska ranggos. Noba ofa ororu rot tenten 
oida mar ongga Allah anggot rot nou mona kahma 
bera omorogna si. 

18 Gij mona insa koma bera mar egema tein 
onocunc gu Abraham rot oida ofa emesma efen 
efesa egens ongga Allah anggen rot gu ofa sis fob 
guru. Erek koma tina ofa oisum gij Allah rot tenten 
ojgomu. Jefeda Allah ocunc ofa erek osumbohka rot 
rusnok ebic ofoukou ongga rimesma rudou ongga 
ebsi komowa oisouska rudou ongga ororu Ofa rot 
tenten. Jeska Allah agot gu ofa erek kef oida, "Gij 
mona kahma beda rusnok ongga rumororu Didif 
morototuma erek bua buroru Didif bera rumofoukou 
doska si." 

1? Allah agot mar erek insa koma gu ofa fob, tina gij 
mona insa koma bera ofa erek onokona eteb fob. 
(Ofa efen ari mega ofoj erek wuntin egens fob). Noba 
efen mohona tein ojonokona noba ebsei ojgomu. 
Erek koma tina ofa efena enesiri rot mar ongga Allah 
anggen rot gu ofa guru, tina ofa ororu efen oga insa 
koma ojgomuja. 

20 Frek ofa odou efeneinei rot, tina ofa ororu mar 
ongga Allah anggen rot insa koma erek ahais ekirsa 
ojgomuja. Noba ofa ois oufamofa eteb gu Allah rot 
mar ongga Ofa emeita gu ofa gij mona kahma si. 

21 Erek koma jeska ofa ororu rot tenten oida Allah 
efen owesa efek adaij nou otunggom mar ongga Ofa 
anggen rot si. 

22 Jefeda runggu gij Mar Efeyi Ebsi sis fob osok gij 
Abraham oida, "Ofa ororu Allah rot tenten fob, jefeda 

Allah ocunc ofa erek osnok egens ongga efen mar 
ongga oska oskiyai tein guru." 

23 Noba mar ongga runggu gij Mar Efeyi Ebsi insa 
koma bera onosok gij Abraham ojgomu guru. 

24 Tina mar insa koma ongga runggu rot fob bera 
osok gij mimif tein. Jeska ebeibeyaif bera Allah 
oncunc mimif tein erek efen rusnok ongga rerin mar 
ongga oska oskiyai tein guru. Koma jeska mifmin 
mudou ororu Allah oga rot tenten fob. Noba Ofa bera 
ongga omfra Yesus Kristus jeska anggos fob. 

25 Yesus bera ongga aha esinsa jeskaseda agos nou 
mifmin mar ongga oska. Beda Allah omfra Ofa jeska 
anggos jeskaseda mimif tein misma mudou ongga 
ebsi komowa ahah Ofa eiteij. 

1 Erek koma jefeda, oisouska mudou ongga ororu 
5 Allah oga rot tenten fob, beda Ofa oncunc mimif 
erek rusnok ongga rerin mar ongga oska oskiyai 
tein guru. Noba oisouska mar ongga Yesus Kristus 
ontunggom nou mimif fob bera Allah odou onokum 
rot mimif deika guru. 

? Noba Yesus Kristus bera ongga oroun mimif skoita 
Allah. Jefeda ebeibeyaif Allah ocunc efen odou ongga 
eskeiramera skoita mimif ojgomuja. Noba mar koma 
tein bera en oisouska mudou ongga ororu Yesus 
Kristus rot tenten fob. Jefeda mimif mudou efaga 
ouka eteb rot noba muisum gij Allah, jeska Ofa omfra 
mifmin mufoka erek aksa morototuma erek Ofa efen 
ofoka ongga aksa tein fob. 

3 Erek koma tina, askesi mar okum ereneni mimif 
ojgomuja ros, beda mimif mudou onokumkum rot 
guru. Tina mimif mug mijmeg rot noba mudou 
eskeira rot tein ojgomu. Jeska mar okum insa koma 
bera oroftuftu mimif jeskaseda muin keingg mudou 

efesi gij mona ongga mar okum ereneni mimif 
ojgomuja. 

^ Beda oisouska mar insa koma bera Allah odou 
eskeira rot mimif. Noba oisouska Allah odou ongga 
eskeira rot mimif bera mimif muisum gij Ofa rot oida 
Ofa omocunc efen oufamofa eteb gu mimif si. 

? Mar insa koma bera oroufij mimif jeskaseda mifena 
enesiri rot guru. Jeska oisouska Efena Ebsi, ongga 
Allah ombk skoita mimif, bera Ofa oncunc rot oida 
Ofa odou okora eteb rot mimif. 

6 Erek koma, jeska askesi mimif mingker gij mifmin 
mar ongga oska ros, beda enadaij nou mimif musuwa 
misinsa jeska mar ongga okum insa koma guru. Beda 
Yesus Kristus anggos nou rusnok nomnaga fob. Ofa 
otunggom mar insa koma gij mona ongga Allah oga 
eris rot. 

7 Erek giskini bera rusnok rinaha risinsa jeskaseda 
ragos tumu ruhujir guru. Noba erek rusnok rineya 
ongga rudou ocosu efei ahtah eteb tein, beda rua 
ragos tumu ruhujir ongga rerin mar ongga oufamofa 
ei era gurei. 

8 Erek koma tina Allah oncunc efen odou ongga 
okora eteb rot mimif fob. Jeska askesi mimif mingker 
gij mifmin mar ongga oska ros, beda Yesus Kristus 
anggos nou mimif. 

? Noba oisouska efen ogufu ongga eya jeska efen 
efaga tumu mega salib bera Allah oncunc mimif erek 
rusnok ongga rerin mar ongga oska oskiyai tein guru. 
Jefeda koma bera orocunc erek ekirsa rot oida Yesus 
omoskotu mimif jeska mar okum ongga Allah omofra 
keingg rusnok rot odou ongga otkonu oska gij mona 
kahma si. 

10 Sis fob bera mimif mita mar erek rusnok ongga 
rufogog skoita Allah ojgomu oisouska mifmin mar 
ongga oska. Tina ebeibeyaif oisouska efen efesa 
Yesus Kristus ongga anggos tumu mega salib nou 
mimif fob bera Allah eita odou ongga eskeiramera rot 
mimif. Noba ongga oufamofa ekirsa bera, oisouska 
Yesus Kristus ongga efena ebah sons fob, Ofa 
omoskotu mimif jeska Allah efen mar okum si. 

11 Noba erek koma tein, mimif mudou efaga ouka 
eteb rot mar ongga Allah ontunggom nou mimif 
oisouska mifmin Tuhan Yesus Kristus. Ofa bera 
ongga oroun mimif skoita Allah rot mudou ongga 
eskeiramera ojgomu. 

1? Erek koma jefeda iwa isujohu rot kef oida, gij 
mona ongga sismeni bera Adam otunggom mar 
ongga oska fob. Jefeda Allah oga ojga rot oida ofa 
emagos rot ojgomu. Noba rusnok nomnaga bera 
runjuj jeska Adam. Jefeda rusnok nomnaga rerin mar 
ongga oska noba rimagos rot tein. Adam anggos 
rot efen mar ongga oska, jefeda rusnok nomnaga 
ragos rot rerin mar ongga oska tein. Erek Koma jeska 
oisouska mar ongga oska ongga Adam otunggom 
fob, bera rusnok nomnaga runtunggom mar ongga 
oska fob. 

13 Noba gij mona ongga Allah eneita hukum gu 
rusnok enesi, beda rusnok ruroru mar ongga oska 
fob. Tina erek hukum egema enah enesi, beda Allah 
onocunc rusnok erek oska rot rerin rita mar ongga 
oska insa koma tein enesi. 

1^ Tina sis mona ongga Adam efena ebah ros 
onjoros mona ongga Musa efena ebah bera rusnok 
nomnaga ruroru mar ongga oska fob, jefeda 
rua ragos rot ojgomu. Noba mar ongga rusnok 

runtunggom ongga erek oska bera toga jeska mar 
ongga Adam ontunggom gij mona ongga ofa okoja 
rot Allah oga. Tina rusnok nomnaga ragos rot rerin 
mar ongga oska insa koma morototuma erek Adam 
ojgomu. Noba gij mona ongga Adam ontunggom 
mar ongga oska, beda koma orok mokcin rusnok 
nomnaga morototuma erek mar ongga Yesus 
omotunggom omorok mokcin rusnok gij mona ongga 
Ofa emen tein. 

15 Tina mar ongga gosnok gegeka insa koma 
gontunggom bera erek toga toga ojgomu. Jeska 
oisouska mar ongga Adam ontunggom fob bera 
rusnok nomnaga rimagos rot ojgomu. Erek koma 
tina Allah bera oncunc efen odou ongga oufamofa 
eteb skoita mimif. Jefeda oisouska mar ongga Yesus 
Kristus ontunggom rot odou ongga oufamofa skoita 
mimif bera rusnok nomnaga rimesma rudou ongga 
ebsi komowa rot tein. 

16 Mar ongga Allah ontunggom rot odou ongga 
eskeiramera bera enerek mar ongga Adam 
ontunggom ongga erek oska guru. Jeska oisouska 
mar ongga Adam ontunggom fob bera Allah oga 
ojga rot oida rusnok nomnaga ragos ojgomu. Tina 
oisouska mar ongga Yesus Kristus ontunggom fob rot 
odou ongga oufamofa, bera Allah onsuna rot rusnok 
rerin mar ongga oska fogora rua risma rudou ongga 
ebsi komowa. 

17 Jeska mar ongga Adam ontunggom sis fob bera 
rusnok nomnaga ragos rot ojgomu. Enadaij nou 
mimif musuwa misinsa jeska mar koma jinaga guru. 
Mar Koma bera ofoka ereij keingg mimif ojgomuja. 
Tina rusnok nomnaga ongga Allah oncunc erek rudou 
ebsi komowa fob bera rimesma mar ongga oufamofa 

eteb jeska Ofa gij rerin riteij ah ainsa kef tein si. Rerin 
mar ongga oska insa koma onofoka ereij keingg rua 
deika guru. Noba mar ongga oufamofa insa koma 
nomnaga bera en oisouska mar ongga Yesus Kristus 
ontunggom nou mimif fob. Allah eita mar koma rot 
oubji. 

18 Jefeda oisouska mar egens ongga Adam 
ontunggom fob ongga erek oska bera rusnok risma 
mar ongga okum rot jeska Allah. Tina erek koma tein, 
oisouska mar egens ongga Yesus Kristus ontunggom 
ongga erek oufamofa fob bera rusnok rita rudou 
ongga ebsi komowa ahah Allah eiteij. Jefeda rua 
rimesma eiteij ah ongga ah aibin ojgomuja. 

19 Erek koma tein, oisouska Adam ongga onororu 
jeni Allah oga guru bera rusnok rija erek rua ongga 
rerin mar ongga oska fob. Tina oisouska Yesus 
Kristus ongga ororu jeni Allah odou ejginaga rot bera 
rusnok rija erek rua ongga rerin mar ongga oska 
oskiyai tein jinaga guru. 

20 Erek koma jefeda Allah eita efen hukum gu Musa 
nou rusnok jeskaseda hukum koma omorocunc rot 
oida rusnok nomnaga rerin mar ongga oska fob. Tina 
askesi hukum Musa insa koma orocunc rot mifmin 
mar ongga oska erek ogun odudu deika, beda erek 
koma tein Allah ocunc efen odou ongga oufamofa 
eteb rot mimif erek ogun odudu deika tein. 

21 Sis fob, mifmin mar ongga oska bera efen 
owesa efek ongga ah keingg mimif ojgomuja fogora 
mimagos rot ojgomu. Tina Allah eita efen odou ongga 
oufamofa skoita mimif. Noba Ofa efen owesa efek 
ongga ekirsa jeska mar nomnaga. Noba oisouska 
efen owesa efek insa koma bera Ofa ocunc mimif 
erek efen rusnok ongga rerin mar ongga oska oskiyai 

tein guru. Jefeda mimif misma eiteij ah ongga ah 
aibin ojgomuja oisouska Yesus Kristus ongga erek 
mifmin Tuhan. 

1 Erek koma jefeda, rineya jeska iwa rusujohu rot 

oida, "Skoidu, mimif nomnaga mutoiru gij mifmin 
mar ongga oska ojgomu jeskaseda Allah omocunc 
efen odou ongga oufamofa skoita mimif erek ogun 
dokun deika si." 

?Tina erek koma jinaga guru. Jeska mimif manggos 
jeska mifmin mar ongga oska morototuma jera Yesus 
Kristus gij mona ongga Ofa anggos fob. Jefeda 
enadaij nou mimif mutoiru gij mar insa koma deika 
jinaga guru. 

3 Jeska iwa ijginaga rot oida mimif misma baptis 
erek orocunc rot oida mimif manggos morototuma 
jera Yesus Kristus fob. Beda koma tein orocunc rot 
oida mifmin mudou eja erek egens jera Ofa fob. 

^ Jefeda gij mona ongga mimif mita baptis insa 
koma beda koma erek mimif manggos fob, noba 
rusnok risah mimif gij moksu morototuma erek 
rusnok rinsah Yesus gij moksu tein sis fob. Mimif 
mita mar insa koma jeskaseda murocunc gu rusnok 
enjgineg rot oida mimif mita mar rot mifmin riteij 
ah ongga efeinah fob. Koma morototuma erek 
Yesus Kristus ongga esma eiteij ongga efeinah gij 
mona ongga efen meka Allah ofra Ofa jeska anggos 
oisouska efen owesa efek ongga eteb doska. 

> Jefeda erek mimif mita mudou egens jera 
Yesus Kristus ongga anggos fob, beda mimif tein 
mimedebecki jeska manggos morototuma erek Ofa 
endebecki jeska anggos sis fob. 

6 Jeska gij mona ongga Yesus Kristus anggos tumu 
mega salib fob, beda erek koma tein mimif ongga 

mifmin mar ongga oska, bera manggos morototuma 
jera Ofa. Ofa otunggom mar insa koma nou mimif 
jeskaseda mifmin mar ongga oska insa koma efen 
owesa efek onoin keingg mimif deika guru. Jefeda 
ebeibeyaif mimif munougif gu mar ongga oska ongga 
ah gij mudou efesi deika guru. 

7 Erek koma jeska gij mona ongga osnok egens 
agos fob, beda ofa onsuwa jeska mar ongga oska 
efen owesa efek fob. 

8 Noba erek mimif manggos morototuma jera Yesus 
Kristus fob, beda mimif mijginaga rot oida mimesma 
eiteij ah ongga efeinah morototuma jera Ofa tein. 

? Mimif mijginaga rot oida Yesus Kristus endebecki 
jeska anggos fob. Jefeda Ofa enagos deika jinaga 
guru. Mar egema tein onotunggom Ofa fogora agos 
deika jinaga guru. 

10 Ofa anggos rot ofosma egens ojgomu jefeda mar 
egema tein onorotunggom Ofa fogora agos deika 
guru. Ebeibeyaif Ofa ensma eiteij ah ongga efeinah 
deika fob, noba Ofa eker morototuma jera Allah 
ojgomuja. 

11 Erek koma tein, iwa bera irek rusnok ongga 
ranggos fob, jeska yeyin mar ongga oska efen owesa 
efek onoin keingg iwa deika guru. Tina ebeibeyaif 
bera iwa insma eiteij ah ongga efeinah fob, noba 
yeyin idou enja erek egens jera Allah oisouska Yesus 
Kristus tein fob. 

12 Iwa inorons rot yeyin mar ongga oska ah gij idou 
efesi ojgomuja guru. Jeska mar insa koma bera oroku 
idou efesi fogora imesiri gu mar insa koma deika sons 
ojgomu. 

13 Allah eneita yeyin ifaga jeskaseda irotunggom 
mar ongga oska rot guru. Tina ongga oufamofa 

bera iwa yaha isinsa skoita Allah erek rusnok ongga 
ranggos noba ongga rinsma eiteij ongga efeinah fob. 
Yufra Ofa efen ofoka erek aksa oisouska yeyin ita 
mar ongga oufamofa ojgomu. 

1^ Jeska ebeibeyaif bera yeyin mar ongga oska 
efen owesa efek onoin keingg iwa deika guru. Noba 
koma enen jeska iwa yuisum gij hukum Musa rot 
idou ongga ebsi komowa deika guru. Tina koma en 
jeska Allah ongga oncunc efen odou ongga oufamofa 
skoita iwa fob. 

15 Erek koma jefeda rineya jeska iwa bera rusujohu 
rot oida rua ruroru mar ongga oska ojgomu, jeska 
hukum Musa enah gu rua deika guru. Noba rua 
rusujohu rot oida Allah omocunc odou ongga 
oufamofa skoita rua ojgomuja. Tina erek koma jinaga 
guru. 

16 Jeska erek iwa yaha isinsa skoita rusnok enjgineg 
jeskaseda rufij rua, beda iwa yugif gu mar ongga 
rua ranggot rot ogjomu. Erek koma tein, erek iwa 
iroru mar ongga oska ojgomuja, beda koma erek iwa 
yugif gu mar insa koma ojgomuja ros fogora iteij ah 
emeseiseifa rot si. Tina erek iwa iroru Allah oga noba 
yugif gu Ofa ojgomu, beda iwa isma idou ongga efen 
mar ongga oska oskiyai tein guru ahah Allah eiteij. 

17 Erek koma noba mimif muis oufamofa eteb gu 
Allah, jeska sis fob iwa yugif gu yeyin mar ongga oska 
erek osnok egens ougif gu efen ebirfaga ojgomuja. 
Tina ebeibeyaif bera iwa yugif gu Allah oga ongga 
tenten rot idou ongga ongkasmos ojgomu. Erek koma 
jeska sis fob rusnok ruftuftu iwa rot oga insa koma. 

18 Koma erek iwa insuwa isinsa jeska yeyin mar 
ongga oska ongga oin keingg iwa sis fob. Noba 

ebeibeyaif iwa yugif gu mar ongga ongkoskamoka 
ojgomu. 

1? Mar ongga didif dimfesij rot insa kef bera erek 
mar ongga orocunc gu iwa jeskaseda idou ebriyi rot 
koisoisa osok gij efen ofou. Jeska idou efesi erek 
enahais joug mar ongga oska enesi. Sis fob iwa 
yugif gu mar ongga oska jera mar ongga ofogog 
ongga angh gij idou efesi odudu deika ojgomuja erek 
osnok egens ougif gu efen ebirfaga ojgomuja. Jefeda 
ebeibeyaif didif duis gu iwa jeskaseda iwa yugif gu 
mar ongga erek oufamofa ojgomu erek osnok egens 
ongga ougif gu efen ebirfaga. Jeska mar koma bera 
ongga orocunc iwa erek rusnok ongga rudou ebsi 
komowa. 

20 Sis fob iwa bera erek rusnok ongga rugif gu 
rerin ebirfaga ojgomuja, jeska iwa yugif gu yeyin 
mar ongga oska ojgomuja. Gij mona insa koma iwa 
inougif gu mar ongga oufamofa ongga Allah odou os 
rot guru. 

21 Tina mar insa koma bera onofij iwa oskiyai 
tein jinaga guru. Noba ebeibeyaif mar koma bera 
mojen iwa erek eteb ojgomu. Jeska rusnok ongga 
rutunggom mar ongga oska erek insa koma bera rija 
eseiseifa rot. 

22 Erek koma tina ebeibeyaif Allah onsuwa iwa 
jeska yeyin mar ongga oska fob. Noba iwa inja erek 
rusnok ongga rugif gu Allah rot tenten ojgomuja fob. 
Noba koma bera orofij iwa, jeska mar insa koma 
bera ongga eita idou ongga ebsi komowa fogora iwa 
imesma eiteij ah ongga ah aibin tein. 

?3 Rusnok nomnaga ongga runtunggom mar ongga 
oska bera rimeja eseiseifa rot si. Koma bera erek 
rerin rufons rot. Tina eiteij ah ongga ah aibin bera 

en jeska Allah oisouska mifmin Tuhan Yesus Kristus 
ojgomu. Noba koma bera erek mar ongga oubji jeska 
Ofa. 

1 Edohuji, mar ongga ai juens dimefesij gu iwa 
7 bera idou ebriyi gij fob, jeska iwa inroru hukum 
Musa erek dektek fob. Hukum insa koma bera ofoka 
ereij keingg rusnok ojgomuja onjoros ranggos fob. 

? Koma erek ojaga egens ongga ahi igers fob. 
Oisouska mar ongga hukum erebent rot bera ofa 
eker jera efen mahina insa koma ojgomuja. Tina erek 
efen mahina insa koma agos jeska ofa rot sismeni 
fog, beda ojaga koma osuwa jeska mar ongga hukum 
insa koma erebent rot fob. 

3 Tina, erek ojaga egens eja jeska efen mahina 
noba ejeker jera orna egens enjgineg deika, beda 
koma erek ofa esiri morototuma jera orna egens 
insa koma. Tina erek efen mahina agos sismeni fog, 
beda ojaga egens koma onsuwa jeska mar ongga 
hukum erebent rot insa koma fob. Noba erek ofa 
ahi igers enjgineg deika, beda koma enerek ofa esiri 
morototuma jera orna egens insa koma deika guru. 

^ Edohuji, erek koma tein hukum Musa bera onofoka 
ereij keingg iwa deika guru, jeska iwa yanggos 
morototuma jera Yesus Kristus ongga edebecki jeska 
agos fob. Noba ebeibeyaif iwa ija erek egens jera Ofa 
jeskaseda itunggom mar ongga oufamofa nou Allah 
ojgomu. 

? Sis fob mar ongga oska ongga ah gij mudou efesi 
bera oroku mimif fogora mutunggom mar ongga 
hukum Musa eyahehir joug. Jefeda Allah oga ojga rot 
oida mimif mimagos rot ojgomu. 

6 Tina ebeibeyaif bera mimif munsuwa jeska hukum 
Musa insa koma ojgomu. Koma erek mimif manggos 

jefeda hukum insa koma ongga onoskotu mimif erek 
tentara egens ongga oskotu rusnok deika guru. 
Ebeibeyaif mimif munougif gu hukum Musa ongga 
ensis insa koma jeskaseda misma mudou ongga ebsi 
komowa ahah Allah eiteij deika guru. Tina mimif 
mugif gu Allah oisouska Efena Ebsi ongga ofij mimif 
ojgomuja. 

7 Erek koma jefeda rineya jeska iwa rimejeka rot 
oida, "Hukum Musa bera erek mar ongga oska ei?" 
Erek koma jinaga guru. Hukum insa koma bera 
orocunc gu didif rot oida dedin mar ongga oska 
enahif fob. Jeska hukum insa koma bera agot rot 
oida, "Iwa idou eneftirir keingg rot rusnok enjgineg 
rerin mareibra guru." Jefeda didif dijginaga rot oida 
erek mudou ongga eftirir keingg rot mareibra, beda 
koma bera erek didif dutunggom mar ongga oska 
fob. 

8 Jeska gij mona ongga didif dijginaga rot hukum 
egens insa koma fob, beda ainsa koma tein didif 
dudou os dikirsa rot hukum egens insa koma ojgomu. 
Mar ongga oska angh gij dudou efesi rot sismeni 
fob, jefeda didif dudou eftirir keingg mar ofoukou 
ojgomuja. Tina erek hukum egens insa koma enah 
guru, beda mar ongga oska ongga angh gij dudou 
efesi rot sismeni fob bera onoroku didif jeskaseda 
dikirsa rot hukum insa koma guru. 

? Sis fob bera didif dudou enebriyi gij mar ongga 
hukum Musa anggot rot guru. Tina gij mona ongga 
didif dingg fogora dudou ebriyi gij hukum Musa fob, 
beda didif dijginaga rot oida dedin mar ongga oska 
enah gij dudou efesi fob. Noba didif dimagos rot mar 
insa koma ojgomu. 

10 Beda ainsa koma tein didif dijginaga rot oida 
dimeja eseiseifa rot dedin mar ongga oska insa kef 
si. Jeska hukum Musa insa koma ongga didif duroru 
jeskaseda disma eiteij ah ongga efeinah bera agot rot 
oida didif dagos rot dedin mar ongga oska ojgomu. 

11 Gij mona ongga didif dingg rot hukum Musa fob, 
beda ainsa koma tein mar ongga oska ongga angh gij 
dudou efesi bera oroku didif jeskaseda dutunggom 
mar ongga hukum insa koma eyahehir joug ojgomu. 
Koma erek didif durokrusa disinsa rot ojgomu. Jeska 
ebeibeyaif bera hukum Musa agot oida didif dimagos 
rot dedin mar ongga oska ongga duntunggom insa 
koma si. 

1? Jefeda hukum Musa insa koma bera erek ebsi 
komowa ojgomu. Noba mar ongga hukum insa koma 
agot rot bera erek ebsi komowa tein, jera oufamofa 
tein, jera tentenmen tein. 

1? Tina rineya jeska iwa rimagot rot oida, "Hukum 
Musa ongga erek oufamofa bera orotunggom didif 
fogora dimagos rot ojgomuja." Tina erek koma 
jinaga guru. Jeska mar ongga oska ongga angh gij 
mudou efesi bera ongga orotunggom mimif fogora 
miseiseifa rot ojgomuja. Noba oisouska hukum insa 
koma ongga oufamofa bera mimif mijginaga rot oida 
mimif mimagos rot mifmin mar ongga oska ojgomu. 
Beda oisouska mar koma bera mimif mijginaga rot 
oida mar ongga angh gij mudou efesi bera erek oska 
ojgomu. Jefeda oisouska hukum insa koma bera 
mimif mijginaga rot oida mar ongga angh gij mudou 
efesi bera erek oska eteb ekirsa fob. 

1^ Mimif mijginaga rot oida hukum Musa bera 
en jeska Efena Ebsi Allah. Tina mar ongga mimif 
mutunggom bera en jeska dudou efesi ojgomu. Noba 

dugif gu mar ongga oska ongga angh gij dudou efesi 
erek osnok egens ongga ougif gu efen ebirfaga. 

15 Noba dedin dita mar insa koma bera orotunggom 
didif dudou efesi erek eineina gij. Jeska mar ongga 
oufamofa ongga didif dudou os dita bera didif dineita 
mar koma guru. Noba mar ongga oska ongga didif 
dunodou os dita guru bera didif dita mar koma 
ojgomu. 

16 Didif dijginaga rot oida didif dita mar ongga oska 
insa koma ongga dunodou os rot guru. Jefeda koma 
orocunc rot oida didif dusujohu oida hukum insa 
koma bera erek tenten ojgomu. 

17 Jefeda didif disinsa dunodou os dita mar ongga 
oska guru. Tina mar ongga oska ongga angh gij 
dudou efesi bera ongga oroku dudou efesi rot 
ojgomu. 

18 Noba didif dijginaga rot oida mar ongga oufamofa 
bera enen jeska didif disinsiyai dudou efesi guru. 
Jeska erek didif dudou os dita mar ongga oufamofa 
ojgomu, tina dedin owesa efek rot bera enadaij nou 
guru. 

1? Koma bera, didif dineita mar ongga oufamofa 
ongga dudou os rot guru. Tina didif mar ongga oska 
ongga didif dunodou os rot guru bera didif dita mar 
koma ojgomuja. 

20 Noba erek didif dita mar ongga didif dunodou os 
rot guru, beda koma orocunc rot oida mar ongga 
oska ongga angh gij dudou efesi bera ongga oroku 
dudou efesi rot ojgomu. Noba didif disinsiyai dineita 
mar ongga oska insa koma guru. 

21 Jefeda didif dik rot mar egens ongga angh gu 
didif erek kef oida, gij mona ongga didif dudou os 
dita mar ongga oufamofa, beda mar ongga angh gij 

dudou efesi bera eragou joug didif rot fogora dineita 
mar ongga oufamofa insa koma guru. 

22 Dudou efesi ongga ororu Yesus fob bera dudou 
os eteb rot hukum Allah. 

23 Tina didif dik rot oida mar ongga oska tein bera 
enah gij dudou efesi tein. Noba mar ongga oska insa 
koma bera eremeteima rot mar ongga oufamofa 
ongga didif dudou os dutunggom. Noba mar ongga 
oska insa koma bera onskotu didif erek tentara egens 
oskotu rusnok. Jefeda didif dita mar ongga oska insa 
koma ojgomu. 

24 Didif dudou okum eteb rot mar insa koma ongga 
angh gu didif. Jeska didif dudou os duroru mar ongga 
oufamofa ojgomu, tina mar ongga oska ongga angh 
gij dudou efesi bera oroku didif fogora dutunggom 
mar ongga oska insa koma ojgomuja. Osnok egens 
ojgomu bera omoskotu didif jeska mar okum kef 
ongga orotunggom didif fogora dimeja eseiseifa rot. 
Didif duis oufamofa eteb skoita Allah, jeska oisouska 
mifmin Tuhan Yesus Kristus bera Ofa omoskotu didif 
jeska mar insa koma si. Jefeda dedin dudou ongga 
egens jera Yesus fob bera odou os ororu hukum Allah 
rot tenten ojgomu. Tina dudou efesi odou os ororu 
mar ongga oska ojgomu. 

25 (7:24) 

! Erek koma jefeda erek rusnok rerin rudou ongga 
eja erek egens jera Yesus Kristus fob, beda Allah 
onoga ojga rot oida rua rimagos guru. 

? Erek koma jeska mar ongga oska insa koma 
ongga angh gij mudou efesi fob bera efen owesa 
efek jeskaseda orotunggom mimif fogora mimagos 
rot. Tina oisouska mudou ongga eja erek egens jera 
Yesus Kristus fob bera owesa efek jeska Efena Ebsi 

osuwa mimif jeska mifmin mar ongga oska. Beda 
mimif misma eiteij ah ongga efeinah. 

3 Hukum Musa efen owesa efek jeskaseda ofij mimif 
bera enah guru. Jeska mimif mudou os mutunggom 
mar ongga hukum insa koma eyahehir joug ojgomu. 
Tina Allah bera ongga omfij mimif fob. Jeska Ofa 
ombk efen efesa Yesus gu mebif. Ofa en gu mebif rot 
efen efaga jera efen odou efesi ongga erek rusnok 
giskini. Ofa en jeskaseda agos nou mifmin mar ongga 
oska. Beda Allah odou onokum skoita mimif deika 
guru. Jeska oisouska mar ongga Yesus ontunggom 
fob bera mifmin mar ongga oska enah gu mimif deika 
guru. 

^ Allah otunggom mar insa koma jeskaseda mar 
nomnaga ongga hukum Musa anggot rot bera angh 
gij efera fob. Jeska ebeibeyaif mimif mineker gij 
miteij ah kef oisouska mudou efesi ongga efen mar 
ongga oska deika guru. Tina mimif miker oisouska 
Efena Ebsi Allah efen owesa efek ojgomu. 

? Rusnok ongga riker gij rerin riteij ah kef oisouska 
mar ongga angh gij rudou efesi ros bera ruroru mar 
insa koma ojgomu. Jefeda rua rimeja eseiseifa rot 
ojgomu si. Tina rusnok ongga riker gij rerin riteij ah 
kef oisouska mar ongga Efena Ebsi oncunc gu rua 
fob bera ruroru mar insa koma ojgomu. Jefeda rua 
Hua eiteij ongga efeinah noba ongga eskeira tein si. 

(8:5) 

7 Noba erek rusnok ruroru mar ongga angh gij 
rudou efesi ojgomu ros, beda enadaij nou rua ruroru 
hukum Allah rot tenten guru. Jeska rudou efesi bera 
okoja rot hukum insa koma ojgomuja. 

8 Noba erek rusnok ruroru mar ongga angh gij 
rudou efesi ojgomu beda enadaij nou rua rita mar 

ongga orotunggom Allah odou eskeiramera rot rua 
jinaga guru. 

? Erek koma tina iwa inerek rusnok ongga ruroru 
mar ongga oska ongga ah gij rudou efesi ojgomu 
guru. Jeska Efena Ebsi Allah bera engker gij idou 
efesi fob, noba iwa iroru mar ongga Ofa oncunc gu 
iwa ojgomu. Erek koma tina erek Efena Ebsi jeska 
Yesus Kristus eneker gij rusnok rudou efesi guru, 
beda rua rinerek Ofa efen rusnok tein guru. 

10 Mimif nomnaga muntunggom mar ongga oska 
fob, jefeda mifaga emagos rot si. Tina oisouska Yesus 
Kristus bera Efena Ebsi engker gij mudou efesi fob. 
Jefeda mimif mimesma eiteij ongga efeinah. Jeska 
Allah bera oncunc mimif erek rusnok ongga rerin mar 
ongga oska oskiyai tein guru. 

11 Oisouska Efena Ebsi Allah bera Ofa omfra Yesus 
Kristus jeska agos fogora Ofa esma eiteij ongga 
efeinah deika fob. Noba jeska Efena Ebsi insa koma 
engker gij idou efesi tein, beda Allah omofra iwa tein 
jeska yanggos fogora imesma eiteij ah ongga efeinah 
sons morototuma jera Yesus Kristus. 

1? Erek koma jefeda, edohuji, ongga oufa bera 
mimif mineker gij miteij ah kef oisouska mar ongga 
angh gij mudou efesi deika guru. 

13 Jeska erek mimif miker oisouska mar ongga angh 
gij mudou efesi ojgomu, beda mimif mimeja eseiseifa 
rot si. Tina oisouska owesa efek jeska Efena Ebsi 
Allah bera mimif maha mar ongga oska insa koma 
jah ojgomu. Beda mimif mimesma eiteij ah ongga 
efeinah si. 

14 Erek rusnok ruitij rot oida Efena Ebsi encira rot 
rua ojgomu, beda rua bera erek Allah efen rusnok rot 
tenten. 

15 Jeska Efena Ebsi ongga Allah ombk skoita iwa fob 
bera onotunggom iwa fogora imeesa rot Allah erek 
rusnok ongga rimeesa rot rerin ebirfaga egens guru. 
Tina oisouska Efena Ebsi insa koma bera mimif minja 
erek Allah efen efeser fob. Noba oisouska owesa efek 
jeska Efena Ebsi bera mimif magot oida, "Allah, Bua 
bera erek mifmin Mika." 

16 Jeska oisouska mar ongga Efena Ebsi oncunc gu 
mimif gij mudou efesi fob bera mimif mijginaga rot 
tenten oida mimif mirek Allah efen efeser fob. 

17 Noba, jeska mimif mirek Allah efen efeser fob, 
beda mimif mimesma mar ongga oufamofa eteb 
ongga ah aibin jeska Ofa si. Noba mar nomnaga 
ongga Allah ensejah nou Yesus Kristus fob bera 
mimif tein mimesma morototuma jera Ofa si. Jeska 
erek mimif mita mifera okora morototuma erek Yesus 
Kristus eita efera okora sis fob, beda mimif mimesma 
mar ongga ongkoskamoka morototuma jera Ofa tein 
Si. 

18 Gij mona ebeibeyaif bera mar okum ereneni 
mimif ojgomuja. Tina erek mimif miremenima jeni 
mar okum insa koma jera mar ongga ongkoska eteb 
ongga Allah emeita gu mimif, beda mar okum insa 
koma bera erek ai osufou nou mimif ojgomu. 

1? Mar nomnaga ongga Allah ontunggom fob bera 
omom odou nou mona kahma ojgomu. Jeska gij 
mona insa koma bera Ofa omocunc oufamofa eteb 
skoita mimif ongga erek efen efeser. 

20 Mar nomnaga ongga Allah ontunggom bera rudou 
os rita mar jeni erek Ofa odou os rot ojgomu. Noba 
rua rireni rot ahais, tina rineita guru. Tina koma bera 
ororu Allah odou ejginaga rot ojgomu fob. 

21 Ofa ontunggom mar erek koma jeskaseda rua 
ruisum gij Ofa rot oida gij mona kahma beda rua 
rineker gij rifaga ongga etefa ojgomu guru, tina rua 
rumosuwa jeska rerin mar ongga oska noba rimesma 
oufamofa eteb jeska Ofa erek efen efeser si. 

22 Koma erek ojaga egens ongga efaga okum rot 
efesa. Ofa odou eriyema nou mona ongga engker rot 
efesa insa koma fob. Beda erek koma tein ebeibeyaif 
mar nomnaga ongga Allah ontunggom fob bera erek 
rudou eriyema rot nou mona ongga rimesma mar 
ongga oufamofa insa koma ongga Ofa emeita tein si. 

23 Tina mimif tein bera mudou eriyema askesi mimif 
mumom mudou nou mona ongga Allah osuwa mimif 
jeska mifaga ongga etefa insa kef. Noba mimif 
minsma Efena Ebsi jeska Allah erek mar ongga 
osumbohka fob. Jeska gij mona kahma bera Allah 
emeita mar nomnaga ongga ongkoskamoka noba 
ongga orocunc rot oida mimif bera erek efen efeser 
rot fob. 

24 Noba, jeska mimif muisum gij Allah rot mar insa 
koma, beda Ofa onskotu mimif fob. Tina erek rusnok 
rinsma mar ongga rua ruisum gij fob, beda rua 
runoisum gij rot mar insa koma deika guru. Jeska rua 
risma mar insa koma fob. 

25 Tina mimif muisum gij mar ongga minek gu miteij 
enesi ojgomu. Jefeda mimif muin keingg mudou efesi 
rot ahais noba miker nou mar insa koma ojgomu. 

26 Erek koma tein, Efena Ebsi bera ofij mimif gij 
mona ongga mudou efesi eja erek ofonskos rot fob. 
Beda mimif minejginaga rot mar meidu ongga mimif 
mum miteij gu Allah rot koisoisa enesi. Tina askesi 
mimif mum miteij gu Allah ros, beda ainsa koma tein 
Efena Ebsi omofij mimif fogora Ofa emera efen oga 

ongga ekirsa jeska mar ongga mimif manggot gu 
Allah tein si. 

27 Noba Allah, ongga eyajga joug gij rusnok rudou 
efesi, bera ejginaga rot mar ongga Efena Ebsi 
osujohu rot tein. Jeska Efena Ebsi erejgei mar nou 
mimif gu Allah ororu jeni Allah odou ejginaga rot. 

28 Allah enjeka mimif jeskaseda mutunggom mar 
ororu jeni Ofa odou ejginaga rot. Noba mimif 
mijginaga rot oida Ofa omofij mimif gij mar nomnaga 
ongga mimif mutunggom jeskaseda mimif misma 
oufamofa eteb jeska Ofa ojgomu. Ofa eita mar erek 
koma nou rusnok nomnaga ongga rudou okora rot 
Ofa. 

29 Jeska gij mona ongga sismeni fob bera Allah 
ejginaga rot idu ongga emeja erek efen efeser. Noba 
Ofa ensejah gij odou efesi jeskaseda rua insa koma 
rimeja morototuma erek efen efesa Yesus Kristus. 
Ofa otunggom mar erek koma jeskaseda Yesus bera 
erek osumbohka rot efen mokoser jera meyerer 
rufoukou tein. 

30 Noba rua insa koma ongga Ofa ensejah rot sis 
fob bera Ofa ejeka erek efen efeser fob. Rua ongga 
Ofa ejeka erek efen efeser fob bera Ofa oncunc rua 
erek rusnok ongga rudou ebsi komowa tein fob. Noba 
rua ongga Ofa oncunc erek rudou ebsi komowa insa 
koma fob bera Ofa eita ofoka ongga aksa eteb gu rua 
tein fob. 

31 Allah bera ongga ofij mimif gij mar insa koma 
nomnaga. Jefeda enadaij nou rusnok egema tein 
riragou joug rot mar insa koma jinaga guru. 

32 Ofa enejgi joug efen efesa gu mebaga guru, tina 
Ofa obk efen efesa insa koma skoita mimif jeskaseda 
agos nou mifmin mar ongga oska ojgomu. Noba, 

erek Ofa oh efen efesa nou mimif erek koma fob, 
jefeda Ofa emeita mar enjgineg tein ongga oufamofa 
eteb gu mimif rot odou ongga eskeiramera tein si. 

33 Mimif bera ongga Allah oncunc erek efen rusnok 
fob. Noba Ofa oncunc mimif tein erek rusnok ongga 
rudou ebsi komowa fob. Jefeda enadaij nou rusnok 
egema tein rucunc mimif erek oska deika guru. 

34 Enadaij nou rusnok egema tein ragot oida mifmin 
mar ongga oska enahuma ros jinaga guru. Jeska 
Yesus Kristus esinsa bera ongga onot deismos nou 
mimif skoita Allah ojgomuja. Ofa bera ongga anggos 
nou mimif fob, tina Ofa tein bera ongga endebecki 
jeska anggos fogora ensma eiteij ongga efeinah fob. 
Noba ebeibeyaif bera Ofa eker desi Allah gij mebaga 
fob. 

35 Jefeda enadaij nou mar egema tein ekeba mimif 
jeska Yesus Kristus ongga odou okora rot mimif 
jinaga guru. Erek rusnok rufra mar okum keingg 
mimif ni, erek rusnok rita efera okora gu mimif ni, 
erek mosona ongk mimif eteb ni, erek micira rot 
meisoufa ongga ebgebga ni, erek mar ongga ofogog 
en skoita mimif ni, erek rusnok rudou os ragob mimif 
ni, beda enadaij nou mar insa koma nomnaga ekeba 
mimif jeska Yesus Kristus ongga odou okora rot 
mimif jinaga guru. 

36 Koma erek mar ongga runggu gij Mar Efeyi Ebsi 
sis eteb fob. Rua runggu rot oida, "Allah, rusnok 
ongga rufogog rudou os ragob mimif jeska mimif 
bera erek bebin rusnok. Rua rusujohu rot oida mimif 
bera erek mar ongga ragob ojgomu morototuma erek 
rua ragob domba-domba tein." 

37 Erek koma tina askesi mar okum insa koma 
ah keingg mimif ros, beda mimif miker rot ahais 

ojgomuja oisouska Yesus Kristus ongga odou okora 
rot mimif. 

38 Didif dusujohu rot oida enadaij nou mar egema 
tein ekeba mimif jeska Allah, ongga odou okora 
rot mimif jinaga guru. Erek mimif manggos ni, era 
mifena ebah ros ni, era malaikat ni, era efena ofogog 
ni, era mar ongga angh gij mona deisef ni, era mar 
ongga angh gij mona kahma ni, era mar ongga efen 
owesa efek eteb ni, 

39 era mar ongga angh gu mebaga ni, era mar 
ongga angh gu mebif ni, era mar egema tein ongga 
Allah ontunggom ni, enadaij nou mar insa koma 
nomnaga ekeba mimif jeska Allah ongga odou okora 
rot mimif jinaga guru. Noba Ofa oncunc efen odou 
ongga okora rot mimif insa koma oisouska mifmin 
Tuhan Yesus Kristus fob. 

1 Didif dudou oubsaha ojgomuja rot dedin rusnok 

Israel, jeska rua rukoja Yesus fob. Didif dudou os 
eteb rot oida dedin rusnok Israel ruroru Yesus Kristus 
fogora Allah oskotu rua tein jeska rerin mar ongga 
oska. Noba erek Allah ofra mar okum keingg didif 
noba ekeba Didif jeska Yesus Kristus jeskaseda dedin 
rusnok Israel ruroru Yesus ojgomu, beda didif duitij 
rot mar insa koma tein. Mar ongga danggot ainsa kef 
bera erek tenten ojgomu. Jeska didif dudou egens 
jera Yesus Kristus fob. Noba Efena Ebsi Allah ongga 
engker gij dudou efesi fob bera ocunc rot mar ongga 
tenten jera mar ongga erek tenten guru. 

? (9:1) 

3(9:1) 

^Sis fob eteb bera Allah ocunc rua ongga Israel 
noba ejeka rua erek Ofa efen efeser. Beda Ofa ocunc 
rot efen eskeiramera eteb gu rua ni. Ofa agot eimofoj 

rot mar ofoukou gu rua ni. Ofa eita efen hukum 
oisouska Musa gu rua ni. Ofa oftuftu rua rot teinefa 
rua rugif gu Ofa gij efen mod ni. Ofa anggen rot mar 
ofoukou gu rua ni. 

? Rua bera ongga runjuj jeska Abraham jera Ishak 
jera Yakub. Noba Yesus Kristus bera onjuj jeska rua 
rerin rimower tein. Ofa bera ongga ofoka ereij keingg 
mar nomnaga erek Allah tein. Mimif muis oufamofa 
eteb gu Ofa ojgomuja, Ainsoma. 

6 Koma onorocunc rot oida Allah eneita rusnok 
rufoukou gu Abraham ongga erek efen rusnok ongga 
runjuj Jeska ofa guru. Jeska ahah Allah eiteij bera 
rusnok ebic nomnaga ongga runjuj jeska Israel rineja 
erek Ofa efen rusnok rot tenten guru. 

7 Noba erek rusnok rufoukou runjuj jeska Abraham, 
tina ahah Allah eiteij bera rua nomnaga rineja erek 
Abraham efen rusnok tein guru. Jeska sis fob Allah 
anggot gu Abraham oida, "Didif dumocunc dudou 
ongga oufamofa skoita rusnok ongga runjuj jeska 
bebin ebesa Ishak ojgomu." 

8 Jefeda mimif mik rot oida Allah enejeka rusnok 
nomnaga ongga runjuj jeska Abraham erek efen 
efeser guru. Tina rusnok ongga runjuj jeska Abraham 
oisouska Ishak ongga Ofa anggen rot gu Abraham 
sismeni fob bera erek efen efeser ongga tenten 
ojgomu. 

? Erek koma jeska Allah anggen mar erek kef oida, 
"Gij ari mega ofoj egens deika beda Didif dumoksons, 
noba bebin obhona Sara omok efen efesa orna egens 
si." 

10 Erek koma tein, Ishak efen mahona Ribka bera 
eker rot efen efeserga. 

11 Tina gij mona ongga ofa onojuj rot efen efeserga 
insa koma enesi, beda Allah agot gu Sara oida, "Bebin 
ebesa ongga osumbohka bera omougif gu efen 
mokosa si." Allah anggot mar insa koma sismeni fob 
jeskaseda orocunc rot oida Ofa eita mar ororu jeni 
efen odou ejginaga rot ojgomu. Noba mar insa koma 
bera enen jeska mar ongga rusnok runtunggom guru. 

12 (9:11) 

13 Erek koma jeska runggu gij Mar Efeyi Ebsi rot 
mar ongga Allah anggot oida, "Didif dudou okora rot 
Yakub, tina dudou oska rot efen mokora Esau." 

14 Jefeda rineya jeska iwa isujohu rot oida Allah 
ontunggom mar ongga oska fob, jeska Ofa odou oska 
rot Esau insa koma. Tina iwa inosujohu rot mar erek 
koma guru. 

15 Jeska idou ah keingg rot mar ongga Allah anggot 
gu Musa sis fob. Ofa agot oida, "Didif duga bera eris 
rot idu ongga dudou okora rot jera idu ongga ducunc 
dudou ongga oufamofa skoita ojgomu." 

16 Jefeda Allah onocunc rot idu bera erek efen 
rusnok ongga tenten oisouska mar ongga rua risinsa 
rudou os rot era rutunggom guru. Tina Ofa ocunc 
rot idu ongga erek efen rusnok oisouska efen odou 
ongga oufamofa skoita rua ojgomu. 

17 Koma bera erek mar ongga Musa onggu keingg 
osok gij mar ongga Allah anggot gu raja Mesir sis 
eteb fob. Allah agot gu ofa oida, "Didif dufra bufoka 
erek aksa eteb jeskaseda gij mona ongga bua bukoja 
dedin duga beda Didif dumorocunc rot dedin owesa 
efek ongga eteb ekirsa skoita rusnok nomnaga. Beda 
rusnok gij monuh ofoukou bera rimeg rot dedin 
dufoka ongga aksa ekirsa jeska mar nomnaga." 

18 Jefeda oisouska mar insa koma bera mimif 
mijginaga rot oida Allah esinsa oga eris rot oida Ofa 
omocunc efen odou ongga oufamofa skoita rusnok 
si. Noba Ofa esinsa tein bera ongga oga eris rot idu 
ongga Ofa omotunggom erek ombrera ojgomu erek 
raja Mesir insa koma. 

1? Erek koma beda rineya jeska iwa rijeka rot 
oida, "Erek Allah otunggom rusnok fogora rita mar 
oisouska Ofa odou ejginaga rot, beda teinefa fogora 
Ofa ocunc mimif erek rusnok ongga rerin mar ongga 
oska erek komo?" 

20 Tina edohuji, enadaij nou rusnok ragot mar erek 
insa koma sons skoita Allah guru. Jeska Allah bera 
ongga ontunggom mimif nomnaga. Koma erek debeji 
ongga osnok egens ontunggom fob. Debeji koma 
enagot gu osnok egens ongga ontunggom debeji 
insa koma oida, "Teinefa fogora bua butunggom didif 
erek kefo," erek koma guru. 

21 Jeska osnok egens insa koma oga eris rot oida 
ofa emera mebi ekeni fogora omorotunggom debeji 
egens ongga efen eirirbi noba efera osok eteb. Noba 
ofa eita mebi ekeni egema fogora omorotunggom 
debeji ongga efen efera ojuj tein. 

22 Erek koma tein, Allah bera ongga oga eris rot 
mar ongga Ofa omotunggom rot rusnok nomnaga 
ojgomu. Noba ongga tenten bera, Ofa ensejah nou 
ofra mar okum eteb keingg rusnok fogora orocunc 
rot efen owesa efek eteb. Jeska sis fob Ofa ensejah 
nou eita mar okum eteb gu rusnok ojgomu. Tina Ofa 
oin keingg odou efesi rot rua noba eneita mar okum 
gu rua enesi. 

23 Ofa eita mar erek koma jeskaseda orocunc rot 
teinefa Ofa efen odou ongga okora eteb rot mimif 

fogora emeita oufamofa eteb gu mimif si. Jeska sis 
fob bera Ofa ensejah nou eita mar ongga oufamofa 
eteb gu mimif tein. 

24 Ofa enjeka rusnok rineya jeska rua ongga Yahudi 
jera rineya jeska rua ongga Yahudi guru jeskaseda 
rija erek Ofa efen rusnok. 

25 Koma tenten jeska runggu gij Mar Efeyi Ebsi rot 
mar ongga Allah anggot erek kef oida, "Ebeibeyaif 
rusnok ongga dudou onokora rot enesi bera gij mona 
kahma beda Didif dumocunc rua erek dedin rusnok. 
Noba Didif dudou omokora rot rua tein si." 

26 Noba runggu tein oida, "Sis fob Allah agot gu 
rusnok gij rerin monuh rot oida rua bera enerek Ofa 
efen rusnok guru. Tina gij mona kahma beda Ofa 
emejeka rua gij rerin monuh insa koma erek Allah, 
ongga efena ebah, efen efeser." 

?/ Noba gij Mar Efeyi Ebsi bera nabi Yesaya tein agot 
mar osok gij rua ongga Yahudi. Ofa agot oida, "Rua 
ongga Israel bera erek riskemba doska. Rua bera 
erek mebsta ongga angh gu mei mojumu efembra. 
Tina rusnok oskiyai jeska rua bera rimesma eiteij 
ongga efeinah ojgomu. 

28 Jeska Tuhan omofra mar okum eteb keingg 
rusnok mebif rot ebeirens jeni erek Ofa anggot rot sis 
fob si." 

29 Noba nabi Yesaya agot rot rusnok ongga angh 
gij mona kahma ros oida, "Sis fob Allah onghoda 
rot mifmin mimowa Yahudi. Tina Ofa odou os rot 
jeskaseda Yahudi ebic egensmes ojgomu rifena ebah 
ros. Jeska erek Ofa onodou os rot koma guru, beda 
rusnok Yahudi nomnaga bera rimeseiseifa si. Koma 
erek rusnok gij kota Sodom jera rusnok gij kota 

Gomora tein ongga Allah onghoda rot fogora rusnok 
insa koma nomnaga riseiseifa ojgomu fob." 

30 Erek koma jefeda, mimif mijginaga rot oida 
rusnok ongga Yahudi guru bera runohca moroju 
jeskaseda Allah omocunc rua erek efen rusnok 
ongga rudou efesi komowa guru. Tina rua rik rot 
oida oisouska rudou ongga ororu Yesus Kristus bera 
Allah omocunc rua erek efen rusnok ongga rerin mar 
ongga oska oskiyai tein guru. 

31 Rusnok ongga Yahudi bera ruroru hukum Musa 
jeskaseda risma rudou ongga ongga efen mar ongga 
oska oskiyai tein guru. Tina rua rinesma rudou ongga 
ebsi komowa erek koma guru. 

32 Rua rineita mar insa koma oisouska rudou ongga 
ororu Allah rot tenten guru. Tina oisouska mar ongga 
rua risinsa runtunggom fob bera rua rusujohu rot 
oida rimesma rudou ongga ebsi komowa si, tina 
guru. Jeska rua rukoja Kristus egens koma ongga 
Allah ombk jeskaseda oskotu rusnok. Koma erek 
rusnok ongga rukockereta mamu ongga ahais jefeda 
risiri ojgomu. 

33 Noba sis eteb fob bera nabi Yesaya onggu rot 
mar insa koma ongga omorogna gij mona kahma. 
Gij mar insa koma Allah agot oida, "Iwa ig kef rot 
iskusk fog, jeska gij mona kahma beda Didif dumobk 
osnok egens jah Yerusalem ongga erek mamu egens 
ongga ahais. Rusnok rudou omoska rot Ofa fogora 
rua rimesiri erek rusnok ongga rukockereta mamu 
ongga ahais fogora risiri. Tina rusnok ongga ruroru 
Ofa bera mojen rua rot jinaga guru." 

1 0 1 Edohuji, didif dudou os eteb jeskaseda Allah 
oskotu rusnok Yahudi nomnaga jeska rerin 

mar ongga oska. Noba didif dum diteij gu Allah rot 
mar insa koma ojgomuja. 

? Didif dijginaga rot tenten oida rua rugif gu Allah 
rot rudou ongkasmos ojgomu. Tina rudou enebriyi gij 
rot teinefa rusnok rugif gu Allah erek tenten enesi. 

3 Rua runororu moroju ongga Allah ensejah nou 
rusnok jeskaseda risma rudou ongga ebsi komowa 
guru. Tina rua rudou os ruroru risinsa rerin moroju 
ojgomu. Rua runougif gu Allah rot Ofa efen moroju 
insa koma ongga eita rusnok rudou ebsi komowa 
jinaga guru. 

4 Jeska oisouska mar ongga Yesus ontunggom 
fob bera rusnok runocosu rot ruroru hukum Musa 
jeskaseda risma rudou ongga efen mar ongga oska 
oskiyai tein deika guru. Yesus otunggom mar erek 
insa koma jeskaseda rusnok nomnaga ongga ruroru 
Ofa bera risma rudou ongga ebsi komowa erek insa 
koma ojgomuja. 

? Sis fob Musa onggu keingg mar osok gij rusnok 
ongga ruroru hukum Allah rot tenten jeskaseda risma 
rudou ongga ebsi komowa. Ofa onggu oida, "Erek 
rusnok ruroru jeni hukum Allah nomnaga rot tenten 
fob, beda rua rimesma eiteij ah ongga efeinah si." 

6 Erek koma, tina rusnok ongga ruroru Allah oga rot 
tenten bera rinsma rudou ongga ebsi komowa fob. 
Jefeda rua ragot oida, "Enadaij nou rusnok rija jah 
mebaga jeskaseda ruroun Yesus degini kefin skoita 
mimif jeskaseda mig efen oga guru. 

7 Noba enadaij nou rusnok rujuj gij monuh mar agos 
jeskaseda ruroun Yesus skoita mimif fogora mig efen 
oga guru." 

8 Jeska runggu gij Mar Efeyi Ebsi erek kef oida, 
"Allah oga bera ah doida iwa fob. Jefeda adaij nou 

iwa ifesij rot oga insa koma ojgomu, noba adaij nou 
iwa isah oga insa koma gij idou efesi tein. Oga insa 
koma bera ongga memef memfesij gu rusnok fob. 
Oga insa koma agot oida rusnok ruroru Yesus Kristus 
ojgomu." 

? Noba erek rusnok ragot rot tomnomna oida, 
"Yesus Kristus bera Tuhan," noba rua ruroru rot 
tenten oida Allah omfra Ofa jeska anggos fob, beda 
Allah omoskotu rua jeska rerin mar ongga oska si. 

10 Jeska erek mudou efesi ororu Yesus Kristus rot 
tenten fob, beda Allah omocunc mimif erek rusnok 
ongga rudou ebsi komowa. Noba erek mimif magot 
rot tenten oida mimif muroru Yesus Kristus fob, beda 
Allah omoskotu mimif jeska mifmin mar ongga oska 
Si. 

11 Gij Mar Efeyi Ebsi bera Allah agot oida, "Osnok 
egens ongga odou os ororu Kristus rot tenten, beda 
mojenen ofa rot koma jinaga guru." 

12 Koma erek tenten nou rusnok ebic nomnaga tein. 
Jeska ahah Allah eiteij, rusnok ongga Yahudi jera 
rusnok ongga Yahudi guru tein bera morototuma 
erek egens. Ofa bera erek Tuhan nou rusnok ebic 
nomnaga. Noba Ofa ocunc odou ongga oufamofa 
eteb skoita rusnok nomnaga ongga ruis gu Ofa 
jeskaseda Ofa oskotu rua. 

13 Erek koma jeska nabi egens onggu gij Mar Efeyi 
Ebsi sis eteb fob oida, "Allah omoskotu rusnok 
nomnaga ongga ruis gu Ofa rot si." 

1^ Erek koma tina, iwa isujohu rot rusnok ongga 
rudou onororu Tuhan enesi. Jeska erek rudou 
onororu Allah oga enesi beda enadaij nou rua ruis gu 
Ofa jeskaseda Ofa oskotu rua guru. Noba erek rua 
rineg rot Allah oga insa koma enesi, beda enadaij 

nou rua ruroru Ofa efen oga insa koma tein guru. 
Noba erek rusnok rinejefesij rot Allah oga insa koma 
gu rua guru, beda enadaij nou rua rig rot oga insa 
koma tein guru. 

15 Noba erek rusnok runobk rineya jeska rifekesa 
guru, beda enadaij nou rua insa koma rijefesij rot 
Allah oga gu rusnok enjgineg guru. Koma erek 
runggu gij Mar Efeyi Ebsi oida, "Gij mona ongga 
rusnok rinsaga jeskaseda rifesij rot Allah oga ongga 
oufamofa, beda koma bera erek mar ongga oufamofa 
eteb!" 

16 Koma tenten, tina rusnok rineya ongga Yahudi 
bera runororu Allah oga ongga oufamofa insa koma 
guru. Jeska nabi Yesaya onggu gij Mar Efeyi Ebsi 
sis eteb fob oida, "Tuhan, rusnok rufoukou bera 
runororu mar ongga memef memfesij osok gij Bua 
gu rua guri." 

17 Jefeda erek rusnok rijefesij rot Allah oga ongga 
oufamofa osok gij Yesus Kristus insa koma, beda 
rusnok enjgineg rimeg rot si. Beda rua tein rumororu 
Allah oga rot tenten si. 

18 Tina rineya jeska iwa rimagot oida, "Rusnok 
Yahudi nomnaga rineg rot Allah oga ongga oufamofa 
enesi." Beda didif dumoroun gu rua oida koma enerek 
tenten guru. Jeska runggu gij Mar Efeyi Ebsi oida, 
"Rusnok rineya bera rimfesij rot Allah oga ongga 
oufamofa gu rusnok rejrej monuh nomnaga fob." 

1? Tina rineya jeska iwa rimagot oida, "Yahudi 
ongga ringg rot Allah oga ongga oufamofa insa koma 
bera rudou enebriyi gij rot guri." Tina didif dagot oida 
rusnok Yahudi rudou ebriyi gij Allah oga insa koma 
ojgomu fob. Jeska Musa onggu gij Mar Efeyi Ebsi 
rot mar ongga Allah anggot gu rua ongga Yahudi 

fob. Ofa agot oida, "Didif dumocunc dudou ongga 
okora rot rusnok ongga Yahudi guru, beda iwa ongga 
Yahudi idou emejisei eteb rot rua si. Beda iwa imeita 
idou ongga ofogog skoita rua insa koma ongga iwa 
isujohu bera erek rudou osumsumu ojgomu." 

20 Noba nabi Yesaya anggot rot koisoisa osok gij 
mar insa koma tein. Jeska gij Mar Efeyi Ebsi ofa 
anggot rot mar ongga Allah anggot osok gij rusnok 
ongga Yahudi guru erek kef oida, "Rusnok ongga 
runohca Didif guru, rua bera ongga rimeja erek egens 
jera Didif si. Noba Didif dumocunc dudou ongga 
oufamofa skoita rusnok ongga rinerejgei mar jeska 
Didif guru." 

21 Noba Yesaya anggot mar osok gij rua ongga 
Yahudi erek kef oida, "Didif duga ebin gu rua ongga 
Yahudi ojgomuja. Tina rua rukoja Didif ojgomu. Rua 
rufos ombrera rot dedin duga ojgomu." 

1 1 1 Erek koma jefeda rusnok rineya rumosujohu 

rot oida Allah bera okoja efen rusnok Yahudi 
fob. Tina erek koma guru. Jeska didif disinsa bera 
direk Yahudi egens jeska rua ongga Israel tein. Noba 
didif bera dunjuj jeska Abraham jera ebic Yahudi 
ongga ofoka Benyamin tein. 

? Allah onokoja efen rusnok Yahudi guru. Ofa bera 
enjeka rua gij mona ongga sismeni jeskaseda ocunc 
efen odou ongga oufamofa skoita rua. Iwa idou 
ah keingg rot mar ongga runggu gij Mar Efeyi Ebsi 
sis fob. Jeska gij mar insa koma bera nabi Elia oga 
erahah skoita Allah rot efen rusnok Israel fob. 

3 Ofa agot oida, "Tuhan, bebin rusnok Israel bera 
ranggob bebin nabi-nabi fob. Noba rua tein runghoda 
rot bebin mod ongga rusnok rugif gu Bua gij tein fob. 
Noba ebeibeyaif rua rudou os ragob didif tein." 

^Tina gij mona insa koma Allah oroun mar gu 
nabi Elia erek kef oida, "Didif duncunc rusnok rufok 
ribu cinja erfeka jeska rua ongga Israel ongga rugif 
gu dedin duga morototuma erek bua fob. Rua tein 
runougif gu mar ongga oska koma ongga ofoka Baal 
jinaga guru." 

? Jefeda gij mona ebeibeyaif tein, oisouska Allah 
odou ongga oufamofa bera Ofa oncunc rusnok rineya 
jeska rua ongga Yahudi fob. 

6 Noba Ofa oncunc rua oisouska odou ongga 
oufamofa eteb ojgomu. Ofa onocunc rua oisouska 
mar ongga rua risinsa runtunggom rot guru. Jeska 
erek Ofa oncunc rua oisouska mar ongga rua risinsa 
runtunggom fob, beda koma erek rua runoisum gij 
Ofa rot efen odou ongga oufamofa skoita rua deika 
guru. 

7 Jefeda erek rusnok Yahudi risinsa rireni rot ahais 
jeskaseda rita rudou ongga efen mar ongga oska 
guru ahah Allah eiteij, beda rua rinesma guru. Tina 
rusnok Yahudi rineya ongga Allah oncunc fob bera 
risma rudou ongga ebsi komowa jeska Ofa ojgomu. 
Erek koma tina, rua ongga Yahudi rineya bera rita 
rudou ongga oska skoita Allah. 

8 Erek koma jeska runggu gij Mar Efeyi Ebsi erek kef 
oida, "Allah otunggom rua fogora rudou eskes noba 
osumsumu rot mar ojgomu. Jefeda onjoros deisef 
tein bera rua rudou enebriyi gij mar ongga rua rik gu 
riteij guru. Noba rudou osumsumu rot mar ongga rua 
rig tein." 

? Noba raja Daud tein onggu gij Mar Efeyi Ebsi oida, 
"Tuhan, didif duis gu bua jeskaseda mar nomnaga 
ongga rua rerin ongga erek ongkoska omorotunggom 
rua fogora rija eseiseifa rot ojgomu. 

10 Beda mar insa koma bera erek bua bisesa mar 
okum sons skoita rua rot rerin mar ongga oska si." 

11Jefeda rusnok Yahudi rufoukou rija eseiseifa fob. 
Tina enadaij nou iwa isujohu rot oida rua nomnaga 
rimeja eseiseifa ojgomuja guru. Jeska oisouska rudou 
ongga okoja rot Allah oga fob bera rusnok ongga 
Yahudi guru rinsma Allah oga ongga oufamofa insa 
koma fob. Noba rusnok ongga Yahudi guru bera 
ruroru Allah oga insa koma fob, jefeda rusnok ongga 
Yahudi rudou ejisei rot rua ongga Yahudi guru. 

12 Noba jeska rusnok Yahudi rukoja Allah oga fob, 
jefeda rusnok enjgineg bera rinsma oufamofa eteb 
jeska Allah fob. Noba mar ongga oufamofa ongga 
enseiseifa jeska rua bera orofij rusnok ongga Yahudi 
guru jeskaseda rua risma oufamofa eteb jeska Allah. 
Jefeda gij mona ongga rusnok Yahudi ruroru Allah 
oga rot tenten fob, beda rua rimesma oufamofa jeska 
Allah ongga erek eteb ekirsa tein. 

13 Ebeibeyaif didif dudou os difesij mar skoita iwa 
ongga erek Yahudi guru. Didif bera erek rasul egens 
ongga duftuftu mar rot Allah efen oga gu rusnok 
ongga Yahudi guru. Noba didif dudou erirei eteb rot 
mar insa koma ojgomu. 

14 Didif dudou os oida mar ongga didif dutunggom 
bera ereita rusnok Yahudi rineya rudou ejisei rot 
fogora rineya jeska rua rumororu Yesus Kristus tein. 
Beda Ofa omoskotu rua tein jeska rerin mar ongga 
oska. 

15 Jeska sis fob, gij mona ongga Allah okoja rusnok 
ongga Yahudi, beda koma erek ohoda moroju egens 
nou rusnok ebic enjgineg tein jeskaseda risma 
oufamofa eteb jeska Allah. Jefeda gij mona ongga 

Ofa omoroun rusnok ongga Yahudi deika, beda koma 
erek rusnok ongga ranggos tina risma riteij ah sons. 

16 Erek rusnok rikeba rerin roti egema gu Allah erek 
mar ongga rurougif gu Ofa rot, beda rerin roti efaga 
egens insa koma nomnaga erek ebsi komowa tein. 
Noba erek mega ofom bera ebsi komowa, beda mega 
efaga efen efetma nomnaga bera erek ebsi komowa 
tein. Erek koma tein, rusnok Yahudi ongga ensis bera 
erek Allah efen rusnok. Jefeda rusnok Yahudi ongga 
deisef tein bera erek Ofa efen rusnok ros. 

17 Erek koma noba, rua ongga runjuj jeska Abraham 
bera erek mega zaitun egens ongga Allah erefa fob. 
Mega insa koma efen efetma eneya ongga eyah jeska 
efaga mosu fob. Noba iwa, ongga erek Yahudi guru, 
bera erek mega efetma jeska mega mosu enjgineg 
ongga Allah erebiedi jera mega efaga mosu egens 
insa koma ongga Ofa efen fob. Noba mega efetma 
insa koma esma efeyi jeska mega efaga mosu insa 
koma tein. Erek koma tein iwa isma oufamofa eteb 
jeska Allah morototuma erek Ofa eita gu rusnok 
Yahudi sis fob tein. 

18 Tina enadaij nou iwa isujohu rot oida yeyin ifoka 
bera erek aksa ekirsa jeska rusnok Yahudi rufoka 
guru. Jeska iwa bera erek mega efetma insa koma 
ongga esma efeyi jeska mega efaga mosu insa koma 
ojgomu. Mega efaga mosu insa koma enesma efeyi 
jeska mega efetma insa koma guru. 

1? Erek koma beda rineya jeska iwa rimesitit risinsa 
rifaga rot oida, "Mimif miferwei Allah efen rusnok 
Yahudi erek mega zaitun efetma insa koma eferwei 
mega efetma ongga eyah jeska fob." 

20 Koma erek tenten, tina Allah okoja rua ongga 
Yahudi insa koma erek mega efetma ongga eyah 

jeska fob, jeska rudou onororu Ofa efen oga rot 
tenten deika guru. Noba iwa ongga Yahudi guru bera 
erek mega efetma ongga ebiedi jera mega efaga 
mosu, jeska iwa iroru Allah efen oga rot tenten ros. 
Jefeda iwa inesitit isinsa ifaga rot guru, tina yut joug 
idou efesi rot ahais ojgomuja. 

21 Jeska erek Allah okoja efen rusnok Yahudi ongga 
runororu efen oga rot tenten guru, beda Ofa omokoja 
iwa tein rot si. 

22 Iwa isujohu rot teinefa Allah otunggom mar gu 
rusnok rot odou ongga eskeiramera era rot odou 
ongga okum tein. Ofa oncunc odou ongga okum 
skoita rusnok Yahudi ongga runororu efen oga rot 
tenten guru. Noba Ofa tein oncunc odou ongga 
eskeiramera skoita iwa ongga erek Yahudi guru 
deika. Koma jeska iwa iroru Ofa efen oga rot tenten 
fob. Tina guru, beda Ofa omokoja iwa tein erek mega 
efetma insa koma ongga eyah jeska mega efaga 
mosu fob. 

?3 Noba erek rua ongga Yahudi rikikif fogora ruroru 
Allah efen oga rot tenten sons deika, beda Ofa 
omoroun rua sons si. Koma erek mega efetma ongga 
eyah insa koma ebiedi mega efaga mosu insa koma 
sons fob. 

24 Iwa ongga Yahudi guru bera erek mega efetma 
jeska mega efaga mosu ongga er erek ebireira 
ojgomu. Noba Allah ebiedi iwa jera mega efaga 
mosu egens ongga Ofa esinsa erefa fob. Tina rusnok 
Yahudi bera erek mega efetma egens ongga eyah 
jeska mega efaga mosu ongga Allah enrefa fob, 
jefeda adaij nou Ofa ebiedi rua sons jera mega efaga 
mosu insa koma tein ojgomu. 

25 Edohuji ongga erek Yahudi guru, didif dudou os 
difesij rot mar egens ongga ah jejema jeska rusnok 
riteij sis fob jeskaseda iwa inesitit isinsa ifoka erek 
aksa ekirsa jeska rusnok ongga Yahudi guru. Jeska 
ebeibeyaif rusnok rineya jeska rua ongga Yahudi bera 
rufos ombrera rot Allah oga ojgomuja. Rua rimeker 
erek koma ojgomuja onjoros rusnok Yahudi nomnaga 
ongga Allah oncunc rot bera rin skoita Ofa fob. 

26 Beda Allah omoskotu rusnok Yahudi rufoukou insa 
koma jeska rerin mar ongga oska. Jeska runggu gij 
Mar Efeyi Ebsi sis fob rot oida, "Ofa ongga omoskotu 
rusnok bera emen jeska rusnok Yahudi. Beda Ofa 
omosuwa rua ongga Yahudi jeska rerin mar ongga 
oska si." 

?/ Noba gij mar enjgineg tein bera Allah agot gu 
rusnok ongga Yahudi rot oida, "Didif dimagen mar 
morototuma jera rua. Noba Didif dumosuwa rua 
jeska rerin mar ongga oska si." 

?8 Erek koma jeska rusnok Yahudi bera rukoja Allah 
efen oga osok gij Yesus Kristus fob. Jefeda Ofa 
oncunc rua erek Ofa rusnok ongga rudou ofogog 
skoita Ofa fob. Jefeda ebeibeyaif iwa ongga Yahudi 
guru bera ongga isma oufamofa eteb jeska Ofa. Tina 
jeska Ofa anggen rot mar gu Yahudi rerin rimower 
sis eteb fob, jefeda Ofa odou okora rot rua ongga 
Yahudi ros. 

29 Jeska Allah onosuna rot mar ongga Ofa anggen 
rot sis fob gu rusnok ongga Ofa oncunc fob jinaga 
guru. 

30 Sis fob iwa ongga Yahudi guru bera ongga 
yungkoja rot Allah oga. Tina ebeibeyaif bera Allah 
oncunc efen odou ongga oufamofa eteb skoita iwa. 

Koma jeska rua ongga Yahudi rungkoja Allah efen 
oga fob. 

31 Rua insa koma rungkoja Ofa efen oga jeska Ofa 
oncunc efen odou ongga oufamofa skoita iwa ongga 
Yahudi guru fob. Tina gij mona kahma deika beda 
Ofa omocunc efen odou ongga oufamofa skoita 
rusnok ongga Yahudi tein si. Jeska Ofa oncunc efen 
odou ongga oufamofa skoita iwa tein fob. 

32 Erek koma jeska Allah oncunc rot oida rusnok 
nomnaga bera runororu efen oga rot tenten guru 
fob. Beda oisouska mar insa koma bera Ofa tein 
orocunc rot efen odou ongga oufamofa skoita rusnok 
nomnaga. 

33 Wah! Allah efen odou ongga ebriyi gij mar erek 
eteb doska. Ofa efen odou ongga ejginaga rot mar 
nomnaga erek eteb tein. Rusnok egema tein rudou 
enebriyi gij mar nomnaga ongga Allah oga eris rot 
jinaga guru. Noba rusnok egema tein rudou enebriyi 
gij Ofa efen eita mar skoita rusnok jinaga guru. 

34 Runggu gij Mar Efeyi Ebsi oida, "Rusnok egema 
tein rinejginaga rot mar ongga angh gij Allah odou 
efesi jinaga guru. Noba rusnok egema tein runoftuftu 
Ofa rot mar ongga Ofa omotunggom jinaga guru. 

35 Enadaij nou rusnok rita mar egema tein skoita 
Allah fogora rerin mar okowu ongga ah gu Ofa tein 
jinaga guru." 

36 Koma tenten, jeska Allah bera ongga ontunggom 
mar nomnaga. Noba mar nomnaga bera enah 
oisouska Ofa ojgomu. Jefeda rusnok nomnaga rufra 
Ofa efen ofoka erek aksa eteb rot ah aibin ojgomuja. 
Ainsoma. 

1 2 ! Edohuji, Allah oncunc efen odou ongga 
oufamofa skoita mimif fob, jefeda didif duis 

gu iwa nomnaga jeskaseda iwa yuh idou efesi rot 
ongkasmos skoita Allah ojgomuja. Iwa ita iteij ah 
ongga ongkoska noba ongga erek mar ongga irougif 
gu Allah ojgomu. Jeska Ofa bera oncunc efen odou 
ongga eskeiramera eteb skoita iwa fob. Mar insa 
koma nomnaga bera erek tenten noba orocunc rot 
teinefa iwa yugif gu Ofa ojgomu fob. 

?Iwa ineita mar morototuma erek rusnok mebif 
ongga rinejginaga rot Allah enesi guru. Tina yuhoda 
idou efesi skoita Allah jeskaseda Ofa ocunc gu iwa 
rot teinefa iwa isujohu rot mar ongga erek efeinah 
deika. Beda iwa imejginaga jeni rot mar meidu ongga 
Allah ondou os rot si. Iwa imejginaga rot mar ongga 
erek ongkoska noba rot mar ongga ereita Ofa odou 
efesi eskeiramera rot tein. 

3 Allah oncunc efen odou ongga eskeiramera skoita 
Didif fob. Jefeda oisouska mar insa koma bera didif 
dagot deika gu iwa rot oida enadaij nou iwa yufra 
isinsa ifoka erek aksa eteb guru. Noba inoin keingg 
ifoka degini tein guru. Tina iwa ita idou efesi ongga 
osujohu rot mar erek edeider ojgomu. Noba iwa ita 
mar insa koma jeni erek yeyin idou ongga ororu Allah 
rot tenten fob ojgomu. 

^Iwa isujohu rot osnok egens efen efaga. Efaga 
efen efetma koma bera erek mar ongga ofoukou. 
Noba mimif mira efetma insa koma jeskaseda 
murotunggom mar ongga erek toga toga. 

? Erek koma tein mimif nomnaga bera erek rusnok 
rufoukou. Tina oisouska mudou ongga ororu Yesus 
Kristus bera mimif minja erek efaga egens ojgomu. 
Noba mimif ongga erek egens egens bera erek efaga 
efen efetma ongga egens egens tein. Noba mimif 
mita mar moguma erek mumofijma. 

6 Allah eita owesa efek gu mimif jeskaseda 
mutunggom mar ongga erek toga toga. Noba mimif 
misma owesa efek insa koma jeni Allah odou ongga 
oufamofa rot mimif. Jefeda erek osnok egens esma 
owesa efek jeskaseda eg mar gij odou efesi jeska 
Allah fogora agot rot mar insa koma gu rusnok 
enjgineg tein, beda ofa agot rot mar insa koma jeni 
erek odou ororu Allah rot ojgomu. 

7 Noba erek osnok egens esma owesa efek 
jeskaseda ofij efen mohujir, beda ofa eita mar insa 
koma ojgomu. Noba erek osnok egens esma owesa 
efek jeskaseda oftuftu rot Allah oga gu rusnok 
enjgineg, beda ofa eita mar insa koma ojgomu. 

8 Noba erek osnok egens esma owesa efek 
jeskaseda eisisi joug rusnok enjgineg, beda ofa eita 
mar insa koma ojgomu. Noba erek osnok egens 
esma owesa efek jeskaseda ofij rusnok enjgineg rot 
efen mareibra ofoukou, beda ofa eita mar insa koma 
oisouska efen odou ongga erirei eteb ojgomu. Noba 
erek osnok egens esma owesa efek jeskaseda eja 
okag nou rusnok erek rerin ebirfaga, beda ofa eita 
mar insa koma oisouska efen odou ongga ocosu efei 
ahtah ojgomu. Noba erek osnok egens esma owesa 
efek jeskaseda ocunc odou efesi ongga eskeira 
skoita rusnok enjgineg, beda ofa eita mar insa koma 
oisouska efen oga ongga enerahah rot guru. 

? Iwa tein ita idou ongga okora rot rusnok enjgineg 
erek tenten ojgomu. Noba ibes ifaga jeska mar 
nomnaga ongga erek ofogog ojgomuja. Noba idou 
osos rot mar ongga erek ongkoskamoka ojgomu. 

10 Yuh idou efesi moguma erek rusnok ongga rudou 
omokorema ojgomuja. Noba yufra ihujir rerin rufoka 
erek ekirsa jeska iwa isinsa yeyin ifoka. 

11 Inorons rot idou ongga eskes osok gij mar ongga 
Allah ondou os rot guru. Tina ita idou ongga ahais 
askesi iwa yufij Tuhan ojgomuja. 

12 Iwa ita idou ongga erirei askesi iwa yuisum gij 
Allah rot mar ongga Ofa emeita gu iwa. Noba yuin 
keingg idou efesi rot mar okum ongga askesi ereneni 
iwa ojgomuja. Noba iwa tein yum iteij gu Allah 
ojgomuja. 

13 Noba iwa ikeba yeyin mareibra eneya rot Allah 
efen rusnok ongga rufojingki tein. Noba iroun rusnok 
enjgineg gij yeyin mod efesi rot idou ongga oufamofa 
ojgomu. 

1^ Noba gij mona ongga rusnok rutunggom mar 
ongga ofogog skoita iwa, beda iwa inois gu Allah 
jeskaseda Ofa ofra mar okum keingg rua rot guru. 
Tina yum iteij gu Allah jeskaseda Ofa ocunc odou 
ongga oufamofa skoita rua ojgomu. 

15 Gij mona ongga yeyin ihujir rudou efaga ouka 
rot mar, beda iwa tein ita idou ongga efaga oka 
rot morototuma jera rua. Noba gij mona ongga 
rua rudou okumkum rot mar egema, beda iwa tein 
ita idou ongga okumkum rot morototuma jera rua 
ojgomu. 

16 Noba iwa ita idou ongga eskeiramera morototuma 
tein ojgomuja. Noba inofra ifoka erek aksa eteb 
ojgomuja guru, tina icunc idou ongga oufamofa 
skoita rusnok ongga runok rufoka gij guru tein 
ojgomu. Iwa inesitit isinsa efaga rot mar insa koma 
tein guru. 

17 Gij mona ongga rusnok rutunggom mar ongga 
ofogog skoita iwa, beda iwa inesesa mar ongga 
ofogog sons skoita rua guru. Iwa ireneni rot ahais 

jeskaseda mar ongga iwa itunggom bera erek 
oufamofa ahah rusnok nomnaga riteij ojgomu. 

18 Noba iwa ireneni rot ahais tein jeskaseda iker rot 
idou ongga eskeiramera morototuma jera rusnok 
enjgineg. 

1? Edohuji, gij mona ongga rusnok rutunggom 
mar ongga oska skoita iwa, beda iwa inofra mar 
okum keingg rua rot ebeirens guru. Tina iwa yuin 
keingg idou efesi fogora iker rot mona ongga Allah 
omofra mar okum keingg rua rot efen odou ongga 
okumkum eteb skoita rua si. Jeska runggu gij Mar 
Efeyi Ebsi rot mar ongga Allah anggot erek kef oida, 
"Didif dimesesa mar okum sons skoita rusnok ongga 
rutunggom mar ongga oska si. Didif dumofra mar 
okum keingg rua rot si." 

20 Erek koma tina ongga oufa bera, iwa ita mar 
ongga runggu gij Mar Efeyi Ebsi erek kef oida, "Erek 
mesa ongga ofogog mosona ongk rua, beda iwa ita 
maat gu rua ojgomu. Noba erek magon enir tein, 
beda iwa ita mei gu rua ojgomu. Jeska erek iwa ita 
mar insa koma gu mesa ongga oska skoita iwa, beda 
mojen en rua rot mar ongga oska ongga runtunggom 
skoita iwa sis fob si." 

21 Erek iwa itunggom mar ongga ofogog sons skoita 
rusnok enjgineg, beda koma erek iwa insiri gu rua 
fob. Tina ongga oufa bera, iwa icunc idou ongga 
oufamofa sons skoita rusnok ongga rutunggom 
mar ongga ofogog skoita iwa, beda rua bera ongga 
rimesiri gu iwa si. 

13 1 Rusnok ongga Kristen nomnaga rugif gu 
rerin ebirfager ongga rufoka ereij keingg 

rusnok nomnaga gij rerin monuh ojgomu. Jeska 

owesa efek ongga rua rinsma jeskaseda rufoka ereij 

keingg rusnok bera en jeska Allah ojgomu. Rua 
rinesma owesa efek insa koma jeska rusnok enjgineg 
ojgomu guru. Jeska Allah bera ongga ocunc rot idu 
ongga ofoka ereij keingg rusnok. 

? Jefeda erek osnok egens eretei rot ebirfager 
monuh insa koma, beda koma erek ofa eretei rot mar 
ongga Allah anggot rot tein. Beda ofa emesma mar 
okum rot ojgomu. 

3 Noba rusnok ongga rita mar ongga oufamofa 
ojgomu bera rinemeesa rot rerin ebirfager monuh 
guru. Tina rusnok ongga rita mar ongga erek oska 
bera rimeesa rot rerin ebirfager monuh ojgomu. Erek 
iwa ita mar ongga oufamofa ojgomu, beda iwa idou 
enemeesa rot yeyin ebirfager monuh guru. Beda rua 
rimesitit iwa rot yeyin ita mar ongga oufamofa insa 
koma si. 

^ Ebirfager monuh insa koma bera erek rusnok 
ongga Allah oncunc fob. Noba Ofa ocunc rua 
jeskaseda rita mar ongga oufamofa skoita iwa 
ojgomu. Tina erek iwa ita mar ongga oska, beda iwa 
imeesa rot rua ojgomu. Jeska rua rerin owesa efek 
jeskaseda rufra mar okum keingg iwa rot. Rua bera 
ongga Allah oncunc jeskaseda rufra mar okum keingg 
rusnok ongga rutunggom mar ongga oska. 

? Jefeda iwa yugif gu yeyin ebirfager monuh 
ojgomu. Noba iwa inougif gu rua jeska iwa imeesa 
rot rua ojgomu guru. Tina iwa yugif gu rua jeska 
koma bera erek mar ongga tenten ojgomu. 

6 Mimif muh pajak gu ebirfager monuh tein. Noba 
askesi rua rutunggom rerin mar erek insa koma beda 
koma erek rua rifarur nou Allah tein. 

7 Jefeda erek mar okowu eneya ongga ah gu iwa, 
beda iwa yuh mar insa koma sons ojgomu. Noba 

erek iwa inoh pajak gu yeyin ebirfager monuh enesi, 
beda iwa yuh mar insa koma gu rua ojgomu. Yugif 
gu yeyin ebirfager monuh fogora yufra rufoka erek 
eteb ojgomu. 

8 Erek mar okowu ongga ah gu iwa, beda iwa 
yuh mar okowu insa koma sons gu rusnok ongga 
rerin mar koma. Noba erek koma tein, mimif mudou 
omokorema ojgomuja. Jeska koma tein bera erek 
mar okowu ongga angh gu mimif nomnaga. Erek iwa 
idou okora rot rusnok enjgineg beda koma erek iwa 
iroru Allah efen hukum nomnaga fob. 

? Hukum Allah agot rot oida, "Iwa inesiri jera egema 
efen mohona guru ni. Iwa inagob rusnok enjgineg 
guru ni. Iwa inokoreka mar guru ni. Idou eneftirir 
keingg rusnok enjgineg rerin mareibra guru ni." Noba 
oisouska hukum-hukum insa koma bera mimif mik 
hukum ongga efen ofoka egens ojgomu. Hukum 
egens koma bera oida, "Idou okora rot yeyin ihujir 
morototuma erek idou okora rot isinsa." 

10 Frek iwa idou okora rot rusnok enjgineg, beda 
iwa ineita mar ongga oska skoita rua guru. Jefeda 
rua ongga rudou okora rot rusnok enjgineg bera 
ruroru Allah efen hukum nomnaga fob. 

11 Iwa ita mar erek insa koma nomnaga, jeska mona 
ongga enja ejgwaga bera esaga doida fob. Iwa ita 
idou efesi ongga ensejah nou mar erek osnok egens 
ongga anghca bera osowu noba esba eiteij fob. Jeska 
mona ongga Yesus Kristus omoskotu mimif bera 
ensaga doida fob. Mona egens koma bera en doida 
ekirsa jeska meidu ongga mimif munsujohu rot sis 
fob. 

12 Miteij ah insa kef bera erek motkobah. Noba 
motkobah insa koma bera doida omoisa fob. Jeska 

gij mona ongga estir deika, beda Yesus omoksons en 
si. Beda gij mona insa koma mimif mumoira gij Yesus 
efen eisa tein. Jefeda mimif mineita mar ongga oska 
erek rusnok ongga ringker gij motkobah rutunggom 
ojgomuja guru. Tina erek tentarer ongga rira monska 
ofos ongga ontumba jeskaseda rut joug risinsa, beda 
erek koma tein mimif mita mar ongga oufamofa erek 
rusnok ongga rudou os ringker gij eisa ojgomu. Jeska 
koma bera ongga ot joug mifmin miteij ah tein. 

13 Mimif mita mar ongga ongkoska erek rusnok 
ongga ringker gij eisa ojgomu. Enadaij nou mimif 
muina maat keingg ojgomuja fogora mibirfaga 
erabibei rot mofut efei guru. Enadaij nou mimif misiri 
morototuma guru. Noba muga enemaksama guru. 
Mineita mudou efesi ongga ejisei moguma tein guru. 

1^ Mimif mita mar morototuma erek Tuhan Yesus 
Kristus eita mar ojgomu. Noba munosujohu rot 
teinefa mimif mita mar ongga oska jeni mudou efesi 
OSOS rot guru. 

1 4 1 Iwa icunc idou ongga eriaga skoita rusnok 

enjgineg ongga rudou eineina gij rot mar 
ongga erek oska jera mar ongga oufamofa ojgomu. 
Yuga onomosokuma jera rua osok gij mar ongga rua 
rusujohu rot guru. Noba iwa inagot oida mar ongga 
rua rutunggom bera erek oska tein guru. 

? Erek koma jeska rusnok rineya rusujohu rot oida 
adaij nou rua rit maat ebireira ongga rudou os rot 
ojgomu. Tina rusnok rineya bera rudou eineina gij rot 
mar ongga oufamofa jera mar ongga oska ros. Jeska 
rua rusujohu rot oida rusnok rit marfok ojgomu, noba 
maat enjgineg bera guru. Rua rusujohu rot oida maat 
enjgineg bera erek oska ojgomu. 

3 Noba rusnok enjgineg bera rusujohu rot oida 
maat nomnaga bera erek oufa ojgomu. Tina enadaij 
nou rua rucunc rusnok ongga rit marfok ojgomu 
erek rusnok ongga rudou osumsumu rot guru. Noba 
rusnok enjgineg rusujohu rot oida rimet marfok bera 
oufa ojgomu. Tina enadaij nou rua rucunc rusnok 
ongga rit maat ebireira erek oska tein guru. Jeska 
Allah oroun rusnok ebic egeka koma tein erek efen 
rusnok fob. 

^Rusnok ongga rit maat ongga erek toga jeska 
iwa bera rufij Allah erek efen rusnok tein. Jefeda 
enadaij nou iwa icunc Allah efen rusnok insa koma 
ongga rumfij Ofa erek oska guru. Jeska rua insa 
koma bera ongga rusujohu rot oida mar ongga rua 
rutunggom bera erek oufa era erek oska ahah Allah 
eiteij ojgomu. Noba mar ongga rua rutunggom nou 
Tuhan bera erek oufa ojgomu, jeska Tuhan bera 
ongga ofij rua rot ojgomuja. 

? Rusnok rineya rufra mona egens jeskaseda rugif 
gu Allah erek ekirsa jeska mona enjgineg. Noba 
rineya rusujohu rot oida gij mona nomnaga bera 
adaij nou rugif gu Allah ojgomu. Ongga ofoufem bera 
mimif muroru jeni mar ongga mimif musujohu bera 
erek tenten ojgomu. 

6 Jeska rusnok enjgineg rusujohu rot oida rua rufra 
mona egens erek ekirsa jeskaseda rugif gu Tuhan gij 
mona egens koma. Noba rua bera rutunggom mar 
insa koma nou Tuhan ojgomu. Noba rusnok enjgineg 
rusujohu rot oida adaij nou rua rit maat ebireira. 
Noba rua rutunggom mar koma nou Tuhan ojgomu. 
Noba rua ruis oufamofa eteb gu Allah rot maat insa 
koma tein. Erek koma tein, rineya ongga rit maat 

erek marfok ojgomu bera rutunggom mar koma nou 
Tuhan. Noba rua ruis oufamofa eteb gu Allah rot tein. 

7 Erek koma jeska mimif mineker gij miteij ah kef 
jeskaseda mita mar ongga orotunggom misinsa 
erek eskeira rot ojgomu guru. Noba mimif minagos 
jeskaseda mudou eskeira rot misinsa guru. 

8Tina mimif miker jeskaseda mutunggom mar 
ongga ereita Tuhan odou eskeira rot ojgomu. Noba 
gij mona ongga mimif manggos, beda mimif mudou 
os jeskaseda Tuhan odou eskeira rot koma tein. 
Jefeda gij mar egeka insa koma bera mimif musujohu 
rot mar ongga ereita Tuhan odou eskeira rot ojgomu. 
Jeska mimif nomnaga bera erek Ofa efen rusnok. 

? Yesus Kristus agos noba esma eiteij ah sons gij 
mona ongga Ofa edebecki jeska agos fob. Noba Ofa 
otunggom mar koma jeskaseda eja erek Tuhan nou 
efen rusnok nomnaga ongga rifena ebah ros, jera 
rusnok nomnaga ongga ranggos fob tein. 

10 Jefeda enadaij nou iwa icunc yeyin ihujir ongga 
ruroru Yesus Kristus fob tein erek oska guru. Noba 
enadaij nou iwa isujohu rot oida yeyin ifoka ongga 
aksa ekirsa jeska rua guru. Jeska mimif nomnaga 
mumojot jah Allah odou noba Ofa emagot rot mar 
nomnaga ongga mimif muntunggom sis fob si. 

11 Koma tenten, jeska runggu gij Mar Efeyi Ebsi rot 
mar ongga Tuhan agot erek kef oida, "Kef bera erek 
tenten ojgomu oida, rusnok nomnaga rumougif gu 
Didif si. Rua nomnaga rimagot rot tenten oida Didif 
bera Allah." 

12 Jefeda mimif nomnaga mimagot jeni rot mar 
ongga mimif muntunggom sis fob gu Allah si. 

13 Frek koma jefeda ongga oufa bera mimif 
munocunc mifmin muhujir rineya erek oska rot mar 

ongga rua runtunggom guru. Tina mimif misisi joug 
misinsa mudou efesi jeskaseda mineita mar egema 
tein ongga orotunggom rua fogora risiri gij mar 
ongga rua rusujohu bera erek oska guru. 

1^ Didif bera duroru Yesus Kristus rot tenten fob. 
Noba didif dijginaga rot tenten oida maat egema 
tein ongga didif dit bera enerek oska guru. Tina erek 
osnok egens osujohu rot oida maat eneya bera erek 
oska, beda mar ongga ofa onsujohu bera erek tenten 
nou ofa ojgomu. Jefeda ofa enet maat insa koma 
guru. 

1? Yesus bera anggos tumu mega salib nou osnok 
egens insa koma tein. Tina erek maat ongga iwa int 
bera orotunggom yeyin ihujir rudou efesi okumkum 
rot, beda koma orocunc rot oida idou onokora rot 
rua erek tenten enesi. Jefeda iwa inet maat ongga 
orotunggom yeyin ihujir rudou okumkum rot guru. 
Erek iwa it maat insa koma jah ihujir rudou, beda 
rua rimek iwa fogora rimet maat insa koma tein. 
Noba koma erek rua rinsiri gij mar ongga rua risinsa 
rusujohu bera erek oska. 

16 Jefeda iwa inet maat ongga iwa isujohu bera 
erek oufa tina yeyin ihujir rusujohu bera erek oska 
guru. Jeska erek rua rik mar insa koma, beda rua 
rimesiri gij mar ongga rua rusujohu bera erek oska. 
Beda rusnok enjgineg rumohurmei mar rot iwa ongga 
Kristen nomnaga tein si. 

17 Erek mimif mudou os jeskaseda Allah ofoka ereij 
keingg mimif, beda mar ongga mimif mint jera minj 
bera onofoufem guru. Tina mar ongga ofoufem nou 
mimif bera oida mimif mita mar ongga oufamofa 
ojgomu noba miker rot mudou ongga eskeiramera 
moguma ojgomuja, noba mita mudou ongga efaga 

ouka morototuma rot Efena Ebsi Allah ongga engker 
gij mudou efesi. 

18 Rusnok ongga rufij Yesus rita mar ongga 
oufamofa, noba ongga ereita Allah odou eskeiramera 
rot rua ojgomu. Noba rusnok enjgineg rumougif gu 
rua rot tein si. 

1? Jefeda ongga oufa bera mimif mita mar ongga 
ereita mifmin muhujir rudou efesi erek eskeiramera 
rot ojgomu. Noba mimif tein mumofijma ojgomuja. 

20 Maat nomnaga bera erek oufa. Tina erek iwa int 
maat ongga orotunggom yeyin ihujir fogora rinsiri gij 
mar ongga rua runsujohu bera erek oska, beda mar 
ongga Allah oncunc gu rua gij rudou efesi bera emeja 
eseiseifa rot ojgomu. Noba koma enadaij guru. 

21 Jefeda erek yeyin ihujir rineya ongga rusujohu rot 
oida mar erek marska era anggur efei bera erek mar 
ongga oska, beda iwa inet era inej mar insa koma 
guru. Iwa inet mar insa koma era mar egema tein 
ongga orotunggom rua fogora risiri gij mar ongga rua 
runsujohu bera oska guru. 

22 Erek iwa isujohu oida maat ongga iwa int era mar 
ongga iwa inj bera enerek oska guru, beda idemdemi 
mar insa koma gij idou efesi ojgomu. Beda iwa jera 
Allah ojgomu bera ejginaga rot fob, tina rusnok 
enjgineg guru. Beda yeyin idou emeskeira rot maat 
insa koma ongga iwa isujohu bera erek oufa ojgomu. 
Noba iwa isujohu rot oida mar ongga iwa intunggom 
koma bera enerek oska guru. 

23 Rusnok rineya rijekjeka rudou efesi rot mar 
ongga rua rint era rinj, jeska rua rusujohu oida mar 
insa koma bera erek mar ongga oska. Tina erek rua 
rint mar insa koma ojgomu, beda Allah omocunc rua 
erek oska rot si. Erek mimif mita mar ongga misinsa 

musujohu bera erek oska, beda mimif muntunggom 
mar ongga oska rot tenten fob. 
1 5 1 Mimif ongga minejekjeka mudou efesi rot 
mar insa koma guru bera muin keingg mudou 
efesi rot rusnok ongga rijekjeka rudou gij mar koma 
ojgomu. Enadaij nou mimif mutunggom mar ongga 
orotunggom misinsa mudou eskeira rot ojgomu, noba 
rua insa koma bera guru, erek koma guru. 

?Tina ongga oufa bera mimif mutunggom mar 
ongga ereita mifmin muhujir rudou efesi eskeira rot 
ojgomu jeskaseda rudou ororu Yesus Kristus erek 
ahais ekirsa tein. 

3 Jeska Yesus Kristus onotunggom mar ongga ereita 
esinsa odou eskeira rot ojgomu guru. Tina Ofa esejah 
odou efesi jeskaseda eita efera okora nou rusnok 
enjgineg tein. Jeska runggu gij Mar Efeyi Ebsi rot 
oida, "Gij mona ongga rusnok ruga oruh iwa, beda 
koma erek ruga oruh Didif tein fob." 

^Erek koma noba mar nomnaga ongga rua runggu 
gij Mar Efeyi Ebsi sis fob bera jeskaseda oroftuftu 
mimif rot. Mar ongga rua runggu insa koma bera 
orofij mimif jeskaseda muin keingg mudou efesi rot 
mar okum ongga ereneni mimif tein. Noba mar insa 
koma ereisisi joug mimif jeskaseda muisum gij Allah 
rot efen oga ojgomuja. 

? Allah bera ongga eisisi joug mimif noba ofij mimif 
jeskaseda muroru Ofa rot ahais ojgomuja. Noba didif 
dum diteij gu Ofa jeskaseda Ofa omofij iwa fogora 
iker rot idou ongga eskeiramera morototuma ojgomu. 
Jeska koma jeni erek Yesus Kristus odou os rot tein. 

6 Beda yeyin idou emeja erek egens ojgomuja. Noba 
iwa imofra Allah efen ofoka ongga erek aksa. Ofa 
bera erek mifmin Tuhan Yesus Kristus efen meka. 

7 Erek koma jefeda, didif duis gu iwa jeskaseda iwa 
icunc idou ongga oufamofa moguma ojgomu. Jeska 
Yesus Kristus oncunc efen odou ongga oufamofa 
skoita iwa fob. Iwa ita mar erek koma jeskaseda 
rusnok enjgineg rimek fogora rumofra Allah efen 
ofoka erek aksa eteb tein. 

8 Yesus Kristus en gu mebif noba ofij rusnok Yahudi 
jeskaseda orocunc rot oida mar ongga Allah anggen 
rot skoita rerin rimower sis fob bera erek tenten 
ojgomu. 

? Noba Ofa ontunggom mar insa koma jeskaseda 
rusnok ongga Yahudi guru rumofra Allah efen ofoka 
erek aksa. Jeska gij mona insa koma Ofa ocunc odou 
ongga oufamofa eteb skoita rua tein. Erek koma 
jeska runggu gij Mar Efeyi Ebsi oida, "Jefeda Didif 
dimesitit mar gu Bua morototuma jera rusnok ongga 
Yahudi guru. Didif dumof medemer rot oufamofa 
eteb gu Bua si." 

10 Noba mar enjgineg gij Mar Efeyi Ebsi bera agot 
oida, "Iwa ongga Yahudi guru ita idou ongga efaga 
ouka morototuma jera Allah efen rusnok ongga 
Yahudi." 

11 Noba mar enjgineg tein agot erek kef oida, "Iwa 
nomnaga ongga Yahudi guru yuis oufamofa eteb 
skoita Tuhan. Iwa nomnaga yuf medemer rot idou 
ongga efaga ouka skoita Ofa." 

1? Noba nabi Yesaya tein onggu gij Mar Efeyi Ebsi 
oida, "Raja efeinah ongga onjuj jeska rusnok Yahudi 
ebic Isai bera emen si. Ofa omofoka ereij keingg 
rusnok nomnaga ongga Yahudi. Noba rusnok ongga 
Yahudi guru bera rumoisum gij Ofa tein si." 

13 Didif dum diteij gu Allah jeskaseda Ofa omofij 
iwa. Beda iwa idou emerirei eteb noba imesma iteij 

ah ongga eskeiramera askesi iwa yuisum gij Allah 
ojgomuja. Beda oisouska owesa efek jeska Efena 
Ebsi bera iwa imoisum gij Ofa odudu deika rot mar 
ongga Ofa anggen rot si. 

1^ Egohuji, didif dijginaga rot oida yeyin ita mar 
bera erek oufa ojgomu, jeska iwa ijginaga rot mar 
ongga Allah ondou os rot fob. Noba iwa ijginaga rot 
teinefa iwa imoftuftuma tein fob. 

15 Tina didif duncunc dudou efesi gij surat kef skoita 
iwa fob. Didif dita mar erek koma jeskaseda ereisisi 
keingg idou efesi rot mar insa koma nomnaga. 
Jeska Allah eita owesa efek gu didif rot odou ongga 
oufamofa jeskaseda duftuftu mar osok gij Yesus 
Kristus oga skoita rusnok ongga erek Yahudi guru 
tein. 

16 Didif dufij Allah fogora duftuftu rot efen oga 
ongga oufamofa skoita rua insa koma jeskaseda Allah 
omoroun rua rot efen odou ongga eskeiramera. Rua 
insa koma bera erek mar ongga imam egens orka 
skoita Allah jeskaseda orougif gu Ofa rot. Noba Ofa 
odou eskeira rot mar insa koma jeska koma bera en 
oisouska Efena Ebsi ojgomu. 

17 Jefeda didif dudou erirei eteb rot mar ongga didif 
dita nou Allah oisouska Yesus Kristus fob. 

18 Noba mar ofoka egens ongga didif dudou os 
difesij rot bera erek kef oida, oisouska mar ongga 
didif dumftuftu rot bera Yesus oroun rusnok ongga 
Yahudi guru skoita Allah fob. Rua ruroru Allah oga 
jeska didif dumfij gu rua noba dumftuftu rua rot 
Yesus efen oga fob. 

1? Noba rua rik mar onswos ongga didif duntunggom 
oisouska owesa efek jeska Efena Ebsi fob. Didif 
dumftuftu gu rua osok gij Allah efen oga ongga 

oufamofa osok gij Yesus Kristus jeska kota Yerusalem 
ojgomuja onjoros rejrej monuh Ilirikum tein. Jefeda 
didif dimfesij rot efen oga gij monuh insa koma oisa 
fob. 

20 Noba ebeibeyaif didif dudou os difesij rot Allah 
oga ongga oufamofa gij monuh enjgineg ongga 
rusnok rineg mar osok gij Yesus Kristus oga enesi. 
Jeska didif dunodou os difesij mar osok gij Allah oga 
ongga oufamofa gu rusnok ongga ringg rot mar insa 
koma fob guru. Jeska koma bera erek osnok egens 
ongga ofra mod efeb esij mowuj mosu ongga osnok 
enjgineg efen ojgomu. 

21 Tina didif dudou os difesij rot Allah oga skoita 
rusnok ongga rineg enesi jeskaseda rudou ebriyi 
gij tein. Koma morototuma erek mar ongga nabi 
egens onggu gij Mar Efeyi Ebsi sis fob erek kef oida, 
"Rusnok ongga rineg rot efen ofoka sis fob enesi bera 
rimejginaga rot Ofa si. Noba rua ongga rinejginaga 
rot efen oga enesi bera rudou emebriyi gij si." 

22 Erek gij ari mega ofoj ofoukou fob bera didif 
dudou os dujogog iwa gij kota Roma. Tina dedin mar 
ongga dimfarur rot bera eragou joug didif jefeda 
dinen skoita iwa jah suma enesi. Noba ebeibeyaif 
mar ongga didif dimfarur jah sif bera erek oisa fob. 

23 (15:22) 

24 Jefeda didif dudou os dijek iwa gij mona ongga 
didif dija jah monuh Spanyol. Nou ongga didif dingker 
morototuma jera iwa gij mona ongga adaij fob, beda 
iwa yufij didif rot mar ongga ducosu rot fogora didif 
dumotoiru jah monuh Spanyol tein. 

25 Erek koma tina didif dimeja jah kota Yerusalem 
sismeni fog. Jeska didif dudou os durka fifi nou Allah 
efen rusnok gij kota insa koma fog. 

26 Koma jeska rusnok ongga ruroru Yesus Kristus 
gij monuh Makedonia jera monuh Akaya runcunc 
rudou ongga eskeiramera fob fogora ringkeba rerin 
fifi egema nou Allah efen rusnok ongga rufojingki gij 
kota Yerusalem. 

27 Rua risinsa rudou os rikeba rerin fifi insa koma, 
tina rua rucosu rot rutunggom mar insa koma 
ojgomu. Jeska rua, ongga erek Yahudi guru, bera 
rinsma oufamofa eteb jeska Allah fob. Noba koma 
bera en oisouska rusnok Yahudi ongga rumftuftu rua 
rot Allah efen oga ongga oufamofa sis fob. Jefeda 
adaij nou rua rufij rusnok ongga Yahudi sons fogora 
rikeba rerin fifi egema nou rua ongga rufojingki 
ojgomu. 

28 Nou ongga didif dita fifi insa koma gu rua ongga 
rufojingki gij kota Yerusalem fob, beda didif dimeja 
skoita iwa gij kota Roma askesi dincira jah monuh 
Spanyol. 

29 Noba didif dijginaga rot oida gij mona insa koma 
bera Allah emeita oufamofa eteb gu mimif nomnaga 
Oisouska Yesus Kristus si. 

30 Edohuji, didif duis gu iwa jeskaseda iwa yufij didif 
fogora yum iteij gu Allah nou didif rot mar ongga 
dimfarur gij ainsa kef tein. Iwa itunggom mar insa 
koma nou didif ojgomu, jeska mimif bera erek ebic 
egens oisouska Yesus Kristus fob. Noba Efena Ebsi 
ofij mimif fogora mudou omokorema ojgomuja. 

31 Iwa yum iteij jeskaseda Allah omoskotu didif 
jeska rusnok rineya gij monuh Yudea ongga runororu 
Allah guru. Jeska rua rudou os rutunggom mar ongga 
ofogog skoita didif. Noba yum iteij jeskaseda fifi 
ongga didif durka jah kota Yerusalem nou Allah efen 

rusnok jah suma bera emereita rudou eskeira eteb 
rot. 

32 Noba erek Allah odou os rot, beda didif dimeja 
skoita iwa rot dudou ongga eskeiramera ojgomu. 
Beda didif dimeker keingg dufons askesi diker jera 
iwa jah suma ros. 

33 Didif duis gu Allah ongga eita eiteij ah ongga 
eskeira gu rusnok jeskaseda Ofa omofij iwa tein 
ojgomuja. Ainsoma. 

1 6 1 Gij surat kef didif dudou os difesij mar gu iwa 
osok gij osnok egens ongga ofoka Febe. Ofa 

tein ororu Yesus Kristus fob. Noba Ofa bera osnok 

egens ongga ofij ebirfager Mod Ari gij kota Kengkrea. 

2 Didif duis gu iwa jeskaseda iwa iroun ofa 
erek yeyin ihuj egens ongga ororu Yesus Kristus 
morototuma erek iwa fob. Icunc idou ongga okora 
rot ofa erek Allah efen rusnok nomnaga rucunc rudou 
ongga omokorema. Noba ofij ofa rot mar ongga ofa 
OCOSU rot, jeska sis fob ofa omfij didif jera rusnok 
enjgineg tein rot mar ongga memef mocosu rot tein 
fob. 

3 Erek koma noba didif dudou os duisu Priskila 
jera efen mahina Akwila ongga gomfij Yesus Kristus 
morototuma jera didif. 

^Sis fob goga gofij didif rot mar okum ongga angh 
keingg didif, jefeda mar ofogog ah keingg goga tein 
gij mona insa koma. Didif duis oufamofa eteb gu 
goga jeska goga gomfij didif erek insa koma fob. 
Noba rusnok Mod Ari ongga erek Yahudi guru, rua 
tein ruis oufamofa gu goga jeska goga gomfij didif 
erek insa koma sis fob. 

? Noba didif duisu rusnok nomnaga ongga 
rumohoturuma gij gegan mod jeskaseda rugif 

gu Allah jah suma tein. Didif duisu dedin edohuj 
Epenetus ongga dudou okora rot tein. Ofa bera erek 
osumbohka rot rusnok nomnaga ongga ruroru Yesus 
Kristus gij monuh Asia fob. 

6 Noba didif duisu Maria tein. Ofa bera emfarur gij 
efen mar rot ahais jeskaseda ofij iwa. 

7 Noba didif duisu Andronikus jera Yunius tein. Goga 
tein gerek gosnok Yahudi ongga gengker gij mod 
oskusk morototuma jera didif sis fob. Goga bera erek 
Yesus efen rasul ongga ofoufem tein. Noba goga 
gororu Yesus Kristus gokag jeska didif. 

8 Didif duisu Ampliatus ongga dudou okora rot erek 
osnok egens ongga ororu Tuhan fob. 

? Noba didif duisu Urbanus tein. Ofa bera osnok 
egens ongga omfij Yesus Kristus morototuma jera 
didif. Noba didif duisu dedin edohuj Stakhis ongga 
dudou okora rot tein. 

10 Noba didif duisu Apeles tein. Erek mar okum ah 
keingg ofa ojgomuja, tina ofa odou okora rot Yesus 
Kristus ojgomuja. Noba didif duisu rusnok nomnaga 
ongga ringker morototuma jera Aristobulus tein. 

11 Noba didif duisu Herodion tein. Ofa bera jeska rua 
ongga Yahudi morototuma erek didif tein. Noba didif 
duisu rusnok nomnaga ongga ringker gij Narkisus 
efen mod ongga ruroru Tuhan Yesus fob. 

12 Didif duisu Trifena jera Trifosa tein. Gojaga 
gegeka insa koma bera gemfarur rot ahais nou 
Tuhan fob. Noba didif duisu dedin edohuj Persis 
ongga dudou okora rot. Ofa tein emfarur rot ahais 
nou Tuhan fob. 

13 Noba didif duisu Rufus ongga ororu Tuhan rot 
ongkoska fob. Noba didif duisu ofa efen mosu ongga 
ofij didif erek ofa ofij efen efesa. 

1^ Noba didif dudou os duisu Asinkritus ni, Flegon 
ni, Hermes ni, Petrobas ni, Hermes ni, jera dedin 
edohujir nomnaga ongga rumohoturuma morototuma 
jera rua tein. 

15 Noba didif duisu Filologus jera Yulia ni, Nereus 
jera efen meyeser tein ni, Olimpas jera Allah efen 
rusnok nomnaga ongga rumohoturuma morototuma 
jera rua ni. 

16 Gij mona ongga iwa imorodosuma beda yagei 
itma erek irocunc rot oida idou omokorema. Rusnok 
gij Yesus efen Mod Ari nomnaga jah sif ruisu iwa 
nomnaga tein. 

17 Edohuji, didif duis gu iwa jeskaseda iwa yut joug 
idou efesi ahais rot rusnok enjgineg ongga rusos 
iwa jeskaseda yuga omosokuma fogora imekebema. 
Noba yut joug idou efesi jeska rusnok ongga rusos 
rineya rudou efesi fogora runororu Allah oga deika 
guru. Rua bera rukoja mar ongga tenten ongga 
rusnok enjgineg rumftuftu gu iwa sis fob. Jefeda iwa 
ibes ifaga jeska rua ojgomu. 

18 Rusnok ongga rita mar erek insa koma bera 
runofij mifmin Tuhan Yesus Kristus guru. Tina rua 
rutunggom mar ongga ereita risinsa rudou eskeira 
rot ojgomu. Rua rifesij mar rot ruga ongga erek 
ongkoskamoka jeskaseda rurokrusa rusnok enjgineg 
ongga rudou osumsumu rot rerin mar ongga ofogog 
erek insa koma. 

1? Rusnok ongga ruroru Yesus Kristus jah sif bera 
ringg rot teinefa iwa yugif gu Allah rot efen oga 
fob. Jefeda koma bera ereita dudou efesi erek 
eskeiramera eteb rot. Tina didif duis gu iwa jeskaseda 
ita idou ongga ocosu efei ahtah rot mar ongga 

ongkoska, noba ita idou ahais rot mar ongga ofogog 
ojgomuja. 

20 Allah, ongga eita eiteij ah ongga eskeira gu 
rusnok, bera emagob Bilis fogora ofa emesiri gu iwa 
si. Noba onjoros mona insa koma bera didif dumom 
diteij gu mifmin Tuhan Yesus Kristus jeskaseda Ofa 
ocunc efen odou ongga oufamofa eteb skoita iwa. 

21 Timotius ongga ofij Yesus morototuma jera didif 
jah sif bera oisu iwa tein. Noba Lukius ni, Yason ni, 
Sosipater ni, ongga jeska rua ongga Yahudi, bera 
ruisu iwa tein. 

22 Didif dufoka Tertius. Didif bera ongga dufij Paulus 
fogora dugu keingg mar gij surat egens kef nou Ofa. 
Didif tein duisu iwa oisouska Tuhan ofoka. 

?3 Gayus tein oisu iwa. Ofa bera ofij didif fogora 
dingker gij efen mod. Noba ofa tein ofij rusnok 
Kristen jah sif jeskaseda rumohoturuma gij efen mod. 
Noba Erastus ongga ot joug kota insa kef efen fifi, 
ofa tein oisu iwa. Noba mefmen mohuj Kwartus, ofa 
tein oisu iwa. 

24 (Didif duis gu mifmin Tuhan Yesus Kristus 
jeskaseda Ofa eita oufamofa eteb gu iwa nomnaga. 
Ainsoma.) 

25 Didif dudou os jeskaseda Allah esma ofoka ongga 
aksa eteb. Jeska oisouska efen oga ongga oufamofa 
ongga didif difesij gu rusnok fob, noba oisouska efen 
oga ongga osok gij Yesus Kristus, bera Ofa omofij 
rusnok jeskaseda ruroru Ofa rot tenten ojgomuja. Sis 
fob, oga insa koma osok gij Yesus Kristus bera ah 
jejema jeska rusnok gij mona ongga dektek fob. Tina 
ebeibeyaif bera Allah oncunc rot oga insa koma gu 
rusnok fob. 

26 Ofa oncunc oga insa koma rot koisoisa oisouska 
mar ongga nabi-nabi runggu gij Mar Efeyi Ebsi sis 
fob. Noba oisouska Allah, ongga anggot rot mar insa 
kef, bera rusnok rimfesij rot efen oga insa koma gij 
monuh nomnaga jeskaseda rusnok rumororu efen 
oga ongga oufamofa insa koma. Beda rua tein rimeita 
mar jeni efen oga insa koma ojgomuja. 

27 Allah bera efen odou ongga ebriyi gij mar erek 
eteb ekirsa jeska rusnok nomnaga ojgomu. Noba 
didif dudou os jeskaseda Ofa esma ofoka ongga aksa 
eteb rot mona ongga ah aibin ojgomuja oisouska 
Yesus Kristus. Ainsoma. 


1 Korintus 


1 1 Surat kef jeska didif Paulus. Didif bera erek 
rasul egens ongga Yesus Kristus oncunc fob. Ofa 
oncunc didif erek koma jeni Allah odou os rot. Noba 
mifmin muhuj Sostenes tein eneker morototuma jera 
didif jah sif. 

? Iwa bera irek rusnok ongga Allah efen noba 
ongga imohoturuma gij kota Korintus. Noba didif 
dagot gu iwa oida Allah eita yeyin idou ongga egens 
morototuma jera Yesus Kristus fob, fogora iwa irek 
Ofa efen rusnok ongga idou ebsi komowa fob. Ofa 
eita mar koma gu rusnok gij monuh enjgineg tein 
ongga rumohoturuma jeskaseda rugif gu mifmin 
Tuhan Yesus Kristus ongga rua tein ruis erek rerin 
Tuhan. 

3 Magef mam maiteij jeskaseda mifmin mika Allah 
jera mifmin Tuhan Yesus Kristus geita oufamofa eteb 
gu iwa ojgomuja. Noba magef tein mam maiteij 
jeskaseda Allah eita eiteij ah ongga eskeiramera gu 
iwa ongga ingker gij kota Korintus. 

^Didif duis oufamofa eteb gu Allah rot iwa 
ojgomuja. Jeska oisouska efen oufamofa ongga Ofa 
eita gu iwa fob, bera iwa inroru Yesus Kristus fob. 

? Noba, Jeska iwa iroru Ofa fob, jefeda Ofa omfij 
iwa gij mar ofoukou fob. Koma bera, Ofa omfij iwa 
jeskaseda ita idou efesis fogora ijginaga rot teinefa 
ifesij mar osok gij Ofa gu rusnok enjgineg. Noba Ofa 
tein omfij iwa jeskaseda idou ebriyi gij rot efen oga. 

6 Jeska Allah bera ongga oncunc rot mar nomnaga 
ongga memef moftuftu gu iwa rot sis bera fob osok 

Ofa oida mar koma bera erek tenten ojgomu. Jefeda 
iwa inroru Kristus fob. 

7 Noba askesi iwa yug moroju rot mona ongga 
Tuhan Yesus Kristus ongksons en, beda yeyin owesa 
efek nomnaga ongga Efena Ebsi Allah eita gu rusnok 
nomnaga fob ongga ruroru Yesus ojgomu. 

8 Noba Allah emeita idou ahais ojgomuja onjoros 
mona ongga mifmin Tuhan Yesus Kristus ongksons 
en fob. Beda gij mona insa koma bera Allah enek 
yeyin mar ongga oska egema tein jinaga guru. 

? Mimif mijginaga rot mar insa koma jeska Allah 
omotunggom mar nomnaga ongga Ofa anggot rot si. 
Noba Ofa bera ongga oncunc iwa jeskaseda ijerek 
egens jera Yesus Kristus ongga erek mimif Tuhan 
efen efesa. 

10 Edohuji, didif duis gu iwa oisouska mifmin Tuhan 
Yesus Kristus efen owesa efek jeskaseda iwa inoga 
omosokuma noba inemekebema rot ebic egens efen 
ebirfaga ongga ofoka aksa ekirsa jeska ebic egema 
efen guru. Tina ongga oufa bera iwa ita idou egens 
rot mar ongga iwa insujohu osok gij Yesus efen oga 
ojgomu. Noba iwa tein yuitij moguma fogora ita mar 
rot idou egens. Jeska koma bera ongga eita Allah 
odou eskeiramera rot ojgomu. 

11 Didif dinagot mar insa kef gu iwa jeska rusnok 
rineya ongga mod etma Kloe ranggot gu didif oida 
ineya jeska iwa ifekesa bera yuga omosokuma 
ojgomuja. 

1? Koma bera, ineya jeska iwa ifekesa yagot oida, 
"Memef mororu Paulus ojgomu." Noba ineya yagot 
oida, "Memef mororu Apolos ojgomu." Noba ineya 
yagot oida, "Memef mororu Kefas." Noba ineya yagot 

oida, "Memef bera ongga mororu Kristus rot tenten 
ojgomu noba iwa bera guru." 

13 Wah! Enadaij nou iwa ikeba Kristus dogdog rot 
ebic egens egens erek koma jinaga guru! Noba didif 
Paulus tein dinagos tumu mega salib nou iwa guru. 
Noba iwa ineita baptis jeskaseda ijerek ebic egens 
ongga iroru didif ojgomu guru. 

1^ Didif disinsa dita baptis gu Krispus gonu Gayus 
ojgomu, noba dineita baptis gu rusnok rineya jeska 
iwa guru. 

15 Jefeda enadaij nou rineya ragot oida didif dita 
baptis gu rusnok jeskaseda rua ruroru didif ojgomu 
guru. 

16 (Yo tenten, didif dita baptis gu Stefanus jera efen 
rusnok ongga ringker jera ofa tein. Tina didif dudou 
enah keingg rot rineya ongga didif dita baptis gu rua 

uru.) 

17 Didif dita baptis gu rusnok oskiyai ojgomu, jeska 
Kristus onobk didif jeskaseda dita baptis gu rusnok 
nomnaga guru. Tina ongga tenten bera, Ofa obk didif 
jeskaseda dagot rot Allah efen oga ongga oufamofa 
ojgomu. Noba didif dinera duga ongga rusnok 
enjgineg rusujohu oida dudou erek efesis eteb rot 
guru. Tina didif dira duga ongga erek giskini ojgomu. 
Didif dita erek koma jeskaseda mar ongga didif 
dimfesij rot Allah oga osok gij Yesus, ongga anggos 
tumu mega salib, bera ongga oroku rua rudou skoita 
Yesus fogora ruroru Ofa tein. 

18 Erek koma jeska gij mona ongga rusnok, ongga 
rimeja jah mahmei, bera rig rot oida Yesus agos tumu 
mega salib jeskaseda osuwa mimif jeska mifmin mar 
ongga oska fob, beda rua rusujohu oida mucuwei 
mar rot ojgomu. Tina gij mona ongga mimif mig rot 


1 Korintus 1 769 


oga ongga oufamofa insa koma, beda koma orocunc 
rot owesa efek eteb ongga Allah eita gu mimif fob. 

1? Koma jeni erek mar ongga Allah anggot gij Mar 
Efeyi Ebsi sis fob oida, "Didif dumohoda rot mar 
ongga rusnok rusujohu gij rudou efesi ongga erek 
efesis eteb fogora orowora ojgomu. Noba Didif 
dumohoda rot mar ongga rusnok rusujohu bera 
rudou ebriyi eteb gij fogora emeseiseifa rot rua 
ojgomu si." 

20 Jeska mar ongga rusnok mebif runsujohu 
rot oisouska rerin rudou ongga efesis eteb bera 
onofoufem skoita Allah guru. Noba rusnok ongga 
runsujohu oida rerin rudou erek efesis eteb gij hukum 
agama Yahudi, beda Allah osujohu rot oida rua tein 
bera erek mar ongga onofoufem skoita Ofa guru. 
Noba rusnok ongga runsujohu oida ruga emesedema 
rot rudou ongga ebriyi eteb gij, beda Allah osujohu 
oida rua tein bera erek mar ongga onofoufem skoita 
Ofa guru. 

21 Jeska rusnok mebif rusujohu rot oida rua rita 
rudou egens jera Allah oisouska risinsa rerin rudou 
efesi ojgomu. Tina Allah efen odou ongga efesis 
eteb ekirsa fogora onorons erek koma guru. Noba 
rusnok mebif rusujohu rot oida oga ongga oufamofa 
osok gij Yesus Kristus bera erek ocuwei mar ojgomu. 
Tina oga ongga oufamofa koma bera ongga Allah 
ocunc oisouska efen odou ongga ongkoska jeskaseda 
osuwa rusnok jeska rerin mar ongga oska nomnaga. 

22 Rua ongga Yahudi rusujohu rot oida oga ongga 
oufamofa insa koma bera erek ocuwei mar ojgomu. 
Jeska rua ruis oida rusnok rutunggom mar onswos 
sismeni fog jeskaseda rik gu riteij fogora rumororu. 
Noba rua ongga Yahudi guru rusujohu rot oida oga 

ongga oufamofa insa koma bera erek ocuwei mar 
ojgomu. Jeska erek rusnok enjgineg rimera rudou 
ongga efesis eteb rot fogora rucunc rot mar koma 
efen ofou jeni ojgomu, beda rua rumororu. 

23 Erek koma, tina memef mefesij rot oida, Yesus 
Kristus anggos tumu mega salib jeskaseda osuwa 
mimif jeska mifmin mar ongga oska. Tina oga ongga 
oufamofa insa kef bera erek mamu ongga rua ongga 
Yahudi rukockoreta rot. Rua rukockoreta rot jeska 
rudou onororu oga ongga oufamofa insa koma guru. 
Noba rua ongga Yahudi guru rusujohu rot oida oga 
insa koma bera erek ocuwei mar ojgomu. 

24 Tina Allah oncunc rusnok rufoukou erek efen 
rusnok fob. Rineya erek rua ongga erek Yahudi jera 
rineya ongga erek Yahudi guru tein. Noba gij mona 
ongga rua insa koma rig rot oga insa koma osok gij 
Yesus Kristus, beda rudou ebriyi gij rot oida Allah 
oncunc efen owesa efek eteb gu rua fob. Noba rua 
tein rudou ebriyi gij rot oida Allah efen odou ongga 
efesis eteb ekirsa jeska mar nomnaga. 

25 Jeska gij mona juens bera rusnok mebif rusujohu 
rot oida mar ongga Allah ontunggom bera erek 
ocuwei mar ojgomu. Tina ongga tenten bera, mar 
ongga Ofa ontunggom insa koma orocunc rot oida 
Ofa efen odou ongga efesis eteb ekirsa jeska rusnok 
nomnaga. Noba gij mona juens bera rusnok mebif 
rusujohu rot oida Allah onowesa efek eteb guru. Tina 
ongga tenten bera Allah efen owesa efek ongga eteb 
ekirsa jeska rusnok nomnaga. 

26 Edohuji, iwa idou ah keingg rot mar ongga rusnok 
enjgineg runsujohu rot iwa gij mona ongga Allah 
enjeka gu iwa erek efen rusnok sismeni fob. Gij 
mona insa koma bera rua rusujohu rot oida rineya 


1 Korintus 1 771 


jeska iwa bera rudou osumsumu ojgomu. Noba rua 
rusujohu oida rineya jeska iwa bera runowesa efek 
tein guru. Noba rua rusujohu oida rineya jeska iwa 
bera runofoka aksa tein guru. 

27 Tina Allah bera oncunc iwa insa koma nomnaga 
erek efen rusnok fob. Ofa otunggom mar erek koma 
jeskaseda rusnok ongga runororu Ofa guru, jera 
rusnok ongga rusujohu rot oida rudou ebriyi eteb gij 
mar fob bera mojen rua rot ojgomu. Noba Allah bera 
ongga oncunc rua insa koma ongga rusnok enjgineg 
rusujohu rot oida runowesa efek guru. Ofa oncunc 
rua insa koma jeskaseda rusnok ongga runororu Ofa 
guru, noba ongga rufra risinsa rufoka erek aksa bera 
mojen rua rot ojgomu. 

28 Allah oncunc rua insa koma ongga rusnok 
enjgineg rusujohu rot oida runofoka aksa guru ni, 
jera rua ongga rusnok enjgineg ruga oruh rua ni, 
jera rua ongga runowesa efek guru ni. Ofa oncunc 
rua insa koma nomnaga jeskaseda rija erek Ofa efen 
rusnok ojgomu. Noba Ofa otunggom mar insa koma 
jeskaseda mar nomnaga ongga rusnok mebif risinsa 
runsujohu rot ongga erek ofoufem bera orowora rot 
ojgomu. 

?9 Ofa ontunggom mar insa koma nomnaga 
jeskaseda enadaij nou rusnok egema tein risitit 
risinsa rufoka rot oida Allah oncunc rua tein erek efen 
rusnok guru. 

30 Tina Allah bera ongga eita idou ongga egens jera 
Yesus Kristus fob. Noba iwa isma idou erek koma 
oisouska mar ongga Yesus Kristus ontunggom fob. 
Beda oisouska mar koma bera mifmin mudou ebriyi 
gij rot teinefa Allah efen odou ongga efesis eteb. 
Noba mifmin mudou ebriyi gij mar insa koma jeska 

Yesus bera ongga Allah onobk jeskaseda ofij mimif 
fogora oskotu mimif jeska mifmin mar ongga oska 
fob. Erek koma jefeda mimif misma mudou ongga 
efen mar ongga oska oskiyai tein guru fob, tina 
ongga ebsi komowa ojgomu. 

31 Runggu gij Mar Efeyi Ebsi rot oida, "Rua ongga 
rudou os rifaga ouka, beda rinefaga ouka rot risinsa 
guru, tina rua rifaga ouka rot Allah efen ofoka 
ojgomu." 

2 ! Edohuji, gij mona ongga didif dinsaga keingg 
iwa jeskaseda dagot rot Allah oga ongga Ofa 
ocunc gu mimif sismeni fob, beda dinera duga ongga 
rusnok rusujohu oida dudou bera erek efesis eteb rot 
guru. Noba didif dinera duga ongga erek ongkoska 
eteb tein guru. Tina didif dagot mar oisouska duga 

ongga erek giskini ojgomu. 

? Jeska gij mona insa koma bera didif dudou os 
dimagot rot mar ofoka egens gu iwa ojgomu. Mar 
ofoka egens koma bera osok gij Yesus Kristus, noba 
rot teinefa Ofa anggos tumu mega salib nou mimif 
fob. 

3 Erek koma noba gij mona insa koma bera didif 
dunoisum gij disinsa dedin owesa efek jinaga guru. 
Jeska didif dedin owesa efek enadaij nou guru. Tina 
didif din skoita iwa rot dudou ongga eriaga ni, dudou 
ongga emeesa ni, noba dudou ongga osousoyu 
ojgomu. 

^Noba mar ongga didif danggot gu iwa ni, era mar 
ongga didif dumftuftu gu iwa ni, bera enen jeska 
dudou ongga efesis eteb jeskaseda duroku idou 
fogora imororu Yesus guru. Tina Efena Ebsi Allah 
bera ocunc rot efen owesa efek gu iwa oisouska mar 

ongga didif danggot fogora iwa ijginaga rot oida oga 
koma bera en jeska Allah fob. 

? Didif dutunggom erek koma jeskaseda mar ongga 
iwa ingg fogora iroru Yesus rot bera en jeska Allah 
oga ojgomu. Noba oga koma enen jeska rusnok 
ongga rudou ebriyi eteb gij mar jinaga guru. 

6 Erek koma tina, gij mona ongga memef moftuftu 
rusnok ongga ruroru Yesus rot tenten fob, beda 
memef moftuftu rot modou ongga ebriyi eteb gij 
ojgomu. Tina mar ongga modou ebriyi gij kef bera 
enen jeska rusnok mebif guru. Noba koma bera enen 
jeska rusnok ongga rufoka aksa ongga rudou ebriyi 
eteb gij tein jinaga guru. Jeska Allah omohoda rot rua 
insa koma rerin riteij ah nomnaga gij mona ongga 
Yesus ongksons en fob, fogora omorowora ojgomuja. 

7 Noba mar ongga memef moftuftu oisouska modou 
ongga ebriyi gij bera en jeska Allah efen odou ongga 
ebriyi gij mar ojgomu. Sis dojunmeni bera mar ongga 
Allah ensejah nou efen rusnok angh jejema jeska 
rua ros. Noba Ofa ensejah mar insa koma sis mona 
ongga Ofa onotunggom mebif jera mebaga tein 
enesi. Beda Ofa esejah mar insa koma jeskaseda gij 
mona kahma, beda Ofa emeita ofoka eteb gu mimif 
nomnaga ongga erek efen rusnok si. 

8 Noba rusnok ebirfager rinejginaga rot teinefa 
Allah efen odou ongga ebriyi eteb gij erek koma 
enesi, jeska rudou onoroun Yesus Kristus guru. 
Mimif mijginaga rot erek koma jeska rua tein erek 
runtob mifmin Tuhan, ongga ofoka aksa eteb, tumu 
mega salib sis fob. Jefeda koma orocunc rot oida rua 
rinejginaga rot Allah efen odou ongga ebriyi eteb gij 
mar enesi. 

? Noba koma jeni erek mar egens ongga Allah 
anggot rot gij Mar Efeyi Ebsi erek kef oida, "Rusnok 
egens ai tein rinejginaga rot guru era rinereneni rot 
tein guru osok gij mar ongga oufamofa ongga Allah 
ensejah nou efen rusnok ongga rudou okora rot Ofa." 

10 Erek koma, tina Allah bera oncunc rot mar insa 
koma nomnaga gu mimif oisouska Efena Ebsi fob. 
Jeska Efena Ebsi bera eyajga joug fogora ejginaga 
rot mar insa koma nomnaga efen ofou ongga okum. 
Noba rusnok rudou enebriyi gij mar insa koma guru. 

11Jeska osnok egens esinsiyai tein bera ejginaga rot 
meidu ongga ah gij esinsa efen odou efesi ojgomu, 
noba rusnok enjgineg bera guru. Erek koma tein, 
Efena Ebsi Allah esinsiyai ojgomu bera ejginaga rot 
mar ongga angh gij Allah odou efesi ojgomu, noba 
rusnok enjgineg bera guru. 

1? Erek koma tein, mimif munororu mar koma 
ongga rusnok mebif rudou ebriyi gij guru. Tina mimif 
muroru mar koma ongga Efena Ebsi Allah onocunc 
gu mimif jeskaseda mudou ebriyi gij mar insa koma 
ongga Allah eita gu mimif rot odou ongga eskeira 
fob. 

13 Erek koma jefeda, mar koma ongga memef 
manggot rot bera onororu meidu ongga rusnok mebif 
ruftuftu rot rudou ongga efesis jinaga guru. Tina mar 
koma ongga manggot rot bera oisouska meidu ongga 
Efena Ebsi oftuftu gu memef sis fob ojgomu. Jefeda 
memef mera oga insa koma ongga Efena Ebsi oftuftu 
gu memef fob, fogora moroftuftu rot mar nomnaga 
ongga Allah ondou os otunggom nou mimif ojgomu. 

1^ Erek osnok egens onororu Yesus rot tenten guru 
fogora Efena Ebsi eneker gij odou efesi guru, beda 
ofa bera ongga okoja mar koma ongga Efena Ebsi 

Allah omftuftu gu mimif fob. Ofa eita mar erek koma 
jeska ofa osujohu rot oida mar koma bera erek oska 
ojgomu. Noba ofa tein onodou ebriyi gij mar koma 
jinaga guru. Jeska oisouska Efena Ebsi Allah ongga 
angh gij mudou efesi fob bera rusnok rudou emebriyi 
gij mar ongga en jeska Allah si. 

15 Erek koma, tina rua ongga Efena Ebsi engker 
gij rudou efesi bera rudou ebriyi gij mar insa kef 
nomnaga fob. Tina rua ongga Efena Ebsi eneker gij 
rudou efesi guru, rua bera rudou enebriyi gij mar insa 
koma fogora runoga ojga rot rusnok insa koma guru. 

16 Frek koma jeska runggu gij Mar Efeyi Ebsi oida, 
"Osnok egens ai tein enejginaga rot mar ongga 
Tuhan osujohu rot gij efen odou efesi jinaga guru. 
Jefeda enadaij nou rusnok risisi joug Ofa rot mar 
guru." Erek koma tina, mimif ongga muroru Yesus 
fob bera misma mudou ongga musujohu rot mar 
morototuma erek Yesus Kristus odou osujohu rot mar 
ojgomu. 

! Edohuji, gij mona ongga didif dingker jera iwa 
sis fob bera didif danggot mar gu iwa erek rusnok 

ongga ruroru mar ongga Efena Ebsi oncunc gu rua 
rot ahais fob. Jeska gij mona insa koma bera iwa 
iroru Yesus Kristus erek efeinah ros. Jefeda didif 
duftuftu mar gu iwa erek rusnok ongga ruroru mar 
ongga rudou eftirir keingg ros ojgomu. Didif dita mar 
erek koma jeska iwa iroru Kristus erek efeinah ros, 
noba idou enebriyi eteb gij Allah oga rot tenten enesi. 

? Giskini bera rusnok rineita marska gu rerin riser 
ongga riferatefa ros guru. Tina rua rita mengk 
gu riferatefa koma ojgomu. Erek koma tein, didif 
duftuftu iwa rot mar ongga ai erek osufou ojgomu. 
Noba erek enadaij nou eferatefa et marska enesi, 

beda erek koma tein didif dunoftuftu mar ongga 
okum gu iwa enesi. Jeska iwa idou enebriyi gij mar 
erek eteb enesi. 

3 Didif dita mar erek koma jeska iwa iroru mar oska 
ongga idou eftirir keingg ojgomuja ros. Koma erek, 
idou emejiseima noba yuga omosokuma tein. Noba 
mar koma bera ongga ocunc rot oida iwa iroru mar 
ongga oska ros morototuma erek rusnok ongga 
runororu Kristus guru. 

^ Jeska gij mona ongga iwa yuga omosokuma erek 
kef oida, "Memef mororu mar ongga Paulus oftuftu 
ojgomu," era rineya ragot oida, "Memef mororu mar 
ongga Apolos oftuftu ojgomu." Beda koma orocunc 
rot oida iwa ita mar erek rusnok ongga runororu 
Yesus guru roso. 

? Erek koma tein, iwa idou ah keingg rot oida 
didif jera Apolos bera erek masnok giskini ongga 
maftuftu mar rot Allah oga ojgomu. Noba jeska 
magef maftuftu rot Allah oga gu iwa, jefeda iwa iroru 
Kristus fob. Magef bera matunggom mar ongga Allah 
oncunc gu magef ojgomu morototuma erek rusnok 
enjgineg ongga runtunggom mar ongga Allah oncunc 
gu rua tein fob. 

6 Didif bera ongga duftuftu Allah oga rot sismeni gu 
iwa ongga Korintus erek osnok egens ongga sismeni 
erefa marsi gij mekeni. Noba Apolos bera ongga en 
okahma noba oftuftu iwa rot Allah oga deika, erek 
osnok egens en okahma noba era mei eres marsi insa 
koma. Erek koma tina iwa idou ebriyi gij Allah oga 
insa koma oisouska Allah esinsiyai ongga ofij iwa rot 
tein. Koma erek Ofa ofij marsi insa koma jeskaseda 
er ojgomuja. 


1 Korintus 3 777 


7 Jefeda didif ongga duftuftu osok gij Allah oga rot 
sismeni, era Apolos ongga en okahma noba oftuftu 
rot Allah oga deika bera onofoufem guru. Koma erek 
osnok egens ongga erefa marsi era osnok egens 
ongga era mei eres marsi koma onofoufem tein 
guru. Tina Allah esinsiyai bera ongga ofoufem. Jeska 
oisouska Ofa ongga onofij iwa bera idou ebriyi gij 
efen oga insa koma fogora iroru ojgomuja. 

8 Jefeda osnok egens erefa marsi gij efen mekeni 
noba osnok egens eneya era mei eres marsi insa 
koma, tina mar ongga gegeka tein gontunggom 
koma bera erek gegeka tein ofoufem. Noba goga 
gemesma gegan gofons ororu jeni mar ongga 
gontunggom fob. Koma bera, goga gemet maat jeska 
mekeni insa koma si. Erek koma tein, memef ongga 
mefarur morototuma rot Allah oga bera memesma 
mefmen mofons jeska Allah ororu jeni mar ongga 
montunggom nou Ofa fob. 

? Erek koma jeskaseda iwa ijginaga rot oida memef 
nomnaga ongga moftuftu rot Allah oga bera erek 
morototuma ojgomu. Jeska memef mefarur rot Allah 
noba nou mesinsa bera guru. Noba erek osnok egens 
efen mekeni ongga rusnok enjgineg rimfarur gij, 
beda iwa tein bera erek mekeni ongga osnok egens 
efen, noba ongga rusnok enjgineg rimfarur gij. 

10 Iwa tein bera erek mod egens ongga Allah ei nou 
esinsa fob. Noba didif bera erek osnok egens ongga 
Allah obk rot odou oufamofa jeskaseda duftuftu 
osok gij efen oga rot iskusk gu iwa tein. Noba gij 
mona ongga osnok egens esejah mar jeskaseda ei 
mod ongga efeinah, beda sismeni bera ofa erefa 
mowuj mosu rot iskusk fog. Erek koma tein, didif din 
jeskaseda duftuftu mar ongga sismeni osok gij Allah 

oga rot iskusk gu iwa. Noba erek rusnok egema tein 
rin noba rufra mod koma efen efeb gij, erek koma 
tein rusnok egema tein rin noba ruftuftu rot Allah 
oga deika gu iwa. Erek koma tina, erek osnok egens 
eisisi keingg esinsa rot teinefa ofa ei mod koma, beda 
orofosut osnok egens egens tein eisisi keingg esinsa 
rot teinefa ofa oftuftu rot Allah oga gu rusnok. 

11 Rusnok ongga rirefa mowuj mosu bera rinei mod 
egeka gij guru. Erek koma tein, rua ongga ruftuftu 
rot Allah oga bera ragot rot mar ofoka egens ojgomu. 
Ofoka egens koma osok gij Yesus Kristus. Ofa bera 
erek mowuj mosu nou mod ongga Allah efen. 

12 Rusnok rineya rira mar ongga ah aibin erek emas 
ni, perak ni, mamu ongga eirirber ni jeskaseda rirei 
mod. Noba rusnok rineya rira mar ongga enah aibin 
guru erek mega mohaha esda jeskaseda rirei mod. 

13 Noba gij mona ongga mah et mod gegeka tein, 
beda mah koma omorocunc rot mar ongga rira nou 
rirei mod koma bera erek ah aibin era gurei. Erek 
koma rot mar ongga rusnok ruftuftu rot Allah oga. 
Jeska Allah efen eisa omorocunc rot oida tenten ei 
era gurei. Ofa efen mah bera emereni rot tein fogora 
omorocunc rot mar ongga orofosut osnok egens 
egens omftuftu rot efen oga fob si. 

14 Noba gij mona ongga mah et mod ongga ahais 
tina eneseiseifa jinaga guru, beda erek koma tein 
rusnok ongga rumftuftu osok gij Allah oga rot tenten 
fob bera rimesma rerin rufons rot si. 

15 Tina erek mod egens ongga mah ereni tina 
eseiseifa ojgomu, beda erek koma tein rusnok ongga 
runoftuftu osok gij Allah oga rot tenten rerin rufons 
emeseiseifa si. Tina rua risinsa rumosuwa jeska Allah 
efen mah insa koma ojgomu. 

16 Didif dudou os disisi keingg iwa rot oida iwa bera 
erek mod egens ongga Allah ei nou esinsa ojgomu. 
Jeska Efena Ebsi Allah bera engker gij idou efesi. 

17 Jefeda erek rusnok rineya ruftuftu rot mar ongga 
tenten guru fogora rusnok enjgineg risiri gij mar 
ongga oska ojgomu, beda Allah omofra mar okum 
eteb keingg rua ongga ruftuftu mar insa koma 
si. Jeska Allah efen mod egens koma ongga ebsi 
komowa ojgomu. Noba iwa bera ongga erek Ofa efen 
mod egens koma. 

18 Twa inesitit isinsa ifaga rot oida idou ebriyi eteb 
gij mar fob guru. Jeska koma erek iwa ihurmei mar 
gu isinsa ojgomu. Jefeda iwa ineita idou ongga ebriyi 
gij mar ororu jeni mar ongga rusnok mebif rudou 
ebriyi gij guru. Erek iwa inororu mar morototuma 
erek rua ruroru guru, beda rua rumosujohu rot oida 
iwa idou osumsumu ojgomu. Skoidu, iwa irons rot 
ojgomu. Irons rot mar koma jeskaseda iwa isma idou 
efesi ongga ebriyi gij mar ongga erek Allah odou 
ebriyi gij mar ojgomu. 

1? Jeska rusnok mebif rusujohu rot oida rudou 
ebriyi eteb gij mar. Tina ahah Allah eiteij bera koma 
erek rua rucuwei mar ojgomu. Mimif mijginaga erek 
koma jeska runggu gij Mar Efeyi Ebsi sis fob oida, 
"Oisouska mar ongga rusnok mebif rutunggom rot 
rudou ongga ebriyi gij mar bera Allah ocunc rot oida 
rua rudou osumsumu rot mar ojgomu." 

20 Noba mar egema tein ongga runggu gij Mar Efeyi 
Ebsi agot erek kef oida, "Allah ejginaga rot oida mar 
ongga rusnok mebif runsujohu rot rudou ongga ebriyi 
gij mar bera onoufij rua oskiyai tein jinaga guru." 

21 Erek koma jefeda iwa inofra yeyin ebirfaga Mod 
Ari egens ongga iwa isujohu oida efen ofoka aksa 

ekirsa jeska egema efen ebirfaga guru. Jeska yeyin 
ebirfager jera mar nomnaga ongga angh gu iwa bera 
jeskaseda ofij iwa ojgomu. 

22 Koma erek, didif Paulus ni, Apolos ni, Kefas ni, 
mar nomnaga ongga Allah ontunggom gu mebif jera 
mebaga ni, yeyin iteij ah ni, era erek yanggos ni, mar 
nomnaga ongga iwa ik ebeibeyaif jera mar ongga 
imek jah mona kahma tein ni, mar koma nomnaga 
bera ah jeskaseda ofij iwa ojgomu. 

?3 Noba iwa bera ongga irek Yesus Kristus efen 
rusnok. Noba Ofa bera ongga en jeska Allah. 

4 ! Erek koma jefeda erek rusnok rusujohu rot 

oida memef bera erek rusnok ongga rumfij 
Yesus Kristus ojgomu, beda koma bera oufa. Jeska 
memef tein bera erek rusnok ongga Allah oncunc fob 
jeskaseda moftuftu rot efen oga ongga ah jejema 
jeska rusnok sis fob. 

? Giskini, erek rusnok rucunc osnok egens jeskaseda 
otunggom mar ongga ofoufem nou rua, beda ofa 
omotunggom mar koma rot odou ongga ocosu efei 
ahta ojgomu. 

3 Erek koma tein, didif duntunggom mar nou Allah 
rot dudou ongga ocosu efei ahta fob. Tina, erek 
iwa ongga Korintus era hakim agama egens tein 
ijeka joug didif osok gij mar ongga duntunggom nou 
Allah fob, beda koma onofoufem skoita didif guru. 
Noba didif dinemeesa rot koma tein guru. Didif tein 
dinejeka joug disinsa rot mar insa koma tein guru. 

^Noba erek didif dusujohu rot oida didif 
dunotunggom mar ongga oska oskiyai tein guru, 
beda koma onorocunc rot mar egema tein erek 
tenten jinaga guru. Jeska Tuhan esinsiyai bera ongga 

oga ojga rot oida didif duntunggom mar ongga oska 
fob ei era gurei. 

? Erek koma jefeda enadaij nou iwa isinsa yuga ojga 
rot mar ongga yeyin ebirfager era mar ongga rusnok 
egema tein runtunggom fob guru. Jeska gij mona 
ongga Tuhan ongksons en fob, beda Ofa omoga ojga 
rot mar ongga rusnok nomnaga runtunggom fob si. 

6 Edohuji, mar ongga didif dimfesij gu iwa insa 
koma nomnaga bera erek orocunc egens osok gij 
didif jera Apolos tein. Didif dimfesij rot mar insa koma 
jeskaseda durofij iwa rot tein. Noba erek iwa iroru 
mar ongga iwa ingk magef mantunggom fob, beda 
iwa tein imofokor gij mar egens kef ongga angh gij 
Mar Efeyi Ebsi oida, "Inofra osnok egens erek ekirsa 
jeska osnok egema tein guru." Iwa iroru oga insa 
koma fogora inofra yeyin ebirfager erek ekirsa jeska 
rineya rerin ebirfager guru. 

7 Noba rineya jeska iwa bera risitit risinsa rufoka 
oida rerin owesa efek adaij nou rucunc rot Guru-Guru 
ongga ofoufem ekirsa jeska Guru-Guru enjgineg. 
Erek tenten ei, beda Allah bera ongga emeita rerin 
owesa efek insa koma jera mar nomnaga gu rua 
koma ojgomu. Noba jeska Allah bera ongga eita 
owesa efek insa koma gu rua fob, jefeda enadaij nou 
rua risitit risinsa rufoka rot mar ongga rua rutunggom 
jinaga guru. 

8 Iwa isujohu rot oida yeyin owesa efek adaij fob ei? 
Noba Allah eita mar nomnaga ongga erek adaij gu 
iwa fob ei? Noba iwa isujohu rot oida ifoka aksa fob ei 
fogora ifoka ereij keingg mar nomnaga fob ei? Noba 
inocosu rot oida memef ongga rasul-rasul moftuftu 
mar gu iwa deika gurei? Mar koma nomnaga tenten 
ei! Yo, memef tein modou os rot mar insa koma 

jeskaseda memef tein mesma mofoka ongga aksa 
fogora mofoka ereij keingg morototuma jera iwa ei? 

?Tina iwa ineita mar erek koma jinaga enesi. Jeska 
ahah didif diteij bera Allah oncunc memef ongga 
rasul erek rusnok ongga runok rufoka gij guru. Noba 
rusnok enjgineg rusujohu oida memef bera erek 
masusur ongga enadaij nou rifena ebah deika guru. 
Noba malaikat-malaikat jera rusnok mebif nomnaga 
riajga joug mar nomnaga ongga encirej memef fob. 
Jefeda memef bera mejerek rusnok ongga rusnok 
enjgineg tein runtut rot ojgomu. 

10 Rusnok enjgineg rusujohu rot oida memef ongga 
rasul bera erek modou osumsumu ojgomu jeska 
memef mororu Yesus Kristus efen oga ojgomuja. Tina 
iwa isujohu rot oida, jeska iwa iroru Yesus Kristus 
fob, jefeda iwa bera yeyin idou ongga efesis eteb 
rot mar nomnaga ei? Noba memefo bera gurei? Erek 
koma noba rusnok enjgineg rusujohu oida memef 
bera erek monowesa efek guru. Tina iwa isujohu 
rot oida iwa bera yeyin owesa efek eteb ei? Rusnok 
enjgineg rudou oska rot memef, tina rua rugif gu iwa 
ojgomu ei? 

11 Onjoros mona deisef bera mosona ongk memef 
ni, magon en memef ni, meisoufa enadaij nou memef 
guru ni, rusnok rubu memef ni. Noba memef bera 
erek rusnok ongga ricira rourou jeska rerin monuh 
era mod egema nou ringker gij egema tein guru. 

1? Memef meij mofora efek rot mar ongga moncosu 
rot ojgomuja. Noba gij mona ongga rusnok ruga oruh 
memef, beda memef magot mar ongga oufamofa 
sons gu rua ojgomu. Noba gij mona ongga rusnok 
rita efera okora gu memef tein, beda memef moin 

keingg modou efesi rot ahais noba menesesa mar 
ongga oska sons gu rua rot guru. 

13 Noba gij mona ongga rusnok ranggot mar ongga 
oska skoita memef, beda memef magot mar ongga 
oufamofa sons gu rua ojgomu. Erek koma noba 
onjoros mona deisef tein bera rusnok rusujohu rot 
oida memef merek mar ongga oska efekeifa ojgomu. 

1^ Didif dunogu mar gij surat egens kef gu iwa 
jeskaseda mojenen iwa rot eteb erek koma guru. 
Tina ongga tenten bera didif dunogu mar gij surat 
egens kef jeskaseda direisisi joug iwa erek didif disisi 
joug disinsa dedin edeser ongga dudou okora eteb 
rot ojgomu. 

15 Didif dagot erek koma jeska yeyin Guru-Guru 
rufoukou ongga ruftuftu iwa rot Yesus Kristus efen 
oga tein. Tina didif jera Yesus Kristus ojgomu bera 
marek yeyin ika. Erek koma jeska didif bera ongga 
duftuftu iwa rot Allah efen oga osok gij Yesus Kristus 
fogora imororu Ofa fob. 

16 Jefeda, didif duis rot dudou eteb gu iwa jeskaseda 
iwa ita mar koisoisa erek didif duncunc gu iwa sis fob 
ojgomuja. 

17 Erek koma jefeda didif dumobk Timotius skoita 
iwa jeskaseda ofij iwa gij mar ongga duncunc rot 
gij surat egens kef fob. Ofa bera erek dedin edesa 
ongga dudou okora eteb rot noba ongga ororu Yesus 
Kristus rot tenten fob. Noba ofa tein bera erek osnok 
egens ongga omfij Tuhan rot tenten ojgomuja. Ofa 
emeisisi keingg iwa rot teinefa didif dita mar erek 
osnok egens ongga ororu Yesus Kristus rot tenten 
fob. Didif tein dita mar koisoisa jeni meidu ongga 
didif duftuftu gu orofosut osnok egens egens ongga 
rumohoturuma rot Allah oga ojgomu. 

18 Rineya jeska iwa rusujohu oida didif dinen skoita 
iwa guru, jeska erek dimeesa rot rua ei. Jefeda rua 
risitit rot risinsa rufoka rot oida rua bera erek ofoufem 
ekirsa ojgomu. 

1? Erek koma, tina erek Allah ondou os rot beda 
didif dimen skoita iwa rot ebeirens si. Noba gij 
mona ongga didif dinsaga jah suma fob, beda didif 
dumohca touj rua insa koma ongga risitit risinsa 
rufoka fogora dimek rot oida rerin owesa efek ongga 
tenten ei, era rua ruga efeyei rot ojgomu ei? 

20 Didif dagot erek koma jeska Allah onocunc gu 
rusnok enjgineg rot oida Ofa ofoka ereij keingg mimif 
gij mudou efesi oisouska mar ongga mimif manggot 
rot ojgomu guru. Tina Ofa oncunc rot oida Ofa ofoka 
ereij keingg mimif gij mudou efesi oisouska mar 
ongga mimif mutunggom rot owesa efek jeska Ofa 
ojgomu. 

21 Erek koma jefeda iwa isinsa imocunc rot teinefa 
iwa idou os jeskaseda didif duftuftu mar gu iwa gij 
mona ongga dinsaga jah suma fob. Jeska erek iwa 
inororu mar jeni ongga duncunc gu iwa sis fob enesi, 
beda didif dumoftuftu iwa rot ahais deika erek meka 
egens ongga oftuftu efen efesa rot ahais doska. Tina 
erek iwa iroru jeni mar koma ongga dumftuftu rot 
gu iwa sis fob, beda didif dumoftuftu iwa rot dudou 
ongga eriaga eteb rot iwa, erek meka ongga oftuftu 
efen efesa rot odou eriaga eteb. 

1 Rusnok rufoukou jeska iwa rifesij mar moguma 
5 rot osnok egens ongga ontunggom mar ongga 
oska efekeifa jah gu iwa ifekesa fob. Beda ebeibeyaif 
didif tein dig rot mar insa koma fob. Koma bera, 
osnok egens ensiri morototuma jera meka efen 
mohona fob. Noba koma bera oska ekirsa jeska mar 

ongga rusnok ongga runororu Allah guru rutunggom 
ojgomu. 

? Erek koma tina iwa isitit ifaga ojgomu jeska 
iwa isujohu rot oida mar nomnaga ongga angh gu 
ifekesa bera erek oufamofa ros ojgomu. Tina ongga 
tenten bera iwa ita idou ongga okumkum rot mar 
ongga oska egens koma ongga ofa ontunggom 
jah gu ifekesa ojgomu. Jefeda gij mona ongga iwa 
imohoturuma jeskaseda yugif gu Allah, beda yukoja 
ofa ojgomu, noba ineramecinma jera ofa deika guru. 

3 Ainsa kef didif diker yes jeska iwa, tina mar ongga 
didif dunsujohu rot bera osok gij iwa ojgomuja. Noba 
didif duga ojga rot gij dudou efesi osok gij meidu iwa 
itunggom rot osnok egens koma efen mar ongga 
oska. 

^Iwa itunggom erek mar kef: Iwa imohoturuma 
oisouska owesa efek jeska Tuhan Yesus jera oisouska 
meidu ongga iwa ijginaga didif dunsujohu rot 
ojgomu. Beda iwa ira owesa efek koma jeska Yesus 
Kristus fogora 

? yukoja ofa koma jeska ifekesa. Beda yaha ofa gu 
Bilis ojgomu jeskaseda Bilis eita efera okora eteb 
gu ofa rot ojgomu. Beda ofa emeesa joug efen mar 
ongga oska insa koma. Noba gij mona ongga Tuhan 
ongksons en, beda Ofa eneij osnok egens koma jah 
mahmei guru. 

6 Iwa isitit isinsa ifaga rot oida yeyin idou ongga 
ororu Yesus Kristus rot tenten fob ei. Erek koma 
tina iwa tein irons rot osnok egens koma jeskaseda 
otunggom mar ongga oska eteb jah gu ifekesa tein 
ojgomuja. Koma bera erek oska eteb. Jeska iwa 
ijginaga rot oida erek rusnok raha roti efed oskiyai gij 
roti, beda koma omorok mokcin roti koma nomnaga. 

Erek koma tein, erek rusnok Mod Ari egens rurons 
rot mar ongga oska ongga osnok egens insa koma 
ontunggom fob, beda mar ongga oska insa koma 
bera omorok mokcin rusnok Mod Ari nomnaga 
ojgomuja. 

7 Jefeda erek rusnok ongga Yahudi rij roti efed 
nomnaga jeska rerin mod gij mona ongga Paskah 
jeskaseda onorok mokcin rerin roti guru, beda iwa 
tein inorons rot mar ongga oska insa koma ongga 
angh gu ifekesa jinaga guru. Jeska mar koma 
bera erek mifmin erebent ongga ensis. Tina iwa ij 
mar ongga oska insa koma jeska ifekesa ojgomu 
jeskaseda yeyin ebic egens ongga erek ebsi komowa 
tuturu ojgomu. Jeska koma bera erek yeyin erebent 
ongga efeinah. Iwa ita mar erek koma, jeska Allah 
oncunc iwa fob erek efen rusnok ongga rerin mar 
ongga oska egema deika guru. Noba erek rusnok 
Yahudi riris domba efer egens gij mona ongga Paskah 
jeskaseda Allah ocunc rua erek rusnok ongga rerin 
mar ongga oska guru, beda Yesus tein bera ongga 
erek mifmin domba efer. Jeska Ofa anggos tumu 
mega salib jeskaseda Allah osuna rot mifmin mar 
ongga oska jeska mudou efesi. 

8 Jefeda erek rusnok Yahudi rudou efaga ouka gij 
mona ongga Paskah omoisa, beda mimif tein mudou 
efaga ouka rot mar koma ongga Kristus ontunggom 
nou mimif fob. Noba mimif munorons rot mar ongga 
oska oskiyai tein jera mar ongga ofogog egema tein 
guru jeskaseda mar koma onorok mokcin mudou 
efesi guru. Tina mimif mita miteij ah ongga ebsi 
komowa noba ongga oufa ojgomuja. 


1 Korintus 5 787 


? Didif dunggu gij surat egens gu iwa sis fob rot oida 
iwa ineramecinma jera runer era rujager ongga risiri 
morototuma erek ebireira guru. 

10 Tina didif dinagot oida iwa ineramecinma jera 
rusnok egema ongga runougif gu Allah guru noba 
ongga risiri morototuma erek ebireira ni, era ongga 
rudou eftirir keingg mar ofoukou ni, era ongga 
rurokrusa mar jeska rusnok ni, era ongga rugif gu 
mar ongga enjgineg ni, guru. Didif dinagot erek koma 
guru. Jeska erek didif danggot mar erek koma beda 
koma erek iwa ija jeska mebif nomnaga rot ojgomu. 
Jeska rusnok ongga rutunggom mar erek insa koma 
bera riker gij mifekesa ojgomuja. 

11 Tina mar ongga didif danggot gij surat egens 
insa koma sis fob bera oida iwa ineramecinma jera 
rusnok ongga ragot oida rua bera Kristen fob, tina 
rua risiri morototuma erek ebireira ni, era rudou 
eftirir keingg mar ofoukou ni, era rugif gu mar 
ongga tenten guru ni, era ruhurmei mar gij rusnok 
enjgineg ni, era ribirfaga erebibei rot mofut efei ni, 
era rurokrusa rusnok enjgineg ni, ongga ragot oida 
rua bera Kristen, tina rua rita mar erek insa koma. 
Noba koma bera erek oska ekirsa jeska rusnok mebif 
ongga rita mar erek insa koma. Jefeda iwa inet maat 
morototuma jera rua tein jinaga guru. 

12 Didif dunoga ojga rot rusnok insa koma ongga 
runougif gu Allah guru. Jeska Allah esinsa bera ongga 
omoga 0jga rot rua ojgomu. Tina erek iwa yuga ojga 
rot rusnok rufogog koma ongga ringker jah ifekesa, 
beda koma bera oufa ojgomu. Jeska runggu gij Mar 
Efeyi Ebsi oida, "Iwa ikemeji osnok egens ongga 
ofogog jeska ifekesa ojgomu." 

13 (5:12) 

1 Teinefa fogora iwa inoku ifos rot yeyin mar oga 

era mar okowu ongga angh gij ifekesa fogora 
imorka mar koma skoita hakim erek komo. Jeska 
hakim koma bera erek rusnok ongga runougif gu 
Allah guru. Ongga tenten bera iwa ongga Kristen 
imohoturuma noba yuga ojga rot yeyin mar koma gu 
isinsa ojgomu. 

? [wa inodou ofoj joug rot guru oida mimif ongga 
Kristen mumoga 0jga rot rusnok mebif nomnaga 
rerin rita mar ongga oska si. Mimif mumotunggom 
mar koma morototuma jera Yesus gij mona ongga 
Ofa ongksons en. Jefeda erek iwa yuga ojga rot yeyin 
mar oga ongga angh gu ifekesa gu isinsa ojgomu, 
beda koma bera erek mar ongga osufou nou iwa 
ojgomu. 

3 Dugun deika, gij mona ongga Yesus ongksons 
en fob, beda mimif tein mumoga ojga rot malaikat- 
malaikat tein rerin rita mar ongga oska si. Noba mar 
koma bera ofoufem ekirsa jeska yeyin mar oga jera 
mar okowu insa koma ongga angh gu ifekesa. Jefeda 
erek iwa yuga ojga rot yeyin mar oga jera mar okowu 
ongga angh jah isinsa ifekesa, beda koma bera erek 
osufou ojgomu 

^Erek yeyin ebirfager Mod Ari rudou eskes jefeda 
runoga ojga rot mar insa koma guru, beda yeyin 
rusnok ongga erek runofoka aksa guru bera ruga 
ojga rot mar insa koma ojgomu. Jeska rua risinsa tein 
bera rudou efesis ekirsa jeska hakim koma ongga 
runougif gu Allah guru rot mar insa koma ojgomu. 

? Didif dinagot rot mar insa kef jeskaseda duh mojen 
gu iwa ojgomu. Jeska erek yeyin rusnok ongga rudou 
efesis nou bera erek runofoukou guru, tina didif 
dusujohu rot oida erek osnok egens ai era egeka jah 

suma bera adaij nou oga ojga rot yeyin mar jah suma 
ei? 

6 Tina iwa ineita mar erek koma tein guri! Jeska iwa 
orohrus yeyin ihuj egens jeska ifekesa skoita hakim 
rot efen mar okowu ojgomu. Noba ongga oska ekirsa 
bera, hakim koma bera erek rua ongga runougif gu 
Allah guru! 

7 Mar oga jera mar okowu insa koma ongga ah gu 
ifekesa bera orocunc rot oida mar ongga iwa insujohu 
rot gij idou efesi bera erek oska ros. Jefeda erek idou 
eskes fogora yunoga ojga rot yeyin mar okowu insa 
koma guru, beda iwa irons mar oga jera mar okowu 
insa koma ah ojgomu. Noba inorka mar koma skoita 
hakim insa koma tein guru. Jeska koma bera erek 
oska ekirsa. 

8 Tina iwa intunggom mar ongga oska ekirsa deika, 
jeska iwa bera ongga yucuwei mar fogora irokrusa 
yeyin yuhujir ongga ruroru Yesus tein. 

“Iwa inejginaga rot oida rusnok ongga rita mar 
ongga oska bera runoira morototuma jera Allah efen 
rusnok gij mona ongga Ofa ofoka ereij keingg rusnok 
nomnaga fob guru ei! Enadaij nou iwa yucuwei mar 
gu isinsa erek koma guru. Jeska rusnok ongga risiri 
morototuma ni, rugif gu mar ongga tenten guru 
ni, risiri rot egema efen mohona ni, runer ongga 
ruckahtah rot runer enjgineg fogora risiri morototuma 
rot fifi ni, 

10 rusnok ongga rukoreka mar ni, rudou eftirir 
keingg mareibra ofoukou ni, ribirfaga erebibei rot 
mofut efeyi ni, ruhurmei mar gij rusnok enjgineg ni, 
rurokrusa rusnok rot rerin mareibra ni, rua koma 
nomnaga bera runoira jera Allah efen rusnok gij 


1 Korintus 6 790 


mona ongga Ofa ofoka ereij keingg rusnok nomnaga 
jinaga guru. 

11 Noba rineya jeska iwa bera rita mar erek koma sis 
roso. Tina Allah ontunggom iwa erek rusnok ongga 
rudou ebsi komowa fob. Noba iwa tein ija erek rusnok 
ongga Allah esinsa efen ojgomu. Jefeda ebeibeyaif 
Allah osujohu rot oida iwa bera erek rusnok ongga 
rerin mar ongga oska oskiyai tein guru. Noba iwa inja 
erek koma oisouska mar ongga Tuhan Yesus Kristus 
ontunggom tumu mega salib nou iwa jera oisouska 
Efena Ebsi Allah ongga engker gij idou efesi tein. 

1? Sis fob bera iwa ingg rot mar ongga didif danggot 
erek kef oida, "Allah onsuwa didif jeska dedin mar 
ongga oska fob. Jefeda adaij nou didif duroru mar 
meidu ongga dudou os rot ojgomu." Erek koma tina, 
mar nomnaga ongga didif dudou os rot bera erek 
eneya onoufa eteb nou didif tein guru. Jefeda erek 
didif dutunggom mar ebireira ongga dudou osos rot 
noba ongga enekirsa jeska Allah oga guru, beda 
koma bera onoska guru. Tina didif dunorons rot mar 
egema tein oroku dudou efesi skoita mar erek koma 
ojgomuja guru. 

13 Erek koma tina rineya jeska iwa ragot rot 
mar egens ongga orocunc erek kef oida, "Allah 
ontunggom maat nou mutkonu, noba Ofa ontunggom 
mutkonu nou maat. Noba gij mona kahma bera 
Allah omohoda mar insa koma nomnaga fogora 
omorowora rot ojgomu." Iwa ira mar ongga orocunc 
erek insa koma fogora isujohu rot oida adaij nou 
iwa ita mar ebireira ongga idou osos rot ojgomu. 
Tina koma erek isiri morototuma jera rujager ebireira 
tein! Noba koma bera erek oska eteb fob. Allah bera 
ontunggom mifmin mutkonu nou maat. Tina Ofa 

onotunggom mifaga jeskaseda mita mar ebireira rot 
ojgomuja guru. Ofa ontunggom mifaga jeskaseda 
murofij Tuhan esinsiyai ojgomu. Noba Ofa, ongga 
erek mifmin Tuhan, bera ofoka ereij keingg mifmin 
mifaga tein ojgomu. 

14 Erek koma noba oisouska Allah efen owesa 
efek bera Ofa omfra Tuhan Yesus jeska agos fob. 
Noba oisouska efen owesa efek insa koma beda Ofa 
omofra mimif tein jeska manggos si. Jefeda enadaij 
nou mimif mutunggom mar ebireira ongga mudou os 
rot mifmin mifaga ojgomuja guru. 

15 Idou ah keingg rot oida yeyin idou bera injerek 
egens jera Kristus fob. Jefeda ebeibeyaif Ofa bera 
ongga ofoka ereij keingg iwa jera yeyin ifaga tein. 
Erek koma jefeda erek osnok egens ongga efen 
efaga ongga Yesus ofoka ereij keingg fob bera esiri 
morototuma jera rujaga ongga rija motu rot fifi, beda 
koma bera erek oska eteb fob! Tina iwa inosujohu 
erek koma guri. 

16 Beda iwa idou ah keingg rot oida erek orna egens 
esiri rot rujaga rija motu egens, beda koma erek 
godou morototuma erek egens tein. Noba mimif 
mijginaga rot erek koma jeska runggu gij Mar Efeyi 
Ebsi rot oida, "Gij mona ongga orna egens jera efen 
mohona gefaga erek egens beda godou efesi tein eja 
morototuma erek egens." 

17 Tina gij mona ongga osnok egens odou eja erek 
egens morototuma jera Tuhan, beda ofa efen efena 
tein eja erek egens jera Efena Ebsi Allah. 

18 Frek koma jefeda iwa ibes ifaga jeska mar ongga 
oska efekeifa erek insiri morototuma ojgomu. Jeska 
mar ongga oska koma ongga rusnok runtunggom 
bera enecirej rerin rifaga ojgomu guru. Tina mar 

koma bera encirej rerin rudou efesi tein. Noba koma 
enadaij nou guru. Jeska rudou efesi bera erek egens 
jera Kristus fob. 

19 Iwa ijginaga rot fob oida ifaga bera erek mod 
egens ongga Efena Ebsi Allah engker gij. Noba Allah 
esinsa bera ongga ombk Efena Ebsi koma skoita iwa 
fob. Jefeda yeyin ifaga koma bera nou isinsa guru, 
tina ifaga koma bera nou Allah esinsiyai ojgomu. 

20 Allah era mar ongga efen efera osok eteb fogora 
erengk iwa fob. Noba mar ongga efen efera osok 
koma bera Yesus Kristus ongga anggos tumu mega 
salib nou iwa erek koma. Jefeda iwa ira ifaga ongga 
ongkoska rot mar koma ojgomu fogora irougif gu 
Allah gij mar koma nomnaga. 

1 Ebeibeyaif didif dimagot gu iwa osok gij mar 
7 ongga iwa injeka gu didif rot sis fob. Sis fob bera 
iwa injeka gu didif rot oida, "Runer ongga ruroru 
Yesus fob bera ruskotu arja ei, era runoskotu arja 
gurei." Didif dusujohu rot oida erek orna egens 
onoskotu arja enesi, beda koma bera oufa. Beda ofa 
efen efekesa nou ofij Allah ojgomu. 

2 Tina rusnok rufoukou jah suma risiri morototuma 
ojgomuja. Jefeda ongga oufa bera runer ruskotu arja 
ojgomu jeskaseda rudou efesi onockahtah rot rujager 
ongga ebireira guru. Noba rujager tein rahi igers 
ojgomu. 

3 Erek koma tein, erek orna egens odou os rot oida 
efaga eja erek egens jera efen mohona, beda efen 
mohona koma tein ougif gu efen mahina rot ojgomu. 
Noba erek ojaga egens odou os oida efaga eja erek 
egens jera efen mahina, beda efen mahina koma 
ougif gu efen mohona rot tein ojgomu. 

4 Jeska mohona efen efaga koma nou esinsa ojgomu 
guru, tina efen efaga koma nou mahina tein. Noba 
mahina tein efen efaga nou esinsa ojgomu guru, tina 
efen efaga koma nou mohona tein. 

? Erek koma jefeda mahina onokoja mohona rot 
ongga odou os gefaga gemerek egens guru. Noba 
mohona tein onokoja mahina rot ongga odou os 
gefaga gemerek egens guru. Tina erek gegeka tein 
goitij rot oida gemekebema nou mona ongga estir 
ojgomu jeskaseda gom geiteij gu Allah gij mona insa 
koma, beda koma adaij nou tein. Noba, nou ongga 
mona insa koma oisa fob, beda goga goksons noba 
gerek egens deika jeskaseda enadaij nou Bilis enereni 
goga gij godou efesi fogora gesiri morototuma jera 
rujager era runer enjgineg bera guru. 

6 Mar ongga didif danggot rot insa kef bera enerek 
mar ongga duga eris rot guru, tina didif duitij rot 
ojgomu. 

7 Tina ongga tenten bera didif dusujohu rot oida 
oufa nou iwa nomnaga tein ita mar erek didif fogora 
dunoskotu arja guru. Tina koma bera oisouska owesa 
efek ongga en jeska Allah rot ojgomu. Noba rusnok 
nomnaga rineita owesa efek erek koma jeskaseda 
runomoskotuma guru. Jeska Allah eita owesa efek 
gu orofosut osnok egens egens jeni mar ongga rua 
rutunggom ongga erek toga jeska egema efen. 

8 Didif dudou os disisi joug iwa ongga inoskotu arja 
enesi ni, jera iwa ongga ija mesina ni, jeskaseda iwa 
nomnaga ita mar erek didif fogora inomoskotuma 
deika guru. Beda iwa yeyin efekesa nou yufij Tuhan 
ojgomu. 

? Tina erek idou enahais rot mar insa koma guru, 
beda iwa imoskotuma ojgomu. Jeska koma bera oufa 

ekirsa rot runer ongga rudou eftirir keingg rujager era 
rujager ongga rudou eftirir keingg runer ojgomuja. 

10 Noba didif dudou os dagot mar gu iwa ongga 
imoskotuma fob. Iwa ongga yujager inokoja yeyin 
yahiner guru. Didif disinsiyai bera dinagot rot mar 
insa koma ojgomu guru, jeska Tuhan esinsa tein bera 
anggot rot mar koma sis fob. 

11 Tina erek rineya jeska iwa rukoja rot mar ongga 
didif danggot insa koma fogora rua rija jeska rerin 
rahiner ojgomu, beda enadaij nou rua rahi igers 
ongga efeinah deika guru. Tina guru, beda rua 
ruksons skoita rerin rahiner ongga sismeni insa koma 
sons ojgomu. Noba iwa ongga yuskotu arja fob bera 
iwa inebes yeyin yuhoner tein jeska iwa guru. 

12 Rot iwa ongga yuskotu arja ongga runororu Yesus 
Kristus enesi bera dimagot rot mar ai egens ojgomu. 
Noba mar egens kef bera Tuhan esinsa enagot rot 
guru, tina didif ongga direk rasul egens bera disisi 
joug iwa rot ojgomu. Mar egens koma bera, erek 
yeyin yuhoner ongga runororu Kristus enesi, tina rua 
ruitij rot oida riker morototuma jera iwa ros, beda 
iwa inebes rua guru. 

13 Erek koma tein, erek iwa ongga yahi igers jera 
runer ongga runororu Yesus Kristus enesi, noba rua 
ruitij rot oida riker morototuma jera iwa ros, beda 
iwa inaha rua koma jah guru. 

14 Jeska yeyin yahiner insa koma ongga runororu 
Kristus enesi bera rudou erek egens jera iwa ongga 
iroru Yesus fob. Jefeda ahah Allah eiteij bera rua 
rudou erek ebsi komowa oisouska iwa ongga iroru 
Yesus fob ojgomu. Erek koma tein rot yeyin yuhoner 
ongga runororu Kristus enesi. Jeska ahah Allah eiteij 
bera rua tein rerin rudou ebsi komowa oisouska iwa 

ongga iroru Yesus fob. Erek koma bera tenten guru, 

beda rusnok enjgineg rumosujohu rot oida yeyin iser 
erek rusnok ongga oska efekeifa ojgomu. Tina ahah 

Allah eiteij bera yeyin iser tein rerin rudou ongga ebsi 
komowa morototuma jera iwa ongga iroru Yesus fob 
ojgomu. 

1? Tina erek yeyin yuhoner era yahiner ongga 
runororu Kristus enesi, noba rua rudou os ribes 
rerin ruhoner era raha rahiner ongga ruroru Kristus 
fob, beda iwa yuitij rot mar koma ojgomu. Koma 
onoska guru, jeska Allah oitij rot jeskaseda mimif 
ongga Kristen miker rot miteij ah ongga eskeiramera 
ojgomu. 

16 Tina didif dagot rot oida iwa inebes yeyin yahiner 
insa koma ongga runororu Yesus enesi guru. Jeska 
oisouska mar ongga iwa yumftuftu rot bera rua 
rimekikif jeska rerin mar ongga oska ei era gurei. Iwa 
inejginaga rot guru. 

17 Erek koma jefeda rusnok nomnaga ongga ruroru 
Yesus fob bera rineferwei mar ongga angh gu rua 
gij mona ongga rua runororu Yesus Kristus enesi 
fob. Koma erek rua ongga runskotu arja fob ei era 
runoskotu arja enesi ei, jera mar ongga rua rimfarur 
gij tein. Jeska mar koma bera ongga Allah oncunc 
gu rua sis fob. Kef bera ongga didif danggot rot gu 
rusnok nomnaga ongga rumohoturuma oisouska 
Kristus ofoka. 

18 Erek rineya jeska iwa ongga riris rufom mareij 
ofos jeska fob gij mona ongga rua runororu Yesus 
enesi, beda rerin mar koma ah ojgomu. Noba rinereni 
jeskaseda riferwei mar koma guru. Noba rineya 
ongga rineris rufom mareij ofos jeska guru gij mona 
ongga rua runororu Yesus enesi, beda rua rerin mar 

koma ah gu rua tein erek koma ojgomu. Noba rua 
rinereni jeskaseda riris rufom mareij ofos jeska guru. 

1? Jeska ahah Allah eiteij bera mar ongga rusnok 
rutunggom gu rerin rufom mareij ofos onofoufem 
eteb Ofa guru. Tina mar ongga ofoufem skoita Ofa 
bera erek rusnok ruroru mar ongga Ofa anggot rot 
ojgomu. 

20 Jefeda rusnok nomnaga ongga ruroru Yesus fob 
bera rineferwei mar koma ongga angh gu rua gij 
mona ongga rua runororu Yesus Kristus enesi erek 
insa koma guru. 

21 Sis fob rineya jeska iwa bera rirek rusnok ongga 
rumfij rerin ebirfager ojgomuja. Erek koma tina, 
rudou onokum rot mar koma guru. Rua riker gij 
rerin mar ongga rimfarur gij erek insa koma ojgomu. 
Tina erek rerin ebirfaga egens oitij rot onsuwa rua 
ojgomu, beda rua rita efekesa koma fogora rija jeska 
ofa ojgomu. 

22 Tina guru, beda riker gij rerin mar ongga rimfarur 
insa koma ojgomu. Jeska Tuhan onsuwa rua ongga 
rumfij tein jeska rerin mar ongga oska fob. Erek 
koma noba rusnok ongga runt gu risinsa fob bera 
rinjerek rusnok ongga rumfij rerin ebirfaga Yesus 
Kristus tein fob. 

23 Jeska Allah bera erek mar ongga efera osok eteb 
fogora erengk iwa nomnaga fob. Mar ongga efera 
osok koma insa koma bera Yesus Kristus ongga 
anggos tumu mega salib nou iwa fob. Jefeda iwa 
ineita mar jeskaseda rusnok risitit yeyin ifoka rot 
ojgomu guru. Tina ongga ofoufem bera iwa ireneni 
rot ahais jeskaseda itunggom mar ongga ereita Allah 
odou eskeiramera eteb rot iwa ojgomu. 

24 Erek koma jefeda edohuji, iwa ita idou egens 
morototuma jera Allah ojgomu, noba iroru mar koma 
ongga ah gu iwa sis mona ongga iwa inororu Yesus 
Kristus enesi. 

25 Ebeibeyaif didif dumoroun mar sons gu ruforoka 
rifes osok gij mar ongga iwa injeka gu didif rot sis 
fob. Mar koma bera osok gij ruforoker jera rujower 
ongga runomoskotuma enesi. Noba mar egens kef 
bera Tuhan enagot rot gu didif guru. Tina jeska 
Tuhan ocunc efen odou ongga oufamofa eteb skoita 
didif fob, jefeda didif dusujohu rot oida iwa tein 
ita idou ongga eskeiramera rot mar ongga ai juens 
dimeisisi joug gu iwa rot gij surat egens kef. 

26 Gij mona insa kef bera mar okum ah keingg 
mimif nomnaga ongga muroru Yesus Kristus fob. 
Erek koma jefeda didif dusujohu rot oida, erek rineya 
jeska iwa ongga rumoskotuma fob era enesei, beda 
rua nomnaga riker erek koma ojgomuja. 

?/ Noba rineya jeska iwa ongga ruskotu arja fob, 
beda rua runohca moroju jeskaseda ribes rerin 
ruhoner jeska rua guru. Erek koma tein, rineya jeska 
iwa ongga runoskotu arja enesi, beda rua rinesejah 
jeskaseda rumoskotu arja ebeirens enesi. 

28 Tina erek rua insa koma rujoskotu arja ojgomu, 
beda koma enerek mar ongga oska guru. Noba erek 
rujower ongga rinahi igers enesi, tina rua rudou os 
rahi igers ojgomu, beda koma tein enerek mar ongga 
oska guru. Erek koma tina, rusnok ongga rudou os 
rumoskotuma ojgomu bera rimeita rifera okora ekirsa 
rot mar koma ongga ah keingg mimif nomnaga gij 
mona insa kef. Jefeda didif disisi joug iwa rot mar 
insa koma jeskaseda mar okum koma enecirej iwa 
erek ekirsa guru. 

29 Egohuji, didif dusujohu rot oida mifmin mona 
ongga ofoukou deika guru. Jefeda gij mona ongga 
estir kef bera rua ongga runskotu arja fob rudou 
enerebibei rot mar ofoukou ongga rudou efeneinei 
rot osok gij rerin riteij ah kef ojgomuja guru. Tina rua 
rinsejah rudou efesi rot mar ongga ofoufem gij mona 
insa kef tein morototuma erek runer ongga runoskotu 
arja enesi rinsejah nou mar ongga ofoufem tein 
ojgomuja. 

30 Erek koma tein rusnok rudou enerebibei rot mar 
okum ongga ereita rudou ebisa rot ojgomuja guru ni, 
rudou enerebibei rot mar ongga ereita rudou efaga 
ouka eteb rot ojgomuja guru ni, rusnok ongga ringk 
mareibra ofoukou bera rudou enerebibei rot rerin 
mareibra koma ojgomuja guru ni. 

31 Rusnok rudou enerebibei rot mar ongga rua rij 
rufora efek rot gij rerin riteij ah kef ojgomu guru ni. 
Erek koma jeska mar insa koma nomnaga ongga 
angh gu miteij ah kef bera emeseiseifa ojgomu. 
Jefeda idou enerebibei rot mar insa koma nomnaga 
tein ojgomuja guru. 

32 Didif dudou os rot oida iwa ongga yuskotu 
arja fob bera yusuwa isinsa jeska mar okum koma 
ongga angh keingg rusnok nomnaga ongga ruskotu 
arja fob. Rusnok ongga runoskotu arja enesi bera 
rudou osujohu rot mar ongga ofoufem skoita Tuhan 
ojgomu. Jeska rua rudou os rutunggom mar ongga 
eita Tuhan odou eskeiramera rot ojgomuja. 

33 Erek koma tina rusnok ongga ruskotu arja fob 
bera rudou erebibei rot mar ongga angh gu mebif 
ojgomu. Jeska rua rudou os rutunggom mar ongga 
eita ruhoner rudou eskeiramera rot ojgomu. 

34 Jefeda mar ongga angh gu mebif bera eita 
rudou eremesesma jera mar ongga erek ofoufem 
skoita Allah ojgomu. Noba rujager ongga rinahi 
igers guru, era rujower ongga rinahi igers enesi 
bera rudou osujohu rot mar ongga ofoufem skoita 
Allah ojgomuja. Jeska rua rudou os rutunggom mar 
rot rudou ongkasmos ongga ereita Tuhan odou 
eskeiramera rot ojgomu. Tina rujager ongga ranghi 
igers fob bera rusujohu rot mar ongga mebif efen 
ojgomu, jeska rua rudou os rutunggom mar ongga 
ereita rahiner rudou eskeiramera rot ojgomu. 

35 Didif dinagot mar insa kef jeskaseda diragou 
joug mar ongga iwa indou os rot guru. Tina didif 
dagot rot mar insa kef jeskaseda durofij iwa. Beda 
iwa imotunggom mar ongga oufamofa noba ongga 
eneremesesma rot mar ongga ofoufem skoita Tuhan 
Allah guru. 

36 Erek koma noba erek orna egens osujohu rot 
oida erek mona ofoukou fob, tina ofa eneita mar jeni 
ongga ofa anggen rot efen osroj enesi. Noba rusnok 
egema tein rudou os riradgodu goga jeskaseda 
gefaga erek egens ebeirens. Beda orna egens koma 
eita mar ongga ofa esinsa osujohu rot bera erek oufa 
ojgomu fogora gegeka tein gomoskotuma ojgomu. 
Mar ongga ofa ontunggom koma bera enerek oska 
guru. 

37 Tina erek orna egens esinsa oga ojga rot oida 
ofa onoskotu efen osroj enesi, noba rusnok enjgineg 
runoftuftu ofa rot erek koma guru, beda adaij nou 
ofa eita mar jeni erek esinsa odou os rot ojgomu. 
Jefeda erek ofa onoskotu efen osroj insa koma enesi, 
beda osroj egens koma eker nou ojgomu. Mar ongga 
ofa ontunggom insa koma tein bera erek oufa. 

38 Erek koma jefeda, gij mona kef ongga mar okum 
ah keingg mimif ojgomuja, beda runer koma ongga 
ruskotu rerin rusroj fob bera rutunggom mar ongga 
erek oufamofa. Tina mar ongga erek oufamofa ekirsa 
jeska koma bera runer runoskotu rerin rusroj enesi. 

39 Erek ojaga egens ongga anghi igers fob, beda ofa 
eker erek orna egens koma efen mohona ojgomuja. 
Tina erek efen mahina koma anggos jeska fob, beda 
adaij nou ojaga egens koma ahi igers efeinah deika. 
Tina ofa ahi igers jera orna egens ongga ororu Tuhan 
Yesus fob ojgomu. 

40 Erek koma tina, erek ojaga egens enahi igers jera 
mahina efeinah egema deika guru, beda didif disinsa 
dusujohu rot oida ofa bera odou erirei eteb ekirsa rot 
tein. Noba didif dusujohu rot oida Efena Ebsi Allah 
oitij rot mar insa koma tein fob. 

! Ebeibeyaif didif dudou os disisi joug iwa osok gij 

mar egens ongga iwa injeka gu didif rot sis fob. 
Koma bera osok gij maat ongga rusnok enjgineg rira 
jeskaseda rirejiteyi gu mar ongga tenten guru. Mimif 
ongga Kristen nomnaga rijginaga rot oida mar koma 
ongga rusnok rugif gu bera erek oska ojgomu. Tina 
jeska mimif ongga Kristen rijginaga rot fob, jefeda 
rineya risitit risinsa rifaga rot ojgomu. Tina ongga 
oufamofa eteb bera rua rita rudou ongga okora rot 
rusnok insa koma ojgomu noba rufij rua jeskaseda 
rua tein ruroru Tuhan rot tenten ojgomu. 

? Rusnok rineya risitit risinsa rufoka rot oida rudou 
ebriyi eteb gij mar nomnaga ongga erek adaij fob. 
Tina koma bera orocunc rot oida rudou enebriyi gij 
mar rot tenten enesi. 

3 Erek koma tina erek rusnok rudou okora rot Allah, 
beda ahah Allah eiteij bera rusnok koma rerin rudou 

ongga ebriyi gij mar rot tenten fob. Fogora rua 
rijginaga rot koisoisa osok gij mar ongga tenten jera 
mar ongga tenten guru. 

^ Jefeda ebeibeyaif didif dimagot rot marska ongga 
rusnok enjgineg rira jeskaseda rirejiteyi gu mar 
ongga tenten guru. Koma bera mimif tein mit marska 
insa koma ei, era gurei? Mimif nomnaga mijginaga 
rot oida mar ofoukou ongga rusnok enjgineg rugif gu 
jah mebaga jera mebif tein bera erek tenten guru. 
Jeska Allah esinsiyai bera erek Allah egens ojgomu. 

? Erek koma tina rusnok enjgineg rusujohu rot oida 
mar ofoukou ongga rua rugif gu ongga angh gu 
mebaga jera mebif tein bera tenten ojgomu. (Rua 
rusujohu rot oida mar ofoukou koma bera erek rerin 
Allah era rerin Tuhan). 

6 Tina mimif mijginaga rot oida Allah ongga erek 
mika bera egens ojgomu. Ofa bera ongga ontunggom 
mar nomnaga. Noba Ofa otunggom mimif tein 
jeskaseda mija erek efen rusnok. Noba mimif 
mijginaga rot oida Tuhan bera erek egens ojgomu. 
Ofa bera Yesus Kristus. Noba oisouska Ofa bera mar 
nomnaga enahuma. Noba oisouska Ofa bera mimif 
mita miteij ah tein. 

7 Erek koma tina rusnok ongga Kristen rineya bera 
rudou enebriyi gij mar insa koma rot koisoisa enesi. 
Jeska rua rijekjeka rudou rot mar insa koma ongga 
rusnok rugif gu ros. Jefeda onjoros deisef tein bera 
gij mona ongga rua rit marska insa koma, beda 
rua rusujohu rot oida rua tein rita mar ongga oska 
morototuma jera rusnok ongga rira marska koma 
jeskaseda rirejiteyi gu mar ongga tenten guru fob. 
Rua rusujohu rot erek koma jeska rua rudou eineina 
gij rot mar ongga oufamofa jera mar ongga oska ros. 

8 Erek mimif mit maat eneya erek koma, noba 
mukoja maat eneya, beda mar koma bera onoroun 
mimif doida Allah guru. Noba ahah Allah eiteij bera 
maat ongga mimif mit fob onotunggom mimif erek 
rusnok ongga oufamofa era rusnok ongga oska 
jinaga guru. 

? Jefeda adaij nou iwa it maat meidu ongga iwa 
idou os rot ojgomu. Tina ongga ofoufem bera iwa yut 
joug idou efesi rot maat ongga iwa it jeskaseda mar 
koma bera onotunggom rusnok enjgineg risiri gij mar 
ongga rua rusujohu bera erek oska guru. Koma bera 
rot rusnok Kristen ongga rudou eineina gij rot mar 
ongga oufamofa jera mar ongga oska ros. 

10 Jeska gij mona ongga iwa ija jah mod ongga 
rusnok ruhu marska insa koma ongga rusnok rira 
jeskaseda rirejiteyi gu mar ongga tenten guru, beda 
iwa imengk marska insa fogora it. Tina erek rusnok 
Kristen enjgineg ongga rudou eineina gij rot mar insa 
koma ros rik tumu iwa, beda rua tein rimengk noba 
rimet marska insa koma. Tina gij rudou efesi bera rua 
rusujohu rot oida rua runtunggom mar ongga erek 
oska rot ojgomu. 

11Jefeda mar insa koma ongga iwa intunggom rot 
idou ongga eskeira ojgomu bera ongga orotunggom 
yeyin yuhujir koma ongga rudou enahais rot enesi 
fogora rua risiri gij mar ongga rua rusujohu bera erek 
oska ojgomuja. Noba Kristus bera enagos tumu mega 
salib nou rua insa koma tein. 

12 Jefeda mar ongga iwa ita koma bera erek iwa ita 
mar ongga oska skoita yeyin yuhujir ongga rudou 
enahais rot mar enesi ojgomu. Noba koma tein bera 
erek iwa ita mar ongga oska skoita Yesus Kristus 
ojgomu. 

13 Erek koma jefeda, erek mar egens ongga didif 
dit bera orotunggom dedin edohuj egens fogora ofa 
ensiri gij mar ongga ofa osujohu bera erek oska, 
beda didif dinet mar koma deika guru. Didif dinet 
mar koma guru jeskaseda dedin edohuj egens koma 
enesiri gij mar koma ongga ofa osujohu bera erek 
oska guru. 

1 Erek koma noba rot mar ongga oska ongga 
9 rusnok enjgineg ranggot rot didif fob bera duroun 
gu rua rot mar erek kef: Rusnok enjgineg ragot oida 
didif bera enerek rasul egens ongga tenten guru. 
Tina didif bera dik Yesus Kristus gu diteij fob, fogora 
dinjerek rasul egens ongga tenten ojgomu. Noba iwa 
ijginaga rot oida mar koma bera erek tenten ojgomu. 
Jeska oisouska mar ongga didif dumftuftu jah gu iwa 
ifekesa bera rusnok rik rot oida didif dimfarur gij mar 
nou Tuhan erek efen rasul egens fob si. 

? (9:1) 

3(9:1) 

^ Jefeda memef ongga rasul bera mosujohu rot oida 
adaij nou iwa yufij memef tein rot maat gij mona 
ongga memef memfarur nou Tuhan gu ifekesa. 

? Noba adaij nou mefmen mohoner tein ongga 
ruroru Yesus fob jeskaseda ruroru memef jah suma. 
Jeska rasul enjgineg jera Tuhan efen mokosa jera 
Petrus tein bera ruroun rerin ruhoner morototuma 
ojgomu. 

6 Era, erek iwa osujohu rot oida didif jera Barnabas 
bera mafarur rot mar ongga macosu rot ojgomu, 
noba rua ongga rasul rineya bera gurei. 

7 Tentarer runohca fifi sismeni fog jeskaseda rifarur 
gij rerin mar erek tentarer guru. Tina rusnok enjgineg 
rita mar insa koma gu rua erek rerin rufons rot 

ojgomu. Noba osnok egens ongga emfarur gij mekeni 
bera ejginaga rot oida ofa tein emeita maat jeska 
mekeni koma ojgomu si. Noba osnok egens ongga 
emfa sapi bera emesma marska jeska sapi insa koma 
si. Jefeda teinefa rot memef ongga memfarur nou 
Tuhan jah gu ifekeso. 

? Mar ongga rusnok mebif rusujohu rot bera erek 
koma ojgomu. Tina mar ongga didif danggot ainsa 
koma bera angh gij Mar Efeyi Ebsi tein fob. 

? Jeska Musa anggot rot hukum egens erek kef oida, 
"Askesi sapi emfarur ros, beda rusnok runoku maat 
jeska sapi koma awesi guru." Noba Allah enagot rot 
mar insa koma gu Musa jeska odou okora rot sapi 
koma ojgomu guru. 

10 Ongga tenten bera Ofa anggot rot mar insa koma 
erek orocunc nou mimif nomnaga. Jeska gij mona 
ongga rusnok rif mar gij mekeni, beda rudou ot rot 
oida rua rimesma maat jeska mekeni koma si. 

11Jefeda didif dusujohu rot oida erek memef 
momftuftu iwa rot Allah oga fob, jefeda adaij nou 
memef mesma mar erek maat tein jeska iwa rot 
ojgomu. 

12 Erek rusnok rineya rusujohu rot oida rua rimesma 
maat jeska iwa si, beda adaij nou memef, ongga 
moftuftu mar jah gu iwa ifekesa rot sismeni, misma 
tein ojgomu. Memef mefmen owesa efek jeskaseda 
mesma maat jeska iwa, tina memef meneradgodu 
iwa rot guru. Ongga tenten bera memef moin 
keingg modou efesi rot ahais gij mona ongga memef 
mocosu rot mar ojgomu. Memef meita mar erek 
koma jeskaseda meneragou joug iwa erek oskiyai rot 
moroju ongga omoroun iwa skoita Yesus Kristus efen 
oga ongga oufamofa tein guru. 

13 Edohuji, iwa ijginaga rot fob oida rusnok ongga 
rufij imam-imam Yahudi gij Mod Allah efesi bera 
risma maat jeska rusnok ongga rurka maat skoita 
Mod Allah ojgomu. Noba imam-imam ongga riris 
marska insa koma esij mebera erek mar ongga 
rurougif gu Allah rot bera rit marska insa koma eneya 
tein ojgomu si. 

1^ Erek koma tein sis fob bera Tuhan anggot rot 
oida rusnok ongga rurka Allah oga ongga oufamofa 
skoita rusnok enjgineg bera rimesma rufons jeska 
rusnok insa koma tein ojgomu. 

15 Didif tein dedin owesa efek erek rasul egens 
jeskaseda risma mar insa koma tein, tina didif 
dineradgodu iwa rot jinaga guru. Jeska erek didif 
duis gu iwa rot fifi era mareibra beda enadaij nou 
didif difesij gu rusnok enjgineg rot oida didif dimfarur 
jah gu ifekesa jeskaseda dufij iwa ojgomu erek koma 
guru. Noba koma bera erek mar egens ongga didif 
dudou erirei rot ojgomu. 

16 Erek koma tina, gij mona ongga didif duftuftu 
rot Allah oga ongga oufamofa gu iwa, beda enadaij 
nou didif disitit disinsa difaga rot guru. Jeska Yesus 
Kristus bera ongga ombk didif jeskaseda dutunggom 
mar koma. Noba erek didif dunororu mar koma guru, 
beda mar okum emen skoita didif rot. 

17 Erek didif duftuftu rot Allah oga jeska disinsiyai 
dudou os rot ojgomu, beda didif dumois rot dedin 
dufons skoita rusnok ojgomu. Tina didif dineita mar 
erek koma guru, jeska Yesus Kristus bera ongga 
ombk didif jeskaseda difesij rot efen oga gu rusnok. 
Noba didif dutunggom mar erek koma rot iskusk 
ojgomuja. 


1 Korintus 9 806 


18 Erek koma jefeda didif duftuftu rot Allah oga 
ongga oufamofa ojgomuja. Noba didif dinera dedin 
owesa efek erek rasul egens fogora durois gu rusnok 
rot mareibra eneya guru. Didif dumfij iwa jeni Yesus 
Kristus ondou os rot ojgomu, noba dunois rot mar 
egema tein jeska iwa rot guru. Koma bera ongga 
ereita dudou efesi erirei rot morototuma erek rusnok 
rudou erirei gij mona ongga risma rerin rufons. 

1? Didif dut gu disinsa jefeda enadaij nou rusnok 
enjgineg tein rubk didif rot mar guru. Erek koma tina 
didif duncunc disinsa erek osnok egens ongga omfij 
rusnok nomnaga. Didif duntunggom mar erek koma 
jeskaseda duroku rusnok rufoukou rudou efesi skoita 
Kristus fogora rumororu Ofa ojgomu. 

20 Koma bera, gij mona ongga didif duftuftu rot 
Allah oga ongga oufamofa gu rusnok ongga Yahudi, 
beda didif tein dita mar erek rua ongga Yahudi 
jeskaseda duroku rerin rudou efesi skoita Yesus 
fogora rua ruroru Ofa. Noba erek rusnok runororu 
hukum Musa guru, beda didif dusujohu rot oida koma 
enerek oska guru. Jeska didif bera dut gu disinsa 
ojgomu rot fob. Erek koma tina, didif duroru hukum 
Musa morototuma erek rusnok ongga Yahudi ruroru 
ojgomu, jeskaseda duroku rudou efesi skoita Kristus 
fogora rua tein rumororu Ofa. 

21 Erek koma tein didif tein dita mar morototuma 
erek rusnok ongga Yahudi guru rit mar jeskaseda 
duroku rudou efesi skoita Kristus fogora rua tein 
rumororu Ofa. Erek koma tina didif dinaha hukum 
Allah koma jah guru, jeska didif duroru Yesus Kristus 
oga fogora dija erek efen rusnok fob. 

22 Gij mona ongga didif duftuftu rusnok ongga 
rudou enebriyi gij mar ongga tenten jera mar ongga 

oska rot iskusk enesi, beda didif dunofra disinsa 
dufoka erek osnok egens ongga odou ebriyi eteb gij 
mar erek eteb fob guru. Tina didif diker erek egens 
morototuma jera rua insa koma ojgomu jeskaseda 
duroku rua rudou skoita Kristus. Didif dija erek egens 
morototuma jera rusnok ebic egens egens jeskaseda 
gij mar koma nomnaga bera duroku rineya rudou 
efesi skoita Kristus fogora rua tein ruroru Ofa. Noba 
Ofa omosuwa rua jeska rerin mar ongga oska. 

23 Didif dutunggom mar erek koma gu rusnok ebic 
nomnaga jeskaseda rua rimeg rot Allah oga ongga 
oufamofa. Erek koma beda didif dimesma dufons 
ongga oufamofa eteb ongga Allah anggen gu efen 
rusnok nomnaga morototuma jera rusnok insa koma 
tein si. 

24 Iwa ongga Korintus ijginaga rot fob oida gij mona 
ongga rusnok rufof riremeteima rot rufons beda rua 
ongga rufof rot iskusk ojgomu bera ongga rimesma 
rufons rot si. Jefeda erek rusnok insa koma ongga 
rumfof rot iskusk, beda iwa tein ireneni rot iskusk gij 
mar ongga iwa itunggom nou Allah jeskaseda iwa 
tein imesma yeyin yufons jeska Ofa. 

25 Rusnok ongga rufof riremeteima rot rufons bera 
risejah risinsa rifaga rot iskusk sismeni fog. Rua 
rutunggom mar erek koma jeskaseda gij mona ongga 
rua rumfof riremeteima, beda rua rimesma rufons 
si. Tina rufons koma bera erek mar ongga enah 
aibin guru. Erek koma tina, mimif ongga Kristen bera 
misejah mudou efesi rot iskusk ojgomuja jeskaseda 
gij mona kahma, beda mimif mimesma mifmin 
mufons ongga erek mar ongga ah aibin ojgomuja. 

26 Erek koma tein, rua ongga rumfof riremeteima 
runofof erek ebireira guru. Noba rua ongga rahaisomu 

nou rumobuma bera rireni jeskaseda rubu rot iskusk 
ojgomu. Rua runobu erek ebireira guru. Erek koma 
jefeda didif tein direneni jeskaseda dutunggom mar 
nou Allah rot iskusk ojgomu, noba dunotunggom mar 
erek ebireira guru. 

?/ Didif dagei dudou efesi rot ahaismes ojgomuja 
jeskaseda dutunggom mar ongga ofoufem rot Allah 
ojgomu. Noba didif dunotunggom mar ebireira ongga 
disinsiyai dudou os rot guru. Jefeda didif tein dita 
difera okora oskiyai rot mar insa koma. Noba didif 
dutunggom mar erek koma jeskaseda gij mona 
ongga didif duftuftu rot Allah oga fogora rusnok 
rufoukou ruroru Yesus Kristus fob, beda didif dedin 
dufons eneseiseifa jeska didif jinaga guru. 

10 1 Erek koma jefeda edohuji, iwa idou ah 

keingg rot mar koma ongga mifmin mimower 
runtunggom gij mona ongga rua ruroru Musa jeska 
monuh Mesir ojgomu. Rua rik erek mocgoj ofog 
egens ongga Allah engker gij eja okag rot rua. Noba 
askesi rua ruira gij mei mojumu efei ekeni oforga, 
beda Allah ekeba mei mojumu efei koma fogora 
emah jeska. Jefeda rua ruira gij mei mojumu efei 
koma ojgomuja onjoros rinjesaga jah enama rot 
rifena ebah nomnaga. 

? Noba erek rusnok rita baptis erek orocunc rot oida 
rua ruroru Yesus fob, beda mar insa koma nomnaga 
bera ongga erek orocunc rot oida mifmin mimower 
ruroru Musa fob. 

3 Beda rua nomnaga rit maat ongga onjuj jeska 
mebaga morototuma ojgomu. 

^Noba rua rij mei ongga orogna jeska mamu egens 
koma ojgomuja. Mei ongga orogna jeska mamu koma 
bera erek mar onswos egens ongga Allah ontunggom 

nou rua. Mamu koma erek orocunc rot Kristus esinsa 
ongga eja okag rot rua ojgomuja. Koma erek, gij 
mona kahma beda Tuhan Yesus emeita eiteij ah gu 
efen rusnok ojgomuja erek mamu koma eita mei gu 
rusnok insa koma ojgomuja. 

5 Allah ontunggom mar insa koma nomnaga rot 
rua fob, tina Ofa odou eneskeira rot rusnok koma 
rineya guru, jeska rua runougif gu Ofa efen oga 
guru. Jefeda rusnok koma ragos suma suma gij mebi 
ongga oska koma ojgomuja. 

6 Mar insa koma nomnaga bera erek orocunc nou 
mimif tein rot oida mimif mut joug mudou efesi rot 
ahais ojgomuja jeskaseda mudou eneftirir keingg 
mar ongga oska erek rua insa koma rutunggom sis 
fob guru. 

7 Mimif munougif gu mar ongga oska erek mifmin 
mimower rutunggom sis fob guru. Koma bera erek 
runggu gij Mar Efeyi Ebsi sis fob oida, "Rusnok koma 
ruina maat eteb keingg fogora rugif gu mar egens 
ongga oska ojgomu. Rua rit maat ni, rij anggur efei 
ofoukou ni, noba ruka gij mebi rejrej mar ongga oska 
koma ojgomuja." 

8 Mimif tein minesiri morototuma erek rua insa koma 
rinsiri gij mar ongga oska sis fob guru. Jeska rua 
rutunggom mar erek koma, jefeda gij mona egens 
bera rusnok ribu setka egeka noba orgomu jeska rua 
ragos rot ojgomuja fob. 

? Erek koma noba mimif tein minereneni Tuhan 
ojgomuja onjoros Ofa otkonu oska rot mimif guru. 
Koma erek mar ongga rineya jeska mifmin mimower 
insa koma runtunggom sis fob. Jefeda Ofa ensa 
magosu womfieda ofoukou skoita rua jeskaseda eska 

rua fogora ragos rot rerin mar ongga oska ongga rua 
runtunggom insa koma. 

10 Noba mimif tein muga enerahah skoita Allah rot 
mar ongga Ofa eita gu mimif erek rua insa koma 
runtunggom sis fob guru. Jeska rua rutunggom mar 
erek koma jefeda Allah ombk efen malaikat egens 
ongga efen owesa efek eteb skoita rua fogora ofa 
agob rua. 

11 Mar kef nomnaga ongga encirej rua bera erek 
orocunc nou mimif gij mona ongga ebeibeyaif 
ojgomu. Noba mar ongga nabi-nabi runggu rot gij 
Mar Efeyi Ebsi bera erek ereisisi joug mimif ongga 
mimfena ebah gij mona insa kef ongga doida mona 
ongga enja ejgwaga. 

12 Jefeda erek osnok egens esitit esinsa efaga rot 
oida ofa bera ororu Allah oga rot ahais fob, beda 
ofa osujohu rot mar erek iskusk ojgomu jeskaseda 
ofa enesiri gij mar ongga oska guru. Jeska erek ofa 
onosujohu rot iskusk guru, beda ofa emesiri gij mar 
ongga oska erek mifmin mimower ongga runroru 
Musa sis fob. 

13 Didif dagot mar erek koma jeska orofosutut mar 
ongga ereneni iwa bera ereneni rusnok nomnaga gu 
mebif ojgomu. Noba gij mona ongga mar ereneni 
iwa, beda Allah omofij iwa jeni erek Ofa anggen rot 
sis fob si. Koma bera, Ofa onorons mar okum ongga 
ereneni iwa ojgomuja onjoros mar okum eteb ah 
nou iwa guru. Tina Ofa emeita owesa efek gu iwa 
jeskaseda iwa ita idou ahais rot ojgomuja onjoros 
mar ongga ereneni iwa koma omoisa fog si. 

1^ Edohuji ongga dudou okora rot, iwa ibes ifaga yes 
jeska mar ongga tenten guru ongga rusnok enjgineg 
rugif gu. 

15 Didif dagot mar erek koma gu iwa ongga idou 
ebriyi gij mar ongga tenten fob ojgomu. Jefeda iwa 
isujohu rot oida mar ongga didif dinagot insa kef bera 
erek tenten ei era gurei. 

16 Twa isujohu rot mar ongga didif danggot ainsa kef 
rot rua ongga rugif gu mar ongga oska ojgomu. Jeska 
gij mona ongga mimif mij anggur efei morototuma 
jeskaseda murois oufamofa gu Yesus Kristus rot 
efen ogufu ongga eya tumu mega salib nou mimif, 
beda koma tein erek orocunc rot oida mimif muira 
gij rusnok ebic egens ojgomu fob. Erek koma tein, 
gij mona ongga mimif mintka roti erek misisi keingg 
misinsa rot Yesus efaga ongga anggos tumu mega 
salib nou mimif, beda koma tein erek orocunc rot 
oida mimif muira gij rusnok ebic egens fob. 

17 Noba mimif ongga mufoukou mintka roti ofog 
egens ojgomu. Beda erek koma tein, Yesus efen 
efaga egens, noba mimif ongga mufoukou bera 
ebiedi erek egens oisouska Yesus efaga egens koma 
ojgomu. Koma jeska mimif mintka roti ofog ongga 
egens ojgomu. 

18 Noba gij mona ongga rusnok Yahudi rit maat 
morototuma ongga rua rira fogora rurougif gu Allah 
rot, beda koma erek orocunc rot oida rua rija erek 
egens gij Allah fob. 

1? Erek koma tina, didif dinagot oida mar koma 
ongga rusnok enjgineg rugif gu bera erek tenten 
guru. Noba didif dinagot rot oida marska ongga rua 
insa rira fogora rirejiteyi gu mar koma bera erek 
ofoufem guru. 

20 Mar ongga didif danggot bera erek kef oida, 
rusnok enjgineg koma rira marska fogora rirejiteyi 
gu mar ongga rua rusujohu rot bera erek Allah. Tina 

ongga tenten bera gij mona insa koma rua rurougif 
gu efena ofogog jera rudou ongga osumsumu rot 
ojgomu. Noba didif dunodou os oida iwa it marska 
ongga rusnok rira fogora rirejiteyi gu efena ofogog 
morototuma jera rua guru. Jeska koma bera erek iwa 
ija erek egens jera efena ofogog insa koma ojgomu 
fob. 

?1 Giskini gij mona juens bera iwa ij anggur efei 
morototuma jeskaseda ireisisi keingg isinsa rot 
meidu ongga Tuhan ontunggom nou iwa, beda iwa 
tein ija erek egens morototuma jera Ofa. Noba gij 
mona ongga egema deika bera erek iwa ij anggur 
efei morototuma jera rusnok enjgineg ongga rira 
anggur efei koma fogora rirejiteyi gu efena ofogog. 
Jefeda iwa ija erek egens jera efena ofogog koma 
tein. Tina enadaij nou iwa ija erek egens jera Tuhan 
noba ija erek egens jera efena ofogog tein jinaga 
guru. Erek koma tein rot mona ongga iwa intka roti 
jeskaseda ireisisi keingg isinsa rot Tuhan, beda iwa 
ija erek egens jera Ofa. Jeska erek iwa tein it maat 
morototuma jera rusnok enjgineg ongga rira maat 
koma fogora rirejiteyi gu efena ofogog insa koma, 
beda iwa tein ija erek egens jera efena ofogog koma 
ongga rua rugif gu. Tina enadaij nou iwa ija erek 
egens jera Tuhan noba ija erek egens jera efena 
ofogog tein jinaga guru. 

22 Erek mimif mutunggom mar erek koma, beda 
Allah odou ejisei rot mimif fogora emeita okum 
gu mimif. Noba mifmin owesa efek enadaij nou 
munsuwa misinsa jeska mar ongga okum koma 
jinaga guru. Jefeda iwa inoromohohuma jera mar 
ongga oska erek insa koma guru. 

23 Rusnok ragot oida, "Adaij nou mimif mutunggom 
mar meidu ongga mimif mudou os rot ojgomu ongga 
erek Allah eneyahehir joug rot guru." Koma bera 
tenten, tina mar koma eneya bera onoufa nou mimif 
guru. Noba erek mimif mita mar koma ojgomu, beda 
koma onofij rusnok enjgineg ongga rik rot mar insa 
koma jeskaseda ruroru Yesus rot ahais tein guru. 

24 Enadaij nou osnok egens osujohu rot teinefa ofa 
eita eiteij ah ongga ongkoska rot esinsiyai ojgomuja 
guru. Tina ongga oufa bera ofa osujohu rot teinefa 
ofa ofij efen mohujir jeskaseda rua tein rita riteij ah 
ongga ongkoska ojgomuja. 

25 Mar ongga didif dimfesij rot insa kef bera erek 
kef oida, maat meidu ongga angh gu pasar bera iwa 
ingk noba it ojgomu. Tina iwa inejeka gu rusnok 
ongga runghu maat koma rot oida maat koma bera 
rira fogora rirejiteyi gu mar ongga oska sis fob ei era 
gurei. Ineita erek koma jeskaseda idou eneineina gij 
maat koma guru. 

26 Jeska mar egens ongga angh gij Mar Efeyi Ebsi 
agot rot oida, "Allah efen mebif jera mar ongga angh 
gij nomnaga." Jefeda mar koma nomnaga jera maat 
insa koma tein bera oufa nou iwa, jeska iwa irek Allah 
efen rusnok. 

?/ Noba erek osnok egens erejgei iwa jeskaseda ija 
noba et maat morototuma jera ofa, noba idou os 
rot, beda iwa it maat meidu ongga ofa encka gu iwa 
ojgomu. Noba iwa inejeka gu ofa rot maat koma oida 
sis fob bera rua rimera maat koma fogora rirejiteyi 
gu mar ongga oska fob ei, era gurei, iwa ineita erek 
koma guru. 

28 Tina erek osnok egens ongga Kristen ek iwa it 
maat koma morototuma jera rusnok insa koma, beda 

ofa agot gu iwa oida, "Maat koma bera rusnok rira 
fogora rirejiteyi gu mar ongga oska sis fob. Jefeda 
maat koma erek mar ongga oska ojgomu." Beda iwa 
inet maat koma guru, tina yugif gu yeyin yuhuj egens 
koma ojgomu. Jeska maat koma enjerek mar ongga 
ofa osujohu bera erek oska fob. 

29 Erek iwa ijginaga fob oida maat koma bera rusnok 
rira fogora rirejiteyi gu mar ongga oska sis fob, tina 
iwa it maat koma ojgomu, beda enadaij nou rusnok 
ragot oida iwa intunggom mar ongga oska jinaga 
guru. Tina jeska yeyin yuhuj insa koma osujohu rot 
oida maat koma erek mar ongga oska, beda iwa inet 
guru. Ongga oufa bera yugif gu yeyin yuhuj egens 
insa koma rot ojgomu. 

30 Gij mona ongga didif duis oufamofa gu Allah rot 
maat ongga didif dusujohu bera onoska guru fogora 
dimet, beda enadaij nou rusnok enjgineg ragot oida 
didif dutunggom mar ongga oska fob jinaga guru. 

31 Jefeda, adaij nou mimif mutunggom mar meidu 
ongga mimif mudou os rot ojgomu noba ongga Allah 
eneyahehir joug rot guru. Erek koma, tina ongga 
ofoufem ekirsa bera gij mar ongga mimif mutunggom 
erek mit maat ni, era mij anggur efei ni, era mar 
meidu meidu ongga mimif mutunggom ni, beda 
mimif mita mar koma rot tenten ojgomu. Mimif mita 
erek koma jeskaseda rusnok enjgineg rimek tumu 
mimif fogora rumofra Allah ofoka erek aksa rot mar 
koma nomnaga. 

32 Iwa ineita mar egema tein ongga orotunggom 
rusnok fogora risiri gij mar ongga oska guru. Koma 
bera rot rusnok ongga Yahudi, jera rusnok ongga 
Yahudi guru, jera rusnok ongga ruroru Yesus Kristus 
tein. 

33 Iwa ita mar erek didif, jeska didif bera direneni 
jeskaseda mar nomnaga ongga didif duntunggom 
bera ereita rusnok nomnaga rudou eskeiramera rot 
ojgomuja. Noba didif dineita mar erek koma nou 
disinsiyai ojgomu guru, tina didif dita mar erek koma 
rot rusnok rufoukou jeskaseda Allah omosuwa rua 
jeska rerin mar ongga oska. 

1 1 1 Iwa iroru mar ongga didif duntunggom 

ojgomuja erek didif duroru mar ongga Kristus 
ontunggom sismeni gij mona ongga Ofa engker gu 
mebif ros. 

? Didif dudou eskeira eteb rot iwa jeska idou ah 
keingg rot mar nomnaga ongga didif duncunc gu iwa 
sis fob. Noba iwa tein inroru mar koma nomnaga 
ongga didif dumftuftu rot gu iwa sis fob. 

3 Tina, didif dudou os jeskaseda iwa tein idou ebriyi 
gij rot teinefa rusnok rugif gu Allah rot tenten. Koma 
bera, runer rugif gu Yesus Kristus erek rerin ebirfaga. 
Noba rujager rugif gu rahiner erek rerin ebirfaga. 
Noba Kristus ougif gu Allah erek efen ebirfaga. 

^Erek koma tina, orofosut orna egens ongga om 
eiteij gu Allah jah gu rusnok rufoukou efekesa, era 
agot rot mar ongga Allah oncunc gu ofa gij odou efesi 
gu rusnok enjgineg, beda ofa energi meifeti era topi 
tumu ebirfaga guru. Jeska koma erek ofa oh mojen 
gu Kristus ongga erek efen ebirfaga. 

? Erek koma tein, orofosut ojaga egens ongga 
om eiteij gu Allah era agot rot mar ongga Allah 
oncunc gu ofa gij odou efesi gu rusnok rufoukou, 
tina ainsa koma tein ofa energi meifeti tumu ebirfaga 
guru, beda koma tein erek oska. Jeska ororu mifmin 
erebent gij mona insa kef bera mar ongga ofa 
ontunggom insa koma bera erek orocunc rot ojaga 

egens ongga ensiri jera egema efen mahina. Jefeda 
rujager rira meifeti ruround joug ribirfaga ojgomu. 

6 Didif dagot rot erek koma jeska erek ojaga egens 
energi meifeti tumu ebirfaga guru, beda koma bera 
oska morototuma erek ojaga egens ongga rusnok 
rahkena ebirfaga efeji nomnaga jeska fob ojgomu. 
Jefeda ongga oufa ekirsa bera, rujager rirgi meifeti 
joug ribirfaga gij mona ongga rua rugif gu Allah 
ojgomu. 

7 Tina, gij mona ongga runer rum riteij gu Allah, 
beda rinergi meifeti era topi joug ribirfaga guru. Beda 
rusnok nomnaga rimek rua fogora rumofra Allah 
ofoka erek aksa eteb. Jeska Allah ontunggom runer 
koma erek ereni jeni esinsa ojgomu. Tina gij mona 
ongga rujager rum riteij gu Allah, beda rua rirgi 
meifeti tumu ribirfaga ojgomu. Beda rusnok rimek 
rua tein fogora rumofra rerin rahiner rufoka erek 
aksa. Jeska koma orocunc rot oida rua rugif gu rerin 
rahiner. 

8 Erek koma jeska runa rinen jeska rujaga sismeni 
fog guru, tina rujaga rin jeska runa sismeni fob. 

? Noba Allah onotunggom orna egens ongga sismeni 
koma jeska ojaga ocosu rot ofa guru. Tina Ofa 
otunggom ojaga ongga sismeni koma jeska orna bera 
ocosu rot ofa ojgomu. 

10 Erek koma jefeda rujager rirgi meifeti joug 
ribirfaga erek orocunc rot oida rua rugif gu rerin 
rahiner ojgomu. Noba malaikat-malaikat ongga riajga 
joug rusnok bera rimek oida rujager insa koma rugif 
gu rerin rahiner ojgomuja. 

11 Erek koma tina, osok gij rusnok ongga ruroru 
Tuhan bera ojaga onot gu esinsa guru, tina ofa oisum 

gij orna ojgomu. Noba orna tein onot gu esinsa guru, 
tina ofa tein oisum gij ojaga koma ojgomu. 

1? Jeska, erek didif danggot insa koma gu iwa oida, 
rujaga rin jeska runa rot sismeni. Tina ebeibeyaif 
bera runer rin jeska rujaga. Noba Allah esinsiyai bera 
ontunggom gegeka tein. 

13 Jefeda ahah didif diteij bera adaij nou iwa isinsa 
yuga ojga rot oida rujager ongga rum riteij gu Allah 
gij Mod Ari bera rira meifeti ruround joug ribirfaga 
ojgomu. 

1^ Mimif musujohu rot oida runer ongga rerin 
ribirfaga efeji akseij bera ruroh mojen rot risinsa 
ojgomu. 

15 Tina erek rujager rerin ribirfaga efeji ongga akseij, 
beda mimif musujohu rot oida koma erek ongkoska 
eteb rot rua. Jeska Allah ontunggom rujager rerin 
ribirfaga efeji akseij jeskaseda ereij keingg ribirfaga 
nomnaga. 

16 Noba erek rineya ruga omosokuma rot mar insa 
koma, beda didif dagot rot oida memef era rusnok 
ongga Mod Ari enjgineg nomnaga tein mefmen 
erebent ongga erek koma ojgomu. Koma bera, 
rujager rirgi meifeti joug ribirfaga efeji gij mona 
ongga rua rum riteij gu Allah gij Mod Ari ojgomu. 
Memef bera mefmen erebent ongga toga jeska mar 
koma guru. 

17 Ebeibeyaif didif dudou os duftuftu iwa rot 
teinefa iwa isejah nou ikeba roti jera ij anggur efei 
morototuma. Tina osok gij mar insa koma bera didif 
dinesitit iwa rot guru. Jeska gij mona ongga iwa 
imohoturuma rot mar insa koma, beda iwa ineita 
mar koma rot iskusk enesi. Tina ongga okum ekirsa 

bera iwa ita mar ongga oska gij mona insa koma tein 
ojgomuja ros. 

18 Ongga sismeni bera, didif dig rot oida gij mona 
ongga iwa imohoturuma nou ikeba roti jera ij anggur 
efei morototuma, beda yuga omosokuma fogora 
imekebema gij ebic egens egens gu isinsa ojgomuja. 
Noba didif dusujohu rot oida mar koma ongga didif 
dig bera erek tenten ojgomu. Tina koma erek oska 
eteb. 

1? Jeska iwa imekebema gij ebic egens egens erek 
koma jeskaseda irocunc rot oida yeyin ebic egens 
koma bera tenten ei, noba ebic egema koma bera 
oska ojgomu ei! 

20 Jefeda, gij mona ongga iwa imohoturuma 
jeskaseda ikeba roti jera ij anggur efei, beda iwa 
isujohu rot oida koma bera erek ireisisi keingg isinsa 
rot mar ongga Tuhan ontunggom nou iwa sis fob. 
Tina iwa ineita mar koma rot tenten guri. Jeska gij 
mona insa koma bera iwa ita mar erek oska ojgomuja 
ros. 

?1 Didif dagot erek koma jeska gij mona insa koma 
bera ineya idou eftirir keingg maat ofoukou ongga 
imorka fogora iwa it maat koma nomnaga gu isinsa 
ojgomu. Beda rineya ongga rufojingki rudou os rint 
maat, tina maat enadaij nou rua tein guri. Noba 
ineya inekeba yeyin anggur efei guru, tina iwa ij 
anggur efei koma nomnaga gu isinsa onjoros ibirfaga 
erebibei rot ojgomo. 

22 Wah, erek mosona ongk iwa beda iwa it maat 
jera ij anggur efei gij yeyin mod ojgomu, tina gij 
mona ongga iwa imohoturuma bera guru. Jeska iwa 
itunggom mar erek koma beda koma erek iwa yuga 
oruh rua ongga Kristen noba yuh mojen gu rua ongga 

rufojingki tein ojgomu. Beda iwa isujohu rot oida didif 
dimesitit iwa rot mona ongga iwa imohoturuma erek 
koma ei? Wah, menesitit iwa rot mar koma jinaga 
guru! 

?3 Didif dagot mar erek koma, jeska mar ongga 
ai juens dumocunc gu iwa bera Tuhan oncunc gu 
didif sis fob. Koma bera, gij motu ongga Yudas odou 
emekikif jeska Yesus noba ocunc Ofa gu rusnok 
ongga rufogog, beda Yesus engker morototuma jera 
efen ruforoker rufok setka kungkob erfeka. Beda Ofa 
eita roti ofog egens. 

24 Noba Ofa ois oufamofa eteb gu Allah fogora Ofa 
etka roti koma. Beda Ofa agot gu efen ruforoker oida, 
"Roti kef bera erek difaga ongga didif dimaha gu 
rusnok ongga rufogog jeskaseda iwa imesma eiteij 
ah ongga efeinah. Gij mona kahma deika, beda iwa 
tein itka roti erek koma fogora it jeskaseda ireisisi 
keingg isinsa osok gij mar ongga Didif duntunggom 
nou iwa ojgomu." 

25 Erek koma beda nou ongga rua rint maat oisa 
fob, beda Ofa eita mok osku rot anggur efei noba 
agot gu rua oida, "Anggur efei ongga angh gij mok 
osku kef bera erek orocunc rot dedin dugufu ongga 
emeya nou iwa. Noba koma tein bera orocunc rot gu 
iwa oida mona efeinah ongga Allah anggen rot sis 
fob bera ecira fob. Gij mona kahma deika, beda iwa ij 
anggur efei erek koma jeskaseda ireisisi keingg isinsa 
osok gij mar ongga Didif duntunggom nou iwa." 

26 Noba orofosut mona ongga iwa itka roti noba ij 
anggur efei morototuma erek insa koma, beda koma 
erek orocunc rot Tuhan Yesus ongga anggos tumu 
mega salib nou mimif. Iwa itunggom mar erek koma 
ojgomuja onjoros mona ongga Ofa ongksons en. 

?/ Erek koma jefeda, idu ongga ent roti jera enj 
anggur efei koma jeskaseda ereisisi keingg esinsa rot 
mar ongga Tuhan Yesus ontunggom nou ofa, tina 
ofa otunggom mar koma erek ebireira ojgomu, beda 
koma erek ofa oga oruh Tuhan Yesus ongga efen 
ogufu eya tumu mega salib nou mimif fob. 

28 Ongga tenten bera, orofosut osnok egens ongga 
odou os et roti jera ej anggur efei morototuma jera 
rusnok enjgineg jeskaseda ereisisi keingg esinsa rot 
Tuhan Yesus, beda ofa ohca joug odou efesi sismeni 
fog rot mar koma efen ofou nou rusnok ojgomu. 
Noba erek ofa osujohu rot oida kef bera erek mar 
ongga ofoufem ei, beda ofa et noba ej morototuma 
jera rua insa koma ojgomu. 

29 Tina erek ofa ent roti jera enj anggur efei 
morototuma jera rusnok enjgineg, noba ofa onohca 
joug odou efesi rot mar koma sismeni fog guru, beda 
Allah omofra mar okum eteb keingg ofa rot si. 

30 Noba, jeska rusnok rufoukou gu ifekesa rita mar 
erek ongga oska erek insa koma ros, jefeda rineya 
ongga marenir, noba rineya ongga ranggos fob. 

31 Tina erek mimif muhca joug misinsa mudou efesi 
sismeni fog rot mar insa koma, beda Allah onofra 
okum keingg mimif rot guru. 

32 Erek koma tina, Tuhan emera mar okum fogora 
omoroftuftu mimif ojgomu. Ofa omotunggom mar 
erek koma jeskaseda mimif mineja jah mahmei 
morototuma jera rusnok ongga rudou okoja Allah 
guru. 

33 Erek koma jefeda, edohuji, gij mona ongga iwa 
imohoturuma jeskaseda it roti jera ij anggur efei erek 
ereisisi keingg isinsa rot Tuhan Yesus, beda iker joug 

onjoros rusnok nomnaga riramecinma fog, fogora 
iwa imet maat koma morototuma. 

34 Noba erek rineya jeska iwa ongga mosona 
ongk rua gij mona insa koma, beda rua rit maat 
gij rerin mod efesi sismeni fog ojgomu. Jeska erek 
rua ruhoturu morototuma jera iwa jeskaseda rit 
maat ofoukou ojgomu, beda Allah omofra mar okum 
keingg rua rot mar insa koma si. Noba gij mona 
ongga didif dinja jah suma, beda didif dumoftuftu 
mar deika gu iwa. 

1 2 1 Edohuji, ainsa kef didif dudou os dagot mar 

osok gij owesa efek ongga rusnok risma jeska 
Efena Ebsi Allah. Didif dimagot rot mar insa koma gu 
iwa jeskaseda idou onosumsumu rot mar koma guru. 

?Iwa idou ah keingg rot oida gij mona ongga iwa 
inororu Allah enesi, bera rusnok rita mar ongga oroku 
idou skoita mar ongga oska ojgomuja. Koma bera 
erek iwa yugif gu mar ongga oska noba ongga erek 
osumsumu ojgomu. 

3 Erek koma jefeda iwa ijginaga rot tenten oida 
rusnok ongga ragot mar oisouska Efena Ebsi Allah 
bera rinagot oida, "Yesus bera oska efekeifa," erek 
koma jinaga guru. Noba rusnok ongga rinagot mar 
oisouska Efena Ebsi Allah guru, rua bera rinagot oida, 
"Yesus bera Tuhan," erek koma jinaga guru. 

^ Mar ongga rusnok rutunggom rot owesa efek 
ongga rua rinsma jeska Efena Ebsi Allah bera erek 
toga toga. Tina Efena Ebsi ongga eita owesa efek gu 
rusnok nomnaga koma bera egens ojgomu. 

? Noba mar ongga rusnok rutunggom jeskaseda 
rurofij Tuhan bera erek toga toga. Tina Tuhan ongga 
rua rumfij bera erek egens ojgomu. 

6 Noba mar ongga osnok egens otunggom oisouska 
owesa efek jeska Efena Ebsi Allah jeskaseda ofij 
rusnok enjgineg bera erek toga toga. Tina Allah 
esinsiyai bera ongga onoftuftu rua gij rudou efesi rot 
mar ongga rua rutunggom koma nomnaga. 

7 Gij mona ongga Efena Ebsi ocunc rot efen owesa 
efek gu osnok egens gij odou efesi, beda mar ongga 
osnok egens koma ontunggom rot owesa efek insa 
koma bera jeskaseda orofij rusnok nomnaga. 

8 Koma erek rineya risma owesa efek jeska Efena 
Ebsi jeskaseda rudou ebriyi eteb gij mar ongga rua 
rusujohu rot jera mar ongga rua ragot rot osok gij 
Allah oga. Fogora rudou efesis tein gij mar ongga rua 
ruftuftu rot gu rusnok enjgineg. 

? Noba rineya risma owesa efek jeskaseda rudou 
ororu rot ahais ojgomu oida Allah omotunggom mar 
ongga rua rimerejgei Ofa rot si. Noba rineya risma 
owesa efek jeskaseda rita eskeira gu rusnok ongga 
marenir. 

10 Noba rineya risma owesa efek jeskaseda 
rutunggom mar ongga onswos eteb ongga ereita 
rusnok enjgineg rudou oubsaha rot. Noba rineya 
risma owesa efek jeskaseda rudou ebriyi gij mar 
ongga Allah oncunc gu rua gij rudou efesi fogora 
rifesij rot mar koma gu rusnok enjgineg tein. Noba 
rineya risma owesa efek jeskaseda rudou ebriyi gij 
rot oida mar ongga rusnok enjgineg ragot rot bera en 
jeska Allah era en jeska efena ofogog ojgomu. Noba 
rineya risma owesa efek jeskaseda rifesij mar gij oga 
egens ongga rua risinsa rinejginaga rot tein enesi. 
Erek koma tein, gij mona ongga osnok egens emfesij 
mar gij oga insa koma, beda Ffena Ebsi eita owesa 
gu osnok egens egema deika jeskaseda ofa esinsiyai 

odou ebriyi gij oga insa koma efen ofou. Fogora Ofa 
agot rot mar insa koma gu rusnok enjgineg. 

11 Efena Ebsi Allah bera ongga eita owesa efek gu 
rusnok egens egens jeskaseda rua rutunggom mar 
koma nomnaga ojgomu. Noba Efena Ebsi Allah bera 
ongga eita owesa efek insa koma gu rusnok egens 
egens nomnaga jeni erek mar ongga Ofa esinsiyai 
ondou os rot ojgomu. 

12 Rusnok ongga ruroru Yesus bera erek osnok 
efaga egens. Efaga egens koma efen efetma 
ofoukou, tina efetma ongga ofoukou nomnaga ebiedi 
efaga egens koma ojgomu. Erek koma rot rusnok 
ongga ruroru Yesus Kristus tein. Yesus bera erek 
osnok egens, tina mimif ongga mirek rusnok ongga 
rufoukou bera mibiedi erek ebic egens jera Ofa. 

13 Mimif nomnaga mifmin mufou ebiedi toga toga. 
Koma bera, rineya ongga Yahudi ni, rineya ongga 
Yahudi guru ni, rineya ongga erek rusnok ongga 
rumfij rerin ebirfager ojgomuja ni, rineya ongga runt 
gu risinsa ni. Tina gij mona ongga mimif nomnaga 
mita baptis, beda Efena Ebsi Allah ongga Ofa ombk 
skoita mimif nomnaga bera ongga otunggom mimif 
jeskaseda mija erek ebic egens gij Yesus Kristus 
ojgomu. 

1^ Didif dagot erek koma jeska efaga egens bera 
enerek efetma egens ojgomu guru, tina efaga egens 
bera ebiedi efen efetma ofoukou. 

15 Jefeda erek aki egens agot oida, "Didif bera 
dinerek etma guru, jefeda didif dinebiedi efaga egens 
koma guru." Tina aki egens koma tuturu ebiedi efaga 
egens koma ros. 

16 Noba erek osu egens tein agot oida, "Didif bera 
dinerek eiteij guru, jefeda dinebiedi efaga egens 

koma guru." Tina osu egens koma tuturu ebiedi 
efaga egens koma ros. 

17 Mar insa koma enadaij guru, jeska erek efaga 
egens nomnaga eja erek eiteij ojgomu, beda eneg 
mar deika guru. Noba erek efaga egens koma 
nomnaga eja erek osu ojgomu, beda eneg mar efen 
ensesa deika guru. 

18 Tina ongga tenten bera, Allah otunggom efaga 
egens insa koma erek efen efetma ofoukou ebiedi 
efaga jeni Ofa efen odou ejginaga rot. 

1? Jeska erek efen efetma egens insa koma enah gu 
esinsa ojgomu, beda efen efaga enah guru. 

20 Tina ongga tenten bera efaga egens efen efetma 
ofoukou ojgomu. 

21 Erek koma jefeda, eiteij enagot gu etma oida, 
"Didif dunocosu rot bua guru." Era ebirfaga enagot 
gu aki oida, "Didif dunocosu rot bua guru." 

22 Tina ongga tenten bera efetma egens ongga 
mimif musujohu rot bera ofora eriaga ojgomu bera 
erek ofoufemfem tein nou mimif. 

?3 Noba efetma koma erek osu efeb ongga mimif 
musujohu oida erek onofoufem guru, beda mimif 
mutunggom mar ongga oufamofa rot osu efeb koma 
erek maha emas gij. Noba efetma koma ongga mojen 
mimif rot, beda mimif mira mar jeskaseda miredemi 
mar koma ojgomu. 

24 Noba efetma koma ongga mojen mimif rot 
guru bera minedemi mar koma guru. Tina Allah 
ontunggom mifaga erek koma jeskaseda efetma 
koma ongga erek ongkoska fob omofij efetma koma 
ongga erek ongkoska eteb guru. 

25 Jefeda efaga koma efen efetma enemekebema 
guru. Tina efetma ebiedi efaga koma erek egens 
ojgomu jeskaseda omofijma. 

26 Noba gij mona ongga efetma egens eita efera 
okora, beda koma erek efaga efetma nomnaga rita 
rifera okora tein. Noba gij mona ongga efetma egens 
odou efaga ouka eteb rot mar, beda efaga efetma 
nomnaga rudou efaga ouka eteb tein. 

?/ Noba erek Allah otunggom efaga egens koma 
jeskaseda efen efetma ofoukou, beda erek koma 
tein, Ofa otunggom iwa egens egens ongga erek 
rusnok ofoukou jeskaseda ija erek ebic egens gij 
Yesus Kristus fob. 

28 Beda Ofa eita owesa efek gu iwa egens egens 
jeskaseda itunggom mar ongga erek imofijma 
ojgomuja. Erek koma jefeda ongga sismeni bera Ofa 
eita owesa efek gu rusnok rineya jeskaseda rifarur 
erek rasul-rasul. Beda Ofa eita owesa efek gu rineya 
jeskaseda ragot rot mar ongga Ofa oncunc gu rua 
gij rudou efesi gu rusnok enjgineg. Beda Ofa eita 
owesa efek gu rineya jeskaseda rudou efesis eteb 
fogora ruftuftu rot Allah oga gu rusnok enjgineg. 
Beda Ofa eita owesa efek gu rineya deika jeskaseda 
rutunggom mar ongga onswos jeska Allah gu rusnok 
rudou. Beda Ofa eita owesa efek gu rineya jeskaseda 
rita eskeira gu rusnok ongga marenir. Beda Ofa eita 
owesa efek gu rineya deika jeskaseda rufij rusnok 
enjgineg ongga rifera okora. Beda Ofa eita owesa 
efek gu rineya jeskaseda risejah Mod Ari efen efarur 
nou rusnok. Beda Ofa eita owesa efek gu rineya 
jeskaseda rifesij mar gij oga egens ongga rua risinsa 
rinejginaga rot efen ofou enesi tein. 

29 Didif dinagot rot oida rusnok nomnaga risma 
owesa efek jeskaseda rutunggom mar ongga erek 
egens morototuma guru. Jeska rusnok nomnaga 
bera rinefarur erek rasul guru. Noba rusnok nomnaga 
rinerek rua ongga ringg mar jeska Tuhan fogora 
ragot rot gu rusnok enjgineg guru. Noba rusnok 
nomnaga rinesma rudou ongga efesis fogora ruftuftu 
rusnok enjgineg rot Allah oga guru. Noba rusnok 
nomnaga rinesma owesa efek jeskaseda rutunggom 
mar ongga onswos jeska Allah jah rusnok rudou 
guru. 

30 Noba rusnok nomnaga rinesma owesa efek 
jeskaseda rita eskeira gu rusnok ongga marenir 
guru. Noba rusnok nomnaga rinesma owesa efek 
jeskaseda rifesij mar gij oga egens ongga rua risinsa 
rinejginaga rot enesi guru. Noba rusnok nomnaga 
rinesma owesa efek jeskaseda rudou ebriyi gij oga 
egens koma ongga rusnok enjgineg rimfesij gij guru. 

31 Ongga oufamofa bera, iwa idou osos rot owesa 
efek jeska Allah jeskaseda itunggom mar koma 
ongga erek ofoufemfem ekirsa jeska mar enjgineg 
ojgomu. Beda ainsa kef didif dumocunc moroju 
ongga ongkoska eteb ekirsa nou iwa. 

1 3 1 Ongga oufamofa ekirsa bera iwa idou okora 

rot rusnok enjgineg. Jeska erek didif difesij 
mar gij rusnok ruga era malaikat-malaikat oga, tina 
didif dudou onokora rot rusnok enjgineg guru, beda 
dedin diteij ah bera erek oska ojgomu ros. 

? Noba erek didif dedin owesa efek jeskaseda 
danggot rot mar ongga Allah oncunc gu didif gij 
dudou efesi gu rusnok enjgineg ni, era dudou ebriyi 
eteb gij mar ongga en jeska Allah ongga angh endemi 
jeska rusnok enjgineg ros tein ni, era dudou efesis 

rot mar ofoukou doska ni, era dudou ororu Allah rot 
ahais doska fogora direjgei Ofa rot mar ongga eteb, 
beda Ofa otunggom mar koma ojgomu ni, erek didif 
dita mar insa koma nomnaga, tina dudou onokora rot 
rusnok enjgineg guru, beda didif dunok dufoka gij 
jinaga guru. 

3 Erek koma tein, erek didif dikeba dedin mareibra 
nomnaga gu rusnok ongga rufojingki ni, noba didif 
daha disinsa jeskaseda dita difera okora rot Allah oga 
ni, tina dudou onokora rot rusnok enjgineg guru, 
beda didif dinesma dufons jeska Allah rot mar insa 
koma nomnaga jinaga guru. 

^Rusnok ongga rudou okora rot rusnok enjgineg 
bera ruin keingg risinsa rudou efesi rot rua. Noba 
rudou eriagamaga rot rua tein. Rua rudou eneftirir 
keingg rot rusnok enjgineg rerin mareibra guru ni, 
rua runofra risinsa rufoka erek aksa guru ni, rua 
rinesitit risinsa rifaga rot mar tein guru ni, 

?rua runofos efek rot rusnok enjgineg guru ni, 
rua runohca mareibra rot risinsa ojgomuja guru ni, 
rerin rifena onosok ebeirens rot mar ongga rusnok 
enjgineg ranggot guru ni, rua rinedemdemi mar 
ongga oska ojgomuja gij rudou efesi rot rusnok 
enjgineg guru ni, 

? rua runotut rot rusnok ongga rutunggom mar 
ongga oska guru, tina rudou okora rot rua ojgomu ni, 
rudou efaga ouka rot rusnok ongga rutunggom mar 
ongga oufamofa ojgomu ni, 

7 rua ruin keingg risinsa rudou efesi rot mar ongga 
rua ringk jeska rusnok enjgineg ongga rua rusujohu 
rot bera oida erek oska ni, rua rudou eredi rot oida 
rerin ruhujir rumotunggom mar ongga oufamofa 
ojgomu ni, rua tein ruisum gij rot oida rerin ruhujir 

insa koma rumororu mar ongga oufamofa odudu ni, 
rua rudou eneskes rot rusnok guru, tina rudou okora 
rot rua ojgomuja ni. 

? Mona ongga rusnok rudou omokorema bera 
onoisa guru, tina ecira rot mona ongga ah aibin 
ojgomuja. Noba ebeibeyaif rusnok risma owesa efek 
jeskaseda ragot rot mar ongga Allah oncunc gu rua 
gij rudou efesi skoita rusnok enjgineg tein. Tina 
gij mona kahma bera mar insa koma tein omoisa 
soska ojgomu. Noba ebeibeyaif rusnok risma owesa 
efek jeskaseda rifesij mar gij oga egens ongga rua 
risinsa rinejginaga rot enesi. Tina gij mona kahma, 
beda rusnok runocosu rot mar insa koma deika guru. 
Ebeibeyaif rusnok risma rudou ongga efesis eteb gij 
mar jeskaseda ruftuftu Allah efen rusnok osok gij 
meidu ongga Ofa ontunggom nou rua. Tina gij mona 
kahma bera rusnok runoftuftu rot mar insa koma 
deika guru. 

? Jeska ebeibeyaif bera mar ongga mudou ebriyi 
gij rot Allah bera erek oskiyai ojgomu ros. Noba mar 
ongga Allah oncunc gu rusnok jeskaseda rua ragot 
rot gu rusnok enjgineg tein bera erek oskiyai ros. 

10 Tina gij mona ongga Allah ontunggom mar 
nomnaga jeskaseda ah jeni erek Ofa odou os rot, 
beda owesa efek koma ongga Allah eita gu rusnok 
egens egens gij mona ebeibeyaif bera munocosu rot 
deika guru. Jeska gij mona insa koma bera mudou 
emebriyi gij mar insa koma nomnaga Si. 

11 Didif dudou os durocunc rot mar ongga dinagot 
ainsa kef. Sis mona ongga didif duforokai ros bera 
didif danggot mar erek ruforokai ranggot mar ojgomu 
ni, didif dusujohu rot mar gij dudou efesi tein erek 
ruforokai rusujohu rot mar ojgomu ni, dudou ebriyi 

gij mar erek ruforokai rudou ebriyi gij ojgomu ni. Tina 
ebeibeyaif bera didif durna fob, jefeda didif dineita 
mar insa koma nomnaga erek ruforokai rita deika 
guru. 

12 Koma tein erek kansinam ongga osnok egens ek 
efena gij. Tina kansinam koma erek ofumfumf, jefeda 
ofa enek efena rot koisoisa guru. Erek koma rot 
mimif ongga ebeibeyaif tein. Mimif minejginaga rot 
Allah erek koisoisa enesi. Tina gij mona kahma bera 
mimif mudou emebriyi gij mar nomnaga si. Jeska 
ebeibeyaif mudou enebriyi gij mar nomnaga enesi. 
Tina gij mona kahma bera mudou emebriyi eteb gij 
Allah, erek ofa odou ebriyi eteb gij mimif ebeibeyaif. 

13 Jefeda onjoros mona insa koma bera mimif mita 
mar ofoka orgomu ongga erek ofoufem ekirsa jeska 
mar nomnaga. Koma bera, mimif mudou ororu Allah 
rot tenten ojgomuja ni, noba mimif muisum gij Ofa 
rot mar nomnaga ongga Ofa anggen rot nou mimif 
ojgomuja ni, noba mudou omokorema ojgomuja ni. 
Noba mar egens ongga ekirsa jeska mar orgomu insa 
kef bera, mimif mudou omokorema ojgomuja. 

1 4 ! Mar ongga ofoufem ekirsa bera rusnok rudou 

omokorema. Erek koma jefeda iwa ireneni rot 
ahais jeskaseda idou omokorema ojgomuja. Noba iwa 
tein irejgei Allah jeskaseda iwa imesma owesa efek 
jeska Ofa fogora imotunggom mar ongga oufamofa 
nou Ofa ojgomuja. Noba ongga sismeni bera irejgei 
Ofa rot owesa efek jeskaseda iwa ig mar ongga en 
jeska Ofa fogora yagot rot mar insa koma gu rusnok 
enjgineg tein. 

? Jeska rusnok ongga risma owesa efek jeskaseda 
rifesij mar gij oga egens ongga rua risinsa rinejginaga 
rot enesi bera rinefesij rot mar koma gu rusnok guru. 

Tina rua rifesij rot mar koma gu Allah ojgomu ros. 
Koma bera, oga egens insa koma efen ofou ah jejema 
jeska rusnok ongga ringg rot mar koma ojgomu, 
jeska rudou enebriyi gij oga insa koma guru. Efena 
Ebsi Allah bera oncunc mar koma gu rusnok insa 
koma ongga ranggot rot oga egens koma ojgomu. 

3 Tina rineya ongga rinsma owesa efek jeskaseda 
rudou ebriyi gij oga egens insa koma efen ofou bera 
ragot rot mar koma gu rusnok enjgineg. Noba rua 
ragot mar koma gij oga ongga giskini. Jefeda koma 
erek rua rita rudou ahais gu rusnok enjgineg ni, risisi 
joug rua ni, noba rita rudou erirei gu rua tein ni 
ojgomuja. 

^ Gij mona ongga osnok egens efesij mar gij oga 
egens insa koma, beda koma erek ofa ereita esinsa 
odou ahais rot ojgomu. Tina gij mona ongga osnok 
egens agot rot mar ongga Allah oncunc gu ofa gij 
odou efesi gu rusnok enjgineg, beda koma erek ofa 
ereita rudou ahais gu rusnok insa koma ojgomu. 

? Erek koma jefeda didif dudou os rot oida iwa 
nomnaga isma owesa efek jeska Efena Ebsi jeskaseda 
ifesij mar gij oga egens ongga iwa isinsa inejginaga 
rot efen ofou enesi. Tina ongga ofoufem ekirsa bera, 
didif dudou os rot oida iwa nomnaga isma owesa efek 
jeskaseda ig mar ongga en jeska Allah fogora yagot 
rot mar koma gu rusnok enjgineg tein. Jeska rua 
ongga ranggot rot mar ongga Allah oncunc gu rua gij 
rudou efesi skoita rusnok enjgineg bera rerin owesa 
efek ongga ofoufem eteb. Tina rua ongga rinsma 
owesa efek jeskaseda rudou ebriyi gij oga egens insa 
koma efen ofou, rua bera rerin owesa efek ongga 
ofoufem ekirsa jeska mar enjgineg insa koma. Jeska 

mar egens insa koma bera onofij rusnok nomnaga 
ojgomuja. 

6 Edohuji, erek didif dumohoturu jera iwa, beda 
didif difesij mar gij oga egens ongga didif disinsa 
dinejginaga rot enesi, beda koma onofij iwa rot 
tenten guru. Tina erek didif dagot rot mar ongga 
Allah oncunc gu didif gij dudou efesi skoita iwa, era 
didif duftuftu iwa rot mar egens osok gij Allah oga, 
beda mar koma bera omofij iwa rot tenten ojgomu si. 

7 Jeska erek osnok egens ongga ofc moka ofou 
era edi mobsej, tina rot iskusk guru, beda rusnok 
ongga ringg medemer koma rudou enebriyi gij efen 
ofou guru. Erek koma tein rot rusnok ongga rifesij 
mar gij oga egens ongga rua jera rusnok enjgineg 
rinejginaga rot enesi. Jeska rusnok ongga ringg oga 
ongga onswos insa koma bera rudou enebriyi gij efen 
ofou jinaga guru. 

8 Noba erek osnok egens enen manghi mei rot 
iskusk guru, beda rusnok ongga ringg manghi mei 
insa koma bera rinejginaga rot oida ai juens, beda 
rusnok rimagobuma guru. 

? Jefeda erek iwa ifesij mar gij oga egens ongga 
rusnok enjgineg rinejginaga rot guru, beda rua rudou 
enebriyi gij mar ongga iwa imfesij rot insa koma efen 
ofou jinaga guru. 

10 Gij mebi kef bera rusnok ruga ofoukou, tina 
rusnok nomnaga ongga rimfesij mar gij rerin risinsa 
ruga bera rudou ebriyi gij ruga insa koma. 

11 Noba erek didif dig oga egens ongga osnok egens 
emfesij mar gij, tina dudou enebriyi gij guru, beda 
koma erek didif dusodosa jeska ofa koma. Noba ofa 
tein erek osodosa jeska didif tein. 

1? Erek koma rot rusnok tein ongga rinsma owesa 
efek jeskaseda rifesij mar gij oga egens ongga rua 
risinsa rinejginaga rot enesi. Rua nomnaga rudou 
enebriyi gij mar koma ongga rua ranggot moguma 
guru. Jefeda, jeska iwa idou osos nou insma owesa 
efek jeskaseda itunggom mar, beda irejgei Allah 
jeskaseda Ofa eita owesa efek ongga ofij rusnok Mod 
Ari nomnaga ojgomu. 

13 Jefeda ongga oufa bera rusnok rimfesij mar gij 
oga egens ongga rua risinsa rinejginaga rot efen 
ofou enesi. Tina ongga ofoufem ekirsa bera rua tein 
rirejgei Allah rot owesa efek jeskaseda rudou ebriyi 
gij mar koma ongga rua rimfesij insa koma, fogora 
rua rimagot rot efen ofou gu rusnok enjgineg tein. 

1^ Jeska erek didif dum diteij oisouska Efena Ebsi 
Allah gij oga egens ongga didif disinsa dinejginaga 
rot enesi, beda didif bera dudou ah toumou ojgomu 
noba dunosujohu rot mar koma guru. Jeska difeni 
bera ongga om eiteij rot mar koma ojgomu. 

15 Jefeda didif dimeita mar erek kef: Oisouska Efena 
Ebsi bera dedin difeni omom eiteij gij oga egens 
ongga dinejginaga rot enesi. Tina oisouska dudou 
efesi bera didif dum diteij gij oga egens ongga didif 
disinsa jera rusnok enjgineg tein rijginaga rot tein fob 
ojgomu. Noba oisouska Efena Ebsi bera dedin difeni 
omof medemer gij oga egens ongga dinejginaga 
rot efen ofou tein enesi. Tina oisouska dedin dudou 
efesi bera dumof medemer gij oga egens ongga didif 
disinsa jera rusnok enjgineg tein rijginaga rot fob. 

16 Jeska, erek rineya jeska iwa irois oufamofa gu 
Allah gij oga egens ongga iwa isinsa inejginaga rot 
enesi, beda rusnok egema tein rudou enebriyi gij mar 
koma ongga rua rumois rot efen ofou jinaga guru. 

Jefeda enadaij nou rua tein ruitij rot mar ongga iwa 
yuis gu Allah insa koma guru. 

17 Mar ongga rua ruis gij oga egens insa koma gu 
Allah bera erek ongkoska. Tina mar koma onofij 
rusnok enjgineg tein guru. 

18 Didif duis oufamofa eteb gu Allah jeska Ofa eita 
owesa efek gu didif jeskaseda difesij mar gij oga oga 
ongga disinsa dinejginaga rot enesi noba ongga erek 
ekirsa jeska iwa nomnaga. 

1? Tina gij mona ongga didif duhoturu jera rusnok 
Mod Ari, beda didif dudou os difesij mar erek oskiyai 
tein ojgomu gij oga egens ongga rusnok enjgineg 
rudou ebriyi gij efen ofou fob. Beda rudou emebriyi 
gij mar ongga didif dumftuftu rot Allah oga efen ofou 
Si. Jeska koma erek oufamofa ekirsa jeska mar ongga 
didif dimfesij gij oga egens ongga rua rudou enebriyi 
gij jinaga guru. 

20 Egohuji, iwa isujohu rot mar erek rua ongga 
runa fob. Noba inosujohu rot mar erek rua ongga 
ruforokai ros guru. Tina erek ruforokai rinejginaga 
rot mar ongga ofogog enesi, beda iwa tein ita idou 
ongga erek koma. 

21 Gij Mar Efeyi Ebsi bera Tuhan anggot mar osok 
gij rusnok ongga rimfesij mar gu iwa gij oga ongga 
iwa idou enebriyi gij efen ofou guru. Ofa agot oida, 
"Didif dumobk rusnok ongga rusodosa skoita rusnok 
kef jeskaseda rifesij mar oisouska dedin dufoka gu 
rua koma. Tina rua runororu mar koma ongga rusnok 
rusodosa ranggot rot gu rua guri. Didif disinsa tein 
dimagot mar gu rua. Tina rua runororu mar koma 
ongga Didif danggot gu rua tein guri." 

22 Erek koma jefeda gij mona ongga rusnok rimfesij 
mar gij oga egens ongga rua risinsa rinejginaga rot 

enesi, beda koma enerek orocunc rot mar onswos gu 
rusnok ongga ruroru Allah fob guru. Tina oga egens 
koma bera erek orocunc rot mar onswos gu rusnok 
ongga runororu Allah enesi. Tina gij mona ongga 
rusnok rifesij rot mar ongga Allah oncunc gu rua gij 
rudou efesi skoita rusnok enjgineg, beda koma erek 
orocunc rot mar onswos gu rusnok ongga ruroru 
Allah fob. Tina mar koma enerek orocunc nou rusnok 
ongga runororu Allah enesi, guru. 

23 Koma bera, gij mona juens iwa jera rusnok 
ongga Kristen nomnaga imohoturuma gij Mod Ari 
efesi. Beda iwa nomnaga ifesij mar gij oga egens 
ongga iwa isinsa inejginaga rot efen ofou enesi. Beda 
ainsa koma tein rusnok rineya ongga rudou enebriyi 
gij oga onswos ofoukou koma efen ofou guru riker 
morototuma jera iwa. Era rusnok rineya ongga 
runororu Yesus enesi ruira gij Mod Ari morototuma 
jera iwa. Noba rua tein rudou enebriyi gij oga insa 
koma ofoukou ongga iwa imfesij insa koma guru. 
Erek koma jefeda rusnok insa koma rumosujohu rot 
oida iwa nomnaga bera erek merei. 

24 Tina ongga oufa bera, iwa nomnaga ifesij mar 
gij oga ongga idou ebriyi gij ongga Allah ocunc 
gu orofosut osnok egens egens gij odou efesi fob 
ojgomu. Noba erek osnok egens ongga onororu Allah 
rot tenten enesi era ongga odou enebriyi gij Allah 
oga rot tenten enesi oira gij Mod Ari, beda mar koma 
nomnaga ongga ofa engg jeska iwa omorocunc rot 
tenten gu osnok egens koma. Fogora ofa efen odou 
emebriyi gij rot oida ofa efen mar ongga oska enah 
gu ofa ros. 

25 Beda, jeska mar ongga oska ongga ofa endemi 
gij odou efesi ah tomnomna fob, jefeda ofa omoin 

keingg esinsa ofoka fogora omougif gu Allah. Noba 
ofa emagot rot tenten gu iwa nomnaga oida, "Allah 
bera engker morototuma jera iwa rot tenten fob." 

26 Jefeda edohuji, ebeibeyaif didif dudou os dagot 
gu iwa osok gij mar ongga oufamofa nou iwa. 
Koma bera, gij mona ongga iwa imohoturuma 
jeskaseda yugif gu Allah, beda osnok egens odou os 
of medemer ni, noba osnok egema deika odou os 
oftuftu rot Allah oga ni, noba rusnok rineya rudou os 
rifesij rot mar ongga Allah oncunc gu rua gij rudou 
efesi ni, noba rineya deika rudou os rifesij mar gij 
oga egens ongga rua risinsa rinejginaga rot guru ni, 
noba osnok egema deika odou os agot rot mar ongga 
rusnok rimfesij gij oga egens koma efen ofou ni. 
Tina ongga ofoufem bera mar ongga iwa nomnaga 
itunggom bera omofij rusnok Mod Ari nomnaga 
tein ojgomu si. Noba ineita mar koma nou isinsiyai 
ojgomu guru. 

?/ Koma bera, erek gosnok egeka era rusnok 
rugomu rudou os rifesij mar gij oga egens ongga 
rua risinsa rinejginaga rot enesi, beda osnok egens 
efesij mar jeska fog. Beda ofa ongga egeka efesij 
mar deika. Beda ofa ongga orgomu efesij mar deika. 
Tina inoromohohuma rot mar insa koma guru. Beda 
ainsa koma tein osnok egens ongga efen owesa efek 
jeska Allah bera agot rot mar ongga rua rimfesij gij 
oga egens koma efen ofou. 

28 Tina erek rusnok rineya rinesma owesa efek 
jeskaseda rifesij rot oga egens insa koma efen ofou 
guru, beda rusnok insa koma rinefesij mar gij oga 
egens koma ongga ofa enejginaga rot guru. Mar 
koma ongga rua rudou os rifesij rot bera rifesij gij 
rudou efesi gu Allah ojgomu. 

29 Erek koma tein rot rusnok ongga rinsma owesa 
efek jeskaseda ragot rot mar ongga Allah oncunc 
gij rudou efesi gu rusnok enjgineg. Beda adaij nou 
rusnok egeka era rugomu ragot mar deika ojgomu. 
Noba rusnok rineya ongga ringker gij Mod Ari efesi 
insa koma rig rot mar ongga rusnok insa koma 
rimfesij. Beda rua rusujohu rot koisoisa oida mar 
koma bera en jeska Allah ei, era enen jeska Ofa guru 
ei. 
30 Noba erek Allah ocunc mar gu osnok egens gij 
odou efesi deika, beda osnok egens insa koma ongga 
emfesij mar sismeni bera eker ai juens fog. Beda 
osnok egens ongga okahma insa koma agot rot 
mar koma ongga Allah oncunc gu ofa gij odou efesi 
sismeni fog. 

31 Iwa ita mar jeni erek koma jeskaseda gij mona 
ongga osnok egens anggot mar jeska fob, beda 
osnok egema agot mar deika, beda osnok egema 
deika. Iwa ita erek koma jeskaseda rusnok nomnaga 
tein rimeg rot fogora rudou emebriyi gij mar koma 
tein. Noba rua tein rimeita rudou ahais rot ojgomuja. 

32 Iwa ita mar erek insa koma ojgomu. Jeska adaij 
nou osnok egens ongga emfesij mar ongga Allah 
ocunc gu ofa gij odou efesi jeskaseda eker keingg ai 
juens fog, beda emagot mar deika. 

33 Jeska Allah bera odou os rot oida mimif mita mar 
nomnaga erek egens ojgomu noba muga enekirsema 
rot guru. Rusnok nomnaga ongga ruroru Yesus fob 
gij monuh enjgineg tein bera rita mar erek insa koma 
ojgomu. 

34 Erek koma tein, gij mona ongga rusnok 
rumohoturuma jeskaseda rugif gu Allah, beda rujager 
rinagot mar guru, tina riker toumou ojgomu. Noba 

ongga oufa bera rua rugif gu rerin rahiner ojgomu, 
jeska mar koma bera ongga hukum Musa anggot rot 
fob. 

35 Noba erek rujager koma rusujohu rot mar gij 
mona ongga rusnok rumohoturuma fob, beda rua 
rimejeka gu rerin rahiner rot mar insa koma jah 
rerin mod sismeni fog ojgomu si. Jeska enadaij nou 
rujager rimfesij rot mar gij mona ongga rusnok 
rumohoturuma jeskaseda rugif gu Allah guru. 

36 Didif dijginaga rot oida mar insa koma bera iwa 
ongga kota Korintus ineita rot tenten enesi. Tina erek 
iwa isujohu rot oida iwa bera ongga yanggot rot Allah 
oga gu rusnok enjgineg ei, noba meneya bera gurei? 
Era, erek iwa bera ongga ingg rot Allah oga fob ei, 
noba rusnok enjgineg bera enesei? 

37 Erek rineya jah suma risitit risinsa rufoka rot oida 
rua bera rinsma owesa efek jeska Efena Ebsi Allah 
jeskaseda ragot rot mar ongga Allah fob oncunc 
gu rua gij rudou efesi ojgomu, era oida rua rinsma 
owesa efek ongga enjgineg jeska Efena Ebsi Allah 
deika ei. Jefeda adaij nou rua ragot rot oida mar 
ongga didif dunogu insa kef bera en jeska Allah rot 
tenten ojgomu. 

38 Tina erek rua insa koma rudobu joug rot mar 
koma ei, beda mimif mijginaga rot oida Allah onocunc 
mar gij rudou efesi rot tenten guru. Jefeda iwa 
inororu rerin ruga insa koma guru. 

39 Erek koma jefeda edohuji, iwa irejgei gu Allah 
ojgomu jeskaseda iwa isma owesa efek jeskaseda 
yanggot rot mar ongga Ofa oncunc gu iwa gij idou 
efesi skoita rusnok enjgineg. Noba iwa tein ineyahehir 
joug rusnok ongga rinsma owesa efek jeskaseda 

rifesij mar gij oga egens ongga rinejginaga rot enesi 
guru. 

^0 Tina gij mona ongga iwa imohoturuma jeskaseda 
yugif gu Allah, beda ita mar nomnaga rot iskusk 
ojgomu noba yuga enekirsema rot mar guru. 

1 5 1 Edohuji, ebeibeyaif didif dudou os disisi 

keingg iwa sons deika osok gij Allah oga 
ongga oufamofa koma ongga didif dimfesij gu iwa sis 
fob. Oga ongga oufamofa insa koma bera ongga iwa 
inroru fob noba onjoros mona deisef tein iwa bera 
iroru oga koma ojgomuja. 

? Noba erek iwa iroru oga ongga oufamofa insa 
koma, beda iwa imesma eiteij ah ongga efeinah jeska 
Allah. Tina erek iwa inororu oga insa koma guru, tina 
iwa iroru mar enjgineg tein ongga erek tenten guru, 
beda koma onofij iwa guru. Jeska koma eneita eiteij 
ah ongga efeinah gu iwa guru. 

3 Erek koma jeska mar insa koma nomnaga ongga 
didif dimfesij gu iwa sis fob bera dinsma jeska Tuhan 
sis fob. Noba mar koma ongga didif dimfesij insa 
koma bera erek ofoufem eteb. Mar koma bera, 
Kristus agos tumu mega salib nou mimif jeskaseda 
osuwa mimif jeska mifmin mar ongga oska nomnaga. 

^ Beda rusnok rinsah Ofa efen efaga gij mamu efesi. 
Noba gij mona ongga orgomu fob, beda Allah omfra 
Ofa jeska anggos. Noba mar koma nomnaga ororu 
jeni mar ongga runggu gij Mar Efeyi Ebsi sismeni fob. 

? beda Yesus oncunc esinsa efaga gu Petrus sismeni 
fogora gu efen ruforoker rufok setka kungkob erfeka. 

6 Beda Ofa ocunc efen efaga gu efen rusnok rufok 
wuntin cinja ongga ruroru Ofa tein. Noba rusnok 
koma rineya ragos fob, tina rufoukou bera rifena 
ebah ros. 

7 Beda Ofa ocunc efen efaga gu Yakobus fogora gu 
efen rasul-rasul nomnaga tein. 

8 Noba gij mona kahma deika beda Ofa ocunc 
esinsa gu didif tein ongga erek rasul ongga osuira. 
Jeska erek eferatefa egens ongga ojaga enesejah 
nou onjuj rot enesi, tina onjuj ojgomu, beda erek 
koma tein sis fob didif tein dinesejah jeskaseda dija 
erek rasul enesi. Erek koma tina Allah oncunc didif 
erek rasul ojgomu. 

? Erek koma jefeda didif direk rasul egens ongga 
Tuhan efen noba ongga dufoka enaksa morototuma 
erek rasul-rasul enjgineg insa koma guru. Noba 
enadaij nou rusnok rijeka gu didif erek rasul guru. 
Jeska sis fob bera didif dumfra mar okum eteb keingg 
rusnok ongga ruroru Yesus fob ojgomuja. 

10 Tina ebeibeyaif didif bera dita mar erek rasul gij 
mona deisef jeska Allah eita oufamofa eteb gu didif 
jeni mar ongga Ofa esinsa ondou os rot ojgomu. 
Noba koma ongga Ofa ontunggom nou didif bera 
enah erek rourou ojgomu guru. Jeska didif difarur 
erek ahais ekirsa jeska rasul-rasul enjgineg nomnaga. 
Tina didif dinefarur mar kef ororu jeni disinsa dedin 
owesa efek guru. Jeska Allah bera ongga eita 
oufamofa eteb gu didif fogora dimfarur gij mar erek 
insa koma ojgomu. 

11 Erek koma jefeda erek iwa ingg rot Allah 
oga ongga oufamofa koma jeska didif era jeska 
rasul-rasul enjgineg, beda koma onofoufem guru. 
Jeska mar ongga memef nomnaga memfesij rot 
bera efen ofou ongga erek morototuma ojgomu. 
Noba ongga ofoufem bera iwa iroru Allah oga ongga 
oufamofa insa koma ojgomuja. 

1? Memef ongga rasul-rasul bera memfesij gu iwa 
rot oida Allah omfra Yesus Kristus jeska anggos 
fob. Tina teinefo fogora rineya jeska iwa ragot oida 
rusnok ongga ranggos fob bera rinedebecki deika 
guru erek komo. 

13 Jeska, erek iwa isujohu rot oida rusnok 
rinedebecki jeska ranggos guru, beda koma orocunc 
rot oida Allah onofra Yesus Kristus tein jeska anggos 
guru. 

1^ Noba erek Allah onofra Yesus Kristus jeska 
anggos guru, beda koma orocunc rot oida mar ongga 
memef memfesij rot insa koma bera onofij iwa jinaga 
guru. Jefeda Allah oga ongga oufamofa insa koma 
ongga iwa inroru bera onofij iwa oskiyai tein jinaga 
guru. 

15 Noba erek rusnok rinedebecki jeska ranggos 
guru, beda Allah tein onofra Yesus Kristus jeska 
anggos guru. Noba ongga okum ekirsa bera koma 
tein orocunc rot mar ongga memef memfesij insa 
koma rot noba ongga en jeska Allah bera erek ocuwei 
mar ojgomu. Jeska memef memfesij rot oida Allah 
omfra Yesus Kristus jeska anggos fob. 

16 Jefeda erek rua ongga ranggos rinedebecki deika 
guru, beda Allah onofra Yesus Kristus jeska anggos 
guru. 

17 Noba erek Yesus Kristus enedebecki jeska anggos 
guru, beda mar ongga iwa iroru bera onofij iwa 
erek oskiyai tein guru. Jeska yeyin mar ongga oska 
nomnaga bera ah gu iwa ros ojgomu. 

18 Frek koma tein rot rusnok ongga ruroru Yesus 
Kristus sis fob tina ongga ranggos fob. Rua tein 
rinedebecki jeska ranggos guru, tina riseiseifa 
ojgomu. 

1? Jefeda koma tein erek mimif muisum gij Yesus 
Kristus rot mifmin miteij ah ebeibeyaif ojgomu. Noba 
rusnok enjgineg rimagot oida mimif bera mirek 
rusnok ongga rudou omodgema rot ojgomu ros. Tina 
erek koma guru. 

20 Tina ongga tenten bera Allah omfra Yesus Kristus 
jeska anggos fob. Noba jeska Ofa bera ongga 
endebecki jeska anggos rot sismeni, beda koma erek 
orocunc rot oida rusnok ongga Kristen nomnaga 
ongga ranggos fob bera rimedebecki jeska ranggos 
Si. 

21 Jeska mar ongga oska ongga osnok egens 
ontunggom sis fob bera orok mokcin rusnok nomnaga 
jefeda rijagos rot ojgomu. Beda erek koma tein mar 
ongga oufa ongga osnok egens ontunggom fob bera 
orofij rusnok nomnaga fogora rimedebecki jeska 
ranggos rot si. 

22 Jeska Adam, ongga osnok egens ongga sismeni, 
onororu Allah oga nomnaga rot tenten guru, jefeda 
efen mar ongga oska koma bera orok mokcin mimif 
nomnaga ongga munjuj jeska ofa tein fob, fogora 
magos rot ojgomu. Tina Yesus Kristus ororu Allah 
oga nomnaga rot tenten gij mona ongga Ofa engker 
gu mebif ros. Jefeda mar ongga oufamofa koma bera 
ongga ereita eiteij ah ongga efeinah gu mimif ongga 
erek efen rusnok. 

23 Tina Yesus Kristus jera efen rusnok nomnaga 
rinedebecki jeska ranggos morototuma gij mona 
egens ojgomu guru. Jeska Yesus Kristus bera 
ongga endebecki jeska anggos rot sismeni fog. Ofa 
bera ongga sismeni rot rusnok rufoukou ongga 
rimedebecki jeska ragos. Noba gij mona ongga Ofa 

ongksons en, beda efen rusnok tein rimedebecki 
jeska ranggos si. 

24 Gij mona ongga enja ejgwaga ensaga fob, beda 
Yesus Kristus omoku owesa efek jeska rua ongga 
rufoka ereij keingg rusnok nomnaga, jera rua ongga 
rufoka aksa nomnaga ongga ringkirsa rot Allah oga. 
Beda Ofa omofra mar okum eteb keingg rua fogora 
rumorowora ojgomu. Erek koma beda Yesus Kristus 
emaha owesa efek insa koma nomnaga gu efen 
meka Allah. Beda Allah omofoka ereij keingg rusnok 
nomnaga ojgomuja. 

25 Erek koma jeska Yesus Kristus omofoka ereij 
keingg rusnok ojgomu onjoros mona ongga Ofa 
omoin keingg rusnok nomnaga ongga rufogog rot 
Ofa. 

26 Erek koma tein rot mar ongga oska koma 
ongga orotunggom mimif fogora magos ojgomu. Gij 
mona ongga Yesus otunggom mar nomnaga erek 
omoisa fob, beda Ofa emagei owesa efek jeska mar 
ongga oska insa koma fogora mimif minemeesa rot 
manggos deika guru. 

27 Jeska runggu gij Mar Efeyi Ebsi rot oida, 
"Oisouska mar ongga Allah ontunggom fob bera 
Yesus Kristus omofoka ereij keingg mar nomnaga 
ongga efen owesa efek ojgomuja." Noba mar insa 
koma gij Mar Efeyi Ebsi agot oida, "Omofoka ereij 
keingg mar nomnaga," tina koma onorocunc rot 
oida Ofa omofoka ereij keingg Allah tein guru. Jeska 
oisouska mar ongga Allah ontunggom fob bera Yesus 
Kristus omofoka ereij keingg mar nomnaga ojgomuja. 

?8 Gij mona ongga Yesus Kristus ofoka ereij keingg 
mar nomnaga fob, beda Ofa omoin keingg esinsa 
ofoka gu efen meka Allah. Jeska erek didif danggot 


1 Korintus 15 843 


insa koma oida, Allah bera ongga ocunc Yesus 
Kristus jeskaseda ofoka ereij keingg mar nomnaga. 
Tina Yesus Kristus bera omoin keingg esinsa ofoka 
erek koma jeskaseda Allah emeita ofoka ongga aksa 
ekirsa noba ongga ereij keingg mar nomnaga. 

29 Ebeibeyaif didif dudou os dagot mar egens deika 
osok gij rua insa koma ongga ranggot rot oida rusnok 
ongga ranggos fob bera rinedebecki deika guru. Erek 
mar ongga rua ranggot insa bera tenten ei, beda 
teinefo rot rusnok ebic egens koma ongga rita baptis 
oisouska Yesus ofoka ofosma jueka, sismeni rot 
risinsa, beda rot ofosma jueka rot rerin rusnok ongga 
ranggos fob ongga rineita baptis enesi. Tina erek 
rusnok rinedebecki jeska ranggos deika guru, beda 
mar ongga rusnok ebic egens insa koma runtunggom 
bera onofij rua era rerin rusnok ongga ranggos koma 
oskiyai tein guru. 

30 Erek koma tein memef bera memef meita mifera 
okora jeska rusnok ongga rufogog rot memef jeska 
memef moftuftu rot Allah oga ongga oufamofa. Tina 
erek rusnok rinedebecki jeska ranggos guru, beda 
mar ongga memef mencira gij insa koma bera onofij 
memef jinaga guru. 

31 Edohuji, gij orofosut mona bera rusnok ongga 
rufogog rot didif bera rita mar ongga oska gu didif 
fogora doida danggos rot. Koma jeska didif difesij 
rot Allah oga gu rusnok ojgomu. Koma erek tenten, 
tina dudou erirei rot ojgomu. Noba didif disitit rot iwa 
ifoka tein gu rusnok enjgineg jeska iwa iroru mifmin 
Tuhan Yesus Kristus rot tenten ojgomuja. 

32 Noba gij kota Efesus kef bera didif dita dudou 
ahais rot rusnok jah sif ongga erek rufogog eteb 
doska. Tina erek rusnok rinedebecki jeska ranggos 

guru, beda mar koma ongga didif dincira rot gij Kota 
Efesus bera onofij didif jinaga guru. Jefeda erek 
rusnok rinedebecki jeska ranggos guru, beda mimif 
tein mita mar erek rusnok ongga Yunani ranggot 
rot ojgomu. Rua ragot oida, "Mimif mit maat ni, 

mij anggur efei ni, mifaga ouka eteb ojgomuja ni, 
jeska mifmin miteij ah erek estir ojgomu, beda mimif 
magos noba mifaga tein etefa ojgomu." 

33 Tina erek koma guru. Noba ongga oufamofa 
bera, iwa ibes ifaga jeska rusnok ongga ruhurmei 
mar rot oida rusnok rinedebecki jeska ranggos guru 
ojgomu. Erek iwa inebes ifaga jeska rua guru, beda 
rua rumorokrusa iwa skoita mar ongga tenten guru. 

34 Iwa ibs idou efesi rot mar ongga didif danggot 
rot gu iwa ojgomu, noba inororu mar ongga oska 
insa koma deika guru. Jeska rineya jeska iwa rudou 
osumsumu rot Allah oga ros. Noba koma erek oroh 
mojen gu iwa nomnaga tein. 

35 Didif danggot rot oida rusnok rimedebecki jeska 
ranggos fob, tina rusnok rineya rijekjeka rudou rot 
mar insa koma oida, "Rua ongga ranggos bera 
rimedebecki erek teinefa? Noba rua rimeita rifaga 
ongga efeinah tein ongga erek teinefa?" 

36 Wah, rua ongga rinjekjeka rudou efesi rot erek 
koma bera erek rudou osumsumu eteb ros! Gij mona 
ongga iwa irefa metrem efej, beda efej koma etefa 
fob fogora ofoita emer erek efeinah deika. 

37 Noba gij mona ongga iwa irefa maat efej insa 
koma era maat efej enjgineg tein bera iwa inerefa 
efaga guru, tina iwa irefa efej ojgomu. 

38 Beda Allah esinsiyai bera emeita maat efej koma 
efen efaga jeni erek ongga Ofa ondou os rot ojgomu. 

Noba Ofa eita efaga ongga erek toga toga gu maat 
efej nomnaga. 

39 Marska nomnaga ongga efena ebah gu mebif 
efen efaga ongga erek toga toga. Koma bera, mek 
efen efaga ongga toga jeska mem. Noba mem efen 
efaga ongga toga jeska mos. Beda rusnok rerin rifaga 
toga jeska marska insa kef tein nomnaga. 

^0 Erek koma tein, mar ongga angh gu mebaga erek 
malaikat-malaikat bera rerin rifaga ongga ongkoska 
tina ongga erek toga jeska rusnok mebif rerin rifaga 
ongga ongkoska tein. 

^1 Noba mowa eisa egigir efen ongkoska erek toga 
jeska mesta. Noba mesta eisa egigir efen ongkoska 
ongga toga jeska motur. Noba orofosutut motur 
koma egens egens eisa egigir efen ongkoska ongga 
erek toga toga. 

?? Erek koma tein rot rusnok gij mona ongga Allah 
omfra rua jeska ranggos fob. Koma bera, gij mona 
ongga rusnok ranggos beda rusnok enjgineg risah 
rifaga koma gij moksu, beda rifaga koma etefa 
ojgomu. Tina gij mona ongga Allah omfra rusnok 
jeska ranggos fob, beda rua rimesma rifaga ongga 
enetefa deika guru. 

43 Noba rifaga insa koma ongga rusnok rinsah gij 
moksu bera erek mar ongga oroh mojen rot gu 
mimif nomnaga ojgomu. Jeska gij mona ongga mimif 
mimfena ebah ros, beda mifmin mifaga mufora 
eriaga ni, marenmi ni, jefeda mifmin mifaga erek 
oska ojgomu. Tina gij mona ongga Allah omfra rifaga 
insa koma jeska ranggos, beda rimeita rifaga ongga 
erek ongkoska eteb ojgomu si. Noba gij mona ongga 
rusnok rinsah rifaga insa koma gij moksu fob, beda 
rifaga koma onowesa efek deika guru. Tina gij mona 

ongga Allah omfra rifaga koma jeska ranggos, beda 
rifaga koma emeita owesa efek eteb si. 

^4 Gij mona ongga mimif manggos, beda rua risah 
mifaga ongga mebif efen ojgomu. Noba gij mona 
ongga Allah omfra mifaga jeska manggos fob, beda 
mimif misma mifaga ongga erek mebaga efen deika. 
Jeska erek mifmin mifaga ongga angh gu mebif gij 
mona ebeibeyaif, beda erek koma tein, gij mona 
kahma bera mifmin mifaga erek toga ongga angh gu 
mebaga. 

45 Koma erek mar egens ongga runggu gij Mar Efeyi 
Ebsi oida, "Allah otunggom Adam ongga sismeni 
jeskaseda efena ebah." Noba Yesus Kristus, ongga 
erek Adam ongga osuira, bera erek efena ongga eita 
eiteij ah gu mimif. Jeska oisouska Ofa bera mimif 
misma mifaga ongga efeinah jeskaseda miker gu 
mebaga rot ah aibin ojgomuja. 

46 Allah eneita mifaga gu mimif jeskaseda mingker 
gu mebaga sismeni fog guru. Tina ofa eita mifaga 
koma jeskaseda mingker gu mebif sismeni fog. 

?/ Noba Allah era mebi fogora orotunggom Adam 
erek osnok egens ongga sismeni. Tina Yesus Kristus, 
ongga erek Adam ongga egeka, bera en teisis jeska 
mebaga ojgomu. 

48 Noba orofosut osnok egens egens bera efen 
efaga erek Adam efen, jeska rusnok nomnaga runjuj 
en jeska ofa. Erek koma tein, orofosut osnok egens 
egens ongga ruroru Yesus Kristus ongga en jeska 
mebaga fob bera rimeita rifaga erek Ofa efen gu 
mebaga si. 

^? Beda koma orocunc rot gu mimif oida ebeibeyaif 
bera mifmin mifaga kef jeskaseda mingker gu mebif 
ojgomu. Tina gij mona ongga kahma deika beda 

mifmin mifaga ongga erek toga jeskaseda mingker 
gu mebaga ojgomu. 

50 Edohujia, didif dudou os difesij gu iwa juens deika 
osok gij mar ongga didif dumftuftu insa koma rot 
efen ofou. Rusnok rifaga ongga Allah ontunggom gu 
mebif bera efen mar erek rugufu ni, rufogu ni, jera 
mar enjgineg tein. Tina enadaij nou rusnok rifaga 
ringker gu mebaga ongga Allah ofoka ereij keingg 
jinaga guru. Koma bera, rusnok rifaga ongga ranggos 
noba ritefa bera rineja riker gu mebaga guru. Jah 
suma bera mar egema tein enagos era enetefa tein 
guru. 

51 Erek koma, tina idou ah keingg rot mar ongga ai 
juens dimagot rot gu iwa, jeska mar koma bera ah 
jejema jeska rusnok nomnaga sis fob. Tina ebeibeyaif 
Allah oncunc mar koma gu mimif fob. Mar koma bera, 
gij mona ongga Tuhan ongksons en beda rineya 
jeska mimif mifena ebah ros. Tina mimif nomnaga 
mimeita mifaga ongga efeinah gij mona insa koma 
tein si. 

52 Mar insa koma omorogna keingg mimif ebeirens 
doska erek moc efnefna era erek miteij efna ebeirens 
tein. Beda ainsa koma tein bera mimif mimeg mar 
erek malaikat-malaikat rin manghi mei oga rot okag. 
Koma erek orois gu rusnok nomnaga rot oida mona 
ongga enja ejgwaga bera ensaga fob. Noba askesi 
malaikat-malaikat rin manghi mei ros, beda rusnok 
ongga Kristen nomnaga ongga ranggos sis fob bera 
rimedebecki rot rerin rifaga ongga efeinah noba 
ongga enetefa deika guru. Rifaga koma bera angh 
rot ah aibin gu mebaga ojgomuja. Fogora mimif 
ongga mimfena ebah ros bera mimeita mifaga ongga 
efeinah deika tein. 

53 Mar insa koma emecira erek koma sismeni fog 
jeskaseda mimif miferwei mifaga ongga etefa rot 
mifaga ongga enetefa deika guru. Noba mimif 
mimeferwei mifaga kef ongga emagos rot mifaga 
ongga enagos deika guru. 

54 Gij mona ongga mimif mimferwei mifmin mifaga 
erek koma fob, beda mar ongga runggu gij Mar 
Efeyi Ebsi sis fob bera emah gij efera fob si. Mar 
koma bera agot oida, "Mimif mifaga ouka eteb noba 
misitit rot muga eteb gu Allah, jeska Ofa omfra mar 
okum keingg rusnok ongga rufogog rot Ofa fogora 
rijeseiseifa fob." 

55 Noba mar egema ongga angh gij Mar Efeyi Ebsi 
bera agot oida, "Allah onsuwa mimif jeska mar ongga 
otunggom mimif fogora magos sis fob. Jefeda mimif 
minemeesa rot manggos deika guru. Jeska mimif tein 
miker rot mona ongga ah aibin ojgomuja." 

56 Rusnok rimeesa nou ragos jeska rua rimesma 
okum rot mar ongga oska ongga rua runtunggom gij 
mona ongga rifena ebah ros. Noba rua rimesma mar 
ongga okum koma jeska rua runororu hukum Allah 
guru. 

57 Tina mimif muis oufamofa eteb gu Allah jeska 
mar insa koma nomnaga enecirej mimif deika guru. 
Jeska mifmin Tuhan Yesus Kristus anggos tumu 
mega salib nou mimif jeskaseda orosuna rot mifmin 
mar ongga oska jeska mudou efesi fob. 

58 Edohuji ongga dudou okora rot, jeska mimif 
mijginaga rot oida mimedebecki jeska manggos si, 
jefeda iwa ita idou ahais ojgomu rot mar ongga 
iwa itunggom nou Tuhan. Iwa ita mar erek koma 
ojgomuja, jeska iwa ijginaga rot oida mar nomnaga 

ongga iwa intunggom nou Tuhan bera omofij iwa si. 
Jeska mar koma bera erek ofoufem ojgomu nou iwa. 
16 ! Ebeibeyaif didif dudou os dagot mar osok 
gij fifi ongga iwa inghoturu nou Allah efen 
rusnok gij kota Yerusalem. Didif dudou os rot oida 
iwa itunggom mar erek didif dumftuftu rot gu rua 
ongga ruroru Yesus gij monuh Galatia sis fob tein. 

? Koma bera, gij orofosut mona ongga Ari, beda 
orofosut osnok egens egens ekeba fifi egema nou 
Allah jeni erek rua egens egens rerin owesa efek rot 
ojgomu. Iwa itunggom mar erek koma jeskaseda gij 
mona ongga didif dinsaga jah kota Korintus fob, beda 
iwa inghoturu fifi koma fob. 

3 Beda iwa icunc rusnok rineya ongga iwa idou iredi 
rot rua ojgomu. Noba gij mona ongga didif dinsaga 
jah suma fob, beda didif dimeita surat ongga ongkag 
rot rua fogora rumorka skoita rua ongga ringker jah 
kota Yerusalem. Beda didif dumobk rua rot fifi tein 
ongga iwa ingkeba fob jah Allah efen rusnok gij kota 
Yerusalem. 

^ Noba erek ofoufem rot beda didif tein dimeja jah 
suma morototuma jera rua. 

? Didif dimeja jah monuh Makedonia sismeni fog, 
fogora dumojogog iwa gij kota Korintus tein. 

6 Beda didif dudou os diker jera iwa jah suma 
onjoros mona ongga mof eteb omoisa fob ei era 
gurei, didif dinejginaga rot enesi. Tina erek didif 
diker dektek jera iwa, beda oufa nou iwa yufij didif 
jeskaseda disejah mar nou monuh kenefo ongga didif 
dimeja gij. 

7 Erek didif dujogog iwa ebeibeyaif, beda didif 
diker erek mona ongga estir ojgomu, fogora dija jah 
monuh Makedonia. Tina didif dunodou os rot erek 

koma guru. Jeska erek Tuhan oitij rot, beda gij mona 
kahma bera didif dimeker jera iwa erek mona dektek 
tein. 

8 Ebeibeyaif bera didif diker gij kota Efesus ojgomuja 
onjoros mona Pentakosta ensaga fob. 

? Jeska gij mona ebeibeyaif bera rusnok rufoukou 
jah sif ongga rineg rot Allah oga enesi. Noba rusnok 
rufoukou ongga rufogog rot didif tein, tina didif diker 
ojgomu jeskaseda difarur rot Allah juens deika fog. 

10 Frek Timotius enjah skoita iwa, beda iwa iroun 
ofa rot idou ongga ongkoska ojgomu jeskaseda ofa 
odou erirei jera iwa. Jeska ofa bera erek osnok egens 
ongga emfarur rot Tuhan morototuma erek didif tein 
fob. 

11 Enadaij nou rusnok rineya rifena oskereta rot ofa 
jinaga guru. Tina iwa yufij ofa ojgomu jeskaseda ofa 
omoksons skoita didif. Beda iwa ita mar erek koma 
jeska didif diker nou ofa jera dedin edohujir enjgineg 
tein. 

12 Osok gij Apolos bera, didif diradgodu ofa 
ojgomuja jeskaseda ofa eja morototuma jera mifmin 
mohujir enjgineg tein skoita iwa, tina ofa onodou 
os eja gij mona ebeibeyaif enesi. Jefeda gij mona 
kahma beda ofa emeja skoita iwa si. 

13 Iwa ibes ifaga jeska mar ongga oska noba iroru 
Allah oga rot ahais ojgomuja. Noba iwa enemeesa rot 
mar egema tein guru, tina yuku yufos ojgomu erek 
rua ongga ruroru Yesus Kristus rot tenten. Noba ita 
idou ahais gij mar ongga ereneni iwa. 

14 Iwa itunggom mar nomnaga jera idou ongga 
okora rot rusnok enjgineg tein. 

15 Iwa ijginaga rot oida Stefanus jera efen rusnok 
ongga rinkger jera ofa bera ongga ruroru Yesus 

sismeni jah monuh Akhaya. Noba ebeibeyaif rua raha 
risinsa jeskaseda rufij Allah efen rusnok ojgomuja. 

16 Egohuji, didif duis rot duga eteb gu iwa jeskaseda 
iwa yugif gu yeyin ebirfager Mod Ari ongga rita mar 
erek rua insa koma jera rusnok nomnaga ongga 
rimfarur morototuma jera rua. 

17 Didif dudou efeneinei rot iwa jeska iwa ineker 
morototuma jera didif jah sif guru, tina ainsa kef bera 
Stefanus ni, Fortunatus ni, Akhaikus ni, rua nomnaga 
rin skoita didif fob. Noba koma eita dudou erirei rot 
tein. 

18 Beda rua rufij didif fogora dudou ahais 
morototuma erek rua rufij iwa sis fob tein. Rusnok 
ongga rita mar erek koma bera erek ofoufem nou 
mimif nomnaga. 

1? Rusnok nomnaga ongga rumohoturuma gij Mod 
Ari ongga ont jah suma gij monuh Asia ruisu iwa. 
Noba Akwila jera Priskila jera rusnok nomnaga ongga 
rumohoturuma gij gegan mod efesi bera rua ruisu 
iwa. 

20 Noba mifmin mohujir ongga ruroru Yesus jah 
kota Efesus kef tein bera ruisu iwa. Gij mona ongga 
iwa imorodosuma, beda icunc idou ongga oufamofa 
moguma ojgomu, jeska koma bera orocunc rot oida 
iwa idou omokorema fob. 

21 Ebeibeyaif didif disinsa bera dugu gij surat egens 
kef rot oida, "Didif Paulus tein duis oufamofa eteb gu 
iwa." 

22 Erek rusnok rineya rudou onokora rot Tuhan 
guru, beda mar okum emah keingg rua ojgomu. Tina 
mimif magot oida, "Maranatha," ongga efen ofou 
oida, "Tuhan, bua bin ojgomu." 

23 Didif duis gu Tuhan jeskaseda Ofa eita oufamofa 
eteb gu iwa ojgomuja. 

24 Didif dudou okora rot iwa nomnaga jeska mimif 
nomnaga bera erek egens oisouska Yesus Kristus 
fob. Ainsoma. 

1 1 Surat kef jeska didif Paulus ongga direk Yesus 
Kristus efen rasul. Noba didif dinja erek erek 
rasul egens koma oisouska Allah odou ejginaga rot. 
Noba mifmin muhuj Timotius bera eneker jera didif 
jah sif. Didif disa surat kef skoita iwa ongga Allah 
efen rusnok ongga ruroru Yesus Kristus fob gij kota 
Korintus. Noba surat kef tein bera nou Allah efen 
rusnok nomnaga ongga ringker suma suma rejrej 
monuh Akaya tein. 

? Didif duis gu mifmin mika Allah jera Tuhan Yesus 
Kristus jeskaseda Ofa ocunc efen odou ongga 
oufamofa eteb skoita iwa, noba jeskaseda Ofa eita 
eiteij ah ongga eskeiramera gu iwa nomnaga tein. 

3 Mimif muis oufamofa eteb gu Allah ongga Tuhan 
Yesus Kristus efen meka noba ongga Ofa tein ougif 
gu erek efen Allah. Allah bera erek mifmin mika 
ongga odou okora eteb rot mimif. Noba Ofa bera erek 
mifmin Allah ongga ofij mimif rot mar okum ongga 
ah keingg mimif jeskaseda mudou eskeiramera 
ojgomuja. 

^ Noba oisouska mar insa koma ongga Ofa ofij 
mimif rot bera mimif tein mufij rusnok enjgineg rot 
rerin mar okum ongga ah keingg rua. 

? Noba erek mimif mita mifera okora gij mar ongga 
ah keingg mimif jeska mudou egens jera Yesus 
Kristus fob, beda oisouska Ofa bera mimeita mudou 
ongga eskeiramera eteb tein si. 

6 Noba erek mar ongga okum ah keingg memef, 
beda koma tein bera ereita idou eskeiramera noba 

ereita eiteij ah ongga efeinah gu iwa tein si. Jeska 
Allah omftuftu memef gij mar okum insa koma ongga 
ah keingg memef fob, beda memef mesma modou 
ongga eskeiramera ojgomuja. Erek koma jefeda 
memef tein mejginaga rot teinefa mofij iwa gij mar 
ongga ah keingg iwa tein. Beda iwa tein imesma idou 
ongga eskeiramera ojgomuja. Noba iwa tein imot rot 
ahais gij mar ongga okum insa koma erek memef 
tein mot rot ahais gij ojgomu. 

7 Jefeda memef moisum gij Allah rot tenten oida, 
erek iwa ita ifera okora rot mar ongga angh keingg 
iwa, beda Ofa omofij iwa jeskaseda imesma idou 
ongga eskeiramera tein ojgomuja si. Jeska Ofa bera 
ongga eisisi joug memef gij mona ongga mar insa 
koma askesi ah keingg memef sis fob. 

8 Memef mudou os oida iwa ijginaga rot teinefa mar 
okum eteb angh keingg memef gij monuh Asia fob. 
Jeska mar ongga okum angh keingg memef jah suma 
ojgomuja onjoros modou esiri rot fogora mosujohu 
rot oida memagos ojgomu. 

? Memef mosujohu oida memagos rot si, erek osnok 
egens ongga hakim oga ojga rot oida ofa emagos 
ojgomu. Noba Allah oitij rot mar okum insa koma 
jeskaseda oroftuftu memef fogora monoisum gij 
mesinsa mefmen owesa efek guru, tina moisum gij 
Ofa efen owesa efek ojgomu. Jeska Ofa efen owesa 
efek ongga adaij nou ofra rusnok ongga ranggos tein. 

10 Ofa onskotu memef jeska mar okum insa koma 
ongga angh keingg memef rot ahais fogora doida 
manggos rot fob. Noba memef moisum gij Ofa rot 
oida Ofa omoskotu memef jeska mar okum enjgineg 
ongga emah keingg memef gij mona kahma tein si. 

11 Noba Ofa omoskotu memef oisouska mar ongga 
iwa yum iteij rot gu Ofa nou memef ojgomuja tein 
si. Noba gij mona ongga Allah oroun gu iwa rot mar 
ongga iwa yum iteij rot, beda rusnok rufoukou rumois 
oufamofa eteb rot mar ongga Ofa ontunggom nou 
memef fob. 

1? Memef modou erirei eteb noba mesitit gu Allah 
tein, jeska memef mejginaga rot oida memef meita 
mar nou rusnok nomnaga rot modou ongga ocosu 
efei ahtah ojgomu, noba rot modou ongga oufamofa 
eteb skoita rua tein. Noba memef meita mar erek 
koma jeskaseda mofij iwa ongga iroru Yesus Kristus 
fob. Memef monotunggom mar insa koma oisouska 
mar ongga rusnok mebif rudou ebriyi gij rot guru. 
Tina memef motunggom mar insa koma oisouska 
Allah ongga omfij memef rot ojgomu. 

13 Noba surat-surat ongga memef monggu skoita 
iwa bera erek osufou ojgomu jeskaseda iwa ik noba 
idou embriyi gij efen ofou tein. 

14 Iwa idou ebriyi gij rot memef erek oskiyai ros. 
Tina didif dudou os rot oida iwa idou ebriyi gij rot 
memef erek eteb deika. Beda iwa imeita idou ongga 
erirei eteb rot memef fogora yagot mar ongga 
oufamofa osok gij memef skoita rusnok enjgineg. 
Beda memef modou emerirei eteb rot iwa fogora 
memagot mar ongga oufamofa rot iwa gij mona 
ongga Tuhan Yesus Kristus ongksons en tein fob si. 

15 Didif dusujohu rot oida idou embriyi gij surat 
egens koma ongga didif dinsa skoita iwa sis fob 
rot efen ofou fob. Jefeda didif dumojogog iwa rot 
ofosma jueka deika si, fogora iwa imesma idou ongga 
oufamofa rot erek ofosma jueka deika tein. 

16 Jeska didif dumojogog iwa askesi dincira jah 
monuh Makedonia. Beda didif dumojogog iwa deika 
gij mona ongga dungksons jeska monuh Makedonia 
si. Beda gij mona insa koma bera iwa imofij didif 
jeskaseda duksons jah monuh Yudea deika. 

17 Didif dinsejah dudou efesi rot jeskaseda dimeja 
skoita iwa si. Tina enadaij nou didif dinja jah suma gij 
mona ebeibeyaif enesi. Jefeda erek iwa insujohu rot 
oida didif bera erek osnok egens ongga agot ebeirens 
rot oida, "Tenten dimen si," tina guru ei. 

18 Frek koma tina mar ongga didif danggot ainsa 
kef bera erek tenten ojgomu, noba dunoga efei rot 
gu iwa jinaga guru. Jeska didif dimeita mar ongga 
didif danggen rot si morototuma erek Allah eita mar 
ongga Ofa anggen rot si. 

1? Noba didif, Silas, jera Timotius tein bera 
momftuftu mar ofoukou osok gij Yesus Kristus 
ongga Allah efen efesa gu iwa ifekesa sis fob. Noba 
Yesus bera enerek osnok egens ongga agot mar rot 
ebeirens oida, "Tenten," tina guru, erek koma jinaga 
guru. Ofa omotunggom mar nomnaga ongga Ofa 
anggen rot si. 

20 Jeska mar ongga Allah tein anggen rot bera erek 
tenten ojgomu. Noba Ofa omotunggom mar insa 
koma nomnaga oisouska Yesus Kristus si. Jefeda 
oisouska Ofa efen owesa efek bera mimif magot 
oida, "Ainsoma," jeska mimif mijginaga rot oida Ofa 
omotunggom mar ongga Ofa anggen rot si. Beda 
mimif misitit efen ofoka rot tein ojgomu. 

21 Noba Ofa bera ongga otunggom mimif jeskaseda 
mut rot ahais morototuma jera Yesus Kristus. 

22 Ofa oncunc mimif erek efen rusnok ongga ebsi 
komowa fob. Noba Ofa obk Efena Ebsi ongga engker 

gij mudou efesi fob. Noba koma orocunc rot oida 
mimif bera erek Ofa efen rusnok. Noba Efena Ebsi 
koma tein bera erek orocunc rot mar ongga oufamofa 
ongga Ofa anggen rot gij mona kahma tein si. 

?3 Erek koma tina, erek didif dija skoita iwa gij 
mona ebeibeyaif ojgomu, beda dumoftuftu iwa gij 
mar ofoukou rot ahais fogora idou omokum rot didif 
ojgomu. Noba didif dudou onos rot erek koma guru. 
Jefeda didif dineja skoita iwa enesi. Noba Allah esinsa 
bera odou ejginaga rot oida mar ongga danggot rot 
insa kef bera erek tenten ojgomu. 

24 Noba memef monofoka ereij keingg iwa rot 
ahais osok gij mar meidu ongga iwa iroru ojgomu 
guru. Jeska iwa iroru Allah efen oga rot tenten fob. 
Tina ongga tenten bera, memef modou os mofij iwa 
jeskaseda iwa isma idou ongga erirei eteb deika 
ojgomuja. 

2 1 Erek koma jefeda didif dusujohu rot oida dineja 

skoita iwa enesi jeskaseda idou onokum rot mar 
ofoukou ongga didif duftuftu gu iwa gij mona insa 
koma guru. 

? Jeska erek didif dutunggom mar ongga ereita idou 
okumkum rot ojgomu, beda enadaij nou iwa ita mar 
nou didif ongga erek ereita didif dudou erirei eteb rot 
deika guru. Jeska yeyin idou bera okumkum rot mar 
ofoukou ongga didif dumftuftu rot gu iwa ojgomu. 
Jefeda didif dudou os erek koma guru. 

3 Noba gij dedin surat ongga sismeni bera didif 
dunggu mar jera dudou ongga okumkum rot iwa 
noba ongga dibisa eteb rot iwa tein. Noba didif 
dunogu surat egens insa koma jeskaseda direita idou 
ongga okumkum rot ojgomu guru. Tina didif dugu 
surat egens koma jeskaseda iwa ik fogora imejginaga 

rot oida didif dudou okora eteb rot iwa ojgomu. 
Didif dumftuftu iwa rot ahais gij surat insa koma 
fob jeskaseda gij mona ongga didif din skoita iwa 
fob, beda iwa imereita dudou erirei rot mar ongga 
oufamofa ongga iwa intunggom fob. Noba didif 
dijginaga rot tenten fob oida erek didif dudou erirei 
rot iwa, beda iwa idou eskeira rot tein si. 

4 (2:3) 

? Sis fob bera didif dunggu gij surat egens insa 
koma ongga sismeni osok gij osnok egens koma 
ongga otunggom mar ongga oska jah gu iwa ifekesa 
fob. Noba mar ongga ofa ontunggom koma bera erek 
ereita dudou okum eteb rot ojgomu. Tina mar koma 
bera ereita iwa tein idou okum eteb ekirsa rot. Noba 
koma erek tenten, tina ainsa kef bera didif dudou 
onokum rot ofa deika guru. 

6 Jeska mar okum ongga iwa yumfra keingg ofa fob 
bera erek adaij nou ojgomu. 

7 Tina ebeibeyaif ofa engkikif jeska efen mar ongga 
oska fob. Jefeda iwa tein isuna rot ofa efen mar 
ongga oska insa koma ojgomu. Beda iwa yufij ofa rot 
efen odou ongga okumkum insa koma jeskaseda ofa 
odou enesiri rot mar okum koma ongga iwa yumfra 
keingg ofa ojgomuja guru. 

8 Jefeda didif duis gu iwa jeskaseda iwa icunc idou 
ongga okora rot ofa deika ojgomu. 

? Didif dinsa surat ongga sismeni insa koma skoita 
iwa jeskaseda direneni idou efesi rot fogora dik rot 
oida iwa imororu mar nomnaga ongga didif danggot 
rot ei era gurei. Tina iwa iroru mar koma rot tenten 
fob. 

10 Noba iwa insuna rot ofa efen mar ongga oska 
fob, jefeda didif tein dunsuna rot mar koma fob. 

Jeska mar ongga ofa otunggom sis fob koma bera 
erek oska skoita didif tein. Noba gij mona ongga didif 
dunsuna rot mar ongga oska ongga rusnok enjgineg 
runtunggom fob, beda didif dita mar erek koma 
oisouska owesa efek jeska Yesus Kristus ojgomu. 
Noba koma bera omofij iwa tein si. 

11Jefeda iwa yufij osnok egens insa koma erek didif 
danggot rot jeskaseda enadaij nou Bilis orokrusa ofa 
deika rot guru. Jeska mimif mijginaga rot teinefa Bilis 
efen eita mar tein. 

12 Sis fob bera didif dija jah kota Troas jeskaseda 
duftuftu rot Yesus Kristus efen oga jah suma. Noba 
gij mona ongga didif dinsaga jah suma fob, beda didif 
dik rot oida Tuhan eita efekesa nou didif jeskaseda 
dutunggom mar erek koma ojgomu. 

1? Tina didif dudou efeneinei rot tein, jeska 
dunorodosu dedin edohuj Titus jah suma guru. 
Jefeda didif duisu bahasmero gu rusnok jah suma 
fogora dija jah monuh Makedonia ojgomu. 

1^ Frek koma, tina didif duis oufamofa eteb gu Allah 
rot mar ongga Yesus Kristus ontunggom fob. Jeska 
Bilis, ongga ofoka ereij keingg mimif sis fob, bera 
ensiri gu Ofa fob. Jefeda ebeibeyaif Yesus eja okag 
rot memef beda memef mecira rot Ofa efen oga 
ongga oufamofa rejrej monuh nomnaga. Noba Allah 
efen oga insa koma bera erek mar efen ensesa ongga 
erebirma rejrej skoita rusnok nomnaga. 

15 Noba memef tein bera erek mar ongga efen 
ensesa ongga Yesus era nou orougif gu Allah rot. 
Noba mar efen ensesa insa koma erebirma skoita 
rusnok ongga Allah omoskotu jeska rerin mar ongga 
oska gij mona kahma deika tein. Noba mar insa koma 

erebirma skoita rusnok ongga rineseiseifa rot rerin 
mar ongga oska tein. 

16 Tina gij mona ongga rua ongga rinseiseifa insa 
koma rig rot oga ongga oufamofa koma, beda rua 
rukoja rot ojgomu. Jeska skoita rua bera oga ongga 
oufamofa insa koma erek mar agos efen esemba 
ojgomu. Koma jeska rua rinesma eiteij ah ongga 
efeinah guru. Tina skoita rusnok ongga Allah onskotu 
fob bera oga ongga oufamofa insa koma erek mar 
ongga efen ensesa ojgomu. Jeska rua rimesma eiteij 
ah ongga efeinah si. Noba enadaij nou rusnok egema 
tein ruftuftu rot mar insa koma oisouska risinsa rerin 
owesa efek jinaga guru. 

17 Noba memef bera menerek rusnok enjgineg 
ongga ruftuftu rot Allah efen oga jeska rudou ot 
rot mareibra ofoukou ongga rimesma jeska rusnok 
guru. Tina memef bera moftuftu osok gij Allah efen 
oga rot modou ongga eskeiramera ojgomu. Memef 
motunggom mar koma oisouska modou ongga egens 
jera Yesus Kristus, jeska memef bera merek rusnok 
ongga Allah ombk fob. Noba memef meita mar erek 
rusnok ongga rijginaga rot oida Allah eyajga joug 
mar nomnaga ongga rua rutunggom nou Ofa. 

3 1 Didif danggot mar erek insa koma, jefeda iwa 

imosujohu rot oida didif disitit rot disinsa dufoka 
ojgomu ei. Beda iwa tein isujohu rot oida teinefa 
fogora memef meneita surat egens jeska ebirfager 
rineya ongga anggot rot mefmen meita mar jah 
ifekesa sis fob gurei. Yo, rasul-rasul ebireira ongga 
riker gu ifekesa rudou os rita surat erek koma 
jeskaseda risitit risinsa rifaga rot ojgomu. 

2 Tina memef modou os jeskaseda yeyin ita mar 
ongga oufamofa bera ongga orocunc rot oida memef 

moftuftu iwa rot tenten fob. Jefeda enadaij nou 
memef tein mita surat egens ongga anggot rot mar 
erek koma jinaga guru. 

3 Erek koma tein, iwa bera erek surat egens ongga 
Yesus Kristus onggu fob. Noba Ofa ensa surat koma 
skoita rusnok oisouska memef ongga moftuftu iwa 
rot efen oga erek rasul-rasul fob. Jeska erek rusnok 
rik rot yeyin ita mar ongga oufamofa, beda rudou 
emebriyi gij rot teinefa Yesus Kristus omfij iwa fob. 
Noba oisouska Efena Ebsi bera Allah omfij iwa fogora 
iwa inroru Ofa rot tenten fob. Noba efen oga insa 
koma bera angh gij idou efesi rot ahais ojgomu, erek 
mar ongga rusnok runggu gij mamu efebr ongga 
angh rot ahais. 

^ Didif dagot mar erek insa koma jeska modou 
ejginaga rot tenten oida oisouska modou ongga 
egens jera Yesus Kristus bera Allah omocunc rot oida 
mar insa koma bera erek tenten ojgomu. 

? Noba enadaij nou memef magot rot oida memef 
montunggom mar insa koma nomnaga oisouska 
mesinsa mefmen owesa efek jinaga guru. Jeska mar 
nomnaga ongga montunggom insa koma fob bera 
oisouska Allah efen owesa efek ojgomu. 

6 Ofa bera ongga eita owesa efek gu memef 
jeskaseda moftuftu rusnok rot efen oga. Noba memef 
monoftuftu rot oida rusnok ruroru hukum-hukum 
Musa ongga ofa onggu rot sis fob guru. Jeska mar 
koma bera eneita eiteij ah ongga efeinah guru. Tina 
memef moftuftu rot mar ongga efeinah ongga Allah 
anggen rot sis fob. Koma bera rot teinefa rusnok 
risma eiteij ah ongga efeinah oisouska Efena Ebsi 
Allah ojgomu. 

7 Hukum-hukum insa koma ongga Allah eita gu 
Musa sis fob bera rusnok runggu tumu mamu efebr 
fob. Noba hukum-hukum koma bera erek mar ongga 
efen efesa eteb, jeska rusnok rimeesa rot noba ruroru 
jeni ojgomu. Noba gij mona ongga Musa ensma 
hukum-hukum insa koma jeska Allah fob, beda Musa 
efen osum eja erek efesa eteb rot mar onswos ongga 
Allah eita gu ofa gij mona insa koma. Noba ofa efen 
efesa insa koma esiri deci deci, tina enadaij nou rua 
ongga Israel rik efen osum erek dektek guru, jeska 
efen efesa eteb ros. Erek koma tina, hukum-hukum 
ongga onswos insa koma bera ongga agot rot oida 
rusnok ragos rot rerin mar ongga oska ojgomu. 

8 Tina Efena Ebsi ongga Allah eita gu mimif fob bera 
efen efesa eteb ekirsa deika jeska hukum-hukum insa 
koma ojgomu. Jeska Efena Ebsi koma bera ongga 
eita eiteij ah ongga efeinah gu rusnok. 

? Erek rusnok rusujohu rot oida hukum-hukum insa 
koma ongga agot rot oida rusnok ragos ojgomu bera 
erek mar ongga efen owesa efek eteb, beda mar 
ongga Efena Ebsi otunggom bera efen owesa efek 
ongga eteb ekirsa deika. Jeska oisouska Efena Ebsi 
ongga angh gij mudou efesi bera Allah osujohu rot 
oida mifmin mar ongga oska oskiyai tein enah gij 
mudou efesi deika guru. 

10 Noba mar ongga Efena Ebsi ontunggom 
ebeibeyaif nou mimif bera efen owesa efek eteb 
ongga ekirsa deika ojgomu. Jefeda hukum-hukum 
insa koma efen owesa efek ongga ensiri ojgomu fob. 

11 Erek koma tein, hukum-hukum insa koma ongga 
angh reirei bera efen owesa efek ongga eteb. Tina 
mar ongga Efena Ebsi Allah ontunggom bera efen 


2 Korintus 3 863 


owesa efek eteb ekirsa deika ojgomu. Jeska mar 
koma bera emah rot ah aibin ojgomuja. 

1? Erek koma jefeda memef moisum gij mar ongga 
Efena Ebsi ontunggom nou mimif fob fogora moku 
mofos rot ojgomu noba moftuftu rot Allah efen oga 
ojgomuja. 

13 Noba memef menedemi mar ongga motunggom 
insa koma guru. Jeska sis fob, Musa ef meifeti joug 
osum jeskaseda rua ongga Israel rinek efen efesa 
insa koma ongga ensiri deci deci fob guru. 

1^ Noba rua ongga Israel bera rudou ombrera 
ojgomu noba rudou enebriyi gij Allah oga efen ofou 
jinaga guru. Noba erek deisef tein, gij mona ongga 
rusnok Yahudi rik gij Mar Efeyi Ebsi, beda rudou 
enebriyi gij mar koma efen ofou rot tenten guru. 
Koma erek meifeti insa koma ongga of joug riteij ros. 
Noba erek rusnok ruroru Yesus Kristus rot tenten 
ojgomu fob, beda koma erek ribes meifeti insa koma 
jeska riteij fob. 

15 Erek koma jeska gij mona ebeibeyaif tein, nou 
ongga rusnok Yahudi rik gij Mar Efeyi Ebsi rot 
hukum-hukum Musa, beda rua rusujohu rot oida 
rimesma eiteij ah ongga efeinah oisouska Hukum 
insa koma ojgomu. Koma erek meifeti insa koma 
ongga angh joug riteij ros. 

16 Tina erek rusnok rikikif jeska mar ongga rua 
rusujohu rot erek insa koma fogora ruksons skoita 
Tuhan, beda rudou emebriyi gij Allah oga efen ofou 
si. Koma bera erek rusnok ongga ribes meifeti ongga 
angh joug riteij fogora rik mar rot koisoisa deika 
ojgomu. 

17 Noba Tuhan insa koma ongga rua ruksons skoita 
bera morototuma erek Efena Ebsi ongga eita eiteij ah 

gu rusnok. Jefeda rusnok ongga Efena Ebsi engker 
gij rudou efesi fob bera runsuwa jeska hukum-hukum 
insa koma ojgomu fob. 

18 Noba mimif ongga Kristen bera erek rusnok 
ongga rinaha meifeti joug rusum deika guru. Jefeda 
rusnok enjgineg rimek Tuhan efen owesa efek 
ongga angh gu mimif. Noba Efena Ebsi Tuhan bera 
ongga otunggom mar gij mudou efesi odudu deika 
jeskaseda mimif misma owesa efek ongga oufamofa 
erek Ofa efen owesa efek ongga oufamofa. 

4 1 Allah bera ongga oncunc memef rot odou ongga 

eskeiramera jeskaseda moftuftu rot Ofa efen oga 
gu rusnok enjgineg. Jefeda memef modou eneskes 
rot guru. 

?Noba memef mokoja rot mar ongga rusnok 
enjgineg rutunggom jeskaseda rurokrusa iwa rot 
ojgomu. Memef monocuwei mar gij rusnok era 
monorokrusa rua jeskaseda rua ruroru Allah oga 
guru. Noba memef tein meneferwei Allah oga efen 
ofou tein guru. Noba askesi memef moftuftu rot Allah 
efen oga, beda Ofa bera ongga eyajga joug memef 
rot mar ongga memef moftuftu ojgomuja. Jefeda 
memef moftuftu mar rot koisoisa ongga erek tenten 
ojgomu. Noba memef modou os jeskaseda mar 
ongga memef motunggom insa koma ereita rusnok 
nomnaga rudou eskeira rot memef ojgomu. 

3 Noba erek mar ongga memef moftuftu rot bera 
ah jejema jeska rusnok rineya, beda koma jeska rua 
bera ongga rimejeseiseifa ojgomu. 

^ Jeska Bilis bera ongga ofoka ereij keingg rusnok 
gij mona ebeibeyaif ongga runororu Allah oga guru. 
Noba ofa bera ongga orokrusa rua fogora rudou 
enebriyi gij rot Allah efen oga guru. Koma bera erek 

ofa ocohun rusnok rudou efesi jeska Allah efen owesa 
efek. Noba owesa efek insa koma bera erek Allah 
oga ongga oufamofa, noba ongga oncunc rot Yesus 
Kristus efen owesa efek ongga eteb. Noba Yesus 
bera morototuma erek Allah tein. 

? Erek koma jeska memef monoftuftu mar rot 
mesinsa guru. Tina memef moftuftu mar rot Yesus 
Kristus ongga erek Tuhan ojgomu. Noba memef 
moncunc mesinsa skoita iwa erek yeyin rusnok ongga 
rumfij iwa fob. Memef meita mar erek koma nou 
iwa, jeska Yesus bera eita mar erek koma nou mimif 
nomnaga sis fob. 

6 Erek koma jeska gij mona ongga Allah onotunggom 
mebif enesi, beda Ofa otunggom eisa sismeni fog. 
Ofa erebent rot oida, "Oisouska motkobah bera eisa 
enah ojgomu." Noba erek koma tein, Ofa bera ongga 
esa efen eisa jeskaseda eij aki gij mudou efesi tein 
fob. Ofa otunggom mar koma jeskaseda mudou 
ebriyi gij rot teinefa Ofa efen ofoka ongga aksa eteb. 
Noba mimif mik efen ofoka ongga aksa erek koma 
oisouska mar ongga Yesus Kristus ontunggom fob. 

7 Memef bera erek rusnok ongga runowesa efek 
guru noba ongga runok rufoka gij guru. Erek koma 
tina Allah bera ongga oncunc memef jeskaseda 
moftuftu rot efen oga ongga oufamofa eteb skoita 
rusnok enjgineg. Noba mar ongga Ofa ontunggom 
insa koma bera orocunc rot oida Ofa efen owesa 
efek ongga eskeira eteb insa koma bera enen jeska 
memef guru, tina en jeska Ofa esinsa ojgomu. 

8 Noba gij mona ongga memef moftuftu rot Allah 
oga, beda mar okum ofoukou bera ah keingg memef, 
tina modou enesiri rot guru. Noba erek modou 

okumkum eteb rot tein guru, tina memef mog 
mejmeg gij ojgomu. 

? Noba gij mona ongga rusnok rireneni memef 
rot mar ongga okum, beda Allah enaha memef jah 
igef jinaga guru. Noba gij mona ongga rusnok rubu 
memef fogora mesiri rot, beda memef medebecki 
noba motoiru gij mefmen mar ojgomu. 

10 Mar ongga okum ofoukou bera encirej memef 
ojgomu onjoros doida manggos rot fob. Erek koma 
jeska memef moftuftu rot Yesus Kristus efen oga. 
Tina Allah oitij rot mar insa koma jeskaseda rusnok 
rik fogora rudou ejginaga rot teinefa mimif misma 
eiteij ah oisouska Yesus Kristus efen eiteij ah. 

11 Gij orofosut mona ongga memef meita mar nou 
Yesus Kristus, beda mar ongga ofogog ereneni 
memef ojgomuja onjoros doida manggos rot. Tina 
Allah oitij rot mar koma jeskaseda rusnok enjgineg rik 
rot teinefa Yesus eita owesa efek gu memef ongga 
monowesa efek guru. Noba mar koma en oisouska 
Yesus Kristus efen eiteij ah ongga efeinah. 

1? Jefeda memef doida manggos rot, jeska memef 
moftuftu rot Yesus oga gu rusnok. Tina mar koma 
bera ongga ereita eiteij ah ongga efeinah gu iwa tein 
ojgomu. 

13 Noba memef mesejah nou magos jeska modou 
ororu Yesus efen oga rot tenten ojgomu fob. Jefeda 
memef mefesij rot Allah oga insa koma gu rusnok 
enjgineg. Koma erek mar egens ongga runggu gij 
Mar Efeyi Ebsi erek kef oida, "Didif duroru Allah efen 
oga fob, jefeda didif dimagot rot Ofa efen oga gu 
rusnok enjgineg tein si." 

14 Memef mefesij rot mar erek insa koma jeska 
modou ororu rot tenten oida Allah, ongga omfra 

Yesus Kristus jeska anggos fob, bera omofra memef 
tein noba emeita eiteij ah ongga efeinah gu memef 
morototuma jera Yesus Kristus si. Beda Ofa omoroun 
memef morototuma jera iwa jah efen monuh mebaga 
ongga Ofa engker gij. 

15 Memef meita mar insa koma nomnaga jeskaseda 
mofij iwa ojgomu. Noba erek Allah oncunc efen odou 
ongga oufamofa skoita rusnok enjgineg odudu dokun 
deika, beda rua rumois oufamofa eteb skoita Ofa rot. 
Noba rua rumofra efen ofoka ongga aksa eteb tein. 

16 Allah bera ontunggom mar insa koma nou mimif 
nomnaga fob, jefeda mudou enesiri jeska mar ongga 
mimif mutunggom nou Ofa jinaga guru. Noba mimif 
minejagos erek deci deci ojgomu, tina gij orofosut 
mona tein bera Allah eita mudou ahais ojgomuja. 

17 Noba mar okum insa koma ongga ah keingg 
memef sis fob bera erek mar ongga ai osufou rot 
memef ojgomu. Jeska Allah emeita eiteij ah ongga 
eskeiramera eteb rot mona ongga ah aibin ojgomuja. 
Noba koma bera oufamofa ekirsa jeska mar okum 
insa koma ongga angh keingg memef ojgomu. 

18 Jeska memef modou enemeesa rot mar okum 
insa koma ongga memef mek ojgomuja guru. Tina 
memef mosujohu rot osok gij mar ongga oufamofa 
ongga menek gu meiteij guru. Jeska mar ongga 
mimif mik gu miteij bera ah reirei ojgomu. Tina mar 
ongga minek gu miteij guru, mar koma bera ah aibin 
ojgomuja. 

1 Koma Mar insa koma bera erek tenten ojgomu, 
5 jeska mimif mijginaga rot oida mifmin mifaga 
ongga erek modwok ongga eneja erek etefa kef. 
Beda gij mona ongga mimif manggos fob, beda mimif 
mimesma mifaga ongga efeinah deika gij mebaga si. 

Noba mifmin mifaga ongga efeinah koma bera erek 
mod egens ongga ot ahais rot ah aibin ojgomuja. 
Noba mar koma bera enen jeska mar ongga rusnok 
rutunggom guru. Tina Allah esinsa bera ongga emeita 
mifaga ongga efeinah erek koma ojgomu. 

? Erek koma tina, askesi mimif mingker gij mifaga 
insa kef ros, bera mudou ereyema rot ojgomuja. 
Jeska mudou osos rot jeskaseda misma mifaga ongga 
efeinah noba ongga angh gu mebaga ojgomu. Koma 
erek osnok egens ongga odou osos rot ergi meisoufa 
ongga erek efeinah ojgomu. 

3 Erek koma jeska gij mebaga bera mimif minerek 
efena ojgomu guru, tina mimif mimesma mifaga 
ongga efeinah tein si. 

^Noba askesi mimif mingker gij mifaga ongga 
ebeibeyaif efen, bera mimif mibisa noba mireyema 
osok gij mar okum ongga ah keingg mimif gu mebif 
ojgomuja. Koma erek rusnok ongga ringker gij 
modwok ongga eneja etefa ojgomuja. Tina mimif 
mineradgodu ebeirens jeskaseda manggos ojgomu 
guru. Koma erek osnok egens ongga ohoda efen 
meisoufa ongga efeyei ebeirens fogora ofos rourou 
ojgomu. Mimif mireyema erek koma jeska mimif 
mudou os miferwei mifaga ongga eriaga insa kef jera 
mifaga ongga efeinah gu mebaga ojgomu. Jah suma 
bera mifmin mifaga ongga efena ebah rot ah aibin 
ojgomuja. 

5 Allah bera ongga ensejah mimif jeskaseda 
mimesma mar insa koma. Noba Efena Ebsi ongga Ofa 
eita gu mimif fob bera erek orocunc rot mar enjgineg 
tein ongga Ofa anggen rot oida emeita gu mimif gij 
mona kahma tein si. 

6 Noba mimif mijginaga rot oida askesi mimif 
mingker gij mifmin mifaga insa kef ros, beda koma 
erek miker yes jeska mebaga ongga Tuhan Yesus 
engker gij. Tina mimif mudou eskeira rot ojgomu, 
jeska ai juens beda mimif mimesma mifaga ongga 
efeinah deika gij mebaga si. 

7 Jeska mar ongga mimif mutunggom gij miteij ah 
insa kef bera oisouska mudou ongga ororu Allah 
oga ojgomu, noba onororu mar ongga mimif mik gu 
miteij guru. 

8 Noba mimif minemeesa nou magos guru, jeska 
mimif mijginaga rot oida mimif mijeker morototuma 
jera Tuhan gu mebaga. Noba koma bera erek 
oufamofa ekirsa nou mimif. 

? Erek koma jefeda memef mog mejmeg gij rot mar 
ofoka egens ojgomu fogora memef motunggom mar 
ongga ereita Tuhan efen odou ongga eskeiramera 
rot ojgomu. Noba memef motunggom mar erek 
koma askesi mengker gij mefaga insa kef, era askesi 
mengker gij mebaga ojgomuja. 

10Jeska mimif nomnaga mumojot jah Yesus Kristus 
odou si. Beda Ofa omoga ojga rot mar nomnaga 
ongga mimif muntunggom askesi mingker gij mifmin 
mifaga insa kef ros. Ofa emeita oufamofa gu rusnok 
ongga rutunggom mar ongga erek oufa ojgomu. 
Noba Ofa omofra okum eteb keingg rusnok ongga 
runtunggom mar ongga erek oska. 

11 Yesus Kristus omoga ojga rot rusnok nomnaga 
rerin rita mar si, jefeda memef memeesa rot Tuhan 
efen owesa efek ojgomu. Noba memef moftuftu 
rusnok enjgineg rot ahais jeskaseda rua tein ruroru 
Allah rot tenten ojgomuja. Noba Allah ejginaga rot 
oida memef motunggom mar koma rot modou egens 

ojgomu fob. Noba didif dudou os jeskaseda iwa tein 
ijginaga rot oida memef meita mar rot modou ongga 
egens erek koma ojgomu. 

1? Noba didif dinagot rot mar insa kef jeskaseda 
disitit disinsa dufoka rot skoita iwa guru. Tina didif 
dagot rot mar insa kef gu iwa jeskaseda iwa idou 
eskeira rot memef ojgomu. Beda iwa tein imesitit rot 
mofoka skoita rusnok enjgineg ongga risitit risinsa 
rufoka rot mar ongga rua rutunggom jah gu iwa 
ifekesa. Tina rua rineita mar rot rudou ongga ocosu 
efei ahtah jinaga guru. 

13 Noba jeska didif dagot mar erek insa koma beda 
iwa imosujohu rot oida merei ok didif fob ei. Skoidu, 
iwa isujohu rot erek koma ojgomu. Jeska didif 
dutunggom mar nomnaga jeskaseda durofra Allah 
efen ofoka erek aksa ojgomu. Tina didif dedin dudou 
bera erek giskini ojgomu. Jeska didif dutunggom mar 
insa koma jeskaseda orofij iwa tein rot. 

14 Erek koma jeska Yesus bera oncunc rot efen 
odou ongga okora eteb rot mimif nomnaga. Jefeda 
memef modou os mofij rusnok enjgineg ojgomu. 
Noba modou efesi ororu rot tenten oida Yesus Kristus 
anggos nou rusnok nomnaga fob. Jefeda ahah Allah 
eiteij bera mimif nomnaga tein manggos rot mifmin 
mar ongga oska morototuma jera Yesus fob. 

15 Noba Ofa anggos nou rusnok nomnaga jeskaseda 
rua risma eiteij ah ongga efeinah. Tina Ofa enagos 
nou rusnok jeskaseda rua rutunggom mar ongga 
risinsa rudou os rot gij rerin riteij ah ongga efeinah 
insa koma guru. Ofa agos nou rusnok jeskaseda 
ebeibeyaif bera rua rita mar rot riteij ah ongga 
efeinah noba ongga ereita Yesus Kristus odou eskeira 
rot ojgomu. Jeska Ofa bera ongga anggos noba 

endebecki rot efen eiteij ah ongga efeinah jeskaseda 
orofij rusnok nomnaga gij mar koma fob. 

16 Erek koma jefeda iwa inosujohu mar rot rusnok 
enjgineg morototuma erek rusnok mebif rusujohu 
rot mar guru. Jeska gij mona ongga mimif munororu 
Yesus enesi bera mimif tein musujohu rot Yesus 
Kristus erek rusnok mebif rusujohu rot Ofa. 

17 Tina gij mona ongga rusnok rudou eja erek egens 
jera Yesus Kristus fob, beda rua rija erek rusnok 
ongga efeinah tein ojgomu. Jeska Allah onsuna rot 
rerin riteij ah ongga ensis jeska fob. Beda rua rinsma 
eiteij ah ongga efeinah deika fob. 

18 Noba mar koma nomnaga en jeska Allah ojgomu. 
Ofa bera ongga oroun rusnok sons skoita Ofa esinsa 
oisouska Yesus Kristus fob. Noba Ofa obk memef 
jeskaseda moftuftu rot mar insa koma gu rusnok 
fogora moroun rua sons skoita Ofa. 

1? Memef moftuftu rot oida Allah odou os oroun 
rusnok nomnaga sons skoita Ofa esinsa. Noba Ofa 
otunggom mar koma oisouska Yesus Kristus ojgomu. 
Noba askesi Ofa oroun rusnok, beda Ofa onosujohu 
rot rerin mar ongga oska deika guru. Noba Ofa bera 
obk memef jeskaseda moftuftu rot mar insa koma gu 
rusnok nomnaga ojgomuja. 

20 Jefeda memef bera erek rusnok ongga rumfij 
Yesus Kristus ojgomu. Noba Allah bera ombk memef 
fogora Ofa agot mar oisouska memef skoita iwa. 
Beda memef mois gu iwa oisouska Yesus efen ofoka 
jeskaseda iwa ikikif jeska yeyin mar ongga oska 
fogora yuksons skoita Allah ojgomu. 

21 Yesus Kristus bera efen mar ongga oska erek 
oskiyai tein guru. Noba erek hakim egens agot oida 
osnok egens agos ojgomu, beda erek koma tein Allah 

ombk Yesus sis fob jeskaseda Ofa agos rot mifmin 
mar ongga oska nomnaga. Ofa ontunggom mar erek 
koma jeskaseda oisouska mudou ongga egens jera 
Ofa bera Allah omocunc mimif erek rusnok ongga 
rerin mar ongga oska oskiyai tein guru. 

lIwa bera erek rusnok ongga rumfij Allah 

morototuma jera memef. Noba Allah bera oncunc 
efen oga ongga oufamofa gu iwa rot odou oufamofa. 
Jefeda memef mois gu iwa jeskaseda inaha oga 
ongga oufamofa insa koma jah ojgomu guru. 

? Jeska runggu gij Mar Efeyi Ebsi rot mar egens 
ongga Allah anggot gu Yesus erek kef oida, "Gij 
mona egens ongga Didif dudou eskeira rot bera Didif 
dingg rot bebin buga. Noba gij mona egens ongga 
Didif dinsejah nou duskotu bua bera Didif dufij bua." 
Jefeda Didif duis gu iwa rot oida Allah bera odou 
eskeira rot mona deisef tein ojgomu. Noba gij mona 
ebeibeyaif bera Allah ensejah nou oskotu rusnok 
jeska rerin mar ongga oska. 

3 Memef meneita mar ongga eragou joug rusnok 
fogora runororu Allah oga deika guru, erek koma 
guru. Memef meita mar ongga oufamofa jeskaseda 
rusnok enjgineg rudou onoska rot mar ongga memef 
moftuftu rot guru. 

^Tina ongga tenten bera, memef motunggom mar 
ongga erek oufamofa ojgomu jeskaseda morocunc 
gu rusnok enjgineg rot oida memef bera erek 
rusnok ongga rumfij Allah rot tenten ojgomu. Noba 
memef meita mar erek koma rot modou ongga ahais 
ojgomuja gij mona ongga mar okum ah keingg 
memef ni, mar okum ereneni memef ni, mar okum 
otunggom modou emeesa rot ni ojgomuja. 

? Noba gij mona ongga rusnok rubu memef ni, era 
gij mona ongga rusnok ruga emaksema rot mar 
ongga memef montunggom fob ni, era rikris memef 
jah mod oskusk ni, era gij mona ongga memef 
mefarur gij mar rot ahais ni, era gij mona ongga 
modou efeneinei rot mar ongga memfarur gij ni, era 
gij mona ongga mosona eteb ongk memef ni, beda 
mar insa koma nomnaga orocunc rot oida memef 
bera erek rusnok ongga rumfij Allah rot tenten 
ojgomu. 

6 Noba gij mona ongga memef meita mar rot modou 
ongga ebsi komowa ni, era rot modou ongga ebriyi 
gij Allah efen oga ni, era memef meita mar rot modou 
ongga ongkoska skoita rusnok enjgineg oisouska 
Efena Ebsi ongga engker gij modou efesi ni, era 
motunggom mar oisouska modou ongga okora rot 
rusnok erek tenten ni, 

7 era moftuftu mar osok gij Allah oga rot tenten 
oisouska Ofa efen owesa efek ongga angh gu memef 
ni, beda ahah Allah eiteij bera memef motunggom 
mar insa koma nomnaga oisouska modou ongga efen 
mar ongga oska oskiyai tein guru. Mar insa koma 
bera ongga ot joug memef jeskaseda menesiri gij 
mar ongga oska guru. 

8 Erek koma noba askesi memef motunggom mar 
nou Allah bera rusnok rineya rugif gu memef noba 
rineya rudou oska rot memef tein. Noba rineya ruga 
oruh memef, tina rineya risitit mefmen mofoka tein. 
Noba memef meita mar ongga tenten ojgomu, tina 
rusnok rucunc memef erek rua ongga rurokrusa 
rusnok enjgineg ojgomu. 

? Allah jera efen rusnok rijginaga rot oida didif 
bera erek rasul egens ongga tenten ojgomu. Tina 

rusnok rineya rusujohu rot oida didif bera enerek 

rasul ongga tenten guru. Noba erek doida memef 

manggos rot mar okum ongga encirej memef, tina 
Allah omfij memef jefeda memef mefena ebah ros. 
Noba rusnok rumfra mar okum keingg memef, tina 
menagos rot guru. 

10 Noba rusnok raha mar okum keingg memef, 
tina memef modou efaga ouka rot ojgomu. Noba 
memef merek rusnok ongga rufojingki ojgomu, tina 
mar ongga memef moftuftu gu rusnok bera ereita 
mar ofoukou ongga erek ongkoska eteb gu rua. 
Noba memef mefmen mareibra ofoukou guru, tina 
memef mesma mar ongga oufamofa eteb jeska Allah 
ojgomuja. 

11 Edohuji ongga ingker gij kota Korintus, didif 
dudou okora eteb rot iwa, jefeda didif duncunc dudou 
efesi rot ongkas skoita iwa gij surat egens kef fob. 
Noba didif dinedemi mar egema tein jeska iwa guru. 

12 Noba memef monof joug modou efesi rot iwa 
guru. Tina iwa bera ongga yumf joug idou efesi rot 
memef fob. 

13 Frek koma tina ebeibeyaif bera didif dagot mar 
skoita iwa erek didif dagot mar skoita dedin edeser 
ojgomu. Jefeda iwa icunc idou ongga okora rot 
memef morototuma erek memef tein moncunc 
modou ongga okora rot iwa fob. 

1^ Enadaij nou iwa ibiedi erek egens jera rusnok 
ongga runougif gu Allah guru. Jeska rusnok ongga 
ruroru mar ongga tenten ojgomu bera erek toga 
jeska rusnok ongga runororu mar ongga tenten guru. 
Enadaij nou iwa ongga erek eisa ibiedi erek egens 
jera rusnok ongga erek motkobah jinaga guru. 

15 Erek koma tein, enadaij nou Yesus Kristus oitij 
morototuma jera mar ongga Bilis efen jinaga guru. 
Noba rusnok ongga ruroru Allah rot tenten bera rerin 
mar ongga morototuma erek rusnok ongga runororu 
Allah rot tenten guru erek jinaga guru. 

16 Noba enadaij nou mimif mibiedi erek egens jera 
mar ongga oska ongga rusnok enjgineg rugif gu 
jinaga guru. Jeska mimif bera erek Allah efen mod 
ongga Ofa engker gij ojgomuja. Noba Ofa bera ongga 
efena ebah rot ah aibin. Noba Ofa esinsa bera agot 
rot erek kef oida, "Didif dimeker gij rudou efesi, beda 
dimecira morototuma jera rua. Noba Didif dimeja 
erek rerin Allah. Beda rua rimeja erek dedin rusnok." 

17 Erek koma jeska Tuhan agot rot mar erek kef tein 
oida, "Iwa irogna jeska rusnok koma, noba ikeba 
isinsa jeska rua ojgomu. Noba inoromohohuma jera 
rerin mar ongga oska egema tein deika guru. Beda 
Didif dumoroun iwa si." 

18 "Beda Didif dimeja erek yeyin ika. Noba iwa imeja 
erek dedin edeser runer jera rujager." Tuhan Allah, 
ongga efen owesa efek eteb, bera agot rot mar erek 
koma. 

7 1 Edohuji ongga dudou okora rot, Allah bera 

ongga anggen rot mar insa koma nomnaga nou 
mimif fob. Jefeda mimif mibes mifaga jeska mar 
nomnaga ongga orotunggom mifmin mifaga jera 
mudou efesi erek oska ojgomu. Beda mimif mija 
erek rusnok ongga rerin rudou ongga ebsi komowa 
ojgomu. Noba mimif mita mar erek koma oisouska 
mudou ongga mugif gu Allah ojgomuja. 

? Didif duis gu iwa jeskaseda iwa yuhoda idou efesi 
nou memef ojgomu. Jeska memef meneita mar 
ongga oska egema tein skoita iwa ineya jah suma 

guru. Noba memef meneita mar egema tein ongga 
orotunggom rusnok fogora risiri gij mar ongga oska 
guru. Noba memef monorokrusa ineya jeska iwa tein 
guru. 

3 Tina didif dinagot mar insa kef jeskaseda durocunc 
rot oida iwa bera erek oska, erek koma guru. Jeska 
didif danggot gu iwa sis fob rot oida, erek memef 
mefena ebah ros era magos tein askesi memef mofij 
iwa, beda modou omokora rot iwa ojgomuja. 

^Erek koma tein, didif dudou eredi rot iwa, noba 
dudou erek eteb rot iwa ojgomuja. Noba mar ongga 
iwa itunggom bera orofij didif askesi mar okum ah 
keingg didif. Jefeda koma erek iwa ireita dudou erirei 
eteb rot ojgomu. 

? Jeska gij mona ongga memef mensaga jah monuh 
Makedonia, beda mar ofoukou ah keingg memef 
ojgomuja. Koma erek rusnok enjgineg rucunc rudou 
ongga oska skoita memef, noba modou efesi tein 
erek emeesa ojgomuja. 

6 Tina Allah eisisi joug rusnok ongga rudou okum. 
Noba Ofa bera eisisi joug mefmen modou oisouska 
Titus ongga Ofa obk skoita memef jah sif. 

7 Noba mar ongga ofa emfesij osok gij iwa bera 
orofij memef erek eteb tein. Jeska ofa emfesij gu 
memef rot teinefa iwa ongga Korintus idou osos eteb 
jeskaseda ik didif ebeirens deika. Noba ofa emfesij 
rot oida iwa imeesa joug rot yeyin mar ongga oska 
egens koma sis fob, jera rot teinefa iwa idou okora 
rot didif ojgomu. Jefeda mar insa koma nomnaga 
erek orofij dudou efesi erek eteb rot ojgomu. 

8 Surat egens ongga didif dinsa skoita iwa sis fob 
bera ereita idou efesi erek okumkum rot fob. Jeska 
didif ditaha joug iwa osok gij osnok egens ongga 

ontunggom mar ongga oska eteb jah gu iwa ifekesa 
fob. Noba didif tein dudou emeesa rot. Jeska didif dik 
rot teinefa idou okum eteb rot. Erek koma tina didif 
dusujohu rot oida yeyin idou bera okumkum rot gij 
mona ongga estir ojgomu. 

? Didif dudou okora rot iwa jeska dedin surat egens 
koma ereita idou okumkum rot. Tina ebeibeyaif didif 
dudou eskeira rot surat egens insa koma ojgomu, 
jeska oisouska surat egens koma bera iwa imeesa 
joug yeyin mar ongga oska fob. Jefeda koma bera 
ereita dudou eskeira eteb fob. Jeska idou ongga 
okumkum insa koma bera en oisouska Allah odou 
ejginaga rot ojgomu. 

10 Erek koma jeska rusnok rudou ongga okumkum 
oisouska Allah odou ejginaga rot bera omofij rua 
jeskaseda rimeesa joug rerin mar ongga oska. Beda 
koma bera ereita eiteij ah ongga efeinah gu rua tein. 
Noba koma orotunggom rusnok rudou erirei eteb 
rot. Tina gij mona ongga rusnok mebif rita rudou 
ongga okum rot rerin rita mar, beda koma onofij rua 
jeskaseda rita eiteij ah ongga efeinah guru. Jeska gij 
rudou efesi bera rua runosujohu rot mar ongga Allah 
anggot rot guru. 

11Jefeda idou ah keingg rot teinefa Allah omfij iwa 
oisouska idou ongga okumkum insa koma ojgomu. 
Jeska idou ongga okumkum insa koma bera ongga 
ereita idou ongga ocosu efei ahtah rot fob ni, noba 
ebeibeyaif iwa idou os icunc rot oida imeesa joug 
yeyin mar ongga oska rot tenten fob ni, noba iwa 
yut joug idou efesi rot mar ongga oska ojgomuja fob 
ni, noba iwa idou os itunggom mar ongga tenten 
ni, jeska iwa idou efeneinei rot mar ongga oska 
ongga angh gij ifekesa ros ni, iwa insejah idou efesi 

jeskaseda yufra mar okum keingg rusnok ongga 
rutunggom mar ongga oska ni. Mar insa koma 
nomnaga bera ongga orocunc rot oida iwa iroru mar 
ongga tenten deika fob. 

12 Noba ongga tenten bera didif disa surat egens 
insa koma jeskaseda iwa isinsa ik rot teinefa iwa iroru 
mar ongga memef manggot rot fob ei era gurei. Beda 
iwa tein imejginaga rot teinefa iwa inroru mar ongga 
memef moftuftu rot tenten fob ojgomu. Jeska iwa 
yumfra mar okum keingg osnok egens insa koma fob. 

13 Noba jeska iwa iroru mefmen moga erek jeni rot 
osnok egens ongga otunggom mar ongga oska insa 
koma fob, jefeda memef modou erirei eteb rot iwa. 
Noba iwa ireita modou ongga erirei eteb ekirsa deika, 
jeska gij mona ongga Titus onjogog iwa, beda iwa 
yumfij ofa fogora ireita ofa odou eskeira eteb fob. 

14 Sis fob, gij mona ongga Titus eneja skoita iwa 
enesi, beda didif disitit rot mar ofoukou osok gij iwa 
gu ofa fob. Noba mar ongga didif dinsitit gu ofa sis 
fob koma bera mojenen didif rot guru. Jeska oisouska 
mar ongga oufamofa ongga iwa intunggom nou ofa 
bera iwa incunc rot oida didif danggot mar erek 
tenten osok gij iwa fob. Noba ebeibeyaif tein Titus 
bera emfesij rot teinefa iwa yumfij ofa erek ongkoska 
fob. Jefeda mar ongga ofa emfesij rot bera orocunc 
rot mar insa koma ongga didif danggot rot osok gij 
iwa sis fob. 

15 Noba ofa esinsa efen odou ongga okora eteb 
rot iwa odudu deika. Jeska ofa odou ah keingg rot 
teinefa iwa iroun ofa rot idou ongga ougif gu ofa 
ojgomu. Noba ofa odou ah keingg rot teinefa iwa 
insejah nou itunggom mar ongga ofa anggot rot si. 

16 Jefeda didif dudou efaga ouka eteb rot iwa, jeska 
didif dijginaga rot oida iwa imotunggom mar ongga 
tenten si. 

8 1 Edohuji, ebeibeyaif didif dudou os difesij gu 

iwa rot mar ongga Allah ontunggom rot odou 
ongga oufamofa nou rusnok Mod Ari ongga ringker 
gij monuh Makedonia. 

? Jeska mar ofoukou bera ereneni rua ojgomuja 
onjoros rudou efera okora eteb rot. Tina rudou 
onokumkum rot mar insa koma guru. Rua riker rot 
rudou ongga eskeiramera ojgomuja, jefeda rua rerin 
owesa efek ongga adaij nou rufij rerin ruhujir rot rerin 
mar okum tein ojgomu. Mar ongga rua runtunggom 
bera erek kef oida, erek rua risinsa rufojingki eteb, 
tina rua rikeba rerin mareibra ofoukou jeskaseda rufij 
rusnok Kristen ongga ringker gij kota Yerusalem. 

3 Noba didif dagot rot tenten ojgomu oida rua rikeba 
risinsa rerin mareibra insa koma erek doida omoisa 
nomnaga. Noba rua rineita mar erek koma jeska 
rusnok enjgineg riradgodu rua rot guru. 

^Tina rua ruis gu memef rot ahais jeskaseda morka 
rerin mareibra ongga rua rikeba insa koma nou Allah 
efen rusnok ongga ringker gij monuh Yudea skoita 
rusnok koma. 

? Noba rua rita mar insa koma jeni erek memef 
moisum gij rua rot sis fob. Noba ongga oufamofa 
ekirsa bera rua ruh rudou efesi rot ongkasmos gu 
Tuhan jera memef tein oisouska Allah odou ejginaga 
rot. Noba koma tein erek ekirsa jeska meidu ongga 
memef moisum gij rua rot sis fob. 

6 Jefeda memef magot gu Titus jeskaseda ofa 
ojogog iwa gij kota Korintus ebeirens deika. Jeska 
sis fob ofa oftuftu iwa rot teinefa iwa ikeba yeyin 

mareibra nou Allah efen rusnok tein. Noba gij mona 
ongga ofa onjogog iwa deika, beda ofa omoftuftu iwa 
deika rot mar insa koma onjoros iwa tein yufij Allah 
efen rusnok ongga rufojingki gij monuh Yudea rot 
yeyin mareibra fob. 

7 Ebeibeyaif iwa bera erek rusnok ongga 
runtunggom mar ofoukou ongga ongkoska fob. Koma 
bera erek iwa iroru Allah rot tenten fob ni, iwa yagot 
mar ongga erek ongkoska moguma ojgomu ni, idou 
ebriyi gij mar ongga tenten fob ni, iwa insejah idou 
efesi fogora yufij rusnok enjgineg ni, idou okora eteb 
rot memef ni. Erek koma jefeda memef mois gu iwa 
jeskaseda iwa icunc idou ongga okora rot Allah efen 
rusnok fogora ikeba yeyin mareibra tein nou rusnok 
ongga rufojingki ojgomu. 

8 Didif dunoga efet iwa rot mar koma guru. Tina 
didif dimfesij gu iwa rot teinefa rua ongga monuh 
Makedonia insa koma rudou otot jeskaseda rufij 
rusnok enjgineg rot rerin mareibra tein fob. Jefeda 
iwa tein icunc idou ongga okora rot rusnok enjgineg 
fogora yufij rua rot yeyin mareibra ojgomu. 

? Jeska iwa ijginaga rot fob oida gij mebaga bera 
mifmin Tuhan Yesus Kristus oncunc efen oufamofa 
eteb skoita mimif fob. Sis mona ongga Ofa eker 
gu mebaga ros, beda Ofa efen mar ofoukou ongga 
ongkoska eteb. Erek koma tina Ofa aha mar koma 
jah fogora en gu mebif erek osnok egens ongga 
ofojingki jeskaseda ofij mimif. Jefeda mimif minsma 
mar ofoukou ongga ongkoska eteb fob. 

10 Gij tahun ongga sis fob iwa bera ongga yanggot 
rot sismeni rot oida imofij rusnok ongga rufojingki rot 
yeyin mareibra. Noba iwa tein bera ongga ita yeyin 

mareibra insa koma rot sismeni jeska rusnok Mod Ari 
enjgineg nomnaga. 

11Jefeda didif dusujohu rot erek kef oida: didif 
duis gu iwa jeskaseda iwa ita mar erek koma juens 
deika fogora ikeba yeyin mareibra oskiyai nou rusnok 
enjgineg. Noba iwa ita mar erek koma oisouska yeyin 
owesa efek ongga adaij nou tein. 

1? Noba erek iwa idou ot nou yufij rusnok enjgineg 
erek koma, beda Allah odou emeskeira rot iwa 
oisouska mar ongga iwa ita insa koma ojgomu. Jeska 
Ofa onoga efet rusnok rot oida rua rugun mar dokun 
ekirsa jeska mar ongga angh gu rua guru. 

13 Didif dineradgodu iwa jeskaseda yufij rusnok 
enjgineg onjoros yeyin mareibra omoisa rot fogora 
idou okum rot tein guru. Tina ebeibeyaif bera yeyin 
mareibra efen ofod adaij nou. Jefeda didif dusujohu 
rot oida iwa yufij rusnok enjgineg rot ojgomu. Noba 
gij mona ongga iwa yeyin mareibra enadaij nou iwa 
deika guru, beda rua tein rumofij iwa sons rot rerin 
mareibra efen ofod tein si. Beda iwa nomnaga yeyin 
mareibra ongga adaij morototuma tein. 

14 (8:13) 

15 Koma bera erek mar ongga runggu gij Mar Efeyi 
Ebsi sis fob erek kef oida, "Osnok egens ongga 
ohoturu efen maat ofoukou bera efen eteb ongga 
adaij nou. Noba osnok egens ongga ohoturu maat 
erek oskiyai, ofa tein efen adaij nou." Noba erek iwa 
imofijma erek koma, beda iwa tein imeita mareibra 
ongga adaij ojgomuja. 

16 Memef mois oufamofa eteb gu Allah jeska Ofa 
oncunc mar gij Titus odou efesi fogora ofa odou os 
ofij iwa morototuma erek memef tein modou os mofij 
iwa. 

17 Noba didif direjgei ofa jeskaseda eja skoita iwa. 
Tina ofa oitij ebeirens rot, jeska ofa esinsa ensejah 
odou efesi rot otunggom mar erek koma sis fob. 
Jefeda ofa odou eskeira eteb rot ojgomu. 

18 Noba memef momobk mefmen mohuj egens 
ongga rusnok Mod Ari nomnaga rugif gu. Jeska ofa 
odou efesis eteb jefeda ofa ejginaga rot teinefa 
oftuftu rot Allah efen oga ongga oufamofa gu rusnok 
enjgineg. Ofa tein bera omororu Titus skoita iwa. 

1? Noba rusnok Mod Ari nomnaga bera runcunc ofa 
tein jeskaseda ororu memef gij mona ongga memef 
morka mareibra ongga rusnok ringkeba nou Allah 
efen rusnok ongga rufojingki jah gu kota Yerusalem. 
Mar koma bera ongga orofra Allah efen ofoka erek 
aksa noba orocunc rot oida memef modou os mofij 
Allah efen rusnok tein. 

20 Ofa omororu memef tein, jefeda enadaij nou 
rusnok enjgineg rudou efeda rot memef osok gij mar 
ongga memef motunggom rot mareibra ofoukou insa 
koma guru. 

21 Jeska memef modou os motunggom mar ongga 
tenten ojgomu ahah Tuhan eiteij jera rusnok tein 
riteij. 

22 Noba memef momobk osnok egens dokun deika 
morototuma jera Titus noba jera efen mohuj egens 
insa koma tein skoita iwa. Ofa bera anggot rot 
ofosma ofoukou fob oida ofa odou os ofij rusnok 
enjgineg ojgomuja. Noba ofa ejginaga rot teinefa iwa 
idou os yufij rusnok enjgineg rot yeyin mareibra tein. 
Jefeda ofa tein odou os eja skoita iwa. 

23 Noba Titus kef bera erek dedin edohuj egens 
ongga efarur morototuma jera didif ojgomuja. Noba 
gosnok gegeka kef gemeja oisouska gegan Mod Ari 

ofoka. Noba goga tein gegan geita mar ongga orofra 
Yesus Kristus efen ofoka erek aksa. 

24 Jefeda iwa icunc idou ongga okora rot rua 
insa koma jeskaseda rusnok enjgineg rimek fogora 
rimejginaga rot oida mar ongga memef mesitit rot 
osok gij iwa bera erek tenten ojgomu. 

! Didif dinefesij osok gij mar insa koma skoita iwa 
deika guru. 

? Jeska didif dijginaga rot oida iwa idou os yufij 
rusnok insa koma tein ojgomu. Noba didif dinsitit 
rot ifoka osok gij mar insa koma skoita rua ongga 
ringker gij monuh Makedonia erek ofoukou fob. Didif 
danggot gu rua oida, "Askesi tahun sis fob onjoros 
deisef tein bera rua ongga kota Korintus rinsejah 
nou rufij rusnok ongga rufojingki rot rerin mareibra." 
Noba ongga tenten bera, rusnok ongga ringker gij 
monuh enjgineg tein ringk rot teinefa iwa idou os 
itunggom mar insa koma fob. Jefeda rua tein rudou 
os rufij rusnok ongga rufojingki erek iwa ita sis fob. 

3 Noba didif dumobk mifmin muhujir rugomu insa 
koma skoita iwa jah kota Korintus jeskaseda ruhoturu 
mareibra ongga iwa imekeba nou rusnok ongga 
rufojingki. Beda koma omorocunc rot oida mar 
ongga memef mesitit rot iwa gu rusnok enjgineg gij 
monuh Makedonia bera erek rourou guru. Jeska didif 
dijginaga rot oida gij mona ongga rua rinsaga jah 
suma, beda iwa insejah nou rita mar insa koma gu 
rua si. 

^Era, erek rusnok jeska monuh Makedonia meja 
morototuma jera didif skoita iwa, tina iwa inekeba 
mareibra insa koma enesi, beda mojen didif eteb rot. 
Noba mojen iwa eteb tein rot mar ongga didif dinsitit 
rot osok gij iwa skoita rua sis fob. 

? Jefeda didif dusujohu rot oida didif dumobk 
muhujir rugomu insa koma jeskaseda rija okag rot 
didif skoita iwa. Beda rua rumohoturu mareibra insa 
koma ongga iwa yanggen rot oida imeita sis fob. 
Noba gij mona ongga didif dinsaga jah suma, beda 
mareibra ongga iwa ihoturu fob bera insejah nou 
ita gu memef ojgomu. Beda koma tein omorocunc 
rot oida iwa idou os yufij ojgomu, noba erek rusnok 
enjgineg rineradgodu iwa rot ebeirens gij mona insa 
koma guru. 

6 Erek koma jefeda iwa isujohu rot mar kef ongga 
erek orocunc fog: Rusnok ongga rirefa rerin maat 
efej erek oskiyai ojgomu bera rua rimesma rerin 
maat efek tein ongga erek oskiyai ojgomu. Noba 
rusnok ongga rirefa rerin maat efej erek ofoukou 
bera rua rimesma maat efek ongga erek ofoukou 
doska tein. Erek koma tein, rusnok ongga rudou agei 
rerin mareibra ofoukou bera rikeba mareibra erek 
oskiyai ojgomu. Beda gij mona kahma bera rusnok 
enjgineg rumofij rua tein erek oskiyai ojgomu. 

7 Jefeda orofosutut osnok egens egens osujohu 
rot koisoisa osok gij efen mareibra egaho ongga 
ofa emekeba rot rusnok enjgineg ojgomu. Beda ofa 
ekeba mar koma rot odou ongga oitij rot ojgomu. 
Noba ofa odou enagei rot mar koma guru, era rusnok 
enjgineg rineradgodu ofa rot guru. Jeska Allah odou 
eskeira rot rusnok ongga rikeba rerin mareibra 
oisouska rudou ongga eskeira rot ojgomu. 

8 Noba Allah efen owesa efek ongga adaij nou 
eita mareibra nomnaga ongga iwa idou ocosu rot 
ojgomu. Ofa omotunggom erek koma jeskaseda 
yeyin mareibra ongga adaij nou iwa ojgomuja. Beda 

yeyin mareibra insa koma efen ofod adaij nou fogora 
irofij rusnok enjgineg rot tein. 

? Koma tenten ojgomu, jeska runggu gij Mar Efeyi 
Ebsi rot oida, "Rusnok ringkeba rerin mareibra 
ofoukou gu rua ongga rufojingki, Allah omocunc rua 
erek rusnok ongga rerin mar ongga oska oskiyai tein 
guru." 

10 Allah bera ongga ofij rusnok rot maat efej 
jeskaseda rimerefa gij rerin mekeni. Noba Ofa bera 
ongga ofij rusnok rot rerin maat jeskaseda rimet 
maat efema tein. Jefeda erek koma tein, Ofa omofij 
iwa rot yeyin mareibra tein si. Noba Ofa omogun 
yeyin mareibra koma dokun deika ojgomuja. Beda 
oisouska idou ongga efen mar ongga oska jinaga 
guru bera iwa imekeba yeyin mareibra gu rusnok 
enjgineg tein. 

11 Allah omofij iwa rot yeyin mar nomnaga ongga 
erek ofoukou ojgomuja jeskaseda adaij nou iwa 
yumfij rusnok enjgineg rot mar insa koma ojgomuja. 
Noba gij mona ongga memef morka mareibra ongga 
iwa ikeba insa koma nou rusnok enjgineg, beda rua 
rumois oufamofa eteb gu Allah rot. 

12 Noba mar insa koma ongga iwa intunggom bera 
erek irofij rusnok enjgineg ofoukou. Noba ongga oufa 
ekirsa deika bera mar koma ereita rusnok rufoukou 
rudou efesi fogora rimesitit gu Allah rot efen oga tein. 

13 Noba rua rimesitit gu Ofa rot teinefa iwa yumfij 
rusnok ongga monuh Yudea jera rusnok enjgineg 
tein fob. Erek koma, tina ongga oufamofa ekirsa 
bera rua rumois oufamofa skoita Allah rot iwa tein 
si, jeska mar ongga iwa intunggom insa koma bera 
orocunc rot oida iwa iroru jeni Yesus Kristus oga 
ongga oufamofa rot tenten fob. 

14 Beda rua rumom riteij rot ahais skoita Allah nou 
iwa ojgomuja. Jeska Allah ocunc efen odou ongga 
oufamofa eteb skoita rua oisouska mar ongga iwa 
intunggom nou rua fob. 

15 Mimif nomnaga tein muis oufamofa eteb skoita 
Allah, jeska Ofa obk efen Efesa skoita mimif sis fob. 
Noba koma bera mar ongga erek ongkoska eteb 
ekirsa jeska mar nomnaga. 

10 1 Edohuji, ebeibeyaif didif dudou os duis mar 

gu iwa rot dudou ongga erek eriaga noba 
osufou tein jeni erek Yesus Kristus ontunggom gu 
rusnok sis fob. Jeska rusnok rineya jah gu iwa ifekesa 
bera ragot osok gij didif oida, "Gij mona ongga Paulus 
engker jera mimif bera ofa agot mar rot odou ongga 
eriaga noba ongga osufou ojgomu. Tina gij mona 
ongga ofa ejeker yes jeska mimif, bera ofa agot mar 
gij efen surat ongga erek okumkum skoita mimif 
ojgomu. Jefeda ofa erek emeesa rot mimif ojgomu 
ei." Erek koma tein rua rusujohu rot mar erek rusnok 
mebif rusujohu rot mar ojgomu. Jefeda didif duis gu 
iwa jeskaseda iwa itaha joug rusnok ongga ragot mar 
erek koma ojgomu. Iwa ita mar erek koma jeskaseda 
gij mona ongga didif dunjogog iwa deika, beda didif 
dunocosu rot ducunc gu rua insa koma rot teinefa 
didif dagot mar ongga okumkum teisis skoita rua 
ongga ranggot mar erek insa koma guru. 

? (10:1) 

3 Jeska memef bera erek rusnok giskini ongga 
eriaga ojgomu, tina memef menera mar ongga 
rusnok mebif efen jeskaseda mokoja rot mar okum 
ongga angh keingg memef guru. 

^ Memef monokoja mar okum ongga angh keingg 
memef oisouska owesa efek ongga rusnok mebif efen 

guru. Tina memef mera owesa efek ongga en jeska 
Allah ongga adaij nou, fogora memef morohoda rot 
owesa efek ongga mebif efen ojgomu. 

? Noba oisouska owesa efek insa koma bera memef 
mohoda rot mar nomnaga ongga rusnok ruga 
emaksema rot skoita Allah jera rusnok nomnaga 
ongga rusujohu rot oida risinsa rudou erek efesis 
eteb. Noba oisouska Allah efen owesa efek insa koma 
bera memef moftuftu rusnok enjgineg jeskaseda 
rusujohu rot mar jeni erek Yesus Kristus osujohu rot 
mar ojgomu. 

6 Noba gij mona ongga iwa ongga kota Korintus 
icunc rot oida iwa iroru Yesus Kristus rot tenten fob, 
beda memef mensejah nou mofra mar okum keingg 
rusnok rineya jah suma ongga ruroru mar ongga 
oska erek insa koma. 

7 Iwa isujohu rot iskusk osok gij rusnok rineya 
ongga ringker jah gu ifekesa. Jeska rua risitit risinsa 
rufoka oida rua risinsiyai bera ongga rumfij Yesus 
Kristus rot tenten, noba memef bera guru. Tina didif 
dagot oida enadaij nou rua rusujohu rot mar erek 
koma guru. Jeska memef tein bera erek rusnok 
ongga rumfij Yesus Kristus rot tenten fob. 

8 Ainsa kef bera didif disitit disinsa difaga erek 
oskiyai rot owesa efek ongga Allah eita gu memef 
fob, tina mojen en didif rot koma guru. Jeska Allah 
eita owesa efek insa koma gu didif jeskaseda durofij 
iwa rot ojgomu. Noba memef menera owesa efek 
insa koma jeskaseda motunggom mar gu ifekesa 
fogora imekebema rot guru. 

? Didif dinagot rot mar insa kef jeska didif dunodou 
os rot oida surat ongga didif dinsa skoita iwa bera 
ereita idou emeesa rot didif guru. 

10 Erek koma tina didif dimagot mar teisis rot ahais 
morototuma erek didif danggot mar gij dedin surat 
ojgomu skoita rusnok ongga risitit risinsa rufoka rot 
mar erek insa koma si. Jeska rineya jah gu ifekesa 
ragot mar erek kef rot ahais oida, "Paulus agot mar 
ongga okumkum noba ahais gij efen surat ongga 
ofa ensa skoita mimif. Tina gij mona ongga ofa en 
skoita mimifo, beda ofa agot mar ongga erek eriaga 
ojgomo. Noba mar ongga ofa anggot gij mona insa 
koma efen owesa efek jinaga guri." 

11 (10:10) 

1? Yo, erek rua insa koma bera rufra risinsa rufoka 
erek aksa ei, tina memef bera gurei. Koma tenten, 
jeska rua rireni jeni rerin rita mar jera rusnok 
enjgineg rerin rita mar ongga morototuma erek rua 
rerin ojgomu. Jefeda koma erek rua risitit risinsa 
rufoka rot risinsa rerin rita mar ongga oska ojgomu. 
Noba koma bera orocunc rot oida rudou osumsumu 
eteb ojgomu. 

13 Memef bera mefmen owesa efek tein, tina 
memef monofra mesinsa mofoka rot mar ongga 
montunggom ongga erek ekirsa jeska mar ongga 
Allah oncunc gu memef fob guru. Didif duntunggom 
mar ongga Allah oncunc gu didif fob. Tina iwa tein 
bera erek mar egens ongga Allah oncunc gu memef 
jeskaseda mefarur rot ojgomu. 

1^ Beda mar koma tein bera orocunc rot oida memef 
menekirsa rot mar ongga Allah oncunc gu memef 
rot guru. Jefeda gij mona ongga memef mecira rot 
Yesus Kristus efen oga ongga oufamofa skoita iwa sis 
fob, beda koma erek memef mororu mar ongga Allah 
oncunc rot gu memef sis fob tein ojgomu. 

1? Noba memef tein menekirsa rot mar ongga Allah 
oncunc gu memef guru, jefeda menesitit mesinsa 
mofoka rot mar ongga rusnok enjgineg rimfarur gij 
fob guru. Tina rasul-rasul ebireira insa koma bera 
rita mar erek koma ojgomuja. Noba memef modou 
os eteb rot oida iwa iroru jeni Allah efen oga rot 
tenten odudu dokun deika ojgomuja. Beda memef 
tein memeita mar ongga ongkoska ekirsa deika jah 
gu ifekesa ojgomuja. 

16 Jefeda memef tein memecira rot Yesus Kristus 
efen oga ongga oufamofa jah monuh ongga ai 
erek yes jeska iwa deika. Beda enadaij nou rusnok 
enjgineg ragot oida memef bera morka Yesus Kristus 
efen oga gij monuh ongga rusnok enjgineg rumftuftu 
rot Kristus gij sis fob guru. 

17 Erek koma tina iwa isujohu rot mar egens kef 
ongga runggu gij Mar Efeyi Ebsi ongga agot oida: 
"Idu ongga odou os esitit rot mar, beda ofa esitit rot 
mar ongga Tuhan ontunggom ojgomu." 

18 Jeska erek osnok egens esitit esinsa ofoka rot mar 
ongga ofa ontunggom fob, beda koma onorocunc 
rot oida mar koma bera erek tenten guru. Tina erek 
Tuhan odou eskeira rot mar ongga osnok egens 
ontunggom fob, beda koma orocunc rot oida mar 
ongga ofa ontunggom bera erek tenten ojgomu. 

1 1 1 Didif duis gu iwa jeskaseda iwa yuin keingg 

idou efesi ai juens deika fog fogora didif 
dimagot mar ongga erek dahaisomu duga oskiyai rot 
deika. 

? Didif dudou ejisei rot iwa erek Allah tein odou ejisei 
rot iwa. Jeska iwa bera erek ojowu egens ongga didif 
ducunc nou orna egens fob jeskaseda eja erek efen 
osroj. Tina orna egens enjgineg odou os orka ojowu 

insa koma jeska. Iwa bera erek ojowu egens insa 
koma. Noba osnok egens ongga iwa inja erek osroj 
nou bera Yesus Kristus. 

3 Didif danggot mar insa koma erek mar ongga 
orocunc rot ojgomu, jeska didif dimeesa rot oida 
rusnok enjgineg rumorokrusa iwa fogora iwa imekikif 
jeska Yesus beda inororu Ofa rot idou ongga ebsi 
komowa noba ongga eskeira deika guru. Bilis, ongga 
erek magosu ofogog, bera orokrusa Hawa sis fob 
tein. 

^ Noba didif dudou efeneinei rot iwa jeska gij mona 
ongga rusnok enjgineg rin skoita iwa noba ruftuftu 
rot mar ongga ebireira, beda iwa iroru mar koma rot 
ebeirens ojgomu. Erek rua ruftuftu mar rot Yesus 
Kristus ongga toga jeska mar ongga memef moftuftu 
rot ni, erek rua rucunc efena ongga toga jeska Efena 
Ebsi ongga iwa insma sis fob ni, erek rua rucunc 
moroju egens ongga toga jeskaseda iwa isuwa jeska 
yeyin mar ongga oska ni, beda giskini bera iwa iroru 
mar ongga oska insa koma rot ebeirens ojgomu. 

? Tina didif dedin dufoka bera onoin gij rua insa 
koma ongga rucunc risinsa erek rasul ongga rufoka 
aksa ekirsa jeska rineya guru. 

SNoba didif dinagot mar rot duga ongga erek 
ongkoska eteb ahah rusnok riteij guru, tina didif 
dudou ebriyi gij mar ongga danggot efen ofou 
jeni ojgomu. Noba didif dusujohu rot oida iwa tein 
ijginaga rot mar koma fob. Jeska memef mocunc 
mar erek koma gu iwa rot koisoisa gij mar nomnaga 
ongga memef moftuftu rot Yesus oga gu iwa sis fob. 

7 Noba gij mona ongga didif duftuftu iwa rot Allah 
efen oga ongga oufamofa, beda didif duin keingg 
disinsa dufoka jeskaseda dufra iwa yeyin ifoka erek 

aksa ojgomu. Noba didif dunois gu iwa rot fifi era 
mareibra egema tein guru. Tina, teinefa fogora iwa 
isujohu rot oida didif dutunggom mar ongga oska 
skoita iwa rot sis fob erek komo. 

8 Noba askesi didif dingker morototuma jera iwa ros, 
beda rusnok Mod Ari enjgineg rufij didif rot fifi jera 
mareibra. Noba didif dinera mar koma nou disinsa 
erek rusnok Mod Ari insa koma rudou os rot ojgomu 
guru. Tina didif dira mar insa koma jeskaseda durofij 
iwa rot ojgomu. 

? Noba askesi didif dingker jera iwa ros, beda didif 
dineradgodu iwa rot mar egema tein guru. Jeska 
dedin edohujir ongga rin jeska monuh Makedonia 
bera rufij didif rot mar nomnaga ongga ducosu rot 
ojgomu fob. Gij mona ongga sis fob didif dineradgodu 
iwa rot mar egema tein guru. Noba gij mona ongga 
emen tein bera didif dineradgodu iwa rot mar egema 
tein guru. 

10 Didif bera osnok egens ongga duroru Yesus 
Kristus rot tenten, bera dimesitit gu rusnok gij monuh 
Akaya rot oida didif dineradgodu iwa era rusnok 
enjgineg tein rot mar egema tein jinaga guru. 

11 Tina, jeska didif dagot mar erek insa koma, jefeda 
iwa isujohu rot oida dudou onokora rot iwa gurei. 
Tina erek koma guru. Jeska Allah esinsa ejginaga rot 
teinefa didif dudou okora eteb rot iwa fob. 

12 Noba didif dimagot rot mar erek insa koma 
ojgomuja jeskaseda direseda rot mar ongga 
rasul-rasul ongga ebireira insa koma ranggot rot didif 
fob. Jeska rua ragot oida rua tein ruftuftu rot Allah 
oga morototuma erek didif. Tina guru, jeska rua bera 
ongga ruhca rot fifi ojgomu. 

13 Rua rita mar erek koma jeska rua bera erek 
rasul-rasul ongga ebireira ojgomu. Noba rua rucuwei 
mar gu rusnok rot mar ongga rua rimfarur gij. Noba 
rua rutunggom mar rot risinsa ongga orocunc rot 
oida rua bera erek Yesus Kristus efen rasul ongga 
tenten, tina guru. 

14 Erek koma tina didif dudou onoubsaha rot mar 
ongga oska insa koma ongga rua rita rot rudou 
ongga efesis eteb gij guru. Jeska Bilis esinsa tein 
bera odou efesis fogora ocunc esinsa erek malaikat 
egens ongga ebsi komowa gu rusnok. 

15 Jefeda mimif mudou onoubsaha rot rasul-rasul 
ongga ebireira insa koma guru. Jeska rua bera erek 
Bilis efen ruforoker, jefeda rua tein bera rurokrusa 
rusnok fogora rucunc risinsa erek rusnok ongga 
rumfij Allah rot rudou ongga ebsi komowa. Jefeda 
rua rimesma mar okum jeni rerin rita mar ongga oska 
insa koma Si. 

16 Frek koma jefeda didif duis gu iwa jeskaseda iwa 
yuin keingg idou efesi rot didif ai juens deika fogora 
dimagot mar rot dudou ongga okum erek insa koma 
deika. Jeska didif dudou os dagot mar erek osnok 
egens ongga odou osumsumu ojgomu fogora disitit 
disinsa dufoka erek rasul-rasul insa koma rutunggom 
tein ojgomu. Tina iwa inosujohu rot oida merei ok 
didif fob guru. 

17 Noba Allah bera onocunc gu didif jeskaseda disitit 
rot disinsa erek koma guru. Jeska askesi didif disitit 
rot disinsa, beda koma orocunc rot oida didif dita 
mar erek osnok egens ongga odou osumsumu eteb 
ojgomu. 

18 Tina rasul-rasul ongga ebireira insa koma bera 
rita mar erek koma ojgomuja. Jefeda iwa irons rot 


2 Korintus 11 893 


didif ai juens fog jeskaseda didif tein difesij mar erek 
rua insa koma. 

1? Jeska iwa ongga kota Korintus isujohu rot oida 
yeyin idou ongga ebriyi gij mar ofoukou fob ei. 

Erek koma tina teinefa fogora iwa irons rot rusnok 
enjgineg ongga rudou osumsumu eteb jeskaseda 
ruftuftu mar jah gu iwa ifekesa erek komo. 

20 Iwa irons rusnok ebireira ongga rudou os rufoka 
ereij keingg iwa ni, era ongga riragou joug yeyin mar 
nomnaga ni, era rudou os rurokrusa iwa ni, era rufra 
risinsa rufoka erek ekirsa jeska iwa ni, era rua rubu 
iwa ni. Teinefa fogora iwa irons rot mar erek komo. 

21 Noba, jeska memef meneita mar erek insa koma 
gu iwa guri, jefeda iwa isujohu rot oida memef bera 
enerek rasul ongga tenten guri. Jefeda mar insa 
koma mojen memef rot ojgomu ei! Erek koma tina, 
erek rua insa koma ruku rufos fogora risitit risinsa 
rifaga ojgomuja, beda didif tein dumoku dufos ai 
juens fogora dimesitit rot disinsa difaga tein. Yo, 
tenten, ebeibeyaif didif difesij mar erek osnok egens 
ongga odou osumsumu eteb ojgomu. 

22 Rua risitit rot risinsa oida rua bera rusnok Yahudi. 
Didif tein bera jeska rusnok ongga Yahudi. Noba rua 
risitit risinsa rufoka rot oida rua bera jeska ebic Israel 
ongga Allah oncunc fob. Beda didif tein bera jeska 
ebic Israel ongga Allah oncunc fob. Rua risitit risinsa 
rufoka rot oida rua bera ongga runjuj jeska Abraham. 
Beda didif tein bera dunjuj jeska Abraham. 

?3 Noba rua risitit risinsa rufoka rot oida rua bera 
erek rusnok ongga rumfij Yesus Kristus rot tenten 
ojgomu. Beda didif tein bera erek osnok egens ongga 
dumfij Yesus Kristus rot tenten tein. Tina didif dufij 
Yesus Kristus erek ahais ekirsa jeska rua ojgomu. 

Erek koma noba rusnok raha didif gij mod oskusk 
rot ofosma ofoukou ekirsa jeska rua fob. Noba 
rusnok rangha didif erek ahais ojgomuja erek ekirsa 
jeska rusnok ongga rangha rua fob. Noba doida 
ongga didif danggos gij mar okum ongga ah keingg 
didif ojgomuja tein. (Tenten, ebeibeyaif didif dagot 
mar insa koma erek rua insa koma ongga rudou 
osumsumu eteb ei. 

24 Skoidu, didif dimagot mar erek koma ai juens 
deika ojgomu.) Beda rusnok ongga Yahudi rangha 
didif ahais rot ofosma setka orgomu noba cinja 
tohkuru. Rua rita mar erek koma gu didif rot ofosma 
cinja fob. 

25 Noba rusnok rira moskur rurobu didif ojgomuja. 
Rua rutunggom mar erek koma rot ofosma juomu. 
Noba rusnok rira mamu ofoukou riredi didif erek 
ahais tein. Noba meg meifeni ojuj gu mei rot didif 
rot ofosma juomu fob. Noba erek ofosma juens bera 
didif diker gij mei efen nou motu onjoros moworu 
jeska meg ojuj rot didif gij mei efen. 

26 Noba gij mona ongga dincira gu monuh ongga 
angh yes, beda mar ongga ofogog ereneni didif 
ojgomuja. Mei ofot edi didif ni, rusnok ongga rufogog 
rudou os ragei dedin mar jeska didif ni, dedin rusnok 
Yahudi rucunc rudou ongga ofogog skoita didif ni, 
rusnok ongga Yahudi guru tein rucunc rudou ongga 
ofogog skoita didif ni. Noba gij mona ongga didif 
dingker gij kota, beda mar ofogog ereneni didif jah 
suma tein. Noba gij mona ongga dingker gij monuh 
ongga owowa beda mar ofogog ereneni didif jah 
suma tein. Noba gij mona ongga didif difef meg 
meifeni, beda mar ofogog ereneni didif jah suma tein. 
Noba rusnok ongga ranggot rourou oida rua bera 

erek dedin edohujir ongga Kristen, rua tein rireneni 
didif rot rerin rita mar ongga ofogog. 

?/ Didif dimfarur gij mar erek ahais ojgomuja 
onjoros dufonskos eteb rot, tina enadaij nou didif 
diker keingg dufons rot tein guru. Noba gij mona 
ofoukou bera mosona eteb ongk didif, noba magonen 
didif eteb tein. Noba gij mona ofoukou tein bera 
dedin maat enadaij guru. Noba gij mona ofoukou 
bera meifina engk didif eteb jeska dedin meisoufa 
enadaij guru. Noba gij mona insa koma bera dedin 
mod egema nou dingker gij tein guru. 

28 Noba mar okum egema dokun deika bera, dudou 
efeneinei eteb rot dedin rusnok Mod Ari. 

29 Jeska gij mona ongga rua rudou onowesa efek 
guru, beda didif dudou okora eteb rot rua ojgomuja. 
Noba gij mona ongga rua risiri gij mar ongga oska, 
beda dudou efeneinei eteb rot rua ojgomuja. 

30 Giskini, didif dinesitit disinsa difaga rot mar erek 
insa koma guru. Noba Yesus Kristus efen meka ongga 
mimif misitit gu bera ejginaga rot koma tein fob. Tina 
erek didif disitit disinsa dufoka rot mar egens, beda 
didif dimesitit osok gij mar ongga orocunc rot oida 
didif bera dunowesa efek jinaga guru. 

31 (11:30) 

32 Jeska gij mona ongga didif dingker gij kota 
Damsyik ros, beda raja Aretas efen Gubernur obk 
tentarer jeskaseda ruhca didif fogora ragei didif. 

33 Tina rusnok bera ritki morungga eteb rot didif 
jeska mer efesi jah mebah fogora didif duka jeska. 
1 2 1 Didif dimesitit rot disinsa dufoka ai juens 

deika erek rasul-rasul ongga ebireira insa 
koma rutunggom ojgomuja. Noba erek didif disitit 
rot disinsa dufoka, beda koma onofij didif rot tenten 

guru, tina didif dudou os difesij gu iwa osok gij mar 
ongga Allah oncunc gu didif sis fob. Jeska Allah omfij 
didif rot mar egens jeskaseda dudou ebriyi gij erek 
koisoisa fob. 

? Mar insa koma bera erek kef: Gij tahun ongga 
setka kungkob tohkuru fob bera Ofa ofra didif jah 
mebaga. Tina didif dinejginaga rot oida Allah omfra 
dedin difaga era difena ojgomu jah suma guru. Allah 
esinsiyai bera ejginaga rot fob. 

3 Ofa ofra didif jah mebaga erek koma ojgomu. 
Noba didif dagot juens deika rot oida, erek Ofa 
ofra difaga era difena ojgomu jah mebaga bera 
dinejginaga rot guru. 

^Noba askesi didif dingker gij mebaga, beda didif 
dingg mar onswos eteb ongga rusnok mebif rinefesij 
rot jinaga guru. 

? Jefeda adaij nou rusnok risitit risinsa rufoka rot 
mar erek insa koma ongga onswos eteb ojgomu. 
Tina didif dimesitit disinsa rot mar egens ojgomu, 
koma bera osok gij mar ongga orocunc rot teinefa 
didif disinsa dunowesa efek guru. 

6 Jeska erek didif dudou os disitit disinsa rot mar 
insa koma skoita rusnok enjgineg, beda koma onoska 
guru. Erek koma jeska mar ongga didif dimefesij rot 
bera erek tenten ojgomu. Tina didif dinesitit disinsa 
rot jeskaseda rusnok enjgineg rusujohu rot oida didif 
bera erek osnok egens ongga ongkoska ekirsa jeska 
rusnok enjgineg erek koma guru. 

7 Noba didif dingg mar insa koma ongga onswos 
eteb gu mebaga fob, jefeda Allah osujohu rot oida 
didif dimesitit disinsa dufoka rot ojgomuja. Jefeda 
Ofa esa mar egens gu didif ongga erek oin keingg 
didif rot ojgomuja. Ofa otunggom mar erek koma 

jeskaseda didif dinesitit disinsa dufoka rot mar 
onswos insa koma guru. Noba mar insa koma ongga 
Ofa ensa skoita didif bera morototuma erek mar 
ongga Bilis ereneni didif rot tein. 

8 Noba didif duis gu Allah rot ofosma juomu 
jeskaseda Ofa eita mar koma jeska didif ojgomu. 

? Tina Ofa onoitij rot guru. Jeska Ofa agot gu didif 
oida, "Erek Didif ducunc dudou ongga oufamofa 
eteb skoita bua, beda koma bera adaij nou ojgomu. 
Jeska Didif ducunc dedin owesa efek ongga ekirsa 
eteb oisouska rusnok ongga risinsa rerin owesa efek 
guru." Jefeda erek didif dunowesa efek jinaga guru, 
beda didif dudou os erek koma jeskaseda Yesus 
Kristus efen owesa efek emah gu didif erek ahais 
ekirsa ojgomu. 

10 Noba gij mona ongga didif dunofora efek guru ni, 
era rusnok ruga oruh didif ni, era mar ongga okum 
ah keingg didif ni, era rusnok rita mar ongga ofogog 
skoita didif ni, era mar okum ereneni didif ni, beda 
dudou onokum rot guru. Jeska oisouska mar koma 
nomnaga bera didif durofij Yesus Kristus ojgomu. 

11 pidif dinsitit disinsa dufoka rot mar insa koma 
jeskaseda duroftuftu iwa rot oida iwa bera ita mar 
rot idou ongga osumsumu ros. Jeska iwa yugif gu 
rasul-rasul ongga ebireira insa koma ros. Noba erek 
iwa isitit rot mar ongga didif duntunggom ojgomu, 
beda koma bera oufa. Tina iwa ineita erek koma guri. 
Noba erek iwa isujohu rot oida didif dufoka enaksa 
guru, tina dedin dufoka onoin gij rasul-rasul ongga 
ebireira insa koma ongga iwa yufra erek rufoka aksa 
eteb guru. 

12 Noba gij mona ongga didif dingker jera iwa ros, 
beda didif duin keingg dudou efesi rot iwa fogora 

dutunggom mar onswos ofoukou ongga ereita idou 
oubsaha rot tein. Beda mar koma bera ongga orocunc 
rot oida didif direk rasul egens ongga tenten ojgomu. 

13 Jefeda teinefa fogora iwa isujohu rot oida didif 
ducunc dudou efesi erek oufa ekirsa skoita rusnok 
Mod Ari enjgineg erek komo. Jeska didif direjgei 
rusnok Mod Ari nomnaga jeskaseda rua rufij didif rot 
fifi era mareibra ojgomu. Tina didif dineradgodu iwa 
rot mar insa koma jinaga guru. Jefeda ongga tenten 
bera, koma erek didif duncunc iwa erek ofoufem 
ekirsa jeska rusnok Mod Ari enjgineg ojgomu. Jefeda 
teinefa fogora idou okum rot didif erek komo. 

1^Noba erek dektek deika guru, beda didif 
dumojogog iwa rot ofosma juomu deika. Noba erek 
didif direjgei iwa rot fifi era mareibra gij mona insa 
koma, beda koma erek didif dita mar okum keingg 
iwa. Jefeda didif dinerejgei iwa rot mar erek koma 
guru. Jeska didif dudou onosos rot yeyin mareibra 
guru. Tina didif dudou osos rot oida iwa iroru Yesus 
Kristus rot tenten ojgomu. Noba ongga tenten bera, 
riser rineita fifi era mareibra gu rerin riker jera rusir 
guru. Tina riker jera rusir bera ongga rita fifi era 
mareibra gu rerin riser ojgomu. Beda erek koma tein 
didif, ongga direk yeyin ika, bera dunois gu iwa rot 
mar insa koma guru. 

15 Noba didif dimera disinsa dedin fifi jera mareibra 
noba difarur rot disinsa ditma tein jeskaseda durofij 
iwa rot ojgomuja. Jefeda didif dijginaga rot oida iwa 
idou omokora rot didif osok gij mar insa koma si. 

16 Noba iwa ijginaga rot oida gij mona ongga didif 
dunjogog iwa sis fob, beda didif dinerejgei iwa rot 
mar egema tein guru. Erek koma tina rineya jah 

ifekesa bera ragot oida didif dita mar erek insa koma 
jeskaseda durokrusa iwa rot ojgomu. 

17 Tina didif duis gu iwa jeskaseda isujohu rot mar 
ongga didif dita erek insa komo. Jeska rusnok ongga 
didif dumbk skoita iwa bera rinerejgei iwa rot mar 
egema tein jinaga guru. 

18 Noba sis fob bera didif duis gu Titus jeskaseda ofa 
jera mefmen mohujir enjgineg rija skoita iwa. Noba 
iwa ijginaga rot tenten fob oida Titus eneradgodu iwa 
rot mar egema tein guru. Noba iwa tein ijginaga rot 
oida Titus jera didif bera maita mar erek morototuma 
ojgomu. 

1? Erek koma beda erek iwa isujohu rot oida didif 
dagot mar insa koma nomnaga fogora durohoda rot 
skoita iwa jeskaseda idou onoska rot memef deika 
guru. Tina erek koma guru. Jeska ongga tenten bera, 
memef memfesij mar rot tomnomna jah Allah odou 
erek rusnok ongga rudou egens jera Yesus Kristus 
fob. Noba mar nomnaga ongga memef montunggom 
fob bera jeskaseda morofij iwa rot ojgomu fogora 
imororu Yesus Kristus ojgomuja. Jeska memef modou 
okora rot iwa ongga irek mefmen mohujir ongga 
ruroru Yesus Kristus tein. 

20 Didif dagot mar erek koma jeska didif difeneinei 
rot oida gij mona ongga didif dinsaga jah suma fob, 
beda didif dimek iwa, tina iwa iroru mar ongga oska 
ojgomuja ros. Jefeda mojen iwa tein gij mona ongga 
iwa ik didif. Didif difeneinei rot oida dimek iwa yuga 
omosokuma ni, idou eftirir keingg mar ni, yutkonu 
oska eteb rot ebeirens ni, idou eyet yeyin mareibra ni, 
yuga omoruhma ni, yuh rusnok enjgineg rufonoknoka 
ni, yufra isinsa ifoka erek aksa ni, imekebema gij ebic 
egens egens ni. 

21 Didif difeneinei eteb rot iwa jeska erek didif dik 
iwa itunggom mar insa koma ros, beda mojen didif 
eteb rot iwa. Beda koma erek Allah omoin keingg 
didif dufoka rot mar insa koma jah iwa idou tein. 
Noba didif dibisa rot rusnok rineya jeska iwa ongga 
runtunggom mar ongga oska fob, tina rinemeesa 
joug rot rerin mar ongga oska insa koma enesi. 
Koma bera erek risiri morototuma noba rutunggom 
mar ongga oska efekeifa erek rua risinsa rudou os 
ojgomu. 

1 3 1 Didif dumojogog iwa rot ofosma juomu 

deika. Jefeda iwa isujohu rot mar ongga 
rusnok runggu gij Mar Efeyi Ebsi erek kef oida, "Erek 
osnok egens ocunc osnok egema rot efen mar ongga 
oska fob, beda enadaij nou ofa esinsa oga ojga rot 
mar insa koma guru. Tina ongga oufamofa bera 
rusnok egeka era rugomu deika ruga ojga rot ofa. 
Beda rua nomnaga rufra mar okum keingg osnok 
egens insa koma ojgomu." 

? Erek koma tein, didif dunjogog iwa rot ofosma 
jueka fob jeskaseda difesij rot yeyin mar ongga oska. 
Jefeda ebeibeyaif, askesi didif diker erek yes jeska 
iwa ros, beda didif dudou os disisi joug iwa osok gij 
yeyin mar ongga oska rot ofosma juomu deika fogora 
oisa fob. Beda gij mona ongga didif dinsaga jah suma 
tina guru, beda didif dumofra mar okum keingg rua 
ongga ruroru mar ongga oska si. 

3 Beda gij mona insa koma tein didif dumorocunc 
gu iwa rot teinefa Yesus Kristus oftuftu mar oisouska 
didif rot tenten ojgomu. Noba Ofa bera enerek 
osnok egens ongga onowesa efek guru. Tina Ofa 
efen owesa efek eteb jeskaseda ofij iwa rot tenten 
ojgomu. 

^ Jeska Ofa anggos tumu mega salib erek osnok 
egens ongga onowesa efek guru. Tina oisouska Allah 
efen owesa efek bera ofa esma eiteij ah sons fob. 
Beda erek koma tein, mefmen mefaga bera onowesa 
efek morototuma erek Ofa guru. Tina memef tein 
mesma owesa efek jeska Allah morototuma erek Ofa 
fob. Jefeda memef mefarur gu iwa ifekesa oisouska 
owesa efek insa koma ojgomu. 

> Iwa iajga joug isinsa rot mar ongga iwa itunggom 
fog jeskaseda mar koma orocunc gu iwa rot oida 
iwa iroru Yesus Kristus rot tenten fob ei era enesei. 
Teinefa fogora iwa ita mar erek rusnok ongga 
rinejginaga rot oida Yesus Kristus rua bera eja erek 
egens jera iwa fob erek komo guri. Jeska koma 
orocunc rot oida iwa inororu Yesus Kristus rot tenten 
enesi. 

6 Memef modou os jeskaseda iwa ik mar ongga 
memef montunggom fob fogora isujohu rot oida 
memef bera mororu Yesus Kristus rot tenten fob. 

7 Noba memef mom meiteij gu Allah jeskaseda iwa 
inotunggom mar ongga oska deika guru. Tina memef 
meneita mar erek koma jeskaseda rusnok enjgineg 
rusujohu rot oida didif bera erek rasul egens ongga 
tenten ojgomu guru. Erek rusnok rineya rusujohu rot 
oida didif bera dineita mar erek rasul ongga tenten 
guru, beda koma onotunggom dudou efesi okum rot 
guru. Jeska memef modou os oida iwa itunggom mar 
ongga oufamofa ojgomu. 

8 Noba erek iwa iroru mar ongga tenten fob, beda 
enadaij nou memef mofra mar okum keingg iwa rot 
jinaga guru. Tina memef mofij iwa jeskaseda iwa 
iroru mar ongga tenten ojgomuja. 

? Noba erek rusnok enjgineg rusujohu rot oida 
memef bera erek rusnok ongga runowesa efek guru, 
tina erek iwa iroru Yesus Kristus rot ahais fob, beda 
memef modou eskeira rot ojgomu. Jeska mar ongga 
memef mom meiteij rot eteb bera oida iwa iroru 
Yesus Kristus rot tenten ojgomuja. 

10 Frek koma jefeda didif danggot rot mar insa 
koma nomnaga gij surat egens kef jeskaseda gij 
mona ongga didif dinsaga jah suma fob, beda enadaij 
nou didif duftuftu mar gu iwa rot duga ongga ahais 
oisouska owesa efek ongga en jeska Tuhan guru. 
Jeska Ofa eneita owesa efek koma gu didif jeskaseda 
durot keingg rusnok rot ojgomuja guru. Tina Ofa eita 
owesa efek koma gu didif jeskaseda durofij rusnok 
rot ojgomu. 

11 Beda nou ongga omoisa gij surat kef bera didif 
duis ainsoma eteb gu iwa. Noba didif dudou os 
duis gu iwa jeskaseda iwa iroru Yesus Kristus rot 
ahais ojgomuja ni, iwa isma mar ongga didif dinsisi 
joug iwa rot gu iwa ni, isujohu rot mar erek egens 
morototuma ni, iker rot idou ongga eskeiramera 
morototuma ni. Iwa ita mar insa koma nomnaga 
beda Allah, ongga odou okora rot iwa, noba ongga 
eita eiteij ah ongga eskeira gu iwa, bera omot joug 
iwa ojgomuja si. 

12 Noba gij mona ongga iwa imorodosuma 
beda yagei itma jeskaseda irocunc rot oida idou 
omokorema oisouska Yesus Kristus rot tenten fob. 

13 Allah efen rusnok nomnaga jah sif bera ruisu iwa. 

1^ Noba didif dum diteij gu Allah jeskaseda Tuhan 
Yesus Kristus ocunc efen odou ongga oufamofa 
skoita iwa. Noba didif dum diteij jeskaseda Efena 

Ebsi eita oufamofa gu iwa gij mona ongga iwa 
imohoturuma erek egens. Ainsoma. 


Galatia 


1 1 Didif Paulus, bera ongga dunogu surat egens kef 
skoita iwa ongga iroru Yesus Kristus gij monuh 
Galatia. Noba didif dudou os disisi keingg iwa rot oida 
didif bera erek Yesus Kristus efen rasul egens. Noba 
rusnok enjgineg runocunc didif erek rasul guru. Noba 
rusnok rineya runofra didif erek koma tein guru. 
Tina Yesus Kristus jera mifmin mika Allah, ongga 
omfra Yesus jeska anggos fob, bera ongga oncunc 
didif erek Ofa efen rasul egens fob ojgomu. Didif 
jera mifmin muhuj Kristen ongga ringker jah sif bera 
mom meiteij gu mifmin mika Allah jera mifmin Tuhan 
Yesus Kristus tein jeskaseda Ofa omocunc oufamofa 
eteb skoita iwa. Beda iwa imesma eiteij ah ongga 
eskeiramera ojgomuja. 

? (1:1) 

3 (1:1) 

^ Yesus Kristus bera aha esinsa jeskaseda agos 
tumu mega salib nou mifmin mar ongga oska. Noba 
mar ongga Ofa ontunggom insa koma bera erek mar 
ongga ongkoska eteb noba ongga Ofa orougif gu 
Allah rot. Ofa otunggom mar koma jeskaseda oskotu 
mimif jeska mar ofogog ongga rusnok rutunggom gij 
mona ebeibeyaif ojgomuja. Noba koma bera ongga 
mifmin mika Allah odou ejginaga rot ojgomu. 

? Jefeda mimif mudou os oida Ofa esma ofoka 
ongga aksa eteb rot mona ongga ah aibin ojgomuja. 

e Wah, didif dudou oubsaha eteb rot iwa! Jeska iwa 
inroru Yesus oga ongga oufamofa gij mona ongga 
erek estir ros, tina ebeibeyaif bera iwa ingkikif jeska 

Allah oga ongga oufamofa insa koma rot ebeirens 
fob. Ofa bera ongga enjeka iwa oisouska Yesus 
Kristus efen odou ongga oufamofa rot iwa. Noba 
ongga oska ekirsa bera ebeibeyaif iwa iroru oga 
ongga toga jeska oga ongga oufamofa insa koma 
fob. 

7 Noba oga ongga toga insa koma bera erek mar 
ongga tenten guru. Didif dagot erek koma jeska oga 
ongga rusnok enjgineg ruftuftu gu iwa jah suma bera 
orotunggom idou efesi eineina gij rot. Noba rua rireni 
rot jeskaseda riferwei oga ongga oufamofa osok gij 
Yesus Kristus ojgomu. 

8 Tina erek rusnok enjgineg, era malaikat-malaikat, 
era memef ongga Allah ombk tein moftuftu rot mar 
ongga toga jeska oga ongga oufamofa insa koma, 
beda didif duis gu Allah jeskaseda Ofa ofra mar okum 
eteb keingg memef rot ojgomu. 

? Oga insa koma bera ongga memef magot gu iwa 
sis fob, noba iwa tein inroru oga insa koma rot tenten 
fob. Noba ebeibeyaif didif dudou os dagot gu iwa 
juens deika oida, erek rusnok enjgineg ruftuftu mar 
gu iwa ongga erek toga jeska oga ongga oufamofa 
ongga memef moftuftu gu iwa sis fob, beda didif duis 
gu Allah jeskaseda Ofa ofra mar okum eteb keingg 
rua noba eij rua gij mahmei meren rot ah aibin 
ojgomuja. 

10 Jefeda mar ongga didif danggot ainsa kef bera 
orocunc rot oida didif dunotunggom mar jeskaseda 
rusnok rudou efesi eskeiramera rot didif guru. 

Tina didif dutunggom mar jeskaseda Allah odou 
eskeiramera rot didif ojgomu. Jeska iwa isujohu rot 
oida didif dita mar jeskaseda dutunggom rusnok 
rudou eskeira rot didif ojgomu. Tina koma bera 

tenten guru. Jeska didif dudou os dufij Yesus Kristus 
ojgomu. 

11 Egohujia, iwa ijginaga rot kef fog oida, oga ongga 
oufamofa ongga didif dumftuftu rot gu iwa sis fob 
bera enen jeska mar ongga rusnok rudou osujohu rot 
guru. 

12 Jeska oga insa koma enen jeska rusnok enjgineg 
jinaga tein guru. Noba rusnok enjgineg runoftuftu 
didif rot tein guru. Tina Yesus Kristus esinsiyai 
ojgomu bera oncunc rot oga insa koma gu didif sis 
fob. 

13 Erek koma jeska iwa ingg rot teinefa didif duroru 
Yahudi rerin agama erebent nomnaga rot ahais sis 
fob. Noba gij mona insa koma bera didif duku dufos 
ekirsa jeska edohujir ongga morototuma jera didif, 
fogora dija dukag rot rua deika. Noba iwa ingg rot 
teinefa didif dita mar ongga okum eteb skoita Allah 
efen rusnok ongga ruroru Yesus Kristus gij mona insa 
koma. Noba didif tein direneni rot ahais jeskaseda 
durohoda rot rusnok insa koma nomnaga fogora 
runororu Yesus Kristus deika guru. Didif dita mar 
erek koma jeska duku dufos ahais rot erebent ongga 
onjuj jeska dedin indimowa ongga Yahudi. 

14 (1:13) 

15 Erek koma tina, gij mona ongga dedin ameina 
eneker rot didif enesi, beda Allah ocunc didif oisouska 
efen odou ongga oufamofa jeskaseda dija erek efen 
osnok egens ongga omfij Ofa gij mona kahma. 

16 Noba gij mona ongga Ofa odou eskeira rot, beda 
Ofa ocunc efen efesa Yesus Kristus gu didif. Ofa 
otunggom mar insa koma jeskaseda didif dujoftuftu 
rot oga ongga oufamofa osok gij Yesus Kristus skoita 
rusnok ongga Yahudi guru. Jefeda gij mona ongga 

Ofa ocunc Yesus Kristus skoita didif, beda didif 
dinejeka rusnok enjgineg rot mar insa koma efen 
ofou guru. 

17 Erek koma tein, didif dineja jah kota Yerusalem 
jeskaseda dijeka mar joug rua ongga rungkag rot 
didif erek rasul fob rot mar insa koma tein guru. 
Tina didif dija diker gu monuh owowa egens ongga 
angh gij monuh Arab. Beda didif duksons jah kota 
Damsyik. 

18 Noba gij tahun orgomu oisa fob, beda didif dija 
jah kota Yerusalem jeskaseda durodosu Petrus. Beda 
didif diker jera ofa jah suma rot mona setka noba 
cinja ojgomu. 

1? Beda gij mona insa koma bera didif durodosu jera 
Yakobus ongga Yesus efen mokosa tein. Tina didif 
dunorodosu jera rasul enjgineg guru. 

20 Noba mar ongga didif dunogu rot insa kef bera 
erek tenten ojgomu. Didif dunocuwei mar gu iwa rot 
guru. 

21 Beda didif dija jah monuh Siria jera monuh Kilikia. 
22 Noba gij mona insa koma rusnok ongga ruroru 
Yesus Kristus gij monuh Yudea bera rinejginaga rot 

didif enesi. 

23 Tina rua ringg mar jeska rusnok enjgineg ongga 
ragot oida, "Paulus, ongga ofra mar okum eteb 
keingg mimif ongga Kristen sis fob, ebeibeyaif bera 
ofa oftuftu mar gu rusnok jeskaseda rua ruroru Yesus 
Kristus ojgomu. Tina sis fob bera ofa ereneni rot 
ahais jeskaseda orohoda rot mimif nomnaga fogora 
munororu Yesus deika guru." 

24 Erek koma noba ebeibeyaif rusnok insa koma 
nomnaga risitit gu Allah jeska didif duroru Yesus 
Kristus fob. 

2 1 Erek koma noba, gij tahun setka kungkob 
tohkuru deika, beda didif dija jah kota Yerusalem 
morototuma jera Barnabas. Noba Titus tein ororu 
magef jah suma. 

? Noba didif dineja jah suma jeska rusnok ruga ebin 
didif rot guru. Tina didif dija jah suma jeska Allah 
oncunc rot erek koma gij dudou efesi sismeni fob. 
Beda didif durodosu rusnok Kristen rerin ebirfager 
jah suma jeskaseda difesij gu rua rot teinefa didif 
duftuftu mar osok gij Allah oga ongga oufamofa 
gu rusnok ongga erek Yahudi guru gij monuh 
ongga enjgineg fob. Tina askesi didif diker gij kota 
Yerusalem bera didif dimfesij rot mar insa koma gu 
Kristen koma rerin ebirfager risinsiyai ojgomu. Didif 
dagot rot mar insa koma gu rua jeskaseda rua era 
rusnok egema tein rineseda rot mar ongga didif 
dimfarur rot sis fob jera mar ongga dimeita gij mona 
kahma tein guru. Jeska didif duftuftu rot oida enadaij 
nou rusnok risma rudou ongga ebsi komowa oisouska 
hukum Musa ongga rua ruroru erek jinaga guru. 

3 Erek koma jefeda ebirfager insa koma ruitij rot 
mar ongga didif dumftuftu rot gu rusnok ongga 
Yahudi guru ojgomu. Noba rua rineradgodu Titus, 
ongga erek rua ongga Yunani, jeskaseda ofa tein eris 
ofom mareij ofos jeska guru. 

^Erek koma tina, askesi memef memfesij rot mar 
insa koma ros, beda rusnok Yahudi rineya ongga 
Kristen ruira wuswus noba ragosuit rot mar ongga 
memef memfesij. Tina rua bera enerek mifmin 
muhujir Kristen ongga tenten guru, jeska rua rudou 
os riradgodu Titus jera rusnok enjgineg ongga erek 
Yahudi guru tein jeskaseda rua riris rufom mareij ofos 
jeska jeni hukum Musa sismeni fog. Rua rusujohu rot 


Galatia 2 909 


oida koma bera ongga orotunggom rua erek Allah 
efen rusnok ongga ruroru Yesus rot tenten fob. Erek 
koma tina, ebeibeyaif Yesus bera onsuwa mimif jeska 
hukum Musa insa koma fob. Tina rusnok insa koma 
rudou os riradgodu mimif jeskaseda muroru hukum 
Musa koma tein ojgomuja. 

? Jefeda memef tein monoitij rot mar insa koma 
ongga rua rudou os rot jinaga guru. Memef mosujohu 
rot erek koma jeskaseda oga ongga oufamofa 
ongga memef momftuftu rot gu iwa sis fob bera 
onoromohohuma jera mar ongga oska ongga rua 
insa koma ruftuftu rot jinaga guru. 

6 Noba osok gij rasul Yakobus, Petrus jera Yohanes 
ongga iwa yumfra erek yeyin ebirfager, koma bera 
onofoufem skoita didif guru. Jeska Allah onofra 
rusnok ororu rerin rufoka guru. Tina mar egens 
ongga ofoufem bera rua runogun mar egema tein 
dokun jera mar ongga didif duftuftu rot guru. 

7Tina rua ruitij rot oida Allah bera oncunc didif 
jeskaseda durka Ofa efen oga ongga oufamofa skoita 
rusnok ongga erek Yahudi guru. Koma morototuma 
erek Ofa oncunc Petrus jeskaseda ofa orka efen oga 
ongga oufamofa skoita rusnok ongga Yahudi. 

8 Koma bera, Allah eita owesa efek gu Petrus 
jeskaseda eja erek efen rasul egens nou rusnok 
ongga Yahudi. Noba Ofa eita owesa efek gu didif 
tein jeskaseda dija erek efen rasul egens nou rusnok 
ongga erek Yahudi guru. 

9 Erek koma, beda ebirfager Kristen insa koma tein 
rudou ebriyi gij rot teinefa Allah oncunc efen odou 
ongga oufamofa skoita didif tein. Jefeda Yakobus ni, 
Petrus ni, Yohanes ni, ongga iwa yugif gu erek yeyin 
ebirfager fob, bera ragei memef metma morototuma 

jeska rua ruitij rot oida Didif jera Barnabas bera 
ongga Allah ombk rot odou ongga eskeira jeskaseda 
maftuftu rot efen oga skoita rusnok ongga Yahudi 
guru. Noba Yakobus jera Petrus bera ongga Allah 
ombk goga skoita rusnok ongga Yahudi. 

10Noba mar egens ongga rua rirejgei memef rot 
bera erek kef oida, modou ah keingg rot mefmen 
mohujir Kristen ongga rufojingki fogora mofij rua 
ojgomuja. Noba didif dudou os dutunggom mar erek 
koma ojgomu. 

11 Gij mona juens ongga dingker gij kota Antiokhia 
ros, beda Petrus en jah suma. Noba didif ditaha joug 
ofa jah suma rot mar egens ongga ofa ontunggom 
ongga erek tenten guru. Erek koma jeska, sis fob 
bera ofa ofra mifmin mohujir Kristen ongga Yahudi 
erek ekirsa jera mifmin mohujir Kristen ongga Yahudi 
guru. Beda ofa tein et maat morototuma jera rua insa 
koma nomnaga ojgomu. Koma bera oufa. 

12 Tina gij mona juens bera rasul Yakobus obk efen 
mohujir ongga Yahudi jeska kota Yerusalem jah kota 
Antiokhia. Nou ongga rua rinsaga jah suma fob, beda 
Petrus ebes efaga jeska efen mohujir Kristen insa 
koma ongga Yahudi guru, jeska ofa emeesa rot rua 
insa koma ongga rin jeska kota Yerusalem. Erek 
koma jeska rua ruftuftu rot oida enadaij nou rusnok 
ongga Yahudi rit maat morototuma jera rusnok 
ongga Yahudi guru. Noba koma bera onoufa guru. 

13 Beda rusnok Kristen ongga Yahudi rineya tein 
rik mar ongga Petrus ontunggom insa koma. Jefeda 
rua tein ribes rifaga jeska mifmin mohujir Kristen 
ongga Yahudi guru. Rua rita mar erek koma fogora 
Barnabas tein eita mar erek rua rita insa koma 
ojgomu. 

14 Erek koma, tina nou ongga didif dik rua 
rutunggom mar erek insa koma ongga onororu 
jeni Allah oga ongga oufamofa guru, beda didif 
ditaha joug Petrus rot tomnomna oida, "Bua bera 
birek osnok egens jeska Yahudi ongga onororu 
erebent Yahudi deika guru, tina giskini bua bit maat 
morototuma jera rusnok ongga erek Yahudi guru 
tein ojgomu. Erek koma jefeda teinefa fogora bua 
biradgodu rua ongga Yahudi guru jeskaseda rua 
ruroru Yahudi rerin erebent ojgomu, tina bua bera 
gurei." 

15 Didif ditaha joug Petrus rot tomnomna erek insa 
koma jeskaseda rua nomnaga rig rot mar ongga didif 
danggot erek kef oida, Petrus jera didif bera marek 
rusnok ongga Yahudi jeska magef mafman maimowa 
bera runjuj jeska rusnok ongga Yahudi. Noba magef 
maneita mar ongga oska erek rusnok ongga runougif 
gu Allah enesi rita, erek koma guru. 

16 Noba magef majginaga rot oida Allah odou 
eneskeira rot mimif nomnaga oisouska mar ongga 
mimif mutunggom jeni hukum Musa guru. Tina 
oisouska mudou ongga ororu Yesus Kristus rot tenten 
fob, bera Allah odou eskeira rot mimif ojgomu. Noba 
magef bera madou efesi maroru Yesus Kristus rot 
tenten fob, jefeda magef maja erek rusnok ongga 
rudou ebsi komowa ahah Allah eiteij. Noba magef 
maita mar erek koma oisouska madou ongga maroru 
Yesus Kristus ojgomu. Noba koma bera enen jeska 
mar ongga magef maita jeni hukum Musa jinaga 
guru. 

17 Jefeda, mimif ongga Yahudi muisum gij Allah 
rot oida Ofa odou eskeira rot mimif jeska mimif 
muroru Yesus Kristus fob. Erek koma tina rusnok 

Yahudi enjgineg rusujohu rot oida magef bera erek 
rusnok ongga rita mar ongga oska ojgomu, jeska 
magef manororu hukum Musa deika guru. Jefeda rua 
rusujohu rot oida Yesus bera ongga otunggom magef 
fogora maita mar ongga oska insa koma. Tina mar 
ongga rua rusujohu rot insa koma bera erek tenten 
guru. 

18 Noba erek didif dikikif fogora duroru hukum 
Musa deika, beda koma erek didif dusujohu rot oida 
rusnok ongga ruisum gij hukum Musa bera risma 
rudou ongga ebsi komowa oisouska mar insa koma 
ojgomu. Beda koma tein erek orocunc rot oida didif 
bera dutunggom mar ongga oska, jeska dikikif jeska 
hukum Musa sis fob. Tina koma erek tenten guru. 
Jeska koma omorocunc rot oida didif duisum gij 
hukum Musa ojgomu, tina guru. 

1? Ebeibeyaif didif dunororu hukum Musa jeskaseda 
disma dudou ongga ebsi komowa oisouska hukum 
Musa insa koma deika guru. Jefeda koma erek didif 
danggos jeska hukum insa koma ojgomu fob. 

20 Tina didif duntunggom mar erek koma jeskaseda 
disma dudou ongga ebsi komowa oisouska mar 
enjgineg. Koma bera, gij mona ongga Yesus anggos 
tumu mega salib, beda ahah Allah eiteij bera koma 
erek didif tein danggos morototuma jera Yesus fob. 
Erek koma jeska dedin dudou ongga egens jera 
Yesus fob. Noba, jeska didif duisum gij Yesus Kristus 
ojgomu fob, jefeda koma bera erek didif difena ebah 
deika morototuma jera Ofa tein. 

21 Erek koma, noba Allah odou os otunggom mifmin 
mudou efesi erek ebsi komowa oisouska efen odou 
ongga oufamofa eteb skoita mimif. Tina erek mimif 
mukoja Ofa efen odou ongga oufamofa skoita mimif 

insa koma, beda enadaij nou Ofa ofij mimif deika 
guru. Jeska erek rusnok rita rudou ongga ebsi 
komowa oisouska hukum Musa ongga rua ruroru jeni 
ojgomu, beda koma erek Yesus efen eita mar tumu 
mega salib nou mimif bera erek onofij mimif guri. 

1 Edohuji, teinefa fogora iwa idou osumsumu erek 

komo! Jeska iwa ita mar erek osnok egens ongga 
rusnok runtasa efen odou efesi fob. Erek koma, jeska 
sis fob bera didif duftuftu iwa rot mar ongga Yesus 
ontunggom nou mimif gij mona ongga Ofa anggos 
tumu mega salib. Tina ebeibeyaif iwa inororu mar 
ongga tenten insa koma deika guri. 

? Didif dudou os disisi keingg idou efesi juens deika 
rot oida, iwa inesma Efena Ebsi Allah jeska iwa iroru 
jeni hukum Musa jinaga guru. Tina iwa insma Efena 
Ebsi jeska iwa iroru Allah efen oga ongga oufamofa 
osok gij Yesus Kristus ongga iwa ingg rot fob. 

3 Jeska sis fob bera iwa insma idou ongga ebsi 
komowa oisouska Efena Ebsi Allah ojgomu. Tina 
ebeibeyaif iwa isujohu rot oida imesma idou ongga 
ebsi komowa oisouska mar ongga iwa isinsa 
intunggom jeni hukum Musa ojgomu. Jefeda koma 
bera orocunc rot oida idou osumsumu ros. 

^Rusnok rita efera okora gu iwa jeska iwa iroru 
Yesus Kristus oga noba iwa inororu hukum Musa 
deika guru. Tina yeyin ifera okora koma bera enerek 
rourou guru. Jeska Allah eita idou efesi ongga ebsi 
komowa oisouska Yesus Kristus fob. 

? Noba Allah eneita Efena Ebsi gu iwa jera otunggom 
mar onswos jah gu iwa ifekesa tein jeska iwa iroru 
jeni hukum Musa guru. Tina Ofa eita mar insa koma 
jeska iwa iroru Ofa efen oga ongga oufamofa osok 
gij Yesus Kristus ongga iwa ingg rot sis fob ojgomu. 

6 Noba koma bera erek mar ongga Allah ontunggom 
nou Abraham tein. Jeska mar egens ongga rusnok 
runggu gij Mar Efeyi Ebsi sis fob bera agot erek kef 
oida, "Abraham odou ororu Allah efen oga rot tenten 
ojgomu, noba Allah oncunc Ofa erek osnok egens 
ongga mar ongga oska oskiyai tein enah gij odou 
efesi jinaga guru." 

7 Jefeda iwa ijginaga rot oida erek rusnok ruisum gij 
Allah oga erek Abraham, beda ahah Allah eiteij bera 
rua tein rerin mar ongga oska oskiyai enah gij rudou 
efesi morototuma erek Abraham tein guru. 

8 Sismeni fob bera Allah oncunc mar gu rusnok 
rudou efesi jeskaseda runggu rot mar insa koma 
gij Mar Efeyi Ebsi. Noba mar egens ongga rua 
runggu keingg rot bera oida gij mona kahma beda 
Allah emeita efen odou ongga eskeira rot rusnok 
ongga Yahudi guru oisouska rudou ongga ororu 
Ofa rot tenten ojgomu. Noba gij mona ongga Yesus 
enen enesi, bera Allah oncunc rot efen oga ongga 
oufamofa insa koma gu Abraham oisouska mar ongga 
Ofa anggot gu Abraham erek kef oida, "Oisouska mar 
ongga bua butunggom bera didif dumocunc dudou 
ongga eskeiramera skoita rusnok gij orofosutut 
monuh nomnaga tein." 

? Jefeda Allah bera omocunc efen odou ongga 
oufamofa eteb skoita rusnok nomnaga ongga ruroru 
Ofa rot tenten fob morototuma erek Ofa ocunc efen 
odou ongga oufamofa eteb skoita Abraham sis fob. 
Jeska ofa bera osnok egens ongga ororu Allah rot 
tenten fob. 

10 Mar egens ongga runggu gij Mar Efeyi Ebsi sis 
fob bera agot erek kef oida, "Idu ongga onororu jeni 
mar nomnaga ongga Musa onggu gij buku hukum rot 

tentenmen ojgomu guru, beda Allah oga ojga rot oida 
ofa emagos rot ojgomu si." Jefeda mimif mijginaga 
rot oida rusnok nomnaga rimagos rot ojgomu. Jeska 
enadaij nou rusnok egema tein ruroru jeni hukum 
Musa nomnaga tein jinaga guru. 

11 Noba mar egema tein ongga runggu gij Mar Efeyi 
Ebsi sis fob bera anggot erek kef oida, "Allah ocunc 
efen odou ongga eskeiramera rot rusnok ongga rita 
mar rot rerin riteij ah ongga ongkoska ojgomu, jeska 
rua ruroru Ofa rot tenten fob." Erek koma jefeda 
oisouska mar insa koma ongga angh gij Mar Efeyi 
Ebsi bera mimif mijginaga rot tenten oida Allah eneita 
odou ongga eskeiramera rot rusnok jeska rua ruroru 
jeni hukum Musa guru. 

12 Jeska erek mimif mudou os mita mudou ongga 
ebsi komowa ahah Allah eiteij oisouska hukum Musa 
ongga mimif muroru jeni, beda koma bera erek mimif 
muisum gij mar ongga misinsa muntunggom ojgomu 
ros. Noba mimif munororu Allah rot tenten enesi. 
Mimif mijginaga rot erek koma jeska runggu gij Mar 
Efeyi Ebsi sis fob erek kef oida, "Idu ongga ororu jeni 
hukum nomnaga rot tentenmen ojgomu, beda ofa 
emesma eiteij ah ongga efeinah. Jeska ofa esinsa 
bera ongga ontunggom jeni mar insa koma nomnaga 
fob." 

13 Erek koma tina osnok egema tein jeska mimif 
ongga Yahudi bera runororu jeni hukum insa koma 
nomnaga jinaga guru. Jefeda Allah oga ojga rot oida 
mimif nomnaga mimagos rot ojgomu. Tina Yesus 
bera onsuwa mimif jeska mar insa koma ongga Allah 
oga ojga rot fob. Jeska mar ongga runggu gij Mar 
Efeyi Ebsi sis fob bera anggot erek kef oida, "Erek 
rusnok runtob osnok egens tumu mega salib, beda 

koma orocunc rot oida Allah oga ojga rot osnok 
egens insa koma oida ofa emagos ojgomu." Jefeda 
gij mona ongga Yesus anggos tumu mega salib, beda 
koma erek Ofa agos tumu mimif gu mega salib rot 
mar ongga Allah oga ojga rot nou mimif. 

1^ Noba Ofa anggos tumu mega salib jeskaseda 
rusnok ongga erek Yahudi guru tein rimesma 
oufamofa eteb ongga Ofa anggen rot jah gu Abraham 
gij mona ongga sismeni fob. Beda ebeibeyaif mimif 
tein misma oufamofa eteb insa koma oisouska mudou 
ongga erek egens jera Yesus Kristus fob. Koma bera, 
erek mimif mudou ororu Yesus Kristus rot tenten, 
beda mimif mimesma Efena Ebsi ongga Allah anggen 
rot jah nou rusnok sis fob. 

15 Edohuji, didif dudou os dira mar egens ongga 
orocunc rot mar insa koma nomnaga efen ofou. 
Koma bera erek kef: erek rusnok ris mar joug 
morototuma rot mar ofoka egens fob, beda giskini 
rusnok enjgineg tein rineragou joug rot mar insa 
koma guru, era runogun mar dokun gij mona kahma 
deika tein guru. Jefeda erek koma tein rot mar ongga 
Allah anggen rot sis fob. 

16 Jeska Allah anggen rot mar ofoka egens gu 
Abraham jera efen osnok egens ongga onjuj jeska 
ofa rot oida Ofa emeita oufamofa eteb gu goga si. 
Tina iwa ik rot iskusk fog oida runogu gij Mar Efeyi 
Ebsi rot oida, Allah agen mar rot Abraham efen 
rusnok ongga runjuj jeska Ofa guru. Tina mar egens 
gij Mar Efeyi Ebsi agot oida, "Ofa anggen rot osnok 
egens ongga onjuj jeska Abraham ojgomu." 

17 Jefeda mar ongga didif duncunc rot ainsa kef bera 
osok gij mar ofoka egens ojgomu. Koma bera, mar 
ongga Allah anggen rot jera Abraham bera ah erek 

tenten ojgomu. Noba gij tahun rara wuntin tohkuru 
noba setka orgomu deika, beda Allah ocunc rot 
efen hukum-hukum gu Musa fogora ofa ogu keingg 
hukum koma gij buku-buku nou rusnok. Tina hukum 
Musa insa koma bera eneferwei rot mar ongga Allah 
anggen rot gu Abraham sismeni fog guru. Jefeda 
enadaij nou hukum Musa osuna rot mar ongga Ofa 
anggen rot gu Abraham tein guru. 

18 Noba erek rusnok ongga runjuj jeska Abraham 
bera ruroru jeni hukum Musa jeskaseda risma 
oufamofa jeska Allah, beda koma erek rua runoisum 
gij mar ongga Allah anggen rot gu Abraham sismeni 
fob deika guru. Tina mar ongga oufamofa insa koma 
ongga Allah anggen rot oida emeita gu Abraham bera 
Ofa eita rot odou ongga eskeiramera eteb fob. Ofa 
eneita mar insa koma jeska rusnok ruroru jeni hukum 
Musa guru. 

1? Erek koma tina, erek Allah eita oufamofa gu 
Abraham jeska ofa ororu Allah rot tenten ojgomu, 
jefeda Ofa eita hukum Musa insa koma gu rusnok rot 
meidu? Ofa eita hukum Musa insa koma gu rusnok 
gij mona kahma deika jeskaseda hukum insa koma 
bera omocunc gu rua rot rerin mar ongga oska. Noba 
hukum koma bera efen owesa efek ecira ojgomuja 
onjoros mona ongga osnok egens koma ongga onjuj 
jeska Abraham ensaga fob. Ofa bera ongga Allah 
anggen rot gu Abraham sis fob. Noba Allah ocunc 
rot hukum-hukum insa koma gu Musa oisouska 
malaikat-malaikat ongga Ofa obk skoita Musa. Beda 
Allah ocunc rot hukum insa koma gu rusnok oisouska 
Musa tein. 

20 Noba erek gosnok gegeka ongga gegan mar 
okowu ah moguma, beda erek giskini osnok egens 

ongga ont deimos bera agot mar rot goga. Erek 
koma tina gij mona ongga Allah anggen rot mar 
gu Abraham, beda Ofa agot mar teisis gu Abraham 
ojgomu. Noba Abraham esma mar koma teisis jeska 
Allah ojgomu. 

21 Tina jeska Allah anggen rot mar insa koma teisis 
gu Abraham sismeni fob, jefeda mimif mijginaga 
rot oida hukum Musa bera enerek moroju enjgineg 
ongga rusnok ruroru jeskaseda rita rudou ongga 
ebsi komowa ahah Allah eiteij guru. Jeska erek Allah 
eita hukum koma gu rusnok jeskaseda rita mar erek 
insa koma, beda koma erek rua ruroru hukum Musa 
ojgomu, noba runoisum gij mar ongga Allah anggen 
rot insa koma gu Abraham guru. 

22 Noba runggu mar egens gij Mar Efeyi Ebsi ongga 
anggot erek kef oida, "Ahah Allah eiteij bera rusnok 
nomnaga rutunggom mar ongga oska fob. Noba 
enadaij nou rua rusuwa risinsa jeska rerin mar ongga 
oska insa koma jinaga guru." Allah otunggom mar 
erek koma jeskaseda rusnok risma rudou ongga ebsi 
komowa ahah Ofa eiteij oisouska rudou ongga ororu 
Yesus Kristus rot tenten fob. Mar ongga oufamofa 
eteb ongga Ofa anggen rot sis fob bera Ofa emeita 
gu rusnok nomnaga ongga ruroru Ofa efen oga si. 

23 Noba gij mona ongga Yesus enen enesi, beda 
mimif bera erek rusnok ongga ringker gij mod 
oskusk, jeska mimif muroru hukum Musa ros. Noba 
hukum koma ocunc rot oida mifmin mar ongga oska 
enahuma, jefeda mimif mimagos rot ojgomu si. Noba 
enadaij nou mimif musuwa misinsa jeska hukum 
insa koma jinaga guru. Noba mimif miker erek koma 
onjoros mona ongga Allah oncunc rot oida mimif 

musuwa jeska hukum insa koma oisouska mudou 
ongga ororu Yesus Kristus ojgomu. 

24 Jefeda hukum Musa koma bera erek osnok egens 
ongga omfij oforoka egens fogora ecira rot ofa erek 
deci deci. Beda erek koma tein, hukum Musa insa 
koma bera ecira rot mimif deci deci tein ojgomuja 
onjoros mona ongga Yesus Kristus en fob. Beda gij 
mona insa koma bera mimif mita mudou ongga ebsi 
komowa ahah Allah eiteij oisouska mudou ongga 
ororu Yesus Kristus fob. 

25 Noba jeska Yesus Kristus, ongga mimif muroru, 
bera en fob jefeda hukum Musa insa koma efen 
owesa efek onoin keingg mimif deika guru. 

26 Jefeda ebeibeyaif ina nomnaga ongga Yahudi 
jera iwa ongga erek Yahudi guru tein bera ija erek 
Allah efen efeser fob. Erek koma jeska iwa iroru 
Yesus Kristus rot tenten fob. 

?/ Jeska gij mona ongga mimif nomnaga mita 
baptis, beda koma orocunc rot oida mimif nomnaga 
mija erek egens jera Yesus Kristus fob. Beda mimif 
tein mita mar erek Ofa eita ojgomuja. 

28 Koma bera, rua ongga Yahudi ni, rua ongga 
Yahudi guru ni, rua ongga rumfij rerin ebirfager ni, 
rua ongga runt gu risinsa fob ni, runer ni, rujager 
ni, rua koma nomnaga bera onofoufem skoita Allah 
guru. Jeska ahah Allah eiteij bera mimif nomnaga 
mirek egens oisouska Yesus Kristus ojgomu. 

29 Twa iroru mar ongga Allah anggen rot gu 
Abraham, jefeda iwa tein bera erek Allah efen efeser. 
Beda Ofa emeita oufamofa gu iwa morototuma erek 
Ofa anggen rot gu Abraham sis fob. 

1 Iwa isujohu rot mar egens ongga orocunc rot 
hukum Musa erek kef oida, oforoka egens efen 

meka ongga orna mei ahta, tina oforoka egens koma 
bera efen owesa efek enekirsa jeska rusnok ongga 
rufij efen meka guru. 

? Jeska rua ongga rumfij meka bera ruftuftu meka 
efen oforoka egens insa koma noba rincira rot ofa 
ojgomuja onjoros ofa orna fob. Beda ofa ougif gu 
rerin ruga tein ojgomu. Noba gij mona ongga ofa 
orna eteb fob, beda ofa esma meka efen mareibra 
nomnaga. Jefeda ofa onororu rusnok ongga rumfij 
insa koma ruga deika guru. 

3 Mimif bera erek oforoka egens insa koma tein. 
Jeska gij mona ongga Allah onobk Yesus enesi, beda 
mimif mugif gu mifmin erebent jera hukum-hukum 
ongga mebif efen erek oforoka egens insa koma 
ororu rusnok enjgineg ruga ojgomuja. 

^Tina gij mona ongga Allah anggen eimofoj rot oisa 
fob, beda Ofa obk efen efesa skoita rusnok mebif. 
Beda Ofa efen efesa koma bera onjuj jeska efen 
mosu jah gu mebif. Noba efen efesa insa koma tein 
efen eiteij ah bera erek rusnok ongga Yahudi tein, 
jefeda Ofa tein ororu jeni hukum Musa ojgomuja. 

? Noba Allah obk Ofa jeskaseda osuwa mimif jeska 
hukum Musa ongga oin keingg mimif ojgomuja. Beda 
Ofa ocunc mimif erek Ofa efen efeser. Jefeda mimif 
misma mar nomnaga ongga Ofa anggen rot erek 
oforoka egens insa koma esma mareibra nomnaga 
ongga efen Meka anggen rot. 

6 Noba jeska mimif mija erek Allah efen efeser, 
jefeda Ofa obk Efena Ebsi ongga engker gij Yesus, 
jeskaseda Ofa engker gij mifmin mudou efesi tein. 
Noba oisouska Efena Ebsi insa koma ongga engker 
gij mudou efesi bera mimif muis rot mudou ongga 
erirei eteb gu Allah oida, "Bua bera dedin akeina!" 

7 Erek koma jefeda iwa bera inerek rusnok ongga 
rumfij rerin ebirfager fogora ruroru jeni rerin ruga 
deika guru. Tina ebeibeyaif bera iwa ija erek Allah 
efen efeser fob. Noba, jeska iwa irek Ofa efen efeser 
fob, jefeda iwa tein imesma mar ongga oufamofa 
eteb ongga Ofa ensejah nou efen efeser tein ojgomu 
Si. 

8 Sis fob, gij mona ongga iwa inejginaga rot Allah 
enesi, beda iwa yugif gu yeyin mar ongga erek tenten 
guru ojgomuja morototuma erek rusnok ongga rugif 
gu rerin ebirfager ojgomuja. 

? Tina ebeibeyaif bera iwa ijginaga rot Allah fob. Era, 
ongga tenten bera, Ofa ejginaga rot iwa fob. Erek 
koma, jefeda teinefa fogora iwa idou os ikikif sons 
skoita Yahudi rerin erebent jera rerin hukum-hukum 
erek komo. Jeska ebeibeyaif bera iwa iroru erebent 
ongga mebif efen rot rerin mona egens ongga eteb 
ni, jera mesta egens ongga eteb ni, jera tahun egens 
ongga eteb ni ojgomuja. Tina mar insa koma bera 
onofij iwa oskiyai tein jinaga guru. Noba mar koma 
bera eneita idou efesi erek ebsi komowa ahah Allah 
eiteij tein jinaga guru. 

10 (4:9) 

11 Noba didif dudou efeneinei rot iwa, jeska didif 
dimeesa rot oida mar ongga dimfarur rot Allah efen 
oga jah gu ifekesa bera onofij iwa guri. 

12 Jefeda didif duis gu iwa rot ahais jeskaseda 
iwa ibes ifaga jeska Yahudi rerin erebent jera 
hukum-hukum insa koma ojgomu, erek didif tein 
dibes disinsa difaga jeska mar insa koma sis fob. 
Didif dita mar erek koma tein gij mona ongga dingker 
jera iwa jeskaseda dija erek egens jera iwa. Noba iwa 

icunc idou efesi ongga oufamofa skoita didif gij mona 
insa koma. 

13 Noba iwa idou ah keingg fob rot oida, gij mona 
ongga didif dinja jah yeyin kota jeskaseda duftuftu 
iwa rot Allah efen oga bera maren didif gij mona insa 
koma. 

1^ Beda iwa inebes ifaga jeska didif era inokockereta 
didif rot osok gij mar insa koma guru. Tina iwa iroun 
didif rot idou ongga ongkoskamoka ojgomu erek 
imoroun malaikat egens ongga Allah ombk skoita iwa 
era erek iwa imoroun Yesus Kristus esinsa skoita iwa 
ojgomu. 

15 Noba didif dijginaga rot oida iwa idou erirei 
ojgomu noba iwa incunc idou ongga okora rot didif 
erek ahais tein. Jeska gij mona insa koma bera 
iwa insejah idou efesi jeskaseda yufij didif rot mar 
meidu ongga ducosu rot ojgomu. Noba erek iwa 
yeyin owesa efek rot, beda iwa yuku yeyin iteij efej 
jeskaseda ita gu didif. Tina ebeibeyaif bera idou 
eneskeira deika guru. 

16 Jefeda ebeibeyaif didif dusujohu rot oida yeyin 
idou erek oska rot didif fob, jeska didif duftuftu iwa 
rot Allah efen oga ongga tenten sis fob. 

17 Rusnok enjgineg koma ongga ruroru Yahudi 
rerin erebent ros bera rudou os eteb jeskaseda iwa 
iroru rerin mar ongga rua ruftuftu ojgomu. Tina rua 
runoroun iwa skoita rerin erebent koma jeskaseda 
mar koma omofij iwa guru. Ongga tenten bera, rua 
rudou os rurokrusa iwa ojgomu jeskaseda iwa inororu 
mar ongga didif dumftuftu gu iwa sis fob deika guru. 
Beda iwa imororu rua rot idou ongga ongkasmos 
ojgomu. 

18 Tina erek rusnok rudou os eteb jeskaseda 
rufij iwa rot mar ongga ongkoska ojgomu, beda 
mar ongga rua runtunggom insa koma bera erek 
oufamofa ojgomu. Noba erek rua rita mar ongga 
ongkoska koma gij mona ongga didif dineker jah 
suma jera iwa guru, beda koma erek oufamofa ekirsa 
tein. Tina rua rineita mar erek koma guru. 

1?Twa bera erek dedin edeser ongga dudou okora 
eteb rot. Jefeda dudou efeneinei eteb rot iwa 
ojgomuja onjoros mona ongga Yesus Kristus efen 
oga angh gij idou efesi rot tenten fob. Koma erek 
ojaga egens ongga otkonu okora eteb onjoros mona 
ongga ofa engker rot efen efesa jeska fob. 

20 Erek koma, noba didif dudou os diker morototuma 
jera iwa ebeibeyaif jeskaseda dagot rot mar insa kef 
nomnaga rot duga ongga eriagamaga skoita iwa 
ojgomu. Jeska ainsa kef bera didif dijekjeka dudou 
efesi rot iwa ojgomuja ros. 

21 Iwa ongga idou os iroru hukum Musa ojgomuja 
ros isujohu rot iskusk osok gij mar enjgineg tein 
ongga Musa onggu gij efen buku hukum sis fob 
ojgomu. 

22 Jeska Ofa onggu gij buku insa koma rot oida, 
Abraham efen efesa gegeka. Efen efesa egema 
ongga onjuj jeska ofa efen mohona Hagar ongga 
erek rusnok ongga rumfij ojgomu. Noba efen efesa 
egema bera onjuj jeska ofa efen mohona Sara ongga 
erek rusnok ongga runt gu risinsa ojgomu. 

23 Noba efen efesa ongga sismeni koma bera onjuj 
jeska Hagar jeska ofa jera Abraham gesinsa godou 
os ojgomu. Tina efen efesa ongga egema koma bera 
onjuj jeska Sara jeska koma bera ongga Allah anggen 
rot skoita Abraham sis fob. 

24 Noba gojaga gegeka insa koma bera erek orocunc 
rot mar egeka ongga Allah anggot eimofoj rot sis fob. 
Mar egens koma bera hukum Musa ongga rusnok 
ruroru jeni. Noba mar ongga egeka bera rusnok 
ruisum gij Allah rot mar ongga Ofa anggen rot skoita 
Abraham sis fob. Erek koma, beda Hagar bera erek 
orocunc rot rusnok koma ongga ruroru jeni hukum 
Musa ojgomuja jeska rua rusujohu rot oida rimeita 
rudou ongga ebsi komowa rot si. Noba rusnok ongga 
ruroru hukum Musa erek koma bera erek rusnok 
ongga rumfij rerin ebirfager ojgomu. Jeska rua rugif 
gu hukum Musa ojgomuja erek osnok egens ongga 
ougif gu efen ebirfaga ojgomuja. 

25 Hagar bera erek osnok egens ongga ougif gu efen 
ebirfaga egens ojgomu. Jefeda ofa bera erek orocunc 
rot hukum Musa insa koma ongga Allah eita gu efen 
rusnok Yahudi jah gu memaga ofos Sinai ongga angh 
gij monuh Arab. Jeska rua rugif gu hukum Musa insa 
koma ojgomuja erek Hagar ougif gu efen ebirfaga 
egens ongga ofa omfij ojgomuja. Noba Hagar tein 
bera erek orocunc rot kota Yerusalem ongga angh gu 
mebif ebeibeyaif tein. Jeska rusnok ongga ringker gij 
Yerusalem bera rugif gu hukum Musa ojgomuja erek 
rusnok ongga rugif gu rerin ebirfaga ojgomuja. 

26 Tina Sara bera erek osnok egens ongga ot gu 
esinsa. Jefeda ofa bera erek orocunc rot Yerusalem 
ongga angh gu mebaga ojgomu. Noba ofa bera erek 
orocunc rot rusnok ongga ruisum gij mar ongga 
Allah anggen rot sis fob ojgomu. Noba ofa tein bera 
erek mifmin mabowa, jeska sis fob ofa onougif gu 
ebirfaga egens ojgomuja erek rua ongga rumfij guru. 
Erek koma tein mimif ongga deisef bera munougif gu 
hukum Musa ojgomuja deika guru. 

?/ Sismeni fob Sara bera ebsei ojgomu jefeda onok 
efesa jinaga guru. Tina gij mona kahma deika, beda 
ofa eker rot efesa egens ongga Allah anggen rot sis 
fob. Jefeda nabi Yesaya onggu mar egens gij Mar 
Efeyi Ebsi erek kef oida, "Bua ongga bibsei bera 
budou erirei rot ojgomu! Noba bua ongga bineker rot 
bebin ebesa egema tein enesi, bua bifaga ouka rot 
ojgomu. Jeska erek bifaga onokum rot ebesa enesi, 
tina gij mona kahma beda bua bumok ebeser ekirsa 
jeska mohona egens ongga engker jera efen mahina 
ojgomuja si." 

28 Edohuji, Abraham esma efen efesa Ishak jeska 
ofa oisum gij Allah ongga anggen rot mar insa koma 
sis fob. Noba iwa tein bera erek Abraham efen 
medebeser ongga onjuj jeska Ofa. Jeska iwa tein 
yuisum gij Allah rot oida imesma oufamofa jeska Ofa 
oisouska mar ongga Ofa anggen rot sis fob. 

29 Noba gij mona ongga Abraham efena ebah ros, 
beda efen efesa orna Ismail ongga onjuj jeska Hagar 
ororu gesinsa godou os rot ojgomu. Beda Ismail 
eita odou ofogog skoita efen mokosa Ishak ongga 
onjuj jeska Sara ororu jeni erek Allah odou ejginaga 
rot ojgomuja. Noba mar koma ah ojgomuja onjoros 
mona deisef tein. Jeska rua ongga ruroru jeni hukum 
Musa ros bera rudou ofogog skoita mimif ongga 
muisum gij Allah oga ojgomuja. 

30 Tina iwa ik rot mar egens ongga rua runggu gij 
Mar Efeyi Ebsi ongga anggot rot erek kef oida, "Bua 
bikemeji ojaga egens koma ongga erek osnok egens 
ongga ofij jera ofa efen efesa jeska bua ojgomu. 
Jeska enadaij nou efen efesa koma esma mar ongga 
meka efen jinaga guru. Mar koma bera efesa egens, 

ongga onjuj jeska mosu ongga ont gu esinsa, efen 
ojgomu." 

31 Erek koma jefeda mimif ongga muisum gij Allah 
oga ojgomu bera erek Sara efen efeser. Jefeda mimif 
mimesma oufamofa eteb jeska Allah si. Tina rua 
ongga ruisum gij hukum Musa ojgomu bera erek 
Hagar efen efeser. Jefeda rua rinesma mar ongga 
oufamofa jeska Allah jinaga guru. 

1 Yesus Kristus bera onsuwa mimif nomnaga 

jeska hukum Musa fob. Jefeda ebeibeyaif bera 
mimif mut gu misinsa rot tenten fob. Erek koma 
jefeda iwa yut joug idou efesi rot ahais ojgomuja 
noba inesiri gu rua ongga rugif gu hukum Musa insa 
koma guru. 

?Iwa ig rot mar egens ongga didif, Paulus ongga 
erek rasul egens, dagot erek kef: Erek iwa isiri gu 
rusnok insa koma fogora iris ifom mareij ofos jeska, 
beda mar ongga Yesus Kristus ontunggom nou 
rusnok bera onofij iwa tein jinaga guru fob. 

3 Didif dagot rot mar insa koma gu iwa juens deika 
oida, erek osnok egens odou os eris ofom mareij ofos 
jeska, beda ofa ororu hukum Musa nomnaga tein 
erek jeni ojgomu. 

1Jeska ebeibeyaif ofa bera osujohu rot oida 
emesma odou ongga ebsi komowa ahah Allah eiteij 
oisouska mar insa koma ongga ofa esinsa ontunggom 
ojgomu, tina guru. Jefeda mar ongga ofa ontunggom 
koma bera erek efen motka ongga ebga jeska Yesus 
fob. Enadaij nou ofa esma oufamofa jeska Allah rot 
efen mar ongga oska deika jinaga guru. 

?Tina mimif bera ongga muisum gij Allah oisouska 
Efena Ebsi ongga engker gij mudou efesi jeskaseda 
Ofa omocunc mimif erek efen rusnok ongga rerin 

mar ongga oska oskiyai tein jinaga guru. Noba koma 
tein bera oisouska mudou ongga ororu Yesus Kristus 
rot tenten fob. 

6 Jeska mimif mifmin mudou ongga enja erek 
egens jera Yesus Kristus fob, jefeda erek rusnok 
riris rufom mareij ofos jeska era gurei, beda koma 
bera onofoufem skoita Allah guru. Tina mar ongga 
ofoufem bera mudou ororu Yesus Kristus ojgomu. 
Beda rusnok enjgineg rimek rot teinefa mudou 
omokorema moguma ojgomuja. 

7 Sis fob bera iwa iroru Allah oga ongga oufamofa 
osok gij Yesus Kristus rot iskusk ojgomuja. Tina 
teinefa fogora iwa inororu efen oga ongga oufamofa 
insa koma rot iskusk deika guro! Idu bera ongga 
eragou joug iwa fogora inororu mar insa koma deika 
guru! 

8 Rusnok insa koma riradgodu iwa jeskaseda iwa 
tein iris ifom mareij ofos jeska. Tina koma enen 
jeska Allah guru. Jeska Ofa bera ongga enejeka iwa 
jeskaseda ija erek Ofa efen rusnok ojgomuja. 

? Noba mar insa koma ongga rua rumftuftu gu iwa 
rot bera erek roti efen efed. Jeska roti efen efed bera 
orok mokcin roti nomnaga fogora efifij. Beda erek 
koma tein, mar ongga oska ongga rua rumftuftu insa 
koma bera omorok mokcin iwa nomnaga si. Beda iwa 
nomnaga imororu mar insa koma tein. 

10 Erek koma tina, didif dudou egens jera iwa 
oisouska Yesus Kristus fob, jefeda didif dijginaga rot 
fob oida iwa imororu mar insa koma deika guru. Tina 
Allah omofra mar okum eteb keingg rusnok nomnaga 
ongga rusos iwa rot mar insa koma Si. 

11 Edohuji, rusnok enjgineg ragot oida didif bera 
duftuftu mar gu rusnok jeskaseda riris rufom mareij 

ofos jeska ojgomu fogora rua rimesma rudou ongga 
ebsi komowa ahah Allah eiteij. Beda rua ruroru 
hukum Musa nomnaga ros. Tina koma bera tenten 
guru. Jeska rua rita efera okora gu didif ojgomuja ros. 
Ongga tenten bera didif duftuftu rot oida, oisouska 
Yesus Kristus ongga anggos tumu mega salib bera 
mimif mita mudou ongga ebsi komowa ojgomu. Noba 
koma bera ongga orotunggom rua jeskaseda rita 
efera okora gu didif ojgomu. 

12 Rua insa koma bera ruftuftu rot oida rusnok 
riris rufom mareij ofos jeska. Erek koma jefeda didif 
dudou os oida rua riris rerin rici ofongga nomnaga 
jeska tein ojgomu! Jeska rua bera ongga rutunggom 
rusnok Mod Ari nomnaga fogora rudou eineina gij rot 
mar ongga tenten ojgomu. 

13 Edohuji, Allah bera enejeka iwa jeskaseda iroru 
hukum-hukum jera erebent ofoukou ongga rusnok 
rerin ojgomuja guru. Tina Ofa enjeka iwa jeskaseda 
yut gu isinsa ojgomu. Erek koma tina enadaij nou 
iwa itunggom mar ongga idou eftirir keingg ojgomuja 
guru. Tina ongga oufamofa bera iwa idou omokorema 
moguma noba imofijma ojgomuja. 

1^ Hukum egens bera agot erek kef oida, "Iwa idou 
okora rot yeyin ihujir nomnaga erek iwa idou okora 
rot isinsa ojgomu." Noba erek mimif muroru jeni 
hukum egens insa koma ojgomu, beda koma bera 
erek mimif muroru hukum Allah nomnaga fob. 

1? Tina erek iwa isejah idou efesi ongga ofogog 
morototuma noba idou oska morototuma, beda mar 
koma omorotunggom iwa fogora imekebema noba 
irebserma ojgomuja. 

16 Jefeda didif duis gu iwa jeskaseda iwa yuitij rot 
Efena Ebsi Allah ecira rot iwa ojgomuja. Jeska koma 

bera omofij iwa jeskaseda inesiri gij mar ongga idou 
eftirir keingg guru. 

17 Jeska mar ongga iwa idou eftirir keingg ongga 
erek ofogog bera eretei rot mar ongga Efena Ebsi 
odou os rot tein. Noba mar ongga Efena Ebsi odou 
os rot bera eretei rot mar ongga idou eftirir keingg 
tein. Koma bera, erek iwa iroru mar ongga idou eftirir 
keingg, beda enadaij nou iwa itunggom mar ongga 
Efena Ebsi Allah odou os rot tein guru. Noba erek 
iwa iroru mar ongga Efena Ebsi Allah odou os rot 
ojgomu, beda enadaij nou iwa itunggom mar ongga 
idou eftirir keingg tein guru. 

18 Erek koma, tina erek Efena Ebsi Allah encira rot 
iwa fob, beda hukum Musa efen owesa efek enah gu 
iwa deika guru. 

1? Mar insa koma ongga mudou eftirir keingg bera 
ah tomnomna gu rusnok riteij. Koma bera erek 
rusnok risiri morototuma ni, rutunggom mar ongga 
oska egema tein rot rifaga morototuma ni, 

20 rugif gu mar ongga tenten guru ni, risa mar 
ongga oska skoita rusnok enjgineg ni, rita rudou 
ofogog skoita rusnok enjgineg ni, ruga omosokuma 
ni, rudou emejiseima ni, rita mar rot rutkonu oska ni, 
rufra risinsa rufoka aksa ekirsa jeska rusnok enjgineg 
ni, rua rimekebema ni, rukoja rusnok enjgineg ongga 
rudou enerek egens jera rua guru ni, 

21 rugou eftirir keingg rusnok enjgineg rerin mar ni, 
ribirfaga erebibei rot mofut efei ojgomuja ni, risba 
maat mefma fogora risiri morototuma ni. Noba didif 
disisi keingg iwa rot mar insa koma nomnaga sis fob. 
Jefeda didif dudou os disisi keingg iwa juens deika 
oida rusnok ongga rutunggom mar erek insa koma 

bera runoira jera rusnok ongga Allah ofoka ereij 
keingg jinaga guru. 

22 Erek koma, tina rusnok ongga ruitij rot Efena 
Ebsi Allah encira rot rua bera rita mar erek kef oida, 
rua rudou omokorema ni, rudou erirei eteb ni, rua 
riker rot rudou ongga eskeiramera ni, rua ruin keingg 
rudou efesi ni, rua rucunc rudou ongga oufamofa 
skoita rusnok enjgineg ni, rua rutunggom mar ongga 
rua ranggen rot sis fob ni, 

23 rya rita mar rot rudou ongga eriaga ni, rua ruin 
keingg mar ongga oska ongga ah gij rudou efesi ni. 
Noba rusnok ongga rita mar erek insa koma bera 
rinekirsa rot hukum-hukum egema tein jinaga guru. 

24 Erek koma tein, rusnok nomnaga ongga ruroru 
Yesus Kristus bera rikikif jeska mar ongga oska insa 
koma nomnaga ongga oroku rudou efesi fob, fogora 
rua rita rudou ongga egens jera Yesus Kristus ongga 
runtob tumu mega salib. Ofa bera agos nou mifmin 
mar ongga oska erek insa koma nomnaga fob. 

25 Noba jeska mimif misma eiteij ah ongga efeinah 
oisouska Efena Ebsi Allah fob, jefeda oufa nou mimif 
mita mar jeni erek Efena Ebsi Allah ocunc gu mimif 
ojgomu. 

26 Noba ongga oufa bera munofra misinsa mufoka 
erek ekirsa jeska rusnok enjgineg guru. Noba mimif 
mineita mar ongga orotunggom rusnok enjgineg 
fogora rudou oska rot mimif era rudou ejisei rot mimif 
guru. 

1 Edohuji, gij mona ongga iwa ik yeyin ihuj ongga 

Kristen egens eita mar ongga oska beda iwa, 
ongga ita mar rot tenten oisouska Efena Ebsi Allah, 
bera yuftuftu osnok egens koma rot idou ongga 
eriagamaga osok gij mar ongga ofa ontunggom 

koma ojgomu. Tina iwa tein yut joug isinsa idou efesi 
jeskaseda mar ongga oska koma onoroku idou efesi 
fogora isiri gij mar ongga oska koma tein guru. 

? Noba iwa imofijma rot yeyin mar ongga okum. 
Beda oisouska mar koma bera iwa imotunggom mar 
ongga Yesus Kristus anggot rot ojgomu. 

3 Noba erek osnok egens ocunc esinsa rot oida ofa 
bera efen ofoka ongga aksa ekirsa jeska rusnok 
enjgineg nomnaga, beda koma bera erek ofa ocuwei 
mar gu esinsa ojgomu. 

^Tina ongga oufamofa bera, orofosutut osnok 
egens eyajga joug esinsa fog rot mar ongga ofa 
ontunggom jeskaseda ek rot oida erek oufa ei era 
gurei. Noba erek ofa otunggom mar ongga oufamofa, 
beda ofa eita odou ongga erirei eteb rot ojgomu. Tina 
ofa tein eneramenima jeni mar ongga ofa ontunggom 
jera mar ongga rusnok enjgineg runtunggom tein 
guru. 

? Jeska adaij nou orofosutut osnok egens ot joug 
esinsa rot mar ongga ofa ontunggom ongga erek 
oufa era ongga erek oska. 

6 Noba gij mona ongga rusnok enjgineg ruftuftu iwa 
rot Allah efen oga, beda iwa yufij rua rot yeyin mar 
erek maat, era mar ongga enjgineg tein ojgomu. 

7 Erek iwa isujohu rot oida iwa inororu mar ongga 
oska insa koma deika guru, beda koma erek iwa 
yucuwei mar gu isinsa ojgomu. Jeska enadaij nou 
rusnok rurokrusa Allah jinaga guru. Mar ongga 
oska ongga rusnok rutunggom gij riteij ah kef bera 
omoksons skoita rua si. 

8 Jeska erek osnok egens ongga odou os ororu mar 
ongga oska gij efen eiteij ah kef jeskaseda ereita 
esinsa odou erirei rot, beda Allah omofra mar okum 

eteb keingg ofa rot si. Koma tein bera erek efen 
ofons. Noba erek osnok egens odou os otunggom 
mar ongga oufamofa jeskaseda ereita Ffena Ebsi 
Allah odou eskeira rot, beda ofa emesma efen eiteij 
ah ongga ah aibin ojgomuja. Koma tein bera erek 
efen ofons. 

? Noba enadaij nou mudou eskes rot mar ongga 
ereita Allah odou eskeira rot guru. Jeska erek mimif 
mug mijmeg gij rot ahais ojgomuja, beda mona 
ongga Allah ensejah nou mimesma mufons rot bera 
emen si. 

10 Erek koma jefeda, gij mona ongga efekesa ah 
nou mimif, beda mimif mita mar ongga oufamofa 
skoita rusnok nomnaga. Noba ongga ofoufem ekirsa 
bera mimif mita mar ongga oufamofa skoita mifmin 
muhujir ongga Kristen ojgomuja. 

11 Iwa ik rot teinefa didif disinsa dunogu huruf eteb 
rot disinsa ditma gij surat egens kef. 

12 Erek koma noba rua ongga riradgodu iwa 
jeskaseda iris ifom mareij ofos jeska bera rutunggom 
mar erek koma jeskaseda rerin ruhujir rudou eskeira 
rot rua noba rufra rerin rufoka aksa rot tein. Tina 
ongga tenten bera, rua rutunggom mar erek koma 
jeska rua rimeesa rot ebirfager Yahudi. Jeska erek 
rua rusujohu rot oida rusnok risma rudou ongga ebsi 
komowa oisouska Yesus Kristus ongga anggos tumu 
mega salib ojgomu, noba runororu erebent Yahudi 
deika guru, beda Yahudi koma rumofra mar okum 
keingg rua rot ojgomu. 

13 Erek koma tina rusnok ongga ruroru rerin erebent 
fogora riris rufom mareij ofos jeska bera runororu 
jeni hukum Musa nomnaga guru. Tina rua rudou 
os oida iwa iroru rerin erebent insa koma ojgomu. 

Rua rudou os erek koma jeskaseda rua rufra risinsa 
rufoka erek aksa rot jeska iwa bera yugif gu mar 
ongga rua risinsa ranggot rot insa koma ojgomu. 

1^ Tina didif bera dunofra disinsa dufoka erek aksa 
rot mar egema tein guru. Jeska didif dudou os 
duftuftu rot mar ongga Yesus Kristus ontunggom 
tumu mega salib nou rusnok nomnaga ojgomu. Noba 
oisouska mar ongga Ofa ontunggom insa koma bera 
dudou onosos rot mar ongga mebif efen deika guru. 
Noba ahah rusnok mebif riteij bera didif direk mar 
ongga onofoufem skoita rua deika guru. 

15 Jeska erek rusnok riris rufom mareij ofos jeska 
era gurei, beda koma bera onofoufem skoita Allah 
guru. Tina ongga ofoufem skoita Allah bera rusnok 
riker rot rerin eiteij ah ongga efeinah ojgomu. 

16 Noba rot rusnok ongga ruroru mar insa koma rot 
tenten bera didif duis gu Allah jeskaseda Ofa eita 
riteij ah ongga eskeiramera gu rua noba ocunc efen 
odou ongga oufamofa gu rua ojgomuja. Noba didif 
dudou os rot oida Ofa eita mar insa koma gu efen 
rusnok Israel nomnaga tein. 

17 Jefeda ebeibeyaif bera enadaij nou rusnok rita 
mar okum skoita didif deika guru. Jeska dedin difera 
ofamosma ongga rusnok rita gu didif sis fob bera 
ongga orocunc rot oida didif direk osnok egens ongga 
Yesus Kristus efen fob. 

18 Egohuji, didif dum diteij gu mifmin Tuhan Yesus 
Kristus jeskaseda Ofa ocunc odou ongga oufamofa 
eteb skoita iwa nomnaga. Ainsoma. 


Efesus 


1 1 Didif Paulus bera dinja erek Yesus Kristus efen 
rasul egens jeska koma bera ororu Allah efen 
odou ejginaga rot. Noba didif dunogu surat egens kef 
skoita iwa ongga irek Allah efen rusnok ongga ruroru 
Yesus Kristus gij kota Efesus tein. Iwa bera ongga 
iroru Yesus Kristus efen oga rot tenten ojgomuja fob. 

? Didif duis gu mifmin mika Allah jera Tuhan Yesus 
Kristus tein jeskaseda Ofa eita oufamofa eteb jera 
eiteij ah ongga eskeiramera gu iwa ojgomuja. 

3 Mimif nomnaga misitit gu Allah ongga mifmin 
Tuhan Yesus Kristus efen meka ojgomu. Jeska Ofa 
eita mar nomnaga ongga oufamofa gij mebaga gu 
mimif oisouska Efena Ebsi fob. Noba Ofa eita mar 
erek koma oisouska Yesus Kristus fob. 

^Erek koma jeska, gij mona ongga Ofa onotunggom 
mebif enesi, beda Ofa oga ojga rot oida oisouska 
Yesus Kristus ongga emen, bera Ofa omocunc mimif 
erek efen rusnok ongga rudou ebsi komowa. Jefeda 
enadaij nou rusnok enjgineg rucunc mimif erek oska 
jinaga guru. 

? Noba gij mona insa koma tein Allah ensejah rot 
oida oisouska mudou ongga egens jera Yesus Kristus 
bera mimif mimeja erek Ofa efen efeser. Mar koma 
bera ororu Ofa odou ejginaga rot noba odou ongga 
eskeiramera rot tein. 

6 Jefeda mimif muis oufamofa eteb gu Ofa jeska Ofa 
oncunc mimif erek efen rusnok fob. Ofa otunggom 
mar insa koma oisouska odou ongga eskeiramera 

eteb rot mimif noba oisouska efen efesa Yesus 
Kristus ongga odou okora eteb doska rot mimif. 

7 Oisouska Yesus Kristus ogufu ongga eya tumu 
mega salib bera Allah onsuwa mimif jeska mifmin 
mar ongga oska fob. Ofa onsuna rot mifmin mar 
ongga oska insa koma jeska mudou efesi fob. Noba 
koma bera rot teinefa Ofa oncunc efen odou ongga 
oufamofa eteb skoita mimif. 

8 Ofa oncunc rot mar ofoukou ongga ongkoska eteb 
insa koma gu mimif ororu efen odou ongga ejginaga 
rot mar nomnaga jera odou ongga ebriyi eteb gij mar 
nomnaga tein. 

? Noba oisouska Allah efen odou ongga eskeiramera 
rot mimif bera Ofa oncunc mar ongga Ofa ensejah 
nou otunggom gij mona ongga sis dojunmeni fob. 
Sis fob mar ongga Ofa ensejah rot bera ah jejema 
jeska rusnok nomnaga. Noba gij mona ongga sis 
dojunmeni koma bera Ofa osujohu rot oida Ofa 
omocunc mar insa koma oisouska Yesus Kristus si. 

10 Beda Ofa ensejah rot oida, gij mona ongga enja 
ejgwaga beda Ofa omotunggom mar nomnaga ongga 
angh gu mebaga jera mebif tein fogora emeja erek 
egens oisouska Yesus Kristus ojgomu. Noba Yesus 
emeja erek mar insa koma nomnaga efen ebirfaga 
tein. 

11 Allah bera ontunggom mar nomnaga jeni Ofa 
odou ejginaga rot. Noba mar egens ongga Ofa 
ontunggom gij mona ongga sis dojunmeni insa koma 
bera erek kef: Ofa oga ojga rot oida gij mona kahma 
bera Ofa omocunc mimif erek efen rusnok oisouska 
mudou ongga eja erek egens jera Yesus Kristus fob. 

12 Ofa ensejah rot mar erek koma gij mona ongga 
sis dojunmeni jeskaseda gij mona kahma beda 

memef ongga erek rusnok Yahudi, ongga ruisum gij 
Yesus Kristus rot sismeni fob, bera memesitit Ofa rot 
efen ofoka ongga aksa eteb doska ojgomuja. 

13 Beda Allah ensejah rot mar insa koma nomnaga 
nou iwa ongga erek Yahudi guru tein. Jeska sis fob 
bera iwa tein ingg rot Allah oga ongga oufamofa noba 
ongga tenten ojgomu. Noba oga ongga oufamofa 
koma bera ongga onskotu iwa jeska yeyin mar 
ongga oska fob. Jefeda gij mona ongga iwa iroru 
Ofa rot tenten fob, beda Ofa oncunc iwa tein erek 
efen rusnok fob. Ofa ontunggom mar koma sis fob 
oisouska Efena Ebsi ongga Ofa anggen rot oida 
emen. Noba Efena Ebsi koma ongga angh gij idou 
efesi fob bera ongga orocunc rot tenten oida iwa 
bera erek Allah efen rusnok. 

1^Sis fob Ofa anggen rot oida Ofa emeita mar 
ofoukou ongga ongkoska eteb gu mimif. Noba mar 
egens ongga Ofa eita gu mimif rot sismeni bera 
Efena Ebsi ongga engker gij mudou efesi fob. Noba 
koma bera orocunc rot oida gij mona kahma beda 
Ofa emeita efen ofod nomnaga rot omoisa gu iwa si. 
Noba Efena Ebsi ongga angh gij idou efesi fob bera 
orocunc rot oida Allah omosuwa iwa fogora oroun 
iwa gu esinsa tein. Jefeda mimif nomnaga misitit Ofa 
rot efen ofoka ongga aksa eteb doska ojgomuja. 

15 Allah ontunggom mar insa koma nomnaga nou 
iwa fob, jefeda didif duis oufamofa eteb gu Ofa rot 
iwa ojgomuja. Jeska didif dingg rot oida iwa iroru 
Tuhan Yesus Kristus ojgomuja, noba idou okora rot 
Allah efen rusnok nomnaga tein ojgomuja fob. Jefeda 
didif dum diteij nou iwa gu Allah ojgomuja tein. 

16 (1:15) 

17 Ofa bera erek mifmin Tuhan Yesus Kristus efen 
meka noba ongga mimif tein mifmin mika ongga efen 
ofoka aksa eteb doska. Noba didif dum diteij gu Ofa 
jeskaseda oisouska Efena Ebsi bera iwa idou emebriyi 
eteb ekirsa gij mar ongga Allah ontunggom fob. Noba 
didif dum diteij jeskaseda iwa tein ita idou ongga 
ebriyi ekirsa gij rot Allah efen owesa efek eteb tein. 

18 Noba didif dum diteij gu Ofa jeskaseda idou 
emebriyi ekirsa gij mar ongga Ofa ontunggom nou 
iwa fob. Beda iwa imoisum gij Ofa erek eteb ekirsa 
deika. Jeska Ofa bera oncunc iwa erek efen rusnok 
fob. Noba didif dum diteij jeskaseda iwa idou ebriyi 
gij mar ongga oufamofa eteb doska ongga Ofa 
anggen rot oida emeita gu efen rusnok si. Noba didif 
dum diteij jeskaseda idou ebriyi gij rot teinefa Ofa 
ofij mimif, ongga erek efen rusnok, oisouska efen 
owesa efek eteb. 

19 (1:18) 

20 Noba Ofa era efen owesa efek eteb insa koma 
jeskaseda orofra Yesus Kristus jeska anggos sis 
fob. Noba Ofa era efen owesa efek insa koma tein 
jeskaseda eraha Yesus jah ognosk rot ofoka aksa 
eteb gu mebaga. 

21 Jah suma bera Yesus Kristus efen ofoka ongga 
aksa ekirsa jeska rusnok ongga rufoka ereij keingg 
rusnok rufoukou ni, ekirsa jeska rusnok ongga rerin 
owesa efek ni, ekirsa jeska mar meidu meidu ongga 
rusnok rinjeka erek ofoka aksa gij mona deisef jera 
gij mona efeinah ongga emen tein ni. 

22 Noba Allah bera oin keingg mar nomnaga degini 
jeskaseda Yesus Kristus ofoka ereij keingg mar koma 
nomnaga ojgomuja. Beda Ofa oncunc Yesus Kristus 
erek ebirfaga nou efen rusnok Mod Ari nomnaga tein. 

23 Beda mimif bera erek Ofa efen efaga. Noba Ofa 
bera erek mifmin ebirfaga ongga ocunc gu mimif rot 
mar ongga mimif mutunggom nou Ofa. Noba mifmin 
mudou efesi tein bera ebera rot mar nomnaga ongga 
Ofa eita gu mimif fob. Jeska mar nomnaga ongga 
Allah ontunggom bera ebera rot Ofa ojgomu. 

2 1 Gij mona ongga sis fob bera iwa inougif gu 

Allah rot efen oga jinaga guru. Noba yeyin iteij ah 
ongga ebera rot mar ongga oska ojgomuja. Jefeda 
ahah Allah eiteij bera iwa erek rusnok ongga ranggos 
fob ojgomu. 

? Jeska gij mona insa koma bera iwa iroru mar 
ofogog ongga rusnok mebif rudou os rutunggom 
ojgomuja. Noba iwa yugif gu Bilis rot efen oga 
ojgomu. Ofa bera ongga ofoka ereij keingg efena 
ofogog nomnaga ongga angh gu mebaga. Noba 
efena ofogog koma nomnaga bera ongga ruftuftu 
rusnok mebif ongga runougif gu Allah guru rot Bilis 
efen oga. 

3 Ongga tenten bera, sis fob mimif nomnaga mita 
mar ongga oska erek rusnok insa koma rita mar 
ongga oska ojgomu. Mimif muroru mar ongga oska 
ongga angh gij mudou efesi ojgomuja. Noba mimif 
mita mar ongga mudou osos rot tein ojgomu. Memef 
muroru mar ongga oska ongga mudou osujohu rot 
ojgomuja. Noba gij mona insa koma bera mimif tein 
mimesma mar okum eteb jeska Allah, erek rusnok 
insa koma rimesma mar okum jeska Ofa ojgomu. 

^Erek koma tina, askesi mimif muroru mar ongga 
oska erek rusnok ongga ranggos fob ahah Allah 
eiteij, beda Ofa eita eiteij ah ongga efeinah gu mimif 
oisouska Yesus Kristus ongga esma eiteij ah ongga 
efeinah sons fob. Noba Ofa otunggom mar koma nou 

mimif jeska Ofa odou okora eteb rot mimif, noba 
jeska Ofa efen odou ongga eskeira rot mimif tein. 
Noba Ofa onskotu mimif jeska mifmin mar ongga 
oska insa koma oisouska efen odou ongga oufamofa 
skoita mimif ojgomu. 

> (2:4) 

6 Noba oisouska mudou ongga egens jera Yesus 
Kristus fob, bera Allah omfra mimif tein morototuma 
jera Yesus Kristus jeskaseda mimif tein mufoka 
ereij keingg mar nomnaga morototuma jera Ofa gij 
mebaga. 

7 Ofa otunggom mar insa koma jeskaseda gij mona 
kahma beda Ofa omocunc odou ongga okora eteb 
rot mimif noba ongga oufamofa eteb skoita mimif 
oisouska Yesus Kristus ojgomuja. 

8 Erek koma jeska Allah onskotu iwa ororu efen 
odou ongga oufamofa skoita iwa, noba oisouska 
mifmin mudou ongga ororu Ofa efen oga rot tenten 
fob tein. Noba mimif minesma eiteij ah ongga 
efeinah insa koma oisouska mar ongga mimif misinsa 
muntunggom jinaga guru. Tina gij mona ongga 
Yesus anggos tumu mega salib nou mimif, beda Ofa 
osuna rot mifmin mar ongga oska. Noba mar koma 
ongga Ofa ontunggom bera erek mar ongga Ofa oh 
rot oubji gu mimif ojgomu. 

? Jefeda enadaij nou mimif misitit misinsa mifaga 
rot jinaga guru. 

10 Jeska Ofa esinsiyai bera ongga ontunggom mimif 
erek rusnok ongga efeinah oisouska mudou ongga 
egens jera Yesus Kristus fob. Noba Ofa ensejah nou 
otunggom mar insa koma gij mona ongga sis fob 
jeskaseda gij mona ongga ebeibeyaif bera mimif 
mutunggom mar ongga oufamofa nou Ofa. 

11 Erek koma jefeda iwa idou onofoj joug guru 
rot oida sis fob bera rusnok ongga Yahudi rinjeka 
iwa erek rusnok ongga oska efekeifa noba ongga 
runougif gu Allah guru. Erek koma jeska iwa ineris 
ifom mareij ofos jeska guru. Tina rua rinjeka risinsa 
erek rusnok ongga ebsi komowa ojgomu. (Jeska rua 
bera ruroru Hukum Musa). 

12 Gij mona insa koma bera yeyin idou enerek egens 
jera Yesus Kristus enesi. Noba iwa irek rusnok ongga 
rusodosa jeska rua ongga Allah oncunc fob. Noba 
Ofa enagot eimofoj rot oida Ofa omofij iwa tein si 
guru. Tina iwa ingker gu mebif erek rusnok ongga 
riseiseifa ojgomu. Noba iwa bera erek rusnok ongga 
runoisum gij Allah rot mar egema tein guru. 

13 Erek koma tina ebeibeyaif bera iwa ita idou ongga 
erek egens jera Yesus Kristus fob. Sis fob iwa iker 
erek yes jeska Allah ojgomuja. Tina ebeibeyaif bera 
iwa in skoita Ofa oisouska Yesus Kristus efen ogufu 
ongga eya tumu mega salib fob. 

1^ Ofa bera ongga eita rusnok Yahudi rudou ongga 
eskeiramera moguma jera rusnok ongga erek Yahudi 
guru tein. Ofa oroun mimif nomnaga fogora minja 
erek Allah efen rusnok ebic egens. Sis fob rusnok 
rudou ongga oska morototuma insa koma bera 
erek mejga akseij egens ongga eragou joug rusnok 
ongga Yahudi jeska rusnok ongga Yahudi guru. 
Tina ebeibeyaif bera Allah onghoda rot mar insa 
koma ongga orotunggom mifmin mudou erek oska 
morototuma fob. 

15 Noba oisouska Yesus Kristus ongga anggos tumu 
mega salib, bera Ofa orohoda rot hukum Yahudi 
jera hukum ongga onjuj jeska Musa jera rerin mar 
nomnaga ongga riyahehir joug fob. Ofa ontunggom 

mar insa koma jeskaseda mimif ongga erek ebic 
egeka insa koma mija erek ebic egens ongga efeinah 
morototuma jera Ofa. Noba ebeibeyaif mimif mita 
miteij ah ongga eskeiramera moguma fob. 

16 Jeska oisouska Yesus ongga anggos tumu mega 
salib fob bera Ofa orohoda rot mar insa koma ongga 
orotunggom mimif fogora mudou oska morototuma. 
Beda Ofa oroun mimif nomnaga sons skoita Allah 
erek ebic egens. 

17 Noba Ofa tein en gu mebif jeskaseda efesij mar 
gu rusnok nomnaga rot oga ongga oufamofa ongga 
ereita rusnok rudou eskeiramera. Ofa efesij rot oga 
ongga oufamofa insa koma gu iwa ongga Yahudi 
guru ongga iker erek yes jeska Allah. Noba Ofa 
tein efesij rot oga ongga oufamofa koma gu rusnok 
Yahudi ongga rijginaga rot Allah fob tein. 

18Jeska oisouska mar ongga Yesus Kristus 
ontunggom nou mimif nomnaga fob bera mimif 
ongga erek ebic egeka minja erek ebic egens jera 
Allah oisouska Efena Ebsi ongga ofij mimif ojgomuja. 

1? Erek koma jefeda ebeibeyaif bera iwa inerek 
rusnok ongga rusodosa jeska rusnok ongga Allah 
oncunc fob deika guru. Tina iwa bera inja erek ebic 
egens jera Ofa efen rusnok fob. Noba iwa inja erek 
Ofa efen efeser tein fob. 

20 Noba mimif nomnaga bera erek mod egens ongga 
Allah ei nou esinsa. Noba mar ongga rasul-rasul 
jera nabi-nabi rumftuftu rot gu rusnok sis fob bera 
erek orocunc rot teinefa rua tein rufij nou rii mod 
Allah egens insa koma. Noba Yesus Kristus bera erek 
mamu ofoj egens ongga mod insa koma angh esij rot 
ahais ojgomu. 

21 Beda oisouska Yesus Kristus bera mimif 
mimebiedima erek mod egens ongga ebsi komowa 
nou Tuhan Allah. 

22 Erek koma beda, oisouska idou ongga egens jera 
Yesus Kristus fob, bera iwa tein imebiedima erek 
egens jera Allah efen rusnok nomnaga jeskaseda ija 
erek mod egens ongga Efena Ebsi Allah engker gij 
ojgomuja. 

lSis fob bera Allah ensejah gij odou efesi 

jeskaseda oroun iwa ongga erek Yahudi guru 
skoita esinsa tein. Jefeda rusnok ongga rufogog raha 
didif gij mod oskusk jeska didif dimfesij rot mar insa 
koma ongga Allah ensejah rot sis fob. Tina Allah 
oitij rot mar koma ojgomu jeskaseda iwa tein isma 
oufamofa eteb jeska Ofa. 

? Noba iwa ingg fob rot oida Allah oncunc didif, rot 
efen odou ongga eskeiramera, jeskaseda duftuftu 
iwa ongga erek Yahudi guru tein rot Ofa efen oga 
fogora durofij iwa tein. 

3 Erek koma jeska iwa ingk gij surat egens jeska 
didif rot teinefa Allah oncunc mar gu didif jeskaseda 
dufij Ofa rot mar insa koma ongga Ofa ensejah rot sis 
fob. Noba mar koma bera angh jejema jeska rusnok 
enjgineg. 

^Sis fob Allah enagot rot mar insa koma gu efen 
rusnok guru. Tina ebeibeyaif bera Ofa oncunc rot mar 
insa koma gu efen rasul-rasul jera nabi-nabi oisouska 
Efena Ebsi ongga engker gij rudou efesi fob. Noba 
didif dimfesij oskiyai rot mar ongga angh jejema insa 
koma gu iwa gij surat kef tein. Jefeda erek iwa ik 
rot iskusk beda idou emebriyi gij mar koma osok gij 
Yesus Kristus si. 

> (3:4) 

6 Noba mar ongga ah jejema insa koma bera erek 
kef oida, oisouska Allah oga ongga oufamofa osok gij 
Yesus Kristus bera rusnok ongga Yahudi guru tein 
rimesma mar ongga Allah ensejah morototuma jera 
rusnok ongga Yahudi tein. Rusnok ongga erek Yahudi 
guru jera rusnok ongga Yahudi tein rinja erek Allah 
efen rusnok ongga ebic egensmes ojgomu. Noba 
rusnok insa koma nomnaga tein bera rimesma mar 
ongga oufamofa ongga Allah anggen rot oisouska 
Yesus Kristus jera efen oga ongga oufamofa osok gij 
Ofa. 

7 Oisouska Allah odou ongga eskeiramera rot didif 
bera Ofa oncunc odou ongga oufamofa skoita didif. 
Beda Ofa obk didif erek efen osnok egens ongga 
emfesij rot mar insa koma gu rusnok enjgineg tein. 
Noba oisouska Ofa efen owesa efek eteb bera didif 
difarur gij mar koma ojgomuja. 

8 Noba gu Allah efen rusnok nomnaga rifekesa bera 
didif direk osnok egens ongga onok ofoka gij guru. 
Erek koma tina Allah oncunc odou ongga oufamofa 
skoita didif jeskaseda dujoftuftu rot efen oga ongga 
oufamofa gu rusnok ongga erek Yahudi guru. Oga 
ongga oufamofa koma bera osok gij rot teinefa mimif 
misma mar ongga ongkoska eteb oisouska Yesus 
Kristus. Mar koma bera oufamofa eteb ekirsa jeska 
mudou ebriyi gij rot tein. 

? Jeska Allah bera ongga ontunggom mar nomnaga 
oisouska Yesus Kristus sis fob. Noba Ofa bera oncunc 
didif jeskaseda difesij rot mar insa koma ongga Allah 
endemi jeska rusnok nomnaga sis fob. Mar koma 
ongga Ofa endemi bera erek kef oida, "Ofa omoskotu 
rusnok ongga Yahudi guru tein jeska rerin mar ongga 
oska." 

10 Ofa omotunggom mar koma jeskaseda malaikat- 
malaikat jera mar enjgineg tein ongga efen owesa 
efek gij mebaga bera rimek rot Ofa efen rusnok 
Mod Ari ongga erek rusnok Yahudi morototuma 
jera rusnok ongga Yahudi guru tein. Beda oisouska 
rusnok insa koma rerin rudou ongga egens jera 
Allah fob bera malaikat-malaikat insa koma rimek 
rot teinefa Allah ontunggom mar nomnaga rot odou 
ongga efesis eteb ekirsa jeska mar enjgineg. 

11 Allah otunggom mar insa koma oisouska mifmin 
Tuhan Yesus Kristus ororu jeni efen odou ejginaga 
rot sis mona ongga dojunmeni fob. 

12 Frek koma noba oisouska mudou ongga egens 
jera Yesus Kristus, noba oisouska mudou ongga 
ororu Ofa, bera mimif minemeesa rot ongga mirejgei 
mar teisis skoita Allah guru. 

13 Erek koma jefeda didif duis gu iwa jeskaseda idou 
enebisa rot didif ongga disma difera okora gij mod 
oskusk kef guru. Jeska didif disma difera okora insa 
koma jeskaseda iwa ongga erek Yahudi guru imesma 
oufamofa eteb jeska Allah tein. 

1^ Allah bera oncunc mar insa koma nomnaga ongga 
ah jejema gu rusnok ebeibeyaif, jefeda didif dugif 
gu Ofa fogora dum diteij rot ahais gu Ofa nou iwa 
ojgomuja. 

15 Jeska Ofa bera ongga ontunggom efen rusnok 
ongga ruroru Ofa gu mebif jera efen rusnok ongga 
ruroru Ofa gu mebaga tein. Jefeda Ofa bera erek ebic 
egeka insa koma tein efen meka. 

16 Noba didif dum diteij gu Ofa jeskaseda Ofa ocunc 
efen ofoka ongga aksa jera odou ongga ongkoska 
eteb skoita iwa fogora imeita yeyin idou efesi ongga 
ahais oisouska Efena Ebsi. 

17 Noba didif dum diteij jeskaseda oisouska idou 
ongga ororu Yesus Kristus fob, bera Ofa ejerek egens 
jera iwa odudu dokun deika. Noba erek mod egens 
ongga ot rot ahais fob, era erek mega egens ongga 
eij ofom gij mebi efesi fogora ot rot ahais, beda iwa 
tein ita idou ongga omokorema moguma rot ahais 
ojgomuja. 

18 Noba erek enadaij nou rusnok rireni jeni mod 
egens ongga eteb doska efen efefi jera efen aksa 
jera efen osok eteb jinaga guru, beda erek koma 
tein enadaij nou mimif mireni jeni rot teinefa Yesus 
Kristus odou okora eteb doska nou mimif jinaga 
guru. Tina didif dum diteij jeskaseda iwa, jera Allah 
efen rusnok nomnaga, imesma owesa efek jeska Ofa 
fogora idou emebriyi gij rot teinefa Ofa odou okora 
rot mimif erek insa koma. 

1? Noba didif dum diteij jeskaseda yeyin iteij ah bera 
ebera rot mar ongga Allah odou os eita gu iwa ongga 
erek ongkoska eteb. Mar ongga ongkoska eteb insa 
koma bera oufamofa ekirsa eteb doska jefeda okum 
nou mudou ebriyi gij ojgomu. 

20 Allah bera ongga efen ofoka ongga aksa ekirsa 
jeska mar nomnaga. Noba oisouska mudou ongga 
egens jera Ofa bera Ofa efen owesa efek ongga adaij 
nou otunggom mar ongga eteb ekirsa jeska meidu 
ongga mimif mirejgei Ofa rot, era ekirsa jeska meidu 
ongga mimif musujohu rot gij mudou efesi tein. 

21 Erek Koma jefeda didif dum diteij jeskaseda 
rusnok nomnaga gij mona deisef noba gij mona 
kahma tein rimesitit Ofa rot efen ofoka ongga aksa 
eteb ojgomuja. Noba mar ongga oufamofa insa koma 
nomnaga en oisouska Yesus Kristus Efena Ebsi ongga 
engker gij mudou efesi tein (Ainsoma). 

4 1 Erek koma jefeda didif, ongga dingker gij 
mod oskusk rot Yesus efen ofoka, bera duis gu 
iwa jeskaseda iwa ita mar nomnaga rot ongkoska 
ojgomuja. Iwa ita mar jeni erek Allah oncunc gu iwa 
gij mona ongga iwa inroru Ofa efen oga sis fob. 

? [wa yuin keingg isinsa ifoka beda ita mar moguma 
rot idou ongga eriaga morototuma. Noba iwa tein 
yuin keingg idou efesi rot mar ongga iwa itunggom 
moguma tein. Beda iwa imofijma fogora imorocunc 
rot oida idou omokorema fob. 

3 Noba oisouska Efena Ebsi ongga engker gij idou 
efesi fob, bera iwa ireni rot ahais jeskaseda yeyin 
idou efesi ongga erek eskeiramera morototuma 
ojgomuja. Beda idou efesi tein emerek egens 
moguma ojgomuja. 

^ Jeska Yesus Kristus efen rusnok bera erek efaga 
egens ojgomu. Noba Efena Ebsi Allah bera erek 
egens ojgomu. Noba mimif muisum gij Allah ojgomu 
ongga enjeka mimif erek efen rusnok. 

? Noba mifmin Tuhan ongga egens ojgomu. Noba 
mimif muroru Allah efen oga ojgomu. Beda mimif 
mita baptis tein gij Yesus Kristus ofoka ojgomu. 

6 Noba mifmin Allah bera ongga egens noba ongga 
erek rusnok nomnaga rerin Rika. Ofa bera ongga 
ofoka ereij keingg rusnok jera mar ongga enjgineg 
nomnaga tein. Noba mar nomnaga ongga Ofa 
ontunggom bera oisouska efen rusnok. Noba Efena 
Ebsi ongga en jeska Ofa bera engker gij mudou efesi 
fob. 

7 Erek koma noba Allah eita owesa efek ongga 
oufamofa eteb oisouska efen odou ongga eskeira 
eteb gu mimif. Noba mimif misma mar koma 

nomnaga erek jeni oisouska Yesus Kristus efen odou 
ejginaga rot tein ojgomu. 

8 Jeska mar egens gij Mar Efeyi Ebsi bera agot erek 
kef oida, "Nou ongga Ofa osok jah monuh aksa, beda 
Ofa eja okag rot mesa ongga rinsiri gu Ofa. Beda Ofa 
ekeba mareibra gu efen mohujir jeskaseda rua rifaga 
ouka morototuma jera Ofa." 

? Yesus onsok jah mebaga erek koma fob, beda 
koma tein orocunc rot oida sismeni fog bera Ofa 
onjuj gij mebi efesi tein fogora omosok jah mebaga. 

10 Ofa ongga onjuj gij mebi efesi degini doska bera 
ongga onsok jah mebaga skidameda ojgomuja tein. 
Noba Ofa onsok jah mebaga erek koma jeskaseda 
ofoka ereij keingg mar nomnaga ongga angh gu 
mebaga jera mebif tein. 

11 Ofa eita owesa efek gu memef meneya jeskaseda 
motunggom mar erek efen rasul-rasul. Noba Ofa eita 
owesa efek gu rusnok rineya jeskaseda rija erek 
nabi-nabi ongga rifesij rot mar ongga Allah ocunc gu 
rua gij rudou efesi skoita rusnok Mod Ari. Noba Ofa 
eita owesa efek gu rusnok rineya jeskaseda ricira rot 
Allah oga skoita rusnok ongga rineg rot enesi. Noba 
Ofa eita owesa efek gu rusnok rineya jeskaseda rija 
erek ebirfaga Mod Ari. Noba Ofa eita owesa efek gu 
rusnok rineya jeskaseda rija erek Guru-Guru rot efen 
oga nou rusnok Mod Ari. 

12 Ofa eita owesa efek insa koma nomnaga gu efen 
rusnok rineya jeskaseda rua nomnaga rita owesa 
efek ongga adaij nou rumofijma ojgomuja. Noba 
Ofa otunggom mar insa koma jeskaseda Yesus 
Kristus efen rusnok Mod Ari nomnaga rumot rot ahais 
ojgomuja tein. 

13 Beda mimif mumot rot ahais erek koma ojgomuja 
onjoros mimif nomnaga tein mita mudou ongga 
erek egens morototuma. Beda mimif tein misma 
mudou ongga egens jera Yesus Kristus ongga Allah 
efen efesa. Noba erek runa ofos jera rujona ofos 
ongga rudou ebriyi gij mar fob, beda erek koma tein 
mimif ongga erek rusnok Mod Ari nomnaga muroru 
mar insa koma onjoros mudou ebriyi gij rot teinefa 
mimeita mar koisoisa erek Yesus Kristus eita mar. 

1^ Beda mimif mita mar erek insa koma jeskaseda 
mudou enerek ruforoker rerin rudou ongga enahais 
enesi guru. Jeska giskini bera ruforoker ruroru 
mar ebireira ongga rusnok enjgineg ruftuftu gu 
rua ojgomuja. Noba rusnok rineya ongga ruftuftu 
mar ongga oska rot rudou ongga efesis eteb bera 
runofoguma. Beda rua rinsejah gij rudou efesi 
jeskaseda rurokrusa rusnok ongga rita mar erek 
ruforoker insa koma rita mar ojgomu. 

15 Tina oisouska mudou ongga omokorema moguma 
noba mudou ongga ororu mar ongga tenten ojgomu, 
bera mimif mija erek runa ofos jera rujona ofos 
ongga rudou ebriyi gij mar erek eteb fob ojgomu. 
Mar koma orocunc rot oida mimif mita mar koisoisa 
erek Yesus Kristus eita mar fob. Jeska Ofa bera erek 
ebirfaga nou rusnok Mod Ari nomnaga. 

16 Mar insa koma bera erek osnok efaga egens. 
Jeska efaga egens koma efen ofora nomnaga ongga 
emebiedima erek egens ojgomu. Noba ofora koma 
nomnaga rumofijma jeskaseda efaga egens koma 
efen owesa efek nou eita mar fogora eker rot 
oufamofa. Koma tein orocunc rot rusnok Mod Ari 
nomnaga. Jeska erek rua rumofijma noba rudou 
omokorema odudu deika, beda rudou emebriyi gij rot 

teinefa rua rimeita mar koisoisa erek Yesus Kristus 
eita mar. 

17 Erek koma jefeda, didif disisi joug iwa oisouska 
Tuhan ofoka jeskaseda iwa ineita mar erek rusnok 
ongga runororu Allah guru, erek koma jinaga guru. 
Jeska mar ongga rua rusujohu rot bera onofij rua 
oskiyai tein guru. 

18 Rua riker gij motkobah ojgomu jeska rua 
rinejginaga rot eiteij ah ongga oufamofa ongga Allah 
eita gu rusnok ongga rudou okora rot Ofa guru. Rua 
rinejginaga rot eiteij ah koma guru, jeska rudou 
osumsumu osok gij mar ongga tenten ojgomu. Noba 
ribirfaga erek ombrera rot tein ojgomu. 

1? Rua ruku rufos rot mar ongga rudou eftirir keingg 
ojgomu noba mojenen rua rot oskiyai tein jinaga 
guru. Jefeda rua runoin keingg risinsa rudou efesi 
rot mar insa koma jinaga guru, tina rua ruroru mar 
ongga oska ebireira ojgomuja. 

20 Tina mar ongga iwa imfokor rot osok gij Yesus 
Kristus bera erek koma guru. 

21 Jeska iwa ig mar rot Ofa, noba rusnok ruftuftu 
mar osok gij Ofa gu iwa oisouska Ofa efen oga ongga 
tenten ojgomu. 

22 Sis fob rusnok ruftuftu iwa osok gij yeyin iteij ah 
ongga oska ros. Noba rua ruftuftu iwa jeskaseda 
ikikif jeska yeyin mar ongga oska insa koma. Jeska 
iteij ah koma bera ebera rot mar ongga oska jera 
mar ongga ofogog tein. 

?3 Noba rua ruftuftu mar gu iwa jeskaseda iwa ita 
idou efesi ongga osujohu rot mar erek efeinah deika. 
24 Noba rua tein ruftuftu mar gu iwa jeskaseda ija 
erek rusnok ongga efeinah ojgomu. Beda iwa imeita 
mar morototuma erek Allah eita mar. Iwa inja erek 

rusnok ongga rerin mar ongga oska oskiyai tein guru. 
Jeska idou efesi erek ebsi komowa fob. 

25 Jefeda iwa tein inocuwei mar gu yeyin ihujir deika 
guru. Tina iwa yagot rot mar ongga tenten gu rua 
ojgomu. Jeska mimif nomnaga bera mimebiedima 
erek egens oisouska Yesus Kristus fob. 

26 Noba erek iwa yutkonu oska skoita rusnok 
enjgineg, beda inorons rot mar koma ojgomuja 
onjoros itunggom mar ongga oska rot guru. Noba iwa 
inorons rot mar insa koma ah gij idou efesi ojgomuja 
onjoros motu tein guru. Tina iwa isuna rot mar ongga 
oska insa koma ebeirens ojgomu. 

27 Iwa isuna rot ebeirens jeskaseda Bilis eneita 
efekesa nou ocunc mar ongga oska gij idou efesi rot 
guru. 

28 Noba iwa ongga yukoreka mar sis fob, iwa ineita 
mar erek koma deika guru. Tina iwa ifarur rot iskusk 
nou mar ongga iwa icosu rot ojgomu. Noba iwa yufij 
rusnok enjgineg ongga rufojingki tein. 

29 Noba iwa inagot mar rot yuga ongga erek oska 
gu rusnok enjgineg guru. Tina iwa yagot mar rot 
yuga ongga erek eriagamaga ojgomu. Jeska erek 
rua ruhoda rudou efesi rot mar insa koma beda mar 
koma bera omofij rua noba omorocunc rot mar ongga 
oufamofa gu rua tein. 

30 Noba iwa inotunggom mar ongga ereita Efena 
Ebsi Allah odou okumkum rot iwa guru. Jeska erek 
osnok egens oin buk keingg surat rot mar ongga ofa 
anggen rot, beda erek koma tein Allah ombk Efena 
Ebsi jah gu idou efesi jeskaseda orocunc rot mar 
ongga Ofa anggen rot fob. Mar koma bera oida iwa 
imesma eiteij ah ongga efeinah si. Koma bera gij 
mona ongga Tuhan ongksons en. 

31 Jefeda iwa ineita mar rot idou ongga okumkum 
skoita rusnok enjgineg guru. Noba iwa inotkonu oska 
ebeirens rot rusnok enjgineg guru. Noba inohurmei 
mar gu rusnok enjgineg tein guru. Iwa ineita mar 
ongga oska erek koma nomnaga jinaga guru. 

32 Tina ongga oufa ekirsa bera, iwa icunc idou efesi 
ongga ongkoska morototuma ojgomu. Noba iwa 
isuna rot mar ongga oska ongga rusnok enjgineg 
rutunggom skoita iwa. Iwa ita erek mar erek koma 
jeska Allah bera onsuna rot yeyin mar ongga oska 
tein fob. Ofa onsuna rot yeyin mar ongga oska jeska 
iwa iroru Yesus Kristus tein fob. 

1 Iwa bera erek Allah efen efeser ongga Ofa odou 
5 okora rot. Jefeda iwa ireneni rot ahais jeskaseda 
ita mar erek Ofa ojgomu. 

2 Noba iwa ita mar nomnaga rot idou ongga 
omokorema moguma tein. Iwa idou omokorema 
erek Yesus Kristus odou okora rot mimif fogora agos 
tumu mega salib nou mimif. Jeska mar ongga Ofa 
ontunggom koma bera erek mar ongga Ofa orougif 
gu Allah rot. Noba koma erek efen mar ensesa ongga 
ongkoska eteb. Jefeda Allah odou eskeira eteb rot 
tein. 

3 Iwa bera erek Allah efen rusnok. Jefeda enadaij 
nou iwa idou eftirir mekeinggma guru. Noba enadaij 
nou iwa yuckahtah fogora isiri morototuma erek 
oskiyai tein jinaga guru. Noba idou tein enekeben 
keingg yeyin mareibra erek oskiyai tein jinaga guru. 
Jeska mar insa koma bera enadaij nou rusnok ongga 
Kristen guru. 

^Noba iwa tein inagot mar rot yuga ongga 
imahaisentima era inoubder mar ojgomuja tein jinaga 
guru. Tina iwa yagot mar erek ongkoska ongga ereita 

Allah odou eskeira rot iwa ojgomu. Koma bera erek 
iwa yuis oufamofa gu Ofa gij. 

5 Jeska ongga tentenmen bera, rusnok ongga 
rudou eftirir mekeinggma ni, rusnok ongga risiri 
morototuma ni, rusnok ongga rudou ekeben keingg 
rerin mareibra ofoukou ni, (koma erek rua rudou 
os mareibra koma ekirsa jeska Allah), rua koma 
nomnaga bera runoira morototuma jera rusnok 
ongga Allah jera Yesus Kristus ofoka ereij keingg tein 
jinaga guru. 

6 Noba iwa inesiri gu rusnok ongga rudou os 
rurokrusa iwa rot ruga efei jeskaseda iroru rua rot 
rerin mar ongga oska insa koma tein guru. Jeska 
Allah omofra mar okum eteb keingg rusnok nomnaga 
ongga runororu Ofa efen oga guru si. 

7 Erek koma jefeda iwa ibes ifaga jeska rusnok 
nomnaga ongga rutunggom mar erek insa koma 
ojgomu. 

8 Jeska sis fob bera iwa iker gij motkobah ros. Koma 
erek yeyin iteij ah ongga oska. Tina ebeibeyaif bera 
iwa injerek Allah efen rusnok ongga ringker gij eisa 
fob. Jefeda iwa ita mar ongga oufamofa ojgomu, 
erek rusnok ongga ringker gij eisa fob. 

? Jeska rusnok ongga erek koma bera rita mar 
ongga ongkoska ni, rua rita mar ongga erek rusnok 
enjgineg runocunc oida erek oska guru ni, rua rita 
mar ongga erek tentenmen ojgomu ni. Rua koma 
bera erek mega egens ongga er fogora efen efek 
ofoukou noba ongkoska eteb tein. 

10 Iwa ireni rot ahais jeskaseda yeyin idou ebriyi gij 
mar ongga ereita Allah odou eskeira rot ojgomu. 

11 Noba iwa ibes ifaga jeska mar ongga rusnok 
ongga ringker gij motkobah rutunggom ojgomuja 

tein ojgomu. Jeska mar koma bera onofij rua tein 
jinaga guru. Tina ongga oufa bera iwa iroun rua 
skoita Allah efen eisa ojgomu. 

12 Mojen en Didif rot danggot mar osok gij rua 
ongga ringker gij motkobah ros. Jeska mar ongga 
rua rutunggom erek wuswus bera oska efekeifa eteb. 

13 Tina rusnok ongga ringker gij eisa bera 
rutunggom mar ongga oufamofa ojgomu. Noba 
mar ongga oufamofa koma bera ongga orocunc rot 
tomnomna gu rusnok ongga ringker gij motkobah rot 
oida rua rerin mar ongga oska ros. 

14 Jeska Allah efen eisa koma bera orocunc rot mar 
ongga rusnok rutunggom gij motkobah fogora ah 
tomnomna gu rusnok nomnaga. Erek koma jeska 
mar egens gij Mar Efeyi Ebsi bera agot erek kef 
oida, "Iwa ongga yahca ahaingkongka, iwa isba iteij 
noba idebecki jeska yanggos ojgomu. Beda Kristus 
omocunc efen eisa gu iwa." 

15 Erek koma jefeda iwa yut joug idou efesi rot 
yeyin iteij ah ojgomuja. Iwa ineita mar erek rusnok 
enjgineg ongga rudou osumsumu eteb rot ojgomu 
guru. Tina iwa ita mar rot idou ongga ebriyi eteb gij 
mar ojgomu. 

16 Noba gij yeyin mona efekesa insa kef bera iwa 
isejah idou efesi rot iskusk jeskaseda itunggom mar 
ongga oufamofa ojgomu. Jeska gij mona ebeibeyaif 
bera rusnok rutunggom mar ongga ofogog eteb 
ojgomuja. 

17 Jefeda iwa ineita mar jera idou ongga osumsumu 
rot tein guru. Tina iwa ireni rot ahais ojgomu 
jeskaseda idou ebriyi gij mar meidu ongga Allah 
ondou os rot ojgomu. 

18 Noba ibirfaga enerebibei rot mofut efei ojgomuja 
tein guru. Jeska koma bera ongga oroku rusnok 
rudou efesi fogora risiri gij mar ongga oska ojgomuja. 
Tina iwa ita idou ongga ebera rot Efena Ebsi Allah 
ojgomu. 

1? Beda iwa ifesij mar moguma rot yuga ongga 
oufamofa tein ojgomu. Noba mar ongga oufamofa 
koma bera erek mar ongga iwa yuf medemer 
moguma rot jera imfesij moguma rot jeska buku 
Mazmur tein. Iwa ifesij mar ongga ongkoska noba yuf 
medemer erek koma rot idou ongga esitit gu Tuhan. 

20 Noba iwa tein yuis oufamofa gu mifmin mika 
Allah oisouska mifmin Tuhan Yesus Kristus ofoka rot 
mar nomnaga. 

?1 Didif duis gu iwa nomnaga jeskaseda iwa yugif 
moguma ojgomu. Jeska iwa bera ongga yugif gu 
Yesus Kristus rot tenten tein fob. 

22 Iwa ongga yahi igers fob bera yugif gu yeyin 
yahiner ojgomu erek iwa yugif gu Tuhan tein. 

23 Jeska rahiner bera erek ebirfaga nou rerin 
ruhoner. Koma erek Yesus Kristus ongga erek 
ebirfaga nou efen rusnok Mod Ari nomnaga. Noba Ofa 
bera ongga onskotu efen rusnok Mod Ari nomnaga 
ongga erek esinsa efen efaga tein fob. 

24 Jefeda iwa ongga yahi igers fob bera yugif gu 
yeyin yahiner gij mar nomnaga ojgomu. Koma bera 
morototuma erek rusnok Mod Ari ongga rugif gu 
Yesus Kristus ongga erek mifmin ebirfaga rot mar 
nomnaga. 

25 Erek koma tein, iwa ongga yuskotu arja fob bera 
idou okora rot yeyin ihoner ojgomu morototuma erek 
Yesus Kristus odou okora rot efen rusnok Mod Ari 
nomnaga fogora agos tumu mega salib nou rua. 

26 Ofa otunggom mar koma jeskaseda efen rusnok 
Mod Ari nomnaga risma rudou efesi ongga ebsi 
komowa. Noba mei ongga mimif mita baptis gij 
orocunc rot oida mudou efesi bera ebsi komowa fob. 
Noba mar insa koma en oisouska Allah oga ongga 
oufamofa. 

27 Ofa otunggom mar erek koma jeskaseda oroun 
efen rusnok Mod Ari skoita esinsa rot rerin rudou 
ongga ebsi komowa ojgomu. Jeska mar ongga erek 
ahtaboku bera enah gij rudou efesi erek oskiyai tein 
jinaga guru. 

28 Jefeda iwa ongga yuskotu arja fob bera ita idou 
ongga okora rot yeyin ihoner erek koma. Ita idou 
ongga okora rot rua erek idou okora rot isinsa ifaga 
tein ojgomu. Jeska erek osnok egens odou okora rot 
efen mohona, beda ofa ot joug efen mohona koma 
erek ofa ot joug efen esinsa efaga. 

29 Erek koma jeska giskini bera rusnok rineita mar 
ongga oska skoita risinsa rifaga guru, tina rua rut 
joug rerin risinsa rifaga rot iskusk ojgomu. Noba 
rua rita mar ongga erek ongkoska rot risinsa rifaga 
ojgomu. Beda koma tein bera erek Yesus Kristus 
ongga eita mar ongga ongkoska ojgomu gu efen 
rusnok Mod Ari. 

30 Noba mimif ongga rusnok Mod Ari bera erek Ofa 
efen efaga ongga Ofa ot joug rot iskusk tein. 

31Jeska mar egens gij Mar Efeyi Ebsi bera agot erek 
kef oida, "Orna egens eja jeska efen meka jera mosu, 
beda ofa jera efen mohona gegan godou geja erek 
egens." 

32 Noba mar egens koma bera agot rot mar ongga 
tentenmen ojgomu. Tina mar ongga didif danggot rot 

insa koma bera orocunc rot Yesus Kristus jera efen 
rusnok Mod Ari. 

33 Erek koma tina mar insa koma tein bera erek 
orocunc rot iwa ongga yuskotu arja fob. Jefeda 
orofosutut runer ongga runskotu arja fob bera rudou 
okora rot rerin ruhoner insa koma noba rut joug rua 
erek rua rut joug risinsa rifaga tein ojgomuja. Noba 
orofosutut rujager ongga ranghi igers fob tein bera 
rugif gu rerin rahiner rot tenten ojgomu. 

1 Iwa ongga erek iforoker bera yugif gu yeyin iker 

jera isir ojgomu erek rusnok ongga ruroru Tuhan 
rot tenten fob tein. Koma bera erek mar ongga 
tenten ojgomu. Jeska mar ofoka egens ongga Allah 
anggot gu Musa rot sismeni bera erek kef oida, "Iwa 
yugif gu yeyin iker jera isir ojgomu." 

? (6:1) 

3 Noba oisouska mar egens insa koma bera Ofa 
anggen rot mar ofoka egema deika oida, "Yugif gu 
yeyin iker jera isir jeskaseda yeyin iteij ah erek dektek 
ojgomu noba ebera rot mar nomnaga erek adaij nou 
iwa tein." 

^Iwa ongga yeyin iser bera ineyahehir joug iser 
insa koma rot ahais ojgomuja onjoros rudou oska rot 
iwa guru. Tina ongga oufamofa bera iwa isisi joug 
rua noba yuftuftu mar gu rua rot idou ongga ebriyi 
gij mar erek Kristen ongga ruroru Tuhan rot tenten 
fob ojgomu. 

? Didif duis gu iwa ongga irek rusnok ongga rumfij 
rerin ebirfager ojgomuja jeskaseda iwa yufij rua rot 
idou ongga emeesa noba ongga efeneinei rot rua 
ojgomu. Noba iwa ita mar erek koma jera idou ongga 
oitij rot noba ongga onokoja rot guru. Iwa ita mar 

erek koma nou rua morototuma erek iwa ita mar nou 
Yesus Kristus tein ojgomu. 

6 Noba iwa ineita mar erek koma askesi rua riajga 
joug iwa jeskaseda rudou eskeira rot iwa ojgomu 
guru. Tina iwa ita mar insa koma erek rusnok ongga 
rumfij Yesus Kristus jera rudou ongga oitij rot 
jeskaseda iwa ita mar ongga jeni erek Allah odou 
ejginaga rot ojgomu. 

7 Jefeda iwa ita mar nou yeyin ebirfager insa koma 
rot idou ongga eskeiramera ojgomu. Noba iwa ineita 
mar koma erek rusnok ongga rumfij rusnok enjgineg 
ojgomu guru. Tina iwa ita mar erek rusnok ongga 
rumfij Tuhan tein ojgomuja. 

8 Jeska iwa idou ah keingg rot oida Allah emeita 
ofons gu orofosut osnok egens ongga otunggom 
mar ongga oufamofa ojgomu. Koma bera rot rusnok 
ongga rumfij rerin ebirfager jera rusnok ongga rut gu 
risinsa tein. 

? Didif duis gu iwa tein ongga irek ebirfager nou 
yeyin rusnok ongga rumfij iwa tein jeskaseda iwa ita 
mar ongga ongkoska skoita rua tein ojgomu. Beda 
iwa inaha yuga ongga ofogog keingg rua guru. Jeska 
iwa ijginaga rot oida Allah, ongga engker gu mebaga, 
bera erek iwa jera rua rerin ebirfaga tein. Noba Ofa 
onofra osnok egens erek ekirsa jeska rusnok egema 
tein guru. 

10 Jefeda didif dudou os duftuftu iwa rot mar ofoka 
egens dokun deika ongga omoisa rot gij surat kef. 
Didif duis gu iwa jeskaseda iwa ita idou egens jera 
Tuhan Allah rot ahais oisouska Ofa efen owesa efek 
ongga eteb ojgomu. 

1 Beda iwa ira mar nomnaga ongga Allah eita gu 
iwa fob ongga orot joug iwa tein ojgomu. Iwa ira 

mar koma nomnaga jeskaseda gij mona ongga Bilis 
ereneni iwa rot mar ongga ofa ensejah gij odou efesi 
nou iwa fob, beda iwa inesiri gu ofa guru. 

12 Jeska mimif mineremeteima jera rusnok guru. 
Tina mimif miremeteima jera efena ofogog ofoukou 
doska ongga rerin owesa efek eteb, noba ongga 
ringker gij motkobah ojgomuja. Rua rufoka ereij 
keingg mar gij mebaga jera mebif tein. Noba rua 
ruftuftu mar ongga oska gu rusnok rerin ebirfager 
mebif ongga runougif gu Allah guru. 

13 Jefeda iwa ira mar nomnaga ongga Allah eita 
gu iwa fob ongga erek orot joug iwa ojgomu. Iwa 
ira mar koma nomnaga jeskaseda gij mona ongga 
Bilis ereneni iwa, beda iwa imot rot ahais ojgomuja 
onjoros omoisa. Beda iwa inesiri gu ofa jinaga guru. 

1^ Erek koma noba erek tentara egens ongga era 
mekmei ofos erakid okom ofoj sismeni fogora esejah 
nou mona ongga rusnok rimagobuma, beda erek 
koma tein iwa isejah idou efesi ongga ebriyi gij 
Allah oga rot tenten sismeni ojgomu. Noba erek 
tentara egens ergi meisoufa erek kermom joug ofos 
jeskaseda mar ongga ofog enecirej ofa guru, beda 
erek koma tein iwa ita idou ongga efen mar ongga 
oska oskiyai tein guru. Koma bera ongga orot joug 
iwa jeskaseda inesiri gij mar ongga oska deika guru. 

15 Noba erek tentara egens ergi sepatu kermom 
joug okoda jeskaseda ot joug efen okoda, beda erek 
koma tein iwa isejah idou efesi jeskaseda ijoftuftu 
gu rusnok rot Allah efen oga. Jeska Allah efen oga 
insa koma bera ongga eita rusnok riteij ah ongga 
eskeiramera ojgomuja. 

16 Noba erek tentara egens orka efen monska ofos 
ongga ontumba joug esinsa jeskaseda mar ongga 

ofog enecirej ofa guru, beda erek koma tein iwa ita 
yeyin idou ongga ororu Allah rot tenten fob. Koma 
bera orot joug iwa jeska mar ongga Bilis otunggom 
skoita iwa. 

17 Noba erek tentara egens aha efen topi kermom 
joug ebirfaga jeskaseda erek rusnok rubu ofa tina 
enagos guru, beda erek koma tein yeyin iteij ah 
ongga efeinah bera oskotu iwa jeskaseda ineja gu 
mahmei meren guru. Beda erek tentara egens era 
meiteb kelawan jeskaseda eragob mesa, beda erek 
koma tein iwa ira Allah efen oga oisouska Efena Ebsi 
jeskaseda ireseda rot rusnok rerin ruga ongga riretei 
rot iwa. 

18 Bega iwa tein yum iteij rot ahais ojgomuja 
oisouska mar ongga Efena Ebsi oncunc gij idou efesi 
fob. Iwa yum iteij gu Allah ojgomuja jeskaseda Ofa 
ofij iwa ojgomuja. Noba iwa ita idou ongga ensejah 
nou yum iteij rot mar erek koma ojgomuja. Beda 
iwa yum iteij nou Allah efen rusnok nomnaga tein 
ojgomuja. 

1? Noba iwa yum iteij nou didif tein jeskaseda gij 
mona ongga didif disejah nou difesij mar rot Allah 
oga, beda Ofa omocunc mar gu didif gij dudou efesi 
osok gij mar ongga didif dimefesij rot gij mona insa 
koma. Noba iwa yum iteij gu Ofa jeskaseda didif duku 
dufos rot mar ongga didif dimefesij gu rusnok osok 
gij Allah efen oga ongga oufamofa tein. Oga ongga 
oufamofa koma bera ah jejema jeska rusnok sis fob. 

20 Erek koma jeska didif bera osnok egens ongga 
Allah oncunc jeskaseda difesij mar rot Ofa efen oga 
ongga oufamofa. Noba rusnok raha didif gij mod 
oskusk, jeska didif dimfesij rot efen oga insa koma 
fob. Jefeda iwa yum iteij gu Allah nou didif tein 

jeskaseda didif duku dufos noba difesij rot Ofa efen 
oga ongga oufamofa insa koma ojgomu. Jeska koma 
bera erek ofoufem eteb nou didif. 

?1 Mifmin muhuj Tikhikus ongga mudou okora rot, 
bera erek osnok egens ongga emfarur nou Tuhan 
efen oga rot odou ongga ocosu efei ahtah. Ofa 
emefesij rot mar nomnaga ongga encirej didif jah sif 
gu iwa si. Beda iwa imejginaga rot teinefa didif diker 
jah sif. 

22 Didif dumobk ofa skoita iwa jeskaseda ofa efesij 
rot mar insa koma gu iwa. Beda iwa tein idou emerirei 
rot ojgomu. 

23 Didif dum diteij gu mifmin mika Allah jera Tuhan 
Yesus Kristus jeskaseda Ofa eita eiteij ah ongga 
eskeiramera gu iwa jera mifmin muhujir ongga 
Kristen nomnaga. Beda Ofa omofij iwa nomnaga 
jeskaseda iwa iroru Ofa rot tenten ojgomuja fogora 
idou omokorema moguma ojgomuja. 

24 Noba didif dum diteij gu Allah jeskaseda Ofa eita 
oufamofa eteb gu rusnok nomnaga ongga rudou 
okora rot mifmin Tuhan Yesus Kristus rot tenten 
ojgomuja. Ainsoma. 


Filipi 


1 1 Didif Paulus jera Timotius ongga mafij Yesus 
Kristus bera dunogu surat egens kef skoita iwa 
nomnaga ongga ingker gij kota Filipi. Iwa bera irek 
Allah efen rusnok ongga rudou egens jera Yesus 
Kristus fob. Noba magef masa surat egens gu iwa 
ongga erek ebirfager Mod Ari tein jera iwa ongga 
yumfij ebirfager Mod Ari tein. 

2 Didif dum diteij gu mifmin mika Allah jera Yesus 
Kristus ongga erek mifmin Tuhan jeskaseda Ofa 
ocunc efen odou ongga oufamofa rot iwa noba 
jeskaseda Ofa eita eiteij ah ongga eskeiramera gu 
iwa tein. 

3 Gij orofosutut mona ongga didif dum diteij gu 
Allah nou iwa bera didif duis oufamofa eteb gu Ofa 
rot iwa ojgomuja. 

^Noba gij mona insa koma tein bera didif dum diteij 
rot dudou ongga erirei eteb ojgomu. 

? Jeska sis mona ongga iwa inroru Yesus ojgomuja 
onjoros mona deisef tein bera iwa imfesij rot Yesus 
Kristus oga gu rusnok enjgineg morototuma erek 
didif tein dutunggom ojgomuja. 

6 Noba didif dijginaga rot tenten oida mar ongga 
Allah onotunggom gij idou efesi ros bera emecira 
ojgomuja onjoros mar insa koma omoisa rot gij mona 
ongga Yesus ongksons en fob. 

7 Erek koma jeska dudou okora eteb rot iwa. Noba 
Allah bera oncunc efen odou ongga oufamofa skoita 
iwa morototuma jera didif askesi mimif muftuftu rot 
Ofa efen oga gu rusnok enjgineg. Allah oncunc efen 

odou ongga oufamofa gu didif tein gij mona ongga 
didif dingker gu mod oskusk ros, era gij mona ongga 
didif duga eseda rot rusnok enjgineg ongga ranggot 
oida Allah oga bera erek tenten guru tein. 

8 Allah ejginaga rot teinefa didif dudou okora eteb 
rot iwa erek Yesus Kristus esinsa odou okora rot iwa. 

? Didif dum diteij gu Allah jeskaseda iwa idou 
omokorema odudu deika. Erek koma beda iwa idou 
emebriyi ekirsa gij mar ongga Allah ondou os rot 
ojgomu. Fogora idou emejginaga rot teinefa iwa 
intunggom mar nomnaga ongga erek oufamofa 
ojgomu. 

10 Noba oisouska mar insa koma bera idou emebriyi 
gij rot teinefa iwa imeita mar ongga erek ongkoska 
ojgomu. Beda enadaij nou rusnok enjgineg ragot 
oida iwa bera erek rusnok ongga rita mar ongga oska 
jinaga guru. Tina yeyin idou efesi bera erek ebsi 
komowa ojgomuja onjoros mona ongga Yesus Kristus 
ongksons en fob. 

11 Noba Yesus Kristus bera ongga eneita owesa efek 
gu iwa. Ofa eita owesa efek erek koma jeskaseda 
mar nomnaga ongga iwa itunggom gij yeyin iteij ah 
kef bera ororu mar ongga oufamofa jeni erek Allah 
ondou os rot ojgomu. 

1? Edohuji, didif dudou osos jeskaseda iwa ijginaga 
rot oida mar okum ongga ah keingg didif jah sif bera 
eneragou joug rusnok fogora rineg rot Allah oga 
erek koma jinaga guru. Tina ongga tenten bera, mar 
okum insa koma orofij didif fogora rusnok ekirsa 
ruroru Allah oga ogun odudu dokun deika ojgomu. 

13 Jefeda ebeibeyaif raja Kaisar efen tentarer ongga 
runt joug didif jera rusnok enjgineg tein gij kota kef 
bera rijginaga rot didif fob. Koma bera, rua rijginaga 

rot oida rusnok enjgineg raha didif gij mod oskusk kef 
jeska didif duftuftu mar rot Yesus Kristus efen oga. 

14 Noba jeska mifmin muhujir ongga Kristen ringk 
rot teinefa Efena Ebsi Allah bera omfij didif jah sif 
fob, jefeda rua tein rinemeesa rot deika guru. Tina 
rua ruku rufos keinggir ojgomuja fogora ruftuftu rot 
Allah oga erek ekirsa ojgomu. 

15 Noba ebeibeyaif tein, bera rusnok enjgineg rudou 
os ruftuftu mar rot Allah oga jeska rudou ejisei rot 
Didif. Jefeda rua tein ruga eretei didif rot mar insa 
koma ongga didif duntunggom. Tina rusnok rineya 
bera rifesij mar rot Allah oga oisouska rudou ongga 
erek eskeiramera ojgomu. 

16 Rua rita mar koma rot rudou ongga okora nou 
didif, jeska rua rijginaga rot oida didif dingker gij mod 
oskusk insa kef rot Yesus Kristus oga ongga didif 
dimfesij gu rusnok sis fob. 

17 Erek koma tina rua ongga enjgineg insa koma 
ruga eretei didif rot rudou ongga oska skoita didif 
ojgomu. Noba rua ruftuftu rot Allah oga jeskaseda 
rusnok rufra risinsa rufoka erek aksa ojgomu. Rua rita 
mar erek insa koma jeskaseda rurofra okum ekirsa 
keingg didif askesi dingker gij mod oskusk jah sif ros. 

18 Tina skoidu, dudou onokum rot mar ongga rusnok 
insa koma runtunggom skoita didif guru. Jeska erek 
rusnok ruftuftu Allah Oga rot rudou ongga egeka 
era rot rudou ongga eskeira tein, beda mar ongga 
egeka tein bera oufa ojgomu. Jeska ongga ofoufem 
bera rusnok insa koma ruftuftu rot Allah oga osok gij 
Yesus Kristus ojgomu. Noba koma bera ongga eita 
dudou erirei rot. Erek koma tein, dudou eskeira rot 
mar insa koma ojgomuja. 

1? Jeska didif dijginaga rot tenten oida oisouska 
mar ongga iwa yum iteij gu Allah rot, noba oisouska 
owesa efek ongga Efena Ebsi Allah eita bera didif 
dimesma oufamofa eteb gij mar meidu meidu ongga 
encirej didif ojgomu. 

20 Erek koma jeska didif dita dudou ahais noba 
duisum gij Allah rot oida mojenen didif rot mar ongga 
rusnok enjgineg rutunggom skoita didif guru. Erek 
rua ruga ojga rot oida difena ebah era dagos rot tein, 
beda didif dumoku dufos rot ojgomu jeskaseda dufra 
Yesus Kristus efen ofoka erek aksa gij mar nomnaga 
ongga encirej didif ojgomu. 

21 Erek koma jeska didif dusujohu rot oida erek 
difena ebah ros, beda dumofra Yesus Kristus efen 
ofoka erek aksa ojgomuja. Noba erek didif dagos 
tein, beda koma erek oufamofa ekirsa nou didif, jeska 
didif dijeker morototuma jera Yesus ojgomu. 

22 Noba erek didif difena ebah ros, beda didif 
dumotunggom mar egema deika nou Yesus Kristus 
ojgomu. Erek koma tina kenefo bera ongga erek 
oufamofa ekirsa nou didif ei. Didif dinejginaga rot 
guru. 

23 Koma bera, didif disejah dudou egeka rot mar 
insa koma ojgomuja. Didif dudou os dagos fogora 
dijeker morototuma jera Yesus Kristus gu mebaga. 
Jeska koma bera oufamofa eteb ekirsa nou didif. 

24^ Tina ongga ofoufem ekirsa bera difena ebah ros 
jeskaseda dufij iwa ojgomuja. 

25 Erek koma jeska didif dijginaga rot tenten oida 
difena ebah ros noba dimejeker morototuma jera 
iwa deika. Beda didif dumofij iwa deika jeskaseda 
iwa iroru Yesus oga rot ahais ekirsa ojgomuja noba 

jeskaseda iwa tein imeita idou ongga erirei ekirsa rot 
mar insa koma ojgomuja. 

26 Erek koma jefeda yeyin idou efesi emefaga ouka 
eteb rot gij Yesus Kristus erek ekirsa jeska didif diker 
morototuma jera iwa sons fob. 

?/ Ebeibeyaif mar ongga ofoufem bera, iwa ita mar 
ongga ongkoska jeni Yesus Kristus anggot rot sis fob. 
Iwa ita mar erek koma jeskaseda erek didif din skoita 
iwa, era erek didif dingg mar osok gij iwa, beda 
dudou emejginaga rot tenten oida iwa yut joug ahais 
rot idou ongga erek egens ojgomuja. Koma bera erek 
iwa yuin keingg rusnok ongga rukoja Yesus Kristus 
efen oga rot idou egens jeskaseda irocunc rot oida 
Yesus efen oga bera erek tenten ojgomu. 

28 Mar insa koma tein omorocunc rot gu rusnok insa 
koma oida iwa inemeesa rot rua guru. Noba koma 
tein omorocunc rot oida Allah omofra mar okum 
keingg rua tein si. Tina skoita iwa bera Ofa emeita 
eiteij ah ongga ah aibin si. 

29 Jeska Allah oncunc iwa rot odou ongga 
eskeiramera fob jeskaseda iwa iroru Yesus Kristus 
ojgomuja. Noba erek koma tein Ofa oncunc iwa fob 
jeskaseda ita ifera okora nou Yesus. 

30 Noba ebeibeyaif tein iwa ita ifera okora gij 
mar ongga ereneni iwa erek didif dita gij mona 
ongga dingker jah Kota Filipi sis fob, noba erek dita 
ebeibeyaif gij mod oskusk jah sif tein. 

2 1 Iwa yut joug idou efesi rot ahais ojgomu jeska 
yeyin idou bera eja erek egens jera Yesus Kristus 
fob. Noba idou efesi tein eskeiramera jeska Yesus 
Kristus efen odou ongga okora rot iwa. Noba iwa 
idou erek egens jeska Efena Ebsi Allah tein ongga 
engker gij idou efesi fob. Jefeda iwa icunc idou 

ongga oufamofa fogora ita idou ongga omokorema 
ojgomuja. 

? Erek koma tein, didif duis gu iwa jeskaseda mar 
ongga iwa isujohu rot bera erek egens ni, idou 
omokorema ni, idou efesi oitij rot mar ongga iwa 
intunggom erek egens morototuma ni ojgomuja. Mar 
koma bera ereita dudou efesi erek eskeiramera eteb 
rot iwa. 

3 Noba iwa ineita mar egema tein rot idou ongga 
eftirir keingg mar guru, era rot idou ongga yufra 
isinsa ifoka erek aksa gij tein guru. Tina yuin keingg 
isinsa idou efesi noba yufra rusnok enjgineg rufoka 
erek ekirsa jeska iwa ojgomu. 

^Noba idou enefeneinei rot isinsa yeyin iteij ah 
ojgomu guru, tina idou efeneinei rot rusnok enjgineg 
rerin riteij ah tein ojgomuja. 

?Iwa isujohu rot mar morototuma erek Yesus 
Kristus osujohu rot mar erek kef oida, 

6 Gij mona ongga Ofa enen gu mebif enesi, bera 
Ofa tein morototuma erek Allah ojgomu. Erek koma 
tina, Ofa odou enefeneinei rot efen ofoka ongga aksa 
morototuma erek Allah ojgomuja guru. 

7 Tina Ofa aha esinsa ofoka ongga aksa insa koma 
jah, fogora oin keingg esinsa erek osnok egens ongga 
omfij rusnok enjgineg ojgomu. Koma bera, Ofa eja 
erek rusnok giskini ojgomu. 

8 Noba gij mona ongga Ofa eja erek rusnok giskini 
fob, beda Ofa oin keingg esinsa ofoka ekirsa deika 
fogora ougif gu Allah beda Ofa agos. Koma bera, 
rusnok rifena oskereta Ofa, beda Ofa agos tumu 
mega salib rot tein. 

? Erek koma jefeda Allah omfra Ofa efen ofoka erek 
aksa ekirsa jeska mar nomnaga. Noba Allah eita 
owesa efek ongga ekirsa jeska mar nomnaga gu Ofa. 

10 Allah otunggom mar insa koma jeskaseda rusnok 
jera mar nomnaga ongga angh gu mebif ni, mebaga 
ni, jera mar ongga engker gij mebi efesi owohoh ni 
bera rugif gu Ofa ojgomu. 

11 Beda orofosutut rusnok egens egens nomnaga 
rumofra Yesus Kristus efen ofoka aksa fogora ragot 
oida Ofa bera Tuhan ongga ofoka ereij keingg mar 
nomnaga. Noba mar ongga rua rumotunggom insa 
koma bera erek rurofra Allah efen ofoka erek aksa 
tein. 

1? Erek koma jefeda, edohuji ongga dudou okora 
rot, iwa tein yugif gu Allah erek Yesus Kristus ougif gu 
Ofa sis fob. Noba iwa ita mar erek iwa intunggom sis 
fob ojgomuja fogora iroru mar ongga oufamofa erek 
rusnok ongga Allah onsuwa jeska rerin mar ongga 
oska fob. Iwa intunggom mar erek koma sis mona 
ongga didif dingker morototuma jera iwa ros. Tina 
ebeibeyaif bera didif duis gu iwa jeskaseda iwa ita 
mar erek insa koma rot ekirsa deika gij mona ongga 
dingker jera iwa deika tein guru. Iwa ita mar erek 
koma rot idou ongga emesmeesa rot jera idou ongga 
ougif gu Allah askesi iwa iroru efen oga ojgomuja. 

13 Jeska Allah bera ongga eita owesa efek gu iwa 
jeskaseda mar ongga iwa itunggom bera emah jeni 
erek Allah ondou os rot ojgomu fogora iwa imecira 
gij mar insa koma ojgomuja. 

1^Iwa ita mar nomnaga moguma rot yuga ongga 
enerahah rot guru era rot yuga ongga onomosokuma 
rot tein guru. 

1? Tina iwa ita mar ongga oufamofa ojgomu 
jeskaseda enadaij nou rusnok enjgineg rucunc iwa 
erek rusnok ongga rita mar ongga oska jinaga guru. 
Noba iwa ita mar erek insa koma ojgomu jeskaseda 
iwa ijerek Allah efen efeser ongga rudou ebsi komowa 
noba ongga efen mar ongga oska oskiyai tein guru. 
Yeyin idou efesi erek ebsi komowa askesi iwa iker gu 
rusnok ongga rita mar ongga oska ofoukou gu iwa 
rifekesa ros. Beda yeyin iteij ah bera erek eisa nou 
rusnok insa koma ongga ringker gij motkobah ros. 

l6Twa bera erek eisa nou rusnok insa koma jeska 
iwa imfesij rot Allah oga ongga eita eiteij ah ongga 
ah aibin gu rusnok fob. Noba erek iwa ita mar insa 
koma nomnaga, beda didif dudou emefaga ouka eteb 
rot iwa gij mona ongga Yesus Kristus ongksons en 
fob. Jeska koma bera orocunc rot oida mar ongga 
didif dimfarur rot jah gu iwa ifekesa bera erek omfij 
iwa rot tenten fob. 

17 Didif duftuftu iwa jera rusnok enjgineg rot Allah 
efen oga fogora iwa iroru Ofa fob. Erek koma tina 
erek raja Kaisar efen tentarer ongga ragob didif jah 
sif rot ojgomu, beda dedin dugufu ongga otkinaja 
bera erek orocunc rot anggur efei ongga imam 
Yahudi egens eres gij mar ongga ofa orougif gu Allah 
rot omoisa rot. Noba yeyin iteij ah ongga yangha gu 
Allah fob bera erek mar insa koma ongga imam era 
fogora orougif gu Allah. Jefeda didif duis oufamofa 
eteb rot noba dudou efaga ouka morototuma jera 
iwa rot mar insa koma ojgomu. 

18 Frek koma jefeda iwa tein ita idou ongga efaga 
ouka rot ojgomu morototuma jera didif ojgomuja. 

1? Erek Tuhan Yesus ondou os rot beda ai juens 
bera didif dumobk Timotius skoita iwa jeskaseda gij 

mona ongga didif dingg mar jeska ofa, beda dudou 
emefaga ouka rot iwa ojgomu tein. 

20 Didif dumobk ofa jeska dedin rusnok egema 
ongga rudou okora rot iwa morototuma erek didif 
ongga riker jah sif guru. Ofa odou efeneinei eteb rot 
iwa tein. 

21 Tina rusnok jah sif bera rudou efeneinei rot risinsa 
rerin riteij ah ojgomu. Noba rua rudou enefeneinei 
rot mar ongga Yesus Kristus odou efeneinei rot guru. 

22 Tina iwa isinsa ik rot oida mar ongga Timotius 
emfarur rot fob bera erek tenten ojgomu. Jeska ofa 
bera ofij didif gij mona ongga didif dimfesij mar osok 
gij Allah oga rot iskusk fob, erek oforoka egens ongga 
ofij efen meka rot iskusk ojgomu. 

23 Jefeda didif dumobk ofa skoita iwa gij mona 
ongga rusnok ruga ojga rot didif jah sif fob. 

24 Noba didif dijginaga rot fob oida Allah omofij didif 
jeskaseda dektek deika guru, beda didif dumojogog 
iwa deika si. 

25 Noba didif dusujohu rot oida dumobk mifmin 
muhuj Epafroditus sons skoita iwa tein. Sis fob iwa 
yumbk ofa skoita didif jeskaseda ofij didif jah sif. 
Noba ebeibeyaif ofa bera erek dedin edohuj egens 
tein ongga ofij didif rot ahais erek maroska efer 
egens ongga ofij efen ebirfaga rot ahais ojgomu. 

26 Didif dumobk ofa sons skoita iwa jeska ofa odou 
os ejek iwa ebeirens. Ofa tein odou efeneinei rot iwa 
jeska iwa ingg rot oida ofa maren eteb fob. 

?/ Sis fob ofa maren eteb noba doida nou ongga 
anggos rot fob. Tina Allah ocunc efen odou ongga 
oufamofa skoita ofa jefeda ofa enagos guru. Koma 
tein bera erek Allah ocunc efen odou ongga oufamofa 

skoita didif tein jeskaseda mar ongga okum ekirsa 
enah keingg didif deika guru. 

?8 Erek koma jefeda didif dinsejah gij dudou efesi 
rot oida didif dumobk ofa sons skoita iwa jeskaseda 
iwa tein idou erirei eteb rot ofa. Beda didif tein dudou 
emefaga ouka eteb tein jeska iwa idou erirei rot erek 
koma. 

29 Noba gij mona ongga ofa ensaga jah suma fob, 
beda iwa iroun ofa rot idou ongga eskeiramera eteb 
ojgomu. Noba iwa yugif gu ofa jera rusnok enjgineg 
tein ongga rita mar erek ofa ojgomu. 

30 Jeska ofa aha efen eiteij ah nou rusnok enjgineg 
jeskaseda ofij Yesus Kristus ojgomuja. Noba doida 
nou ongga ofa anggos rot mar insa koma askesi 
ofa ofij didif. Noba ofa ontunggom mar insa koma 
oisouska iwa ongga yubk ofa skoita didif sis fob. 

! Erek koma jefeda Edohuji, iwa idou efaga 
ouka rot ojgomu jeska iwa bera injerek egens 
morototuma jera Tuhan fob. Mar ongga didif dunogu 
gij surat egens kef bera erek mar ongga didif dunggu 
rot gu iwa sis fob. Noba didif dudou os disisi joug iwa 
juens deika rot mar insa koma nomnaga, jeska mar 

insa koma bera erek omofij iwa tein si. 

? Jefeda iwa ibes ifaga jeska rusnok ongga 
rutunggom mar ongga ofogog ojgomuja. Jeska rua 
riradgodu rusnok enjgineg rot oida riris rufom mareij 
ofos jeska ojgomu. Noba mar ongga rua rita insa 
koma bera orotunggom rusnok enjgineg rerin riteij 
ah fogora riremesesema. 

3 Rua rusujohu rot oida erek rusnok riris rufom 
mareij ofos jeska, beda koma bera ongga eita rudou 
efesi erek ebsi komowa ahah Allah eiteij, tina guru. 
Jeska mimif ongga muroru Yesus Kristus bera misma 

mudou efesi ongga ebsi komowa ahah Allah eiteij 
rot tenten ojgomu. Noba mimif bera ongga mugif 
gu Ofa oisouska Efena Ebsi ongga engker gij mudou 
efesi fob. Noba mimif bera ongga mifaga ouka rot 
mar ongga Ofa ontunggom nou mimif fob. Noba 
mimif bera munoisum gij mar ongga rusnok risinsa 
rutunggom jeskaseda rita rudou ongga ebsi komowa 
ahah Allah eiteij jinaga guru. 

^Erek rusnok rusujohu rot oida rua ruisum gij 
mar ongga risinsa rutunggom ojgomu, beda didif 
disinsiyai bera dijginaga rot mar insa koma erek 
ekirsa eteb tein. Rusnok rineya ruisum gij rerin rufoka 
era ruisum gij mar ongga risinsa rutunggom ojgomu 
jeskaseda risma rudou efesi ongga ebsi komowa. 
Koma erek tenten ei, beda didif bera erek osnok 
egens ongga dimesma dudou efesi ongga erek ebsi 
komowa ekirsa jeska rua nomnaga. 

? Jeska gij mona ongga ameina onojuj rot didif erek 
mona cinja orfomu fob, beda rusnok riris dufom 
mareij ofos jeska. Noba didif tein dedin dufou ebiedi 
rua ongga Israel. Beda didif dujuj jeska indimowa 
Yahudi ongga ebic Benyamin. Noba didif duroru 
hukum Musa rot ahais ojgomuja, jeska sis fob bera 
didif dudou os duira gij ebic Yahudi egens ongga 
ofoka Farisi. 

6 Didif duroru hukum Musa rot ahais erek koma, 
jefeda didif dufra mar okum keingg rusnok ongga 
ruroru Yesus ojgomuja. Noba didif duroru hukum 
Musa nomnaga rot ahais fogora enadaij nou rusnok 
rucunc rot hukum egema tein ongga dunororu jinaga 
guru. 

7 Gij mona insa koma bera didif duisum gij mar 
insa koma nomnaga jeskaseda disma dudou ongga 

ebsi komowa ahah Allah eiteij. Tina ebeibeyaif didif 
dusujohu rot oida mar insa koma nomnaga bera 
enerek ofoufem deika jinaga guru. Jeska mar ongga 
Yesus Kristus ontunggom nou rusnok fob bera erek 
ofoufem ojgomu. 

8 Koma bera, didif dusujohu rot oida mar meidu 
meidu ongga didif disinsa duntunggom jeskaseda 
disma dudou ongga ebsi komowa ahah Allah eiteij 
bera enerek ofoufem jinaga guru. Jeska mar egens 
ongga ofoufem ojgomu bera oida didif duroru Yesus 
Kristus ongga erek dedin Tuhan ojgomu. Didif daha 
mar insa koma nomnaga jah jeskaseda duroru Ofa. 
Jefeda didif dusujohu rot oida mar ongga enjgineg 
nomnaga tein bera erek maroforu ejeres ongga 
mij jeska ojgomu. Erek koma jeska ebeibeyaif bera 
dudou efesi Kristus oisum gij Yesus ojgomu. 

? Jeska ebeibeyaif bera didif dunosujohu rot oida 
dimesma dudou ongga ebsi komowa oisouska hukum 
Musa deika guru. Tina oisouska dudou ongga ororu 
Yesus Kristus fob bera didif dimesma dudou efesi 
ongga ebsi komowa ahah Allah eiteij ojgomu. 

10 Didif dudou os duisum gij Yesus Kristus rot mar 
nomnaga ojgomu jeskaseda dudou ejerek egens jera 
Ofa ojgomuja. Noba didif dudou os dufij Ofa oisouska 
owesa efek eteb ongga Ofa esma gij mona ongga 
Ofa endebecki jeska anggos fob. Noba didif dudou 
os dita difera okora morototuma erek Ofa eita efera 
okora gij mar ongga Ofa ontunggom sis fob. 

11 Ofa bera anggos fogora edebecki sons. Jefeda 
erek koma tein didif dudou os dagos fogora 
dimedebecki sons erek Ofa si. 

12 Frek koma beda didif dinagot rot oida didif 
bera dita mar erek insa koma nomnaga rot iskusk 

fob guru. Noba didif dinagot rot oida didif dita mar 
nomnaga erek ongkoska eteb fob guru. Tina didif 
duh dudou efesi rot ahais gij mar ongga dimfarur rot 
jeskaseda dudou eja erek egens jera Yesus Kristus 
ojgomuja. Jeska mar insa koma bera ongga Yesus 
Kristus odou os rot gij mona ongga Ofa oncunc didif 
erek osnok egens ongga ororu Ofa. 

13 Edohuji, didif dunosujohu rot oida didif bera 
duntunggom mar nomnaga ongga Yesus ondou os 
rot erek jeni fob guru. Didif dunosujohu rot mar 
ongga didif duntunggom ongga erek ongkoska sis 
fob ojgomuja guru. Tina didif duh dudou efesi rot 
ahais gij fogora dusujohu rot mar ongga angh gij 
mona kahma ojgomu. 

14 Didif duh dudou efesi rot ahais gu Yesus erek 
koma jeskaseda dutunggom mar nou Ofa ojgomuja 
onjoros mona ongga omoisa fob. Beda didif dimesma 
dedin dufons ongga oufamofa eteb jeska Allah gu 
mebaga si. Didif dimesma dufons insa koma jeska 
didif duroru Yesus Kristus rot tenten fob. Noba koma 
bera ongga Allah ondou os rot gij mona ongga Ofa 
oncunc didif sis fob tein. 

15 Erek koma jefeda, mimif nomnaga ongga muroru 
Efena Ebsi Allah rot tenten fob bera musujohu rot 
mar erek insa koma ojgomu. Noba erek rineya jeska 
iwa rusujohu rot mar erek ongga toga, beda Allah 
omocunc mar ongga tenten gu rua gij rudou efesi rot 
Si. 

16 Frek koma tina ebeibeyaif bera mimif mita mar 
nomnaga jeni erek mudou ebriyi gij onjoros mona 
deisef ojgomu. 

17 Edohuji, iwa ita mar jeni erek iwa ingk didif 
duntunggom gij mona ongga dingker morototuma 

jera iwa sis fob. Noba iwa iajga joug rot teinefa 
rusnok enjgineg rita mar jeni erek didif tein, beda iwa 
itunggom mar erek rua tein ojgomu. 

18 Jeska rusnok rufoukou bera rukoja mar ongga 
memef moftuftu rot osok gij Yesus Kristus ongga 
anggos tumu mega salib nou mimif. Noba didif 
danggot rot mar insa koma gu iwa sis fob, tina didif 
dudou os dagot rot mar insa koma gu iwa erek juens 
deika ojgomu. Noba didif dinagot rot mar insa kef 
oisouska dudou efesi ongga ebsi komowa ojgomu. 

1? Tina Allah omofra okum eteb keingg rua rot mar 
insa koma ojgomu. Jeska rua rugif gu mar erek meidu 
meidu ongga rudou efesi eftirir keingg rot ojgomuja. 
Noba mojenen rua rot mar insa koma jinaga guru, 
tina rua risitit risinsa rifaga rot ojgomu. Beda rua 
rusujohu rot mar ongga angh gu mebif ojgomu. 

20 Frek koma, tina mimif mita mar erek rusnok 
ongga rerin monuh ongga angh gu mebaga ojgomu. 
Noba mimif mumom mudou nou mona ongga 
Tuhan Yesus Kristus ongksons en jeska mebaga tein 
ojgomu. Ofa bera ongga onskotu mimif jeska mifmin 
mar ongga oska sis fob. 

21 Beda oisouska Ofa efen owesa efek eteb ongga 
oin keingg mar nomnaga tein, bera Ofa emeita efaga 
ongga efeinah gu mimif ongga morototuma erek Ofa 
efen efaga ongga ongkoska eteb. 

4 1 Erek koma jefeda, edohuji ongga dudou okora 
eteb rot, iwa yut rot ahais gij mar insa koma 
nomnaga oisouska Yesus Kristus ongga ofij iwa 
ojgomuja. Noba didif dudou os diker morototuma jera 
iwa deika. Jeska mar oufamofa ongga iwa intunggom 
bera ereita dudou efesi erirei eteb rot ojgomuja. 

Noba didif dudou efesi bera eskeiramera eteb rot iwa 
tein. 

? Noba didif duis gu Euodia jera Sintike jeskaseda 
gojaga koma goga onomosokuma rot mar guru. 
Jeska goga geita mar ongga oufamofa erek gosnok 
gegeka ongga gororu Tuhan rot tenten fob. 

3 Noba didif duis gu bua Sunsugos, dedin edohuj 
egens ongga odou ocosu efei ahtah, jeskaseda 
bua bufij gojaga insa koma rot mar ongga goga 
omosokuma rot insa koma. Jeska gojaga insa koma 
gomfij didif rot iskusk gij mona ongga didif duftuftu 
mar rot Yesus oga ongga oufamofa jah suma sis fob. 
Goga gofij didif morototuma jera Klemen, noba jera 
dedin edohujir enjgineg tein ongga rudou ocosu efei 
ahtah noba ongga rufij Tuhan Yesus morototuma 
jera didif. Rua insa koma nomnaga bera rerin rufoka 
ongga Allah onggu gij efen buku eiteij ah fob. Jeska 
Allah onggu rot rusnok rufoka nomnaga ongga 
rimesma riteij ah ongga ah aibin. 

^Iwa idou efaga ouka eteb ojgomuja, jeska iwa 
bera erek egens jera Tuhan Yesus Kristus fob! Didif 
dagot mar insa koma juens deika gu iwa oida, iwa 
idou efaga ouka eteb ojgomu! 

5 Iwa icunc rot idou ongga ongkoskamoka skoita 
rusnok nomnaga jeskaseda rua rik rot teinefa yeyin 
idou ongga oufamofa ojgomu. Jeska erek dektek 
deika guru, beda Tuhan Yesus emen si. 

6 Erek koma tein, iwa idou enefeneinei rot yeyin iteij 
ah kef erek oskiyai tein guru. Tina iwa yum iteij gu 
Allah osok gij mar meidu ongga ereneni iwa ojgomu. 
Koma bera, iwa yagot gu Ofa rot mar ongga iwa 
indou os rot ojgomu. Noba gij mona insa koma bera 
yuis oufamofa eteb skoita Ofa tein. 


Filipi 4 976 

7 Beda Allah omofij iwa jeskaseda idou efesi 
eskeiramera ojgomuja. Noba erek iwa idou enebriyi 
gij rot teinefa Ofa eita idou ongga eskeiramera rot 
koisoisa enesi, beda enadaij nou iwa ijekjeka idou 
efesi rot mar egema tein deika guru. Jeska Allah 
emeita mar insa koma nomnaga oisouska idou ongga 
erek egens jera Yesus Kristus fob si. 

8 Erek koma jefeda edohuji, iwa isujohu rot mar 
nomnaga ongga ongkoskamoka ojgomu, noba ongga 
erek mimif misitit Allah rot ojgomu. Koma bera, 
iwa isujohu rot mar ongga erek tenten ni, mar 
ongga rusnok rudou os rot ni, mar ongga oufamofa 
ahah Allah eiteij ni, mar ongga eita rusnok rudou 
eskeiramera rot ni, mar ongga ereita rusnok rudou 
oufamofa skoita iwa rot ni, erek koma ojgomuja. 

? Noba iwa ita mar nomnaga jeni erek iwa imfokor 
gij jeska didif fob, era ongga didif duncunc gu iwa sis 
fob, era ongga iwa ingk oida didif duntunggom fob 
ojgomu. Iwa ita mar erek koma nomnaga ojgomu. 
Noba mifmin Allah, ongga eita mudou efesi ongga 
eskeiramera gu mimif, bera omofij iwa rot si. 

10 Didif disitit gu Tuhan rot iwa jeska sis fob bera 
iwa yumfij didif fogora insa mar skoita didif. Jeska gij 
mona ongga dektek fob bera dinesma mar egema 
tein jeska guru. Erek koma tina ebeibeyaif bera iwa 
incunc gu didif rot oida idou okora rot didif ojgomuja 
ros fogora iwa insa mar koma skoita didif fob. Noba 
didif dijginaga rot oida iwa idou os yufij didif gij mona 
ongga sismeni fob tein. Noba didif dijginaga rot oida 
idou okora rot didif gij mona ongga sis fob tein. Tina 
sis fob bera iwa yeyin mona efekesa nou yufij didif 
enesi. 

11 Didif dinagot rot mar insa kef jeska didif ducosu 
rot mar jeska iwa deika guru. Jeska didif dudou 
eskeira gij mona ongga dedin mar ongga enadaij 
guru, jera mona ongga dedin mar ongga ofoukou ros 
tein ojgomu. 

12 Jeska gij mona juens bera mosona eteb ongk 
didif. Noba gij mona egema deika bera dedin maat 
ofoukou tein. Erek koma tina didif dita dudou ongga 
eskeira gij mona ongga egeka insa koma tein ojgomu. 
Gij mona ongga mosona ongk didif ni, gij mona 
ongga didif dit maat ofoukou ni, gij mona ongga didif 
disma mar ongga oskiyai ojgomu ni, era gij mona 
ongga didif disma mar ongga ofoukou tein ni, koma 
bera dudou eskeira rot mar insa koma nomnaga 
ojgomuja. 

13 Jeska oisouska owesa efek ongga en jeska Yesus 
Kristus bera adaij nou didif dita dudou ongga ahais 
gij mar nomnaga ongga angh gu didif ojgomuja. 

1^ Erek koma tina didif duis oufamofa eteb gu iwa 
jeska ebeibeyaif bera iwa yumfij didif rot mar ongga 
ducosu rot gij mona insa kef ongga mar okum ah 
keingg didif fob. 

15 Noba iwa ongga ingker gij Kota Filipi ijginaga 
rot tein oida, gij mona ongga didif dumftuftu mar 
rot Allah oga gij monuh Makadonia oisa fob fogora 
dinja jeska, beda rusnok ongga Mod Ari egema tein 
bera runofij didif rot mar ongga ducosu rot guri. Tina 
iwa isinsiyai bera ongga yumfij didif rot mar ongga 
duncosu rot gij mona insa koma ojgomu. 

16 Frek koma tein, gij mona ongga didif dingker gij 
Kota Tesalonika ros, beda iwa yumfij didif rot mar 
ongga ducosu rot erek ofosma ofoukou fob. 

17 Didif danggot rot mar insa kef jeskaseda 
diradgodu iwa fogora yufij didif guru. Tina didif dagot 
rot mar erek insa kef jeska didif dudou os rot oida 
Allah eita oufamofa ekirsa dokun deika gu iwa rot 
mar ongga intunggom nou didif fob. 

18 Noba ebeibeyaif bera didif disma mar nomnaga 
ongga iwa insa gu didif sis fob. Jefeda didif dedin 
mar nomnaga ongga erek eteb ekirsa fob, jeska 
Epafroditus bera orka mar insa koma ongga iwa insa 
skoita didif jah sif fob. Noba mar ongga iwa insa 
skoita didif fob bera erek mar ongga efen ensesa 
ongga iwa irougif gu Allah rot. Noba Ofa odou efesi 
eskeiramera eteb rot tein. 

1? Noba Tuhan Allah, ongga didif dugif gu noba 
ongga efen mar ongga ofoukou eteb ekirsa, Ofa 
bera emeita mar nomnaga ongga iwa icosu rot gu 
iwa si. Noba Ofa emeita mar insa koma odou ongga 
eskeiramera eteb rot iwa jeska iwa bera irek egens 
jera Yesus Kristus fob. 

20 Mimif muis oufamofa eteb gu mifmin mika Allah 
ojgomuja gij mona ongga ah aibin tein. Ainsoma. 

21 Didif duisu Allah efen ruforoker nomnaga ongga 
ruroru Yesus Kristus jah suma. Noba rua ongga 
rumfij didif jah sif bera ruisu iwa tein. 

22 Noba Allah efen ruforoker ongga ringker gij kota 
kef tein, jera rua ongga rumfij raja Kaisar gij efen 
mod jah sif tein bera ruisu iwa nomnaga. 

?3 Didif dum diteij gu Tuhan Yesus Kristus jeskaseda 
Ofa eita oufamofa eteb gu iwa ojgomuja. Ainsoma. 

1 1 Didif Paulus, bera ongga dunogu surat egens 
kef. Noba mifmin muhuj Timotius bera ongga ofij 
didif jah sif. Noba didif bera dinja erek Yesus Kristus 
efen rasul egens oisouska Allah odou ejginaga rot. 
Noba didif disa surat egens kef skoita iwa ongga irek 
dedin edohujir gij kota Kolose. Iwa bera irek rusnok 
ongga rerin rudou efesi ongga ebsi komowa noba 
ongga ruroru Yesus Kristus rot tenten ojgomuja. 
Memef mom meiteij gu mifmin mika Allah jeskaseda 
Ofa eita oufamofa eteb gu iwa noba eita eiteij ah 
ongga eskeiramera tein gu iwa. 

? (1:1) 

3 Gij orofosut mona ongga memef mom meiteij nou 
iwa bera memef mois oufamofa eteb gu mifmin mika 
Allah ongga Yesus Kristus efen meka. 

^Erek koma jeska memef meg rot oida iwa iroru 
Tuhan Yesus Kristus rot tenten fob, noba oida iwa 
idou okora rot Allah efen rusnok enjgineg tein 
ojgomuja. 

?Iwa intunggom mar erek koma jeska iwa insejah 
idou efesi rot yeyin ifons ongga Allah ensejah nou 
iwa jah gu mebaga fob. Iwa ingg mar osok gij ifons 
insa koma gij mona ongga iwa inroru Yesus efen oga 
ongga oufamofa fob. 

6 Jeska sis fob rusnok rin skoita iwa noba rimfesij 
rot Yesus oga ongga oufamofa gu iwa, erek rusnok 
rimfesij rot Yesus oga ongga oufamofa gij monuh 
enjgineg tein. Jefeda ebeibeyaif rusnok rufoukou 
gij monuh insa koma nomnaga bera ruroru mar 

ongga oufamofa ojgomu. Mar koma bera erek iwa 
tein intunggom gij mona ongga iwa ingg rot Allah 
efen oga ongga tenten osok gij Yesus Kristus fob. 
Gij mona insa koma bera iwa tein ita idou ongga 
ebriyi gij rot teinefa Allah oncunc efen odou ongga 
oufamofa skoita rusnok ongga rutunggom mar ongga 
oska fob. 

7 Iwa ingg rot Yesus oga ongga oufamofa insa 
koma jeska mifmin muhuj Epafras sismeni fob. Ofa 
tein bera erek osnok egens ongga efarur nou Yesus 
Kristus morototuma jera memef jeskaseda ofij iwa. 
Noba ofa bera ongga mimif nomnaga mudou okora 
rot tein. 

8 Ofa emfesij gu memef fob oida idou omokorema 
oisouska Efena Ebsi ongga engker gij idou efesi 
ojgomuja. 

? Erek koma jefeda askesi mona ongga memef 
mengg rot mar insa koma onjoros mona deisef tein 
bera memef mom meiteij gu Allah nou iwa ojgomuja. 
Memef mom meiteij gu Ofa jeskaseda Ofa ofij iwa 
fogora idou emebriyi gij rot mar ongga Ofa odou os 
rot. Beda oisouska Efena Ebsi bera iwa idou os rot 
mar insa koma nomnaga tein. 

10 Noba memef mom meiteij erek koma jeskaseda 
iwa tein ita mar ongga oufamofa erek rusnok ongga 
ruroru Tuhan efen oga rot tenten ni, noba jeskaseda 
Ofa emeita odou ongga eskeiramera eteb rot iwa ni, 
noba jeskaseda iwa ita mar ongga oufamofa ni, noba 
jeskaseda idou ejginaga rot mar ongga Allah ondou 
os rot erek ogun odudu deika ni, 

11 noba jeskaseda iwa isma owesa efek eteb 
oisouska Ofa efen owesa efek eteb ni, noba jeskaseda 
iwa yuin keingg idou efesi noba yut rot ahais tein gij 


Kolose 1 981 


mar nomnaga ni, noba jeskaseda yeyin idou efesi tein 
bera emefaga ouka rot mifmin Tuhan ojgomuja ni. 

1? Beda iwa imois oufamofa eteb gu Allah jeska Ofa 
oncunc iwa jeskaseda isma ifons ongga Ofa ensejah 
nou efen rusnok nomnaga gu mebaga ojgomu fob. 
Ofa Ofoka ereij keingg mar nomnaga jah suma rot 
odou ongga efesis eteb tein. 

13 Erek koma jeska Allah onskotu mimif jeska Bilis 
ongga ofoka ereij keingg rusnok nomnaga ongga 
ringker gij motkobah ros. Beda Ofa oroun mimif 
skoita efen efesa Yesus Kristus ongga Ofa odou okora 
eteb rot. Jefeda ebeibeyaif Yesus bera ongga ofoka 
ereij keingg mimif fob. 

1^ Noba oisouska Yesus ongga agos tumu mega 
salib nou mimif fob, bera Allah onsuwa mimif jeska 
mifmin mar ongga oska fogora osuna rot mar insa 
koma jeska mudou efesi tein fob. 

15 Rusnok rinek Allah gu riteij jinaga guru. Tina 
Yesus Kristus bera erek orocunc jeni rot Allah nou 
rusnok nomnaga. Noba Yesus bera eker morototuma 
jera Allah gij mona ongga sismeni fob. 

16 Jeska oisouska Ofa bera Allah ontunggom mar 
nomnaga ongga angh gu mebaga jera mar nomnaga 
ongga angh gu mebif tein. Ofa ontunggom mar 
nomnaga ongga mimif minek gu miteij guru jera mar 
nomnaga ongga mimif mik gu miteij tein ni. Ofa bera 
ongga ontunggom rifena ongga efen owesa efek ni, 
ongga rufoka ereij keingg mar ni, noba ongga rerin 
rufoka aksa tein ni. Ofa ontunggom mar insa koma 
nomnaga oisouska Yesus jeskaseda Yesus bera esma 
ofoka ongga aksa ekirsa jeska mar nomnaga. 

17 Erek koma jeska Yesus bera engker rot sismeni 
jeska mar insa koma nomnaga. Noba mar insa koma 

nomnaga ein tumu efen owesa efek jeskaseda riker 
tein. 

18 Noba Ofa bera erek ebirfaga ongga ofoka ereij 
keingg rusnok Mod Ari nomnaga. Jeska oisouska Ofa 
bera rusnok Mod Ari nomnaga risma eiteij ah ongga 
efeinah. Erek koma jeska Ofa bera ongga endebecki 
rot sismeni jeska rusnok nomnaga ongga ranggos 
fob. Ofa endebecki rot sismeni erek koma jeskaseda 
Ofa esinsiyai emeita ofoka ongga aksa ekirsa jeska 
mar nomnaga. 

1? Ofa bera ongga ocunc rot Allah erek jeni tein. 
Noba Allah odou os rot oida mar nomnaga ongga Ofa 
odou ejginaga rot bera ah gij Yesus efen odou efesi 
tein. 

20 Noba Allah oga ojga rot oida oisouska Yesus bera 
Ofa omoroun mar nomnaga ongga angh gu mebaga 
jera mebif tein sons skoita Ofa. Noba oisouska Yesus 
efen ogufu ongga eyah tumu mega salib bera Allah 
eita odou efesi ongga eskeiramera rot sons skoita 
mar nomnaga ongga angh gu mebaga jera mebif 
tein. 

21 Sis fob bera iwa iker erek yesmes jeska Allah. 
Noba mar ofogog ongga angh gij idou efesi bera 
ongga orotunggom iwa erek ofogog ahah Allah eiteij 
tein. 

22 Erek koma tina, oisouska Allah efen efesa ongga 
agos tumu mega salib fob bera Ofa oroun mimif 
nomnaga sons skoita Ofa fob. Ofa otunggom erek 
koma jeskaseda oroun iwa skoita Ofa rot idou ongga 
ebsi komowa, noba jeskaseda enadaij nou rusnok 
enjgineg rucunc iwa erek rusnok ongga rerin mar 
ongga oska ros jinaga guru. 

23 Jefeda iwa iroru Yesus Kristus efen oga rot ahais 
ojgomu. Noba erek idou eneineina gij rot tein guru, 
tina iwa yuisum gij oga ongga oufamofa insa koma 
ojgomuja, beda iwa imesma idou ongga ebsi komowa 
si. Oga ongga oufamofa insa kef bera ongga iwa 
ingg rot sis fob. Noba oga ongga oufamofa insa 
kef bera ongga rusnok runjoftuftu gu rusnok ongga 
ringker gij monuh ofoukou fob. Noba didif bera direk 
osnok egens ongga ofij Yesus Kristus rot oga ongga 
oufamofa insa koma tein. 

24 Ebeibeyaif didif dudou erirei eteb ojgomu jeska 
didif difera okora nou iwa ongga rusnok Mod Ari. 
Noba oisouska koma bera didif dita difera okora gij 
mar ongga Yesus Kristus tein eita efera okora gij nou 
efen rusnok Mod Ari sis fob. Noba rusnok Mod Ari 
insa koma bera erek Ofa esinsa efen efaga tein. Noba 
mar ongga didif duntunggom ongga ereita difera 
okora rot bera doida omoisa fob. 

25 Sis fob bera Allah oncunc didif jeskaseda dufij 
efen rusnok Mod Ari nomnaga fogora duftuftu mar 
osok gij efen oga ongga oufamofa rot ongkas gu iwa 
tein ongga irek Yahudi guru. 

26 Noba sis dojunmeni fob onjoros deisef tein bera 
oga ongga oufamofa insa koma ah jejema jeska 
rusnok nomnaga. Tina ebeibeyaif Allah oncunc rot 
efen oga insa koma gu efen rusnok fob. 

27 Allah oga ojga rot oida Ofa omocunc rot efen oga 
insa koma ongga angh jejema sis fob skoita rusnok 
erek iwa tein ongga Yahudi guru. Noba oga insa 
koma bera agot rot oida rusnok ongga Yahudi guru 
tein rimesma oufamofa eteb jeska Allah si. Iwa ongga 
Yahudi guru tein imeja erek egens morototuma jera 
Yesus Kristus tein. Noba oisouska idou ongga egens 

jera Yesus Kristus fob bera iwa yuisum gij mar ongga 
oufamofa eteb ongga Allah emeita gu iwa tein. 

28 Memef moftuftu mar osok gij Yesus Kristus gu 
rusnok ebic nomnaga tein. Memef moftuftu jera 
meisisi joug rua oisouska modou ongga efesis rot 
jeskaseda moroun rua skoita Allah fogora rua tein 
rita rudou ongga ebriyi gij fob. Beda rua tein rija erek 
egens jera Ofa tein. 

29 Noba didif duh dudou efesi rot ahais beda dug 
dijmeg gij ojgomuja oisouska Yesus Kristus efen 
owesa efek ongga angh gu dudou efesi. 

2 ! Didif dudou os rot oida idou ebriyi gij rot teinefa 

didif duh dudou efesi rot ahais noba dug dijmeg 
gij mar nou iwa jera rusnok enjgineg tein ongga 
ringker gij kota Laodikia jera rusnok enjgineg tein 
ongga rinek didif enesi. 

? Didif dita mar erek koma jeskaseda iwa nomnaga 
ita idou ongga ahais oisouska idou ongga omokorema 
fogora iwa ija erek egens ojgomu. Beda oisouska 
idou ongga erek egens insa koma bera idou emebriyi 
eteb gij rot Allah efen oga insa koma ongga ah 
jejema jeska rusnok sis fob. Allah oga insa koma bera 
osok gij Yesus Kristus ojgomu. 

3 Noba oisouska Ofa bera mifmin mudou ebriyi gij 
rot teinefa Allah efen odou ongga efesis eteb noba 
ongga ebriyi gij mar nomnaga. Sis fob bera rusnok 
rudou enebriyi gij mar insa koma jinaga guru. Tina 
ebeibeyaif mifmin mudou ebriyi gij fob. 

^ Noba didif dagot rot mar insa kef gu iwa jeskaseda 
enadaij nou rusnok enjgineg rurokrusa iwa rot mar 
ongga oska ongga rua ruftuftu gu iwa guru. 

? Noba didif dineker morototuma jera iwa ebeibeyaif 
guru, tina gij dudou efesi bera difeneinei rot iwa 

ojgomuja ros. Erek koma tein, didif dudou erirei eteb 
jeska iwa ita idou ahais erek egens morototuma 
fogora iroru Yesus Kristus rot tenten ojgomuja fob. 

6 Erek koma jefeda, iwa ita mar ongga tenten 
ojgomu erek rusnok ongga rerin rudou egens jera 
Yesus Kristus fob. Iwa ita mar insa koma jeni erek 
rusnok rumftuftu gu iwa osok gij Yesus Kristus ongga 
erek mifmin Tuhan sis fob. 

7 Beda yeyin idou efesi imeja erek ahais odudu 
deika erek mar efej egens ongga eij ofom gij mebi 
efesi odudu deika fogora ahais. Koma bera erek iwa 
isisi joug isinsa idou efesi rot ahais ojgomuja osok 
gij Yesus efen oga ongga rusnok rumftuftu gu iwa 
sis fob. Noba erek rusnok rii mod egens ojgomuja 
onjoros mod koma ot rot ahais fob, beda iwa tein 
yuis oufamofa eteb gu Allah ojgomuja rot mar ongga 
Ofa ontunggom nou iwa fob. 

8 Beda iwa ibes ifaga jeska rusnok ongga rudou 
os rurokrusa iwa jeskaseda iroru mar ongga risinsa 
ruftuftu rot gu iwa ojgomu. Jeska mar koma ongga 
rua ruftuftu rot bera erek tenten guru, noba onofij 
iwa tein jinaga guru. Mar koma bera en jeska rusnok 
mebif rerin erebent ojgomu, noba koma ororu mar 
ongga rusnok rusujohu rot gij rudou efesi tein. Noba 
mar koma bera eretei rot mar ongga Yesus Kristus 
omftuftu sis fob. 

? Didif disisi joug iwa erek insa koma jeska mar 
nomnaga ongga angh gu Allah bera angh gu Yesus 
Kristus tein gij mona ongga Ofa engker gu mebif ros. 

10 Noba iwa tein bera insma eiteij ah ongga efeinah 
noba ongga ebera rot mar ongga oufamofa oisouska 
idou ongga egens jera Yesus fob. Ofa bera efen ofoka 
ongga aksa ekirsa jeska mar nomnaga ongga efen 

owesa efek noba ongga ofoka ereij keingg rusnok 
tein. 

11 Erek koma tein, mar ongga rusnok mebif 
runtunggom erek riris rufom mareij ofos jeska bera 
onosuwa rua jeska rerin mar ongga oska jinaga guru. 
Tina oisouska idou ongga egens jera Yesus Kristus 
fob bera Allah onsuwa iwa jeska yeyin mar ongga 
oska fob. 

12 Jeska gij mona ongga iwa ita baptis gij mei efen 
beda koma erek orocunc rot oida iwa yanggos jeska 
yeyin mar ongga oska morototuma jera Yesus gij 
mona ongga Ofa anggos fob. Beda nou ongga iwa 
indebecki jeska mei efen insa koma fob, beda koma 
tein erek orocunc rot eiteij ah ongga efeinah ongga 
iwa insma morototuma jera Yesus Kristus gij mona 
ongga Ofa endebecki jeska anggos fob. Noba iwa 
isma eiteij ah ongga efeinah insa koma oisouska idou 
ongga ororu rot tenten oida Allah efen owesa efek 
eteb ongga adaij nou. Jeska Ofa bera ongga ofra 
Yesus Kristus jeska anggos fob. 

13 Noba sis fob bera iwa iker gij yeyin iteij ah ongga 
oska ros noba iwa tein inejginaga rot Allah enesi. Gij 
mona insa koma iwa bera erek rusnok ongga ranggos 
noba rah gij moksu fob. Erek koma tina, Allah onsuna 
rot yeyin mar ongga oska jeska idou efesi fob. Jefeda 
koma erek iwa isma eiteij ah ongga efeinah sons 
morototuma jera Yesus Kristus ongga endebecki 
jeska anggos fob. 

1^Sis fob bera iwa ingkirsa rot Allah efen oga 
ojgomuja. Jefeda koma erek yeyin mar ongga oska 
ah gu iwa ros. Noba koma bera ongga eragou joug 
iwa fogora inesma eiteij ah ongga efeinah enesi. Tina 
oisouska Yesus Kristus, ongga rusnok runtob tumu 

mega salib, bera Allah anggot rot oida yeyin mar 
ongga oska insa koma enah gu iwa deika guru. Jeska 
Ofa onsuna rot mar insa koma jeska idou efesi fob. 

15 Noba oisouska Yesus Kristus ongga anggos tumu 
mega salib fob bera Allah oin keingg Bilis fogora 
efen owesa efek enah keingg mimif deika guru. 
Beda oisouska mar insa koma bera Allah ocunc rot 
tomnomna gu rusnok mebif nomnaga rot oida Bilis 
efen owesa efek koma bera ensiri fob. 

16 Erek koma jefeda iwa idou enemeesa guru rot 
rusnok ongga rucunc iwa erek oska rot maat ongga 
iwa int ni, era mar ongga iwa ij tein ni, era jeska 
iwa idou enefaga ouka morototuma jera rua gij rerin 
mona eteb guru ni, era jeska iwa inororu rua gij 
mona ongga rua ruina maat keingg mesta efeinah 
era gij mona ongga rerin ari eteb guru ni. 

17 Mar insa koma nomnaga bera erek hukum rusnok 
mebif rerin ongga orohuhur reirei ojgomu. Yeyin 
hukum insa koma bera eneita eiteij ah ongga efeinah 
gu iwa jinaga guru. Tina hukum koma bera erek mar 
ongga orocunc rot mona ongga Yesus Kristus emen 
ojgomu. Jeska Ofa bera ongga eita eiteij ah ongga 
efeinah gu mimif rot tenten ojgomu. 

18 Erek koma tein, iwa idou enemeesa rot rusnok 
ongga rucunc iwa erek oska jeska iwa inougif gu 
malaikat-malaikat morototuma jera rua tein guru. 
Noba rua rucuwei mar rot oida Allah oncunc mar 
ongga onswos gu risinsiyai ojgomu. Noba rua ruin 
keingg risinsa rufoka gij mar ongga rua ragot jah gu 
rusnok rudou ojgomu, tina gij rudou efesi bera rua 
rufra risinsa rufoka erek aksa ekirsa jeska rusnok insa 
koma ojgomu. 

1? Tina rua insa koma bera rinebiedi morototuma 
jera Yesus Kristus ongga Kristen nomnaga efen 
ebirfaga guru. Noba mimif nomnaga mimebiedima rot 
ahais erek egens noba misma oufamofa tein oisouska 
Ofa efen owesa efek ojgomu. Beda mimif muroru Ofa 
rot ahais odudu deika jeni erek Allah ondou os rot. 

20 Iwa inja erek egens jera Yesus Kristus ongga 
anggos nou mimif fob, jefeda Ofa onsuwa iwa 
jeskaseda inororu erebent ensis ongga en jeska 
rusnok deika guru. Erek koma jefeda teinefa fogora 
iwa iroru erebent insa koma ojgomuja roso. 

21 Jeska iwa iroru erebent ensis ongga agot rot mar 
erek kef oida, "Iwa inagei mar kef guru ni, inet maat 
erek koma guru ni, inahtec mar koma guru ni!" 

22? Jefeda erek iwa iroru mar insa koma ojgomuja, 
beda koma tein onofij iwa jinaga guru. Jeska mar 
koma bera erek rusnok rerin erebent ojgomu. Jefeda 
mar koma nomnaga emeseiseifa jeska mebif ojgomu 
Si. 

23 Erebent insa koma nomnaga agot mar erek kef 
oida, "Rusnok rugif gu malaikat ni, ribes rifaga jeska 
maat ongga erek mar mareij ni, rita rifera okora gu 
risinsa rifaga ni." Noba rusnok ongga ruftuftu rot 
mar insa koma bera rusujohu rot oida rerin rudou 
ongga ebriyi eteb gij mar koma ojgomu. Tina ongga 
tenten bera, mar insa koma nomnaga efen owesa 
efek enadaij nou oin keingg mar ongga oska ongga 
angh gij rusnok rudou efesi jinaga guru. 

1 Iwa insma eiteij ah ongga efeinah morototuma 

jera Yesus Kristus gij mona ongga Ofa endebecki 
jeska anggos fob. Jefeda iwa yuh idou efesi rot 
ongkas jah nou mar ongga angh gu mebaga ojgomu. 

Jeska jah suma bera Yesus Kristus engker desi Allah 
rot efen ofoka ongga aksa eteb fob. 

? Erek koma tein, iwa isujohu rot mar ongga angh 
gu mebaga ojgomuja, noba idou enemeesa rot yeyin 
iteij ah gij mona ongga ebeibeyaif ojgomu guru. 

3 Jeska yeyin mar ongga oska enah gu iwa deika 
guru. Koma erek iwa yanggos jeska mar koma 
fob morototuma jera Yesus gij mona ongga Ofa 
anggos fob. Noba iwa insma eiteij ah ongga efeinah 
morototuma jera Yesus Kristus ongga engker desi 
Allah gu mebaga fob. 

^ Beda gij mona ongga Yesus Kristus, ongga 
eita eiteij ah gu mimif, omorogna keingg rusnok 
nomnaga, beda mimif tein mumorogna keingg rua 
morototuma jera Ofa. Noba mimif tein mimesma 
mufoka ongga aksa eteb morototuma erek Ofa efen 
ofoka ongga aksa. 

5 Iwa ineita mar ongga oska egema tein ongga 
angh gij idou efesi sis fob deika guru. Iwa inockahtah 
morototuma guru ni, inesiri morototuma jera mar 
enjgineg tein guru ni, inodou os itunggom mar 
ongga ofogog guru ni, idou eneftirir keingg mareibra 
ofoukou guru ni. Jeska koma bera erek iwa idou osos 
rot mar insa koma ekirsa jeska rot idou ongga osos 
rot Allah tein. 

6 Iwa ineita mar erek insa koma guru, jeska Allah 
omofra mar okum eteb keingg rusnok nomnaga 
ongga rutunggom mar erek koma si. 

7 Gij mona ongga iwa inororu Yesus Kristus efen 
oga enesi, bera iwa ita mar erek insa koma ojgomuja. 

8 Erek koma tina, ebeibeyaif iwa inororu mar ongga 
oska egema tein deika guru. Iwa idou onotkonu oska 
skoita rusnok enjgineg guru ni, idou onofogog rot 

rusnok enjgineg guru ni, inohurmei mar gij rusnok 
enjgineg guru ni, inahaisent gij rusnok enjgineg guru 
ni, 

? inocuwei mar moguma guru ni. Iwa ineita mar 
insa koma nomnaga deika guru. Jeska iwa bera 
yaha yeyin mar ongga oska nomnaga jah fob. Mar 
koma bera ongga iwa intunggom gij mona ongga iwa 
inororu Yesus Kristus enesi. 

10 Ebeibeyaif bera iwa iker rot yeyin iteij ah ongga 
efeinah fob. Jefeda iwa ita mar ongga ongkoska 
odudu dokun deika erek Allah eita mar ongga 
ongkoska. Noba Allah bera ongga eita eiteij ah ongga 
efeinah koma gu iwa jeskaseda idou ebriyi gij Ofa 
erek odudu deika. 

11 Ofa otunggom mar koma nou iwa nomnaga tein. 
Jefeda rusnok Yahudi tein bera rinekirsa jeska rusnok 
ongga Yunani guru. Noba rusnok ongga riris rufom 
mareij ofos jeska bera rinekirsa jeska rusnok ongga 
rineris rufom mareij ofos jeska guru. Noba rusnok 
ongga rujga jeska rerin monuh bera rinekirsa jeska 
rusodosa ongga ringker gij rusnok koma rerin monuh 
guru. Noba rusnok ongga rut gu risinsa fob bera 
rinekirsa jeska rusnok ongga rumfij rerin ebirfaga 
ojgomuja ros guru. Tina Yesus Kristus bera ongga 
ofoufem eteb nou iwa nomnaga. Noba Ofa bera eja 
erek egens morototuma jera rusnok nomnaga ongga 
ruroru Ofa fob. 

12 Iwa bera erek Allah efen rusnok ongga ebsi 
komowa noba ongga Ofa oncunc fob. Noba Ofa odou 
okora eteb rot iwa. Jefeda iwa idou omokorema 
moguma ni, ita mar ongga erek ongkoska moguma 
ni, yuin keingg isinsa idou efesi moguma ni, noba ita 
mar deci deci moguma ni. 

13 Erek koma noba iwa imofijma ni, isuna rot mar 
ongga oska ongga rineya rutunggom skoita iwa rot 
idou ongga eskeiramera ojgomu ni. Iwa isuna rot mar 
ongga oska insa koma erek Tuhan onsuna rot isinsa 
yeyin mar ongga oska rot odou ongga eskeira fob. 

1^Noba mar egens ongga ofoufem ekirsa bera iwa 
idou omokorema ojgomuja. Jeska koma bera ongga 
ebiedi iwa rot ahais erek ebic egens ojgomuja. 

15 Noba oisouska Yesus Kristus bera iwa ita idou 
ongga eskeiramera moguma. Jefeda iwa ita idou 
ongga eskeiramera moguma erek koma ojgomuja. 
Jeska Allah oncunc iwa fob jeskaseda iwa nomnaga 
ita mar erek koma. Noba iwa tein yuis oufamofa gu 
Allah ojgomuja. 

16 Beda iwa ireni rot ahais jeskaseda idou ebriyi gij 
Yesus Kristus efen oga erek ekirsa deika ojgomuja. 
Noba iwa imoftuftuma jera icunc mar moguma rot 
idou ongga efesis nou ojgomu. Erek koma tein, 
iwa yuf medemer jeska buku Mazmur ni, noba yuf 
medemer ongga erek oroftuftu rusnok ni, noba 
ongga erek orois oufamofa gu Allah tein. 

17 Beda mar nomnaga ongga iwa itunggom jera 
mar nomnaga ongga iwa yanggot rot bera ita mar 
insa koma nomnaga erek rusnok ongga ruroru Yesus 
Kristus rot tenten ojgomu. Noba iwa ita mar erek 
koma askesi iwa yuis oufamofa oisouska Yesus 
Kristus. Noba ois oufamofa gu Allah oisouska idou 
ongga egens jera Tuhan Yesus Kristus fob. 

18 Iwa ongga yanghi igers fob, iwa yugif gu yeyin 
yahiner ojgomu. Jeska koma bera ongga Tuhan 
ondou os rot. 

1? Noba iwa ongga yuskotu arja fob, iwa tein idou 
okora rot yeyin ihoner, noba ita idou ongga eriaga 
skoita rua ojgomu. 

20 Noba iforoker, iwa tein yugif gu yeyin iker jera 
yuser tein ojgomu. Jeska koma bera ongga ereita 
Allah odou eskeira eteb rot iwa. 

21 Noba yuner ongga yeyin iser fob, iwa inoftuftu 
mar rot yuga ongga okumkum eteb skoita rua guru. 
Jeska koma bera ongga orotunggom rudou efesi 
okum eteb rot iwa. 

22 Erek koma tein, iwa ongga erek rusnok ongga 
rumfij rerin ebirfager, iwa yugif gu rua rot mar 
nomnaga ongga rua ranggot rot gu iwa ojgomu. 
Noba iwa ineita mar erek koma gij mona ongga 
rua riajga joug iwa jeskaseda rudou oufa rot iwa 
ojgomu guru. Tina yugif gu rua rot idou ongga erirei 
ojgomuja. Ita mar erek koma jeska iwa idou okora 
rot Tuhan. 

?3 Noba gij mar meidu ongga iwa intunggom, beda 
iwa ita mar insa koma rot idou ongga ocosu efei 
ahtah ojgomu. Jeska mar ongga iwa intunggom insa 
koma bera nou rusnok ojgomu guru, tina mar koma 
ongga iwa intunggom bera nou Tuhan Allah tein. 

24 Iwa ita mar erek koma jeska iwa ijginaga rot oida 
iwa imesma ifons ongga ongkoska eteb jeska Tuhan 
Yesus Kristus. Ofa bera ongga yeyin ebirfaga ongga 
iwa yumfij rot tenten tein. 

25 Tina Allah bera omofra mar okum eteb keingg 
rusnok ororu jeni rerin rita mar ongga oska. Jeska 
Ofa omoga ojga rot rusnok nomnaga ororu jeni 
rerin rita mar ongga oska era rerin rita mar ongga 
oufamofa tein si. 

1 Frek koma tein, iwa ongga irek ebirfager ongga 
4 yeyin rusnok ongga rumfij iwa, iwa tein ita mar 
ongga erek ongkoska gu rua ojgomu, noba iwa 
inorokrusa rua guru. Jeska iwa tein yeyin ebirfaga 
ongga engker gu mebaga. Noba Ofa eyajga joug iwa 
rot mar insa koma tein ojgomuja. 

? Beda iwa tein yum iteij gu Allah ojgomuja. Noba 
iwa yut joug idou efesi rot ahais noba yuis oufamofa 
gu Ofa tein askesi iwa yum iteij gu Ofa. 

3 Beda iwa yum iteij nou didif tein jeskaseda didif 
disma efekesa nou duftuftu mar rot Yesus Kristus 
efen oga ongga angh jejema jeska rusnok enjgineg 
ros. Didif dingker gij mod oskusk insa kef jeska didif 
duftuftu rot Yesus Kristus efen oga insa koma fob. 

^ Jefeda iwa yum iteij nou didif erek insa koma 
jeskaseda duku dufos ojgomu fogora duftuftu mar 
insa koma gu rusnok rot koisoisa. Jeska mar ongga 
didif dimfarur gij bera erek koma. 

? Noba iwa tein ita mar nomnaga rot idou ongga 
efesis eteb gij jeskaseda rusnok ongga runororu 
Yesus Kristus enesi bera rimek yeyin iteij ah ongga 
ongkoska ojgomu. 

6 Erek koma beda iwa tein yagot mar rot yuga 
ongga erek eriaga skoita rusnok enjgineg ojgomu. 
Noba iwa isejah idou efesi nou mar ongga rua rinjeka 
iwa rot jeskaseda iwa iroun mar sons gu rua rot 
iskusk. 

7 Mifmin muhuj Tikhikus bera emefesij rot mar 
nomnaga osok gij didif gu iwa gij mona ongga ofa 
ensaga keingg iwa jah suma. Ofa tein bera osnok 
egens ongga ofij Tuhan Yesus Kristus rot ahais 
ojgomuja. 

8 Didif dumobk ofa skoita iwa jeskaseda iwa ijginaga 
rot memef erek teinefa, fogora idou efaga ouka rot 
tein. 

? Ofa emen morototuma jera Onesimus. Onesimus 
koma bera mefmen mohuj egens tein ongga ororu 
Yesus Kristus rot tenten fob, noba ongga modou 
okora rot tein. Beda gegeka tein bera gemagot rot 
mar nomnaga gu iwa si. 

10 Bega Aristarkus ongga eker morototuma jera didif 
gij mod oskusk kef tein bera oisu iwa. Noba Markus 
ongga Barnabas efen mokosa tein oisu iwa. (Didif 
direjgei iwa sis fob, jeskaseda erek ofa en skoita iwa, 
beda imoroun ofa rot idou ongga oufamofa ojgomu 
tein). 

11 Erek koma tein Yesus, ongga efen ofoka Yustus 
tein, bera oisu iwa. Rusnok Yahudi ongga rufij didif 
jeskaseda ruftuftu rot teinefa Allah ofoka ereij keingg 
rusnok bera rua insa kef ojgomu. Noba rua tein 
rifarur rot Allah oga insa koma erek iskusk ojgomu. 

12 Noba Epafras, ongga ororu Yesus Kristus tein, 
noba ongga en jeska iwa, ofa tein oisu iwa. Ofa om 
eiteij gu Allah nou iwa rot ahais ojgomuja. Ofa om 
eiteij jeskaseda iwa yut joug idou efesi rot ahais ni, 
jeskaseda idou ebriyi gij Yesus Kristus efen oga ni, 
noba jeskaseda iroru mar ongga Allah odou ejginaga 
rot ojgomuja ni. 

13 Noba didif dagot rot tenten oida ofa efarur rot 
ahais nou iwa jera nou Yesus efen rusnok gij kota 
Laodikia jera kota Hierapolis tein. 

1^ Erek koma tein, mifmin muhuj Lukas ongga erek 
dokter, noba ongga mudou okora rot, ofa jera Demas 
tein goisu iwa. 


Kolose 4 995 


15 Erek koma beda didif tein duisu mifmin muhujir 
ongga ruroru Yesus Kristus gij kota Laodikia jera 
mifmin mohuj Nimfa jera rusnok nomnaga ongga 
rumohoturuma gij ofa efen mod. 

16 Beda nou ongga rusnok rik surat kef fogora 
rimfesij gu iwa ongga Kolose nomnaga fob, beda iwa 
isa surat kef skoita Yesus efen rusnok ongga ringker 
gij kota Laodikia jeskaseda rua rik fogora rifesij rot 
gu rusnok jah suma tein. Erek koma tein, gij mona 
ongga rusnok Laodikia risa surat ongga didif dunggu 
gu rua skoita iwa fob, beda iwa tein ik fogora ifesij 
rot gu yeyin rusnok jah Kolose tein. 

17 Noba iwa isisi keingg Arkhipus jeskaseda ofa 
efarur rot mar ongga Tuhan oncunc gu ofa onjoros 
omoisa fob. 

18 Didif Paulus bera dira disinsa ditma durogu keingg 
mar ongga duisu iwa rot insa kef. Noba iwa inodou 
ofoj joug rot oida didif dingker gij mod oskusk kef ros 
guru, tina yum iteij gu Allah nou didif. Noba Didif tein 
dum diteij gu Allah jeskaseda Ofa eita oufamofa eteb 
gu iwa. Ainsoma. 

1 1 Didif Paulus jera dedin edohujirga Silas gonu 
Timotius bera monogu surat egens kef gu iwa 
ongga irek rusnok ongga Allah efen noba ongga iroru 
Tuhan Yesus Kristus tein gij kota Tesalonika. Memef 
mois gu Allah jeskaseda Ofa eita oufamofa eteb gu 
iwa noba jeskaseda iwa imesma eiteij ah ongga 
ongkoska jeska Allah. 

2 (1:1) 

3 Orofosut mona ongga memef mom meiteij gu 
Allah beda memef mom meiteij gu Ofa nou iwa tein. 
Noba memef mesitit gu Ofa jeska mek iwa, tina yeyin 
ita mar ongga erek ongkoska ojgomuja fob. Koma 
erek iwa irocunc rot oida iwa iroru Yesus rot tenten 
fob. Noba iwa idou okora rot rusnok enjgineg fogora 
yumfij rua tein fob. Noba iwa tein yunt joug idou 
efesi rot ahais fob, jeska iwa ijginaga rot tenten oida 
mifmin Tuhan Yesus Kristus bera omoksons en si. 

^ Memef mejginaga rot oida Allah odou okora eteb 
rot iwa fob, jefeda Ofa oncunc iwa erek efen rusnok 
tein fob. 

? Memef mejginaga rot mar insa koma fob, jeska 
memef bera ongga manggot rot Allah oga ongga 
oufamofa gu iwa gij mona ongga sismeni. Noba 
mar insa koma bera enen jeska mar ongga memef 
mesinsa monsujohu rot ojgomu guru. Tina memef 
mejginaga rot tenten oida mar ongga manggot insa 
koma gu iwa fob bera en jeska Efena Ebsi Allah 
ojgomu. Iwa ijginaga rot oida gij mona ongga memef 

mengker morototuma jera iwa, beda motunggom 
mar erek mofij iwa ojgomu. 

6 Iwa iroru jeni mar ongga memef moncunc gu iwa, 
jefeda rusnok enjgineg rita efera okora eteb gu iwa 
rot fob. Noba iwa iroun mar ongga memef manggot 
gu iwa gij mona insa koma rot idou ongga efaga 
ouka eteb. Efena Ebsi Allah bera ongga eita idou 
ongga efaga ouka eteb rot fob. 

7 Jeska iwa ita mar erek insa koma fob, jefeda rua 
ongga Kristen gij monuh Makedonia jera monuh 
Akaya bera rik fogora rua tein ruroru jeni mar ongga 
iwa intunggom tein. 

8 Iwa bera erek rusnok sismeni ongga rimfesij 
rot Allah oga ongga oufamofa gu rusnok enjgineg 
fob, jefeda oga insa koma bera enja jah monuh 
Makedonia jera monuh Akaya tein. Noba iwa iroru 
Yesus oga rot ahais fob jefeda rusnok rufoukou rifesij 
moguma rot mar koma rejrej monuh ofoukou fob. 
Jefeda ebeibeyaif enadaij nou memef mefesij mar rot 
iwa gu rusnok rineya deika guru, jeska rua rijginaga 
rot iwa fob. 

? Rusnok insa koma nomnaga rifesij moguma rot 
teinefa iwa iroun memef gij mona ongga sismeni 
fob. Rua rifesij moguma rot teinefa iwa ingkikif jeska 
yeyin mar ongga oska ongga iwa yugif gu sis fob 
fogora in skoita Allah noba yugif gu Ofa ojgomu. 

10 Rua rifesij moguma rot oida iwa yum idou 
nou mona ongga Yesus Kristus ongksons en jeska 
mebaga. Yesus koma bera Allah efen efesa ongga Ofa 
omfra jeska anggos fob. Ofa bera ongga omoskotu 
mimif nomnaga jeska mar okum ongga emen. 

2 1 Edohuji, iwa isinsa ijginaga rot fob oida gij mona 
ongga memef monjogog iwa bera mar ongga 
memef montunggom gu ifekesa enerek rourou guru. 

?Iwa ijginaga fob oida gij mona ongga memef 
meneja skoita iwa enesi, beda memef mejeker jah 
kota Filipi fog. Beda rua ongga kota Filipi rita mar 
okum ongga ereneni memef rot, noba rua ruga 
oruh memef tein. Rusnok rufoukou ongga rita mar 
okum skoita memef, tina Allah eita owesa efek gu 
memef jeskaseda menemeesa rot guru. Jefeda 
memef manggot rot efen oga ongga oufamofa gu 
iwa ojgomuja. 

3 Memef monoftuftu iwa rot modou ongga 
eredemdemi mar eneya jeska iwa jinaga guru. Noba 
memef monocuwei mar jeska iwa tein jinaga guru. 

^Noba memef tein menagot mar ongga oroku 
rusnok rudou efesi fogora risitit mofoka tein guru. 
Tina memef mefesij mar gu rusnok jeni ongga Allah 
oncunc fob ojgomu. Ofa oncunc memef jeskaseda 
mejefesij rot efen oga ongga oufamofa insa koma 
gu rusnok enjgineg tein. Noba Ofa ejginaga rot mar 
nomnaga ongga mimif musujohu rot gij mudou efesi 
tein fob. 

> Iwa isinsa tein ijginaga rot fob oida memef monoga 
efei jeska iwa guru. Noba memef menedemdemi mar 
egema gij modou efesi erek mohca mareibra era fifi 
jeska iwa guru. Allah esinsa ejginaga rot oida koma 
bera erek tenten ojgomu. 

6 Memef menefesij rot Allah oga gu iwa jeskaseda 
iwa era rusnok enjgineg tein rugif gu memef rot 
ojgomu guru. Memef bera erek rasul jefeda adaij nou 
memef mocunc mar ofoukou skoita iwa ojgomu, tina 
meneita mar erek koma guru. 

7 Tina memef moncunc modou ongga eriagamaga 
gu iwa erek ojaga egens ongga ofij efen efesa rot 
odou ongga eriagamaga tein. 

8 Memef modou okora eteb rot iwa, jefeda memef 
moftuftu iwa rot Allah oga ojgomuja. Noba memef 
tein moh modou rot ongkas skoita iwa jeskaseda 
mofij iwa gij mar enjgineg tein ojgomuja. 

? Iwa isinsa ijginaga rot oida gij mona ongga memef 
mengker jera iwa beda memef mefarur rot ahais 
ojgomuja jeskaseda meita maat jera meisoufa tein. 
Gij mona insa koma bera memef mefarur orofosut 
mona jera motu tein jeskaseda misma mar insa koma 
fogora monois gu iwa rot mar insa koma jinaga guru. 

10 Gij mona insa koma bera memef meker gu iwa 
ifekesa rot modou ongga ebsi komowa noba memef 
meneita mar ongga oska egema tein guru. Jefeda 
enadaij nou rusnok egema tein rucunc memef erek 
oska guru. Iwa isinsa tein ik joug memef rot mar insa 
koma fob. Noba Allah tein ek rot mar insa koma fob. 

11 Memef meita mar jera iwa rot ongkoskamoka 
erek orna egens ongga eita mar gu efen efesa rot 
ongkoskamoka ojgomu. 

1? Memef modou okora rot iwa, jefeda memef mofij 
iwa rot modou ongga eteb noba meisisi joug iwa rot 
ahais tein. Memef montunggom mar erek insa koma 
jeskaseda iwa yut joug iteij ah erek ongkoska jeni 
ongga Allah ondou os rot. Ofa bera ongga oncunc 
iwa erek efen rusnok ongga Ofa ofoka ereij keingg. 
Noba iwa imesma ifoka ongga aksa morototuma jera 
Ofa gij mona kahma tein si. 

13 Beda memef mois oufamofa eteb gu Allah tein, 
jeska gij mona ongga memef menjefesij rot Allah 
oga gu iwa, beda iwa ig rot iskusk noba iroun efen 

oga insa koma rot idou ongga eskeiramera. Noba 
gij mona insa koma tein iwa iroun oga insa koma, 
jeska iwa ijginaga rot oida oga koma bera enen jeska 
rusnok ongga giskini ojgomu guru. Tina iwa iroun 
oga insa koma jeska idou ororu oida koma bera Allah 
efen oga ongga tenten fob. Noba koma bera tenten 
ojgomu, jeska Allah ofij iwa ongga iroru efen oga rot 
tenten ojgomuja. 

14 Edohuji, mar okum ongga angh keingg iwa bera 
enah gu iwa isinsiyai ojgomu guru. Tina mar okum 
angh keingg rusnok nomnaga ongga ruroru Yesus 
Kristus gij monuh Yudea tein. Rusnok Yahudi bera 
rita mar okum insa koma gu iwa fob. Erek koma tein, 
rusnok Yahudi bera rita mar okum gu rua ongga 
ruroru Yesus Kristus gij monuh Yudea tein. 

15 Rusnok Yahudi bera ongga ranggob nabi-nabi 
ongga sis fob, noba rua tein bera ongga runtob 
Yesus tumu mega salib fob. Noba rua rua tein bera 
ongga rita mar okum keingg memef tein fob. Rua 
rucunc rudou ongga ofogog skoita rusnok enjgineg 
tein ojgomuja. Jefeda Allah odou eneskeira rot rua 
jinaga guru. 

16 Rua rutunggom mar ongga oska ofoukou skoita 
memef jeskaseda menefesij rot Allah oga ongga 
eita eiteij ah ongga efeinah gu rusnok ongga erek 
Yahudi guru tein. Jefeda koma orocunc rot oida rerin 
mar ongga oska erek ofoukou doska fob. Jefeda 
ebeibeyaif Allah omofra mar okum eteb keingg rua 
rot si. 

17 Edohuji, sis fob bera memef menja jeska iwa 
nou mona ongga dektek guru. Tina gij mona insa 
koma bera memef mosujohu rot iwa ojgomuja. Noba 

gij mona insa koma bera memef mereni rot ahais 
jeskaseda moksons skoita iwa deika fog. 

18 Memef modou os eteb jeskaseda moksons skoita 
iwa. Noba didif Paulus direni jeskaseda duksons 
ojgomuja, tina Bilis eragou joug moroju fogora 
monoksons skoita iwa enesi. 

19 Jeska didif dik, tina iwa iroru Yesus rot tenten 
fob. Noba koma ereita modou efaga ouka eteb rot. 
Jeska gij mona ongga Yesus ongksons en fob, beda 
memef moisum gij Ofa rot oida Ofa emeita mefmen 
mofons ongga ongkoska eteb rot si. Beda Ofa omofra 
mefmen mofoka erek aksa morototuma jera iwa tein. 

20 Iwa bera iroru mar ongga memef moftuftu rot 
tenten fob, jefeda memef modou emefaga ouka 
eteb gij mona ongga mimif nomnaga misma mufoka 
ongga aksa morototuma. 

1 Memef mereneni jeskaseda menja skoita iwa, 
tina guru. Jefeda memef mosujohu rot oida 
memef meker gu mesinsa gij kota Atena ojgomu. 

2 Tina memef mobk mefmen mohuj Timotius skoita 
iwa. Ofa bera mefmen mohuj egens ongga ejefesij 
rot Allah efen oga gu rusnok enjgineg tein. Ofa en 
skoita iwa jeskaseda eisisi joug iwa fogora imororu 
Yesus rot tenten deika ojgomuja. 

3 Ofa omoftuftu iwa erek koma jeskaseda gij mona 
ongga mar okum ereneni iwa deika, beda iwa imot 
rot ahais gij ojgomuja. Noba iwa isinsa ijginaga rot 
oida mar okum insa koma bera en oisouska Allah 
odou ejginaga rot fob. 

^ Gij mona ongga memef men skoita iwa deika fob, 
beda memef memagot gu iwa rot oida mar okum 
ereneni mimif nomnaga si. Noba ebeibeyaif iwa ik rot 
oida mar okum insa koma bera ereneni mimif fob. 

? Erek koma jefeda didif dumbk Timotius skoita iwa 
jeska didif dudou efeneinei eteb rot iwa ojgomuja. 
Noba didif dudou os dijginaga rot oida iwa iroru 
Yesus rot ahais ojgomuja ros ei era gurei. Jeska didif 
dimeesa rot oida iwa insiri gu Bilis fogora inororu 
Yesus rot ahais deika guru. Beda mar ongga memef 
moftuftu gu iwa enja eseiseifa, tina guru. 

6 Erek koma, tina ebeibeyaif Timotius ongksons en 
skoita memef jah sif fob. Noba ofa emfesij gu didif 
rot oida iwa iroru Yesus rot tenten ros noba idou 
omokorema ojgomuja. Ofa emfesij gu didif rot oida 
iwa idou oubsaha rot memef tein, noba iwa idou os 
ik memef deika tein morototuma erek memef modou 
os mek iwa deika tein. 

7 Mar ongga Timotius emfesij gu memef osok gij 
iwa bera ereita modou efesi erek ahais gij mar ongga 
memfarur ojgomuja fob. Jefeda erek mar ongga 
okum ereneni memef tein, tina memef mog mejmeg 
gij ojgomu. 

8 Ebeibeyaif memef meita modou ahais jeska iwa 
iroru Yesus rot tenten ojgomuja fob. 

? Jefeda memef mois oufamofa eteb gu Allah jeska 
iwa iroru Ofa rot ahais ojgomuja. Noba koma bera 
ongga ereita modou ongga efaga ouka eteb rot 
ojgomuja. 

10 Gij orofosutut mona jera motu tein bera memef 
mom meiteij rot ahais gu Allah nou iwa. Memef mom 
meiteij erek koma jeskaseda memek iwa deika fogora 
moftuftu iwa gij mar ofoukou egema dokun deika 
ongga emeita idou ahais rot tein si. 

11 Memef mois gu mifmin mika Allah jera mifmin 
Tuhan Yesus Kristus jeskaseda Ofa omofij memef 
fogora meja skoita iwa deika. 

12 Noba memef mois gu Allah jeskaseda Ofa omofij 
iwa fogora idou omokorema odudu dokun deika 
ojgomuja tein. Koma morototuma erek memef ongga 
modou okora eteb rot iwa. 

13 Noba memef mom meiteij gu Ofa jeskaseda gij 
mona ongga mifmin Tuhan Yesus Kristus ongksons 
en jera efen rusnok ongga ebsi komowa fob, beda 
iwa imot jah Allah odou rot idou ongga ebsi komowa 
eteb tein si. Ofa onocunc iwa erek rusnok ongga rerin 
mar ongga oska jinaga guru. 

1 Edohuji, sis fob memef moftuftu iwa rot teinefa 
4 iwa ita iteij ah ongga ongkoska noba ongga ereita 
Allah odou eskeiramera rot fob. Noba onjoros mona 
deisef bera iwa intunggom koma rot iskusk fob. 
Tina ebeibeyaif memef mois rot modou efesi eteb 
oisouska Yesus ofoka gu iwa jeskaseda iwa itunggom 
mar erek insa koma odudu dokun deika ojgomuja. 

? Jeska iwa ijginaga rot mar nomnaga ongga memef 
moftuftu oisouska Tuhan Yesus efen owesa efek gu 
iwa sis fob. 

3 Allah ontunggom iwa irek rusnok ongga rudou 
ebsi komowa. Noba Ofa ontunggom koma oisouska 
Ofa odou ejginaga rot fob. Noba Ofa odou os rot 
jeskaseda iwa inesiri morototuma guru. 

^Noba Ofa odou os jeskaseda iwa orofosut osnok 
egens egens yut joug isinsa yeyin ifaga fogora yeyin 
ifaga ongga ebsi komowa ojgomuja. 

5 Iwa inockahta rot rujager era runer enjgineg guru. 
Jeska rusnok ongga runougif gu Allah guru bera rita 
mar erek koma ojgomuja. 

6 Jefeda didif dagot skoita iwa oida inotunggom 
mar ongga oska rot yeyin ihujir fogora inockahta rot 
rerin ruhoner tein erek koma jinaga guru. Memef 

meyahehir joug iwa rot mar insa koma sis fob. Jeska 
Tuhan Allah omofra mar okum eteb keingg rusnok 
nomnaga ongga rita mar erek koma si. 

7 Jeska Allah onotunggom rusnok jeskaseda risiri 
morototuma erek koma guru. Tina Ofa ontunggom 
rusnok jeskaseda riker gij riteij ah rot rudou ongga 
ebsi komowa ojgomu. 

8 Jefeda idu ongga okoja mar ongga memef 
moftuftu insa koma fob, beda koma erek ofa okoja 
Allah oga ojgomu. Allah bera ongga eita Efena Ebsi 
gu rusnok. 

?Iwa idou omokorema ojgomu jeni erek Allah 
esinsa omftuftu gu iwa fob, jefeda enadaij nou 
memef moftuftu iwa rot mar insa koma deika guru. 

10 Noba iwa idou okora rot yeyin ihujir nomnaga 
ongga ringker gij monuh Makedonia tein. Tina memef 
mois gu iwa jeskaseda idou okora rot rua odudu 
dokun deika ojgomuja. 

11 Iwa yuh idou efesi rot ahais ojgomu jeskaseda 
iker gij yeyin iteij ah kef rot eskeiramera ojgomuja. 
Noba iwa inoromohohuma jera rusnok enjgineg rerin 
mar ongga ebireira guru. Tina ongga oufamofa bera 
ifarur gij isinsa yeyin mar ojgomu. Noba idou eneskes 
rot mar ongga imfarur gij guru, tina ifarur rot ahais 
ojgomu. Memef momftuftu iwa rot mar insa koma sis 
fob. 

1? Jefeda iwa itunggom mar erek koma jeskaseda 
rusnok ongga runororu Yesus guru rumougif gu iwa 
rot, noba iwa inoisum gij rusnok enjgineg rot mar 
tein guru. 

13 Edohuji, memef modou os jeskaseda iwa tein 
ijginaga rot osok gij rusnok Kristen ongga ranggos 
fob. Beda idou onoubsaha rot rua insa koma deika 

guru. Jeska rusnok ongga runoisum gij Yesus guru 
bera rerin rudou osumsumu rot rusnok ongga 
ranggos fob. Jefeda rua ribisa rot rusnok insa koma 
ojgomuja. 

1^ Mimif mudou ororu rot tenten oida Yesus anggos 
noba efena ebah sons fob. Jefeda mimif mudou ororu 
rot tenten oida Allah omofra Kristen nomnaga ongga 
ranggos fob fogora rumororu Tuhan Yesus gij mona 
ongga Ofa ongksons en si. 

15 Tuhan Yesus esinsa anggot rot mar insa koma 
sis fob. Jefeda ebeibeyaif memef magot gu iwa tein 
rot oida, rusnok ongga rifena ebah gij mona ongga 
Yesus Kristus ongksons en fob bera runokag rot rua 
ongga ranggos fob guru. Tina rua ongga ranggos fob 
bera rumokag rot mimif ojgomu. 

16 Gij mona insa koma malaikat egens ongga ofoka 
aksa bera emagerir mar rot oga eteb. Beda rusnok 
rimeg mar egens erek manghi mei oga. Beda Tuhan 
omojuj jeska mebaga gu mebif. Beda rusnok ongga 
ragos gij mona ongga rua ruroru Yesus fob bera 
rimedebecki jeska ranggos rot sismeni. 

17 Beda mimif ongga mifena ebah ros gij mona 
insa koma bera mumosok jah mebaga fogora mimif 
nomnaga mumorodosu Yesus gij mocgoj ofog tein. 
Beda mimif miker morototuma jera Tuhan nou mona 
ongga ah aibin ojgomuja. 

18 Frek koma jefeda iwa ira oga insa kef iremeisisi 
joug moguma ojgomu. 

! Edohuji, iwa isinsa ijginaga rot mar insa koma 

nomnaga fob. Iwa ijginaga rot oida mona insa 
koma bera emen si, noba rot mar nomnaga ongga 
omorogna keingg rusnok gij mona insa koma fob. 

Jefeda enadaij nou memef moftuftu iwa gij surat 
egens kef rot mar insa koma deika guru. 

? Jeska iwa ijginaga rot oida Yesus omorogna keingg 
rusnok nomnaga ebeirens erek osnok egens ongga 
oukoreka mar orogna keingg rusnok ebeirens gij rerin 
mod. 

3 Gij mona ongga rusnok ragot oida, "Mimif miker 
rot ongkoskamoka ojgomu. Mar okum egema tein 
enecirej mimif guru," beda ainsa koma tein mar okum 
eteb emesiri keingg rua si. Erek ojaga egens ongga 
efaga okum noba ainsa koma tein etei ejmeg okora 
rot efesa, beda erek koma tein, rusnok rimek mar 
okum esiri keingg rua ebeirens. Noba rua runosuwa 
jeska mar insa koma jinaga guru. 

^Tina iwa inerek rusnok ongga ringker gij motkobah 
ros guru. Jefeda iwa inofos graga gij mona ongga 
Yesus emen guru erek rusnok ongga rufos graga 
gij mona ongga osnok egens oira gij rerin mod 
jeskaseda rukoreka mar ongga rerin. 

?Iwa nomnaga bera irek rusnok ongga ringker gij 
eisa fob. Iwa ineker gij motkobah deika guru. Iwa 
yuira gij Yesus efen eisa fob. 

6 Erek koma jefeda enadaij nou mimif mita mar 
erek rusnok ongga runot joug risinsa rot iskusk 
guru. Mimif mineita mar erek rusnok ongga ribirfaga 
erebibei rot mofut efei tein guru. Tina mimif mut joug 
mudou efesi rot ahais noba musujohu rot koisoisa 
jeskaseda minsejah nou mona ongga Yesus Kristus 
omoksons en ojgomu. 

7 Nou motu bera rusnok rahca noba rij mofut efei 
onjoros ribirfaga erebibei rot ojgomu. 

8Tina mimif bera muira gij eisa fob. Jefeda mimif 
musujohu rot koisoisa ojgomu fog. Erek tentara 

egens orka efen monska ofos ongga ontumba 
jeskaseda ot joug esinsa, beda mimif tein muroru 
Allah oga rot tenten noba mudou omokorema 
ojgomu, jeska koma bera ongga ot joug mimif. Noba 
erek tentara egens oisum gij efen topi besi ongga 
ergi joug ebirfaga, beda mimif tein muisum gij Allah 
ojgomu jeskaseda Ofa emeita eiteij ah ongga efeinah 
gu mimif. 

? Allah onocunc mimif jeskaseda ofra mar okum 
keingg mimif guru. Tina Ofa oncunc mimif jeskaseda 
misma eiteij ah ongga efeinah oisouska Yesus Kristus. 

10 Yesus bera agos nou mimif jeskaseda gij mona 
ongga Ofa ongksons en fob, beda mimif mimesma 
eiteij ah ongga efeinah fogora miker morototuma 
jera Ofa. Koma rot rua ongga ranggos tein noba rot 
rua ongga rifena ebah ros tein gij mona insa koma. 

11 Noba Ofa efen rusnok nomnaga ongga rifena 
ebah era ranggos fob bera rimesma mar insa koma 
gij mona ongga Ofa ongksons en fob si. 

12 Edohuji, memef modou os mois gu iwa jeskaseda 
iwa yugif gu rusnok ongga rimfarur rot ahais gu 
ifekesa noba ongga ruftuftu iwa jeskaseda iroru 
Yesus rot tenten. 

13 Yugif gu rua noba idou okora eteb rot rua 
jeska rua rimfarur gij mar ongga erek ofoufem nou 
iwa. Noba iwa iker rot idou ongga eskeiramera 
morototuma ojgomu. 

1^ Edohuji, memef mois gu iwa jeskaseda iwa yagot 
joug rusnok ongga rudou eskes rot mar ojgomu. 
Noba isisi joug rusnok ongga runowesa efek gij 
mar guru. Noba yuftuftu rua ongga runororu Yesus 
rot ahais enesi jeskaseda runotunggom mar ongga 
oska guru. Noba yuin keingg idou efesi rot rusnok 

nomnaga fogora ita mar rot idou ongga eriagamaga 
ojgomu. 

15 Noba iwa inesesa mar okum sons skoita rusnok 
ongga rita mar okum gu iwa jinaga tein guru. Tina 
ita mar ongga oufamofa moguma ojgomuja. 

l6Twa ita idou ongga erirei gij mar nomnaga 
ojgomuja. Noba yum iteij gu Allah ojgomuja tein. 
Beda yuis oufamofa eteb gu Ofa rot mar nomnaga. 
Allah odou os jeskaseda rusnok nomnaga ongga 
rudou egens jera Yesus rita mar erek insa koma 
ojgomuja. 

17 (5:16) 

18 (5:16) 

19 Iwa ineretei rot mar ongga Efena Ebsi Allah 
otunggom gij rusnok rudou efesi guru. 

20 Noba ineita idou ongga oska rot mar ongga 
rusnok enjgineg rimfesij oisouska mar ongga Allah 
oncunc gu rua gij rudou efesi tein guru. 

21 Twa ig rot mar insa koma ojgomu, fogora iwa 
imek rot oida mar koma bera erek tenten era gurei. 
Beda iroru mar ongga tenten ojgomu. 

22 Noba iwa ibes ifaga jeska mar ongga oska 
ojgomuja. 

?3 Memef mois gu Allah, ongga eita eskeiramera 
gu rusnok jeskaseda Ofa ofij iwa fogora imeita mar 
nomnaga rot idou ongga ebsi komowa. Memef mois 
gu Ofa jeskaseda Ofa omot joug yeyin idou efesi 
jera ifaga tein fogora Ofa omocunc iwa erek rusnok 
ongga rerin mar ongga oska oskiyai tein guru gij 
mona ongga Yesus Kristus ongksons en fob. 

?4 Allah bera ongga enjeka iwa erek efen rusnok 
fob. Jefeda Ofa tein omofij iwa gij mar insa koma 

si. Jeska Ofa omotunggom mar nomnaga ongga Ofa 
anggen gu rusnok fob si. 

25 Memef mois gu iwa jeskaseda yum iteij nou 
memef tein. 

26 Noba yagei yitma morototuma erek irocunc rot 
oida iwa imokosama oisouska Yesus Kristus fob. 

27 Didif duis gu iwa oisouska Tuhan ofoka jeskaseda 
iwa ifesij surat egens kef gu rusnok nomnaga ongga 
ruroru Yesus jah suma tein. 

28 Didif duis gu mifmin Tuhan Yesus Kristus 
jeskaseda Ofa eita oufamofa eteb gu iwa ojgomuja. 
Ainsoma. 


2 Tesalonika 


1 1 Didif Paulus jera dedin edohujirga Silas gonu 
Timotius bera monogu surat egens kef gu iwa 
ongga iroru Yesus Kristus Kristus gij kota Tesalonika. 
Iwa bera injerek mifmin mika Allah jera mifmin Tuhan 
Yesus efen rusnok fob. 

? Memef mois gu mifmin mika Allah jera Tuhan 
Yesus Kristus jeskaseda Ofa ocunc efen odou ongga 
oufamofa eteb gu iwa, noba jeskaseda iwa isma iteij 
ah ongga eskeiramera ojgomuja. 

3 Egohuji, memef mesitit mar gu Allah rot iwa 
ojgomuja. Memef modou os motunggom erek koma 
jeska memef mek, tina iwa iroru Yesus Kristus rot 
idou ongga ahais odudu dokun deika ojgomuja. Noba 
iwa idou omokorema rot tenten odudu deika tein 
ojgomuja fob. 

^ Jefeda gij mona ongga memef monjogog rusnok 
ongga ruroru Yesus gij monuh enjgineg tein, beda 
memef mofra yeyin ifoka erek oufamofa skoita rusnok 
insa koma. Memef magot gu rua oida, "Erek rusnok 
rita mar ongga ofogog skoita rua ongga Tesalonika 
fogora mar okum ereneni rua ojgomuja, tina rua rut 
rot ahais gij mar insa koma noba rua ruroru Yesus rot 
tenten ojgomuja." 

? Mar insa koma bera orocunc gu mimif nomnaga 
rot oida mar ongga Allah oga ojga rot rusnok bera 
erek tenten ojgomu. Jefeda Ofa omoga ojga rot oida 
iwa imoira jera rusnok ongga Ofa ofoka ereij keingg 
Si. Jeska iwa yut rot ahais gij mar ongga ereneni iwa 
ojgomuja. 

6 Mar nomnaga ongga Allah otunggom skoita 
rusnok bera erek edeider ojgomu. Beda ofa emesesa 
mar ongga okum sons skoita rusnok ongga rita mar 
ongga okum skoita iwa fob si. 

7 Noba ofa omofij iwa gij mar okum ongga ereneni 
iwa fogora imeker keingg ifonskos rot si. Noba Ofa 
omofij memef tein gij mona ongga Tuhan Yesus 
ongksons jeska mebaga gij mah ongga eisa eteb jera 
efen malaikat-malaikat ongga efen owesa efek eteb 
tein. 

8 Beda Ofa omofra mar okum eteb keingg rusnok 
nomnaga ongga runougif gu Allah guru jera rusnok 
nomnaga ongga runororu efen oga ongga oufamofa 
osok gij mifmin Tuhan Yesus Kristus guru tein si. 

? Rua insa koma rimesma mar okum eteb fogora 
rimeseiseifa rot gij mona ongga ah aibin ojgomuja. 
Tuhan emekemeji rua jeska Ofa rot ahais fogora 
rinek Ofa efen ofoka aksa jera efen owesa efek eteb 
deika guru. 

10 Ofa omotunggom mar insa koma gij mona ongga 
Tuhan Yesus ongksons en fob. Gij mona insa koma 
Ofa efen rusnok ongga rudou ebsi komowa omofra 
efen ofoka erek aksa eteb. Noba rua nomnaga ongga 
ruroru efen oga rot tenten fob bera rudou emeskeira 
eteb rot Ofa si. Noba iwa ongga kota Tesalonika 
bera rimeita idou efesi ongga eskeira morototuma 
gij mona insa koma tein. Jeska iwa iroun mar ongga 
memef moftuftu gu iwa sis fob. 

11 Erek koma jefeda memef mom meiteij gu Allah 
nou iwa ojgomuja jeskaseda Ofa omocunc iwa erek 
efen rusnok ongga ruroru efen oga rot tenten fob. 
Jeska Ofa bera ongga enjeka iwa jeskaseda ija erek 
efen rusnok fob. Beda oisouska Ofa efen owesa efek 

bera Ofa omofij iwa gij mar nomnaga ongga iwa 
itunggom oisouska idou ongga ororu Ofa rot tenten 
fob. 

12 Memef mom meiteij rot mar erek insa koma 
jeskaseda gij mona ongga rusnok enjgineg rik mar 
ongga oufamofa ongga iwa intunggom fob, beda rua 
rumofra Tuhan Yesus ofoka erek aksa eteb rot. Noba 
koma bera emecira jeni mifmin Allah jera Tuhan 
Yesus Kristus oncunc odou ongga oufamofa skoita 
iwa fob. 

2 1 Edohuji, memef modou os magot mar gu 

iwa osok gij mona ongga mifmin Tuhan Yesus 
Kristus omoksons en deika. Gij mona insa koma bera 
Allah omohoturu mimif nomnaga jeskaseda miker 
morototuma jera Ofa. 

2 Tina rusnok enjgineg ranggot rourou oida Yesus 
Kristus bera ongksons en fob ojgomu. Rua ragot oida 
Allah oncunc rot mar insa koma gu rua gij rudou 
efesi fob. Noba rineya tein ragot oida memef bera 
monggu rot mar insa koma tein gij mefmen surat 
egens fob. Tina koma bera tenten guru. Jefeda iwa 
idou enemeesa rot mar ongga rucuwei rot insa koma 
guru. 

3 Gij mona ongga rusnok rudou os rurokrusa iwa 
osok gij mar insa koma, beda iwa inororu rerin 
ruga insa koma jinaga guru. Jeska mar ofoka egeka 
bera emecira rot sismeni fog, beda Yesus Kristus 
omoksons en si. Mar ofoka egeka koma bera erek 
kef: Rusnok rufoukou rumokoja Allah noba rudou 
eskes rot efen oga. Beda osnok egens ongga eretei 
rot Allah oga nomnaga omorogna si. Sis fob Allah 
ensejah nou eij ofa gij mahmei meren. 

^Ofa emeretei rot mar nomnaga ongga Allah 
ontunggom fob. Noba Ofa emeretei rot mar nomnaga 
ongga rusnok runtunggom gij mona ongga rua rugif 
gu Allah tein. Beda ofa omofra esinsa efen ofoka erek 
aksa ekirsa jeska Allah ofoka fogora ofa omoira gij 
Mod Allah beda ocunc esinsa erek Allah ojgomu. 

?Iwa ijginaga rot fob oida didif dimfesij rot mar insa 
koma gu iwa gij mona ongga didif dingker jera iwa 
ros. 

6 Noba ebeibeyaif iwa ijginaga rot mar ongga 
eragou joug osnok egens ongga ofogog insa koma 
jeskaseda onorogna enesi. Mar koma eragou joug 
ofa jeskaseda ofa orogna gij mona ongga Allah oga 
eris rot ojgomu. 

7 Erek koma tina Bilis, ongga orokrusa rusnok erek 
wuswus jeskaseda rudou okoja Allah, bera otunggom 
mar koma ojgomuja fob. Tina Ofa ongga eragou joug 
osnok egens ongga ofogog insa koma bera emagei 
ofa onjoros mona ongga Allah oga eris rot. Beda Ofa 
omosuwa osnok egens koma 

8 fogora rusnok rimek ofa si. Noba gij mona ongga 
Tuhan Yesus ongksons en rot owesa efek eteb fob, 
beda Ofa emera awesi efeni orofc osnok ongga 
ofogog egens insa koma fogora ofa emesiri gu Yesus 
ojgomu. Beda ofa emeseiseifa ojgomuja. 

? Erek koma, tina sismeni bera osnok egens ongga 
ofogog insa koma omorogna rot owesa efek eteb 
ongga ofa esma jeska Bilis. Beda ofa omocunc 
rot mar onswos ofoukou ongga orokrusa rusnok 
rufoukou fogora rudou oubsaha eteb rot ofa noba 
rumororu ofa tein. 

10 Ofa emera mar ongga ofogog fogora orokrusa 
rusnok ongga rimeja jah mahmei meren ojgomu. Rua 

rimeseiseifa jeska rua rukoja Allah oga ongga tenten, 
noba runodou os jeskaseda Allah oskotu rua jeska 
rerin mar ongga oska guru. 

11Jefeda Allah omobk mar egens gu rua gij rudou 
efesi jeskaseda rua ruroru mar ongga osnok egens 
insa koma ocuwei rot ojgomu. 

1? Beda rusnok nomnaga ongga rungkoja Allah oga 
ongga tenten noba ongga rudou os ruroru mar ongga 
ofogog insa koma bera rimesma mar okum eteb 
jeska Allah si. 

13 Edohuji ongga Allah odou okora rot, orofosut 
mona bera memef mois oufamofa eteb gu Allah rot 
iwa. Jeska gij mona ongga sismeni bera Allah ocunc 
iwa jeskaseda oskotu iwa jeska yeyin mar ongga 
oska. Noba Ofa ontunggom koma oisouska Efena 
Ebsi ongga eita idou ongga ebsi komowa fob. Noba 
mar insa koma nomnaga en oisouska idou ongga 
ororu efen oga ongga tenten fob. 

1^ Noba ofa enjeka iwa jeskaseda isma mar insa 
koma oisouska mar ongga memef moftuftu gu iwa 
sis fob. Ofa ontunggom mar koma jeskaseda iwa 
tein imesma ifoka ongga aksa eteb morototuma jera 
Yesus Kristus. 

15 Erek koma jefeda edohuji, iwa yut rot ahais gij 
mar nomnaga ongga memef momftuftu gu iwa jera 
mar nomnaga ongga memef monggu gij surat-surat 
gu iwa ojgomuja. 

16 Memef mom meiteij gu mifmin Tuhan Yesus 
Kristus jera mifmin mika Allah, ongga odou okora 
eteb rot mimif ni, ongga eisisi joug mimif ni, noba 
ongga ofij mimif oisouska odou ongga oufamofa rot 
mimif ni jeskaseda muisum gij ofa rot mona ongga 
ah aibin ojgomuja. 

17 Memef mom meiteij gu Ofa jeskaseda Ofa 
emeisisi joug iwa gij idou efesi noba eita owesa efek 
gu iwa fogora imeita mar ongga oufamofa noba 
imefesij rot mar ongga oufamofa tein ojgomuja. 

1 Edohuji, nou ongga memef mogu mar rot 

omoisa gij surat egens kef bera memef mois gu 
iwa jeskaseda iwa yum iteij gu Allah nou memef tein. 
Iwa yum iteij gu Ofa jeskaseda Tuhan oga ongga 
memef moftuftu rot bera omorok mokcin rusnok 
rufoukou egema dokun deika ojgomuja. Noba yum 
iteij jeskaseda rusnok ongga ringg rot Tuhan oga 
insa koma rumougif gu oga koma morototuma erek 
iwa yugif gu gij mona ongga sismeni fob. 

? Noba iwa yum iteij gu Tuhan jeskaseda Ofa 
omoskotu memef jeska rusnok ongga rutunggom 
mar ongga ofogog skoita memef tein. Jeska rusnok 
rineya ongga runororu Allah oga rot tenten jinaga 
guru. 

3 Erek koma tina, Tuhan emeita mar nomnaga 
ongga Ofa anggen rot sis fob si. Noba Ofa emeita 
owesa efek gu iwa fogora omot joug iwa jeska Bilis 
ongga ofogog eteb si. 

^ Memef moisum gij Tuhan rot oida iwa bera incira 
gij mar ongga memef moftuftu gu iwa sis fob. Noba 
iwa imecira gij mar insa koma nou mona kahma tein 
Si. 

? Memef mom meiteij gu Tuhan jeskaseda Ofa 
omofij iwa fogora idou emebriyi gij rot teinefa Ofa 
odou okora eteb rot iwa. Noba memef mom meiteij 
gu Ofa jeskaseda iwa imeita idou ahais gij mar okum 
ongga ereneni iwa morototuma erek Yesus Kristus 
eita odou ahais gij mar ongga ereneni Ofa sis fob. 

6 Edohuji, memef magot rot gu iwa oisouska Tuhan 
Yesus Kristus ofoka oida iwa ibes efaga jeska yeyin 
ihujir ongga rufora ogug joug rerin mar ongga 
rimfarur rot, noba ongga runororu mar ongga memef 
momftuftu gu iwa sis fob guru. 

7 Jeska iwa isinsa ijginaga rot teinefa iwa inroru 
mar nomnaga ongga memef moncunc gu iwa sis fob 
ojgomu. Gij mona insa koma bera memef monofora 
ogug rot askesi mengker gu ifekesa ros guru. 

8 Memef menet rusnok enjgineg rerin maat rourou 
guru. Tina memef mengk maat insa koma jeska 
rua fogora memet. Noba memef mog mejmeg 
noba mefarur orofosut mona jera motu jeskaseda 
monoisum gij iwa rot maat jera meisoufa egema tein 
guru. Jeska memef modou os mofij iwa gij mar insa 
koma ojgomu. 

? Memef meneita mar erek insa koma jeska enadaij 
nou memef moisum gij iwa rot mar insa koma guru. 
Jeska adaij nou memef mois rot mar koma gu iwa 
ojgomu. Tina memef meita mar erek insa koma 
jeskaseda morocunc gu iwa rot teinefa rusnok rifarur 
rot iskusk ojgomu. 

10 Jeska gij mona ongga memef mengker jera iwa 
ros, bera memef magot rot gu iwa oida, "Erek osnok 
egens ofora ogug fogora enefarur rot mar ongga 
ofa ocosu rot guru, beda iwa ineita maat gu ofa tein 
guru." 

11 Memef modou os magot rot mar ofoka egens insa 
koma gu iwa jeska memef meg rot oida rineya jeska 
iwa bera rumfora ogug joug mar ongga rimfarur gij 
ojgomuja. Mar egens ongga rua rita rot iskusk bera 
ruh rufonoknok gij rusnok enjgineg ojgomu. Tina 
koma bera onoufa guru. 

1? Memef mois gu rua noba magot rot oisouska 
Tuhan Yesus Kristus ofoka jeskaseda rua insa koma 
rineita mar erek koma deika guru, tina rifarur rot 
iskusk nou maat ongga rimet ojgomu. 

13 Noba memef mois gu iwa ongga iroru Yesus oga 
rot tenten fob jeskaseda iwa ineita idou ongga eskes 
rot mar ongga oufamofa ojgomu, tina iroru mar insa 
koma rot ahais ojgomuja. 

14 Noba iwa inoromohohuma jera rusnok ongga 
rukoja mar ongga memef memfesij rot gij surat kef 
ojgomu guru. Iwa ita mar erek insa koma jeskaseda 
mojenir rot mar ongga runtunggom fob. 

15 Noba iwa inocunc rua erek mesa ongga ofogog 
guru. Tina iyahehir joug rua erek yeyin ihujir ongga 
ruroru Yesus fob tein ojgomu. 

16 Tuhan Allah bera ongga eita eiteij ah ongga 
eskeiramera gu rusnok nomnaga. Noba memef 
mois gu Ofa jeskaseda Ofa emeita eiteij ah ongga 
eskeiramera gu iwa ojgomuja, noba jeskaseda Ofa 
emeker joug iwa tein ojgomuja. 

17 Didif Paulus disinsa dugu mar insa kef gu iwa. 
Noba didif dugu mar erek kef gij surat nomnaga 
ongga didif disa skoita rusnok fob. Koma bera ditma 
efeb insa kef ojgomu. 

18 Memef mom meiteij gu mifmin Tuhan Yesus 
Kristus jeskaseda Ofa ocunc efen odou ongga 
oufamofa eteb gu iwa nomnaga. Ainsoma. 


1 Timotius 


1 1 Didif Paulus bera dunogu surat egens kef. Didif 
direk rasul egens ongga dufij Yesus Kristus. Didif 
dijerek rasul egens jeska Allah, ongga eita eiteij ah 
ongga efeinah gu mimif, noba Yesus Kristus ongga 
mimif muisum gij, bera oncunc didif erek koma. Didif 
dugu surat egens kef gu bua Timotius ongga dijeka 
erek dedin edesa, jeska bua buroru Yesus Kristus rot 
tenten fob. Didif duis gu mifmin mika Allah jera Yesus 
Kristus ongga erek mifmin Tuhan, jeskaseda Ofa eita 
oufamofa eteb gu bua, noba jeskaseda ofa odou 
okora rot bua noba eita eiteij ah ongga eskeiramera 
eteb gu bua ojgomuja. 

2 (1:1) 

3 Timotius, didif dudou os rot oida bua biker gij kota 
Efesus erek didif duis gu bua sis mona ongga dingker 
gij monuh Makedonia ros. Didif dagot erek koma 
jeska rusnok rineya gij kota Efesus bera ruftuftu mar 
ongga erek tenten guru. Bua biker gij kota koma 
jeskaseda bagot joug rua osok gij mar insa koma 
ojgomu. 

^ Bagot joug rua jeskaseda rua rinefesij mar 
ofoukou osok gij rerin mahteyi ojgomuja tein, era 
jeskaseda rua rinedibdib rot rerin rufou ebiedi tein 
ojgomuja guru. Jeska mar koma bera orotunggom 
rusnok rudou erebibei rot ojgomu, noba koma onofij 
rua jeskaseda riker joug rusnok enjgineg tein ongga 
ruroru Allah jinaga guru. 

? Didif dinagot rot mar erek kef jeskaseda rusnok 
insa koma rita rudou ongga ebsi komowa noba 

eskeira fogora rutunggom mar ongga erek tenten 
ojgomu. Beda rua rumororu Yesus oga rot tenten 
tein noba rua rudou omokorema tein. 

6 Tina rineya jeska rua bera ringkikif jeska mar 
ongga oufamofa insa koma fob. Jefeda mar ongga 
rua rifesij moguma rot bera onofij rua jinaga guru. 

7 Rua rutunggom mar erek insa koma jeska rua 
rudou os rija erek ebirfager ongga ruftuftu rot hukum 
Musa gu rusnok Mod Ari. Tina rua risinsa rudou 
enebriyi gij mar ongga rua ruftuftu rot guru. Noba 
rua rusujohu rot oida rudou efesis gij mar insa koma 
fob, tina guru. Jeska rua rudou eineina gij mar ongga 
rua risinsa ranggot rot gu rusnok insa koma ojgomu. 

8 Erek koma, tina mimif mijginaga rot oida hukum 
ongga Musa anggot rot jeska Allah bera ongkoska rot 
rusnok ongga ruroru hukum insa koma rot tenten 
ojgomu. Tina rusnok rineya bera runoftuftu osok gij 
hukum insa koma rot tenten guru. 

? Mimif tein mijginaga rot oida Allah eneita hukum 
insa koma jeskaseda ofra mar okum keingg rusnok 
ongga rudou ebsi komowa guru. Tina Ofa eita hukum 
koma jeskaseda ofra mar okum keingg rusnok ongga 
rutunggom mar ongga oska ongga ekirsa rot hukum 
Musa fogora rukoja Allah tein. Rua runougif gu Allah 
guru, noba rua rita mar ongga oska ojgomuja. Jefeda 
Allah omofra mar okum keingg rua ongga runororu 
mar ongga erek Ofa odou os rot guru. Rua runot joug 
rudou efesi rot Allah oga guru, tina rua ragob rerin 
riker jera riser tein. Noba rua ragob rusnok enjgineg 
tein. Jefeda rua rimesma mar okum jeska Allah si. 

10 Ofa omofra mar okum keingg rusnok ongga risiri 
morototuma ni, runer ongga raha rerin ruhoner jah 
noba rudou ockahtah rot runer enjgineg ojgomu ni, 

rua ongga ragei rusnok rourou jeskaseda ruhu rua 
gu rusnok enjgineg ni, rusnok ongga ruhurmei mar 
rourou gij rusnok egema ni, rusnok ongga rucuwei 
mar gij rusnok enjgineg ni, jera rusnok enjgineg tein 
ongga runtunggom mar ongga ekirsa rot hukum 
Musa tein si. 

11 Mar ongga didif duftuftu insa koma bera en jeska 
Allah oga ongga oufamofa, noba mimif nomnaga 
misitit Ofa rot. Noba Ofa oncunc didif jeskaseda 
dijefesij rot efen oga insa koma gu rusnok enjgineg 
fob. 

1? Didif duis oufamofa eteb gu Tuhan Yesus 
kristus, jeska Ofa odou eredi didif fogora omfra didif 
jeskaseda duftuftu mar osok gij efen ofoka gu rusnok 
enjgineg. Ofa bera eita owesa efek gu didif fogora 
didif duftuftu mar gu rusnok erek koma. 

13 Sis fob bera didif danggot mar ongga oska eteb 
rot Yesus. Gij mona insa koma didif dufra mar okum 
keingg rusnok ongga ruroru Ofa ojgomuja. Noba 
dudou efesi oska rot Yesus jera rusnok nomnaga 
ongga ruroru Ofa ojgomu. Erek koma tina Yesus 
ocunc efen odou ongga okora eteb rot didif, jeska 
didif dunororu Ofa gij mona insa koma enesi. 
Jefeda didif dinejginaga rot oida mar ongga didif 
duntunggom insa koma bera erek onoska enesi. 

1^Tina Tuhan odou okora eteb rot didif noba ofij 
didif. Jefeda ebeibeyaif didif duroru Ofa noba dudou 
okora rot Ofa eteb. 

1? Yesus Kristus ojuj jah mebif jeskaseda osuwa 
rusnok jeska rerin mar ongga oska. Koma bera tenten 
ojgomu, jefeda rusnok ruroru mar koma ojgomu. 
Jeska sis fob didif tein bera dita mar ongga oska eteb 
ekirsa jeska rusnok nomnaga. 

16 Erek koma tina Yesus odou okora eteb rot didif. 
Noba Ofa eita odou erek koma jeskaseda orocunc 
gu rusnok nomnaga oida Ofa oin keingg odou efesi 
noba enaha mar okum ebeirens keingg rusnok 
ongga rutunggom mar ongga oska enesi. Sis fob 
didif dutunggom mar ongga oska ekirsa jeska rusnok 
nomnaga. Tina Ofa oh odou ongga ongkoska rot didif 
jeskaseda rusnok enjgineg tein rik beda rikikif jeska 
rerin mar ongga oska fogora ruroru Ofa tein. Beda 
rua rimesma eiteij ah ongga efeinah tein si. 

17 Mimif muis oufamofa eteb gu mifmin mika Allah 
ongga ofoka ereij keingg rusnok erek raja egens nou 
mona ongga ah aibin ojgomuja. Ofa bera eker ah 
aibin. Noba erek minek Ofa gu miteij tein guru, tina 
Ofa bera Allah ongga egensmes ojgomu, noba mimif 
mugif gu Ofa noba misitit Ofa rot gij mona ongga ah 
aibin ojgomuja. 

18 Timotius, didif dijeka bua morototuma erek dedin 
edesa egens. Didif dudou os disisi keingg bua rot mar 
ongga ebirfager Mod Ari ranggot jeska Allah osok 
gij bua sis fob. Jefeda bua tein buftuftu rusnok insa 
koma rot mar ongga dinefesij gu bua gij surat kef. 
Noba erek tentara egens ongga ot rot ahais fogora 
agob mesa, beda bua tein but rot ahais gij mar ongga 
ereneni bua ojgomu. 

1? Gij mona ongga bua buftuftu rot Allah oga erek 
insa koma, beda bua bisinsa tein buroru mar koma 
rot tenten ojgomu. Bua butunggom mar ongga bua 
bisinsa tein bijginaga rot ongga erek tenten ojgomu. 
Jeska rusnok rineya bera rungkoja rot mar insa koma 
fogora runororu mar ongga tenten deika guru. Jeska 
rua rita mar insa koma, jefeda mar okum emah 
keingg rua rot si. 

20 Gosnok gegeka jeska rusnok insa koma bera 
gofoka Himeneus gonu Aleksander. Goga gagot 
mar ongga oska skoita Allah ojgomuja. Jefeda didif 
dungkoja goga noba daha goga gu Bilis ojgomu. Didif 
duntunggom erek koma jeskaseda gij mona ongga 
Bilis eita ofogog skoita goga, beda goga gemek oida 
mar ongga gontunggom insa koma bera oska. 

2 1 Timotius, sismeni bera didif duis gu rusnok 
ongga Kristen jeskaseda rua rum riteij gu 

Allah nou rusnok nomnaga. Rua rum riteij gu Allah 

jeskaseda Ofa eita meidu ongga erek ofoufemfem rot 

rua fogora ofij rua. Noba rua tein ruis oufamofa eteb 

rot rusnok insa koma gu Allah ojgomuja 

? Rua rum riteij gu Allah rot rerin raja-raja jera 
rerin ebirfager nomnaga tein. Rua rutunggom mar 
erek koma jeskaseda adaij nou mimif miker rot 
ongkoskamoka. Beda mimif tein muroru Allah rot 
tenten noba mifarur gij mar ongga erek ongkoska 
ojgomu. 

3 Mar insa koma bera erek oufa ojgomu noba Allah, 
ongga oskotu rusnok jeska rerin mar ongga oska, 
Ofa tein odou eskeira rot. 

^ Jeska Allah odou os oida rusnok nomnaga tein 
risma eiteij ah ongga efeinah. Ofa tein odou os rot 
jeskaseda rusnok nomnaga rijginaga rot mar ongga 
tenten. 

? Jeska mifmin Allah egens ojgomu. Noba Ofa bera 
rusnok nomnaga rerin Allah tein. Noba osnok egens 
ongga ot deismos rot rusnok skoita Allah bera erek 
egensmes ojgomu. Ofa bera Yesus Kristus. 

6 Ofa erek osnok egens giskini ongga aha esinsa gu 
rusnok ongga rufogog fogora ranggob Ofa fob. Ofa 
otunggom mar insa koma jeskaseda osuwa rusnok 

nomnaga jeska rerin mar ongga oska. Koma jeni 
erek Allah oncunc rot gu rusnok gij mona ongga 
Ofa anggot rot sis fob. Jeska gij mona ongga sis 
fob bera Ofa anggot eimofoj rot mona ongga Yesus 
Kristus emen jeskaseda eita eiteij ah ongga efeinah 
gu rusnok. 

7 Noba Allah oncunc didif erek efen rasul egens 
ongga duftuftu rot mar insa koma gu rusnok ongga 
Yahudi guru. Didif duftuftu rua osok gij mar ongga 
tenten ongga rumororu. Mar ongga didif dinagot insa 
kef bera tenten ojgomu. Didif dunorokrusa rusnok 
oskiyai tein guru. 

8 Didif dudou os jeskaseda runer nomnaga rum riteij 
gu Allah. Noba gij mona ongga rua rum riteij, beda 
didif dudou os jeskaseda rua rirek rusnok ongga 
runotunggom mar ongga oska oskiyai tein guru. 
Noba rua rinejekjeka rudou efesi osok gij mar ongga 
rua rum riteij rot insa koma gu Allah guru. 

? Didif dagot gu rujager rot oida rua rinesitit risinsa 
rifaga doska guru. Koma bera, rua rinergi meisoufa 
ongga ebahetkik fogora eirir, era rinesa merfej 
ofoukou erek insa koma tein guru. Jeska koma bera 
erek rua rufra risinsa rufoka erek ekirsa jeska rujager 
enjgineg ojgomu. Rua tein rinergi meisoufa ongga 
erek rinerec runer rudou erek koma tein guru. Rua 
rirgi meisoufa ongga iskusk erek giskini ojgomu. 
Noba rua tein rusujohu rot mar gij rudou efesi ongga 
erek iskorej ojgomu. 

10 Rujager ongga ongkoska bera rirek rua ongga 
rudou os rut joug rifaga rot ongkoska. Jeska koma 
bera ongga orocunc rot oida rua ruroru Allah oga rot 
tenten fob. 

11 Didif dagot gu rujager rot oida, gij mona ongga 
ebirfager Mod Ari ruftuftu mar, era rerin rahiner 
ruftuftu mar, beda rua rugif nou ojgomu noba rinagot 
mar esesa sons tein guru. 

12 Didif tein dunodou os rot oida rujager ruftuftu 
runer gij Mod Ari efesi tein guru. Noba rua rineisera 
jeska runer rot mar ongga ranggot tein guru. Rua rig 
mar ongga runer ruftuftu rot ojgomu. 

13 Didif dagot mar erek koma jeska Allah otunggom 
Adam rot sismeni fog, beda Ofa otunggom efen 
mohona Hawa otoij ofa. 

14 Noba Bilis orokrusa Hawa rot sismeni. Jefeda 
Hawa bera ongga engkirsa mar ongga Allah anggot 
joug rot sismeni fog. 

15 Erek koma tina, erek rujager rut joug rerin riser 
rot iskusk ojgomu ni, noba ruroru Allah rot tenten 
ni, jera rita rudou ongga okora rot rusnok enjgineg 
ni, noba ribes rifaga jeska mar ongga oska ni, rua 
rita rudou ongga erek ebsi komowa tein ni, beda rua 
rimesma riteij ah ongga efeinah si. 

1 Mar ongga tenten bera erek kef: Erek osnok 
egens odou os ejerek ebirfaga egens nou Mod 
Ari, beda koma bera oufamofa ojgomu. 

2 Idu ongga odou os rot mar insa koma, beda ofa 
eita mar gij efen eiteij ah kef ongga erek ongkoska 
ojgomu. Ofa oskotu mohona egens ojgomu. Noba ofa 
onosujohu rot mar ongga oska guru. Ofa oin keingg 
odou efesi rot mar ongga ereneni ofa ojgomuja. 
Ofa odou efesis gij mar ongga ofa oftuftu gu rusnok 
enjgineg tein. Noba rusnok enjgineg rugif gu ofa rot 
efen eita mar. Noba ofa oroun rusnok rot odou ongga 
oufamofa skoita rua tein ojgomu. 

3 Ofa ebirfaga enerebibei rot mofut efei tein guru. 
Noba ofa onodou os rimagobuma jera rusnok 
enjgineg tein guru. Tina ongga tenten bera ofa eita 
odou eriagamaga eteb, noba onoga omosokuma jera 
rusnok ebireira tein guru. Ofa tein enagei mareibra 
jera odou ojgomuja guru. 

^ Ofa oftuftu efen mod etma rot ongkoska ojgomuja. 
Noba ofa tein oftuftu efen efeser rot tenten fogora 
rua rugif gu ofa tein. 

? Jeska erek osnok egens onoftuftu efen mod etma 
rot iskusk guru, beda enadaij nou ofa ejerek ebirfaga 
egens gij Mod Ari guru. 

6 Noba erek osnok egens ongga ororu Yesus fob, 
tina ofa ororu Yesus erek efeinah ros, beda iwa inofra 
ofa erek ebirfaga Mod Ari egens enesi. Jeska erek iwa 
yumfra ofa erek koma fob, beda ofa emesitit esinsa 
efaga rot ojgomu. Noba gij mona ongga dektek guru, 
beda ofa emesiri gij mar ongga oska sons si. Beda 
Allah omofra mar okum keingg ofa morototuma erek 
ofa omfra mar okum keingg malaikat egens ongga 
ofoka Bilis sis fob. Malaikat egens insa koma esitit 
esinsa efaga rot eteb tein. 

7 Erek koma tein, idu ongga eita mar erek ebirfaga 
egens nou Mod Ari, beda ofa ot joug esinsa efen 
ofoka rot ongkoskamoka ojgomu, jeskaseda rusnok 
ongga runororu Yesus guru rucunc ofa erek osnok 
egens ongga oufamofa. Erek ofa onot joug esinsa 
ofoka erek koma guru, beda rusnok insa koma ruga 
omoruh Yesus oga. Jefeda ofa emesiri gij Bilis etma 
fogora emeita mar ongga Bilis odou os rot ojgomu. 

8 Rusnok ongga rufij ebirfager Mod Ari bera rut joug 
rufoka erek ongkoskamoka tein ojgomu. Rua rita mar 
rot rudou ongga ocosu efei ahta jera rudou ongga 

eriaga tein, noba ribirfaga enerebibei rot mofut efei 
tein guru. Noba rudou eneftirir keingg mareibra 
ofoukou tein guru. 

? Rua tein ragei mar koma ongga rusnok Kristen 
nomnaga ruroru ojgomu, ongga ah jejema sis fob, 
rot ahais ojgomuja. 

10 Gij mona ongga rusnok runofra rua jeskaseda 
rufij ebirfager Mod Ari enesi, beda rusnok riajga joug 
rua rerin rita mar erek teinefa sismeni fog. Noba erek 
rerin rita mar ongga ongkoska ojgomu, beda rucunc 
rua erek rusnok ongga rumfij ebirfager Mod Ari tein. 

11 Rusnok insa koma rerin ruhoner tein ongga rut 
joug rufoka rot ongkoskamoka ojgomu. Koma bera, 
rua runok mocusur gij rusnok rufoka ebireira guru. 
Noba ribirfaga enerebibei rot mofut efei tein guru. 
Rua riker gij mar nomnaga rot iskusk ojgomu. 

12 Noba rua ongga rumfij ebirfaga Mod Ari insa 
koma bera ruskotu ruhoner egensmes ojgomu. Noba 
rua tein ruftuftu rerin riser jera rerin mod etma rot 
iskusk ojgomu. 

13 Frek rua rufij ebirfager Mod Ari rot tentenmen 
ojgomu, beda rusnok Mod Ari rudou emeskeira rot 
fogora rumougif gu rua si. Beda rua rinemeesa rot 
ruftuftu rusnok rot teinefa rua ruroru Yesus Kristus 
oga guru. 

1^ Timotius, erek dektek guru beda didif dumojogog 
bua. Tina erek askesi ros, beda didif dugu surat 
egens kef skoita bua fog. 

15 Didif disa surat egens kef jeskaseda erek didif 
dinen ebeirens guru, beda bua bimejginaga rot 
teinefa rusnok ongga ruroru Allah rita mar rot tenten 
ojgomu. Jeska mimif nomnaga bera mirek mod egens 
ongga Efena Ebsi Allah engker gij. Jefeda mimif 

muftuftu osok gij efen oga rot ahais ojgomu, noba 
muroru mar insa koma rot tenten ojgomuja. 

16 Sis fob bera rusnok rinejginaga rot teinefa rua 
rita rudou ongga ebsi komowa ahah Allah eiteij 
enesi. Jeska mar koma ah jejema jeska rua ros. Tina 
mimif mijginaga rot koma fob jeska: Ofa en erek 
osnok egens. Beda Efena Ebsi Allah ocunc Ofa erek 
osnok egens ongga efen mar ongga oska oskiyai tein 
guru. Noba malaikat-malaikat tein ringk Ofa. Rusnok 
rufoukou tein rimfesij osok gij Ofa gu rusnok ongga 
erek Yahudi guru. Jefeda ebeibeyaif rusnok rufoukou 
rudou ororu Ofa fob. Allah omfra Ofa jah mebaga 
fogora Ofa ensma ofoka ongga aksa eteb tein fob. 
4 1 Efena Ebsi Allah anggot rot koisoisa fob oida 

gij mona kahma bera rusnok rineya rimeita rudou 
ongga eskes fogora runororu Yesus oga deika guru. 
Tina rua rumororu mar ongga rua rig jeska efena 
ofogog noba rimeita mar ongga efena ofogog insa 
koma oftuftu gu rua ojgomu. 

? Rua rineita mar jeni erek rua ruftuftu gu rusnok 
enjgineg jinaga guru. Tina rua rucuwei mar ofoukou 
gu rusnok ojgomu, noba rudou onokora rot rusnok 
insa koma jinaga guru. 

3 Rua riyahehir joug rusnok oida runoskotu arja 
guru, era rinet maat ebireira guru. Tina Allah bera 
otunggom maat insa koma jeskaseda rusnok ongga 
ruroru Ofa efen oga rot tenten risma maat insa koma 
rot rudou ongga eirir. Noba rua ruis oufamofa eteb 
gu Ofa rot tein. 

4 Jeska mar nomnaga ongga Allah ontunggom 
fob bera erek oufamofa ojgomu. Noba enadaij nou 
rusnok rucunc maat insa koma erek mar ongga oska 

guru. Rua ruis oufamofa eteb gu Allah rot maat insa 
koma ojgomu. 

> Jeska Allah esinsa enagot rot oida maat nomnaga 
bera erek oufamofa ojgomu. Noba rusnok tein rum 
riteij rot maat insa koma. 

6 Timotius, bua buftuftu rot mar insa koma gu bebin 
obohujir nomnaga ongga ruroru Yesus fob jeskaseda 
bua bijerek osnok egens ongga omfij Yesus Kristus 
rot iskusk. Noba butunggom erek koma oisouska mar 
ongga rusnok rumftuftu gu bua osok gij Allah efen 
oga ongga tenten sis fob. Noba bua buroru oga insa 
koma rot tenten fob tein. 

7 Bua bibes bifaga jeska mar ongga rusnok enjgineg 
rifesij moguma ongga erek rourou ojgomu. Rua 
ruroru mar insa koma ojgomuja, tina runororu Allah 
oga rot ahais guru. Bisisi joug bisinsa jeskaseda bita 
mar ongga erek Allah odou os rot ojgomu. 

8 Rusnok rineya rut joug risinsa rifaga rot ahais 
jeskaseda rufora efek noba rufogu eskeira eteb, 
tina koma ofij rua erek oskiyai ojgomu. Tina rusnok 
ongga rireni rot ahais jeskaseda rutunggom mar 
ongga Allah odou os rot, beda koma bera ofij rua 
gij mar nomnaga ojgomuja. Koma bera ofij rua erek 
eteb gij rerin riteij ah insa kef jera riteij ah efeinah 
ongga emen tein. 

? Mar ongga didif danggot insa koma bera tenten 
ojgomu noba adaij nou rusnok ruroru mar insa koma 
rot rudou ongkasmos tein. 

10 (Mimif mug mijmeg rot noba mireni rot ahais 
jeskaseda muroru mar insa koma ojgomu.) Koma 
bera, mimif muisum gij Allah, ongga efen owesa efek 
adaij nou oskotu rusnok nomnaga jeska rerin mar 

ongga oska. Noba Ofa emeita eiteij ah ongga efeinah 
gu rusnok nomnaga ongga ruroru Yesus fob si. 

11 Bua bagot rot noba buftuftu rot mar insa koma 
nomnaga ojgomu gu rusnok jah suma. 

1? Enadaij nou rua runougif gu bua guru jeska rua 
rusujohu rot oida bua birek buforoka bifes ojgomu 
ros. Tina ongga oufamofa bera bua bucunc gu rusnok 
jah suma oida rusnok ongga ruroru Yesus rot tenten 
fob bera rita mar ongga erek ongkoska ojgomu. 
Jefeda erek bua buroru Allah rot tenten ni, binesiri 
jera rujager ebireira guru ni, bagot mar ongga erek 
oufamofa gu rusnok ni, budou okora rot rusnok ni, 
bucunc biteij ah ongga erek ongkoska ni, beda koma 
erek burocunc rot mar ongga oufamofa skoita rusnok 
nomnaga fob. 

13 Beda gij mona ongga iwa imohoturuma, beda 
bifesij jeska Mar Efeyi Ebsi efeb gu rua nomnaga. 
Noba bifesij rot Allah oga ongga oufamofa gu rusnok 
noba buftuftu rua rot mar insa koma tein. Bua bita 
mar insa koma nomnaga ojgomuja onjoros mona 
ongga didif dinsaga jah suma. 

14 Sis fob, gij mona ongga ebirfager Mod Ari raha 
ritma esij bua noba rum riteij keingg bua, beda 
bua bisma owesa efek eteb jeska Efena Ebsi Allah 
fob. Jefeda bunodou eskes rot owesa efek insa 
koma guru, tina bufij Allah oisouska mar insa koma 
ojgomuja. 

15 Bua bita mar insa koma nomnaga rot iskusk 
ojgomu jeskaseda rua nomnaga rik oida bua bisinsa 
buroru mar koma nomnaga rot tenten ojgomuja fob. 

16 Bua but joug budou efesi rot mar insa koma 
nomnaga erek ahais ojgomuja. Bug bijmeg gij mar 
koma ojgomu jeska koma bera ongga ereita eiteij ah 

ongga efeinah gu bua jera rusnok enjgineg ongga 
bua buftuftu rua rot jah suma fob. 

1 Timotius, bua binetaha joug runer ongga rerin 
5 ari mega ofoj ekirsa jeska bua rot ahais guru. 
Ongga oufa bera bisisi joug rua rot budou ongga 
eriagamaga erek bua bisisi joug bisinsa bebin mekeb. 
Noba bisisi joug ruforoka rifes erek bua bisisi joug 
bisinsa bebin obkoser. 

? Erek koma tein rot rujager ongga rerin ari mega 
ofoj ekirsa jeska bua tein. Bisisi joug rua erek bua 
bisisi joug bisinsa bebin mosib. Noba bisisi joug 
ruforoka rujowu erek bua bisisi joug bisinsa bebin 
ebieser. Bua bisisi mar joug rua insa koma nomnaga 
rot budou efesi ongga eskeiramera rot rua ojgomu. 

3 Bua bucunc budou ongga okora rot rujona ongga 
rija mesina tein ongga rerin riser egema tein guru, 
fogora bufij rua ojgomu. 

^Tina erek rujona ongga rija mesina rerin riser, era 
rerin ridebeser ongga runofoguma ros, beda riser era 
ridebeser insa koma rugif gu rerin ruser era rimower 
fogora rufij rua rot iskusk ojgomu. Koma erek rua 
ridaga rerin ruser era rerin rimower rufons sons gu 
rua. Mar koma bera ongga Allah ondou os rot. 

? Noba rujona ongga rija mesina ongga rerin 
mareibra oskiyai tein guru, era rerin riser egema tein 
guru, beda rua ruisum gij Allah ojgomu. Noba rua 
rum riteij gu Allah orofosut mona jera motu tein 
jeskaseda Ofa ofij rua. 

6 Tina erek rujona ongga rija mesina runoisum gij 
Allah guru, tina rujohca mar ongga ereita risinsa 
rudou efaga ouka eteb rot ojgomu, beda rua 
rimeseiseifa si. Erek rua rifena ebah ros, tina gij 

mona kahma beda rinesma eiteij ah ongga efeinah 
jinaga guru. 

7 Bisisi joug rusnok insa koma oida rua rumofij gu 
rerin rujager rija mesina ojgomu jeskaseda rusnok 
runocunc rua erek rusnok ongga oska guru. 

8 Tina erek osnok egens onofij efen ebskir era efen 
mod etma guru, beda koma erek ofa okoja Allah oga 
ongga mimif muroru. Jefeda ofa oska efekefa ekirsa 
jeska rusnok ongga runororu Yesus jinaga guru. 

? Rujona rija mesina ongga erek rujonokona fob, 
noba rinahi igers deika guru, bera ebirfager Mod Ari 
rucunc rudou ongga okora rot rua ojgomu. 

10 Rujona rija mesina insa koma bera runcunc gu 
rusnok enjgineg oida rua rita mar ongga ongkoska 
ojgomuja. Koma erek rua rufij rerin riser rot iskusk 
fob, noba rua tein ruroun rusnok ongga runjogog rua 
rot rudou ongga eskeiramera. Noba rua rufij rusnok 
ongga ruroru Yesus tein, noba rua rufij ruforoker 
rujowu rot mar okum ongga ah keingg rua. Rua 
rutunggom mar nomnaga rot iskusk ojgomu. 

11 Rusnok Mod Ari runofij rujona rija mesina ongga 
erek ruforoka rujowu ros guru. Jeska gij mona egema 
deika beda rua rudou osos runa egema. Jefeda rua 
runofij Yesus Kristus erek rua ranggen rot sis fob 
deika guru, tina rua raha mar koma jah fogora rahi 
igers deika ojgomu. 

1? Beda rusnok rumocunc rua erek oska jeska runofij 
Yesus Kristus erek rua ranggen rot gij mona ongga 
rahiner ragos jeska rua fob guru. 

13 Dokun mar insa koma bera rua rufora ogug 
rot mar, noba rua rudou os rija jah rusnok egema 
rerin mod jeskaseda ruh ofonoknok osok gij rusnok 
enjgineg rerin mar ojgomuja. 

14 Erek koma jefeda didif disisi joug rujona rija 
mesina ongga ruforoka rujowu ros jeskaseda rua 
rijahi igers deika ojgomu. Beda rumok riser noba rita 
mar gij rerin mod etma rot iskusk tein. Rua rita mar 
erek koma jeskaseda rusnok enjgineg ongga rudou 
oska skoita mimif rimek fogora rinagot mar ongga 
oska osok gij mimif ongga muroru Yesus guru. 

15 Didif dagot erek koma jeska ebeibeyaif rujona rija 
mesina rineya ongga runororu Yesus oga deika guru, 
jefeda rua ruroru mar ongga oska ongga en jeska 
Bilis ojgomu. 

16 Erek koma tein, erek ojaga egens ongga ororu 
Yesus fob, noba ofa efen mokorer era mokoser ongga 
rinjerek rujona rija mesina fob, beda ofa tein ofij rua 
ojgomu. Enadaij nou ofa osujohu rot oida rusnok 
Mod Ari bera rumofij rua ojgomu si guru. Ofa tein ofij 
rua insa koma jeskaseda ebirfager Mod Ari rumofij 
rujona rija mesina ongga rerin riser era ridebeser era 
rusnok egema tein guru rot tenten ojgomu. 

17 Timotius, didif duis gu rusnok ongga ruroru 
Yesus jeskaseda rua rugif gu rerin ebirfager Mod Ari 
ojgomuja. Noba ongga ofoufem ekirsa bera rua rugif 
gu rerin ebirfager koma ongga ruftuftu noba rifesij 
mar rot Allah gu rua. 

18 Jeska mar egens gij Mar Efeyi Ebsi agot oida, 
"Iwa inagei maat jeska rua ongga rumfij iwa guru, 
jeskaseda rua rumofij iwa ojgomuja." Noba mar 
egema tein gij Mar Efeyi Ebsi bera agot oida, "Rua 
ongga rimfarur gij mar bera risma rerin rufons rot 
ojgomu." Jefeda rusnok Mod Ari tein rufij rerin 
ebirfager rot rerin maat ongga rimet era meisoufa 
ongga rimergi ojgomu. 

1? Timotius, erek osnok egens bera efesij gu bua 
rot mar ongga oska ongga ebirfaga Mod Ari egens 
ontunggom fob, beda budou onororu mar koma 
guru. Tina erek gosnok gegeka era rusnok rugomu 
rifesij rot mar ongga oska ongga ebirfaga Mod Ari 
egens ontunggom fob, beda bua big rot mar ongga 
rua rifesij insa koma ojgomu. 

20 Erek ebirfaga Mod Ari rineya runtunggom mar 
ongga oska fob, beda bagot rot gu rua gij rusnok 
Mod Ari rifekesa jeskaseda ebirfager ongga enjgineg 
tein rimek fogora rimeesa rot rutunggom mar ongga 
oska. 

21 Noba didif duis gu bua jeskaseda bua buftuftu 
rot mar insa koma gu rusnok ebic nomnaga ojgomu. 
Enadaij nou bua bufra rusnok ebic egens erek ekirsa 
jeska rusnok ebic rineya guru. Budou ah keingg rot 
oida, Allah jera Yesus Kristus jera malaikat-malaikat 
ongga Allah efen, rua nomnaga ringg rot mar ongga 
didif danggot insa kef gu bua fob. 

22 Bua bunocunc rusnok ebireira erek ebirfaga Mod 
Ari guru. Jeska erek bua bucunc osnok egens ongga 
edemdemi mar ongga oska gij odou efesi ros, beda 
mar ongga oska ongga ofa otunggom bera emah gu 
bua tein si. Tina bibes bifaga jeska rusnok erek insa 
koma ojgomu. 

?3 Noba bua binej mei tuturu guru. Tina ongga oufa 
bera bij anggur efei erek oskiyai tein jeskaseda orot 
rot butkonu ongga okora koma. 

24 Mimif mijginaga rot rusnok rineya rerin mar 
ongga oska fob, jeska rua rinedemi mar insa koma 
jeska rusnok guru. Noba Allah ensejah nou ofra mar 
okum keingg rua rot. Tina rineya ridemi rerin mar 
ongga oska jeska rusnok. Tina mar insa koma tein 


1 Timotius 5—6 1034 


emah rot tomnomna beda rua rimesma okum rot tein 
Si. 
25 Erek koma tein, mar ongga oufamofa ongga 
rusnok rutunggom bera ah tomnomna gu rusnok 
nomnaga. Tina enadaij nou rusnok ridemi rerin mar 
ongga oska jeska rusnok ojgomuja guru. Jeska gij 
mona kahma beda mar insa koma tein emah rot 
tomnomna gu rusnok nomnaga si. 

1 Timotius, rusnok ongga rufij rerin rusnok 

ebirfager ojgomuja bera rugif gu ebirfager insa 
koma rot tenten ojgomu. Rua rucunc rudou ongga 
rugif gu rua ojgomu jeskaseda rusnok rineya runoga 
oruh Allah ofoka era runoga oruh mar ongga memef 
moftuftu rot gu iwa guru. 

? Noba rua insa koma ongga rerin ebirfager ongga 
rirek Kristen tein bera rufij rerin ebirfager insa 
koma rot ongkoska ekirsa ojgomu. Enadaij nou rua 
rusujohu rot oida rerin rufoka bera morototuma jera 
rerin ebirfager ofoka jefeda rua runougif gu rua deika 
guru. Jeska ebirfager insa koma ongga rua rumfij 
bera ororu Yesus rot tenten tein fob, noba rua rudou 
okora rot rerin ebirfager insa koma tein. Buftuftu rot 
mar insa koma gu rusnok jah suma, noba buis gu rua 
jeskaseda rumororu mar koma ojgomuja. 

3 Erek koma tina, rusnok rineya ruftuftu rot mar 
ongga tenten guru. Noba rua runoitij rot mar ongga 
Tuhan Yesus kristus anggot rot tenten sis fob guru. 
Noba rua tein rukoja mar ongga memef moftuftu rot 
Allah oga ongga ebsi komowa guru. 

^Rusnok insa koma bera rufra risinsa rufoka 
erek aksa ojgomu. Noba rua rudou osumsumu 
ojgomuja. Rua rudou os ruga omosokuma ojgomuja 
onjoros ruga oska moguma. Jefeda mar insa koma 

orotunggom rusnok rudou efesi emejiseima ni, 
rimagobuma ni, rucuwei mar moguma ni, noba ris 
rudou efesi ofogog moguma gij mar ongga ranggot 
insa koma ni. 

? Rua rudou oska fogora ruga emaksema moguma 
rot mar ojgomuja. Rua runororu mar ongga tenten 
deika guru, tina rua rusujohu rot oida ruroru Allah 
jeskaseda risma mareibra ofoukou ojgomu. 

6 Tina rusnok ongga ruroru Allah oga rot tenten fob 
bera rita rudou ongga eskeira rot mar ongga rua 
risma jeska Allah ojgomu. Noba koma bera ongga 
omofij rua rot tenten si. 

7 Jeska gij mona ongga mimif munjuj jeska musir 
bera munorka mar egema tein guru. Noba gij mona 
ongga mimif manggos fob tein bera munorka mar 
egema guru. 

8 Jefeda erek mimif misma maat jera meisoufa, 
beda koma bera adaij fogora mudou eskeira rot 
ojgomu. 

?Tina rineya ongga rudou os jeskaseda risma 
mareibra ofoukou ojgomuja bera risiri gij mar ongga 
oska ongga oroku rudou rot ojgomuja. Jefeda 
rudou osos rot fogora eftirir keingg mar ongga oska 
ofoukou rot rudou ongga osumsumu onjoros riteij ah 
ejeseiseifa rot ojgomu. 

10 Jeska rusnok ongga rudou os mareibra ofoukou 
bera ruhca nou mar koma onjoros rua risiri gij mar 
ongga oska ofoukou ojgomu. Rusnok rineya ongga 
rudou osos fogora eftirir keingg mareibra ofoukou 
bera ringkikif jeska Allah beda runororu Ofa efen oga 
deika guru. Jefeda koma erek rua rufra mar okum 
keingg risinsa gij mar ongga rua runtunggom insa 
koma fob. 

11 Erek koma tina, bua Timotius bunroru Allah rot 
tenten fob. Jefeda bua bibes bifaga jeska mar ongga 
oska insa koma nomnaga ojgomuja. Bua bita mar 
rot budou ongga ebsi komowa ojgomuja ni, buroru 
Allah oga rot tenten ni, butunggom mar nomnaga 
rot tenten ni, budou okora rot rusnok enjgineg ni, 
bita budou ahais gij mar ongga ereneni bua ni, noba 
bucunc budou ongga eriagamaga skoita rusnok 
enjgineg ni erek koma ojgomuja. 

1? Sis fob bua bimeesa joug bebin mar ongga oska 
jah rusnok rufoukou rudou. Beda gij mona insa 
koma Allah enjeka bua tein jeskaseda bisma eiteij 
ah ongga ah aibin ojgomuja. Jefeda erek tentarer 
rimagobuma rot ahais, beda bua tein bireni rot ahais 
jeskaseda buroru Allah oga ongga oufamofa rot 
tenten ojgomuja. 

13 Oisouska Allah ofoka ongga eita eiteij ah gu mar 
nomnaga, jera Yesus Kristus ongga anggot mar rot 
esinsa ongga erek tenten skoita Pontius Pilatus sis 
fob, bera didif duis gu bua jeskaseda 

14 bua buroru mar insa koma nomnaga ongga didif 
danggot gu bua rot budou ongga ebsi komowa 
ojgomuja. Noba bua buroru mar insa koma rot ahais 
ojgomuja onjoros mona ongga mifmin Tuhan Yesus 
Kristus ongksons en fob. 

15 Allah esinsa bera ongga eita mar rot odou ongga 
ongkoskamoka. Ofa esinsiyai bera ongga ofoka ereij 
keingg mar nomnaga. Ofa bera erek raja egens 
ongga ofoka ekirsa jeska raja nomnaga. Noba Ofa 
bera erek Tuhan rot mar nomnaga tein. Jefeda ofa 
bera ongga oga 0jga rot mona kenefo fogora Yesus 
Kristus omoksons en. 

16 Allah esinsiyai bera enagos jinaga guru. Ofa 
engker gij eisa eteb ongga rusnok egema tein rimen 
doida gij jinaga guru. Sis fob rusnok egema tein rinek 
Ofa gu riteij guru. Noba ebeibeyaif rusnok rinek Ofa 
gu riteij tein guru. Mimif mudou os jeskaseda rusnok 
nomnaga rufra Ofa efen ofoka erek aksa eteb. Noba 
mimif mudou os jeskaseda Ofa ocunc rot efen owesa 
efek eteb gu rusnok nomnaga. Ainsoma. 

17 Bua bagot gu rusnok ongga runa mei ahtah 
jeskaseda rua rinesitit risinsa rifaga era runoisum 
gij rerin mareibra ofoukou ojgomuja guru. Jeska 
rusnok egema tein rinejginaga rot oida rerin mareibra 
ofoukou emah gu rua era emeseiseifa jeska rua guru. 
Tina ongga tenten bera rua ruisum gij Allah ojgomu. 
Jeska Ofa bera eita mar nomnaga ongga ongkoska 
eteb gu mimif jeskaseda mudou erirei rot ojgomu. 
Ofa otunggom erek koma jeskaseda mudou efaga 
ouka eteb rot Ofa. 

18 Bua bagot rot gu rua tein jeskaseda rua rita mar 
ongga ongkoska ojgomu. Rua rucunc rot teinefa rerin 
riteij ah ongga ongkoska fogora rufij rusnok enjgineg 
rot rerin mareibra ojgomuja. 

1? Beda mar insa koma omorka rufons ongga 
ongkoskamoka eteb gu rua gij mebaga. Mar insa 
koma emah aibin gij mona ongga emen. Rua rita mar 
erek insa koma jeskaseda rua rimesma eiteij ongga 
efeinah rot tenten ojgomu. 

20 Timotius, budou ah keingg rot ahais gij mar 
ongga Allah anggot rot noba angha gu bua jeskaseda 
bufij Ofa rot ojgomuja. Bibes bifaga jeska mar ongga 
rusnok rimfesij rot ongga onorka mimif skoita Allah 
guru. Noba but joug budou efesi jeska mar ongga 
rusnok enjgineg ruftuftu ongga eretei rot Allah oga 

ongga tenten tein. Rua ragot oida rua ruftuftu mar 
insa koma rot rudou ongga ebriyi eteb gij, tina guru. 

21 Rusnok rineya ruroru mar insa koma ongga 
tenten guru fob. Jefeda ebeibeyaif rua runororu Allah 
oga ongga tenten deika guru. Didif dum diteij gu 
Allah jeskaseda Ofa ocunc odou ongga oufamofa 
eteb gu iwa nomnaga. Ainsoma. 


2 Timotius 


1 1 Didif Paulus bera dinjerek Yesus efen rasul 
egens jeni Allah odou ejginaga rot fob. Didif 
dunogu surat kef gu bua Timotius ongga didif 
dudou okora rot erek dedin edesa egens tein. Noba 
oisouska mar ongga Yesus Kristus ontunggom fob 
bera Allah anggen rot oida efen rusnok nomnaga 
rimeita eiteij ah ongga efeinah si. Didif dum diteij gu 
Allah jeskaseda Ofa jera mifmin Tuhan Yesus Kristus 
omocunc odou ongga oufamofa noba ongga eriaga 
skoita bua. Noba didif dum diteij jeskaseda Ofa 
smelta biteij ah ongga eskeiramera gu bua ojgomuja. 
(1:1) 

3 Gij orofosut mona jera motu nou ongga didif 
dum diteij gu Allah, beda didif duis oufamofa eteb 
gu Ofa. Ofa bera ongga didif dufij rot dudou ongga 
eskeiramera ojgomuja. Noba dedin indimower tein 
rufij Ofa gij mona ongga sis fob. Noba orofosut 
mona ongga didif dum diteij gu Ofa, beda didif duis 
oufamofa eteb rot bua Timotius tein. 

^Didif dudou ah keingg rot teinefa bua budou 
oubsaha eteb noba ebisa rot gij mona ongga didif 
dinja jeska bua sis fob tein. Noba didif dudou os 
dujorodosu bua deika jeskaseda didif dudou efaga 
ouka morototuma jera bua deika. 

? Didif dudou ah keingg rot teinefa bua buroru Yesus 
rot tenten fob. Sismeni bebin abowa Lois jera mosib 
Eunike ongga gororu Yesus rot tenten fob. Noba didif 
dudou ejginaga rot tenten oida bua buroru Yesus rot 
tenten tein fob. 

6 Erek koma jefeda didif disisi joug bua deika 
jeskaseda bua bicira gij owesa efek ongga Allah eita 
gu bua sis fob. Ofa eita owesa efek insa koma sis 
mona ongga didif dangha ditma esij bua noba dum 
diteij keingg bua fob. 

7 Erek koma jeska Efena Ebsi ongga Allah ensa 
skoita mimif bera onotunggom mudou erek emeesa 
rot mar guru. Tina ongga tenten bera, Efena Ebsi 
insa koma eita owesa efek gu mimif gij mudou 
efesi fogora mifmin mudou ongga okora rot rusnok 
enjgineg ni, noba mudou ororu mar ongga oufamofa 
rot ahais ojgomuja ni. 

8 Erek koma jefeda mojenenib rot Tuhan oga guru. 
Noba mojenenib rot didif jeska rusnok raha didif 
gij mod oskusk insa kef fob guru. Tina bua bisejah 
budou efesi jeskaseda bita bifera okora morototuma 
jera didif askesi magef mancira rot Allah oga ongga 
oufamofa. Magef mancira rot ahais oisouska Allah 
efen owesa efek ojgomu. 

? Allah bera ongga onsuwa mimif nomnaga jeska 
mifmin mar ongga oska, noba Ofa oncunc mimif 
jeskaseda mita mar rot mudou ongga ebsi komowa 
ojgomuja. Ofa onotunggom mar insa koma oisouska 
mar ongga oufamofa ongga mimif misinsiyai 
muntunggom guru. Tina Ofa ontunggom mar insa 
koma oisouska Ofa esinsa odou ejginaga rot ojgomu, 
noba oisouska odou ongga oufamofa rot mimif tein. 
Ofa ensejah nou ocunc efen odou erek insa koma 
gu mimif oisouska Yesus Kristus gij mona ongga sis 
dojunmeni fob. 

10 Tina ebeibeyaif Allah oncunc rot mar insa koma 
oisouska Yesus Kristus fob. Ofa bera ongga en 
jeskaseda oskotu mimif jeska mifmin mar ongga 

oska. Jefeda ebeibeyaif mimif minagos deika guru. 
Noba oisouska efen oga ongga oufamofa insa koma 
bera rusnok ruira gij efen eisa fob. Jefeda rua 
risma eiteij ah ongga efeinah noba ongga ah aibin 
ojgomuja. 

11 Allah ocunc didif erek efen rasul egens jeskaseda 
dijefesij rot efen oga ongga oufamofa insa koma gu 
rusnok enjgineg noba jeskaseda duftuftu rua rot efen 
ofou jeni tein fob. 

12 Jefeda ebeibeyaif rusnok rumfra mar okum 
keingg didif rot ojgomuja. Tina mojenen didif rot mar 
insa koma guru. Jeska didif dijginaga rot tenten oida 
Yesus omofij didif si. Noba didif dijginaga rot tenten 
oida Ofa omot joug didif rot oga ongga oufamofa insa 
koma ongga Ofa oncunc rot gu didif onjoros mona 
ongga didif dimfesij rot mar insa koma oisa fob. 

15 Timotius, didif dumftuftu bua rot oga insa koma 
ongga tenten. Jefeda buroru mar insa koma rot ahais 
fogora buh budou ongkas rot ojgomuja. Buroru Yesus 
Kristus noba budou okora rot rusnok enjgineg tein. 
Mimif nomnaga mita mar insa koma oisouska mudou 
ongga egens jera Yesus Kristus fob. 

14 Butunggom mar insa koma nomnaga oisouska 
owesa efek ongga en jeska Efena Ebsi Allah ongga 
engker gij budou efesi ojgomuja. Noba bicira gij mar 
ongga oufamofa insa koma ongga Allah oncunc bua 
rot fob ojgomuja. 

15 Bua bijginaga rot fob oida dedin edohujir 
nomnaga gij monuh Asia rija jeska didif fob. Rineya 
jeska rua insa koma bera Figelus gonu Hermogenes. 

16 Tina Onesiforus jera efen rusnok nomnaga ongga 
ringker jera ofa bera mojenenir rot didif jeska dingker 
gij mod oskusk kef guru. Jeska gij mona ongga 

Onesiforus ensaga gu kota Roma fob, beda ofa ohca 
didif ojgomuja onjoros ofa ek didif. Beda ofa ofij didif 
jeskaseda dudou onokum eteb rot mar ongga angh 
keingg didif guru. Jefeda didif duis gu Allah jeskaseda 
Ofa ocunc odou ongga eskeiramera gu Onesiforus 
jera efen rusnok tein. 

17 (1:16) 

18 Noba bua tein bijginaga rot oida gij mona ongga 
dingker jah kota Efesus ros, beda ofa ofij didif 
ofoukou jah suma tein. Jefeda didif duis gu Tuhan 
jeskaseda Ofa ocunc efen odou ongga oufamofa eteb 
gu Onesiforus gij mona ongga Ofa ongksons en deika 
fob. 

2 1 Timotius, bua birek dedin edesa egens. But 

rot ahais oisouska budou ongga enjerek egens 
jera Yesus Kristus fob. Jeska Ofa ocunc odou ongga 
oufamofa eteb skoita memef fob. 

? Bua bingg rot mar nomnaga ongga didif dumftuftu 
jah rusnok rufoukou rudou fob. Jefeda bua tein 
buftuftu rot mar insa koma gu rusnok enjgineg tein 
rot koisoisa ojgomu. Beda rua tein rumoftuftu rot mar 
insa koma gu rusnok enjgineg rot koisoisa deika si. 

3 Noba erek tentarer rita rudou ahais gij mar ongga 
eita rifera okora gu rua, beda bua tein bita budou 
ahais gij mar ongga eita bifera okora gu bua tein. 
Jeska bua bera erek osnok egens ongga ofij Yesus 
Kristus ojgomuja. 

^Tentarer ongga rufij rerin ebirfaga egens bera 
runoromohohuma rot mar ongga ebirfaga insa koma 
odou os rot jera mar ongga rusnok enjgineg rudou 
os rot guru. Tina rua rutunggom mar ongga rerin 
ebirfaga egens ondou os rot ojgomu. Erek koma tein 
rot bua ongga bufij Yesus Kristus. 

? Noba rusnok ongga rufof riremeteima jeskaseda 
risma rufons ongga ongkoska bera ruroru ebirfager 
ruga jeni jeskaseda risma mar insa koma ojgomu. 

6 Noba rusnok ongga rif mar gij mekeni rot iskusk 
bera risma maat efema ongga sismeni jeska mekeni 
egens insa koma. 

7 Bua busujohu rot osok gij mar orocunc insa koma 
nomnaga rot iskusk jeskaseda budou emebriyi gij 
efen ofou ojgomu. Jeska Tuhan omofij bua jeskaseda 
budou ebriyi gij mar insa koma nomnaga efen ofou 
Si. 

8 Beda bua budou ah keingg rot Yesus Kristus 
ojgomuja. Ofa onjuj jeska efen ofou ebiedi meimowa 
raja Daud. Noba Allah omfra Ofa jeska agos fob. 
Didif dumftuftu rot oga ongga oufamofa insa koma 
gu rusnok rufoukou fob. 

? Noba didif dimfesij rot oga ongga oufamofa insa 
koma, jefeda rusnok rita efera okora gu didif fogora 
rira rantai rirakid ditma erek osnok egens ongga 
ofogog. Tina enadaij nou rusnok rakid Allah oga 
ongga oufamofa jinaga guru. 

10 Jefeda didif dug dijmeg gij mar okum nomnaga 
ongga angh gu didif jeskaseda rusnok ongga Allah 
oncunc fob rimeg rot oga insa koma si. Beda Allah 
omoskotu rua tein oisouska Yesus Kristus fogora rua 
rimesma eiteij ah ongga ongkoska noba ongga ah 
aibin ojgomuja. Kef bera ongga tenten oida, 

li"Erek mimif manggos rot mifmin mar ongga oska 
gij mona ongga Ofa anggos tumu mega salib, beda 
mimif tein bera mimesma eiteij ah morototuma jera 
Ofa gij mona ongga Ofa endebecki jeska agos fob. 

12 Noba erek mimif mita mudou ahais gij mar ongga 
eita efera okora gu mimif, beda mimif tein mumofoka 

ereij keingg mar nomnaga morototuma jera Ofa si. 
Noba erek mimif mudou okoja Ofa, beda Ofa tein 
odou omokoja mimif. 

13 Noba erek mimif munororu efen oga rot tenten 
guru, tina Ofa omotunggom mar nomnaga ongga 
Ofa anggen rot ojgomu. Jeska Ofa enekikif jeska mar 
ongga Ofa anggen rot gu mimif sis fob jinaga guru." 

1^ Timotius, enadaij nou bebin rusnok ruga 
omosokuma rot mar ongga erek onofoufem insa 
koma guru. Jeska mar koma bera orotunggom rusnok 
rudou oska moguma ojgomu. Bua bisisi joug bebin 
rusnok jah suma ahah Allah odou rot ahais jeskaseda 
rua rineita mar erek koma guru. 

15 Budou mojenenib rot mar ongga bua bimfarur 
gij guru. Tina buftuftu rusnok osok gij Allah oga rot 
tenten ojgomu. Beda ahah Allah bera bua bimerek 
osnok egens ongga Ofa odou eskeira eteb rot si. 

16 Bua bibes bifaga jeska rusnok ongga ruga 
omosokuma noba ruga rahisent mar rot rudou ongga 
osumsumu eteb ojgomu. Jeska mar koma onoroun 
mimif skoita Allah jinaga guru. 

17 Noba erek aki efera ejerek eteb fogora omorok 
mokcin aki nomnaga, beda erek koma tein, mar 
ongga rua rumftuftu rot insa koma orok mokcin 
rusnok rufoukou fogora nomnaga rimejerek oska. 
Himeneus gonu Filetus bera gerek gosnok gegeka 
ongga gotoiru gij mar insa koma. 

18 Goga gonororu Allah oga ongga tenten deika 
guru. Noba ebeibeyaif goga goftuftu rot oida Allah 
omfra rusnok nomnaga jeska ranggos fob, jefeda Ofa 
onofra rusnok egema deika guru. Erek koma jefeda 
rineya rija jeska Allah noba ruroru Ofa deika guru. 

1? Erek koma tina, Allah oga ongga oufamofa bera 
ah rot ahais erek mamu ofoj eteb egens ongga 
eneineina gij jinaga guru. Noba Allah oga insa koma 
bera agot mar erek kef oida, "Allah ejginaga rot idu 
ongga ejerek efen rusnok fob." Noba mar egens 
enjgineg agot oida, "Idu ongga agot rot oida ofa oira 
jera Allah efen rusnok fob, beda ofa ekikif jeska efen 
mar ongga oska ojgomu." 

20 Gij mod efesi ongga runa mei ahtah rerin bera 
bokor efeyi jera morogum ongga runtunggom jeska 
emas jera perak ongga efen efera osok eteb enah jah 
suma. Noba rua rira mar insa koma gij mona ongga 
rusnok ongga rufoka aksa runjogog rua ojgomu. 
Tina gij mod insa koma bera bokor efeyi ongga 
rutunggom jeska mombus owoha jera mok osku 
ongga runtunggom jeska meic owoha ongga erek 
onok efera erek eteb gij guru bera ah jah suma tein. 
Noba rua rira mar insa koma gij mona ongga rusnok 
giskini runjogog rua ojgomu. 

21 Erek koma tein, erek rusnok rikikif jeska rerin 
mar ongga oska noba rita riteij ah ongga ongkoska, 
beda Allah omocunc rua jeskaseda ricira gij efen 
mar ongga ofoufem si. Jeska ahah Ofa eiteij bera 
rua erek efen rusnok ongga ofoufem eteb. Noba rua 
rinsejah nou rufij Ofa gij mar ongga erek oufamofa 
eteb ojgomuja. 

22 Timotius, but joug budou efesi rot ahais jeska 
mar ongga oska ongga oroku ruforoker rudou efesi 
ojgomuja. Noba bireni rot ahais ojgomu jeskaseda 
butunggom mar ongga orocunc rot budou ongga 
efen mar ongga oska oskiyai tein guru. Noba buroru 
Allah oga rot tentenmen ojgomu ni, bita budou ongga 
okora rot rusnok enjgineg ni, biker rot biteij ah ongga 


2 Timotius 2—3 1046 


eskeira jera rusnok nomnaga ni. Bita mar erek insa 
koma jera rusnok enjgineg tein ongga ruis gu Tuhan 
jeskaseda Ofa omofij rua ojgomuja. 

23 Noba bibes bifaga jeska rusnok ongga ruga 
omosokuma osok gij mar rourou rot rudou ongga 
osumsumu ojgomu. Jeska bua bijginaga rot oida mar 
insa koma bera otunggom rusnok rudou otkonu oska 
moguma ojgomuja. 

?4 Bua bera osnok egens ongga bufij Tuhan, jefeda 
bua bunoga omosokuma jera rusnok enjgineg guru. 
Bucunc budou ongga eriagamaga skoita rusnok 
nomnaga. Noba buin keingg budou efesij rot rusnok 
nomnaga noba buftuftu rua rot budou ongga 
oufamofa rot rua. 

25 Noba buftuftu rusnok enjgineg ongga riretei rot 
bua jera budou ongga eriagamaga ojgomu. Beda 
Allah emeita mona efekesa gu rua jeskaseda rimekikif 
jeska rerin mar ongga oska fogora rumororu efen 
oga ongga tenten tein. 

26 Beda rua rudou emebriyi gij rerin rita mar erek 
teinefa fogora rua rumosuwa risinsa jeska Bilis si. 
Beda rua runororu mar ongga Bilis odou os rot deika 
guru. 

1 Timotius, budou ah keingg rot mar kef oida: 
Gij mona ongga enja ejgwaga ensaga doida fob, 
beda rusnok rimek mar ongga okum ofoukou. 

? Gij mona insa koma bera rusnok rudou agei rerin 
mareibra ojgomuja ni, rudou ekeben keingg mareibra 
ofoukou ni, rua rimesitit risinsa rufoka ni, ruga 
omoruh rusnok enjgineg ni, runougif gu riker ruga 
jinaga guru ni, runois oufamofa gu rusnok enjgineg 
rot mar ongga rua risma guru ni, runororu Allah oga 
rot tenten guru ni. 

3 Rua rimeita mar ongga oska skoita rusnok 
enjgineg ni, runocunc rudou ongga eriaga skoita 
rusnok enjgineg guru ni, ruga oska rot rusnok 
enjgineg ni, rita mar ongga ofogog eteb skoita rusnok 
enjgineg ni, rudou oska rot mar nomnaga ongga erek 
ongkoska ni, 

^ Rua rurokrusa rusnok enjgineg ni, rutunggom 
mar nomnaga rot rudou ongga oska ni, rufra risinsa 
rufoka erek aksa ekirsa jeska rusnok enjgineg ni, rua 
rudou os rita mar ongga eita rudou erirei ojgomu ni, 
tina rudou onosos Allah guri ni. 

> Rua rucunc risinsa erek rusnok ongga rua rugif gu 
Allah, tina rua rukoja mar nomnaga ongga Allah eita 
gu efen rusnok ongga rumofij rua ojgomu. 

6 Rineya jeska rua insa koma ruhca rujager ongga 
rudou okumkum rot risinsa, jeska rujager koma 
runtunggom mar ongga oska ofoukou gij mar ongga 
rudou eftirir keingg ojgomuja. Beda rua ruhurmei 
mar jeska rujager insa koma jeskaseda rujager koma 
ruroru mar ongga rua ruftuftu ojgomu. 

7 Rujager insa koma rudou os jeskaseda rusnok 
ruftuftu rua rot mar ongga tenten, tina rua rudou 
enekikif jeska rerin mar ongga oska insa koma guru. 
Jefeda rua runororu mar ongga tenten guru. 

8 Rusnok ongga rutunggom mar ongga oska insa 
koma bera rirek gonerga ongga gofoka Yanes gonu 
Yambres. Jeska sis fob eteb goga geretei rot mar 
ongga Musa oftuftu gu efen rusnok Israel ojgomuja. 
Erek koma tein rusnok insa koma riretei rot mar 
nomnaga ongga erek tenten ojgomuja. Rua rudou 
onosujohu rot mar ongga ongkoska jinaga guru. 
Noba rua ringkikif jeska Allah oga fogora runororu 
oga insa koma deika jinaga guru. 

?Tina rua runotoiru gij rerin mar ongga oska 
ojgomuja guru, jeska rusnok nomnaga rimek rot 
teinefa rua rita mar rot rudou ongga osumsumu eteb 
si. Koma morototuma erek Yanes gonu Yambres insa 
koma ongga geretei rot Musa sis fob. Gij mona ongga 
estir deika beda rusnok runororu goga deika guru. 

10 Tina bua bijginaga rot mar nomnaga ongga didif 
duntunggom fob jera mar ongga didif dumftuftu gu 
rusnok fob. Noba bua bijginaga rot oida duh dudou 
rot ongkas jeskaseda dufij Yesus Kristus ojgomuja. 
Bua bingk rot teinefa didif duroru Allah oga rot 
tenten ojgomuja. Noba bua bingk rot teinefa didif 
duin keingg dudou efesi gij mar ongga ereneni didif 
ojgomuja tein. Bua bingk rot teinefa didif dudou 
okora rot rusnok enjgineg noba rot teinefa didif dug 
dijmeg gij mar okum ongga ah gu didif ojgomuja. 

11 Bua bijginaga rot teinefa didif dita dudou ahais sis 
mona ongga rusnok rita efera okora eteb gu didif jah 
Kota Antiokhia ni, kota Ikonium ni, jera kota Listra 
tein. Tina Tuhan oskotu didif jeska mar insa koma 
nomnaga. 

1? Ongga tenten bera idu ongga odou os ororu Allah 
oga rot tenten oisouska odou ongga egens jera Yesus 
Kristus fob, beda ofa emek mar okum jeska rusnok 
enjgineg ongga rufogog rot ofa si. 

13 Erek koma noba rusnok ongga rufogog jera 
rusnok ongga rucuwei mar bera rimeita mar ongga 
oska ofoukou odudu dokun deika ojgomuja. Rua 
rumorokrusa rusnok enjgineg noba rusnok enjgineg 
rumorokrusa rua tein sons. 

14 Tina Timotius, bua butoiru gij mar ongga tenten 
ongga rusnok enjgineg rumftuftu gu bua sis fob. 
Jeska bua budou ororu mar insa koma rot ahais 

fob. Budou ah keingg rot rusnok insa koma ongga 
rumftuftu bua rot Allah oga sis fob. 

15 Noba budou ah keingg rot oida sis mona ongga 
bua bumforoka bifes ros onjoros deisef tein bera 
budou ebriyi gij Mar Efeyi Ebsi fob. Jeska oisouska 
Mar Efeyi Ebsi insa koma bera bua bisma budou 
ongga ebriyi gij rot teinefa rusnok risma eiteij ah 
ongga efeinah. Rua risma mar insa koma oisouska 
rudou ongga ororu Yesus Kristus rot tenten ojgomu. 

16 Mar nomnaga ongga rusnok runggu gij Mar Efeyi 
Ebsi fob bera en oisouska Efena Ebsi Allah ongga 
oncunc rot mar insa koma gu rua gij rudou efesi fob. 
Noba oisouska Mar Efeyi Ebsi insa koma bera mimif 
muftuftu rusnok enjgineg rot mar ongga tenten ni, 
mimif magot joug rua rot rerin mar ongga oska ni, 
mimif mucunc gu rua rot teinefa rua rita mar ongga 
oufamofa ojgomu ni, noba mimif muftuftu rua rot 
teinefa rua rita riteij ah ongga ongkoska ojgomu ni. 

17 Mimif mita mar erek insa koma jeskaseda rusnok 
ongga rufij Allah bera rijginaga rot teinefa rua rita 
mar nomnaga ongga oufamofa eteb ahah Allah eiteij 
ojgomuja. 

4 1 Yesus Kristus omoksons jah mebif deika 

jeskaseda oga 0jga rot rusnok nomnaga osok gij 
rerin rita mar. Koma rot rua ongga ranggos fob jera 
rua ongga rifena ebah ros tein. Beda Ofa omofoka 
ereij keingg rusnok nomnaga erek raja. Jefeda didif 
duis gu bua jah Allah odou jera Yesus Kristus odou 
rot mar erek kef: 

? Bua bifesij rot Allah oga ojgomuja. Noba bua 
bisejah budou efesi jeskaseda bagot rot Allah oga gu 
rusnok nomnaga ongga rudou os rig rot jera rusnok 
nomnaga ongga runodou os rig rot guru tein. Bua 

buftuftu rusnok ongga rineita mar ongga oufamofa 
guru, noba bisisi joug rusnok rot mar ongga oufamofa 
tein. Bua bita mar insa koma nomnaga rot budou 
ongga eriagamaga skoita rua. Noba buftuftu rot mar 
insa koma rot koisoisa tein ojgomu. 

3 Jeska gij mona ongga emen bera rusnok rineya 
rumokoja Allah oga ongga tenten si. Tina rua 
rimekikif jeska oga insa koma fogora rua rumohoturu 
Guru-Guru enjgineg ongga rumoftuftu mar ongga 
oska jeni rua risinsa rudou os rot ojgomu. 

^Rua rinagosuit rot mar ongga tenten deika guru, 
tina rua rumoj rusu nou mar ongga rusnok rifesij 
ongga erek rourou ojgomuja. 

? Erek koma tina bua Timotius, bitin budou gij mar 
nomnaga, noba but rot ahais gij mar okum ongga 
ereneni bua tein. Noba bifesij rot Allah oga ongga 
oufamofa gu rusnok ongga rineg rot enesi. Bua bera 
osnok egens ongga bufij Allah, jefeda butunggom 
mar insa koma nomnaga rot iskusk ojgomuja. 

6 Mona ongga didif dimagos bera enesaga doida 
fob. Noba erek osnok egens ongga era mar orougif 
gu Allah, beda erek koma tein dedin diteij ah bera 
erek mar ongga didif durougif gu Allah fob. 

7 Noba erek tentara efer egens ororu jeni ebirfaga 
oga, beda didif tein duroru jeni mar nomnaga ongga 
Allah oncunc gu didif fob. Noba erek osnok egens 
ofof eremeteima onjoros oisa fob, beda didif tein 
dincira gij mar nomnaga ongga Allah enjeka didif 
rot fob. Noba didif dunroru Allah oga nomnaga rot 
koisoisa fob. 

8 Jefeda ebeibeyaif Allah ensejah dufons ongga 
ongkoska eteb nou didif fob, jeska gij mona insa 
koma bera Allah omoroun didif erek osnok egens 

ongga efen mar ongga oska oskiyai tein guru. Allah, 
ongga oga 0jga rot rusnok nomnaga oisouska efen 
oga ongga tenten, bera omorocunc rot didif erek 
koma gij mona ongga emen. Noba ofa emeita mar 
insa koma gu rusnok nomnaga ongga rumom rudou 
nou mona ongga Yesus Kristus ongksons en gu mebif 
Si. 

? Timotius, bireni rot iskusk jeskaseda bin skoita 
didif jah sif. 

10 Jeska Demas aha didif jah fob noba enja jah Kota 
Tesalonika. Ofa eja jeska didif erek koma jeska ofa 
odou os ekirsa rot mareibra ongga angh gu mebif 
ojgomu. Noba Kreskes tein enja jah monuh Galatia 
fob, noba Titus tein enja jah monuh Dalmatia fob. 

11 Noba Lukas esinsiyai bera ongga eneker jera didif 
jah sif ros. Noba buhca Markus beda buroun ofa 
morototuma jera bua jah sif. Jeska ofa omofij didif 
rot iskusk tein. 

12 Didif dubk Tikhikus jah kota Efesus fob. 

13 Noba gij mona ongga bua bin, beda burka dedin 
meisoufa ongga didif dangha gij kota Troas. Koma 
ah gij mod ongga Karpus efen. Noba burka dedin 
buku-buku ongga giskini jera Surat Mar Efeyi Ebsi 
ongga rungkuku tein jah sif. 

1^ Aleksander, ongga otunggom mar jeska besi, ofa 
eita mar ongga oska ofoukou skoita Didif fob. Tina 
Tuhan omofra mar okum keingg ofa rot mar insa 
koma si. 

15 Jefeda bua tein but joug bisinsa rot ofa, jeska 
ofa bera ofogog skoita mimif rot mar ongga mimif 
muftuftu gu rusnok. 

16 Gij mona ongga didif danggot mar rot disinsa 
gu ebirfager ongga ranggei didif fob, beda dedin 

edohujir nomnaga rinja jeska didif fogora runofij didif 
deika guri. Beda didif duis gu Allah jeskaseda Ofa 
osuna rot rerin mar ongga oska insa koma ojgomu. 

17 Erek koma tina Allah ofij Didif fogora eita owesa 
efek gu didif ojgomu. Ofa ofij didif erek koma 
jeskaseda difesij osok gij efen oga ongga oufamofa 
rot ongkasmos gu rusnok nomnaga ongga erek 
Yahudi guru. Noba Allah oskotu didif jeska rusnok 
ongga ofogog doska gij mona insa koma tein. 

18 Didif dijginaga rot tenten oida Tuhan omoskotu 
didif jeska mar nomnaga ongga ofogog si. Beda Ofa 
omofra didif jah mebaga rot eskeiramera tein. Mimif 
mufra efen ofoka erek aksa eteb ojgomuja. Ainsoma. 

1? Didif duisu Priskila jera efen mahina Akwila. Noba 
didif duisu Onesiforus jera efen mohona jera efeser 
tein. 

20 Frastus engker gij kota Korintus ros, noba 
Trofimus maren, jefeda ofa engker gij kota Miletus 
ros. 

?1 Bua bireni rot iskusk ojgomu jeskaseda bin jah sif 
rot ebeirens ojgomu. Jeska gij mona dektek deika 
guru, beda mona ongga mof meifina emesaga. Bulus 
ni, Pudes ni, Linus ni, Klaudia ni, jera rusnok enjgineg 
ongga ruroru Yesus jah sif ruisu bua. 

22 Didif duis gu Allah jeskaseda Ofa ofij bua noba 
ocunc odou ongga oufamofa eteb gu bua. Ainsoma. 


Titus 


1 1 Surat egens kef jeska didif Paulus. Didif direk 
osnok egens ongga omfij Allah. Noba Yesus 
Kristus oncunc didif erek efen rasul egens ongga 
omfij Ofa fob. Allah tein enjeka didif erek koma 
fogora obk didif jeskaseda dija skoita efen rusnok 
ongga Ofa oncunc fob. Beda didif dufij rua jeskaseda 
rumororu Ofa efen oga rot ahais noba jeskaseda 
ruroun rua skoita Ofa ongga efen oga ongga tenten. 
Koma bera oisouska mar ongga didif duftuftu rot 
efen oga insa koma gu rua. 

? Noba oisouska efen oga insa koma bera mimif 
muisum gij Ofa nou eiteij ah ongga ah aibin 
ojgomuja. Allah onocuwei mar jinaga guru, noba gij 
mona ongga sis dojunmeni bera Ofa anggen rot oida 
Ofa emeita eiteij ah insa koma gu rusnok si. 

3 Noba gij mona ongga Ofa esinsa anggot rot fob 
bera Ofa ocunc rot eiteij ah insa koma oisouska 
efen oga ongga oufamofa. Noba Ofa oncunc didif 
jeskaseda dijefesij rot efen oga insa koma gu rusnok 
enjgineg. Jefeda didif dita mar insa koma oisouska 
Ofa efen owesa efek ojgomuja. 

^Didif disa surat egens kef gu bua Titus, ongga 
dudou okora rot erek dedin edesa egens tein. Jeska 
bua tein bunroru Yesus Kristus morototuma erek 
didif fob. Didif duis gu mifmin mika Allah jera Yesus 
Kristus, ongga onskotu mimif jeska mifmin mar 
ongga oska fob, jeskaseda Ofa ocunc efen odou 
ongga oufamofa skoita bua noba eita eiteij ah ongga 
eskeiramera gu bua tein ojgomuja. 

? Sis fob didif dubk bua jeskaseda biker gij 
motowohu Kreta fogora buftuftu osok gij mar 
nomnaga rot omoisa gu rusnok jah suma. Noba 
didif dubk bua jeskaseda bucunc rusnok rineya erek 
ebirfager Mod Ari gij orofosut kota egens egens tein. 

6 Gij mona insa koma didif duftuftu bua rot mar 
erek kef oida: Rua ongga rijerek ebirfager Mod Ari 
bera rerin rita mar ongga oufamofa ojgomu. Rua 
ruskotu ruhoner egensmes ojgomu. Noba rerin riser 
tein ruroru Yesus Kristus rot tenten, noba rua rinerek 
ruforoker ongga rutunggom mar ongga oska guru, 
era ongga rukoja rot mar ongga riker ruftuftu gu rua 
guru. 

7 Rua ongga rijerek ebirfager Mod Ari bera 
rutunggom mar ongga Allah odou os rot ojgomu. 
Jefeda rusnok ongga rimejerek ebirfager Mod Ari 
bera rerin rita mar ongga ongkoskamoka ojgomu. 
Rua rinerek rusnok ongga risitit risinsa rerin rufoka 
guru, noba runotkonu oska ebeirens skoita rusnok 
enjgineg tein guru. Rua ribirfaga enerebibei rot 
mofut efei tein guru. Rua rineita mar ongga ofogog 
skoita rusnok enjgineg guru, noba rua rudou eneftirir 
keingg fifi ojgomuja guru. 

8 Ongga oufamofa bera rua ruroun rusnok gij rerin 
mod rot rudou ongga oufamofa ojgomu ni, rudou ot 
rot mar ongga ongkoskamoka ojgomuja ni, rut joug 
rudou efesi rot ahais osok gij mar ongga oska tein 
ni, rita mar rot rudou ongga aharukamoka ojgomu 
ni, ricira gij mar nomnaga ongga rua ranggen rot 
ojgomuja ni. 

? Rua ruroru oga ongga oufamofa ongga mimif 
mumftuftu gu rua rot ahais ojgomu. Jeska oga insa 
koma bera tenten noba ororu jeni mar ongga mimif 

nomnaga muftuftu rot fob. Beda rua tein rimeita 
owesa efek jeskaseda risisi joug rusnok enjgineg 
rot Yesus oga insa koma ongga erek tenten. Beda 
oisouska oga ongga oufamofa insa koma bera rua 
rumocunc oida rusnok ongga riretei rot rerin ruga 
insa koma bera runsujohu rot mar ongga tenten 
guru. 

10 Erek koma jeska rusnok rufoukou bera rungkoja 
rot mar ongga mimif mumftuftu rot fob. Noba 
rua rurokrusa rusnok enjgineg rot mar ongga rua 
runsujohu rot tein. Noba rua ongga Yahudi ongga 
ruroru Yesus fob bera runtunggom mar erek koma 
ekirsa jeska rusnok enjgineg. 

11 Bagot joug rusnok insa koma, jeska mar insa 
koma ongga rua ruftuftu rot bera orotunggom rusnok 
enjgineg rudou eineina gij mar ongga tenten jera 
mar ongga oska ojgomu. Noba rua ruftuftu rot mar 
insa koma jeskaseda risma fifi ofoukou ojgomu. Noba 
koma bera erek oska ekirsa ojgomu. 

12 Rusnok jeska motowohu Kreta insa koma risinsa 
rerin nabi egens ongga anggot sis fob oida, "Rua 
ongga motowohu Kreta bera rucuwei mar ofoukou. 
Rua rirek mar ongga oska ojgomu, noba rua rudou 
ot rot jeskaseda rit maat ofoukou doska ojgomu, tina 
rudou eskes rot mar enjgineg." 

13 Erek koma jefeda bua buftuftu rua rot buga ahais 
jeskaseda rua rumororu Allah oga rot tenten ojgomu. 
14 Butunggom erek koma jeskaseda rua runororu 
rusnok Yahudi rerin erebent ongga erek rourou 

ojgomuja guru. 

15 Rusnok ongga rerin rudou ongga ebsi komowa 
bera ruroru mar ongga erek oufamofa ojgomu. 

Tina rusnok ongga rudou ahtaboku rot rerin mar 

ongga oska noba ongga runororu Yesus Kristus guru 
bera ruhca mar ongga oska ojgomuja. Jeska mar 
ongga angh gij rudou efesi fob jera mar ongga rua 
runsujohu rot bera erek oska ojgomu. 

16 Rua ragot oida rua bera ruroru Allah oga rot 
tenten fob. Tina gij mona ongga mimif mik mar 
ongga oska ongga rua runtunggom fob, beda mimif 
mijginaga rot oida rua runororu Allah oga rot tenten 
jinaga guru. Rua rudou oska rot rusnok enjgineg 
ojgomuja, noba rerin owesa efek jeskaseda rita mar 
ongga oufamofa jinaga guru. 

2 1 Erek koma, tina bua Titus buftuftu rot mar 
ongga tentenmen gu rusnok jah suma ojgomu. 

? Buftuftu mar gu runer jeskaseda ribirfaga 
enerebibei rot mofut efei guru ni, rita mar rot rudou 
ongga ocosu efei ahtah ni, rut joug rudou efesi 
jeska mar ongga oska ni, ruroru Allah oga rot ahais 
ojgomuja ni, rita rudou ongga okora rot rusnok 
enjgineg erek tenten ni, rut rot ahais gij mar ongga 
ereneni rua ni. 

3 Beda bua bisisi joug rujoner jeskaseda rua tein 
rita riteij ah ongga ongkoska jeni rujager ongga 
ruroru Allah rot tenten fob. Enadaij nou rua ruga 
oruh rusnok enjgineg jinaga guru. Noba ribirfaga 
enerebibei rot mofut efei ojgomuja guru. Ongga 
oufamofa bera rua rucunc rot mar ongga erek 
oufamofa ojgomu 

^jeskaseda rujowu enjgineg rimek fogora 
rimejginaga rot teinefa rua rudou okora rot rerin 
rahiner jera riser. 

? Beda rujowu insa koma rumot joug rudou efesi 
jeska mar ongga oska fogora rimeita mar rot rudou 
ongga ebsi komowa ojgomu. Beda rua rifarur rot 

iskusk gij rerin mod etma noba rumougif gu rerin 
rahiner tein. Rua rita mar ongga oufamofa erek 
insa koma jeskaseda enadaij nou rusnok enjgineg 
ruga oruh Allah rot mar ongga rujager insa koma 
runtunggom ongga erek oska guru. 

6 Erek koma tein buis gu ruforoker runer jeskaseda 
rua tein rut joug rudou efesi rot ahais jeska mar 
ongga oska ojgomu. 

7 Bua bisinsa tein bita mar nomnaga ongga erek 
oufamofa ojgomu jeskaseda rusnok enjgineg jah 
suma rimek fogora rumororu mar insa koma tein. 
Noba gij mona ongga bua buftuftu mar, beda bagot 
mar insa koma rot budou ongga eriagamaga ojgomu, 
noba binagot mar ongga erek rourou gij mona insa 
koma guru. 

8 Bagot rot mar ongga erek tenten ojgomu 
jeskaseda enadaij nou rusnok enjgineg ruga onoruh 
bua rot guru. Bita mar erek koma jeskaseda enadaij 
nou rusnok enjgineg rik mar egema tein ongga bua 
buntunggom ongga erek oska jinaga guru. Beda 
mojenir rot mar ongga risinsa ranggot fob ojgomu. 

? Beda bua bisisi joug rua ongga rumfij rerin 
ebirfager jeskaseda rua rugif gu ebirfager insa koma 
rot tenten. Noba rua rita mar rot rudou ongga ocosu 
efei ahtah tein ojgomu. Enadaij nou rua ragot mar 
esesa sons gu rerin ebirfager insa koma guru. 

10 Noba enadaij nou rua rukoreka mar jeska 
rerin ebirfager insa koma tein guru. Tina ongga 
oufamofa bera rua rucunc rot oida rerin rudou ongga 
aharukamoka noba ruroru mar nomnaga ongga rerin 
ebirfager insa koma ranggot rot ojgomu. Rua rita mar 
erek insa koma nomnaga jeskaseda rusnok enjgineg 
rimek fogora rimejginaga rot oida mar ongga mimif 

muftuftu osok gij Allah, ongga oskotu mimif, bera 
erek oufamofa ojgomu. 

11 Erek koma jeska Allah bera oncunc rot efen odou 
ongga oufamofa skoita rusnok nomnaga fob. Noba 
oisouska efen odou ongga oufamofa insa koma bera 
rusnok rimesma eiteij ah ongga efeinah si. 

12 Noba oisouska Allah odou ongga oufamofa insa 
koma bera mimif mijginaga rot oida munororu mar 
ongga eretei rot Ofa efen oga guru. Noba mimif 
mukoja mar ongga oska ongga oroku mudou efesi 
ojgomuja ni, mimif mut joug mudou efesi rot ahais 
gij mar koma nomnaga ni, mimif mita mar rot mudou 
ongga ebsi komowa ojgomu ni. 

13 Mimif mita mar insa koma nomnaga askesi mimif 
muisum gij mona ongga Ofa emen rot efen ofoka 
aksa eteb. Jeska gij mona insa koma bera mimif 
mimek Yesus Kristus ongga erek Allah. Ofa bera 
ongga onskotu mimif jeska mifmin mar ongga oska 
fob. 

1^ Noba Ofa bera ongga aha esinsa gu rusnok ongga 
rufogog fogora agos. Ofa ontunggom mar koma 
jeskaseda osuwa mimif jeska mifmin mar nomnaga 
ongga ofogog. Beda oisouska mar insa koma bera 
Ofa ontunggom mimif erek efen rusnok ongga ebsi 
komowa fob. Jefeda mimif mudou os mita mar ongga 
oufamofa nou Ofa ojgomuja. 

15 Erek koma jefeda bua buftuftu rusnok jah suma 
rot mar insa koma nomnaga ojgomu. Bua bisisi joug 
rusnok rineya ongga rita mar ongga oufamofa, noba 
bagot joug rot buga ahais skoita rusnok rineya ongga 
rita mar ongga oska ros. Noba bita mar insa koma 
oisouska bebin owesa efek ojgomu. Enadaij nou 

rusnok egema tein rita rudou ongga oska rot mar 
ongga bua buftuftu insa koma jinaga guru. 

1 Titus, bua bisisi joug rusnok jah suma juens 
deika jeskaseda rua rugif gu rerin ebirfager 
monuh nomnaga fogora ruroru mar nomnaga ongga 
rerin ebirfager runcunc gu rua fob ojgomu. Rua 
risejah rudou efesi jeskaseda rita mar nomnaga 

ongga erek oufamofa tein. 

? Enadaij nou rua ruhurmei mar gij rusnok egema 
tein guru. Tina rua rita rudou ongga eriagamaga 
jera rusnok nomnaga noba rufij rua tein. Noba rua 
ruin keingg risinsa rufoka rot tenten skoita rusnok 
nomnaga ojgomu. 

3 Sis fob mifmin mudou efesi ongga osumsumu 
rot mar insa koma nomnaga tein. Gij mona insa 
koma bera mimif mugif gu mar ongga oska nomnaga 
ongga oroku mudou efesi rot ojgomuja. Mifmin 
mudou ongga ejisei rot mar ongga rusnok enjgineg 
rerin ojgomuja, jefeda mudou ofogog rot rua. Noba 
mudou oska moguma ojgomuja. 

^Erek koma tina gij mona ongga Allah ocunc efen 
odou ongga oufamofa skoita mimif, beda Ofa oskotu 
mimif jeska mifmin mar ongga oska. 

? Noba Allah onoskotu mimif oisouska mar ongga 
oufamofa ongga misinsa muntunggom fob jinaga 
guru. Tina Ofa oskotu mimif oisouska Ofa esinsa efen 
odou ongga eriaga rot mimif ojgomu. Ofa onskotu 
mimif oisouska Efena Ebsi ongga engker gij mudou 
efesi fogora eita eiteij ah ongga efeinah gu mimif. 
Jefeda mimif minja erek rusnok ongga efeinah deika. 

6 Noba Ofa eita Efena Ebsi insa koma gu mimif rot 
odou ongga oufamofa oisouska Yesus Kristus ongga 
onskotu mimif jeska mifmin mar ongga oska fob. 

7 Ofa ontunggom mar insa koma jeskaseda mimif 
misma mudou ongga ebsi komowa oisouska efen 
odou ongga oufamofa rot mimif ojgomu. Beda 
mimif muisum gij Ofa rot oida mimif mimesma eiteij 
ah ongga ah aibin fogora Ofa emeita mar ongga 
oufamofa eteb gu mimif erek efen efeser. 

? Mar ongga didif danggot insa koma bera erek 
tentenmen ojgomu. Noba bua buftuftu mar insa 
koma rot ahais gu rusnok jah suma jeskaseda rua 
ongga rudou eredi rot Allah fob bera rumoh rudou 
efesi ahais rot mar ongga oufamofa ojgomu. Jeska 
mar ongga oufamofa insa koma bera erek ongkoska 
eteb nou rusnok nomnaga. Noba mar koma omofij 
rua si. 

? Bua bibes bifaga jeska rusnok ongga ruga 
emesedema rot mar ongga erek rourou ni, jera mar 
ongga rusnok rimfesij osok gij rerin rufou ebiedi ni, 
era mar ongga rua ruga omosokuma rot ojgomuja ni. 
Jeska mar insa koma bera onofij rusnok egema tein 
jinaga guru. 

10 Erek osnok egens oftuftu mar ongga orotunggom 
rusnok fogora rimekeinggma rot, beda biyahehir joug 
ofa rot ojgomu. Tina erek ofa onororu buga insa 
koma guru, beda biyahehir joug ofa juens deika. Tina 
erek ofa onororu buga insa koma tein guru, beda 
bibes bifaga jeska osnok egens koma ojgomu. 

11 Jeska osnok egens koma bera efen odou ongga 
ofogog ojgomu. Ofa odou os ororu mar ongga oska 
ojgomuja. Jefeda oisouska esinsa efen eita mar 
ongga oska bera ofa emesma okum eteb jeska Allah 
Si. 

12 Didif dumobk Artemas era Tikhikus skoita bua 
si. Jefeda gij mona ongga gegema gen skoita bua 

fob, beda bireni rot ahais jeskaseda bin skoita didif 
jah kota Nikopolis. Jeska didif dimeker gij kota egens 
koma onjoros mona ongga mof meifeni oisa fob. 

13 Noba bua bufij Zenas, ongga ot deismos rot 
rusnok skoita Hakim jera Apolos tein gij mona ongga 
goga genja jeskaseda gegan maat jera mar enjgineg 
tein ongga adaij fogora gefarur gij Allah oga ojgomu. 

1^ Bua buftuftu mifmin muhujir nomnaga jeskaseda 
rua ruh rudou efesi ahais rot mar ongga rimfarur gij 
ojgomuja. Beda orofosut mona bera rerin mar ongga 
ofoufem nou rua fogora rineker gij riteij ah kef erek 
rourou guru. 

15 Rusnok nomnaga ongga ringker jah sif ruisu 
gu bua. Noba bua tein buisu gu mefmen mohujir 
nomnaga ongga rudou okora rot memef. Didif duis 
gu Allah jeskaseda Ofa ocunc efen odou ongga 
oufamofa eteb skoita bua ojgomuja. Ainsoma. 


Filemon 


1 1 Didif Paulus, ongga dingker gij mod oskusk 
jeska didif duftuftu mar rot Yesus Kristus efen 
oga, bera ongga dunogu surat egens kef. Noba 
surat egens kef bera jeska Timotius tein ongga omfij 
didif jah sif. Didif dugu surat egens kef skoita bua 
Filemon ongga erek mefmen mohuj egens ongga 
modou okora rot. Noba bua tein bera ongga bufij 
Yesus Kristus rot efen oga morototuma jera memef. 
Didif disa surat egens kef skoita rusnok koma ongga 
rumohoturuma jeskaseda rum riteij gu Allah gij bebin 
mod tein. Noba didif disa surat egens kef skoita Apfia 
ongga erek mefmen meyesa tein jera Arkhipus ongga 
erek Yesus efen tentara egens tein. 

? (1:1) 

3 Didif dum diteij gu mifmin mika Allah jera Tuhan 
Yesus Kristus tein jeskaseda Ofa ocunc odou ongga 
oufamofa skoita iwa, noba jeskaseda Ofa eita idou 
efesi ongga eskeiramera ojgomuja. 

^ Gij orofosut mona ongga didif dum diteij gu mika 
Allah bera didif duis oufamofa eteb gu Ofa rot bua. 

5 Jeska didif dingg rot fob oida bua buroru Yesus 
Kristus rot tenten fob, noba budou okora rot rusnok 
nomnaga ongga ruroru Ofa tein. 

6 Noba didif dum diteij gu Allah jeskaseda gij mona 
ongga iwa imfesij rot teinefa iwa iroru Yesus Kristus 
gu rusnok enjgineg, beda rusnok koma rimek yeyin 
ita mar ongga erek ongkoskamoka ojgomu. Erek 
koma jefeda rua rudou emebriyi gij rot teinefa Yesus 

eita mar ongga oufamofa eteb gu mimif nomnaga 
ongga muroru Ofa rot tenten fob. 

7 Noba mar ongga bua buntunggom nou rusnok 
enjgineg oisouska budou ongga okora rot rua bera 
ereita didif dudou eskeira eteb noba erirei rot tein. 
Erek koma jeska bua bumfij Allah efen rusnok 
enjgineg fogora rua rita rudou ongga ahais dokun 
deika. 

8 Erek koma jefeda, ebeibeyaif didif dudou os 
direjgei mar jeska bua. Noba erek didif duku dufos 
fogora direjgei rot mar oisouska Yesus Kristus ofoka 
beda didif dijginaga rot oida bua bimeita mar insa 
koma si. Noba koma bera enerek oska guru. 

? Erek koma tina didif dinerejgei mar rot duga erek 
insa koma guru. Ongga tenten bera didif dudou os 
direjgei mar jeska bua oisouska dudou ongga okora 
rot bua ojgomu. Koma bera, didif, ongga dunokona 
fob, noba ongga dingker gij mod oskusk rot Yesus 
efen oga 

10 bera direjgei bua osok gij dedin edohuj egens 
ongga enjerek dedin edesa fob. Jeska askesi didif 
dingker gij mod oskusk kef ros bera didif duroun ofa 
skoita Yesus fob. Ofa koma bera Onesimus. 

11 Noba didif dijginaga rot oida sis fob bera ofa 
onofij bua rot iskusk guru. Tina ebeibeyaif ofa bera 
erek osnok egens ongga ofij didif jera bua tein rot 
iskusk fob. 

12 Noba didif dubk ofa, ongga dudou okora eteb rot, 
sons skoita bua fob. 

13 Noba ongga tenten bera, didif dudou os eteb 
jeskaseda ofa eker jera didif jah sif askesi dingker 
gij mod oskusk kef ros fogora ofij didif ojgomuja. 

Beda koma tein erek ofa ofij didif oisouska bua bebin 
bufoka ojgomu. 

1^ Tina didif dineita mar ongga ekirsa jeska meidu 
ongga bua budou os rot guru. Jeska didif dineita mar 
ongga erek eradgodu bua jeskaseda bufij didif rot 
erek koma guru. Erek bua budou os bufij didif rot, 
beda koma en jeska bua ojgomu. 

15 Onesimus ongku jeska bua gij mona ongga estir 
ojgomu. Noba koma jeskaseda gij mona kahma beda 
ofa omoksons noba ofij bua ojgomuja. 

16 Jeska ebeibeyaif ofa onoksons skoita bua erek 
bebin osnok egens ongga omfij bua ojgomu guru. 
Tina ongga oufamofa ekirsa bera ofa oksons en 
skoita bua erek bebin obohuj egens ongga ororu 
Yesus Kristus rot tenten fob. Koma bera, ofa erek 
osnok egens ongga ofoufem nou didif, tina ofa erek 
ofoufem ekirsa nou bua tein. Jeska ofa enerek bebin 
osnok egens ongga omfij bua ojgomu guru, tina ofa 
tein bera erek bebin obohuj ongga erek Kristen fob. 

17 Erek koma jefeda, erek bua busujohu rot oida 
bua bifarur rot Yesus Kristus morototuma erek egens 
jera didif ei, beda buroun Onesimus rot budou ongga 
eskeiramera rot ofa morototuma erek bua buroun 
didif teina. 

18 Noba erek ofa eita mar ongga oska gu bua fob, 
era erek bebin mar okowu ongga ah gu ofa, beda 
didif dumoh bebin mar okowu insa koma tera ofa si. 

1? Didif Paulus, bera dugu keingg rot disinsa dedin 
ditma oida, "Didif dumoh bebin mar okowu insa koma 
tera ofa si." Erek koma tina budou onofoj joug guru 
rot oida bua bisma eiteij ah ongga efeinah jeska didif 
dumftuftu rot Yesus oga ongga oufamofa gu bua sis 
fob. 

20 Jefeda, edohuj ongga dudou okora rot, bua bita 
mar erek Kristen egens ongga ororu Tuhan rot tenten 
fob fogora buroun Onesimus sons rot budou ongga 
eriagamaga ojgomu. Koma tein bera emeita dudou 
erirei eteb rot si. 

?1 Didif disa surat egens kef skoita bua jeska didif 
dijginaga rot oida bua bimeita mar insa koma erek 
jeni si. Noba bua bimeita mar ongga oufamofa erek 
bugun dokun deika rot tein. 

22 Erek koma noba bua bisejah bebin mer efesi 
egens jah nou didif. Jeska didif duisum gij Allah rot 
oida Ofa emeita mar ongga bua bum biteij rot fogora 
omosuwa didif jeska mod oskusk insa kef. Beda didif 
dimen skoita iwa jah kota Kolose. 

23 Epafras tein oisu iwa. Ofa bera erek dedin edohuj 
egens ongga engker morototuma jera didif gij mod 
oskusk jeska ofa tein oftuftu rot Yesus efen oga 
ongga oufamofa. 

24Noba Markus ni, Aristarkus ni, Demas ni, Lukas 
ni, rua nomnaga ongga rifarur morototuma jera didif 
jah sif bera ruisu iwa tein. 

25 Didif dum diteij gu Tuhan Yesus Kristus jeskaseda 
Ofa eita oufamofa eteb gu iwa nomnaga. Ainsoma. 

1 1 Gij mona ongga sismeni eteb fob bera Allah 
anggot mar ofoukou skoita mifmin mimower. Ofa 
anggot mar koma oisouska mar ongga Ofa oncunc 
gu efen nabi-nabi gij rudou efesi. Noba Ofa era efen 
moroju ongga erek ofoukou jeskaseda oroftuftu rot 
efen oga gu nabi-nabi insa koma. Beda rua rifesij rot 
mar insa koma gu rusnok enjgineg. 

? Erek koma tina, gij mona ongga enja ejgwaga insa 
kef bera Ofa anggot mar skoita mimif oisouska efen 
efesa Yesus Kristus. Noba oisouska Yesus Kristus 
bera Allah ontunggom mar nomnaga. Noba Ofa bera 
ongga Allah oncunc jeskaseda eja erek ebirfaga 
ongga ofoka aksa egens rot mar nomnaga tein. 

3 Ofa bera ongga orocunc erek jeni rot Allah efen 
ofoka ongga aksa eteb noba ongga eskeira eteb tein. 
Noba Ofa bera ongga otunggom mar nomnaga jeni 
erek Allah otunggom mar tein. Noba oisouska efen 
oga bera Ofa agei joug mar nomnaga rot owesa 
efek eteb tein. Noba gij mona ongga Ofa aha esinsa 
jeskaseda agos tumu mega salib, beda Ofa onsuna 
rot rusnok rerin mar ongga oska nomnaga fob. Beda 
Ofa eja eker desi Allah gu mebaga. Beda jah suma 
bera Ofa ofoka ereij keingg mar nomnaga oisouska 
efen owesa erek eteb morototuma jera Allah ongga 
efen ofoka aksa eteb tein. 

^Erek koma jefeda Allah oncunc rot oida Yesus bera 
efen ofoka ongga aksa ekirsa jeska malaikat-malaikat 
tein. Noba koma bera ongga orocunc rot oida Ofa 

efen owesa efek ongga ekirsa jeska malaikat-malaikat 
nomnaga tein. 

? Erek koma jeska gij Mar Efeyi Ebsi bera Allah 
enagot gu malaikat-malaikat rot mar insa kef guru. 
Ofa agot oida, "Deisef bera Didif dagot rot tomnomna 
oida Bua bera dedin edesa noba Didif bera erek bebin 
mekeb." 

6 Ofa agot mar insa koma osok gij Yesus Kristus 
ojgomu. Jeska nou ongga Ofa omobk Yesus jah gu 
mebif, beda rusnok runggu gij Mar Efeyi Ebsi rot 
sismeni oida, "Allah efen malaikat-malaikat nomnaga 
bera rugif gu Ofa ojgomu." 

7 Noba mimif mijginaga rot oida Yesus ofoka bera 
aksa ekirsa jeska malaikat-malaikat, jeska rusnok 
runggu gij Mar Efeyi Ebsi oida, "Malaikat-malaikat 
ongga Allah obk bera erek mof eteb. Ofa obk 
malaikat-malaikat koma ongga rumfij Ofa erek mah 
eisa egigir eteb." 

8 Tina runggu gij Mar Efeyi Ebsi osok gij mar 
egens mar enjgineg deika ongga Allah anggot rot 
efen efesa Yesus erek kef oida, "Edesa, Bua bera 
bufoka ereij keingg mar nomnaga nou mona ongga 
ah aibin ojgomuja. Noba Bua bufoka ereij keingg 
mar nomnaga rot budou efesi ongga aharukamoka 
ojgomu tein. 

? Bua budou okora rot rusnok ongga runotunggom 
mar ongga oska oskiyai tein guru. Noba Bua bukoja 
rusnok nomnaga ongga rutunggom mar ongga 
ofogog. Beda Didif ongga bebin mekeb bera dimeita 
budou efesi ongga erirei eteb ekirsa jeska rusnok 
nomnaga si." 

10 Frek koma tein, rusnok runggu mar osok gij 
Yesus erek kef oida, "Tuhan, gij mona ongga bua 

butunggom mar nomnaga rot sismeni, beda Bua 
buntunggom mebif nomnaga fob. Noba Bua tein 
buntunggom mar nomnaga ongga angh gij mebaga 
tein. 

11 Noba mar insa koma nomnaga bera emeja oska 
erek meisoufa ongga efeyei eteb ongga eja erek 
oska. Beda mar koma nomnaga bera emeseiseifa 
si. Tina Bua bera biker rot mona ongga ah aibin 
ojgomuja. Noba Bua bumohoda rot mar insa koma 
nomnaga fogora bimeferwei mar koma jera mar 
ongga erek efeinah deika. Koma erek osnok egens 
ongga eij efen meisoufa ongga efeyei eteb jah fogora 
eferwei rot meisoufa ongga efeinah deika. Tina Bua 
bineja erek mar ongga efeyei fob jinaga guru. Bua 
bera biker rot mona ongga ah aibin ojgomuja." 

12 (1:11) 

13 Noba mar kef ongga Allah anggot gu Yesus bera 
Ofa enagot gu malaikat-malaikat tein guru. Ofa 
anggot oida, "Bua biker desi Didif rot bufoka ongga 
aksa eteb, noba Didif dumoin keingg mesa nomnaga 
fogora rumougif gu Bua si." 

14 Allah agot mar insa koma gu Yesus Kristus 
ojgomu. Jeska efen malaikat-malaikat insa koma 
bera erek mar ongga Ofa obk skoita rusnok ongga 
rimesma eiteij ah ongga ah aibin jeskaseda rufij rua 
ojgomu. 

2 ! Erek koma jefeda mimif muh mudou efesi rot 

ahais ojgomu osok gij mar insa koma ongga 
rusnok runggu gij Mar Efeyi Ebsi sis fob ojgomuja. 
Beda mimif mita mar erek koma jeskaseda minekikif 
deci deci jeska mar insa koma ongga tenten fogora 
minaha mar koma jah jinaga guru. 

? Mimif mijginaga rot oida Allah efen oga ongga Ofa 
eita gu rusnok oisouska malaikat-malaikat sis fob 
bera erek tenten ojgomu. Noba mimif tein mijginaga 
rot oida Allah omofra mar okum eteb keingg rusnok 
nomnaga ongga ringkirsa rot efen oga insa koma era 
ongga runororu rot tenten tein guru. 

3 Allah oga insa koma bera efen owesa efek eteb 
noba efesij rot teinefa rusnok risma eiteij ah ongga 
efeinah. Tina erek mifmin mudou eskes rot, beda 
mimif munosuwa jeska mar okum koma guru. Noba 
Tuhan Yesus bera ongga emfesij rot oga insa koma 
skoita rusnok rot sismeni fob. Beda rusnok koma 
rimfesij rot gu mimif oida oga insa koma bera erek 
tenten ojgomu. 

^Noba Allah tein oncunc rot oida oga insa koma 
bera erek tenten ojgomu. Ofa otunggom mar koma 
oisouska owesa efek ongga Ofa eita gu rusnok 
jeskaseda rutunggom mar onswos gu rusnok 
rufoukou rifekesa. Noba rua rutunggom mar enjgineg 
tein rot owesa efek jeska Allah. Beda rua tein 
rutunggom mar oisouska owesa efek ongga Efena 
Ebsi oncunc gu rua orofosut osnok egens egens gij 
rudou efesi fob. Noba mar koma bera ororu Allah 
odou ejginaga rot tein. 

? Mimif mijginaga rot oida Allah onocunc malaikat- 
malaikat jeskaseda rufoka ereij keingg rusnok gij 
mona efeinah ongga emen guru. Tina Ofa ocunc 
rusnok jeskaseda rufoka ereij keingg mar nomnaga 
gij mona insa koma. Ainsa kef bera didif difesij rot 
mona egens koma ongga emen ojgomu. 

6 Jeska sis fob bera osnok egens onggu mar gij Mar 
Efeyi Ebsi ongga eragot rot tenten osok gij mar insa 
koma. Ofa onggu rot oida, "Rusnok mebif bera erek 

mar ongga onofoufem guru. Rua nomnaga bera erek 
Adam efen efeser ongga runjuj jeska ofa ojgomu. 
Erek koma tina Bua Allah bera budou efeneinei rot 
bebin rusnok ros. Jefeda Bua budou os bufij rua 
ojgomuja. 

7 Noba ebeibeyaif bera malaikat-malaikat rerin 
owesa efek ongga ekirsa oskiyai jeska rusnok, tina 
Bua bumfra rusnok rufoka aksa erek raja ongga 
rineya rugif gu. 

8 Noba Bua buncunc rusnok fob jeskaseda rufoka 
ereij keingg mar nomnaga tein." Mar egens insa 
koma agot rot oida, "Bua buncunc rusnok fob 
jeskaseda rufoka ereij keingg mar nomnaga." Noba 
koma bera erek tenten ojgomu. Erek koma tein, gij 
mona ebeibeyaif bera mimif minek rusnok egema 
ongga rufoka ereij keingg mar erek koma enesi. 

? Tina mimif mijginaga rot oida gij mona ongga 
sismeni fob bera Allah eita owesa efek gu malaikat- 
malaikat ongga ekirsa oskiyai jeska owesa efek 
ongga Ofa eita gu Yesus gu mebif. Allah ontunggom 
mar erek koma oisouska odou ongga eskeira rot 
mimif jeskaseda Yesus Kristus agos tumu mega salib 
nou rusnok nomnaga. Noba ebeibeyaif Yesus bera 
esma ofoka ongga aksa eteb noba ongga rusnok 
rugif gu. Jeska Ofa bera eita efera okora fogora agos 
nou mifmin mar ongga oska fob. 

10 Allah bera ongga ontunggom mar nomnaga, 
noba mar nomnaga ah oisouska Ofa ojgomu. Noba 
Ofa bera oitij rot oida Yesus Kristus eita efera okora 
tein. Jeska sis fob bera Allah ensejah mar insa koma 
nou Yesus jeskaseda Ofa eja okag rot efen rusnok 
nomnaga rot rerin eiteij ah ongga efeinah. Noba mar 

koma ongga Allah ontunggom bera erek oufamofa 
eteb. 

11 Yesus bera eja erek egens jera rusnok ongga 
risma rudou ongga ebsi komowa fob. Noba Ofa 
bera ongga eita rudou ongga ebsi komowa gu rua 
tein. Jefeda mojenen Ofa rot rusnok insa koma tein 
guru, tina Ofa ejeka rua erek Ofa efen mokoser jera 
meiyeser. 

12 Noba mar ongga runggu gij Mar Efeyi Ebsi osok 
gij mar insa koma bera oida, "Didif dimagot rot bebin 
bufoka gu dedin edkoser jera edieser. Noba Didif 
dimesitit rot bebin bufoka gu rusnok rifekesa gij 
mona ongga rua rumohoturuma ojgomu." 

13 Noba mar egens enjgineg tein gij Mar Efeyi Ebsi 
bera agot rot Yesus erek kef oida, "Didif dudou 
emeredi Ofa ojgomuja." Noba gij Mar Efeyi Ebsi bera 
Yesus agot oida, "Didif diker jah sif morototuma jera 
dedin edeser jera edieser ongga Allah eita gu Didif 
fob." 

1^ Erek koma noba, Allah efen efeser nomnaga 
ongga rirek rusnok giskini ojgomu, jefeda Yesus 
Kristus tein en gu mebif erek osnok egens ongga 
giskini tein. Ofa eita mar erek koma jeskaseda 
oisouska Ofa ongga anggos tumu mega salib bera 
Ofa orohoda rot Bilis efen owesa efek nomnaga. 
Jeska Bilis bera ongga eita mar ongga oska skoita 
rusnok fogora riseiseifa ojgomuja. 

15 Noba Yesus ontunggom mar insa koma jeskaseda 
rusnok nomnaga rinemeesa rot mona ongga rua 
ranggos deika guru. 

16 Yesus onotunggom mar insa koma jeskaseda ofij 
malaikat-malaikat rot guru. Tina Ofa otunggom mar 
insa koma jeskaseda ofij rusnok ongga runjuj jeska 

Abraham jera rusnok enjgineg tein ongga runojuj 
jeska Abraham guru tein. 

17 Erek koma noba, jeska Ofa odou os ofij rusnok 
nomnaga, jefeda Ofa en erek osnok egens ongga 
giskini tein. Beda Ofa ejeka rusnok erek efen mokoser 
jera meiyeser tein. Ofa otunggom mar insa koma 
jeskaseda Ofa eja erek rusnok rerin ebirfaga imam 
egens ongga ocunc rot efen odou ongga oufamofa 
skoita rua. Noba Ofa bera ongga ofij Allah rot tenten 
gij mar insa koma ojgomuja. Ofa otunggom mar insa 
koma jeskaseda rusnok rerin mar ongga oska bera 
enah gu rua deika guru. 

18 Noba Ofa bera efen owesa efek adaij nou ofij 
rusnok ongga rita efera okora gij mona ongga rusnok 
enjgineg rireneni rua tein. Jeska Ofa tein bera eita 
odou efera okora gij mona ongga rusnok rireneni Ofa 
sis fob. 

1 Edohuji, Allah bera enjeka iwa morototuma 

jera didif erek Ofa efen rusnok ongga rudou 
ebsi komowa. Jefeda iwa isujohu rot koisoisa 
osok gij Yesus Kristus ojgomu. Jeska Ofa bera 
ongga Allah ombk jeskaseda efesij rot efen oga gu 
rusnok nomnaga. Noba Ofa bera ongga Allah ombk 
jeskaseda eja erek mifmin ebirfaga imam egens 
ongga ofoka aksa. Noba mimif magot rot oida mudou 
ororu Ofa rot tenten ojgomuja. 

? Allah oncunc Ofa erek ebirfaga imam egens, noba 
Ofa otunggom mar nomnaga ongga Allah odou os 
rot. Koma tein erek Musa ongga ontunggom mar 
nomnaga ongga Allah ocunc gu ofa nou efen rusnok 
sis fob. 

3 Noba Yesus bera efen ofoka ongga aksa ekirsa 
jeska Musa. Erek koma jeska giskini rusnok runougif 

gu mod egens ongga osnok egens ei fob guru. Tina 
rua rugif gu ofa ongga enei mod insa koma. Jefeda 
rusnok runougif gu Musa guru, tina rua rugif gu 
Yesus ojgomu. 

^Koma tenten, jeska mod nomnaga ongga onotuma 
bera rusnok enjgineg rii fob. Tina Allah bera ongga 
ontunggom mar nomnaga. 

? Noba Musa omfij Allah efen rusnok rot tenten, 
erek osnok egens ofij efen ebirfaga ojgomu. Jefeda 
ofa ougif gu Allah fogora emfesij gu rusnok rot mar 
ongga angh gij mona kahma ros tein. 

6 Tina Yesus bera ofij efen meka Allah rot tenten 
ojgomu, jeska Ofa bera ongga Allah oncunc erek 
mifmin ebirfaga egens fob. Noba erek mimif muku 
mufos rot fogora muisum gij Yesus nou mar ongga 
Allah emeita gu mimif, beda Allah omocunc mimif 
erek efen rusnok ojgomuja si. 

7 Yesus bera erek mifmin ebirfaga imam egens, 
jefeda iwa idou ah keingg rot mar ongga runggu gij 
Mar Efeyi Ebsi oisouska Efena Ebsi Allah erek kef 
oida, "Ebeibeyaif, erek iwa ig mar ongga Allah anggot 
gu iwa gij idou efesi fob, 

8 beda iwa inokoja mar koma rot idou ongga 
osumsumu guru. 

? Jeska koma bera ongga yeyin imower rusnok 
ongga Israel runtunggom sis fob. Rua rikikif jeska 
Ofa gij mona ongga rua rincira gij monuh ongga mebi 
oska. Noba gij tahun rara setka tohkuru bera rua rik 
mar onswos nomnaga ongga Allah ontunggom jah 
gu rifekesa. Tina rua rireneni Allah rot mar ongga 
oska ongga rua runtunggom gij mona insa koma 
ojgomuja. 

10 Jefeda gij mona insa koma bera Didif dudou okum 
eteb rot rua, beda Didif dagot oida rua runougif nou 
dedin duga jinaga guru, noba rua rudou osumsumu 
rot mar ongga Didif dudou os jeska rua ojgomu. 

11 Ebeibeyaif Didif dudou okum eteb rot rua. Jefeda 
Didif danggen rot oida rua runoira gij monuh ongga 
ongkoska koma guru. Fogora rua rineker keingg 
rufons rot rerin mar okum jah suma tein jinaga guru." 

1? Erek koma jefeda, edohuji, didif duis gu iwa 
jeskaseda iwa ineita idou efesi ongga ofogog erek 
yeyin imower insa koma ongga ringkikif jeska Allah 
ongga eker rot ah aibin tein jinaga guru. 

15 Tina jeska mona efekesa enahuma ros, jefeda 
iwa imeisisima joug moguma ojgomuja. Iwa ita mar 
erek koma jeskaseda iwa inocuwei mar gu isinsa 
oisouska yeyin mar ongga oska ongga orotunggom 
idou efesi erek eskes rot Allah oga guru. 

1^ Jeska erek mudou ot rot Ofa efen oga ojgomuja, 
morototuma erek mona ongga mimif munroru Ofa 
erek efeinah ros, beda mimif mimesma mar nomnaga 
ongga ongkoska morototuma jera Ofa si. 

15 Koma bera tenten, jeska rusnok runggu gij Mar 
Efeyi Ebsi erek kef oida, "Ebeibeyaif, erek iwa idou 
ebriyi gij mar ongga Allah anggot rot gu iwa gij idou 
efesi fob, beda iwa inokoja rot mar koma jera idou 
ongga osumsumu ojgomu guru. Jeska yeyin imower 
rungkoja rot mar koma sis fob. Rua rikikif jeska Ofa 
gij mona ongga rua rincira gu monuh ongga mebi 
oska." 

l6Twa idou ah keingg rot mar ongga yeyin imower 
insa koma runtunggom sis fob ojgomu. Jeska rua 
bera ongga ruroru Musa gij mona ongga rua rurogna 
jeska monuh Mesir. Noba gij mona insa koma rua rig 

Allah oga noba rik mar onswos ofoukou tein ongga 
Ofa ontunggom jah gu rifekesa fob. Tina rua ringkikif 
jeska Ofa ojgomu. 

17 Noba iwa idou ah keingg rot oida Allah odou 
okum eteb skoita rua rot tahun rara setka tohkuru 
fob, jeska rua rutunggom mar ongga oska ojgomuja. 
Jefeda rusnok rufoukou jeska rua bera ranggos askesi 
rua rincira gij monuh ongga mebi oska insa koma. 

18 Noba jeska rua ongga Israel insa koma runororu 
Allah oga rot tenten guru, jefeda Ofa agen rot oida 
rua runoira gij monuh ongga ongkoska koma guru. 
Fogora rua rineker keingg rufons rot rerin mar okum 
jah suma tein guru. 

1? Erek koma jefeda mimif mijginaga rot oida rua 
runoira gij monuh ongga ongkoska insa koma guru, 
jeska rua rudou onororu Allah rot tenten jinaga guru. 
4 ! Allah bera anggen rot oida mimif tein mimeker 

keingg mufons rot mifmin mar okum ojgomuja 
si. Jefeda mimif nomnaga mut joug mudou efesi rot 
ahais ojgomu jeskaseda rineya jeska mimif minesiri 
gij mar ongga oska fogora minesma mar ongga 
oufamofa koma ongga Allah anggen rot guru. 

? Jeska mimif mingg mar ongga Allah anggen rot 
oisouska efen oga ongga oufamofa skoita mimif 
fob. Jefeda iwa isujohu osok gij rusnok Israel ongga 
riker sis fob. Jeska rua tein ringg mar ongga Allah 
anggen rot gu rua fob. Tina mar koma onofij rua 
jinaga guru, jeska rua runororu efen oga rot tenten 
guru. Noba erek mimif tein munororu Ofa efen oga 
ongga oufamofa guru, beda mar insa koma ongga 
Ofa anggen rot gu mimif bera onofij mimif tein jinaga 
guru. 

3 Erek koma, tina mimif ongga muroru Allah oga 
ongga oufamofa osok gij Yesus Kristus fob bera 
miker keingg mufons rot mifmin mar okum ojgomuja. 
Noba mimif mijginaga rot oida mar insa koma bera 
tenten ojgomu. Jeska sis fob Allah agot mar osok gij 
rua ongga Israel erek kef oida, "Didif dudou okum 
eteb rot iwa ongga Israel. Jefeda Didif dagen rot oida 
rua rineker keingg rufons rot rerin mar okum jinaga 
guru." Erek Allah esinsa engker keingg ofons rot 
mar ongga Ofa otunggom gu mebif sis fob, tina Ofa 
agot mar insa koma rot rua ongga Israel insa koma 
ojgomu. 

^ Koma tenten, jeska gij Mar Efeyi Ebsi bera rusnok 
runggu mar osok gij mar ongga Allah ontunggom 
gij mona ongga cinja erfeka fob. Rua runggu oida, 
"Gij mona ongga cinja erfeka, beda Allah eker keingg 
ofons, jefeda Ofa onotunggom mar deika guru." 

? Tina iwa ik juens deika rot mar ongga runggu osok 
gij rua ongga Israel. Jeska gij mar egens insa koma 
bera Allah agot oida, "Rua rineker keingg rufons rot 
rerin mar ongga okum jinaga guru." 

6 Sis fob rineya ongga Israel ringg rot Allah efen 
oga, tina rua runororu Ofa efen oga ongga oufamofa 
insa koma guru. Jefeda Ofa okoja rua jeskaseda 
runoira gij monuh egens ongga ongkoska eteb guru. 
Beda rua rineker keingg rufons rot rerin mar okum 
jah suma tein guru. Tina gij mona ongga egema 
deika beda Allah odou os rot oida rusnok rineya riker 
keingg rufons rot rerin mar okum jah suma fog tein. 

7 Noba mona ongga egema deika insa koma bera 
erek mona ebeibeyaif tein. Sismeni eteb fob bera 
Allah anggot rot mona ongga ebeibeyaif oisouska 
raja Daud. Raja Daud agot oida, "Gij mona ebeibeyaif 

tein, erek iwa idou ebriyi gij mar ongga Allah anggot 
gu iwa gij idou efesi fob, beda iwa inokoja mar koma 
rot idou ongga osumsumu guru." 

8 Noba gij mar insa koma bera Allah enagot mar 
osok gij mona ongga Yosua ongkag rot rua ongga 
Israel gij monuh ongga ongkoska sis fob guru. Jeska 
gij mar egens koma Ofa bera agot rot mona kahma 
ongga ah yes ros. 

? Mimif mijginaga rot oida mona ongga rusnok 
ringker keingg rufons rot rerin mar okum bera 
enahuma ros. 

10 Jefeda, ebeibeyaif Allah efen rusnok rinecira rot 
rerin mar okum deika guru, tina rua riker keingg 
rufons rot rerin mar okum koma ojgomuja. Jeska gij 
mona ongga Allah otunggom mar nomnaga oisa fob, 
beda Ofa tein engker keingg ofons. 

11 Erek koma jefeda mimif tein muh mudou efesi 
gu Allah rot efen oga insa koma jeskaseda mingker 
keingg mufons rot mifmin mar okum tein ojgomuja. 
Mimif mita mar erek koma ojgomu jeskaseda minesiri 
gij mar ongga oska erek rua ongga Israel rinsiri gij 
sis fob guru. Jeska rua runororu Allah oga rot tenten 
guru. 

1? Mimif muh mudou efesi rot ongkas gu Allah erek 
koma, jeska Ofa efen oga bera erek mar ongga 
efena ebah rot owesa efek eteb tein. Ofa efen oga 
insa koma bera erek meiteb kalawan ongga efeya 
doska. Rusnok rira meiteb kalawan insa koma rireris 
marska fogora rik rot ongga ojga gij efen ofoufu erek 
koisoisa. Beda erek koma tein Allah oga bera ongga 
orocunc rot koisoisa gij mudou efesi rot mar ongga 
oska jera mar ongga oufamofa tein. 

13 Noba enadaij nou rusnok ridemdemi mar egema 
tein gij rudou efesi jeska Allah jinaga guru. Jeska Ofa 
efen owesa efek adaij nou ek tumu mar nomnaga 
ongga angh gu mebif nomnaga. Noba gij mona 
kahma deika bera Ofa emejeka joug mimif rot mifmin 
mita mar nomnaga si. 

14 Erek koma noba mimif mifmin imam egens ongga 
ofoka aksa. Ofa bera ongga ot deismos nou mimif 
skoita Allah rot mifmin mar ongga oska. Ofa bera 
Yesus Kristus ongga Allah efen efesa, noba ongga 
Ofa omfra jah mebaga fob. Noba erek mimif magot 
rot oida mudou ororu Ofa efen oga fob tein, jefeda 
mimif muroru oga insa koma rot ahais ojgomu. 

15 Noba Yesus, ongga erek mifmin imam egens 
ongga ofoka aksa, bera ejginaga rot teinefa mifmin 
mudou efesi enahais rot mar ongga ereneni mimif 
guru. Jeska gij mona ongga Ofa engker gu mebif ros, 
beda mar okum ereneni Ofa tein. Tina Ofa enesiri gu 
mar koma jinaga guru. 

16 Jefeda oufa nou mimif tein mirejgei mar jeska 
Allah rot mudou ongga enemeesa guru. Jeska Ofa 
bera ongga ofoka ereij keingg rusnok nomnaga rot 
odou ongga oufamofa eteb. Mimif mirejgei Ofa rot 
mar erek koma jeskaseda Ofa omofij mimif rot odou 
ongga eskeira gij mona ongga mar ereneni mimif. 
Beda mimif mimesma mudou efesi ongga ahais rot si. 

1 Imam-imam jeska rusnok ongga Yahudi bera 
5 erek rusnok giskini ojgomu. Noba sis fob bera 
Allah oncunc rua jeskaseda rut deismos nou rusnok 
enjgineg skoita Ofa. Imam-imam rumorka mar 
jeskaseda rimeita gu Allah. Beda rua ris mah gij 
marska erek mar ongga rurougif gu Ofa. Beda Ofa 

osuna rot rusnok enjgineg koma rerin mar ongga 
oska. 

? Noba imam-imam insa koma bera rufij rusnok 
ojgomu. Jeska rusnok bera rutunggom mar ongga 
oska rot rudou ongga osumsumu ojgomu noba rua 
ringkikif jeska Allah tein. Tina imam-imam koma rufij 
rusnok insa koma rot rudou ongga eskeira ojgomu. 
Jeska rua rijginaga rot oida rua tein rerin rudou 
ongga eriaga noba ongga runtunggom mar ongga 
oska morototuma erek rusnok insa koma tein. 

3 Jefeda rua ris mah gij marska insa koma skoita 
Allah nou risinsa rerin mar ongga oska sismeni fog. 
Beda rua rutunggom mar erek koma juens deika rot 
rusnok enjgineg rerin mar ongga oska tein. 

4Rusnok runocunc risinsa jeskaseda rija erek Allah 
efen imam guru. Tina Allah bera ongga ocunc rua 
erek efen imam-imam. Koma erek Allah oncunc Musa 
efen mokosa Harun erek efen imam egens sis fob. 

? Erek koma tein, Yesus onofra esinsa ofoka aksa 
fogora eja erek imam egens tein guru. Tina Allah 
oncunc Ofa efek imam egens gij mona ongga 
Ofa anggot gu Yesus oida, "Deisef Didif dagot rot 
tomnomna oida Bua bera dedin edesa noba, Didif 
bera bebin mekeb." 

6 Noba gij mar egens ongga enjgineg bera Ofa agot 
rot Yesus oida, "Didif ducunc Bua erek dedin imam 
egens morototuma erek dedin imam egens ongga 
ofoka Melkisedek." 

7 Gij mona ongga Yesus engker gu mebif ros, beda 
Ofa om eiteij rot ahais gu Allah askesi efen odou 
okumkum rot mar ongga ah keingg Ofa. Ofa om eiteij 
erek koma jeskaseda Allah omofij Ofa rot mar ongga 
okum insa koma. Noba Allah omfij Ofa rot, jeska Ofa 

bera osnok egens ongga ougif gu Allah rot tenten 
ojgomu. 

8 Ofa bera Allah efen efesa. Tina oisouska mar okum 
ongga angh keingg Ofa bera Ofa eita odou ongga 
ebriyi gij rot teinefa Ofa ougif gu Allah rot efen oga 
ojgomuja. 

? Noba gij mona ongga Ofa ontunggom mar 
nomnaga ongga Allah ombk Ofa rot erek oisa fob, 
beda Ofa esma ofoka ongga aksa eteb ekirsa jeska 
mar nomnaga. Jefeda Ofa efen owesa efek ongga 
adaij nou oskotu rusnok nomnaga ongga rugif gu Ofa 
rot efen oga tein. 

10 Erek koma beda Allah oncunc Ofa erek imam 
egens morototuma erek Allah efen imam egens 
ongga ofoka Melkisedek. 

11 Memef modou os moftuftu iwa deika osok gij mar 
insa koma, tina koma bera okum nou memef, jeska 
iwa idou enebriyi gij mar insa koma erek eteb enesi. 

12 Erek koma tina iwa inroru Yesus Kristus efen oga 
erek dektek fob. Jefeda memef mosujohu rot oida 
adaij nou iwa yuftuftu rusnok enjgineg rot mar insa 
koma nomnaga, tina guri. Jeska iwa idou os oida 
memef moftuftu mar ongga erek osufou rot Allah oga 
gu iwa deika sons ojgomu. Koma erek rusnok ongga 
rita mengk gu osnok egens ongga orna fob jeska 
enadaij nou ofa et marska enesi. 

13 Jefeda rusnok ongga ruroru Yesus Kristus rot 
dektek fob, tina rudou onororu Efena Ebsi Allah rot 
tenten enesi, beda rua rinejginaga jeni rot mar meidu 
ongga oufamofa jera mar meidu ongga erek oska 
tein enesi. 

1^Tina rusnok ongga rufokor gij Allah efen oga fob, 
noba ongga ruroru Efena Ebsi Allah rot tenten fob, 

rua bera ongga rijginaga jeni rot mar meidu ongga 
oufamofa jera mar meidu ongga oska tein. 

1 Erek koma jefeda, ongga oufa bera iwa ifokor 

gij Allah efen oga erek eteb ekirsa deika ojgomu. 
Enadaij nou iwa ifokor rot mar ongga memef moftuftu 
gu iwa rot sismeni ojgomu guru. Jeska mar koma 
bera nou rusnok ongga ruroru Yesus Kristus erek 
efeinah ros. Enadaij nou memef moftuftu gu iwa 
deika oida imeesa joug rot yeyin mar ongga oska 
jeskaseda ineseiseifa guru ni, era oida iroru Yesus 
Kristus rot tenten ojgomu ni, 

? era eita baptis gu rusnok ni, era osok gij owesa 
efek ongga Allah eita gu rusnok oisouska Efena Ebsi 
ni, era osok gij rot teinefa rusnok rimedebecki jeska 
ranggos ni, era osok gij rot teinefa Allah omofra mar 
okum keingg rusnok nomnaga ongga rutunggom mar 
ongga oska tein ni. Jeska iwa ijginaga rot mar insa 
koma nomnaga fob. 

3 Noba oisouska Allah odou ejginaga rot bera memef 
momoftuftu iwa rot mar ongga erek ekirsa deika 
jeska mar insa koma nomnaga si. 

^Memef modou os moftuftu rot Allah oga erek 
ekirsa deika gu iwa. Jeska erek osnok egens ororu 
Yesus Kristus efen oga fob, tina ofa ekikif fogora 
okoja rot oga insa koma, beda ofa emeseiseifa si. 
Noba enadaij nou rusnok enjgineg ruroun ofa sons 
skoita Allah jinaga guru. Erek koma jeska, erek osnok 
egens odou ebriyi gij Allah efen oga osok gij Yesus 
Kristus fob ni, erek ofa esma mar ongga ongkoska 
jeska Allah fob ni, erek Efena Ebsi engker gij odou 
efesi fob ni, 

?erek ofa ensma oufamofa eteb jeska Allah efen 
oga fob ni, erek ofa ek Allah efen owesa efek ongga 

omorogna keingg rusnok nomnaga gij mona ongga 
enja ejgwaga fob ni, 

Stina ofa ekikif fogora okoja mar insa koma 
nomnaga, beda enadaij nou rusnok enjgineg ruroun 
ofa sons skoita Allah jinaga guru. Jeska mar ongga 
ofa ontunggom insa koma bera erek ofa esinsa otob 
Yesus Kristus tumu mega salib fob. Noba koma bera 
erek ofa oga oruh Yesus rot tomnomna gu rusnok 
nomnaga rudou tein. 

7 Gij mona ongga mos ens, beda mebi mekeni eja 
erek ofogu rara. Jefeda rusnok ongga rif mekeni 
koma risma maat ofoukou. Noba koma bera erek mar 
ongga oufamofa eteb ongga en jeska Allah. Koma 
tein bera erek rusnok ongga ruroru Yesus Kristus 
fob. Jeska erek rua rutunggom mar ongga ereita 
Allah odou eskeira rot ojgomuja, beda Ofa emeita 
oufamofa deika gu rua si. 

8 Tina mebi mekeni ongga ebera rot moworug 
ofogog bera erek oska ojgomu, noba rusnok rukoja 
fogora rinerefa maat gij guru. Dektek deika guru, 
beda rua rimes mah gij mekeni insa koma ojgomu 
fogora eseiseifa. Erek koma tein rot rua ongga rikikif 
jeska Allah efen oga fogora rutunggom mar ongga 
oska deika sons fob. Jeska Allah bera omofra mar 
okum eteb keingg rua rot si, beda rua rimeseiseifa 
ojgomu. 

? Edohuji ongga modou okora rot, memef mejginaga 
rot oida iwa bera inerek rusnok insa koma ongga 
ringkikif jeska Allah fob guru. Jeska iwa bera 
intunggom mar jeni erek rusnok ongga Allah onskotu 
jeska rerin mar ongga oska fob. 

10 Allah bera erek oufa ojgomu, noba Ofa ek rot 
teinefa iwa imfarur rot ahais nou Ofa fob. Noba 


Ibrani 6 1083 


Ofa ek rot teinefa iwa icunc idou ongga okora rot 
Ofa askesi iwa yufij rusnok Kristen enjgineg tein 
ojgomuja. Jefeda Ofa emeita oufamofa eteb gu iwa 
rot si. 

11 Memef modou os rot oida iwa ita mar erek insa 
koma ojgomuja onjoros iwa insma mar nomnaga 
ongga iwa yuisum gij Ofa rot. 

12 Iwa ineita idou ongga eskes rot guru. Tina yuin 
keingg idou efesi ojgomuja fogora iroru Allah oga rot 
tenten ojgomuja. Beda iwa imesma mar nomnaga 
ongga Allah anggen rot nou efen rusnok si. 

15 Gij mona ongga sismeni eteb fob bera Allah agen 
gu Abraham rot oida, "Rusnok ongga runjuj jeska 
bua noba ongga rumougif gu Didif bera rimeja erek 
rufoukou doska." Beda Allah agen deika rot oida, 
erek Ofa eneita mar insa koma gu Abraham guru, 
beda Ofa omocunc esinsa erek oska. Ofa agot mar 
erek koma jeska enadaij nou rusnok enjgineg rucunc 
Allah erek oska guru. 

14 (6:13) 

15 Jefeda Abraham oin keingg esinsa odou efesi 
fogora eker rot mar insa koma ongga Allah anggen 
rot gu ofa ojgomu. Noba gij mona kahma deika beda 
Abraham ensma mar insa koma jeska Allah fob. 

16 Gij mona ongga rusnok ragen mar moguma, beda 
rua ragen mar koma oisouska osnok egens ongga 
ofoka ekirsa jeska rua. Beda koma orocunc rot oida 
rua rimeita mar ongga rua ranggen rot si. Noba 
rusnok nomnaga rumoitij rot mar insa koma ojgomu. 

17 Erek koma tein, sis fob Allah odou os orocunc 
erek jeni gu rusnok ongga rimesma oufamofa eteb 
jeska Ofa rot oida Ofa emeita mar koma ongga Ofa 
anggen rot gu rua si. 

18 Noba enadaij nou Allah ocuwei mar jinaga guru. 
Erek koma tina Ofa anggen rot mar insa koma 
gu Abraham jera rusnok ongga runjuj jeska ofa 
jeskaseda mimif mijginaga rot oida mimesma eiteij 
ah ongga efeinah si. Noba mimif muisum gij Ofa rot 
mar insa koma. Noba koma bera ongga ereita mudou 
efesi erek erirei eteb rot ojgomuja. 

1? Mimif muisum gij Allah efen oga insa koma 
rot ahais ojgomuja, erek rusnok ongga ruisum gij 
kamantuw ongga rua rij gij mei jeskaseda agei rerin 
kabar mei rot ahais. Noba mimif muisum gij Yesus 
Kristus ongga ongkag rot mimif jah monuh ongga 
Allah engker gij. Jah suma bera Ofa ot deismos nou 
mimif skoita Allah. Koma bera erek imam-imam 
Yahudi ongga rirabj meifeti ongga ont joug montoj 
rot rusnok jeska Mod Allah efesi. Jah suma bera rua 
rut deismos nou rusnok nomnaga skoita Allah. Jefeda 
Yesus Kristus bera enja erek Allah efen imam egens 
ongga ofoka aksa eteb morototuma erek Allah efen 
imam egens ongga ofoka Melkisedek rot mona ongga 
ah aibin ojgomuja. Jeska Melkisedek bera erek Allah 
efen imam egens ongga ofoka aksa eteb tein. 

20 (6:19) 

1 Didif dudou os difesij mar deika rot imam egens 

7 insa koma ongga ofoka Melkisedek. Gij mona 
ongga sismeni eteb fob, ofa bera raja egens ongga 
ofoka ereij keingg kota Salem. Noba ofa tein bera 
erek Allah efen imam egens ongga ofoka aksa eteb 
ekirsa jeska nomnaga. Erek koma, noba gij mona 
ongga Abraham jera efen rusnok rimagobuma jera 
raja-raja enjgineg, beda raja-raja insa koma risiri gu 
Abraham. Beda ofa oksons gu efen monuh. Noba 
askesi ofa encira gu moroju ros, beda Melkisedek 

orodosu Abraham. Beda Melkisedek ois gu Allah 
jeskaseda Ofa eita oufamofa eteb gu Abraham. 

? Beda Abraham ekeba egema jeska efen mareibra 
ofoukou ongga ofa eita jeska raja-raja insa koma gu 
Melkisedek. Ofoka Melkisedek efen ofou erek egeka. 
Ongga sismeni bera efen ofou oida, "Raja ongga 
ofoka ereij keingg rot odou ongga efen mar ongga 
oska oskiyai tein guru." Noba ofa tein erek raja rot 
kota Salem. Jefeda efen ofou ongga egeka bera 
oida, "Raja ongga ofoka ereij keingg rot odou ongga 
eskeiramera eteb tein." 

3 Noba runogu gij Mar Efeyi Ebsi rot ofa efen meka 
jera mosu, era rot rusnok ongga ofa onjuj jeska tein 
jinaga guru. Noba mimif minejginaga rot mona ongga 
ofa onjuj jeska efen mosu jera mona ongga ofa 
anggos tein jinaga guru. Jefeda koma erek ofa bera 
Allah efen imam egens ojgomuja morototuma erek 
Allah efen efesa Yesus erek imam egens ojgomuja. 

^ Mimif mijginaga rot oida imam Melkisedek bera 
efen ofoka ongga aksa eteb. Jeska mifmin mimowa 
Abraham bera efen ofoka ongga aksa eteb tein. Tina 
ofa ougif gu Melkisedek fogora eita egema jeska efen 
mareibra ofoukou ongga ofa agei jeska raja-raja insa 
koma gu ofa. 

? Rusnok ongga runjuj jeska Abraham efen 
medebesa Lewi bera rufij Allah erek imam-imam. 
Noba gij hukum Musa bera mar egens agot rot oida 
Allah efen rusnok nomnaga rikeba rerin mareibra 
egema gu rua ongga ebic Lewi. Noba Allah efen 
rusnok insa koma nomnaga bera erek rumokosama 
ongga runjuj jeska Abraham tein. Tina rua rugif gu 
hukum Musa ojgomu fogora rikeba rerin mareibra 

egema gu ebic Lewi insa koma ongga rufij Allah erek 
efen imam-imam. 

6 Noba Abraham bera erek imam ongga sismeni. 
Jeska ofa bera erek ebic Lewi insa koma rerin 
rimowa. Erek koma, tina gij mona ongga Melkisedek 
orodosu Abraham fob, beda Abraham ougif gu 
Melkisedek fogora ekeba efen mareibra egema gu 
ofa. Noba Melkisedek tein bera ongga ois gu Allah 
jeskaseda Allah eita oufamofa eteb gu Abraham. 
Erek koma tein, mimif mijginaga rot oida sis fob bera 
Allah anggen rot oida Ofa emeita oufamofa eteb gu 
Abraham si. 

7 Noba mimif tein mijginaga rot oida rusnok ongga 
rufoka aksa ekirsa bera ongga ruis oufamofa oisouska 
Allah ofoka gu rusnok ongga rufoka oin gij rua. 
Jefeda mar ongga egeka insa koma orocunc rot oida 
Melkisedek bera efen ofoka ongga aksa ekirsa jeska 
Abraham. 

8 Imam-imam jeska ebic Lewi ongga risma mifmin 
mareibra egema gij mona ebeibeyaif tein bera 
rimagos gij mona kahma si. Tina runogu gij Mar 
Efeyi Ebsi rot imam Melkisedek efen mona ongga 
ofa anggos guru. Beda koma bera erek ofa efena 
ebah ojgomuja. Jefeda ofa ongga erek efena ebah 
ojgomuja bera esma rusnok rerin mareibra egema 
tein. 

? Noba Abraham ekeba efen mareibra egema gu 
Melkisedek. Jefeda koma tein erek imam-imam jeska 
ebic Lewi bera ongga rikeba rerin mareibra egema 
insa koma gu Melkisedek. Jeska Abraham bera erek 
rua rerin rimowa ongga rua runjuj jeska. 

10 Koma tenten, jeska gij mona ongga Melkisedek 
orodosu Abraham, beda rua ongga ebic Lewi runojuj 
jeska Abraham enesi. 

11 Gij mona ongga sismeni eteb fob bera Allah eita 
efen hukum-hukum gu Musa. Noba mar egens jeska 
hukum koma agot rot oida rua ongga ebic Lewi rufij 
Allah erek efen imam-imam. Tina mar ongga rua 
rutunggom nou rusnok skoita Allah bera enadaij nou 
eita rusnok rudou erek ebsi komowa ahah Allah eiteij 
guru. Jefeda Allah ocosu rot omobk imam egens 
ongga ofoka ekirsa jeska ebic Lewi jera rerin rimowa 
Harun tein. Ofa efen ofoka ongga aksa morototuma 
erek Melkisedek ojgomu. Ofa koma bera Yesus 
Kristus. 

1? Erek koma tina mimif mijginaga rot oida Yesus 
onojuj jeska ebic Lewi guru. Tina Ofa onjuj jeska 
efen meimowa Yehuda ojgomu. Noba sis fob Musa 
onocunc rusnok jeska ebic Yehuda jeskaseda rufij 
Allah erek imam-imam guru. Tina Allah ombk Yesus 
erek efen imam egens ongga efeinah deika. Jefeda 
Ofa otunggom hukum-hukum ongga erek efeinah 
deika tein. 

13 (7:12) 

14 (7:12) 

15 Beda mimif mijginaga rot oida koma erek tenten 
ojgomu, jeska gij mona ongga Yesus Kristus en gu 
mebif fob, beda Ofa esma efen ofoka ongga aksa 
morototuma erek Melkisedek. 

16 Noba Ofa eneja erek imam egens oisouska mar 
ongga hukum Musa anggot rot gu rusnok ongga 
runjuj jeska ebic Lewi guru. Tina Ofa eja erek imam 
egens oisouska efen owesa efek ongga adaij nou 
efena ebah rot ah aibin ojgomuja. 

17 Koma erek tenten, jeska gij Mar Efeyi Ebsi bera 
Allah anggot osok gij Yesus oida, "Bua bimeja erek 
imam egens ongga efena ebah ojgomuja morototuma 
erek Melkisedek." 

18 Erek koma beda oisouska mar insa koma bera 
Allah oncunc rot oida mar ongga hukum Musa anggot 
rot imam-imam bera efen owesa efek deika guru. 
Jeska hukum insa koma bera onotunggom rusnok 
rudou ebsi komowa erek Allah odou os rot guru. Beda 
Ofa obk Yesus ongga mimif muisum gij erek osnok 
egens ongga ofoka aksa ekirsa. Jeska oisouska Ofa 
bera mimif mita mudou ongga egens jera Allah tein. 

19 (7:18) 

20 Gij mona ongga Allah ocunc rusnok ebic Lewi 
erek imam-imam, beda Ofa enagen rot mar gu rua 
guru. Tina gij mona ongga Allah oncunc Yesus erek 
efen imam egens, beda Ofa agen rot mar gu Yesus 
ojgomu. 

21 Mimif mijginaga rot erek koma jeska runggu 
gij Mar Efeyi Ebsi oida, "Allah anggen rot oida Bua 
bimeja erek efen imam egens ojgomuja. Noba Ofa 
eneferwei mar insa koma jinaga guru." 

22 Noba oisouska Yesus bera mimif muisum gij rot 
ahais oida mimif mimesma mar nomnaga ongga 
Allah anggot eimofoj rot si. Jeska mar koma bera 
oufa ekirsa jeska mar ongga Ofa anggen rot oisouska 
hukum Musa sis fob. 

23 Sis fob Allah efen imam-imam jeska ebic Lewi 
erek rufoukou doska. Jeska gij mona ongga rineya 
ranggos fob, beda Ofa oncunc egema deika ongga 
eferwei rua ongga ranggos insa koma. 

24 Erek koma tina ebeibeyaif bera Ofa efen imam 
Yesus Kristus ongga efena ebah rot mona ongga ah 

aibin ojgomuja. Jefeda Ofa onocosu rot eferwei efen 
imam egema deika guru. 

25 Jefeda adaij nou Ofa oskotu rusnok nomnaga 
ongga rin skoita Ofa oisouska Yesus Kristus ojgomu. 
Jeska ebeibeyaif bera Yesus Kristus onot deismos 
nou rusnok nomnaga skoita Allah rot mona ongga ah 
aibin ojgomuja. 

26 Noba mimif mucosu rot imam egens ongga erek 
Yesus Kristus ojgomu. Jeska Ofa bera ongga Allah 
oncunc ongga erek ebsi komowa. Noba Ofa eneita 
mar ongga oska oskiyai tein jinaga guru. Noba gij 
mona ongga Ofa efena ebah gu mebif ros, beda 
Ofa ebes efaga jeska mar ongga oska ongga rusnok 
runtunggom ojgomuja. Noba ebeibeyaif Ofa omfra 
jah mebaga fogora ensma efen ofoka ongga aksa 
eteb fob. 

?/ Rua ongga imam-imam jeska ebic Lewi ongga 
rufoka aksa bera rita mar ongga rurougif gu Allah rot 
risinsa rerin mar ongga oska sismeni fog. Beda rua 
rutunggom mar erek koma juens deika rot rusnok 
enjgineg nomnaga rerin mar ongga oska ojgomuja. 
Tina Yesus bera eneita mar erek koma ojgomuja 
jinaga guru. Jeska gij mona ongga Ofa aha esinsa 
skoita rusnok ongga rufogog fogora rua runtob Ofa 
tumu mega salib, beda efen efaga koma bera erek 
mar ongga Ofa orougif gu Allah rot rusnok nomnaga 
rerin mar ongga oska. Ofa otunggom mar koma erek 
ofosma juens ojgomu, beda koma erek adaij nou. 

28 Noba oisouska hukum-hukum Musa bera Allah 
oncunc efen imam-imam ongga ofoka aksa. Tina rua 
tein rerin mar ongga oska erek rusnok giskini ojgomu. 
Erek koma, tina gij mona kahma deika beda Allah 
agen rot oida Ofa omocunc efen efesa erek imam 

egens ongga ofoka aksa. Noba ebeibeyaif Ofa bera 
efena ebah rot odou ongga ebsi komowa ojgomuja. 

1 Mar insa koma nomnaga ongga didif dunggu 

gij surat kef bera efen mar ofoka egens. Koma 
bera oida, Yesus Kristus eja erek mifmin imam 
egens ongga ofoka aksa fob. Noba Ofa enja eker 
gu mebaga fogora ofoka ereij keingg mar nomnaga 
morototuma jera efen meka Allah fob. 

? Jefeda Ofa ofij Allah erek efen imam ongga ofoka 
aksa gij monuh mebaga ongga erek ebsi komowa 
ojgomuja. Noba gij monuh insa koma bera rusnok 
rugif gu Allah rot tenten ojgomu, jeska Tuhan Allah 
bera ongga ontunggom monuh insa koma. Rusnok 
mebif runotunggom monuh insa koma guru. 

3 Allah bera ongga oncunc orofosut imam-imam 
ongga ofoka aksa egens egens jeskaseda rumorka 
mar fogora rurougif gu Ofa rot. Beda rua tein ris mah 
gij marska koma erek mar ongga rurougif gu Ofa 
rot. Erek koma jefeda Yesus Kristus tein ocosu rot 
otunggom mar erek insa koma, jeska Ofa tein bera 
erek imam egens ongga ofoka aksa. 

^Tina erek Yesus eker gu mebif ojgomu ros, beda 
Ofa enerek imam guru. Jeska gu mebif bera mifmin 
imam-imam ongga rutunggom mar insa koma jeni 
hukum Musa. 

? Noba mar ongga imam-imam rutunggom gu mebif 
gij Mod Allah efesi bera erek orocunc rot mar ongga 
Yesus otunggom gu mebaga. Gij mona ongga sismeni 
fob bera Allah ocunc gu Musa jeskaseda ofa ei Mod 
nou Ofa gu mebif jeskaseda Mod koma orocunc erek 
jeni rot monuh ongga angh gu mebaga. Jefeda Ofa 
eisisi joug Musa erek kef oida, "Bua bii dedin Mod 

jeni erek Didif duncunc gu bua fob gij mona ongga 
bua bineker gu memaga Sinai ros." 

6 Erek koma tina, ebeibeyaif Yesus ofij Allah gu 
monuh mebaga erek oufa ekirsa jeska imam-imam 
ongga Ofij Allah gu mebif ros. Noba ebeibeyaif Ofa 
ot deismos nou rusnok skoita Allah ojgomuja. Koma 
bera ongga Allah anggot eimofoj rot gij mona ongga 
sis fob. Noba koma tein bera erek oufa ekirsa jeska 
hukum Musa ongga Allah anggot eimofoj rot sismeni 
fob. Jeska mar ongga Allah anggot eimofoj rot 
oisouska Yesus bera omofij mimif ekirsa jeska hukum 
Musa insa koma tein. 

7 Noba erek hukum Musa ongga Allah anggot 
eimofoj rot sismeni fob bera adaij nou ofij mimif rot 
mar nomnaga tein, beda munocosu rot oida Allah 
agot eimofoj rot mar egema deika fog erek koma 
guru. 

8Tina mimif mijginaga rot oida hukum Musa insa 
koma bera enadaij tein guru. Jeska mar egens gij 
Mar Efeyi Ebsi bera agot rot teinefa Allah odou okum 
rot rua ongga Israel. Gij mar egens insa koma Allah 
agot mar erek kef oida, "Didif Tuhan dagot oida, gij 
mona kahma bera Didif dimagen rot mar ongga erek 
efeinah deika rot rua ongga ebic Yehuda jera rua 
ongga ebic Israel. 

? Noba mar ongga efeinah koma bera enerek mar 
ongga Didif danggot eimofoj rot jera rusnok ongga 
Israel rerin rimower gij mona ongga Didif dincira 
deci deci rot rua jeska monuh Mesir guru. Jeska 
rua runororu mar ongga Didif danggot eimofoj rot 
erek tenten sis fob guru. Jefeda Didif dumokoja rua 
ojgomu. 

10 Noba Didif Tuhan dagot oida, Didif danggot 
eimofoj rot mar ongga erek efeinah deika gu rua 
ongga Israel. Didif dumotunggom mar erek koma gij 
mona ongga mar ongga Didif danggot eimofoj rot gu 
rerin rimower sis fob bera omoisa fog. Beda gij mona 
insa koma bera Didif dumofij rua jeskaseda rua rudou 
ebriyi gij rot dedin duga. Noba Didif dumofij rua 
jeskaseda rua ruroru dedin duga rot tenten ojgomuja. 
Beda Didif dumofoka ereij keingg rua erek rerin Allah. 
Noba rua rumororu Didif erek dedin rusnok. 

11Jefeda gij mona insa koma bera rusnok runoftuftu 
rerin ruhujir era rukoser rot Didif deika guru. Jeska 
rusnok nomnaga rimejginaga rot Didif fob. Rusnok 
ongga runok ofoka guru jera rusnok ongga rufoka 
aksa tein nomnaga rimejginaga rot Didif si. 

1? Jeska Didif dumosuna rot rerin mar ongga oska 
jeska rudou efesi oisouska dudou ongga eskeiramera 
eteb rot rua ojgomu. Beda Didif dumocunc rua erek 
rusnok ongga rerin mar ongga oska deika guru." 

13 Erek koma jefeda gij mar insa koma bera Allah 
oncunc rot oida Ofa emeferwei mar koma ongga Ofa 
anggen rot sismeni fob si. Jeska mar nomnaga ongga 
erek ensis bera emeseiseifa si. 

9 1 Gij mona ongga Allah anggot eimofoj rot sismeni 

insa koma, bera Ofa ocunc gu rusnok rot mar 
ongga rua rutunggom erek jeni jeskaseda rugif gu 
Ofa. Noba Ofa tein ocunc gu rua rot teinefa rua rii 
efen Mod erek jeni nou Ofa. Beda rua rumougif gu 
Ofa gij Mod efesi egens insa koma. 

? Mod egens insa koma bera erek modwok frak efeyi 
eteb ongga rusnok runtunggom jeska meifeti. Beda 
gij modwok efesi insa koma bera rua runtunggom 
morongsu egens ongga erek eteb. Noba gij morongsu 

efesi egens insa koma bera rua raha lampu egens 
jera meja egens. Beda rua raha roti esij meja egens 
koma erek mar ongga rurougif gu Allah rot. Noba rua 
rijeka morongsu egens insa koma oida, Morongsu 
ongga Ebsi Komowa. 

3 Beda rua rutunggom morongsu egens deika gij 
morongsu egens insa koma efesi ongga rua rira 
meifeti rurof joug montoj rot rusnok. Noba rua rijeka 
morongsu ongga egeka koma oida, Morongsu ongga 
Ebsi Komowa Eteb. 

^ Beda rua raha meja egens ongga rutunggom 
jeska emas gij morongsu efesi insa koma. Beda rua 
ris mah gij mar ongga efen ensesa esij meja egens 
koma erek mar ongga rurougif gu Allah rot. Noba rua 
raha burwa egens ongga runtunggom jeska emas gij 
morongsu efesi insa koma. Noba rua rijeka burwa 
koma oida, "Burwa ongga orocunc rot mona ongga 
Allah anggot eimofoj jera rusnok ongga Israel." Beda 
rua risah mar egens ongga erek roti egema gij burwa 
insa koma. Beda rua risah Harun efen moskur gij 
burwa insa koma tein. Noba rua tein risah mamu 
ongga Allah onggu efen hukum-hukum tumu nou 
Musa gij burwa insa koma tein. 

? Beda rua rutunggom mar erek malaikat-malaikat 
ongga efen efembra ofou. Beda rua raha mar koma 
skida burwa insa koma. Noba mar ongga erek 
Malaikat efembra ofou insa koma bera orocunc rot 
Allah efen eskeira eteb. Noba mar efembra ofou 
koma bera orocohun joug burwa insa koma tein. 
Noba rua rira marska efen ogufu fogora rires burwa 
insa koma. Koma erek orocunc rot rusnok rerin mar 
ongga oska ongga Allah onsuna jeska rudou efesi 

fob. Didif dinagot rot mar insa koma nomnaga efen 
ofou deika enesi. 

6 Nou ongga imam-imam runtunggom mar insa 
koma nomnaga oisa fob, beda imam-imam Yahudi 
ruira gij morongsu ongga sismeni. Beda rua 
rutunggom mar ongga erek rurougif gu Allah jah 
suma. 

7 Tina imam egens ongga ofoka aksa esinsiyai bera 
ongga oira gij morongsu ongga egeka koma ongga 
meifeti orof joug rot rusnok enjgineg ojgomu. Noba 
ofa oira erek ofosma juens gij tahun egens ojgomu. 
Gij mona insa koma bera ofa orka ogufu jeska 
marska ongga ofa eris fob. Beda ofa eita ogufu insa 
koma gu Allah erek mar ongga orougif gu Ofa rot. 
Ofa otunggom mar erek koma rot ofa esinsa efen 
mar ongga oska sismeni fog. Beda ofa otunggom 
koma tein juens deika nou rusnok enjgineg rerin mar 
ongga oska ongga rua runtunggom rot rudou ongga 
osumsumu ojgomu. 

8 Noba oisouska mar ongga imam-imam 
runtunggom insa koma bera Efena Ebsi orocunc rot 
oida mar ongga Allah anggot eimofoj rot nou rusnok 
bera angh gij mona kahma ros. Jeska oisouska mar 
insa koma bera Allah ocunc rot oida enadaij nou 
rusnok giskini rin teisis skoita Ofa enesi. Jeska mar 
ongga imam-imam runtunggom ecira rot efen owesa 
efek ros. 

? Noba mar insa koma bera orocunc rot mona ongga 
Allah anggot eimofoj sismeni fog, ongga ecira gij 
efen owesa efek ros. Jeska gij mona insa koma bera 
rusnok rurka mar insa koma jeskaseda rita gu Allah 
noba ris mah gij gu Ofa tein. Beda Ofa onofra mar 
okum keingg rua rot rerin mar ongga oska guru. Rua 

rutunggom mar erek insa koma jeni hukum Musa, 
tina gij rudou efesi bera rua rijginaga rot oida rerin 
mar ongga oska bera enahuma ros. 

10 Rua rutunggom mar insa koma jeska hukum Musa 
agot rot erek koma ojgomu. Koma erek mar enjgineg 
tein ongga rua rutunggom jeni hukum Musa. Jeska 
hukum Musa agot rot maat ongga rusnok rinet guru, 
era mar ongga rusnok rinej guru, jera rot teinefa 
rua rut rerin mar oboha erek jeni sismeni fog. Noba 
hukum-hukum insa koma ongga Allah eita gu rua 
bera nou rusnok rifaga ojgomu. Noba hukum-hukum 
koma efen owesa efek ecira ojgomuja onjoros mona 
ongga Allah anggot eimofoj rot mar efeinah bera 
encira fob. 

11 Yesus Kristus en erek mifmin imam ongga ofoka 
aksa eteb fob. Noba Ofa otunggom mar ongga 
ongkoska ekirsa nou mimif jeska mar ongga hukum 
Musa insa koma ontunggom nou rusnok sis fob. Ofa 
bera eja eker morototuma jera Allah gij efen Mod 
ongga tenten noba ongga ongkoska eteb gu mebaga. 
Jah suma bera rusnok rugif gu Ofa rot tenten. 

1? Gij orofosut tahun egens bera imam-imam orka 
mar ogufu jeska kambing jera sapi efer jeskaseda 
eita gu Allah erek mar ongga rurougif gu Ofa rot rerin 
mar ongga oska. Noba gij mona ongga Yesus ogufu 
eya jeska esinsa efaga tumu mega salib, beda koma 
bera erek Ofa oira gij morongsu gu Mod Allah efesi 
jeskaseda eita esinsa efen ogufu erek mar ongga 
orougif gu Allah tein. Noba Ofa eita mar koma gu 
Allah rot ofosma juens ojgomu jeskaseda osuwa 
mimif nomnaga jeska mifmin mar ongga oska. Jefeda 
oisouska mar ongga Ofa ontunggom fob bera mimif 

misma eiteij ah ongga efeinah noba ongga ah aibin 
ojgomuja tein. 

13 Ororu Yahudi rerin erebent bera imam-imam rira 
mar ogufu jeska kambing jera ogufu jeska sapi orna 
fogora rires ogufu koma gij Mod Allah efesi. Noba rua 
tein ris mah gij sapi efer onjoros ofora ebsi fob. Beda 
rua rira ofou insa koma tein fogora rires gij Mod Allah 
efesi. Noba rua rutunggom mar insa koma jeni rerin 
agama erebent jeskaseda Allah onofra mar okum 
keingg rua rot rerin mar ongga oska guru. Tina koma 
bera ororu rerin agama erebent insa koma ojgomu. 

14 Erek koma tina, Yesus bera aha esinsa efaga 
erek mar ongga eirirbi eteb gu Allah nou mifmin 
mar ongga oska fob. Noba Ofa otunggom mar koma 
oisouska owesa efek jeska Efena Ebsi ongga eker 
rot ah aibin. Noba mar ongga Ofa ontunggom koma 
bera efen owesa efek ekirsa jeska ogufu ongga sapi 
efen. Jeska Ofa efen ogufu bera ongga orosuna rot 
mifmin mar ongga oska nomnaga. Noba mar ongga 
oska koma bera ongga orotunggom mimif fogora 
miseiseifa rot ojgomu. Tina ebeibeyaif bera mudou 
efesi onokum rot mifmin mar ongga oska deika guru. 
Jefeda mimif mufij Allah ongga efen owesa efek eteb 
ojgomuja. 

15 Noba rusnok rerin mar ongga oska ros jeska rua 
runororu jeni hukum-hukum ongga Allah anggot 
eimofoj rot sismeni fob erek jeni guru. Jefeda Yesus 
Kristus aha esinsa fogora anggos tumu mega salib 
jeskaseda orosuwa rusnok nomnaga jeska rerin mar 
ongga oska fob. Noba ebeibeyaif Ofa ot deismos 
nou mimif skoita Allah jeskaseda rusnok ongga Allah 
enjeka bera rimesma mar ongga efeinah koma ongga 
Ofa anggot eimofoj rot sis fob. Mar ongga efeinah 

koma bera oida mimif misma eiteij ah ongga efeinah 
rot ah aibin ojgomuja. 

16 Didif dagot mar orocunc egens osok gij mar 
ongga Yesus ontunggom insa koma fob. Giskini bera 
rusnok ragen mar rot idu ongga emesma osnok 
egens efen mareibra gij mona ongga ofa anggos fob. 
Tina rua ongga rimesma mareibra insa koma bera 
rinesma askesi osnok egens insa koma efena ebah 
ros guru. Jeska mar ongga osnok egens insa koma 
anggen rot bera ah gij efera gij mona ongga ofa 
anggos fob ojgomu. 

17 (9:16) 

18 Frek koma tein rot hukum-hukum Musa ongga 
Allah anggen rot sismeni fob. Hukum koma efen 
owesa efek enecira guru onjoros mar egens agos 
sismeni fog. Beda rua rira mar koma efen ogufu 
fogora rires gij Mod Allah efesi. Beda hukum-hukum 
efen owesa efek ecira ojgomu fob. 

1? Jeska gij mona ongga Musa emfesij rot Allah efen 
hukum-hukum nomnaga gu rua ongga Israel fob, 
beda ofa eita ogufu jeska sapi efer jera kambing 
fogora orohoh mar ogufu koma jera mei. Beda ofa 
eita domba efeji ongga ekeni fogora erakid koma 
rejrej mega efetma ongga ofoka hisop. Beda ofa ec 
mega efetma koma rot domba efeji gij mar ogufu 
insa koma. Beda ofa era mar koma eres kertas 
efeyi ongga rungkuku noba ongga rua runggu 
hukum-hukum Allah tumu. Noba ofa tein eres rusnok 
jah suma rot mar ogufu insa koma tein. 

20 Beda ofa agot gu rusnok insa koma oida, 
"Oisouska ogufu kef bera Allah orocunc gu iwa oida 
hukum-hukum ongga Ofa anggot eimofoj rot bera 

erek tenten ojgomu. Jefeda iwa iroru hukum-hukum 
koma rot tenten ojgomu." 

21 Beda ofa tein era ogufu insa koma eres Mod Allah 
jera mar nomnaga ongga rua risah gij Mod koma 
efesi tein. 

22 Ofa otunggom mar erek koma jeska hukum- 
hukum insa koma agot rot oida rua rira ogufu fogora 
rires mar ofoukou ojgomu. Noba erek rua rineres 
mar rot ogufu guru, beda Allah onosuna rot rerin mar 
ongga oska tein guru. 

23 Mod Allah jera mar ongga angh gij Mod efesi 
insa koma bera erek orocunc rot mar ongga angh gu 
mebaga. Jefeda imam-imam insa koma rucosu rot 
rira mar ogufu jeskaseda rutunggom mar insa koma 
erek ebsi komowa ojgomu. Tina enadaij nou mar 
insa koma orotunggom mar ongga angh gu mebaga 
erek ebsi komowa jinaga guru. Jefeda Yesus ongga 
anggos tumu mega salib bera orotunggom mar koma 
ongga ah gu mebaga erek ebsi komowa ojgomu. 

24 Noba Ofa onoira gij mod egens ongga rusnok rii 
fob jeskaseda era efen ogufu fogora orougif gu Allah 
rot guru. Jeska Mod Allah koma bera erek mar ongga 
orocunc rot mebaga ojgomu. Tina Yesus oira gij 
mebaga ojgomu. Noba ebeibeyaif bera Ofa eker jah 
suma morototuma jera Allah jeskaseda ot deismos 
nou mimif skoita Allah tein. 

25 Rua ongga imam-imam rucosu rot ruira gij Mod 
Allah orofosut tahun egens jeskaseda rutunggom 
mar insa koma nomnaga ongga hukum Musa anggot 
rot ojgomuja. Noba rua runoira oisouska risinsa rerin 
rugufu guru. Tina rua rira mar ogufu rot ojgomu. Erek 
koma tina Yesus oira gij mebaga erek imam egens 
oisouska esinsa efen ogufu jeskaseda otunggom mar 

rot ofosma juens ojgomu. Noba koma bera adaij nou 
tein. 

26 Jeska erek Yesus oira mebaga gij orofosut tahun 
egens jeskaseda otunggom mar erek imam egens, 
beda koma bera erek Ofa eita efera okora tumu mega 
salib gij orofosut tahun egens tein ojgomuja. Koma 
erek Ofa otunggom mar insa koma sis mona ongga 
Allah ontunggom mebif ojgomuja onjoros ebeibeyaif 
tein, tina guru. Jeska gij mona ongga enja ejgwaga 
kef bera Yesus angha esinsa efaga erek mar ongga 
orougif gu Allah rot ofosma juens ojgomu. Noba Ofa 
ontunggom mar erek koma jeskaseda mifmin mar 
ongga oska enah gu mimif deika guru. 

27 Rusnok nomnaga ragos erek ofosma egens 
ojgomu. Beda Allah oga ojga rot rerin rita mar 
nomnaga. 

28 Jefeda erek koma tein, Yesus agos rot ofosma 
egens ojgomu jeskaseda osuwa mimif jeska mifmin 
mar ongga oska. Beda Ofa omoksons en gu mebif 
deika si. Tina Ofa onoksons jeskaseda osuwa rusnok 
jeska rerin mar ongga oska deika guru. Ofa omoksons 
en jeskaseda eita eiteij ah ongga efeinah gu rusnok 
nomnaga ongga rug moroju nou Ofa. 

10 1 Didif dudou os difesij deika rot hukum Musa 
insa koma. Allah eita hukum-hukum insa koma 
gu Musa erek mar ongga orocunc rot mar enjgineg 
ongga erek oufamofa ekirsa. Noba mar ongga 
oufamofa ekirsa koma bera emen gij mona kahma si. 
Jeska hukum-hukum insa koma enerek mar ongga 
oufamofa eteb ongga Allah anggen rot sis fob guru. 
Jefeda mar ongga imam-imam rutunggom gij Mod 
Allah efesi ojgomuja bera enadaij nou orotunggom 
Allah efen rusnok rudou efesi erek ebsi komowa guru. 

? Jeska erek mar ofoukou ongga rua runtunggom 
insa koma bera adaij nou, beda rusnok insa koma 
ongga rugif gu Allah bera rimeja jera rudou ongga 
eskeiramera rot ojgomu. Jeska rua rusujohu rot oida 
rerin mar ongga oska egema enah gu rua deika guru. 
Beda rua rineita mar gij Mod Allah efesi deika guru. 

3Tina rua rinesma rudou efesi ongga ebsi komowa 
oisouska mar insa koma guru. Ongga tenten bera, 
mar ongga imam-imam insa koma rutunggom gij 
Mod Allah efesi gij orofosut tahun egens bera erek 
mar ongga eisisi keingg rua rot oida rudou enebsi 
komowa rot tenten enesi. 

1Jeska enadaij nou sapi orna efen ogufu era 
kambing efen ogufu orosuna rot rusnok rerin mar 
ongga oska jinaga guru. 

? Jefeda nou ongga Yesus emen gu mebif, beda 
runggu gij Mar Efeyi Ebsi rot mar ongga Ofa agot 
gu efen meka Allah. Ofa agot mar erek kef oida, 
"Bua bunodou os rot sapi jera kambing efaga ongga 
rusnok riris erek mar ongga rurougif gu Bua gij 
orofosut tahun egens guru. 

6 Noba marska ongga rusnok ris mah gij erek mar 
ongga rurougif gu Bua bera enereita budou efesi 
eskeira rot tein guru. Noba mar enjgineg tein ongga 
rua rutunggom erek mar ongga rurougif gu Bua bera 
enereita budou efesi eskeira rot guru. Tina Bua bubk 
Didif erek osnok egens jeskaseda dagos erek mar 
ongga orougif gu Bua. 

7 Beda Didif dagot gu Bua rot oida, Didif dimeja gu 
mebif jeskaseda dutunggom mar ongga Bua budou 
os rot ojgomu nou rusnok ongga rerin mar ongga 
oska. Koma bera ororu jeni mar ongga rusnok runggu 
gij Mar Efeyi Ebsi rot Didif." 


Ibrani 10 1101 


8 Iwa ik rot mar insa koma juens deika. Jeska gij 
mar egens insa koma bera Yesus agot oida, "Bua 
bunodou os rot sapi jera kambing efaga ongga 
rusnok riris erek mar ongga rurougif gu Bua orofosut 
tahun egens jera marska ongga rusnok ris mah gij 
guru. Jeska mar insa koma enereita Budou eskeira 
rot guru." Noba erek hukum Musa agot rot oida 
imam-imam rutunggom mar koma ojgomu, tina 
enadaij nou mar koma ereita Allah odou eskeira rot 
rusnok jinaga guru. 

? Gij Mar Efeyi Ebsi insa koma Yesus agot oida, "Didif 
dimeja gu mebif jeskaseda durosuna rot rusnok rerin 
mar ongga oska. Noba koma bera oisouska Budou 
ejginaga rot." Erek koma noba hukum Musa bera 
erek moroju ongga sismeni nou rusnok jeskaseda 
Allah osuna rot rerin mar ongga oska. Tina gij Mar 
Efeyi Ebsi insa koma bera Yesus agot oida Ofa of joug 
rot moroju insa koma. Beda Ofa ohoda moroju ongga 
efeinah deika jeskaseda Allah osuna rot rusnok rerin 
mar ongga oska. 

10 Jefeda ororu Allah odou ejginaga rot ojgomu bera 
mimif misma mudou ongga ebsi komowa fob. Noba 
koma bera oisouska Yesus Kristus ongga aha esinsa 
jeskaseda anggos tumu mega salib nou mimif rot 
ofosma juens ojgomu. 

11 Gij orofosut mona bera imam-imam Yahudi rut 
gu meja ofoj egens ongga angh gij Mod Allah efesi. 
Beda rua rutunggom mar nomnaga ongga hukum 
Musa anggot rot ojgomu. Noba rua riris marska erek 
giskini ojgomuja tein. Noba mar ongga imam-imam 
runtunggom insa koma bera onorosuna rot rusnok 
rerin mar ongga oska guru. 

1? Tina Yesus bera aha esinsa efaga erek mar ongga 
orougif gu Allah rot mifmin mar ongga oska nomnaga. 
Noba Ofa otunggom mar erek koma rot ofosma juens 
ojgomu. Beda Ofa eja gu mebaga jeskaseda ofoka 
ereij keingg mar nomnaga morototuma jera efen 
meka Allah. 

13 Noba ebeibeyaif Ofa eker jah suma ojgomuja 
onjoros mona ongga mesa nomnaga rinsiri gu Ofa 
fob. 

1^ Yesus aha esinsa efaga jeskaseda agos tumu 
mega salib rot ofosma juens ojgomu. Noba oisouska 
koma bera Allah ocunc efen rusnok rudou efesi erek 
ebsi komowa nou mona ongga ah aibin ojgomuja. 

15 Efena Ebsi tein ocunc rot oida mar insa koma 
bera erek tenten ojgomu. Jeska sis fob bera runggu 
gij Mar Efeyi Ebsi rot mar ongga Efena Ebsi agot erek 
kef oida, 

16 "Tuhan agot oida, 'Gij mona kahma, beda Didif 
dimagen rot mar ongga erek efeinah deika nou rua. 
Beda Didif dumofij rua jeskaseda rudou ebriyi gij 
rot dedin hukum-hukum. Noba Didif dumofij rua 
jeskaseda rua ruroru hukum-hukum koma rot tenten 
ojgomu.' " 

17 Erek koma noba Efena Ebsi agot tein oida, "Didif 
dumosuna rot rua rerin mar ongga oska fogora Didif 
dunosujohu rot mar insa koma deika guru." 

18 Noba gij mona ongga Allah ocunc oida rusnok 
rerin mar ongga oska deika guru fob, beda 
imam-imam onocosu rot rutunggom mar erek 
rurougif gu Ofa nou rusnok insa koma rerin mar 
ongga oska deika guru. 

1? Frek koma jefeda oisouska Yesus Kristus ogufu 
ongga eya jeska efen efaga tumu mega salib, bera 

mimif nomnaga minemeesa nou mija teisis skoita 
Allah jeskaseda mugif gu Ofa guru. Koma erek 
imam-imam insa koma ongga rija teisis skoita Allah 
gij efen Mod efesi tein. 

20 Tina oisouska Yesus efaga ongga anggos tumu 
mega salib fob bera Ofa ohoda moroju ongga 
efeinah. Noba moroju ongga efeinah koma bera efen 
owesa efek ongga ofij mimif jeskaseda mija teisis 
skoita Allah tein. Noba koma erek Ofa ohoda rot 
meifeti insa koma ongga orof joug rusnok jeska Mod 
Allah efesi fob. 

21 Noba Yesus Kristus bera erek mifmin imam egens 
ongga ofoka aksa tein. Ofa bera ongga ofij mimif 
ongga erek Allah efen rusnok. 

22 Jefeda ongga oufa bera mimif mija erek egens 
jera Allah rot mudou ongga erirei noba rot mudou 
ongga ororu rot tenten oida mifmin mar ongga 
oska enah gij mudou efesi deika guru. Jeska erek 
imam-imam rires mar ogufu nou rusnok rerin mar 
ongga oska, beda erek koma tein Yesus ogufu ongga 
eya jeska efen efaga tumu mega salib bera ongga 
orosuna rot mifmin mar ongga oska fob. Noba erek 
imam-imam rut risinsa rifaga jeni jeskaseda rija 
skoita Allah gij efen Mod efesi, beda erek koma tein 
mar ongga Yesus ontunggom bera orot mimif rot 
mifmin mar ongga oska fob. Jefeda mimif tein mija 
teisis skoita Allah ojgomu. 

?3 Beda ongga oufamofa bera mimif muroru Allah 
efen oga ongga erek tenten ojgomuja. Noba mudou 
eneineina gij mar ongga Ofa anggen rot guru. Tina 
mimif muisum gij mar insa koma ojgomuja. Jeska 
Ofa emeita mar nomnaga ongga Ofa agen rot gu 
mimif si. 

24 Noba mimif muh mudou efesi erek ahais rot 
mar insa koma fogora mimif mita mudou ongga 
omokorema jera mudou ongga omofijma ojgomuja. 

25 Beda mimif miremecinma jeskaseda mugif gu 
Allah erek egens ojgomuja. Noba mimif minaha mar 
koma jah erek rusnok Kristen enjgineg runtunggom 
fob guru. Tina ongga oufa bera mimif misisi joug 
moguma rot mar ongga oufamofa ojgomuja. Noba 
mimif mita mar insa koma erek odudu deika askesi 
mimif mug moroju rot mona ongga Tuhan Yesus 
Kristus ongksons en fob. 

26 Mimif mita mar erek insa koma ojgomu, jeska 
ebeibeyaif bera mimif mijginaga rot mar meidu ongga 
erek tenten ojgomu. Noba mifmin mudou bera ororu 
mar koma rot tenten fob. Tina erek mimif mikikif 
jeska mar insa koma nomnaga fogora misiri sons gij 
mifmin mar ongga oska, beda koma bera erek mimif 
mukoja rot mar ongga Yesus ontunggom nou mimif 
fob. Jefeda enadaij nou mar egema tein ofij mimif rot 
mifmin mar ongga oska deika guru. 

?/ Beda mimif mijginaga rot mudou ongga emeesa 
oida Allah emeij mimif gij mahmei meren ongga 
eisa egigir rot ahais ojgomuja. Jeska Allah ensejah 
mahmei meren koma nou rusnok nomnaga ongga 
rufogog rot Ofa fob. 

28 Sis fob hukum Musa agot rot oida, erek rusnok 
egeka era rugomu ragot gu ebirfager Yahudi oida 
osnok egens bera okoja rot efen hukum fob, beda rua 
rudou eneskeira rot osnok egens insa koma jinaga 
guru. Jefeda rua ragob ofa rot ojgomu. 

29 Jefeda Allah omofra mar okum eteb ekirsa keingg 
rusnok ongga rukoja Yesus ongga erek Ofa efen 
efesa si. Noba Ofa emeita mar koma skoita rusnok 

ongga ruga oruh Yesus rot efen ogufu ongga eya 
tumu mega salib tein. Jeska efen ogufu koma bera 
ongga ohoda moroju ongga efeinah nou mimif. Noba 
efen ogufu koma bera ongga oroskotu mimif jeska 
mifmin mar ongga oska nomnaga tein. Beda Allah 
omofra mar okum eteb keingg rusnok ongga ruga 
oruh Efena Ebsi Allah ongga ofij mimif rot odou 
ongga eskeiramera tein. 

30 Mimif mijginaga rot oida Allah omofra mar okum 
eteb keingg rusnok ongga rutunggom mar ongga 
oska erek insa koma si. Jeska runggu gij Mar Efeyi 
Ebsi rot mar ongga Ofa anggot rot erek kef oida, 
"Didif disinsa dimesesa mar okum sons keingg rusnok 
nomnaga rot mar ongga oska ongga rua rutunggom 
skoita iwa fob si." Noba mar enjgineg tein ongga 
runggu rot bera oida, "Didif duga omojga rot mar 
nomnaga ongga dedin rusnok runtunggom fob." 

31Jefeda mar okum eteb emah keingg rusnok 
ongga Allah ocunc rot oida rerin mar ongga oska ros. 
Jeska mimif mijginaga rot oida Allah, ongga efen 
owesa efek eteb, bera omofra mar okum eteb keingg 
rua rot si. 

32 Iwa idou ah keingg rot mona ongga iwa inroru 
Yesus Kristus fogora yuira gij eisa fob. Gij mona insa 
koma bera mar ongga okum ofoukou ereneni iwa 
jeska iwa iroru Yesus Kristus rot tenten fob. Noba iwa 
yut rot ahais askesi mar koma ah keingg iwa sis fob. 

33 Gij mona insa koma bera rusnok ongga rudou 
oska rot iwa bera ruga oruh iwa rot tomnomna. Noba 
iwa yumfij rusnok enjgineg ongga rifera okora rot 
mar ofogog insa koma tein. 

34 Noba gij mona insa koma tein bera iwa yumfij rua 
ongga rusnok enjgineg rikris jah mod oskusk jeska 

rua ruroru Yesus Kristus efen oga fob. Beda gij mona 
insa koma bera rusnok ongga rufogog rikris yeyin 
mareibra jeska. Rua rita mar koma jeska iwa iroru 
Yesus Kristus fob. Tina iwa ineita idou ofogog sons 
skoita rua sis fob guru. Jeska iwa ijginaga rot oida 
yeyin ifons gu mebaga bera erek oufamofa ekirsa. 

35 Jefeda ebeibeyaif bera didif duis gu iwa jeskaseda 
iwa ita idou ahais deika morototuma erek iwa 
intunggom gij mona ongga sismeni fob ojgomu. 
Jeska erek iwa iroru Allah rot tenten ojgomuja, beda 
Ofa emeita yeyin ifons ongga oufamofa eteb si. 

36 Iwa iroru Allah efen oga rot ahais ojgomuja. 
Beda gij mona ongga iwa intunggom mar nomnaga 
ongga Allah odou ejginaga rot, beda iwa imesma mar 
nomnaga ongga Ofa anggen rot si. 

37 Iwa itunggom mar erek koma ojgomuja, jeska 
gij Mar Efeyi Ebsi bera runggu rot mar ongga Allah 
anggot erek kef oida, "Gij mona ongga dektek guru, 
beda Ofa ongga Didif danggen eimofoj rot oida emen 
bera emen si. 

38 Tina askesi Ofa enen enesi, beda rua ongga Didif 
duncunc erek rusnok ongga rerin mar ongga oska 
guru bera ruroru Didif rot tenten ojgomuja. Noba 
erek rua risiri fogora runororu Didif deika guru, beda 
Didif dudou omokum eteb rot rua si." 

39 Tina mimif bera enerek rusnok ongga rimeesa 
fogora runororu Yesus Kristus deika guru, erek koma 
guru. Rusnok ongga rita mar erek koma bera rimeja 
eseiseifa si. Ongga tenten bera, mimif mita mar erek 
rusnok ongga ruroru Allah rot ahais ojgomuja. Jefeda 
mimif mimesma eiteij ah ongga ah aibin ojgomuja 
tein si. 

1 1 1 Ebeibeyaif didif dudou os difesij mar osok 

gij rusnok ongga rudou os ruroru Allah rot 
tenten ojgomuja. Jeska oisouska mudou ongga 
ororu Allah rot tenten, bera mimif mijginaga rot oida 
mimesma mar ongga oufamofa eteb jeska Ofa si. 
Noba mimif tein mijginaga rot oida erek minek mar 
ongga oufamofa koma gu miteij enesi, tina gij mona 
kahma bera mimif mimek mar insa koma si. 

? Koma erek tenten, jeska mifmin mimower tein 
bera ruroru Allah rot tenten ojgomuja. Jefeda Ofa 
odou eskeira eteb rot rua tein. 

3 Noba oisouska mudou ongga ororu Allah bera 
mimif mijginaga rot oida Ofa ontunggom mar 
nomnaga gu mebif jera mebaga. Noba Ofa otunggom 
mar insa koma oisouska esinsa efen oga ojga rot 
ojgomu. 

^Erek koma tein, Adam efen efesa Habel bera 
anggos sismeni eteb fob. Tina mar ongga ofa 
otunggom bera erek orocunc nou mimif ongga deisef 
tein. Jeska oisouska efen odou ongga ororu Allah rot 
tenten fob bera ofa eita mar erek orougif gu Allah. 
Noba Allah odou eskeira eteb ekirsa rot mar ongga 
ofa eita jeska mar ongga ofa efen mokora Kain eita. 
Beda Allah ocunc ofa erek osnok egens ongga efen 
mar ongga oska guru. 

? Noba oisouska Henokh efen odou ongga ororu 
Allah rot tenten fob bera ofa efen eiteij ah ongga 
ongkoska fogora ereita Allah odou eskeira rot ofa. 
Jefeda Allah ofra ofa rot efen efaga jah mebaga. 
Beda rusnok ruhca ofa, tina rua rinek ofa deika guru. 
Ofa enagos guru, tina Allah omfra ofa erek koma, 
jeska sis fob Ofa ocunc Henokh erek osnok egens 
ongga ereita Ofa efen odou erek eskeiramera. 

6 Jeska erek rusnok runororu Allah rot tenten guru, 
beda enadaij nou rua rita Ofa efen odou erek eskeira 
rot rua jinaga guru. Jeska osnok egens ongga odou 
os ougif gu Allah, beda ofa odou ororu rot tenten 
oida Allah bera ongga efena ebah rot ah aibin, noba 
Ofa bera ongga eita ofons skoita rusnok nomnaga 
ongga rugif gu Ofa si. 

7 Noba oisouska Noak efen odou ongga ororu Allah 
rot tenten fob bera ofa otunggom meg eteb egens 
jeskaseda oskotu esinsa jera efen mohona jera efen 
efeser tein. Jeska Allah agot gu ofa rot oida gij mona 
kahma beda Ofa omotunggom mei ofot eteb fogora 
rusnok ongga runororu efen oga guru nomnaga 
rimageben si. Jefeda Noak ougif gu Allah jera odou 
ongga emeesa rot fogora ofa otunggom meg eteb 
egens insa koma. Beda mar ongga ofa ontunggom 
koma bera erek orocunc rot oida rusnok enjgineg 
gij mona insa koma rimagos si. Jefeda oisouska mar 
ongga ofa ontunggom insa koma bera Allah ocunc 
ofa erek osnok egens ongga efen mar ongga oska 
oskiyai tein guru. 

8 Noba oisouska Abraham efen odou ongga ororu 
Allah rot tenten fob bera ofa ougif gu mar ongga 
Allah anggot rot gu ofa, fogora ofa eja eker gij 
monuh efeinah ongga ofa enejginaga rot enesi. Jeska 
Allah agot gu ofa rot oida Ofa emeita monuh ongga 
efeinah insa koma gu ofa si. 

? Noba oisouska odou ongga ororu Allah rot tenten 
fob bera ofa engker gij monuh insa koma erek osnok 
egens ongga osodosa. Koma bera, ofa engker gij 
modwok frak efeyi ojgomuja. Noba ofa efen efeser 
Ishak jera efen medebesa Yakub tein geker erek 
koma jah suma. Jeska rua nomnaga bera ongga 

rimesma mebi gij monuh insa koma ongga Allah 
anggen rot gu rua sis fob. 

10 Abraham eker gij modwok frak efeyi ongga 
orohuhur erek koma, jeska ofa ejginaga rot oida 
gij mona kahma beda ofa emeker gij monuh egens 
ongga Allah esinsa ontunggom fob. Noba monuh 
egens koma bera angh rot ahais ojgomuja, jeska 
monuh insa koma bera angh gu mebaga. 

11 Noba oisouska Abraham efen odou ongga ororu 
Allah rot tenten fob bera ofa esma efen efesa orna 
egens. Sis fob Abraham eja erek onokona fob. Noba 
efen mohona Sara tein bera erek ebsei fob. Erek 
koma tina ofa ororu Allah rot tenten ojgomu. Jeska 
sis fob Allah agen gu ofa rot oida ofa emesma efen 
efesa orna egens si. Noba ofa ororu rot tenten oida 
Allah emeita mar ongga Ofa anggen rot gu ofa si. 

1? Frek koma jefeda oisouska Abraham, ongga erek 
onokona eteb fob, bera rusnok rufoukou doska ongga 
runjuj jeska ofa. Noba enadaij nou mimif mufosuit 
orofosut osnok egens egens ongga runjuj jeska ofa 
insa koma jinaga guru. Jeska rua nomnaga bera erek 
motur ofoukou doska ongga angh gu mebaga, era 
erek mebsta ofoukou ongga angh gu mei mojumu 
efembra nomnaga. 

13 Noba askesi rusnok insa koma nomnaga riker 
rot mar ongga Allah anggen rot, beda rua ragos 
fob. Noba erek rua risinsa rinesma mar koma askesi 
rifena ebah ros guru, tina rua ragos jera rudou ongga 
eskeiramera rot ojgomu. Jeska rudou ororu rot tenten 
oida mar insa koma emen gij mona kahma si. Noba 
rua tein rusujohu rot oida rua riker gu mebif erek 
rusnok ongga rusodosa ojgomu. Jeska rua rijginaga 

rot oida rerin monuh ongga tenten bera angh gu 
mebaga ros. 

1^ Rusnok ongga ragot mar erek koma bera erek rua 
ongga ruhca rot rerin monuh ongga tenten ojgomu. 

15 Jeska erek rua rusujohu rot rerin monuh giskini 
ongga rua rin jeska sis fob, beda adaij nou rua 
ruksons gu rerin monuh insa koma ojgomu. 

16 Tina rua ruhca rot monuh egens ongga ongkoska 
eteb ekirsa ojgomu. Noba monuh insa koma bera 
angh gu mebaga. Jefeda gij mona ongga rua ragot 
oida rua bera ongga ruroru Allah rot tenten fob, beda 
mojenen Ofa rot rua guru. Jeska Ofa ontunggom 
monuh egens gu mebaga nou rua fob. 

17 Noba oisouska Abraham efen odou ongga ororu 
Allah rot tenten fob, bera ofa esejah odou efesi 
jeskaseda agob efen efesa Ishak ororu mar ongga 
Allah anggot rot gu Ofa. Koma bera, sis fob Allah 
anggen rot oida ofa emesma efen efesa ongga onjuj 
jeska efen mohona Sara si. Noba Allah anggot rot 
tein oida rusnok rufoukou rumojuj jeska ofa oisouska 
efen efesa Ishak ojgomu. Beda gij mona kahma 
deika Allah obk ofa jeskaseda eris efen efesa Ishak 
ojgomu. Allah ereneni ofa odou efesi jeskaseda ek 
oida erek ofa ororu efen oga rot tenten ei era gurei. 

18 (11:17) 

1? Beda Abraham ensejah odou efesi jeskaseda eris 
efen efesa, jeska ofa osujohu rot oida Allah efen 
owesa efek ongga adaij nou ofra efen efesa sons 
jeska anggos. Beda gij mona ongga ofa ensejah 
nou eris efen efesa, beda Allah agot joug rot oida, 
"Bua bineris ebesa kef guru." Jefeda koma bera erek 
Abraham ensma efen efesa sons jeska anggos fob. 

20 Noba oisouska Ishak efen odou ongga ororu Allah 
rot tenten fob, bera ofa om eiteij gu Allah jeskaseda 
Ofa eita oufamofa eteb gu efen efeserga Yakub jera 
Esau gij mona ongga ofa anggos fob. 

21 Noba oisouska Yakub efen odou ongga ororu Allah 
rot tenten fob, bera ofa om eiteij gu Allah jeskaseda 
Ofa eita oufamofa eteb gu efen medebeserga ongga 
Yusuf efen efeserga. Ofa tein ois oufamofa eteb gu 
Allah erek koma askesi ofa era moskur oroisif ojgomu 
fob. Jeska gij mona insa koma ofa erek onokona eteb 
ojgomu fob. Noba erek dektek deika guru beda ofa 
nou ongga anggos. 

22 Noba oisouska Yusuf efen odou ongga ororu Allah 
rot tenten fob, bera gij mona ongga ofa nou ongga 
anggos, beda ofa efesij mar rot mona ongga rusnok 
Israel nomnaga rumorogna jeska monuh Mesir. Beda 
ofa tein agot gu efen rusnok jeskaseda rua rurka 
efen ofora jeska odog gij mona ongga rua rumorogna 
jeska monuh Mesir fob. Beda rua risah efen ofora 
insa koma gij monuh efeinah ongga rua rinja gij. 

23 Noba oisouska Musa efen meka jera mosu 
godou ongga gororu Allah rot tenten fob, bera goga 
gendemdemi gegan oforokai ongga ofoka Musa gij 
mesta orgomu. Gij mona insa koma raja monuh Mesir 
agot rot oida rua ongga Israel rerin riser ongga orna 
nomnaga ragos ojgomu. Tina goga godou enemeesa 
rot raja egens insa koma efen oga guru. Jefeda goga 
gejedemi gegan oforokai egens insa koma, jeska 
goga gosujohu rot oida ofa erek ongkoska eteb. 

24 Noba oisouska Musa efen odou ongga ororu Allah 
rot tenten fob bera ofa ekeba esinsa jeska raja Mesir 
jera efen rusnok nomnaga. Jeska sis fob raja koma 

efen efesa ojaga egens ongga ofra Musa erek esinsa 
efen efesa. 

25Tina gij mona ongga Musa erek orna eteb fob, 
beda ofa onodou os ororu rua ongga Mesir gij rerin 
mar ongga oska erek oskiyai tein guru. Jefeda ofa 
eja sons erek egens jera Allah efen rusnok Israel 
jeskaseda eita efera okora morototuma jera rua 
ojgomu. 

26 Jeska ofa osujohu rot oida erek ofa eita efera 
okora nou Kristus, ongga Allah anggot eimofoj rot 
oida emen, beda koma bera erek oufamofa ekirsa 
jeska mareibra ofoukou ongga ofa emesma jeska 
raja Mesir. Ofa osujohu rot erek koma jeska ofa odou 
ororu rot tenten oida gij mona kahma bera Allah 
emeita efen ofons ongga erek ongkoska ekirsa jeska 
mar insa koma Si. 

?/ Beda oisouska Musa efen odou ongga ororu Allah 
rot tenten fob, bera ofa orogna jeska monuh Mesir 
insa koma. Noba ofa enemeesa rot raja Mesir ongga 
otkonu oska rot ofa guru. Jeska erek ofa enek Allah 
gu eiteij guru, tina ofa ororu mar ongga Allah ocunc 
gu ofa gij odou efesi rot ahais ojgomuja. 

28 Noba oisouska Musa efen odou ongga ororu 
Allah rot tenten fob bera ofa obk rua ongga Israel 
nomnaga jeskaseda ruina maat keingg mona ongga 
rua rires domba efer efen ogufu tumu mod montoj 
ojgomu. Jeska gij mona insa koma Allah obk efen 
malaikat jeskaseda agob rusnok nomnaga rerin riser 
ongga rusumbohka. Tina malaikat koma enagob 
rusnok ongga Israel rerin riser guru, jeska rua rires 
domba efer efen ogufu insa koma tumu rerin mod 
montoj. 


Ibrani 11 1113 


29 Noba oisouska rudou ongga ororu Allah rot tenten 
fob bera rua ongga Israel ruira gij Mei Mojumu Ffei 
Ekeni. Tina rua rinageben gij mei koma guru jeska 
Allah esinsa orohoda mei koma jeska rua fogora ruira 
ojgomuja. Jefeda rua ricira gij mei oforga ongga erek 
ahahir ojgomu onjoros rinjesaga jah gu mei mojumu 
efei koma enama fob. Tina gij mona ongga raja Mesir 
efen tentarer rutoij rua ongga Israel gij mei insa 
koma, beda Allah aha mei mojumu efei insa koma 
moguma sons, jefeda tentarer insa koma nomnaga 
rageben gij mei ojgomu. 

30 Noba oisouska rusnok Israel ongga ruroru Allah 
rot tenten fob bera mamu ongga rusnok enjgineg 
rungk erek mejga aksa eteb joug kota Yerikho 
jeskaseda orof joug rusnok jah suma bera ohoda 
nomnaga fob. Erek koma jeska Allah ocunc gu efen 
rusnok rot oida rua rumotoijma rejrej kota insa koma 
gij mona cinja erfeka. Beda Ofa omotunggom mamu 
ongga rungk erek mejga insa koma jeskaseda ohoda 
nomnaga. 

31 Noba oisouska Rahab odou ongga ororu rot mar 
ongga Allah anggot rot bera ofa enagos morototuma 
jera efen rusnok nomnaga ongga ringker gij kota 
Yerikho ongga runougif gu Allah guru. Ofa bera erek 
ojaga eja motu egens. Tina ofa ofij rua ongga Israel 
gij mona ongga rua rinsejah nou rimagob rusnok insa 
koma nomnaga, jefeda rua ongga Israel rinagob ofa 
guru. 

32 Erek koma noba, rusnok enjgineg tein ongga 
rutunggom mar rot rudou ongga ororu Allah rot 
tenten fob bera erek ofoukou doska. Tina enadaij 
nou didif difesij rot mar nomnaga ongga rua tein 
runtunggom gij surat kef guru. Rineya jeska rua bera 

erek Gideon ni, Barak ni, Simson ni, Yefta ni, Daud 
ni, Samuel ni, jera nabi-nabi enjgineg tein. 

33 Jeska oisouska rudou ongga ororu Allah rot 
tenten fob bera rineya ongga rimedima jera rusnok 
enjgineg ongga rufogog. Beda rusnok koma risiri gu 
rua ojgomu. Noba rineya ongga rucunc rot oida rua 
risma owesa efek jeska Allah gij mona ongga rua 
rufoka ereij keingg Israel rot tenten noba rufra okum 
keingg rusnok ongga runororu Allah oga rot tenten 
guru. Noba rineya ongga risma mar ongga Allah 
anggen rot gu rua askesi rua ruroru Ofa gij monuh 
ongga efeinah. Noba rineya ongga ruskotu jeska 
singa ongga ofogog doska. 

34 Noba rineya ongga ruskotu jeska mah eteb ongga 
et mar rot ebeirens. Noba rineya ongga ruskotu jeska 
rusnok enjgineg ongga rudou os ragob rua. Noba 
rineya ongga runofora efek guru bera rija erek rufora 
efek deika sons. Noba rineya ongga rimedima jera 
rusnok ongga rusodosa bera risma rufora efek fogora 
rikemeji rusnok insa koma. 

35 Noba rineya ongga erek rujager risma riser sons 
jeska ranggos. Noba oisouska rudou ongga ororu 
Allah rot tenten fob bera rineya ongga risma rifera 
okora eteb jeska rusnok enjgineg tein. Koma bera, 
rineya ongga runougif gu rusnok ongga rufogog 
guru. Jefeda rusnok koma ragob rua onjoros ranggos 
fob. Tina rua runokoja rot guru, jeska rua rijginaga 
rot oida rua rimesma eiteij ah ongga ah aibin jeska 
Allah si. 

36 Noba rineya bera rusnok ruga oruh rua noba 
rangha rua rot ahais tein. Noba rineya ongga rusnok 
rikris rua jah mod oskusk tein. Beda rusnok koma rira 
rantai rirakid rerin ritma jera raki tein. 

37 Noba rineya ongga ragos jeska rusnok enjgineg 
rira mamu riredi rua rot ahais ojgomu. Noba rineya 
bera rusnok enjgineg rira meiteb aksa rireris rifaga 
fogora ojga erek egeka. Noba rineya ongga rusnok 
enjgineg rira meiteb aksa riragob rua. Noba rineya 
ongga ricira rourou gij monuh ongga owowa. Rua 
rirgi meisoufa ongga erek domba jera kambing ofos 
ojgomu. Jeska rerin fifi era mareibra egema tein 
guru. Noba rusnok enjgineg rudou ofogog rot rua 
ojgomuja. 

38 Jeska mar ongga rusnok insa koma runtunggom 
gu rua fob, beda Allah efen rusnok ruku fogora 
ricira rourou gij monuh ongga owowa erek memaga 
jera modreni tein. Noba rua rahca gij mansu efesi 
ojgomuja. Rusnok ongga rufogog rutunggom mar 
ongga oska erek insa koma gu Allah efen rusnok 
ojgomuja. Jefeda enadaij nou rusnok koma risma 
mar ongga oufamofa egema tein jeska Allah efen 
rusnok insa koma jinaga guru. 

39 Mar ongga rusnok insa koma nomnaga 
runtunggom rot rudou ongga ororu Allah rot tenten 
fob bera erek oufa ojgomu. Noba Allah bera erek 
eskeira rot rua tein. Tina gij mona insa koma rua 
rinesma mar nomnaga ongga Allah anggen rot gu 
rua enesi. 

40 Jeska Ofa odou os rot oida rua riker nou rerin 
rufons onjoros mimif tein misma mufons insa koma 
morototuma jera rua. Noba mufons insa koma bera 
mifmin mudou ongga eja erek ebsi komowa oisouska 
Yesus Kristus fob. 

1 2 1 Erek koma jefeda ongga oufamofa bera 
mimif mudou ah keingg rot mar ongga 
rusnok insa koma nomnaga runtunggom rot rudou 

ongga ororu Allah rot tenten fob ojgomu. Jeska 

mar insa koma nomnaga bera erek mar ongga 
ereisisi joug mimif rot mar okum ongga ah keingg 
mimif tein ojgomuja. Jefeda erek rusnok ongga raha 
rerin meisoufa ongga okum jah jeskaseda rufof 
riremeteima, beda mimif tein maha mar nomnaga 
ongga orotunggom mudou efesi okum rot jah. Noba 
erek rusnok rufof riremeteima jeni mar ongga rusnok 
runcunc gu rua fob, beda mimif tein muroru jeni mar 
nomnaga ongga Yesus Kristus oncunc rot sis fob. 

? Beda mimif tein musujohu rot Yesus efen oga insa 
koma ojgomuja. Jeska Ofa eita odou ahais gij mona 
ongga rusnok runtob Ofa tumu mega salib. Beda 
mojenen Ofa rot mar ongga rua runtunggom skoita 
Ofa gij mona insa koma guru. Jeska ofa osujohu rot 
mar ongga emereita efen odou erirei eteb rot gij 
mona kahma ojgomu. Noba ebeibeyaif bera Ofa enja 
jah mebaga fob jeskaseda ofoka ereij keingg rusnok 
nomnaga morototuma jera efen meka Allah. 

3 Erek koma jefeda gij mona ongga mar okum ah 
keingg iwa, beda iwa idou ah keingg rot teinefa 
Yesus eita odou ahais gij mona ongga rusnok ongga 
rufogog rutunggom mar insa koma gu Ofa ojgomu. 
Beda koma omorofij iwa tein jeskaseda idou ahais 
fogora imororu Allah rot tenten ojgomuja. 

^Onjoros mona deisef bera iwa iroru Allah rot idou 
ongga ahais jeskaseda inesiri gu Bilis guru. Tina 
askesi mar okum ereneni iwa bera yeyin yugufu 
eneya jeska ifaga erek Yesus ogufu eya jeska Ofa sis 
fob guru. 

?Iwa bera Allah efen efeser. Jefeda iwa inodou ofoj 
joug rot mar ongga Allah anggot gij Mar Efeyi Ebsi 
guru. Jeska koma bera ongga ereisisi joug iwa. Ofa 

agot oida, "Edesa, gij mona ongga Didif dira mar 
okum jeskaseda duroftuftu bua, beda bineita budou 
ongga eskes rot guru. Noba gij mona ongga Didif 
ducunc gu bua rot bebin mar ongga oska, beda 
budou enesiri rot guru. 

6 Jeska Didif dutunggom mar insa koma gu rusnok 
nomnaga ongga Didif dudou okora rot erek dedin 
edeser." 

7 Jefeda iwa yuin keingg idou efesi rot ahais ojgomu 
askesi Allah era mar okum jeskaseda oroftuftu iwa. 
Ofa otunggom mar koma nou iwa jeska Ofa bera 
erek yeyin ika, noba iwa bera erek Ofa efen efeser. 

8 Noba Ofa oftuftu efen efeser nomnaga rot mar 
erek koma ojgomu. Jefeda erek Ofa onoftuftu iwa 
rot yeyin mar ongga oska guru, beda iwa inerek Ofa 
efen efeser rot tenten guru. 

? Erek koma tein, sis fob bera mimif nomnaga 
mifmin miker giskini ongga rira mar okum ruroftuftu 
mimif. Beda mimif mugif gu rua rot ojgomu. Jefeda 
gij mona ongga mifmin mika Allah era mar okum 
oroftuftu mimif erek insa koma, beda koma erek oufa 
ekirsa nou mimif ojgomu. Jeska oisouska Efena Ebsi 
Allah bera mimif mita eiteij ah ongga efeinah noba 
ongga ah aibin. 

10 Erek koma noba sis mona ongga mimif erek 
muforoka ros, beda mifmin miker rira mar okum 
ruroftuftu mimif gij mona ongga estir ororu risinsa 
rudou ejginaga rot ojgomu. Tina Allah bera era mar 
okum oroftuftu mimif jeskaseda orofij mimif rot 
ojgomu. Ofa otunggom mar insa koma nou mimif 
jeskaseda mimif tein mita mudou ongga ebsi komowa 
morototuma erek Ofa. 


Ibrani 12 1118 


11 Noba gij mona ongga Allah era mar okum 
jeskaseda oroftuftu mimif, beda giskini mudou 
enerirei rot guru. Jeska mimif mita mifera okora rot 
mar insa koma tein. Tina mar koma bera orofij mimif 
jeskaseda miker gij miteij ah kef rot mudou ongga 
eskeiramera jera mudou ongga efen mar ongga oska 
oskiyai tein guru. 

1? Erek koma jefeda, iwa ita idou efesi ongga erek 
ahais rot mar insa koma ojgomu fogora iroru Allah 
oga rot tenten ojgomuja. Iwa ita mar erek koma 
jeskaseda rua ongga Kristen enjgineg ongga rudou 
eriaga rot bera rinesiri guru. Beda mar insa koma 
omorofij rua jeskaseda rua tein rita rudou ongga 
ororu Allah rot tenten deika. 

13 (12:12) 

1^ Erek koma beda iwa ireneni rot ahais jeskaseda 
ita idou ongga eskeira morototuma. Noba ita mar 
rot idou ongga ebsi komowa ojgomu tein. Jeska 
rusnok ongga ruroru mar ongga oska ros bera rineker 
morototuma jera Allah gij mona kahma guru. 

15 Beda iwa tein yut joug idou efesi rot ahais ojgomu 
jeskaseda rineya rinekikif jeska Allah guru. Jeska 
rusnok koma rinesma eiteij ah efeinah ongga Allah 
eita rot odou ongga oufamofa guru. Beda iwa tein 
yut joug idou efesi rot ahais jeskaseda ineita idou 
ongga oska skoita rusnok enjgineg fogora rudou oska 
rot iwa tein guru. Jeska mar insa koma bera orok 
mokcin rusnok nomnaga onjoros rua tein rudou oska 
morototuma fob. Beda rusnok rufoukou rimeita mar 
ongga oska rot tein ojgomu. 

16 Beda iwa isisi joug moguma jeskaseda rineya 
rinesiri morototuma jera egema efen mohona guru. 
Noba iwa tein ineita mar erek Esau eita sis fob rot 

odou ongga osumsumu eteb guru. Jeska ofa erek 
osnok egens ongga onougif gu Allah rot tenten guru. 
Ofa erek Ishak efen efesa ongga osumbohka. Jefeda 
gij mona kahma ofa bera ongga emesma oufamofa 
jeska Allah morototuma erek efen meka ensma jeska 
Allah sis fob. Tina ofa eferwei mar insa koma rot 
maat ongga mokosa efen. 

17 Noba gij mona ongga efen meka ai juens anggos, 
beda ofa odou os esma oufamofa insa koma jeska 
Allah ojgomu. Tina efen meka okoja ofa rot ojgomu, 
jeska ebeibeyaif mokosa emesma oufamofa jeska 
Allah ojgomu. Beda ofa erejgejgei efen meka noba 
ebisa rot tein, tina guru. 

18 Gij mona ongga iwa in skoita Allah beda koma 
enerek mona ongga rusnok Israel rin skoita Allah 
gu memaga ofos Sinai sis fob guru. Jeska gij mona 
insa koma bera rua rik mah eteb. Noba mebaga eja 
erek motkobah rot mocgoj ofog ongga orocohun rua. 
Beda mof eteb tein edi rot rua. 

1? Beda rua rig Allah oga ongga erek manghi mei 
ongga oga eteb tein. Jefeda rua rimeesa eteb noba 
ruis gu Allah jeskaseda Ofa enagot mar teisis skoita 
rua erek koma guru. 

20 Jeska rua rimeesa eteb rot mar ongga Ofa anggot 
erek kef oida, "Erek rineya jeska iwa era yeyin 
kambing tein rusok memaga kef, beda Didif dagot rot 
oida rusnok rira mamu riredi rua era kambing insa 
koma onjoros ranggos fob." 

?1 Noba mar insa koma ongga rua rik noba rig bera 
orotunggom rua fogora rimeesa eteb rot. Beda Musa 
tein agot oida, "Didif dimeesa eteb rot." 

22 Sis fob yeyin imower rija jaa Memaga Ofos 
Sion jera kota Yerusalem jeskaseda rugif gu Allah 

jah suma. Jeska Allah, ongga efena ebah rot ah 
aibin, bera efen Mod ongga angh gij kota koma. 
Tina ebeibeyaif, oisouska Yesus Kristus, bera iwa 
inja teisis skoita Allah ongga engker jah gu mebaga 
ojgomu. Jah suma bera Allah efen malaikat-malaikat 
ofoukou doska ongga risitit gu Ofa rot rudou ongga 
erirei eteb ojgomuja. 

?3 Noba iwa tein yuira jera Allah efen rusnok 
nomnaga ongga risma mar ongga ongkoska eteb 
jeska Ofa, erek orna osumbohka egens ongga esma 
mareibra ongga oufamofa jeska efen meka. Noba 
jah suma bera Allah onggu keingg yeyin ifoka gij 
efen buku eiteij ah fob. Noba rusnok ongga ranggos 
sis fob rot rudou ongga ebsi komowa tein bera rerin 
rifena ongga ringker jah suma tein. Noba iwa bera in 
skoita Ofa ongga oga ojga rot rusnok nomnaga rerin 
rita mar. 

24 Noba iwa bera in skoita Yesus Kristus ongga 
ot deismos nou mimif skoita Allah rot mar efeinah 
ongga Ofa anggot eimofoj rot sis fob. Jeska oisouska 
efen ogufu ongga eya jeska efen efaga tumu mega 
salib erek mar ongga orougif gu Allah, bera Allah 
onsuna rot mifmin mar ongga oska fob. Noba Yesus 
ogufu bera oufa ekirsa jeska Habel efen ogufu. Jeska 
Habel efen ogufu eya gij mona ongga efen mokora 
anggob ofa fob. Jefeda efen ofoj emah keingg ofa 
esinsa sons si. Tina Yesus ogufu bera eya, jeska Ofa 
aha esinsa gu rusnok ongga rufogog erek mar ongga 
orougif gu Allah jeskaseda Ofa osuna rot rusnok rerin 
mar ongga oska nomnaga. 

25 Erek koma jefeda iwa ig mar nomnaga rot iskusk 
ongga Allah agot gu iwa ojgomuja. Jeska sis fob bera 
rusnok ongga Israel runororu mar ongga Musa eisisi 

joug gu rua rot guru. Jefeda rua runosuwa jeska mar 
okum ongga Allah ofra keingg rua rot guru. Erek 
koma tein, erek mimif munororu mar ongga Allah 
esinsa eisisi keingg mimif rot guru, beda koma erek 
mimif munosuwa jeska mar okum insa koma tein 
guru. 

26 Noba gij mona ongga Allah efesij mar gu rua 
ongga Israel gu Memaga ofos Sinai sis fob, beda 
mebif nomnaga icusur rot ahais. Tina ebeibeyaif 
bera Allah agen rot oida, "Gij mona kahma bera 
Didif dumotunggom mebif jeskaseda icusur rot ahais 
juens deika. Tina gij mona insa koma tein Didif 
dumotunggom mebaga jeskaseda eineina erek ahais 
tein." 

?/ Noba jeska Ofa agot oida, "Mebif icusur juens 
deika," beda koma orocunc rot mebif jera mebaga 
nomnaga ongga Ofa ontunggom fob. Beda Ofa 
omorohoda rot mar insa koma nomnaga jeskaseda 
mar ongga angh gu monuh mebaga bera emah rot 
ahais ojgomuja. 

?8 Erek koma jefeda, ongga oufa bera mimif muis 
oufamofa eteb gu Allah noba mugif gu Ofa rot mudou 
ongga emeesa ojgomu. Jeska mimif minja erek efen 
rusnok ongga rumuira gij efen monuh mebaga si. 
Noba monuh koma bera eneineina jinaga guru, tina 
ah rot ahais gij mona ongga aibin ojgomuja. 

29 Jeska mifmin Allah bera omofra mar okum eteb 
keingg rusnok nomnaga ongga rerin mar ongga oska 
morototuma erek mah ongga et mar nomnaga. 

1 3 lIwa ita idou ongga omokorema erek 
imokosama morototuma. 

? Beda iwa icunc idou ongga oufamofa skoita rusnok 
ongga iwa inejginaga rot enesi tein. Noba yufij rua 

rot maat era mar enjgineg tein. Jeska sis fob mifmin 
muhujir ruroun rusnok ongga rua rinejginaga rot 
enesi gij rerin mod jeskaseda rufij rua. Tina rua 
rinejginaga rot oida rusnok insa koma ongga rua 
rumfij bera malaikat-malaikat ongga Allah ombk 
guru. Rua rusujohu rot oida rusnok insa koma bera 
erek rusnok giskini ojgomu. 

3 Noba iwa idou ah keingg rot mar okum ongga ah 
keingg yeyin ihujir Kristen ongga ringker gij mod 
oskusk ros, fogora rufij rua ojgomuja. Noba yufij 
yeyin ihujir ongga risma rifera okora jeska rusnok 
enjgineg tein. 

^ Beda iwa iroru Allah efen moroju ongga tenten 
nou runer jera rujager ongga rumoskotuma fob rot 
koisoisa ojgomu tein. Noba iwa inesiri jera egema 
efen mohona guru. Jeska Allah omofra mar okum 
eteb keingg rusnok ongga rutunggom mar ongga 
erek koma si. Ofa omofra mar okum keingg rusnok 
nomnaga ongga risiri morototuma Si. 

? Noba yut joug idou efesi jeskaseda idou enesma 
keingg rot fifi eteb ojgomuja guru. Tina ita idou 
ongga eskeira rot mar ongga iwa yeyin ebeibeyaif 
ojgomu. Noba iwa inemeesa rot yeyin iteij ah kef 
ojgomuja guru. Jeska gij Mar Efeyi Ebsi bera Allah 
agot oida, "Didif dumofij iwa si. Didif dinaha iwa igef 
jah jinaga guru." 

6 Jefeda mimif tein magot erek mar egens gij 
Mazmur agot oida, "Allah bera ongga ofij didif, jefeda 
didif dinemeesa rot mar egema tein guru. Jeska 
enadaij nou rusnok rutunggom mar ongga oska 
skoita didif jinaga guru." 

7 Beda iwa tein idou onofoj joug rot rusnok ongga 
ruftuftu iwa osok gij Allah oga rot sismeni fob guru. 

Tina isujohu osok gij mar ongga rua rutunggom rot 
rudou ongga ororu Allah gij mona ongga rua rifena 
ebah ros. Beda iwa ita mar morototuma erek rua 
ojgomu. 

8 Jeska Yesus efen eita mar eneja erek toga guru. 
Mar ongga Ofa eita sis fob, jera deisef, jera gij mona 
kahma tein bera erek morototuma ojgomuja. 

? Jefeda iwa ibes ifaga jeska rusnok ongga ruftuftu 
mar ongga erek toga jeska Allah efen oga ojgomu. 
Jeska mar koma omoroku idou efesi fogora imesiri 
gij tein. Noba mimif munororu rerin erebent osok gij 
maat ongga rinet guru, jeska koma eneita owesa 
efek gu mimif era gu rua tein jinaga guru. Tina ongga 
oufa bera mimif misma owesa efek oisouska Allah 
odou ongga oufamofa rot mimif ojgomu. 

10 Jeska mifmin Tuhan Yesus Kristus bera anggos 
tumu mega salib erek mar ongga orougif gu Allah 
nou mimif fob. Noba koma bera onofij rusnok ongga 
ruroru erebent ongga hukum Musa anggot rot 
jeskaseda rusuna rot rerin mar ongga oska ros guru. 

11 Ororu jeni erebent hukum Musa bera imam 
ongga ofoka aksa orka mar ogufu gij Mod Allah efesi 
jeskaseda eita mar koma erek orougif gu Allah nou 
rusnok rerin mar ongga oska. Tina rua rurka marska 
insa koma efen efaga jeska kota jah mebah. Beda 
rua ris mah gij marska insa koma jah suma. 

1? Erek koma tein, rusnok ruroun Yesus Kristus 
jeska kota jah mebah fogora Ofa agos tumu mega 
salib jah suma jeskaseda orosuna rot rusnok rerin 
mar ongga oska. 

13 Jefeda ongga oufa bera mimif maha mifmin 
erebent jeska hukum Musa insa koma nomnaga jah 
ojgomu. Beda mimif muroru Yesus Kristus jeskaseda 

misma eiteij ah ongga efeinah deika. Noba mimif 

tein mita mudou ahais askesi rusnok rutunggom mar 
ongga oska skoita mimif rot. Koma morototuma erek 
rusnok rita mar ongga oska skoita Yesus tein sis fob. 

14 Jeska gu mebif bera mimif mifmin kota egens 
ongga enah aibin guru. Noba mimif miker rot mifmin 
monuh ongga ah gu mebaga ojgomu. Monuh insa 
koma bera ah aibin ojgomuja. 

15 Jefeda oisouska Yesus Kristus bera mimif mira 
muga miresitit rot Allah erek mar ongga murougif gu 
Ofa rot ojgomu. Noba Ofa odou bera eskeira rot tein. 
Beda gij mar insa koma bera mimif tein magot rot 
oida mudou ororu Ofa rot tenten ojgomuja. 

16 Noba iwa icunc idou ongga oufamofa skoita 
rusnok enjgineg tein, noba yufij rua tein rot mar 
ongga rua rucosu rot. Jeska koma tein bera erek mar 
ongga iwa irougif gu Allah rot. Noba Ofa odou bera 
eskeira rot mar erek koma tein. 

17 Beda iwa yugif gu yeyin ebirfager ongga ruftuftu 
iwa rot Allah efen oga tein. Noba iwa iroru rerin ruga 
rot mar insa koma tein. Jeska rua bera ongga rufij 
iwa jeskaseda iwa iroru mar ongga tenten ojgomu. 
Noba rua rijginaga rot oida gij mona kahma, beda 
Allah emejeka joug rua rot mar ongga rua rumftuftu 
gu iwa fob. Jefeda iwa iroru rerin ruga rot tenten 
ojgomu jeskaseda rudou onokum rot iwa guru. Jeska 
erek iwa yufij rua, beda koma erek iwa yufij isinsa rot 
tein. 

18 Noba iwa yum iteij gu Allah nou memef tein 
jeskaseda Ofa omofij memef ojgomuja. Jeska memef 
mosujohu rot oida monotunggom mar ongga ereita 
Allah odou okum skoita memef rot guru. Noba memef 


Ibrani 13 1125 


modou os meita mar ongga erek oufamofa skoita iwa 
ojgomu. 

1? Noba didif disinsa duis gu iwa erek koma 
jeskaseda Allah omohoda moroju nou didif fogora 
dumoksons skoita iwa. 

20 Didif dum diteij gu Allah nou iwa fob. Noba Ofa 
bera ongga eita eiteij ah ongga eskeira gu mimif. 
Noba Ofa bera ongga omfra Yesus sons jeska anggos 
fob. Noba ebeibeyaif bera Yesus Kristus ot joug mimif 
ojgomuja erek gembala egens ongga ont joug efen 
domba-domba. Allah omotunggom mar erek koma 
jeskaseda orocunc gu rusnok nomnaga rot oida mar 
ongga Ofa anggot eimofoj rot sis fob bera ah gij 
efera fob. Noba koma bera oisouska Yesus Kristus 
ogufu ongga eya jeska efen efaga tumu mega salib. 
Noba mar koma bera ah rot aibin ojgomuja. Mimif 
mudou os erek koma (Ainsoma). 

21 Noba didif dum diteij gu Allah jeskaseda Ofa 
emeita owesa efek gu iwa fogora iwa imotunggom 
mar nomnaga ongga Ofa odou ejginaga rot tein. 
Askesi iwa itunggom mar insa koma nou Ofa 
ojgomuja, beda Ofa omotunggom mar gij idou 
efesi ongga ereita Ofa odou eskeira rot iwa si. Ofa 
otunggom mar koma oisouska Yesus Kristus. Jefeda 
mimif mudou os oida rusnok nomnaga risitit gu Yesus 
Kristus rot efen ofoka ongga aksa eteb ojgomuja. 

22 Egohuji, didif duis gu iwa jeskaseda iwa isujohu 
rot iskusk osok gij mar nomnaga ongga didif dinsisi 
joug gu iwa gij surat egens kef fob. Jeska surat egens 
kef bera erek estir ojgomu. 

23 Noba didif dudou os dagot gu iwa rot oida mifmin 
muhuj Timotius bera orogna jeska mod oskusk fob. 

Noba erek ofa en skoita didif ebeirens, beda dimeja 
skoita iwa morototuma jera ofa si. 

24 Didif duisu yeyin ebirfager nomnaga ongga 
ruftuftu iwa rot Allah efen oga, jera Allah efen rusnok 
nomnaga jah suma. Allah efen rusnok gij monuh 
Italia insa kef bera ruisu iwa tein. 

25 Didif duis gu Allah jeskaseda Ofa ocunc odou 
ongga eskeiramera eteb rot iwa nomnaga. Ainsoma. 


Yakobus 


1 1 Didif Yakobus bera dunogu surat egens kef 

gu iwa ongga Yahudi jeska ebic setka kungkob 
erfeka ongga enjerek Allah efen rusnok fob. Iwa tein 
bera ongga iroru Yesus Kristus fob. Noba ebeibeyaif 
iwa injeker sinefa sinefa rejrej monuh ofoukou fob. 
Didif bera erek osnok egens ongga dumfij Allah jera 
mifmin Tuhan Yesus Kristus ojgomuja. Noba didif 
duis oufamofa eteb gu iwa nomnaga! 

? Edohuji, gij mona ongga mar okum ofoukou 
ereneni iwa, beda iwa idou efaga ouka rot mar koma 
ojgomu. 

3 Jeska iwa ijginaga rot oida, erek iwa iroru Tuhan 
Yesus rot ahais gij mona insa koma, beda iwa imot 
rot ahais ojgomuja askesi mar insa koma ah keingg 
iwa si. 

^Iwa ita idou ongga ahais erek koma ojgomuja 
onjoros iwa injerek Kristen ongga rinsma riteij ah 
ongga ongkoska gij mar nomnaga. 

? Erek osnok egens jeska iwa ongga odou enebriyi 
eteb gij mar enesi, beda ofa ois gu Allah rot ojgomu. 
Jeska Allah bera ongga eita mar ongga oufamofa 
erek ofoukou gu rusnok. Beda osnok egens koma 
emesma odou ongga ebriyi gij mar rot tenten si. 
Jeska Allah emeita mar erek koma rot efen odou 
ongga eriagamaga eteb ojgomu. Ofa enagei mar 
koma jeska iwa guru. 

6 Tina idu ongga omois rot mar erek insa koma gu 
Allah, beda odou ororu rot tenten oida Allah emeita 
mar ongga ofa ois rot insa koma gu ofa si. Enadaij 

nou ofa osujohu rot oida Allah eneita mar koma gu 
ofa guru. Jeska idu ongga ejekjeka gij odou efesi erek 
koma, beda ofa erek mega rawom efek ongga eibibi 
gij mei mojumu efei ojgomuja. Noba mei mojumu 
efei omorkorka rawom efek insa koma jah sinefa 
sinefa. 

7 Idu ongga osujohu rot mar erek insa koma bera 
erek rusnok ongga rudou egekeka rot mar ongga 
rumois rot gu Allah ojgomu. Jeska ofa osujohu rot 
oida, "Tuhan Allah emeita mar koma gu didif ei, 
era gurei." Koma bera orocunc rot oida efen odou 
ongga eineina gij mar nomnaga ongga ofa otunggom 
ojgomuja. Erek koma jefeda enadaij nou rusnok 
ongga rudou egekeka erek insa koma rusujohu rot 
oida rua rimeita mar egema tein jeska Allah jinaga 
guru. 

8 (1:7) 

? Erek rusnok enjgineg rusujohu rot oida mifmin 
muhujir rineya rerin rufoka guru, beda muhujir insa 
koma rudou onokum rot koma guru. Ongga tenten 
bera, rua ongga runofoka guru rita rudou efaga 
ouka rot ojgomu. Jeska rua ruroru Yesus Kristus fob, 
jefeda Allah omfra rua jeska rerin mar ongga okum 
tein fob. 

10 Erek koma tein rot rua ongga runa mei ahta. Gij 
mona ongga rua rerin mareibra nomnaga enseiseifa 
jeska rua fob, beda rudou onokum rot koma ojgomu 
guru. Jeska runa mei ahta koma bera erek marfok 
ongga er reirei ojgomu. 

11 Ai juens beda mowa endi marfok koma fogora 
osra, noba efen ofok ongga ongkoska koma ejba 
toumou. Erek koma tein rot runa mei ahta ongga 
ribirfaga erebibei tumu rerin mareibra ojgomuja. 

Jeska gij mona ongga rua ranggos fob, beda rua rija 
jeska rerin mareibra ongga ofoukou koma nomnaga 
fob. 

1? Oufamofa eteb nou rua ongga rita rudou ahais gij 
mona ongga mar okum eteb ereneni rua. Jeska erek 
rua rut rot ahais askesi mar ongga okum koma angh 
gu rua ros, beda gij mona kahma bera rua rimesma 
rufons ongga Allah anggen rot gu rusnok nomnaga 
ongga rudou okora rot Ofa. Rufons insa koma bera 
erek rua rijeker morototuma jera Allah jah mebaga 
nou mona ongga ah aibin ojgomuja. 

13 Frek koma tein, gij mona ongga mar egema 
ereita rusnok rudou efesi fogora risiri gij mar ongga 
oska fob, beda enadaij nou rua rusujohu rot oida 
Allah bera ongga ombk mar koma gu rua guru. Jeska 
Allah esinsa enesiri gij mar ongga oska ongga ereita 
odou efesi jinaga guru. Noba Ofa onobk mar ongga 
ereita rusnok rudou efesi tein guru. 

1^ Tina erek mar egema ongga ereita rusnok rudou 
efesi fogora risiri gij mar ongga oska, beda mar koma 
en jeska risinsa rudou ongga eftirir keingg mar ongga 
oska insa koma sis fob ojgomu. 

15 Rua risah mar ongga oska insa koma gij rudou 
efesi sis fob ojgomu. Noba gij mona egema deika 
bera rua rutunggom mar ongga oska insa koma jeni 
rudou os rot ojgomu. Rua runtunggom mar ongga 
oska erek koma fob, jefeda rua rimeja jah mahmei 
meren rot ah aibin ojgomuja si. 

16 Edohuji ongga dudou okora rot, erek iwa isujohu 
rot mar ongga oska insa koma ojgomuja, beda koma 
erek iwa yucuwei mar jeska isinsa ojgomu. Jeska 
Allah onobk mifmin mudou efesi jeskaseda mita mar 
ongga oska guru. 

17 Mar ongga ongkoska bera en jeska Allah ongga 
angh gu mebaga ojgomu. Ofa bera ongga ontunggom 
mowa ni, mesta ni, motur ni. Ofa eneferwei mar 
egema tein ongga Ofa anggot rot era ontunggom sis 
fob jinaga guru. 

18 Noba sis fob Ofa esinsa onsujohu rot oida Ofa 
omoroun mimif erek efen rusnok. Jefeda oisouska 
efen oga ongga oufamofa insa koma bera mimif 
minjerek mar ongga ofoufem ekirsa jeska mar 
nomnaga ongga Ofa otunggom fob. 

1? Edohuji ongga dudou okora rot, didif duis gu iwa 
jeskaseda idou ororu mar erek kef ojgomu: Orofosut 
osnok egens eg Allah oga rot iskusk ojgomu. Beda 
rua runojoftuftu rot oga insa koma ebeirens gu 
rusnok enjgineg guru. Tina rua riker noba rusujohu 
rot oga insa koma sismeni fog. Noba rua tein rudou 
onotkonu oska rot ebeirens skoita rusnok enjgineg 
guru. 

20 Jeska rusnok ongga rutkonu oska bera rerin 
rudou efesi ongga oska. Tina Allah odou os oida 
mimif mita mudou efesi ongga efen mar ongga oska 
oskiyai tein guru. 

21 Jefeda iwa ija jeska yeyin mar ongga oska 
nomnaga ongga oroku idou efesi rot ojgomuja. Beda 
iwa ita idou ongga eriagamaga fogora iroru Allah oga 
ongga ofa ensah gij idou efesi fob. Allah oga ongga 
oufamofa bera efen owesa efek nou osuwa iwa jeska 
yeyin mar ongga oska. 

22 Gij mona ongga iwa ingg rot Allah oga ongga 
oufamofa fob, beda iwa ita mar jeni Allah oga insa 
koma ojgomu. Jeska erek iwa ingg rot Allah oga insa 
koma fob, tina iwa ineita mar jeni oga insa koma 
guru, beda koma erek yucuwei mar jeska isinsa fob. 

23 Jeska rusnok ongga ringg rot Allah oga fob, 
tina rineita mar jeni guru, beda rua koma bera erek 
rusnok ongga ringk rusum gij kansinam. 

24 Rua rik rifena rot iskusk gij kansinam insa koma, 
tina nou ongga rua rinja jeska, beda ainsa koma tein 
rudou ofoj joug rot rerin rusum insa koma deika. 
Koma bera erek rusnok ongga ringg rot Allah oga 
tein, tina rudou ofoj joug rot ebeirens ojgomu. 

25 Erek koma, tina hukum Allah bera ongkoska eteb 
noba efen owesa efek nou osuwa rusnok jeska rerin 
mar ongga oska. Noba rusnok ongga rig Allah oga 
rot iskusk noba rudou onofoj joug rot guru, tina rua 
rita mar koma jeni ojgomu, beda Allah omofij rua rot 
mar nomnaga ongga rua risinsa rutunggom. Jeska 
rua bera erek rusnok ongga ruroru hukum Allah rot 
tentenmen fob. 

26 Erek koma tein, idu ongga osujohu rot oida ofa 
esinsa bera ororu Allah oga rot tenten fob, tina onof 
joug awesi jeska mar ongga oska guru, beda koma 
erek ofa ocuwei mar jeska esinsa ojgomu. Mar insa 
koma ongga ofa esitit esinsa efaga rot bera onofij ofa 
jinaga guru, jeska Allah odou eneskeira rot ofa guru. 

?/ Noba, rusnok ongga Allah osujohu oida ruroru 
Ofa rot rudou ongga ebsi komowa bera rutunggom 
mar erek kef: Rua rufij ruforoker ongga rusir jera 
riker ragos jeska fob. Noba rua rufij rujager rija 
mesina ongga rinesma mar rot risinsa rifaga guru. 
Noba rua rut joug rudou efesi jeska mar ongga oska 
tein ojgomuja. 

2 1 Edohuji, mimif nomnaga bera muroru Tuhan 
Yesus Kristus ongga mimif mufra efen ofoka erek 
aksa eteb fob. Jefeda enadaij nou mudou ekeba 

rusnok oisouska mar ongga mimif mingk jeska rua 
guru. 

? Erek osnok egens ergi meisoufa ongga ebahetkitk 
noba aha emas tumu otub ofou, noba osnok egens 
enjgineg ongga ergi meisoufa ongga ebgebga tumu 
efaga gen jah mod ongga iwa imohoturuma gij, 

3 beda giskini iwa yugif gu ofa ongga ergi meisoufa 
ongga ebahetkitk insa koma ojgomu. Beda iwa iroun 
ofa noba yagot gu ofa oida, "Akeina, bijeker gij kursi 
ongga oufamofa koma." Tina iwa yagot gu osnok 
egens insa koma ongga ergi meisoufa ebgebga rot 
oida, "Bua but yes jah sunj ojgomu," era "Bijeker jah 
mersa degini koma ojgomu." 

^Erek iwa itunggom mar insa koma, beda koma 
erek idou ekebkeba rusnok oisouska mar ongga iwa 
ingk jeska rua ojgomu. Beda koma erek iwa yuga 
ojga rot rua noba yufra rineya erek eteb ekirsa jeska 
rigema. Jefeda mar ongga iwa intunggom insa koma 
bera oska eteb fob. 

? Edohuji ongga dudou okora rot, idou ah keingg 
rot kef ojgomu: Rusnok ongga runok rufoka gij guru 
nou mona insa kef, rua bera ongga Allah oncunc fob 
jeskaseda rija erek efen rusnok ongga ruroru efen 
oga rot rudou ongkasmos. Rua bera ongga rimesma 
eiteij ah ongga efeinah jeska Ofa gij mona ongga Ofa 
ofoka ereij keingg rusnok nomnaga. Jeska koma bera 
ongga Ofa anggen rot sis fob gu rusnok nomnaga 
ongga rudou okora rot Ofa. 

6 Tina ebeibeyaif iwa bera yuga oruh rua insa koma 
ongga runok rufoka gij guru. Iwa itunggom mar erek 
koma gu rua, tina rusnok ongga runa mei ahta bera 
ongga rut keingg iwa tein ojgomu. Noba rua bera 
ongga rikris iwa skoita hakim tein. 

7 Erek koma tein, Yesus bera ongga iwa iroru erek 
yeyin ebirfaga ongga ofoka aksa eteb. Tina runa mei 
ahta insa koma bera ruga oruh rot Yesus Kristus 
ofoka tein. 

8 Mar egens ongga Allah anggot gij Mar Efeyi Ebsi 
sis fob bera erek kef oida, "Idou okora rot rusnok 
enjgineg erek iwa idou okora rot isinsa." Jefeda erek 
iwa ita mar jeni hukum Allah egens insa kef ojgomu, 
beda koma erek iwa itunggom mar ongga oufamofa 
eteb. 

?Tina erek iwa idou ekebkeba rusnok oisouska mar 
ongga iwa ingk jeska rua, beda koma erek iwa ikirsa 
rot hukum Allah egens insa koma ojgomu ros. Noba 
koma erek iwa intunggom mar ongga oska fob. 

10 Jeska erek osnok egens ororu jeni hukum Allah 
nomnaga, tina ofa ekirsa rot hukum Allah egens ai 
ojgomu, beda koma erek ofa ekirsa jeska hukum insa 
koma nomnaga tein fob. 

11 Koma tenten, jeska Allah anggot rot mar erek 
kef oida, "Iwa inesiri morototuma jera egema efen 
mohona guru." Noba Ofa tein anggot rot oida, "Iwa 
inagob rusnok enjgineg guru." Jefeda erek iwa inesiri 
morototuma jera egema efen mohona guru, tina iwa 
yagob rusnok enjgineg ojgomu, beda koma erek iwa 
ingkirsa rot hukum Allah nomnaga fob ojgomu. 

12 Allah oga ongga oufamofa bera ongga onsuwa 
mimif jeska mifmin mar ongga oska fob. Jefeda 
ebeibeyaif Ofa omoga ojga rot mimif nomnaga 
oisouska jeni erek mar ongga muntunggom rot efen 
oga insa koma. Erek koma jefeda mimif mut joug 
misinsa mudou efesi rot ahais osok gij mar ongga 
mimif mutunggom noba magot rot ojgomu. 

13 Jeska erek rusnok rudou onokora rot rusnok 
enjgineg guru, beda gij mona ongga Yesus Kristus 
ongksons en fob, beda Allah odou onokora rot rua 
tein guru. Tina rusnok ongga rudou okora rot rusnok 
enjgineg fob bera rinemeesa rot mona ongga Tuhan 
emen jeskaseda ofra okum keingg rusnok guru. 

1^ Edohuji, erek iwa yagot oida iwa iroru Allah 
oga rot tenten fob, tina mar ongga iwa itunggom 
bera onocunc jeni rot koma guru, beda mar ongga 
iwa yanggot insa koma bera eneita eiteij ah ongga 
efeinah gu iwa jinaga guru. 

15 Erek yeyin ihuj orna egens era ojaga egens ongga 
efen meisoufa era maat enadaij nou ofa guru, 

16 noba iwa yuis gu ofa oida, "Biker rot ongkoska 
ojgomu," tina iwa inofij ofa rot maat era meisoufa 
tein guri. Beda mar insa kef ongga iwa yuis gu ofa 
bera onofij ofa rot jinaga guru. 

17 Jefeda erek osnok egens agot oida ofa ororu Allah 
oga fob, tina ofa onocunc rot koma oisouska mar 
ongga ofa otunggom guru, beda mar ongga ofa esitit 
esinsa efaga rot insa koma bera erek rourou ojgomu. 
Jeska koma bera orocunc rot oida ofa onororu Allah 
oga rot tenten enesi. Jefeda mar ongga ofa anggot 
insa koma bera onofij ofa erek oskiyai tein jinaga 
guru. 

18 Beda rineya ongga ranggot oida, "Memef mororu 
Allah rot tenten fob." Tina teinefa fogora mimif 
mijginaga rot oida mar ongga rua ranggot koma 
bera erek tenten ei era gurei? Jeska mimif minek rua 
rutunggom mar ongga oufamofa jeni mar insa koma 
ongga rua ranggot jinaga guru. Erek koma, tina 
didif dagot oida mar ongga ongkoska ongga mimif 
muntunggom bera ongga orocunc rot oida mimif 

muroru Allah rot tenten fob ojgomu. Koma bera erek 
ofoufem. Jeska erek rusnok enjgineg rik mar koma 
ongga mimif mutunggom fob, beda rua rimejginaga 
rot oida mimif muroru Allah rot tenten fob. 

1? Iwa isitit isinsa ifaga fogora yagot oida, "Memef 
mougif gu Allah ongga tenten ojgomu. Noba mar 
ongga rusnok enjgineg rugif gu bera erek tenten 
guru." Mar ongga iwa yanggot insa koma bera 
ongkoska, tina koma onocunc rot oida iwa iroru Allah 
rot tenten enesi. Jeska rifena ofogog ragot oida Allah 
bera ongga tenten tein. Tina efena ofogog koma 
rimeesa eteb rot mar okum ongga Allah omofra 
keingg rua gij mona kahma si. 

20 Noba iwa ongga yagot mar erek insa koma bera 
yucuwei mar ros! Jefeda mar ongga yanggot insa 
koma bera onofij iwa oskiyai tein jinaga guru. Didif 
dumocunc gu iwa juens deika rot teinefa rusnok 
ongga ranggot mar erek insa koma bera runororu 
Allah rot tenten enesi. 

?1 Mimif nomnaga mijginaga rot mifmin mimowa 
Abraham fob. Ofa ougif gu Allah noba ontunggom 
mar ongga Allah anggot rot fob, jefeda Allah odou 
eskeira eteb rot ofa. Koma erek sis fob gij mona 
ongga Allah obk Abraham jeskaseda eris efen efesa 
Isak erek mar ongga orougif gu Allah rot. 

22 Abraham odou ororu Allah oga rot tentenmen, 
jefeda ofa otunggom mar nomnaga ongga Allah 
ombk ofa rot fob. Noba mar egeka insa koma ongga 
Abraham ontunggom bera orocunc rot oida ofa ororu 
Allah rot tenten ojgomuja fob. 

23 Noba mar insa koma ongga ofa otunggom bera 
angh gij efera jeni Mar Efeyi Ebsi anggot rot sis fob 
oida, "Abraham ororu Allah oga rot tenten, jefeda 

Allah ocunc ofa erek osnok egens ongga efen mar 
ongga oska oskiyai tein guru." Noba Allah tein ejeka 
Abraham erek efen mohuj egens. 

24 Erek koma jefeda Allah odou eneskeira rot rusnok 
ongga ragot rot oida rua ruroru Ofa fob, tina rua 
runotunggom mar egema tein ongga orocunc jeni rot 
mar insa koma guru. Tina Allah odou eskeira eteb 
rot rusnok ongga rutunggom mar ongga orocunc 
rot koisoisa oida rua ruroru Ofa efen oga rot tenten 
ojgomuja. 

25 Mimif mijginaga rot Rahab tein fob. Ofa erek 
ojaga egens ongga rija motu nou fifi. Tina Allah 
odou eskeira rot ofa jeska mar egens ongga ofa 
ontunggom sis fob. Koma gij mona ongga ofa edemi 
Yosua efen gosnok ongga goira gij kota Yeriko jeska 
tentarer ongga ruhca goga. Beda Rahab ofij goga 
jeskaseda geja rot toumou jeska kota koma tein. 
Ofa otunggom mar insa koma jeska odou ororu rot 
tenten oida ai juens beda Allah omofra mar okum 
eteb keingg ofa efen rusnok ongga ringker gij kota 
koma. 

26 Koma erek mifmin mifaga kef tein. Gij mona 
ongga mifena eneker gij mifaga deika guru, beda 
koma orocunc rot oida manggos fob. Koma erek 
rusnok ongga ragot oida rua ruroru Allah fob, tina 
runotunggom mar egema tein ongga orocunc rot 
koma guri. Jefeda mimif mijginaga rot oida rua 
runororu Allah rot tenten enesi. Jeska rua rineita mar 
ongga orocunc rot jeni guru. Jefeda mar ongga rua 
ranggot insa koma bera onofij rua erek oskiyai tein 
guru. 

3 ! Edohuji, rusnok rufoukou rudou os ruftuftu 
rot Allah oga erek didif. Tina ongga oufamofa 

bera rua rusujohu decideci rot mar ongga rudou os 
insa koma fog. Jeska gij mona ongga Yesus Kristus 
ongksons en fob, beda Ofa emejeka joug memef 
ongga moftuftu rot efen oga erek ahais ekirsa jeska 
rusnok ongga runoftuftu rot efen oga guru. 

? Mimif nomnaga bera muntunggom era manggot 
mar ongga oska onjoros mona deisef fob. Tina idu 
ongga ot joug awesi rot mar ongga oska, beda koma 
erek ofa ot joug esinsa efaga nomnaga rot ahais 
ojgomu. Jefeda koma erek ofa onotunggom mar 
ongga oska egema tein deika guru. 

? Didif dimagot mar egens ongga orocunc rot marni 
ofou ongga erek mar ongga ofokai ojgomu. Giskini 
bera mimif mira mar ongga ofokai erek marfeb 
jeskaseda mirakid kuda awesi. Kuda egens koma 
bera erek eteb doska, tina mimif muku marfeb rot 
kuda egens insa koma, beda kuda egens koma ororu 
meidu ongga mimif mudou os rot ojgomu. 

^Noba mifmin marni ofou insa koma bera erek 
kabar mei tein. Kabar mei erek mar ongga eteb 
doska. Tina efen mansinya ongga ofokai ojgomu. 
Noba rusnok ragei mansinya koma fogora rifin kabar 
mei ongga eteb jah monuh ongga rudou os rinja gij, 
beda kabar mei ororu ojgomu. 

? Erek koma tein rot mifmin marni ofou. Marni ofou 
kef erek ofokai tein, tina mimif mira marni ofou koma 
fogora misitit misinsa erek eteb tein. Mimif mijginaga 
fob rot oida mah efesi erek ojgomai tein, tina gij 
mona ongga mah ofokai ensiri gij mekta, beda koma 
adaij nou et mekta ongga eteb doska koma nomnaga 
tein. 

6 Mifmin marni ofou koma erek mah ongga ent mar. 
Marni ofou koma bera erek mar ongga ofokai, tina 

koma omorka mimif gij mar ongga oska eteb onjoros 
mifmin mifaga nomnaga enjeseiseifa rot. Bilis bera 
onokub mah gij mifmin marni ofou insa koma. Jefeda 
mar ongga mimif manggot bera orka mar okum 
skoita mimif sis mona ongga muforokai onjoros mona 
ongga munokona rot tein fob. 

7 Mar nomnaga ongga osuwotu gu mebif erek rusa 
ni, mem ni, jera mar enjgineg ongga angh gu mei 
mojumu efei bera rusnok rifa onjoros egma. Beda 
mar koma ororu meidu ongga rusnok koma rundou 
os rot ojgomu. 

8 Tina marni ofou egens koma bera erek mar ofogog 
ongga otunggom mar ongga oska ojgomuja. Enadaij 
nou mimif mut joug marni ofou koma rot ahais jinaga 
guru. Jeska mar ongga rusnok ranggot rot bera 
ongga orka mar ongga oska ofoukou tein. 

? Mimif mira mifmin marni murois oufamofa eteb 
gu Allah. Tina mimif mira marni insa koma miragot 
mar ongga oska eteb skoita rusnok enjgineg tein. 
Tina koma enadaij guru, jeska Allah esinsa era etma 
orotunggom rusnok insa koma jeskaseda rerin rifena 
tein morototuma erek Ofa efen efena. 

10 Gij mona juens bera mimif mira marni ofou egens 
murois oufamofa gu Ofa. Beda gij mona egema 
deika bera mimif mira marni ofou egens insa koma 
tein fogora miragot mar ongga oska skoita rusnok 
enjgineg. Noba mar koma bera onoufa jinaga guru. 

11 Mei ongga oska efekeifa jera mei ongga eyejkita 
bera enen jeska mei eiteij egensmes guru. 

12 Noba mega meibetnek enejefek erek jodi tein 
guru. Noba mega ongga efen efek bera enejefek 
morug tein guru. Erek koma tein, mimif minej 
mei ongga eyejkita jeska mei efej ongga efen mei 

osusuwu ojgomu guru. Jefeda edohuji, mimif mira 
marni ofou jeskaseda miragot mar ongga oufamofa 
ojgomu, noba minera marni ofou jeskaseda magot 
mar ongga oska skoita rusnok enjgineg tein guru. 

13 Idu jeska iwa ifekesa ongga odou ebriyi gij mar 
rot tenten, beda ofa efen eiteij ah ongga orocunc 
jeni rot mar insa koma ojgomu. Ofa otunggom mar 
ongga oufamofa skoita rusnok enjgineg rot odou 
ongga eriagamaga jera odou ongga ebriyi gij mar rot 
tenten ojgomu. 

1^ Tina idu ongga odou ejisei noba odou os ofra 
esinsa ofoka erek eteb ojgomu, beda enadaij nou ofa 
efesij rourou gu rusnok oida ofa efen odou ongga 
ebriyi gij mar rot tenten guru. Jeska koma erek ofa 
ocuwei mar ojgomu. 

15 Mar ongga rusnok mebif ranggot oisouska rudou 
ongga risinsa rusujohu rot oida ebriyi eteb gij fob 
bera enen jeska Allah guru. Mar koma en jeska 
rusnok rudou efesi ongga oska ojgomu. Noba Bilis 
bera ongga eita rudou efesi ongga oska erek koma 
ojgomu. 

16 Jeska gij mona ongga mimif mik rusnok ongga 
rudou enjisei noba rufra risinsa rufoka erek eteb, 
beda mimif tein mimek mar erek rusnok ongga ruga 
omosokuma jera rusnok ongga rutunggom mar 
ongga oska ofoukou tein. 

17 Tina idu ongga odou ebriyi gij mar ongga en jeska 
Allah rot tenten ojgomu, beda mimif mik mar erek 
kef: Ofa efen odou ongga ebsi komowa ni, ofa ocunc 
odou ongga eskeiramera skoita rusnok enjgineg ni, 
ofa odou eriagamaga skoita rusnok enjgineg tein 
ni, efen ebirfaga ombrera guru n, odou okora rot 
rusnok enjgineg ni, ofa tein eita mar ongga ongkoska 

ojgomu ni, ofa enekeba rot rusnok ebic enjgineg guru 
ni, tina ofa efen odou ongga aharukamoka rot rusnok 
nomnaga ni, 

18 Frek osnok egens erefa marsi, beda gij mona 
kahma ofa emek efen efek si. Erek koma tein rot 
rusnok ongga rucunc rudou ongga eriagamaga skoita 
rusnok enjgineg. Jeska gij mona kahma beda rua 
rimek oida rua nomnaga riker morototuma rot rudou 
ongga eskeiramera eteb. Noba Allah odou eskeira rot 
rerin riteij ah tein si. 

4 1 Mar ongga idou eftirir keingg rot, noba mar 

ongga oroku idou efesi bera ongga orotunggom 
idou ongga erek ofogog moguma. Jefeda iwa yuga 
omosokuma ojgomuja. 

? [dou eftirir keingg mar, tina inesma mar koma 
guru. Jefeda iwa isujohu gij idou efesi oida yagob 
rusnok jeskaseda ita mar insa koma ojgomu. Noba 
iwa idou eftirir keingg rot mar ongga rusnok enjgineg 
rerin. Tina iwa inesma mar koma guru, jefeda iwa 
yuga omosokuma onjoros imagobuma. Noba iwa 
inerejgei gu Allah rot mar koma sismeni fog guru. 

3 Tina gij mona ongga iwa yuis gu Allah rot mar, 
beda iwa inesma mar koma jeska Ofa guru. Jeska 
iwa yuis rot mar insa koma oisouska idou ongga 
onosujohu rot mar ongga tenten enesi. Idou eyet 
rot yeyin mar ojgomuja, jefeda inekeba gu rusnok 
enjgineg tein guri. 

^Iwa bera irek ojaga egens ongga eja jeska efen 
mahina noba ejeker jera orna egens egema deika. 
Ofa otunggom mar erek koma jeska odou otot nou 
mareibra ongga angh gu mebif ojgomuja ros. Yeyin 
idou eftirir keingg mar erek insa koma ojgomu, noba 

koma erek iwa ingkirsa rot Allah oga fob. Jefeda Ofa 
onocunc iwa jeskaseda ijerek efen rusnok deika guru. 

? Mar egens ongga angh gij Mar Efeyi Ebsi agot 
oida, "Allah eita eiteij ah gu mimif jeska Ofa odou 
okora rot mimif, noba jeskaseda mimif tein mudou 
okora rot Ofa ojgomu." Efena Ebsi Allah ongga 
engker gij mudou efesi bera odou os jeskaseda mimif 
muroru Allah rot ahais ojgomu. Tina iwa isujohu rot 
oida mar ongga angh gij Mar Efeyi Ebsi insa koma 
bera enerek tenten gurei? 

6 Tina Allah oncunc efen odou ongga oufamofa eteb 
gu mimif ojgomuja. Jeska mar egens ongga angh gij 
Mar Efeyi Ebsi agot rot mar erek koma oida, "Allah 
odou onoufa skoita rusnok ongga rumfra risinsa 
rufoka guru. Tina Ofa eita oufamofa eteb gu rusnok 
ongga rudou eriagamaga ojgomu." 

7 Erek koma jefeda iwa yugif gu Allah ojgomu. Noba 
ita idou ahais gij mona ongga Bilis ereni iwa ojgomu, 
beda ofa emesiri gu iwa si. 

8 Noba yuh idou rot ongkasmos gu Allah, beda Ofa 
omoroun iwa desi Ofa erek efen rusnok si. Erek osnok 
egens ongga ot efen etma ongga ahtaboku, beda iwa 
tein ikikif jeska yeyin mar ongga oska ongga angh gij 
idou efesi erek mar ongga ahtaboku. Beda idou efesi 
emejerek ebsi komowa. Noba inororu Allah oga erek 
rusnok ongga rudou egeka rot mar ongga tenten 
guru. 

?Tta idou okumkum rot mar oska ongga iwa 
intunggom sis fob ojgomu. Noba ibisa rot isinsa osok 
gij mar insa koma ojgomu. Iwa inotut rot mar ongga 
oska ongga iwa intunggom sis fob guru. Tina ita 
idou okum rot ojgomu. Jeska mar koma bera ongga 

orocunc rot oida iwa imeesa joug yeyin mar ongga 
oska rot tentenmen fob. 

10 Yuin keingg isinsa ifoka jah Allah odou, beda Ofa 
omofra iwa fogora emeita yeyin ifoka ongga aksa gu 
iwa tein si. 

11 Edohuji, iwa inoga omoruhuma guru, jeska idu 
ongga oga oruh efen mohuj egens noba agot rot 
oida ofa bera erek mar ongga oska, beda koma erek 
ofa oga oruh hukum Allah noba agot rot oida hukum 
koma bera oska tein. Erek ofa agot mar insa koma, 
beda koma orocunc rot oida ofa onororu hukum 
koma rot tenten enesi, tina ofa ofra esinsa erek 
ekirsa jeska hukum Allah insa koma ojgomu. 

1? Allah esinsiyai bera ongga eita hukum gu rusnok. 
Ofa bera ongga oga ojga rot rusnok oisouska efen 
hukum insa koma. Ofa bera ongga efen owesa efek 
eteb jeskaseda osuwa rusnok jeska rerin mar ongga 
oska jera eij rusnok ongga runtunggom mar ongga 
oska gij mahmei meren tein. Tina erek iwa yuga ojga 
rot mar ongga oska ongga yeyin ihujir rutunggom 
fob, beda koma bera erek oska tein. 

13 Rineya jeska iwa ragot oida, "Deisef era monog, 
beda memef memeja jah kota enjgineg noba meker 
jah suma erek Tahun egens jeskaseda mefarur rot fifi 
eteb doska fob." 

14 Rua ragot mar erek koma, tina rua rinejginaga 
rot meidu ongga emecirej rua gij mona kahma jinaga 
guru. Erek mah efeb ongga mof ongk noba ainsa 
koma tein eseiseifa toumou ojgomu, beda yeyin iteij 
ah tein emeseiseifa toumou erek koma si. 

15 Erek koma jefeda iwa yagot mar erek kef ojgomu, 
"Erek Tuhan odou os rot noba memef mefena ebah 

ros, beda momotunggom mar koma, era mar kef 
ojgomu." 

16 Tina ebeibeyaif iwa isitit isinsa ifaga noba yawesi 
efei rourou rot mar ongga yanggot. Noba mar ongga 
iwa yanggot rot insa koma bera erek oska ojgomu. 

17 Ebeibeyaif iwa ijginaga rot mar ongga tenten fob. 
Jefeda idu ongga ejginaga rot meidu ongga tenten 
fob, tina ofa onotunggom mar koma guru, beda 
ahah Allah eiteij koma bera erek ofa ontunggom mar 
ongga oska skoita Allah ojgomu. 

1 Īwa ongga yurna mei ahta, iwa ig mar ongga 
5 didif dimagot kef rot iskusk ojgomu fog. Iwa ibisa 
noba irahahuma, jeska mar okum ongga emen gij 
mona kahma bera emah keingg iwa si. 

? Yeyin mareibra ofoukou emejeseiseifa, noba yeyin 
meisoufa ongga ebahetkit koma nomnaga eja oska 
efekeifa tein fob. 

3 Noba yeyin fifi ongga eirirbi koma nomnaga 
motetesi et fob. Koma erek orocunc rot mar ongga 
emecirej iwa si. Jeska gij mona kahma tein Allah 
emeij iwa gij mahmei meren fogora ifora emeribseb 
nomnaga. Iwa idou eyet rot yeyin mareibra 
ofoukou gij mona ongga doida enja ejgwaga kef 
tein ojgomuja. Jefeda erek mar ongga mah ent 
fogora eribseb, beda yeyin mareibra ofoukou tein 
emejeseiseifa noba iwa tein imeita ifera okora eteb. 

^Idou eyet rot yeyin rot fifi ojgomuja, noba inoh 
rufons gu rusnok ongga rimfarur nou iwa tein guri. 
Jefeda ebeibeyaif rusnok insa koma nomnaga ongga 
rimfarur nou iwa ragerir gu Tuhan ongga efen owesa 
efek eteb. Noba Ofa engg mar ongga rangerir rot 
insa koma fob. 

? Yeyin iteij ah kef bera ongkoska eteb gij mareibra 
ofoukou ongga iwa yagei rot isinsa ojgomu. Noba 
mar ongga iwa intunggom koma bera erek sapi 
ongga ent mofombra efej fogora efaga oskumom. 
Tina sapi koma enejginaga rot oida ai juens beda 
efen tuan emeris ofa guru. Erek koma rot iwa tein. 
Iwa idou eftirir keingg rot mareibra ofoukou gij mebif 
ojgomuja, tina iwa inejginaga rot oida mona ensaga 
doida nou iwa fob gurei. Jefeda iwa imeita ifera okora 
eteb gij mona ongga ah aibin ojgomuja. 

6 Iwa ikris rusnok ongga runotunggom mar ongga 
oska guru skoita hakim egens jeskaseda hakim egens 
koma omofra okum keingg rua. Rusnok insa koma 
runotunggom mar ongga oska skoita iwa guru, tina 
iwa yagob rua insa koma ojgomu. 

7 Edohuji, iwa ita idou ahais gij mar insa koma 
ongga runa mei ahta runtunggom skoita iwa ojgomu. 
Noba iwa iroru Allah rot idou ongkasmos ojgomuja 
onjoros mona ongga Tuhan Yesus ongksons en 
fob. Iwa isujohu rot osnok egens ongga efarur gij 
efen mekeni. Nou mona ongga mosua beda ofa ebij 
mekeni. Nou ongga koma oisa fob beda ofa erefa 
marsi gij onjoros mona ongga mos ens. Beda ofa 
eker rot odou ahais ojgomuja onjoros maat ongga 
enrefa insa koma enjefema beda ofa et. 

8 Erek koma tein, iwa ita idou ahais ojgomuja, jeska 
mona ongga Tuhan Yesus emen ensaga doida fob. 

? Beda isum onoskusk noba inoga omosokuma guru, 
beda Allah onofra okum keingg iwa rot guru. Jeska 
mona ongga Allah omoga ojga rot rusnok nomnaga 
rerin rita mar bera ensaga doida fob. 

10 Egohuji, iwa ijginaga rot oida sis fob nabi-nabi 
ranggot mar nou Allah gu efen rusnok. Gij mona insa 

koma bera rua rita rudou ahais gij mar ongga oska 
ofoukou ongga ereneni rua ojgomuja. Jefeda iwa ita 
mar erek koma tein. 

11 Mimif musujohu rot oida nabi-nabi insa koma 
rinsma rufoka ongga aksa fob jeska rua rita rudou 
ahais gij mar koma ongga ereneni rua sis fob. Erek 
koma tein, iwa ingg rot osnok egens ongga ofoka 
Ayub ongga engker gij mona ongga sis eteb fob. 
Noba iwa ijginaga rot teinefa Allah eita oufamofa eteb 
gu Ofa fob. Ofa eita efera okora eteb, tina odou ororu 
rot tenten oida Allah omofij ofa si. Ofa eita odou 
ahais gij mar koma ojgomuja. Noba gij mona ongga 
mar okum koma oisa fob, beda Allah eita oufamofa 
eteb gu ofa. Erek koma jefeda mimif mijginaga rot 
oida Allah odou okora rot mimif tein, noba efen odou 
oufamofa skoita mimif tein. Jeska mimif mita mudou 
ahais gij mar ongga ereneni mimif ojgomuja. 

12 Mar ofoka egens ongga ofoufemfem bera erek 
kef: Iwa inagen mar moguma oisouska Allah ofoka 
erek rourou guru. Noba iwa inagen mar moguma 
oisouska mebaga ofoka era mebi ofoka erek rourou 
tein guru. Tina erek iwa yuitij moguma rot mar, 
beda yagot oida, "Tenten, memeita si." Iwa yagot 
mar erek koma ojgomu. Noba erek inoitij moguma 
rot mar guru, beda yagot oida, "Monoitij rot guru," 
ojgomu. Koma bera adaij nou. Iwa itunggom mar 
erek koma jeskaseda Allah onofra okum keingg iwa 
rot mar ongga iwa yanggen rot erek rourou guru. 

13 Erek mar ongga okum ah gu yeyin ihuj egens 
fob, beda ofa om eiteij gu Allah rot ojgomu. Noba 
erek eneya ongga odou erirei, beda ofa ois oufamofa 
noba esitit gu Allah rot odou ongga efaga ouka eteb 
ojgomu. 

14 Erek eneya ongga maren, beda ofa ois gu 
ebirfager Mod Ari jeskaseda rua rira miniyi ruros 
eitofu. Beda rua rum riteij oisouska Tuhan Yesus 
ofoka nou osnok egens koma. 

15 Noba erek rua ongga rum riteij insa koma rumois 
rot rudou ongga ororu Allah rot tenten ojgomu, 
beda Tuhan Allah emeita eskeira gu osnok egens 
koma ongga maren si. Noba erek osnok egens koma 
tein ontunggom mar ongga oska sis fob, beda Allah 
omosuna rot efen mar ongga oska insa koma jeska 
odou efesi tein si. 

16 Jefeda iwa imeesa joug rot yeyin mar ongga oska 
ongga iwa intunggom moguma ojgomu. Beda iwa 
yum iteij moguma jeskaseda Allah eita eskeira gu iwa 
ongga marenir. Rusnok ongga rum riteij rot rudou 
ongga efen mar ongga oska egema tein guru bera 
rerin owesa efek eteb rot mar ongga rumois insa 
koma. Noba Allah emeita mar koma ongga rua rum 
riteij rot insa koma si. 

17 Koma erek nabi Elia ongga agot mar jeska Allah 
gu rusnok sis fob. Ofa osnok egens giskini erek mimif 
tein. Tina gij mona juens beda ofa om eiteij gu Allah 
jeskaseda mos enes guru. Beda ainsa koma tein Allah 
enaha mos enes gij tahun orgomu noba ofod guru. 

18 Gij mona egema deika beda ofa om eiteij gu 
Allah, beda Allah aha mos es deika onjoros mebi 
tein omforu eriagamaga noba mega efej nomnaga 
enjefek. 

1? Edohuji, erek rineya jeska iwa rikikif jeska Allah 
oga ongga tenten, noba osnok egens enjgineg oftuftu 
ofa fogora ofa oksons skoita Allah, beda koma erek 
oufamofa eteb. Jeska osnok egens insa koma oskotu 
ofa jeska efen mar ongga oska ongga omorka ofa gu 

mahmei meren. Beda Allah omosuna rot efen mar 
ongga oska jeska odou efesi. Ainsoma. 
20 (5:19) 


1 Petrus 


1 1 Surat egens kef bera jeska didif Petrus ongga 
Yesus Kristus oncunc erek efen rasul egens 

fob. Noba didif dunogu surat kef gu iwa ongga 
Allah oncunc erek efen rusnok fob. Iwa bera ongga 
irebserma fogora ijeker erek rusodosa jah gu monuh 
Pontus ni, Galatia ni, Kapadokia ni, Asia ni, Bitinia ni. 

? Noba mifmin mika Allah bera ongga oncunc iwa 
jeni Ofa odou ejginaga rot gij mona ongga sismeni 
eteb fob. Beda oisouska Efena Ebsi ongga engker gij 
idou efesi fob bera iwa injerek Ofa efen rusnok ongga 
idou ebsi komowa. Ofa otunggom koma jeskaseda 
iwa idou ekebin Yesus Kristus oga fogora efen ogufu 
omosuna rot yeyin mar ongga oska nomnaga jeska 
idou efesi. Didif dum diteij gu Allah jeskaseda Ofa 
eita oufamofa eteb gu iwa noba eita eiteij ah ongga 
eskeiramera gu iwa ojgomuja. 

3 Didif disitit gu Allah ongga erek mifmin Tuhan 
Yesus Kristus efen meka. Ofa bera oncunc odou 
ongga oufamofa eteb gu mimif fogora Ofa eita 
eiteij ah efeinah gu mimif fob. Ofa otunggom koma 
oisouska Yesus Kristus ongga endebecki jeska 
anggos fob. Ofa otunggom erek koma jeskaseda 
mimif muisum gij Ofa rot oida Ofa emeita eiteij ah 
ongga efeinah koma gu mimif si. 

^Erek koma jefeda mimif tein muisum gij Ofa rot 
mar ongga oufamofa eteb ongga Ofa ensejah gu 
mebaga nou mimif fob. Jah suma bera mar ongga 
oufamofa insa koma eneja erek oska era enetefa 
guru, tina ah aibin ojgomuja. 

? Noba Allah omot joug iwa rot efen owesa efek 
oisouska idou ongga eredi rot Ofa. Noba Ofa 
omotunggom mar koma rot ongkasmos nou mimif 
ongga misma eiteij ah ongga efeinah. Noba Ofa 
ensejah nou ocunc mar koma gu rusnok nomnaga gij 
mona ongga enja ejgwaga. 

6 Gij mona ongga estir kef bera mar ongga okum 
ofoukou ah keingg iwa ros, jefeda iwa ifera okora 
ojgomuja. Erek koma, tina idou efaga ouka eteb rot 
mar ongga didif danggot gu iwa insa koma nomnaga 
ojgomu. 

7 Mar ongga okum koma bera enen rourou guru. 
Tina mar koma en jeskaseda orocunc rot oida yeyin 
idou bera ororu Yesus Kristus rot tenten fob ei era 
enesei. Koma erek rusnok ongga ris mah gij emas 
jeskaseda mah et fogora orocunc rot efen eirirber 
ojgomu. Erek koma tina, gij mona ongga enja 
ejgwaga, beda emas koma tein emeseiseifa si. Tina 
yeyin idou ongga ororu Yesus Kristus bera efen efera 
osok ekirsa jeska emas insa koma. Noba mar ongga 
okum koma ongga ereneni iwa bera orocunc rot 
oida yeyin idou ongga ororu Yesus tein ongga erek 
eirirber. Beda Ofa emesitit iwa noba omofra ifoka 
erek aksa gij mona ongga Ofa ongksons en. 

8 Erek iwa inek Yesus Kristus gu iteij jinaga guru, 
tina idou okora rot Ofa ros. Noba gij mona ongga 
deisef tein bera iwa inek Ofa enesi, tina iwa iroru Ofa 
ros. Noba idou erirei eteb ekirsa jeska mudou ebriyi 
gij ojgomuja tein. Noba idou tein erirei eteb doska rot 
mar koma. 

? Erek ebeibeyaif iwa inesma mar koma ongga iwa 
iroru Yesus rot fob enesi, tina mar ongga iwa imesma 

koma bera erek eiteij ah ongga efeinah noba ah 
aibin. 

10 Fiteij ah ongga efeinah insa koma bera ongga 
nabi-nabi rimfesij rot sis fob. Jeska rua ranggot 
oida gij mona kahma, beda Allah emeita eiteij ah 
ongga efeinah gu rusnok oisouska efen odou ongga 
oufamofa eteb. Sis fob rua riajga joug rot eiteij ah 
ongga efeinah insa koma ongga en skoita iwa ongga 
irebserma fob. Jeska sis fob Efena Ebsi Allah ocunc 
gu rua gij rudou efesi rot teinefa Kristus emeita efera 
okora eteb fogora emesma ofoka ongga aksa eteb 
ekirsa jeska rusnok enjgineg nomnaga. Jefeda rua 
riajga touj rot mar insa koma. Rua rudou os rijginaga 
rot teinefa noba gij mona juaho fogora mar insa 
koma emesaga. 

11(1:10) 

12 Noba Allah oncunc gu rua insa koma oida mar 
insa koma ongga rua rimfesij rot bera enen nou rua 
risinsa guru. Tina mar koma en nou mimif ongga 
miker gij mona deisef ojgomu. Ebeibeyaif rusnok 
rimfesij rot oga ongga oufamofa insa koma osok gij 
Yesus Kristus gu iwa fob. Rua rutunggom mar erek 
koma oisouska owesa efek jeska Efena Ebsi ongga 
Allah ombk jeska mebaga. Noba malaikat-malaikat 
ongga ringker gij mebaga rudou os eteb jeskaseda 
rua tein rudou ebriyi gij rot teinefa rusnok risma eiteij 
ah ongga efeinah erek koma. 

13 Frek koma jefeda, iwa isejah idou efesi rot ahais 
noba yuisum gij Allah rot eiteij ah ongga efeinah 
ongga iwa insma rot fob. Ofa eita mar insa koma rot 
ongkas gu iwa oisouska efen odou ongga oufamofa 
eteb rot iwa. Koma bera, gij mona ongga Yesus 

Kristus ongksons en fob, beda iwa imesma mar koma 
rot ongkasmos ojgomu tein. 

14 Iwa yugif gu Allah ongga erek yeyin ika ojgomu. 
Noba iwa inororu mar ongga oska koma ongga idou 
os itunggom gij mona ongga idou osumsumu rot 
Allah oga ros guru. 

15 Tina iwa ita idou ongga ebsi komowa gij mar 
nomnaga ongga iwa itunggom. Jeska Allah, ongga 
ejeka iwa erek efen rusnok fob, bera ebsi komowa. 

16 Erek koma jeska gij Mar Efeyi Ebsi bera Allah agot 
oida, "Iwa ita idou ongga ebsi komowa, jeska Didif 
bera erek ebsi komowa ojgomu tein." 

17 Allah bera erek yeyin ika. Noba Ofa bera ongga 
oga ojga rot mar ongga oska jera mar ongga 
oufamofa nomnaga tein ongga rusnok runtunggom 
fob. Jefeda iwa yugif gu Ofa gij mona kef ongga iwa 
ingker gu mebif ros ojgomu. 

18 Jeska Ofa onskotu iwa jeska mar ongga oska 
ongga iwa intunggom sis fob. Mar ongga ensis koma 
bera onofij iwa oskiyai tein guru. Mar koma bera onjuj 
en jeska yeyin imower ojgomu. Noba Allah enera 
mar ongga erek emas era perak fogora oroskotu iwa 
jeska yeyin mar ongga oska guru. Jeska mar koma 
bera erek orohuhur ojgomu. 

1? Tina Yesus Kristus ogufu ongga eya nou mimif 
tumu mega salib bera efen efera osok eteb ekirsa. 
Noba koma bera ongga oskotu iwa jeska yeyin mar 
ongga oska fob. Rusnok ongga Yahudi riris domba 
efer egens ongga efen efeji eirirber ojgomu jeskaseda 
rurougif gu Allah. Erek koma tein, Yesus Kristus bera 
erek mifmin domba efer egens ongga efeji eirirber. 
Jeska Ofa bera ongga oskotu mimif jeska mifmin mar 
ongga oska fob. Ofa bera erek ebsi komowa ojgomu. 

20 Gij mona ongga Allah onotunggom mebif enesi, 
beda Ofa osujohu gij odou efesi rot oida Ofa omobk 
Yesus Kristus jeskaseda agos nou mimif. Tina Ofa en 
gij mona ongga doida omoisa insa kef jeskaseda ofij 
mimif fob. 

21 Noba oisouska mar ongga Yesus Kristus 
ontunggom nou iwa, bera iwa iroru Allah fob. Ofa 
bera ongga omfra Yesus jeska anggos. Noba Ofa 
omfra Yesus efen ofoka erek aksa ekirsa jeska mar 
nomnaga tein fob. Erek koma jefeda iwa iroru Allah 
rot ahais noba yuisum gij Ofa rot mar insa koma 
nomnaga. 

22 Ebeibeyaif iwa iroru oga ongga tenten koma osok 
gij Yesus Kristus fob. Jefeda koma erek iwa yut idou 
efesi rot yeyin mar ongga oska fob. Noba ebeibeyaif 
idou omokorema rot tenten ojgomuja. Jefeda iwa 
ita idou ongga omokorema rot tenten noba ahais 
ojgomuja. 

23 Iwa insma eiteij ah ongga efeinah fob. Noba 
koma en oisouska Allah oga ongga oufamofa noba 
ongga ereita eiteij ah ongga efeinah gu rusnok. 
Noba eiteij ah ongga efeinah koma bera enen jeska 
yeyin iker gonu yuser jinaga guru. Tina eiteij ah insa 
koma bera en jeska Allah ojgomu. Jeska oga ongga 
oufamofa insa koma bera ongga eita eiteij ah ongga 
efeinah noba ah aibin. 

24 Mimif mijginaga rot koma jeska Allah anggot 
gij Mar Efeyi Ebsi oida, "Rusnok mebif bera erek 
mofombra jera marfok. Mofombra er gij mebi oforu 
rara, noba marfok tein efen ofok ongga ongkoska. 
Tina gij mona ongga estir deika, beda mofombra jera 
marfok koma osrosra ojgomu. Erek koma tina Tuhan 
Allah oga ongga oufamofa bera ah aibin ojgomuja." 

Noba oga ongga oufamofa osok gij Yesus Kristus insa 
kef bera ongga rusnok enjgineg rimfesij gu iwa sis 
fob. 

25 (1:24) 

2 1 Erek koma jefeda, iwa ibes ifaga jeska mar 

nomnaga ongga oska jera mar ongga ofogog. 
Iwa inohurmei mar guru ni, inororu mar ongga oska 
ongga iyahehir joug rusnok enjgineg rot guru ni, idou 
eneftirir keingg mar ongga rusnok enjgineg rerin 
guru ni, inoga oruh rusnok enjgineg guru ni. 

? Erek oforoka efes egens ongga ebisa rot mengk 
ojgomuja jeskaseda et mengk koma fogora omona 
eteb, beda iwa tein yuisum gij Allah oga ojgomuja 
ongga otunggom idou efesi erek ahais. Iwa yuisum 
gij efen oga insa koma jeskaseda idou ejerek ahais 
fogora iwa imesma eiteij ah ongga efeinah si. 

3 Jeska iwa ijginaga rot oida Tuhan bera eita 
oufamofa eteb skoita iwa fob. 

^Iwa in skoita Tuhan Yesus ongga erek mamu 
ahais egens ongga angh rot mod nomnaga. Ofa bera 
ongga rusnok rungkoja fob, tina Allah oncunc Ofa 
erek mar ongga efen efera osok eteb ojgomu. 

?Iwa bera erek mamu egens ongga ahais tein noba 
ongga efena ebah. Noba iwa iroru Allah oga rot 
tenten fob, jefeda iwa injerek mod egens ongga Ofa 
ei nou esinsa fob. Ofa otunggom mar erek koma 
jeskaseda iwa ijerek Ofa efen imam-imam ongga 
ebsi komowa, noba ongga yufij Ofa gij efen mod 
insa koma. Jefeda oisouska mar ongga Yesus Kristus 
ontunggom nou iwa fob, bera Allah odou eskeira 
eteb rot mar ongga iwa itunggom nou Ofa. 

6 Jeska Allah anggot gij Mar Efeyi Ebsi rot oida, "Iwa 
ig mar ongga dinagot kef fog: Ai juens beda Didif 

dumocunc osnok egens ongga omofoka ereij keingg 
dedin rusnok gij monuh Zion. Ofa bera erek mamu 
ahais egens ongga efen efera osok eteb. Noba mod 
nomnaga bera angh esij mamu egens koma. Noba 
idu ongga odou eredi rot Ofa, beda gij mona kahma 
bera mojenenir rot jinaga guru." 

7 Ebeibeyaif iwa iroru Yesus rot tenten fob. Jefeda 
Ofa bera erek mamu ahais egens insa koma. Noba 
Ofa bera erek mar ongga efen efera osok eteb skoita 
Allah. Tina Allah anggot mar gij Mar Efeyi Ebsi osok 
gij rusnok ongga runororu Ofa guru. Ofa agot oida, 
"Mamu ahais egens koma ongga rusnok rij jeska 
noba rukoja rot mod efeinah, mamu egens koma 
enjerek mamu ongga ofoufem ekirsa nou mod koma 
nomnaga." 

8 Noba mimif mijginaga rot oida Allah omofra okum 
eteb keingg rua insa koma ongga rungkoja Yesus 
Kristus si. Jeska Allah anggot gij Mar Efeyi Ebsi oida, 
"Mamu ongga ahais egens koma bera orotunggom 
rusnok fogora rukockereta noba risiri rot ojgomu." 
Rua rukockereta mamu egens insa koma fogora risiri, 
jeska rudou oska rot Ofa efen oga fogora rukoja rot 
efen oga insa koma ojgomu. Noba gij mona ongga 
sismeni fob bera Allah ejginaga rot oida rua rimeita 
mar erek koma si. 

? Tina iwa bera erek rusnok ongga Allah oncunc 
fob. Noba sis fob Ofa ocunc imam-imam jeska rusnok 
ongga Yahudi jeskaseda rufij Ofa gij efen Mod efesi. 
Beda erek koma tein, ebeibeyaif Ofa oncunc iwa 
jeskaseda yufij Ofa ojgomuja. Iwa injerek rusnok 
monuh egens ongga ebsi komowa nou Allah ojgomu, 
jeska iwa bera injerek Ofa efen rusnok fob. Ofa 
oncunc iwa erek koma jeskaseda iwa ijefesij rot 

mar ongga oufamofa eteb ongga Ofa ontunggom 
nou rusnok fob. Jeska Ofa bera ongga ejeka iwa 
jeskaseda irogna jeska motkobah noba yuira gij efen 
eisa ongga oufamofa eteb. Eisa koma bera en jeska 
Ofa. 

10 Sis fob bera iwa inerek Allah efen rusnok rot 
tenten guru, tina ebeibeyaif iwa injerek Ofa efen 
rusnok fob. Noba sis fob Ofa onocunc efen odou 
ongga oufamofa skoita iwa guru, tina ebeibeyaif Ofa 
oncunc efen odou ongga oufamofa eteb skoita iwa 
fob. 

11 Edohuji ongga dudou okora rot, iwa ongga inroru 
Yesus Kristus fob bera iker gij mebif erek rusnok 
ongga rusodosa ros. Noba didif duis gu iwa jeskaseda 
iwa ibes ifaga jeska mar ongga oska ongga idou osos 
rot ojgomu. Jeska mar koma bera oroku idou efesi 
ojgomuja fogora imesiri gij mar ongga oska si. 

12 Noba iwa ongga ingker morototuma jera rusnok 
ongga runororu Yesus Kristus enesi ros, beda ita mar 
ongga erek ongkoskamoka ojgomu. Jeska ebeibeyaif 
rua ruga oruh iwa ojgomuja. Tina gij mona ongga 
Allah en jeskaseda ofra okum keingg rusnok ongga 
rita mar ongga oska, beda rua insa koma rumofra 
efen Ofoka erek aksa. Rua rimeita mar erek koma 
jeska rua rik mar ongga iwa itunggom gij mona deisef 
ongga erek ongkoskamoka ojgomu. 

13 Beda iwa yugif gu yeyin ebirfager nomnaga 
ongga rusnok runcunc fob. Noba yugif skoita yeyin 
ebirfaga egens ongga ekirsa jeska nomnaga. 

1^ Noba iwa yugif gu efen moskur ongga ofa oncunc 
tein, jeska Allah odou os erek koma. Ebirfaga egens 
koma obk efen moskur jeskaseda rufra okum keingg 
rusnok ongga rita mar ongga oska. Noba ofa tein 

emeita oufamofa gu rusnok ongga rita mar ongga 
oufamofa ojgomu. 

15 Allah odou os rot oida iwa ita mar erek koma 
jeskaseda mar insa koma omorocunc rot tenten 
gu rusnok ongga rudou osumsumu rot. Beda rua 
rimejginaga rot oida mar ongga rua ruga oruh iwa rot 
bera erek tenten guru. 

16 Ebeibeyaif iwa yut gu isinsa jeska Yesus Kristus 
onsuwa iwa fob. Erek koma tina enadaij nou iwa 
isujohu rot oida iwa ita mar ongga oska ojgomuja 
tein jinaga guru. Ongga tenten bera iwa ita mar jeni 
erek rusnok ongga rumfij Allah ojgomuja. 

17 Beda yugif gu rusnok nomnaga. Noba idou 
omokorema rot yeyin ihujir ni, imeesa rot Allah ongga 
ebsi komowa ni, noba yugif gu yeyin ebirfaga egens 
ongga ofoka ereij keingg yeyin monuh tein. 

18 Iwa ongga yumfij yeyin ebirfager ojgomuja 
bera yugif gu rua fogora iroru rerin ruga rot iskusk 
ojgomu. Noba iwa ineita mar erek koma rot yeyin 
ebirfager ongga rudou eriagamaga rot iwa ojgomu 
guru, tina iwa ita mar erek koma rot yeyin ebirfager 
ongga rudou oska rot iwa tein. 

1? Jeska erek osnok egens ororu Allah oga rot ahais 
fob, tina rusnok enjgineg rita efera okora gu ofa rot, 
beda Allah odou emeskeira eteb rot ofa si. 

20 Tina erek osnok egens ororu mar ongga oska, 
noba ofa eita odou ahais gij mar okum ongga ah 
keingg ofa rot, beda Allah eneita oufamofa gu ofa 
rot mar insa koma jinaga guru. Erek koma tina erek 
osnok egens ororu Ofa efen oga erek ahais fogora 
eita efera okora rot, beda Allah odou eskeira eteb rot 
ofa. 

?1 Allah bera oncunc iwa jeskaseda ita ifera okora 
ojgomu. Jeska sis fob Yesus Kristus eita efera okora 
tein. Ofa eita mar erek koma jeskaseda ofij iwa. Noba 
Ofa eita odou ahais gij mar ongga okum insa koma 
ojgomuja. Noba koma bera erek orocunc nou iwa 
jeskaseda iwa tein ita idou ahais erek Ofa ojgomu. 

22 Sis fob nabi egens agot mar rot Yesus Kristus 
erek kef oida, "Ofa eneita mar ongga oska oskiyai 
tein guru. Noba rusnok rig, tina Ofa onohurmei mar 
jinaga guru." 

?3 Erek koma tein, gij mona ongga rusnok ragot mar 
ongga oska ofoukou skoita Ofa, beda Ofa enagot mar 
ongga oska sons gu rua guru. Noba gij mona ongga 
rusnok rita rifera okora eteb gu Ofa, beda Ofa enagot 
oida Ofa emeita mar ongga ofogog skoita rua sons 
rot guru. Tina Ofa oisum gij Allah ongga omoga ojga 
rot rusnok nomnaga erek tenten ojgomu. 

24 Ofa esinsa bera ongga eita efera okora eteb 
tumu mega salib rot mifmin mar ongga oska fob. 
Ofa otunggom mar erek koma jeskaseda mifmin mar 
ongga oska enah gu mimif ojgomuja guru. Tina mimif 
mudou os mutunggom mar ongga oufamofa ojgomu. 
Jeska oisouska Yesus Kristus efen efera okora insa 
koma bera Ofa onsuna rot mifmin mar ongga oska 
jeska mudou efesi fob. 

25 Sis fob iwa intunggom mar ongga oska jeska 
inejginaga rot Yesus Kristus enesi. Jefeda koma erek 
iwa ijeker yes jeska Ofa erek domba-domba ongga 
ejeker yes jeska rerin gembala egens ongga ont joug 
rua. Tina ebeibeyaif iwa iroru Ofa fob. Jefeda Ofa 
omot joug iwa erek gembala egens ongga ot joug 
efen domba-domba ongga ongksons skoita ofa fob. 

1 Erek koma tein, iwa ongga yanghi igers fob bera 

yugif gu yeyin yahiner rot tenten ojgomu. Noba 
erek yahiner rineya ongga runororu Yesus Kristus 
enesi, beda ineradgodu rua rot mar insa koma guru. 
Tina nou ongga rua rik mar ongga oufamofa ongga 
iwa itunggom jera rot teinefa iwa yugif gu Allah rot 
tenten fob, beda oisouska mar insa koma bera rua 
tein rumororu Yesus Kristus ojgomu. 

2 (3:1) 

3 Erek koma tein, mar ongga orocunc rot rujager 
rerin ongkoska bera enen jeska mar ongga 
rutunggom erek rumoumna risinsa guru. Erek rua 
rirgi meisoufa ongga ebahetkit ni, era merfej ongga 
rinsa ni, serag ongga raha tumu ritma ni, jera 
mofou ongga raha tumu rutufou ni, mar erek koma 
nomnaga bera onorocunc rot rerin ongkoska guru. 

^Tina mar ongga orocunc rot rujager rerin ongkoska 
rot ah aibin bera en jeska mar ongga angh gij rudou 
efesi ojgomu. Koma erek rua runofra risinsa rufoka 
guru. Noba rua rita mar rot rudou ongga eriagamaga 
tein ojgomu. Jeska ahah Allah eiteij bera mar insa 
koma efen efera osok ekirsa jeska meisoufa jera 
merfej tein. 

? Sis fob rujager ongga rudou ebsi komowa noba 
ongga ruisum gij Allah bera rugif gu rerin rahiner 
ojgomu. Oisouska mar koma bera rua rurocunc rot 
rerin ongkoska ongga tenten ojgomu. 

6 Koma bera erek Sara ongga Abraham efen 
mohona. Jeska sis fob ofa ougif gu efen mahina 
noba ejeka ofa erek efen ebirfaga egens. Jefeda erek 
iwa ita mar ongga tenten ojgomu noba inejekjeka 
idou efesi rot mar egema tein guru, beda koma 
omorocunc rot oida iwa tein irek Sara fob. 

7 Iwa ongga yuskotu arja fob, iwa ita mar erek insa 
koma tein ojgomu. Iwa ita mar ongga ongkoska 
skoita yeyin yuhoner noba yugif gu rua tein ojgomu. 
Jeska rua bera runofora efek erek iwa guru, noba rua 
rimesma eiteij ah ongga efeinah ongga Allah anggen 
rot morototuma jera iwa tein. Erek iwa ineita mar 
insa koma guru, beda Allah eneg rot mar ongga iwa 
yum iteij gu Ofa rot guru. 

8 Mar ofoka egens gij surat kef rot omoisa bera erek 
kef: Didif duis gu iwa jeskaseda iker morototuma 
rot idou ongga eriagamaga ojgomu, ita idou ongga 
okora rot rusnok enjgineg rot rerin mar okum ni, idou 
omokorema ni, inofra yeyin ifoka erek ekirsa jeska 
rusnok enjgineg guru ni. 

? Inesesa mar ongga ofogog sons skoita rusnok 
enjgineg guru ni, inohurmei mar skoita rusnok 
enjgineg ongga ruhurmei mar skoita iwa guru ni. Tina 
ongga ongkoska bera iwa ita mar ongga oufamofa 
sons skoita rua insa koma ojgomu. Jeska Allah enjeka 
iwa jeskaseda isma oufamofa eteb jeska Ofa. 

10 Iwa isma mar erek koma jeska Allah anggot gij 
Mar Efeyi Ebsi erek kef oida, "Idu ongga odou os 
esma eiteij ah ongga oufamofa eteb ojgomuja, beda 
ofa enagot mar ongga ofogog skoita rusnok enjgineg 
guru era onocuwei mar gij rua tein guru. 

11 Ongga oufa bera ofa ekikif jeska efen mar 
ongga oska, noba eita mar ongga oufamofa ojgomu. 
Noba ofa ereni rot ahais jeskaseda eita odou ongga 
eriagamaga jera rusnok nomnaga ojgomuja. 

12 Jeska Allah ot joug rusnok ongga rutunggom mar 
ongga oufamofa ojgomu. Noba Ofa oj osu nou mar 
ongga rua rum riteij rot gu Ofa tein. Tina Ofa odou 

oska rot rusnok ongga rutunggom mar ongga ofogog 
ojgomu." 

13 Erek iwa idou os eteb jeskaseda ita mar ongga 
oufamofa ojgomu, beda giskini rusnok enjgineg 
rineita mar ongga oska skoita iwa rot guru. 

1^ Erek koma, tina erek rusnok rita mar ongga oska 
skoita iwa fogora ifera okora rot mar ongga oufamofa 
ongga intunggom fob, beda Allah emeita oufamofa 
eteb gu iwa rot koma si. Noba iwa inemeesa rot 
rusnok ongga rudou os rita mar ongga oska skoita 
iwa guru. Noba iwa inemeesa rot mar egema tein 
guru. 

15 Tina yuh idou efesi rot ongkas skoita Yesus 
Kristus ongga erek yeyin Tuhan ojgomuja. Noba 
isejah idou efesi ongga ejginaga rot teinefa iwa iroru 
Yesus Kristus fob. Jeska erek rusnok enjgineg rijeka 
iwa rot teinefa fogora yuisum gij Yesus Kristus, beda 
iwa imagot rot koisoisa gu rua si. Tina iwa ifesij osok 
gij mar koma gu rua rot idou ongga eriagamaga noba 
ongga emeesa rot Allah ojgomu. 

l6Twa ita mar ongga iwa ijginaga bera jeni erek 
Allah odou os rot ojgomu. Noba ita mar erek koma 
jeskaseda mojen en skoita rusnok ongga ragot mar 
ongga oska skoita iwa. Rua ruhurmei mar gu iwa rot 
mar ongga oufamofa ongga iwa itunggom jeska iwa 
iroru Yesus Kristus fob. 

l7 Erek iwa ifera okora rot mar ongga oufamofa 
ongga iwa intunggom fob, noba mar koma bera ororu 
Allah odou ejginaga rot, beda koma bera oufamofa 
eteb ojgomu. Tina erek iwa ifera okora rot mar ongga 
oska ongga iwa intunggom fob, beda koma onofij iwa 
jinaga guru. 

18 Gij mona juens bera Yesus Kristus eita efera okora 
eteb tumu mega salib jeskaseda osuna mar ongga 
oska nomnaga jeska rusnok rudou efesi fob. Ofa, 
ongga efen mar ongga oska oskiyai tein guru, bera 
eita efera okora rot rusnok ongga rerin mar ongga 
oska ofoukou. Noba mar ongga Ofa ontunggom insa 
koma bera erek esejah moroju jeskaseda rusnok 
ruksons skoita Allah. Rusnok mebif bera ongga ragob 
Ofa fogora agos fob, tina Ofa esma eiteij ah ongga 
efeinah sons oisouska Efena Ebsi Allah ojgomu. 

1? Noba oisouska Efena Ebsi koma tein bera Yesus 
ojoftuftu mar gu rifena ongga ringker gij monuh mar 
agos noba ongga rineja jeska jinaga guru. 

20 Jeska sis fob, gij mona ongga Nuh asus meg eteb 
ros, beda Allah oin keingg odou efesi rot mar ongga 
oska ongga rusnok rufoukou runtunggom gij mona 
insa koma ojgomuja. Noba rua runororu Ofa efen 
oga jinaga guru. Jefeda rua nomnaga rageben gij 
mei ofot eteb. Tina rusnok rufok cinja orfomu ongga 
ringker gij meg eteb insa koma bera rifena ebah. 
Koma bera Nuh jera efen mohona jera efeser ojgomu 
ongga risma riteij ah. 

21 Beda mei insa koma tein bera orocunc rot mei 
baptis ongga iwa ita ebeibeyaif jeskaseda isma eiteij 
ah ongga efeinah. Noba mei baptis koma ongga iwa 
ita bera onot rot yeyin ifaga ongga ahtaboku guru. 
Tina mei baptis insa koma bera orocunc gu rusnok 
enjgineg oida iwa idou os jeskaseda Allah osuna 
yeyin mar ongga oska jeska idou efesi. Jefeda iwa 
ijginaga rot teinefa iwa iroru Ofa rot idou ongga efen 
mar ongga oska oskiyai tein deika guru. Mei insa 
koma bera ongga eita eiteij ah ongga efeinah gu iwa 

oisouska Yesus Kristus ongga endebecki jeska agos 
fob. 

22 Beda ebeibeyaif Ofa onjosok jah mebaga 
fob. Noba jah suma bera Ofa ofoka ereij keingg 
mar nomnaga morototuma jera Allah. Noba 
malaikat-malaikat jera mar nomnaga ongga efen 
owesa efek bera rugif gu Ofa ojgomuja. 

4 1 Erek koma jefeda iwa isejah idou efesi erek 

ahais rot mar ongga eita efera okora gu iwa 
ojgomu. Jeska sis fob Yesus eita efera okora tumu 
efen efaga nou mimif tein. Noba idu ongga eita efera 
okora rot mar oufamofa ongga ofa ontunggom fob, 
beda koma orocunc rot oida ofa engkikif jeska mar 
ongga oska rot tenten fob. 

? Jefeda ofa onororu mar ongga ofogog ongga 
rusnok mebif rundou os rot deika guru. Tina ofa eker 
jeskaseda ororu meidu ongga Allah ondou os rot 
ojgomu. 

3 Sis fob bera iwa ita mar ongga oska morototuma 

erek rusnok mebif rundou os rot tein ojgomuja. 
Rua ruroru mar ongga oska efekeifa ongga angh gij 
rudou efesi ojgomuja ni, rua ruckahtah morototuma 
ojgomuja ni, rudou erebibei rot mofut efeyi ni, risiri 
morototuma ojgomuja ni, rugif gu mar ongga oska 
eteb ojgomuja ni, rujohca mar ongga oska efekeifa 
ni. 

^ Noba ebeibeyaif rua rudou oubsaha eteb jeska iwa 
inosoka ebeirens gij rerin mar ongga oska insa koma 
rot idou ongga erebibei morototuma jera rua deika 
guru. Jefeda rua ruga oruh iwa rot ojgomu. 

? Tina rua rumot jah Allah odou rot gij mona ongga 
Ofa oga ojga rot rua osok gij rerin rita mar ongga 
oska nomnaga si. Beda Ofa emaha okum eteb keingg 

rua rot. Ofa ensejah nou ofra okum eteb keingg 
rusnok nomnaga ongga ranggos fob jera rusnok 
ongga rifena ebah ros tein rot rerin rita mar ongga 
oska. 

6 Sis fob bera rusnok ruftuftu rot Allah oga ongga 
oufamofa skoita rusnok ongga ebeibeyaif ranggos 
fob. Orofosutut osnok egens egens nomnaga 
rimagos, beda rerin riteij ah insa koma oisa ojgomu 
fob. Tina rua ruftuftu rot oga ongga oufamofa gu 
rusnok sis fob jeskaseda rua tein rimesma eiteij ah 
ongga efeinah morototuma erek Allah efen ojgomu. 
Eiteij ah koma bera ah aibin ojgomuja. 

7 Ebeibeyaif mona ongga enja ejgwaga bera ensaga 
doida fob. Erek koma jefeda iwa yut joug idou efesi 
rot ahais ojgomu. Yut joug idou efesi jeskaseda 
inosoka gij mar ongga oska rot ebeirens guru. Iwa 
ita mar erek koma jeskaseda yum iteij gu Allah rot 
koisoisa ojgomuja. 

8 Ongga ofoufemfem bera, iwa idou omokorema rot 
ahais ojgomuja. Jeska rusnok ongga rita mar erek 
koma bera rudou eskeira mejerema fogora runotkonu 
oska rot rusnok enjgineg ongga runtunggom mar 
ongga oska gu rua jinaga guru. 

? Noba iwa icunc idou ongga oufamofa moguma gij 
mona ongga rusnok runjogog iwa ojgomu. Iwa isum 
onoskusk rot rusnok insa koma guru. 

10 Orofosut osnok egens egens era owesa efek 
ongga Efena Ebsi Allah eita gu ofa fogora orofij 
rusnok enjgineg tein ojgomu. Iwa ita mar erek koma 
rot iskusk erek rusnok ongga rinsma owesa efek 
ofoukou jeska Allah fob. Jeska Ofa eita owesa efek 
gu iwa rot efen odou ongga oufamofa eteb rot iwa. 

11 Iwa ongga yuftuftu mar gu rusnok, beda yuftuftu 
mar rot iskusk ojgomu erek rusnok ongga ranggot 
mar rot Allah efen oga. Noba idu ongga omfij rusnok 
enjgineg, beda ofij rot owesa efek koma ongga ofa 
ensma jeska Allah tein. Ofa otunggom mar erek koma 
nomnaga oisouska Yesus Kristus efen owesa efek 
jeskaseda gij mar nomnaga beda rusnok rumofra 
Allah ofoka erek aksa eteb tein. Mimif mudou os 
jeskaseda rusnok nomnaga rufra Ofa efen ofoka 
erek aksa eteb. Noba mimif mudou os jeskaseda Ofa 
ofoka ereij keingg mar nomnaga rot owesa efek eteb 
ongga ah aibin ojgomuja tein, ainsoma. 

12 Edohuji ongga dudou okora rot, iwa idou 
onoubsaha rot mar koma ongga ereneni iwa fogora 
ita ifera okora rot guru. Jeska mar koma ongga 
ereneni iwa bera enerek mar ongga efeinah guru. 

13 Tina iwa idou efaga ouka rot mar insa koma 
ojgomu, jeska koma erek iwa ita efera okora 
morototuma jera Yesus Kristus tein. Iwa ita mar erek 
koma jeskaseda gij mona ongga rusnok nomnaga 
rik Ofa ongksons en gu mebif fob, beda yeyin idou 
emerirei eteb rot efen ofoka ongga aksa gij mona 
insa koma. 

1^ Noba erek rusnok ruga oruh iwa jeska iroru Yesus 
Kristus, beda Allah emeita oufamofa eteb gu iwa rot 
mar insa koma tein. Rua rudou os rutunggom mar 
ongga oska insa koma skoita iwa jeska Efena Ebsi 
Allah engker gij idou efesi fob. 

15 Jefeda ongga oufa nou iwa bera ita ifera okora 
rot mar ongga oufamofa ongga iwa intunggom fob 
ojgomu. Jeska rusnok ongga rutunggom mar ongga 
oska erek ragob rusnok enjgineg ni, rukoreka mar ni, 
ruromohohuma jera rusnok enjgineg rerin mar ni, rita 

mar ongga ofogog ni, rua bera rimeita rifera okora 
jeni rot mar ongga rua runtunggom insa koma si. 

16 Tina erek iwa ita ifera okora jeska iwa iroru Yesus 
Kristus fob, beda mojenen iwa rot guru. Tina iwa isitit 
gu Allah rot ojgomu, jeska iwa bera rusnok ongga 
ruroru Yesus Kristus rot tenten fob. 

17 Ebeibeyaif bera Allah ensejah nou omoga ojga rot 
rusnok nomnaga rerin rita mar ongga oufamofa jera 
rerin rita mar ongga oska tein. Noba Allah omoga 
ojga rot mimif ongga erek efen rusnok ebeibeyaif 
fob. Jefeda gij mona ongga Ofa oga ojga rot rusnok 
ongga rukoja efen oga ongga oufamofa, beda Ofa 
omofra mar okum eteb ekirsa keingg rua si. 

18 Jeska Allah anggot gij Mar Efeyi Ebsi erek kef 
oida, "Enadaij nou rusnok ongga ruroru mar ongga 
oufamofa eteb jeskaseda ruskotu risinsa jeska rerin 
mar ongga oska guru. Tina teinefa rot rusnok ongga 
runougif gu Allah guru, jera rusnok ongga ruroru 
mar ongga oska ojgomuja. Erek rua rireni tina rineita 
eiteij ongga efeinah jinaga guru." 

1? Erek koma jefeda rusnok ongga rita rifera okora 
ororu Allah odou ejginaga rot bera ruh rudou efesi gu 
Ofa, noba rita mar ongga oufamofa ojgomu. Jeska 
Ofa bera ongga ontunggom mar nomnaga. 

1 Ebeibeyaif didif dudou os dagot mar gu iwa 

5 ongga irek ebirfager Mod Ari. Didif tein bera direk 
ebirfaga egens nou rusnok Mod Ari, noba sis fob didif 
dik Yesus Kristus eita efera okora gu diteij. Noba didif 
dimesma dufoka ongga aksa eteb gij mona ongga 
Yesus Kristus ongksons en morototuma jera iwa tein. 
Jefeda didif duis gu iwa ongga irek ebirfager Mod Ari 
jeskaseda iwa yut joug Allah efen rusnok rot iskusk 
ojgomu. Koma erek gembala egens ongga ot joug 

ebirfaga egens efen domba-domba rot iskusk tein. 
Beda iwa inot joug rua jeska rusnok enjgineg rubk 
iwa rot ojgomu guru, tina yut joug rua jeni yeyin idou 
ongga erirei rot ojgomu. Jeska koma bera ongga 
Allah ondou os rot. Noba iwa inot joug rua jeskaseda 
isma mareibra ofoukou rot ojgomu guru, tina yut 
joug rua jeska idou os yufij rua ojgomu. 

2 (5:1) 

3 Iwa ineradgodu rua rot yuga ongga owesa 
ojgomuja tein guru, tina iwa ita mar ongga erek 
orocunc rot ongkoska nou rua ongga erek Allah 
efen domba-domba ojgomu. Jeska Allah oncunc iwa 
jeskaseda yufijir. 

^Iwa ita mar erek koma ojgomu. Noba gij mona 
ongga Yesus Kristus, ongga erek ebirfaga nou 
gembala nomnaga ongksons en fob, beda iwa 
imesma yeyin ifons ongga efen efera osok eteb 
doska. Yeyin ifons insa koma bera eneseiseifa jeska 
iwa jinaga guru. 

? Noba skoita iwa ongga iforoka efes ros, bera didif 
duis gu iwa jeskaseda yufij ebirfager Mod Ari ojgomu. 
Noba iwa yuin keingg idou efesi rot tenten moguma. 
Iwa itunggom mar erek koma jeska ranggot gij Mar 
Efeyi Ebsi oida, "Allah eretei rot rusnok ongga rufra 
risinsa rufoka erek aksa eteb, tina Ofa eita oufamofa 
eteb skoita rusnok ongga ruin keingg risinsa rudou 
efesi." 

6 Jefeda iwa yuin keingg isinsa idou efesi skoita 
Allah ongga efen owesa efek eteb jeskaseda Ofa 
omofra yeyin ifoka erek aksa gij mona ongga Ofa 
anggot rot. 

7 Noba idou enefeneinei rot mar egema tein guru, 
tina yuisum gij Allah rot mar nomnaga ojgomu. Jeska 
Ofa bera omot joug iwa ojgomuja. 

8 Iwa yut joug idou efesi rot ahais, noba yusku joug 
isinsa tein rot mar ongga ofogog skoita iwa. Jeska 
Bilis bera erek singa egens ongga edib mar efen 
ojgomuja jeskaseda eska fogora et. Erek koma tein 
ofa bera ofogog eteb rot iwa, noba ofa ohca moroju 
jeskaseda otunggom mar ongga ofogog skoita iwa 
tein. 

? Jefeda oisouska idou ongga eredi Allah rot ahais 
bera iretei Bilis ojgomuja. Jeska iwa ijginaga rot fob 
oida yeyin ihujir ongga ruroru Yesus Kristus rejrej 
monuh nomnaga bera rita rifera okora morototuma 
erek iwa ebeibeyaif tein. 

10 Noba iwa ita mar erek koma tein jeska Allah, 
ongga odou oufamofa eteb rot mimif, bera enjeka 
iwa jeskaseda isma ifoka ongga aksa morototuma 
jera Yesus Kristus fob. Noba nou ongga mona estir 
kef ongga iwa ita ifera okora bera oisa fob, beda Ofa 
emeisisi joug idou efesi deika ojgomuja. Beda Ofa 
tein emeita owesa efek eteb gu iwa gij mar nomnaga 
ongga iwa intunggom fogora iwa imot rot ahais 
ojgomuja. 

11 Mimif nomnaga mudou os jeskaseda Allah ofoka 
ereij keingg rusnok nomnaga rot ahais ojgomuja. 
Ainsoma. 

12 Silas bera erek dedin edohuj egens ongga ororu 
Yesus Kristus rot tenten fob. Noba ofa omfij didif 
jeskaseda dugu surat egens kef ongga estir gu iwa. 
Didif dunggu surat egens kef gu iwa jeskaseda disisi 
joug iwa. Noba didif disa surat egens kef jeskaseda 
iwa ijginaga rot tenten oida, oisouska Allah odou 

ongga oufamofa eteb rot mimif, bera mimif misma 
eiteij ah ongga efeinah. Jefeda iwa iroru mar ongga 
didif danggot gij surat egens kef fob ojgomuja. 

13 Noba rusnok ongga ruroru Yesus Kristus gij kota 
Babilon, noba ongga Allah oncunc morototuma jera 
iwa, bera ruisu iwa. Noba Markus, ongga erek dedin 
edesa egens, ofa bera oisu iwa tein. 

1^ Gij mona kenefa ongga iwa imorodosuma, beda 
iwa yagei itma erek irocunc rot oida idou omokorema 
fob. Didif dum diteij gu Allah jeskaseda iwa nomnaga 
ongga iroru Yesus Kristus fob imesma iteij ah ongga 
eskeiramera ojgomuja. Ainsoma. 


2 Petrus 


1 1 Didif Simon Petrus bera ongga dunogu surat 
egens kef. Didif bera direk osnok egens ongga 
omfij Yesus Kristus. Noba Ofa bera ongga oncunc 
didif tein erek efen rasul egens fob. Didif disa surat 
egens kef skoita iwa ongga isma idou ongga ororu 
Yesus Kristus morototuma jera memef tein. Mimif 
misma mudou ongga ororu Yesus Kristus oisouska 
Allah, ongga odou ebsi komowa, jera Yesus Kristus 
tein ongga onskotu mimif jeska mifmin mar ongga 
oska fob. Noba mudou ongga ororu Ofa erek koma 
bera erek mar ongga ongkoska eteb ahah Allah eiteij. 

? Didif dum diteij gu Allah jeskaseda Ofa ocunc 
efen odou ongga oufamofa eteb skoita iwa noba 
jeskaseda iwa ita iteij ah ongga eskeiramera eteb 
ojgomuja. Mimif misma mar insa koma oisouska mar 
ongga mimif mijginaga rot osok gij Allah jera Yesus 
tein fob. Ofa bera erek mifmin Tuhan. 

3 Oisouska Allah efen owesa efek eteb bera mimif 
misma mar nomnaga ongga mimif mucosu rot 
jeskaseda mita eiteij ah ongga efeinah noba muroru 
Ofa rot mudou ongga ebsi komowa ojgomuja. Noba 
mimif misma mar insa koma oisouska mudou ongga 
ejginaga rot Ofa tein. Jeska Ofa bera enjeka mimif 
jeskaseda mija erek efen rusnok fob. Ofa enjeka 
mimif erek koma oisouska efen ofoka ongga aksa 
eteb jera odou ongga ebsi komowa eteb tein. 

^Noba oisouska mar insa koma nomnaga bera Ofa 
agen rot oida Ofa emeita mar ongga ofoufem noba 
ongga ongkoska eteb gu mimif si. Ofa agen rot mar 

koma jeskaseda mimif tein mutunggom mar ongga 
oufamofa ojgomu erek Ofa otunggom mar ongga 
oufamofa. Beda mimif mumosuwa jeska mar ongga 
oska ongga angh gu mebif si. Jeska mar ongga oska 
insa koma bera en jeska rusnok rudou efesi ongga 
ofogog tein. 

? Erek koma jefeda iwa ireni rot ahais jeskaseda 
ita mar ongga oufamofa jeni erek rusnok ongga 
ruroru Yesus rot tenten fob. Noba iwa ita mar ongga 
ongkoska tein ni, ita idou ongga ebriyi gij Allah efen 
oga ni, 

? yut joug idou efesi rot ahais ni, yuin keingg idou 
efesi rot mar ongga oska ni, iroru Allah oga rot ahais 
ojgomuja ni, ita mar rot idou ongga ebsi komowa ni, 

7idou omokorema ni, idou okora rot rusnok 
enjgineg tein ni. 

8 Erek iwa ita mar erek koma nomnaga odudu dokun 
deika, beda mar koma omofij iwa fogora imotunggom 
mar nomnaga rot tenten ojgomu. Noba mar insa 
koma bera omorocunc rot oida yeyin idou ongga 
ebriyi gij mar ongga Tuhan Yesus Kristus anggot rot 
sis fob tein. 

? Tina erek osnok egens eneita mar insa koma tein 
guru, beda ofa bera erek osnok egens ongga eiteij 
ofou jefeda engker gij motkobah ros. Ofa odou ofoj 
joug rot oida Allah onsuna rot efen mar ongga oska 
jeska odou efesi sis fob. 

10 Frek koma jefeda, edohuji, iwa ireneni rot ahais 
jeskaseda mar ongga oufamofa insa koma ongga 
iwa intunggom bera orocunc rot tenten oida Allah 
enjeka iwa fogora oncunc iwa erek efen rusnok fob. 
Jeska erek iwa ita mar insa koma nomnaga, beda iwa 
inesiri gij mar ongga oska tein deika guru. 

11 Noba Allah tein omoroun iwa rot odou ongga 
eskeiramera eteb. Fogora iwa imoira jera rusnok 
nomnaga ongga mifmin Tuhan Yesus Kristus ofoka 
ereij keingg nou mona ongga ah aibin ojgomuja. Ofa 
bera ongga onskotu mimif jeska mifmin mar ongga 
oska nomnaga fob. 

12 Iwa idou ejginaga rot mar ongga didif danggot 
rot insa koma nomnaga fob. Noba iwa inroru Allah 
efen oga ongga tenten insa koma rot ahais fob. Erek 
koma tina didif dudou os disisi keingg iwa rot mar 
insa koma juens deika ojgomu. 

13 Jeska didif dusujohu oida oufa nou didif dita mar 
erek koma gij mona insa kef ongga difena ebah ros. 

14 Jeska Yesus Kristus emfesij rot koisoisa gu didif 
sis fob oida erek dektek deika guru, beda didif 
dimagos ojgomu. 

15 Noba didif direneni rot iskusk jeskaseda disisi 
keingg iwa rot mar insa koma. Noba gij mona ongga 
didif danggos fob, beda mar ongga didif danggot insa 
koma nomnaga emah gij idou efesi ojgomuja. 

16 Sis fob memef memfesij gu iwa osok gij mifmin 
Tuhan Yesus Kristus efen owesa efek jera osok gij 
mona ongga Ofa omoksons en tein. Noba mar koma 
bera enen jeska rusnok enjgineg ongga rimfesij 
rourou rot rudou ongga efesis gij guru. Jeska memef 
mek Tuhan Yesus Kristus efen eskeiramera eteb gu 
mesinsa meiteij fob. 

17 Erek koma jeska gij mona insa koma bera mifmin 
mika Allah omfra mifmin Tuhan Yesus Kristus ofoka 
erek aksa eteb. Beda memef meg Allah, ongga efen 
efesa ongga eskeiramera eteb, gij mona ongga Ofa 
anggot jeska mebaga oida, "Ofa kef bera dedin edesa 


2 Petrus 1-2 1172 


ongga dudou okora rot noba ongga dudou eskeira 
eteb rot tein." 

18 Memef mesinsa meg Ofa efen oga egens koma 
ongga en teisis jeska mebaga gij mona ongga 
mengker morototuma jera Yesus gu memaga ofos 
egens ongga ebsi komowa. 

1? Noba mimif mifmin buku-buku ongga nabi-nabi 
runggu rot sis fob tein. Mar ongga rua ranggot 
rot gij buku-buku koma bera erek tenten ojgomu. 
Noba mar insa koma ongga rua runggu rot sis fob 
bera ongga omofij iwa jeskaseda idou ejginaga rot 
mar ongga rusnok ruftuftu bera erek tenten ei era 
gurei. Mar insa koma bera erek lampu ongga eisa gij 
motkobah jeskaseda rusnok rik fogora rimecira rot 
iskusk gij ojgomu. Iwa iroru mar ongga nabi-nabi 
runggu rot insa koma onjoros mona ongga Yesus 
Kristus ongksons en fob. Beda koma omofij iwa 
jeskaseda idou ebriyi gij ojgomu. Jeska mona ongga 
Yesus ongksons en bera erek mowa ongga orogna 
tomnomna jera motur ongga orogna raha tentena 
jeska mebaga. 

20 Noba mar ongga ofoufem eteb ekirsa bera, mar 
nomnaga ongga nabi-nabi ranggot rot gij Mar Efeyi 
Ebsi sis fob bera bera enen jeska risinsa rudou efesi 
guru. 

21 Jeska rua ongga nabi-nabi insa koma bera runogu 
mar egema tein ongga rusnok mebif runsujohu rot 
guru. Tina rua runggu rot mar ongga Efena Ebsi Allah 
oncunc gu rua gij rudou efesi fob ojgomu. 

2 1 Sis fob nabi-nabi enjgineg ongga ebireira 
bera ringker gu rua ongga Israel rifekesa tein. 

Jefeda Guru-Guru ongga ebireira bera rimeker gu 

iwa ifekesa tein si. Rua rumoftuftu mar ongga oska 

gu iwa erek wuswus ongga orotunggom rusnok 
rudou emekebema. Beda oisouska mar insa koma 
bera rusnok rineya rimeseiseifa rot. Noba rua rudou 
omokoja rot Yesus Kristus tein. Ofa bera Tuhan 
ongga anggos tumu mega salib jeskaseda osuwa rua 
jeska rerin mar ongga oska fob. Jefeda Allah emaha 
mar okum eteb keingg rua rot ebeirens si. 

? Rusnok rufoukou bera rumororu Guru-Guru ongga 
oska insa koma rerin mar ongga oska efekeifa 
tein. Jefeda rusnok enjgineg rimek mar ongga rua 
runtunggom insa koma fogora rua rimagot rot oida 
Allah oga ongga oufamofa insa koma bera erek oska 
ojgomu. 

3 Noba jeska Guru-Guru insa koma rudou eftirir 
keingg mar ofoukou, jefeda rua rumocuwei mar gu 
iwa jeskaseda rurokrusa iwa rot yeyin mareibra. Tina 
Allah ensejah gij mona dektek fob jeskaseda ofra mar 
okum eteb keingg rua insa koma ojgomu. Ofa omoga 
ojga rot rua jeni rerin rita mar ongga oska insa koma 
Si. 

^ Mimif mijginaga rot oida Allah omofra okum 
eteb keingg Guru-Guru ongga ebireira insa koma 
si. Jeska Ofa onorons rot mar ongga oska ongga 
malaikat-malaikat rineya runtunggom sis fob guru. 
Tina Ofa eij rua gij monuh ongga motkobah jeskaseda 
rua riker jah suma ojgomuja onjoros mona ongga 
Ofa ofra mar okum keingg rusnok nomnaga ongga 
rerin mar ongga oska. 

? Noba Ofa tein onorons rot mar ongga ofogog 
ongga rusnok runtunggom gij mona ongga sis eteb 
fob guru. Tina Ofa era mei ofot eteb eredi rua fogora 
rua nomnaga rageben. Erek koma tina Ofa oskotu 
Nuh jera efen rusnok rufok cinja erfeka ojgomu. 

Jeska Nuh bera erek osnok ongga oftuftu rusnok rot 
mar ongga oufamofa ojgomu. 

? Beda sis fob, Allah oga ojga rot rusnok ongga 
gij kota Sodom jera kota Gomora rot rerin mar 
ongga oska fogora esa mah keingg rua onjoros rua 
nomnaga riribseb. Noba mar ongga Ofa ontunggom 
insa koma bera erek orocunc nou rusnok enjgineg 
jeskaseda rua tein rineita mar ongga oska erek rua 
ongga rufogog insa koma guru. 

7 Tina gij mona insa koma bera Ofa oskotu Lot jeska 
kota Sodom koma, jeska Lot bera erek osnok egens 
ongga efen mar ongga oska oskiyai tein guru. Noba 
Lot tein odou okumkum eteb rot rusnok insa koma 
rerin rita mar ongga oska. Jeska rua runororu hukum 
egema tein guru, tina rutunggom mar ongga oska 
ongga rudou eftirir keingg rot ojgomuja. 

8 Gij orofosut mona egens egens bera Lot ek noba 
eg tumu rusnok insa koma ongga runororu hukum 
egema tein guru. Ofa ek rua rutunggom mar ongga 
oska ofoukou ojgomuja. Jefeda efen odou efesi 
ongga ebsi komowa bera okumkum eteb rot rua 
ojgomu. 

? Noba Allah ejginaga rot teinefa oskotu Nuh jera Lot 
jeska mar ongga ofogog insa koma. Jefeda Ofa tein 
ejginaga rot teinefa oskotu efen rusnok ongga rudou 
ebsi komowa jeska mar okum ongga ereneni rua 
tein gij mona ebeibeyaif ojgomu. Noba Ofa emagei 
rusnok insa koma nomnaga ongga rutunggom mar 
ongga oska ojgomuja onjoros mona ongga Ofa ofra 
mar okum keingg rua jera rusnok enjgineg tein ongga 
rerin mar ongga oska. 

10 Ofa emaha mar erek koma keingg rusnok 
nomnaga ongga risiri gij mar ongga rudou eftirir 

keingg ojgomuja, jera rusnok ongga rudou oska 
skoita Ofa efen owesa efek tein si. Erek koma tein, 
Guru-Guru ongga ebireira insa koma bera ruku rufos 
ojgomuja, jeska rua rinemeesa guru, tina ruga oruh 
mar ongga angh gu mebaga rot rufoka ongga aksa 
tein. 

11 Erek koma tina, malaikat-malaikat ongga efen 
owesa efek ekirsa jeska mar ongga angh gu mebaga 
insa koma bera runoga oruh mar koma jinaga guru. 
Noba malaikat-malaikat tein runocunc mar koma erek 
oska skoita Allah jinaga guru. 

12 Tina Guru-Guru insa koma ruga oruh mar ongga 
risinsa rudou enebriyi gij guru. Jeska rua bera erek 
marska ongga ecira ebireira, noba ongga angh gu 
mebif jeskaseda rusnok ruskotu noba ragob ojgomu. 
Rua insa koma rutunggom mar ongga oska ebireira 
ojgomuja, jefeda rua rimesma mar okum eteb jeska 
Allah rot si. 

13 Rua rerin rufons bera erek mar okum ongga 
emah keingg rua si. Jeska rua rita mar ongga okum 
gu rusnok enjgineg tein. Noba rua rudou eftirir 
keingg mar ongga oska gij orofosut mona ojgomuja. 
Noba mar koma bera ongga ereita rudou efesi erirei 
rot ojgomu. Noba gij mona ongga rua rint maat 
morototuma jera iwa, beda rua rita mar ongga oska 
efekeifa gij mona insa koma tein. 

14 Guru-Guru ongga ebireira insa koma rudou os 
risiri jera egema efen mohona ebireira ojgomuja. 
Noba rua rudou osos rot rutunggom mar ongga 
oska ojgomuja. Rua rik rusnok enjgineg ongga 
rudou enahais rot mar ongga oufa jera mar ongga 
oska enesi, fogora rua rurokrusa rusnok insa koma 
jeskaseda rua tein ruroru rerin mar ongga oska 

insa koma ojgomuja. Noba rua rijginaga rot teinefa 
rimeita mar ongga rudou eftirir keingg rot ojgomuja. 
Jefeda gij mona kahma beda Allah omofra mar okum 
eteb keingg rusnok erek koma si. 

15 Erek koma noba rua rikikif jeska rusnok rerin 
erebent ongga oufamofa, noba rija yes jeska erebent 
insa koma jeskaseda rita mar ongga oska ojgomu. 
Rua rita mar erek Bileam ongga Beor efen efesa eita 
sis fob. Bileam odou osos esma fifi rot mar ongga 
oska ongga ofa ontunggom gij mona insa koma. 

16 Tina Allah etaha joug ofa rot mar insa koma 
ojgomu. Koma bera, Allah eita owesa efek gu 
keledai egens jeskaseda era oga erek rusnok fogora 
etaha joug Bileam rot mar insa koma ongga ofa 
ontunggom. Jefeda keledai egens koma eragou joug 
Bileam ongga eja rot odou ongga eftirir keingg fifi 
jeskaseda otunggom mar ongga ofogog. 

17 Rusnok rik Guru-Guru ebireira insa koma beda 
rua rusujohu oida rua koma rumoftuftu mar rot 
tenten ojgomu. Tina rua ruhurmei mar skoita rusnok 
insa koma ojgomu. Jefeda rua bera erek mei eiteij 
ongga rusnok runsujohu oida rageya efei jeska si. 
Tina nou ongga rinsaga gu mei eiteij fob, beda mei 
koma ofora ojgomu. Noba Guru-Guru insa koma 
bera erek mocgoj ofog ongga ahtaboku eteb noba 
ocohun monuh egens tein. Rusnok rik mocgoj koma 
beda rusujohu oida ai juens mos emes si. Tina mos 
enes jeska mocgoj ongga ahtaboku insa koma guri. 
Jefeda Allah ensejah monuh ongga motkobah tuturu 
ojgomuja nou Guru-Guru ebireira insa koma fob. 

18 Noba oisouska mar ongga rua ranggot rot ruga 
efeyei bera rua rusos rusnok rudou efesi jeskaseda 
rua rita mar ongga oska ongga rusnok mebif rudou 

eftirir keingg rot ojgomuja. Noba Guru-Guru insa 
koma rutunggom mar erek koma askesi rusnok insa 
koma ringkikif jeska rerin mar ongga oska ros. Mar 
ongga oska koma bera rusnok mebif runtunggom 
ros. 

1? Noba rua tein ragen oida rusnok insa koma 
rimeita owesa efek jeskaseda rut gu risinsa ojgomu. 
Tina Guru-Guru insa koma rerin owesa efek jeskaseda 
rusuwa risinsa jeska mar ongga oska ongga angh 
gij rudou efesi ojgomuja jinaga guru. Jeska rusnok 
ruroru mar ongga oska ongga angh gij rudou efesi 
fogora rutunggom mar koma ojgomu. 

20 Noba erek Guru-Guru insa koma rusuwa risinsa 
jeska rerin mar ongga oska ongga rusnok mebif 
rutunggom oisouska mifmin Tuhan Yesus Kristus, 
beda koma bera oufa. Jeska Yesus bera ongga 
onskotu rusnok jeska rerin mar ongga oska. Tina rua 
risiri gij mar ongga oska insa koma deika sons fogora 
mar koma agei rudou ahais deika. Jefeda rerin riteij 
ah bera erek oska ekirsa eteb deika. 

21 Memef ongga rasul moftuftu osok gij mar ongga 
Allah anggot rot sis fob jefeda Guru-Guru insa koma 
ruroru mar koma fob. Tina ebeibeyaif rua ringkikif 
jeska Allah oga insa koma ojgomu fob. Jefeda ongga 
oufa ekirsa nou rua bera erek sis fob rukoja mar insa 
koma ojgomu. Jeska erek rusnok ruroru oga ongga 
oufamofa insa koma, noba gij mona enjgineg bera 
raha oga koma jah ojgomu, beda koma erek mar 
ongga oska ekirsa jeska rusnok ongga rungkoja rot 
efen oga rot sismeni ojgomu. 

22 Mar ongga rua runtunggom insa koma bera erek 
mar egens ongga rusnok ragot erek kef oida, "Mes 
egens ongga aha meisohu jah bera oksons noba enet 

efen meisohu insa koma sons deika." Noba koma 
tein erek kef oida, "Mek orins ongga rusnok rut efaga 
fob bera oksons noba ah gij mohtefa deika fob." 
Erek koma tein, sis fob rua ongga Guru-Guru ebireira 
ruroru mar ongga oufamofa. Tina ebeibeyaif rua 
ruksons gu rerin mar ongga oska efekeifa deika fob. 

! Edohuji ongga dudou okora rot, surat egens 

kef ongga didif dunogu skoita iwa bera erek 
surat ongga egeka deika nou iwa. Noba didif dugu 
surat ongga egeka kef jeska didif dudou os direbs 
idou efesi jeskaseda iwa isujohu rot mar ongga erek 
ongkoska ojgomu. 

? Didif dita mar erek koma jeskaseda idou ah keingg 
rot mar ongga Allah efen nabi-nabi ongga ebsi 
komowa ranggot rot sis fob. Noba iwa idou ah keingg 
rot mar ongga mifmin Tuhan Yesus Kristus, ongga 
onskotu mimif, anggot rot gu iwa oisouska memef 
ongga erek iwa yeyin rasul-rasul. 

3 Iwa ijginaga rot kef ojgomu oida, nou mona ongga 
enja ejgwaga ensaga doida fob, bera rusnok ongga 
ruga oruh iwa rimen si. Rua rumoga oruh rusnok 
ojgomuja noba rumororu mar ongga ofogog ongga 
rudou eftirir keingg rot tein si. 

^Rua rimagot mar erek kef oida, "Sis fob Tuhan 
Allah anggen rot oisouska nabi-nabi oida Ofa 
omoksons en si. Tina mimif minek mar egema tein 
ongga orocunc rot mar insa koma guri. Noba sis mona 
ongga Kristen rerin ebirfager ongga ranggos fob 
bera mar nomnaga ecira erek giskini ojgomu. Jeska 
sis mona ongga Allah ontunggom mebif nomnaga 
onjoros mona deisef tein bera mar nomnaga ah erek 
giskini ojgomu. Jefeda Yesus onoksons en deika 
guru." 

? Rua ragot mar rourou erek koma, tina rua rijginaga 
rot oida mar insa koma bera enerek tenten guru. 
Jeska rua rudoubu joug rusujohu rot mar ongga Allah 
ontunggom sis mona ongga dojunmeni ojgomu. Rua 
rudou onosujohu rot mar erek kef guru oida, "Allah 
ontunggom mebaga oisouska efen oga ongga anggot 
rot ojgomu. Noba Ofa era mei orotunggom mebif tein 
oisouska oga ongga anggot rot ojgomu." 

6 Noba oisouska mar ongga Ofa anggot rot, bera 
Ofa era mei ofot orohoda monuh nomnaga onjoros 
orowora fob. 

7 Erek koma tein, oisouska mar ongga Ofa anggot 
rot bera Ofa aha mebaga jera mebif jah. Mar koma 
emah ojgomuja onjoros mona ongga Ofa omoga ojga 
rot rusnok rot rerin rita mar ongga oska fogora ofra 
okum mar keingg rua rot oisa fog ojgomu. Noba Ofa 
aha mebaga jera mebif koma jah ojgomuja jeskaseda 
gij mona insa koma tein Ofa emeres mah gij mar 
koma nomnaga fogora eribseb ojgomu. 

8 Erek koma tina, edohuji ongga dudou okora rot, 
iwa idou onofoj joug rot kef guru oida, skoita Allah 
mona egens bera erek tahun ribu egens ojgomu. 
Noba skoita Ofa tein tahun ribu egens bera erek 
mona egens ojgomu. 

? Erek koma jefeda rusnok rineya rusujohu oida 
Tuhan enen jinaga guru. Tina iwa ijginaga rot tenten 
oida Ofa enen jeskaseda oga ojga rot rusnok enesi, 
jeska Ofa oin keingg odou efesi rot rusnok ros. 

Ofa eita mar erek koma jeska Ofa odou os rusnok 
nomnaga tein rimeesa joug rerin mar ongga oska 
fogora risma eiteij ah ongga efeinah ojgomu. 

10 Frek Allah oin keingg odou efesi erek insa koma, 
tina Yesus emen si. Noba mona ongga Ofa ongksons 

en bera omorogna keingg rusnok nomnaga erek 
osnok egens ongga okoreka mar orogna keingg 
rusnok gij rerin mod efesi ojgomu. Gij mona insa 
koma bera mebaga emeseiseifa. Beda rusnok rimeg 
moc ogugur eteb fogora mah emet mar nomnaga 
ongga angh gu mebaga fogora eribseb. Noba Allah 
tein emes mah eteb gij mebif jera mar nomnaga 
ongga angh gij mebif onjoros mar insa koma 
nomnaga eribseb ojgomu. 

11 Ofa omotunggom mar erek insa koma si, jefeda 
iwa ita mar rot idou ongga ebsi komowa ojgomu. 

12 Iwa ita mar erek koma askesi yug moroju joug 
mona ongga Allah oncunc rot jeskaseda Yesus Kristus 
omoksons en rot ebeirens. Jeska gij mona insa koma 
bera mah emet mebaga jera mar nomnaga ongga 
angh gu mebaga jera mebif fogora eribseb ojgomu. 

13 Frek koma tina, mimif mudou ot rot oida Allah 
omotunggom mebaga jera mebif ongga efeinah deika 
si. Jeska Ofa anggen rot mar erek koma sis fob. 
Jeska rusnok ongga rerin rudou ongga ebsi komowa 
bera rimeker jah suma si. 

1^ Erek koma jefeda, edohuji ongga dudou okora 
rot, jeska iwa yug moroju rot mar insa koma 
nomnaga, beda iwa tein ireni rot ahais jeskaseda gij 
mona ongga Tuhan Yesus ek iwa, beda idou erek 
ebsi komowa ojgomu. Ita mar erek koma jeskaseda 
rusnok runocunc iwa rot yeyin mar ongga oska 
egema tein jinaga guru. Noba ita idou ongga eskeira 
mejerema ojgomu. 

15 Noba iwa idou ejginaga rot oida, mifmin Tuhan 
oin keingg odou efesi rot rusnok jeska Ofa odou os 
oskotu rusnok jeska rerin mar ongga oska ros. Noba 
Paulus tein, ongga mudou okora rot, bera onggu mar 

osok gij mona ongga Yesus omoksons en. Noba ofa 
ogu mar koma rot odou ongga efesis eteb ongga ofa 
ensma jeska Allah fob. 

16 Ofa ogu efen surat nomnaga rot odou ongga 
efesis eteb erek koma. Noba surat-surat koma bera 
efen mar ofoka egens egens ongga okum rot rusnok 
rudou ebriyi gij. Jefeda rusnok enjgineg ongga rudou 
osumsumu noba ongga risiri gij mar ongga oska bera 
ragot rot surat-surat insa koma efen ofou ongga erek 
toga jeska mar ongga Paulus anggot rot. Rua rita 
mar erek koma rot Mar Efeyi Ebsi tein efen ofou. 
Jefeda koma erek rua rufra mar ongga okum jeska 
Allah keingg risinsa ojgomu. 

17 Edohuji ongga dudou okora rot, iwa ijginaga 
fob oida mar ongga Guru-Guru ebireira insa koma 
ranggot rot bera erek oska eteb fob. Jefeda iwa yut 
joug idou efesi rot ahais. Rua koma runororu hukum 
egema tein guru. Jefeda iwa ita idou ahais jeskaseda 
mar ongga rua runtunggom bera onorokrusa iwa 
fogora imororu rerin mar ongga oska insa koma tein 
guru. Jeska erek iwa iroru rerin mar insa koma, beda 
iwa imesiri jeska mar koma ongga iwa inroru rot 
tenten ebeibeyaif si. 

18 Iwa ineita mar erek Guru-Guru ebireira insa koma 
guru, tina iwa ita mar ongga oufamofa jeskaseda 
mifmin Tuhan Yesus Kristus, ongga onskotu mimif, 
bera eita efen odou ongga eskeiramera rot iwa 
ojgomuja. Mimif mudou os jeskaseda rusnok 
nomnaga rufra Yesus Kristus efen ofoka erek aksa 
eteb ebeibeyaif noba gij mona ongga ah aibin tein 
ojgomuja. Ainsoma. 


1 Yohanes 


1 1 Didif dugu surat egens kef gu iwa osok gij 
Ofa ongga enofoguma gij mona ongga Allah 
onotunggom mar egema tein enesi. Ofa koma bera 
Yesus Kristus. Noba memef bera meg efen oga 

ni, memef mek Ofa gu mesinsa meiteij ni, memef 
meyajga joug Ofa ni, memef tein mahtec Ofa efen 
efaga ni. Ofa bera ongga oncunc gu memef rot 
teinefa rusnok risma eiteij ah ongga efeinah tein. 

? Noba Allah bera oncunc gu memef rot oida Ofa 
koma bera ongga eita eiteij ah ongga efeinah gu 
rusnok. Jefeda memef magot rot tenten noba mefesij 
tein gu iwa oida memef mek Ofa ongga efena ebah 
rot ah aibin fob. Sis fob bera Ofa eker jera efen meka 
Allah noba Allah bera ongga oncunc Ofa gu memef 
tein. 

3 Memef mefesij rot oga ongga oufamofa insa koma 
osok gij Ofa ongga memef mek gu meiteij noba meg 
rot efen oga tein fob. Memef motunggom mar erek 
koma jeskaseda iwa tein ita idou ongga egens jera 
memef rot. Noba mimif nomnaga bera mirek egens 
jera mifmin mika Allah jera Ofa efen efesa Yesus 
Kristus. 

^ Memef mogu mar kef jeskaseda mimif nomnaga 
mita mudou ongga efaga ouka eteb rot ojgomu. 

? Memef magot rot tenten osok gij mar ongga 
memef meg Yesus Kristus anggot rot sis fob. Mar 
insa koma bera erek kef oida, Allah bera erek eisa 
egigir ojgomu, noba motkobah egema tein enah gij 
Ofa efen odou efesi jinaga guru. 

6 Erek mimif magot rot oida mudou bera egens 
jera Allah fob, tina mimif mita mar ongga oska erek 
rusnok ongga ringker gij motkobah ros, beda koma 
orocunc rot oida mimif mucuwei mar ojgomu, noba 
munororu mar ongga tenten enesi. 

7 Tina erek mimif mita mar ongga oufamofa ojgomu, 
beda koma orocunc rot oida mimif miker gij eisa fob, 
erek Ofa eker gij eisa. Beda mifmin mudou eja erek 
egens jera Ofa fob. Noba oisouska efen efesa Yesus 
ogufu ongga eya tumu mega salib fob bera Ofa 
onsuna rot mifmin mar ongga oska nomnaga jeska 
mudou efesi fob. 

8 Erek mimif magot oida mineita mar ongga oska 
egema tein jinaga enesi, beda koma erek mimif 
mucuwei mar gu misinsa ojgomu ros. Noba Allah efen 
oga ongga tenten bera enah gij mudou efesi enesi. 

? Tina erek mimif mimeesa joug rot mifmin mar 
ongga oska, beda Allah omosuna rot mar ongga oska 
insa koma jeska mudou efesi si. Beda Ofa emeita 
odou ongga ebsi komowa gu mimif fogora mifmin 
mar ongga oska insa koma enah deika guru fob. 
Jeska Ofa omotunggom mar nomnaga ongga Ofa 
anggen rot erek insa koma sis fob si. 

10 Allah anggot rot oida rusnok nomnaga bera rita 
mar ongga oska fob. Tina erek mimif magot oida 
mineita mar ongga oska egema tein enesi, beda 
koma erek mimif magot oida Allah ocuwei mar 
ojgomu. Noba koma tein erek mimif mungkoja rot 
Ofa efen oga tein fob. 

2 1 Edohuji ongga dudou okora rot, didif dugu 
surat egens kef gu iwa ongga erek dedin edeser 

jeskaseda iwa ineita mar ongga oska guru. Tina erek 

rineya jeska iwa ongga rita mar ongga oska, beda 

mifmin osnok egens ongga onot deismos nou mimif 
skoita Allah. Ofa bera Yesus Kristus ongga efen mar 
ongga oska oskiyai tein guru. 

? Ofa aha esinsa gu rusnok ongga rufogog fogora 
agos nou mifmin mar ongga oska nomnaga fob. Ofa 
ontunggom mar koma jeskaseda Allah onofra okum 
keingg mimif rot guru. Noba Ofa onotunggom mar 
insa koma nou mimif ojgomu guru, tina Ofa agos nou 
rusnok monuh nomnaga tein rerin mar ongga oska. 

3 Erek mudou ororu mar ongga Allah anggot rot, 
beda koma bera ongga orocunc rot oida mimif 
mijginaga Ofa rot tenten fob. 

^Noba idu ongga agot oida ofa ejginaga Allah rot 
tenten fob, tina ofa onororu mar ongga Ofa anggot 
rot insa koma guru, beda ofa ocuwei mar ojgomu. 
Noba koma tein erek ofa okoja Allah oga ongga 
tenten tein. 

? Tina idu ongga omororu mar ongga Allah anggot 
rot, beda ofa efen odou ongga okora eteb rot Allah 
jeni erek Allah odou okora eteb rot mimif tein. Mar 
koma bera omorocunc rot oida mifmin mudou egens 
jera Ofa fob. 

6 Noba idu ongga agot oida ofa efen odou egens 
jera Allah, beda ofa eita mar erek Yesus Kristus eita 
ojgomu gij mona ongga Ofa engker gu mebif ros. 

7 Edohuji ongga dudou okora rot, didif dugu surat 
egens kef osok gij mar egens ongga Allah anggot 
rot sis fob. Noba mar ongga dinagot insa kef bera 
enerek mar ongga efeinah guru. Tina didif dumftuftu 
iwa rot mar insa koma sis fob. Jeska iwa ingg rot mar 
insa koma sis mona ongga iwa imororu Yesus Kristus 
erek efeinah ros. 

8 Tina mar insa koma bera erek mar ongga efeinah 
tein. Jeska ebeibeyaif iwa idou omokorema rot tenten 
erek Yesus Kristus odou okora rot iwa gij mona ongga 
Ofa engker gu mebif ros. Koma tenten ojgomu, jeska 
erek mimif mita mar koma erek Yesus eita sis fob, 
beda motkobah ongga angh gij mudou efesi bera 
eseiseifa ojgomu. Noba mimif misma eiteij ah ongga 
efeinah ongga erek eisa egigir. 

? Erek osnok egens agot oida ofa eita mar ongga 
ongkoska ojgomu, tina ofa odou oska rot efen mohuj 
ongga Kristen tein, beda koma orocunc rot oida ofa 
engker gij motkobah ros, noba onoira gij eisa tein 
enesi. 

10 Tina erek osnok egens odou okora rot efen 
mohuj ongga Kristen fob, beda ofa koma bera oira 
gij eisa fob. Noba mar egema tein onotunggom ofa 
jeskaseda esiri gij mar ongga oska jinaga guru. 

11 Erek koma tina, erek osnok egens efen odou 
ongga oska rot efen mohujir ongga Kristen, beda 
ofa bera erek rusnok ongga ringker gij motkobah 
ros, jeska ofa otunggom mar ongga oska ojgomu 
ros. Noba jeska ofa engker gij motkobah ros, beda 
ofa enejginaga rot oida efen odou ongga osumsumu 
guru. Ofa enejginaga rot oida ofa emesma okum 
eteb rot efen mar ongga oska insa koma tein guru. 

1? Didif dunogu surat egens kef gu iwa ongga erek 
iforoker ros, jeska Allah onsuna rot yeyin mar ongga 
oska jeska idou efesi fob. Ofa ontunggom mar erek 
koma oisouska Yesus Kristus ongga anggos nou iwa 
sis fob. 

13 Noba didif dunogu surat egens kef gu iwa ongga 
erek runa ofos fob, jeska iwa bera ijginaga rot Yesus 
Kristus ongga eker morototuma jera Allah gij mona 

ongga Allah onotunggom mebif enesi. Noba didif 
dunogu surat egens kef gu iwa ongga erek iforoker 
ros, jeska iwa bera inesiri gu Bilis deika guru, tina 
ebeibeyaif iwa yut rot ahais ojgomuja. Noba didif 
dunogu surat egens kef gu iwa nomnaga ongga erek 
dedin edeser, jeska iwa ijginaga rot mifmin mika 
Allah fob. 

1^ Noba didif dunogu surat egens kef gu iwa ongga 
erek runa ofos fob, jeska iwa bera ijginaga rot Yesus 
Kristus ongga engker morototuma jera Allah sis mona 
ongga Allah onotunggom mebif enesi tein. Noba didif 
dunogu surat egens kef gu iwa ongga erek iforoker 
ros, jeska iwa bera iroru Allah oga ongga angh gij 
idou efesi rot ahais ojgomuja, noba jeska iwa inesiri 
gu Bilis deika guru. 

15 Iwa inofra mar ongga rusnok mebif rufra erek 
oufamofa guru. Noba idou onosos rot mar ongga 
rusnok mebif rudou osos rot guru. Erek koma tein, 
erek osnok egens ongga ofra mar ongga mebif efen 
insa koma erek oufamofa, beda ofa onofra Allah 
ofoka erek oufamofa guru. 

16 Jeska mar insa koma bera ofogog noba en jeska 
rusnok mebif ojgomu. Noba mar ofogog ongga 
rusnok rudou eftirir keingg ni, mar ongga rua rik gu 
riteij fogora rudou osos rot ni, mar ongga rua rufra 
risinsa rufoka erek aksa rot ni, mar koma nomnaga 
bera enen jeska mika Allah guru. Tina mar koma bera 
en jeska rusnok mebif ongga rufogog ojgomu. 

17 Noba rusnok mebif jera mar nomnaga ongga 
rudou eftirir keingg bera emeseiseifa si. Tina osnok 
egens ongga ororu mar ongga Allah ondou os rot 
ojgomu bera emesma eiteij ah ongga ah aibin si. 

18 Edohuji ongga dudou okora rot erek dedin edeser, 
mona ongga enja ejgwaga bera enesaga doida fob. 
Noba iwa ingg fob rot oida gij mona insa koma bera 
osnok egens ongga ofogog doska emen. Ofa bera 
ongga eretei rot Yesus Kristus. Noba ebeibeyaif tein 
rusnok ofoukou ongga riretei rot Yesus Kristus erek 
osnok egens insa koma bera rin fob. Erek koma 
jefeda mimif mijginaga rot oida mona ongga enja 
ejgwaga bera enesaga doida fob. 

1? Rusnok rufoukou insa koma rimekebema jeska 
mimif jeska rudou enerek egens jera mimif deika 
guru. Erek rua bera Kristen ongga ruroru mar 
ongga tenten ojgomu, beda rua rimeker erek egens 
morototuma jera mimif ojgomuja si. Tina rua rineita 
erek koma guri. Noba rua rudou os rimekebema 
ojgomu. Jefeda rusnok nomnaga rijginaga rot oida 
rua rinerek egens jera mimif deika guru. 

20 Tina iwa bera inerek rusnok insa koma guru. 
Jeska iwa insma owesa efek jeska Efena Ebsi Allah 
fob. Jefeda iwa ijginaga rot mar meidu ongga erek 
tenten ojgomu. 

21 Noba didif dugu surat egens kef gu iwa jeska iwa 
ijginaga rot oida Allah efen oga bera erek tenten 
ojgomu. Noba iwa tein ijginaga rot oida mar ongga 
rusnok enjgineg rucuwei mar gij bera enen jeska 
Allah efen oga ongga tenten jinaga guru. 

22 Erek koma tein, rusnok ongga ranggot oida Yesus 
bera enerek Kristus koma ongga omosuwa mimif 
jeska mifmin mar okum guru, beda rua bera ongga 
rucuwei mar ekirsa jeska rusnok nomnaga. Rua bera 
ongga rukoja Yesus Kristus erek Allah efen efesa jera 
mifmin mika Allah. 

23 Jeska erek osnok egens okoja Yesus erek Allah 
efen efesa ojgomu, beda koma erek ofa okoja rot 
Allah tein. Tina erek osnok egens agot oida Yesus 
bera Allah efen efesa, beda ofa tein efen odou ongga 
egens jera Allah fob. 

24 Jefeda iwa iroru Allah oga insa koma ongga iwa 
ingg rot gij mona ongga iwa inroru Yesus Kristus fob 
ojgomu. Iwa ita mar erek koma, beda idou emeja 
erek egens jera Yesus ongga Allah efen efesa, jera 
Ofa efen meka Allah tein si. 

25 Noba mar ongga Ofa anggen rot gu mimif sis fob 
bera oida Ofa emeita eiteij ah gu mimif ongga ah 
aibin ojgomuja si. 

26 Mar kef ongga didif dunogu gu iwa bera osok 
gij rusnok ongga rudou os rurokrusa iwa jeskaseda 
inororu Allah oga ongga tenten deika guru. 

27 Tina Efena Ebsi Allah, ongga iwa insma jeska 
Yesus Kristus fob, bera engker gij idou efesi ros. 
Jefeda iwa inocosu rot oida rusnok enjgineg ruftuftu 
iwa deika guru. Jeska Efena Ebsi Allah bera ongga 
oftuftu iwa osok gij mar insa koma nomnaga. Noba 
mar ongga Ofa oftuftu gu iwa bera erek tenten 
ojgomu. Ofa onocuwei mar jinaga guru. Jefeda iwa 
ita idou egens jera Yesus Kristus noba iroru mar 
koma ongga Efena Ebsi Allah omftuftu gu iwa sis fob 
ojgomuja. 

28 Edohuji ongga dudou okora rot erek dedin edeser, 
iwa ita idou egens jera Yesus Kristus ojgomuja. Iwa 
ita mar erek koma jeskaseda gij mona ongga Ofa 
ongksons en fob, beda yeyin idou erek ahais ros 
noba mojenen iwa rot gij mona insa koma tein guru. 

29 Noba iwa ijginaga rot oida mar nomnaga ongga 
Allah ontunggom fob bera erek oufamofa ojgomu. 

Jefeda erek osnok egens ontunggom mar ongga 
oufamofa ojgomu, beda ofa enja erek Allah efen 
efesa fob. 

1 Mifmin mudou oubsaha jeska Allah odou okora 

eteb rot mimif fogora Ofa oncunc mimif erek efen 
efeser fob. Noba koma erek tenten ojgomu. Tina 
rusnok mebif bera rudou enebriyi gij mar koma guru, 
jeska rua rinejginaga rot Allah enesi. 

? Edohuji ongga dudou okora rot, ainsa kef mimif 
bera erek Allah efen efeser. Tina gij mona ongga 
emen bera minejginaga rot oida mijerek teinefa 
enesi. Erek koma tina mimif mijginaga rot oida gij 
mona ongga Yesus ongksons en fob, beda mimif 
mimesma mifaga ongga morototuma erek Ofa tein 
efen efaga si. Jeska gij mona insa koma bera mimek 
Ofa rot koisoisa. 

3 Jefeda rusnok nomnaga ongga ruisum gij Ofa 
rot mar insa koma bera rimeita rudou ongga ebsi 
komowa morototuma erek Ofa efen odou ongga ebsi 
komowa. 

^Tina erek osnok egens eita mar ongga oska, beda 
koma erek ofa engkirsa rot Allah efen hukum tein 
fob. Jeska mar ongga rusnok rutunggom ongga 
ekirsa rot hukum Allah, koma bera erek mar ongga 
oska ojgomu. 

? Noba iwa ijginaga rot oida sis fob bera Yesus en 
jeskaseda osuna mar ongga oska jeska rusnok rudou 
efesi. Noba iwa tein ijginaga rot oida Ofa esinsa 
eneita mar ongga oska egema tein jinaga guru. 

6 Jefeda rusnok ongga rita rudou egens jera Yesus 
fob bera runororu mar ongga oska deika guru. Tina 
rusnok ongga ruroru mar ongga oska ojgomuja 
bera rudou enejginaga rot Yesus enesi. Noba rudou 

enebriyi gij mar ongga Ofa ontunggom tein jinaga 
guru. 

7 Erek koma jefeda, edohuji ongga dudou okora 
rot erek dedin edeser, yut joug idou efesi rot ahais 
jeskaseda rusnok runorokrusa iwa fogora itunggom 
mar ongga oska guru. Jeska rusnok ongga rita mar 
ongga erek oufamofa bera risma rudou ongga ebsi 
komowa morototuma erek Yesus efen odou ongga 
ebsi komowa. 

8 Tina rusnok ongga rita mar ongga oska ojgomuja 
bera rirek Bilis ojgomu. Jeska Bilis eita mar ongga 
oska ojgomuja gij mona ongga Allah otunggom mebif 
onjoros deisef tein. Noba Allah efen efesa bera en 
gu mebif jeskaseda ohoda rot Bilis efen mar ongga 
ofogog nomnaga ojgomu. 

? Erek koma tein, idu ongga Allah enjeka erek efen 
efesa fob bera eneita mar ongga oska ojgomuja deika 
guru. Tina ofa odou os eita mar ongga oufamofa 
ojgomu. Jeska ebeibeyaif ofa bera erek Allah efen 
efesa fob. 

10 Noba idu ongga eita mar ongga oska ojgomuja, 
erek odou onokora rot efen mohujir ongga Kristen 
guru, beda ofa koma bera enerek Allah efen efesa 
jinaga guru. Mar insa koma bera ongga orocunc rot 
oida idu ongga erek Allah efen efeser jera idu ongga 
erek Bilis efen efeser. 

11 Gij mona ongga iwa inroru Yesus Kristus bera iwa 
ingg rot oida mimif mita mudou ongga omokorema 
ojgomu. 

12 Noba ongga ofoufem eteb bera mineita mar erek 
osnok egens ongga ofoka Kain eita sis eteb fob guru. 
Ofa bera Adam efen efesa ongga ororu Bilis ojgomu. 
Ofa odou ejisei rot efen mokosa jeska mokosa eita 

mar ongga oufamofa ojgomu, noba ofa eita mar 
ongga ofogog ojgomu. Noba Allah odou eskeira 
ekirsa rot ofa efen mokosa. Jefeda ofa agob efen 
mokosa insa koma rot. 

13 Erek koma tein, edohuji, erek rusnok mebif rudou 
oska rot iwa, tina idou onoubsaha rot koma guru. 

14 Jeska gij mona ongga mimif munororu Yesus 
enesi, beda mimif tein mirek rusnok ongga rimagos 
noba rimeja jah mahmei meren ojgomu. Tina jeska 
mimif muroru Yesus fob, jefeda ebeibeyaif bera mimif 
mimesma eiteij ah ongga efeinah noba ah aibin si. 
Mimif mijginaga rot erek koma jeska mudou okora 
rot mifmin muhujir ongga Kristen ojgomuja. Tina idu 
ongga odou onokora rot efen mohujir ongga Kristen 
guru bera enesma eiteij ah ongga efeinah guru. 

15 Jeska rusnok ongga rudou oska rot rerin ruhujir 
ongga Kristen bera rirek rusnok ongga ragob rusnok 
enjgineg ojgomu. Noba iwa tein ijginaga rot oida 
Allah eneita eiteij ah ongga ah aibin gu rusnok ongga 
rutunggom mar ongga oska erek insa koma guru. 

16 Erek koma tina, Yesus oncunc gu mimif fob rot 
teinefa mimif mita mudou ongga omokorema rot 
tenten ojgomu. Jeska Ofa agos tumu mega salib 
jeskaseda oskotu mimif jeska mifmin mar ongga 
oska. Noba oisouska koma bera mimif mijginaga rot 
teinefa mimif mita mudou ongga okora rot mifmin 
muhujir. Jefeda mimif tein misejah mudou efesi rot 
mifmin muhujir ongga Kristen fogora mufij rua rot 
meidu meidu ojgomuja onjoros erek magos nou rua 
tein ojgomu. 

17 Erek osnok egens efen mareibra ofoukou, beda 
ofa ocunc odou ongga okora rot efen mohuj egens 
ongga ofojingki koma fogora ofij ofa ojgomu. Tina 

erek ofa onofij efen mohuj egens koma ongga 
ofojingki guru, beda koma orocunc rot oida ofa odou 
onokora rot Allah erek tenten enesi. 

18 Edohuji ongga dudou okora rot erek dedin 
edeser, mimif minagot rot oida mudou okora rot 
mifmin muhujir ongga Kristen ojgomu guru. Tina 
ongga oufamofa bera mimif murocunc rot mar insa 
koma rot tenten fogora mufij rua rot mar ongga 
rucosu rot tein. 

1? Frek koma jefeda erek mimif mufij mifmin 
muhujir ongga Kristen, beda mimif mijginaga rot 
tenten oida mimif muroru Allah oga rot tenten fob. 
Jefeda mifmin mudou enemeesa rot Allah guru. Jeska 
Ofa odou eskeira rot mimif fob. 

20 Koma tenten, jeska erek mudou ah keingg 
rot mar ongga oska ongga mimif mutunggom sis 
fob, beda mudou efeneinei rot ojgomu. Tina Allah 
ejginaga rot mar insa koma nomnaga tein. Noba 
oisouska efen owesa efek bera Ofa onsuna rot mar 
insa koma fogora odou eskeira rot mimif ojgomu. 

21 Edohuji ongga dudou okora rot, enadaij nou 
mudou efeneinei rot mar ongga oska insa koma 
deika guru, jeska Allah onsuna rot mar ongga oska 
insa koma jeska mudou efesi fob. Jefeda ebeibeyaif 
mimif mijginaga rot tenten oida Allah odou eskeira 
rot mimif ojgomu fob. 

22 Jeska ebeibeyaif mimif muroru mar ongga Ofa 
anggot rot noba mutunggom mar ongga ereita Ofa 
efen odou ongga eskeira rot ojgomu. Jefeda erek 
mimif mirejgei mar jeska Ofa, beda Ofa emeita mar 
koma gu mimif si. 

23 Noba mar ongga Ofa anggot rot insa koma bera 
erek kef oida, "Mudou ororu Yesus Kristus ongga Ofa 


1 Yohanes 3-4 1193 


efen efesa ojgomu, noba mudou omokorema erek 
Yesus anggot rot sis fob." 

24 Beda idu ongga otunggom mar ongga Allah 
anggot rot bera efen odou erek egens jera Ofa. Noba 
Allah tein odou erek egens jera ofa. Noba mimif 
mijginaga rot oida Ofa efen odou erek egens jera 
mimif oisouska Efena Ebsi ongga Ofa obk jeskaseda 
engker gij mudou efesi. 

4 1 Edohuji ongga dudou okora rot, ongga tenten 
bera iwa inororu mar nomnaga ongga rusnok 
ruftuftu gu iwa osok gij Allah oga rot ebeirens guru. 
Tina iwa isujohu rot koisoisa osok gij mar koma 
sismeni fog jeskaseda iwa ijginaga rot tenten oida 
mar koma bera en oisouska Efena Ebsi Allah ei 
era gurei. Jeska rusnok rufoukou ongga rinja rejrej 
monuh ofoukou noba ruftuftu rot mar ongga tenten 
guru. Noba rua tein rucuwei mar rot oida mar ongga 
rumftuftu insa koma bera en jeska Allah ojgomu, tina 
guru. 

? Rusnok ongga ruftuftu rot mar ongga tenten 
osok gij Allah oga bera ragot tein oida Yesus Kristus 
en jeska Allah gu mebif, noba Ofa efen efaga 
morototuma erek rusnok rerin rifaga tein. Koma 
orocunc rot oida mar ongga rusnok ruftuftu bera en 
jeska Allah era gurei. 

3Tina erek rusnok ruftuftu oida Yesus enen gu 
mebif rot efen efaga guru, beda mar ongga rua 
ruftuftu enen jeska Allah jinaga guru. Rusnok ongga 
rita mar erek koma bera erek osnok egens koma 
ongga ok eretei rot Yesus Kristus. Iwa ig rot fob oida 
ofa koma emen. Noba rusnok ongga rita mar erek 
ofa bera rin fob. 

^Erek koma tina, edohuji ongga dudou okora rot, 
iwa bera rusnok ongga Allah efen fob. Noba iwa 
inesiri gu rusnok insa koma guru. Jeska owesa efek 
ongga iwa insma jeska Allah bera ekirsa jeska owesa 
efek ongga rusnok insa koma rinsma jeska Bilis. 

? Erek koma jeska rusnok ongga ruftuftu mar ongga 
oska insa koma bera erek rusnok mebif efen ojgomu. 
Noba rua ruftuftu mar oisouska meidu ongga rusnok 
mebif runsujohu rot ojgomu. Noba rusnok enjgineg 
rudou os rig rot mar ongga rua ruftuftu ojgomu. 

6 Tina memef bera moftuftu mar ongga en jeska 
Allah. Noba rusnok ongga ruroru Allah rot tenten bera 
ruroun mar ongga memef moftuftu. Noba rusnok 
ongga runororu Allah rot tenten guru bera runoroun 
mar ongga memef moftuftu rot guru. Mar insa koma 
bera ongga orocunc rot oida mar ongga rusnok 
ruftuftu bera erek tenten era erek oska ojgomu. 

7 Edohuji ongga dudou okora rot, ongga oufamofa 
bera mimif mudou omokorema ojgomuja. Jeska Allah 
eita owesa efek gu mimif jeskaseda mudou okora 
rot rusnok. Noba idu ongga odou okora rot rusnok 
enjgineg, beda ofa bera ongga erek Allah efen efesa. 
Noba ofa tein ejginaga rot Allah erek tenten fob. 

8 Tina idu ongga odou onokora rot rusnok enjgineg 
guru, beda ofa tein enejginaga rot Allah enesi. Jeska 
mar nomnaga ongga Allah ontunggom bera oisouska 
odou ongga okora rot rusnok. 

? Noba Ofa obk efen efesa ongga egensmes gu 
mebif jeskaseda agos nou mimif. Beda oisouska 
koma bera mimif misma eiteij ah ongga ah aibin. 
Noba oisouska mar insa koma bera Allah oncunc gu 
mimif oida Ofa odou okora eteb rot mimif. 

10 Allah onobk efen efesa skoita mimif jeska mimif 
mudou okora rot Ofa guru. Tina Ofa orocunc rot oida 
odou okora eteb rot mimif oisouska efen efesa ongga 
Ofa obk jeskaseda aha esinsa efaga nou mifmin mar 
ongga oska. Jefeda Allah onofra mar okum keingg 
mimif rot mifmin mar ongga oska insa koma deika 
guru. 

11 Erek koma jefeda, edohuji ongga dudou okora 
rot, jeska Allah odou okora rot mimif erek koma, 
jefeda mimif tein mudou omokorema ojgomuja. 

1? Rusnok egema tein rinek Allah gu riteij enesi. 
Tina erek mifmin mudou omokorema, beda Allah 
emeja erek egens jera mimif ojgomuja. Noba mifmin 
mudou okora rot rusnok erek Ofa odou okora rot 
rusnok tein ojgomu. 

13 Jeska mimif mijginaga rot oida Efena Ebsi ongga 
Ofa eita gu mimif bera orocunc rot oida mudou erek 
egens jera Ofa fob. 

1^Noba memef mek gu meiteij jera magot rot 
gu rusnok tein oida mika Allah ombk efen efesa 
jeskaseda oskotu rusnok nomnaga jeska rerin mar 
ongga oska fob. 

15 Jefeda idu ongga agot oida Yesus Kristus bera 
Allah efen Efesa, beda ofa bera efen odou ongga 
egens jera Allah fob. 

16 Erek koma tein, mimif mijginaga rot tenten oida 
Allah odou okora rot mimif. Jeska Ofa efen odou 
ongga okora rot rusnok ojgomuja. Noba idu ongga 
odou okora rot rusnok enjgineg ojgomuja, beda ofa 
efen odou ongga egens jera Allah tein. 

17 Beda oisouska mudou ongga okora rot rusnok 
erek Allah odou okora rot rusnok bera mimif 
minemeesa rot mona ongga enja ejgwaga jinaga 

guru. Gij mona insa koma bera Ofa omoga ojga rot 
rusnok nomnaga rerin rita mar. Mimif minemeesa rot 
mona insa koma guru, jeska mimif mita mar ongga 
oufamofa gij miteij ah insa kef morototuma erek 
Yesus Kristus eita gij efen eiteij ah sis fob. 

18 Noba rua ongga rudou okora rot rusnok erek 
Allah bera rinemeesa rot mona ongga rua runjot 
jah Allah odou guru. Erek koma jeska rusnok ongga 
rudou okora rot rusnok enjgineg erek insa koma 
bera risma rudou ongga enemeesa oskiyai tein guru. 
Jeska erek rusnok rimeesa, beda koma orocunc rot 
oida rua rijginaga rot mar okum ongga emen skoita 
rua ojgomu. Noba rusnok ongga rimeesa rot Allah 
bera erek rusnok ongga rudou onokora rot rusnok 
enjgineg erek Allah odou okora rot rusnok enesi. 

1? Mimif mudou okora rot Allah noba mudou okora 
rot rusnok enjgineg jeska sismeni bera Allah odou 
okora rot mimif. 

20 Noba idu ongga agot oida ofa odou okora rot 
Allah, tina ofa tein efen odou ongga oska skoita efen 
mohuj ongga Kristen, beda ofa ocuwei mar ojgomu. 
Jeska erek osnok egens efen odou oska rot efen 
mohuj Kristen ongga ofa ek gu eiteij, beda ofa odou 
onokora rot Allah ongga ofa enek gu eiteij tein guru. 

21 Noba Allah anggot rot gu mimif erek kef oida, 
"Idu ongga odou okora rot Ofa, beda ofa tein odou 
okora rot efen mohuj ongga Kristen ojgomu." 

1 [du ongga odou ororu rot oida Yesus bera 
5 Kristus ongga Allah omobk fob, beda ofa tein bera 
erek Allah efen efesa. Noba ofa koma odou okora rot 
mifmin mika Allah tein. Beda ofa odou okora rot efen 
mohujir ongga Kristen tein. Jeska mohujir insa koma 
tein bera erek Allah efen efeser. 

? Noba erek mudou okora rot mifmin muhujir, beda 
oisouska mar koma bera mimif mijginaga rot oida 
mudou okora rot Allah tein fob. Noba mimif muroru 
mar ongga Ofa anggot rot ojgomuja. 

3 Koma tein bera ongga orocunc rot oida mudou 
okora rot Allah erek tenten fob. Noba mimif muroru 
mar insa koma ongga Ofa anggot rot ojgomu. 

^ Jefeda mimif mijginaga rot tenten fob oida rua 
ongga Allah enjeka erek efen efeser bera rut joug 
rudou efesi rot ahais jeska mar ongga oska ojgomuja. 
Jeska oisouska mudou efesi ongga ororu rot tenten 
oida Yesus Kristus bera Allah efen efesa, beda 
minesiri gij mar ongga oska deika guru. 

? Jeska rusnok ongga rudou ororu rot oida Yesus 
Kristus bera Allah efen efesa, beda rua koma bera 
rinesiri gij mar ongga oska gij mebif jinaga deika 
guru. 

? Yesus Kristus bera Allah efen efesa ongga Ofa 
ombk gu mebif. Ofa en gu mebif jeskaseda eita baptis 
gu rusnok. Noba Ofa en jeskaseda efen ogufu eya 
tumu mega salib nou mifmin mar ongga oska tein. 
Koma bera, Ofa enen jeskaseda eita baptis ojgomu 
guru. Tina Ofa en jeskaseda efen ogufu eya tumu 
mega salib nou mifmin mar ongga oska tein. Noba 
Efena Ebsi Allah bera onocunc gij rusnok rudou efesi 
rot oida mar insa koma bera tenten. Jeska Efena Ebsi 
Allah bera agot rot mar ongga tenten ojgomu. 

7 Jefeda mar orgomu kef bera orocunc rot gu mimif 
oida Yesus erek Kristus ongga Allah omobk. 

? Mar ongga egens insa koma bera, Efena Ebsi Allah 
ongga angh gij mudou efesi fob. Noba mar ongga 
egeka insa koma bera, Allah anggot rot erek mar 
koma gij mona ongga Yesus eita baptis gij mei. Noba 

mar ongga orgomu bera, rusnok ragot rot erek koma 
gij mona ongga rusnok enjgineg runtob Yesus efaga 
tumu mega salib fogora efen ogufu eya. Noba mar 
ongga orgomu insa koma bera orocunc rot mar ofoka 
egens ojgomu. Koma orocunc rot oida Yesus Kristus 
bera Allah efen efesa. 

? Giskini mudou ororu mar ongga rusnok ranggot 
rot. Tina mifmin mudou ororu mar ongga Allah 
anggot rot erek ekirsa ojgomu. Jeska Ofa anggot 
rot tenten osok gij Yesus Kristus oida Ofa bera efen 
efesa. 

10 Jefeda idu ongga odou ororu rot oida Yesus 
Kristus bera Allah efen efesa, beda ofa ejginaga gij 
odou efesi rot oida mar ongga Allah anggot rot insa 
koma bera tenten ojgomu. Tina idu ongga onororu 
mar ongga Allah anggot rot insa koma guru, beda 
koma erek ofa osujohu oida Allah ocuwei mar rot 
ojgomu. Jeska ofa odou onororu mar ongga Allah 
anggot rot insa koma osok gij efen efesa Yesus 
Kristus rot tenten guru. 

11 Noba mar ongga Allah anggot gu mimif bera 
erek kef oida, "Mimif misma eiteij ah ongga ah aibin 
oisouska Ofa efen efesa Yesus Kristus ongga mudou 
ororu fob." 

12 Noba idu ongga eita odou egens jera Allah efen 
efesa, beda ofa emesma eiteij ah ongga ah aibin 
si. Tina idu ongga okoja Allah efen efesa, beda ofa 
enesma eiteij ah ongga ah aibin jinaga guru. 

13 Didif Yohanes, dunogu surat egens kef gu iwa 
ongga iroru Yesus Kristus ongga Allah efen efesa 
jeskaseda iwa ijginaga rot oida Allah emeita eiteij ah 
ongga ah aibin gu iwa si. 

1^ Erek koma tein, mimif minemeesa rot Ofa guru, 
tina mimif mum miteij rot mar gu Ofa ojgomu. Jeska 
erek mimif mum miteij gu Ofa rot mar ororu jeni Ofa 
odou ejginaga rot, beda Ofa emeg muga rot mar insa 
koma si. 

15 Noba jeska Ofa emeg muga rot mar insa koma, 
beda Ofa tein emeita mar insa koma rot koisoisa gu 
mimif si. 

16 Erek yeyin ihujir ongga runtunggom mar ongga 
oska, beda iwa yum iteij nou rua ojgomu. Iwa yum 
iteij erek koma jeskaseda rua rimekikif jeska rerin 
mar ongga oska insa koma, beda Allah emeita eiteij 
ongga efeinah gu rua si. Tina erek rua rutunggom 
mar egens ongga oska eteb ahah Allah eiteij, beda 
Ofa onosuna rot mar egens koma jeska rudou efesi 
jinaga guru. Jefeda iwa inom iteij nou rusnok ongga 
rutunggom mar egens koma guru. Jeska Allah emeij 
rua gij mahmei meren rot mar insa koma si. 

17 Jeska Ofa odou eneskeira rot mar ongga oska 
egema tein ongga rusnok rutunggom jinaga guru. 
Tina rot mar ongga oska egema bera Ofa onobk 
rusnok gu mahmei meren nou mona ongga ah aibin 
guru. 

18 Mimif mijginaga rot oida rusnok ongga Allah 
oroun erek efen efeser bera rineita mar ongga oska 
ojgomuja deika guru. Erek koma tein Allah omot joug 
rua jeska mar ongga ofogog. Noba Bilis enesma rua 
jeska Ofa jinaga guru. 

1? Mimif mijginaga rot oida mimif bera erek Ofa efen 
efeser. Noba mimif tein mijginaga rot oida Bilis bera 
ongga ofoka ereij keingg rusnok nomnaga ongga 
rutunggom mar ongga oska ojgomuja. 

20 Erek koma tein mimif mijginaga rot oida Yesus 
Kristus bera en gu mebif rot tenten fob. Noba 
Ofa omfij mimif gij mudou efesi jeskaseda mimif 
mijginaga rot Allah ongga tenten. Jefeda mifmin 
mudou ongga egens jera Allah rot tenten fob. Noba 
mifmin mudou tein erek egens jera efen efesa Yesus 
Kristus fob. Ofa bera Allah ongga tenten, noba Ofa 
bera ongga eita eiteij ah ongga ah aibin gu rusnok. 

21 Erek koma Jefeda, edohuji ongga dudou okora rot 
erek dedin edeser, iwa ibes ifaga jeska mar nomnaga 
ongga enen jeska Allah guru. Ainsoma. 


2 Yohanes 


1 1 Didif, ongga direk ebirfaga Mod Ari egens, bera 
dugu surat egens kef skoita bua ongga erek 
ojaga egens ongga Allah oncunc fob jera bebin 
ebeser nomnaga ongga dudou okora rot tenten fob. 
Noba rusnok nomnaga tein ongga ruroru mar ongga 
tenten bera rudou okora rot iwa. 

? Jeska mimif nomnaga muroru mar ongga tenten 
ojgomu, noba mar insa koma enah gu mimif rot 
mona ongga ah aibin ojgomuja. 

3 Didif dum diteij gu mifmin mika Allah jera 
efen efesa Yesus Kristus jeskaseda Ofa eita odou 
ongga oufamofa skoita mimif jera eiteij ah ongga 
eskeiramera ojgomuja tein. Mimif tein mimesma 
mudou ongga omokorema noba ongga muroru mar 
ongga tenten ojgomuja. 

^ Didif dudou erirei eteb rot iwa jeska didif dingg rot 
oida bebin ebeser ruroru mar ongga tenten ojgomuja 
fob. Koma bera ah jeni erek mar ongga mifmin mika 
Allah anggot rot gu mimif fob. 

? Ebeibeyaif didif duis gu bua, ongga dudou okora 
rot, jeskaseda iwa nomnaga iroru mar ongga Allah 
anggot rot sis fob ojgomu. Mar insa kef bera enerek 
efeinah guru, jeska mimif mingg rot mar insa kef sis 
fob. 

6 Noba erek mimif mudou okora rot Allah, beda 
koma erek mimif muroru mar ongga Ofa anggot rot 
fob. Noba mar ongga Ofa anggot rot insa koma bera 
oida mudou omokorema. Noba iwa ig gij mona ongga 

sismeni fob rot oida Ofa obk mimif jeskaseda mudou 
omokorema. 

7 Rusnok rufoukou ongga rucuwei mar bera rurogna 
noba rirebserma rejrej mebif nomnaga fob. Rua 
ragot oida Yesus Kristus enen gu mebif jera efen 
efaga rot tenten guru. Rusnok ongga ragot mar erek 
insa koma bera erek osnok egens koma ongga ofoka 
Anti-Kristus. Jeska rua rucuwei mar noba riretei rot 
Yesus Kristus erek osnok egens koma. 

8 Iwa isisi joug idou efesi rot ahais jeskaseda inororu 
mar ongga rua ruftuftu guru. Iwa ita mar erek 
koma jeskaseda yeyin ifons ongga Allah ensejah gu 
mebaga bera eneseiseifa jeska iwa jinaga guru. Jeska 
iwa imfarur rot ahais nou yeyin ifons insa koma fob. 

? Noba erek osnok egens ongga oftuftu mar ekirsa 
jeska mar ongga Yesus oftuftu rot, beda ofa koma 
bera onororu Allah rot tenten enesi. Tina osnok egens 
ongga ororu jeni mar ongga Yesus oftuftu rot, beda 
ofa koma bera ororu Allah jera efen efesa rot tenten 
fob. 

10 Beda erek osnok egens en skoita iwa, tina ofa 
onororu mar ongga didif dimfesij rot ainsa kef guru, 
beda iwa inoroun ofa gij yeyin mod era inoisu ofa 
tein guru. 

11Jeska idu ongga oroun osnok egens insa koma 
gij efen mod, beda ofa efen odou erek egens 
morototuma jera osnok egens insa koma ongga odou 
ofogog fob. 

12 Didif dudou os dugu rot mar ofoukou deika skoita 
iwa, tina didif dunogu rot mar koma ebeibeyaif guru. 
Jeska didif dusujohu rot oida dimen skoita iwa fogora 
dimagot rot mar insa koma teisis gu iwa ojgomu si. 

Didif dudou os erek koma jeskaseda mudou erirei rot 
erek morototuma. 

13 Bebin obkosa ongga Allah oncunc fob efen efeser 
ruisu iwa nomnaga tein. Ainsoma. 


3 Yohanes 


1 1 Didif Yohanes, ongga direk ebirfaga Mod Ari 
egens, bera dunogu surat egens kef skoita bua 
Gayus ongga dedin edohuj ongga dudou okora rot. 

? Didif dum diteij gu Allah nou bua ojgomuja 
jeskaseda bua bita biteij ah ongga eskeiramera 
noba ebera rot mar ongga ongkoska ojgomu. Didif 
dijginaga fob rot oida budou efesi bera erek eskeira 
ojgomu. 

3 Noba didif dudou erirei eteb rot mar ongga didif 
dingg jeska obohujir ongga rin jah sif fob. Jeska rua 
rifesij gu didif rot teinefa bua bita mar ongga erek 
tenten ojgomu. Noba rua tein rifesij rot oida bua 
buroru Allah oga rot tenten ros. 

^ Gij mona ongga didif dingg oida dedin edohujir 
ruroru Allah oga rot tenten ojgomuja, beda mar koma 
ereita dudou efesi erirei eteb rot tein. Dudou erirei 
erek koma jeska rua bera erek dedin edeser. 

? Edohuj ongga dudou okora rot, bua bera buroru 
Allah oga rot tenten fob, jeska bua bumfij rusnok 
enjgineg ongga rin skoita bua fob. Erek bua 
binejginaga rot rua enesi, tina jeska rua erek Kristen 
tein, beda bua bumfij rua fob. Koma bera erek mar 
ongga ongkoska eteb. 

6 Ebeibeyaif rua rimfesij gu mimif gij Mod Ari jah sif 
rot teinefa bua bucunc budou ongga okora rot rua. 
Noba ongga oufamofa ekirsa bera, bua bubk rua jah 
monuh enjgineg tein rot ongkoska ojgomu erek Allah 
ondou os rot. 

7 Rua insa koma rincira jah monuh enjgineg 
jeskaseda ruftuftu mar rot Yesus oga gu rusnok 
jah suma. Noba rua runohca fifi era mareibra jeska 
rusnok ongga runororu Yesus enesi guru, tina rua 
ruisum gij Yesus efen rusnok rot mar koma ojgomu. 

8 Jefeda erek mimif mufij rusnok ongga rimfarur 
rot Yesus oga erek koma, beda koma bera erek 
mar ongga oufamofa eteb ojgomu. Mimif mita mar 
erek koma jeskaseda mimif nomnaga tein mimfarur 
morototuma erek egens rot Yesus oga ongga tenten. 

? Didif disa surat egens ongga estir kef skoita Mod 
Ari ongga Diotrefes efen tein jeskaseda rua rufij 
rusnok ongga rumftuftu rot Allah oga. Tina Diotrefes 
bera ohca rot efen ofoka ongga aksa ojgomu, jefeda 
ofa onofij memef rot mar insa koma guri. 

10 Ofa ocuwei mar rourou gij memef gu rusnok 
enjgineg. Noba mar ongga oska ekirsa bera, ofa 
onofij mifmin rusnok insa koma ongga rujoftuftu 
rot Yesus oga guri. Beda ofa tein eyahehir joug rua 
ongga rudou os ruftuftu rot Yesus oga noba ekemeji 
rua jeska Mod Ari jah suma. Jefeda erek didif dija jah 
suma, beda didif dumocunc mar insa koma ongga 
ofa ontunggom rot tomnomna gu rusnok nomnaga 
jah suma tein si. 

11 Erek koma jefeda, edohuj ongga dudou okora 
rot, bua bunororu mar ongga oska guru, tina buroru 
mar ongga ongkoska ojgomuja. Budou ah keingg 
rot kef oida, rusnok ongga rutunggom mar ongga 
ongkoskamoka bera rurocunc rot oida rudou ejginaga 
rot Allah fob. Noba rusnok ongga rutunggom mar 
ongga oska bera rurocunc rot oida rudou rinejginaga 
rot Allah enesi. 

1? Rusnok rufoukou bera ragot mar rot Demetrius 
fob oida ofa bera erek osnok egens ongga oufamofa 
eteb. Noba Ofa ororu jeni mar ongga Allah anggot 
rot ojgomu fob. Noba memef tein magot rot oida ofa 
bera osnok egens ongga ongkoska ojgomu. Noba iwa 
ijginaga rot oida monocuwei mar rot tein guru. 

13 Mar ofoukou ongga didif dudou os dugu gij surat 
egens kef skoita iwa deika, tina didif dunogu rot mar 
insa koma ebeibeyaif guru. 

1^ Jeska didif dusujohu oida dimen skoita iwa fogora 
dimagot rot mar insa koma teisis gu iwa si. (1-15) 
Didif dum diteij gu Allah jeskaseda Ofa eita oufamofa 
eteb gu iwa nomnaga. Mifmin muhujir jah sif ruisu 
iwa tein. Noba didif duisu orofosutut osnok egens 
egens ongga ringker jera iwa jah suma tein. Ainsoma. 


Yudas 


1 1 Didif Yudas bera ongga dunogu surat egens 
kef. Didif bera erek osnok egens ongga ofij Yesus 
Kristus ojgomuja. Noba didif tein bera Yakobus efen 
mokosa. Didif dunogu surat egens kef skoita iwa 
ongga Allah enjeka erek efen rusnok fob. Noba iwa 
bera ongga mifmin mika Allah odou okora eteb rot. 
Noba iwa yut rot ahais oisouska Yesus Kristus efen 
owesa efek. 

? Didif dum diteij gu Allah jeskaseda Ofa ocunc efen 
odou ongga eskeiramera eteb gu iwa ni, jera eita 
eiteij ah ongga eskeiramera gu iwa ni, jera ocunc 
efen odou ongga okora eteb rot iwa odudu deika ni 
erek koma. 

3 Edohuji ongga dudou okora rot, sis fob bera didif 
dinsejah gij dudou efesi jeskaseda dugu surat egens 
skoita iwa osok gij rot teinefa Allah onskotu mimif 
jeska mifmin mar ongga oska fob, tina didif dineita 
erek koma guru. Jeska ebeibeyaif, ongga ofoufem 
ekirsa bera, didif dugu surat egens kef skoita iwa 
sismeni fog jeskaseda disisi joug iwa rot mar egens 
ongga ofoufem eteb ojgomu. Koma bera, didif dudou 
os duis gu iwa jeskaseda iwa yut joug idou efesi 
rot ahais ojgomu. Jeska rusnok ongga rudou os 
riferwei Allah efen oga ongga tenten bera rumorogna 
keingg iwa is. Jeska Allah eita efen oga insa koma rot 
ongkasmos juens mes gu rusnok nomnaga fob. Noba 
enadaij nou rusnok enjgineg rireni jeskaseda riferwei 
efen oga insa koma jinaga guru. 

4 Jeska rusnok rineya ongga runougif gu Allah rot 
tenten guru bera ruira wuswus jah gu iwa ifekesa fob 
ojgomu. Noba rua ruftuftu gu rusnok rot oida adaij 
nou mimif ongga erek Kristen mita mar meidu ongga 
mudou eftirir keingg rot ojgomu, jeska Allah onofra 
okum keingg mimif rot mar koma guru. Beda rua tein 
rikikif jeska Yesus Kristus noba rukoja Ofa ongga 
erek mifmin Tuhan noba ongga erek mifmin ebirfaga 
egens ongga mimif mufij. Sis fob bera rusnok runggu 
gij Mar Efeyi Ebsi osok gij mar okum ongga Allah 
omofra keingg rua insa koma rot mar ongga rua 
runtunggom ebeibeyaif si. 

? Noba mar ongga ai juens dimagot rot gu iwa 
bera idou ejginaga rot fob. Tina didif dudou os disisi 
keingg iwa rot juens deika. Koma bera erek kef: Gij 
mona ongga sis eteb fob Allah onsuwa efen rusnok 
Israel ongga Ofa oncunc fob jeska monuh Mesir. 
Tina gij mona kahma deika beda Ofa ofra mar okum 
keingg rua ongga rudou eneredi Ofa rot tenten guru, 
fogora rua ragos ojgomu. 

6 Noba iwa tein idou ah keingg rot malaikat-malaikat 
ongga ringker gu mebaga sis fob. Rineya jeska 
rua bera rikikif jeska owesa efek ongga Allah eita 
gu rua jeskaseda rufij Ofa rot. Beda rua rija jeska 
rerin monuh ongga Allah ocunc nou rua fob. Jefeda 
Allah aha rua gij monuh motkobah egens ongga rua 
runorogna jeska jinaga guru. Ebeibeyaif rua riker jah 
suma ojgomuja onjoros mona ongga Ofa ofra mar 
okum eteb keingg rusnok nomnaga ongga rerin mar 
ongga oska ros. 

7 Noba iwa tein isujohu rot rusnok ongga ringker 
gij kota Sodom jera kota Gomora jera kota-kota 
enjgineg tein ongga angh rejrej kota insa koma 

sis fob. Rusnok gij kota-kota insa koma tein bera 
rutunggom mar ongga ofogog. Jeska rua rutunggom 
mar meidu ongga rudou eftirir keingg rot rifaga tein 
ojgomuja. Noba rua rudou eftirir keingg jeskaseda 
risiri jera rujager ebireira ojgomuja. Noba runer tein 
ruckahtah mekeinggma jeskaseda risiri morototuma. 
Jefeda Allah omfra mar okum eteb keingg rua erek 
mah ongga et kota-kota insa koma rot rua nomnaga 
fogora riribseb ojgomu fob. Jefeda koma bera erek 
orocunc nou rusnok nomnaga rot oida gij mona 
kahma beda Allah emeij rusnok ongga rutunggom 
mar erek insa koma nomnaga gij mahmei meren 
ongga eisa egigir tumu rufos rot ah aibin ojgomuja. 

8 Erek koma tein, Guru-Guru ongga ebireira insa 
koma bera erek rusnok ongga risih mar erek ebireira 
ojgomu fogora rutoiru gij rerin mar ongga oska 
efekeifa ongga rua rutunggom rot rifaga ojgomuja. 
Noba rua tein rukoja Allah efen owesa efek ojgomuja. 
Noba rua tein ruga oruh rot mar ongga angh gu 
mebaga rot eskeiramera eteb. 

? Erek koma tein gij mona ongga malaikat Mikhael, 
ongga erek ebirfaga malaikat-malaikat nomnaga, 
oga osokuma jera Bilis rot Musa efen efaga, beda 
malaikat Mikhael insa koma enetaha joug Bilis rot 
guru. Tina ofa agot gu Bilis oida, "Tuhan bera ongga 
emetaha joug bua rot si." 

10 Frek koma tein, Guru-Guru insa koma ruga oruh 
mar nomnaga ongga risinsa rudou enebriyi gij jinaga 
guru. Rua bera erek mar ongga angh gu merenrah, 
jeska rua runosujohu rot mar ongga rua runtunggom 
ongga erek ebireira jinaga guru. Jefeda mar insa 
koma bera omorohoda rot risinsa ojgomu. 

11 Ayo, mar okum eteb emah keingg rua rot si! 
Jeska rua ruroru mar ebireira ongga rudou eftirir 
keingg rot ojgomu. Koma erek Adam efen efesa 
Kain otunggom sis fob. Jeska ofa agob efen mokosa 
jeskaseda eita mar ongga ofa odou os rot ojgomu. 
Noba Guru-Guru insa koma tein rusoka ebeirens gij 
mar ongga oska jeskaseda risma fifi ofoukou erek 
nabi Bileam ontunggom sis fob. Noba jeska rua rikirsa 
rot mar ongga Allah anggot rot, jefeda Allah oga 
ojga rot oida rua rimagos rot si. Koma erek Korah 
otunggom sis fob fogora agos rot tein. 

1? Noba gij mona ongga iwa int maat morototuma 
ongga irocunc rot oida idou omokorema, beda 
Guru-Guru ebireira insa koma rit mat morototuma 
jera iwa rot rerin rudou ongga erek rourou ojgomu. 
Noba mojen en rua rot mar ongga rua runtunggom 
gij mona insa koma jinaga guru. Noba rua rutunggom 
mar ongga oska ofoukou dokun deika gij mona 
insa koma tein. Rua bera erek mar ongga ahtaboku 
ongga eyet meisoufa ongga ebsi komowa ojgomu. 
Noba rua tein runofij Allah efen rusnok jinaga guru. 
Jefeda rua bera erek gembala egens ongga onot 
joug efen domba guru, tina ot joug esinsa ojgomu. 
Noba rua bera rirek mocgoj ofog ahta ongga mof 
orkorka ojgomuja. Rusnok rik mocgoj insa koma 
beda rusujohu rot oida ai juens nou mos ens, tina 
mos enes jeska jinaga guru. Erek koma tein rusnok 
rik oida rua bera erek Guru-Guru agama. Jefeda rua 
rusujohu rot oida Guru-Guru insa koma rumoftuftu 
rot mar ongga tenten. Tina rua runoftuftu rusnok rot 
mar ongga tenten egema tein guri. Rua tein bera 
erek mega egens ongga efen mona ongga emfebi, 
tina okora jeska mebi fob. Jefeda efen efek egema 

tein guru. Erek koma tein, mimif minek Guru-Guru 
insa koma rutunggom mar egema tein nou rusnok 
enjgineg ongga erek ongkoska jinaga guru. Rua bera 
erek rusnok ongga ranggos fob jefeda rineita mar 
ongga oufamofa deika guru. 

13 Noba erek mei mojumu ofog eteb ongga ot noba 
esma ojgomuja, beda erek koma tein enadaij nou rua 
ruin keingg risinsa rot rerin mar ongga oska jinaga 
guru. Noba erek mei mojumu ofog insa koma efen 
efeireira ahtahta ongga angh suma suma gij mebsta 
ojgomu, erek koma tein mar ongga rua ruftuftu bera 
erek mar ongga oska efekeifa ongga rija suma suma 
ojgomuja. Noba rua bera erek motur ongga ecira 
ebeirens jah mebaga, jeska rua ruftuftu rot mar 
ongga ebireira ojgomu. Jefeda Allah bera ensejah 
nou eij rua gij monuh ongga motkobah eteb fogora 
riker jah suma rot mona ongga ah aibin ojgomuja. 

1^ Henokh bera erek ebic cinja erfens ongga onjuj 
jeska Adam. Noba sis eteb bera fob ofa emfesij 
rot mar ongga emecira gij mona kahma erek kef 
oida, "Gij mona kahma bera Tuhan emen rot efen 
malaikat-malaikat ongga ebsi komowa noba ongga 
erek rufoukou eteb doska. 

15 Noba Ofa en jeskaseda oga ojga rot mar nomnaga 
ongga rusnok runtunggom ongga erek oufa jera 
oska. Beda Ofa omofra mar okum eteb keingg rusnok 
nomnaga ongga runougif gu Ofa guru, rot rerin mar 
ongga oska. Noba Allah omofra okum eteb keingg 
rua rot mar ongga oska eteb ongga rua ranggot rot 
efen ofoka tein si." 

16 Guru-Guru insa koma bera ruga erahah rot mar 
ojgomuja. Noba rua tein rucunc rusnok enjgineg oida 
rua bera ongga erek oska, noba risinsa bera guru. 

Noba rua ruroru mar ongga ofogog ongga rudou 
eftirir keingg rot ojgomuja. Noba rua risitit risinsa 
rufoka rot mar ojgomu. Noba rua tein rira ruga efei 
ruroku rusnok rudou efesi jeskaseda rita mar ongga 
rua risinsa rudou os rot ojgomu. 

17 Edohuji ongga dudou okora rot, mimif mijginaga 
rot Guru-Guru ongga ebireira insa koma rerin rita mar 
fob, jeska sis fob Yesus Kristus efen rasul-rasul bera 
rumftuftu rot oida, "Gij mona ongga enja ejgwaga 
ensaga doida fob, beda rusnok ongga rudou oska 
rot iwa noba ongga ruga oruh iwa bera rimen si. 
Rua bera erek rusnok ongga runougif gu Allah guru, 
tina rua ruroru mar meidu meidu ongga rudou eftirir 
keingg ojgomu." Erek koma noba ebeibeyaif rusnok 
ongga rita mar erek koma bera rinjeker jah gu iwa 
ifekesa fob. 

18 (1:17) 

1? Rusnok ongga erek insa koma bera ruftuftu rot 
mar ongga oska fogora rusnok nomnaga rimekebema 
rot rudou ongga oska moguma. Noba Efena Ebsi 
Allah bera eneker gij rudou efesi tein guru. Jefeda 
rua ruroru mar meidu meidu ongga angh gij rudou 
efesi ojgomuja. 

20 Tina edohuji, didif duis gu iwa jeskaseda iwa 
imofijma fogora yut rot ahais gij Allah efen oga 
ongga iwa iroru rot tenten fob, noba ongga erek ebsi 
komowa ojgomu. Beda iwa tein yum iteij oisouska 
owesa efek jeska Efena Ebsi Allah. 

21 Noba iwa iker gij yeyin iteij ah kef rot ongkoska 
oisouska Allah odou ongga okora rot iwa ojgomu. Iwa 
ita mar erek koma askesi iwa yug moroju nou mona 
ongga mifmin Tuhan Yesus Kristus ongksons en. Ofa 

emen jeskaseda eita eiteij ah ongga ah aibin gu iwa 
oisouska efen odou ongga eskeiramera rot iwa. 

22 Beda iwa tein ineita idou ongga okumkum rot 
rusnok ongga rijekjeka rudou efesi rot Allah oga ros 
guru, tina icunc idou ongga oufamofa skoita rua 
ojgomu. 

?3 Noba iwa iroun rua skoita Yesus Kristus jeskaseda 
yuskotu rua jeska mahmei meren. Noba iwa tein 
inocunc idou ongga okumkum skoita rusnok enjgineg 
ongga ruroru mar ongga oska eteb ros guru. Tina 
iwa ibes ifaga jeska mar ongga oska insa koma 
ongga rua ruroru ojgomu jeskaseda iwa tein inesiri 
gij rerin mar ongga oska efekeifa insa koma guru. 
Jeska koma bera erek mar ahtaboku ongga oskotu 
meisoufa ongga ebsi komowa fogora orotunggom 
meisoufa insa koma nomnaga erek oska fob. 

24 Didif duis oufamofa eteb gu Allah, jeska Ofa 
bera ongga ont joug iwa jeskaseda inesiri gij mar 
ongga oska guru. Noba Ofa bera ongga omoroun iwa 
nomnaga jah efen monuh ongga ongkoska eteb gu 
mebaga. Jah suma bera rusnok runocunc iwa erek 
rusnok ongga rerin mar ongga oska egema tein deika 
guru. Noba jah suma bera idou efaga ouka eteb 
ojgomuja. 

25 Mimif mudou os jeskaseda mifmin Allah, ongga 
onskotu mimif jeska mifmin mar ongga oska oisouska 
mifmin Tuhan Yesus Kristus fob, esma ofoka ongga 
aksa eteb ni, noba ongga ongkoska eteb ni, noba 
esma owesa efek eteb ekirsa jeska mar nomnaga 
ni, noba ofoka ereij keingg rusnok nomnaga tein 
ojgomuja. Ofa bera ongga ofoka ereij keingg mar 
nomnaga gij mona ongga sis dojunmeni fob, jera 

deisef tein, noba gij mona ongga ah aibin tein 
ojgomuja. Ainsoma. 


Wahyu 


1 1 Sis fob bera Allah ocunc gu Yesus Kristus osok 
gij mar ongga omorogna keingg Ofa gij mona 
ongga enja ejgwaga ensaga fob. Ofa otunggom mar 
erek koma jeskaseda Yesus tein omocunc rot mar 
insa koma gu efen rusnok ongga rumfij Ofa. Beda 
rua tein rudou emebriyi gij mar insa koma ongga 
omorogna en si. Noba Yesus oncunc rot mar insa 
koma oisouska malaikat egens ongga Ofa obk skoita 
didif Yohanes ongga dumfij Ofa tein. 

? Beda didif dugu keingg mar nomnaga ongga didif 
dik gu diteij noba dig gu dusuw tein gij surat egens 
kef. Koma bera, didif dugu keingg osok gij mar ongga 
Allah anggot rot jera mar ongga Yesus ontunggom 
nou rusnok sis fob. 

3 Jefeda oufamofa eteb bera ah gu rusnok ongga 
rik rot mar ongga Yesus oncunc gu didif fogora 
dunggu gij surat kef osok gij mar ongga omorogna 
gij mona kahma si. Noba oufamofa eteb ah gu rusnok 
ongga ringg rot mar insa koma fogora ruroru rot 
tenten ojgomuja. Jeska mona ongga mar insa koma 
omorogna keingg rusnok bera ensaga doida fob. 

^Surat kef bera jeska didif Yohanes skoita iwa 
ongga iroru Yesus Kristus gij kota cinja erfeka 
ongga angh gij monuh Asia. Noba didif dum diteij 
gu Allah jeskaseda Ofa eita yeyin iteij ah ongga 
ongkoskamoka jera eskeiramera gu iwa ojgomuja. 
Ofa bera ongga enofogu gij mona ongga sismeni 
fob. Noba Ofa tein bera ongga enofogu ojgomuja 
ebeibeyaif tein. Noba Ofa tein bera ongga emen si. 


Wahyu 1 1216 


Noba mar ongga didif dunggu gij surat kef en jeska 
efena cinja erfeka ongga ringker rejrej kursi eteb 
ongga Allah engker gij jeskaseda ofoka ereij keingg 
mar nomnaga. 

? Noba oga kef tein en jeska Yesus Kristus ongga 
emfesij rot mar ongga tenten ojgomu. Ofa bera 
ongga endebecki jeska agos rot sismeni erek 
osumbohka rot rusnok nomnaga ongga rimedebecki 
jeska ranggos si. Ofa tein bera ongga ofoka ereij 
keingg ebirfager mebif nomnaga. Ofa odou okora rot 
mimif. Noba oisouska efen ogufu ongga eya jeska 
efen efaga tumu mega salib bera Ofa onsuwa mimif 
jeska mifmin mar ongga oska fob. 

6 Ofa ontunggom mimif erek Allah efen rusnok 
ongga Ofa ofoka ereij keingg. Jefeda mimif minja 
erek efen imamir ongga rumfij Ofa efen meka Allah 
ojgomuja. Mimif mudou os jeskaseda Ofa esma ofoka 
ongga aksa eteb jera esma owesa efek ongga ekirsa 
jeska nomnaga rot ah aibin ojgomuja. Ainsoma. 

7 Iwa ik ojgomu, jeska Ofa emen orogna gij mocgoj 
ofog. Beda rusnok nomnaga rimek Ofa si. Noba 
rusnok ongga runduis Ofa efen efaga sis fob tein 
bera rimek Ofa gij mona insa koma si. Beda rusnok 
ebic nomnaga bera ruga rifeda risinsa rudou efesi 
rot gij mona ongga rimek Ofa. Mimif mudou os erek 
koma ojgomu. Ainsoma. 

8 Tuhan Allah agot oida, "Didif bera Alfa jera 
Omega. Didif direk ongga sismeni, noba erek ongga 
omoisa rot mar nomnaga tein. Didif bera ongga 
dingker gij mona ongga sismeni fob, noba Didif 
dineker ojgomuja ebeibeyaif tein, noba Didif dimen 
si. Noba Didif bera ongga dedin owesa efek ongga 
aksa ekirsa jeska nomnaga." 

? Didif Yohanes bera erek yeyin ihuj egens ongga 
dita difera okora morototuma jera iwa, jeska mimif 
muroru Yesus Kristus rot tenten ojgomuja fob. Mimif 
nomnaga bera morototuma erek Allah efen rusnok. 
Noba oisouska Yesus Kristus efen owesa efek bera 
mimif muin keingg mudou efesi askesi mar okum ah 
keingg mimif ojgomuja. Sis fob rusnok ragei didif 
fogora rikris didif jah motowohu ongga ofoka Patmos. 
Rua rutunggom mar insa koma jeska didif difesij 
rot Allah efen oga jera rot mar ongga Yesus Kristus 
ontunggom nou rusnok sis fob. 

10 Gij mona ongga Ari eteb bera didif disma owesa 
efek jeska Efena Ebsi Allah fogora didif dig oga egens 
jah ejmeg ongga ogugur eteb erek rusnok ongga rin 
manghi mei. 

11 Erek koma beda, oga egens insa koma agot gu 
didif oida, "Mar ongga ai juens bua bimeg rot bera 
bugu keingg gij surat egens ojgomu. Beda bua bisa 
surat koma skoita rusnok ongga ruroru Yesus Kristus 
gij kota cinja erfeka ongga angh gij monuh Asia. 
Kota insa koma bera efen ofoka Efesus ni, Smirna 
ni, Pergamus ni, Tiatira ni, Sardis ni, Filadelfia ni, 
Laodikia ni." 

12 Erek koma beda didif dikikif jeskaseda dik rot 
oida idu bera enagot mar insa koma gu didif. Tina 
didif dik lampu emas cinja erfeka ongga angh esij 
mowuj mosu cinja erfeka. 

13 Noba didif dik mar erek osnok egens ongga ont 
gu lampu-lampu cinja erfeka insa koma efekesa. 
Noba Ofa ergi meifeti ongga aksa noba ojuj jah 
okoda. Noba Ofa era meifeti ongga erek emas erakid 
okom ofoj tein. 

1^ Ofa efen ebirfaga efeji bera erek ebsi komowa, 
noba efen eiteij bera eisa egigir eteb erek mah eisa. 

15 Noba Ofa efen okoda bera eirirbi eteb doska erek 
kermom ongga rukub gij mah fogora efeskrenmeni. 
Noba efen oga bera ogugur eteb erek mei ongga 
onsoka gij ofoska. 

16 Noba Ofa agei motur cinja erfeka tumu etma 
jah ognosk. Noba meiteb kalawan ongga efeya jah 
enama tein enama tein bera orogna jeska awesi. 
Noba efen osum efesa eteb doska noba eisa egigir 
erek mowa. 

17 Nou ongga didif dik rot mar insa koma nomnaga 
fob, beda didif disiri gu Ofa odou ojgomu, erek osnok 
egens ongga agos fogora esiri jah gu mebi ojgomu. 
Beda Ofa aha efen etma ognosk esij didif noba agot 
oida, "Bua binemeesa rot guru. Jeska Didif bera 
ongga erek sismeni noba erek ongga omoisa rot mar 
nomnaga tein. 

18 Didif bera ongga dita eiteij ah ongga efeinah gu 
rusnok. Jeska sis fob Didif danggos. Tina Didif difena 
ebah sons fob. Jefeda Didif difena ebah rot mona 
ongga ah aibin ojgomuja. Didif bera dedin owesa 
efek nou danggot rot idu ongga rija gu mahmei 
meren jera idu ongga risma eiteij ah ongga efeinah. 
Noba Didif bera dufoka ereij keingg monuh ongga 
mar agos ringker gij tein. 

1? Erek koma jefeda bua bugu keingg mar ongga 
bua bingk ainsa kef jera mar ongga Didif dumocunc 
gu bua rot mar ongga emen gij mona kahma tein 
ojgomu. 

20 Noba ebeibeyaif Didif dimagot rot motur cinja 
erfeka insa koma ongga bua bik tumu ditma, jera 
lampu emas cinja erfeka insa koma efen ofou tein. 


Wahyu 2 1219 


Jeska mar koma efen ofou ongga ah jejema jeska 
rusnok ros. Motur insa koma bera erek orocunc rot 
malaikat-malaikat cinja erfeka ongga Allah ombk 
jeskaseda ot joug Mod Ari ebic cinja erfeka insa 
koma. Noba lampu emas cinja erfeka insa koma bera 
orocunc rot Mod Ari ebic cinja erfeka insa koma." 

1 Erek koma beda Ofa insa koma agot gu didif 

Yohanes deika oida, "Mar ongga ai juens dimagot 
gu bua bera bugu keingg rot skoita malaikat egens 
ongga ont joug rusnok Mod Ari gij kota Efesus erek 
kef oida, Oga kef bera en jeska Ofa ongga agei motur 
cinja erfeka tumu etma jah ognosk, noba ongga 
encira jah gu lampu emas cinja erfeka ongga angh 
esij mowuj mosu cinja erfeka efekesa. Ofa bera agot 
erek kef oida, 

? Didif dijginaga rot iwa ongga Kristen gij kota 
Efesus yeyin ita mar nomnaga fob. Noba Didif 
dijginaga rot oida iwa imfarur rot ahais noba oida 
iwa ita idou ongga ahais gij mona ongga mar okum 
ereneni iwa tein ojgomuja. Didif dijginaga rot oida 
idou eneskes rot rusnok ongga rutunggom mar 
ongga oska jah gu ifekesa tein guru. Noba iwa tein 
inororu rua ongga ragot rot ruga efei oida rua bera 
erek rasul ongga tenten rot ebeirens guru. Tina iwa 
ijeka joug rua rot sismeni fog. Beda iwa incunc rua 
erek rasul ongga ebireira ojgomu fob. 

3 Noba iwa bera ongga ita idou ongga ahais askesi 
mar okum ah keingg iwa ojgomuja jeskaseda iroru 
dedin duga. Iwa tein ineita idou ongga eskes rot mar 
insa koma guru. 

^Erek koma tina Didif dudou okum rot iwa osok gij 
mar ofoka egens erek kef. Gij mona ongga iwa inroru 
Didif erek efeinah ros, bera idou okora eteb rot Didif 

erek eteb. Tina gij mona ongga ebeibeyaif bera idou 
ongga okora rot Didif insa koma bera ensiri fob. 

? Didif duis gu iwa jeskaseda iwa idou ah keingg rot 
mona ongga idou okora rot Didif erek eteb sis fob 
deika sons ojgomu. Beda iwa imek rot teinefa yeyin 
idou ongga eskes rot Didif gij mona ebeibeyaif fob. 
Iwa imeesa joug rot yeyin mar ongga oska fogora ita 
idou ongga okora rot Didif erek sis fob deika sons 
ojgomu. Tina erek iwa inemeesa joug yeyin mar 
ongga oska insa koma guru, beda Didif dimen noba 
dukweisi lampu ongga ont gu iwa ifekesa. 

6 Erek koma tina iwa itunggom mar egens ongga 
ereita dudou eskeira rot iwa ros. Koma bera, iwa 
idou oska rot mar ofogog ongga Nikolaus otunggom 
ojgomuja. Jeska Didif tein dudou oska rot mar ofogog 
ongga ofa otunggom insa koma ojgomuja. 

7 Erek iwa idou os isma idou ongga ebriyi gij 
mar insa koma, beda iwa ig rot mar ongga Efena 
Ebsi agot gu rusnok Mod Ari insa koma rot iskusk 
ojgomu. Jeska erek iwa inesiri gu Bilis guru, beda 
Didif dumoroun iwa fogora iwa imet dedin mega efek 
ongga eita eiteij ah si. Mega eiteij ah insa koma bera 
ont gu monuh ongkoska ongga Allah engker gij." 

8 Erek koma beda Ofa agot gu didif Yohanes deika 
oida, "Mar ongga ai juens dimagot gu bua bera bugu 
keingg rot skoita malaikat egens ongga ont joug 
rusnok Mod Ari gij kota Smirna erek kef oida, Oga 
kef bera en jeska Ofa ongga erek sismeni jera ongga 
erek omoisa rot mar nomnaga. Ofa bera ongga 
anggos, beda endebecki jeska agos fob. 

? Ofa agot erek kef oida, Didif dijginaga rot oida mar 
okum ah keingg iwa ongga Kristen gij kota Smirna 
fob. Noba Didif dijginaga oida iwa irek ifojingki tein. 

Tina ahah Allah eiteij bera iwa yeyin ifoka aksa 
erek runa mei ahta, jeska iwa iroru Yesus Kristus 
ojgomuja. Didif dijginaga rot rusnok Yahudi ongga 
ranggot rourou oida rua ruroru Allah rot tenten, tina 
guru. Jeska rua ruga oruh iwa ojgomuja. Rua bera 
ongga rugif gu Bilis ojgomu. 

10 Iwa inemeesa rot mar okum ongga emah keingg 
iwa gij mona ongga emen guru. Jeska gij mona 
ongga emen bera Bilis emereneni iwa rot ahais 
fogora rusnok rimekris rineya jeska iwa jah mod 
oskusk. Beda iwa imeita ifera okora gij mona rara 
setka. Noba erek rua risejah rudou ofogog jeskaseda 
ragob iwa, beda iwa inesiri gu rua guru, tina iroru 
Didif rot ahais ojgomu. Beda Didif dimeita yeyin ifons 
ongga erek eiteij ah ongga efeinah noba ongga ah 
aibin ojgomuja gu iwa si. 

11 Erek iwa idou os isma idou ongga ebriyi gij mar 
insa koma, beda iwa ig mar ongga Efena Ebsi agot gu 
iwa ongga rusnok Mod Ari rot iskusk ojgomu. Jeska 
rusnok ongga rinesiri gu Bilis guru, rua bera rinagos 
gij mona ongga rusnok ragos rot ofosma jueka guru." 

12 Frek koma beda Ofa agot gu didif Yohanes deika 
oida, "Mar ongga ai juens dimagot gu bua bera bugu 
keingg rot skoita malaikat egens ongga ont joug 
rusnok Mod Ari gij kota Pergamus. Bua bugu keingg 
mar erek kef oida, Oga kef bera jeska Ofa ongga agei 
meiteb kalawan ongga efeya jah enama enama tein 
tumu etma. 

13 Ofa agot erek kef oida, Didif dijginaga rot 
iwa Kristen ongga ingker gij kota Pergamus. Didif 
dijginaga rot oida yeyin monuh ongga iwa ingker 
gij bera Bilis ofoka ereij keingg rusnok rufoukou jah 
suma. Tina iwa iroru dedin dufoka rot tenten ros. 

Jeska gij mona ongga Antipas oftuftu osok gij dedin 
dufoka rot tenten jah suma, beda rusnok ongga Bilis 
ofoka ereij keingg gij yeyin monuh insa koma bera 
ragob ofa rot. Erek koma tina iwa bera inekikif jeska 
Didif gij mona insa koma jinaga guru. 

1^ Erek koma tina mar egema ongga iwa intunggom 
bera ereita dudou okumkum rot iwa ojgomu. Rusnok 
rineya jeska iwa bera ruroru mar ongga oska ongga 
Bileam oftuftu rot sis fob. Jeska Bileam bera ongga 
oftuftu mar gu Balak jeskaseda ofa oroku Israel rerin 
rimower rudou efesi fogora rua tein rutunggom mar 
ongga oska. Mar ongga oska insa koma bera erek 
rua rit marska ongga rusnok enjgineg rira jeskaseda 
rirejiteyi skoita mar ongga tenten guru, jera risiri 
morototuma erek ebireira tein. 

15 Noba erek koma tein rineya jeska iwa bera iroru 
mar ongga oska ongga rusnok ongga ruroru Nikolaus 
ruftuftu rot. 

16 Jefeda Didif duis gu rineya insa koma jeskaseda 
rimeesa joug rot rerin mar ongga oska insa koma 
ojgomu. Tina guru, beda Didif dimen rot ebeirens 
skoita rua. Beda Didif dimera meiteb kalawan ongga 
orogna jeska dawesi fogora dagob rua si. 

17 Erek iwa idou os isma idou ongga ebriyi gij mar 
insa koma, beda iwa ig rot mar ongga Efena Ebsi 
agot gu iwa ongga rusnok Mod Ari rot iskusk ojgomu. 
Erek iwa inesiri gu Bilis guru, beda Didif dimeita maat 
egens ongga ofoka manna gu iwa. Manna insa koma 
bera ah jejema gij mebaga ros. Noba Didif dimeita 
mamu ebsi ongga dunggu keingg yeyin ifoka ongga 
efeinah tumu gu iwa si. Noba yeyin ifoka insa koma 
bera ah jejema jeska rusnok enjgineg. Iwa isinsiyai 

egens egens ijginaga rot yeyin ifoka ongga efeinah 
insa koma ojgomu." 

18 Erek koma beda Ofa agot gu Didif Yohanes deika 
oida, "Mar ongga ai juens dimagot gu bua bera bugu 
keingg rot skoita malaikat egens ongga ont joug 
rusnok Mod Ari gij kota Tiatira erek kef oida, Oga 
kef bera en jeska Allah efen Efesa. Noba efen eiteij 
efej bera erek mah eisa egigir eteb, noba efen okoda 
bera eirirbi eteb doska erek kermom ongga rukub gij 
mah fogora efeskrenmeni. 

1? Ofa agot erek kef oida, Didif dijginaga rot oida 
iwa ongga Kristen gij kota Tiatira bera intunggom 
mar ofoukou ongga erek oufamofa ojgomu. Didif 
dijginaga rot oida idou okora rot Allah ni, idou ororu 
efen oga ojgomuja ni, iwa yufij Ofa rot iskusk ojgomu 
ni, iwa yut rot ahais gij mar okum ongga ereneni iwa 
ni, noba ebeibeyaif bera iwa itunggom mar ongga 
erek oufamofa ekirsa jeska mar ongga sis fob tein ni. 

20 Erek koma tina mar egema ongga iwa intunggom 
bera ereita dudou okum rot iwa ojgomu. Jeska iwa 
irons rot ojaga egens ongga ofoka Izebel fogora ofa 
oftuftu mar ongga erek tenten guru jah gu ifekesa 
ojgomuja. Ofa ocunc esinsa erek Allah efen nabi 
ojaga egens, tina guru. Jeska oisouska mar ongga 
ofa oftuftu bera ofa orokrusa dedin rusnok ongga 
rumfij Didif fogora rua risiri morototuma, noba rua 
tein rit marska ongga rusnok rira nou rirejiteyi skoita 
mar ongga erek tenten guru. 

21 Didif duh mona gu ojaga insa koma jeskaseda 
emeesa joug rot efen mar ongga oska insa koma. 
Tina ofa enemeesa joug rot jinaga guri. 

22 Jefeda Didif dumofra mar okum eteb keingg ofa 
rot si, beda ofa emah rot ofogu okora eteb ojgomuja. 

Noba erek rusnok ongga ruromohohuma jera ofa rot 
efen mar ongga oska insa koma ojgomuja, noba rua 
rinekikif jeska mar koma guru, beda Didif dimesa mar 
okum erek insa koma skoita rua tein si. Beda rua tein 
rimeita rufogu okora eteb rot si. 

?3 Beda Didif dimagob ofa efen rusnok ongga ruroru 
ofa nomnaga fogora rimagos ojgomu. Beda rusnok 
Mod Ari nomnaga rimejginaga rot oida Didif bera 
ongga diajga joug gij orofosutut rusnok egens egens 
rudou efesi. Jefeda Didif dumofra mar okum eteb 
keingg rua ororu jeni rerin rita mar ongga oska. Noba 
didif dimeita oufamofa eteb gu rusnok ororu jeni 
rerin rita mar ongga oufamofa si. 

24 Noba Didif dijginaga rot iwa ineya ongga ingker 
gij kota Tiatira ongga inororu mar ongga oska ongga 
ojaga egens koma oftuftu guru. Mar ongga oska 
koma bera rineya rijeka erek mar ongga en jeska 
Bilis, tina rindemdemi jeska rusnok ongga runororu 
ojaga egens insa koma guru. Jeska iwa inororu ojaga 
egens insa koma rot efen mar ongga oska guru, beda 
Didif dunofra mar okum keingg iwa guru. 

25 Tina iwa yagei dedin dufoka rot ahais ojgomuja 
onjoros mona ongga Didif dungksons en fob. 

26 Erek koma jeska rusnok ongga rinesiri gu Bilis 
guru, tina rua ruroru mar ongga dudou ejginaga 
rot onjoros mona ongga omoisa, beda Didif dimeita 
owesa efek gu rua jeskaseda rufoka ereij keingg 
rusnok mebif nomnaga. 

?/ Runggu gij Mar Efeyi Ebsi erek kef oida, 'Ofa bera 
ofoka ereij keingg rua rot ahais doska. Ofa omohoda 
rot mesa gij monuh mebif nomnaga erek osnok 
egens orobuma debeji fogora ofojeres nomnaga!' 

Owesa efek insa koma bera morototuma erek owesa 
efek ongga Akeina eita gu Didif fob. 

28 Beda Didif dimeita mensir efaga ongga eisa egigir 
nou rahah tentena gu iwa. 

29 Erek iwa idou os isma idou ongga ebriyi gij mar 
insa koma, beda iwa ig rot mar ongga Efena Ebsi 
agot gu iwa ongga irek rusnok Mod Ari insa koma rot 
iskusk ojgomu." 

3 1 Erek koma beda Ofa agot gu didif Yohanes deika 

oida, "Mar ongga ai juens dimagot gu bua bera 
bugu keingg rot skoita malaikat egens ongga ont joug 
rusnok Mod Ari gij kota Sardis erek kef oida, Oga kef 
bera en jeska Ofa ongga agei Allah efen efena cinja 
erfeka jera motur cinja erfeka. Ofa agot mar erek kef 
oida, Didif dijginaga rot iwa ongga Kristen gij kota 
Sardis yeyin ita mar. Jeska rineya rifesij rot oida rerin 
riteij ah ongga efeinah tein fob. Tina rerin rita mar 
insa koma bera onorocunc rot erek koma guru. 

? Jefeda iwa ibs keingg idou efesi rot mar insa koma 
sons deika ojgomu fog. Jeska erek iwa ineita mar insa 
koma guru, beda yeyin ita mar ongga oufa oskiyai 
insa koma tein bera emeseiseifa. Didif dijginaga rot 
oida yeyin ita mar ongga oufamofa bera enadaij nou 
ereita Allah odou eskeira rot iwa enesi. 

3 Iwa idou ah keingg rot oga ongga oufamofa 
ongga rusnok rumftuftu gu iwa sis fob noba ongga 
iwa inroru sis fob tein ojgomu. Iwa imeesa joug 
rot yeyin mar ongga oska fogora iroru oga ongga 
oufamofa insa koma deika sons. Tina erek iwa inebs 
idou efesi rot guru, beda Didif dumorogna keingg iwa 
morototuma erek osnok egens ongga oukoreka mar 
orogna keingg rusnok gij rerin mod efesi. Erek koma 

jeska iwa inejginaga rot mona kenefa ongga Didif 
dimen skoita iwa jinaga guru. 

^Tina rineya gu ifekesa gij kota Sardis koma bera 
rineita mar ongga orotunggom rudou efesi erek oska 
guru. Koma bera erek mar ongga ahtaboku eneyet 
tumu rerin meifeti ongga ebsi komowa guru. Adaij 
nou rua rimecira morototuma jera Didif rot rerin 
meifeti ongga ebsi komowa ojgomu. 

? Jeska rusnok ongga rinesiri gu Bilis guru, tina 
rutunggom mar ongga oufamofa erek rua insa koma 
ros, beda rerin rudou efesi emeja erek ebsi komowa 
erek rusnok risma meifeti ongga erek ebsi komowa. 
Beda rua rimeja erek egens jera Didif tein. Noba 
Didif dunosuna rot rerin rufoka jeska buku eiteij ah 
tein jinaga guru. Noba Didif dimagot rot rerin rufoka 
skoita Akeina Allah jera efen malaikat-malaikat tein. 

6 Erek iwa idou os isma idou ongga ebriyi gij mar 
insa koma, beda iwa ig mar ongga Efena Ebsi agot 
gu iwa ongga irek rusnok Mod Ari rot iskusk ojgomu." 

7 Erek koma beda Ofa agot gu didif Yohanes deika 
oida, "Mar ongga ai juens dimagot gu bua bera bugu 
keingg rot skoita malaikat egens ongga ont joug 
rusnok Mod Ari gij kota Filadelfia erek kef oida, Oga 
kef bera jeska Ofa ongga ebsi komowa noba ongga 
tenten tein. Ofa bera ongga agei gusin montouj 
morototuma erek raja Daud agei gusin montouj sis 
fob. Jefeda montouj ongga Ofa ohoda bera rusnok 
enjgineg runof joug sons jinaga guru. Noba montouj 
ongga Ofa of joug bera rusnok enjgineg runohoda 
sons jinaga guru. 

8 Ofa agot oida, Didif dijginaga rot iwa Kristen yeyin 
ita mar fob. Didif dijginaga rot oida yeyin owesa efek 
bera erek oskiyai ojgomu, tina iwa iroru dedin duga 

ojgomuja. Noba iwa inekikif jeska dedin dufoka guru. 
Jefeda Didif dunghoda montouj egens nou iwa fob. 
Noba enadaij nou rusnok enjgineg ruf joug montouj 
koma rot iwa jinaga guru. 

? Noba rusnok Yahudi rineya ongga ringker jah gu 
ifekesa bera ragot rourou oida rua ruroru Didif rot 
tenten fob, tina rua rucuwei mar ojgomu. Jeska rua 
bera rugif gu Bilis ojgomu. Jefeda Didif diradgodu rua 
jeskaseda rugif gu iwa fogora ragot rot tenten oida 
iwa bera erek rusnok ongga Didif dudou okora rot 
ojgomu. 

10 Noba jeska iwa ita idou ahais askesi mar okum 
ereneni iwa, erek Didif duftuftu iwa rot sis fob, jefeda 
Didif dumot joug iwa si. Beda gij mona ongga mar 
okum eteb ah keingg rusnok mebif nomnaga erek 
mar ongga ereneni rua, beda mar koma enah keingg 
iwa jinaga guru. 

11 Gij mona ongga ai estir deika beda Didif dimen 
si. Jefeda iwa iroru mar ongga Didif dumftuftu gu 
iwa fob jeskaseda yeyin ifons ongga ongkoska eteb 
eneseiseifa jeska iwa guru. 

1? Jeska rusnok ongga rinesiri gu Bilis guru, beda 
Didif dimeita rerin rufoka aksa eteb gij mebaga. Rua 
bera rimerek mowuj mosu ongga ot rot ahais erek 
mamu. Rusnok runokoja rua jeska mod Allah insa 
koma jinaga guru. Beda Didif dumogu keingg Akeina 
Allah efen ofoka tumu rua. Noba Didif tein dumogu 
keingg Akeina Allah efen kota ofoka tumu rua tein. 
Kota koma ofoka Yerusalem ongga efeinah, noba 
ongga onjuj jeska Akeina Allah gu mebaga. Noba 
Didif tein dumogu keingg dedin dufoka ongga efeinah 
tumu rua. 

13 Erek iwa idou os isma idou ongga ebriyi gij mar 
insa koma, beda iwa ig mar ongga Efena Ebsi agot gu 
iwa ongga irek rusnok Mod Ari insa koma rot iskusk 
ojgomu." 

1^ Erek koma beda Ofa agot gu didif Yohanes deika 
oida, "Mar ongga ai juens dimagot gu bua bera bugu 
keingg rot skoita malaikat egens ongga ont joug 
rusnok Mod Ari gij kota Laodikia erek kef oida, Oga 
kef bera en jeska Ofa ongga anggot oida, Ainsoma! 
Ofa bera ongga otunggom mar ongga tenten noba 
ongga anggot rot mar ongga tenten. Noba Ofa bera 
ongga ofoka ereij keingg mar ongga Allah ontunggom 
nomnaga sismeni fob. 

15 Ofa agot oida, Didif dijginaga rot iwa ongga 
Kristen gij kota Laodikia yeyin ita mar. Yo, iwa inokoja 
Didif guru, tina erek iwa inororu Didif rot ahais tein 
guri. Koma erek rusnok ongga runt gij mesiga ongga 
ofon deis ojgomu. Ongga tenten bera iwa ikoja Didif 
ei, era iroru Didif rot ahais ei. 

16 Noba jeska iwa yunt gij mesiga ongga ofon deis 
ojgomu, jefeda Didif dumokoja iwa rot dudou ongga 
oska eteb rot iwa ojgomu. 

17 Iwa yagot rot oida iwa ihoturu yeyin mareibra 
ofoukou fob, jefeda yeyin mareibra ofoukou insa 
koma bera adaij nou iwa fob. Erek koma tina ahah 
Allah eiteij bera iwa irek rusnok ongga rufojingki 
doska ni, jera rua ongga riteij ofou ni, jera rua ongga 
erek ricira rot rufos robrob ojgomu. Erek koma jeska 
yeyin ita mar ongga erek ongkoska tein egema enah 
jinaga guru. 

18 Frek koma jefeda Didif dimeisisi keingg iwa 
jeskaseda iwa ita emas ongga rungkub gij mah 
fogora eirirbi eteb jeskaseda iwa isma ifoka aksa rot 

tenten ojgomu. Koma erek iwa imeesa joug rot yeyin 
mar ongga oska fogora ita idou ongga ororu mar 
ongga oufamofa ojgomu. Noba iwa ita meifeti ongga 
ebsi komowa jeskaseda mojen en iwa rot ifos robrob 
insa koma guru. Koma erek iwa ita idou ongga ebsi 
komowa ojgomuja. Noba iwa ita ariawun ongga imfin 
gij iteij efej tein jeskaseda ik mar rot koisoisa. Koma 
erek iwa ita idou ongga ebriyi gij rot dedin duga 
ojgomu. 

1? Didif bera dagot joug mar noba duftuftu rot mar 
ongga ahais skoita orofosutut rusnok ongga dudou 
okora rot. Jefeda iwa ita idou eriagamaga fogora 
imeesa joug yeyin mar ongga oska ojgomu. 

20 Didif dut jah sif noba dingkingk montouj. Noba 
osnok egens ongga eg rot dedin duga fogora ohoda 
montouj jeska Didif, beda Didif dumoira gij efen mer 
efesi noba dimet maat morototuma jera ofa si. Beda 
ofa emet maat morototuma jera Didif tein. 

?1 Noba rusnok ongga rinesiri gu Bilis guru, beda 
Didif dimeita owesa efek gu rua jeskaseda riker 
morototuma jera Didif gij kursi ongga Didif dufoka 
ereij keingg mar nomnaga jeska. Beda rua rimeker 
morototuma erek Didif ongga dinesiri gu Bilis guru. 
Noba Didif bera dingker morototuma jera Akeina 
Allah gij efen kursi egens insa koma fob. 

22 Erek iwa idou os isma idou ongga ebriyi gij mar 
insa koma, beda iwa ig mar ongga Efena Ebsi agot 
gu iwa ongga irek rusnok Mod Ari rot iskusk ojgomu." 

1 Nou ongga koma nomnaga oisa fob beda didif 
dik montouj egens gu mebaga ongga onghoda 
fob. Beda didif dig oga egens ongga agot mar gu didif 

rot ahais erek manghi mei oga ongga ogugur eteb. 
Oga insa koma agot oida, "Bua bin skoita Didif, beda 

Didif dumocunc gu bua rot mar ongga omorogna gij 
mona kahma si." 

? Ainsa koma tein didif disma owesa efek jeskaseda 
dik mar ongga onswos eteb gu mebaga. Beda didif 
dik kursi eteb egens ongga osnok egens engker gij. 

3 Noba osnok egens koma bera efen Efesa eteb 
ongga erek mamu ongga efera osok eteb noba 
efen efeb titnetna ongga erek ebsi oromohohuma 
jera ofrahamaha jera ekeni mebi tein. Noba didif 
dik meinji ongga efen efeb titnetna ongga erek 
ofrahamaha. Noba meinji insa koma ah rejrej kursi 
eteb insa koma tein. 

^ Beda didif dik kursi setka egeka noba tohkuru 
ongga ah rejrej kursi eteb egens insa koma. Noba 
didif dik ebirfager nou rusnok Mod Ari ringker gij 
kursi-kursi setka egeka noba tohkuru insa koma. Rua 
rirgi meifeti ongga erek ebsi komowa ojgomu, noba 
manggem eteb ongga eirirbi erek emas ah tumu 
ritoufu tein. 

? Beda didif dik moc efesa eteb noba dig moc 
ogugur rejrej kursi eteb egens insa koma. Noba 
lampu cinja erfeka ongga eisa eteb bera ah jah 
kursi insa koma odou. Lampu-lampu insa koma bera 
orocunc rot Allah efen efena cinja erfeka. 

? Beda didif dik mar erek mei mojumu efei ongga 
edeider noba efena eirirbi eteb erek kasinam ongga 
ah jah kursi insa koma odou tein. Beda didif dik mar 
tohkuru ongga efena ebah noba ongga efen eiteij 
ofoukou ongga ah jah odou jera ejmeg tein. Noba 
mar insa koma bera ot rejrej kursi egens insa koma 
deismos. 

7 Mar egens ongga efena ebah insa koma bera erek 
singa. Noba mar efena ebah ongga egeka bera erek 

sapi. Noba mar ongga efena ebah orgomu insa koma 
bera efen osum ongga erek orna egens efen. Noba 
mar ongga efena ebah tohkuru insa koma bera erek 
mem nesmei eteb ongga ofu gij mebaga. 

8 Noba orofosut mar ongga efena ebah insa koma 
egens egens bera efen efembra ofou cinja erfens. 
Noba rua tein rerin riteij ofoukou ongga ah rejrej 
rifaga nomnaga. Riteij insa koma ah jah rines efesi 
obohoh tein. Noba rua ragerir orofosut motu jera 
mona ojgomuja oida, "Tuhan Allah bera efen owesa 
efek eteb ekirsa jeska nomnaga. Ofa bera ongga ebsi 
komowa ojgomu. Noba Ofa bera ongga enofoguma 
gij mona ongga sismeni fob. Noba Ofa bera ongga 
eneker ojgomuja ebeibeyaif tein, noba Ofa bera 
ongga emen tein si." 

? Beda mar ongga efena ebah tohkuru insa koma 
risitit mar gu Ofa ongga engker gij kursi egens insa 
koma noba ongga efena ebah rot mona ongga ah 
aibin. Rua risitit rot efen ofoka ongga aksa eteb 
noba rua ruis oufamofa eteb skoita Ofa tein. Noba 
askesi rua risitit rot mar insa koma, beda ebirfager 
Mod Ari setka egeka noba tohkuru insa koma bera 
risiri fogora rugif gu Ofa ongga engker gij kursi insa 
koma noba ongga efena ebah rot ah aibin ojgomuja. 
Beda ebirfager insa koma raha rerin manggem ongga 
eirirbi insa koma jah Ofa odou erek mar ongga 
rurougif gu Ofa. 

10 (4:9) 

11 Beda rua risitit gu Ofa oida, "Bua bera erek 
mefmen Tuhan jera Allah. Noba adaij nou Bua 
bisinsiyai bisma bufoka ongga aksa eteb, jera 
owesa efek eteb ojgomu. Noba adaij nou rusnok 
nomnaga rugif gu Bua ojgomu. Jeska Bua bera 

ongga buntunggom mar nomnaga. Bua bera ongga 
buntunggom mar nomnaga oisouska budou ejginaga 
rot. Mar nomnaga bera ah oisouska Bua ojgomu." 

1 Erek koma beda didif dik Ofa ongga engker 
5 gij kursi eteb insa koma agei kertas efeyi ongga 
ongkuku tumu efen etma jah ognosk. Noba didif dik 
mar ongga runggu gij kertas insa koma jah enama 
tein enama tein. Noba Ofa era mar erek mecij ofot 
cinja erfeka ereyet joug kertas efeyi insa koma fogora 
of joug fob. 

? Beda didif dik malaikat egens ongga efen owesa 
efek ois rot oga eteb oida, "Idu bera efen owesa efek 
ongga adaij nou ohoda rot mar ongga ereyet kertas 
efeyi ongga ongkuku ainsa kef fogora osu rot." 

3Tina rusnok egema tein ongga ringker gu mebaga, 
era ongga ringker gu mebif, era ongga ringker gij 
mebif efesi tein bera rerin owesa efek adaij nou 
ruhoda kertas efeyi insa koma era rik tumu tein 
jinaga guru. 

^ Jefeda didif dibisa eteb rot jeska didif dinek rusnok 
egema tein ongga rerin owesa efek ongga adaij nou 
ruhoda kertas efeyi insa koma beda rik rot mar ongga 
runggu gij jinaga guru. 

? Erek koma tina, ebirfager egens jeska rua ongga 
setka egeka noba tohkuru insa koma agot gu didif 
oida, "Bua binebisa rot guru, jeska osnok egens 
ongga efen owesa efek ongga adaij nou ohoda mar 
cinja erfeka insa koma ongga ereyet joug kertas 
efeyi koma bera enofoguma. Ofa bera ongga erek 
Singa jeska ebic Yehuda. Noba Ofa bera ongga erek 
ofojuwu egens ongga onjuj jeska raja Daud. Noba 
Ofa bera ongga oin keingg efen mesa nomnaga fob." 

? Beda didif dik domba efer egens jera efen efera 
ofamosma jeska rusnok ongga ranggob Ofa sis fob. 
Ofa ot deismos desi kursi eteb egens insa koma. 
Noba mar ongga efena ebah tohkuru insa koma jera 
ebirfager setka egeka noba tohkuru insa koma tein 
bera rut rejrej domba efer egens insa koma. Noba 
domba efer insa koma bera efen oubukum cinja 
erfeka. Noba efen eiteij cinja erfeka tein. Noba mar 
insa koma bera orocunc rot Allah efen efena cinja 
erfeka ongga Ofa ombk gu mebif. 

7 Beda domba efer insa koma en noba eita kertas 
efeyi koma jeska Ofa ongga engker gij kursi koma 
etma jah ognosk. 

8 Nou ongga ofa eita kertas efeyi insa koma, beda 
mar ongga efena ebah tohkuru jera ebirfager setka 
egeka noba tohkuru insa koma nomnaga risiri jah gu 
Domba Efer okoda. Noba orofosutut rua insa koma 
nomnaga ragei mar egens ongga erek moubseja 
tumu ritma. Noba rua ragei mokosku ongga erek 
emas gij ritma enama. Noba mah efeb jeska mar 
efen ensesa ongga ris mah gij tein orogna jeska 
mokosku insa koma. Noba mah efeb insa koma bera 
erek orocunc rot mar nomnaga ongga Allah efen 
rusnok rum riteij rot gu Ofa sis fob. 

? Beda rua nomnaga ruf medemer egens rot mar 
ongga efeinah erek kef oida, "Bua bera bebin owesa 
efek ongga adaij nou bita kertas efeyi ongga ongkuku 
fogora bumohoda mar ongga eyet kertas efeyi insa 
koma ojgomu. Jeska Bua bera ongga rusnok enjgineg 
ranggob sis fob. Noba oisouska bebin bugufu ongga 
eya jeska bifaga bera bua bunskotu rusnok fogora 
buroun rua skoita Allah fob. Noba rusnok ongga Bua 
bunskotu fob bera rineya rin jeska orofosutut ruga 

rusnok egens egens, jera orofosutut rusnok ebic 
egens egens, jera orofosutut monuh egens egens gu 
mebif nomnaga. 

10Bua bera butunggom rusnok insa koma erek 
Allah efen rusnok ongga Ofa ofoka ereij keingg mar 
ojgomuja. Noba rua nomnaga tein bera rinja erek 
imamir ongga rufij mifmin Allah ojgomuja. Rua tein 
bera rumofoka ereij keingg rusnok gu mebif si." 

11 Beda didif dik malaikat-malaikat riskembemba 
ongga erek ribu-ribu rufoukou doska. Noba rua 
nomnaga ringker rejrej kursi egens insa koma jera 
mar ongga efena ebah tohkuru jera ebirfager setka 
egeka noba tohkuru insa koma tein. 

1? Bega rua ruf medemer rot ruga ongga eteb 
erek kef oida, "Adaij nou domba efer egens ongga 
rusnok ranggob sis fob esma owesa efek ni, jera mar 
nomnaga ongga oufamofa jeska Allah ni, jera odou 
ongga ebriyi eteb gij mar ni, jera ofoka aksa ongga 
rusnok nomnaga rugif gu noba risitit rot tein ni." 

13 Beda didif dig mar nomnaga ongga efena ebah 
gu mebaga ni, gu mebif ni, gij mebif efesi ni, gij mei 
mojumu efei ni, nomnaga ruf medemer erek kef oida, 
"Mimif mudou os oida Ofa ongga engker gij efen 
kursi eteb gu mebaga jera efen domba efer esma 
ofoka ongga aksa eteb ni, owesa efek ni, rusnok 
nomnaga risitit rot efen ofoka ni, rua rugif gu Ofa rot 
mona ongga ah aibin ojgomuja tein ni." 

1^ Beda mar ongga efena ebah tohkuru insa koma 
ruroun oida, "Memef modou os erek koma tein 
ojgomu." Beda ebirfager setka egeka noba tohkuru 
bera risiri fogora rugif gu Ofa ojgomu. 

6 ! Erek koma beda didif diajga joug domba efer 
insa koma ohoda mar ongga eyet joug kertas 

efeyi ongga sismeni. Beda didif dig mar ongga efena 
ebah egens jeska mar efena ebah tohkuru insa koma 
agot rot oga eteb oida, "Bua bin." Noba efen oga insa 
koma bera erek moc ogugur eteb. 

? Erek koma beda ainsa koma tein didif dik kuda 
egens ongga efen efeb titnetna erek ebsi komowa. 
Noba osnok egens ongga eifef esij kuda egens insa 
koma bera agei mocongg tumu etma. Beda rusnok 
rita manggem egens ongga eirirbi nou erakid eitoufu 
erek raja. Ofa eifef kuda egens insa koma beda eja 
erek osnok egens ongga eja jeskaseda agob mesa 
fogora risiri gu ofa. 

3 Nou ongga Domba Efer insa koma ohoda mar 
ongga eyet joug kertas efeyi egeka, beda didif dig 
mar ongga efena ebah egeka jeska mar ongga efena 
ebah tohkuru insa koma agot oida, "Bua bin." 

^Erek koma beda didif dik kuda egeka deika 
ongga efen efeb titnetna ongga ekendidi erek mah 
efeskreni. Noba osnok egens ongga eifef esij kuda 
egens insa koma bera eita owesa efek jeskaseda 
otunggom mar gu rusnok mebif fogora rineker 
rot eskeiramera deika guru, tina rua rimagobuma 
ebireira ojgomu. Ofa esma meiteb kelawan ongga 
aksa eteb. 

? Nou ongga domba efer insa koma ohoda mar 
ongga eyet joug kertas efeyi orgomu deika, beda 
didif dig mar ongga efena ebah orgomu jeska mar 
ongga efena ebah tohkuru insa koma agot oida, 
"Bua bin." Beda didif dik kuda egens deika ongga 
efen efeb titnetna ongga erek ahtaboku. Noba osnok 
egens ongga eifef esij kuda egens insa koma bera 
agei timbangan tumu etma. 

? Beda didif dig mar erek oga egens ongga orogna 
jeska mar ongga efena ebah tohkuru insa koma 
nomnaga rifekesa. Noba oga egens insa koma agot 
oida, "Gij mona insa koma beda maat efen efera 
osok eteb doska. Jefeda erek osnok egens efarur 
nou mona juens, beda efen ofons adaij nou engk 
gandum liter egens ojgomu, era ofa esma meismei 
liter orgomu rot ojgomu. Noba bunotunggom mar gu 
mega zaitun efek jera anggur efek tein guru." 

7 Erek koma beda nou ongga domba efer egens 
insa koma ohoda mar ongga eyet joug kertas efeyi 
tohkuru deika, beda didif dig oga jeska mar ongga 
efena ebah tohkuru insa koma agot oida, "Bua bin." 

8 Beda didif dik kuda egens ongga efen efeb titnetna 
erek oruk. Noba osnok egens ongga eifef esij kuda 
insa koma bera efen ofoka Agos. Noba mar eneya 
ongga ontoij ofa bera efen ofoka Mahmei Meren. 
Noba goga insa koma gesma owesa efek jeskaseda 
gotunggom mar ongga okum eteb skoita rusnok 
mebif erek tohkuru tumu. Noba mar okum insa koma 
bera erek rusnok rimagobuma ni, mosona eteb ongk 
rua ni, mar ofoukou orotunggom rua fogora marenir 
ni, mar ofogog ongga angh gu merenrah riska rua 
fogora ragos rot ni. 

? Nou ongga domba efer insa koma ohoda mar 
ongga eyet joug kertas efeyi ongga cinja, beda didif 
dik rusnok riker degini meja egens ongga imam raha 
mar esij jeskaseda orougif gu Allah. Rusnok enjgineg 
ranggob rua sis fob, jeska rua rimfesij rot Allah oga, 
noba rinaha mar insa koma jah guru. 

10 Beda rua ragerir rot ruga eteb oida, "Bua 
Tuhan bera ongga ebsi komowa noba ongga bagot 
mar ongga tenten ojgomu. Noba Bua bera ongga 

butunggom mar ongga bua budou os ojgomu. Sis 
fob rusnok ranggob memef fogora manggos fob. 
Jefeda memef mois gu Bua jeskaseda Bua bisesa mar 
okum sons ebeirens skoita rusnok rot mar insa koma 
ojgomu." 

11 Beda rua risma meifeti ongga erek ebsi komowa. 
Beda Allah agot gu rua oida ruin keingg rudou efesi 
juens deika fog onjoros rerin ruhujir rufoukou ongga 
rufij Allah noba ongga rusnok mebif rimagob tein 
nomnaga bera rimagos fog. 

1? Beda didif dik domba efer insa koma ohoda mar 
ongga eyet joug kertas efeyi cinja erfens deika. Beda 
ainsa koma tein mebif icusur eteb, noba mowa eja 
erek ahtaboku erek meifeti ongga ahtaboku doska. 
Noba mesta tein eja erek ekenkeni ongga erek 
ogugufu. 

13 Beda motur tein esiri jeska mebaga gu mebif erek 
mega egens ongga mof agoska rot fogora efen efek 
ongga efej esiri gu mebif. 

1^ Beda mebaga nomnaga omokukuma erek kertas 
efeyi ongga okuku onjoros eseiseifa nomnaga. Noba 
memaga jera motowohu nomnaga ojuj jeska efen 
oka deika beda eseiseifa. 

15 Beda gij mona insa koma bera raja-raja ongga 
mebif ni, ebirfager ni, tentarer rerin ebirfager ni, rua 
ongga runa mei ahta ni, rua ongga rerin owesa efek 
ni, rua ongga rumfij rerin ebirfaga ni, rua ongga rut 
gu risinsa ni, rua insa koma nomnaga ruku noba 
ridemdemi risinsa jejema gij mansu. 

16 Beda rua ruis gu memaga mosu jera mamu tein 
rot oida, "Iwa isiri fogora irocohun joug memef 
jeskaseda mendemdemi. Jeska Ofa ongga ofoka 
ereij keingg mar nomnaga jeska efen kursi eteb gu 

mebaga, jera Domba Ffer tein bera otkonu oska eteb 
rot memef. 

17 Jeska mona ongga Ofa en jeska mebaga 
jeskaseda ofra mar okum keingg memef bera ensaga 
fob. Noba enadaij nou memef mot rot ahais joug mar 
koma jinaga guru." 

1 Nou ongga mar insa koma oisa fob, beda didif 

dik malaikat tohkuru rija gu mebif. Beda malaikat 
egens ojot gu monuh ongga mowa orogna. Noba 
malaikat egema ojot jah monuh ongga mowa esiri gij. 
Noba malaikat egema ojot jah emaga. Noba malaikat 
egema ojot jah agosu. Beda rua ragei mof aki gij 
monuh tohkuru insa koma jeskaseda mof onokuj gij 
mebif ni, mei mojumu efei ni, era mega ni deika guru. 

? Beda didif dik malaikat egens ongga egema deika 
en jeska monuh ongga mowa orogna jeska. Ofa orka 
mar egens ongga erek orocunc rot Allah ongga efena 
ebah rot ah aibin ojgomuja. Beda ofa ois mar rot oga 
eteb skoita malaikat tohkuru insa koma ongga rinsma 
owesa efek jeskaseda rutunggom mar okum skoita 
mebif jera mei mojumu efei tein. 

3 Ofa agot gu rua rot oida, "Iwa inotunggom mar 
okum skoita mebif era skoita mei mojumu efei era 
skoita mega tein enesi jeskaseda memef maha mar 
tumu rusnok ritoufu ongga orocunc rot oida rua bera 
erek Allah efen rusnok ongga rufij Ofa sismeni fog." 

^ Beda didif dig rot rusnok idu ongga rimesma mar 
insa koma tumu ritoufu. Rusnok rufok 144,000 jeska 
rusnok ebic Israel nomnaga bera rimesma mar insa 
koma. 

? Koma bera orofosutut rusnok rufok 12,000 jeska 
ebic Yehuda ni, ebic Ruben ni, ebic Gad ni, 

6 ebic Asyer ni, ebic Naftali ni, ebic Manasye ni, 

7 ebic Simeon ni, ebic Lewi ni, ebic Isakhar ni, 

8 ebic Zebulon ni, ebic Yusuf ni, ebic Benyamin ni, 
rusnok rufok 12,000 jeska ebic insa koma nomnaga 
rimesma mar insa koma tumu ritoufu si. 

? Nou ongga mar insa koma oisa fob, beda didif 
dik rusnok riskembemba doska ongga rin jeska 
orofosutut monuh ni, rusnok ebic egens egens ni, 
ruga rusnok egens egens ni. Rua bera rufoukou 
doska jefeda enadaij nou didif dufosuit rua nomnaga 
jinaga guru. Beda didif dik rua nomnaga rut jah kursi 
odou ongga Domba Efer insa koma engker gij. Rua 
rirgi meifeti ongga ebsi komowa, noba rua ragei ayug 
efeyi tumu ritma. 

10 Beda rua nomnaga ragerir rot ruga eteb oida, 
"Allah, ongga engker gij efen kursi fogora ofoka ereij 
keingg rusnok nomnaga jera Ofa ongga erek Allah 
efen Domba Efer, bera ongga eita eiteij ah ongga 
efeinah gu rusnok ojgomu." 

11 Noba malaikat-malaikat nomnaga rut rejrej kursi 
Allah jera ebirfager setka egeka noba tohkuru jera 
mar ongga efena ebah tohkuru insa koma tein. Beda 
rua risiri fogora rugif gu Allah. 

1? Beda rua ragot oida, "Mimif mudou os oida 
rusnok nomnaga risitit noba rugif gu mifmin Allah 
noba ruis oufamofa eteb skoita Ofa! Jeska Ofa bera 
ongga efen ofoka ongga aksa eteb ni, noba ongga 
efen owesa efek ongga ekirsa jeska nomnaga ni, 
noba ongga efen odou ongga ebriyi gij mar nomnaga 
ni, rot mona ongga ah aibin ojgomuja. Ainsoma." 

13 Beda ebirfaga egens jeska ebirfager setka egeka 
noba tohkuru insa koma ejeka didif oida, "Rusnok 
insa kef ongga rirgi meifeti ongga ebsi komowa bera 
idu? Noba rua bera rin jeska guaidu?" 

14 Beda didif duroun gu ofa oida, "Tuan, didif 
dinejginaga rot guru." Beda ofa agot gu didif oida, 
"Rua bera ongga rifena ebah ros gij mona ongga 
mar okum ah keingg rusnok nomnaga fogora rita 
rifera okora eteb gu mebif. Rua bera ongga rut rerin 
meisoufa oisouska Domba Efer efen ogufu fogora 
rutunggom erek ebsi komowa fob. Jefeda, 

15'Rua riker gij mod Allah jah kursi odou ongga Ofa 
engker gij. Noba rua rufij Ofa gij efen mod orofosutut 
mona jera motu ojgomuja. Noba Allah bera ongga 
orocohun rua rot efen owesa efek ojgomuja. 

16 Mosona onongk rua gij mona ongga egema tein 
deika guru. Noba magonen rua tein deika guru. Mowa 
tein onofogog skoita rua deika guru. Mar egema tein 
ongga erek ofoufem enefet rua deika guru. 

17 Jeska Domba Efer egens ongga engker gij kursi 
insa koma bera orot joug rua erek gembala egens 
ongga eja okag rot efen domba-domba. Ofa bera 
omocunc mei eiteij ongga eita eiteij ah ongga efeinah 
gu rua. Beda Allah omosuna rot mar nomnaga ongga 
ereita rudou okumkum rot tein.' " 

! Nou ongga koma oisa fob, beda didif dik Domba 

Efer insa koma ohoda mar ongga eyet joug 
kertas efeyi cinja erfeka. Beda ainsa koma tein, 
moubsahamaha gij mebaga nou aras ofod ojgomu. 

? Beda didif dik malaikat cinja erfeka ongga runt jah 
Allah odou. Noba rua risma manghi mei cinja erfeka 
ongga erek akseij. 

3 Beda malaikat egens deika en noba orka mokosku 
egens ongga ris mah gij mar ongga ensesa ongga 
angh gij mokosku. Mokosku koma bera runtunggom 
jeska emas. Ofa ot gu meja egens ongga imam raha 
mar esij jeskaseda rurougif gu Allah rot. Beda ofa 

esma mar efen ensesa ofoukou. Beda ofa aha mar 
efen ensesa insa koma morototuma jera mar ongga 
Allah efen rusnok rum riteij gu Ofa rot esij meja 
ongga emas koma ongga ot jah Allah efen kursi 
odou. 

^Beda mah efeb ongga en jeska mar efen 
ensesa ongga malaikat koma es mah gij mok osku 
morototuma jera mar ongga Allah efen rusnok rum 
riteij rot bera osok erek mah efeb jeska malaikat 
etma. Beda mah efek koma eja skoita Allah. 

? Erek koma beda malaikat egens insa koma ecka 
mah efesi krenmeni rot eisa jeska meja ongga emas 
insa koma, beda ofa aha mar koma gij mokosku insa 
koma. Beda ofa era mar insa koma orobuma rot gu 
mebif. Beda ainsa koma tein moc ogugur eteb doska, 
noba moc efesa tein ofoukou, noba mebif icusur eteb 
doska. 

? Beda didif dik malaikat cinja erfeka risejah nou rin 
manghi mei oga. 

7 Beda malaikat ongga sismeni en manghi mei oga. 
Beda ainsa koma tein mar erek eis mamu jera mah 
ongga oromohohuma jera ogufu bera ojuj gu mebif. 
Beda mah et mebif oknama ni, mega oknama ni, jera 
mofombra ongga efei ofraha nomnaga ni. 

8 Beda malaikat ongga egeka en manghi mei oga 
ongga egeka deika. Beda ainsa koma tein didif 
dik mar erek memaga mosu eteb ongga mah eisa 
gij nomnaga ojuj gu mei mojumu efei. Beda mei 
mojumu efei oknama eja erek ogufu. 

? Noba mar nomnaga ongga angh gij mei mojumu 
efei oknama agos. Noba kabar mei ongga ah gu mei 
mojumu efei oknama eseiseifa. 

10 Beda malaikat ongga orgomu en manghi mei oga 
ongga orgomu deika. Beda ainsa koma tein bera 
mensir efaga ongga erek mah eisa gij ojuj jeska 
mebaga beda esiri gij mei oknama, noba esiri gij mei 
eiteij oknama tein. 

11 Noba mensir efaga insa koma efen ofoka oida, 
Oska Efeki. Jefeda rusnok rufoukou ragos jeska rua 
rij mei insa koma ongga eja erek oska efeki. 

1? Beda malaikat ongga tohkuru en manghi mei 
oga ongga tohkuru deika. Beda ainsa koma tein 
mar egens edi mowa oknama jera mesta oknama 
jera motur oknama. Beda mar insa koma nomnaga 
oknama eneisa deika guru. Jefeda gij mona beda 
oknama erek motkobah ojgomu. Noba gij motu tein, 
oknama erek eneisa deika guru. 

13 Askesi didif diajga mar insa koma, beda didif 
dik mem nesmei ofu gu mebaga skidameda. Noba 
mem insa koma ois rot oga eteb gu rusnok mebif 
oida, "Ayo rot rusnok mebif, jeska ai juens beda 
malaikat ongga cinja ni, malaikat ongga cinja erfens 
ni, malaikat ongga cinja erfeka ni rimen manghi mei 
oga deika. Beda mar okum ongga ekirsa emecirej iwa 
si!" 

1 Beda malaikat ongga cinja bera en manghi mei 

oga ongga cinja deika. Beda ainsa koma tein didif 
dik malaikat egens ongga erek mensir efaga ongga 
ensiri gu mebif sis fob. Ofa esma gusin jeskaseda 
orohoda moksu ongga eja ah degini kemb montouj 
jeska. 

? Nou ongga ofa ohoda moksu insa koma efen 
montouj jeska fob, beda mah efeb ofoukou orogna 
jeska moksu efesi insa koma. Mah efeb insa koma 
ofoukou doska erek mocgoj ofog ongga ocohun 

monuh ofoukou. Jefeda mowa jera mebaga eja erek 
motkobah. 

3 Beda mof ofoukou orogna jeska mah efeb insa 
koma noba rujuj rejrej mebif nomnaga. Noba mof 
insa koma efen owesa efek jeskaseda eska rusnok 
morototuma erek mouma ofon ongga eska rusnok. 

^ Beda riyahehir joug mof ofoukou insa koma 
jeskaseda rinet mofombra era marfok era mega 
egema tein guru. Tina riska rusnok ongga Allah 
enaha mar insa koma tumu ritoufu guru. Ofa aha 
mar insa tumu efen rusnok ritoufu ojgomu ongga 
erek orocunc rot idu ongga Ofa efen rusnok. 

? Noba mof ofoukou insa koma rinesma owesa efek 
jeskaseda riska rusnok insa koma onjoros ranggos 
rot guru. Tina rua riska rusnok insa koma jeskaseda 
rua rufogu okora ojgomuja gij mesta rara cinja. Mof 
ongga eska rusnok insa koma rita rufogu okora ahais 
doska morototuma erek mouma ofon ongga eska rua 
ojgomuja. 

6 Noba gij mona insa koma bera rusnok rudou os 
ragos ojgomu, tina guru. Rua rifena ebah askesi 
mar insa koma enska rua ojgomuja ros. Rua rujohca 
moroju nou jeskaseda ragos, tina guru. 

7 Noba mof ongga ofoukou insa koma bera rinsejah 
nou rija skoita rusnok mebif erek kuda ofoukou 
ongga rusnok rifef fogora rija rimedima. Noba mof 
insa koma bera rirgi manggem ongga erek emas 
tumu ritoufu. Noba rusum bera erek rusnok rusum 
tein. 

8 Ribirfaga efeji bera erek rujaga ribirfaga efeji 
ojgomu. Noba rerin rufon bera erek singa efen ofon 
ongga akseij doska. 

? Noba mof insa koma rerin mar erek monska ofos 
ontumba ongga erek besi. Nou ongga mof ofoukou 
insa koma rumfu fob, beda rifembra ofou ogugur 
eteb doska. Koma erek kuda eskembemba ongga 
rusnok rifef jeskaseda rija rimedima fogora ogugur 
eteb doska tein. 

10 Noba rerin ruiraga ongga eska rusnok erek 
mouma ofon eska tein. Noba rua tein rerin owesa 
efek nou riska rusnok mebif fogora rita rufogu okora 
eteb ojgomuja gij mesta cinja. 

11 Noba rerin ebirfaga bera malaikat egens insa 
koma ongga ohoda moksu montouj insa koma. Ofa 
efen ofoka gij Yahudi oga bera Abadon. Noba gij 
Yunani oga efen ofoka bera Apolion. Ofoka koma 
efen ofou oida, "Ofa ongga onghoda mar rot ahais." 

1? Ebeibeyaif mar okum ongga ah keingg rusnok rot 
sismeni bera oisa fob. Tina mar okum ongga egeka 
deika emen gij mona kahma deika ros. 

13 Erek koma beda malaikat ongga cinja erfens 
bera en manghi mei oga ongga cinja erfens deika. 
Beda ainsa koma tein didif dig oga egens en jeska 
oubukum ongga angh gu meja emas jah Allah odou. 

1^ Beda oga insa koma agot gu malaikat ongga cinja 
erfens oida, "Bua bija gu mei mosu eteb ongga ofoka 
Efrat. Beda bua busuwa malaikat tohkuru ongga 
rinrakid rua jah suma fob." 

15 Beda malaikat egens insa koma onsuwa malaikat 
tohkuru insa koma fob. Jeska sis fob rua rinsejah 
nou tahun kef, jera mesta kef, jera mona kef, jera 
aras kef tein jeskaseda rijagob rusnok mebif oknama 
fogora ragos ojgomu. 

16 Noba didif dig rot oida rerin tentarer ongga rifef 
kuda bera erek rufok juta wuntin egeka. 

17 Beda askesi didif diajga mar onswos insa koma, 
beda didif dik kuda-kuda jera rua ongga rifef kuda 
insa koma bera erek kef oida, rerin mar erek monska 
ofos ontumba ongga efen titnetna erek ekenkeni 
doska jera ofrahamaha jera orugrug tein. Beda 
kuda-kuda insa koma rerin ribirfaga bera erek singa 
ebirfaga ojgomu. Beda mah ongga et mar jera mah 
efeb jera mah eisa ongga erek orugrug bera orogna 
jeska rawesi. 

18 Beda mar orgomu insa koma edi rusnok mebif 
fogora oknama ragos rot. 

1? Noba kuda-kuda insa koma rerin owesa efek eteb 
ongga orogna jeska rawesi jera ruiraga tein. Jeska 
rerin ruiraga bera erek womfieda ongga eska rusnok 
fogora rita rufogu okora eteb ojgomuja. 

20 Frek koma tina rusnok mebif enjgineg ongga 
rinagos gij mar insa koma guru bera rinekikif jeska 
rerin mar ongga oska jinaga guru. Tina rua rugif gu 
mar ongga erek tenten guru ojgomuja ros. Mar koma 
ongga rua rugif gu bera erek efena ofogog jera mar 
ongga rua risinsa runtunggom jeska emas ni, perak 
ni, timbaga ni, mega ni, mamu ni. Noba mar insa 
koma ongga rua rugif gu bera efena enebah guru. 
Mar insa koma rinek mar guru, noba rineg mar guru, 
noba rinecira tein guru. 

21 Noba rusnok insa koma rinekikif jeska rerin mar 
ongga oska enjgineg tein guru. Tina rua ragob rusnok 
ebireira ojgomuja ni, rugif gu rerin meseya ojgomuja 
ni, risiri morototuma ojgomuja ni, rungkoreka mar 
ojgomuja ni. 

10 1 Nou ongga mar insa koma oisa fob, beda 
didif dik malaikat egens ongga efen owesa 
efek ojuj jeska mebaga. Didif dik mocgoj ofog ah 

rejrej ofa, noba meinji tein ok tera ebirfaga. Efen 
osum bera eisa eteb erek mowa, noba efen aki bera 
erek mowuj mosu ongga mah eisa egigir eteb tumu. 

? Ofa agei kertas efeyi ofokai ongga ohoda fob tumu 
etma. Ofa efen aki jah ognosk ot keingg mei mojumu 
efei, noba efen aki jah egris ot keingg jah mog tein. 

? Beda ofa agerir mar rot oga ongga ahais doska 
erek singa efen oga. Nou ongga ofa agerir mar oisa 
fob, beda moc ogugur erek cinja erfeka ogugur erek 
eteb sons. 

^Nou ongga moc ogugur cinja erfeka insa koma 
ruis mar, beda didif disejah nou dugu keingg mar 
ongga rumois insa koma. Tina didif dig oga egens 
ongga en jeska mebaga agot gu didif oida, "Bua 
bunogu keingg mar ongga moc ogugur cinja erfeka 
insa koma rumois rot guru. Tina bua bidemdemi mar 
insa koma ojgomu." 

? Beda malaikat egens insa koma ongga ot gu mei 
mojumu efei jera mog bera ofra etma ognosk jah 
mebaga. 

6 Beda ofa agen mar oisouska Ofa ongga engker 
rot mona ongga ah aibin ojgomuja ni, noba ongga 
ontunggom mebaga jera mar nomnaga ongga angh 
gu mebaga ni, noba ongga otunggom mebif jera 
mar nomnaga ongga angh gij mebif ni, noba ongga 
otunggom mei mojumu efei jera mar nomnaga ongga 
angh gij mei mojumu efei ni. Noba mar ongga ofa 
agen rot bera oida, "Erek doida mona ongga malaikat 
cinja erfeka emen manghi mei oga ongga cinja erfeka 
deika fob, beda Allah omotunggom mar ongga Ofa 
endemdemi jeska rusnok nomnaga sis fob si. Mar 
koma bera jeni erek Ofa oncunc gu efen nabi-nabi 

ongga rumfij Ofa sis fob. Jefeda mar koma bera enah 
dektek guru, tina emen rot ebeirens si." 

7 (10:6) 

8 Beda oga egens insa koma ongga onjuj jeska 
mebaga bera agot gu didif deika oida, "Bua bija 
skoita malaikat egens ongga ont gij mei mojumu efei 
jera mog tein, beda bita kertas efeyi ongga ohoda 
fob tumu efen etma jeska ofa." 

? Jefeda didif dija skoita malaikat egens insa koma, 
beda direjgei ofa rot kertas efeyi ongga ofokai insa 
koma. Beda ofa agot gu didif oida, "Bua bita kertas 
kef beda bit ojgomu. Askesi bua bit kertas efeyi koma 
gij bawesi beda eyejkita erek mosusu efei. Tina nou 
ongga enja gij butkonu fob, beda erek oska efeki 
ojgomu." 

10 Jefeda didif dita kertas efeyi ofokai insa koma 
jeska efen etma noba didif dit ojgomu. Noba nou 
ongga dint gij dawesi, beda eyejkita erek mosusu 
efei. Tina nou ongga enja gij dutkonu fob, beda erek 
oska efeki ojgomu. 

11 Beda oga egens insa koma agot gu didif oida, 
"Bua bagot rot mar ongga Allah oncunc gu bua osok 
gij rusnok enjgineg ni, oga enjgineg ni, jera raja-raja 
enjgineg ni juens deika ojgomu." 

1 1 1 Nou ongga koma oisa fob beda didif disma 

moskur egens ongga erek rusnok rira nou 
rireni jeni mar. Beda oga egens agot gu didif oida, 
"Bua bireni jeni Mod ongga Allah efen jera meja 
ongga imam-imam ris mah gij mar esij. Beda bua 
tein bufosuit rusnok nomnaga ongga rugif gu Allah 
jah suma. 

2 Tina bua binereni jeni momas ongga angh rejrej 
Mod Allah guru. Jeska rua ongga Yahudi guru bera 

rimesma owesa efek jeskaseda rutunggom mar 
ongga oska jeni rudou os rot gij momas insa koma 
ojgomu. Beda rua rumot keingg kota Yerusalem 
ongga ebsi komowa gij tahun rara orgomu noba 
ofod. 

3 Beda Didif dimeita owesa efek gu dedin gosnok 
gegeka fogora goga gemefesij rot mar ongga Didif 
duncunc gu goga fob. Noba goga gemergi meisoufa 
ongga oska. Koma bera orocunc rot oida godou 
okumkum noba gebisa rot rusnok rerin mar ongga 
oska. Beda goga gemefesij rot mar insa koma gij 
mona rara 1,260. 

^ Gosnok gegeka insa koma bera erek mega zaitun 
efej egeka jera mowuj mosu egeka ongga lampu 
ont esij noba ongga gont jah Allah odou. Allah bera 
ongga ofoka ereij keingg mebif nomnaga. 

? Noba erek rineya rutunggom mar ongga oska 
skoita goga, beda mah eisa omorogna jeska gawesi 
fogora et rua ongga rutunggom mar ongga oska 
skoita goga. Noba rusnok ongga runtunggom mar 
ongga oska skoita goga, beda rua rimagos erek insa 
koma tein si. 

6 Noba goga insa koma gegan owesa efek jeskaseda 
gof joug mebaga fogora mos enes gij mona ongga 
goga goftuftu rot Allah oga jinaga guru. Noba goga 
tein gegan owesa efek jeskaseda gotunggom mei 
fogora eja erek ogufu. Noba goga tein gegan owesa 
efek jeskaseda gesa mar ongga okum skoita rusnok 
fogora marenir. Goga gegan owesa efek ongga adaij 
nou gotunggom mar erek insa koma nomnaga rot 
ofosma ofoukou ojgomuja. 

7 Erek koma beda, gij mona ongga goga gemfesij 
rot Allah oga erek oisa fob, beda mar ofogog egens 

omorogna jeska moksu efesi ongga degini kemb. 
Beda mar koma omosoka keingg goga insa koma, 
beda emagob goga fogora gemagos. 

8 Beda gegan gefaga ongga agos fob bera emah 
joug moroju deis gij kota insa koma ongga ofoka 
aksa. Gegan Tuhan, Ofa tein bera agos tumu mega 
salib gij kota insa koma tein. Noba kota Sodom jera 
monuh Mesir bera erek orocunc rot kota egens insa 
koma tein. 

? Noba gij mona orgomu ofod, beda rusnok jeska 
orofosutut ruga rusnok egens egens, jera orofosutut 
rusnok ebic egens egens, jera orofosutut monuh 
egens egens nomnaga rimeyajga toutou joug rot 
gegan gefaga ojgomu. Tina rineya rinesah gegan 
gefaga gij moksu guri. 

10 Erek koma beda rusnok rufoukou rudou emefaga 
ouka eteb rot jeska goga gagos fob. Beda rua rumoh 
mar ongga erek ongkoskamoka moguma ongga 
orocunc rot rudou ongga efaga oka eteb jeska goga 
insa koma ganggos fob. Rua rudou emefaga ouka 
erek koma jeska sis fob gosnok gegeka insa koma 
gofra mar okum keingg rua oisouska mar ongga goga 
goftuftu rot Allah oga. 

11 Tina gij mona orgomu ofod insa koma oisa fob, 
beda Allah emeita eiteij ah sons gu goga fogora goga 
gemedebecki beda gecira sons deika. Beda rusnok 
nomnaga ongga riajga toutou joug gegan gefaga insa 
koma bera rimek goga gecira sons deika fob. Jefeda 
rua rudou omoubsaha fogora rimeesa eteb rot tein. 

1? Beda rusnok insa koma rimeg oga egens ongga 
emen jeska mebaga ongga agot gu goga oida, "Goga 
gosok skoita Didif jah sif." Beda goga gomosok 

mocgoj ofog jah mebaga askesi rusnok insa koma 
riajga toutou joug goga." 

13 Beda ainsa koma tein mebi icusur eteb doska, 
noba mod ofoukou oknama gij kota insa koma 
emesma. Noba rusnok rufok ribu cinja erfeka rimagos 
tein. Beda rusnok enjgineg ongga rifena ebah ros 
bera rudou omoubsaha noba rimeesa eteb rot. Jefeda 
rua rumofra Allah efen ofoka erek aksa gu mebaga. 

14 Ebeibeyaif mar okum ongga ah keingg rusnok rot 
egeka bera oisa fob. Tina mar okum ongga orgomu 
deika emen gij mona kahma deika ros. 

15 Erek koma beda malaikat ongga cinja erfeka en 
manghi mei oga ongga cinja erfeka deika. Beda 
ainsa koma tein didif dig rusnok ruga ofoukou ongga 
ragerir eteb gij mebaga. Rua ragot mar erek kef 
oida, "Ebeibeyaif, owesa efek nou ofoka ereij keingg 
rusnok mebif nomnaga bera angh gu mifmin Tuhan 
Allah jera efen osnok egens koma ongga Ofa oncunc 
erek Kristus fob. Ofa oncunc Kristus koma jeskaseda 
osuwa rusnok nomnaga jeska rerin mar okum fob. 
Noba Ofa omofoka ereij keingg mar nomnaga rot 
mona ongga ah aibin ojgomuja." 

16 Beda ebirfager setka egeka noba tohkuru insa 
koma ongga ringker gij rerin kursi jah Allah odou 
bera risiri fogora rugif gu Allah. 

17 Beda rua risitit oida, "Memef mois oufamofa eteb 
gu Bua Tuhan rot bebin bufoka ongga aksa eteb. Bua 
bera ongga bunofoguma gij mona ongga sismeni 
fob. Bua bunofoguma gij mona ongga mar nomnaga 
omoisa rot tein. Jeska Bua bisma bebin owesa efek 
eteb fogora bumfoka ereij keingg rusnok nomnaga 
fob. 

18 Sis eteb fob bera mesa rudou otkonu oska fogora 
rita rudou ofogog eteb skoita Bua. Tina ebeibeyaif 
Bua buncunc budou ongga otkonu oska eteb rot rua. 
Ebeibeyaif Bua bebin eimofoj adaij fob nou buga ojga 
rot rusnok nomnaga rerin rita mar. Erek koma tein, 
ebeibeyaif bebin eimofoj adaij fob nou bimeita ofons 
ongga ongkoska eteb skoita bebin rusnok nomnaga 
ongga rugif gu bebin bufoka. Koma bera erek skoita 
rusnok ongga runok rufoka gij guru ni, jera rusnok 
ongga rufoka aksa tein ni, jera bebin nabi ongga 
rumfij Bua sis fob ni. Ebeibeyaif Bua bebin eimofoj 
adaij fob nou bufra okum eteb keingg rusnok ongga 
runghoda rusnok rerin riteij ah gu mebif tein." 

1? Erek koma beda, didif dik Allah efen mod montouj 
gu mebaga ohoda. Beda didif dik burwa ongga rua 
rinsah mamu efebr ongga Musa onggu keingg Allah 
efen hukum tumu sis fob gij burwa insa koma efesi. 
Noba burwa koma bera orocunc rot mar ongga Allah 
anggen eimofoj rot gu rusnok sis fob. Noba didif dik 
moc efesa eteb ni, dig moc ogugur eteb ni, mebif 
erek icusur doska ni, noba mos eteb ongga erek eis 
mamu ofoukou doska ens ni nomnaga. 

1 2 1 Koma oisa fob beda didif dik mar ongga 

onswos eteb gu mebaga ongga orocunc rot 
mar erek kef oida, Didif dik ojaga egens ongga efen 
meisoufa ongga eisa egigir eteb erek mowa. Noba 
mesta ah gu okoda obohoh. Noba manggem ongga 
efen motur setka kungkob erfeka bera ah tumu 
eitoufu. 

? Noba ofa efen efaga okum eteb rot efesa fogora 
ofa agerir rot otkonu okora, jeska ai juens beda eker 
rot efen efesa. 

3 Erek koma beda didif dik mar egens deika gu 
mebaga ongga orocunc rot mar erek kef oida, didif 
dik magosu eteb doska egens ongga ofoka Naga. 
Efen efeb titnetna ongga erek ogugufu, noba efen 
ebirfaga cinja erfeka jera oubukum setka. Noba 
orofosutut ebirfaga egens egens insa koma bera efen 
manggem cinja erfeka ongga eirirbi tumu eitoufu 
cinja erfeka insa koma tein. 

^ Beda ofa efen oiraga bera erajgej motur oknama 
jeska mebaga fogora esiri gu mebif. Noba magosu 
egens insa koma osku joug jah ojaga egens insa 
koma odou jeskaseda oskotu ofa efen efesa ongga 
onjuj rot fogora oub ojgomu. 

? Beda ojaga insa koma onjuj rot efen efesa orna 
fob. Noba gij mona kahma Allah omoskotu efen 
efesa insa koma fogora ofra Ofa gu mebaga. Jah 
suma Allah ofoka ereij keingg mar nomnaga. Tina 
askesi efesa insa koma engker mebif ros, beda efen 
mosu egens insa koma oku rot efen efesa jah gu 
monuh ongga mebi oska ongga Allah ensejah nou 
ofa jeskaseda engker gij. Beda Allah ont joug ofa jera 
efen efesa egens insa koma jah suma ojgomuja gij 
mona rara ribu egens noba ofod (1,260) fob. Beda 
efesa insa koma esma owesa efek eteb morototuma 
jera Allah. Noba Ofa bera ongga omofoka ereij keingg 
rusnok monuh mebif nomnaga rot efen owesa efek 
eteb si. 

6(12:5) 

7 Erek koma beda didif dik malaikat-malaikat 
rimedima eteb gij monuh mebaga. Malaikat Mikhael, 
ongga erek ebirfaga rot Allah efen malaikat-malaikat 
enjgineg tein, bera rimedima jera magosu egens 

insa koma ongga ofoka Naga rot ofa efen 
malaikat-malaikat tein. 

8 Tina Naga insa koma bera efen owesa efek enadaij 
guru, jefeda Mikhael jera Allah efen malaikat-malaikat 
rikemeji Naga rot ofa efen malaikat nomnaga jeska 
monuh mebaga. 

? Koma bera, rua rij magosu egens insa koma ongga 
mijeka efen ofoka oida Bilis tein rot efen malaikat 
nomnaga jeska mebaga gu mebif. Ofa bera erek 
ebirfaga efena ofogog ongga orokrusa rusnok mebif 
nomnaga fogora risiri gij rerin mar ongga oska. 

10 Beda didif dig oga egens gu mebaga agot rot 
oga eteb oida, "Ebeibeyaif bera Allah efen eimofoj 
adaij fob nou oskotu efen rusnok jeska rerin mar 
ongga oska fob. Noba Ofa oncunc efen owesa efek 
eteb jeskaseda ofoka ereij keingg rusnok. Noba Ofa 
oncunc rot Kristus koma, ongga osuwa rusnok jeska 
rerin mar ongga okum, rot efen owesa efek tein. 
Jeska rua rungkoja Bilis jeska mebaga fob. Ofa bera 
ongga oh mojen rourou ojgomuja gu mifmin muhujir 
orofosut mona jera motu tein jah Allah odou. 

11 Mifmin muhujir bera ruin keingg ofa oisouska 
Domba Efer efen ogufu ongga eya tumu mega salib 
nou rua, jera oisouska mar ongga rua rimfesij rot 
osok gij Allah oga sis fob. Noba rua rinefeneinei rot 
risinsa riteij ah guru, tina rua raha risinsa jeskaseda 
ragos rot Allah oga insa koma ojgomu. 

12 Jefeda iwa nomnaga ongga ingker gu mebaga 
ita idou ongga efaga ouka eteb rot ojgomu. Tina 
ayo, teinefa nou iwa ongga ingker gu mebif jera mei 
mojumu efei teino. Jeska Bilis onjuj gu mebif fob. 
Noba ofa odou otkonu oska eteb doska, jeska ofa 

ejginaga rot oida efen eimofoj bera erek estir nou ofa 
ojgomu fob." 

13 Nou ongga Bilis, ongga erek magosu egens insa 
koma, ek rot teinefa rua rungkoja ofa jeska mebaga 
fob, beda ofa otoij ojaga egens insa koma ongga 
engker rot efen efesa orna insa koma. 

1^Tina Allah eita efembra ofou erek mem nesmei 
efembra ofou gu ofa jeskaseda ofa ofu ebeirens erek 
mem jah monuh mebi oska ongga Allah ensejah nou 
ofa. Jah suma bera Allah omot joug ofa rot tahun 
rara orgomu noba ofod. Jeska enadaij nou Bilis, 
ongga erek magosu insa koma, ohca ofa jah suma 
jinaga guru. 

15 Beda magosu insa koma ej awesi noba mei mosu 
eteb eya fogora oforkamaga gij mebif jeskaseda edi 
ojaga egens insa koma fogora ageben gij ojgomu. 

16 Tina mebif ofij ojaga egens insa koma fogora 
ohoda awesi ongga eteb doska. Jefeda mei mosu 
eteb ongga oforkamaga insa koma eya gij mebi efesi 
ojgomu. 

17 Erek koma beda magosu egens insa koma odou 
otkonu oska eteb rot ojaga egens insa koma, jefeda 
ofa eja jeskaseda edi ojaga egens insa koma efen 
rusnok ongga runjuj jeska ofa. Rua bera erek rusnok 
ongga rugif gu Allah rot efen oga noba ruroru mar 
ongga Yesus omftuftu rot sis fob tein. Noba magosu 
egens insa koma ongga ofoka Naga ont jah mei 
mojumu efembra rot. 

1 3 1 Erek koma beda didif dik mar egens ongga 
ofogog orogna jeska mei mojumu efei. Mar 
koma efen oubukum ofog setka jera efen ebirfaga 
cinja erfeka. Noba efen manggem egens ongga ah 
tumu orofosutut oubukum ofog insa koma tein. Noba 

runggu ofoka tumu orofosutut efen ebirfaga egens 
egens. Noba rufoka insa koma bera erek mar ongga 
ruga oruh Allah rot. 

? Noba mar ongga ofogog insa koma bera erek 
macan tutul. Tina efen okoda bera erek beruang 
efen. Noba efen awesi erek singa efen awesi tein. 
Beda magosu ongga erek Bilis insa koma eita ofoka 
aksa jera owesa efek eteb skoita mar ongga ofogog 
egens insa koma ongga orogna jeska mei mojumu 
efei jeskaseda ofoka ereij keingg mar enjgineg. 

3 Noba didif dik mar erek efera ofamosma tumu 
efen ebirfaga egens. Efera ofamosma koma bera 
orocunc rot efen efera ongga eteb doska sis fob. 
Noba rusnok mebif nomnaga rudou oubsaha eteb 
jeska ofa enagos rot efen efera eteb insa koma guru. 
Jefeda rua nomnaga ruroru ofa ojgomu. 

^Noba rusnok rugif gu magosu egens insa koma 
ongga ofoka Naga jeska ofa eita owesa efek gu mar 
ongga ofogog egens insa koma. Noba rua rugif gu 
mar ongga ofogog insa koma tein. Rua ragot oida, 
"Rusnok egema tein rerin rufoka ongga morototuma 
erek ofa efen ofoka ongga aksa jinaga guru. Noba, 
enadaij nou rusnok rineya rukoja ofa tein jinaga 
guru." 

? Beda mar ongga ofogog insa koma esma owesa 
efek jeskaseda esitit esinsa efaga noba oga oruh rot 
Allah tein ojgomuja. Beda mar ofogog insa koma eita 
owesa efek erek koma ojgomuja gij mesta rara setka 
tohkuru noba egeka. 

? Beda gij mona insa koma tein mar ofogog koma 
oga oruh Allah ni, oga oruh Allah efen owesa efek 
ni, oga oruh Allah efen monuh mebaga ni, oga 


Wahyu 13 1256 


oruh Allah efen rusnok ongga ringker gij mebaga ni 
ojgomuja. 

7 Noba mar ongga ofogog insa koma esma owesa 
efek tein jeskaseda edi Allah efen rusnok fogora 
ot keingg rua. Noba ofa tein esma owesa efek 
jeskaseda ofoka ereij keingg rusnok ebic nomnaga 
ni, ruga rusnok nomnaga ni, jera monuh nomnaga ni 
ojgomuja. 

8 Noba rusnok mebif rufoukou rugif gu mar egens 
ongga ofogog insa koma. Tina rua bera rimeseiseifa 
rot si. Jeska sis fob bera Allah onogu keingg rerin 
rufoka gij Domba Efer efen buku ongga agot rot idu 
ongga rimesma eiteij ah ongga efeinah guru. Koma 
bera gij mona ongga Ofa onotunggom mebif enesi. 
Domba Efer insa koma bera ongga Allah ensejah rot 
gij mona ongga sismeni jeskaseda agos nou rusnok 
rerin mar ongga oska. 

? Ongga ofoufem bera rusnok nomnaga rik mar erek 
kef ojgomu oida, 

10 "Rusnok enjgineg rimagei rua, beda enadaij nou 
rua rukoja mar koma jinaga guru. Jeska rusnok 
rimagei rua si. Noba rusnok enjgineg rimera meiteb 
kalawan rimagob rua, beda enadaij nou rua rukoja 
mar koma jinaga guru, jeska rusnok rimagob rua si." 
Jefeda Allah efen rusnok bera ruin keingg rudou efesi 
rot ahais noba ruroru Allah rot tenten askesi mar 
okum ah keingg rua ojgomu. 

11 Erek koma beda didif dik mar ofogog ongga 
egens deika orogna jeska mebi efesi. Mar koma efen 
oubukum egeka erek domba efen oubukum egeka. 
Tina mar koma efen oga bera erek magosu insa 
koma ongga ofoka Naga. 

12 Ofa ocunc mar gu rusnok oisouska mar ofogog 
ongga sismeni insa koma efen owesa efek. Noba mar 
koma eradgodu rusnok jeskaseda rua rugif gu mar 
ofogog egens ongga sismeni insa koma. Ofa bera 
ongga efen efera ofamosma ongga orocunc rot efera 
eteb ongga od fob tina enagos rot guru. 

13 Noba ofa tein otunggom mar ongga onswos eteb 
ahah rusnok riteij. Mar egens ongga ofa otunggom 
bera erek mah eteb ongga onjuj jeska mebaga gu 
mebif. 

14 Noba ofa otunggom mar onswos insa koma 
oisouska owesa efek ongga ofa esma jeska mar 
ofogog ongga sismeni insa koma. Jefeda ofa era 
mar insa koma orokrusa rusnok mebif nomnaga rot 
ojgomu. Noba ofa obk rusnok jeskaseda rira mega 
efaga beda ragosus mar egens ongga orocunc jeni 
erek mar ofogog ongga sismeni insa koma efen efaga 
ojgomu. Ofa bera ongga efen efera ofamosma ongga 
orocunc rot meiteb kalawan ongga riragob ofa sis 
fob, tina enagos rot guru. 

15 Noba mar ofogog ongga egeka insa koma esma 
owesa efek tein jeskaseda aha efeni gij mega 
efaga egens insa koma ongga rusnok ranggosus 
jeskaseda rugif gu. Jefeda mar egens ongga rusnok 
runtunggom insa koma tein agot mar noba efen 
owesa efek jeskaseda agob rusnok nomnaga ongga 
runougif gu ofa guru. 

16 Beda mar ofogog ongga egeka insa koma 
eradgodu rusnok ongga erek runok rufoka gij guru 
ni, rusnok ongga rufoka aksa ni, rusnok ongga runa 
mei ahta ni, rusnok ongga rufojingki ni, rusnok ongga 
rut gu risinsa ni, rusnok ongga rumfij rerin ebirfaga 

ni, nomnaga jeskaseda risma mar tumu ritma jah 
rugnosk era tumu ritoufu ojgomu. 

17 Mar insa koma bera orocunc rot mar ofogog 
ongga sismeni koma efen ofoka. Era mar insa koma 
orocunc rot efen ofoka ongga erek nomor. Ofa 
eradgodu rusnok insa koma jeskaseda erek mar 
egens koma enah tumu rerin ritma jah rugnosk era 
ritoufu guru, beda enadaij nou rua ringk maat era 
ruhu maat jinaga guru. 

18 Rusnok ongga rudou ebriyi gij bera rusujohu rot 
iskusk osok gij mar ofogog insa koma efen ofoka fog. 
Jeska huruf-huruf rot efen ofoka bera orocunc rot ofa 
efen nomor. Nomor koma bera 666. 

14 1 Koma oisa fob beda didif dik Domba Efer 

ot gu memaga ofos Sion. Noba rusnok rufok 
144,000 rut jah suma morototuma jera Ofa tein. 
Noba Domba Efer insa koma efen ofoka jera efen 
meka ofoka bera runggu tumu ritoufu tein. 

? Beda didif dig mar ongga ogugur eteb egens jeska 
mebaga ongga erek mei ofoska ongga oforkamaga 
noba ongga erek moc ogugur eteb tein. Noba didif 
dig mar egens deika erek rusnok ongga rindi mar 
ongga erek moubseja oga tein. 

3 Noba rua insa koma ruf medemer rot mar ongga 
erek efeinah skoita Allah ongga engker gij efen kursi, 
noba skoita mar ongga efena ebah tohkuru rudou, 
noba skoita ebirfager setka egeka noba tohkuru 
rudou tein. Noba rusnok mebif rufok 144,000 ongga 
Domba Efer onskotu fob bera rijginaga rot medemer 
egens insa koma ojgomu. Noba rusnok enjgineg bera 
guru. 

^Rusnok rufok 144,000 insa koma bera erek 
rua ongga rita mar rot rudou ongga ebsi komowa 

ojgomuja. Rua rinerek rusnok ongga rinsiri jera 
rujager ebireira guru. Noba rua ruroru Domba Efer 
insa koma ojgomuja ojgomu. Ofa onskotu rua jeska 
rusnok mebif erek rusnok ongga sismeni jeskaseda 
oroun rua skoita Allah erek mar ongga orougif gu Ofa 
fogora ereita Ofa odou eskeira rot. Koma erek osnok 
egens ongga orka maat efej ongga sismeni jeska 
efen mekeni jeskaseda eita gu Allah erek mar ongga 
orougif gu Ofa ojgomu. 

? Rua bera erek rusnok ongga runocuwei mar 
oskiyai tein jinaga guru. Noba enadaij nou rusnok 
enjgineg tein rucunc rua erek oska jinaga guru. 

6 Erek koma beda didif dik malaikat egens ongga 
ofu gu mebaga skidameda. Noba ofa orka Allah 
efen oga ongga oufamofa ongga ah rot mona ah 
aibin. Ofa orka oga insa koma jeskaseda efesij rot 
gu orofosutut rusnok ebic nomnaga ni, rusnok ruga 
nomnaga ni, monuh nomnaga ni. 

7 Beda ofa agerir rot oga eteb oida, "Iwa icunc idou 
ongga emeesa rot Allah noba isitit rot efen ofoka 
ongga aksa eteb. Jeska Allah efen eimofoj adaij fob. 
Jefeda Ofa omoga ojga rot mar nomnaga ongga 
rusnok mebif runtunggom fob. Iwa nomnaga yugif 
gu Ofa ongga ontunggom mebaga ni, mebif ni, mei 
mojumu efei ni, mei eiteij ni nomnaga." 

8 Beda malaikat ongga egeka ongga ontoij malaikat 
egens insa koma ofu gu mebaga skidameda tein. 
Noba ofa agerir rot oga eteb oida, "Ofa ongga ofoka 
kota Babel bera onghoda fob. Ofa ejeseiseifa fob! 
Jeska ofa bera ongga otunggom mar skoita rusnok 
rufoukou fogora rudou erebibei rot rerin mar ongga 
oska efekeifa ojgomuja, erek rusnok ongga rudou 

erebibei rot mofut efeyi ojgomuja. Jefeda rua rugif 
gu mar ongga oska efekeifa insa koma ojgomuja." 

? Beda malaikat ongga orgomu ontoij malaikat 
egeka insa koma deika noba agerir rot oga eteb oida, 
"Iwa inororu mar ongga ofogog ongga orogna jeska 
mebi efesi guru. Noba iwa inougif gu mega efebr 
ongga rusnok runtunggom ongga erek orocunc rot 
ofa jinaga guru. Iwa inesma mar tumu itofu era gu 
itma ongga orocunc rot efen ofoka tein jinaga guru. 

10 Jeska Allah emeita efen odou omotkonu oska 
eteb skoita rusnok nomnaga ongga ruroru mar insa 
koma fob. Beda Ofa emaha mar okum eteb keingg 
rua nomnaga rot si. Mar ongga Allah omotunggom 
insa koma bera erek osnok egens ongga eradgodu 
rusnok enjgineg jeskaseda rij anggur efei ongga 
ekembemba eteb. Noba rua runokoja mar koma 
jinaga guru. Erek koma tein, gij mona ongga Allah 
omfra mar okum eteb keingg rusnok insa koma, 
beda rua runokoja jinaga guru. Mar okum koma bera 
erek mah eisa eteb ongga emet rua ojgomuja. Noba 
malaikat-malaikat jera Domba Efer rimek rusnok insa 
koma rita rufogu okora eteb gij mah ojgomuja. 

11 Jeska mah insa koma efen eisa egigir ah 
ojgomuja. Jefeda rusnok insa koma rita rufogu okora 
eteb ongga onoisa jinaga guru. Rusnok ongga rugif 
gu mar ongga ofogog egens insa koma, era ongga 
risma mar insa koma ongga orocunc rot efen ofoka 
tumu ritoufu tein, bera rimeita rufogu okora eteb gij 
orofosutut mona jera motu tein ojgomuja si. Rua 
rineja jeska mah eisa insa koma jinaga guru." 

12 Jefeda rua ongga rugif gu Allah efen oga noba 
ongga ruroru Yesus Kristus rot tenten ojgomu bera 

ruin keingg rudou efesi fogora rita rudou ahais gij 
mar okum ongga askesi ah keingg rua ojgomu. 

13 Erek koma beda didif dig oga egens jeska mebaga 
ongga agot gu didif oida, "Bua bugu keingg mar erek 
kef oida, ebeibeyaif rusnok ongga ranggos askesi rua 
ruroru Allah rot tenten ojgomuja bera rimeita rudou 
ongga efaga ouka eteb ojgomuja. Noba Efena Ebsi 
tein agot oida, 'Koma tenten ojgomu. Jeska rua bera 
rimejeker keingg rufons jeska mar okum ongga angh 
keingg rua sis fob ojgomuja. Beda rua rimesma rerin 
rufons rot mar oufamofa ongga rua runtunggom sis 
fob.' " 

1^ Nou ongga mar insa koma oisa fob beda didif 
dik mar erek mocgoj ofog ongga ebsi komowa eteb. 
Noba didif dik osnok egens ongga erek Rusnok Efesa 
eker jah suma. Noba manggem ongga emas ah tumu 
eitoufu, noba Ofa agei meiteb yagegeb ongga efen 
efeya doska tumu etma tein. 

15 Beda didif dik malaikat egens egema deika. Ofa 
orogna jeska Mod ongga Allah efen gu mebaga. 
Beda ofa ois rot oga eteb skoita Ofa ongga engker 
gij mocgoj ofog insa koma oida, "Bua bira meiteb 
yagegeb beda biris maat efej ongga oruk fob gij 
mekeni. Jeska maat efej gu mebif bera nomnaga 
oruk fob." 

16 Jefeda Ofa ongga engker gij mocgoj ofog insa 
koma era meiteb eris maat efej gu mebif ongga oruk 
nomnaga fob. Beda Ofa ohoturu maat efej insa koma 
nomnaga nou esinsa fob. 

17 Erek koma beda didif dik malaikat egens egema 
deika orogna jeska Mod ongga Allah efen gu mebaga. 
Noba ofa tein agei meiteb yagegeb ongga efeya 
doska tumu etma. 

18 Beda malaikat egens egema deika ongga ont 
joug mah bera en jeska meja ongga angh jah Allah 
odou gij efen Mod efesi. Beda ofa ois rot oga eteb 
skoita malaikat egens ongga agei meiteb yagegeb 
insa koma oida, "Bua bira meiteb yagegeb ongga 
efeya doska beda bireris anggur efek gu mebif, jeska 
anggur efek insa koma bera oruk fob." 

1? Jefeda malaikat egens insa koma era meiteb 
yagegeb beda eris anggur efek gu mebif nomnaga 
fob. Beda ofa ohoturu anggur efek insa koma 
noba esah gij mansinya eteb fogora ot keingg gij 
nomnaga. Mansinya ongga ont keingg gij insa koma 
bera orocunc rot mar okum eteb ongga Allah omofra 
keingg rusnok. 

20 Ofa ot keingg anggur efek insa koma nomnaga gij 
mansinya jah kota ejmeg. Beda ogufu ofoukou eya 
jeska mansinya insa koma noba ofot osok doska gij 
meter egens noba ofod. Beda ogufu insa koma eya 
oforkamaga ojgomuja erek kilometer wuntin orgomu. 
1 5 1 Nou ongga koma oisa fob, beda didif dik mar 

egens egema deika gu mebaga ongga erek 
onswos noba ongkoska eteb. Mar koma orocunc rot 
mar ongga emen deika. Mar onswos insa koma bera 
erek malaikat cinja erfeka ongga rurka mar okum 
cinja erfeka. Noba mar okum insa koma orotunggom 
rusnok rita rufogu okora eteb rot ongga omoisa. 
Jeska nou ongga rua raha mar okum cinja erfeka 
insa koma keingg rusnok fob, beda mar ongga Allah 
ontunggom rot odou ongga okum eteb skoita rusnok 
mebif bera oisa fob. 

2 Beda didif dik mar erek mei mojumu efei ongga 
edeider noba efena eirirbi eteb erek kasinam. Noba 
mei insa koma oromohohuma jera mah tein. Noba 

didif dik rusnok ongga rinesiri gu mar ofogog insa 
koma ongga orogna jeska mebi efesi sis fob guru. 
Rua tein bera ongga runougif gu mega efebr ongga 
orocunc rot mar ongga ofogog insa koma tein guru. 
Noba rua tein bera ongga rinesma nomor tumu ritma 
era ritoufu ongga orocunc rot mar ofogog insa koma 
efen ofoka guru. Rua bera rut gu mar ongga erek 
mei mojumu efei insa koma efembra. Noba rua ragei 
mar ongga erek moubseja ongga Allah eita gu rua 
tumu ritma. 

3 Noba rua ruf medemer osok gij mar ongga Allah 
ontunggom oisouska Musa ongga omfij Ofa sis fob, 
jera mar ongga Allah ontunggom oisouska efen 
Domba Efer tein. Rua ruf medemer erek kef oida, 
"Bua bera Tuhan Allah ongga efen owesa efek eteb 
doska. Noba mar nomnaga ongga Bua butunggom 
bera erek onswos eteb. Mar nomnaga ongga Bua 
butunggom bera erek tenten ojgomu. Bua buga ojga 
rot rusnok jera budou ongga aharukamoka ojgomu. 
Bua bera erek raja nou rusnok monuh nomnaga. 

4Rusnok nomnaga rimeesa rot bebin bufoka, noba 
rua rufra bebin bufoka erek aksa eteb ojgomu. Jeska 
Bua bisinsiyai bera ongga erek ebsi komowa ojgomu. 
Rusnok monuh nomnaga bera rimen fogora rumougif 
gu Bua ojgomuja. Jeska rusnok nomnaga rijginaga 
rot bebin bita mar ongga erek ongkoska eteb rot 
tenten fob, jefeda rua rimen noba rugif gu Bua." 

? Nou ongga koma oisa fob, beda didif dik mar gij 
mebaga erek kef oida, Didif dik montouj ohoda jeska 
mer efesi ongga rinsah burwa ongga orocunc rot mar 
ongga Allah anggen eimofoj rot gu rusnok sis fob gij. 
Mer efesi insa koma bera ah deismos gij Mod ongga 
Allah efen. 

6 Beda malaikat cinja erfeka rurogna jeska mer 
efesi insa koma rot mar okum cinja erfeka insa 
koma ongga rumorka. Noba rua bera rirgi meifeti 
ongga erek ebsi komowa. Noba rerin meifeti insa 
koma ongga eirirbi eteb erek emas bera risa tumu 
ringkwesi. 

7 Beda mar efena ebah egens jeska mar efena ebah 
tohkuru ongga ah gu Allah odou bera eita mongkei 
mos ongga erek emas gu orofosutut malaikat cinja 
erfeka insa koma. Noba mar ongga ah gij mongkei 
mos insa koma bera orocunc rot Allah odou ongga 
otkonu oska eteb rot rusnok mebif. Ofa bera ongga 
engker rot mona ongga ah aibin ojgomuja. 

8 Beda mer efesi insa koma bera ebera rot mah efeb 
eteb ongga en jeska Allah efen owesa efek jera efen 
ofoka ongga aksa eteb. Mar insa koma bera didif dik 
erek mah efeb ongga ofoukou doska. Noba enadaij 
nou rusnok egema tein ruira gij mer efesi insa koma 
jinaga guru onjoros malaikat cinja erfeka insa koma 
raha mar ongga okum cinja erfeka keingg rusnok 
mebif sismeni fog. Mar koma bera orotunggom 
rusnok mebif fogora rufogu okora eteb erek omoisa 
rot fob. 

1 6 1 Erek koma beda didif dig oga egens orogna 

jeska mer efesi ongga angh deismos gij Allah 
efen mod insa koma. Oga egens insa koma agot gu 
malaikat-malaikat cinja erfeka insa koma oida, "Iwa 
ija noba itkinaja yeyin mongkei mos cinja erfeka 
ongga ebera rot Allah efen mar okum keingg rusnok 
mebif ojgomu." 

? Jefeda malaikat ongga sismeni eja noba otkinaja 
Allah efen mar okum jeska mongkei mos gij mebi 
kemb. Ofa otkinaja mar insa koma esij rusnok 

nomnaga ongga risma mar ongga orocunc rot mar 
ofogog insa koma efen ofoka tumu ritoufu, jera rua 
ongga rugif gu mega efebr ongga rusnok ranggosus 
erek orocunc rot mar ofogog insa koma efen efaga 
tein ojgomu. Beda rua risma mowug efera ofoukou 
ongga orotunggom rua fogora rufogu okora eteb 
ojgomuja. 

3 Beda malaikat ongga egeka eja noba otkinaja 
Allah efen mar okum jeska mongkei mos gij mei 
mojumu efei. Beda mei mojumu efei eja erek rusnok 
ongga ranggos rerin rugufu. Jefeda mar nomnaga 
ongga angh gij mei mojumu efei agos rot ojgomu. 

^Erek koma, beda malaikat ongga orgomu eja noba 
otkinaja Allah efen mar okum jeska mongkei mos 
koma gij mei mosu jera mei eiteij nomnaga. Beda 
mei insa koma nomnaga eja erek rusnok rugufu. 

? Beda didif dig malaikat egens ongga ont joug 
mei mog nomnaga agot oida, "Bua bera ongga 
bunofoguma gij mona ongga sismeni, noba Bua 
bunofoguma ebeibeyaif tein. Bua bera ongga ebsi 
komowa eteb. Noba Bua bera ongga buga ojga 
rot rusnok nomnaga rot tenten ojgomu, jeska Bua 
bumfra mar okum keingg rusnok rot rerin mar ongga 
oska erek tenten fob. 

6 Jeska rusnok ongga rufogog insa koma bera ongga 
ranggob bebin rusnok jera bebin nabi-nabi sis fob. 
Jefeda rerin rugufu bera ongksons skoita rua erek 
tenten fob." 

7 Beda didif dig oga egens en jeska meja ongga 
angh gij Mod Allah efesi agot oida, "Bua bera Allah 
ongga efen owesa efek eteb. Noba Bua bera ongga 
buga ojga rot rusnok nomnaga rot tenten ojgomu. 

Noba Bua bufra mar okum keingg rusnok rot rerin 
mar ongga oska erek tenten tein." 

8 Erek koma beda malaikat ongga tohkuru eja noba 
otkinaja Allah efen mar okum jeska mongkei mos gij 
mowa eiteij. Beda mowa eiteij koma esma owesa 
efek jeskaseda eisa egigir erek mah ongga et rusnok 
rufos ojgomuja. 

? Jefeda rusnok insa koma ongga rugif gu mar 
ofogog insa koma bera rita rufogu okora eteb jeska 
mowa eisa egigir insa koma ojgomuja. Beda rua ruga 
oruh Allah rot mar insa koma ojgomuja. Jeska rua 
rijginaga rot oida Ofa bera ongga ensa mar okum 
insa koma skoita rua. Erek koma tein rua rudoubu 
joug rimeesa rot rerin mar ongga oska, noba runofra 
Allah ofoka erek eteb jinaga guru. 

10 Erek koma beda malaikat ongga cinja eja noba 
otkinaja Allah efen mar okum jeska mongkei mos 
gij monuh ongga mar ofogog insa koma ofoka ereij 
keingg rusnok jeska tein. Jefeda ofa efen monuh 
nomnaga ongga ofa ofoka ereij keingg bera eja erek 
motkobah ojgomu. Beda rusnok riska rufuj ofou jeska 
rua rita rufogu okora eteb ojgomuja. 

11 Beda rua tein ruga oruh Allah ongga engker 
gu mebaga ojgomuja, jeska rua rita rufogu okora 
eteb erek insa koma ojgomuja. Tina rua rudoubu 
joug rimeesa rot rerin mar ongga oska ongga rua 
runtunggom sis fob ojgomu. 

12 Erek koma beda malaikat ongga cinja erfens eja 
noba otkinaja Allah efen mar okum jeska mongkei 
mos gij mei mosu eteb ongga ofoka Efrat. Beda 
mei mosu insa koma ofora fogora ahahir jeska 
oforga nomnaga. Ofa otunggom mar koma jeskaseda 
raja-raja ongga ringker gij monuh ongga mowa 

orogna jeska bera rumoira rot rerin tentarer rufoukou 
tein. 

13 Beda didif dik efena ofogog orgomu ongga erek 
mos inyob orgomu. Didif dik mos insa koma orogna 
jeska magosu ongga ofoka Naga awesi, noba egema 
orogna jeska mar ongga ofogog insa koma awesi 
tein, noba egema orogna jeska Bilis, ongga erek nabi 
ebireira, efen awesi tein. 

14 Rua bera efena ofogog ongga risma owesa efek 
jeskaseda rutunggom mar onswos ofoukou. Noba rua 
bera ongga rija ruhoturu raja-raja jera rerin tentarer 
nomnaga jeskaseda rimedima jera Allah efen owesa 
efek gij mona eteb egens ongga emen. 

15 Iwa isku jah joug ojgomu, jeska Yesus Kristus 
anggot oida, "Gij mona kahma beda Didif dumorogna 
keingg iwa ebeirens erek osnok egens ongga 
ongkoreka mar orogna keingg rusnok ebeirens gij 
rerin mod efesi tein. Noba rusnok ongga rinsejah nou 
Didif gij mona insa koma, rua bera rudou emefaga 
ouka eteb, jeska mojen en rua gij mona insa koma 
guru. Koma erek osnok egens ongga enahca jeska 
efen mod guru, tina ofa eker noba ergi efen meisoufa 
ojgomu. Beda ofa onofos graga rot rua ongga 
rurogna keingg ofa jeskaseda rukoreka efen mar 
guru." 

16 Beda mar ofogog ongga erek mos inyob insa 
koma rumohoturu raja-raja jera rerin tentarer 
nomnaga gij monuh egens ongga rijeka ofoka 
Harmagedon gij Yahudi oga. 

17 Erek koma beda malaikat ongga cinja erfeka eja 
noba otkinaja mongkei mos rot Allah efen mar okum 
gij mebaga. Beda ainsa koma tein didif dig oga egens 
agot jeska kursi eteb ongga angh gij Allah efen mod 

efesi. Oga egens insa koma bera agot oida, "Oisa 
fob!" 

18 Beda didif dik moc efesa, noba dig moc ogugur 
eteb, beda mebi icusur eteb doska. Noba sis mona 
ongga Allah onotunggom rusnok mebif enesi onjoros 
mona deisef tein bera minek mebi icusur erek insa 
koma enesi. Jeska koma erek eteb doska ekirsa jeska 
nomnaga. 

1? Beda kota eteb ongga ofoka Babel bera ebriyi 
erek orgomu tumu fogora esma nomnaga. Noba 
kota-kota ongga angh gij monuh enjgineg tein bera 
esma nomnaga. Allah ontunggom mar insa koma 
jeska Ofa odou ah keingg rot rusnok gij kota Babel 
rerin mar ongga oska efekeifa. Noba rua ongga kota 
Babel runokoja mar okum insa koma jinaga guru. Mar 
okum ongga Allah ofra keingg rua bera erek osnok 
egens ongga otkonu oska eteb fogora eradgodu 
rusnok jeskaseda rij anggur efei ojgomuja. Noba 
enadaij nou rua rukoja mar insa koma jinaga guru. 

20 Noba motowohu nomnaga jera memaga mosu 
nomnaga eseiseifa ojgomuja. 

21 Noba mos eteb ongga erek eis mamu ojuj jeska 
mebaga. Eis mamu insa koma egens egens nomnaga 
bera okum erek kilo setka cinja. Noba mar insa koma 
esiri keingg rusnok fogora rita rufogu okora eteb rot. 
Tina rua nomnaga ruga oruh Allah rot ojgomuja. 
17 ! Nou ongga mar insa koma oisa fob, beda 

didif dik malaikat egens jeska malaikat cinja 
erfeka insa koma ongga orka mongkei mos cinja 
erfeka en skoita didif. Beda ofa agot gu didif oida, 
"Bua bin beda didif dumocunc gu bua rot mar okum 
ongga emah keingg rusnok gij kota Babel ongga 
ofoka eiskiskma. Jeska rua bera ongga rudou eftirir 

keingg rot mar ofoukou erek ojaga eja motu egens 
ongga odou eftirir keingg runer rufoukou. Kota Babel 
koma bera ongga angh doida mei mosu ofoukou. 

? Raja-raja mebif nomnaga rinsiri morototuma jera 
rusnok insa koma fob. Noba rusnok mebif ruroru 
rerin mar ongga oska efekeifa ojgomuja, erek rusnok 
ongga rudou erebibei rot mofut efei ojgomuja." 

3 Erek koma beda, Efena Ebsi eita owesa efek gu 
didif fogora didif dik mar erek malaikat egens ongga 
oroun didif jah monuh egens ongga mebi oska. Beda 
didif dik mar egens ongga erek ojaga egens engker 
esij mar egens ongga ofogog noba efena ebah. Mar 
koma efen efeb titnetna erek ekenkeni. Noba runggu 
mar ofoukou tumu efen efaga ongga erek ruga oruh 
mar rot Allah. Noba ojaga egens koma efen ebirfaga 
cinja erfeka jera oubukum setka. 

^ Noba ofa ergi meifeti ongga efera osok eteb noba 
ongga efen efeb titnetna erek esjiji jera ekeni ofom 
ahta. Noba mar ongga erek emas jera mamu ongga 
eirirbi eteb noba efen efera osok eteb jera siriow efej 
ongga efen efera osok eteb doska bera ruroumna 
tumu efen meisoufa. Noba ofa agei mok osku ongga 
runtunggom jeska emas tumu etma. Noba mar ongga 
angh gij mok osku insa koma bera erek orocunc rot 
efen mar ongga oska efekeifa jera rot teinefa ofa 
ensiri morototuma jera runer rufoukou tein. 

? Noba mar ongga runggu tumu efen eitoufu ongga 
erek ah jejema jeska rusnok enjgineg riteij bera efen 
ofou erek kef oida, "Mar kef bera ah jejema jeska 
rusnok riteij. Ofa bera erek orocunc rot rusnok ongga 
ringker gij kota Babel ongga ofoka eiskiskma. Ofa 
bera erek ebic ongga rujager rija motu nomnaga jera 

mar ongga oska efekeifa ongga orogna jeska mebif 
efesi." 

? Beda didif dik ojaga egens insa koma odou 
erebibei noba odou efaga ouka rot Allah efen rusnok 
ongga ofa anggob sis fob. Rusnok insa koma ongga 
ofa anggob fob bera erek rua ongga rimfesij mar rot 
Yesus Kristus oga sis fob. Nou ongga didif dik ojaga 
egens insa koma beda didif dudou oubsaha eteb rot. 

7 Beda malaikat egens insa koma agot gu didif oida, 
"Bua budou onoubsaha rot ojaga egens koma guru. 
Jeska didif dimefesij osok gij ojaga egens insa koma 
ongga eifef esij mar ongga ofogog insa koma ongga 
efen ebirfaga cinja erfeka jera oubukum setka insa 
koma rot efen ofou gu bua si. 

8 Mar ongga ofogog insa koma ongga bua bingk 
bera angh gu mebif sis fob. Noba ebeibeyaif ofa eja 
jeska fob. Tina gij mona kahma, beda ofa omorogna 
jeska mebi efesi ongga eteb sons si. Erek koma tein 
rusnok mebif rimek mar ofogog insa koma, beda rua 
rudou omoubsaha eteb rot. Jeska sis fob rua rik mar 
ofogog insa koma efena ebah ros. Noba ebeibeyaif 
rua rinek ofa deika guru. Tina gij mona kahma beda 
rua rimek ofa deika si. Beda gij mona insa koma 
Allah emeij ofa gij mahmei meren. Rua ongga rudou 
oubsaha rot mar ofogog insa koma bera Allah onogu 
keingg rerin rufoka gij Ofa efen buku eiteij ah gij 
mona ongga Ofa onotunggom mebif enesi guru. 

? Bua bireni rot iskusk jeskaseda budou ebriyi gij 
mar kef efen ofou erek kef: Mar ofogog insa koma 
ongga efen ebirfaga cinja erfeka bera orocunc rot 
mar ofoka egeka. Mar ofoka egens bera memaga 
ofog oduma cinja erfeka ongga ojaga egens insa 

koma engker esij. Noba mar ofoka egeka bera raja 
cinja erfeka tein. 

10 Noba raja cinja insa koma bera rerin owesa efek 
ensiri fob. Noba egens enofoguma ros. Noba egens 
bera enen enesi. Tina gij mona ongga ofa en, beda 
ofa omofoka ereij keingg rusnok gij mona ongga estir 
ojgomu. 

11 Noba mar ofogog egens insa koma ongga engker 
sis fob, noba ongga rusnok rinek ofa deika guru, ofa 
bera erek raja ongga cinja orfomu ongga omokahma 
otoij raja cinja erfeka insa koma. Noba ofa bera Allah 
emeij gij mahmei meren tein si. 

1? Noba oubukum setka ongga bua bingk insa koma 
bera orocunc rot raja setka ongga runofoka ereij 
keingg rusnok enesi. Rua bera rimesma owesa efek 
jeskaseda rufoka ereij keingg rusnok morototuma 
jera mar ofogog egens insa koma. Tina rua rumofoka 
ereij keingg rusnok gij mona ongga ai estir ojgomu. 

13 Raja ongga setka insa koma bera rumofoka ereij 
keingg rusnok rot rudou ongga erek egens ojgomu. 
Noba rua rumofij mar ofogog egens insa koma rot 
rerin owesa efek tein. 

1^ Beda rua rimeja rimedima jera Ofa ongga erek 
Allah efen Domba Efer. Tina Domba Efer omoin 
keingg rua nomnaga ojgomu, jeska Ofa bera ongga 
erek Tuhan, ongga erek ebirfaga eteb ekirsa jeska 
mar nomnaga. Noba Ofa bera erek raja ongga ekirsa 
jeska raja-raja nomnaga tein. Noba rusnok ongga 
rumororu Ofa gij mona insa koma bera rua ongga 
Ofa enjeka erek efen ruforoker sis fob. Rua bera 
ongga Ofa ocunc erek efen rusnok ongga ruroru Ofa 
rot tenten fob." 

15 Beda malaikat egens agot gu didif deika oida, 
"Mei mosu ofoukou ongga bua bingk ojaga eja motu 
engker doida insa koma, mei koma bera orocunc 
rot rusnok rufoukou jera rusnok ebic rufoukou, jera 
monuh ofoukou, jera ruga rusnok ofoukou. 

16 Noba mar ofogog jera oubukum setka ongga 
orocunc rot raja cinja erfeka insa koma bera rudou 
ofogog rot ojaga eja motu egens insa koma. Beda rua 
rimekris efen mareibra nomnaga jeska ofa ojgomu 
fogora ofa eker rot ofos robrob ojgomu. Beda rua 
rimet ofa efen ofogu tein, noba rumokub efen efaga 
tein gij mah ojgomu. 

17 Rua rimeita mar erek insa koma jeska Allah bera 
ensah mar koma gij rudou efesi fob jeskaseda rua 
rutunggom mar jeni Ofa odou ejginaga rot ojgomu. 
Jefeda Allah oitij rot oida mar ofogog insa koma 
ofoka ereij keingg rusnok rot owesa efek onjoros 
mona ongga Allah efen oga ongga Ofa anggot rot sis 
fob bera ah gij efera fob. 

18 Noba ojaga eja motu egens ongga bua bingk insa 
koma bera orocunc rot rusnok gij kota Babel ongga 
efen ofoka eiskiskma eteb. Jeska rusnok gij kota insa 
koma bera ongga ofoka ereij keingg raja-raja mebif." 
18 1 Nou ongga koma oisa fob, beda didif dik 

mar erek malaikat egens onjuj jeska mebaga. 
Ofa efen owesa efek eteb doska, noba ofa efen eisa 
esenin doska gu mebif. 

? Beda ofa ois rot efen oga ongga owesa efek eteb 
oida, "Babel ongga ofoka eiskiskma eteb bera ensiri 
rot efen rusnok nomnaga fob! Ebeibeyaif efena 
ofogog jera mar ofogog enjgineg tein ongga bera 
riker jah kota insa koma ojgomu. Mar ongga oska 
efekeifa jera mem nomnaga ongga erek oska noba 

ongga rusnok rinet guru bera angh jah suma tein 
ojgomu. 

3Jeska rusnok mebif rufoukou bera rinsiri 
morototuma jera rusnok ongga ringker gij kota koma 
fob. Noba rua tein rugif gu efen mar ongga oska 
efekeifa ojgomuja, erek rusnok ongga rudou erebibei 
rot mofut efei ojgomuja. Raja-raja mebif tein rinsiri 
morototuma jera rua fob. Noba rusnok gij kota Babel 
insa koma rudou eftirir keingg mareibra ofoukou 
ojgomuja. Jefeda rua ringk mareibra ofoukou gij kota 
koma. Rusnok ongga ruhu mareibra gij kota koma 
skoita rua ongga kota Babel bera rija erek runa mei 
ahta rot fifi ofoukou ongga rua rinsma jeska rusnok 
gij kota Babel insa koma." 

^Erek koma beda didif dig oga egema deika en 
jeska mebaga agot oida, "Iwa ongga irek dedin 
rusnok bera irogna jeska kota Babel koma ojgomu 
jeskaseda iwa inoromohohuma jera rusnok koma 
rerin mar ongga oska efekeifa guru. Beda iwa inesma 
mar okum ongga emah keingg rua fogora rua guru. 

? Erek koma jeska rerin rita mar ongga oska 
erek eteb edi mebaga doska. Noba Allah odou ah 
keingg rot rerin mar ofogog ongga rua runtunggom 
ojgomuja fob. 

6 Iwa isesa mar okum skoita rua sons rot mar 
ofogog ongga rua runtunggom gu iwa sis fob. Iwa 
isesa mar okum eteb ongga erek ekirsa deika skoita 
rua ojgomu. Jeska erek osnok egens ongga eradgodu 
rusnok jeskaseda rij mar ekembemba ongga embera 
gij mok osku egens ojgomuja, beda erek koma tein, 
sis fob rua riradgodu iwa rot mar okum ojgomuja. 
Jefeda iwa iradgodu rua tein rot mar ongga okum 
ekirsa ojgomuja. 

7Iwa yufra mar okum eteb keingg rua ongga 
orotunggom rua fogora rufogu okora eteb ojgomu. 
Jeska sis fob rua bera risitit risinsa rifaga rot rerin 
mareibra ongga ofoukou doska ojgomu. Noba rua 
rusujohu rot oida rinesma rufogu okora rot mar 
egema tein jinaga guru. Jeska askesi rua risitit risinsa 
rifaga rot beda rua agot oida, 'Memef bera enerek 
eja mesina egens ongga odou okumkum noba ebisa 
ojgomuja guru. Tina memef bera erek raja egens 
ongga ofoka ereij keingg mar nomnaga ojgomu.' 

8 Jefeda gij mona juens beda mar okum eteb 
emesiri keingg rua rot si. Mar koma emereita rufogu 
okora eteb gu rua ojgomu. Beda rua rimek mar 
erek mosona ongk rua eteb fogora rusnok rufoukou 
rimagos rot. Jefeda rusnok rufoukou rimebisa eteb 
rot tein ojgomuja. Jeska Allah, ongga efen owesa 
efek eteb ekirsa, bera ongga ofra mar okum keingg 
rua ojgomu. Jefeda Ofa omohoda rot rua nomnaga 
erek mah ongga eret mar fogora eribseb nomnaga 
ojgomuja." 

?"Beda gij mona insa koma raja-raja ongga rinsiri 
gu rusnok gij kota Babel insa koma noba ongga 
rudou eftirir keingg mareibra morototuma jera rua 
bera rimek mah efeb ongga onsok jeska kota koma 
ongga mah et fob. Jefeda rua rimeita rudou ongga 
okumkum eteb noba rua rimebisa eteb rot rusnok gij 
kota koma ojgomuja. 

10 Raja-raja insa koma rimeesa eteb rot mar okum 
insa koma ongga ensiri keingg rusnok insa koma jera 
rerin kota. Jefeda rua rumot yes jeska kota insa koma 
noba rimagerir oida, 'Ayo, sis fob kota Babel ongga 
erek ofoka aksa etebo, tina gij mona ongga ai estir 

ojgomu bera kota koma ensiri rot mar okum eteb 
ongga angh keingg kota koma fobo.' 

11 Beda gij mona insa koma tein rusnok ongga ruhu 
mareibra skoita rua ongga kota Babel bera rimeita 
rudou ongga okumkum noba ribisa rot tein. Jeska 
ebeibeyaif rusnok rinengk rerin mareibra egema 
deika guru. 

1? Jeska sis fob bera rua ongga kota Babel rudou 
eftirir keingg mareibra ofoukou doska erek emas ni, 
perak ni, mamu ongga eirirbi noba efera osok eteb 
ni, mar ongga erek siriow efej ongga efera osok eteb 
ni, meifeti ongga efera osok eteb doska ni. Meifeti 
insa koma bera efen efeb erek mei mokowu ni, jera 
mahwo ekeni efeb ni, jera mei yuhnos efeb ni. Noba 
rua tein rudou eftirir keingg mar egema ongga erek 
mega mensek ofos efen ensesa ni, mar ofoukou 
ongga rusnok ragosus jeska oubukum ni, mega efebr 
ongga efera osok eteb ni, kermom ongga efen efera 
osok ni, mamu eirirbi ongga rutunggom erek edeider 
gij mersa ni, 

13 mar oforu ofoukou egens egens ongga erek 
eyejkita ni, mar ofoukou ongga efen ensesa 
ni, anggur efei ofoukou ni, mini goreng ongga 
runtunggom jeska zaitun efek ni, gandum ofou 
ongga esgisgi fob ni, gandum giskini, sapi ofoukou ni, 
domba ofoukou ni, kuda ofoukou ni, jera korobaga 
ongga kuda encira rot ni, jera rusnok rufoukou ongga 
ranggos askesi rumfij rua ojgomuja ni. 

1^ Bega Allah efen rusnok insa koma rimagot rot rua 
ongga kota Babel efen oida, 'Mareibra ofoukou ongga 
iwa idou eftirir keingg bera eseiseifa jeska iwa fob. 
Yeyin mar insa koma ongga erek eirirbi noba efen 
efera osok eteb nomnaga bera eseiseifa jeska iwa, 

noba iwa inesma mar erek insa koma deika jinaga 
guru." 

15 Noba rusnok ongga ruhu mareibra insa koma 
skoita rua ongga kota Babel bera risma fifi ofoukou 
doska rot. Tina rua bera rujot yes jeska kota insa 
koma, noba rua rudou emeesa eteb rot mar okum 
insa koma ongga angh keingg kota koma. 

16 Rua ribisa eteb rot fogora ragerir oida, 'Ayo, ayo, 
rot iwa ongga kota Babel ongga efen ofoka eiskiskma 
eteb. Sis fob iwa bera ongga irgi meifeti ongga erek 
ongkoska noba eirirbi eteb. Iwa bera ongga rira mar 
ongga eirirbi erek emas jera mamu ongga efera osok 
jera siriow efej tein ruroumna tumu yeyin meifeti. 

17 Tina gij mona ongga ai estir insa kef bera iwa 
jera yeyin mareibra insa koma nomnaga eja erek 
eseiseifa fob.' Erek koma tein gij mona ongga kapten 
kabar mei nomnaga, jera rusnok nomnaga ongga 
rifef kabar mei tein, jera rusnok nomnaga ongga 
rimfarur gij kabar mei tein, rua ongga ruhca mos gij 
mei tein, rua nomnaga rimek mah efeb ongga onsok 
jeska kota Babel insa koma. 

18 Beda rua rumot yes jeska noba ragot oida, 'Sis 
fob, kota Babel kef bera erek ekirsa jeska kota-kota 
nomnaga.' 

1? Beda rua rumokruj mebi ofou noba rirebirma jah 
ribirfaga jeskaseda rurocunc rot oida rudou okumkum 
eteb rot. Beda rua ribisa eteb rot fogora ragerir oida, 
'Ayo, ayo, rot iwa ongga ingker gij kota Babel ongga 
efen ofoka eiskiskma etebo. Sis fob bera rusnok 
rufoukou rurka mareibra gij rerin kabar mei jeskaseda 
ruhu mareibra ofoukou skoita iwa. Jefeda rua risma 
fifi ofoukou rot jeska iwa fob. Noba gij mona ongga 
ai estir kef bera kota insa koma ensiri nomnaga fob. 

20 Tina iwa ongga ingker gu mebaga bera idou 
efaga ouka eteb rot ojgomu. Noba iwa ongga irek 
Allah efen rusnok, jera Allah efen rasul, jera Allah 
efen nabi-nabi nomnaga bera idou efaga ouka eteb 
rot ojgomu. Jeska Allah bera omfra mar okum eteb 
keingg rua ongga ringker gij kota Babel insa koma 
ojgomu. Koma erek Allah bera esesa mar okum sons 
skoita rua rot mar ofogog ongga rua runtunggom 
skoita iwa sis fob.' " 

21 Frek koma beda didif dik malaikat ongga efen 
owesa efek eteb ofra mamu egens ongga erek eteb 
doska fogora eij gij mei mojumu efei. Beda ofa agot 
oida, "Mamu eteb kef ongga didif durobuma bera 
orocunc rot kota Babel ongga omohoda nomnaga 
fogora eseiseifa. Beda rusnok enjgineg rinek kota 
koma deika guru. 

22 Rusnok rinera mar erek moubseja jera mar erek 
sulin jera manghi mei jeskaseda ruf medemer rot 
skoita rusnok enjgineg gij kota koma deika guru. 
Beda iwa inek rusnok egema tein ongga rimfarur rot 
rerin mar gij kota koma deika guru. Noba rusnok 
rinek mamu eteb ongga esgisgi keingg gandum efej 
deika guru. 

?3 Rusnok rinek lampu eisa gij kota koma deika 
guru. Noba rua rineg rusnok ruga ofoukou ongga 
rumoskotuma jah suma deika guru. Sis fob rua ongga 
ruhu mareibra gij kota insa koma bera ekirsa jeska 
rua ongga ruhu mareibra gij kota-kota enjgineg. 
Noba rua ongga erek mendersi bera runtunggom mar 
ofoukou jeskaseda rurokrusa rusnok jeska monuh 
enjgineg ofoukou. 

24 Mar okum insa koma ah keingg kota Babel jeska 
sis fob rusnok gij kota Babel ranggob nabi-nabi jera 

Allah efen rusnok ongga ruroru efen oga, jera rusnok 
enjgineg tein fogora rerin rugufu bera eya jah suma 
ojgomu." 
19 1 Nou ongga koma oisa fob beda didif dig 
rusnok riskembemba gij mebaga ongga risitit 
oida, "Mimif nomnaga misitit mar eteb gu mifmin 
Allah ojgomu. Jeska Ofa bera ongga eita eiteij ah 
ongga efeinah gu rusnok. Noba Ofa bera ongga efen 
ofoka ongga aksa eteb ojgomu. Noba Ofa tein efen 
owesa efek ongga ekirsa jeska nomnaga. 

? Noba Ofa bera ongga oga ojga rot rusnok 
nomnaga rot tenten jera odou ongga aharukamoka 
ojgomu. Jeska Ofa omfra mar okum eteb keingg 
rusnok ongga rudou eftirir keingg mar ofoukou erek 
ojaga eja motu egens ongga odou eftirir keingg 
runer rufoukou. Jeska rua bera ongga rurokrusa 
rusnok mebif jeskaseda rugif gu efen mar ongga oska 
efekeifa ojgomu. Jefeda Allah ensesa efen rusnok 
rugufu sons skoita ofa fob. Jeska rua bera ongga 
ranggob rua sis fob." 

3 Beda didif dig rusnok gij mebaga insa koma rufra 
ruga eteb oida, "Mimif nomnaga misitit gu mifmin 
Allah ojgomuja. Jeska mah efeb jeska kota koma 
ongga mah ent eribseb nomnaga fob bera osok jah 
mebaga ojgomuja." 

^Erek koma beda ebirfager Mod Ari rufok setka 
egeka noba tohkuru ongga ringker gij mebaga jah 
Allah odou jera mar ongga efena ebah tohkuru ongga 
ringker gij mebaga tein bera risiri jah Allah odou 
fogora ragerir oida, "Mimif nomnaga misitit gu Bua. 
Noba mimif mudou os erek koma ojgomu!" 

? Erek koma beda didif dig oga egens en jeska 
kursi ongga Allah engker gij noba agot oida, "Iwa 

nomnaga ongga erek Allah efen rusnok ongga rumfij 
Ofa jera iwa nomnaga ongga erek ifoka aksa jera iwa 
ongga inok ifoka gij guru bera isitit Ofa ojgomu." 

6 Erek koma beda didif dig rusnok rufoukou doska 
ongga ruga eteb. Noba ruga insa koma ogugur eteb 
doska erek mei mos ongga onsoka gij ofoska fogora 
ogugur eteb, era erek moc ogugur eteb. Noba rusnok 
insa koma ruis rot ruga eteb oida, "Mimif nomnaga 
misitit Allah. Jeska mifmin Tuhan Allah ongga efen 
owesa efek bera ofoka ereij keingg mar nomnaga 
erek raja egens ojgomuja. 

7 Mimif nomnaga mudou efaga ouka noba mita 
mudou ongga erirei eteb, noba misitit rot efen ofoka 
ongga aksa tein. Jeska Ofa ongga erek Domba Efer 
bera en fob jeskaseda oskotu efen arja. Noba efen 
arja insa koma bera ensejah esinsa erek ongkoska 
nou efen igers insa koma fob. 

8 Noba arja insa koma bera esma meifeti ongga 
erek ebsi komowa noba eirirbi eteb jeskaseda ergi gij 
mona insa koma. " (Meifeti ongga ebsi komowa insa 
koma bera orocunc rot Allah efen rusnok rerin rita 
mar ongga erek ongkoska). 

? Beda malaikat egens insa koma agot gu didif oida, 
"Bua bugu keingg mar erek kef oida, 'Oufamofa 
eteb rot rusnok ongga Allah oga ebin rua jeskaseda 
riremecinma jera Ofa ongga erek Domba Efer 
ongga omoskotu arja. Fogora rua ruina maat keingg 
morototuma jera Ofa.' " Beda malaikat egens koma 
agot deika oida, "Allah esinsa bera ongga enagot rot 
mar insa koma ojgomu." 

10 Nou ongga didif dingg malaikat koma anggot mar 
insa koma nomnaga oisa fob, beda didif disiri jah ofa 
odou jeskaseda dugif gu ofa. Tina ofa agot gu didif 

oida, "Bua bunougif gu didif erek koma guru. Tina 
bua bugif gu Allah ojgomu. Jeska didif bera dufij Allah 
morototuma erek bua jera bebin obhujir tein ongga 
ruroru mar ongga Yesus Kristus anggot rot ojgomu. 
Bugif gu Allah ojgomu." Ofa agot mar erek koma gu 
didif jeska mar nomnaga ongga Allah efen nabi-nabi 
rimfesij rot sis fob bera osok gij Yesus Kristus. 

11 Nou ongga mar insa koma oisa fob, beda didif 
dik mebaga ohoda. Beda didif dik kuda egens ongga 
efeji ebsi komowa. Noba didif dik osnok egens ongga 
eifef esij kuda egens insa koma. Ofa ofoka bera efen 
ofou erek kef oida, "Ofa bera ongga ofij Allah rot 
tentenmen noba ongga otunggom mar ongga tenten 
ojgomu." Jeska Ofa bera ongga oga ojga rot rusnok 
nomnaga erek tenten ojgomu. Noba Ofa edi mesa 
oisouska odou ongga oga ojga rot mar erek tenten 
tein. 

1? Ofa efen eiteij erek mah ongga eisa egigir. Noba 
Ofa aha manggem ofoukou ongga eirirbi eteb tumu 
ebirfaga. Noba efen ofoka ongga runggu tumu bera 
Ofa esinsiyai ejginaga rot efen ofou koisoisa ojgomu. 
Rusnok egema tein rinejginaga rot efen ofou jinaga 
guru. 

13 Ofa ergi meifeti ongga ebsi komowa ongga ric gij 
ogufu. Noba efen ofoka oida, Allah Efen Oga. 

1^ Noba efen tentarer gij mebaga bera rifef esij 
kuda-kuda noba runtoij Ofa. Rua rirgi meifeti ongga 
ongkoska eteb noba ebsi komowa. 

15 Noba meiteb kalawan ongga efeya doska orogna 
jeska Ofa awesi. Ofa emera meiteb kalawan koma 
fogora eragob mesa gij monuh mebif nomnaga. 

Ofa omofoka ereij keingg rua rot ahais doska. Noba 
Ofa omorka mar okum eteb jeska Allah ongga efen 

owesa efek eteb. Beda Ofa omot keingg rua rot rerin 
mar ongga oska, erek rusnok rut keingg anggur efek 
fogora efen efei orogna jeska. 

16 Noba runggu keingg tumu meifeti ongga angh 
esij efembra ofoj jera tumu okom ofoj efen ofoka 
erek kef oida, "Raja ongga ekirsa jeska raja-raja 
nomnaga," jera, "Tuhan ongga efen owesa efek 
ekirsa jeska nomnaga." 

17 Erek koma beda didif dik malaikat egens ongga 
ont gij mowa. Noba ofa ois rot oga eteb gu mem 
nomnaga ongga ofu gu mebaga oida, "Twa nomnaga 
iremecinma ebeirens jeskaseda it mar ofoukou ongga 
Allah ensejah nou iwa fob. 

18 Iwa iremecinma jeskaseda it rusnok rufogu 
ojgomu. Iwa in noba it rufogu jeska rua ongga erek 
raja-raja ni, ebirfager tentarer nomnaga ni, rusnok 
ongga rerin owesa efek ni, kuda-kuda jera rusnok 
ongga rifef kuda insa koma ni, rusnok rufoukou 
ongga erek rufoka aksa ni, rua ongga runok rufoka 
gij guru ni, rusnok ongga runt gu risinsa ni, rusnok 
ongga rumfij rerin ebirfager ni, rit nomnaga rerin 
rufogu ojgomu." 

1? Erek koma beda didif dik mar ofogog egens 
ongga orogna jeska mebi efesi sis fob jera raja-raja 
mebif nomnaga jera rerin tentarer nomnaga. Rua 
rumohoturuma fob jeskaseda rimedima jera Osnok 
egens insa koma ongga eifef kuda ongga ebsi 
komowa jera Ofa efen tentarer. 

20 Tina Ofa ongga eifef kuda ongga ebsi komowa 
insa koma bera agei mar ofogog egens insa koma 
morototuma jera osnok egens ongga erek nabi 
ebireira. Nabi ebireira koma bera ongga ontunggom 
mar onswos ahah rusnok riteij. Noba oisouska 

mar onswos insa koma bera ofa orokrusa rusnok 
jeskaseda risma mar tumu ritoufu ongga orocunc 
rot mar ofogog egens insa koma efen ofoka. Beda 
rua rugif gu mega efaga ongga ranggosus erek mar 
ofogog insa koma efen efaga tein. Beda Ofa ongga 
eifef kuda ongga ebsi komowa insa koma bera eij 
goga insa koma rot gefena ebah gij mahmei meren 
ongga eisa egigir fogora et gofos ojgomuja. 

21 Beda Ofa era meiteb kalawan ongga orogna jeska 
awesi fogora eragob raja-raja jera rerin tentarer insa 
koma nomnaga. Beda mem insa koma nomnaga rit 
rusnok insa koma rerin rufogu ojgomuja onjoros erek 
ereyer doska. 

20 1 Erek koma beda didif dik malaikat egens 

onjuj jeska mebaga. Ofa orka rantai jera gusin 
tumu etma. Noba gusin insa koma bera nou orof joug 
montouj mebi efesi. 

2 Beda malaikat insa koma agei ofa ongga 
enofoguma rot mona ongga dektek fob noba ongga 
rinjeka ofoka oida magosu ongga ofogog ni, Bilis ni, 
Setan ni. Beda malaikat koma era rantai insa koma 
erakid ofa rot ahais. Beda malaikat eij ofa gij mebi 
efesi, beda era gusin insa koma orof montouj joug 
ofa gij tahun rara ribu egens. 

3 Ofa otunggom mar koma jeskaseda enadaij nou 
Bilis orokrusa rusnok mebif gij tahun rara ribu egens 
deika guru. Nou ongga tahun ribu egens insa koma 
oisa fob, beda rumohoda montouj efeyi jeska ofa 
fogora omosuwa ofa gij mona ongga estir deika 
ojgomu. 

^Erek koma beda didif dik kursi jera rusnok ongga 
ringker gij kursi insa koma. Noba rua bera rinsma 
owesa efek jeskaseda ruga ojga rot rusnok rerin rita 

mar erek teinefa. Beda didif dik rusnok ongga rusnok 
enjgineg rinris ribirfaga jeska fob. Jeska rua bera 
ongga rumftuftu rot Allah oga osok gij Yesus Kristus 
skoita rusnok enjgineg sis fob. Noba rua insa koma 
bera runougif gu mar ofogog egens insa koma jinaga 
guru. Noba rua tein rinesma mar tumu ritoufu era 
ritma ongga orocunc rot mar ofogog insa koma efen 
ofoka tein jinaga guru. Rua insa koma rimefena ebah 
sons beda rufoka ereij keingg mar morototuma jera 
Yesus Kristus gij tahun rara ribu egens insa koma. 

? Rua bera ongga rimefena ebah sons sismeni. (Nou 
ongga tahun ribu egens insa koma oisa fob, beda 
Allah efen rusnok enjgineg ongga ranggos fob bera 
rifena ebah sons tein.) 

6 Rua ongga rifena ebah sons gij tahun ribu egens 
insa koma bera rudou efaga ouka ojgomu, jeska rerin 
rudou bera erek ebsi komowa. Noba Allah eneij rua 
gij mahmei meren morototuma jera rusnok enjgineg 
guru. Jeska rusnok ongga Allah emeij gij mahmei 
meren bera erek rusnok ongga rimagos rot ofosma 
jueka deika. Tina rusnok ongga rudou ebsi komowa 
insa koma bera rimeja erek Allah jera Yesus Kristus 
efen imam-imam. Beda rua rumofoka ereij keingg 
mar nomnaga morototuma jera Allah gij tahun rara 
ribu egens insa koma. 

7 Erek koma noba, nou ongga tahun ribu egens insa 
koma oisa fob, beda rumosuwa Bilis jeska mebi efesi 
insa koma ongga ofa engker gij erek mod oskusk. 

8 Beda ofa emeja jeskaseda orokrusa rusnok gij 
monuh mebif nomnaga ongga rinjeka ofoka erek Gog 
jera Magog. Beda ofa omohoturu rusnok insa koma 
nomnaga jeskaseda rimedima jera Allah. Noba efen 

rusnok insa koma bera rufoukou doska erek mebsta 
tuturu ongga angh gu mei mojumu efembra. 

? Rua rimecira morototuma jah enama enama tein 
erek rusnok rufoukou doska. Beda rua rimeja skoita 
kota egens ongga Allah efen rusnok ringker gij. Beda 
rua nomnaga rumot rejrej kota egens koma ongga 
Allah odou okora rot. Tina mah eisa egigir omojuj 
jeska mebaga noba et rua fogora riseiseifa nomnaga. 

10 Bega Allah emeij Bilis ongga orokrusa rusnok 
rufoukou insa koma gij mahmei meren ongga eisa 
egigir. Jefeda ofa eker morototuma jera mar ofogog 
egens insa koma noba jera nabi ongga ebireira egens 
insa koma tein ojgomu. Beda rua rimeita rufogu 
okora eteb doska orofosut mona jera motu rot mona 
ongga ah aibin ojgomuja. 

11 Erek koma beda didif dik kursi eteb egens ongga 
ebsi komowa jera Ofa ongga engker gij kursi koma. 
Beda mebif jera memaga nomnaga eja eseiseifa jah 
Ofa odou ojgomu. 

1? Beda didif dik rusnok nomnaga ongga ranggos 
fob. Rua bera erek rusnok ongga rufoka aksa jera 
rusnok ongga runok rufoka gij guru. Noba rua rut gu 
kursi eteb insa koma odou. Beda didif dik buku-buku 
ongga ohoda fob. Noba didif dik buku egema egens 
deika ongga ohoda fob. Noba buku egens koma efen 
ofoka oida, Buku Eiteij ah. Noba Allah oga ojga rot 
rusnok ongga ranggos insa koma ororu rerin rita mar 
jeni erek runggu gij buku insa koma. 

13 Beda rusnok ongga ranggos fob rurogna jeska 
mei mojumu efei jera mebif efesi jera monuh mar 
agos tein. Noba Allah oga ojga rot rua orofosutut 
egens egens ororu jeni rerin rita mar ongga sis fob. 


Wahyu 20-21 1285 


1^ Bega Allah agei rua ongga rerin owesa efek nou 
rurotunggom rusnok riseiseifa noba ongga rerin 
owesa efek rot monuh ongga rua ongga riseiseifa 
ringker gij, beda Ofa eij rua insa koma gij mahmei 
meren tein. Noba mahmei meren insa koma bera 
orocunc rot rusnok insa koma ongga ranggos rot 
ofosma jueka. 

15 Noba Allah eij orofosutut rusnok ongga rufoka 
enah gij efen Buku Eiteij ah insa koma guru gij 
mahmei meren ojgomu. 

21 1 Nou ongga koma oisa fob beda didif dik 
mebaga jera mebif ongga efeinah deika. Jeska 

mebaga jera mebif ongga ensis bera eja eseiseifa 

fob. Noba mei mojumu efei bera enah deika guru. 

? Beda didif dik kota Yerusalem ongga erek efeinah 
deika noba ebsi komowa onjuj en jeska Allah. Noba 
kota koma onjuj rot ongkoska eteb erek ojaga egens 
ongga oumna esinsa jeskaseda ongkoska eteb nou 
efen igers. 

3 Beda didif dig oga eteb egens jeska kursi eteb 
insa koma agot oida, "Ebeibeyaif bera Allah onjuj 
jah gu efen rusnok rifekesa. Noba Ofa bera eker 
morototuma jera rua ojgomuja. Rua bera rirek Ofa 
efen rusnok, noba Ofa bera eker jera rua erek rerin 
Allah. 

^ Allah omosuna rusnok insa koma itoh jeska riteij. 
Rusnok rineita rufogu okora deika guru ni, rusnok 
rudou onokumkum deika guru ni, rusnok rinebisa 
deika guru ni, noba rusnok rinagos deika guru. Jeska 
mar ongga ensis nomnaga bera eseiseifa fob." 

? Beda Ofa ongga engker gij kursi eteb insa koma 
agot oida, "Didif dumotunggom mar nomnaga erek 
efeinah deika." Beda Ofa tein agot oida, "Bua bugu 

keingg mar ongga dimagot kef nomnaga, jeska mar 
insa koma bera erek tenten noba rusnok rudou ororu 
ojgomu." 

6 Beda Ofa agot gu didif oida, "Mar nomnaga bera 
angh gij efera fob. Didif bera Alfa jera Omega. Didif 
ongga erek sismeni, noba ongga erek omoisa rot mar 
nomnaga tein. Noba rusnok ongga magon enir bera 
rimej mei jeska dedin mei eiteij ah ongga ereita eiteij 
ah gu rusnok. Noba rua rinengk mei insa koma jeska 
Didif guru. Tina Didif dimeita mei koma gu rua rot 
oubji ojgomu. 

7 Noba rusnok ongga rinesiri gu Bilis guru, rua bera 
rimesma mar ongga oufamofa insa koma si. Noba 
rua rimeja erek dedin edeser noba Didif dimeja erek 
rua rerin Allah. 

8 Tina rua ongga mojenir rot Didif fogora runororu 
Didif guru ni, rua ongga runororu dedin duga guru 
ni, rua ongga rita mar erek oska efekeifa ni, rua 
ongga ragob rusnok enjgineg ni, rua ongga risiri 
morototuma ni, rua ongga risa mar ongga oska 
skoita rusnok enjgineg ni, rua ongga rugif gu mar 
ongga erek tenten guru ni, rua ongga rucuwei mar 
ni, rua koma nomnaga bera rimeja gu mahmei meren 
ongga eisa egigir ojgomu. Koma erek rua ranggos rot 
ofosma jueka." 

? Erek koma beda malaikat egens ongga agei 
mongkei mos cinja erfeka ongga ebera rot Allah efen 
mar okum cinja erfeka nou mona ongga omoisa bera 
en skoita didif. Beda ofa agot gu didif oida, "Bua bin 
jera didif jah sif, beda didif dumocunc ofa ongga erek 
Domba Efer efen arja gu bua." 

10 Beda didif disma owesa efek jeskaseda dik mar 
erek kef oida, malaikat egens koma ofra didif jah 

memaga ongga erek skidameda. Beda ofa ocunc 
kota Yerusalem ongga ebsi komowa noba onjuj jeska 
Allah gu mebaga gu didif. 

11 Noba kota koma efen efesa ongga eskeiramera 
eteb morototuma erek Allah efen efesa ongga 
eskeiramera eteb tein. Efen efesa insa koma bera 
morototuma erek mamu egens ongga efen efera 
osok noba eirirbi eteb. 

12 Noba mejga mamu ongga aksa eteb angh rejrej 
joug kota koma. Noba mejga mamu insa koma efen 
montouj setka kungkob erfeka. Noba malaikat egens 
ont joug montouj insa koma egens egens. Noba 
runggu keingg Israel ebic setka kungkob erfeka rerin 
rufoka egens egens tumu montouj eitoufu insa koma. 

13 Noba mejga mamu ongga angh jah mowa orogna 
efen montouj orgomu. Noba mejga mamu ongga 
angh jah mowa ensiri gij efen montouj orgomu. Noba 
ongga angh jah emaga efen montouj orgomu. Noba 
ongga angh jah agosu efen montouj orgomu. 

14 Noba mejga mamu insa koma nomnaga bera 
angh esij mamu efebr setka kungkob erfeka ongga 
ahais doska. Noba runggu keingg rasul setka kungkob 
erfeka ongga rumfij Domba Efer sis fob rerin rufoka 
tumu mamu efebr setka kungkob erfeka insa koma 
tein. 

15 Beda malaikat egens insa koma ongga emfesij 
mar gu didif bera agei moskur emas egens tumu 
etma. Noba ofa era moskur koma ereni kota insa 
koma rot mejga mamu jera montouj efen tein erek 
egaho. 

16 Noba kota insa koma efen efefi jera aksa jera 
akseij ideja erek edamokuma ojgomu. Noba ofa 
ereni jeni kota insa koma. Beda ofa ek rot oida kota 

insa koma efen efefi jera aksa jera akseij ideja bera 
edamokuma erek 2,400 kilometer. 

17 Beda ofa tein ereni jeni mejga mamu insa koma 
ongga angh rejrej kota koma rot efen ontumba 
erek egaho. Noba ofa ek rot oida efen ontumba 
bera erek 60 meter. Malaikat ereni jeni rot mar insa 
koma morototuma erek rusnok giskini rireni jeni mar 
ojgomu. 

18 Noba mejga mamu insa koma bera runtunggom 
jeska mamu ongga efera osok doska noba ongga 
erek eirirbi eteb. Noba kota koma bera runtunggom 
jeska emas ongga eirirbi erek kasinam efena eirirbi 
eteb. 

1? Noba rira mamu ongga efera osok noba eirirbi 
eteb fogora ruroumna mamu efebr setka kungkob 
erfeka insa koma ongga mejga mamu ot esij. Nou 
mamu efebr ongga egens bera rira mamu ongga efeb 
titnetna erek ofrahamaha. Noba ongga egeka bera 
rira mamu ongga efen efeb titnetna erek ahta mei 
ahta. Noba ongga orgomu bera rira mamu ongga 
efen efeb titnetna erek ebsibsi tein. Noba ongga 
tohkuru bera rira mamu ongga efen efeb titnetna 
erek ebsibsi orohoh jera mebi. 

20 Noba ongga cinja bera rira mamu ongga efen 
efeb titnetna erek mebi moubja. Noba ongga cinja 
erfens bera rira mamu ongga efen efeb titnetna 
erek ekeni mebi. Noba ongga cinja erfeka bera rira 
mamu ongga efen efeb titnetna ai erek oruk. Noba 
ongga cinja orfomu bera rira mamu ongga efen efeb 
titnetna erek igor efeibah. Noba ongga cinja tohkuru 
bera rira mamu ongga efen efeb titnetna erek ai 
orugmok ojgomu. Noba ongga setka bera rira mamu 
ongga efen efeb titnetna erek oruk orohoh ofraha. 

Noba ongga setka kungkob erfens bera rira mamu 
ongga efen efeb titnetna erek igor efeibah ojgomu. 
Noba ongga setka kungkob erfeka bera rira mamu 
ongga efen efeb titnetna erek ekeni ofom ahta. 

?1 Noba mejga mamu efen montouj setka kungkob 
erfeka orofosutut egens egens bera erek siriow efej 
egens ongga efen efera osok eteb. Noba kota insa 
koma efen semfag nomnaga bera erek emas ongga 
eirirbi eteb erek kasinam efena ongga eirirbi. 

22 Noba didif dinek mod egens ongga erek Allah 
efen mod jah suma guru. Jeska rusnok rugif gu Allah 
jera Ofa ongga erek Domba Efer sinefo sinefo gij 
kota insa koma ojgomu. 

23 Noba mowa jera mesta eneisa gij kota insa koma 
deika guru. Jeska Allah esinsiyai efen efesa ongga 
eisa eteb bera adaij nou kota koma. Noba Ofa efen 
Domba Efer insa koma bera erek lampu ongga eisa 
nou rusnok jah suma. 

24Noba kota koma efen eisa eteb jeska Allah 
bera ejinten rusnok nomnaga. Noba raja-raja mebif 
nomnaga rumorka rerin mareibra ongga ongkoska 
eteb jah kota koma. 

25 Noba kota insa koma efen montouj bera runof 
joug jinaga guru. Jeska rua rinek motkobah deika 
tein Jinaga guru. 

26 Noba rumorka mar ongga ongkoskamoka jera 
mar ongga erek ofoufem jeska monuh nomnaga jah 
kota koma. 

27 Noba mar ongga oska bera onoira gij kota koma 
jinaga guru. Noba rinek rusnok rutunggom mar 
ongga oska egema tein gij kota koma deika guru. 
Tina rik rusnok ongga rerin rufoka bera angh gij 
Domba Efer efen buku eiteij ah ojgomu. 

2 2 1 Erek koma beda malaikat egens insa koma 

ocunc mei mosu egens ongga erek mei ongga 
eita eiteij ah gu didif. Noba mei mosu ongga eita 
eiteij ah insa koma bera efen efei eskeiramera eteb 
ojgomu. 

? Noba mei koma eya jeska kursi ongga Allah jera 
efen Domba Efer gengker gij fogora oroisa moroju 
efembra. Noba mega egens ongga eita eiteij ah bera 
ot jah mei insa koma efembra enama tein enama 
tein. Noba mega insa koma efen efek setka kungkob 
erfeka erek toga toga. Noba orofosut mesta egens 
beda efen efek ongga efeinah deika. Noba efen efeyi 
bera erek ariawun nou rusnok mebif nomnaga. 

3 Noba mar ongga Allah oncunc erek oska bera 
egema tein enah gij kota insa koma jinaga guru. 
Jeska Allah jera Domba Efer bera gengker gij kursi 
gu kota koma ojgomu. Noba Ofa efen rusnok rumofij 
Ofa jah suma ojgomuja. 

^Rua rimek Ofa efen osum ojgomu. Noba Ofa efen 
ofoka bera runggu tumu rerin ritoufu tein. 

? Noba rua rinek motkobah deika guru. Rua 
runocosu rot mowa ongga eisa era lampu ongga eisa 
deika guru. Jeska Tuhan Allah bera erek rerin eisa 
ongga adaij nou ojgomu. Rua rumofoka ereij keingg 
mar nomnaga morototuma jera Ofa gij mona ongga 
ah aibin ojgomuja. 

6 Erek koma beda malaikat egens agot gu didif 
oida, "Mar insa koma nomnaga ongga bua bingg 
noba bingk fob bera erek tenten ojgomu, jefeda bua 
buroru ojgomu. Jeska Allah, ongga ombk Efena Ebsi 
skoita efen nabi-nabi sis fob, bera ombk didif skoita 
bua ongga erek efen osnok egens ongga omfij Ofa 
tein. Ofa otunggom erek koma jeskaseda orocunc 

rot mar nomnaga ongga ai juens omorogna keingg 
rusnok si." 

7 Noba Yesus bera agot erek kef oida, "Iwa ig rot 
kef oida, gij mona ongga ai estir ojgomu beda Didif 
dimen si. Noba rusnok nomnaga ongga ruroru mar 
ongga runggu keingg gij surat kef rot mona kahma 
bera rudou emefaga ouka rot mona ongga Didif din 
fob si." 

8 Didif, Yohanes, bera ongga dingg noba dingk rot 
mar nomnaga ongga dunggu keingg gij surat kef. 
Nou ongga didif dingk noba dingg rot mar insa koma 
fob, beda didif disiri jah malaikat odou fogora dugif 
gu ofa ojgomu. Jeska ofa bera ongga ocunc rot mar 
insa koma nomnaga gu didif fob. 

? Tina malaikat egens insa koma agot gu didif oida, 
"Bua bineita erek koma guru. Jeska didif bera dumfij 
Allah morototuma erek bua jera bebin obhujir jera 
nabi-nabi jera rusnok nomnaga ongga ruroru mar 
ongga angh gij surat egens kef ojgomu. Jefeda mimif 
nomnaga mugif gu Allah ojgomu." 

10 Beda ofa agot gu didif oida, "Bua binedemdemi 
mar ongga bunggu keingg gij surat kef guru. Jeska gij 
mona ongga ai estir, beda mar insa koma nomnaga 
omorogna keingg rusnok si. 

11Jefeda osnok egens ongga eita mar ongga oska 
ros, beda ofa otoiru mar insa koma ojgomu. Noba 
osnok egens ongga ororu mar ongga oska efekeifa 
ros, beda ofa otoiru mar insa koma ojgomu. Noba 
osnok egens ongga eita mar ongga erek ongkoska 
ros, beda ofa otoiru mar insa koma ojgomu. Noba 
osnok egens ongga eita mar rot odou ongga ebsi 
komowa ros, beda ofa otoiru erek koma ojgomu. 

Jeska gij mona ongga ai estir deika ojgomu, beda 
Yesus omorogna keingg rua insa koma nomnaga si. 

1? Noba Yesus agot erek kef oida, "Gij mona ongga 
ai estir deika ojgomu beda Didif dimen si. Beda Didif 
dimeita yeyin ifons ongga oufamofa eteb skoita iwa 
orofosutut osnok egens egens ororu jeni mar ongga 
iwa intunggom sis fob. 

13 Didif bera Alfa jera Omega. Didif bera ongga 
osumbohka jera ongga osuira. Noba Didif bera erek 
ongga sismeni jera erek ongga omoisa rot mar 
nomnaga tein. 

14 Oufamofa eteb skoita rusnok ongga rerin mar 
ongga oska enah gij rudou efesi deika guru. Rua 
bera erek rusnok ongga runt rerin meisoufa fogora 
runtunggom erek ebsi komowa fob. Jefeda rua bera 
ongga rimet efek jeska mega ongga eita eiteij ah si. 
Noba rua tein bera ongga rumoira gij montouj kota 
koma ongga erek efeinah si. 

15 Tina rusnok ongga oska efekeifa ni, rusnok 
ongga runtasa rusnok enjgineg ni, rusnok ongga risiri 
morototuma ebireira ni, rusnok ongga ragob rusnok 
ni, rusnok ongga rugif gu mar ongga erek tenten 
guru ni, rusnok ongga rudou os rurokrusa rusnok 
enjgineg ojgomuja ni, rusnok insa koma nomnaga 
bera rimeker jah kota insa koma ejmeg ojgomu. Rua 
runoira gij jinaga guru. 

16 Didif, Yesus, bera ongga dumbk dedin malaikat 
egens insa koma skoita bua fob, jeskaseda bua bifesij 
rot mar insa koma nomnaga gu dedin rusnok Mod 
Ari nomnaga. Didif bera Ofa ongga onjuj jeska raja 
Daud. Noba Didif bera erek mensir efaga ongga eisa 
egigir nou rahah tentena." 

17 Efena Ebsi jera rua ongga erek Domba Efer 
efen arja bera ruis rot oida, "Bua bin." Noba rusnok 
nomnaga ongga ringg rot mar ongga oufamofa insa 
koma tein ragot oida, "Bua bin." Noba iwa ongga 
magon en iwa beda in noba ij mei ongga eita eiteij 
ojgomu. Yesus emeita mei koma gu iwa rot oubji 
ojgomu. 

18 Digif, Yohanes, diahehir joug rusnok nomnaga 
ongga ringk rot mar ongga angh gij surat insa kef fob 
ongga anggot rot mar ongga emen gij mona kahma 
erek kef oida, rusnok ongga runggu mar egema 
dokun gij surat egens kef, beda Allah omogun mar 
okum ongga ranggot rot gij buku kef keingg rua rot 
Si. 

1? Noba rusnok ongga rusuna rot mar ongga 
ranggot rot gij surat kef erek oskiyai tein jeska, beda 
Allah omokoja rua fogora rinet mega ongga eita eiteij 
ah insa koma jinaga guru. Noba rua runoira gij kota 
efeinah insa koma tein guru. Mar egeka insa koma 
bera rimfesij rot gij surat kef fob. 

20 Yesus bera ongga oncunc mar insa koma gu didif 
rot tenten ojgomu. Noba Ofa bera ongga agot oida, 
"Gij mona ongga ai estir deika, beda Didif dimen si." 
Beda rusnok ruroun rot oida, "Yo, mimif mudou os 
ojgomu. Tuhan Yesus Kristus, Bua bin ebeirens." 

21 Didif dum diteij jeskaseda Tuhan Yesus Kristus 
ocunc odou ongga oufamofa eteb skoita Allah efen 
rusnok nomnaga. Ainsoma. 

